
Contextul istoric în care a fost scris volumul 4 


Cele cinci broşuri care compun volumul 4 al Mărturiilor pentru 
Comunitate traversează o perioadă de şapte ani, din 1875 până în 
1881. Aceştia au fost ultimii şapte ani ai vieţii lui James White. 
Activitatea bisericii intrase într-o etapă de rapidă extindere. James 
şi Ellen White călătoreau mult, scriind şi activând neobosiţi în lu- 
crarea publică şi în cadrul întâlnirilor personale. Ei se confruntau cu 
problemele unei lucrări care se extindea acum şi la nivel instituţional. 

Lucrarea misionară în Europa progresa, alți lucrători fiind trimişi 
în 1876 să i se alăture lui J. Andrews. Viziunea cuprinzătoare dată 
la Battle Creek la 3 ianuarie 1875, care formează baza a mai mult 
de jumătate din volumul 4, a condus către o mai bună înţelegere a 
caracterului mondial al lucrării noastre. 

Pe Coasta Pacificului, activitatea denominaţiunii se dezvolta 
rapid. S-au consolidat bazele recent apărutei reviste Sings of the 
Times, iar în 1875 a fost înfiinţată, în Oakland, Pacific Press, a doua 
casă de editură a adventiştilor de ziua a şaptea. Aceasta a devenit în 
curând cea mai mare şi mai bine echipată instituţie editorială de pe 
Coasta Pacificului. În 1878, lângă St. Helena, în California de Nord, 
şi-a început activitatea al doilea sanatoriu aparţinând bisericii. 

Date fiind facilităţile de publicare, literatura noastră a început să 
se dezvolte rapid, astfel că, la sfârşitul perioadei în care a fost scris 
volumul 4, includea titluri ca Explicarea lui Daniel şi a Apocalipsei, 
de Uriah Smith, Istoria Sabatului, de J.N. Andrews, precum şi un 
număr de lucrări de o mai mică importanţă despre sănătate, subiecte 
religioase, temperanţă şi teme de interes pentru copii. Planuri pentru 
o distribuire mai sistematică a literaturii au fost materializate o dată 
cu angajarea colportorilor permanenţi care să meargă din casă în casă 
pentru a vinde cărţile noastre pline de adevăruri preţioase. Înfiinţarea 
şi funcţionarea societăţilor misionare şi de tractate, sub conducerea 
lui S.N. Haskell, au constituit un moment important în distribuirea 
liberă a literaturii de către laici. 


IV 


Volumul 4 acoperă o perioadă caracterizată prin mari întâlniri de 
tabără ale adventiştilor de ziua a şaptea. După primele adunări ţinute 
în 1868, au urmat altele, susţinute de un entuziasm sporit. După zece 
ani, abia dacă mai exista vreo conferinţă a unui stat care să nu fi avut 
întâlniri anuale în timpul verii. Locurile erau bine alese şi se făcea, 
de asemenea, o bună publicitate. Prezentarea activității adventiştilor 
de ziua a şaptea în presă a început tot cu ocazia eforturilor concertate 
în vederea organizării acestor mari adunări de tabără. S-au depus 
eforturi considerabile pentru ca aceste adunări să fie de un înalt 
standard, procurându-se hrană bună şi prezentându-se un mesaj clar, 
pătrunzător. Asemenea adunări, care durau cinci, şase sau şapte zile 
şi la care, în cursul săptămânii, participau câteva sute de adventiști, 
urmau să se încheie la sfârşitul săptămânii cu un auditoriu neadven- 
tist care se ridica la mai multe mii. Apogeul interesului manifestat în 
cursul unor astfel de adunări a fost atins în 1876 când, în Groveland, 
Massachusetts, o suburbie a Bostonului, douăzeci de mii de persoane 
s-au înghesuit pe terenul adunării în duminica din 27 august. Ellen 
White a vorbit unui auditoriu atent, format din cincisprezece mii de 
persoane în aceeaşi după-amiază. 

Lucrarea de temperanţă a fost, de asemenea, în atenţie în pe- 
rioada în care a fost scris volumul 4. Adventiştii de ziua a şaptea, 
având-o pe Ellen White printre vorbitorii lor de frunte, s-au aflat în 
avangardă, adesea asociindu-se cu organizaţii de temperanţă deja 
constituite. Modul practic în care ei au acţionat pentru a stăvili cu- 
rentul necumpătării este descris de E. White în capitolul „Experienţă 
şi activități“, aflat în mijlocul acestui volum. 

La centrul lucrării, în Battle Creek, s-a desfăşurat o activitate 
intensă în ultimii ani ai deceniului al optulea. Un nou tabernacol 
i-a urmat casei de rugăciune devenită neîncăpătoare. Această nouă 
biserică, construită şi pentru a găzdui sesiunile Conferinţei Generale, 
a fost numită „Iabernacolul celor zece cenți“, deoarece fiecare mem- 
bru al bisericii, de pe tot cuprinsul ţării, a fost rugat să contribuie 
cu măcar zece cenți la construirea ei. A fost înălţată între birourile 
revistei Review şi Herald şi sanatoriu, în faţa unui minunat parc. 
Au fost construite şi date în folosinţă noi şi mult mai mari clădiri 
ale sanatoriului. Tot în acel timp, lucrarea medicală a devenit mai 
puternică datorită medicilor pregătiţi în această specialitate în cele 
mai bune şcoli de medicină din ţară şi care au venit şi s-au implicat 


[7] 


[8] 


în această importantă lucrare la Battle Creek. Revista de sănătate a 
bisericii, Good Health, s-a bucurat de „cea mai mare circulație pe 
care a avut-o vreo revistă de sănătate în America“. Sediul Review 
and Herald a devenit „cea mai mare şi mai bine echipată casă de 
editură şi tipografie“ din statul Michigan. Activitatea recent înființa- 
tului Colegiu din Battle Creek a făcut progrese hotărâte, astfel că, la 
începutul anului 1881, s-au înscris aproape cinci sute de studenţi. 

De-a lungul acestor ani, James şi Ellen White au locuit fie în 
Michigan, fie în California, pentru câteva luni, însă, putând fi găsiți 
şi în Texas. Ceva mai târziu, Ellen White a făcut o călătorie mai 
lungă către nord-vestul Coastei Pacificului. Ei s-au întors înapoi la 
Battle Creek în 1881, an în care a murit James White. 

Acestea sunt câteva dintre evenimentele care s-au petrecut în 
timpul care este acoperit de volumul 4. De-a lungul întregii cărţi, 
întâlnim sfaturi şi instrucţiuni care sunt în strânsă legătură cu toate 
aceste direcţii de dezvoltare rapidă a lucrării. Dar accentul, în cele 
657 de pagini ale volumului, este pus pe instrucţiunile referitoare 
la experienţa personală a lucrătorilor şi a membrilor bisericii. Într- 
adevăr, activitatea în expansiune a unei biserici aflate într-o creştere 
rapidă a necesitat şi a primit o coordonare atentă. Dar activităţile 
administrative s-au aflat pe locul al doilea în raport cu experienţa 
personală a conducătorilor şi a membrilor bisericii. Pentru că a avea 
grijă de acţiunile bisericii ar însemna doar să menţii o maşinărie 
în stare de funcţionare, dacă experienţa spirituală a adventiştilor de 
ziua a şaptea ar decade la nivelul unui simplu formalism. Biserica 
trebuie păstrată curată, standardele sale înalte, membrii săi activi şi 
bucurându-se în fiecare zi de o experienţă personală cu Dumnezeu. 

Nu este de mirare deci, că o mare parte a volumului 4 se ocupă 
de subiecte practice cum ar fi: „Apetitul“, „Disciplina în familie“, 
„Stăpânirea de sine“, „Integritate în afaceri“, „Sfinţenia juruinţelor“, 
„Căsătorii nebiblice“, „Simplitatea în îmbrăcăminte“, „Iubirea de 
lume“, „Pregătirea pentru venirea lui Hristos“ şi multe astfel de su- 
biecte de o importanţă vitală. Acestea au fost câteva dintre mesajele 
care au servit la reformarea, corectarea şi purificarea bisericii în 
aceşti ani de început. Deoarece adventiştii de ziua a şaptea trebuie 
să lupte cu aceleaşi ispite şi să întâlnească aceleaşi probleme şi 
experienţe astăzi, aceste articole inspirate trebuie citite şi recitite cu 
seriozitate, iar sfaturile şi avertizările lor ascultate, astfel ca scopul 


pe care Dumnezeu l-a avut în vedere, trimițând aceste instrucţiuni 
pentru a întări şi încuraja biserica, să-şi poată atinge împlinirea. 


Institutul pentru studiul scrierilor E.G. WHITE. 

Biografii biblice 


Vieţile raportate în Biblie sunt istorisiri autentice ale persoanelor 
reale. De la Adam şi, succesiv, pe parcursul generaţiilor, până la 
vremea apostolilor, avem un raport clar şi simplu despre ce s-a 
întâmplat în realitate şi experienţa veritabilă a personajelor reale. 
Pentru mul este un subiect de mirare ca istoria inspirată să relateze 
din viaţa oamenilor buni fapte care pătează caracterul lor moral. 
Necredincioşii sesizează cu mare satisfacţie aceste păcate şi îi iau 
în bătaie de joc pe cei care le-au săvârşit. Scriitorii inspirați nu 
mărturisesc neadevăruri pentru a preveni ca paginile istoriei sacre să 
fie întunecate de informaţii despre slăbiciunile şi greşelile omeneşti. 
Scribii lui Dumnezeu au scris cum le-a dictat Duhul Sfânt, neavând 
ei înşişi controlul asupra lucrării. Ei au scris adevărul literal şi sunt 
descoperite fapte sumbre şi respingătoare din motive pe care mintea 
noastră mărginită nu le poate pricepe pe deplin. 

Aceasta este una dintre cele mai bune dovezi despre autenti- 
citatea Scripturilor, că adevărul nu este răuvoitor comentat şi nici 
păcatele personajelor principale nu sunt suprimate. Mulţi vor sus- 
ține că este o problemă uşoară să relatezi ce s-a întâmplat într-o 
viaţă obişnuită. Dar s-a dovedit faptul că este imposibil din punct 
de vedere omenesc să redai o istorisire nepărtinitoare despre un 
contemporan; şi este tot atât de dificil să povesteşti, fără să te abaţi 
de la adevăr, istoria unei persoane sau a unui popor cu ale căror fapte 
am devenit familiarizați. Mintea umană este atât de supusă faţă de 
prejudecată, încât este aproape imposibil să trateze subiectul fără 
părtinire. Fie că greşelile persoanei în cauză sunt scoase în evidenţă 
ca fiind bătătoare la ochi, fie virtuțile ei strălucesc cu o strălucire 
neîntunecată, întocmai după cum are scriitorul prejudecată pentru ea 
sau împotriva ei. Oricât ar intenţiona istoricul să fie nepărtinitor, toţi 
criticii vor fi de acord că este o problemă foarte grea să fie într-adevăr 
aşa. 

Dar ungerea divină, ridicată mai presus de slăbiciunile naturii 
omeneşti, spune adevărul gol-goluţ. Cât de multe biografii au fost 

scrise despre creştini fără greşeli, care în viaţa lor de cămin şi în 
relaţiile cu biserica au strălucit ca exemple de evlavie imaculată! 
Nici un cusur n-a pătat frumuseţea sfinţeniei lor, nici o greşeală nu 
este raportată spre a ne aminti că ei erau lut obişnuit, fiind supuşi 
ispitelor comune ale naturii omeneşti. Totuşi, dacă pana inspirată ar 
fi scris istoria vieţii lor, cât de diferită ar fi apărut! S-ar fi descoperit 
slăbiciune omenească, egoism, bigotism şi mândrie, poate păcate 
ascunse şi continua luptă dintre spirit şi firea pământească. Nici chiar 
jurnalele personale nu descoperă pe paginile lor faptele păcătoase ale 
scriitorului. Uneori, conflictele cu cel rău sunt raportate, dar numai 
când cel drept a câştigat biruinţa. Dar ele pot conţine un raport fidel 
despre fapte de laudă şi străduinţe nobile; aceasta, de asemenea, 
când scriitorul intenţionează în mod cinstit să păstreze un jurnal fidel 
al vieţii lui. Este aproape o imposibilitate umană să ne descoperim 
greşelile pentru posibila lor cercetare de către prietenii noştri. 

Dacă buna noastră Biblie ar fi fost scrisă de persoane neinspirate, 
ea ar fi avut o cu totul altă înfăţişare şi ar fi fost un studiu descura- 
jant pentru fiinţele omeneşti, care se luptă cu slăbiciuni naturale şi 
ispitirile unui vrăjmaş viclean. Dar aşa cum este ea, noi avem un 
raport corect al experienţelor religioase ale personajelor de seamă 
din istoria biblică. Bărbaţi pe care i-a favorizat Dumnezeu, şi că- 
rora le-a încredinţat responsabilităţi mari, au fost biruiţi uneori de 
ispită şi au comis păcate, întocmai cum şi noi, în zilele de astăzi, ne 
luptăm, şovăim şi greşim adesea. Dar este încurajator pentru inima 
noastră descurajată să ştim că, prin harul lui Dumnezeu, ea poate 
câştiga vigoare spre a se ridica din nou deasupra naturii ei rele; şi, 
amintindu-ne acest lucru, suntem gata să reînnoim lupta. 

Murmurărnile israeliților şi nemulţumirea lor rebelă, ca şi puter- 
nicele minuni făcute în favoarea lor şi pedeapsa pentru idolatria şi 
nerecunoştinţa lor sunt raportate pentru folosul nostru. Pilda vechiu- 
lui Israel este dată ca o avertizare pentru poporul lui Dumnezeu, 
pentru ca ei să evite necredinţa şi să scape de mânia Lui. Dacă ne- 
legiuirile evreilor ar fi fost omise din Raportul Sacru, şi ar fi fost 
raportate numai virtuțile, istoria lor n-ar fi reuşit să ne înveţe lecţia 
pe care ne-o prezintă. 

Necredincioşii şi iubitorii de păcate se scuză, citând păcatele 
bărbaţilor cărora Dumnezeu le-a dat autoritate în vremurile vechi. 
Ei susțin că, dacă aceşti bărbaţi sfinți au cedat ispitei şi au comis 

păcate, nu trebuie să fim miraţi dacă şi ei vor fi vinovaţi de fapte 
rele; şi lasă să se înţeleagă că, la urma urmei, nu sunt aşa de răi, dat 
fiind faptul că au în faţa lor exemple de păcătoşenie atât de ilustre. 

Principiul dreptăţii cere o istorisire fidelă a faptelor pentru folo- 
sul tuturor celor care vor citi vreodată Raportul Sacru. Aici vedem 
dovezile înţelepciunii divine. Nouă ni se cere să ascultăm de Legea 
lui Dumnezeu şi nu suntem doar informaţi cu privire la pedeapsa 
neascultării, ci avem povestite, spre folosul şi avertizarea noastră, 
istoria lui Adam şi a Evei din Paradis şi tristele rezultate ale neascul- 
tării lor de poruncile lui Dumnezeu. Raportul este complet şi explicit. 
Legea dată omului în Eden este relatată împreună cu pedeapsa care 
urmează în caz de neascultare faţă de ea. Apoi urmează istorisirea 
ispitei şi a căderii şi pedeapsa aplicată părinţilor noştri care au greşit. 
Exemplul lor ne este dat ca avertizare împotriva neascultării, pentru 
ca noi să putem fi siguri că plata păcatului este moartea, că drepta- 
tea lui Dumnezeu, care pedepseşte, nu greşeşte niciodată şi că El 
pretinde de la fiinţele pe care le-a creat o strictă consideraţie pentru 
poruncile Sale. Când a fost proclamată Legea la Sinai, cât de precisă 
a fost pedeapsa anunţată, cât de sigur avea să urmeze pedeapsa după 
călcarea acelei Legi şi cât de clare sunt raportate cazurile ca dovadă 
a acelui fapt! 

Pana inspiraţiei, credincioasă faţă de sarcina ei, ne vorbeşte des- 
pre păcatele care i-au învins pe Noe, Lot, Moise, Avraam, David 
şi Solomon şi că până şi spiritul puternic al lui Ilie a slăbit în faţa 
ispitei din timpul încercării lui de groază. Neascultarea lui Iona şi 
idolatria lui Israel sunt raportate fidel. Lepădarea de Hristos a lui 
Petru, controversa aspră a lui Pavel şi Barnaba, slăbiciunile şi defec- 
tele profeților şi ale apostolilor, toate sunt arătate de Duhul Sfânt, 
care ridică cortina de pe inima umană. Acolo se află în faţa noastră 
vieţile credincioşilor, cu toate greşelile şi nebuniile lor, care sunt 
intenţionate ca o lecţie pentru toate generaţiile care vor urma. Dacă 
ar fi fost fără cusur, ei ar fi fost mai mult decât oameni, şi natura 
noastră păcătoasă ar pierde orice nădejde să ajungă vreodată la acel 
punct de desăvârşire. Dar văzând unde au luptat şi au căzut, unde 
au prins curaj din nou şi, prin harul lui Dumnezeu, au câştigat, noi 
suntem încurajați să trecem peste obstacolele pe care ni le pune în 
cale natura noastră degenerată. 

Dumnezeu a fost întotdeauna fidel să pedepsească păcatul. El i-a 
trimis pe profeții Săi să-i avertizeze pe cei vinovați, să le denunțe 
păcatele şi să rostească pedeapsa asupra lor. Cei care întrea- bă de 
ce prezintă Cuvântul lui Dumnezeu păcatele poporului Său într-o 
manieră atât de lămurită, pentru ca batjocoritorii să-i ia în derâdere 
pe sfinţi şi să-i compătimească, trebuie să ia în considerare faptul 
că toate au fost scrise pentru informarea lor, ca să poată evita re- 
lele raportate şi să imite numai neprihănirea celor care I-au slujit 
Domnului. 

Noi avem nevoie tocmai de astfel de lecţii ca cele date de Biblie, 
deoarece, o dată cu descoperirea păcatului, este raportată pedeapsa 
care urmează. Mâhnirea şi căinţa celor vinovaţi şi tânguirea sufle- 
tului bolnav de păcat vin la noi din trecut şi ne spun că omul avea 
nevoie, atunci ca şi acum, de îndurarea iertătoare a lui Dumnezeu. 
Ea ne învaţă că, în timp ce El pedepseşte păcatul, Se îndură şi iartă 
pe păcătosul care se pocăieşte. 

În providenţa Sa, Domnul a văzut că este potrivit să înveţe şi să 
avertizeze pe poporul Său în diferite feluri. Prin poruncă directă, 
scrieri sfinte şi prin Spiritul Profeţiei, El le face cunoscută voinţa 
Sa. Lucrarea mea este să spun lămurit poporului lui Dumnezeu 
greşelile şi erorile lui. Pentru că păcatele unor anumite persoane 
au fost scoase la lumină, nu este nici o dramă că ei stau mai rău 
înaintea Domnului decât mulţi dintre cei ale căror defecte nu sunt 
descoperite. Dar am arătat că eu nu îmi aleg lucrarea, ci în umilinţă 
ascult de voinţa lui Dumnezeu. Greşelile şi faptele rele din viaţa 
pretinşilor creştini sunt arătate pentru informarea celor care sunt 
expuşi să cadă în aceleaşi ispite. Experienţa unuia serveşte ca un 
semnal luminos spre a-i avertiza pe alţii despre pericolul stâncilor. 

În felul acesta sunt descoperite cursele şi planurile lui Satana, 
importanţa desăvârşirii caracterului creştin şi mijloacele prin care se 
poate obţine acest rezultat. Dumnezeu arată în felul acesta ce este ne- 
cesar pentru asigurarea binecuvântării Lui. Există o predispoziţie din 
partea multora să lase să se trezească simţăminte de răzvrătire, dacă 
sunt mustrate păcatele lor personale. Spiritul acestor generaţii este: 
„Spuneţi-ne lucruri măgulitoare.“ Dar Spiritul Profeţiei spune numai 
adevărul. Nelegiuirea abundă, şi iubirea multora care mărturisesc a 
fi urmaşi ai lui Hristos devine rece. Ei sunt orbi faţă de păcătoşenia 
inimii lor şi nu-şi simt starea slabă şi neajutorată. Dumnezeul cel 

îndurător ridică cortina şi arată că în spatele scenei există un ochi 
care vede vinovăția lor ascunsă şi motivele acţiunilor lor. 

Păcatele bisericilor populare sunt mascate. Mulţi membri îşi 
satisfac viciile cele mai grosolane şi sunt cufundaţi în nelegiuire. 
Babilonul este căzut şi a ajuns o închisoare a oricărei păsări necurate 
şi urâte. Păcatele cele mai revoltătoare ale veacului găsesc adăpost 
sub pelerina creştinătăţii. Mulţi vestesc că Legea lui Dumnezeu a 
fost desfiinţată şi, desigur, că viaţa lor este conformă cu credinţa. 
Dacă nu există lege, atunci nu există nici călcare de lege şi nici păcat, 
pentru că păcatul este călcarea legii. 

Firea pământească este vrăjmaşă împotriva lui Dumnezeu şi se 
răzvrăteşte contra voinţei Lui. Lasă să renunţi o dată la jugul ascul- 
tării şi inconştient se alunecă în nelegiuirea păcatului. Nelegiuirea 
abundă printre cei care vorbesc minunat despre libertatea religioasă 
curată şi desăvârşită. Purtarea lor este contrară Domnului şi ei sunt 
conlucrători cu vrăjmaşul sufletelor. Lumina adevărului descoperit 
este abătută din faţa lor şi frumuseţile sfinţeniei sunt numai nişte 
umbre pentru ei. 

Este uimitor să vezi pe ce temelii slabe clădesc foarte mulţi 
speranțele lor pentru cer. Ei rostesc invective împotriva Legii Celui 
Nemărginit ca şi când ar vrea să-L sfideze şi să anuleze Cuvântul 
Lui. Nici chiar Satana, cu cunoştinţa lui despre Legea divină, n-ar 
îndrăzni să ţină cuvântările pe care unii pastori dispreţuitori ai Legii 
le ţin de la amvon. Totuşi, el jubilează la blasfemia lor. 

Mi-a fost arătat ce este omul fără cunoaşterea voinţei lui Dum- 
nezeu. Păcate şi nelegiuire umplu măsura vieţii lor. Dar când Duhul 
lui Dumnezeu îi descoperă deplina însemnătate a Legii, ce schim- 
bare are loc în inima lui! Ca şi Belşaţar, el citeşte conştient scrierea 
de mână a Celui Atotputernic şi condamnarea pune stăpânire pe 
suflet. Tunetele Cuvântului lui Dumnezeu îl trezesc din letargie şi 
el cere îndurare în Numele lui Isus. Şi Dumnezeu ascultă totdea- 
una cu o ureche binevoitoare acea cerere umilă. El niciodată nu îl 
îndepărtează fără mângâiere pe cel care se căieşte. 

Dumnezeu a văzut că este bine să-mi descopere nevoile şi greşe- 
lile poporului Său. Oricât a fost de dureros, eu le-am prezentat fidel 
celor care s-au abătut, greşelile şi mijloacele de remediere, după po- 
runca Duhului lui Dumnezeu. În multe cazuri, aceasta a aţâţat limba 
clevetitorilor şi i-a înveninat împotriva mea pe cei pentru care am 

lucrat şi am suferit. Dar, din această cauză, eu nu m-am abătut de la 
calea mea. Dumnezeu mi-a dat lucrarea mea şi, sprijinită de puterea 
Lui, mi-am îndeplinit dureroasele sarcini pe care le-a pus asupra 
mea. În felul acesta, Duhul lui Dumnezeu a pronunţat avertizări şi 
judecăţi, nerefuzând, totuşi, făgăduinţa cea plăcută a îndurării. 

Dacă ar recunoaşte şi ar accepta învăţăturile Sale, poporul lui 
Dumnezeu ar găsi o cale dreaptă pe care să meargă şi o lumină 
călăuzitoare prin întuneric şi descurajare. David a învăţat înţelepciu- 
nea din procedeele lui Dumnezeu cu el şi s-a plecat în umilinţă sub 
pedeapsa Celui Prea Înalt. Descrierea fidelă a adevăratei lui stări, 
făcută de profetul Natan, l-a determinat pe David să-şi recunoască 
păcatele şi l-a ajutat să se despartă de ele. El a acceptat sfatul cu 
umilință şi s-a smerit înaintea lui Dumnezeu. „Legea Domnului“, 
exclamă el, „este desăvârşită şi înviorează sufletul“. 

Păcătoşii pocăiţi n-au motiv să ajungă la disperare pentru că 
li se amintesc călcările de lege şi sunt avertizaţi de pericolele în 
care se află. Chiar eforturile acestea făcute în favoarea lor arată cât 
de mult îi iubeşte Dumnezeu şi doreşte să-i salveze. Ei n-au decât 
să-l urmeze sfatul şi să facă voia Lui, spre a moşteni viaţa veşnică. 
Dumnezeu descoperă păcatele, iar copiii Lui care au greşit le pot 
vedea în toată enormitatea lor în lumina adevărului divin. Apoi au 
datoria să renunţe la ele pentru totdeauna. 

Dumnezeu este tot atât de puternic să salveze din păcat astăzi 
cum a fost în timpul patriarhilor, al lui David, al profeților şi aposto- 
lor. Mulțimea cazurilor raportate în istoria sacră, unde Dumnezeu 
Şi-a eliberat poporul de nelegiuirile lui, ar trebui să facă pe creştinul 
acestui timp dornic să primească informaţie divină şi, zelos, să-şi 
desăvârşească un caracter care va suporta amănunţita cercetare a 
judecății. 

Istoria biblică întăreşte inima slăbită cu nădejdea îndurării lui 
Dumnezeu. Nu trebuie să disperăm când vedem că alţii au de luptat 
cu descurajări ca ale noastre, au căzut în ispite exact cum am căzut 
şi noi şi totuşi au recâştigat terenul şi au fost binecuvântaţi de Dum- 
nezeu. Cuvintele inspiraţiei mângâie şi înveselesc sufletul greşit. Cu 
toate că patriarhii şi apostolii au fost supuşi slăbiciunilor umane, 
totuşi, prin credinţă, au obţinut o reputaţie bună, şi-au dus luptele 
în puterea Domnului şi au biruit în mod strălucitor. Astfel, noi ne 
putem încrede în virtutea sacrificiului ispăşitor şi să fim biruitori 

în Numele lui Isus. Natura omenească este natură omenească peste 
tot în lume, de pe vremea lui Adam până la generaţia de astăzi, şi 
iubirea lui Dumnezeu în toate veacurile este fără egal. 


Unitatea Bisericii 


Iubiţi fraţi: După cum diferitele mădulare ale organismului uman 
sunt unite spre a alcătui un corp întreg, şi fiecare îşi îndeplineşte 
slujba în ascultare de inteligenţa care conduce întregul, tot aşa şi 
membrii bisericii lui Hristos trebuie să fie uniţi într-un corp simetric, 
supus inteligenţei sfinţite a întregului. 

Înaintarea bisericii este întârziată de cursul greşit al membrilor 
ei. Unirea cu biserica, deşi este un act important şi necesar, nu-l 
face pe cineva creştin, nici nu-i asigură mântuirea. Noi nu ne putem 
asigura un titlu pentru cer prin faptul că avem numele înscris în 
registrul comunităţii, în timp ce inimile noastre sunt înstrăinate de 
Hristos. Noi trebuie să fim reprezentanţii Săi credincioşi pe pământ, 
care lucrăm împreună cu El. „Prea iubiţilor, acum suntem copii ai 
lui Dumnezeu.“ Noi trebuie să ţinem minte această sfântă legătură 
şi să nu facem nimic care să aducă dezonoare asupra cauzei Tatălui 
nostru. 

Mărturisirea noastră de credinţă este măreaţă. Ca adventiști, păzi- 
tori ai Sabatului, noi mărturisim că ascultăm de toate poruncile lui 
Dumnezeu şi aşteptăm venirea Răscumpărătorului nostru. Puţinilor 
credincioşi ai lui Dumnezeu le-a fost încredinţată cea mai solemnă 
solie de avertizare. Noi trebuie să arătăm prin cuvinte şi fapte că 
recunoaştem marea responsabilitate pe care o avem. Lumina noastră 
trebuie să strălucească aşa de clar, încât alţii să poată vedea că Îl 
slăvim pe Tatăl în viaţa noastră zilnică; că suntem în legătură cu 
cerul şi suntem împreună moştenitori cu Hristos Isus, ca atunci când 
El Se va arăta cu putere şi slavă mare, noi să fim asemenea Lui. 

Noi cu toţii trebuie să simţim răspunderea individuală, ca mem- 
bri ai bisericii vizibile şi lucrători în via Domnului. Nu trebuie să 
aşteptăm ca fraţii noştri, care sunt tot atât de slabi ca şi noi, să ne 
ajute; pentru că scumpul nostru Mântuitor ne-a invitat să ne unim 
cu EI, să unim slăbiciunea noastră cu puterea Lui, ignoranţa noastră 
cu înţelepciunea Lui, nevrednicia noastră cu meritul Lui. Nici unul 
dintre noi nu poate ocupa o poziţie neutră; influenţa noastră va vorbi 

pentru sau contra. Suntem agenți activi pentru Hristos sau pentru 
vrăjmaş. Noi ori adunăm cu Hristos, ori risipim. Adevărata con- 
vertire este o schimbare radicală. Chiar tendința minții şi înclinația 
inimii trebuie schimbate şi viața devine iarăşi nouă în Hristos. 

Dumnezeu conduce un popor să stea în unire desăvârşită pe 
platforma adevărului veşnic. Hristos S-a dat pe Sine lumii ca să 
poată „să-Şi curăţească un norod care să fie al Lui, plin de râvnă 
pentru fapte bune“. Procesul acesta de curăţire are menirea să curețe 
biserica de nedreptate şi de spiritul de discordie şi controversă, ca 
toţi credincioşii să poată clădi, în loc să dărâme, şi să-şi concentreze 
energiile asupra lucrării celei mari care le stă în faţă. Dumnezeu 
are în plan ca tot poporul Lui să ajungă la unitatea de credinţă. 
Rugăciunea lui Hristos chiar înainte de răstignire a fost ca ucenicii 
Lui să fie una, aşa cum EI era una cu Tatăl, ca lumea să poată crede 
că El a fost trimis de Tatăl. Această rugăciune, cea mai mişcătoare şi 
mai minunată, a ajuns peste secole până în zilele noastre; deoarece 
cuvintele Lui au fost: „Şi Mă rog nu numai pentru ei, ci şi pentru cei 
ce vor crede în Mine prin cuvântul lor“. 

Cât de serios ar trebui ca cei care mărturisesc că sunt urmaşi 
ai lui Hristos să caute să răspundă acestei rugăciuni prin viaţa lor! 
Mulţi nu înţeleg sfinţenia legăturii cu biserica şi sunt puţin dispuşi 
să se supună restricţiilor şi disciplinei. Cursul acţiunii lor arată că îşi 
înalţă judecata mai presus de cea a bisericii unite şi nu sunt atenţi 
să se păzească să nu încurajeze glasul spiritului de opoziţie. Cei 
care deţin poziţii de răspundere în biserică pot să aibă defecte în 
comun cu alţii şi pot greşi în hotărârile lor; dar, cu toate acestea, 
biserica lui Hristos de pe pământ le-a dat o autoritate care nu poate 
fi dispreţuită. După învierea Sa, Hristos a dat putere Bisericii Sale, 
spunând: „Celor ce le veţi ierta păcatele, vor fi iertate; şi cele ce le 
veţi ţinea, vor fi ţinute“. 

Legătura cu biserica nu trebuie să fie anulată cu uşurinţă; totuşi, 
când calea unora care mărturisesc a fi urmaşi ai lui Hristos este 
barată sau când cuvântul lor n-are influenţa conducătoare pe care ei 
cred că o merită, vor ameninţa că părăsesc biserica. Este adevărat că, 
părăsind biserica, ei vor suferi cel mai mult; pentru că, retrăgându-se 
din rândurile ei, se expun pe deplin ispitelor lumii. 

Fiecare credincios trebuie să se ataşeze de biserică cu toată 
inima. Prosperitatea ei trebuie să-l intereseze în primul rând; şi 

dacă el nu simte că are obligația sfântă de a colabora cu biserica 
în beneficiul ei, aceasta poate activa cu mult mai bine fără el. Toți 
pot face ceva pentru cauza lui Dumnezeu. Sunt unii care cheltuiesc 
o mare sumă pentru obiecte de lux nefolositoare; ei îşi satisfac 
poftele, dar simt o mare povară să contribuie cu banii lor pentru a 
sprijini biserica. Ei sunt dispuşi să primească toate privilegiile ei, 
dar preferă să-i lase pe alții să plătească notele de plată. Cei care 
simt, într-adevăr, un interes adânc pentru înaintarea cauzei nu vor 
ezita să investească bani în întreprindere, oriunde şi oricând este 
nevoie. Vor simți, de asemenea, o solemnă datorie de a ilustra în 
caracterul lor învățăturile lui Hristos, fiind în pace unul cu altul şi 
acționând în armonie perfectă, ca un întreg nedivizat. Ei trebuie să 
supună judecata lor individuală judecății trupului bisericii. Mulți 
trăiesc numai pentru ei înşişi. Îşi privesc viața cu mare satisfacţie, 
plăcându-le să creadă că sunt nevinovaţi, când, de fapt, nu fac nimic 
pentru Dumnezeu şi trăiesc în directă opoziţie cu Cuvântul Lui. 
Păzirea formelor exterioare nu va satisface niciodată lipsa cea mare 
a sufletului omenesc. O mărturisire a credinţei în Hristos nu este 
suficientă să facă pe cineva în stare să treacă proba în ziua judecății. 
Trebuie să fie o încredere perfectă în Dumnezeu, o dependenţă ca de 
copil faţă de făgăduinţele Lui şi o totală consacrare faţă de voinţa 
Sa. 

Dumnezeu Şi-a încercat totdeauna poporul în cuptorul suferin- 
telor, ca să-l probeze hotărât şi cu adevărat şi să-l curețe de toate 
nedreptăţile. După ce Avraam şi fiul său au trecut cea mai severă 
probă la care au putut fi supuşi, Dumnezeu i-a vorbit lui Avraam prin 
îngerul Lui: „Căci ştiu acum că te temi de Dumnezeu, întrucât n-ai 
cruțat pe fiul tău, pe singurul tău fiu pentru Mine.“ Prin această faptă 
mare, caracterul lui Avraam a strălucit remarcabil. Ea ilustrează cu 
putere desăvârşita lui încredere în Domnul, de la care n-a reţinut 
nimic, nici chiar pe fiul său primit prin făgăduință. 

Nu există nimic mai preţios pentru noi de dat lui Isus. Dacă Îi 
restituim talanţii pe care ni i-a încredinţat spre păstrare, El ne va 
da şi mai mult. Fiecare efort pe care îl facem pentru Hristos va fi 
răsplătit şi fiecare sarcină pe care o îndeplinim în Numele Lui va 
sluji spre fericirea noastră. Dumnezeu L-a predat pe mult iubitul Său 
Fiu chinurilor răstignirii, pentru ca toţi cei care cred în El să poată 
deveni una prin Numele lui Isus. Dacă Hristos a făcut un sacrificiu 

atât de mare spre a-i mântui pe oameni şi a-i aduce în unire unul cu 
altul, după cum şi El era unit cu Tatăl, ce sacrificiu este prea mare 
pentru ucenicii Lui să facă, pentru a păstra această unitate? 

Dacă lumea vede că în biserica lui Dumnezeu există o armonie 
perfectă, aceasta va fi pentru ei o dovadă puternică în favoarea reli- 
giei creştine. Disensiuni, nefericite neînţelegeri şi mici judecăţi în 
biserică ÎI dezonorează pe Răscumpărătorul nostru. Toate acestea 
pot fi evitate dacă eul este supus faţă de Dumnezeu şi urmaşii lui Isus 
ascultă de glasul bisericii. Necredinţa sugerează că independenţa 
individuală măreşte importanţa noastră şi că a ceda la ideea noastră 
despre ce este drept şi potrivit în favoarea hotărârii bisericii este 
slăbiciune; dar a ceda faţă de astfel de simţăminte sau păreri este 
riscant şi ne va duce la anarhie şi la confuzie. Hristos a văzut că 
unitatea şi tovărăşia creştină erau necesare pentru cauza lui Dum- 
nezeu, de aceea le-a impus ucenicilor Săi. Şi istoria creştinătăţii de 
atunci şi până acum dovedeşte în mod hotărât că numai în unitate 
există putere. Lăsaţi ca judecata individuală să fie supusă faţă de 
autoritatea bisericii. 

Apostolii au simţit necesitatea strictei unităţi şi au lucrat serios 
în acest scop. Pavel i-a îndemnat pe fraţii lui prin aceste cuvinte: 
„Vă îndemn, fraţilor, pentru Numele Domnului nostru Isus Hristos, 
să aveţi toți acelaşi fel de vorbire, să n-aveţi dezbinări între voi, ci să 
fiți uniţi, în chip desăvârşit într-un gând şi o simţire.“ 

EI le-a scris şi fraţilor lui filipeni: „Deci, dacă este vreo îndem- 
nare în Hristos, dacă este vreo mângâiere în dragoste, dacă este 
vreo legătură a Duhului, dacă este vreo milostivire şi vreo îndurare, 
faceţi-mi bucuria deplină, şi aveţi o simţire, o dragoste, un suflet şi 
un gând.“ 

Romanilor le-a scris: „Dumnezeul răbdării şi al mângâierii să 
vă facă să aveţi aceleaşi simţăminte unii faţă de alţii, după pilda lui 
Hristos Isus; pentru ca toţi împreună, cu o inimă şi cu o gură, să 
slăviţi pe Dumnezeu, Tatăl Domnului nostru Isus Hristos. Aşadar, 
primiţi-vă unii pe alţii, cum v-a primit şi pe voi Hristos, spre slava 
lui Dumnezeu.“ 

Petru le-a scris bisericilor împrăștiate: „încolo, toţi să fiţi cu 
aceleaşi gânduri, simțind cu alţii, iubind ca frații, miloşi, smeriţi. 
Nu întoarceţi răul pentru rău, nici ocară pentru ocară; dimpotrivă, 

binecuvântaţi, căci la aceasta aţi fost chemaţi: să moşteniţi binecu- 
vântarea.“ 

Şi Pavel, în epistola sa către Corinteni, spune: „Incolo, fraţilor, 
fiți cu un cuget, trăiţi în pace, şi Dumnezeul dragostei şi al păcii va 
fi cu vol.“ 


[21] 

Oşule imense ale lui Israel au mărşăluit în triumf vesel din Egipt, 
locul îndelungatei şi crudei lor robii. Egiptenii nu au consimţit să-i 
lase liberi până n-au fost avertizaţi în mod remarcabil de judecăţile 
lui Dumnezeu. Îngerul răzbunător a vizitat fiecare casă a Egiptului 
şi a lovit cu moartea pe întâiul născut din fiecare familie. Nici unul 
n-a scăpat, de la moştenitorul lui faraon până la întâiul născut al 
captivului din închisoare. Întâiul născut al vitelor a fost de asemenea 
ucis după porunca Domnului. Dar îngerul morţii a trecut peste casele 
copiilor lui Israel şi acolo n-a intrat. 

Faraon, cuprins de groază din cauza plăgilor care s-au abătut 
asupra poporului său, i-a chemat pe Moise şi pe Aaron înaintea lui 
în timpul nopţii şi le-a poruncit să plece din Egipt. Era nerăbdător ca 
ei să plece fără întârziere; pentru că el şi poporul lui se temeau că, 
dacă blestemul lui Dumnezeu nu este îndepărtat, ţara avea să devină 
un vast teren de înmormântare. 

Copiii lui Israel au fost bucuroşi să primească vestea eliberării şi 
s-au grăbit să părăsească locul robiei lor. Dar drumul a fost obositor, 
şi în cele din urmă, curajul lor a scăzut. Călătoria i-a dus peste 
dealuri sterpe şi câmpii pustii. A treia noapte s-au găsit împrejmuiţi 
de lanţuri de munţi, în timp ce Marea Roşie era în faţa lor. Au fost 
uluiţi şi au deplâns mult situaţia lor. L-au învinuit pe Moise că i-a 
condus în acest loc, deoarece credeau că au luat o cale greşită. „Cu 
siguranţă“, au spus ei, „acesta nu este drumul spre pustia Sinai, nici 
spre ţara Canaanului, făgăduită părinților noştri. Nu putem merge 
mai departe, ci acum trebuie ori să înaintăm în apele Mării Roşii, ori 
să ne întoarcem în Egipt.“ 

Apoi, ca o completare la nenorocirea lor, iată că oastea egipteană 
era pe urmele lor! Oştirea impunătoare este condusă de însuşi faraon, 
care a regretat că i-a eliberat pe evrei şi s-a temut că el i-a alungat 
spre a deveni o mare naţiune vrăjmaşă. Ce noapte de încurcătură 
şi nenorocire a fost aceasta pentru Israel! Ce contrast faţă de acea 
dimineaţă glorioasă, când au ieşit din robia Egiptului şi cu fericită 

bucurie s-au aliniat în marşul spre pustie! Cât de neputincioşi s- 
au simţit în faţa acelui vrăjmaş puternic! Bocetele femeilor şi ale 
copiilor cuprinşi de groază, amestecate cu mugetul vitelor şi behăitul 
oilor, s-a adăugat la sumbra confuzie a situaţiei. 

Dar a pierdut Dumnezeu din vedere toată purtarea Lui de grijă 
pentru poporul Său, ca să-l lase să fie nimicit? N-avea EI să-i averti- 
zeze de primejdie şi să-i scape de vrăjmaşii lor? Dumnezeu n-avea 
plăcere să-şi deruteze poporul. El Însuşi l-a îndemnat pe Moise să 
tăbărască la Marea Roşie şi tot El i-a informat mai departe: „Faraon 
va zice despre copiii lui Israel: «S-au rătăcit prin ţară; îi înghite 
pustia.» Eu voi împietri inima lui Faraon, şi-i va urmări; dar Faraon 
şi toată oastea lui vor face să se arate slava Mea, şi Egiptenii vor şti 
că Eu sunt Domnul“. 

Isus Se afla în fruntea marii oştiri. Stâlpul de nor din timpul zilei 
şi stâlpul de foc din timpul nopţii reprezentau pe conducătorul lor 
divin. Dar evreii n-au suportat cu răbdare proba Domnului. Glasu- 
rile lor s-au ridicat cu reproş şi condamnare împotriva lui Moise, 
conducătorul lor vizibil, pentru că i-a adus într-un pericol aşa de 
mare. Ei nu s-au încrezut în puterea ocrotitoare a lui Dumnezeu şi 
n-au recunoscut nici braţul Lui, care oprea relele din jurul lor. În 
groaza lor cumplită, uitaseră de toiagul cu care Moise a schimbat 
apa Nilului în sânge şi de calamităţile pe care le-a adus Dumnezeu 
asupra egiptenilor pentru că persecutaseră pe poporul Său ales. Ei 
uitaseră toate intervenţiile miraculoase ale lui Dumnezeu în favoarea 
lor. 

„Ah“, strigau ei, „cu mult mai bine era pentru noi să fi rămas în 
robie! Este mai bine să trăieşti ca sclav decât să mori de foame şi de 
oboseală în pustie, sau să fii ucis în război cu vrăjmaşii noştri.“ Ei 
s-au întors împotriva lui Moise, criticându-l aspru pentru că nu i-a 
lăsat acolo unde erau, în loc să-i scoată ca să piară în pustie. 

Moise era foarte mâhnit din cauză că celor din poporul lui le 
lipsea credinţa, mai ales că au fost de repetate ori martori la mani- 
festările puterii lui Dumnezeu în favoarea lor. Era foarte întristat din 
cauză că îl învinuiau pentru primejdiile şi dificultățile situaţiei, când 
el a urmat pur şi simplu poruncile exprese ale lui Dumnezeu. Dar 
era ferm încredinţat că Dumnezeu avea să-i ducă la loc sigur; şi a 
înfruntat reproşurile şi a liniştit temerile poporului său, chiar mai 
înainte să poată discerne planul eliberării lor. 

Este adevărat că se aflau într-un loc din care era imposibil să 
fie salvaţi, dacă Însuşi Dumnezeu nu intervenea să-i salveze; dar au 
fost aduşi în această strâmtoare prin ascultare de poruncile divine, 
şi Moise nu s-a temut de consecinţe. El „a răspus poporului: «Nu 
vă temeţi de nimic, staţi pe loc, şi veţi vedea izbăvirea, pe care v-o 
va da Domnul în ziua aceasta; căci pe Egiptenii aceştia, pe care-i 
vedeţi azi, nu-i veţi mai vedea niciodată. Domnul Se va lupta pentru 
voi, iar voi staţi liniştiți.»“ 

N-a fost un lucru uşor să menţii oştile lui Israel în aşteptare îna- 
intea Domnului. Oamenii erau tulburaţi şi plini de groază. Le lipseau 
disciplina şi stăpânirea de sine. Impresionaţi de ororile situaţiei lor, 
ei au devenit violenţi şi iraţionali. Se aşteptau să cadă repede în 
mâinile asupritorilor, şi bocetele şi învinuirile lor erau vehemente 
şi pătrunzătoare. Minunatul stâlp de nor i-a însoţit în peregrinările 
lor şi i-a ocrotit de razele fierbinţi ale soarelui. Toată ziua el s-a 
deplasat grandios în faţa lor, nefiind expuşi nici strălucirii soarelui 
şi nici furtunii; iar noaptea, devenea stâlp de foc, ca să le lumineze 
calea. Ei l-au urmat ca un semn al lui Dumnezeu să meargă înainte; 
dar acum se întrebau dacă acesta n-ar putea fi umbra unei teribile 
calamităţi care urma să cadă asupra lor, deoarece nu el i-a condus 
pe partea greşită a muntelui, pe un drum de netrecut? Astfel, îngerul 
lui Dumnezeu le-a apărut în mintea lor înşelată ca prevestitor al 
dezastrului. 

Dar acum, când oştirea egipteană se apropia de ei, aşteptându-se 
să-i facă o pradă uşoară, stâlpul de nor s-a ridicat maiestuos spre 
cer, a trecut peste israeliți şi a coborât între ei şi oştile Egiptului. 
Un zid de întuneric s-a interpus între cei urmăriţi şi urmăritorii lor. 
Egiptenii n-au mai putut vedea tabăra evreilor şi au fost obligaţi să 
se oprească. Dar deoarece întunericul nopţii devenea mai profund, 
zidul de nori devenea o mare lumină pentru evrei, luminând întreaga 
tabără cu strălucirea zilei. 

Atunci, speranţa că ar putea fi eliberaţi a apărut în inima israeli- 
ulor. Şi Moise şi-a ridicat glasul către Domnul. „Domnul a zis lui 
Moise: «Ce rost au strigătele acestea? Spune copiilor lui Israel să 
pornească înainte. Tu, ridică-ţi toiagul, întinde-ţi mâna spre mare, 
şi despic-o; şi copiii lui Israel vor trece prin mijlocul mării ca pe 
uscat». 

Apoi Moise, ascultând de porunca divină, şi-a întins toiagul şi 
apele s-au despărțit, adunându-se ca un zid de fiecare parte şi lăsând 
o cărare largă pe fundul mării, pentru copiii lui Israel. Lumina de 
la stâlpul de foc strălucea peste talazurile încununate cu spumă, lu- 
minând drumul care era tăiat ca o brazdă grandioasă prin apele Mării 
Roşii, până ce se pierdea în întunericul țărmului mai îndepărtat. 

Toată noaptea a răsunat zgomotul paşilor oştirii lui Israel, care 
trecea Marea Roşie; dar norul i-a ascuns de vederea vrăjmaşilor lor. 
Egiptenii, obosiţi de marşul lor forţat, au cantonat pentru noapte 
pe țărm. Ei îi văzuseră pe evrei numai la o mică distanţă în faţa 
lor şi, deoarece se părea că nu există nici o posibilitate de scăpare, 
au hotărât să se odihnească peste noapte, şi de dimineaţă să facă o 
captură uşoară. Noaptea era tare întunecoasă, se părea că norii îi 
înconjoară ca o substanţă palpabilă. Asupra taberei s-a lăsat un somn 
adânc; chiar şi santinelele au aţipit la posturile lor. 

În cele din urmă, un puternic sunet de trâmbiţă trezeşte oştirea. 
Norul trece înainte. Evreii se mişcă. Glasuri şi strigăte de marş vin 
dinspre mare. Mai este încă atât de întuneric, încât nu pot să vadă 
poporul care scapă, dar comanda este dată să fie gata pentru urmărire. 
Se aud zăngănit de arme şi zgomotul carelor de război, aranjarea 
de către căpitani a unităţilor şi nechezatul cailor. În cele din urmă, 
coloana de marş este formată şi forţează înainte prin întuneric, în 
direcţia mulţimii care scapă. 

În întuneric şi confuzie, ei dau năvală, neştiind că au intrat în 
albia mării şi că sunt încadraţi de ambele părți de amenințătoare 
ziduri de apă. 

Ei doresc mult să scape de ceaţă şi întuneric şi să li se descopere 
evreii şi poziţia lor aproximativă. Roţile carelor de război se adân- 
cesc în nisipul moale, caii devin încâlciţi şi nestăpâniţi. Domneşte 
confuzia, dar ei forţează înaintarea, simțindu-se siguri de victorie. 

În cele din urmă, norul cel misterios se schimbă în stâlp de foc 
în faţa ochilor lor uimiţi. Tunetele bubuie şi fulgerele strălucesc, 
valurile se rostogolesc în jurul lor şi frica pune stăpânire pe inimile 
lor. În mijlocul groazei şi confuziei, lumina cea sinistră le descoperă 
egiptenilor uimiţi apele teribile masate la dreapta şi la stânga. Ei văd 
calea cea largă pe care o făcuse Domnul pentru poporul Său peste 
nisipul lucitor al mării şi privesc la triumfătorul Israel de pe ţărmul 
mai îndepărtat. 

I-a cuprins confuzia şi consternarea. În mijlocul mâniei ele- 
mentelor naturii, în care aud glasul unui Dumnezeu mânios, ei se 
străduiesc să fugă spre țărmul pe care de-abia îl părăsiseră. Dar 
Moise şi-a întins toiagul şi apele îngrămădite în sus, şuierând, urlând 
dornice după pradă, s-au rostogolit asupra oştirii Egiptului. Mândrul 
faraon şi legiunile sale, împodobitele care de luptă şi sclipitoarea 
armură, cai şi călăreți sunt înghiţiţi de marea cea furtunoasă. Puter- 
nicul Dumnezeu al lui Israel Şi-a eliberat poporul, şi cântecele lor 
de recunoştinţă se înalţă spre ceruri, pentru că Dumnezeu a lucrat 
atât de minunat în favoarea lor. 

Istoria copiilor lui Israel este scrisă pentru învăţătura şi averti- 
zarea tuturor creştinilor. Când israeliți erau surprinşi de primejdii 
şi dificultăți şi calea lor părea să fie oprită, credinţa îi părăsea şi ei 
murmurau împotriva conducătorului pe care l-a hotărât Dumnezeu 
pentru ei. Ei l-au învinuit pentru că i-a adus în pericol, când el doar 
a ascultat de glasul lui Dumnezeu. 

Porunca divină era: „Porneşte înainte“. Ei nu trebuia să aştepte 
până când calea avea să fie deschisă şi până puteau să înţeleagă 
tot planul de eliberare. Cauza lui Dumnezeu este înainte, şi El va 
descoperi calea înaintea poporului Său. A ezita şi a murmura în- 
seamnă a manifesta neîncredere în Sfântul lui Israel. Dumnezeu, în 
providenţa Sa, i-a adus pe evrei în întăriturile muntelui, cu Marea 
Roşie în faţa lor, pentru ca El să poată aduce la îndeplinire eliberarea 
lor şi să-i scape pentru totdeauna de vrăjmaşi. El îi putea salva pe 
orice altă cale, dar a ales această metodă ca să le încerce credinţa şi 
să le întărească încrederea în EI. 

Noi nu-l putem învinui pe Moise că a greşit drumul pentru că 
poporul a murmurat împotriva cursului lui. Inimile lor răzvrătite şi 
nesupuse i-au făcut să-l critice pe bărbatul pe care Dumnezeu l-a 
însărcinat să conducă pe poporul Său. În timp ce Moise acţiona în 
temere de Dumnezeu şi conform cu instrucţiunile Lui, având deplină 
credinţă în făgăduinţele Lui, cei care ar fi trebuit să-l sprijine au ajuns 
descurajaţi şi n-au putut vedea în faţa lor decât dezastru, înfrângere 
şi moarte. 

Acum, Domnul Se ocupă de poporul Său care crede adevărul 
prezent. El plănuieşte să producă rezultate importante, şi în timp 
ce în providenţa Sa lucrează în acest scop, El zice poporului Său: 
„Porneşte înainte.“ Este adevărat că drumul nu este încă deschis; dar 

când ei păşesc înainte în puterea credinţei şi cu curaj, Dumnezeu va 
deschide calea înaintea ochilor lor. Totdeauna vor exista oameni care 
jelesc, cum a făcut vechiul Israel, şi pentru dificultăţile situaţiei lor îi 
învinuiesc pe cei pe care Dumnezeu i-a ridicat pentru scopul special 
de înaintare a cauzei Sale. Ei nu reuşesc să vadă că Dumnezeu 
îi încearcă, aducându-i în locuri strâmte, din care nu există altă 
eliberare decât prin braţul Lui. 

Sunt vremuri când viaţa creştină pare asediată de primejdii, şi 
sarcina pare greu de dus la îndeplinire. Imaginaţia zugrăveşte o 
ruină iminentă în faţă şi robie sau moarte în spate. Totuşi, glasul 
lui Dumnezeu vorbeşte peste toate descurajările: „Porneşte înainte.“ 
Noi trebuie să ascultăm de această poruncă, oricare ar fi rezultatul, 
chiar dacă privirea noastră nu poate pătrunde întunericul şi cu toate 
că simţim valuri reci în jurul picioarelor noastre. 

Evreii erau obosiţi şi înspăimântați; cu toate acestea, dacă s-ar fi 
dat înapoi când Moise le-a poruncit să înainteze, dacă ar fi refuzat 
să se apropie de Marea Roşie, Dumnezeu n-ar fi deschis niciodată 
calea pentru ei. Mărşăluind în jos, direct spre apă, ei au dovedit că 
aveau credinţă în Cuvântul lui Dumnezeu, aşa cum a fost rostit de 
Moise. Au făcut tot ce le-a stat în putere şi apoi Puternicul lui Israel 
a îndeplinit partea Sa şi a despărțit apele, ca să facă o cale pentru 
picioarele lor. 

Norii care se adună asupra căii noastre niciodată nu vor dispărea 
dinaintea unui duh care se clatină şi se îndoieşte. Necredinţa spune: 
„Niciodată nu putem trece peste aceste obstacole; să aşteptăm până 
vor fi îndepărtate şi să putem vedea clar calea noastră.“ Dar credinţa 
îndeamnă curajoasă la înaintare, nădăjduind totul, crezând totul. 
Ascultarea de Dumnezeu aduce sigur biruinţa. În cer, putem ajunge 
numai prin credinţă. 

Există o mare asemănare între istoria noastră şi cea a copiilor lui 
Israel. Dumnezeu a condus pe poporul Său din Egipt în pustie, unde 
putea să păzească Legea Sa şi să asculte de glasul Lui. Egiptenii, 
care n-aveau respect faţă de Domnul, erau cantonaţi aproape de ei; 
totuşi, ceea ce pentru israeliți era un mare potop de lumină, care a 
luminat întreaga tabără şi care a revărsat strălucire pe calea din faţa 
lor, a fost pentru oştirea lui faraon un zid de nori, făcând întunericul 
nopții şi mai întunecos. 

Tot aşa şi în vremea de acum, există un popor pe care Dumnezeu 
l-a făcut depozitarul Legii Sale. Pentru cei care ascultă de ele, porun- 
cile lui Dumnezeu sunt ca un stâlp de foc, care conduce şi luminează 
calea spre mântuire veşnică. Dar pentru cei care le disprețuiesc, ele 
sunt ca norii de noapte. „Frica Domnului este începutul înţelepciu- 
nii.“ Mai bună decât orice altă cunoştinţă este înţelegerea Cuvântului 
lui Dumnezeu. În păzirea poruncilor lui este o mare răsplată şi nici 
o ademenire pământească nu trebuie să clatine credinţa creștinului. 
Bogăţii, onoare şi pompă lumească sunt doar ca zgura care va pieri 
în faţa focului mâniei lui Dumnezeu. 

Glasul Domnului, care le porunceşte credincioşilor Lui „porniţi 
înainte“, adesea le încearcă credinţa până la extrem. Dar dacă vor 
amâna ascultarea până ce orice umbră de nesiguranţă va fi îndepăr- 
tată din gândirea lor şi n-a mai rămas nici un risc de nereuşită sau 
înfrângere, ei niciodată nu se vor mişca. Cei care cred că le este 
imposibil să se supună voinţei lui Dumnezeu şi să aibă credinţă în 
făgăduinţele Lui, până ce nu este totul clar şi lămurit înaintea lor, 
niciodată nu se vor supune. Credinţa nu este siguranţa cunoștinței, 
ea „este o încredere neclintită în lucrurile nădăjduite, o puternică 
încredințare despre lucrurile care nu se văd“. Ascultarea de porun- 
cile lui Dumnezeu este singura cale pentru a obţine favoarea Lui. 
Lozinca creştinului trebuie să fie: „Porneşte înainte“. 


Satisfacerea apetitului 


Iubiţi fraţi şi surori: Mi-au fost arătate unele lucruri în legătură 
cu comunitatea din ____. Mi-au fost prezentate cazuri individuale 
care, în multe privinţe, reprezintă cazurile multor altora. Printre ele 
era cel al sorei A. şi al soţului ei. Domnul l-a convins pe el de adevăr. 
A fost încântat de armonia şi spiritul adevărului şi a fost fericit să-l 
mărturisească. Dar Satana a venit la el cu ispita apetitului. 

Fratele A. şi-a satisfăcut timp îndelungat apetitul cu excitante 
care i-au întunecat mintea, i-au slăbit intelectul şi i-au scăzut puterile 
morale. Rațiunea şi judecata au fost duse în robia apetitului stricat 
şi nenatural, şi dreptul lui de întâi născut şi natura umană dăruită 
de Dumnezeu au fost sacrificate obiceiurilor de necumpătare. Dacă 
fratele A. ar fi făcut din Cuvântul lui Dumnezeu studiul şi călăuza 
lui, dacă s-ar fi încrezut în Dumnezeu şi s-ar fi rugat pentru har ca 
să biruiască, ar fi avut putere ca în Numele lui Isus să împiedice pe 
ispititor. 

Dar fratele A. niciodată n-a simțit înaltele pretenții pe care le 
are Dumnezeu asupra lui. Facultățile lui morale au fost slăbite de 
obiceiurile lui în mâncare şi băutură şi prin risipă nesocotită. Când a 
îmbrăţişat adevărul, el avea de format un caracter pentru cer. Dum- 
nezeu avea să-l încerce şi să-l pună la probă. El are de făcut o lucrare 
pentru sine pe care n-ar putea să o facă nimeni în locul lui. Prin felul 
lui de viaţă, el a pierdut mulţi ani din preţiosul timp de ucenicie, când 
ar fi putut câştiga o experienţă în probleme religioase, o cunoaştere 
a vieţii lui Hristos şi a nemărginitului sacrificiu făcut omului spre 
a-l elibera de cătuşele pe care i le-a pus Satana şi pentru a-l face în 
stare să slăvească Numele Lui. 

Hristos a plătit un preţ scump pentru răscumpărarea omului. În 
pustia ispitei, El a suferit cele mai puternice chinuri datorate foamei; 
şi în timp ce era slăbit de post, Satana era prezent cu feluritele lui 
ispitiri ca să-L asalteze pe Fiul lui Dumnezeu, să profite de starea 
Lui de slăbiciune şi să-L biruiască, astfel încât să zădărnicească 
planul mântuirii. Dar Hristos a fost statornic. El a biruit în favoarea 

neamului omenesc ca să-l poată salva din degenerarea căderii. Expe- 
rienţa lui Hristos este spre folosul nostru. Exemplul Lui în biruirea 
apetitului arată calea pentru cei ce vor să fie urmaşii Săi şi care, în 
final, vor şedea împreună cu El pe tronul Lui. 

Hristos a suferit foamea în sensul cel mai deplin. Neamul ome- 
nesc are, în general, tot ce este necesar pentru întreţinerea vieţii. Şi 
totuşi, ca şi primii noştri părinţi, oamenii doresc ceea ce Dumnezeu 
vrea să oprească pentru că nu este cel mai bun pentru ei. Hristos 
a suferit foamea din lipsă de hrană necesară şi a rezistat ispitei lui 
Satana în privinţa apetitului. Satisfacerea apetitului necumpătat cre- 
ează în omul căzut dorinţe nenaturale pentru lucruri care în cele din 
urmă se vor dovedi că duc la ruina lui. 

Omul a ieşit din mâna lui Dumnezeu desăvârşit în fiecare ca- 
pacitate a minţii şi trupului; în perfectă stare a spiritului, deci în 
perfectă sănătate. A fost nevoie de mai bine de două mii de ani 
de satisfacere a apetitului şi a pasiunilor păcătoase spre a crea o 
astfel de stare de lucruri în organismul uman, care avea să micşoreze 
forţa vitală. De-a lungul generaţiilor, tendinţa a fost ca aceasta să 
scadă. Satisfacerea apetitului şi a patimei a dus la exces şi violenţă. 
Depravarea şi urâciunile de tot felul au slăbit puterile şi au adus 
asupra neamului omenesc boli de tot felul, până ce vigoarea şi slava 
primelor generaţii au trecut, şi în a treia generaţie de la Adam, omul 
a început să arate semne de decădere. Generaţiile următoare, de după 
potop, au degenerat mai rapid. 

Toată această greutate de nenorocire şi suferinţă acumulată poate 
fi urmărită în satisfacerea apetitului şi a patimei. Viaţa senzuală şi 
folosirea vinului strică sângele, aprind pasiunile şi produc boli de 
tot felul. Dar răul nu se opreşte aici. Părinţii lasă boli ca moştenire 
pentru copiii lor. De regulă, fiecare părinte transmite înclinațiile şi 
tendinţele rele urmaşilor lui; el le dă boala din sângele lui stricat 
şi înfierbântat. Moravurile uşoare, boala şi debilitatea mintală sunt 
transmise ca moştenire de nenorocire de la tată la fiu, din generaţie 
în generaţie, şi aceasta aduce chin şi suferinţă în lume; şi nu este 
mai puţin decât o repetare a căderii omului. 

O continuă călcare a legilor naturii este o continuă călcare a 
Legii lui Dumnezeu. Prezenta greutate de suferinţă şi chin pe care 
o vedem peste tot, diformitatea şi degradarea, boala şi imbecilita- 
tea care inundă acum lumea, toate acestea fac din ea un spital de 

leproşi în comparaţie cu ceea ce ar putea fi sau cu ceea ce a plănuit 
Dumnezeu să fie; şi generaţia actuală este slabă în putere mintală, 
morală şi fizică. Toată această suferinţă s-a acumulat din generaţie în 
generaţie, pentru că omul căzut vrea să calce Legea lui Dumnezeu. 
Sunt comise păcate din ce în ce mai mari prin satisfacerea apetitului 
stricat. 

Gustul creat pentru tutun, o otravă odioasă şi dezgustătoare, 
dă naştere la dorinţa după stimulente şi mai puternice, cum sunt 
băuturile alcoolice, care sunt luate sub un pretext sau altul pentru 
vreo infirmitate imaginară sau pentru prevenirea unor boli posibile. 
În felul acesta se creează un apetit nenatural pentru aceste stimulente 
excitante şi vătămătoare; şi acest apetit s-a întărit până ce creşterea 
necumpătării în această generaţie a ajuns alarmantă. Oameni iubitori 
de băuturi alcoolice pot fi văzuţi peste tot. Intelectul lor este debil, 
puterile morale sunt slăbite, sensibilităţile sunt tocite, iar cerinţele lui 
Dumnezeu şi ale cerului nu sunt înţelese, lucrurile veşnice nu sunt 
apreciate. Biblia declară că nici un beţiv nu va moşteni Împărăţia lui 
Dumnezeu. 

Tutunul şi băuturile alcoolice îl abrutizează şi îl pângăresc pe 
cel care le foloseşte. Dar răul nu se opreşte aici. El le transmite 
temperamentul iritabil, sângele stricat, intelectul slăbit şi morala 
slabă copiilor săi şi se face responsabil de toate rezultatele rele pe 
care umblarea lui rea şi destrăbălată le aduce asupra familiei lui şi 
asupra localităţii. Neamul omenesc geme sub greutatea nenorocirii 
acumulate din cauza păcatelor generaţiilor trecute. Şi totuşi, aproape 
fără să cugete şi fără grijă, bărbaţi şi femei ai generaţiei actuale 
satisfac necumpătarea prin îmbuibare şi beţie, şi în felul acesta lasă 
ca moştenire pentru generaţia următoare boală, intelect slăbit şi 
moravuri corupte. 

Necumpătarea de orice fel este cel mai rău soi de egoism. Cei 
care se tem într-adevăr de Dumnezeu şi păzesc poruncile Lui privesc 
la aceste lucruri în lumina raţiunii şi a religiei. Cum poate un bărbat 
sau o femeie să păzească Legea lui Dumnezeu, care îi cere omului 
să-l iubească pe semenul său ca pe sine însuşi, dacă îşi satisface 
apetitul necumpătat, care amorţeşte creierul, slăbeşte intelectul şi 
umple corpul cu boală? Necumpătarea aprinde pasiunile şi dă frâu 
liber desfrâului, iar raţiunea şi conştiinţa sunt orbite de pasiunile 
inferioare. 

Noi întrebăm: Ce vrea soţul sorei A. să facă? Vrea el, ca şi Esau, 
să-şi vândă dreptul de întâi născut pe un blid de linte? Vrea el să îşi 
vândă bărbăţia lui evlavioasă spre a satisface un gust stricat, care 
aduce numai nefericire şi degradare? „Plata păcatului este moartea.“ 
N-are acest frate curajul moral să refuze apetitul? Obiceiurile lui 
nu sunt în armonie cu adevărul şi cu Mărturiile de mustrare pe 
care Dumnezeu a considerat că este bine să le dea poporului Său. 
Conştiinţa lui n-a fost întru totul moartă. El ştia că nu putea să-l 
slujească lui Dumnezeu şi să-şi satisfacă şi apetitul lui; de aceea, a 
cedat ispitei lui Satana, care a fost prea puternică pentru ca să 1 se 
opună în puterea lui, şi a fost biruit. El a transferat dorinţa de interes 
pentru adevăr altor cauze decât celei adevărate pentru ca să acopere 
scopul lui cel slab şi adevărata cauză a alunecării de la Dumnezeu, 
care era apetitul nestăpânit. 

Aici se poticnesc mulţi; ei şovăie între refuzul apetitului şi sa- 
tisfacerea lui, şi, în cele din urmă, sunt biruiţi de vrăjmaş şi renunţă 
la adevăr. Mulţi care au alunecat de la adevăr atribuie, ca motiv al 
umblării lor, faptul că nu cred în Mărturii. Acum, întrebarea este: 
Vor renunţa ei la idolul lor, pe care Dumnezeu îl condamnă, sau vor 
continua să meargă pe calea lor cea rea, de satisfacere a slăbiciunii, 
şi vor lepăda lumina pe care le-a dat-o Dumnezeu, care mustră chiar 
lucrurile care lor le fac plăcere? Întrebarea pe care trebuie să şi-o 
pună este: Să mă lepăd de mine şi să primesc ca fiind ale lui Dum- 
nezeu Mărturiile care mustră păcatele mele sau să lepăd Mărturiile 
pentru că ele mustră păcatele mele? 

În multe cazuri, Mărturiile sunt primite în întregime, păcatul şi 
satisfacerea poftei sunt părăsite şi de îndată începe o reformă în 
armonie cu lumina dată de Dumnezeu. În alte cazuri, îngăduinţele 
păcătoase sunt îndrăgite, Mărturiile sunt lepădate şi multe scuze 
neadevărate sunt oferite altora ca motiv pentru refuzarea primirii lor. 
Adevăratul motiv nu este arătat. Aceasta este o lipsă de curaj moral 
— a unei voințe întărite şi stăpânite de Duhul lui Dumnezeu, pentru 
a renunţa la obiceiuri păcătoase. 

Nu este o lucrare uşoară să birui gustul pentru narcotice şi exci- 
tante. Această mare victorie poate fi câştigată numai în Numele lui 
Hristos. El a biruit în favoarea omului în postul cel lung de aproape 
şase săptămâni, din pustia ispitirii. El simpatizează cu slăbiciunea 
omului. Iubirea Lui pentru omul căzut a fost atât de mare, încât a 

făcut sacrificii fără margini ca să poată ajunge la el, în degradarea 
lui, Şi, prin puterea Lui divină, să-l ridice, în final, la tronul Său. Dar 
depinde de om dacă Hristos va îndeplini pentru el ceea ce este întru 
totul în stare să facă. 

Va vrea omul să se ţină de puterea divină şi, cu hotărâre şi 
stăruinţă, să-i reziste lui Satana, după pilda dată de Domnul Hristos 
în lupta cu vrăjmaşul, în pustia ispitei? Dumnezeu nu poate să 
mântuiască pe om împotriva voinţei lui din puterea şireteniilor lui 
Satana. Omul trebuie să lucreze cu puterea lui umană, ajutat de 
puterea divină a lui Hristos spre a rezista şi spre a se învinge cu orice 
preţ pe sine însuşi. Pe scurt, omul trebuie să învingă cum a învins 
Hristos. Şi atunci, prin biruinţa care este privilegiul lui s-o câştige 
prin Numele atotputernic al lui Isus, el poate deveni un moştenitor 
al lui Dumnezeu şi împreună moştenitor cu Isus Hristos. Acesta n-ar 
putea fi cazul dacă toată biruinţa a fost realizată numai de Domnul 
Hristos. Omul trebuie să-şi facă partea lui; el trebuie să fie victorios 
în contul lui, prin puterea şi harul dat de Domnul Hristos. Omul 
trebuie să fie un împreună lucrător cu Hristos în lucrarea de biruinţă 
şi atunci el va fi părtaş împreună cu Hristos la slava Lui. 

Lucrarea în care suntem angajaţi este o lucrare sacră. Apostolul 
Pavel îi îndeamnă pe fraţii lui: „Deci, fiindcă avem astfel de făgă- 
duinţe, prea iubiţilor, să ne curăţim de orice întinăciune a cărnii şi a 
duhului şi să ne ducem sfinţirea până la capăt, în frica de Dumnezeu.“ 
Este o datorie sacră pe care o avem faţă de Dumnezeu de a păstra 
duhul curat ca templu pentru Duhul Sfânt. Dacă inima şi mintea sunt 
devotate slujirii lui Dumnezeu, ascultând de toate poruncile Sale şi 
iubindu-l cu toată inima, cu tot sufletul, cu tot cugetul şi cu toată 
puterea, şi pe aproapele nostru ca pe noi înşine, noi vom fi găsiţi 
loiali şi credincioşi faţă de toate cerinţele cerului. 

Apostolul spune din nou: „Deci păcatul să nu mai domnească 
în trupul vostru muritor, şi să nu mai ascultați de poftele lui.“ De 
asemenea, el îi îndeamnă pe fraţii lui la hărnicie zeloasă şi stăruinţă 
fermă în eforturile pentru curăţia şi sfinţenia vieţii, prin aceste cu- 
vinte: „Toţi cei care se luptă la jocurile de obşte se supun la tot felul 
de înfrânări. Ei fac lucrul acesta ca să capete o cunună care se poate 
veşteji; noi să facem lucrul acesta pentru o cunună care nu se poate 
veşteji.“ 

Lupta creştină 


Pavel prezintă în faţă noastră lupta spirituală şi răsplata ei, în 
contrast cu diferitele jocuri înfiinţate printre păgâni în onoarea zeilor 
lor. Tinerii care erau instruiți pentru aceste jocuri practicau o strânsă 
lepădare de sine şi cea mai severă disciplină. Fiecare satisfacere a 
poftei care avea tendinţa de a slăbi puterea fizică era interzisă. Celor 
care se supuneau procesului de instruire nu le erau îngăduite vinul şi 
hrana bogată, pentru că acestea ar fi slăbit în loc să crească vigoarea 
personală, vioiciunea sănătoasă, tăria şi fermitatea. La aceste ocazii 
erau de faţă mulţi martori, regi şi nobili. Era considerată a fi cea mai 
mare onoare să câştigi o cunună simplă, care avea să se veştejească în 
câteva ore. Dar după ce concurenţii pentru această cunună pieritoare 
au exersat o cumpătare sevjiă şi s-au supus unei discipline rigide, 
pentru ca să dobândească vigoare şi energie personală în speranţa de 
a deveni biruitori, nici chiar atunci nu erau siguri de premiu. Premiul 
putea fi acordat numai unuia singur. Unii puteau să muncească din 
plin, şi tot atât de greu ca şi alţii, şi-şi puneau toată puterea să câştige 
cununa de cinste; dar când întindeau mâna să-şi asigure premiul, un 
altul, cu o clipă înaintea lor, putea să apuce comoara râvnită. 

În lupta creştină nu este la fel. Toţi pot să alerge în această 
întrecere şi pot fi siguri de victorie şi onoare nepieritoare, dacă se 
supun condiţiilor. Pavel zice: „Alergaţi dar în aşa fel ca să căpătaţi 
premiul.“ Şi apoi el arată condiţiile care trebuie îndeplinite pentru a 
avea succes: „Toți cei ce se luptă la jocurile de obşte se supun la tot 
felul de înfrânări.“ 

Dacă oameni păgâni, care nu erau stăpâniţi de o conştiinţă lu- 
minată, care nu aveau teama de Dumnezeu în faţa lor, voiau să se 
supună la privaţiune şi la disciplina de instruire, lipsindu-se de orice 
satisfacţie care slăbeşte numai pentru o ghirlandă de material peri- 
sabil şi pentru aplauzele mulţimii, cu atât mai mult ar trebui ca cei 
care aleargă în întrecerea creştină, în speranţa nemuririi şi aprobarea 
Celui Prea Înalt, să fie dispuşi să se lipsească de satisfacţii şi exci- 
tante nesănătoase care degradează moralul, slăbesc intelectul şi aduc 
puterile superioare în supunere faţă de pasiunile şi poftele senzuale. 

Mulţimile din această lume sunt martore la acest joc al vieţii, 
lupta creştină. Şi aceasta nu este totul. Împăratul universului şi 
miliardele de îngeri cereşti sunt spectatori ai acestei alergări; ei 

privesc doritori să vadă care vor fi biruitorii care vor câştiga coroana 
slavei care nu se veştejeşte. Dumnezeu şi îngerii cereşti observă cu 
grijă lepădarea de sine, sacrificiul de sine şi eforturile chinuitoare ale 
celor care se angajează să alerge în întrecerea creştină. Răsplata dată 
fiecăruia va fi conformă cu energia stăruitoare şi zelul credincios cu 
care şi-a adus la îndeplinire partea lui în întrecerea cea mare. 

La jocurile la care ne-am referit, numai unul era sigur de premiu. 
În alergarea creştină, apostolul spune: „Eu, deci, alerg, dar nu ca 
şi cum n-aş şti încotro alerg.“ La sfârşitul alergării, noi nu vom fi 
dezamăgiţi. Pentru cei care îndeplinesc toate condiţiile Cuvântului 
lui Dumnezeu şi au un simţământ al răspunderii de a păstra vigoarea 
fizică şi activitatea trupească, să poată avea o minte bine echilibrată 
şi un moral sănătos, alergarea nu este nesigură. Ei toţi pot câştiga 
premiul şi pot dobândi şi purta coroana slavei nemuritoare, care nu 
se veştejeşte. 

Apostolul Pavel spune că „am ajuns o privelişte pentru lume, 
îngeri şi oameni“. Calea noastră creştină este văzută de un nor de 
martori: „Şi noi, dar, fiindcă suntem înconjurați de un nor aşa de 
mare de martori, să dăm la o parte orice piedică, şi păcatul care ne 
înfăşoară aşa de lesne, şi să alergăm cu stăruinţă în alergarea care ne 
stă înainte. Să ne uităm cu credinţă la Căpetenia şi Desăvârşirea cre- 
dinţei noastre, adică la Isus, care pentru bucuria ce-i era pusă înainte, 
a suferit crucea, a disprețuit ruşinea, şi şade la dreapta scaunului de 
domnie al lui Dumnezeu.“ 

Lumea nu trebuie să fie un criteriu pentru noi. Este la modă să 
satisfaci apetitul cu hrană îmbelşugată şi excitante nenaturale, întă- 
rind astfel înclinațiile senzuale şi paralizând creşterea şi dezvoltarea 
facultăţilor morale. Nu este dată nici o încurajare nici unuia din fiii 
sau fiicele lui Adam că pot fi biruitori în lupta creştină, dacă nu se 
hotărăsc să practice cumpătarea în toate lucrurile. Dacă fac acest 
lucru, ei nu se vor lupta ca unul care loveşte în vânt. 

Dacă îşi vor ţine trupul în supunere şi îşi vor aduce toate poftele 
şi toate pasiunile sub controlul conştiinţei luminate, simțind că este 
datoria lor faţă de Dumnezeu şi faţă de semeni să asculte de le- 
gile care guvernează sănătatea şi viaţa, creştinii vor avea parte de 
binecuvântarea vigorii fizice şi mintale. 

Ei vor avea putere morală să se angajeze în luptă împotriva lui 
Satana, în Numele Celui care a biruit apetitul în favoarea lor, putând 

fi mai mult decât biruitori spre propriul lor folos. Lupta aceasta este 
la îndemâna tuturor celor care vor să se angajeze în ea. 

Mi-a fost arătat cazul fratelui B., anume că a fost înconjurat de 
un nor de întuneric. Lumina cerului nu se află în locuinţa lui. Cu 
toate că el mărturiseşte a crede adevărul, în viaţa lui zilnică nu exem- 
plifică influenţa lui simţitoare asupra inimii. El nu are o dispoziţie 
curtenitoare, amabilă, afectuoasă şi binevoitoare. Temperamentul îi 
este lui însuşi defavorabil, familiei lui şi bisericii unde este simțită 
influenţa lui. El are o lucrare de făcut pentru el însuşi, pe care nimeni 
nu o poate face în locul lui. Are nevoie de influenţa transformatoare 
a Duhului lui Dumnezeu. Prin mărturisirea noastră ca urmaşi ai 
lui Hristos, noi suntem datori să testăm căile şi acţiunile noastre, 
comparându-le cu exemplul Răscumpărătorului nostru. Spiritul şi 
comportamentul nostru trebuie să corespundă cu exemplul pe care 
ni l-a dat Mântuitorul. 

Fratele B. nu are un astfel de comportament care să aducă lumina 
soarelui în familia lui. De aici trebuie să-şi înceapă lucrarea. Este 
mai mult ca un nor decât ca o rază de lumină. El este prea egoist spre 
a spune cuvinte de aprobare pentru membrii familiei sale, mai ales 
pentru cea care, dintre toți ceilalți, ar trebui să se bucure de iubirea şi 
respectul lui afectuos. El este ursuz, arogant, dictatorial; adesea, cu- 
vintele lui sunt tăioase şi lasă o rană pe care nu încearcă s-o vindece 
cizelându-şi spiritul, recunoscându-şi greşelile şi mărturisindu-şi 
faptele rele. El nu face eforturi să vină la lumină. La el nu există o 
cercetare a inimii, a motivelor, temperamentului, a vorbirii şi purtării, 
spre a vedea dacă viaţa sa este asemenea exemplului. El nu aplică 
Legea lui Dumnezeu la viaţa şi caracterul lui ca regulă de acţiune. 
Domnul vrea să aibă înaintea Lui un popor cinstit şi drept. 

Sora B. are multe necazuri pe lângă slăbiciunea propriei naturi, 
cu care are de luptat, de aceea soarta ei nu trebuie făcută mai aspră 
decât este necesar. Fratele B. ar trebui să i-o uşureze; el trebuie să 
cultive delicateţea şi curtoazia. Trebuie să fie foarte afectuos şi gentil 
faţă de soţia lui, care este egală cu el în fiecare privinţă; el nu trebuie 
să rostească nici un cuvânt care ar arunca o umbră asupra inimii ei. 
Trebuie să înceapă lucrarea de reformă în cămin; trebuie să cultive 
afecţiune şi să biruie trăsăturile negeneroase, aspre şi nemiloase ale 
temperamentului său, pentru că acestea pun stăpânire pe el. Dacă 
vrem ca noi, fiinţe omeneşti, să ajungem în cer, trebuie să biruim 

cum a biruit Hristos. Noi trebuie să fim asemenea chipului Său; 
caracterele noastre trebuie să fie fără pată. 

Mi-a fost arătat că fratele B. n-are un simţământ înalt despre 
desăvârşirea de caracter necesară unui creştin. El n-are un simţământ 
potrivit al datoriei faţă de semenii săi. Este în pericol să-şi promoveze 
interesele, dacă se prezintă ocazia, fără a ţine seama de avantajul 
sau pierderea semenului său. El ţine cont de prosperitatea lui ca 
fiind extrem de importantă, dar este dezinteresat de starea bună sau 
nefericită a semenilor săi. Pentru un avantaj neînsemnat pentru sine, 
Satana îl poate ademeni de la integritatea lui. Aceasta întunecă 
propriul lui suflet şi aduce întunecime şi asupra comunităţii. „Toate 
acestea“, spune Satana, „vor fi ale tale dacă te desparţi de integritatea 
strictă. Toate acestea ţi le voi da numai dacă vrei să-mi faci plăcerea 
asta sau să faci şi să spui asta.“ Şi prea adesea, fratele B. a fost 
înşelat de vrăjmaş spre propria lui pagubă şi spre întunecarea altor 
minţi. 

În comunitate mai sunt unii care au nevoie să vadă lucrurile dintr- 
un punct de vedere mai înalt, înainte ca ei să poată avea concepţii 
spirituale şi să fie într-o poziţie unde pot să discearnă gândul şi 
voia lui Dumnezeu şi să reverse lumină, în loc să arunce umbră. 
Fratele B. are nevoie ca ochii să-i fie unşi, ca să poată discerne clar 
atât lucrurile spirituale, cât şi înşelăciunile lui Satana. Standardul 
creştin este ridicat şi înălţat. Dar, vai, pretinşii urmaşi ai lui Hristos 
îl coboară până în praf. 

Tu ai nevoie, frate B., de vigilenţă continuă, ca să nu fii învins de 
ispitirile lui Satana pentru tine însuţi, fiind gelos şi invidios, bănuitor 
şi găsitor de greşeli. Dacă mergi mai departe murmurând, n-ai să 
faci nici un progres pe drumul spre cer. Dacă te opreşti numai pentru 
un moment din eforturile tale zeloase şi străduinţele tale pline de 
evlavie pentru a te supune şi stăpâni, eşti în pericol de a fi învins 
de unele ispite puternice; poţi face paşi nesocotiţi; poţi manifesta 
un spirit necreştin, care va aduce amărăciune şi tristeţe nu numai 
propriului tău suflet, ci şi sufletelor celorlalţi. Tu poţi aduce asupra 
lor o greutate apăsătoare şi o tristeţe care le vor vătăma sufletele, şi 
tu vei fi răspunzător de această influenţă otrăvitoare. Frate B., dacă 
vrei să scapi de stricăciunea care este în lume prin poftă, trebuie să 
înfrumuseţezi mărturisirea creştină în toate lucrurile. 

Tu vei spune: Aceasta este o lucrare grea; calea este prea îngustă, 
nu pot merge pe ea. Este calea mai îngustă în această scrisoare decât 
ai găsit-o tu lămurit arătată în Cuvântul lui Dumnezeu? Cerul merită 
un efort neobosit, stăruitor, de o viaţă întreagă. Dacă te retragi acum 
şi te descurajezi, vei pierde cu siguranţă cerul — vei pierde viaţa 
nemuritoare şi cununa slavei, care nu se veştejeşte. Cei care au un 
scaun alături de Mântuitorul, pe tronul Lui, sunt numai cei care au 
biruit, aşa cum a biruit El. Iubirea pentru adevărul curat şi sfinţitor şi 
iubirea pentru scumpul Răscumpărător vor uşura munca de cucerire. 
Puterea Lui le va fi acordată cu bucurie tuturor celor care o doresc cu 
adevărat. El va încununa cu har şi pace fiecare efort stăruitor făcut 
în Numele Său. 

Dacă străduinţa ta zilnică este să slăveşti pe Dumnezeu şi să 
supui eul, El va face tăria Lui desăvârşită în slăbiciunea ta, şi tu poţi 
trăi în aşa fel, încât conştiinţa ta nu te va condamna. Tu poţi să ai un 
raport bun de la cei din afară. O viaţă precaută nu va aduce numai 
un mare folos propriului tău suflet, ci va fi o lumină strălucitoare, 
care va lumina pe calea altora şi le va arăta drumul spre cer. 

Frate B., cum ţi-ai stăpânit propriul tău temperament? Ai încercat 
să-ţi învingi spiritul iute? Cu dispoziţia şi simţămintele pe care le ai 
acum, vei lipsi din cer tot atât de sigur cât este de sigur că există un 
cer. Din iubire pentru propriul tău suflet şi din iubire pentru Domnul 
Hristos, care ţi-a dat o dovadă de netăgăduit despre nemărginita 
Lui iubire, vino mai aproape de EI, ca să poți fi umplut cu Duhul 
Său. Cultivă un spirit de veghere şi rugăciune, ca să poţi reprezenta 
cum se cuvine sfânta credinţă pe care o mărturiseşti ca urmaş al 
scumpului nostru Răscumpărător, care a lăsat un exemplu în propria 
Sa viaţă. Imită pe Mântuitorul nostru. Învață de la Hristos. Îndură 
greutăţi ca un bun soldat al lui Isus Hristos, învinge ispitele lui 
Satana cum a învins El şi vino ca biruitor asupra tuturor defectelor 
tale de caracter. 

Hristos a fost un biruitor desăvârşit; şi noi trebuie să fim întru 
totul desăvârşiţi, să nu ne lipsească nimic, să fim fără pată sau vină. 
Mântuirea pe care a realizat-o Hristos pentru om a fost pentru El 
la un preţ fără margini. Biruinţa pe care o câştigăm asupra inimii 
noastre şi asupra ispitirilor lui Satana ne vor costa efort puternic, 
veghere continuă şi rugăciune stăruitoare; şi atunci nu vom recolta 
numai răsplata, care este darul vieţii veşnice, ci va mări fericirea 

noastră pe pământ prin îndeplinirea cu conştiinciozitate a datoriei şi 
prin respect şi iubire mare față de cei din jurul nostru. 

Am văzut că există o generală lipsă de devoțiune şi efort sincer 
şi serios în comunitate. Sunt mulţi care au nevoie să fie convertiți. 
Fratele C. nu este un stâlp şi o forţă pentru comunitate. El nu îna- 
intează în viaţa spirituală o dată cu vârsta. S-a situat într-o poziţie 
astfel ca să poată fi ispitit de Satana. Cât priveşte experienţa, este ca 
un copil. El îi supraveghează pe alţii şi notează greşelile lor, când 
ar trebui să-şi cerceteze cu grijă şi atenţie propria lui inimă. Acea 
grabă de a pune la îndoială şi a vedea greşeli în fraţii lui şi a vorbi 
despre ele altora este mustrată prin cuvintele lui Hristos către unul 
pe care l-a văzut interesat mai mult de umblarea fraţilor lui decât să 
vegheze şi să se roage ca Satana să nu-l biruie. Domnul Hristos i-a 
spus ucenicului Său: „Ce-ţi pasă ţie? Tu vino după Mine!“ 

Aceasta este tot ce poate face fratele C., în slăbiciunea naturii lui, 
să-şi păzească propriul suflet şi să închidă orice cale pe care Satana 
ar putea avea acces ca să insinueze îndoieli cu privire la alţii. El este 
în mare pericol să-şi piardă sufletul, nereuşind să desăvârşească, în 
timpul de probă, caracterul creştin. 

El nu se grăbeşte să-L urmeze pe Hristos. Simţurile lui par să 
fie întunecate şi aproape paralizate, aşa încât nu preţuieşte cum 
se cuvine lucrurile sacre. El poate chiar şi acum să-şi corecteze 
greşelile, dacă vrea să lucreze în puterea lui Dumnezeu. 

Sunt câţiva din comunitatea ____, ale căror nume nu le pot da, care 
trebuie să biruie poftele şi pasiunile. Unii vorbesc prea mult; ei iau 
poziţia aceasta: „Povesteşte şi noi vom povesti mai departe.“ O astfel 
de poziţie este într-adevăr mizerabilă! Dacă toţi aceşti vorbitori de 
rău ar ţine minte că îi urmăreşte un înger, care le notează cuvintele, 
ar fi mai puţină vorbărie şi mai multă rugăciune. 

Sunt copii ai păzitorilor Sabatului care au fost învăţaţi din tine- 
reţea lor să păzească Sabatul. Unii dintre aceştia sunt foarte buni, 
credincioşi faţă de datorie, în măsura în care este vorba de proble- 
mele vremelnice; dar ei nu simt o adevărată convingere de păcat 
şi nevoia de pocăință. Aceştia se află într-o stare primejdioasă. Ei 
privesc la comportamentul şi eforturile pretinşilor creştini. Văd că 
unii fac mare caz de mărturisirea lor, dar nu sunt creştini conştiin- 
cioşi, şi compară părerile şi acţiunile lor cu aceste pietre de poticnire; 

şi, deoarece nu există o explozie de păcate în viaţa lor, le place să 
creadă că sunt aproape bine. 

Acestor tineri sunt împuternicită să le spun: Pocăiţi-vă şi 
schimbaţi-vă, ca să vă fie şterse păcatele. N-aveţi timp de pierdut. 
Cerul şi viaţa veşnică sunt comori de valoare, care nu pot fi obţinute 
fără efort. Nu are importanţă cât de fără greşeală poate fi viaţa voas- 
tră; ca păcătoşi, aveţi paşi de făcut. Vi se cere să vă pocăiţi, să credeţi 
şi să fiţi botezați. Hristos a fost întru totul drept; totuşi El, Mântuito- 
rul lumii, a dat omului un exemplu, pe Sine Însuşi, comportându-se 
astfel cum trebuie să o facă păcătosul pentru a deveni copil al lui 
Dumnezeu şi moştenitor al cerului. 

Dacă Hristos, Răscumpărătorul curat şi fără pată al cerului, a 
binevoit să ia măsurile necesare de luat de către păcătos în procesul 
convertirii, de ce acei care au lumina adevărului care străluceşte 
pe cărarea lor să ezite să-şi supună inimile faţă de Dumnezeu, să 
mărturisească în umilinţă că sunt păcătoşi şi să-şi arate credinţa în 
ispăşirea lui Hristos, prin fapte şi acţiuni, identificându-se cu cei 
care mărturisesc a fi urmaşi ai lui Hristos? Totdeauna vor fi unii care 
nu vor trăi mărturisirea lor de credinţă, a căror viaţă zilnică îi arată 
a fi orice numai creştini nu; dar să fie acesta un motiv îndestulător 
pentru ca cineva să refuze să se îmbrace cu Hristos prin botez, în 
credinţa morţii şi a învierii Lui? 

Chiar când Însuşi Hristos a fost pe pământ şi a umblat cu uceni- 
cii Săi şi i-a învăţat, printre cei doisprezece era un diavol. Iuda L-a 
trădat pe Domnul lui. Hristos îi cunoştea pe deplin viaţa. El cunoştea 
lăcomia pe care Iuda n-o biruise, şi în predicile Sale pentru alţii, 
i-a dat multe învățături cu privire la acest subiect. Prin satisfacerea 
poftei, Iuda a permis acestei trăsături din caracterul său să crească 
şi să prindă rădăcini atât de adânci, încât a scos afară sămânţa ade- 
vărului semănată în inima lui; răul a predominat, până când, pentru 
iubirea de bani, L-a vândut pe Domnul lui pentru câteva bucăţi de 
argint. 

Faptul că Iuda n-a fost corect cu inima, că a fost atât de corupt de 
egoism şi iubirea de bani încât a fost făcut să comită un mare păcat, 
nu este o dovadă că nu erau creştini adevăraţi, ucenici autentici ai lui 
Hristos, care Îl iubeau pe Mântuitorul lor şi încercau să imite viaţa 
şi exemplul Lui şi să asculte de poruncile Lui. 

Mi-a fost arătat faptul că Iuda a fost numărat printre cei doi- 
sprezece, cu toate greşelile şi defectele lui de caracter. Este o lecţie 
instructivă, una prin studiul căreia creştinii pot să beneficieze. Când 
Iuda a fost ales de Domnul nostru, cazul lui nu era fără nădejde. El 
avea unele calităţi. Prin asocierea lui cu Hristos în lucrare, ascultând 
cuvântările Sale, el avea o ocazie favorabilă să-şi vadă greşelile, să 
facă cunoştinţă cu defectele lui de caracter, dacă dorea într-adevăr să 
fie un ucenic adevărat. Domnul l-a pus într-o poziţie de unde putea 
să aleagă fie să-şi dezvolte înclinația de lăcomie, fie să o vadă şi 
să o corecteze. El ţinea puţinii bani adunaţi pentru săraci şi pentru 
cheltuielile necesare ale lui Hristos şi ale ucenicilor în lucrarea lor 
de propovăduire. 

Aceşti bani puţini erau pentru Iuda o ispită continuă, şi din când 
în când, atunci când făcea un mic serviciu pentru Hristos sau devota 
puţin timp pentru scopuri religioase, el se plătea pe sine din acest 
fond sărac, adunat pentru înaintarea luminii Evangheliei. În cele 
din urmă el a devenit atât de avar, încât s-a plâns amarnic pentru că 
mirul vărsat pe capul lui Isus era scump. A nutrit atât de mult această 
idee în mintea lui, încât a socotit banii care puteau fi puşi în mâinile 
lui să-i cheltuiască, dacă mirul ar fi fost vândut. Egoismul lui s-a 
dezvoltat puternic, până ce el a simţit că trezoreria avea de-a face 
într-adevăr cu o mare pierdere, neprimind, în bani, valoarea mirului. 
În cele din urmă, el a făcut o plângere publică despre extravaganţa 
acestei oferte scumpe pentru Hristos. Mântuitorul nostru l-a mustrat 
pentru această lăcomie. Aceasta a copt în inima lui Iuda, până când, 
pentru o mică sumă de bani, a consimţit să-L trădeze pe Domnul său. 
Printre păzitorii Sabatului vor fi din aceia care nu sunt mai sinceri 
decât a fost Iuda; dar cazurile unora ca aceştia nu trebuie să fie o 
scuză de a reţine pe alţii să urmeze pe Hristos. 

Dumnezeu îi iubeşte pe copiii fratelui D., dar ei sunt într-o pri- 
mejdie teribilă să creadă că sunt sănătoşi şi nu au nevoie de medic. 
Încrederea în propria lor îndreptăţire nu-i va mântui niciodată. Ei tre- 
buie să simtă nevoia unui Mântuitor. Hristos a venit să-i mântuiască 
pe cei păcătoşi. Isus a spus: „Eu am venit să chem la pocăință nu 
pe cei neprihăniţi, ci pe cei păcătoşi.“ Fariseii, care credeau că sunt 
neprihăniţi şi se încredeau în faptele lor bune, nu simțeau nevoia 
unui Mântuitor. Ei credeau că sunt destul de buni fără Hristos. 

Scumpii copii ai fratelui D. trebuie să-L implore pe Isus să le 
descopere păcătoşenia lor şi să-I ceară să li se descopere El Însuşi, 
ca Mântuitor iertător de păcate. Aceşti copii preţioşi nu trebuie să fie 
înşelaţi şi să piardă viaţa veşnică. Dacă nu se convertesc, ei nu pot 
intra în Împărăţia cerurilor. Trebuie să-şi spele hainele caracterului 
în sângele Mielului. Isus îi invită să-şi ia măsurile care trebuie luate 
de păcătoşi pentru a deveni copii ai Săi. Le-a dat un exemplu în viaţă 
de a se supune orânduirii botezului. El este exemplul nostru în toate 
privinţele. 

Dumnezeu le cere acestor copii să-l predea Lui cele mai bune şi 
sacre afecţiuni ale lor. El i-a cumpărat cu propriul Lui sânge şi de 
aceea pretinde slujirea lor. Ei nu-şi aparţin. Isus a făcut pentru ei un 
sacrificiu nemărginit. Un Mântuitor milos şi iubitor îi va primi, dacă 
vor veni la El exact aşa cum sunt, depinzând de neprihănirea Lui şi 
nu de meritele lor proprii. 

Dumnezeu are milă şi iubeşte tineretul din şi doreşte ca ei 
să afle fericire în El. El a murit ca să-i răscumpere. Îi va binecuvânta 
dacă vin la El cu modestie şi sinceritate. Ei ÎI vor găsi, dacă Îl caută 
cu toată inima. 


Alegând comoara pământească 


Mi-a fost arătată starea poporului lui Dumnezeu. Ei sunt amorţiţi 
de spiritul lumii. Îşi neagă credinţa prin fapte. Mi-a fost arătat tre- 
cutul vechiului Israel. Ei au avut o mare lumină şi privilegii înalte; 
totuşi, n-au trăit la înălțimea luminii şi n-au apreciat avantajele lor, 
iar lumina a devenit întuneric. Ei au umblat în lumina propriilor lor 
ochi, în loc să urmeze conducerea lui Dumnezeu. Istoria copiilor lui 
Israel a fost scrisă pentru folosul celor care trăiesc în zilele de pe 
urmă, pentru ca ei să poată evita să urmeze exemplul necredinţei lor. 

Frate E., mi s-a arătat că eşti învăluit în întuneric. Iubirea de 
lume a pus stăpânire totală asupra fiinţei tale. Cele mai bune zile ale 
tale au trecut. Vitalitatea şi puterea ta de rezistenţă, în măsura în care 
este vorba de munca fizică, sunt slăbite; şi acum, când ai fi în stare 
să priveşti înapoi asupra unei vieţi de efort nobil în binecuvântarea 
altora şi slăvirea lui Dumnezeu, nu poţi avea decât regrete, lipsindu- 
ți fericirea şi pacea. Tu nu trăieşti o viaţă care va obţine aprobarea 
lui Dumnezeu. Interesele tale spirituale şi veşnice sunt pe planul al 
doilea. Creierul, oasele şi muşchii au fost extrem de împovăraţi. De 
ce toată această cheltuială? Pentru ce această acumulare de griji şi 
poveri de purtat pentru familia ta? Care-i răsplata? Satisfacţia de a 
strânge o comoară pe pământ, pe care Hristos a interzis-o şi care se 
va dovedi o capcană pentru sufletul tău. 

În predica de pe munte, Hristos spune: „Nu vă strângeţi comori 
pe pământ, unde le mănâncă moliile şi rugina, şi unde le sapă şi le 
fură hoţii; ci strângeţi-vă comori în cer.“ Dacă adunaţi o comoară în 
cer, o faceţi pentru voi înşivă, lucraţi pentru propriul vostru interes. 
Comoara ta, iubite frate, este strânsă pe pământ, şi interesul şi afec- 
țiunile tale sunt pentru comoara ta. Tu ai cultivat iubirea pentru bani, 
pentru case şi ţarine, până ce acestea ţi-au absorbit puterile minţii şi 
fiinţei tale, şi iubirea pentru bogăţiile lumeşti a fost mai mare decât 
iubirea pentru Creatorul tău şi pentru sufletele pentru care a murit 
Hristos. Ochii tăi au fost orbiţi de dumnezeul acestei lumi, astfel că 
lucrurile veşnice nu sunt preţuite. 

În pustia ispitirii avea să se confrunte cu cea mai mare ispită care 
avea să-l atace pe om. El S-a întâlnit singur cu vrăjmaşul cel subtil şi 
viclean şi l-a biruit. Prima mare ispită a fost în legătură cu apetitul; 
a doua, cu cutezanţa; a treia, cu iubirea de lume. Satana a biruit 
milioane de oameni, ademenindu-i cu satisfacerea apetitului. Prin 
satisfacerea gustului, sistemul nervos devine excitat şi puterea creie- 
rului slăbeşte, făcându-l incapabil să cugete calm şi raţional. Mintea 
este dezechilibrată. Facultăţile ei înalte şi nobile sunt pervertite spre 
a servi pofta senzuală, iar interesele sacre şi veşnice nu sunt luate 
în seamă. Când este câştigat acest obiectiv, Satana poate veni cu 
celelalte două ispite principale şi să găsească acces uşor. Multiplele 
lui ispitiri se dezvoltă din aceste trei mari domenii principale. 

Cutezanţa este o ispită obişnuită, şi când Satana îi atacă pe oa- 
meni cu aceasta, el obţine victorie în nouă cazuri din zece. Cei care 
mărturisesc a fi urmaşi ai lui Hristos şi pretind prin credinţa lor a fi 
înrolați în luptă împotriva tuturor relelor din fiinţa lor, adesea ei se 
afundă, fără să cugete, în ispite din care va fi nevoie de o minune 
pentru a fi scoşi nepătaţi. Meditaţia şi rugăciunea i-ar fi ferit şi i-ar 
fi făcut să evite poziţia critică şi primejdioasă în care ei înşişi s-au 
aşezat când i-au dat lui Satana avantaj asupra lor. Făgăduinţele lui 
Dumnezeu nu sunt ca noi să le pretindem nesăbuit, în timp ce ne gră- 
bim să intrăm cu îndrăzneală în primejdie, călcând legile naturii şi 
desconsiderând prudenţa şi judecata cu care ne-a dăruit Dumnezeu. 
Aceasta este cea mai flagrantă cutezanţă. 

Tronurile şi împărăţiile lumii şi slava lor i-au fost oferite lui 
Hristos, dacă avea să i Se închine lui Satana. Niciodată omul nu va 
fi încercat cu ispite atât de puternice ca cele cu care a fost atacat 
Hristos. Satana a venit cu onoare lumească, bogăţie şi plăcerile vieţii 
şi le-a prezentat în cea mai atractivă lumină spre a ademeni şi înşela. 
„Toate aceste lucruri“, I-a zis el lui Hristos, „[i le voi da Ție dacă 
Te vei arunca cu faţa la pământ şi Te vei închina mie.“ Hristos l-a 
respins pe vrăjmaşul cel viclean şi a ieşit biruitor. 

Apropiindu-se de om, Satana are un succes mai mare. Toţi aceşti 
bani, acest câştig, această țarină, această putere, aceste onoruri şi 
bogății ţi le voi da ţie — pentru ce? Condiţiile lui, în general, sunt: 
renunţarea la integritate, conştiinciozitatea să fie tocită şi egoismul 
să fie îngăduit. Prin devoţiunea faţă de interesele lumești, Satana 
primeşte tot omagiul pe care l-a cerut. Uşa este deschisă ca să intre 

cum îi place, cu suita lui cea rea de nerăbdare, iubire de sine, mândrie, 
zgârcenie, înşelăciune şi întregul lui cortegiu de spirite rele. Omul 
este fermecat şi ademenit în mod perfid spre ruină. Dacă ne supunem 
faţă de deşertăciunea inimii ŞI a vieţii, Satana este satisfăcut. 

Exemplul lui Hristos este în faţa noastră. El l-a învins pe Satana, 
arătându-ne cum putem birui şi noi. Hristos i-a rezistat cu Scriptura. 
Ar fi putut recurge la propria Lui putere divină şi să folosească 
propriile Lui cuvinte; dar a spus: „Este scris: «Omul nu trăieşte 
numai cu pâine, ci cu orice cuvânt care iese din gura lui Dumnezeu.» 
La a doua ispită, El a spus: „De asemenea este scris: «Să nu ispiteşti 
pe Domnul, Dumnezeul tău.»“ Exemplul lui Hristos este în faţa 
noastră. Dacă Sfânta Scriptură ar fi studiată şi urmată, creştinul ar 
fi întărit să întâmpine pe vrăjmaşul cel viclean; dar Cuvântul lui 
Dumnezeu fiind neglijat, urmează dezastru şi înfrângere. 

Iubite frate, tu ai neglijat să ţii seama de mărturiile de avertizare 
date cu ani în urmă, care îţi arătau că vrăjmaşul era pe urmele tale 
spre a deschide în faţa ta farmecele acestei lumi, îndemnându-te să 
alegi comoara pământească şi să sacrifici răsplata cerească. Frate E., 
tu nu-ţi poţi permite să faci acest lucru; este prea mult în joc. „Şi ce 
foloseşte unui om să câştige toată lumea, dacă îşi pierde sufletul? 
Sau ce va da un om în schimb pentru sufletul său?“ Tu îţi vinzi 
sufletul la un preţ ieftin. Nu-ţi poţi permite să faci acest sacrificiu 
mare. Dumnezeu ţi-a încredinţat nişte talanţi. Aceştia sunt banii şi 
influenţa ta. El vrea să te testeze şi să te pună la probă. Tu n-ar 
fi trebuit să pierzi timp, ci să începi imediat să măreşti depozitul 
Stăpânului Tău. Dacă ai fi făcut acest lucru, succesul tău ar fi fost 
egal cu hărnicia, stăruința şi zelul tău în administrarea capitalului pus 
în mâinile tale; talanţii tăi de influenţă — lăsând la o parte banii pe 
care i-ai putut strânge pentru ajutorul tău — ar fi întors multe suflete 
de la eroare la adevăr şi neprihănire. Sufletele acestea ar fi lucrat 
pentru alţii şi astfel influenţa şi banii ar fi crescut şi s-ar fi înmulţit 
continuu în cauza Stăpânului; şi pentru credincioasa îmbunătăţire 
a talentelor tale, ai fi auzit din partea Stăpânului cele mai amabile 
cuvinte care vor fi auzite vreodată: „Bine, rob bun şi credincios; ai 
fost credincios peste puţine lucruri, te voi pune peste multe lucruri; 
intră în bucuria stăpânului tău.“ 

Frate E., dacă ţi-ai fi îndreptat puterile intelectului pe calea cea 
dreaptă, servind Tatălui Tău ceresc, ai fi crescut mai puternic în 

adevăr, mai puternic în spirit şi putere şi acum ai fi fost un stâlp în 
comunitatea din ____, şi atât prin exemplul tău, cât şi prin prezentarea 
motivelor credinţei tale din Scripturi, ai fi fost un învăţător cu succes 
al adevărului. Dacă puterile minţii tale, pe care le-ai folosit pentru 
a dobândi avere, ar fi fost folosite să aducă suflete de la întuneric 
la lumină, ai fi obţinut aprobarea lui Dumnezeu şi ai fi avut mult 
succes. 

Cei care au capacităţi mici, sfinţite de iubirea lui Dumnezeu, pot 
face un bine pentru Stăpân; dar cei care au o minte care discerne 
repede o pot folosi în măreaţa Lui lucrare cu rezultate mari. A 
ascunde într-o învelitoare talentele încredințate lor de Dumnezeu 
şi a le îngropa în pământ, lipsindu-L astfel de creşterea lor, este 
o mare greşeală. Noi suntem puşi la încercare. Stăpânul vine să 
cerceteze umblarea noastră şi va întreba cum au fost folosite talentele 
împrumutate nouă. 

Frate E., cum foloseşti tu talentele pe care Dumnezeu ţi le- 
a dat? Ai făcut tot ce ai putut spre a lumina mintea oamenilor cu 
privire la adevăr sau n-ai găsit timp din cauza grijilor şi încurcăturilor 
afacerilor tale? Este un păcat să foloseşti darurile lui Dumnezeu, cum 
ai făcut tu, spre a micşora puterea ta fizică şi să desparţi afecțiunile 
tale de Dumnezeu. „Nu puteţi sluji lui Dumnezeu şi lui Mamona.“ 
Tu nu poţi iubi lumea aceasta şi să iubeşti adevărul lui Dumnezeu. 
„Nu ştiţi că prietenia lumii este vrăjmăşie cu Dumnezeu? Aşa că 
cine vrea să fie prieten cu lumea se face vrăjmaş cu Dumnezeu.“ 
„Nu iubiţi lumea, nici lucrurile din lume. Dacă cineva iubeşte lumea, 
dragostea Tatălui nu este în el.“ Tu nu eşti un om fericit. Familia ta 
nu este o familie fericită. Îngerii lui Dumnezeu nu intră să rămână 
cu tine. Când religia lui Hristos stăpâneşte inima, conştiinţa aprobă, 
şi pacea şi fericirea guvernează; încurcătura şi necazul pot apărea 
din toate părţile, totuşi în suflet este lumină. 

Supunerea, iubirea şi recunoştinţa faţă de Dumnezeu păstrează 
lumina soarelui în inimă, cu toate că inima poate fi deosebit de 
noroasă. În faţa ta se află lepădarea de sine şi crucea lui Hristos. Vrei 
tu să iei crucea? Copiii tăi au fost binecuvântaţi prin rugăciunea unei 
mame. Fi au iubit religia. Au încercat să reziste ispitei şi să trăiască 
o viaţă de rugăciune. Uneori au încercat foarte greu; dar exemplul 
tău, iubirea şi devoţiunea ta pentru lume şi riguroasa ta stăruinţă în 

afaceri le-a atras mintea de la lucrurile spirituale şi 1-a întors din nou 
spre cele pământeşti. 

Satana a fost pe urmele lor şi i-a făcut să iubească lumea şi 
lucrurile din lume. Ei au pierdut treptat încrederea în Dumnezeu, 
au neglijat rugăciunea în taină şi datoriile religioase şi şi-au retras 
interesul de la lucrurile sfinte. 

Iubite frate E., ai făcut o greşeală mare având lumea ca ţintă. Tu 
eşti exigent şi uneori nerăbdător, iar alteori ceri prea mult de la fiul 
tău. El s-a descurajat; la casa ta era lucru, lucru, lucru din zori şi 
până în noapte. Ferma ta mare a adus griji şi poveri noi în casă. Tu 
discutai despre afaceri, pentru că afacerile aveau prioritate în mintea 
ta, şi „din prisosul inimii vorbeşte gura.“ Exemplul tău a înălţat pe 
Hristos şi mântuirea Sa în familia ta, mai presus de interesul pentru 
cultivarea pământului şi dorinţa după câştig? Dacă copiii tăi vor 
pierde viaţa veşnică, sângele sufletelor lor se va găsi în mod sigur 
pe îmbrăcămintea tatălui lor. 

Mama şi-a făcut datoria cu credincioşie. Ea va auzi: „Bine, rob 
bun“, când se va scula în dimineaţa învierii. Prima ei întrebare va fi 
în legătură cu copiii ei, care au fost povara rugăciunilor ei în timpul 
ultimei părţi a vieţii. Poţi tu să-i prezinţi cu caractere frumoase, 
care să-i facă potriviţi sufleteşte pentru societatea îngerilor, sau 
vor fi întinaţi şi pătaţi de stricăciunea lumii? Vor fi ei „părtaşi firii 
dumnezeieşti, după ce aţi fugit de stricăciunea, care este în lume 
prin pofte?“ Vor fi ei ca nişte stâlpi lustruiţi, asemenea celor ai 
unui palat, sau vor fi găsiţi ca iubitori de lume, blestemaţi de duhul 
zgârceniei şi cu minunatele şi nobilele lor calităţi înmormântate în 
uitare? Umblarea ta va face mult pentru determinarea destinului 
viitor al copiilor tăi. Dacă continui să îneci puterile minţii lor în griji 
şi planuri lumeşti, tu vei rămâne pentru ei o piatră de poticnire. Ei 
văd că, în timp ce mărturiseşti creştinismul, n-ai făcut nici o înaintare 
spirituală, ci, din punct de vedere moral, eşti pipernicit. Acesta este 
adevărul. Mintea ta a fost concentrată asupra lucrurilor pământeşti 
şi, ca rezultat, ai dezvoltat o mare putere în această direcţie. Tu eşti 
în mod hotărât un om de afaceri lumesc, dar Dumnezeu a intenţionat 
să-ţi foloseşti iscusinţa şi influenţa într-o chemare mai înaltă. 

Tu eşti năucit şi orbit de zeul acestei lumi. Ah, ce nebunie teribilă 
s-a abătut asupra ta! Poţi să aduni o comoară pământească, dar ea 
va fi nimicită în lupta cea mare. Dacă te întorci acum la Domnul, 

foloseşte talanții banilor şi influenţa ta pentru slava Lui şi trimite-ți 
comoara înaintea ta la cer şi nu te vei întâlni cu o pierdere totală. 

Marile incendii şi dezastre pe mare şi pe pământ care s-au abătut 
asupra ţării noastre au fost prevederile speciale ale lui Dumnezeu, o 
avertizare despre ceea ce este gata să vină asupra lumii. Dumnezeu 
va arăta omului că El poate aprinde un foc asupra idolilor lui pe care 
apa nu-l poate stinge. Marele foc general este chiar în faţă, când 
toată această muncă a vieţii prost folosită va fi măturată peste noapte. 
Comoara strânsă în cer va fi sigură. Nici hoţul nu poate ajunge la ea, 
nici molia n-o poate strica. 

La Domnul Hristos a venit un tânăr şi a spus: „Învăţătorule, 
ce bine să fac ca să am viaţă veşnică?“ Isus i-a spus să păzească 
poruncile. El i-a răspuns Domnului: „Toate aceste lucruri le-am păzit 
cu grijă din tinereţea mea; ce-mi mai lipseşte?“ Isus l-a privit pe tânăr 
cu iubire şi i-a arătat cinstit ce-i lipsea din păzirea poruncilor. El nu-i 
iubea pe semenii săi ca pe sine însuşi. Hristos i-a arătat caracterul 
lui adevărat. Iubirea lui egoistă pentru bogății era un defect care, 
dacă nu era îndepărtat, îl putea exclude din cer. „Dacă vrei să fii 
desăvârşit, i-a zis Isus, du-te de vinde ce ai, dă la săraci, şi vei avea 
o comoară în cer! Apoi vino, şi urmează-Mă.“ Hristos voia să-l facă 
să înţeleagă că nu cerea nimic de la el mai mult decât a experimentat 
El Însuşi. Tot ce cerea era ca el să urmeze exemplul Lui. 

Hristos a părăsit bogăţiile şi slava Sa şi a devenit sărac, pentru 
ca omul să poată fi bogat prin sărăcia Lui. El cere acum de la el ca, 
de dragul acestor bogății, să renunţe la lucrurile pământeşti şi să-şi 
asigure cerul. Hristos ştia că, atâta timp cât afecțiunile lui erau pentru 
comoara pământească, ele aveau să-l îndepărteze de Dumnezeu; de 
aceea, i-a spus învățătorului legii: „Du-te de vinde ce ai, dă la săraci, 
ŞI vei avea o comoară în cer. Apoi vino şi urmează-Mă.“ Cum a 
primit el cuvintele lui Hristos? S-a bucurat că putea să-şi asigure 
comoara cerească? El a fost foarte întristat, pentru că avea multe 
bogății. Pentru el, bogăţiile însemnau onoare şi putere. Comoara lui 
cea mare a făcut ca o astfel de rezolvare să pară o imposibilitate. 

În aceasta constă primejdia bogățiilor pentru omul zgârcit. Cu cât 
câştigă mai mult, cu atât este mai greu să fie generos. A-şi micşora 
averea este ca şi cum s-ar despărți de viaţă. Decât să facă acest lucru, 
mai bine întoarce spatele atracţiilor răsplătirii nemuritoare, ca să 
rețină şi să-şi mărească avuţiile pământeşti. El adună şi îngrămădeşte. 

Dacă ar fi ascultat de porunci, avuţiile lui pământeşti n-ar fi fost aşa 
de mari. În timp ce plănuia şi se lupta din răsputeri pentru sine, cum 
putea să-L iubească pe Dumnezeu din toată inima, cu tot cugetul şi 
cu toată puterea lui, şi pe aproapele său ca pe sine însuşi? Dacă ar fi 
împărţit celor săraci şi ar fi binecuvântat pe semenii lui cu o parte 
din banii lui, după cum cereau nevoile lor, ar fi fost mult mai fericit 
şi ar fi avut o comoară mai mare în cer şi mai mică pe pământ asupra 
căreia să-şi îndrepte afecțiunile. 

Hristos l-a asigurat pe tânărul care a venit la El că, dacă va 
asculta de cerinţele Lui, va avea o comoară în cer. Acest om iubitor 
de lume a fost foarte întristat. El dorea cerul, dar dorea să-şi păstreze 
şi averea. A renunţat la viaţa nemuritoare pentru iubirea de bani şi 
putere. O, ce schimb nenorocit! Totuşi, mulţi care mărturisesc că 
păzesc toate poruncile lui Dumnezeu fac acest lucru. Tu, iubite frate, 
eşti în primejdie să faci la fel, dar nu-ţi dai seama de aceasta. Să nu 
te superi pentru că pun această problemă aşa de lămurit în faţa ta. 
Dumnezeu te iubeşte. Cât de sărăcăcios ai răspuns tu la iubirea Lui! 

Mi-a fost arătat că, în prima experienţă, toată inima ta a fost în- 
flăcărată de adevăr; mintea a fost absorbită de studierea Scripturilor; 
vedeai frumuseţe în fiecare rând. Apoi sămânţa cea bună semănată 
în inima ta a ieşit şi a adus rod spre slava lui Dumnezeu. Dar, după 
un timp, grijile acestei vieţi şi înşelăciunea bogățiilor au înăbuşit 
sămânţa cea bună a Cuvântului lui Dumnezeu semănată în inimă şi 
n-ai mai adus rod. Adevărul s-a luptat pentru supremație în mintea ta, 
dar grijile acestei vieţi şi iubirea acestor lucruri au câştigat biruinţa. 
Satana a căutat, prin atracțiile acestei lumi, să te înlănţuiască şi să-ţi 
paralizeze puterile morale, aşa încât să n-ai simţământul pretențiilor 
lui Dumnezeu asupra ta; şi el aproape că a reuşit. 

Acum, iubite frate, trebuie să faci efortul cel mai serios şi stărui- 
tor ca să alungi vrăjmaşul şi să-ţi revendici libertatea; pentru că el 
te-a făcut un sclav pentru această lume, până ce iubirea de câştig a 
devenit pasiunea ta dominantă. Exemplul tău pentru alţii a fost rău; 
interesele egoiste au predominat. Prin mărturisirea de credinţă, tu 
spui lumii că cetăţenia ta nu este aici, ci sus; dar faptele tale spun 
categoric că eşti un locuitor al pământului. Ziua judecății va veni ca 
un laţ pentru toţi cei care locuiesc pe faţa pământului. Mărturisirea ta 
de credinţă este numai o piedică pentru suflete. Tu n-ai fapte cores- 
punzătoare. „Ştiu faptele tale“ ( nu mărturisirea ta de credinţă ), zice 

Martorul Credincios. Acum Dumnezeu Îşi cerne poporul, punând la 
încercare scopurile şi motivele lor. Mulți vor fi doar pleavă, nu grâu, 
fără nici o valoare în ei. 

Hristos ţi-a încredințat talanți în bani şi influență şi ţi-a spus: 
Sporeşte-le până voi veni. Când vine Stăpânul şi Se socoteşte cu 
slujitorii Săi, şi toţi sunt chemaţi să dea cea mai strictă socoteală 
despre felul cum au folosit talanţii încredinţaţi, tu, iubite frate, cum 
vei suporta cercetarea? Vei fi pregătit să-l înapoiezi Stăpânului ta- 
lanţii dublaţi, depunând în faţa Lui atât capitalul, cât şi dobânda, 
arătându-l că ai fost lucrător raţional, credincios şi stăruitor în slujba 
Lui? Frate E., dacă mergi pe calea pe care ai urmat ani de zile, cazul 
tău va fi corect reprezentat prin servul care şi-a înfăşurat talantul 
într-o învelitoare şi l-a îngropat în pământ, adică l-a ascuns în lume. 
Cei cărora le-au fost încredinţaţi talanţi au primit răsplata pentru 
munca depusă în proporţie exactă cu fidelitatea, stăruința şi efortul 
serios în administrarea bunurilor Domnului lor. 

Dumnezeu te consideră datornic al Lui şi, de asemenea, datornic 
faţă de semenii tăi care n-au lumină şi adevăr. Dumnezeu nu ţi-a dat 
lumină ca s-o ascunzi sub obroc, ci s-o pui în candelabru, ca toţi cei 
din casă să se poată folosi de ea. Lumina ta trebuie să strălucească 
pentru alţii, să lumineze suflete pentru care a murit Hristos. Harul lui 
Dumnezeu, care domină în inima ta şi care aduce mintea şi gândurile 
tale în supunere faţă de Isus, te va face un bărbat puternic de partea 
lui Hristos şi a adevărului. 

Pavel a spus: „Eu sunt dator Grecilor şi Barbarilor, şi celor învă- 
tati, şi celor neînvăţaţi.““ Dumnezeu i-a descoperit lui Pavel adevărul 
Lui şi astfel l-a făcut datornic pentru cei care erau în întuneric, ca 
să-i lumineze. Tu n-ai un simţământ cuvenit al responsabilităţi tale 
înaintea lui Dumnezeu. Mânuiegşti talanţii Domnului tău. Ai puteri 
mintale care, dacă sunt folosite în direcţia cea bună, te vor face un 
conlucrător cu Hristos şi cu îngerii Săi. Dacă mintea ta s-ar fi în- 
dreptat în direcţia de a face bine, de a prezenta adevărul înaintea 
altora, tu ai fi acum calificat să devii un lucrător cu succes pentru 
Dumnezeu, şi ca răsplată, ai fi văzut multe suflete mântuite care ar fi 
stele în coroana bucuriei tale. 

Cum poate valoarea caselor şi ţarinilor tale să suporte comparaţia 
cu acele suflete preţioase pentru care a murit Hristos? Prin mijlocirea 
ta, sufletele acestea pot fi mântuite împreună cu tine în Împărăţia 

slavei, dar tu nu poţi lua cu tine nici cea mai mică parte din comoara 
pământească. Procură ce poţi, apără totul cu toată grija exagerată 
pe care eşti în stare să o exerciţi, şi totuşi de la Domnul poate 
ieşi porunca şi, în câteva ore, un foc pe care nici o dibăcie nu-l 
poate stinge poate să distrugă tot ce ai acumulat o viaţă întreagă, 
transformând totul într-o grămadă de ruine fumegând. Acesta a 
fost cazul oraşului Chicago. Cuvântul lui Dumnezeu a hotărât ca 
oraşul să zacă în ruine. Acesta nu este singurul oraş care va înţelege 
semnele vizibile ale neplăcerii lui Dumnezeu. El a făcut un început, 
dar nu un sfârşit. Sabia mâniei Lui este întinsă asupra poporului 
care, prin mândrie şi păcătoşenie, a provocat nemulţumirea unui 
Dumnezeu drept. Furtuni, cutremure, trombe de vânt, foc şi sabie 
vor răspândi pustiirea peste tot, până ce inima oamenilor va slăbi de 
frică şi va căuta acele lucruri care vor veni peste pământ. Tu nu ştii 
cât de puţin spaţiu este între tine şi veşnicie. Tu nu ştii cât de curând 
se poate încheia harul tău. 

Frate al meu, fii gata, pentru că Stăpânul îţi cere talanţii, atât 
capitalul, cât şi dobânda! Salvarea de suflete ar trebui să fie lucrarea 
de-o viaţă întreagă a fiecăruia care mărturiseşte pe Hristos. Noi 
suntem datornici faţă de lume pentru harul dat de Dumnezeu, pentru 
lumina care a strălucit asupra noastră şi pentru frumuseţea şi puterea 
adevărului. Îţi poţi devota întreaga existenţă strângerii de comori pe 
pământ, dar la ce-ţi vor folosi când ţi se va încheia viaţa sau când 
Se va arăta Hristos? Nu poţi lua cu tine nici un bănuţ. Şi cât de 
mult te-au înălţat aici onorurile şi avuţiile tale, spre a neglija viaţa 
ta spirituală, exact atât de jos te vei afunda în valoarea ta morală 
înaintea marelui tribunal al lui Dumnezeu. 

Cum va putea fi luată în stăpânire această bogăţie pentru care 
ţi-ai vândut sufletul, dacă ar fi să se încheie brusc timpul de probă 
şi glasul tău n-ar mai stăpâni-0? „Şi ce foloseşte unui om să câştige 
toată lumea, dacă îşi pierde sufletul?“ Banii tăi n-au o valoare mai 
mare decât nisipul, dacă sunt folosiţi numai spre a procura cele 
necesare zilnic pentru viaţă, şi nu şi spre a binecuvânta pe alţii şi 
spre înaintarea cauzei lui Dumnezeu. Dumnezeu ţi-a dat mărturii de 
încurajare şi avertizare, dar tu le-ai întors spatele. Ai pus la îndoială 
Mărturiile. Când te vei întoarce să aduni razele de lumină şi vei crede 
că Mărturiile sunt de la Dumnezeu, atunci vei fi stabil în credinţă şi 
nu vei mai şovăi în întuneric şi slăbiciune. 

Poți să fii o binecuvântare pentru comunitatea din ___. Poți 
fi un stâlp chiar acum, dacă vei veni la lumină şi vei umbla în ea. 
Dumnezeu te cheamă din nou. El caută să ajungă la tine, aşa cum eşti 
încercuit de egoism şi înglobat în grijile acestei vieţi. El te invită să-ţi 
retragi afecțiunile de la lume şi să le îndrepţi asupra lucrurilor cereşti. 
Ca să cunoşti voia lui Dumnezeu, trebuie s-o studiezi, mai degrabă 
decât să urmezi înclinațiile şi tendinţa minţii tale fireşti. „Doamne, 
ce vrei să fac?“ ar trebui să fie întrebarea sinceră şi doritoare a inimii 
tale. 

Greutatea de mânie a lui Dumnezeu va cădea asupra celor care 
şi-au folosit nepotrivit timpul şi au slujit lui Mamona în loc să-l 
slujească Creatorului lor. Dacă trăieşti pentru Dumnezeu şi cer, 
arătând altora calea vieţii, vei merge înainte şi în sus, spre lucruri 
mai înalte şi mai sfinte. Vei fi răsplătit cu „Bine, rob bun şi credincios 
intră în bucuria Domnului tău.“ Bucuria lui Hristos a fost aceea de a 
vedea suflete răscumpărate şi mântuite în slăvita Sa Împărăţie. „Care 
pentru bucuria care-l era pusă înainte, a suferit crucea, a disprețuit 
ruşinea, şi şade la dreapta scaunului de domnie a lui Dumnezeu.“ 

Câştigarea bogățiilor acestei lumi şi folosirea lor aşa cum ai făcut 
tu, spre a te îndepărta de Dumnezeu, la sfârşit vor fi pentru tine un 
blestem teribil. Tu nu-ţi iei timp să citeşti, să meditezi sau să te rogi; 
şi nu ţi-ai luat timp să-ţi instruieşti copiii, păstrând în faţa lor cel 
mai înalt interes al lor. Dumnezeu îi iubeşte pe copiii tăi; dar ei nu 
au fost încurajați să trăiască o viaţă religioasă. Dacă tu le nimiceşti 
credinţa în Mărturii, nu vei putea ajunge la ei. Mintea sărmanelor 
fiinţe omeneşti supuse greşelilor trebuie să fie disciplinată şi educată 
în lucrurile spirituale. Când toată educaţia este cu referire la lume 
şi cum să dobândeşti avere, cum poate fi atinsă creşterea spirituală? 
Aceasta este o imposibilitate. Tu, fratele meu, şi familia ta aţi fi putut 
să vă ridicaţi la statura deplină de bărbaţi şi femei în Hristos Isus, 
dacă aţi fi avut măcar jumătate din interesul cu care aţi slujit lumea, 
spre a vă desăvârşi caracterul creştin şi a sluji Domnului. 

Dumnezeu nu este mulţumit ca slujitorii Săi să fie nerecunoscă- 
tori voinţei Lui divine, novici în înţelegerea spirituală, dar înţelepţi 
în înţelepciunea şi cunoştinţa lumească. Interesul tău pământesc nu 
poate suporta comparaţia cu bunăstarea ta veşnică. 

Dumnezeu are pentru tine o lucrare mai mare de făcut decât de 
a câştiga avere. Tu ai de îndeplinit o lucrare profundă şi completă. 

Toată familia ta are nevoie de ea şi fie ca Dumnezeu să vă ajute pe 
toți să ajungeţi la desăvârşirea caracterului creştin. Copiii tăi pot şi 
trebuie să fie o binecuvântare pentru tineretul comunităţii voastre. 
Prin exemplul lor, prin conversaţia şi acţiunile lor, ei pot slăvi pe 
Tatăl ceresc şi cinsti cauza religiei. 


Binefacere adevărată 


Iubite frate şi soră F.: Voi încerca acum să scriu ceea ce mi s-a 
prezentat cu privire la voi; pentru că simt că este timpul ca această 
biserică să-şi pună inima în ordine şi să facă o lucrare zeloasă pentru 
veşnicie. Amândoi iubiţi adevărul şi doriţi să ascultați de el; dar 
sunteţi neexperimentați. Mi s-a arătat că, în anumite împrejurări, 
veţi fi puşi la încercare şi probaţi şi vor fi descoperite trăsături de 
caracter de care nu vă dădeaţi seama că le aveţi. 

Mulţi dintre cei care niciodată n-au fost puşi la încercare par a fi 
creştini excelenți, viaţa lor pare fără greşeală; dar Dumnezeu vede că 
ei au trăsături de caracter care trebuie să le fie descoperite înainte să- 
şi poată da seama de ele şi să le corecteze. Simeon a profetizat, sub 
inspiraţia Duhului Sfânt, şi i-a spus Mariei cu referire la Isus: „lată, 
Copilul acesta este rânduit spre prăbuşirea şi ridicarea multora în 
Israel, şi să fie un semn, care vă stârni împotrivire. Chiar sufletul tău 
va fi străpuns de o sabie, ca să se descopere gândurile multor inimi.“ 
În providenţa lui Dumnezeu, noi suntem puşi în poziţii diferite, 
spre a chema la exercitare calităţi ale minţii menite să dezvolte 
caracterul în împrejurări diferite. „Căci cine păzeşte toată legea, şi 
greşeşte într-o singură poruncă, se face vinovat de toate.“ Pretinşi 
creştini pot să trăiască o viaţă ireproşabilă atât cât priveşte aparenţa 
exterioară; dar când schimbarea împrejurărilor îi aruncă în situaţii 
cu totul diferite, sunt descoperite puternice trăsături de caracter, care 
ar fi rămas ascunse dacă împrejurările ar fi continuat să fie aceleaşi. 

Mi-a fost arătat că aveţi trăsături egoiste de care trebuie să vă 
păziţi cu stricteţe. Veţi fi în primejdia de a privi la comoditatea şi 
prosperitatea voastră fără a ţine seama de prosperitatea altora. Voi 
nu aveţi un spirit de lepădare de sine care să semene cu Exemplul cel 
mare. Trebuie să cultivați binefacerea, care vă va aduce mai mult în 
armonie cu spiritul lui Hristos în binefacerea Lui dezinteresată. Aveţi 
nevoie de mai multă simpatie umană. Aceasta este o calitate a naturii 
noastre, pe care ne-a dat-o Dumnezeu spre a ne face generoşi faţă de 
cei cu care venim în contact. Noi o găsim la bărbaţi şi la femei ale 

căror inimi sunt la unison cu Hristos şi este într-adevăr trist că celor 
care mărturisesc a fi urmaşii Lui le lipseşte acest mare principiu 
de bază al creştinismului. Ei nu imită Modelul şi este imposibil să 
reflecte chipul lui Isus în viaţa şi comportamentul lor. 

Când simpatia umană este amestecată cu iubire şi bunăvoință 
şi sfinţită de Duhul lui Isus, ea este un element care poate produce 
mult bine. Cei care cultivă binefacerea nu fac numai o lucrare bună 
pentru alţii şi binecuvântează pe cei care primesc fapta cea bună, 
ci sunt ei înşişi beneficiari prin deschiderea inimii lor influenţei 
milostive a adevăratei binefaceri. Fiecare rază de lumină revărsată 
asupra altora va fi reflectată asupra inimilor noastre. Fiecare cuvânt 
amabil şi de simpatie spus celui întristat, fiecare faptă pentru uşura- 
rea celui apăsat şi fiecare dar spre a aproviziona nevoile semenilor 
noştri, dăruit cu gândul de a slăvi pe Dumnezeu, vor avea ca rezultat 
binecuvântări pentru dătător. Cei care lucrează astfel ascultă de legea 
cerului şi vor primi aprobarea lui Dumnezeu. Plăcerea de a face bine 
altora împărtăşeşte simţămintelor o înflăcărare care străbate nervii, 
înviorează circulaţia sângelui şi produce sănătate mintală şi fizică. 

Isus cunoştea influenţa binefacerii asupra inimii şi vieţii binefă- 
cătorului şi a căutat să întipărească în mintea ucenicilor Săi benefi- 
ciul care rezultă din exercitarea acestei virtuţi. El spune: „Este mai 
ferice să dai decât să primeşti.“ El a ilustrat spiritul de binefacere 
voioasă care trebuie exercitat faţă de prieteni, vecini şi străini prin 
parabola omului care călătorea de la Ierusalim la Ierihon şi a căzut 
între tâlhari, „care l-au dezbrăcat, l-au jefuit de tot, l-au bătut zdra- 
vän, au plecat şi l-au lăsat aproape mort.“ Cu toată înalta mărturisire 
de evlavie făcută de preot şi levit, inimile lor n-au fost mişcate de 
afecţiune miloasă faţă de cel suferind. Un samaritean care n-a făcut 
o astfel de declaraţie de neprihănire a trecut pe acel drum şi, când a 
văzut nevoia acelui străin, nu l-a privit numai din simplă curiozitate 
pasivă, ci a văzut în el o fiinţă umană aflată în nenorocire, şi mila 
lui a fost trezită. Imediat „s-a apropiat de i-a legat rănile, şi a turnat 
peste ele untdelemn şi vin; apoi l-a pus pe dobitocul lui, l-a dus la 
un han şi a îngrijit de el.“ Şi a doua zi l-a lăsat în grija hangiului, cu 
asigurarea că la întoarcere va plăti toată datoria. Hristos întreabă: 
„Care dintr-aceşti trei ţi se pare că a dat dovadă că este aproapele 
celui care a căzut între tâlhari? Cel ce şi-a făcut milă de el, a răspuns 
învățătorul legii. Du-te de fă şi tu la fel, i-a zis Isus.“ 

Aici Isus a dorit să-i învețe pe ucenicii Săi obligațiile morale 
care îi revin omului față de semenul său. Oricine neglijează să 
aducă la îndeplinire principiile ilustrate prin această învăţătură nu 
este un păzitor al poruncii, ci, întocmai ca şi levitul, calcă Legea 
lui Dumnezeu pe care pretinde că o respectă. Sunt unii care, ca şi 
samariteanul, nu fac declaraţii de înaltă evlavie, dar au totuşi un 
mare simţământ al obligaţiilor faţă de semenii lor şi au mult mai 
multă iubire şi amabilitate decât unii care le mărturisesc. 

Aceia îi iubesc într-adevăr pe semenii lor ca pe ei înşişi; ei îşi 
dau seama de răspunderile care le revin şi de cerinţele omenirii 
suferinde şi împlinesc principiile Legii lui Dumnezeu în viaţa lor 
zilnică. „Un învăţător al Legii s-a sculat să ispitească pe Isus şi i-a 
zis: «Învăţătorule, ce să fac ca să moştenesc viaţa veşnică?» Isus i-a 
zis: «Ce este scris în Lege? 

Cum citeşti în ea?» El a răspuns: «Să iubeşti pe Domnul, Dum- 
nezeul tău, cu toată inima ta, cu tot sufletul tău, cu toată puterea ta 
şi cu tot cugetul tău; şi pe aproapele tău ca pe tine însuţi.» «Bine ai 
răspuns», i-a zis Isus, «fă aşa şi vei avea viaţă veşnică».“ Aici, Hris- 
tos arată învățătorului Legii că adevăratul rod al evlaviei este a iubi 
pe Dumnezeu cu toată inima şi pe aproapele nostru ca pe noi înşine. 
„Fă aşa“, a zis EI, nu numai să crezi, ci fă „şi vei avea viaţă veşnică.“ 
Nu numai simpla mărturisire de credinţă în obligativitatea cerinţelor 
Legii lui Dumnezeu te face creştin, ci şi aducerea la îndeplinire a 
acelei Legi. 

În parabolă, Isus îl înalţă pe samaritean mai presus de preot şi de 
levit, care erau mari formalişti pentru litera Legii Celor Zece Porunci. 
Acesta a ascultat de spiritul acestor porunci, pe când ceilalți s-au 
mulţumit să mărturisească o înaltă credinţă în ele; dar ce este credinţa 
fără fapte? Când susţinătorii Legii lui Dumnezeu îşi fixează hotărât 
poziţia în principiile ei, arătând că nu sunt fideli numai cu numele, 
ci şi cu inima, îndeplinind în viaţa lor zilnică spiritul poruncilor 
lui Dumnezeu şi punând în practică adevărata binefacere pentru 
om, atunci vor avea putere morală să mişte lumea. Este imposibil 
pentru cei care mărturisesc credinţă pentru Legea lui Dumnezeu 
să reprezinte corect principiile acelui Decalog sfânt, în timp ce 
dispreţuiesc sfintele Lui porunci de a-i iubi pe semenii lor ca pe ei 
înşişi. 

Cea mai elocventă predică ce poate fi ţinută despre Legea Celor 
Zece Porunci este a le păzi. Ascultarea trebuie să fie o datorie per- 
sonală. Neglijarea acestei datorii este un păcat flagrant. Dumnezeu 
nu ne pune numai sub obligaţia de a ne asigura noi înşine, ci şi 
să simţim ca o datorie obligatorie de a arăta şi altora calea şi, prin 
îngrijirea şi iubirea noastră dezinteresată, să conducem la Hristos pe 
cei care vin în sfera noastră de influenţă. Surprinzătoarea absenţă 
a principiului care caracterizează viaţa multor pretinşi creştini este 
alarmantă. Nepăsarea lor faţă de Legea lui Dumnezeu descurajează 
pe cei care recunosc cerinţele ei sacre şi tind să abată de la adevăr 
pe cei care altfel l-ar fi acceptat. 

Pentru a ne cunoaşte pe noi înşine aşa cum trebuie, este necesar 
să ne privim în oglindă şi să ne descoperim defectele, să folosim 
sângele lui Hristos, fântână deschisă pentru păcat şi necurăţie, în care 
putem să spălăm hainele caracterului nostru şi să îndepărtăm petele 
păcatului. Dar mulți refuză să-şi vadă greşelile şi să le corecteze; ei 
nu doresc să se cunoască cu adevărat pe ei înşişi. 

Dacă dorim să ajungem la mari realizări de desăvârşire morală 
şi spirituală, trebuie să o trăim. Noi avem o obligaţie personală faţă 
de societate să facem acest lucru, pentru ca să exercităm în mod 
continuu o influenţă în favoarea Legii lui Dumnezeu. Trebuie să 
lăsăm ca lumina noastră să lumineze aşa fel, încât toţi să poată 
vedea că Evanghelia sacră are o influenţă asupra inimii şi a vieţii, 
că umblăm în ascultare de poruncile ei şi nu călcăm nici unul din 
principiile ei. Suntem în mare măsură răspunzători faţă de lume 
pentru sufletele celor din jurul nostru. Cuvintele şi faptele noastre 
vorbesc încontinuu fie pentru, fie contra lui Hristos şi a Legii pe 
care El a venit să o apere. Lăsaţi ca lumea să vadă că nu suntem 
în mod egoist limitați exclusiv la interesele şi bucuriile noastre 
religioase, ci că suntem liberali şi dorim să se împărtăşească şi ei 
de binecuvântările şi privilegiile noastre, prin sfinţirea adevărului. 
Lăsaţi-i ca ei să vadă că religia pe care noi o mărturisim nu barează, 
nici nu acoperă cu gheaţă calea pentru suflet, făcându-ne antipatici 
şi exigenţi. Fie ca toţi cei care mărturisesc că L-au găsit pe Hristos 
să slujească aşa cum a făcut El, spre folosul omului, nutrind un spirit 
de binefacere înţeleaptă. Atunci vom vedea multe suflete urmând 
după lumina care străluceşte din învăţătura şi exemplul nostru. 


O 

Noi toţi trebuie să cultivăm o dispoziţie binevoitoare şi să ne 
supunem controlului conştiinţei. Spiritul adevărului îi face mai buni 
pe cei care-l primesc în inimile lor. El lucrează ca şi plămădeala, 
până ce întreaga fiinţă este adusă în conformitate cu principiile lui. 
El deschide inima care a fost îngheţată prin zgârcenie; deschide 
mâna care a fost totdeauna închisă faţă de suferinţa omenească; şi 
iubirea şi amabilitatea sunt văzute ca rod al lui. 

Dumnezeu cere ca noi toţi să fim lucrători jertfitori de sine. Fi- 
ecare parte de adevăr are o aplicaţie practică pentru viaţa noastră 
zilnică. Binecuvântaţi sunt cei care aud Cuvântul Domnului şi-l 
păzesc. Auzirea nu este de ajuns; noi trebuie să acţionăm. În ţinerea 
poruncilor este răsplata cea mare. Cei care demonstrează practic bin- 
efacerea, prin simpatia şi faptele de milă faţă de cei săraci, suferinzi 
şi nenorociţi, nu numai că îi uşurează pe suferinzi, dar contribuie în 
mare măsură la propria lor fericire şi sunt pe calea asigurării sănătăţii 
sufletului şi a trupului. Isaia a descris în mod lămurit lucrarea pe care 
Dumnezeu o va accepta şi pentru care va binecuvânta pe poporul 
Său dacă o va face: 

„lată postul plăcut Mie: dezleagă lanţurile răutăţii, deznoadă 
legăturile robiei, dă drumul celor asupriţi, şi rupe orice fel de jug; 
împarte-ţi pâinea cu cel flămând, şi adu în casa ta pe nenorociţii fără 
adăpost; dacă vezi pe un om gol, acoperă-l, şi nu întoarce spatele 
semenului tău. Atunci lumina ta va răsări ca zorile, şi vindecarea 
ta va încolţi repede; neprihănirea ta îţi va merge înainte, şi slava 
Domnului te va însoţi. Atunci tu vei chema, şi Domnul va răspunde, 
vei striga, şi El va zice: «lată-Mă!» Dacă vei îndepărta jugul din 
mijlocul tău, amenințările cu degetul, şi vorbele de ocară, dacă vei 
da mâncarea ta celui flămând, dacă vei sătura sufletul lipsit, atunci 
lumina ta va răsări peste întunecime, şi întunericul tău va fi ca ziua 
nămiaza mare! Domnul te va călăuzi neîncetat, îţi va sătura sufletul 
chiar în locuri fără apă, şi va da din nou putere mădularelor tale; vei 
fi ca o grădină bine udată, ca un izvor ale cărui ape nu seacă.“ 

Legătura care există între minte şi trup este foarte mare. Când 
unul este afectat, celălalt răspunde. Starea minţii are mult de-a face 
cu sănătatea organismului fizic. Dacă mintea este liberă şi fericită 
datorită conştiinţei facerii de bine şi a simţământului de mulţumire, 
făcându-i fericiţi pe alţii, ea va da naştere unei bucurii care va reac- 
ționa asupra organismului întreg, întărindu-l şi ajutând sângele să 

circule mai liber. Binecuvântarea lui Dumnezeu este un vindecător, 
şi cei care sunt bogați în facerea de bine pentru alții îşi vor da seama 
de binecuvântarea minunată din inima şi viața lor. 

Dacă cugetele voastre, iubite frate şi soră, ar fi îndreptate mai 
mult pe calea purtării de grijă pentru alții, propriile voastre suflete ar 
primi binecuvântări mai mari. Amândoi aveți prea puțină simpatie 
umană. Voi nu simțiți împreună cu nevoile altora. Sunteţi prea rigizi 
şi fără simpatie. Aţi devenit aspri, exigenţi şi aroganţi. Sunteţi în 
primejdia de a vă face conştiinţă pentru alţii. Aveţi propriile voastre 
idei despre datoriile creştine şi buna cuviinţă creştină şi vreţi să 
apreciaţi pe alţii prin aceste idei; aceasta înseamnă a trece limita a 
ceea ce este drept. 

Alţi oameni au păreri şi însemnate trăsături de caracter care nu 
pot fi asemănate cu părerile voastre speciale. Aveţi defecte şi greşeli 
la fel ca fraţii şi surorile voastre şi este bine să vă amintiţi de acest 
lucru când apare un diferend. Greşelile voastre sunt tot atât de grave 
pentru ei cum sunt ale lor pentru voi, şi voi trebuie să fiţi tot atât de 
indulgenţi faţă de ei cum doriţi să fie ei faţă de voi. Amândoi aveţi 
nevoie de iubire şi simpatie pentru alţii, asemenea afecțiunii lui Isus. 
În propriul vostru cămin trebuie să exersaţi amabilitate, să vorbiţi 
cu blândeţe copilului vostru, tratându-l drăgăstos şi abţinându-vă 
să-l mustraţi pentru fiecare greşeală mică, astfel încât să nu devină 
împietrit printr-o continuă găsire de greşeli. 

Trebuie să cultivați iubirea şi îndelunga răbdare a lui Hristos. 
Printr-un spirit vigilent şi bănuitor cu privire la motivele şi purtarea 
altora, adesea aţi contracarat binele pe care l-ați făcut. Voi nutriţi un 
simţământ glacial prin influenţa lui, care respinge în loc să atragă şi 
să câştige. Voi trebuie să fiţi dispuşi a fi aşa de îngăduitori şi răbdători 
în temperamentul vostru cum doriţi să fie alţii. Iubirea egoistă pentru 
părerile şi cărările voastre vă va nimici, în mare măsură, puterea de 
a face binele pe care sunteţi doritori să-l faceţi. 

Soră F., tu ai o prea mare dorinţă de a conduce. Eşti foarte 
sensibilă; dacă voinţa ta este barată, te simţi foarte mult vătămată; 
eul se răscoală pentru că nu ai un spirit blând şi dispus să înveţe. 

Trebuie să supraveghezi îndeaproape acest punct; pe scurt, ai 
nevoie de o convertire totală, înainte ca influenţa ta să fie ceea ce 
trebuie să fie. Spiritul pe care îl manifeşti te va face nefericită, dacă 
continui să-l cultivi. Vei vedea greşelile altora şi vei fi atât de dornică 

să-l corectezi, încât vei trece cu vederea greşelile tale şi vei avea o 
lucrare grea să scoţi paiul din ochiul fratelui tău, în timp ce există o 
bârnă în al tău care te împiedică să vezi. Dumnezeu nu doreşte să 
faci din conştiinţa ta un criteriu pentru alţii. Ai o datorie de adus la 
îndeplinire, care constă în a te bine dispune şi a cultiva altruismul 
în simţămintele tale, până când cea mai mare plăcere a ta va fi să îi 
faci fericiţi pe toţi cei din jurul tău. 

Amândoi trebuie să vă îmblânziţi inimile şi să fie umplute cu 
Duhul lui Hristos ca, în timp ce trăiţi într-o atmosferă de bună dis- 
poziţie şi bunăvoință, să-i puteţi ajuta pe cei din jurul vostru să fie 
şi ei sănătoşi şi fericiţi. V-aţi închipuit că veselia nu-şi are locul în 
religia lui Hristos. Aceasta este o greşeală. Noi putem avea adevă- 
rată demnitate creştină şi în acelaşi timp să fim veseli şi plăcuţi în 
comportamentul nostru. Veselia, fără frivolitate, este un har creştin. 
Trebuie să vă păziţi să nu aveţi idei prea înguste despre religie, altfel 
vă veţi limita influenţa şi veţi deveni ispravnici necredincioşi ai lui 
Dumnezeu. 

Abţineţi-vă să mustraţi şi să criticaţi. Voi nu sunteţi potriviţi 
să mustraţi. Cuvintele voastre numai rănesc şi întristează; ele nu 
vindecă şi nu reformează. Trebuie să biruiţi obiceiul de a mustra 
lucruri mărunte pe care le socotiți greşeli. Fiţi deschişi, fiţi generoşi 
şi darnici atunci când judecaţi oamenii şi lucrurile. Deschideţi-vă 
inima pentru lumină. Aduceţi-vă aminte că Datoria are o soră gea- 
mănă: lubirea; acestea, unite, pot face aproape orice; separat, nici 
una nu este capabilă de bine. 

Este drept că amândoi trebuie să cultivați integritatea şi să fiți 
credincioşi faţă de simţul dreptăţii. Calea îngustă a datoriei trebuie să 
fie alegerea voastră. Iubirea de avere, iubirea de plăcere şi prietenia 
să nu vă influenţeze niciodată să sacrificați unul din principiile 
dreptăţii. Voi trebuie să fiţi fermi în a urma directiva unei conştiinţe 
luminate şi convingerile datoriei voastre; dar trebuie să fiţi păziți de 
bigotism şi prejudecată. Să nu alunecaţi în spiritul fariseic. 

Voi semănaţi acum seminţe în ogorul cel mare al vieţii şi ce 
semănaţi acum, într-o bună zi, veţi aduna. Fiecare gând, fiecare 
emoție, fiecare cuvânt şi fiecare faptă împlinită reprezintă o sămânță 
care va aduce rod bun sau rău. Timpul secerişului nu este departe. 
Toate faptele noastre sunt trecute în revistă înaintea lui Dumnezeu. 

Toate acţiunile şi motivele care le-au inspirat trebuie să fie scoase la 
iveală pentru a fi cercetate de îngerii lui Dumnezeu. 

În măsura în care este posibil, voi trebuie să ajungeţi la armonie 
cu fraţii şi surorile voastre. Trebuie să vă predaţi lui Dumnezeu şi 
să încetaţi să manifestaţi asprime şi dispoziţia de a găsi greşeli. Voi 
trebuie să renunţaţi la spiritul care vă caracterizează şi să adoptați în 
locul lui spiritul scumpului Mântuitor. Întindeţi-vă şi apucaţi mâna 
Lui, pentru ca atingerea să vă poată electriza şi încărca cu plăcutele 
calități ale inegalabilului Său caracter. Vă puteţi deschide inima 
pentru iubirea Lui şi lăsaţi ca puterea Lui să vă schimbe şi harul 
Său să fie tăria voastră. Atunci veţi avea o influenţă puternică spre 
bine. Tăria voastră morală va corespunde celui mai amănunţit test 
al caracterului. Integritatea voastră va fi curată şi sfințită. Atunci, 
lumina ta va răsări ca zorile. 

Amândoi trebuie să simpatizaţi mai mult cu alte suflete. Hristos 
este exemplul nostru; El S-a identificat pe Sine cu omenirea sufe- 
rindă; din nevoile altora, El a făcut propria Sa cauză. Când fraţii Săi 
au suferit, El a suferit împreună cu ei. Orice dispreţ sau neglijenţă 
faţă de ucenicii Săi este ca şi cum le-am fi manifestat faţă de Hristos 
Însuşi. El spune astfel: „Am fost flămând, şi nu Mi-aţi dat să mănânc; 
Mi-a fost sete, şi nu Mi-aţi dat să beau.“ 

Iubite frate şi soră, voi trebuie să căutaţi să aveţi caractere mai 
armonioase. Absența unei calităţi principale poate face ca aproape 
tot restul să fie fără efect. Principiile pe care le mărturiseşti trebuie 
transpuse în fiecare gând, cuvânt şi faptă. Eul trebuie să fie răstignit 
şi fiinţa întreagă să fie subordonată Domnului. 

În mare măsură, comunitatea duce lipsă de iubire şi de binefa- 
cere. 

Unii păstrează o rezervă rece, înghețată, o demnitate de fier, care 
îi respinge pe cei care sunt aduşi în cercul influenţei lor. Spiritul 
acesta este molipsitor; el creează o atmosferă aspră, care veştejeşte 
îndemnurile şi hotărârile bune; el înăbuşă curentul natural de simpa- 
tie umană, cordialitate şi iubire; şi sub influenţa lui, oamenii devin 
confuzi şi atributele sociale şi generoase sunt nimicite din lipsă de 
practicare. Nu este afectată numai sănătatea spirituală, ci suferă şi să- 
nătatea fizică prin această deprimare nenaturală. Tristeţea şi răceala 
acestei atmosfere nesociale sunt reflectate pe faţă. Feţele celor care 
sunt binevoitori şi simpatici vor străluci cu strălucirea adevăratei 

bunătăţi, în timp ce ale celor ce nu cultivă gânduri amabile şi motive 
neegoiste exprimă sentimentele nutrite în inimă. 

Soră F., simţămintele tale faţă de sora ta nu sunt exact aşa cum 
doreşte Dumnezeu. Ea avea nevoie de afecţiune de soră din partea 
ta şi mai puţin de comandă şi găsire de greşeli. Purtarea ta faţă de ea 
a dat naştere la o deprimare sufletească şi la o nelinişte a minţii care 
îi afectează sănătatea. Fii atentă să nu oprimi şi să nu descurajezi pe 
propria ta soră. Tu nu poţi suporta nimic din partea ei; iei în nume 
de rău tot ce spune ea şi are aparenţa că îţi barează calea. 

Sora ta are un caracter categoric. În această privinţă, trebuie să se 
schimbe. Trebuie să fie mai îngăduitoare, dar să ştii că nu poţi avea 
o influenţă folositoare asupra ei atâta timp cât eşti aşa de exigentă 
şi nu arăţi deloc iubire şi simpatie faţă de cineva care are cu tine o 
legătură atât de strânsă ca cea de soră şi care este unită cu tine în 
credinţă. Aţi greşit amândouă. Amândouă aţi făcut loc vrăjmaşului 
şi eul are mult de-a face cu simţămintele şi acţiunile voastre una faţă 
de alta. 

Soră F., tu ai înclinația de a dicta soţului tău, surorii tale şi tuturor 
celor din jurul tău. Sora ta a suferit foarte mult în sufletul ei. Ea ar 
fi putut să suporte acest lucru dacă s-ar fi predat lui Dumnezeu şi 
s-ar fi încrezut în El, dar Dumnezeu este nemulţumit de purtarea 
ta faţă de ea. Aceasta este nenaturală şi cu totul greşită. Ea nu este 
mai neînduplecată în temperamentul ei decât eşti tu într-al tău. Când 
două astfel de temperamente categorice vin în contact unul cu altul, 
este rău pentru amândouă. Fiecare din voi trebuie să vă convertiți 
din nou şi să fiţi schimbate după asemănarea divină. Dacă totuşi 
greşeşti, mai bine să greşeşti de partea îndurării şi a răbdării decât 
de cea a intoleranţei. 

Măsurile blajine, răspunsurile blânde, cuvintele plăcute sunt mult 
mai potrivite pentru a reforma şi a salva decât severitatea şi asprimea. 
Nu poți ajunge la inima oamenilor printr-o lipsă de amabilitate, în 
timp ce un spirit împăciuitor ar fi mijlocul prin care să îi apropii 
şi apoi ai putea să îi îndrumi pe calea cea bună. Tu ar trebui să fii 
stimulată şi de un spirit iertător şi să acorzi creditul cuvenit fiecărui 
scop şi fiecărei acţiuni bune a celor din jurul tău. Spune cuvinte de 
laudă soţului tău, copilului tău, surorii tale şi tuturor celor de care 
eşti legată. Criticarea continuă vatămă şi întunecă viaţa oricui. 

Nu face de ruşine religia creştină prin gelozie şi intoleranţă faţă 
de alţii. Aceasta le va recomanda religia ta doar în mod sărăcăcios. 
Nimeni n-a fost corectat vreodată de pe o poziţie greşită prin critică 
şi mustrare, dar mulţi au fost îndepărtați astfel de la adevăr şi şi-au 
înăsprit inima împotriva credinţei. Un spirit afectuos şi un compor- 
tament gentil şi atrăgător îi pot salva pe cei greşiţi şi vor acoperi o 
sumedenie de păcate. Dumnezeu cere să avem acea iubire „îndelung 
răbdătoare şi plină de bunătate“. 

Religia lui Hristos nu ne cere să ne pierdem identitatea de carac- 
ter, ci numai să ne adaptăm, într-o oarecare măsură, simţămintelor 
şi metodelor altora. Multe persoane pot fi aduse împreună într-o 
unitate de credinţă religioasă, persoane ale căror păreri, obiceiuri şi 
gusturi în cele vremelnice nu sunt în armonie; dar dacă au iubirea lui 
Hristos care arde în pieptul lor şi privesc înainte spre acelaşi cer ca 
veşnicul lor cămin, ei pot avea cea mai plăcută şi cea mai raţională 
părtăşie şi cea mai minunată unitate. 

Abia dacă există doi a căror experienţă să fie la fel în toate 
amănuntele. Încercările unuia pot să nu fie încercările altuia, şi 
inima noastră trebuie să fie întotdeauna deschisă pentru simpatie 
amabilă şi în toţi să ardă acea iubire pe care a avut-o Isus pentru 
fraţii Săi. 

Învinge-ţi temperamentul de a fi exigentă cu fiul tău, pentru 
ca mustrarea prea frecventă să nu facă să fie neplăcută prezenţa 
ta pentru el şi să urască sfaturile tale. Apropie-l de inima ta, nu 
prin îngăduinţe nebuneşti, ci prin blânde funii de iubire. Tu poți 
fi hotărâtă, dar totuşi amabilă. Ajutorul tău trebuie să fie Hristos. 
Iubirea va fi mijlocul de a atrage inimile altora spre a ta, şi influenţa 
ta îi poate îndrepta pe calea cea bună şi dreaptă. 

Eu te-am avertizat în ceea ce priveşte spiritul de critică şi am 
să te previn din nou cu privire la aceeaşi greşeală. Uneori Hristos 
a mustrat cu severitate, şi în unele cazuri poate să fie necesar să 
facem şi noi astfel; dar trebuie să ţinem seama că, în timp ce Hristos 
cunoştea exact situaţia celor pe care îi mustra, şi exact câtă mustrare 
puteau să suporte, şi ce era necesar spre a corecta purtarea lor cea rea, 
EI ştia, de asemenea, cum să aibă milă de cei greşiţi, să-i mângâie 
pe cei nenorociţi şi să-i încurajeze pe cei slabi. El ştia exact cum să 
păzească sufletele de descurajare şi să le inspire speranţă, pentru că 

era familiarizat cu motivele exacte şi încercările specifice ale fiecărui 
suflet. El nu putea face o greşeală. 

Dar noi putem judeca greşit motivele; putem fi înşelaţi de apa- 
renţe; putem crede că facem bine că mustrăm greşeala şi mergem 
prea departe, criticând prea sever şi rănind unde doream să vinde- 
căm; sau putem exercita simpatia în mod neînţelept şi contracarăm, 
în neştiinţa noastră, reproşul care este pe merit şi la timp. Judecata 
noastră poate fi greşită, dar Isus a fost prea înţelept pentru a greşi. 
EI a mustrat cu milă şi i-a iubit cu iubire divină pe cei pe care i-a 
mustrat. 

Domnul cere să fim supuşi faţă de voinţa Lui, stăpâniţi de Duhul 
Lui şi sfinţiţi pentru slujba Lui. Egoismul trebuie să fie îndepărtat şi 
trebuie să biruim orice defect din caracterul nostru, după cum a biruit 
şi Hristos. Spre a împlini această lucrare, trebuie să murim zilnic faţă 
de eu. Pavel a spus: „În fiecare zi sunt în primejdie de moarte.“ El 
se convertea în fiecare zi, făcea un pas mai departe spre cer. Singura 
umblare aprobată de Dumnezeu este câştigarea de biruinţe zilnice în 
viaţa spirituală. Domnul este binevoitor, cu milă duioasă şi bogat în 
îndurare. El cunoaşte nevoile şi slăbiciunile noastre şi vrea să ajute 
slăbiciunilor noastre de caracter numai dacă ne încredem în El şi 
credem că ne va binecuvânta şi va face lucruri mari pentru noi. 

A fost un timp important pentru „ atât în timpul, cât şi după 
adunarea de tabără din 1874. Dacă ar fi existat acolo o casă de 
rugăciune plăcută şi spațioasă, mai bine de dublul numărului care a 
fost câştigat într-adevăr ar fi luat atitudine pentru adevăr. Dumnezeu 
lucrează împreună cu eforturile noastre. Noi putem închide calea 
pentru păcătoşi prin neglijenţa şi egoismul nostru. Ar trebui să fie o 
mare străduinţă în încercarea de a salva pe cei care erau în rătăcire, 
totuşi interesaţi de adevăr. În serviciul lui Hristos este nevoie de 
aceeaşi tactică cum este necesară şi pentru batalioanele unei oştiri 
care ocroteşte viaţa şi libertatea poporului. Nu oricine poate să 
lucreze în mod judicios pentru salvarea de suflete. 

Mecanici, avocaţi, negustori, oameni de toate ocupațiile şi pro- 
fesiunile se instruiesc să poată deveni stăpâni pe afacerea lor. Să 
fie, oare, urmaşii lui Hristos mai puţin cunoscători şi, în timp ce 
sunt pe faţă angajaţi în serviciul Lui, să fie necunoscători ai căilor şi 
mijloacelor care să fie folosite? Îndeletnicirea de câştigare a vieţii 
veşnice este mai presus de orice consideraţie pământească. Spre 
a conduce sufletele la Hristos, este nevoie de cunoaşterea naturii 
umane şi de studiul minţii omeneşti. Se cere multă cugetare atentă 
şi rugăciune fierbinte spre a şti cum să te apropii de bărbaţi şi femei 
cu marele subiect al adevărului. 

Unii, grăbiţi, impulsivi, totuşi suflete oneste, după ce a avut loc 
o discuţie ascuţită, îi vor acosta pe cei care nu sunt cu noi într- 
o manieră neaşteptată şi fac ca adevărul pe care dorim ca ei să-l 
primească să li se pară respingător. „Căci fiii veacului acestuia, faţă 
de semenii lor, sunt mai înţelepţi decât fiii luminii.“ Oamenii de 
afaceri şi politicienii studiază politeţea. Tactica lor este să fie cât se 
poate mai atrăgători. Ei studiază să transmită mesajul şi manierele 
lor în aşa fel, încât să poată avea cea mai mare influenţă asupra minţii 
celor din jurul lor. Ei îşi folosesc cunoştinţa şi capacităţile cât mai 
iscusit posibil pentru a câştiga acest obiectiv. 

Există o mare cantitate de umplutură prezentată de aşa-zişi cre- 
dincioşi în Hristos care blochează calea spre cruce. Cu toate acestea, 
sunt unii atât de adânc convinşi, încât sunt gata să treacă prin orice 
descurajare şi să învingă orice obstacol pentru a câştiga adevărul. 
Dar dacă cei care cred adevărul şi-ar fi curăţit sufletul pentru as- 
cultare de el, dacă şi-ar fi dat seama de importanţa cunoaşterii şi 
îmbunătăţirea manierelor în lucrarea lui Hristos, acolo unde a fost 
salvat un suflet, ar fi putut fi salvate douăzeci. 

Şi iarăşi, după ce persoanele au fost convertite la adevăr, ele au 
nevoie de îngrijire. Zelul multor pastori pare să scadă de îndată ce 
eforturile lor sunt însoţite, într-o oarecare măsură, de succes. Ei nu-şi 
dau seama că aceşti noi convertiți au nevoie să fie hrăniţi — să li se 
acorde consideraţie atentă, ajutor şi încurajare. Aceştia nu trebuie 
lăsaţi singuri, o pradă a celor mai puternice ispite ale lui Satana; au 
nevoie să li se spună care le sunt îndatoririle, să fie trataţi amabil, să 
fie călăuziţi, vizitaţi şi să se roage cu ei. Sufletele acestea au nevoie 
de hrană dată la timp potrivit. 

Nu este de mirare că unii se descurajează, şovăie pe cale şi sunt 
lăsaţi să fie sfâşiaţi de lup. Satana este pe urmele tuturor. El îşi 
trimite agenţii să adune înapoi în rândurile sale sufletele pe care le-a 
pierdut. Ar trebui să fie mai mulţi taţi şi mame care să ia pe aceşti 
copilaşi în ale adevărului la pieptul lor, să-i încurajeze şi să se roage 
pentru ei, ca astfel credinţa lor să nu fie confuză. 

Predicarea este o mică parte din lucrarea care trebuie făcută pen- 
tru salvarea de suflete. Duhul lui Dumnezeu îi convinge pe păcătoşi 
de adevăr şi îi pune în braţele bisericii. Pastorii pot să-şi facă partea, 
dar nu pot să îndeplinească niciodată lucrarea pe care trebuie s-o 
facă biserica. Dumnezeu cere bisericii Sale să îngrijească de cei 
tineri în credinţă şi experienţă, să meargă la ei, nu cu scopul de a 
cleveti împreună cu ei, ci să se roage, să le vorbească cuvinte care 
sunt „ca nişte mere de aur într-un coşuleţ de argint“. 

Toţi avem nevoie să studiem manierele şi caracterul, ca să putem 
şti cum să tratăm în mod judicios diferitele suflete, să putem folosi 
cele mai bune stăruinţe, să le ajutăm să înţeleagă corect Cuvântul 
lui Dumnezeu şi adevărata viaţă creştină. Trebuie să citim Biblia 
împreună cu ei şi să le atragem mintea de la lucrurile vremelnice 
la interesele veşnice. Este de datoria copiilor lui Dumnezeu să fie 
misionari pentru El, să fie familiarizați cu cei care au nevoie de 

ajutor. Dacă unul şovăie sub ispită, cazul lui trebuie să fie luat şi 
tratat cu atenţie, în mod înţelept; pentru că este în joc interesul lui 
cel veşnic, şi cuvintele şi faptele celor care lucrează pentru el pot să 
fie o mireasmă de viaţă spre viaţă sau de moarte spre moarte. 

Uneori se prezintă un caz care trebuie să fie cercetat cu rugăciune. 
Aceluia trebuie să i se arate adevăratul lui caracter, să înţeleagă 
propriile lui trăsături caracteristice firii şi temperamentului lui şi 
să-şi vadă slăbiciunile. El trebuie să fie tratat cu înţelepciune. Dacă 
poate fi câştigat, dacă inima lui poate fi mişcată prin această lucrare 
înţeleaptă şi răbdătoare, el poate fi legat cu legături puternice de 
Hristos şi condus să se încreadă în Dumnezeu. O, când este făcută 
o lucrare de felul acesta, toate curţile cereşti privesc şi se bucură; 
pentru că un suflet preţios a fost salvat din capcana lui Satana şi 
scăpat de moarte! Ah, oare să nu se plătească a lucra în mod înţelept 
pentru salvarea de suflete? Hristos a plătit pentru ei preţul propriei 
Lui vieţi şi să întrebe, oare, urmaşii Lui: „Sunt eu păzitorul fratelui 
meu?“ Să nu lucrăm noi în unire cu Stăpânul? Să nu apreciem 
valoarea sufletelor pentru care a murit Mântuitorul nostru? 

Au fost făcute unele eforturi pentru a-i implica în lucrare şi pe co- 
pii, dar nu îndeajuns. Şcoala de Sabat trebuie făcută mai interesantă. 
Şcolile publice, în ultimii ani, şi-au îmbunătăţit în mare măsură me- 
todele de învăţământ. Sunt folosite lecţii intuitive, tablouri şi table 
negre, pentru ca lecţiile dificile să fie înţelese de mintea tinerilor. 
Exact aşa poate fi simplificat adevărul prezent şi făcut deosebit de 
interesant pentru mintea activă a copiilor. 

Sunt părinţi la care nu se poate ajunge decât prin copiii lor. 
Instructorii Şcolii de Sabat îi pot învăţa adevărul pe copii, şi ei, la 
rândul lor, îl vor duce în cercul familiei lor. Dar se pare că puţini 
instructori înţeleg importanţa acestei ramuri a lucrării. Felul de 
predare adoptat cu astfel de succes în şcolile publice ar putea fi 
folosit cu rezultate asemănătoare în Şcoala de Sabat şi să fie mijlocul 
de a-i aduce pe copii la Isus şi de a-i educa în adevărul biblic. Aceasta 
ar fi cu mult mai bine decât exaltarea religioasă de un caracter 
emoţional, care trece tot aşa de repede cum vine. 

Trebuie cultivată iubirea lui Hristos. Este nevoie de mai multă 
credinţă în lucrarea despre care noi credem că trebuie făcută înainte 
de venirea lui Hristos. Trebuie să fie mai multă lepădare şi sacrificiu 
de sine în lucrarea făcută în direcţia cea bună. Este necesar să se facă 

studiu precaut şi cu rugăciune spre a lucra cât mai avantajos posibil. 
Trebuie întocmite planuri cu multă grijă. Printre noi sunt minţi care 
pot să inventeze şi să aducă la îndeplinire, dacă sunt puse la lucru. 
Eforturile înțelepte şi bine îndrumate vor aduce rezultate mari. 

Adunările pentru rugăciune trebuie să fie cele mai interesante din 
câte se ţin, dar adesea sunt slab conduse. Mulţi iau parte la predică, 
dar neglijează adunarea pentru rugăciune. Aici, de asemenea, se cere 
chibzuială. Trebuie să se caute înţelepciune de la Dumnezeu şi să fie 
întocmite planuri pentru a conduce adunările în aşa fel, încât să fie 
interesante şi atrăgătoare. Oamenii flămânzesc după pâinea vieţii. 
Dacă o găsesc la adunările de rugăciune, ei vor merge acolo ca să o 
primească. 

Vorbirile şi rugăciunile lungi şi monotone nu-şi au locul nicăieri, 
mai ales la adunările sociale. Celor îndrăzneţi şi totdeauna gata să 
vorbească li se îngăduie să înlăture mărturia celor timizi şi retraşi. 
În general, cei care sunt cei mai superficiali au cel mai mult de spus. 
Rugăciunile lor sunt lungi şi mecanice. Ei îi obosesc pe îngeri şi pe 
oamenii care-i ascultă. Rugăciunile noastre trebuie să fie scurte şi la 
subiect. Cererile lungi şi obositoare lăsaţi-le pentru cămăruţă, dacă 
cineva are să prezinte aşa ceva. Lăsaţi ca Duhul lui Dumnezeu să 
intre în inima voastră şi va mătura toată formalitatea uscată. 

Muzica poate fi o mare putere spre bine, totuşi noi nu facem 
din această ramură a închinării partea cea mai importantă. Cântarea 
este executată, adesea, la îndemn sau pentru a corespunde cazurilor 
speciale, şi alteori, cei care cântă sunt lăsaţi să se încurce şi muzica 
îşi pierde efectul propriu-zis asupra minţii celor prezenţi. Muzica 
trebuie să aibă frumuseţe, patos şi putere. Lăsaţi ca glasurile să se 
înalțe în cântări de laudă şi devoțiune. Folosiţi, dacă este posibil, 
muzică instrumentală şi slăvita armonie să se înalțe la Dumnezeu, 
ca jertfă acceptabilă. 

Dar uneori este mai dificil să instruieşti cântăreții şi să păstrezi 
ordinea de lucru decât să îmbunătăţeşti orele de rugăciune şi îndem- 
nare. Mulţi vor să facă lucruri după propriul lor stil; ei obiectează 
faţă de consfătuire şi sub conducere sunt nerăbdători. Este nevoie 
de planuri bine întocmite în slujba lui Dumnezeu. Bunul simţ este 
un lucru excelent în închinarea adusă Domnului. Puterile gândirii 
trebuie să fie consacrate lui Hristos şi trebuie plănuite căi şi mijloace 
spre a-l servi cât mai bine. Biserica lui Dumnezeu care încearcă să 

facă bine prin trăirea adevărului şi căutarea de a salva suflete poate 
fi o putere în lume, dacă v-a fi învățată de Duhul Domnului. Ei nu 
trebuie să presupună că pot lucra pentru veşnicie în mod nepăsător. 

Ca popor, noi pierdem mult prin lipsă de simpatie şi sociabilitate 
unii faţă de alţii. Cel care vorbeşte despre independenţă şi se închide 
în sine nu ocupă poziţia pe care Dumnezeu a intenţionat ca el să 
o adopte. Noi suntem copii ai lui Dumnezeu, dependenţi în mod 
reciproc unul de altul, pentru fericire. Asupra noastră sunt cerinţele 
lui Dumnezeu şi ale umanităţii. Noi toţi trebuie să ne facem partea 
în această viaţă. Educarea elementelor sociale din natura noastră 
este cea care ne aduce în simpatie cu fraţii noştri şi ne oferă fericire 
în eforturile noastre de a-i binecuvânta pe alţii. 

Fericirea din cer va consta din legătura curată cu fiinţele sfinte, 
armonioasa viaţă socială cu îngerii cei fericiţi şi cu cei răscumpăraţi, 
care şi-au spălat hainele şi le-au albit în sângele Mielului. Noi nu 
putem fi fericiţi în timp ce suntem cu totul absorbiți de interesul 
pentru noi înşine. Trebuie să trăim în această lume ca să câştigăm 
suflete pentru Mântuitorul. Dacă rănim pe alţii, ne rănim şi pe noi 
înşine. Dacă binecuvântăm pe alţii, ne binecuvântăm şi pe noi; 
pentru că influenţa fiecărei fapte bune este reflectată asupra inimii 
noastre. 

Datoria ne obligă să ne ajutăm unul pe altul. Nu se întâmplă 
întotdeauna să venim în contact cu creştini comunicativi, amabili şi 
blajini. Mulţi n-au primit o educaţie corespunzătoare; caracterele lor 
sunt deficitare, sunt aspri şi ursuzi şi par a fi suciţi în toate felurile. 
În timp ce îi ajutăm pe aceştia să-şi vadă şi să-şi corecteze defectele, 
trebuie să fim atenţi să nu devenim nerăbdători şi iritabili din cauza 
greşelilor semenului nostru. Unii care mărturisesc pe Hristos sunt 
dezagreabili; dar frumuseţea harului creştin îi va transforma, dacă se 
vor apuca sârguincios de lucrarea de a obţine blândeţea şi gentileţea 
Celui pe care ÎI urmează, aducându-şi aminte că „nici unul din noi 
nu trăieşte pentru sine.“ Conlucrători cu Hristos! Ce poziţie înaltă! 
Unde sunt de găsit misionari jertfitori de sine în aceste oraşe mari? 
Domnul are nevoie de lucrători în via Sa. Nouă ar trebui să ne fie 
teamă să-L jefuim de timpul pe care îl revendică El de la noi; ar 
trebui să ne fie teamă să-l irosim în lenevie sau în împodobirea 
trupului, însuşindu-ne pentru scopuri nebuneşti orele preţioase pe 
care ni le-a dat Dumnezeu spre a fi devotate rugăciunii, spre a ajunge 

să ne cunoaştem Biblia şi pentru a lucra pentru binele semenilor 
noştri, corespunzând astfel, noi şi ei, pentru lucrarea cea mare care 
ne revine nouă. 

Mamele muncesc inutil pentru îmbrăcămintea cu care vor să- 
şi înfrumuseţeze propria lor persoană sau pe a copiilor lor. Este 
datoria noastră să ne îmbrăcăm simplu, noi şi pe copiii noştri, fără 
podoabe inutile, înflorituri sau paradă, având grijă să nu încurajăm 
în ei iubirea de îmbrăcăminte care-i va duce la ruină, ci să căutăm 
mai degrabă cultivarea podoabelor creştine. Nici unul din noi nu 
poate fi scutit de răspundere şi în nici un caz nu putem sta liniștiți 
în faţa tronului lui Dumnezeu dacă nu facem lucrarea pe care ne-a 
dat-o Stăpânul. 

Este nevoie de misionari pentru Dumnezeu, bărbaţi credincioşi 
şi femei care nu se vor sustrage de la răspundere. O lucrare chibzuită 
va avea rezultate bune. Este de făcut o lucrare adevărată. Adevărul 
trebuie prezentat înaintea oamenilor într-o manieră ordonată de către 
cei care unesc blândeţea cu înţelepciunea. Noi nu trebuie să ne ţinem 
la distanţă faţă de semenii noştri, ci să ne apropiem de ei; pentru că 
sufletele lor sunt tot atât de preţioase ca şi ale noastre. Noi putem 
duce lumina în căminul lor într-un spirit calm şi potolit, insistând 
pe lângă ei să vină la înaltul privilegiu oferit lor, să ne rugăm cu ei 
când pare potrivit şi să le arătăm că sunt cunoştinţe mai înalte la 
care pot să ajungă, şi apoi, în mod treptat, să li se vorbească despre 
adevărurile sacre ale acestor zile de pe urmă. 

Sunt mai multe adunări pentru cântare decât pentru rugăciune în 
mijlocul poporului nostru; dar chiar şi aceste adunări pot fi conduse 
într-o astfel de manieră respectuoasă şi totuşi plăcută, încât să exer- 
cite o influenţă bună. Totuşi, există prea multe glume, conversaţie 
neserioasă şi clevetire spre a face ca acest timp să fie folositor, să 
înalțe gândurile şi să îmbunătăţească manierele. 


Redeşteptări senzaţionale 


A fost prea mult interes divizat în ___. Când are loc o nouă 
trezire, sunt unii care îşi plasează influenţa de partea cea rea. Fiecare 
bărbat şi femeie trebuie să fie de pază când în afară există minciuni 
calculate spre a îndepărta de adevăr. Sunt unii care întotdeauna sunt 
gata să vadă şi să audă ceva nou şi ciudat; şi vrăjmaşul sufletelor, 

din aceste oraşe mari, are o mulţime spre a aprinde curiozitatea şi a 
abate mintea de la adevărurile mari şi sacre pentru aceste zile de pe 
urmă. 

Dacă fiecare agitaţie religioasă îi face pe unii să neglijeze spriji- 
nul deplin acordat prin prezenţa şi influenţa lor pentru minoritatea 
care crede un adevăr nepopular, se va ajunge ca în biserică să fie 
multă slăbiciune când ar trebui să fie putere. Satana foloseşte multe 
mijloace ca să-şi aducă la îndeplinire scopurile; şi dacă, sub masca 
religiei populare, poate să-i abată pe cei îndoielnici şi neprevăzători 
de pe calea adevărului, el a realizat mult în a diviza puterea poporului 
lui Dumnezeu. Acest entuziasm de redeşteptare fluctuantă, care vine 
şi pleacă precum fluxul şi refluxul, poartă o înfăţişare amăgitoare sau 
înşeală multe persoane cinstite, făcându-le să creadă că acesta este 
adevăratul Duh al Domnului. Această lucrare înmulţeşte convertiți. 
Cei cu temperament emotiv, cei slabi şi docili vin cu grămada sub 
steagul lui; dar când valul se retrage, ei se află părăsiţi pe țărm. Să nu 
fiți înşelaţi de învăţători falşi, nici conduşi prin cuvinte amăgitoare. 
Vrăjmaşul sufletelor este sigur că are suficientă mâncare de fabule 
plăcute spre a satisface pofta tuturor. 

Totdeauna se vor ridica meteori strălucitori; dar urma luminii 
pe care o lasă ei se stinge imediat în întuneric, care pare mai dens 
decât era mai înainte. Aceste senzaţionale agitaţii religioase, create 
prin relatare de anecdote şi prezentare de ciudăţenii şi excentricităţi, 
sunt toate o lucrare de suprafaţă, şi acei de-o credinţă cu noi care 
sunt fermecaţi şi îndrăgostiţi peste măsură de aceste străfulgerări 
de lumină nu vor clădi niciodată cauza lui Dumnezeu. Ei sunt gata 
să-şi retragă influenţa la cea mai mică ocazie şi să-i convingă pe 
alții să participe la aceste adunări, unde aud ceea ce slăbeşte sufletul 
şi aduce confuzie în minte. Această retragere a interesului din lu- 
crare face cauza lui Dumnezeu să lâncezească. Noi trebuie să fim 
statornici în credinţă. Avem în faţă lucrarea noastră, care să facă 
lumină adevărului, aşa cum este descoperită în Legea lui Dumnezeu, 
să strălucească asupra altor suflete şi să le scoată afară din întuneric. 
Lucrarea aceasta cere energie fermă, stăruitoare, şi un scop precis 
de urmărit. 

În biserică, sunt unii care au nevoie să se prindă de stâlpii credin- 
tei noastre şi să înceapă să găsească temelia de stâncă, în loc să fie 
purtaţi de vânt pe suprafaţa excitaţiei şi să se mişte după impuls. În 

biserică sunt dispeptici spirituali. Ei s-au făcut singuri invalizi; slă- 
biciunea lor spirituală este rezultatul propriei lor umblări şovăitoare. 
Ei sunt împinşi încoace şi încolo de vânturi de învăţătură schim- 
bătoare şi adesea sunt confuzi şi aruncaţi în nesiguranţă, pentru că 
acţionează întru totul după sentimente. Ei sunt creştini ai senzaţiilor, 
care flămânzesc mereu după ceva nou şi diferit; învățături ciudate 
fac confuză credinţa lor şi nu sunt vrednici pentru cauza adevărului. 

Dumnezeu cheamă bărbaţi şi femei ai stabilităţii, ai scopului 
hotărât, în care te poţi încrede în timp de primejdie şi necaz, care 
sunt tot atât de ferm înrădăcinaţi şi întemeiaţi ca şi munţii, care nu pot 
fi clătinaţi la dreapta sau la stânga, ci se mişcă drept înainte şi sunt 
totdeauna găsiţi de partea dreaptă. Sunt unii care, în timp de pericol 
religios, aproape totdeauna pot fi căutaţi în rândurile vrăjmaşului; 
dacă au vreo influenţă, aceasta este de partea cea rea. Ei nu se simt 
sub obligaţia morală de a-şi preda toată puterea adevărului pe care îl 
mărturisesc. Unii ca aceştia vor fi răsplătiți după faptele lor. 

Cei care fac puţin pentru Mântuitorul în salvarea sufletelor, şi în a 
se păstra pe ei înşişi drepţi înaintea lui Dumnezeu, vor dobândi numai 
puţină putere spirituală. Noi trebuie să folosim continuu puterea pe 
care o avem pentru ca ea să se poată dezvolta şi creşte. După cum 
boala este rezultatul călcării legilor naturale, tot aşa declinul spiritual 
este rezultatul continuei călcări a Legii lui Dumnezeu. Şi totuşi, chiar 
cei care o calcă pot mărturisi că păzesc poruncile lui Dumnezeu. 

Noi trebuie să venim mai aproape de Dumnezeu, să ne aşezăm 
într-o legătură mai strânsă cu cerul şi să îndeplinim principiile Legii 
în cele mai mici acţiuni din viaţa de fiecare zi, ca să fim întru totul 
spirituali. Dumnezeu le-a dat slujitorilor Săi capacităţi, talente, spre a 
fi folosite spre slava Sa, nu să rămână nefolosite sau să fie irosite. El 
le-a dat lumina şi cunoştinţa voinţei Lui spre a fi comunicate altora 
şi, împărţind-o cu alţii, să devină canale vii de lumină. Dacă nu 
exercităm puterea noastră spirituală, ajungem slabi, ca şi mădularele 
trupului care ajung fără putere când invalidul este obligat să rămână 
inactiv timp îndelungat. Activitatea este ceea ce dă putere. 

Nimic nu ne va da o mai mare putere spirituală şi o mai mare 
creştere a zelului şi a stării de spirit, decât vizitând şi slujind celor 
bolnavi şi celor descurajaţi, ajutându-i să vadă lumina şi să-şi întă- 
rească credinţa în Isus. Sunt sarcini neplăcute pe care cineva trebuie 
să le facă, altfel sufletele vor fi lăsate să piară. Oricât de neplăcute 

pot fi aceste sarcini, îndeplinindu-le, creştinii vor avea parte de o bi- 
necuvântare. Hristos a luat asupra Sa neplăcuta sarcină de a veni din 
locuinţa curăţiei şi a neîntrecutei glorii, să locuiască printre oameni, 
într-o lume veştejită şi înnegrită de crimă, violenţă şi fărădelege. El 
a făcut aceasta pentru a câştiga suflete; şi obiectivele unei astfel de 
iubiri uimitoare şi de bunăvoință fără pereche vor scuza oare viaţa 
de comoditate egoistă? Vor alege ei plăcerea lor, vor urma propriile 
lor înclinații şi vor lăsa sufletele să piară în întuneric, pentru că vor 
întâlni dezamăgire şi refuz dacă lucrează pentru salvarea lor? Hristos 
a plătit un preţ nemărginit pentru răscumpărarea omului, iar acesta 
să spună: „Domnul meu, nu vreau să lucrez în via Ta; Te rog să mă 
scuzi“? 

Domnul îi cheamă pe cei care sunt fără grijă în Sion să se ridice 
şi să lucreze. Să nu asculte ei de glasul Stăpânului? El doreşte 
lucrători credincioşi, care se roagă şi care vor semăna pe toate apele. 
Cei care lucrează astfel vor fi surprinşi cum necazurile suportate 
în mod hotărât, în Numele şi puterea lui Isus, vor întări credinţa şi 
vor reînnoi curajul. Pe calea ascultării umile e siguranţă şi putere, 
mângâiere şi speranţă; dar răsplata va fi pierdută, în final, de către 
cei care nu fac nimic pentru Isus. Mâini slabe nu vor fi în stare să se 
prindă de Cel Atotputernic şi genunchi slăbănogi nu vor fi în stare 
să sprijine în ziua restriştei. Cititorii Bibliei şi lucrătorii creştini vor 
primi premiul cel glorios şi vor auzi: „Bine, rob bun şi credincios 
intră în bucuria Stăpânului tău.“ 


Reţinerea banilor 


Binecuvântarea lui Dumnezeu rămâne asupra celor din ___, care 
au cauza lui Hristos pe inimă. Darurile de bunăvoie ale fraţilor şi 
surorilor, făcute în credinţă şi din iubire pentru Răscumpărătorul 
răstignit, le vor aduce binecuvântări. Pentru că Dumnezeu notează şi 
Îşi aduce aminte de fiecare faptă de generozitate din partea sfinţilor 
Săi. 

La pregătirea unei case de rugăciune trebuie să fie exercitată o 
mare credinţă şi încredere în Dumnezeu. În tranzacţiile de afaceri, 
cei care nu riscă nimic înaintează puţin; de ce să nu avem credinţă 
într-o întreprindere a lui Dumnezeu şi să nu investim în cauza Lui? 

Unii, când sunt săraci, sunt generoşi cu puținul lor; dar când do- 
bândesc avere, ei devin zgârciți. Motivul pentru care au aşa de puțină 
credință este că nu continuă să înainteze pe măsură ce propăşesc şi 
să dea pentru cauza lui Dumnezeu chiar până la sacrificiu. 

În sistemul iudaic se cerea ca binefacerea să fie arătată în primul 
rând faţă de Domnul. La seceriş şi la culesul viilor, primele roade ale 
pământului — cerealele, vinul şi untdelemnul — trebuia consacrate 
ca dar pentru Domnul. Strângerea spicelor după seceriş şi colţurile 
lanurilor erau rezervate pentru cei săraci. Primele roade din lână, 
când erau tunse oile, şi din grâu, când era treierat grâul, trebuia 
oferite Domnului; şi era poruncit ca săracii, văduvele, orfanii şi 
străinii să fie invitaţi la sărbătorile lor. La sfârşitul fiecărui an, li se 
cerea tuturor să facă un jurământ solemn dacă au lucrat sau nu după 
porunca lui Dumnezeu. 

Acest aranjament a fost făcut de Domnul pentru a întipări asupra 
poporului faptul că în fiecare problemă El trebuia să fie cel dintâi. 
Prin acest sistem de binefacere, ei trebuia să ţină minte că Stăpânul 
lor era adevăratul proprietar al holdelor, al turmelor şi al cirezilor lor; 
că Dumnezeul cerurilor le-a trimis lumina soarelui şi ploaie pentru 
timpul semănatului şi al seceratului şi că toate lucrurile pe care le 
aveau ei erau creaţiunea Lui. Totul era al Domnului, şi El i-a făcut 
ispravnicii Săi. 

Dărnicia evreilor la construirea cortului şi la ridicarea templului 
ilustrează un spirit de bunăvoință care n-a fost egalat de creştini la 
nici O dată mai târzie. Ei tocmai fuseseră eliberaţi din lunga lor robie 
din Egipt şi erau peregrini prin pustie; cu toate că abia fuseseră eli- 
beraţi de oştirile egiptenilor, care i-au urmărit în grăbita lor călătorie, 
Cuvântul Domnului a venit la Moise spunând: „Vorbeşte copiilor lui 
Israel: Să-mi aducă un dar; să-l primiţi pentru Mine de la orice om 
care-l va da cu tragere de inimă.“ 

Poporul lui avea bunuri puţine şi nici o perspectivă de viitor 
pentru a le spori; dar în faţa lor se afla o ţintă — să construiască un 
cort pentru Dumnezeu. Domnul a vorbit şi ei trebuia să asculte de 
glasul Lui. Ei n-au reţinut nimic. Toţi au dat cu o mână binevoitoare, 
nu numai o oarecare cantitate din avutul lor, ci o mare parte din 
bunurile lor. Le-au devotat Domnului cu bucurie şi din toată inima, 
şi, făcând aşa, El a fost mulţumit. Nu erau toate ale Sale? Nu El 

le-a dat tot ceea ce aveau? Dacă El a cerut, nu era datoria lor să dea 
înapoi Celui care i-a împrumutat, ceea ce era al Lui? 

N-a fost nevoie de îndemnare. Poporul a adus mai mult decât 
li s-a cerut şi li s-a spus să se oprească, pentru că era deja mai 
mult decât necesar. Şi iarăşi, la construirea templului, apelul pentru 
ajutoare a primit un răspuns din toată inima. Poporul n-a dat din 
silă. Ei s-au bucurat de perspectiva ca o clădire să fie ridicată pentru 
închinare adusă lui Dumnezeu şi au dăruit mai mult decât îndeajuns 
pentru scopul propus. David a binecuvântat pe Dumnezeu înaintea 
adunării şi a spus: „Căci ce sunt eu, şi ce este poporul meu pentru ca 
să putem să-Ţi aducem daruri de bunăvoie? Totul vine de la Tine, 
şi din mâna Ta primim ce-Ţi aducem.“ Şi iarăşi, în rugăciunea lui, 
David a mulţumit prin aceste cuvinte: „Doamne, Dumnezeul nostru, 
din mâna Ta vin toate aceste bogății, pe care le-am pregătit ca să-Ţi 
zidim o casă, Ţie, Numelui Tău cel sfânt, şi ale Tale sunt toate.“ 

David ştia bine de unde veneau toate aceste daruri. Fie ca cei de 
astăzi, care se bucură de iubirea Mântuitorului, să poată înţelege că 
argintul şi aurul lor sunt ale Domnului şi trebuie să fie folosite pentru 
promovarea slavei Sale, nu să le reţină spre a se îmbogăţi şi spre a 
se satisface pe ei înşişi. El are un drept indiscutabil asupra bunurilor 
pe care le-a împrumutat creaturilor Sale. Tot ceea ce posedă ei este 
al Lui. 

Există obiective înalte şi sfinte care cer mijloace, şi banii astfel 
investiţi vor produce dătătorului o bucurie mai înaltă şi permanentă 
decât dacă ar fi fost cheltuiţi pentru satisfacere personală sau strânşi 
pentru lăcomia de câştig. Când Dumnezeu cere comoara noastră, 
oricât ar fi suma, răspunsul binevoitor este ceea ce face ca darul să 
fie o jertfă consacrată Lui, şi dătătorul să strângă pentru el o comoară 
în cer, pe care molia n-o poate strica, pe care focul n-o poate mistui, 
nici hoţii să intre să o fure. Investiţia este sigură. Banii sunt puşi în 
pungi care n-au găuri; ea este asigurată. 

Pot creştinii, care se laudă cu o lumină mai mare decât au avut 
evreii, să dea mai puţin decât ei? Pot creştinii, care trăiesc aproape 
de încheierea timpului, să fie mulţumiţi cu darurile lor, când nu sunt 
nici pe jumătate aşa de mari cum au fost cele ale iudeilor? Dărnicia 
lor trebuia să fie spre folosul naţiunii lor; lucrarea din aceste zile de 
pe urmă se extinde peste lumea întreagă. Solia adevărului trebuie 

să meargă la toate națiunile, limbile şi popoarele; publicaţiile ei, 
tipărite în multe limbi, trebuie să fie răspândite ca frunzele, toamna. 

Stă scris: „Astfel dar, fiindcă Hristos a pătimit în trup, înarmați- 
vă şi voi cu acelaşi fel de gândire.“ Şi iarăşi: „Cine zice că rămâne 
în El, trebuie să trăiască şi el cum a trăit Isus.“ Să ne întrebăm: Ce ar 
fi făcut Mântuitorul nostru în împrejurările în care trăim noi? Care 
ar fi fost eforturile Lui pentru salvarea sufletelor? Întrebarea aceasta 
a primit răspuns prin exemplul lui Hristos. El a părăsit regalitatea 
Sa, a lăsat la o parte slava Sa, a sacrificat bogăţiile Sale şi a îmbrăcat 
divinitatea Sa cu natura omenească, să poată ajunge la oameni acolo 
unde erau ei. Exemplul Său arată că El Şi-a dat viaţa pentru păcătoşi. 

Satana 1-a spus Evei că s-ar putea câştiga o mare stare de fericire 
prin satisfacerea apetitului neîngăduit, dar făgăduinţa lui Dumne- 
zeu pentru om se bazează pe negarea eului. Când Hristos suferea 
în chinuri pe crucea cea ruşinoasă pentru răscumpărarea omului, 
natura omenească a fost înălţată. Familia omenească a fost înălţată. 
Familia omenească poate fi ridicată să facă legătura cu cerul numai 
prin cruce. Lepădarea eului şi crucea ne întâlnesc la fiecare pas în 
călătoria noastră spre cer. 

Spiritul cerului este spiritul generozităţii; spiritul egoismului 
este spiritul lui Satana. Iubirea jertfitoare de sine a lui Hristos este 
descoperită pe cruce. El a dat tot ce a avut şi apoi S-a dat pe Sine, ca 
omul să poată fi mântuit. Crucea lui Hristos apelează la bunăvoința 
fiecărui urmaş al binecuvântatului Mântuitor. Principiul ilustrat acolo 
este a da, a da. Acesta, adus la îndeplinire prin bunăvoință reală şi 
fapte bune, este adevăratul rod al vieţii creştine. Principiul celor 
lumeşti este a obţine, a obţine şi astfel se aşteaptă ei să-şi asigure 
fericirea; dar, adus la îndeplinire sub toate aspectele, rodul este 
mizerie şi moarte. 

Misiunea urmaşilor lui Hristos este să ducă adevărul locuitorilor 
pământului, să-i salveze din vinovăția şi nepăsarea lor. Oamenii 
trebuie să aibă adevărul pentru ca să fie sfinţiţi prin el, şi noi suntem 
canale ale luminii lui Dumnezeu. Talentele noastre, banii noştri, 
cunoştinţa noastră nu sunt numai pentru beneficiul nostru; ele tre- 
buie să fie folosite pentru salvarea de suflete, pentru a ridica pe 
om din viaţa lui de păcat şi a-l aduce, prin Hristos, la nemărginitul 
Dumnezeu. 

Noi trebuie să fim, în această cauză, lucrători zeloşi, căutând să-i 
conducem pe păcătoşii care se pocăiesc şi cred la Răscumpărătorul 
divin şi să le întipărim înaltul simţământ al iubirii lui Dumnezeu 
pentru om. „Fiindcă atât de mult a iubit Dumnezeu lumea, că a 
dat pe singurul Lui Fiu, pentru ca oricine crede în EI, să nu piară, 
ci să aibă viaţa veşnică.“ Ce iubire fără seamăn este aceasta! Un 
subiect pentru cea mai profundă meditaţie! Iubirea uimitoare a lui 
Dumnezeu pentru o lume care nu L-a iubit! Cugetarea are o putere 
cuceritoare asupra sufletului şi aduce mintea în supunere faţă de 
voia lui Dumnezeu. Oameni care sunt nebuni după câştig şi sunt 
dezamăgiţi şi nefericiţi în urmărirea lor după ale lumii au nevoie 
să cunoască acest adevăr ca să potolească foamea continuă şi setea 
sufletelor lor. 

Sunt căutaţi misionari pentru Dumnezeu în marile oraşe, spre a 
aduce lumină celor care se află în umbra morţii. Este nevoie de mâini 
experimentate care, cu blândeţea înţelepciunii şi tăria credinţei, să 
ridice sufletele obosite la pieptul unui Răscumpărător îndurător. Ah, 
egoism! Ce blestem! El ne împiedică să ne angajăm în serviciul lui 
Dumnezeu. El ne împiedică să înţelegem cerinţele datoriei, care să 
facă inimile noastre să strălucească de zel înfocat. Toate energiile 
noastre trebuie îndreptate spre ascultare de Hristos. A împărţi in- 
teresul nostru cu conducătorii erorii este a ajuta partea cea rea şi a 
avantaja pe vrăjmaşii noştri. Adevărul lui Dumnezeu nu cunoaşte 
compromis cu păcatul, nici o legătură cu prefăcătonia, nici o unire 
cu păcatul. Sunt căutaţi ostaşi care vor răspunde totdeauna la apel şi 
sunt gata pentru acţiune imediată, nu din cei care, când este nevoie, 
sunt găsiţi ajutându-i pe vrăjmaşi. 

Lucrarea noastră este mare. Totuşi, sunt mulţi care mărturisesc a 
crede adevărurile sacre, dar sunt paralizaţi de sofismele lui Satana şi 
nu fac nimic pentru cauza lui Dumnezeu, ci mai degrabă pun piedici. 
Când vor activa ei ca cei ce aşteaptă pe Domnul? Când vor arăta un 
zel conform cu credinţa lor? Mulţi oameni îşi rețin în mod egoist 
banii şi îşi liniştesc conştiinţa cu un plan de a face un mare bine 
pentru cauza lui Dumnezeu după moartea lor. Ei fac un testament, 
prin care donează diferitelor interese ale bisericii o sumă mare, şi 
apoi stau liniștiți, cu simţământul că au făcut tot ce se putea cere 
de la ei. În ce a fost negat eul prin fapta aceasta? Dimpotrivă, ei au 
arătat adevărata esenţă a egoismului. Când nu se mai pot folosi de 

banii lor, ei îşi propun să-i dea lui Dumnezeu. Dar îi vor reține atâta 
timp, până când sunt constrânşi să renunţe la ei printr-un vestitor 
care nu poate fi înlăturat. 

Un astfel de testament este adesea o dovadă a adevăratei lăcomii. 
Dumnezeu ne-a făcut pe toţi ispravnici ai Săi şi în nici un caz 
nu ne-a autorizat să neglijăm datoria noastră sau s-o lăsăm s-o 
facă alții. Apelul pentru bani pentru înaintarea cauzei adevărului 
niciodată nu va fi mai urgent decât acum. Banii noştri niciodată 
nu vor face mai mult bine decât în timpul de faţă. Fiecare zi de 
întârziere în a le da o destinaţie corectă limitează perioada în care 
să facă o bună lucrare de câştigare de suflete. Dacă lăsăm altora 
să facă lucrarea pe care Dumnezeu ne-a lăsat-o nouă s-o facem, ne 
facem rău nouă şi Lui, care ne-a dat tot ce avem. Cum pot alţii să 
facă mai bine lucrarea noastră de binefacere, decât o putem face 
noi înşine? Dumnezeu doreşte ca fiecare om să fie, în timpul vieţii 
lui, executorul testamentului său în această problemă. Adversitate, 
accident sau intrigă pot pune capăt pentru totdeauna faptelor de 
binefacere planificate, când cel care a adunat o avere nu mai este 
ca s-o păzească. Este trist că atât de mulţi neglijează ocaziile de 
aur din prezent spre a face bine şi aşteaptă să fie dați afară din 
isprăvnicie, înainte de a restitui Domnului mijloacele pe care El li 
le-a împrumutat ca să fie folosite spre slava Sa. 

Un subiect însemnat în învăţăturile lui Hristos este frecvenţa şi 
seriozitatea cu care a mustrat păcatul lăcomiei şi a arătat pericolul 
strângerii lucrurilor pământeşti şi al excesivei iubiri de câştig. În 
locuinţele bogaţilor, la templu şi pe străzi, El i-a avertizat pe cei care 
se ocupă de mântuire: „Vedeţi şi păziţi-vă de orice fel de lăcomie de 
bani.“ „Nu puteţi sluji lui Dumnezeu şi lui Mamona.“ 

Această devoțiune crescândă pentru obţinerea de bani şi egois- 
mul dau naştere la dorinţa după câştig, care îndepărtează favoarea lui 
Dumnezeu de la biserică şi omoară spiritualitatea ei. Când capul şi 
mâinile sunt în mod continuu ocupate cu plănuirea şi munca pentru 
acumulare de bogății, cerinţele lui Dumnezeu şi ale omenirii sunt ui- 
tate. Dacă Dumnezeu ne-a binecuvântat cu prosperitate, aceasta n-a 
făcut-o pentru a abate timpul şi atenţia noastră de la El şi să le dăm 
celor care ne-au fost împrumutate de El. Dătătorul este mai mare 
decât darul. Noi nu suntem ai noştri; noi am fost cumpăraţi cu un 
preţ. Am uitat noi acel preţ nemărginit plătit pentru răscumpărarea 

noastră? A murit recunoştinţa din inimă? N-a făcut de ruşine crucea 
lui Hristos viaţa de comoditate şi dedare la poftă egoistă? 

Ce s-ar fi întâmplat dacă Hristos, ajuns obosit de nerecunoştinţa 
şi abuzul care-L întâmpinau din toate părțile, ar fi părăsit lucrarea 
Sa? Ce ar fi fost dacă niciodată nu ar fi ajuns acel timp când a spus: 
„S-a isprăvit!“ şi dacă S-ar fi întors la cer descurajat de primirea Sa? 
Şi dacă niciodată n-ar fi trecut prin acel chin sufletesc din grădina 
Getsemani, care a stors din porii Săi stropi mari de sânge? 

Hristos a fost influenţat în lucrarea Sa pentru mântuirea neamului 
omenesc de o iubire care n-are asemănare şi o consacrare faţă de 
voinţa Tatălui Său. El a muncit pentru binele omului chiar până în 
ceasul umilinţei Lui. El Şi-a petrecut viaţa în sărăcie şi tăgăduire de 
sine pentru păcatul cel degradant. În lumea care era a Lui n-a avut un 
loc unde să-Şi plece capul cel obosit. Noi recoltăm roadele acestui 
nemărginit sacrificiu de sine; şi totuşi, când lucrarea trebuie făcută, 
când banii noştri sunt doriţi pentru a ajuta lucrarea Răscumpărătoru- 
lui în salvarea de suflete, noi ne sustragem de la datorie şi ne rugăm 
să fim scuzaţi. 'Trândăvie dezonorantă, indiferenţă nepăsătoare şi 
egoism păcătos pecetluiesc simţurile noastre faţă de cerinţele lui 
Dumnezeu. 

O, a trebuit ca Hristos, Maiestatea cerului, Împăratul slavei, să 
poarte crucea cea grea, să poarte coroana de spini, să bea paharul 
cel amar, în timp ce noi închinăm spre comoditate, ne slăvim pe noi 
înşine şi uităm de sufletele pentru care El a murit să le răscumpere 
prin sângele Lui cel preţios? Nu; să dăm cât mai avem putere. Să 
facem cât mai avem tărie. Să lucrăm cât mai este ziuă. Să ne consa- 
crăm timpul şi banii pentru slujirea lui Dumnezeu, ca să putem avea 
aprobarea Sa şi să primim răsplata Lui. 

Iubite frate G.: Sunt foarte nerăbdătoare să primeşti lumina şi 
să ieşi din întuneric. Tu ai fost foarte mult ispitit de Satana; el te- 
a folosit ca unealtă a lui ca să împiedice lucrarea lui Dumnezeu. 
Până acum el a reuşit cu tine; dar asta nu înseamnă că trebuie să 
continui pe calea erorii. Eu privesc la cazul tău cu mare teamă. Ştiu 
că Dumnezeu ţi-a dat lumină din belşug. În boala ta din toamna 
trecută, Dumnezeu S-a ocupat de tine ca să poţi aduce rod spre slava 
Sa. 

Necredinţa a pus stăpânire pe sufletul tău şi Domnul te-a făcut să 
suferi, ca să poţi câştiga experienţa necesară. El ne-a binecuvântat, 
rugându-ne pentru tine, şi El te-a binecuvântat pe tine în răspunsul 
dat rugăciunilor noastre. Domnul a plănuit să unească inimile noastre 
în iubire şi încredere. Duhul Sfânt a mărturisit împreună cu duhul 
tău. Ca răspuns la rugăciune, puterea lui Dumnezeu a venit asupra 
ta, dar Satana a venit cu ispitele şi tu nu i-ai închis uşa. El a intrat 
şi a fost foarte ocupat. Planul celui rău este ca mai întâi să lucreze 
asupra minţii cuiva şi apoi, prin el, asupra altora. În felul acesta 
a încercat el să ne împiedice şi să ne oprească lucrările tocmai în 
locul unde influenţa noastră ar fi trebuit simțită cel mai mult pentru 
prosperitatea cauzei. 

Domnul te-a pus în legătură cu lucrarea Lui din ___ pentru 
un scop anumit; El a intenţionat ca tu să descoperi defectele din 
caracterul tău şi să le biruieşti. Tu ştii cât de repede ți se irită duhul 
când lucrurile nu se desfăşoară după dorinţa ta. Dorea să poţi înţelege 
că nerăbdarea şi iritarea trebuie să fie biruite, altfel viaţa ta se va 
dovedi un eşec total, vei pierde cerul şi ar fi fost mai bine să nu te fi 
născut niciodată. 

Cazurile noastre sunt în curs de rezolvare la tribunalul din cer. 
Acolo depunem rapoartele noastre zi după zi. Fiecare va fi răsplătit 
după faptele sale. Arderile de tot şi jertfele nu erau acceptate de 
Dumnezeu în vremurile vechi, dacă spiritul lor nu corespundea cu 
darul oferit. Samuel a spus: „Îi plac Domnului mai mult arderile 

de tot şi jertfele decât ascultarea de glasul Domnului? Ascultarea 
face mai mult decât jertfele, şi păzirea Cuvântului Său face mai 
mult decât grăsimea berbecilor.“ Toţi banii de pe pământ nu pot 
cumpăra binecuvântarea lui Dumnezeu şi nu pot garanta nici o 
singură biruinţă. 

Mulţi ar face ceva şi orice jertfă, în afară de ceea ce ar trebui să 
facă, şi anume să renunţe la sine şi să-şi supună voinţa lor voinţei 
lui Dumnezeu. Hristos le-a spus ucenicilor Săi: „Dacă nu vă veţi 
întoarce la Dumnezeu şi nu vă veţi face ca nişte copilaşi, cu nici 
un chip nu veţi intra în Împărăţia cerurilor.“ Aici este o învăţătură 
despre umilinţă. Noi toţi trebuie să devenim umili ca şi copilaşii 
pentru a moşteni Împărăţia. 

Tatăl nostru cel ceresc vede inimile oamenilor şi cunoaşte ca- 
racterele lor mai bine decât şi le cunosc ei înşişi. El vede că unii au 
susceptibilităţi şi putere care, îndrumate pe calea cea bună, ar putea 
fi folosite spre slava Lui şi ar ajuta la înaintarea lucrării Sale. El 
pune la încercare aceste persoane şi, în providenţa Sa înţeleaptă, le 
aduce în diferite situaţii şi în împrejurări variate, punându-i la probă, 
ca ei să poată descoperi ce este în inima lor şi punctele slabe din 
caracter pe care nu le cunoşteau. El le dă ocazii să corecteze aceste 
slăbiciuni, să şlefuiască colţurile aspre ale naturii lor şi să se facă 
potriviţi pentru slujirea Lui, pentru ca atunci când îi cheamă EI la ac- 
tune, ei să fie gata şi îngerii din cer să-şi poată uni munca cu efortul 
omenesc în lucrarea ce trebuie făcută pe pământ. Bărbaţilor pe care 
El intenţionează să îi pună în poziţii de răspundere le descoperă, în 
îndurarea Sa, defectele lor ascunse, ca ei să poată privi înăuntru şi să 
examineze în mod critic complicatele emoţii şi exerciţii ale inimii 
lor şi să descopere ce este rău; în felul acesta, pot să-şi modifice 
temperamentul şi să-şi finiseze manierele. Domnul, în providenţa 
Sa, îi aduce pe oameni acolo unde poate pune la probă puterile lor 
morale, descoperind motivele acţiunilor lor, ca ei să poată îmbunătăţi 
ce este bun şi să înlăture ce este rău. Dumnezeu doreşte ca slujitorii 
Săi să se familiarizeze cu structura morală a propriilor lor inimi. Ca 
să realizeze acest lucru, adesea El permite să-i atace focul suferinţei, 
ca să-i curăţească. „Cine va putea să sufere însă ziua venirii Lui? 
Cine va rămâne în picioare când Se va arăta El? Căci El va fi ca 
focul topitorului şi ca leşia nălbitorului. El va şedea, va curăţi şi va 

topi argintul; va curăți pe fiii lui Levi, îi va lămuri cum se lămureşte 
aurul şi argintul, şi vor aduce Domnului daruri neprihănite.“ 

Curăţirea poporului lui Dumnezeu nu poate fi adusă la înde- 
plinire fără suferinţă. Dumnezeu îngăduie ca focul suferinţei să 
consume zgura, să separe ce este fără valoare de ce este valoros, ca 
metalul cel curat să poată străluci. El ne trece de la un foc la altul, 
punând la probă adevărata noastră valoare. Dacă nu putem suporta 
aceste necazuri, ce vom face în timpul strâmtorării? Dacă pros- 
peritatea sau adversitatea descoperă falsitate, mândrie sau egoism 
în inimile noastre, ce vom face când Dumnezeu încearcă lucrarea 
fiecărui om ca prin foc şi dezvăluie tainele tuturor inimilor? 

Adevărata bunăcuviinţă este dispusă să fie încercată; dacă nu 
suntem dispuşi să fim cercetaţi de Domnul, situaţia noastră este 
într-adevăr serioasă. Dumnezeu este curăţitorul şi purificatorul su- 
fletelor; în căldura cuptorului, zgura este separată pentru totdeauna 
de argintul şi aurul curat al caracterului creştin. Isus supraveghează 
testul. El ştie ce este necesar spre a curăţi metalul cel preţios, ca să 
poată reflecta strălucirea iubirii Sale divine. 

Dumnezeu Îşi aduce poporul mai aproape de Sine prin necazuri şi 
punere la probă, prin arătarea propriilor lor slăbiciuni şi incapacităţi 
şi prin faptul că-i învaţă să se sprijine pe EI ca fiind singurul ajutor 
şi singura apărare. Atunci, obiectivul Lui este adus la îndeplinire. 
Ei sunt pregătiți să fie folosiţi în orice caz de urgenţă, să ocupe 
importante poziţii de încredere şi să împlinească scopurile cele 
mari pentru care le-au fost date puteri. Dumnezeu ia oameni pentru 
încercare; El îi probează şi pe-o parte, şi pe alta, şi astfel sunt educați, 
instruiți şi disciplinaţi. Isus, Răscumpărătorul nostru, reprezentant 
şi cap al omului, a îndurat acest proces de punere la probă. El a 
suferit mai mult decât ni se poate cere nouă să suferim. El a purtat 
slăbiciunile noastre şi a fost ispitit în toate lucrurile aşa cum suntem 
noi. El n-a suferit astfel pe contul Lui, ci din cauza păcatelor noastre; 
şi acum, încrezându-ne în meritele Biruitorului nostru, putem ajunge 
biruitori în Numele Lui. 

Lucrarea de curăţire şi purificare trebuie să continue până ce 
slujitorii Săi sunt umiliţi, atât de morţi faţă de eu, încât, când sunt 
chemaţi la slujire activă, privirea lor va fi numai spre slava Lui. 
Atunci, El va accepta eforturile lor; ei nu vor acţiona pripit, din 
impuls; nu se vor grăbi şi nu vor pune în pericol cauza Domnului, 

fiind robi ai ispitelor şi pasiunilor şi urmaşi ai minţii lor fireşti aţâţate 
de Satana. O, cât de înfricoşător este vătămată cauza lui Dumnezeu 
de voinţa perversă a omului şi de temperamentul nesupus! Cât de 
multă suferinţă îşi atrage asupra lui însuşi, urmând propriile lui 
pasiuni încăpăţânate! Dumnezeu îi trece pe oameni prin încercare 
iar şi iar, mărind presiunea până când umilinţa perfectă şi schimbarea 
caracterului îi aduc în armonie cu Hristos şi spiritul cerului, devenind 
victorioşi asupra lor înşişi. 

Dumnezeu a chemat bărbaţi din diferite state şi i-a pus la probă 
ca să vadă ce caractere vor dezvolta, dacă s-ar putea avea încredere 
în ei să păstreze fortăreaţa de la ______ şi dacă vor suplini lipsurile 
bărbaţilor care sunt deja acolo şi dacă, văzând greşelile pe care le-au 
făcut aceşti oameni, vor evita exemplul celor care nu sunt potriviţi 
spre a fi angajaţi în cea mai sacră lucrare a lui Dumnezeu. El a 
urmărit pe bărbaţii de la ______ cu avertismente continue, mustrare şi 
sfat. A revărsat o mare lumină asupra celor care activează în lucrarea 
Lui de acolo, ca să poată fi calea clară înaintea lor. Dar dacă ei 
preferă să se călăuzească după propria lor înţelepciune, dispreţuind 
lumina, cum a făcut Saul, cu siguranţă vor apuca pe o cale greşită şi 
vor pune lucrarea în încurcătură. Li s-a descoperit lumina, dar ei au 
ales prea des întunericul. 

Solia laodiceană se aplică poporului lui Dumnezeu care îşi măr- 
turiseşte credinţa în adevărul prezent. Cei mai mulţi sunt căldicei: 
au nume, dar nu zel. Dumnezeu a făcut cunoscut că a dorit bărbaţi 
devotați pentru lucrare, ca să corecteze starea de lucruri de acolo 
şi să stea ca santinele credincioase la postul datoriei lor. El le-a dat 
lumină asupra fiecărui punct, spre a instrui, a încuraja şi a întări, 
după cum cerea cazul. Dar cu toate acestea, cei care ar fi trebuit să fie 
credincioşi şi cu adevărat înfocaţi în zelul creştin, cu temperament 
binevoitor, care să-L cunoască şi să-L iubească cu ardoare pe Isus, 
sunt găsiţi ajutând vrăjmaşul să slăbească şi să descurajeze pe cei pe 
care îi foloseşte Dumnezeu să clădească lucrarea. Termenul de „căl- 
duţ se poate aplica acestei clase. Ei mărturisesc că iubesc adevărul, 
totuşi sunt deficitari în înflăcărarea şi consacrarea creştină. Ei nu 
îndrăznesc să renunţe de tot şi să se expună riscului necredincioşilor, 
dar nici nu sunt dispuşi să moară faţă de eu şi să urmeze îndeaproape 
principiile credinţei lor. 

Singura speranță pentru laodiceeni este o clară vedere a poziției 
lor înaintea lui Dumnezeu, o cunoaştere a naturii bolii lor. Ei nu 
sunt nici reci, nici calzi, ocupă o poziţie neutră şi în acelaşi timp 
le place să creadă că n-au nevoie de nimic. Martorul Credincios 
urăşte această stare călduţă. El detestă indiferența acestei clase de 
oameni. El a spus: „O, dacă ai fi rece sau în clocot!“ Ca şi apa 
călduţă, ei sunt greţoşi pentru gustul Lui. Nu sunt nici nepăsători, 
nici implicaţi în mod hotărât. Nu se angajează întru totul şi din inimă 
în lucrarea lui Dumnezeu, identificându-se cu interesele ei; dar se 
țin la distanţă şi sunt gata să-şi părăsească posturile când lumegştile 
lor interese personale o cer. Lucrarea lăuntrică a harului lipseşte din 
inimile lor; unora ca aceştia li se spune: „Pentru că zici: «Sunt bogat, 
m-am îmbogăţit şi nu duc lipsă de nimic», şi nu ştii că eşti ticălos, 
nenorocit, sărac, orb şi gol.“ 

Credinţa şi iubirea sunt adevărate bogății, aurul curat pe care 
Martorul Credincios îi sfătuieşte pe încropiţi să-l cumpere. Oricât 
de bogaţi am fi în comori pământeşti, toată bogăţia noastră nu va fi 
în stare să cumpere preţioasele leacuri care vindecă boala sufletu- 
lui, numită încropire. Inteligența şi bogăţiile pământeşti n-au avut 
putere să îndepărteze defectele bisericii Laodicea sau să remedieze 
starea lor deplorabilă. Erau orbi, totuşi se socoteau bogaţi. Duhul lui 
Dumnezeu nu le-a luminat mintea, şi ei n-au văzut păcătoşenia lor; 
de aceea nu simțeau nevoie de ajutor. 

A fi fără calităţile atrăgătoare ale Duhului lui Dumnezeu este 
într-adevăr trist; dar este o stare şi mai teribilă să fii lipsit de spi- 
ritualitate şi de Hristos şi totuşi să încerci a te îndreptăţi, spunând 
celor care sunt alarmaţi pentru noi că n-avem nevoie de temerile şi 
de compătimirea lor. Înspăimântătoare este puterea amăgirii de sine 
asupra minţii omeneşti! Ce orbire, să iei lumina drept întuneric şi 
întunericul drept lumină! Martorul Credincios ne sfătuieşte să cum- 
părăm de la El aur curăţit prin foc, haine albe şi doctorie pentru ochi. 
Aurul recomandat aici ca fiind curăţit prin foc înseamnă credinţă şi 
iubire. Acesta îmbogăţeşte inima, pentru că a fost purificat până a 
ajuns curat, şi cu cât este încercat mai mult, cu atât strălucirea lui este 
mai scânteietoare. Hainele albe sunt curăţia de caracter, neprihănirea 
lui Hristos atribuită păcătosului. Aceasta este într-adevăr o haină din 
țesătură cerească, ce poate fi cumpărată numai de la Hristos cu o 
viaţă de ascultare din toată inima. Doctoria pentru ochi reprezintă 

înţelepciunea şi harul care ne fac în stare să facem deosebirea dintre 
bine şi rău şi să descoperim păcatul de sub orice mască. Dumnezeu 
a dat bisericii Sale ochi pe care El cere să-i ungă cu înţelepciune, ca 
să poată vedea clar; dar mulţi ar scoate ochii bisericii, dacă ar putea, 
pentru că nu vor ca faptele lor să iasă la lumină, ca să nu fie mustraţi. 
Doctoria de ochi divină va împărtăşi claritate priceperii. Hristos este 
depozitarul tuturor darurilor. El spune: „Să cumperi de la Mine.“ 

Unii pot să spună că a te aştepta să obţii favoare de la Dumnezeu 
prin faptele noastre cele bune înseamnă a slăvi propriile noastre 
merite. Este adevărat că nu putem cumpăra nici o biruinţă cu faptele 
noastre bune; totuşi, nu putem fi biruitori fără ele. Cumpărarea pe 
care ne-o recomandă Hristos este numai a ne conforma condiţiilor 
puse de El. Îndurarea adevărată, care este de o valoare nespus de 
mare şi care va suporta testul încercării şi adversităţii, este obţinută 
numai prin credinţă şi umilă ascultare cu rugăciune. Darurile care 
suportă încercările suferinţei şi persecuției şi fac dovada sănătăţii şi 
sincerităţii lor sunt aurul care este încercat prin foc şi găsit verita- 
bil. Hristos Se oferă să-i vândă omului această comoară prețioasă: 
„Cumpără de la Mine aur curăţit prin foc.“ Îndeplinirea fără inimă, 
din obligaţie, a datoriei noastre nu ne face creştini. Noi trebuie 
să ieşim din starea de încropeală şi să experimentăm o convertire 
adevărată, altfel vom pierde cerul. 

Atenţia mi-a fost atrasă de providenţa lui Dumnezeu în mijlocul 
poporului Său şi mi-a fost arătat că fiecare încercare făcută prin 
procesul de perfecţionare şi curăţire a pretinşilor creştini îi dove- 
deşte pe unii că sunt zgură. Aurul cel fin nu apare întotdeauna. În 
fiecare criză religioasă, unii cad în ispită. Scuturarea lui Dumnezeu 
împrăştie mulțimile ca frunzele uscate. Prosperitatea înmulţeşte mul- 
time de mărturisitori. Adversitatea îi scoate afară din biserică. Ca 
clasă, spiritul lor nu este statornic faţă de Dumnezeu. Ei pleacă de la 
noi pentru că nu sunt de-ai noştri; pentru că, atunci când se iveşte 
suferinţa sau persecuția din cauza Cuvântului, mulţi sunt iritaţi. 

Aceştia să privească cu câteva luni în urmă, la timpul când jude- 
cau cazul acelora care se aflau într-o situaţie asemănătoare aceleia 
în care se află ei acum. Să-şi aducă aminte de exerciţiul minţii lor 
cu privire la cei ispitiţi. Dacă atunci le-ar fi spus cineva că, în ciuda 
zelului şi a muncii depuse de a-i îndrepta pe alţii, ei vor fi găsiţi în 
cele din urmă într-o situaţie de întunecime asemănătoare, ar fi spus 

la fel ca Hazael profetului: „Dar ce este robul tău, câinele acesta, ca 
să facă lucruri aşa de mari?“ 

Amăgirea de sine este asupra lor. În timp de linişte, ce fermitate 
manifestă ei! Ce o fac ei pe marii curajoşi! Dar când vin furtunile 
cele furioase ale necazului şi ispitei, iată, sufletele lor naufragiază. 
Oamenii pot avea daruri excelente, capacităţi bune, calificaţii splen- 
dide; dar un defect, un păcat tainic îngăduit se va dovedi a fi pentru 
caracter ceea ce este scândura mâncată de viermi pentru corabie — 
dezastru şi ruină totală. 

Iubite frate, în providenţa Sa, Dumnezeu te-a adus de la ferma ta 
la ______ „casă suporţi testele şi încercările pe care nu le puteai avea 
acolo unde erai. El ţi-a dat unele mărturii de mustrare pe care, după 
propria ta mărturisire, le-ai acceptat; dar duhul tău a fost continuu 
supărat de mustrare. Tu eşti ca cei care n-au mai mers cu Isus după 
ce El a prezentat amănunțit adevăruri pe care ei trebuia să le trăiască. 
Tu nu te-ai apucat să corectezi, prin credinţă, defectele semnalate 
din caracterul tău. Nu ţi-ai umilit înaintea lui Dumnezeu spiritul 
îngâmfat. Te-ai ridicat la luptă împotriva Duhului lui Dumnezeu, 
aşa cum s-a descoperit în mustrare. Inima ta firească, nestăpânită, 
nu este supusă controlului. Nu te-ai autodisciplinat. De multe ori, 
temperamentul tău nestăpânit şi spiritul insubordonat au câştigat 
stăpânire deplină asupra ta. Cum poate un astfel de suflet impulsiv 
şi nedisciplinat să locuiască cu îngerii cei curaţi? El nu poate fi 
admis în cer, după cum ştii tu însuţi. Aşa fiind, tu nu poţi începe prea 
curând să corectezi răul din firea ta. Pocăieşte-te şi caută să devii ca 
un copilaş. 

Frate, tu eşti arogant şi orgolios în gândurile şi părerile tale 
despre tine. Toate acestea trebuie înlăturate. Rudele tale au învăţat să 
se teamă de aceste izbucniri de temperament. Mama ta iubitoare şi 
temătoare de Dumnezeu a făcut tot ce a putut mai bine să te calmeze 
ŞI să te încurajeze şi a încercat să îndepărteze orice cauză care ar fi 
produs această înălţare de sine, acest temperament de nestăpânit în 
fiul ei. Dar măgulirea, rugămintea şi încercarea de a pacifica te-a 
făcut să consideri că acest temperament impulsiv este de nevindecat 
şi că prietenii tăi sunt datori să-l suporte. Toată această justificare 
n-a remediat răul, ci mai degrabă l-a autorizat. 

Tu n-ai luptat cu acest spirit rău şi nu l-ai învins. Când calea 
ta a fost barată, ai socotit că provocarea este suficientă spre a uita 

de natura ta umană şi că ai fost creat după chipul şi asemănarea lui 
Dumnezeu. Ai desfigurat şi ruinat întristător acest chip. N-ai avut 
stăpânire de sine şi putere asupra voinţei tale. Ai fost încăpățânat şi 
te-ai supus puterii lui Satana. De fiecare dată când ai cedat pasiunii şi 
autoguvernării de sine şi ai lăsat ca simţămintele tale s-o ia razna cu 
judecata ta, aceasta a întărit acea voinţă fixă şi nestăpânită. Domnul 
a văzut că nu te cunoşteai pe tine şi că, dacă nu te vei vedea pe tine 
şi păcătoşenia căii tale în adevărata lumină, dacă nu vei vedea cât de 
grave au fost înaintea lui Dumnezeu aceste izbucniri de temperament, 
care s-au întărit la fiecare manifestare, cu siguranţă că nu vei reuşi 
să obţii un scaun alături de Omul suferind de pe Golgota. 

Dumnezeu face apel la tine, frate G., să te pocăieşti; să te con- 
verteşti şi să devii ca un copilaş. Dacă adevărul nu are o influenţă 
sfinţitoare asupra vieţii tale, spre a-ţi modela caracterul, nu vei avea 
parte de moştenire în Împărăţia lui Dumnezeu. În providenţa Sa, 
Dumnezeu te-a ales să fii într-o legătură mai directă cu cauza şi 
lucrarea Lui. EI te-a luat, ca pe un soldat nedisciplinat, şi te-a supus 
la reguli, regulamente şi răspunderi şi unui proces de instrucţie. La 
început ai lucrat în mod admirabil şi ai încercat să fii credincios 
la postul tău. Ai suportat încercarea mai bine ca oricând în viaţa 
ta. Dar a venit Satana cu ispitele lui speciale şi ai căzut pradă lor. 
Domnului i-a fost milă de tine şi a pus mâna Lui asupra ta să te 
salveze. Ţi-a dat o experienţă bogată, de care n-ai profitat cum ar fi 
trebuit. Ca şi copiii lui Israel, ai uitat curând lucrările lui Dumnezeu 
şi îndurările Lui cele mari. Frate G., tu ai crescut ca răspuns la rugă- 
ciune şi Dumnezeu ţi-a dat o nouă ocazie de viaţă; dar ai îngăduit 
ca gelozia şi invidia să intre în sufletul tău şi L-ai nemulţumit mult. 
El a intenţionat să te aducă acolo unde ţi-ai fi dezvoltat caracterul şi 
unde ţi-ai fi văzut şi corectat defectele. 

În educaţia şi disciplina ta din timpul copilăriei şi tinereţii a 
existat o lipsă categorică. Acum trebuie să înveţi marile lecţii de 
stăpânire de sine, pe care ar fi trebuit să le ştii mai de timpuriu. Dum- 
nezeu te-a adus unde mediul tău înconjurător avea să fie schimbat şi 
unde puteai fi disciplinat prin Duhul Sfânt, ca să poţi dobândi putere 
morală şi stăpânire de sine, spre a te face un biruitor. Se va cere cel 
mai puternic efort, hotărârea cea mai stăruitoare şi neşovăitoare şi 
cea mai puternică energie spre a-ţi stăpâni eul. Spiritul tău a fost iritat 
mult timp sub constrângere, şi temperamentul tău s-a înfuriat ca leul 

în cuşcă, atunci când voinţa ta a fost barată. Educaţia pe care părinții 
tăi ar fi trebuit să te ajute să o obţii trebuie să o dobândeşti tu însuţi 
în întregime. Când crenguţa era tânără şi mică, putea fi uşor îndoită; 
dar acum, după ce a crescut noduroasă, cât de grea este munca! În 
felul acesta, părinţii tăi ţi-au îngăduit să fii deformat; şi acum, numai 
prin harul lui Dumnezeu, în unire cu eforturile tale stăruitoare, poţi 
deveni biruitor asupra voinţei tale. Prin meritele lui Hristos, te poţi 
despărţi de ceea ce răneşte şi deformează sufletul şi care dezvoltă un 
caracter diform. Trebuie să renunţ la omul cel vechi, cu greşelile lui, 
şi să te îmbraci cu omul cel nou, cu Isus Hristos. Dacă accepţi viaţa 
Lui drept călăuză, atunci talentele şi intelectul tău vor fi consacrate 
serviciului lui Dumnezeu. 

Ah, numai dacă mamele ar lucra cu înţelepciune, cu calm şi 
hotărâre spre a educa şi supune temperamentul firii copiilor lor, 
ce grămadă de păcate ar fi nimicite din germene şi ce mulţime de 
necazuri din biserică ar fi evitate! Multe suflete vor fi pierdute pentru 
veşnicie din cauza neglijenţei părinţilor de a-şi disciplina copiii şi de 
a-l învăţa să se supună autorităţii în tinereţea lor. Favorizând greşelile 
şi potolind izbucnirile nu înseamnă că pui securea la rădăcina răului; 
ci se dovedeşte a fi ruina a mii de suflete. O, cum vor răspunde 
părinţii în faţa lui Dumnezeu pentru această înfricoşătoare neglijenţă 
faţă de datoria lor! 

Frate G., tu eşti dispus să stai în frunte şi să dictezi altora, dar 
nu vrei să ţi se dicteze. Mândria ta se declanşează într-un moment 
de încercare. Iubirea de sine şi un spirit arogant sunt elemente ne- 
disciplinate din caracterul tău, care îngreuiază înaintarea spirituală. 
Cei care au acest temperament trebuie să se ţină zeloşi de lucrare 
şi să moară faţă de eu, altfel vor pierde cerul. Dumnezeu nu face 
nici un compromis cu acest element, aşa cum greşit fac părinţii prea 
indulgenți. 

În ultima viziune, mi-a fost arătat că, dacă refuzi mustrarea ŞI 
corectarea, dacă alegi propria ta cale şi nu vrei să fii instruit, Dumne- 
zeu nu mai are ce face cu tine în sfânta Sa lucrare. Dacă ai fi început 
să-ţi pui în regulă sufletul cu Domnul, ai fi văzut că ai o lucrare 
atât de mare de făcut, încât n-ai fi folosit atât de mult timp pentru 
presupusele greşeli ale fratelui H., stăruind asupra lor în spatele lui. 
Lucrarea ultimilor treizeci de ani ar fi trebuit să inspire încredere în 
integritatea fratelui H. „Cui datoraţi cinstea, daţi-i cinstea.“ 

Bărbaţii din poziţii de răspundere trebuie să se perfecţioneze 
continuu. Ei nu trebuie să ancoreze pe o experienţă veche şi să 
presupună că nu este necesar să devină lucrători savanţi. Omul, deşi 
cea mai neajutorată dintre creaturile lui Dumnezeu când vine pe 
lume, şi cel mai stricat în natura lui, este cu toate acestea capabil 
de înaintare constantă. El poate fi educat prin conştiinţă, înnobilat 
prin virtute şi poate progresa prin demnitate mintală şi morală, 
până când atinge o perfecţiune a înţelepciunii şi curăţiei de caracter 
numai cu puţin mai jos decât desăvârşirea şi curăţia îngerilor. Cu 
lumina adevărului strălucind asupra minţii oamenilor şi iubirea lui 
Dumnezeu revărsată tot mai mult în inimile lor, noi nu ne putem 
închipui ce pot deveni, nici ce lucrare mare pot face. 

Eu ştiu că inima omenească este oarbă cu privire la propria ei 
stare adevărată, dar nu pot să te las fără să fac un efort ca să te ajut. 
Noi te iubim şi dorim să te vedem că urmăreşti îndeaproape biruinţa. 
Isus te iubeşte. El a murit pentru tine şi doreşte să fii mântuit. Noi 
n-avem dispoziţie să te ţinem în ; dar dorim ca tu să faci o 
lucrare completă cu propriul tău suflet, să îndrepţi orice greşeală şi 
să faci orice efort să stăpâneşti eul, ca să nu pierzi cerul. Aceasta 
nu-ţi poţi îngădui s-o faci. De dragul lui Hristos, rezistă diavolului, 
şi el va fugi de la tine. 

Iubite frate şi soră I.: Mi-a fost arătat că aţi greşit în conducerea 
copiilor voştri. Voi aţi primit idei la ____ de la dr. I., despre care ați 
vorbit în faţa pacienţilor şi în faţa copiilor voştri. Aceste idei nu vor 
fi aduse la îndeplinire. Din punctul de vedere al doctorului I., ele 
pot să nu apară atât de inadmisibile; dar, văzute din punct de vedere 
creştin, sunt categoric periculoase. Instrucţiunea pe care a dat-o dr. 
I. în legătură cu evitarea muncii fizice s-a dovedit o mare pagubă 
pentru mulţi. Sistemul de a nu face nimic este un sistem primejdios. 
Nevoia de distracţii, aşa cum învaţă şi prescrie pacienţilor săi, este 
o eroare. Ca să ocupe timpul şi să angajeze mintea, ele sunt făcute 
un înlocuitor pentru exerciţiul folositor şi sănătos şi pentru munca 
fizică. Distracţii ca cele recomandate de dr. I. excită creierul mai 
mult decât ocupaţia folositoare. 

Exerciţiul fizic combinat cu munca are o influenţă favorabilă 
asupra minţii, întăreşte muşchii, îmbunătăţeşte circulaţia şi dă bol- 
navului satisfacția de a-şi cunoaşte propria lui putere de rezistenţă; 
în timp ce, dacă este oprit de la exerciţiu sănătos şi muncă fizică, 
atenţia lui este îndreptată asupra lui însuşi. El este într-o primejdie 
continuă de a se crede mai rău decât este în realitate şi de a se stator- 
nici în el o imagine bolnavă, care dă naştere la teamă continuă că 
este împovărat peste puterile lui de rezistenţă. Ca regulă generală, 
dacă urmează să se angajeze într-o muncă oarecare, bine îndrumată, 
folosindu-și puterea şi neabuzând de ea, el va afla că exerciţiul fizic 
se va dovedi mai puternic şi un agent de vindecare mai efectiv chiar 
şi decât tratamentul cu apă pe care-l primeşte acum. 

Inactivitatea puterilor mintale şi fizice, în măsura în care este 
vorba de muncă folositoare, este aceea care îi menţine pe mulți 
bolnavi într-o stare de slăbiciune, peste care se simt neputincioşi să 
se ridice. Ea le dă, de asemenea, o ocazie mai mare de a se deda la 
o imaginaţie care nu-i curată — o îngăduinţă care a adus pe mulţi 
dintre ei în starea actuală de slăbiciune. Li se spune că au cheltuit 
prea multă vitalitate în muncă grea, când, în nouă cazuri din zece, 

munca îndeplinită de ei a fost singurul lucru salvator din viaţa lor şi 
a fost mijlocul de a fi salvaţi de la ruină totală. În timp ce mintea era 
ocupată în felul acesta, ei nu puteau să aibă o ocazie favorabilă spre 
a-şi degrada astfel trupurile lor şi de a completa lucrarea de nimicire 
a lor înşişi. A face ca astfel de persoane să înceteze de a mai lucra 
cu creierul şi cu muşchii înseamnă a le da o mare ocazie să fie luaţi 
robi de către ispitele lui Satana. 

Dr. I. a recomandat ca sexele să se amestece; el a învăţat că 
sănătatea mintală şi fizică cere o mai strânsă asociaţie unul cu altul. 
O astfel de învăţătură a făcut şi face un mare rău tinerilor şi copiilor 
fără experienţă şi este o mare satisfacţie pentru bărbaţi şi femei cu 
caracter dubios, ale căror pasiuni n-au fost niciodată stăpânite şi 
care, din această cauză, suferă de diferite dezordini care-i slăbesc. 
Persoanele acestea sunt învăţate, din punct de vedere al sănătăţii, să 
fie mult timp în societatea sexului opus. În felul acesta, în faţa lor 
este deschisă o uşă a ispitei, patima se trezeşte ca un leu în inima 
lor, orice consideraţie este oprimată şi tot ce este înalt şi nobil este 
sacrificat poftei păcătoase. Aceasta este o epocă în care lumea este 
inundată de stricăciune. Dacă mintea şi trupul bărbaţilor şi femeilor 
ar fi sănătoase, dacă patimile senzuale ar fi supuse unor mai înalte 
puteri intelectuale ale minţii, ar putea fi potrivit să se înveţe că băieţii 
şi fetele şi chiar tinerii de vârstă mai matură ar putea beneficia 
aflându-se unii în societatea altora. 

Dacă mintea tineretului din acest veac ar fi curată şi nestricată, 
fetele ar putea avea o influenţă alinătoare asupra minţii şi manierelor 
băieţilor, iar băieţii, cu natura lor mai puternică şi mai hotărâtă, ar 
putea avea o tendinţă de a înnobila şi a întări caracterul fetelor. Dar 
este un fapt dureros că nu există o fată din o sută care este curată la 
suflet şi nu există un băiat din o sută a cărui morală să fie nepătată. 
Mulţi care sunt mai în vârstă au mers aşa de departe în viaţa de 
desfrâu, încât sunt stricaţi la trup şi suflet; şi stricăciunea a cuprins 
o mare clasă care, printre bărbaţi şi femei, trec drept domni bine 
crescuţi şi doamne frumoase. Nu este timpul să se recomande ca 
folositor amestecul sexelor, rămânerea lor cât mai mult posibil unul 
în compania celuilalt. Blestemul acestui veac stricat este absenţa 
adevăratei virtuţi şi modestil. 

Dr. I., tu ai exprimat aceste idei în sala de conferinţe. Tinerii te- 
au auzit şi observaţiile tale au avut o influenţă tot atât de mare asupra 

propriilor tăi copii, ca şi asupra altora. Ar fi fost mai bine să fi lăsat 
ideile acelea la ____. Practicarea riguroasă a unei munci severe este 
vătămătoare pentru corpul în creştere al tinerilor; dar unde sute şi-au 
ruinat trupul numai prin muncă excesivă, inactivitatea, mâncarea 
excesivă şi lenevia plăcută au semănat seminţele bolii în organismul 
a mii de oameni care se grăbesc spre ruină rapidă şi sigură. 

Motivul pentru care tinerii au aşa de puţină putere în creier şi 
muşchi este pentru că fac aşa de puţin pe linia muncii folositoare. 
„Iată care a fost nelegiuirea sorei tale Sodoma: era îngâmfată, trăia 
în belşug şi într-o linişte nepăsătoare, ea şi fiicele ei, şi nu sprijinea 
mâna celui nenorocit şi celui lipsit. Ele s-au semeţit şi au făcut 
urâciuni blestemate înaintea Mea; de aceea le-am şi nimicit, când 
am văzut lucrul acesta.“ 

Sunt puţini tineri în această epocă degenerată care pot să suporte 
studiul necesar spre a obţine o educaţie obişnuită. De ce este aşa? De 
ce se plâng copiii de ameţeală, durere de cap, sângerare a nasului, 
palpitaţii şi o stare de oboseală şi slăbiciune generală? Să se atribuie 
aceasta mai cu seamă studiului lor minuţios? Părinții iubitori şi 
indulgenţi vor simpatiza cu copiii lor pentru că îşi închipuie că 
lecţiile lor sunt o sarcină prea mare şi că dedarea lor la un studiu prea 
aprofundat le ruinează sănătatea. Este adevărat că nu se recomandă 
ca mintea tinerilor să fie încărcată cu studii prea multe şi prea grele. 
Dar, părinţilor, în această problemă aţi privit mai adânc decât pur şi 
simplu să adoptați ideea sugerată de copiii voştri? N-aţi dat crezare 
prea repede motivului aparent al indispoziţiei lor? Se cuvine ca 
părinţii şi tutorii să caute mai profund cauza acestui rău. 

Nouăzeci şi nouă de cazuri din o sută, cercetate şi descoperite 
vouă, v-ar face să înţelegeţi şi să vedeţi că nu încordarea pentru stu- 
diu a făcut ca lucrul să-i vatăme pe copiii voştri, ci că obiceiurile lor 
rele sugeau energia vitală a creierului şi a corpului întreg. Sistemul 
nervos s-a zdruncinat, fiind excitat prea des, şi astfel a fost pusă 
temelia pentru ruină prematură şi sigură. Viciul secret omoară mii şi 
zeci de mii. 

Copiii trebuie să aibă o ocupaţie. Munca mintală potrivită şi 
exerciţiul fizic în aer liber nu vor frânge organismul băieţilor voştri. 
Munca folositoare şi o cunoaştere a tainelor menajului vor fi folosi- 
toare pentru fetele voastre, şi unele ocupaţii de afară sunt categoric 
necesare pentru organismul şi sănătatea lor. Copiii trebuie să fie 

învăţaţi să muncească. Hărnicia este cea mai mare binecuvântare pe 
care o pot avea bărbații, femeile şi copiii. 

Voi aţi greşit în educarea copiilor voştri. Aţi fost prea îngădui- 
tori. l-aţi favorizat şi i-ați scutit de muncă, până când unora dintre 
ei aceasta le este categoric dezagreabilă. Inactivitatea, lipsa unei 
ocupaţii bine organizate, le-a adus multă vătămare. Ispitele sunt în 
toate părțile gata să ruineze tineretul, pentru această lume şi pentru 
următoarea. Calea ascultării este singura cale sigură. 

Aţi fost orbi faţă de puterea pe care a avut-o vrăjmaşul asupra 
copiilor voştri. Munca din gospodărie, chiar până la oboseală, nu i-ar 
fi vătămat nici a cincizecia parte aşa de mult cât au făcut obiceiurile 
leneşe. 

Ei ar fi scăpat de multe primejdii, dacă ar fi fost învăţaţi într-o 
perioadă mai timpurie să-şi ocupe timpul cu o muncă folositoare. 
Ei n-ar fi căpătat un astfel de temperament, o astfel de dorinţă după 
schimbare şi de a merge în societate. Ar fi scăpat de multe ispite de- 
şarte şi de angajare în distracţii nefolositoare, lecturi uşoare, discuţii 
inutile şi fără sens. Şi-ar fi petrecut timpul mai mult spre împlinirea 
lor şi fără o aşa de mare ispită de a căuta societatea sexului opus 
şi s-ar fi scutit de o cale rea. Vanitatea şi fandoseala, inutilitatea 
şi desigur păcatul au fost rezultatul acestei indolenţe. Voi, părin- 
tii, şi îndeosebi tu, ca tată, i-aţi măgulit şi îngăduit spre marea lor 
vătămare. 


Îngâmfare şi egoism 


Iubite frate, ai făcut o greşeală regretabilă stând în faţa pacienţilor 
în sala de conferinţe, precum adesea ai făcut, şi înălțându-te pe tine 
şi soţia ta. Copiii tăi au învăţat lecţii din aceste observaţii care au 
format caracterul lor. Tu vei descoperi acum că nu este o treabă 
uşoară să corectezi impresiile care au fost făcute. Ei sunt mândri 
şi îngâmfaţi. Ei cred că, fiind copiii tăi, sunt superiori copiilor în 
general. Tu erai îngrijorat că oamenii nu-ţi vor da respectul cuvenit 
poziţiei tale ca medic al Institutului de Sănătate. Aceasta a arătat o 
înclinaţie către slăbiciune, care a îngreuiat înaintarea ta spirituală. 
Aceasta te-a făcut, de asemenea, să fii gelos pe alţii, temându-te că 
te vor înlocui sau nu vor da stima cuvenită poziţiei şi valorii tale. Ai 
înălţat-o şi pe soţia ta, prezentând-o în faţa pacienţilor ca pe o fiinţă 

superioară. Ai fost ca un om orb; i-ai dat credit pentru capacităţi pe 
care ea nu le posedă. 

Trebuia să-ţi aminteşti că valoarea ta morală este preţuită după 
cuvintele, după acţiunile şi după faptele tale. Acestea nu pot fi nici- 
odată ascunse, ci te vor pune la înălţimea cea adevărată în faţa 
pacienţilor tăi. Dacă arăţi interes faţă de ei, dacă lucrezi pentru ei, 
vor cunoaşte acest lucru, iar tu vei avea încrederea şi iubirea lor. Dar 
vorbăria niciodată nu-i va face să creadă că munca ta zeloasă pentru 
ei te-a împovărat şi ţi-a istovit vitalitatea, când ei ştiu că n-au avut 
parte de atenţia şi îngrijirea ta specială. Pacienţii vor avea încredere 
şi iubire pentru cei care arată un interes special pentru ei şi care 
muncesc pentru vindecarea lor. Dacă faci această lucrare, care nu 
poate fi lăsată nefăcută, pentru care pacienţii plătesc, atunci nu-i 
nevoie să cauţi stima şi respectul prin vorbărie; tu le vei avea tot aşa 
de sigur în timp ce lucrezi. 

Tu nu eşti eliberat de egoism şi de aceea n-ai avut binecuvântarea 
pe care o dă Dumnezeu lucrătorilor Săi altruişti. Interesul tău a fost 
împărțit. Ai avut o grijă atât de specială pentru tine însuţi şi pentru 
al tăi, încât Domnul n-a mai avut nici un motiv să lucreze special 
pentru tine şi să-ţi poarte de grijă. În privinţa aceasta, purtarea ta te-a 
descalificat pentru poziţia pe care o deţii. Anul trecut am văzut că 
te-ai simţit competent să conduci singur institutul. Dacă ar fi al tău şi 
tu ai fi cel care ar beneficia sau ar păgubi prin câştiguri sau pierderi, 
al înţelege că este datoria ta să ai o grijă deosebită ca pierderile să 
nu aibă loc şi pacienţii care erau acolo pe bază de caritate să nu 
secătuiască institutul de bani. Tu ai face cercetări şi nu i-ai lăsa să 
rămână o săptămână mai mult decât ar fi necesar. Ai căuta multe 
căi prin care ai putea reduce cheltuielile şi să păstrezi proprietatea 
institutului. Dar tu eşti doar un angajat, şi zelul, interesul şi abilitatea, 
pe care crezi că le ai pentru a conduce o astfel de instituţie, n-au 
apărut. Pacienţii n-au primit atenţia pentru care au plătit şi la care 
aveau dreptul să se aştepte. 

Mi-ai fost arătat ca unul care adesea te îndepărtai de bolnavii care 
aveau nevoie de sfatul şi consultaţia ta. Mi-ai fost prezentat în mod 
vădit ca nepăsător şi abia ascultând vorbele lor, care pentru ei erau de 
mare importanţă. Tu păreai a fi în mare grabă, amânându-i până la un 
timp în viitor, când foarte puţine cuvinte de simpatie şi încurajare ar 
fi liniştit mii de temeri şi ar fi dat pace şi siguranţă în locul neliniştii 

şi întristării. Ai apărut ca fiindu-ţi frică să le vorbeşti pacienţilor. 
Tu n-ai pătruns în simţămintele lor, ci te-ai ţinut la distanţă, când 
ar fi trebuit să arăţi mai multă familiaritate. Erai prea distant. Ei 
priveau la tine precum copiii la părinţi şi aveau dreptul să se aştepte 
să primească atenţie din partea ta pe care nu au obținut-o. Cuvintele 
„pe mine şi al meu“ se interpun între tine şi munca pe care poziţia 
ta cere s-o îndeplineşti. Adesea, pacienţii şi ajutoarele au nevoie de 
sfatul tău; dar ei simt o indispoziţie de a merge la tine şi nu se simt 
liberi să-ţi vorbească. 

Tu ai căutat să-ţi menţii o demnitate necuvenită. În efortul tău, 
n-ai atins ţinta, ci ai pierdut încrederea şi iubirea pe care le-ai fi putut 
câştiga dacă ai fi fost modest, având blândeţea şi smerenia sufletului. 
Adevărata devoțiune şi consacrare faţă de Dumnezeu va face loc 
pentru tine în inimile tuturor şi nu te va îmbrăca cu o demnitate 
presupusă, ci cu una adevărată. Tu ai fost înălţat prin cuvintele de 
aprobare pe care le-ai primit. Modelul tău trebuie să fie viaţa lui 
Hristos, care te învaţă să faci binele în orice loc pe care îl ocupi. 
În timp ce te îngrijeşti de alţii, Dumnezeu Se va îngriji de tine. 
Maiestatea cerului nu S-a ferit de oboseală. El a călătorit pe jos, 
din loc în loc, spre a face bine suferinzilor şi celor în nevoie. Cu 
toate că posezi unele cunoştinţe şi poţi avea o oarecare înţelegere 
a organismului uman, putând urmări cauza bolii — cu toate că ai 
putea să ai limba oamenilor şi a îngerilor -, mai ai nevoie şi de 
alte calificări, altfel toate darurile tale nu vor avea nici o valoare 
specială. Tu ai nevoie de putere de la Dumnezeu, care poate fi 
obţinută numai de către cei care-şi pun încrederea în El şi care se 
consacră lucrării pe care le-a dat-o El s-o facă. Hristos trebuie să 
fie o parte a cunoștinței tale. Trebuie avută în vedere înţelepciunea 
Lui în locul înţelepciunii tale. Atunci vei înţelege cum să fii lumină 
în camerele bolnavilor. Ai nevoie de libertate de spirit, putere şi 
credinţă. Credinţa este slabă, din lipsă de exercitare; ea nu poate fi 
viguroasă şi sănătoasă. Eforturile tale pentru cei care sunt bolnavi la 
inimă şi trup nu vor avea succesul pe care l-ar putea avea, pacienţii 
nu vor câştiga puterea fizică şi spirituală pe care ar fi putut să o 
câştige, dacă tu nu duci cu tine pe Isus în vizitele tale. Trebuie să 
te însoţească cuvintele şi lucrările Sale. Atunci vei simţi că cei pe 
care i-au binecuvântat rugăciunile şi cuvintele tale de simpatie te 
vor binecuvânta, în schimb, pe tine. 


[101] 


[102] 


98 Mărturii pentru comunitate vol.4 


Tu n-ai simţit întru totul dependenţa ta de Dumnezeu şi nici 
ineficienţa şi slăbiciunea ta fără înţelepciunea şi harul Său special. 
Te îngrijorezi, ţi-e teamă şi te îndoieşti pentru că ai lucrat prea mult 
în propria ta putere. Cu Dumnezeu poţi prospera. În umilinţă şi 
sfinţenie de suflet vei găsi multă pace şi putere. Ele luminează foarte 
strălucitor pe cei care îşi simt slăbiciunea şi întunecimea, pentru că 
unii ca aceştia fac ca Hristos să fie neprihănirea lor. Tăria trebuie să 
vină din unirea ta cu El. Nu obosi în facerea de bine. 

Maiestatea cerului a invitat pe cei obosiţi: „Veniți la Mine, toți 
cei trudiţi şi împovăraţi, şi Eu vă voi da odihnă. Luaţi jugul Meu 
asupra voastră, şi învăţaţi de la Mine, căci Eu sunt blând şi smerit cu 
inima; ŞI veţi găsi odihnă pentru sufletele voastre.“ Motivul pentru 
care povara pare uneori aşa de grea şi chinuitoare este că te-ai ridicat 
mai presus de blândeţea şi umilinţa avută de Domnul nostru divin. 
Nu te mai gratifica şi înălța pe tine însuţi, ci lasă ca eul să fie ascuns 
în Isus şi învaţă de la EI, care te-a invitat şi ţi-a făgăduit odihnă. 

Am văzut că Institutul de Sănătate nu poate progresa niciodată 
atâta timp cât cei care deţin locuri de răspundere se interesează mai 
mult de ei înşişi decât de instituţie. Dumnezeu doreşte în lucrarea 
Lui oameni altruişti, bărbaţi şi femei; şi cei care poartă răspunderea 
la Institutul de Sănătate trebuie să supravegheze fiecare departament 
de acolo, să practice economia, să poarte de grijă lucrurilor mărunte 
şi să se păzească de pierderi. Pe scurt, ei trebuie să fie atât de atenţi 
şi judicioşi în administrarea lor, ca şi când ar fi adevărații proprietari. 

Tu ai fost cuprins de simţământul că aceasta sau aceea nu era 
treaba ta. Tot ce are legătură cu institutul este treaba ta. Dacă observi 
anumite lucruri de care nu te poţi ocupa cum trebuie, fiind solicitat 
în altă parte, cheamă pe cineva în ajutor care se va ocupa imediat de 
această problemă. Dacă această lucrare este prea grea pentru tine, un 
altul trebuie să-ţi ia locul, care poate aduce întru totul la îndeplinire 
toate sarcinile care revin unuia care deţine poziţia ta de răspundere. 

În discuţiile tale din sala de conferinţe, ai învinuit adesea pe 
pacienţi şi pe ajutoare că aduc asupra ta poveri şi griji inutile, când, 
în acelaşi timp, au văzut că tu nu ţi-ai îndeplinit nici jumătate din 
sarcinile care apasă asupra ta ca medic. Tu n-ai îngrijit cum trebuie 
bolnavii pe care-i aveai în grijă. Pacienţii tăi nu sunt orbi; observă 
neglijenţa ta faţă de ei. Ei sunt departe de casele lor şi îi costă 
ca să obțină îngrijirea şi tratamentul pe care nu-l pot primi acasă. 

Toată această mustrare din sala de conferinţe este păgubitoare pentru 
instituţie şi neplăcută pentru Dumnezeu. 

Este adevărat că ai avut poveri grele de purtat, dar în multe cazuri 
ai învinuit pe pacienţi şi pe ajutoare, când necazul era în propria 
ta familie. Ei îți cer ajutorul continuu, dar nu te ajută în schimb; 
nu există nici unul în căminul tău care să-ţi susţină mâinile sau să 
te încurajeze. Dacă n-ai avea altă grijă decât cea de la institut, ai 
putea suporta mult mai bine şi nu ţi-ai pierde puterea şi curajul. 
Este datoria ta să-ţi aperi sănătatea; şi dacă grijile familiei tale sunt 
atât de mari, încât lucrarea în care eşti angajat te supra împovărează 
şi nu eşti în măsură să-ţi dedici timpul şi atenţia pentru pacienţi 
şi institut, ceea ce, de fapt, se cuvine, atunci trebuie să renunţi la 
poziţia ta şi să-ţi cauţi un loc unde poţi face faţă familiei tale, ție 
însuţi şi răspunderilor asumate. Poziţia pe care o ocupi acum este 
o poziţie importantă. Ea cere un intelect clar, puterea creierului, 
nervi şi muşchi. Pentru succesul lucrării este necesară o consacrare 
zeloasă. Doar aceasta va face ca instituţia să prospere. Spre a fi un 
lucru viu, el trebuie să aibă viaţă, lucrători dezinteresaţi care să-l 
conducă. 

Soră I., tu nu ţi-ai ajutat soţul aşa cum ar fi trebuit. Atenţia ta 
a fost îndreptată mai mult asupra ta însăţi. Tu n-ai înţeles nevoia 
de a-ţi trezi energiile adormite spre a-l încuraja şi a-l întări pe soţul 
tău în munca lui, spre a binecuvânta pe copiii voştri cu influenţa ta 
cea bună. Dacă te-ai fi apucat zeloasă de sarcinile pe care le-a pus 
Dumnezeu asupra ta, dacă l-ai fi ajutat pe soţul tău să poarte poverile 
şi împreună i-aţi fi instruit cum se cuvine pe copiii voştri, ordinea 
lucrurilor în familia voastră ar fi fost schimbată. 

Dar tu ai cedat melancoliei şi tristeţii, şi aceasta a adus asupra 
locuinţei voastre un nor, în loc de strălucirea soarelui. Tu n-ai încu- 
rajat speranţa şi buna dispoziţie, şi influenţa ta i-a deprimat pe cei pe 
care ar fi trebuit să-i ajuţi prin cuvinte şi fapte amabile. Toate acestea 
sunt rezultatul egoismului. Tu ai pretins atenţia şi simpatia soţului şi 
copiilor tăi, şi totuşi n-ai simţit că era datoria ta să abaţi atenţia de la 
tine şi să lucrezi pentru fericirea şi bunăstarea lor. Ai dat cale liberă 
nerăbdării şi ţi-ai mustrat cu asprime copiii. Aceasta n-a făcut decât 
să-i întărească în căile lor rele şi a desfăcut legăturile de afecţiune 
care ar fi trebuit să lege împreună inimile părinților şi ale copiilor. 

Ţi-ai pierdut stăpânirea de sine şi ai criticat pe soţul tău în pre- 
zenţa copiilor tăi; aceasta a micşorat autoritatea lui asupra lor şi a ta, 
de asemenea. Tu ai fost foarte slabă; când copiii tăi au venit la tine 
să se plângă de alţii, tu de îndată ai hotărât în favoarea lor şi în mod 
neînţelept ai criticat şi învinuit pe cei de care s-au plâns ei. Aceasta a 
nutrit în mintea copiilor tăi o predispoziţie de a murmura împotriva 
celor care nu le dădeau respectul pe care ei şi-l imaginau că-l merită. 
Tu ai încurajat direct acest spirit, în loc să-l reduci la tăcere. Nu te-ai 
ocupat de copiii tăi aşa de hotărât şi corect cum ar fi trebuit s-o faci. 

Ai avut necazuri. Ai fost apăsată în spirit. Ai fost descurajată, 
dar de această nefericire i-ai învinuit pe alţii. Cauza principală este 
la tine. Tu n-ai reuşit să faci din căminul tău ceea ce ar fi trebuit 
să fie şi ceea ce ar fi putut fi. Stă încă în puterea ta să corectezi 
greşelile de acolo. leşi din acea rezervă rece şi rigidă. Arată mai 
multă iubire, mai degrabă decât s-o pretinzi; cultivă buna dispoziţie; 
lasă ca lumina soarelui să pătrundă în inima ta, şi ea va străluci 
asupra celor din jurul tău; fii mai socială în manierele tale; caută să 
câştigi încrederea copiilor tăi, ca ei să poată veni la tine după sfat şi 
părere; încurajează în ei umilinţa şi altruismul, oferindu-le un bun 
exemplu. 


Influenţa anturajului social 


La 10 decembrie 1872 mi-a fost arătată starea fratelui K. El a 
fost un credincios adevărat şi un iubitor al adevărului, dar a băut din 
spiritul lumii. Hristos a spus: „Unde este comoara voastră, acolo 
va fi şi inima voastră.“ Frate K., comoara ta pământească pretinde 
interesul şi atenţia ta în aşa măsură, încât nu-ţi mai lasă timp să 
slujeşti pe Dumnezeu; totuşi, soţia ta este nemulțumită că îi dai Lui 
puţinul pe care îl dai. Pe inima ei a pus stăpânire o nebunie lumească. 
Nici unul din voi nu vă luaţi timp suficient pentru meditaţie şi rugă- 
ciune. Dumnezeu este jefuit de serviciul vostru zilnic şi voi înşivă 
vă pomeniţi cu o pierdere mai mare decât a oricărei comori de pe 
pământ. 

Soră K., tu eşti mai departe de Dumnezeu decât este soţul tău. 
Conformarea ta cu lumea L-a alungat pe Mântuitorul din inima ta; 
în afecțiunile tale nu este loc pentru El. Tu ai numai puţină înclinaţie 
pentru rugăciune şi cercetare a inimii tale. 

Te supui să asculți de prinţul puterilor întunericului. „Dacă vă 
daţi robi cuiva ca să-l ascultați, sunteţi robii aceluia de care ascultați, 
fie că este vorba de păcat, care duce la moarte, fie că este vorba de 
ascultare, care duce la neprihănire.“ 

Soră K., tu nu ştii ce faci; nu-ţi dai seama că lupţi împotriva 
Creatorului tău, îndepărtându-l pe soţul tău de adevăr. Atenţia ta 
este asupra avantajelor pe care le dă lumea. Tu n-ai cultivat iubirea 
pentru devoțiune şi îţi plac mai bine agitația şi forfota muncii de a 
dobândi avere. Tu eşti absorbită în dorinţa de a fi ca lumea, ca să 
poţi primi fericirea pe care o dă lumea. Ambiţiile şi dorinţele tale 
pământeşti sunt mai mari decât dorinţa după neprihănire şi pentru 
un loc în Împărăţia lui Dumnezeu. 

Preţiosul tău timp de punere la probă este cheltuit în lucrare 
pentru bunăstarea voastră vremelnică, pentru îmbrăcăminte, mâncare 
şi băutură după felul lumii. O, cât de nesatisfăcătoare, cât de mică 
este recompensa obţinută! În dorinţele şi scopurile tale lumești, tu 
porţi o povară mai grea decât şi-a propus vreodată Mântuitorul tău 

s-o pună asupra ta. Mântuitorul tău te invită: „Veniţi la Mine, toţi 
cei trudiţi şi împovăraţi, şi Eu vă voi da odihnă. Luaţi jugul Meu 
asupra voastră, şi învăţaţi de la Mine, căci Eu sunt blând şi smerit cu 
inima; şi veţi găsi odihnă pentru sufletele voastre. Căci jugul Meu 
este bun, şi sarcina mea este uşoară.“ Sora mea, Hristos vrea ca tu să 
pui povara ta cea grea la picioarele Lui şi să-ţi pleci gâtul înţepenit 
pentru jugul Său uşor. 

Ce-ar fi dacă timpul de probă s-ar încheia acum? Cum ai putea 
suporta cercetarea Stăpânului tău? Cum ai folosit talanţii în bani şi 
influenţă pe care ţi i-a împrumutat Dumnezeu pentru o îmbunătățire 
înţeleaptă spre slava Sa? Dumnezeu nu ţi-a dat viaţă şi binecuvân- 
tările ei ca să le consacri numai propriei tale plăceri şi satisfacţii 
egoiste, ci ca alţii să beneficieze de ele. Stăpânul ţi-a încredinţat 
talanţi ca tu să-i pui la schimbător, ca atunci când îi va cere, El să-Şi 
primească ce este al Lui cu dobândă. 

Influenţa şi banii ţi-au fost daţi ca să fii pusă la probă, ca să 
descoperi ce este în inima ta; tu trebuie să-i foloseşti să câştigi suflete 
la Hristos şi astfel să faci să înainteze cauza Răscumpărătorului tău. 
Dacă nu ajungi să faci acest lucru, faci o greşeală teribilă. Fiecare zi 
pe care o consacri spre a te sluji pe tine şi spre plăcerea prietenelor 
tale, cedând influenţei lor în iubirea de lume şi neglijând pe cel mai 
bun Prieten al tău, care a murit spre a-ţi da viaţă, este pierdută. 

Soră K., tu ai socotit că nu era bine pentru tine să fii diferită 
de cei din jurul tău. Trăieşti într-o localitate care a fost testată cu 
adevărul, dar pe care l-a refuzat, şi tu ţi-ai unit interesele şi acţiunile 
cu ale lor, până când ai devenit practic una cu ei. Tu iubeşti societatea 
lor; totuşi, nu eşti fericită, deşi îţi place să crezi că eşti. În inima ta ai 
spus: „Degeaba am slujit lui Dumnezeu: şi ce am câştigat dacă am 
păzit poruncile Lui, şi am umblat trişti înaintea Domnului oştirilor?"* 

Nu este o treabă uşoară pentru o familie să-L reprezinte pe Isus, 
păzind poruncile Lui într-o localitate necredincioasă. Nouă ni se cere 
să fim epistole vii, cunoscute şi citite de toţi oamenii. Poziţia aceasta 
implică o responsabilitate înfricoşătoare. Pentru a trăi în lumină, 
trebuie să vii acolo unde străluceşte lumina. Fratele K., cu orice 
sacrificiu, ar trebui să se simtă sub obligaţia solemnă de a participa, 
cu familia sa, cel puţin la adunările anuale ale celor care iubesc 
adevărul. Aceasta i-ar întări şi pe ei şi i-ar pregăti pentru încercare şi 
datorie. Nu este bine pentru ei să piardă privilegiul de a se asocia cu 

cei de aceeaşi credinţă, pentru că adevărul pierde din importanţă în 
mintea lor şi inimile încetează să mai fie luminate şi însuflețite prin 
influenţa lui sfinţitoare, iar ei pierd spiritualitatea. Ei sunt întăriți 
prin cuvintele predicatorului viu. Gândurile şi ocupațiile lumești le 
ocupă continuu mintea prin excluderea subiectelor spirituale. 

Credinţa celor mai mulţi creştini va şovăi dacă neglijează mereu 
să se adune împreună pentru consfătuire şi rugăciune. Dacă le-ar 
fi imposibil să se bucure de astfel de privilegii religioase, atunci 
Dumnezeu ar trimite lumină direct din cer, prin îngerii Săi, spre a 
însufleţi, a încuraja şi a binecuvânta pe poporul Său risipit. Dar El 
nu-Şi propune să facă o minune spre a susţine credinţa sfinţilor Săi. 
Lor li se cere să iubească adevărul îndeajuns spre a suporta unele 
mici osteneli pentru a-şi asigura privilegiile şi binecuvântările pe 
care Dumnezeu a binevoit să le acorde. Ceea ce pot face este ca cel 
puţin să consacre câteva zile pentru un efort unit în vederea înaintării 
cauzei lui Hristos şi pentru a face un schimb prietenesc de sfat şi 
simpatie. 

Mulţi dedică aproape tot timpul lor pentru interesele şi plăcerile 
vremelnice şi cu greu dau cele câteva zile şi cheltuiala respectivă 
pentru o deplasare de la căminele lor spre a se întâlni cu cei care 
se adună împreună în Numele Domnului. Cuvântul lui Dumnezeu 
defineşte lăcomia ca idolatrie; atunci, cât de mulţi idolatri există, 
chiar şi în mijlocul celor care mărturisesc a fi urmaşi ai lui Hristos! 

Se cere să ne adunăm împreună spre a depune mărturie pentru 
adevăr. Îngerul lui Dumnezeu a spus: „Atunci şi cei ce se tem de 
Domnul au vorbit adesea unul cu altul; Domnul a luat aminte la 
lucrul acesta, şi a ascultat; şi o carte de aducere aminte a fost scrisă 
înaintea Lui, pentru cei ce se tem de Domnul, şi cinstesc Numele 
Lui. Ei vor fi ai Mei, zice Domnul oştirilor, Îmi vor fi o comoară 
deosebită, în ziua pe care o pregătesc Eu. Voi avea milă de ei, cum 
are milă un om de fiul său, care-i slujeşte.“ 

Se merită, deci, să folosim privilegiile care ne stau la îndemână 
şi, chiar cu un sacrificiu, să ne adunăm împreună cu cei care se 
tem de Dumnezeu şi vorbesc pentru El; pentru că El este prezentat 
ca ascultând acele mărturii, în timp ce îngerii le scriu într-o carte. 
Dumnezeu Îşi va aduce aminte de cei care s-au adunat şi au adunat 
în Numele Său şi îi va cruța de măcelul cel mare. Ei vor fi pentru El 
ca nişte mărgăritare preţioase, dar mâna Lui va cădea peste capul 

fără adăpost al păcătoşilor. Slujirea lui Dumnezeu nu este degeaba. 
Există o răsplată neprețuită pentru cei care îşi consacră viața pentru 
serviciul Lui. Iubite frate şi soră, voi ați intrat în mod treptat în întu- 
neric, până ce, aproape pe nesimţite, acesta s-a transformat, părând 
lumină pentru voi. Ocazional, o slabă licărire pătrunde întunecimea 
şi trezeşte mintea; dar influențele mediului înconjurător sting raza 
de lumină şi întunericul pare mai des ca înainte. 

Ar fi fost mai bine pentru bunăstarea voastră spirituală dacă v-aţi 
fi schimbat domiciliul cu câţiva ani în urmă. Lumina adevărului a pus 
la probă localitatea în care locuiţi. Câţiva au primit solia de îndurare 
şi avertizare, în timp ce a fost lepădată de mulţi. Iar o altă grupă n-a 
acceptat-o, pentru că era o cruce de purtat. Ei au luat o atitudine 
neutră şi au crezut că, dacă nu se luptă împotriva adevărului, o vor 
duce foarte bine, dar lumina pe care au neglijat să o primească şi 
s-o păstreze în suflet s-a stins în întuneric. Ei s-au străduit să-şi 
liniştească conştiinţa, spunându-l Duhului lui Dumnezeu: „Du-Te, 
de data asta; când voi mai avea prilej, te voi chema.“ Acel prilej n-a 
mai venit niciodată. Ei au neglijat ocazia de aur, care niciodată nu 
s-a mai întors la ei, pentru că lumea a acoperit lumina pe care ei au 
refuzat-o. Interesele acestei vieţi şi farmecul plăcerilor captivante 
le-au absorbit mintea şi inima, în timp ce cel mai bun Prieten al lor, 
Mântuitorul cel binecuvântat, este lepădat şi uitat. 

Sora K., cu toate că posedă excelente calităţi naturale, este înde- 
părtată de Dumnezeu de către prietenele şi rudele ei necredincioase, 
care nu iubesc adevărul şi n-au simpatie pentru sacrificiul şi lepăda- 
rea de sine care trebuie făcute de dragul adevărului. Sora K. nu-şi 
dă seama de importanţa despărțirii de lume, după cum ne prescrie 
porunca lui Dumnezeu. Privirea ochilor ei şi auzirea urechilor ei i-au 
stricat inima. 

Ioan Botezătorul a fost un om plin de Duhul Sfânt de la naşterea 
lui, şi dacă este cineva care ar fi putut rămâne neatins de stricăciunea 
influențelor veacului în care a trăit, a fost cu siguranţă el. Totuşi, el 
n-a îndrăznit să se încreadă în puterea lui; s-a despărțit de prietenii 
şi rudele lui, pentru ca aceste afecţiuni naturale să nu se dovedească 
o cursă pentru el. El n-avea să se aşeze inutil în calea ispitei, nici 
unde viaţa îmbelşugată sau chiar comoditatea vieţii să-l facă să-şi 
îngăduie tihna sau să-şi satisfacă apetitul şi astfel să-şi micşoreze 

puterea spirituală şi fizică. Pe o astfel de cale, misiunea importantă 
pentru care a venit n-ar mai fi ajuns la îndeplinirea ei. 

EI s-a supus privaţiunii şi singurătăţii din pustie, unde a putut să 
păstreze simţământul sacru al maiestăţii lui Dumnezeu prin studierea 
marii Lui cărţi a naturii şi prin cunoaşterea caracterului Lui, aşa cum 
este descoperit în lucrările Sale cele minunate. Aceasta a fost o 
ambianţă calculată spre a desăvârşi creşterea morală şi a păstra în 
mod continuu în faţa lui temerea Domnului. loan, înainte-mergătorul 
lui Hristos, nu s-a expus la conversaţie dăunătoare şi la influenţele 
stricăcioase ale lumii. El se temea de efectul lor asupra conştiinţei 
lui, de faptul că păcatul putea să nu i se pară aşa de odios. El a ales 
mai degrabă să aibă căminul în pustie, unde simţurile n-aveau să fie 
stricate de anturajul lui. Să nu învăţăm nimic din exemplul unuia pe 
care Hristos l-a lăudat şi despre care a spus: „Adevărat vă spun că, 
dintre cei născuţi din femei, nu s-a sculat nici unul mai mare decât 
Ioan Botezătorul“? 

Hristos Şi-a petrecut primii treizeci de ani din viaţa Lui într-un 
loc retras. Îngeri slujitori stăteau la dispoziţia Domnului vieţii, în 
timp ce El mergea alături de ţărani şi muncitori printre dealurile 
Nazaretului, nerecunoscut şi neobservat. Aceste exemple nobile 
ar trebui să ne înveţe să evităm influenţele rele şi să ne ferim de 
societatea celor care nu trăiesc corect. Noi nu trebuie să ne mângâiem 
că suntem prea puternici ca astfel de influenţe să ne afecteze, ci 
trebuie să ne păzim umiliţi de primejdie. 

Vechiul Israel a fost în mod deosebit îndrumat de Dumnezeu să 
fie şi să rămână un popor despărțit de toate naţiunile. Ei nu trebuia 
să fie expuşi să asiste la idolatria celor din jurul lor, ca să nu le fie 
corupte inimile, ca familiarizarea cu practicile necredincioşilor să 
nu-i facă să le apară mai puţin păcătoase. Puţini îşi dau seama de 
propria lor slăbiciune şi că păcătoşenia naturală a inimii omeneşti 
prea adesea paralizează străduinţele lor nobile. 

Influenţa cea rea a păcatului otrăveşte viaţa sufletului. Singura 
noastră scăpare este în despărţirea de cei care trăiesc în întunericul 
ei. Domnul ne-a poruncit să ieşim din mijlocul lor şi să ne despărţim, 
să nu ne atingem de lucruri necurate şi El ne va primi şi ne va fi 
Tată, iar noi vom fi fii şi fiice ale Lui. Dacă vrem să fim adoptați în 
familia lui Dumnezeu, să devenim copii ai Regelui ceresc, trebuie să 
ne conformăm condiţiilor Lui; trebuie să ieşim din lume şi să stăm 

ca un popor deosebit înaintea Domnului, ascultând de poruncile Lui 
şi slujindu-l. 

Lot şi-a ales ca domiciliu Sodoma pentru că a văzut că acolo 
erau avantaje de câştig din punct de vedere lumesc. Dar, după ce 
s-a stabilit şi a ajuns bogat în comori pământeşti, el s-a convins că 
a făcut o greşeală, neţinând seama de starea morală a localităţii în 
care urma să-şi aibă căminul. 

Locuitorii Sodomei erau stricaţi; urechile lui Lot erau întâmpi- 
nate zilnic de conversații josnice, şi sufletul lui cel drept era tulburat 
de violenţa şi crima pe care nu le putea opri. Copiii lui au devenit 
asemenea acestor oameni păcătoşi, pentru că asocierea cu ei le-a per- 
vertit morala. Ţinând seama de toate aceste lucruri, bogăţiile lumeşti 
pe care le-a câştigat păreau a fi mici şi nu meritau preţul plătit pentru 
ele. Legăturile familiei lui au fost întinse, copiii lui căsătorindu-se 
printre sodomiți. 

Mânia Domnului s-a aprins în cele din urmă împotriva locuito- 
rilor păcătoşi ai cetăţii, şi îngerii lui Dumnezeu au vizitat Sodoma, 
să-l ia pe Lot ca să nu piară în nimicirea cetăţii. Ei i-au poruncit 
lui Lot să-şi ia familia, soţia, fiii şi fiicele care se căsătoriseră în 
Sodoma cea păcătoasă, şi i-a spus să fugă din locul acela. „Căci“, a 
spus îngerul, „avem să nimicim locul acesta, pentru că a ajuns mare 
plângere înaintea Domnului împotriva locuitorilor lui. De aceea ne-a 
trimis Domnul, ca să-l nimicim.“ 

Şi Lot a ieşit şi i-a implorat stăruitor pe copiii săi. El a repetat 
cuvintele îngerului: „Sculaţi-vă, ieşiţi din locul acesta, căci Domnul 
are să nimicească cetatea.“ Dar pentru ginerii lui el a apărut ca unul 
care îşi bate joc; pentru că ei locuiseră timp atât de îndelungat în 
Sodoma, încât au ajuns părtaşi ai păcatelor poporului. Şi fiicele au 
fost influențate de soții lor să creadă că tatăl lor este nebun. Ei stăteau 
destul de bine unde erau. Erau bogaţi şi aveau averi mari şi nu puteau 
să creadă că frumoasa Sodomă, o regiune bogată şi fertilă, ar putea 
fi nimicită de mânia unui Dumnezeu care răzbună păcatul. 

Lot s-a întors întristat la îngeri şi a repetat trista relatare a ne- 
reuşitei lui. Atunci îngerii i-au poruncit să se ridice, să-şi ia soția 
şi cele două fete care mai erau în casă şi să părăsească cetatea. Dar 
Lot era trist; gândul de a-şi părăsi copiii şi soţia, care a refuzat să 
meargă cu ei, aproape că i-a frânt inima. Ei ar fi pierit cu toţii în 

teribila nimicire a Sodomei, dacă Domnul, în îndurarea Sa, n-ar fi 
trimis pe îngerii Săi să-i scape. 

Lot era paralizat de marea nenorocire care urma să aibă loc; 
era înţepenit de durere, la gândul că trebuie să lase tot ce avea mai 
scump pe pământ. Dar, în timp ce el întârzia, îngerii lui Dumnezeu 
i-au apucat de mână pe el, pe soţia şi pe cele două fete ale lui, i-au 
scos afară din cetate şi le-au poruncit să fugă pentru a-şi scăpa viaţa, 
să nu se uite înapoi, nici să se oprească în vreun loc din câmpie, ci 
să scape la munţi. 

Pe Lot nu-l mai trăgea inima să asculte de înger şi să meargă cât 
mai departe posibil de Sodoma cea stricată, hotărâtă pentru nimicire 
totală. El n-a avut încredere în Dumnezeu şi insista să rămână. 
Locuirea în cetatea păcătoasă a slăbit credinţa şi încrederea lui în 
dreptatea Domnului. El insista că nu putea să facă ce 1 se cerea, ca 
să nu-l surprindă vreun rău şi să moară. Îngerii au fost trimişi cu o 
misiune specială, să salveze viaţa lui Lot şi a familiei sale; dar Lot 
a fost timp atât de îndelungat înconjurat de influenţe stricate, încât 
sensibilităţile lui au fost tocite şi n-a mai putut discerne lucrările 
lui Dumnezeu şi scopurile Lui; el nu s-a putut încredința braţelor 
Lui spre a asculta de porunca Lui. Insista mereu pentru sine însuşi, 
şi această necredinţă l-a costat viaţa soţiei sale. Ea a privit înapoi 
la Sodoma şi, murmurând împotriva procedeelor lui Dumnezeu, 
a fost preschimbată într-un stâlp de sare, ca să poată rămâne ca 
o avertizare pentru toţi cei care nu iau în considerare îndurările 
speciale şi providenţele Cerului. 

După această pedeapsă teribilă, Lot n-a mai îndrăznit să ză- 
bovească pe drum, ci a fugit la munţi, după îndrumarea îngerilor. 
Purtarea păcătoasă a fetelor lui după părăsirea Sodomei a fost rezul- 
tatul asociaţiilor păcătoase din timpul cât au fost acolo. Înţelesul a 
ceea ce era bine şi rău era confuz în mintea lor, şi păcatul nu le-a 
apărut ca păcat. 

Cazul lui Lot trebuie să fie o avertizare pentru toţi cei care 
doresc să trăiască o viaţă de evlavie, ca să se despartă de toate 
influenţele care-i îndepărtează de Dumnezeu. Lot a rămas timp atât 
de îndelungat între păcătoşi, încât el a fost în stare să se salveze 
numai pe sine şi cele două fiice, şi chiar şi ei aveau morala coruptă 
după ce stătuseră atâta timp în Sodoma. 

Dumnezeu Îşi dă seama ce spune, şi cu El nu-i de glumit. Ah! 
cât de mulţi muritori păcătoşi cu vedere scurtă insistă pe lângă 
Dumnezeu să-L convingă să fie de acord cu ei, în timp ce, dacă ei 
s-ar preda fără rezervă în braţele Sale, El i-ar salva şi le-ar da biruinţe 
preţioase. 

Soră K., tu eşti în primejdie de a lua hotărâri care vor fi foarte 
vătămătoare pentru tine. Dumnezeu are pentru tine o lucrare de făcut, 
pe care n-o poate face nimeni altcineva. Dacă nu o îndeplineşti, 
sufletul tău nu poate fi mântuit. Dumnezeu te iubeşte şi nu este 
dispus să pieri în nimicirea generală. El te invită să părăseşti acele 
lucruri care împiedică înaintarea ta spirituală şi să găseşti în El 
acea putere şi mângâiere de care ai nevoie. Tu ai griji şi poveri de 
purtat în familia ta, care adesea te îngrijorează; dar dacă faci numai 
acele lucruri care sunt necesare pentru confortul şi fericirea voastră 
vremelnică, vei găsi timp să citeşti Biblia cu rugăciune şi interes şi 
să-ţi desăvârşeşti un caracter creştin. 

Frate K., tu ai avut multe descuraţări; dar trebuie să fii zelos, 
neclintit şi hotărât să-ţi faci datoria în familia ta şi să o iei cu tine, 
dacă este posibil. Nu trebuie să renunţi la nici un efort spre a- 
1 convinge pe ai tăi să te însoţească pe calea spre cer. Dar dacă 
mama şi copiii aleg să nu te însoţească, ci mai degrabă caută să te 
îndepărteze de îndatoririle şi privilegiile tale religioase, tu trebuie să 
mergi înainte, chiar dacă mergi singur. Trebuie să trăieşti în temere 
de Dumnezeu. Trebuie să foloseşti ocaziile de a participa la adunări 
şi de a dobândi toată puterea spirituală pe care o poţi dobândi, pentru 
că vei avea nevoie de ea în zilele care vor veni. Toată averea lui Lot 
a fost mistuită. Dacă vei întâmpina pierderi, să nu te descurajezi; şi 
dacă poţi salva numai o parte din familia ta, este mult mai bine decât 
să-i pierzi pe toți. 

Iubite frate şi soră, ca părinţi, voi sunteţi răspunzători în mare 
măsură pentru sufletele copiilor voştri. Voi i-aţi adus la existenţă şi 
tot voi trebuie să-i conduceţi, prin învăţătură şi exemplu, la Domnul şi 
curţile din cer. Trebuie să le întipăriţi gândul că interesele vremelnice 
sunt de mică importanţă când sunt comparate cu bunăstarea lor 
veşnică. 

Aceşti scumpi copii trăiesc în mijlocul unor oameni lumeşti şi ei 
sunt plini de iubire pentru deşertăciunile vieţii. Fiul vostru L. este 
un băiat spiritual, cu inimă bună; dar are nevoie de atenta purtare 

de grijă a unei mame, a cărei experienţă zilnică în viaţa creştină o 
va face potrivită să-l sfătuiască şi să-l înveţe. El este la acea vârstă 
când o mamă afectuoasă şi judicioasă îl poate modela prin influenţa 
ei; dar mă tem, soră K., că tu cauţi mai degrabă să-ţi formezi copiii 
după moda acestei lumi şi neglijezi să-i înveţi că lucrarea importantă 
din viaţă este formarea de caractere care vor asigura nemurirea. 

Dacă L. neglijează să fie familiarizat cu subiecte religioase şi 
creştinism practic, viaţa lui va fi o greşeală. El trebuie să înţeleagă că 
are nevoie de educaţie în lucruri religioase, ca să-şi poată folosi ca- 
pacităţile întru totul pentru Dumnezeu. Dumnezeu cheamă tineri să 
lucreze în via Lui. Tinerii nu trebuie să neglijeze ramurile principale 
ale educaţiei. Dar dacă ei îşi îndreaptă toată atenţia asupra studiului 
profan, şi neglijează să fie la curent cu marile subiecte religioase, şi 
nu dobândesc experienţă creştină, ei se descalifică pentru lucrarea 
lui Dumnezeu. Oricât de favorabil ar putea fi avantajul educaţional, 
mai este nevoie de ceva, pe lângă cunoştinţa din cărţi, spre a salva 
sufletul şi a conduce pe alţii la pocăință. Dedicarea unei perioade de 
ani de zile pentru a dobândi numai o cunoştinţă ştiinţifică, nu este o 
pregătire spre a fi un lucrător eficient în serviciul lui Dumnezeu. 

Tinerii trebuie să dedice mult timp pentru studiu; dar ei trebuie 
să unească munca fizică cu eforturile mintale şi să pună în practică 
cunoştinţa pe care au dobândit-o, ca prin exerciţiu folositor toate 
aptitudinile minţii şi puterile trupului să poată fi dezvoltate în mod 
egal. Ei nu trebuie să neglijeze lucrurile necesare pentru mântuire, 
nici să le considere secundare, faţă de orice din această viaţă. 

Iubite frate şi soră, Dumnezeu vă iubeşte familia şi doreşte să 
reverse binecuvântările Sale speciale asupra voastră, ca să puteţi 
deveni o unealtă a neprihănirii în călăuzirea altora spre cer. Dacă 
este pe deplin consacrat lui Dumnezeu, fratele K. ar putea face mult 
bine într-o localitate unde sfatul şi influenţa lui ar fi mai bine primite 
şi apreciate. Noi avem o puternică speranţă că voi amândoi veţi 
corecta ceea ce este greşit în viaţa voastră şi veţi reînnoi credinţa şi 
ascultarea voastră faţă de Dumnezeu, primind putere nouă de la EI, 
care a făgăduit să-i ajute pe cei ce cheamă Numele Lui. 

Frate tânăr L., ai făcut o greşeală în viaţa ta. Urmărindu-ţi îndea- 
proape studiile, ai neglijat să-ţi dezvolţi toate aptitudinile. Creşterea 
morală niciodată să nu fie împiedicată de efortul de a dobândi edu- 
caţie, ci să fie cultivată într-o mai mare măsură decât s-a crezut a 

fi necesar. Iubitul meu frate tânăr, tu ai avut ambiția să dobândeşti 
cunoştinţă. Această ambiţie este vrednică de laudă; dar, ca s-o sa- 
tisfaci, ţi-ai neglijat interesele veşnice şi le-ai pus pe locul al doilea 
în studiile tale. În afecțiunile tale, Dumnezeu şi cerul au ocupat o 
poziţie de subordonare. Cerinţele sfintei Legi a lui Dumnezeu n- 
au fost păzite cu sfinţenie în viaţa ta zilnică. Ai profanat Sabatul, 
făcându-ţi studiile în acel timp sfânt, care nu era al tău, spre a te 
ocupa de propriile tale scopuri. Dumnezeu a spus: „Să nu faci nici o 
lucrare în ea.“ 

„Dacă îți vei opri piciorul în ziua Sabatului, ca să nu-ți faci 
gusturile tale în ziua Mea cea sfântă; dacă Sabatul va fi desfătarea ta, 
ca să sfinţeşti pe Domnul, slăvindu-L şi dacă-L vei cinsti, neurmând 
căile tale, neîndeletnicindu-te cu treburile tale, şi nededându-te la 
flecării; atunci te vei putea desfăta în Domnul, şi Eu te voi sui pe 
înălțimile ţării, te voi face să te bucuri de moştenirea tatălui tău 
Iacov; căci gura Domnului a vorbit.“ Tu ai ascultat mai degrabă de 
înclinaţie decât de datorie şi ai socotit că studiile tale sunt superioare 
faţă de porunca expresă a Celui Prea Înalt. 

Adunările noastre de tabără sunt aranjate şi ţinute cu mare chel- 
tuială. Slujitorii lui Dumnezeu care susţin un adevăr nepopular mun- 
cesc foarte mult la adunări mari, spre a duce solia harului despre un 
Răscumpărător răstignit sărmanilor păcătoşi căzuţi. A neglija sau a 
trata aceste solii cu indiferenţă înseamnă a dispreţui harul lui Dum- 
nezeu şi glasul Lui de avertizare şi implorare. Absența ta de la aceste 
adunări a fost foarte păgubitoare pentru bună-starea ta spirituală. 
Tu ai pierdut puterea pe care o puteai câştiga acolo, dacă ascultai 
Cuvântul predicat al lui Dumnezeu şi te uneai cu credincioşii ade- 
vărului. Mintea ta a fost adormită într-o apatie fatală în ce priveşte 
bunăstarea sufletului tău. Tu ai ridicat educaţia ta profană deasupra 
cunoștinței care trebuie câştigată în şcoala lui Hristos. Într-o viaţă 
religioasă adevărată, este necesară o experienţă pentru a forma un 
caracter acceptabil pentru Dumnezeu şi pentru a obţine virtuţi curate 
care să poarte lumina cerului. 

Ce dorinţă fierbinte ai manifestat să-ţi instruieşti mintea prin 
studiu, să fii un bun cunoscător al manualelor tale, pentru ca să 
poţi trece onorabil examinarea în faţa profesorilor, prietenilor şi 
spectatorilor interesaţi! Ce ambițios ai fost ca să dovedeşti că ai 
fost un elev silitor şi ţi-ai folosit fidel timpul spre a înmagazina în 

mintea ta cunoştinţe folositoare! Tu ai fost tot atât de sincer doritor 
să progresezi în studiile tale cât ai fost să obţiu lauda prietenilor 
şi profesorilor tăi. Ai meritat pe drept onoarea pe care ai primit- 
o pentru cunoştinţele tale. Dar cum a fost mintea ta învățată în 
cele ale religiei? N-ai pus tu, fără să-ţi dai seama, Împărăţia lui 
Dumnezeu şi neprihănirea Sa mai prejos decât avansarea în cele 
ale ştiinţei? Este adevărat că unele dintre facultăţile omului au fost 
sădite mai ales pentru a se angaja în probleme vremelnice. Dar 
puterile superioare ale minţii trebuie să fie consacrate în întregime lui 
Dumnezeu. Acestea îl controlează pe om, formând viaţa şi caracterul 
lui. Şi în timp ce nu trebuie să neglijezi studiile tale profane, tu n-ai 
nici un drept să le acorzi toată atenţia, ci trebuie să te consacri mai 
ales pentru cerinţele morale şi spirituale ale Tatălui tău ceresc. 

Cât de puţină dorinţă ai manifestat să foloseşti avantajele reli- 
gioase la îndemână, spre a dobândi o mai completă cunoaştere a 
legilor lui Dumnezeu şi o hotărâre de a rămâne credincios faţă de 
ele! Tu nu te-ai străduit să devii un creştin fidel şi înţelept. Atunci, 
cum vei fi pregătit să treci examinarea cea mare, când toate faptele, 
cuvintele şi gândurile cele mai intime ale inimii tale vor fi date pe 
faţă înaintea Marelui Judecător şi a adunării sfinţilor şi a îngerilor? 
Ai avut puţină ambiţie să obţii o destoinicie spirituală, ca să poți 
suporta această amănunţită examinare în prezenţa acelei mulțimi 
proslăvite. Atunci care va fi decizia ta finală în ce priveşte realizările 
tale morale şi religioase, acea decizie împotriva căreia nu se poate 
face apel? Ce fel de onoruri îţi vor fi acreditate din cauza credincio- 
şiei tale în a păstra armonia care se cere între religie şi urmărirea 
ştiinţelor? Vei sta atunci ca unul care are curaj moral neşovăielnic, în 
care să se vadă măiestria cunoştinţelor umane unită cu un zel sfânt 
pentru Dumnezeu şi ascultare de Legea Sa? 

Frate al meu, tu trebuie să consideri înţelepciunea lui Dumnezeu 
ca fiind esenţială. Religia trebuie să meargă mână în mână cu ştiinţa, 
pentru a face ca educaţia ta să fie un mijloc sfinţit de a face bine şi 
de a întoarce pe alţii la adevăr. Cu cât învăţăm mai mult în şcoala lui 
Hristos, cu atât suntem mai dornici să înaintăm în acea cunoştinţă. 
Toate realizările noastre sunt de mică valoare, dacă nu este înnobilat 
caracterul prin religie. Dumnezeu are pentru fiecare individ sarcini 
de îndeplinit şi va fi luată o hotărâre cu privire la fiecare caz în ceea 

ce priveşte credincioşia cu care au fost duse la îndeplinire aceste 
sarcini. 

Adesea, Domnul ne pune în situaţii grele spre a ne stimula la un 
efort şi mai mare. În providenţa Sa, uneori are loc un necaz special 
spre a pune la probă răbdarea şi credinţa noastră. Dumnezeu ne dă 
lecţii de încredere. El vrea să ne înveţe unde să căutăm ajutor şi 
putere la vreme de nevoie. În felul acesta, obţinem o cunoştinţă prac- 
tică despre voinţa Sa divină de care avem atâta nevoie în experienţa 
vieţii noastre. Credinţa creşte puternic în conflict serios cu îndoiala 
şi teama. Frate, tu poţi fi biruitor dacă eşti atent la căile tale. Ar trebui 
să dedici tânăra ta viaţă cauzei lui Dumnezeu şi să te rogi pentru 
succes. Nu trebuie să-ţi închizi ochii faţă de primejdii, ci trebuie să 
te pregăteşti în mod hotărât pentru fiecare dificultate în înaintarea ta 
creştină. l-ați timp pentru meditaţie şi rugăciune serioasă şi smerită. 
Talentele tale sunt remarcabile şi eşti plin de speranţă în legătură 
cu succesul tău viitor; dar dacă nu înţelegi slăbiciunea inimii tale 
fireşti, vei fi dezamăgit. 

Tu de-abia ai pornit în viaţă; ai ajuns la o vârstă la care îți porţi 
singur de grijă. Aceasta este o perioadă critică din viaţa ta. Acum, 
în tinereţe, semeni în ogorul vieţii. Ceea ce semeni aceea vei şi 
secera; cum a fost sămânţa, aşa va fi şi recolta. Dacă eşti neglijent 
şi nepăsător cu privire la lucrurile veşnice, vei suporta o pierdere 
mare şi, prin influenţa ta, vei împiedica şi pe alţii să-şi îndeplinească 
obligaţiile faţă de Dumnezeu. 

Amândouă lumile sunt în faţa ta. Pe care vrei s-o alegi? Fii înţe- 
lept şi ţine-te de viaţa veşnică. Nu te abate de la integritatea ta, oricât 
de neplăcute ar putea să-ţi apară îndatoririle în actuala împrejurare 
critică. Poate ți se pare că trebuie să faci sacrificii mari pentru a-ţi 
păstra sufletul curat, dar nu ezita; mergi înainte în temere de Dumne- 
zeu şi El va binecuvânta eforturile tale şi te va recompensa de o mie 
de ori. Nu renunţa la cerinţele şi privilegiile tale, pentru a satisface 
dorinţele prietenilor şi rudelor tale necredincioase. Eşti chemat să 
iei poziţie pentru adevăr, chiar dacă aceasta ar fi în opoziţie directă 
cu cei care sunt în legătură strânsă cu tine. Ferească Dumnezeu ca 
acest ultim necaz să mai vină vreodată asupra ta, să-ţi pună la probă 
integritatea în ce priveşte binele. 

Pune temelia caracterului tău creştin pe veşnica Stâncă a mântu- 
irii şi fă ca clădirea să fie solidă şi trainică. 

Noi nădăjduim că mama ta te va ajuta pe tine, pe fraţii şi surorile 
tale în eforturile voastre de a vă desăvârşi caractere adevărate după 
modelul lui Hristos, ca să puteţi avea o destoinicie morală pentru 
societatea îngerilor sfinţi din Împărăţia slavei. 

Iubiţi fraţi M.: În vedenia pe care am avut-o în ianuarie trecut, 
mi-au fost arătate unele lucruri cu privire la voi amândoi. Mi-a 
fost arătat că nu creşteţi în spiritualitate după cum ar fi datoria şi 
privilegiul vostru să creşteţi. Măreţia lucrării şi ocazia providenţială 
a lui Dumnezeu ar trebui să vă mişte inimile. Hristos a intenţionat 
ca credincioşii Săi copii să fie lumina lumii şi sarea pământului. 
Viaţa cea sfântă şi exemplul creştin al unui om bun dintr-o localitate 
revarsă o lumină care se reflectă asupra altora. Cât de mare ar fi 
atunci influenţa unei grupe de credincioşi, care umblă cu toţii în 
ascultare de poruncile lui Dumnezeu! 

Predicarea Cuvântului este poruncită de Dumnezeu spre a-i trezi 
şi convinge pe păcătoşi. Şi când predicatorul exemplifică în propria 
lui viaţă lepădarea de sine şi sacrificiile lui Hristos, când conversaţia 
şi faptele lui sunt în armonie cu Modelul divin, atunci influenţa 
lui va fi puternică asupra celor ce ascultă glasul lui. Dar nu toţi 
pot fi predicatori la amvon. Datoriile diferitelor persoane variază şi 
lucrare de făcut există pentru fiecare. Toţi pot să ajute cauza prin 
dăruirea altruistă din banii lor, ca ajutor pentru diferitele ramuri ale 
lucrării, prin aprovizionarea mijloacelor pentru publicarea tratatelor 
şi a revistelor spre a fi împrăştiate printre oameni şi a răspândi 
adevărul. Cei care dau bani ca să promoveze cauza poartă o parte 
din sarcina lucrării; ei sunt împreună lucrători cu Hristos, pentru că 
Dumnezeu i-a aprovizionat pe oameni cu bani pe încredere, spre a 
fi folosiţi pentru scopuri sfinte şi chibzuite. Ei sunt uneltele pe care 
le-a rânduit Dumnezeu să facă bine şi oamenii trebuie să pună aceşti 
bani la schimbător. 

Iubiţi fraţi, să vă aduceţi aminte că sunteţi ispravnici ai lui Dum- 
nezeu şi că El vă face răspunzători pentru talanţii vremelnici pe care 
vi i-a dat cu împrumut, spre a-i folosi cu pricepere şi spre slava Sa. 
Nu vreţi să vă cercetaţi inimile, să vedeţi motivele care vă îndeamnă 
la acţiune? Am văzut că primejdia constă în iubirea averilor voas- 
tre. Urechile voastre nu se grăbesc să audă chemarea Stăpânului în 

persoana sfinţilor Săi şi a lipsurilor cauzei Sale. Voi nu investiţi cu 
bucurie comoara voastră în acţiunea creştinismului. Dacă doriţi o 
comoară în cer, trebuie să faceţi rost de ea cât aveţi ocazie. Dacă 
socotiți mai prudent să vă folosiţi banii pentru o mai mare acumu- 
lare de bogății pământeşti şi să investiţi cu economie în cauza lui 
Dumnezeu, atunci să fiţi mulţumiţi să primiţi comoara cerească după 
investiţia din depozitul ceresc. 

Voi doriţi să vedeţi progresul cauzei lui Dumnezeu, dar faceţi 
puţin efort personal în scopul acesta. Dacă voi, şi alţii care mărtu- 
risesc sfânta noastră credinţă, aţi putea să vedeţi adevărata voastră 
situaţie şi să vă daţi seama de răspunderea pe care o aveţi faţă de 
Dumnezeu, aţi deveni zeloşi conlucrători cu Isus. „Să iubeşti pe 
Domnul, Dumnezeul tău, cu toată inima ta, cu tot sufletul tău, cu tot 
cugetul tău, şi cu toată puterea ta.“ În această privinţă nu poate fi 
nici un interes împărţit, pentru că omul întreg cuprinde toată inima, 
cugetul şi puterea. 

Apostolul spune: „Voi nu sunteţi ai voştri, căci aţi fost cumpăraţi 
cu un preț.“ Când sărmanul păcătos condamnat zăcea sub blestemul 
Legii Tatălui, Isus l-a iubit atât de mult, încât S-a dat pe Sine pentru 
călcătorul de Lege. Acesta a fost răscumpărat în virtutea sângelui 
Său. Noi nu putem aprecia valorosul preţ de răscumpărare plătit 
pentru omul căzut. Pentru o astfel de iubire minunată ar trebui date 
în schimb cele mai bune şi sfinte afecţiuni ale inimii. Darurile vre- 
melnice de care te bucuri îţi sunt doar împrumutate, spre a ajuta la 
înaintarea Împărăției lui Dumnezeu. 

Eu vorbesc despre sistemul zecimii, totuşi cât de sărăcăcios 
se arată el minţii mele! Ce mică preţuire! Cât de zadarnică este 
strădania de a măsura cu reguli matematice timp, bani şi iubire, în 
schimbul unei iubiri şi al unui sacrificiu care nu pot fi măsurate şi 
calculate! Zecimi pentru Hristos! O, ce recompensă sărăcăcioasă, 
nedemnă pentru ceea ce costă atât de mult! De pe crucea Golgotei, 
Hristos cheamă la o predare necondiționată. El i-a făgăduit tânărului 
învăţător al legii că, dacă a vândut tot ce avea, a dat săracilor şi a 
luat crucea Lui să-L urmeze, va avea o comoară în cer. Tot ce avem 
să fie consacrat lui Dumnezeu. Maiestatea cerului a venit în lume să 
moară ca jertfă pentru păcatele omului. Cât de rece şi egoistă este 
inima umană, care întoarce spatele unei atât de neasemuite iubiri şi 
se apucă de lucrurile iluzorii din această lume! 


[120] 


[121] 


116 Mărturii pentru comunitate vol.4 


Când egoismul se străduieşte să câştige biruinţă asupra voastră, 
aduceţi-vă aminte de Unul care a părăsit slăvitele curţi cereşti şi S-a 
dezbrăcat de hainele Lui regale de dragul vostru, devenind sărac, 
pentru ca, prin sărăcia Lui, voi să vă puteţi îmbogăţi. Vreţi voi, dar, 
să dispreţuiţi această iubire mare şi îndurare fără margini, refuzând 
să fiți deranjaţi şi să vă lepădaţi de voi înşivă din iubire pentru El? 
Vreţi să ţineţi la comorile acestei lumi şi să neglijaţi să ajutaţi la 
înaintarea acestei mari lucrări a adevărului? 

Copiilor lui Israel li s-a poruncit în vechime să aducă o jertfă 
pentru adunarea întreagă pentru curăţire de întinăciunea ceremonială. 
Jertfa aceasta era o juncană roşie şi reprezenta cea mai desăvârşită 
jertfă care să răscumpere din întinăciunea păcatului. Aceasta era 
o jertfă ocazională pentru curățirea tuturor celor care atingeau un 
mort din necesitate sau accidental. Toţi cei care veneau în contact 
cu moartea în orice fel erau socotiți, ceremonial, necuraţi. Aceasta 
trebuia să imprime puternic în mintea evreilor faptul că moartea 
a venit ca urmare a păcatului şi de aceea este un reprezentant al 
păcatului. Acea juncană, acel chivot, acel şarpe de aramă arată în 
mod impresionant spre acea jertfă mare — jertfa lui Hristos. 

Juncana aceasta trebuia să fie roşie, care era un simbol al sânge- 
lui. Ea trebuia să fie fără pată sau cusur şi care n-a fost pusă niciodată 
la jug. Aici, era simbolizat din nou Hristos. Fiul lui Dumnezeu a 
venit de bunăvoie să aducă la îndeplinire lucrarea de ispăşire. Asu- 
pra Lui n-a fost un jug obligatoriu, pentru că El era independent şi 
deasupra oricărei legi. Îngerii, ca mesageri inteligenţi ai lui Dum- 
nezeu, erau sub jugul obligaţiei; nici un sacrificiu personal al lor nu 
putea să ispăşească vinovăția omului căzut. Numai Hristos era liber 
faţă de cerinţele Legii spre a lua asupra Sa răscumpărarea neamului 
omenesc căzut. El avea să-i dea viaţa şi s-o ia din nou. „EI, măcar 
că avea chipul lui Dumnezeu, totuşi n-a crezut ca un lucru de apucat, 
să fie deopotrivă cu Dumnezeu." 

Şi totuşi, această Fiinţă slăvită a iubit pe sărmanul păcătos şi a 
luat asupra Sa chipul unui rob, ca să poată suferi şi muri spre folo- 
sul omului. Isus putea să rămână la dreapta Tatălui Său, să poarte 
coroana şi îmbrăcămintea Sa regală. Dar El a ales să schimbe toate 
bogăţiile, onoarea şi slava cerului pentru sărăcia omenirii şi poziţia 
de comandă înaltă pentru ororile din Ghetsemani, umilinţa şi agonia 
de pe Golgota. El a devenit un om al durerii şi obişnuit cu suferinţa, 

pentru ca prin botezul suferinţei şi al sângelui să poată curăţi şi răs- 
cumpăra o lume vinovată. „lată-Mă că vin“, a fost consimţământul 
Lui bucuros, „să fac voia Ta, Dumnezeule.“ 

Juncana de jertfă era dusă afară din tabără şi ucisă în modul cel 
mai impunător. Tot aşa şi Hristos a suferit în afara porţilor Ieru- 
salimului, pentru că Golgota era în afara zidurilor cetăţii. Aceasta 
trebuie să arate că Hristos n-a murit numai pentru evrei, ci pentru 
omenirea întreagă. El vesteşte unei lumi căzute că a venit să fie 
Răscumpărătorul lor şi îi cheamă să accepte mântuirea pe care le-o 
oferă El. Juncana, fiind ucisă în maniera cea mai solemnă, preotul, 
îmbrăcat în haine curate, albe, lua sângele în mâinile lui când acesta 
se scurgea din trupul victimei şi-l stropea spre templu de şapte ori. 
„ŞI fiindcă avem un Mare Preot pus peste casa lui Dumnezeu, să ne 
apropiem cu o inimă curată, cu credinţă deplină, cu inimile stropite 
şi curăţite de un cuget rău şi cu trupul spălat cu o apă curată.“ 

Trupul juncanei era ars până la cenuşă, ceea ce însemna o jertfă 
cuprinzătoare şi completă. Apoi cenuşa era adunată de o persoană 
necontaminată de contactul cu trupul mort şi pusă într-un vas care 
conţinea apă dintr-o apă curgătoare. Această persoană curată lua apoi 
o crenguţă de cedru, o pânză stacojie şi un buchet de isop, pentru 
ca să stropească conţinutul vasului spre cort şi spre poporul adunat. 
Ceremonia aceasta era repetată de şapte ori spre a fi completă şi era 
făcută ca o curăţire de păcat. 

Tot aşa şi Hristos, în dreptatea Sa fără pată, după ce Şi-a vărsat 
sângele Său cel preţios, a intrat în locul cel sfânt să curăţească Sanc- 
tuarul. Şi acolo este adus curentul roşu în slujirea de împăcare a lui 
Dumnezeu cu omul. Unii pot vedea în această ucidere a juncanei o 
ceremonie fără sens, dar ea a fost făcută la porunca lui Dumnezeu şi 
are o semnificaţie adâncă, pe care nu a pierdut-o până în timpul de 
faţă. 

Preotul folosea cedru şi isop, pe care le muia în apa curată şi stro- 
pea pe cel necurat. Aceasta simboliza sângele vărsat al lui Hristos 
spre a ne curăţi de necurăţiile morale. Repetarea stropirilor ilus- 
trează perfecțiunea lucrării care trebuia adusă la îndeplinire pentru 
păcătosul care se pocăieşte. Nu trebuie să fie curat numai sufletul 
lui, ci el trebuie să se străduiască să aibă consacrată lui Dumnezeu 
familia lui, planurile lui gospodăreşti, averea lui şi tot ce-i aparţine. 

După ce a fost stropit cortul, deasupra uşii celor curăţiţi era scris: 
„Eu nu sunt al meu, Doamne, eu sunt al Tău“. Tot aşa trebuie să fie cu 
cei care mărturisesc a fi curăţiţi prin sângele lui Hristos. Dumnezeu 
nu este mai puţin exigent astăzi decât a fost în vremurile vechi. În 
rugăciunea lui, psalmistul se referă la această ceremonie, când zice: 
„Curăţeşte-mă cu isop şi voi fi curat, spală-mă, şi voi fi mai alb 
decât zăpadă. Zideşte în mine o inimă curată, Dumnezeule, pune în 
mine un duh nou şi statornic! Dă-mi iarăşi bucuria mântuirii Tale, şi 
sprijineşte-mă cu un duh de bunăvoință!“ 

Sângele lui Hristos este eficient, dar el trebuie să fie aplicat 
continuu. Dumnezeu nu doreşte numai ca slujitorii Lui să folosească 
banii pe care i-a încredinţat lor spre slava Sa, ci doreşte să facă 
din ei o consacrare a lor pentru cauza Sa. Dacă voi, fraţii mei, aţi 
devenit egoişti şi aţi reţinut de la Domnul ceea ce trebuia să daţi cu 
bucurie pentru serviciul Lui, atunci aveţi nevoie de stropirea sângelui 
complet aplicat, consacrându-vă lui Dumnezeu, voi şi toate averile 
voastre. 

Mult stimaţii mei fraţi, voi nu aveţi acea zeloasă şi altruistă 
devoțiune faţă de lucrarea lui Dumnezeu pe care El o cere de la 
voi. Aţi acordat atenţie problemelor vremelnice. V-aţi educat mintea 
pentru afaceri, ca astfel să beneficiaţi voi înşivă. Dar Dumnezeu vă 
cheamă să fiţi într-o unire mai strânsă cu El, ca să vă poată modela şi 
educa pentru lucrarea Sa. Vechiului Israel i-a fost făcută o declaraţie 
solemnă, că omul care va rămâne necurat şi refuză să se curețe să 
fie nimicit din mijlocul adunării. Aceasta are o semnificaţie specială 
pentru noi. Dacă în vremurile vechi a fost necesar ca cel necurat să 
fie curăţit prin stropirea sângelui, cu cât mai important este pentru cei 
ce trăiesc în pericolele zilelor de pe urmă şi sunt expuşi la ispitirile 
lui Satana, să aibă sângele lui Hristos aplicat zilnic inimilor lor. 
„Căci dacă sângele taurilor şi al ţapilor şi cenuşa unei vaci, stropită 
peste cei întinaţi, îi sfințește şi le aduce curățirea trupului, cu cât mai 
mult sângele lui Hristos, care, prin Duhul cel veşnic, S-a adus pe 
Sine Însuşi jertfă fără pată lui Dumnezeu, vă va curăţi cugetul vostru 
de faptele moarte, ca să slujiţi Dumnezeului celui viu!“ 

Amândoi trebuie să faceţi mult mai mult decât aţi făcut privind 
purtarea sarcinilor lucrării Domnului. Vă implor să vă treziţi din 
letargie, să părăsiţi inutila idolatrie a lucrurilor lumeşti şi să fiţi 
serioşi în a vă procura un titlu pentru moştenirea voastră nemuri- 

toare. Lucraţi cât este ziuă. Nu puneţi în pericol sufletele voastre 
prin pierderea ocaziilor actuale. Nu daţi intereselor voastre veşnice 
o importanţă secundară. Nu puneţi lumea înaintea religiei şi nu mun- 
ciți zi de zi pentru dobândirea de bogății, în timp ce vă ameninţă 
pericolul falimentului veşnic. Fiecare zi vă aduce mai aproape de 
socoteala finală. Fiţi gata să părăsiţi definitiv talanţii împrumutaţi 
împreună cu creşterea dobândită prin folosirea înţeleaptă a lor. 

Nu vă puteţi permite să sacrificați cerul sau să vă riscaţi siguranţa. 
Nu lăsaţi ca înşelăciunea bogățiilor să vă facă să neglijaţi comoara 
nemuritoare. Satana este un vrăjmaş viclean şi este mereu pe urmele 
voastre, străduindu-se să vă prindă în cursă şi să pună la cale ruina 
voastră. Noi suntem în timp de aşteptare; mijlocul să vă fie încins şi 
lumina voastră să strălucească, pentru ca să puteţi aştepta pe Domnul 
când Se întoarce de la nuntă, ca atunci când vine şi bate, să-l puteţi 
deschide de îndată. 

Atenţie, fraţilor, la prima întunecare a luminii voastre, la prima 
neglijenţă a rugăciunii, la primul simptom de aţipire spirituală! „Cine 
va răbda până la sfârşit, va fi mântuit.“ Exercitarea credinţei şi a 
iubirii îi face pe cei credincioşi să strălucească asemenea unor lumini 
în lume. Noi facem numai o slabă pregătire pentru venirea Domnului 
dacă slujim lui Mamona, în timp ce mărturisim că Îi servim lui 
Dumnezeu. Când Se arată El, voi trebuie să prezentaţi talanţii pe 
care 1-aţi îngropat în pământ, talanţi pe care i-aţi neglijat, abuzat şi 
folosit greşit — o iubire împărţită. 

Amândoi aţi mărturisit că sunteţi slujitorii lui Hristos. Cât de 
necesar este să ascultați de îndrumările Stăpânului vostru şi să fiți 
credincioşi faţă de îndatoririle voastre! „Vedeţi ce dragoste ne-a 
arătat Tatăl, să ne numim copii ai lui Dumnezeu.“ Iubirea aceasta 
este fără egal şi îi înrudeşte pe oameni cu Dumnezeu. De aceea 
aşteaptă Tatăl ascultare de la copiii Săi; de aceea cere El o dreaptă 
dispunere a proprietăţii pe care El a pus-o în mâinile lor. Ea nu 
este a lor, ca s-o folosească pentru satisfacerea lor personală, ci este 
capitalul Domnului, pentru care ei sunt răspunzători faţă de El. 

Copii ai Domnului, ce prețioasă este făgăduinţa! Ce deplină este 
ispăşirea Mântuitorului pentru vina noastră! Răscumpărătorul, cu o 
iubire neschimbătoare, mai mijloceşte încă cu sfântul Său sânge în 
favoarea celui păcătos. Mâinile rănite, coasta împunsă, picioarele 
străpunse mijlocesc elocvent pentru omul căzut, a cărui răscumpărare 

este cumpărată cu un astfel de preţ nemărginit. O, ce bunăvoință 
neîntrecută! Nici timpul, nici evenimentele nu pot micşora eficienţa 
jertfei de ispăşire. Aşa cum norul plăcut mirositor de tămâie se ridica 
acceptat fiind spre cer, şi Aaron stropea sângele asupra capacului 
ispăşirii vechiului Israel şi curăța poporul de vină, tot aşa şi meritele 
Mielului ucis sunt astăzi acceptate de Dumnezeu ca un curăţitor de 
pângărirea păcatului. 

„Vegheaţi şi rugaţi-vă ca să nu cădeţi în ispită.“ Voi aveţi de 
dus lupte aspre. Trebuie să îmbrăcaţi toată armura neprihănirii şi să 
vă dovediţi tari şi credincioşi în slujba Răscumpărătorului vostru. 
Dumnezeu nu doreşte leneşi în ogorul Său, ci colaboratori împreună 
cu Hristos, santinele vigilente la posturile lor, bravi ostaşi ai crucii, 
gata să facă şi să înfrunte toate lucrurile pentru cauza în care sunt 
înrolați. Ceea ce dă fericirea nu este bogăţia sau intelectul, ci ade- 
vărata valoare morală şi simţământul datoriei împlinite. Voi puteţi 
avea răsplata biruitorului şi să staţi înaintea tronului lui Hristos, 
să-I cântaţi laude în ziua când Îi va aduna pe sfinţii Săi; dar hainele 
voastre trebuie să fie curăţite în sângele Mielului şi iubirea trebuie 
să vă acopere ca un veşmânt şi să fiţi găsiţi fără pată şi fără cusur. 

loan a spus: „După aceea m-am uitat, şi iată că era o mare 
gloată pe care nu putea s-o numere nimeni, din orice neam, din orice 
seminţie, din orice norod şi de orice limbă, care stătea în picioare 
înaintea scaunului de domnie şi înaintea Mielului, îmbrăcaţi în haine 
albe, cu ramuri de finic în mâini şi strigau cu glas tare şi ziceau: 
«Mântuirea este a Dumnezeului nostru, care şade pe scaunul de 
domnie, şi a Mielului!» Aceştia vin din necazul cel mare; ei şi-au 
spălat hainele, şi le-au albit în sângele Mielului. Pentru aceasta stau 
ei înaintea scaunului de domnie al lui Dumnezeu, şi-l slujesc zi şi 
noapte în Templul Lui. Cel ce şade pe scaunul de domnie Îşi va 
întinde peste ei cortul Lui. Nu le va mai fi foame, nu le va mai fi sete, 
nu-i va mai dogorî nici soarele, nici vreo altă arşiţă. Căci Mielul care 
stă în mijlocul scaunului de domnie, va fi Păstorul lor, îi va duce la 
izvoarele apelor vieţii şi Dumnezeu va şterge orice lacrimă din ochii 
lor.“ 


Inălţare de sine 


Iubite frate N.: În ultima mea viziune mi s-a prezentat cazul 
tău. Mi-a fost arătat că în caracterul tău creştin sunt defecte care 
trebuie învinse înainte de a putea să desăvârşeşti sfinţirea în temere 
de Domnul. Tu iubeşti adevărul, dar trebuie să fii sfinţit prin el. 
Nu eşti egoist, nici zgârcit cu ospitalitatea sau cu susţinerea cauzei 
adevărului; dar în inima ta există un fel de egoism. Tu rămâi la 
propria ta părere şi îți înalți judecata mai presus de a altora. Eşti în 
primejdie să te înalţi deasupra fraţilor tăi. Eşti exigent şi înclinat să 
aduci la îndeplinire ideile tale, independent de fraţii tăi, deoarece tu 
consideri că inteligenţa şi experienţa ta sunt superioare faţă de ale lor. 
În această privinţă, tu nu împlineşti porunca apostolului: „Nu faceţi 
nimic din duh de ceartă sau din slavă deşartă; ci în smerenie fiecare 
să privească pe altul mai pe sus de el însuşi.“ Tu ai concepţiile tale, 
scopurile tale şi planurile tale şi îţi închipui că niciodată ele nu pot 
fi incorecte. 

În gospodărie, te-ai implicat prea mult în probleme administra- 
tive. Când părerile sau planurile tale erau contracarate, în loc de a 
admite sau de a cădea de acord, făcând un compromis cu cei care 
ți s-au opus, considerând că şi ei, ca şi tine, aveau drept să judece 
independent, tu te-ai simţit jignit şi rănit. N-ai putut răbda ca familia 
ta să pună la îndoială planurile tale sau să ofere sugestii care să se 
deosebească de părerile tale. Ca rezultat al acestor stări de lucruri, 
familia ta şi-a supus dorinţele voinţei tale şi au îngăduit ca tu să ai 
propria ta cale, pentru a păstra armonia în cămin. De aceea, familia 
ta a suferit mult şi, cu răbdare, ţi-a satisfăcut capriciile. Tu numeşti 
acest lucru o cuvenită respectare a autorităţii tale legitime; consideri 
aceasta ca o conducere sănătoasă şi corectă din partea ta. 

Ori de câte ori hotărârea ta de a îndeplini propria ta judecată cu 
orice risc i-a împins pe prietenii tăi în extrema opusă, simțind dispreţ 
pentru spiritul tău arbitrar, tu ai simţit şi ai lăsat să se înţeleagă că 
această opoziţie era instigată de ispitirile vrăjmaşului. Aceasta te-a 

făcut şi mai stăruitor să aduci la îndeplinire propriile tale idei, fără 
să-ţi pese de dorințele altora. 

Vei avea necazuri dacă nu eşti dispus să acorzi libertate de ju- 
decată şi de opinie celor apropiați ție. Este bine să-ți aduci aminte 
că părerile şi căile lor pot fi pentru ei tot atât de scumpe cât sunt ale 
tale pentru tine. Noi suntem foarte înclinați să pierdem din vedere 
acest fapt când îi criticăm pe alţii pentru că nu sunt de acord cu noi. 
Stăpânegşti prea rigid pe membrii familiei tale. Eşti foarte minuţios 
în a le da instrucţiune peste instrucţiune, poruncă peste poruncă; şi 
dacă ei îndrăznesc să nu se înţeleagă cu tine, aceasta te face cu atât 
mai hotărât să acţionezi după propria ta minte şi să arăţi că tu eşti 
stăpân în casa ta şi că nu trebuie să fii împiedicat. 

Se pare că tu gândeşti că este de ajuns să spui că un lucru 
trebuie făcut în ordine spre a fi făcut exact în felul indicat de tine. 
În felul acesta arbitrar, adesea tu pui mintea şi judecata ta între 
tine şi familia ta şi propriul lor bun simţ despre ce este drept şi 
potrivit în împrejurările date. Tu ai făcut o tristă greşeală zdrobind 
voinţa şi judecata soţiei tale şi cerându-i să se supună fără rezerve 
înţelepciunii tale superioare, altfel apărând neînţelegeri în cămin. 

Nu trebuie să cauţi să conduci acţiunile soţiei tale sau s-o tra- 
tezi ca pe o servitoare. Niciodată să nu te ridici mai presus de ea, 
scuzându-te: „Ea este fără experienţă şi inferioară mie.“ Niciodată 
să nu cauţi să-i subjugi irațional voinţa faţă de a ta. Am văzut multe 
familii naufragiate, în timp ce prin consultare şi înţelegere totul 
putea să progreseze în mod armonios şi bine. 

Frate al meu îngâmfat, tu ieşi din propria ta sferă de activitate ca 
să-ţi exerciţi autoritatea. Îţi închipui că te pricepi cel mai bine să faci 
lucrul din bucătăria voastră. Ai propriile tale idei speciale despre 
cum trebuie să fie făcută toată lucrarea în departamentul muncii 
şi aştepţi ca toţi să se adapteze ca o măşinărie la aceste idei şi să 
respecte ordinea specială care-ţi place ție. 

Eforturile acestea de a-ţi aduce prietenii în situaţia de a se supune 
cu umilinţă fiecărei dorinţe şi înclinații manifestate de voinţa ta sunt 
zadarnice şi nefolositoare. Nu toate minţile sunt modelate la fel şi 
este bine că este aşa, pentru că, dacă ar fi exact la fel, atunci ar fi 
mai puţină armonie şi adaptabilitate naturală a unuia faţă de altul, 
ca acum. Dar noi toţi suntem prezentaţi ca fiind membrii trupului, 
uniţi în Hristos. În acest trup sunt membri diferiţi şi un membru nu 

poate îndeplini exact aceeaşi slujbă ca altul. Ochii sunt făcuţi ca să 
vadă, şi în nici un caz ei nu pot îndeplini lucrarea urechilor, care 
este aceea a auzului; nici urechile nu pot lua locul gurii, nici gura 
nu poate îndeplini lucrarea nasului. Totuşi, toate organele acestea 
sunt necesare pentru desăvârşirea întregului şi lucrează în armonie 
unul cu altul. Mâinile au slujba lor, iar picioarele pe a lor. Unul nu 
spune celuilalt: „Tu eşti inferior mie“; mâinile nu trebuie să spună 
picioarelor: „Noi n-avem nevoie de voi“; ci toate sunt unite cu trupul, 
să facă lucrarea lor specifică, şi trebuie să fie respectate în acelaşi fel, 
deoarece ele contribuie la confortul şi folosul perfect al întregului. 

Noi nu putem să avem toţi aceeaşi minte şi să nutrim aceleaşi 
idei; dar unul trebuie să fie spre beneficiul şi binecuvântarea celuilalt, 
ca acolo unde unul are lipsă, celălalt să poată împlini ceea ce se cere. 
Tu ai anumite deficienţe de caracter şi înclinații naturale care fac să 
fie profitabil pentru tine să fii dus în legătură cu o minte constituită 
diferit, pentru a o echilibra cum trebuie pe a ta. În loc de a conduce 
în mod atât de exclusivist, ar trebui să te consulţi cu soţia ta şi să 
ajungeţi la decizii comune. Tu nu încurajezi efortul independent din 
partea familiei tale, iar dacă directivele tale specifice nu sunt aduse 
la îndeplinire în mod corect, prea adeseori găseşti greşeli şi vinovaţi. 

Dacă soţia ta şi ceilalți membri ai familiei tale nu ar avea tact 
şi îndemânare, ai mai avea scuze că vrei să conduci tu totul; dar, 
nefiind aşa, procedeul tău este întru totul nejustificabil. După ce ai 
informat amabil cu privire la părerile tale, privind gătitul mâncării 
şi conducerea problemelor de gospodărie, şi ai sugerat care sunt 
dorinţele tale în această privinţă, nu merge mai departe, ci lasă-i 
pe ei să folosească sugestiile tale aşa cum cred. Probabil că vor fi 
mult mai plăcut influenţaţi să-ţi facă pe plac decât dacă recurgi la 
măsuri autoritare. Şi chiar dacă ei nu se adaptează părerilor tale, nu 
domina, ca totul să se facă aşa cum vrei tu. Tu trebuie să-ţi aminteşti 
că independenţa naturală a altora trebuie să fie respectată. Dacă soţia 
ta îşi face lucrarea în felul în care îi convine ei, tu n-ai nici un drept 
să te amesteci în treburile ei şi s-o necăjeşti şi s-o împovărezi cu 
multele tale sugestii şi reflecţii privind îndemânarea ei. 

Tu ai multe trăsături de caracter bune şi generoase. Eşti un bărbat 
curtenitor şi amabil, în general faţă de cei din afara familiei tale. 
Poate că aceasta se poate atribui într-o oarecare măsură faptului 
că nu îți place să-ţi arăţi temperamentul faţă de oricine, ci doar 

acelora pe care îi consideri inferiori ţie. Dacă superioritatea ta nu 
este îndeajuns de recunoscută în societate, tu eşti hotărât ca ea să fie 
acasă, unde crezi că nimeni nu va îndrăzni să-ţi conteste pretenţiile. 

Tu trebuie să începi sârguincios să faci o schimbare în tine însuţi. 
Dacă eşti dispus să-ţi sacrifici egoismul, temperamentul exigent, 
părerile şi ideile favorite, poţi avea un cămin paşnic şi fericit, la care 
îngerii vor privi cu plăcere. Este mai plăcut să ai voinţa ta decât să 
vezi o libertate proprie de acţiune şi spirit în familia ta? Căminul tău 
nu este totdeauna exact ce ar trebui să fie, dar tu eşti cauza principală 
a dezacordului din cămin. Dacă tu eşti reprezentantul lui Hristos 
pe pământ, te implor să nu reprezinţi greşit pe binecuvântatul tău 
Răscumpărător, care a fost blând, amabil, gentil şi iertător. 

Există un fapt căruia merită să-i dai atenţie, şi anume că este 
foarte greu pentru cineva cu minte şi idei sănătoase să acţioneze 
după un tipar trasat de altcineva pentru ei. De aceea, tu n-ai dreptul 
moral să îngreuiezi pe soţia şi familia ta cu capriciile şi concepţiile 
tale iritabile în ce priveşte ocupaţia lor. Îţi va fi greu să-ţi schimbi 
deodată modul de lucru, dar ia o hotărâre fermă că n-ai să mai intri 
în bucătăria voastră, afară de cazul când vrei să încurajezi eforturile 
şi să lauzi iscusinţa celor care lucrează acolo. Fie ca lauda să ia locul 
criticii. 

Cultivă trăsăturile de caracter contrare celor care sunt mustrate 
aici. Caută să dezvolți bunătatea, răbdarea, iubirea şi toate darurile 
care vor avea o influență transformatoare în căminul tău şi vor lumina 
viaţa familiei tale şi a prietenilor tăi. Mărturiseşte că ai greşit şi apoi 
întoarce-te în cealaltă direcţie şi străduieşte-te să fii drept şi corect. 
Să nu încerci să faci din soţia ta o sclavă a voinţei tale, ci, prin 
amabilitate şi dorinţă neegoistă, să promovezi confortul şi fericirea 
ei şi să o atragi spre o mai strânsă simpatie alături de tine. Dă-i 
ocazie să-şi exercite aptitudinile şi nu încerca să-i denaturezi mintea 
şi să-i modelezi judecata până cade şi-şi pierde identitatea ei mintală. 

Ea este un copil al lui Dumnezeu şi o femeie cu însuşiri distinse 
şi cu bun gust, una care are despre sine, în cel mai bun caz, o părere 
smerită. Şi tu i-ai dictat atât de mult şi ai descurajat cugetarea ei 
independentă, încât aceasta a făcut-o să se închidă în sine şi să nu-şi 
dezvolte feminitatea cea nobilă care-i aparţine de drept. În timp ce 
te consulţi cu soţia ta asupra problemelor care afectează interesele 
ei egale cu ale tale, tu ştii bine că, dacă ea exprimă o părere contrară 


Înălțare de sine 125 


faţă de a ta, în inima ta apare un simţământ de jignire şi eul pune 
stăpânire pe tine excluzând acel simţământ de respect pe care ar 
trebui să-l nutreşti în mod natural faţă de tovarăşa ta de viaţă. 

Exact acelaşi spirit pe care-l exerciţi în căminul tău îl vei ma- 
nifesta, mai mult sau mai puţin, şi în biserică. Voința ta hotărâtă şi 
părerile tale rigide vor fi impuse şi făcute să fie o putere stăpânitoare, 
în măsura în care este posibil. Dar acest lucru nu se va întâmpla nici- 
odată; tu trebuie să simţi nevoia ca, ocazional, să-ţi supui judecata 
altora şi să nu persişti în ideile tale, până aproape de încăpățânare. 
Dacă doreşti binecuvântarea zilnică a lui Dumnezeu, trebuie să-ţi 
adaptezi temperamentul dictatorial şi să-l faci să corespundă cu 
Modelul divin. 

Adesea o întristezi pe soţia ta fără să-ţi dai seama, pentru că nu-ţi 
măsori cuvintele şi faptele cu gingăşia cu care ar trebui. În felul 
acesta, tu faci ca iubirea ei pentru tine să scadă şi nutreşti o răceală 
care se furişează în căminul vostru fără să-ţi dai seama. 

Dacă te vei gândi mai puţin la tine însuţi şi mai mult la comorile 
din familia ta, dând consideraţia cuvenită membrilor familiei tale şi 
îngăduindu-le exercitarea cuvenită propriei lor judecăţi individuale, 
vei aduce o binecuvântare asupra ta şi asupra lor, iar respectul lor 
pentru tine va creşte. 

Tu ai fost înclinat să priveşti cu un fel de dispreţ asupra fraţilor tăi 
care aveau defecte şi cărora, din cauza temperamentului lor natural, 
le-a fost greu să biruiască relele care îi copleşeau. Dar Isus are milă 
de ei; El îi iubeşte şi le suportă slăbiciunile tot aşa ca şi pe ale tale. 
Faci rău că te înalți pe tine mai presus de cei care nu sunt aşa de tari 
cum eşti tu. Faci rău că te închizi de tot în spiritul de îndreptăţire de 
sine, mulțumindu-l lui Dumnezeu că tu nu eşti ca alţi oameni, ci că 
zelul şi credinţa ta le întrec pe acelea ale celor sărmani şi slabi, care 
se străduiesc să facă binele, cuprinşi de descurajări şi întuneric. 

Îngerii din cerul curat şi sfânt vin în această lume poluată să 
simpatizeze cu cei mai slabi, cei mai neajutoraţi şi nevoiaşi, în timp 
ce Însuşi Hristos a coborât de pe tronul Său să-i ajute tocmai pe 
unii ca aceştia. Tu n-ai nici un drept să te ţii la distanţă de aceşti 
şovăielnici şi nici să-ţi afirmi evidenta ta superioritate asupra lor. 
Apropie-te de caracterul lui Hristos, fie-ţi milă de cel greşit, ridică 
mâinile care sunt căzute, întăreşte genunchii slăbiţi şi invită inimile 

înfricate să fie tari. Fie-ţi milă de ei şi ajută-i întocmai cum şi lui 
Hristos 1-a fost milă de tine. 

Tu ai dorit să faci o lucrare pentru Domnul. Iată aici o lucrare 
de făcut pentru tine pe care El o va accepta — este tocmai lucrarea 
pentru care sunt angajaţi îngerii s-o facă să înainteze. Tu poţi fi un 
colaborator al lor, dar nu vei fi chemat niciodată să predici poporului 
Cuvântul. Poţi avea, în general, o cunoaştere corectă a adevărului 
nostru, dar îți lipsesc calificările unui învăţător. Tu nu ai însuşirea 
de a te adapta nevoilor şi căilor altora. N-ai un suficient volum al 
glasului. Chiar şi la adunările pe conferinţă, tu vorbeşti prea încet 
spre a fi auzit de cei adunaţi. Iubite frate, adesea eşti în primejdia 
de a fi plicticos. Chiar şi în adunările mici, observaţiile tale sunt 
prea lungi. Fiecare cuvânt pe care-l spui poate să fie adevărat, dar, 
ca să-şi găsească drum spre suflet, acesta trebuie să fie însoţit de o 
înflăcărare a puterii spirituale. Ceea ce spunem trebuie să fie direct, 
la subiect, şi nu să-i obosească pe ascultători; altfel, subiectul temei 
nu va găsi loc în inimile lor. 

Există pentru toţi lucrare de făcut din belşug. Tu, iubite frate, 
poţi face, cu toată siguranţa, o bună lucrare pentru Domnul prin 
ajutorarea celor care au cea mai mare nevoie de ajutor. Poţi să 
socoteşti că lucrarea ta în această direcţie nu este apreciată corect, 
dar adu-ţi aminte că lucrarea Mântuitorului a fost puţin luată în 
seamă de către cei cărora le-a făcut bine. El a venit să-i salveze pe 
cei pierduţi, dar tocmai cei pe care El a căutat să-i salveze au refuzat 
ajutorul Lui şi până la urmă L-au omorât. 

Dacă dai greş în nouăzeci şi nouă de ori din o sută, dar reuşeşti 
să salvezi un singur suflet de la ruină, ai făcut o faptă nobilă pentru 
cauza Domnului. Dar, dacă vrei să fii conlucrător cu Hristos, trebuie 
să ai toată răbdarea cu cei pentru care lucrezi, nu să dispreţuieşti 
simplitatea lucrării, ci să priveşti spre rezultatul cel binecuvântat. 
Când cei pentru care lucrezi nu vin exact întru întâmpinarea spiritului 
tău, în inima ta spui adesea: „Lasă-i să plece; ei nu sunt vrednici de 
mântuire.“ Ce-ar fi fost dacă Hristos i-ar fi tratat pe cei nenorociţi 
într-un fel asemănător? El a murit spre a salva păcătoşi nenorociţi, 
şi dacă tu lucrezi în acelaşi spirit şi în acelaşi fel arătat prin pilda 
Celui pe care tu ÎI urmezi, lăsând rezultatul pe seama lui Dumnezeu, 
nu poţi niciodată măsura în această viaţă cantitatea de bine pe care 
ai îndeplinit-o. 

Eşti înclinat să ajungi la o lucrare mai înaltă decât cea care ţi se 
prezintă ţie în mod natural. Tu ai căutat să-i influenţezi numai pe 
oamenii intelectuali şi onorabili. Dar această clasă, cu siguranţă, va 
dezamăgi aşteptările tale. Dacă ei continuă mult timp în fărădelege, 
rareori vor simţi starea lor pierdută şi fără speranţă. Tu trebuie să 
lucrezi cum a lucrat Hristos, cu toată umilinţa, şi nu-ţi vei pierde 
răsplata. Este tot atât de onorabil să lucrezi printre cei umili şi 
modeşti, conducându-i la Mântuitorul, ca şi printre cei bogaţi şi 
mari. Mai presus de orice, să nu-ţi iei responsabilităţi pe care nu eşti 
în stare să le porţi. 

Trebuie făcut tot ce este posibil spre a face interesante adunările 
poporului nostru. Tu poţi fi de mare ajutor în această privinţă, dacă 
alegi calea cuvenită. Mai ales adunările noastre sociale să fie conduse 
cum trebuie. Câteva cuvinte pătrunzătoare în legătură cu progresul 
vieţii tale spirituale, spuse cu glas clar şi auzibil, într-o manieră 
serioasă, fără nici un efort al vorbirii, ar fi edificator pentru alţii şi o 
binecuvântare pentru propriul tău suflet. 

Tu ai nevoie de influenţa înduioşătoare şi cuceritoare a Duhului 
lui Dumnezeu în inima ta. Nimeni nu va accepta că doar o corectă 
cunoaştere a adevărului va veni în întâmpinarea cerinţelor lui Dum- 
nezeu. Iubirea şi bunăvoința care există numai când căile noastre 
sunt recunoscute de prietenii noştri ca fiind drepte nu au o valoare 
reală, pentru că acest lucru este natural pentru inima nerenăscută. 
Cei care mărturisesc a fi copii ai lui Dumnezeu şi umblă în lumină 
să nu se simtă deranjaţi sau mâniaţi când le este barat drumul. 

Tu iubeşti adevărul şi eşti doritor ca el să înainteze. Vei fi adus 
în împrejurări diferite ca să fii încercat şi pus la probă. Poţi să-ţi 
dezvolţi un adevărat caracter creştin, dacă te vei supune învăţăturii. 
În Joc sunt interesele tale vitale. De aceea, cel mai mult ai nevoie 
de adevărata sfințire şi un spirit de sacrificiu de sine. Noi putem să 
cunoaştem bine adevărul, să tălmăcim tainele lui ascunse şi chiar să 
dăm trupurile noastre să fie arse, de dragul lui; totuşi, dacă n-avem 
iubire şi generozitate, suntem ca o aramă sunătoare şi un chimval 
zăngănitor. 

Cultivă dispoziţia de a-i stima pe alţii mai bine decât pe tine 
însuţi. Fii mai puţin independent, mai puţin încrezut;, cultivă răbda- 
rea, perseverenţa şi iubirea frăţească. Fii gata să-i ajuţi pe cei greşiţi 
şi ai milă şi simpatie afectuoasă faţă de cei slabi. Tu nu trebuie 

să-ţi părăseşti serviciul spre a slăvi pe Domnul, dar poţi zi de zi, în 
fiecare faptă şi cuvânt, în timp ce te îndeletniceşti cu ocupațiile tale 
obişnuite, să-L onorezi pe Cel pe care-L serveşti, influențând astfel 
spre bine pe cei cu care vii în contact. 

Fii curtenitor, delicat şi iertător faţă de alţii. Fă ca eul să se 
scufunde în iubirea lui Isus, ca să poţi onora pe Răscumpărătorul 
tău şi să faci lucrarea pe care a hotărât El s-o faci. Cât de puţin 
cunoşti încercările inimii sufletelor sărmane care au fost lăsate în 
lanţurile întunericului şi cărora le lipsesc hotărârea şi puterea morală! 
Străduieşte-te să înţelegi slăbiciunea altora. Ajută-i pe nevoiaşi, 
răstigneşte eul şi lasă-L pe Isus să pună stăpânire pe sufletul tău, 
ca să poţi aduce la îndeplinire principiile adevărului în viaţa ta 
zilnică. Atunci vei fi, ca niciodată mai înainte, o binecuvântare 
pentru biserică şi pentru toţi cei cu care vii în contact. 


Misionari în cămin 


Iubită soră: Mi-a fost arătat că ai anumite defecte a căror im- 
portanță de a le corecta ar trebui s-o simţi, spre a te bucura de 
binecuvântarea lui Dumnezeu. Ţi-ai provocat multe necazuri prin 
libertatea de a vorbi. Tu socoteşti că este o virtute să discuţi deschis 
şi să le spui oamenilor exact ce gândeşti despre ei şi faptele lor. Tu 
numeşti aceasta francheţe; dar este o categorică lipsă de politeţe 
şi trezeşte combauvitatea celor cu care vii în contact. Dacă alţii ar 
urmări aceeaşi cale faţă de tine, aceasta ar fi mai mult decât ai putea 
suporta. Celor care sunt obişnuiţi să vorbească deschis şi sever altora 
nu le place să primească, la rândul lor, acelaşi tratament. 

Ţi-ai adus multă întristare, care putea fi evitată dacă ai fi avut un 
spirit blând şi liniştit. Tu provoci ceartă, pentru că, atunci când cineva 
se opune voinţei tale, spiritul tău se ridică pentru luptă. Dispoziţia 
de a conduce este pentru tine o sursă continuă de necaz. Firea ta a 
devenit geloasă şi neîncrezătoare. Eşti arogantă şi stârneşti ceartă 
prin găsirea de greşeli şi condamnare pripită. Ai cultivat timp atât 
de îndelungat spiritul de revanşă, încât ai nevoie continuă de harul 
lui Dumnezeu spre a-ţi calma şi supune firea. Scumpul Mântuitor a 
spus: „Binecuvântaţi pe cei ce vă bleastămă şi rugaţi-vă pentru cei 
ce vă asupresc şi vă prigonesc.“ 

Iubită soră, mi-a fost arătat că aduci întuneric în propriul tău 
suflet, stăruind asupra greşelilor şi nedesăvârşirilor altora. Tu n-ai 
să răspunzi niciodată pentru păcatele lor, dar ai o lucrare de făcut 
pentru sufletul tău şi pentru propria ta familie, pe care nimeni altul n- 
o poate face pentru tine. Trebuie să-ţi răstigneşti eul şi să-ţi stăpâneşti 
tendinţa de a exagera greşelile semenilor tăi şi de a vorbi nechibzuit. 
Sunt subiecte despre care poţi conversa cu cele mai bune rezultate. 
Este întotdeauna sănătos să vorbeşti despre Isus, despre speranţa 
creştină şi despre frumuseţea credinţei noastre. Limba ta să fie 
sfințită pentru Dumnezeu, pentru ca vorbirea ta să poată fi totdeauna 
plină de har. „Încolo, fraţii mei, tot ce este adevărat, tot ce este 
vrednic de cinste, tot ce este drept, tot ce este curat, tot ce este 

vrednic de iubit, tot ce este vrednic de primit, orice faptă bună şi 
orice laudă, aceea să vă însuflețească.“ 

Îndemnul apostolului trebuie să fie urmat în mod categoric. Ade- 
sea, este o mare ispită de a discuta despre lucruri care n-aduc nici un 
folos vorbitorului sau ascultătorului, dar care aduc rău şi nimicire 
pentru amândoi. Timpul nostru de probă este prea scurt pentru a fi 
folosit pentru stăruirea asupra defectelor altora. Noi avem în faţă 
o lucrare care cere cea mai riguroasă hărnicie şi cea mai strictă 
veghere, unită cu neîncetată rugăciune, altfel nu vom fi în stare să 
biruim defectele din caracterele noastre şi să imităm Modelul divin. 
Noi toţi trebuie să ne dăm silinţa să imităm viaţa lui Hristos. Atunci 
vom avea o influenţă sfinţitoare asupra celor cu care ne asociem. A 
fi creştin este un lucru minunat, într-adevăr asemenea lui Hristos, 
paşnic, curat şi nepătat. lubită soră, Dumnezeu trebuie să fie cu noi 
în toate eforturile noastre, altfel ele nu vor folosi la nimic. Faptele 
noastre bune vor sfârşi în îndreptăţire de sine. 

În familia ta sunt multe de corectat. Tu n-ai reuşit să le dai 
copiilor tăi atenţia şi încurajarea de care aveau nevoie. Tu nu i-ai 
legat de inima ta cu cele mai delicate legături de iubire. Ocupaţia 
ta îţi răpeşte prea mult timp şi energie şi te face să-ţi neglijezi 
îndatoririle din cămin. Totuşi, te-ai obişnuit atât de mult cu această 
povară, încât ar părea un mare sacrificiu să te laşi de ea; totuşi, dacă 
ai putea s-o faci, ar fi în interesul tău spiritual şi spre fericirea şi 
moralitatea copiilor tăi. Ar fi bine pentru tine să te laşi de grijile 
obositoare şi să găseşti un refugiu la ţară, unde nu este atât de 
puternică influenţa corupătoare pentru moralitatea tinerilor. 

Este adevărat că la ţară n-ai să fii scutită de supărări şi griji 
complicate, dar acolo vei evita multe rele şi vei închide uşa împotriva 
unui potop de ispite care ameninţă să domine mintea copiilor tăi. 
Ei au nevoie de ocupaţie şi varietate. Monotonia căminului lor îi 
face neliniştiţi şi agitaţi şi s-au obişnuit să se simtă bine în compania 
băieţilor stricaţi ai oraşului, obținând astfel o educaţie de stradă. 

Tu ai consacrat atât de mult timp lucrării misionare care nu are 
nici O legătură cu credinţa noastră şi ai fost atât de apăsată cu griji 
şi responsabilităţi, încât n-ai ţinut pasul cu lucrarea lui Dumnezeu 
pentru acest timp şi nu ai avut timp să faci împrejurimile căminului 
atrăgătoare pentru copiii tăi. Tu nu le-ai cercetat nevoile şi nici 
n-ai înţeles dezvoltarea activă a minţii lor; de aceea le-ai refuzat 

satisfacţii simple, care i-ar fi mulțumit fără să-i vatăme. Ar fi fost o 
împovărare neînsemnată dacă le dădeai o atenţie mai mare copiilor 
tăi, şi aceasta ar fi fost de cea mai mare valoare pentru ei. 

A locui în provincie ar fi foarte folositor pentru ei; o viaţă activă 
în aer liber ar dezvolta atât sănătatea minţii, cât şi a trupului. Ei ar 
trebui să aibă o grădină de cultivat, unde ar putea afla atât distracţie, 
cât şi ocupaţie folositoare. Îngrijirea plantelor şi a florilor tinde să 
îmbunătăţească gustul şi judecata, în timp ce contactul cu creaturile 
utile şi frumoase ale lui Dumnezeu are o influenţă curăţitoare şi 
înnobilatoare asupra minţii, îndrumând-o spre Făcătorul şi Stăpânul 
tuturor. 

Tatăl copiilor tăi a fost aspru, neînduplecat şi nemilos, rece şi 
sever în legăturile lui cu ei, aspru în disciplina lui şi irațional în 
cererile lui. El a fost un om cu temperament ciudat, nu trăia decât 
pentru el însuşi, se gândea numai la plăcerile lui şi tindea după bani 
spre a se satisface pe sine şi a-şi asigura stima altora. Indolenţa şi 
obiceiurile lui desfrânate, împreună cu lipsa lui de simpatie şi iubire 
pentru tine şi copiii lui au făcut să înceteze afecțiunea ta faţă de el 
de timpuriu. Viaţa ta a fost plină cu necazuri deosebit de grele, în 
timp ce el era cu totul nepăsător faţă de grijile şi poverile tale. 

Lucrurile acestea au lăsat urme asupra ta şi a copiilor tăi. Îndeo- 
sebi, ele au tins să deformeze caracterul tău. Tu ai dezvoltat aproape 
inconştient un spirit independent. Descoperind că nu puteai depinde 
de soţul tău, ai luat acea cale pe care ai crezut-o cea mai bună, fără 
să te destăinuieşti lui. Întrucât cele mai bune străduinţe ale tale n-au 
fost apreciate, ţi-ai adunat toate puterile să mergi înainte după cea 
mai bună judecată a ta, indiferent de critică sau aprobare. Conştientă 
că erai nedreptăţită şi greşit judecată de soţul tău, ai nutrit un sim- 
ţământ de amărăciune faţă de el, şi când ai fost criticată, le-ai plătit 
cu aceeaşi monedă celor care au pus la îndoială umblarea ta. 

Dar, în timp ce ţi-ai dat seama pe deplin de defectele soţului tău, 
tu nu le-ai evidenţiat pe ale tale. Ai greşit când ai vorbit altora despre 
defectele lui, cultivând astfel plăcerea de a stărui asupra subiectelor 
neplăcute şi păstrând continuu în faţa ta dezamăgirile şi necazurile. 
Ai căzut astfel în obiceiul de a agrava durerile şi dificultățile, dintre 
care multe au fost făcute de tine prin exagerare şi vorbirea către alţii. 

Dacă ţi-ai întoarce atenţia de la supărările aparente şi le-ai în- 
drepta asupra familiei tale, ai fi mai fericită şi ai găsi mijlocul de a 

face bine. Tocmai pentru că nici copiii tăi n-au avut parte de sfatul 
şi exemplul potrivit al unui tată îți revine ţie mai mult obligaţia de a 
fi o mamă iubitoare şi devotată. Sarcina ta este mai mult în căminul 
tău şi împreună cu familia ta. Aici este de adus la îndeplinire adevă- 
rata lucrare misionară. Responsabilitatea aceasta nu poate fi trecută 
asupra altora; ea este lucrarea pentru toată viaţa pe care a hotărât-o 
Dumnezeu pentru tine. 

Devotându-te complet amănuntelor ocupaţiei tale, îți pierzi tim- 
pul pentru meditaţie şi rugăciune şi jefuieşti pe copiii tăi de îngrijirea 
răbdătoare şi atenţia pe care au tot dreptul s-o pretindă de la mama 
lor. Tu găseşti că îţi poţi face treaba mai uşor şi mai iute decât să-i 
înveţi cu răbdare pe copiii tăi să o facă pentru tine; totuşi, ar fi mult 
mai bine să pui unele răspunderi asupra lor şi să-i înveţi să fie folo- 
sitori. Aceasta i-ar încuraja şi i-ar ţine ocupați şi, de asemenea, te-ar 
uşura în parte şi pe tine. 

Tu acorzi un timp considerabil celor care n-au pretenţii speciale 
asupra ta şi, făcând aşa, îţi neglijezi îndatoririle sacre ca mamă. 
Dumnezeu n-a pus asupra ta multe din poverile pe care tu ți le-ai 
asumat. I-ai vizitat şi i-ai ajutat pe cei care n-aveau nevoie de timpul 
şi îngrijirea ta nici pe jumătate atât de mult cât aveau copiii tăi care 
îşi formează acum caractere pentru cer sau pierzare. Dumnezeu nu 
te va sprijini în slujirea multora care suferă într-adevăr sub blestemul 
lui Dumnezeu pentru viaţa lor desfrânată şi păcătoasă. 

Cea dintâi mare ocupaţie a vieţii tale este să fii misionară în 
cămin. Îmbracă-te cu umilinţă şi răbdare, îngăduinţă şi iubire şi 
apucă-te de lucrarea pe care ţi-a rânduit-o Dumnezeu, pe care nimeni 
altul nu o poate face pentru tine. Vei fi trasă la răspundere în ziua 
răsplăurii pentru această lucrare! Binecuvântarea lui Dumnezeu nu 
poate rămâne asupra unor membri ai familiei rău crescuţi. În cămin 
trebuie să stăpânească amabilitatea şi răbdarea spre a-l face fericit. 

Din punct de vedere lumesc, banii reprezintă putere; dar, din 
punct de vedere creştin, iubirea este putere. În acest principiu este 
implicată putere intelectuală şi spirituală. Iubirea curată are o încli- 
nație specială de a face bine şi nu poate face decât bine. Ea evită 
discordia şi suferinţa şi aduce adevărata fericire. Adesea, bogăţia 
este o influenţă de a corupe şi nimici; forţa este puternică spre a răni, 
dar adevărul şi bunătatea sunt însuşiri ale iubirii curate. 

Sora mea, dacă te-ai putea vedea aşa cum te vede Dumnezeu, 
ai fi convinsă că, fără o convertire totală, niciodată nu vei putea 
intra în Împărăţia lui Dumnezeu. Dacă ai ţine minte că ţi se va 
măsura cu aceeaşi măsură cu care ai măsurat tu altora, ai fi mult mai 
prudentă în vorbire, mai blândă şi mai iertătoare în purtare. Hristos 
a venit în lume să aducă toată împotrivirea şi autoritatea în supunere 
faţă de EI, dar n-a pretins ascultare prin puterea argumentului sau 
glasul poruncii; El a făcut numai bine şi i-a învăţat pe urmaşii Lui 
lucrurile de care depindea pacea lor. El n-a provocat nici o ceartă, 
n-a nedreptăţit personal pe nimeni, ci a întâmpinat cu resemnare 
blândă insultele, acuzaţiile false şi cruda biciuire a celor care L-au 
urât şi condamnat la moarte. Hristos este exemplul nostru. Viaţa Lui 
este o ilustrare practică a învățăturilor Sale divine. Caracterul Lui 
este o prezentare vie a căii de a face bine şi a birui răul. 

Tu ai nutrit resentimente faţă de soţul tău şi faţă de alţii care 
ți-au făcut rău, dar n-ai reuşit să vezi unde ai greşit, înrăutăţind astfel 
lucrurile prin purtarea ta rea. Spiritul tău a fost amarnic faţă de cei 
care te-au nedreptăţit, şi simţămintele tale şi-au găsit descărcare în 
mustrări şi critici. Acest lucru avea să-ţi uşureze pe moment inima 
ta împovărată, dar a lăsat o cicatrice de durată asupra sufletului tău. 
Limba este un mădular mic, dar tu ai cultivat folosirea nepotrivită a 
ei până ce a devenit un foc mistuitor. 

Toate lucrurile acestea au tins să oprească înaintarea ta spiritu- 
ală. Dar Dumnezeu înţelege cât de greu îţi este să fii răbdătoare şi 
iertătoare şi ştie cum să-l fie milă şi cum să ajute. El îţi cere să-ţi re- 
formezi viaţa, să-ţi corectezi defectele. El doreşte ca spiritul tău ferm 
şi nesupus să fie stăpânit de harul Lui. Tu trebuie să cauţi ajutorul lui 
Dumnezeu, pentru că ai nevoie de pace şi linişte în loc de furtună şi 
controversă. Religia lui Hristos îţi poruncește să acţionezi mai puţin 
din impuls şi mai mult din rațiune sfinţită şi judecată calmă. 

Tu îngădui mediului tău să te afecteze prea mult. Lasă ca veghe- 
rea şi rugăciunea să fie apărarea ta. Atunci, îngerii lui Dumnezeu vor 
fi în jurul tău să reverse lumină clară şi prețioasă asupra minţii tale 
şi să te sprijine cu puterea lor cerească. Influenţa ta asupra copiilor 
tăi şi purtarea ta faţă de ei să fie în aşa fel, încât să-i atragă pe aceşti 
vizitatori sfinţi spre locuinţa ta şi ei să te ajute în eforturile tale de 
a face ca familia şi căminul tău să fie aşa cum doreşte Dumnezeu. 
Când încerci să te lupţi independentă după felul tău, îngerii cereşti 

sunt respinşi şi se retrag din faţa ta cu mâhnire, lăsându-te să lupţi 
singură. 

Copiii tăi au pecetea caracterului pe care li l-au format părinţii 
lor. Cât de atent ar trebui să fie atunci tratamentul tău pentru ei! Cu 
câtă afecţiune ar trebui să-i mustri şi să le corectezi defectele! Tu 
eşti prea aspră şi exigentă şi adesea ai avut de-a face cu ei când erai 
iritată şi mânioasă. Aceasta aproape că a ros legătura de aur a iubirii 
care leagă inimile lor de a ta. Tu trebuie să întipăreşti mereu asupra 
copiilor tăi faptul că îi iubeşti, că lucrezi pentru interesul lor, că-ţi 
este scumpă fericirea lor şi că ai de gând să faci numai ce este spre 
binele lor. 

Tu trebuie să le satisfaci micile lor dorinţe oricând poţi face 
acest lucru în mod rezonabil. Actuala voastră locuinţă oferă puţină 
varietate sau distracție pentru mintea lor tânără şi neastâmpărată, şi 
în fiecare an dificultatea creşte. În temere de Dumnezeu, prima ta 
preocupare să fie copiii tăi. Ca mamă creştină, obligaţiile tale faţă 
de ei nu sunt nici uşoare, nici mici; şi pentru a le împlini cum se 
cuvine, trebuie să renunţi la unele dintre celelalte sarcini ale tale 
şi să-ţi consacri timpul şi energiile acestei lucrări. Căminul trebuie 
să fie pentru copiii tăi cel mai dorit şi mai fericit loc din lume, iar 
prezenţa mamei să fie cea mai mare atracţie. 

Puterea lui Satana asupra tineretului din acest veac este înfrico- 
şătoare. Dacă mintea lor nu este hotărât echilibrată de principule 
religioase, morala lor va deveni stricată prin copiii depravaţi cu care 
vin în contact. Tu crezi că înţelegi aceste lucruri, dar nu reuşeşti 
să pricepi întru totul puterea seducătoare a celui rău asupra minţii 
tinerilor. Cea mai mare primejdie pentru ei este lipsa unei corecte 
educaţii şi instruiri. Părinţii îngăduitori nu îşi învaţă copiii lepăda- 
rea de sine. Chiar hrana pe care o pun înaintea copiilor lor este de 
aşa natură încât irită membranele sensibile ale stomacului. Această 
excitare este comunicată creierului prin nervi şi rezultatul este că 
pasiunile senzuale sunt trezite şi stăpânesc puterile morale. În felul 
acesta, raţiunea este adusă să slujească facultăţilor inferioare ale 
minţii. Tot ce este introdus în stomac şi transformat în sânge devine 
o parte a fiinţei. Copiilor n-ar trebui să li se îngăduie să mănânce 
hrană proastă, precum porc, cârnaţi, condimente, checuri bogate şi 
prăjituri; pentru că făcând aşa, sângele lor devine agitat, sistemul 
nervos nespus de excitat şi morala este în pericol de a fi afectată. 

Este imposibil pentru cineva să fie necumpătat în ce priveşte dieta 
şi totuşi să-şi păstreze o mare măsură de răbdare. Tatăl nostru cel 
ceresc a trimis lumina reformei sănătăţii spre a ne păzi de relele care 
rezultă dintr-un apetit degradat, pentru ca cei care iubesc curăţia şi 
sfinţirea să poată folosi cu discernământ lucrurile cele bune pe care 
le-a procurat El pentru ei şi, prin exercitarea cumpătării în viaţa lor 
zilnică, să poată fi sfinţiţi prin adevăr. 

Tu nu eşti consecventă în tratarea copiilor tăi. Uneori le faci pe 
plac spre paguba lor, în timp ce alteori le refuzi satisfacţii nevinovate, 
care i-ar face foarte fericiţi. Le întorci spatele cu nerăbdare şi tratezi 
cu dispreţ cererile lor simple, uitând că ei se pot bucura de plăceri 
care ţie ți se par ridicole şi copilăreşti. Tu nu te pleci din demnitatea 
vârstei şi poziţiei tale să înţelegi şi să te îngrijeşti de dorinţele 
copiilor tăi. În această privinţă, tu nu Îl imiţi pe Hristos. El S-a 
identificat pe Sine cu cei umili, nevoiaşi şi suferinzi. El i-a luat în 
braţele Sale pe copilaşi şi a coborât la nivelul tinerilor. Marea iubire a 
inimii Lui a putut cuprinde necazurile şi nevoile lor şi S-a bucurat de 
fericirea lor. Spiritul Lui obosit de forfota şi învălmăşeala oraşului 
aglomerat, extenuat de asocierea cu oameni vicleni şi ipocriţi, a 
găsit odihnă şi pace în societatea copiilor nevinovaţi. Prezenţa Lui 
nu i-a refuzat niciodată. Maiestatea cerului a binevoit să răspundă 
întrebărilor lor şi a simplificat importantele Lui învățături, spre a 
veni în întâmpinarea înţelegerii lor copilăreşti. El a sădit în tânăra 
lor minte în dezvoltare seminţele adevărului, care aveau să răsară şi 
să producă o recoltă bogată în anii de mai târziu. 

În aceşti copii care au fost aduşi la EI ca să-i poată binecuvânta, 
EI a văzut bărbaţi şi femei care aveau să fie moştenitori ai harului 
Său şi supuşi ai Împărăției Lui, dintre care unii aveau să devină 
martiri de dragul Numelui Său. Unii dintre ucenicii necompătimitori 
au poruncit să fie îndepărtați copiii, ca să nu supere pe Domnul; dar 
când ei erau îndepărtați, cuprinşi de tristeţe, Hristos i-a mustrat pe 
urmaşii Lui, spunând: „Lăsaţi copilaşii să vină la Mine, şi nu-i opriţi; 
căci Împărăţia lui Dumnezeu este a unora ca ei.“ 

El ştia că aceşti copii aveau să asculte de sfatul Lui şi să-L 
accepte ca Răscumpărător, în timp ce acei care erau înţelepţi în felul 
lumii ŞI împietriţi cu inima nu prea aveau să-L urmeze şi să găsească 
un loc în Împărăţia lui Dumnezeu. Aceşti micuţi, prin venirea la 
Hristos şi primirea sfatului şi a binecuvântării Lui, au întipărit chipul 

şi cuvintele Lui amabile în mintea lor maleabilă, spre a nu mai fi 
şterse niciodată. Din această faptă a lui Hristos noi trebuie să învăţăm 
o lecţie, anume că inimile celor tineri sunt cele mai receptive faţă de 
învăţăturile creştinismului, uşor de influenţat spre evlavie şi virtute 
şi puternice spre a reţine impresiile primite. Dar aceşti tineri delicaţi 
trebuie să fie apropiaţi cu amabilitate şi învăţaţi cu iubire şi răbdare. 

Sora mea, leagă pe copiii tăi de inima ta prin afecţiune. Dă-le 
atenţie şi poartă-le de grijă în toate privinţele. Procură-le îmbrăcă- 
minte care să le vină bine, ca să nu fie înjosiţi prin înfăţişarea lor, 
pentru că aceasta ar fi jignitor pentru respectul lor de sine. Tu ai 
văzut că lumea este devotată modei şi îmbrăcămintei, neglijând ca 
mintea şi morala să împodobească persoana; dar, evitând acest rău, 
tu te apropii de extrema opusă şi nu dai atenţie suficientă îmbră- 
cămintei tale şi a copiilor tăi. Este întotdeauna drept să fii curat şi 
îmbrăcat potrivit, într-un fel care să stea bine pentru vârsta şi poziţia 
ta în viaţă. 

Ordinea şi curăţenia sunt legea cerului; şi pentru a veni în ar- 
monie cu aranjamentul divin, este datoria noastră să fim curaţi şi 
agreaţi. Ideile tale asupra acestui subiect sunt denaturate. În timp 
ce condamni extravaganţa şi vanitatea lumii, cazi în greşeala de a 
întinde de economie până la zgârcenie. Tu îţi refuzi ceea ce este 
numai drept şi potrivit să ai, pentru care Dumnezeu te-a înzestrat cu 
mijloace spre a le procura. Nu te îmbraci cum se cuvine nici tu, nici 
copiii tăi. Înfăţişarea noastră exterioară nu trebuie să-L dezonoreze 
pe Cel pe care mărturisim că-L urmăm, ci trebuie să reflecte onoare 
pentru cauza Lui. 

Apostolul spune: „Îndeamnă pe bogaţii veacului acestuia să nu 
se îngâmfe, să nu-şi pună nădejdea în nişte bogății nestatornice, ci în 
Dumnezeu, care ne dă toate lucrurile din belşug, ca să ne bucurăm 
de ele. Îndeamnă-i să facă bine, să fie bogaţi în fapte bune, să fie 
darnici, gata să simtă împreună cu alţii.“ Banii tăi îţi sunt daţi să-i 
foloseşti unde este nevoie, nu să-i păstrezi cu grijă pentru nimicirea 
din conflagraţia cea mare. Ție ți se poruncește să te bucuri de darurile 
Domnului şi să le foloseşti pentru confortul tău, pentru scopuri de 
caritate şi de fapte bune, spre înaintarea cauzei Lui, prin aceasta 
strângându-ţi o comoară în cer. 

Multe suferinţe s-au abătut asupra ta, în înţelepciunea lui Dum- 
nezeu spre a te aduce mai aproape de tronul harului. El domoleşte 

şi supune pe copiii Săi prin dureri şi necazuri. Lumea aceasta este 
atelierul lui Dumnezeu, unde ne şlefuieşte pentru curţile cereşti. El 
foloseşte cuțitul de rindea peste inimile noastre tremurânde, până ce 
asperităţile şi neregularităţile sunt îndepărtate şi noi suntem potriviţi 
pentru propriile noastre locuri din clădirea cerească. Prin suferinţă 
şi necaz, creştinul devine curăţit şi întărit şi îşi formează un caracter 
după modelul dat de Hristos. Influenţa unei adevărate vieţi evlavi- 
oase nu poate fi măsurată. Ea se întinde dincolo de cercul imediat al 
familiei şi prietenilor, revărsând o lumină care câştigă suflete pentru 
Isus. 

Ascultare de bunăvoie 


Avraam era în vârstă când a primit înspăimântătoarea poruncă de 
la Dumnezeu să-l sacrifice pe fiul său Isaac ca ardere de tot. Avraam 
era considerat un om bătrân chiar şi în generaţia lui. Ardoarea ti- 
nereţii lui dispăruse. Pentru el nu mai era uşor să îndure greutăţi 
şi să înfrunte primejdii. În vigoarea tinereţii, omul poate înfrunta 
furtuna cu o conştiinţă mândră a puterii şi să se ridice deasupra 
descurajărilor care ar putea face ca inima lui să cedeze în viaţa de 
mai târziu, când paşii lui sunt şovăitori spre mormânt. 

Dar, în providenţa Sa, Dumnezeu a rezervat ultima şi cea mai 
puternică încercare pentru Avraam până ce povara anilor a apăsat 
greu asupra lui şi el dorea mult după odihnă din cauza neliniştii şi a 
muncii. Domnul i-a vorbit, spunându-i: „La pe fiul tău, pe singurul 
tău fiu, pe care îl iubeşti; pe Isaac şi adu-l ardere de tot.“ Inima 
bătrânului om s-a oprit de oroare. Pierderea unui astfel de fiu prin 
boală ar fi fost cea mai sfâşietoare pentru iubitorul tată, ea i-ar fi 
plecat cu durere capul lui albit; dar acum, lui i se porunceşte să verse 
preţiosul sânge al acelui fiu cu propria lui mână. Aceasta i se părea 
o imposibilitate înfricoşătoare. 

Totuşi, Dumnezeu a vorbit şi cuvântul Lui trebuie ascultat. 
Avraam era încărcat de ani, dar aceasta nu l-a scutit de datorie. 
EI a luat toiagul credinţei şi, în spaimă mută, l-a luat de mână pe 
fiul lui, frumos, în sănătatea rumenă a tinereţii şi a plecat să as- 
culte de cuvântul lui Dumnezeu. Marele patriarh bătrân era om; 
pasiunile şi afecțiunile lui erau ca ale noastre şi el şi-a iubit fiul 
care era mângâierea bătrâneţii lui şi căruia îi fusese dată făgăduinţa 
Domnului. 

Dar Avraam nu s-a oprit să întrebe cum va fi împlinită făgăduinţa 
lui Dumnezeu, dacă Isaac avea să fie ucis. El n-a stat să discute cu 
inima lui care-l durea, ci a adus la îndeplinire porunca divină la literă, 
până când, tocmai când cuțitul era să fie înfipt în trupul tremurător al 
copilului, a venit cuvântul: „Să nu pui mâna pe băiat, căci ştiu acum 

că te temi de Dumnezeu, întrucât n-ai cruțat pe fiul tău, pe singurul 
tău fiu, pentru Mine.“ 

Această mare faptă a credinţei este scrisă pe paginile istoriei 
sacre spre a străluci asupra lumii ca un exemplu ilustru pentru timpul 
sfârşitului. Avraam n-a invocat drept scuză vârsta lui înaintată, ca să 
fie scutit de ascultarea de Dumnezeu. El n-a spus: „Părul meu este 
cărunt, vigoarea mea bărbătească a dispărut; cine va mângâia viaţa 
mea în declin, dacă Isaac nu mai este? Cum poate un tată bătrân să 
verse sângele singurului său fiu?“ Nu; Dumnezeu a spus, şi omul 
trebuie să asculte fără să întrebe, fără să murmure sau să şovăiască 
pe cale. 

Noi avem nevoie de credinţa lui Avraam în comunităţile noastre 
de astăzi, spre a risipi întunericul care se adună în jurul lor, care 
împiedică lumina soarelui iubirii lui Dumnezeu şi întârzie creşterea 
spirituală. Vârsta nu ne va scuti niciodată să ascultăm de Dumnezeu. 
Credinţa noastră să fie bogată în fapte bune, deoarece credinţa fără 
fapte este moartă. Fiecare datorie împlinită, fiecare sacrificiu făcut 
în Numele lui Isus aduce o extrem de mare răsplătire. Tocmai în 
actul datoriei, Dumnezeu vorbeşte şi dă binecuvântarea Sa. Dar El 
cere de la noi o totală predare a capacităţilor. Mintea, inima, fiinţa 
întreagă trebuie predate Lui, altfel nu vom ajunge să devenim creştini 
adevăraţi. 

Dumnezeu n-a reţinut de la om nimic din ce îi poate asigura 
bogăţiile veşnice. El a îmbrăcat pământul în frumuseţe şi l-a dat în 
folosinţa şi confortul lui pentru timpul vieţii lui vremelnice. El L-a 
dat pe Fiul Său să moară pentru o lume care a căzut prin păcat şi 
nesăbuinţă. O iubire inegalabilă, o jertfă atât de fără margini cere 
din partea noastră cea mai strictă ascultare, cea mai sfântă iubire, 
o credinţă nemărginită. Totuşi, toate virtuțile acestea exercitate la 
maximum nu pot egala niciodată jertfa cea mare care a fost adusă 
pentru noi. 

Dumnezeu cere o promptă şi indiscutabilă ascultare de Legea 
Lui; dar oamenii sunt adormiţi sau paralizaţi prin înşelăciunile lui 
Satana, care sugerează scuze şi subterfugii şi biruieşte scrupulele 
lor, spunând cum i-a zis Evei în grădină: „Hotărât că nu veţi muri.“ 
Neascultarea nu numai că împietreşte inima şi conştiinţa celui vino- 
vat, ci tinde să corupă credinţa altora. Ceea ce la început li se părea 
foarte rău, treptat, această înfăţişare se pierde datorită obişnuinţei, 

până ce, în cele din urmă, ei se întreabă dacă este într-adevăr păcat 
şi, fără să-şi dea seama, cad în aceeaşi greşeală. 

Prin Samuel, Dumnezeu i-a poruncit lui Saul să meargă să-i bată 
pe amaleciţi şi să nimicească cu desăvârşire toate posesiunile lor. 
Dar Saul a ascultat de poruncă numai parţial; el a nimicit vitele cele 
slabe, dar a păstrat pe cele mai bune şi a cruțat pe regele cel păcătos. 
În ziua următoare, el l-a întâlnit pe profetul Samuel cu o măgulitoare 
felicitare de sine: „Fii binecuvântat de Domnul! Am păzit cuvântul 
Domnului.“ Dar profetul a răspuns imediat: „Ce înseamnă behăitul 
acesta de oi care ajunge la urechile mele, şi mugetul acesta de boi 
pe care-l aud?“ 

Saul a fost încurcat şi a căutat să scape de răspundere, spunând: 
„Le-au adus de la Amaleciţi, pentru că poporul a cruțat oile cele mai 
bune şi boii cei mai buni, ca să-i jertfească Domnului, Dumnezeului 
tău, iar pe celelalte, le-am nimicit cu desăvârşire.“ Atunci, Samuel 
l-a mustrat pe rege, amintindu-i de porunca lămurită a lui Dumnezeu, 
care-l trimitea să nimicească tot ce îi aparţinea lui Amalec. El i-a 
arătat abaterea lui şi a declarat că n-a ascultat de Domnul. Dar Saul 
a refuzat să recunoască faptul că a făcut rău; din nou şi-a scuzat 
păcatul, invocând că a păstrat animalele cele mai bune spre a le 
aduce ca jertfă Domnului. 

Samuel a fost mâhnit în inimă de persistenţa cu care regele a 
refuzat să vadă şi să mărturisească păcatul. El a întrebat cu durere: 
„Îi plac Domnului mai mult arderile de tot şi jertfele decât ascultarea 
de glasul Domnului? Ascultarea face mai mult decât jertfele, şi 
păzirea cuvântului Său face mai mult decât grăsimea berbecilor. Căci 
neascultarea este tot atât de vinovată ca ghicirea, şi împotrivirea nu 
este mai puţin vinovată decât închinarea la idoli şi terafimi. Fiindcă 
ai lepădat cuvântul Domnului, te leapădă şi EI ca împărat.“ 

Noi nu trebuie să privim îndelung la datorie şi să amânăm satis- 
facerea cerinţelor ei. O astfel de amânare dă timp pentru îndoieli; 
necredinţa se furişează, judecata este pervertită, priceperea întune- 
cată. În cele din urmă, mustrările Duhului lui Dumnezeu nu ajung la 
inima persoanei înşelate, care a ajuns atât de orbită, încât să creadă 
că nu este posibil ca ele să-i fie destinate lui sau să se aplice în cazul 
lui. 

Timpul preţios de punere la probă trece şi puţini înţeleg că el le 
este dat cu scopul de a se pregăti pentru veşnicie. Ceasurile de aur 

sunt risipite în scopuri lumești, în plăceri, în păcat în toată regula. 
Legea lui Dumnezeu este dispreţuită şi uitată, totuşi fiecare poruncă 
a ei mai este încă obligatorie. Fiecare călcare a ei va aduce pedeapsa 
cuvenită. Iubirea de câştig lumesc duce la profanarea Sabatului, cu 
toate că cerinţele acestei zile sfinte nu sunt abrogate sau micşorate. 
Porunca lui Dumnezeu asupra acestui subiect este clară şi indiscuta- 
bilă; El ne-a interzis categoric să lucrăm în ziua a şaptea. A pus-o 
deoparte ca zi sfinţită pentru El Însuşi. 

Multe sunt piedicile puse în calea celor care vor să umble în 
ascultare de poruncile lui Dumnezeu. Există influenţe puternice şi 
subtile care îi leagă de căile lumii, dar puterea Domnului poate rupe 
aceste lanţuri. El va îndepărta orice obstacol din faţa picioarelor 
celor credincioşi ai Lui sau le va da putere şi curaj să învingă orice 
dificultate, dacă ei imploră serios ajutorul Lui. Toate piedicile vor 
dispărea în faţa unei dorinţe sincere şi a unui efort stăruitor de a face 
voia lui Dumnezeu cu orice preţ, chiar dacă este sacrificată viaţa 
însăşi. Lumină din cer va lumina întunericul celor care, prin necaz 
şi încurcătură merg înainte privind la Isus ca Autor şi Desăvârşitor 
al credinţei lor. 

În timpurile din vechime, Dumnezeu le-a vorbit oamenilor prin 
gura profeților sau a apostolilor. În zilele acestea, EI le vorbeşte prin 
mărturiile Duhului Său. N-a fost niciodată un timp când Dumnezeu 
să fi învăţat pe poporul Său mai serios decât îi învaţă acum cu privire 
la voinţa Sa şi calea pe care ar dori ca ei să meargă. Dar vor profita 
ei de învăţăturile Lui? Vor primi ei mustrările Lui şi vor lua aminte 
la avertizările Lui? Dumnezeu nu va accepta o ascultare parţială; El 
nu va aproba nici un compromis cu eul. 

Domnul i-a poruncit lui Moise să trimită bărbaţi să cerceteze ţara 
Canaanului, pe care El avea s-o dea copiilor lui Israel. Pentru acest 
scop, trebuia ales câte un delegat din fiecare seminţie. Ei au plecat; 
şi după patruzeci de zile s-au întors au venit înaintea lui Moise şi 
Aaron şi a întregii adunări a lui Israel şi le-au arătat roadele ţării. 
Cu toţii au fost de acord că era o ţară bună, şi ei au prezentat ca 
dovadă roadele bogate pe care le-au adus. Un ciorchine de strugure 
a fost aşa de mare, încât l-au cărat doi oameni între ei, pe un băț. 
Au adus, de asemenea, smochine şi rodii, care acolo creşteau din 
abundență. După ce au vorbit despre fertilitatea ţării, toți în afară 
de doi, au vorbit foarte descurajator despre posibilitatea de a o lua 
în stăpânire. Ei au spus că oamenii care locuiau în ţară erau foarte 
puternici şi cetăţile erau împrejmuite cu ziduri mari şi înalte; dar, 
mai mult decât toate acestea, au văzut acolo pe copiii uriaşului Anac. 
Apoi au descris cum erau aşezate popoarele în jurul Canaanului şi 
şi-au exprimat teama că ar fi imposibil pentru ei să ia vreodată ţara 
în stăpânire. 

După ce a ascultat acest raport, poporul şi-a dezlănţuit dezamă- 
girea în reproşuri amare şi jale. Israeliţii n-au aşteptat să reflecteze şi 
să judece că Dumnezeu, care 1-a adus până aici, cu siguranţă le va da 
țara. Ei L-au lăsat pe Dumnezeu în afara problemei. Au acţionat ca 
şi când la luarea cetăţii Ierihon, poarta de intrare în Țara Canaanului, 
aveau să depindă numai de puterea armelor. Dumnezeu a declarat că 
le va da ţara şi ei trebuia să fi crezut întru totul că El va împlini cu- 
vântul Său. Dar inimile lor nesupuse nu erau în armonie cu planurile 
Lui. Ei n-au cugetat cât de minunat a lucrat Dumnezeu în favoarea 
lor, scoţându-i din robia egipteană, deschizând un drum pentru ei 
prin apele mării şi nimicind oştirea lui faraon care-i urmărea. În 
necredinţa lor, ei au limitat lucrarea lui Dumnezeu şi n-au avut în- 
credere în braţul care i-a călăuzit în siguranţă până aci. În cazul 
acesta, ei au repetat greşeala de mai înainte, murmurând împotriva 
lui Moise şi Aaron. „Deci, acesta este sfârşitul tuturor speranţelor 

noastre“, au spus ei. „Aceasta este ţara pentru care am făcut toată 
călătoria din Egipt, ca s-o stăpânim.““ Au mustrat pe conducătorii lor 
pentru că au adus necaz asupra lui Israel şi i-a învinuit din nou de 
înşelăciune şi conducere pe un drum greşit. 

Moise şi Aaron s-au plecat înaintea lui Dumnezeu, cu feţele 
la pământ. Caleb şi Iosua, cele două iscoade care s-au încrezut în 
cuvântul lui Dumnezeu, şi-au rupt hainele în mâhnirea lor adâncă, 
atunci când au văzut că aceste rapoarte nefavorabile au descurajat 
toată tabăra. Ei s-au străduit să-i înduplece; dar adunarea era plină 
de furie şi dezamăgire şi au refuzat să-i asculte pe aceşti doi bărbaţi. 
În cele din urmă, Caleb şi-a făcut drum în faţă şi vocea lui clară şi 
răsunătoare a fost auzită peste plângerile zgomotoase ale mulţimii. El 
s-a opus vederilor laşe ale celorlalte iscoade, care au slăbit credinţa 
şi curajul întregului Israel. El a atras atenţia poporului care s-a 
oprit pentru un moment din tânguieli ca să-l asculte. El a vorbit 
despre ţara pe care o vizitase şi a spus: „Haidem să ne suim şi să 
punem mâna pe ţară, căci vom fi biruitori.““ Dar, în timp ce vorbea, 
iscoadele necredincioase l-au întrerupt, spunând: „Nu putem să ne 
suim împotriva poporului acestuia, căci este mai tare decât noi.“ 

Bărbaţii aceştia, pornind pe un drum greşit, şi-au pus inimile 
împotriva lui Dumnezeu, împotriva lui Moise şi Aaron şi împotriva 
lui Caleb şi Iosua. Fiecare pas de înaintare în această direcţie greşită 
i-a făcut mai hotărâți în intenţia lor de a descuraja orice încercare de 
a lua în stăpânire Ţara Canaanului. Ei au denaturat adevărul pentru a 
aduce la îndeplinire scopul lor funest. Au prezentat clima ca fiind 
nesănătoasă şi pe toţi oamenii ca fiind de statură uriaşă. Ei au spus: 
„Apoi am mai văzut în ea pe uriaşi, pe copiii lui Anac, care se trag 
din neamul uriaşilor; înaintea noastră şi faţă de ei parcă eram nişte 
lăcuste.“ 

Acesta n-a fost numai un raport rău, ci şi mincinos. El era con- 
tradictoriu; pentru că, dacă ţara era nesănătoasă şi i-a mâncat pe 
locuitorii ei, cum se face că aceştia au atins proporţii atât de enorme? 
Când bărbaţi în poziţii de răspundere oferă necredinţei inimile lor, 
nu există graniţe pentru înaintarea pe care o vor face spre rău. Puţini 
îşi dau seama când pornesc pe această cale primejdioasă, de distanţa 
la care îi va conduce Satana. 

Raportul cel rău a avut un efect teribil asupra poporului. Ei 
le-au reproşat amarnic lui Moise şi Aaron. Au cârtit şi au jelit, 

spunând: „De ce n-om fi murit în Ţara Egiptului sau de ce n-om fi 
murit în pustia aceasta?“ Simţămintele lor s-au ridicat apoi împotriva 
Domnului; au plâns şi au cârtit, spunând: „Pentru ce ne duce Domnul 
în ţara aceasta în care vom cădea ucişi de sabie, iar nevestele noastre 
şi copilaşii noştri vor fi de jaf? Nu este oare mai bine să ne întoarcem 
în Egipt?“ 

În felul acesta şi-au manifestat ei lipsa de respect faţă de Dum- 
nezeu şi faţă de conducătorii numiţi de El să-i conducă. Ei nu L-au 
întrebat pe Domnul ce trebuia să facă, ci au spus: „Să ne alegem 
o căpetenie.“ Au luat problema în propriile lor mâini, simțindu-se 
competenţi să-şi conducă treburile fără ajutor divin. Ei nu l-au acu- 
zat numai pe Moise de înşelăciune, ci şi pe Dumnezeu, care le-a 
promis o ţară pe care nu erau în stare s-o ia în stăpânire. În realitate, 
ei au mers aşa de departe, încât au numit o căpetenie pe unul din 
numărul lor să-i conducă înapoi în ţara suferinţei şi a robiei lor, din 
care Dumnezeu îi eliberase cu braţul Lui atotputernic. 

Moise şi Aaron au mai rămas încă prosternaţi înaintea lui Dum- 
nezeu, în prezenţa întregii adunări, implorând în tăcere îndurarea 
divină pentru Israelul cel răzvrătit. Întristarea lor era prea profundă 
ca să fie exprimată în cuvinte. Caleb şi Iosua au ieşit din nou în faţă 
şi glasul lui Caleb s-a ridicat încă o dată cu seriozitate tristă deasupra 
plânsetelor adunării: „Ţara pe care am străbătut-o noi ca s-o iscodim 
este o ţară foarte bună, minunată. Dacă Domnul va fi binevoitor cu 
noi, ne va duce în ţara aceasta şi ne-o va da: este o ţară unde curge 
lapte şi miere. Numai nu vă răzvrătiți împotriva Domnului şi nu vă 
temeţi de oamenii din ţara aceea, căci îi vom mânca. Ei nu mai au 
nici un sprijin: Domnul este cu noi, nu vă temeţi de ei!“ 

Canaaniţii au umplut măsura nelegiuirii lor şi Domnul nu avea 
să-i mai suporte. Apărarea fiind îndepărtată, ei aveau să fie o pradă 
uşoară pentru evrei. Nu erau pregătiţi pentru luptă, pentru că se 
socoteau aşa de puternici, încât s-au înşelat pe ei înşişi cu ideea că 
NICI O oştire nu era îndeajuns de formidabilă spre a izbuti împotriva 
lor. 

Caleb i-a amintit poporului că prin legământul lui Dumnezeu 
ţara era asigurată pentru Israel; dar inimile lor erau pline de furie 
şi n-aveau să mai asculte. Dacă numai cei doi bărbaţi ar fi adus 
raportul cel rău, şi toţi cei zece i-ar fi încurajat să ia ţara în stăpânire 
în Numele Domnului, ei şi atunci ar fi preferat să ţină seama de sfatul 

celor doi în locul celor zece, din cauza necredinţei lor păcătoase. 


Dar au fost numai doi care au pledat pentru dreptate, în timp ce zece 
se răzvrăteau pe faţă împotriva conducătorilor lor şi împotriva lui 
Dumnezeu. 

Acum se dezlănţuie în popor cea mai mare agitaţie; patimile 


lor cele mai rele sunt trezite şi ei refuză să mai asculte de rațiune. 


Cele zece iscoade necredincioase se unesc în denunţarea lui Caleb şi 
Iosua şi se ridică strigătul să-i ucidă cu pietre. Gloata nebună a pus 
mâna pe pietre cu care să omoare pe aceşti doi bărbaţi credincioşi. 
Ei aleargă în faţă cu țipete de furie, când, iată că pietrele le cad din 
mâini, o tăcere se lasă asupra lor şi ei tremură de groază. Dumnezeu 
a intervenit şi a oprit planul lor nesăbuit. Slava prezenţei Sale, ca o 
flacără de lumină, a luminat cortul întâlnirii şi toată adunarea a privit 
la semnalul Domnului. Unul mai puternic decât ei S-a descoperit pe 
Sine şi nici unul nu a îndrăznit să mai continue împotrivirea. Orice 
murmur este redus la tăcere şi iscoadele care au adus raportul cel 
rău, de-abia mai respirând, se ghemuiesc la pământ, cutremuraţi de 
spaimă. 

Moise se ridică din poziţia lui de umilinţă şi intră în cortul 
întâlnirii să comunice cu Dumnezeu. Atunci, Dumnezeu Îşi propune 
să nimicească imediat acest popor răzvrătit. El doreşte să facă din 
Moise o naţiune mai mare decât Israel; dar blândul conducător al 
poporului Său nu avea să consimtă la această propunere. „Moise a zis 
Domnului: «Egiptenii vor auzi lucrul acesta, ei, din mijlocul cărora ai 
scos pe poporul acesta prin puterea Ta. Şi vor spune locuitorilor ţării 
aceleia. Ei ştiau că Tu, Domnul, eşti în mijlocul poporului acestuia; 
că Te arătai în chip văzut, Tu, Domnul; că norul Tău stă peste el; că 
Tu mergi înaintea lui ziua într-un stâlp de nor, şi noaptea într-un stâlp 
de foc. Dacă omori pe poporul acesta ca pe un singur om, neamurile, 
care au auzit vorbindu-se de Tine, vor zice: „Domnul n-avea putere 
să ducă pe poporul acesta în ţara pe care jurase că le-o va da: de 
aceea l-a omorât în pustie“ !»** 

Moise refuză din nou ca Israel să fie nimicit şi el să fie făcut o 
naţiune mai mare decât ei. Slujitorul acesta favorit al lui Dumnezeu 
îşi manifestă iubirea pentru Israel şi îşi arată zelul pentru slava 
Domnului său şi onoarea poporului Său. Tu ai iertat pe poporul 
acesta din Egipt şi până acum; ai fost îndelung răbdător şi îndurător 
până acum faţă de această naţiune nerecunoscătoare; şi oricât de 

nevrednici ar putea fi, îndurarea Ta este aceeaşi. El imploră: De 
aceea, nu-i vei cruța şi de data aceasta adăugând acest caz de răbdare 
în plus la multele pe care le-ai arătat deja? 

Moise L-a înduplecat pe Dumnezeu să cruţe poporul, dar, din 
cauza aroganţei şi a necredinţei lor, Domnul nu putea să meargă cu 
ei şi să lucreze într-o manieră miraculoasă în favoarea lor. De aceea, 
în îndurarea Sa divină, EI le-a poruncit să ia drumul cel mai sigur şi 
să se întoarcă înapoi în pustie, spre Marea Roşie. El, 

de asemenea, a hotărât ca, drept pedeapsă pentru răzvrătirea lor, 
toţi adulţii care au ieşit din Egipt, cu excepţia lui Caleb şi Iosua, 
să fie excluşi pentru totdeauna din Canaan. Ei au călcat întru totul 
făgăduinţa de ascultare faţă de Dumnezeu şi aceasta L-a dezlegat de 
legământul pe care ei l-au nesocotit de repetate ori. El a făgăduit că 
țara cea bună o vor lua în stăpânire copiii lor şi a declarat că trupurile 
lor vor fi îngropate în pustie. Şi cele zece iscoade necredincioase, al 
căror raport rău a dat naştere la cârtirea şi răzvrătirea lui Israel, au 
fost nimiciţi de puterea lui Dumnezeu în faţa ochilor poporului. 

Când Moise a făcut cunoscut lui Israel voinţa lui Dumnezeu, se 
părea că ei se pocăiesc sincer de purtarea lor păcătoasă. Dar Domnul 
ştia că s-au întristat din cauza rezultatului căii lor rele, mai degrabă 
decât datorită simţământului de nerecunoştinţă şi neascultare pe care 
l-au manifestat. Dar pocăinţa lor a venit prea târziu; îndreptăţita 
mânie a lui Dumnezeu a fost trezită, şi condamnarea lor a fost 
pronunţată, ne-mai-existând nici o comutare de pedeapsă. Când 
au aflat că Domnul n-avea să renunţe la hotărârea Sa, încăpăţânarea 
lor s-a trezit din nou şi au declarat că nu se vor întoarce în pustie. 

Poruncindu-le să se retragă de la ţara vrăjmaşilor lor, Dumnezeu 
a pus la probă aparenta lor supunere şi a descoperit că ea nu era reală. 
Ei ştiau că păcătuiseră grav, îngăduind năvalnicelor lor simţăminte 
să-i stăpânească şi căutând să omoare iscoadele care i-au îndemnat 
să asculte de Dumnezeu; dar erau numai înspăimântați să afle că 
au făcut o greşeală înfricoşătoare, ale cărei consecinţe aveau să se 
dovedească dezastruoase pentru ei. Ini-mile lor erau neschimbate şi 
aveau nevoie doar de un pretext pentru a da naştere la o revoltă ase- 
mănătoare. Acesta s-a prezentat când Moise le-a poruncit, autorizat 
de Dumnezeu, să meargă înapoi în pustie. 

Ei s-au răzvrătit împotriva Lui când le-a poruncit să se suie şi 
să ia ţara pe care le-o făgăduise, şi acum, când i-a îndrumat să se 

retragă de la ea, erau de asemenea nesupuşi şi au declarat că vor 
merge să lupte cu vrăjmaşii lor. S-au pregătit cu haine de război 
şi armură şi s-au prezentat înaintea lui Moise, după părerea lor 
pregătiţi pentru luptă, dar trist de deficitari în faţa lui Dumnezeu 
şi a slujitorului Lui îndurerat. Ei au refuzat să asculte solemnele 
avertizări ale conducătorilor lor, şi anume că această cutezanţă avea 
să-i ducă la dezastru şi moarte. 

Când i-a îndrumat să se suie să ia lerihonul, Dumnezeu le-a 
făgăduit că o să meargă cu ei. Chivotul, care conţinea Legea Lui, 
avea să fie un simbol al Lui Însuşi. Moise şi Aaron, conducătorii 
numiţi de Dumnezeu, trebuia să conducă expediţia sub directa Lui 
supraveghere. Cu o astfel de supraveghere asupra lor n-avea să vină 
nici un rău. Dar acum, contrar poruncii lui Dumnezeu şi neţinând 
seama de solemna interzicere a conducătorilor lor, fără chivotul 
lui Dumnezeu şi fără Moise, ei au mărșăluit să întâmpine oştile 
vrăjmaşe. 

În timpul pierdut de israeliți cu insubordonarea lor păcătoasă, 
amaleciţii şi canaaniţii s-au pregătit pentru luptă. Israeliţii l-au pro- 
vocat cu îngâmfare pe vrăjmaş, care n-a îndrăznit să-i atace; dar, 
de îndată ce au intrat pe teritoriul inamicului, amaleciţii şi canaani- 
tii i-au întâmpinat în forţă şi i-au respins cu furie, alungându-i cu 
pierderi grele. Câmpul măcelului era roşu de sângele lor şi trupurile 
lor moarte acopereau pământul. Ei au fost puşi pe fugă şi învinşi în 
mod complet. Nimicire şi moarte au fost rezultatele răzvrătirii lor. 
Dar credinţa lui Caleb şi a lui Iosua a fost bogat răsplătită. După 
cuvântul Său, Dumnezeu 1-a dus pe aceşti credincioşi în ţara pe care 
le-o făgăduise. Cei laşi şi răzvrătiți au pierit în pustie, dar iscoadele 
credincioase au mâncat din strugurii Eşcolului. 

Istoria raportului celor douăsprezece iscoade are o aplicaţie pen- 
tru noi, ca popor. Scenele de retragere şi plângere de frică sunt astăzi 
reactivate în mijlocul nostru. La fel ca în zilele lui Iosua şi Caleb, 
astăzi se manifestă acelaşi spirit de indiferenţă şi dispreţ faţă de 
rapoartele fidele şi sfaturile adevărate. Slujitorii lui Dumnezeu, care 
poartă povara cauzei Sale, care practică o strictă lepădare de sine 
şi suferă privaţiuni de dragul de a ajuta poporul Lui, rareori sunt 
apreciaţi mai bine acum decât au fost atunci. 

Israelul din vechime a fost pus la probă de repetate ori şi găsit 
nevrednic. Puţini au primit avertizările fidele date lor de Dumnezeu. 

Întunericul şi necredinţa nu descresc pe măsură ce ne apropiem de 
timpul celei de a doua veniri a lui Hristos. Adevărul devine din ce 
în ce mai puţin agreabil pentru cei cu înclinații trupeşti; inimile 
lor întârzie să creadă şi să se pocăiască. Slujitorii lui Dumnezeu ar 
putea foarte bine să se descurajeze, dacă n-ar fi dovezile permanente 
de înţelepciune şi ajutor date de Domnul. El a purtat de grijă timp 
îndelungat poporului Său. El i-a iertat rătăcirile şi a aşteptat să-L 
primească în inimă; dar ideile false, gelozia şi neîncrederea L-au 
înlăturat. 

Puţini dintre cei care, după propria mărturisire, sunt din Israel şi 
a căror minte a fost luminată prin descoperire de înţelepciune divină 
îndrăznesc să iasă în faţă cu curaj, cum a făcut Caleb, şi să stea ferm 
pentru Dumnezeu şi dreptate. Pentru că cei pe care i-a ales Domnul 
să conducă lucrarea Sa nu vor să fie întorşi de pe calea integrităţii, 
spre a-i mulţumi pe cei egoişti şi neconsacraţi, ei devin ţintă pentru 
ură şi minciună răutăcioasă. Satana veghează şi lucrează cu prudenţă 
în aceste zile de pe urmă, şi Dumnezeu are nevoie de oameni curajoşi 
şi plini de vigoare spirituală spre a rezista şireteniilor lui. 

Cei care mărturisesc a crede adevărul trebuie să se convertească 
pe deplin, ca să-L urmeze pe Isus şi să asculte de voia lui Dum- 
nezeu — nu o supunere născută de împrejurări, cum a fost aceea 
a israeliților înspăimântați, când a fost descoperită puterea Celui 
Nemărginit, ci o pocăință adâncă şi sinceră şi renunțare la păcat. 
Cei care sunt convertiți numai pe jumătate sunt ca un pom ale cărui 
crenguţe atârnă pe marginea adevărului, dar ale căror rădăcini, solid 
înfipte în pământ, se întind în ogorul sterp al lumii. Isus caută în 
zadar roade pe ramurile lui; El nu găseşte decât frunze. 

Mii de oameni ar accepta adevărul dacă ar putea s-o facă fără a 
se lepăda de eu, dar această clasă niciodată nu va înălța cauza lui 
Dumnezeu. Ei niciodată nu vor mărşălui cu curaj împotriva vrăjma- 
şului — lumea, iubirea eului şi plăcerile trupului -, încrezându-se în 
Conducătorul lor divin să le dea biruinţa. 

Biserica are nevoie de oameni ca Iosua şi Caleb, care sunt gata 
să accepte viaţa veşnică cu simpla condiţie de ascultare faţă de 
Dumnezeu. Bisericile noastre suferă din lipsă de lucrători. Câmpul 
nostru este lumea. Misionarii lipsesc din oraşe şi sate, care sunt 
mult mai sigur legate de idolatrie decât sunt păgânii din răsărit, care 
n-au văzut niciodată lumina adevărului. Adevăratul spirit misionar a 

părăsit comunităţile care fac o mărturisire de credinţă atât de înaltă; 
inima lor nu mai arde de iubire pentru suflete şi de dorinţa de a le 
conduce în staulul lui Hristos. Avem nevoie de lucrători sinceri. Nu 
există nimeni care să răspundă strigătului care se înalţă din fiecare 
parte: „Treci şi ajută-ne“? 

Cei care mărturisesc a fi depozitarii Legii lui Dumnezeu şi care 
privesc spre a doua venire a lui Isus pe norii cerului pot fi scutiți 
de sângele sufletelor dacă întorc o ureche surdă faţă de strigătul 
nevoilor poporului care umblă în întuneric? Sunt cărți care trebuie 
distribuite, sunt lecţii care trebuie predate, sunt sarcini jertfitoare de 
sine de îndeplinit! Cine vrea să vină în ajutor? Cine vrea, de dragul 
lui Hristos, să se lepede de eu şi să răspândească lumina pentru cei 
care stau în întuneric? 

După moartea lui Moise, Iosua a fost numit conducătorul lui 
Israel spre a-i conduce în Ţara Făgăduită. El era bine pregătit pentru 
această slujbă importantă. A fost prim ministru al lui Moise în cea 
mai mare parte din timpul peregrinajului lor prin pustie. A văzut 
lucrările minunate ale lui Dumnezeu făcute prin Moise şi a înţeles 
bine temperamentul poporului. A fost unul din cele douăsprezece 
iscoade care au fost trimise să cerceteze Țara Făgăduinţei şi unul 
dintre cei doi care au dat un raport fidel despre bogăţia ei şi care au 
încurajat poporul să se suie şi s-o ia în stăpânire, prin puterea lui 
Dumnezeu. 

Domnul i-a făgăduit lui Iosua că avea să fie cu el, aşa cum fusese 
cu Moise, şi va face ca pentru el cucerirea Canaanului să fie uşoară, 
cu condiţia să fie credincios şi să păzească toate poruncile Lui. 

Iosua a fost neliniștit cu privire la executarea mandatului de a 
conduce poporul în ţara Canaanului, dar această asigurare i-a înde- 
părtat temerile. El le-a poruncit copiilor lui Israel să fie gata pentru 
o călătorie de trei zile şi toţi bărbaţii de război să se pregătească 
de luptă. „Ei au răspuns lui Iosua şi au zis: «Vom face tot ce ne-ai 
poruncit şi ne vom duce oriunde ne vei trimite. Te vom asculta în 
totul, cum am ascultat pe Moise. Numai Domnul Dumnezeul tău 
să fie cu tine, cum a fost cu Moise! Orice om care se va răzvrăti 
împotriva poruncii tale şi care nu va asculta de tot ce-i vei porunci, 
să fie pedepsit cu moartea! Întăreşte-te numai şi îmbărbătează-te.»“ 

Dumnezeu a dorit ca trecerea israeliților peste Iordan să fie 
miraculoasă. Iosua a poruncit poporului să se sfinţească, pentru 
că a doua zi Domnul urma să facă lucruri minunate în mijlocul 
lor. La timpul hotărât, el a dat dispoziţii preoţilor să ia chivotul, 
care conţinea Legea lui Dumnezeu şi să-l poarte înaintea poporului. 
„Domnul a zis lui Iosua: «Astăzi voi începe să te înalţ înaintea 
întregului Israel, ca să ştie că voi fi cu tine, cum am fost cu Moise». 

Preoţii au ascultat de poruncile conducătorului lor şi au mers 
înaintea poporului, purtând chivotul legământului. Oştile evreilor 

s-au aşezat în coloană de marş şi au urmat simbolul prezenţei divine. 
Întinsa coloană a coborât spre malul Iordanului şi, când picioarele 
preoţilor s-au muiat în marginea apelor Iordanului, apa de deasupra 
a fost oprită, iar volumul de apă de jos s-a scurs în continuare, 
lăsând uscată albia râului. Preoţii au trecut, ducând chivotul lui 
Dumnezeu, şi Israel a urmat după ei. La jumătatea drumului peste 
Iordan, preoţilor li s-a poruncit să se oprească în albia râului până 
ce toată oştirea evreilor era trecută dincolo. Aceasta a fost spre a 
imprima în mintea lor şi mai pregnant faptul că puterea care a oprit 
apele Iordanului era aceeaşi ca cea care i-a făcut în stare pe părinţii 
lor să treacă prin Marea Roşie cu patruzeci de ani în urmă. 

Mulţi dintre cei care au trecut prin Marea Roşie când au fost 
copii, acum, printr-o minune asemănătoare, au trecut Iordanul ca 
bărbaţi de război echipați pentru luptă. Iosua le-a poruncit preoţilor 
să iasă din Iordan. Când ei, care purtau chivotul legământului, s-au 
aflat în siguranţă pe malul celălalt, Dumnezeu a îndepărtat braţul 
Său cel puternic şi apele acumulate au năvălit la vale, ca o cascadă 
puternică, în albia naturală a râului. Iordanul a continuat să se rosto- 
golească asemenea unui potop irezistibil, revărsându-se peste toate 
malurile lui. 

Dar mai înainte ca preoţii să iasă din râu, pentru ca această 
minune extraordinară să nu poată fi uitată niciodată, Domnul i-a 
poruncit lui Iosua să aleagă bărbaţi de frunte din fiecare seminţie, 
să ia pietre din albia râului, din locul unde au stat preoţii şi să le 
aducă pe umeri până la Ghilgal, iar acolo să ridice un monument în 
amintirea faptului că Dumnezeu a făcut ca Israel să treacă Iordanul 
ca pe uscat. Acesta avea să le amintească permanent minunea pe care 
a făcut-o Dumnezeu pentru ei. Pe măsură ce anii treceau, copiii lor 
aveau să întrebe despre acest monument, şi ei aveau să le povestească 
iar ŞI iar această istorie minunată, până ce va fi întipărită în mintea 
lor până la ultima generaţie. 

Când toți regii amoriţilor şi regii canaaniţilor au auzit că Domnul 
a oprit apele Iordanului înaintea copiilor lui Israel, inima li s-a topit 
de frică. Israeliţii au ucis pe doi dintre regii lui Moab, şi trecerea lor 
miraculoasă peste Iordanul umflat şi năvalnic a umplut poporul de 
groază. Apoi losua a circumcis toţi copiii care s-au născut în pustie. 
După acest ceremonial, ei au păzit Paştele în câmpia lerihonului. 

„Domnul a zis lui losua: «Astăzi am ridicat ocara Egiptului de 
deasupra voastră.» 

Naţiunile păgâne I-au reproşat Domnului şi poporului Său pentru 
că evreii n-au reuşit să ia în stăpânire ţara Canaanului, pe care ei 
aşteptau s-o moştenească destul de curând după ieşirea din Egipt. 
Vrăjmaşii lor au triumfat pentru că Israel a peregrinat atâta prin 
pustie şi s-au ridicat îngâmfaţi împotriva lui Dumnezeu, declarând 
că El nu era în stare să-i conducă în ţara Canaanului. Acum, El Şi-a 
manifestat în mod remarcabil puterea şi favoarea, conducându-Şi 
poporul peste Iordan pe teren uscat, vrăjmaşii lor nemaiputându-L 
defăima. Mana care a continuat până în acest timp a încetat acum, 
deoarece israeliţii se pregăteau să ia în stăpânire Canaanul; şi pentru 
că mâncau din roadele bune ale acelei ţări, nu mai era nevoie de 
mană. 

Când Iosua s-a retras de la oştirile lui Israel să mediteze şi să se 
roage ca prezenţa specială a lui Dumnezeu să-l însoţească, el a văzut 
un Om de statură înaltă, îmbrăcat în haine ca pentru război, cu sabia 
scoasă din teacă în mână. Iosua nu L-a recunoscut ca fiind unul din 
luptătorii lui Israel, totuşi El nu avea înfăţişarea unui inamic. În zelul 
lui, I s-a adresat, spunând: „Eşti dintre ai noştri sau dintre vrăjmaşii 
noştri? El a răspuns: «Nu, ci Eu sunt Căpetenia oștirii Domnului, şi 
acum am venit.» Iosua s-a aruncat cu faţa la pământ, s-a închinat şi 
I-a zis: «Ce spune Domnul meu robului Său?» Şi Căpetenia oştirii 
Domnului a zis lui Iosua: «Scoate-ţi încălţămintele din picioare, căci 
locul pe care stai este sfânt.» Şi losua a făcut aşa.“ 

Slava lui Dumnezeu a sfinţit sanctuarul şi de aceea preoţii nu 
intrau niciodată încălţaţi în locul sfinţit de prezenţa lui Dumnezeu. 
De încălţăminte se puteau lipi fire de praf, care aveau să pângărească 
locul sfânt; de aceea preoţilor li se cerea să-şi lase încălţămintea în 
curte, înainte de a intra în sanctuar. În curte, lângă uşa cortului întâl- 
nirii, se afla un lighean de aramă în care preoţii îşi spălau mâinile şi 
picioarele înainte de intrarea în cortul întâlnirii, ca toate impurităţile 
să poată fi îndepărtate. Tuturor celor care slujeau la altar Dumnezeu 
le cerea să facă o pregătire specială înainte de a intra în locul unde 
se descoperea slava Sa. 

Cel care stătea ca un luptător înarmat înaintea conducătorului 
lui Israel era Fiul lui Dumnezeu. Era Acela care i-a condus pe evrei 
prin pustie, învelit în stâlpul de nor ziua şi în stâlpul de foc noaptea. 

Ca să i se întipărească în minte lui Iosua faptul că nu era altul 
decât Hristos, Cel preaslăvit, El a spus: „Scoate-ţi încălţămintele din 
picioare.“ Apoi l-a instruit pe Iosua ce cale să urmeze pentru a lua 
Ierihonul. Tuturor oamenilor de război trebuia să li se poruncească 
să înconjoare cetatea o dată în fiecare zi, timp de şase zile, şi în a 
şaptea zi, ei trebuia să mărşăluiască în jurul lerihonului de şapte ori. 

În consecinţă, Iosua le-a dat ordine preoţilor şi poporului după 
cum îi instruise Domnul. El a aranjat oștile lui Israel în ordine per- 
fectă. În frunte era o grupă de bărbaţi înarmaţi, îmbrăcaţi ca de 
război; acum nu pentru a exercita iscusinţa lor în mânuirea armelor, 
ci numai pentru a crede şi asculta de instrucțiunile date lor. După 
aceea urmau şapte preoţi cu trompete. Apoi venea chivotul lui Dum- 
nezeu, cu strălucirea aurului, un nimb de slavă plutind deasupra 
lui, purtat de preoţi în veşminte speciale, bogate, care scoteau în 
evidenţă slujba lor sacră. Imensa oştire a lui Israel urma în ordine 
perfectă, fiecare seminţie sub steagul respectiv. În felul acesta au 
înconjurat cetatea cu chivotul lui Dumnezeu. Nu se auzea nici un 
sunet, numai zgomotul paşilor acelei puternice oştiri şi solemnul glas 
al trâmbiţelor, care răsuna printre dealuri şi se repeta prin străzile 
lerihonului. 

Străjerii cetăţii condamnate observau cu uimire şi panică fiecare 
mişcare şi raportau celor cu autoritate. Ei nu-şi puteau imagina 
ce însemna toată prezentarea aceasta. lerihonul a sfidat oștile lui 
Israel şi pe Dumnezeul din cer; dar, când locuitorii lui au privit 
puternica oştire mărşăluind în jurul cetăţii lor, o dată în fiecare zi, cu 
toată pompa şi măreţia de război, grandoarea acelui chivot sacru şi 
participarea preoţilor, misterul impresionant al scenei a umplut de 
groază inima prinților şi a poporului. Apoi, ei aveau să-şi verifice din 
nou sistemul de apărare, simțindu-se siguri că vor putea rezista cu 
succes celui mai puternic atac. Mulţi au ridiculizat ideea că ar putea 
să fie vătămaţi de aceste neobişnuite demonstraţii ale vrăjmaşilor lor; 
dar alţii erau îngroziţi când vedeau măreţia şi splendoarea procesiunii 
care se învârtea grandioasă în fiecare zi, în jurul cetăţii. Şi-au adus 
aminte că înainte cu patruzeci de ani Marea Roşie a fost despicată 
înaintea acestui popor şi că, de curând, a fost deschisă o trecere 
pentru ei prin râul Iordan. Ei nu ştiau ce minuni mai putea face 
Dumnezeu pentru ei; dar au ţinut porţile bine închise şi păzite de 
războinici puternici. 

Timp de şase zile, oştirea lui Israel a înconjurat cetatea. A sosit 
ziua a şaptea, şi o dată cu lumina zorilor, losua a aranjat oştirea Dom- 
nului. Acum au fost îndrumați să mărşăluiască de şapte ori în jurul 
Ierihonului, şi la puternicul sunet al trâmbiţelor, să strige cu glas tare, 
pentru că atunci Dumnezeu le dădea cetatea. Oştirea impunătoare 
mărşăluia solemn în jurul zidurilor condamnate. Chivotul strălucitor 
al lui Dumnezeu luminând amurgul timpuriu al dimineţii, preoţii cu 
pieptarele lor strălucitoare şi împodobitele lor insigne şi războinicii 
cu armura lor sclipitoare prezentau o procesiune magnifică. Toţi 
erau tăcuţi ca morţii şi nu se auzeau decât tropotul multor picioare 
şi ocazionalele sunete de trompetă, care spintecau liniştea totală 
a dimineţii timpurii. Zidurile masive de piatră solidă se încruntau 
amenințătoare, sfidând asediul oamenilor. 

Deodată, imensa oştire se opreşte. Trâmbiţele izbucnesc într-un 
sunet care zguduie până şi pământul. Glasurile unite ale întregului 
Israel sfâşie aerul cu un strigăt puternic. Zidurile din piatră solidă, 
cu turnurile lor masive şi parapete, se clatină şi se ridică din temelii 
şi, cu o prăbuşire ca a o mie de tunete, cad ruinate la pământ. Lo- 
cuitorii şi oştirea inamică, paralizaţi de groază şi uimire, nu opun 
rezistenţă, iar Israel mărşăluieşte înăuntru şi ia captivă puternica 
cetate a lerihonului. 

Cât de uşor au dărâmat oştirile cerului zidurile care li se păreau 
atât de formidabile iscoadelor care au adus raportul cel fals! Singura 
armă folosită a fost cuvântul lui Dumnezeu. Cel Atotputernic al 
lui Israel a spus: „lată, dau în mâinile tale Ierihonul.“ Dacă numai 
un singur luptător s-ar fi sprijinit cu puterea lui de ziduri, slava lui 
Dumnezeu ar fi fost micşorată şi voinţa Sa zădărnicită. Dar lucrarea 
a fost lăsată în seama Celui Atotputernic; şi chiar dacă temeliile 
parapetelor ar fi fost puse în centrul pământului şi vârfurile lor ar fi 
ajuns până la bolta cerului, rezultatul ar fi fost acelaşi, când Căpetenia 
oştirii Domnului a condus la atac legiunile Sale de îngeri. 

De mult a plănuit Dumnezeu să dea cetatea lerihonului popo- 
rului Său favorit şi să preamărească Numele Său printre naţiunile 
pământului. Cu patruzeci de ani mai înainte, când l-a scos pe Israel 
din robie, El a avut de gând să le dea Țara Canaanului. Dar, prin 
murmurările şi îndoielile lor, ei I-au provocat mânia şi El i-a făcut să 
rătăcească ani de oboseală prin pustie, până când toţi cei care L-au 
insultat prin necredinţa lor nu mai existau. Prin luarea lerihonului, 

Dumnezeu le-a arătat evreilor că părinţii lor ar fi putut să stăpânească 
cetatea cu patruzeci de ani mai înainte, dacă s-ar fi încrezut în El 
cum s-au încrezut copiii lor. 

Istoria vechiului Israel a fost scrisă pentru folosul nostru. Pavel 
spune: „Totuşi, cei mai mulţi dintre ei n-au fost plăcuţi lui Dumne- 
zeu, căci au pierit în pustie. Şi aceste lucruri s-au întâmplat ca să ne 
slujească nouă drept pilde, pentru ca să nu poftim după lucruri rele, 
cum au poftit ei.“ „Aceste lucruri li s-au întâmplat ca să ne slujească 
drept pilde, şi au fost scrise pentru învăţătura noastră, peste care au 
venit sfârşiturile veacurilor. Astfel dar, cine crede că stă în picioare, 
să ia seama să nu cadă.“ 

Întocmai ca şi vechiul Israel, mulţi dintre cei care mărturisesc 
a păzi poruncile lui Dumnezeu au inimi necredincioase, în timp 
ce în aparenţă păzesc orânduirile lui Dumnezeu. Cu toate că sunt 
favorizați cu lumină mare şi privilegii preţioase, ei vor pierde, totuşi, 
Canaanul ceresc, întocmai cum israeliţii răzvrătiți n-au reuşit să intre 
în Canaanul pământesc pe care li l-a oferit Dumnezeu ca răsplată 
pentru ascultarea lor. 

Ca popor, nouă ne lipseşte credinţa. În aceste zile, puţini vor să 
urmeze directivele date prin slujitorul ales al lui Dumnezeu aşa de 
ascultători cum au fost oştirile lui Israel la luarea Ierihonului. Căpe- 
tenia oştirii Domnului nu S-a descoperit pe Sine adunării întregi. El 
a comunicat numai cu Iosua, care le-a transmis apoi evreilor toate 
instrucţiunile. A fost lăsat pe seama lor să creadă sau să se îndoiască 
de cuvintele lui Iosua, să urmeze poruncile date de el în Numele 
Căpeteniei oştirii Domnului sau să se revolte împotriva directivelor 
şi să refuze autoritatea lui. Ei n-au putut vedea oştirea îngerilor, pusă 
în ordine de Fiul lui Dumnezeu, care conducea avangarda lor; ei ar fi 
putut gândi astfel: „Ce mişcări fără sens sunt acestea şi cât de ridicol 
este spectacolul de marş zilnic în jurul zidurilor cetăţii, suflând între 
timp din cornurile de berbece!“ 

Dar tocmai planul de a continua această ceremonie într-o peri- 
oadă de timp atât de lungă, înainte de dărâmarea finală a zidurilor, 
a dat ocazie la creşterea credinţei printre israeliți. Lor trebuia să li 
se imprime cu desăvârşire ideea că puterea lor nu stătea în înţelep- 
ciunea omului, nici în tăria lui, ci numai în Dumnezeul salvării lor. 
În felul acesta, ei trebuia să se obişnuiască să nu se mai bazeze pe 

propriile lor forţe, ci să se încreadă pe deplin în Conducătorul lor 
divin. 

Cei care astăzi mărturisesc a fi poporul lui Dumnezeu s-ar com- 
porta oare astfel în împrejurări similare? Fără îndoială că mulţi ar 
dori să acţioneze după propriile lor planuri şi ar sugera alte căi şi 
mijloace spre aducerea la îndeplinire a scopului dorit. Ei ar fi pu- 
tin înclinați să se supună unui aranjament atât de simplu, care nu 
reflectă nici o aureolă asupra lor înşişi, afară de meritul ascultăriui. Ei 
ar pune la îndoială şi posibilitatea ca o cetate atât de puternică să fie 
cucerită în felul acesta. Dar legea datoriei este supremă. Ea trebuie 
să stăpânească peste raţiunea umană. Credinţa este puterea vie care 
trece peste orice barieră, depăşeşte toate obstacolele şi înfige steagul 
în inima teritoriului inamic. 

Dumnezeu vrea să facă lucruri miraculoase pentru cei care se 
încred în El. Din cauză că pretinsul Său popor se încrede atât de 
mult în propria lor înţelepciune, şi nu Îi dă Domnului ocazia să-Şi 
arate puterea în favoarea lor, ei nu mai au putere. El vrea să-Şi ajute 
copiii credincioşi în fiecare caz de urgenţă, dacă vor să-şi pună toată 
încrederea în El şi, implicit, să asculte de El. 

În Cuvântul lui Dumnezeu există taine adânci; în providenţele 
Sale există taine inexplicabile; în planul de mântuire există taine 
pe care omul nu le poate pătrunde. Dar mintea mărginită, puternică 
în dorinţa ei de a-şi satisface curiozitatea şi de a rezolva proble- 
mele infinitului, neglijează să urmeze calea simplă arătată de voinţa 
descoperită a lui Dumnezeu şi se amestecă în tainele ascunse de la 
întemeierea lumii. Omul îşi construieşte teoriile, pierde simplitatea 
credinţei adevărate, devine prea îngâmfat spre a crede declaraţiile 
Domnului şi se împrejmuieşte pe sine cu propriile lui închipuiri. 

Mulţi dintre cei care mărturisesc credinţa noastră se află în 
această situaţie. Ei sunt slabi şi fără putere pentru că se încred 
în propria lor putere. Dumnezeu lucrează cu putere pentru un po- 
por credincios care ascultă de Cuvântul Său fără să întrebe sau să 
se îndoiască. Maiestatea cerului, cu oştirea îngerilor Lui, a nivelat 
zidurile lerihonului fără ajutor uman. Luptătorii înarmaţi ai lui Israel 
n-aveau nici un motiv să se mândrească cu realizările lor. Totul a fost 
făcut prin puterea lui Dumnezeu. Fie ca oamenii să renunţe la eu şi 
la dorinţa de a lucra după propriile lor planuri, fie ca ei să se supună 

umiliți faţă de voinţa divină, şi Dumnezeu va reînviora puterea lor şi 
va aduce copiilor Săi eliberare şi biruinţă. 

Domnul i-a dat lui Ieremia o solie de mustrare pe care s-o pre- 
zinte poporului lui, învinuindu-l de continua lepădare a sfatului lui 
Dumnezeu: „Eu v-am vorbit şi devreme şi târziu; dar nu M-aţi ascul- 
tat. V-am trimis pe toţi slujitorii Mei prooroci, i-am trimis întruna 
la voi, să vă spună: «Întoarceţi-vă fiecare din calea voastră cea rea, 
îndreptaţi-vă faptele, nu mergeţi după alţi dumnezei, ca să le slujiţi, 
şi veţi rămâne în ţara pe care v-am dat-o vouă şi părinţilor voştri». 

Dumnezeu a insistat pe lângă ei să nu-l provoace mânia cu lu- 
crarea mâinilor şi inimilor lor, „dar ei n-au ascultat“. Atunci Ieremia 
a prezis captivitatea iudeilor ca pedeapsă pentru că n-au luat aminte 
la Cuvântul Domnului. 

Haldeii aveau să fie folosiţi ca unelte prin care Dumnezeu avea 
să pedepsească aspru pe poporul Său neascultător. Pedeapsa lor avea 
să fie proporțională cu priceperea lor şi cu avertizările pe care le-au 
disprețuit. Dumnezeu a amânat îndelung judecăţile Sale pentru că 
nu era dispus să umilească pe poporul Său ales, dar acum neplăcerea 
Lui se va abate asupra lor ca un ultim efort de a-i opri pe calea lor 
cea rea. 

În timpul de faţă, El n-a făcut un plan nou spre a păstra curăţia 
poporului Său. Ca şi în vechime, El stăruie fierbinte pe lângă cei 
greşiţi care mărturisesc Numele Lui, să se pocăiască şi să se întoarcă 
de la căile lor rele. Acum, ca şi atunci, prin gura slujitorilor Lui aleşi, 
El prezice pericolele din faţa lor. El dă semnalul de avertizare şi 
mustră păcatul cu tot atâta credincioşie ca şi în zilele lui Ieremia. Dar 
Israelul zilelor noastre are aceleaşi ispite de a dispreţui mustrarea 
şi de a urî sfatul ca şi vechiul Israel. Ei prea adesea întorc o ureche 
surdă cuvintelor pe care le-a dat Dumnezeu servilor Lui spre folosul 
celor care mărturisesc adevărul. Deşi Domnul, în îndurarea Sa, reţine 
pentru un timp pedeapsa pentru păcatul lor, ca şi în zilele lui leremia, 
El nu-Şi va retrage mereu mâna, ci va pedepsi nelegiuirea cu judecată 
dreaptă. 

Domnul i-a poruncit lui leremia să stea în curtea casei Domnului 
şi să vorbească tuturor oamenilor lui Iuda, care veneau acolo să 
se închine, acele cuvinte pe care avea să i le dea EI să le spună, 
nescăzând nici un cuvânt, pentru ca ei să poată asculta şi să se 
întoarcă de la căile lor rele. Atunci, lui Dumnezeu Îi va părea rău de 
pedeapsa pe care Şi-a propus să le-o aplice din cauza nelegiuirii lor. 

Aici este foarte evident arătată neplăcerea Domnului de a pedepsi 
pe poporul Său care păcătuieşte. El Îşi amână judecăţile, insistă pe 
lângă ei să se întoarcă la credinţa lor. El i-a scos din robie, ca ei să-l 
poată servi cu credincioşie singurului Dumnezeu viu şi adevărat, dar 
ei s-au abătut la idolatrie, au disprețuit avertizările date prin profeţii 
Lui. Totuşi, El amână pedeapsa Sa spre a le mai da încă o ocazie 
să se pocăiască şi să abată răsplata pentru păcatul lor. Prin profetul 
ales de EI le trimite acum o avertizare clară, pozitivă, şi pune în faţa 
lor singura cale prin care să fie feriţi de pedeapsa pe care o merită. 
Aceasta este pocăință deplină de păcatul lor şi o întoarcere de la 
căile lor rele. 

Domnul i-a poruncit lui leremia să spună poporului: „Aşa vor- 
beşte Domnul: «Dacă nu Mă ascultați când vă poruncesc să urmaţi 
Legea Mea pe care v-am trimis-o înainte; dacă nu ascultați cuvintele 
robilor Mei prooroci, pe care vi-i trimit, pe care vi i-am trimis dis de 
dimineaţă şi pe care nu i-aţi ascultat, atunci voi face Casei acesteia 
ca lui Şilo, şi voi face din cetatea aceasta o pricină de blestem pentru 
toate neamurile pământului».“ Ei au înţeles această referire la Şilo 
şi la timpul când filistenii au învins pe Israel şi au luat chivotul lui 
Dumnezeu. 

Păcatul lui Eli a întrecut nelegiuirea fiilor lui care ocupau slujbe 
sfinte. Neglijenţa tatălui de a mustra şi a înfrâna pe fiii lui a adus 
asupra lui Israel un dezastru îngrozitor. Fiii lui Eli au fost ucişi, 
El însuşi şi-a pierdut viaţa, chivotul lui Dumnezeu a fost luat de 
la Israel şi treizeci de mii de oameni au fost ucişi. Toate acestea 
s-au întâmplat pentru că păcatul a fost privit cu uşurinţă şi îngăduit 
să rămână între ei. Ce lecţie este aceasta pentru bărbaţii care deţin 
poziţii de răspundere în biserica lui Dumnezeu! Aceasta îi imploră 
fierbinte să înlăture cu credincioşie relele care dezonorează cauza 
adevărului. 

Pe timpul lui Samuel, Israel credea că prezenţa chivotului care 
conţinea poruncile lui Dumnezeu avea să le dea biruinţă asupra 

filistenilor, fie că se pocăiau sau nu de lucrările lor păcătoase. Tot aşa 
şi pe timpul lui Ieremia, iudeii credeau că stricta păzire a slujbelor de 
la templu, hotărâte pe cale divină, îi va apăra de pedeapsa cuvenită 
pentru calea lor cea rea. 

Acelaşi pericol există şi astăzi în mijlocul poporului, al celor 
care mărturisesc că sunt depozitarii Legii lui Dumnezeu. Ei sunt 
înclinați să creadă că, în măsura în care păzesc poruncile, vor fi 
apăraţi de puterea judecății divine. Ei refuză să fie mustraţi pentru 
cele rele şi îi învinuiesc pe servii lui Dumnezeu că sunt prea zeloşi 
să îndepărteze păcatul din tabără. Dumnezeu, care urăşte păcatul, îi 
cheamă pe cei care mărturisesc a păzi Legea Sa să se despartă de 
orice nelegiuire. Neglijenţa de a se pocăi şi a asculta de Cuvântul 
Lui va avea urmări asupra poporului lui Dumnezeu de astăzi cum a 
avut acelaşi păcat asupra vechiului Israel. Există o limită peste care 
El nu va mai amâna judecăţile Sale. Pustiirea Ierusalimului stă ca o 
avertizare solemnă în faţa ochilor Israelului modern, că mustrările 
date prin uneltele Sale alese nu pot fi dispreţuite fără pedepsire. 

Când au auzit solia pe care Ieremia le-a prezentat-o în Numele 
Domnului, preoţii şi poporul s-au mâniat tare şi au declarat că el tre- 
buie să moară. În acuzaţiile lor, ei au fost violenţi, strigând: „Pentru 
ce prooroceşti în Numele Domnului şi zici: «Casa aceasta va ajunge 
ca Şilo, şi cetatea aceasta va fi pustiită şi lipsită de locuitori?» Tot 
poporul s-a îngrămădit în jurul lui Ieremia în Casa Domnului.“ În 
felul acesta, solia lui Dumnezeu a fost dispreţuită, şi servul căruia El 
i-a încredinţat-o, ameninţat cu moartea. Preoţii, proorocii necredin- 
CIOŞI şi tot poporul s-au întors cu mânie împotriva lui, care nu voia 
să le vorbească lucruri plăcute şi profeţii înşelătoare. 

Slujitorii neşovăielnici ai lui Dumnezeu de obicei au suferit 
persecuția cea mai amară din partea învăţătorilor falşi ai religiei. Dar 
profeţii adevăraţi vor prefera întotdeauna reproşul şi chiar moartea, 
mai degrabă decât să fie necredincioşi faţă de Dumnezeu. Ochiul 
Celui Nemărginit este asupra uneltelor reproşului divin şi ei poartă 
o răspundere grea. Dar Dumnezeu consideră răul făcut lor prin 
declaraţie falsă, minciună sau abuz ca şi când ar fi făcute față de El 
Însuşi, şi vor fi pedepsite în consecinţă. 

Prinții lui Iuda au auzit cele cu privire la cuvintele lui Ieremia şi 
au venit din casa regelui şi s-au aşezat la intrarea Casei Domnului. 
„Atunci preoţii şi proorocii au vorbit astfel căpeteniilor şi întregului 

popor: «Omul acesta este vinovat de pedeapsa cu moartea; căci 
a proorocit împotriva cetăţii acesteia, cum aţi auzit voi înşivă cu 
urechile voastre».“ Dar Ieremia a stat curajos înaintea căpeteniilor şi 
a poporului, spunând: „Domnul m-a trimis să proorocesc împotriva 
Casei acesteia, şi împotriva cetăţii acesteia toate lucrurile pe care 
le-aţi auzit voi. Acum îndreptaţi-vă căile şi faptele, ascultați glasul 
Domnului Dumnezeului vostru, şi Domnul Se va căi de răul pe care 
l-a rostit împotriva voastră. Cât despre mine, iată-mă în mâinile 
voastre, faceţi-mi ce vi se va părea că este bine şi drept! Numai să 
ştiţi că, dacă mă veţi omori, vă veţi face vinovaţi de sânge nevinovat, 
voi, cetatea aceasta şi locuitorii ei; căci Domnul m-a trimis în adevăr 
la voi să rostesc în auzul vostru toate aceste cuvinte.“ 

Dacă Ieremia ar fi fost intimidat de amenințările acestei înalte 
autorităţi şi de strigătele puternice ale gloatei, solia lui ar fi fost fără 
efect şi el şi-ar fi pierdut viaţa. Dar curajul cu care s-a descărcat 
de penibila însărcinare a atras respectul poporului şi a întors pe 
căpeteniile lui Israel în favoarea lui. Astfel, Dumnezeu a ridicat 
apărători pentru servul Său. Ei au discutat cu preoţii şi proorocii 
falşi, arătându-le cât de neînţelepte ar fi măsurile extreme pe care le 
susțineau ei. 

Influenţa acestor persoane puternice au produs o reacţie în mintea 
poporului. Apoi bătrânii s-au unit în a protesta împotriva hotărârii 
preoţilor cu privire la soarta lui leremia. Ei au citat cazul lui Mica, 
cel care a proorocit judecăţi asupra Ierusalimului, spunând: „Sionul 
va fi arat ca un ogor. Ierusalimul va ajunge un morman de pietre, şi 
muntele Casei Domnului o înălţime acoperită cu păduri.“ Ei le-au 
pus întrebarea: „L-a omorât însă oare Ezechia, împăratul lui Iuda, 
şi tot Iuda? Nu s-a temut Ezechia de Domnul? Nu s-a rugat el 
Domnului? Şi noi să ne împovărăm sufletul cu o nelegiuire aşa de 
mare?“ 

Astfel, prin pledoaria lui Ahicam şi a altora, viaţa profetului 
Jeremia a fost cruţată, cu toate că mulți preoţi şi prooroci falşi ar fi 
fost mulţumiţi să fie condamnat la moarte, pentru că nu puteau să 
suporte adevărurile pe care le-a rostit el, care arătau păcătoşenia lor. 

Dar Israel a rămas nepocăit şi Domnul a văzut că ei trebuia să fie 
pedepsiţi pentru păcatul lor. El l-a instruit pe Ieremia să facă nişte 
Juguri şi legături şi să şi le pună la gât şi să le trimită împăratului 
Edomului, Moabului şi amoniţilor şi împăraţilor Tirului şi Sidonului, 

însărcinând pe trimişi să le spună că Dumnezeu a dat toate aceste ţări 
lui Nebucadneţar, regele Babilonului, şi că toate naţiunile acestea 
aveau să-i slujească lui şi urmaşilor lui pentru un timp anumit, până 
când îi va elibera Dumnezeu. Ei trebuia să declare că, dacă naţiunile 
acestea refuză să servească împăratului Babilonului, vor fi pedepsite 
cu foamete, cu sabie şi cu ciumă până vor pieri. „De aceea“, a zis 
Domnul, „să nu ascultați pe proorocii voştri, pe ghicitorii voştri, 
pe visătorii voştri, pe cititorii în stele şi pe vrăjitorii voştri, care 
vă zic: «Nu veţi fi supuşi împăratului Babilonului!» Căci ei vă 
proorocesc minciuni, ca să fiţi despărțiți de ţara voastră, ca să vă 
izgonesc şi să pieriţi. Dar pe poporul care îşi va pleca grumazul sub 
jugul împăratului Babilonului şi care-i va fi supus, îl voi lăsa în ţara 
lui, zice Domnul, ca s-o lucreze şi să locuiască în ea.“ 

Ieremia a declarat că trebuia să poarte jugul robiei timp de şap- 
tezeci de ani; şi că robii care erau deja în mâinile împăratului Babi- 
lonului şi vasele Casei Domnului care au fost luate aveau să rămână, 
de asemenea, în Babilon până la trecerea acelui timp. Dar la sfârși- 
tul celor şaptezeci de ani Dumnezeu îi va elibera din robia lor, va 
pedepsi pe asupritorii lor şi va subjuga pe împăratul cel mândru al 
Babilonului. 

Trimişi din diferitele naţiuni numite au venit la împăratul lui Iuda 
să se consulte cu el în chestiunea de a se angaja în luptă cu împăratul 
Babilonului. Dar profetul lui Dumnezeu, purtând simbolurile subju- 
gării, a rostit solia Domnului către aceste naţiuni, poruncindu-le să le 
ducă diferiților lor împărați. Aceasta a fost cea mai uşoară pedeapsă 
pe care un Dumnezeu îndurător a putut s-o aplice unui popor atât de 
răzvrătit, dar dacă se vor împotrivi acestui decret de robie, ei aveau 
să simtă rigoarea deplină a pedepsei Lui. Ei au fost fidel avertizaţi 
să nu asculte de învățătorii lor falşi care le-au profetizat minciuni. 

Uimirea consiliului naţiunilor aflat în şedinţă n-a cunoscut mar- 
gini când Ieremia, purtând jugul robiei pe gâtul lui, le-a făcut cu- 
noscut voia lui Dumnezeu. Dar Hanania, unul dintre profeţii cei 
falşi, împotriva căruia Dumnezeu a avertizat pe poporul Său prin 
Jeremia, şi-a ridicat glasul în opoziţie faţă de profeția rostită. Dorind 
să câştige favoarea împăratului şi a curţii sale, el a afirmat că Dum- 
nezeu i-a dat cuvinte de încurajare pentru iudei. El a spus: „Peste 
doi ani, voi aduce înapoi în locul acesta toate uneltele Casei Domnu- 
lui, pe care le-a luat Nebucadneţar, împăratul Babilonului, din locul 

acesta şi le-a dus la Babilon. Şi voi aduce înapoi în locul acesta, 
zice Domnul, pe leconia, fiul lui Ioachim, împăratul lui Iuda şi pe 
toți prinşii de război ai lui Iuda, care s-au dus în Babilon, căci voi 
sfărâma jugul împăratului Babilonului.“ 

Ieremia, în prezenţa tuturor preoţilor şi a întregului popor, a spus 
că aceasta era cea mai arzătoare dorinţă a inimii lui ca Dumnezeu 
să favorizeze astfel pe poporul său, încât vasele Casei Domnului să 
poată fi restituite, iar robii, aduşi înapoi din Babilon; dar aceasta 
se putea face numai cu condiţia ca poporul să se pocăiască şi să se 
întoarcă de la calea lor cea rea la ascultarea de Legea lui Dumnezeu. 
Jeremia îşi iubea ţara şi dorea cu înfocare ca pustiirea prezisă să 
poată fi abătută prin umilinţa poporului, însă el ştia că dorinţa era 
zadarnică. El spera că pedeapsa lui Israel avea să fie cât se poate 
de uşoară, de aceea i-a rugat stăruitor să se supună împăratului 
Babilonului pentru timpul specificat de Domnul. 

EI i-a rugat să asculte cuvintele rostite de el. A citit profeţiile 
lui Osea, Habacuc, Ţefania şi alţii, ale căror solii de mustrare şi 
avertizare erau ca ale lui. El s-a referit la evenimente care s-au 
întâmplat în istoria lor ca împlinire a profeţiilor de pedepsire pentru 
păcate nepocăite. Uneori, ca şi în acest caz, s-au ridicat oameni 
împotriva soliei lui Dumnezeu şi au prezis pace şi prosperitate spre 
a linişti temerile poporului şi spre a câştiga favoarea celor din locuri 
înalte. Dar în fiecare caz din trecut, judecata lui Dumnezeu s-a 
abătut asupra lui Israel aşa cum a fost arătat de profeţii cei adevăraţi. 
El a spus: „Dar, dacă un prooroc prooroceşte pacea, numai după 
împlinirea celor ce prooroceşte, se va cunoaşte că este cu adevărat 
trimis de Domnul.“ Dacă Israel alege să rişte, evenimentele viitoare 
aveau să hotărască în mod efectiv care era profetul cel fals. 

Dar Hanania s-a înfuriat, a luat jugul de pe grumazul lui Ieremia 
şi l-a sfărâmat. „Şi Hanania a zis în faţa întregului popor: «Aşa 
vorbeşte Domnul: Aşa voi sfărâma peste doi ani de pe grumazul 
tuturor neamurilor jugul lui Nebucadneţar, împăratul Babilonului!» 
Proorocul Ieremia a plecat.“ El şi-a făcut lucrarea; a avertizat po- 
porul despre primejdia în care se afla; a arătat singura cale pe care 
puteau să redobândească favoarea lui Dumnezeu. Dar, cu toate că 
singura lui vină era că a prezentat fidel solia lui Dumnezeu unui 
popor necredincios, ei şi-au bătut joc de cuvintele lui, şi bărbaţii din 

poziţie de răspundere l-au acuzat şi au încercat să incite poporul să-l 
condamne la moarte. 

Dar lui Ieremia i-a fost dată o altă solie: „Du-te şi spune lui 
Hanania: «Aşa vorbeşte Domnul: Ai sfărâmat un jug de lemn, dar cu 
aceasta ai făcut în locul lui un jug de fier! Căci aşa vorbeşte Domnul 
oştirilor, Dumnezeul lui Israel: „Pun un jug de fier pe grumazul tutu- 
ror acestor neamuri, ca să fie subjugate de Nebucadneţar, împăratul 
Babilonului, şi-i vor sluji şi-i dau chiar şi fiarele câmpului!» Şi 
proorocul leremia a zis proorocului Hanania: «Ascultă, Hanania! 
Domnul nu te-a trimis, ci tu insufli poporului o încredere mincinoasă. 
De aceea, aşa vorbeşte Domnul: Iată, te izgonesc de pe pământ, şi 
vei muri chiar în anul acesta; căci cuvintele tale sunt o răzvrătire 
împotriva Domnului.» Şi proorocul Hanania a murit chiar în anul 
acela, în luna a şaptea.“ 

Acest profet fals a întărit necredinţa poporului în Ieremia şi solia 
lui. El s-a declarat pe nedrept a fi trimisul Domnului şi a suferit 
moartea ca urmare a păcatului lui înfricoşător. În luna a cincea, 
Jeremia a profetizat moartea lui Hanania, şi în luna a şaptea, moartea 
lui a dovedit că acele cuvinte ale profetului au fost adevărate. 

Dumnezeu a spus că poporul Său avea să fie salvat, că jugul 
pe care-l va pune asupra lor va fi uşor, dacă ei se supun planului 
Său fără să se plângă. Robia era reprezentată printr-un jug de lemn, 
care era uşor de purtat; dar împotrivirea avea să fie întâmpinată cu o 
severitate corespunzătoare, reprezentată prin jugul de fier. Dumnezeu 
a intenţionat să ţină în frâu pe împăratul Babilonului, ca să nu aibă 
loc pierderi de vieţi şi asuprire dureroasă; dar, prin dispreţuirea 
avertizării şi a poruncilor Lui, ei au adus asupra lor severitatea totală 
a robiei. A fost cu mult mai agreabil pentru popor să primească solia 
falsului profet, care a profetizat prosperitate; de aceea a fost primită. 
Aducerea păcatelor tot mereu în faţa ochilor lor le rănea mândria; 
ei ar fi dorit mai degrabă să fie trecute cu vederea. Erau într-un 
astfel de întuneric moral, încât nu-şi dădeau seama de enormitatea 
vinovăţiei lor, nici de aprecierea soliilor de mustrare şi avertizare date 
de Dumnezeu. Dacă ar fi avut un simţământ corect al neascultării lor, 
ei ar fi recunoscut justeţea căii Domnului şi autoritatea profetului 
Său. Dumnezeu a insistat pe lângă ei să se pocăiască, astfel ca El 
să-i poată cruța de umilire şi ca poporul numit cu Numele Lui să 

nu devină tributari ai unei naţiuni păgâne; dar ei şi-au bătut joc de 
sfatul Lui şi au mers după profeţii falşi. 

Domnul i-a poruncit apoi lui leremia să scrie scrisori către că- 
petenii, bătrâni, preoţi, profeţi şi către toţi cei care fuseseră luaţi în 
Babilon ca robi, să nu se lase înşelaţi să creadă în apropiata lor elibe- 
rare, ci să se supună de bunăvoie celor care i-au luat prizonieri, să-şi 
continue ocupațiile, să-şi clădească case în mod paşnic în mijlocul 
cuceritorilor lor. Domnul le-a poruncit să nu îngăduie ca profeţii 
sau ghicitorii lor să-i înşele cu aşteptări false; dar El i-a asigurat 
prin cuvintele lui leremia că, după şaptezeci de ani de robie, vor fi 
eliberaţi şi se vor întoarce la Ierusalim. El le va asculta rugăciunile şi 
le va acorda favoarea Sa, când se vor întoarce la El din toată inima. 
„Mă voi lăsa să fiu găsit de voi, zice Domnul, şi voi aduce înapoi 
pe prinşii voştri de război; vă voi strânge din toate neamurile şi din 
toate popoarele în care v-am izgonit, zice Domnul, şi vă voi aduce 
înapoi în locul de unde v-am dus în robie.“ 

Cu ce afectuoasă compasiune i-a informat Dumnezeu pe copiii 
Săi robi cu privire la planurile Lui pentru Israel! El ştia ce suferinţă 
şi dezastru aveau să experimenteze dacă erau lăsaţi să creadă că 
vor fi grabnic eliberaţi din robie şi aduşi înapoi la Ierusalim, după 
prezicerea profeților falşi. El ştia că această credinţa avea să le 
îngreuieze situaţia. Orice demonstraţie de răzvrătire din partea lor ar 
trezi vigilenţa şi asprimea împăratului şi, drept urmare, libertatea lor 
ar fi restrânsă. El dorea ca ei să se supună liniștiți faţă de soarta lor 
şi să facă astfel ca robia să le fie cât mai plăcută cu putinţă. 

Mai erau încă alţi doi profeţi falşi, Ahab şi Zedechia, care au 
profetizat minciuni în Numele Domnului. Bărbaţii aceştia mărturi- 
seau că sunt învăţători sfinţi; dar viaţa lor era stricată şi erau robi ai 
plăcerilor păcatului. Profetul lui Dumnezeu a condamnat calea cea 
rea a acestor oameni şi i-a avertizat de primejdia în care se aflau; dar, 
în loc să se pocăiască şi să se schimbe, ei s-au mâniat pe profetul 
care le-a mustrat păcatele şi au căutat să-i zădărnicească lucrarea, 
provocând poporul să nu creadă în cuvintele lui şi acţionând contrar 
sfatului lui Dumnezeu în chestiunea supunerii lor faţă de împăratul 
Babilonului. Domnul a mărturisit prin Ieremia că aceşti falşi profeţi 
vor fi predaţi în mâinile împăratului Babilonului şi ucişi înaintea 
ochilor lui, şi la timpul potrivit, această prezicere a fost împlinită. 

S-au ridicat profeţi falşi să semene confuzie în popor, întorcându- 
i de pe calea ascultării de poruncile divine, date prin Ieremia, însă 
judecăţile lui Dumnezeu au fost pronunţate împotriva lor ca urmare 
a păcatului lor cel grav de a se fi răsculat împotriva Lui. 

Tocmai astfel de oameni se ridică în aceste zile şi dau naştere 
la confuzie şi răzvrătire în poporul care mărturiseşte că ascultă de 
Legea lui Dumnezeu. Dar tot atât de sigur cum judecata divină s-a 
abătut asupra profeților falşi, în acelaşi fel îşi vor primi şi aceşti 
lucrători răi deplina măsură a pedepsei lor; pentru că Domnul nu S-a 
schimbat. Cei care profetizează minciuni îi încurajează pe oameni 
să privească păcatul ca pe o problemă măruntă. Când se dau pe faţă 
rezultatele teribile ale păcatelor lor, ei caută, dacă este posibil, să 
facă răspunzător de dificultăţile lor pe cel care 1-a avertizat în mod 
fidel, întocmai cum l-au învinuit şi iudeii pe leremia pentru soarta 
lor cea rea. 

Cei care urmăresc o cale de răzvrătire împotriva Domnului pot 
găsi totdeauna profeţi falşi care vor judeca faptele lor şi îi vor lăuda 
spre pierzarea lor. Cuvintele mincinoase fac adesea mulți prieteni, 
ca în cazul lui Ahab şi Zedechia. Aceşti profeţi falşi, în pretinsul lor 
zel pentru Dumnezeu, au găsit mai mulţi credincioşi şi urmaşi decât 
profetul cel adevărat, care a rostit solia cea simplă a Domnului. 


O lecţie de la recabiţi 


Dumnezeu i-a poruncit lui Ieremia să-i aducă pe recabiţi în Casa 
Domnului, în una dintre camere, să pună vin înaintea lor şi să-i invite 
să bea. Ieremia a făcut aşa cum i-a poruncit Domnul. „Dar ei au 
răspuns: «Noi nu bem vin! Căci lonadab, fiul lui Recab, tatăl nostru, 
ne-a dat următoarea poruncă: Să nu beţi niciodată vin, nici voi, nici 
fiu voştri.» 

„Atunci Cuvântul Domnului a vorbit lui leremia astfel: «Aşa 
vorbeşte Domnul oştirilor, Dumnezeul lui Israel: Du-te şi spune 
oamenilor lui Iuda şi locuitorilor Ierusalimului: Nu voiţi să luaţi 
învăţătură ca să ascultați de cuvintele Mele? zice Domnul. Cuvintele 
lui lonadab, fiul lui Recab, care a poruncit fiilor săi să nu bea vin, 
sunt păzite; căci ei nu beau vin până în ziua de azi, şi ascultă de 
porunca tatălui lor».“ 

Aici, Dumnezeu pune faţă-n faţă ascultarea recabiţilor cu neas- 
cultarea şi răzvrătirea poporului Său, care nu vrea să primească 
cuvintele Lui de mustrare şi avertizare. Recabiţii au ascultat de 
porunca tatălui lor şi au refuzat să fie ademeniţi să calce cerinţele 
sale. Dar Israel a refuzat să asculte de Domnul. El spune: „Eu v-am 
vorbit şi devreme, şi târziu, şi nu M-aţi ascultat! V-am trimis pe 
toți slujitorii Mei proorocii, i-am trimis întruna la voi, să vă spună: 
«Întoarceţi-vă fiecare de la calea voastră cea rea, îndreptaţi-vă fap- 
tele, nu mergeţi după alți dumnezei ca să le slujiți şi veţi rămâne 
în ţara, pe care v-am dat-o vouă şi părinţilor voştri! Dar voi n-aţi 
luat aminte şi nu M-aţi ascultat. Da, fiii lui lonadab, fiul lui Recab, 
păzesc porunca pe care le-a dat-o tatăl lor, însă poporul acesta nu 
M-ascultă!» De aceea, aşa vorbeşte Domnul, Dumnezeul oştirilor, 
Dumnezeul lui Israel: «Iată, voi aduce peste Iuda şi peste toţi locui- 
torii lerusalimului toate nenorocirile pe care le-am vestit cu privire la 
ei, pentru că le-am vorbit şi nu M-au ascultat, pentru că i-am chemat 
şi n-au răspuns!» 

Şi Ieremia a zis casei Recabiţilor: «Aşa vorbeşte Domnul oştiri- 
lor, Dumnezeul lui Israel: pentru că aţi ascultat de poruncile tatălui 
vostru lonadab, pentru că aţi păzit toate orânduirile lui şi aţi făcut 
tot ce v-a poruncit el; pentru aceasta, aşa vorbeşte Domnul oştirilor, 
Dumnezeul lui Israel: lonadab, fiul lui Recab, nu va fi lipsit niciodată 
de urmaşi care să stea înaintea Mea!» 

Recabiţii au fost lăudaţi pentru că au fost dispuşi să asculte, în 
timp ce poporul lui Dumnezeu a refuzat să fie mustrat de profeţii lui. 
Pentru că EI le-a vorbit, dar ei n-au ascultat, pentru că El i-a chemat, 
dar ei nu au răspuns, de aceea a pronunţat Dumnezeu judecata îm- 
potriva lor. Ieremia a repetat cuvintele de laudă din partea Domnului 
pentru recabiţii cei credincioşi şi a pronunţat binecuvântări asupra 
lor în Numele Lui. În felul acesta a învăţat Dumnezeu pe poporul 
Său că credincioşia şi ascultarea de poruncile Lui se vor reflecta 
înapoi asupra lor în binecuvântări, după cum au fost binecuvântaţi 
recabiţii pentru ascultarea lor de porunca tatălui lor. 

Dacă directivele unui tată bun şi înţelept, care a luat măsurile 
cele mai bune şi efective spre a-şi apăra urmaşii de relele necumpă- 
tării, trebuia să fie ascultate atât de strict, autoritatea lui Dumnezeu 
trebuie respectată cu atât mai mult cu cât El este mai sfânt decât 
omul. El este Creatorul şi căpetenia noastră, nemărginit în putere şi 

teribil în judecată. În îndurarea Lui, El foloseşte diferite mijloace 
spre a-i ajuta pe oameni să vadă şi să se pocăiască de păcatele lor. 
Dacă ei vor continua să dispreţuiască mustrările pe care li le trimite 
EI şi acţionează contrar voinţei Sale declarate, trebuie să urmeze 
nimicirea; pentru că poporul lui Dumnezeu este menţinut în pros- 
peritate numai prin îndurarea Lui, prin purtarea de grijă a trimişilor 
Lui cereşti. El nu va susţine şi nu va păzi un popor care nu ia seamă 
la sfatul Lui şi dispreţuieşte mustrările Lui. 


Avertizările lui Dumnezeu respinse 


Jeremia a fost deja lipsit de libertate pentru că voia să asculte de 
Dumnezeu şi să prezinte împăratului şi celorlalţi care ocupau poziţii 
de răspundere în Israel cuvintele de avertizare pe care le-a primit din 
gura lui Dumnezeu. Israeliţii nu voiau să accepte aceste mustrări, 
nici să îngăduie să fie pusă la îndoială calea lor. Ei au manifestat 
o mare mânie şi dispreţ faţă de cuvintele de mustrare şi judecăţile 
care au fost prezise că vor veni asupra lor, dacă ei continuau să 
se răzvrătească împotriva Domnului. Cu toate că Israel n-a vrut să 
asculte de cuvântul sfatului divin, aceasta n-a făcut ca acel cuvânt să 
aibă mai puţin efect şi nici Dumnezeu n-a încetat să-i mustre şi să-i 
amenințe cu nemulţumirea şi judecăţile Sale pe cei care au refuzat 
să asculte de cerinţele Lui. 

Domnul l-a îndrumat pe Ieremia, spunând: „la un sul de carte şi 
scrie în ea toate cuvintele pe care ţi le-am spus cu privire la Israel 
şi cu privire la Iuda, şi cu privire la toate neamurile, din ziua când 
ţi-am vorbit, de pe vremea lui Iosia, până în ziua de azi! Poate că 
dacă va auzi casa lui Iuda tot răul pe care am de gând să i-l fac, 
se vor întoarce fiecare de la calea lor cea rea şi le voi ierta astfel 
nelegiuirea şi păcatul.“ 

Aici se arată neplăcerea Domnului de a renunţa la poporul Său 
care păcătuia. Şi ca nu cumva Israel să neglijeze atât de mult mustră- 
rile şi avertismentele Sale, încât să le piardă din amintirea lor, El Îşi 
amână judecăţile asupra lor şi le prezintă o repetare deplină a neas- 
cultării şi a păcatelor lor agravate din zilele lui Iosia până pe vremea 
lor şi a judecăților pe care le-a pronunţat El ca urmare a nelegiuirilor 
lor. În felul acesta, ei au o altă ocazie să-şi vadă nelegiuirea şi să se 
pocăiască. În aceasta vedem că Dumnezeu n-are plăcere să facă pe 

poporul Său să sufere, ci, cu o purtare de grijă care întrece pe cea 
a unui tată milos faţă de copilul său capricios, El insistă pe lângă 
poporul Său rătăcitor să se întoarcă la legământul lor. 

Profetul Ieremia, ascultător de poruncile lui Dumnezeu, i-a dictat 
lui Baruc, scribul lui, cuvintele date lui de Domnul, pe care le-a scris 
pe un sul. ( Vezi Ieremia 36,4. ) Solia aceasta era o mustrare a multor 
păcate ale lui Israel şi o avertizare despre consecinţele care aveau să 
urmeze dacă mergeau în continuare pe calea lor cea rea. Era un apel 
serios ca ei să renunţe la păcatele lor. După ce a fost scris, leremia, 
care era un prizonier, a trimis pe scribul său să citească sulul tuturor 
oamenilor adunaţi „în Casa Domnului, în ziua postului“. Profetul a 
zis: „Poate că se vor smeri cu rugăciuni înaintea Domnului şi se vor 
întoarce fiecare de la calea sa cea rea. Căci mare este mânia şi urgia, 
cu care a ameninţat Domnul pe poporul acesta.“ 

Scribul a ascultat de profet, şi sulul a fost citit înaintea întregului 
popor al lui Iuda. Dar aceasta n-a fost totul; el a fost invitat să-l 
citească înaintea căpeteniilor. Ei au ascultat cu mare interes şi pe 
feţele lor era întipărită groaza când l-au întrebat pe Baruc cu privire 
la scrierea cea misterioasă. Ei au făgăduit să spună împăratului tot 
ce-au auzit în legătură cu el şi poporul lui, dar l-au sfătuit pe scrib să 
se ascundă, întrucât se temeau că împăratul avea să respingă mărturia 
pe care i-o dăduse Dumnezeu lui Ieremia şi va căuta să-l omoare nu 
numai pe profet, ci şi pe scribul lui. 

Când căpeteniile i-au spus ceea ce citise Baruc, împăratul a 
poruncit de îndată să fie adus sulul şi să fie citit. Dar, în loc să ia 
seama la avertismente şi să tremure în faţa primejdiei care atârna 
asupra lui şi a poporului lui, într-o furie nebună, l-a aruncat în foc, 
cu toate că unii dintre cei care se bucurau de mare încredere în faţa 
lui l-au rugat să nu-l ardă. 

Apoi, mânia acestui monarh păcătos s-a ridicat împotriva lui 
Jeremia şi a scribului său şi de îndată a trimis să pună mâna pe ei, 
„dar Domnul i-a ascuns“. După ce împăratul a ars sulul sacru, a 
venit la Ieremia cuvântul Domnului, spunând: „la din nou o altă 
carte, şi scrie în ea toate cuvintele care erau în cea dintâi carte, 
pe care a ars-o Ioachim, împăratul lui Iuda. Şi despre Ioachim, 
împăratul lui Iuda, spune: «Aşa vorbeşte Domnul: Tu ai ars cartea 
aceasta zicând: Pentru ce ai scris în ea cuvintele acestea: Împăratul 

Babilonului va veni, va nimici țara aceasta, şi va nimici din ea 
oamenii şi dobitoacele?»“ 

Un Dumnezeu îndurător şi milostiv a avertizat pe popor pentru 
binele lor. „Poate că“, a spus compătimitor Creatorul, „dacă va auzi 
casa lui Iuda tot răul pe care am de gând să i-l fac, se vor întoarce 
fiecare de la calea lor cea rea şi le voi ierta astfel nelegiuirea şi 
păcatul.“ Dumnezeu are milă de orbirea şi stricăciunea omului; 
El trimite lumină pentru priceperea lor întunecată în mustrări şi 
ameninţări, care sunt intenţionate să înalțe la maximum simţământul 
ignoranței lor şi să deplângă greşelile lor. El vrea să facă pe cei 
mulţumiţi de ei înşişi să se simtă nesauisfăcuţi cu realizările lor şi să 
caute binecuvântări mai mari printr-o mai strânsă legătură cu cerul. 

Planul lui Dumnezeu nu este de a trimite soli care să placă şi 
să măgulească pe păcătoşi; El nu rosteşte solii de pace pentru a-i 
legăna pe cei nesfinţiţi în siguranţă firească. Ci El pune poveri grele 
pe conştiinţa păcătosului şi străpunge sufletul lui cu sulița ascuţită a 
convingerii. Îngerii slujitori îi prezintă înfricoşătoarele judecăţi ale 
lui Dumnezeu, spre a adânci simţământul marii lui nevoi inspirând 
strigătul chinuitor: „Ce să fac ca să fiu mântuit?“ Acelaşi braţ care 
umileşte până în ţărână, mustră păcatul care face de ruşine mândria 
şi ambiția, ridică pe cel care se pocăieşte, pe cel năpăstuit şi întreabă 
cu cea mai adâncă simpatie: „Ce vrei să-ţi fac?“ 

Când omul a păcătuit împotriva unui Dumnezeu sfânt şi îndură- 
tor, el nu poate urma o cale mai nobilă decât să se pocăiască sincer 
şi să-şi mărturisească păcatele cu lacrimi şi amărăciune de suflet. 
Aceasta cere Dumnezeu de la el; El nu va accepta nimic mai puţin 
decât o inimă zdrobită şi un duh mâhnit. Dar împăratul şi căpeteniile 
lui, în aroganţa şi mândria lor, au refuzat invitaţia lui Dumnezeu de 
a se întoarce; ei nu voiau să ţină seamă de această avertizare şi să 
se pocăiască. Această ocazie binevoitoare a fost ultima lor ocazie. 
Dumnezeu a declarat că, dacă ei refuză să asculte de glasul Lui, le va 
aplica o pedeapsă înfricoşătoare. Ei au refuzat să asculte, iar El “i-a 
rostit judecata asupra lui Israel; El a pedepsit cu o mânie specială pe 
bărbatul care s-a ridicat cu îngâmfare împotriva Celui Atotputernic. 

„De aceea, aşa vorbeşte Domnul, despre Ioachim, împăratul lui 
Iuda: Nici unul din ai lui nu va şedea pe scaunul de domnie al lui 
David. Trupul lui mort va fi lăsat la căldură ziua şi la frig noaptea. ÎL 
voi pedepsi pe el, sămânţa lui şi pe slujitorii lui, pentru nelegiuirea 


Ieremia mustră pe Israel 173 


lor, şi voi aduce peste ei, peste locuitorii Ierusalimului şi peste oa- 
menii lui Iuda toate nenorocirile cu care i-am amenințat fără ca ei să 
fi vrut să Mă asculte.“ 

Arderea sulului n-a fost sfârşitul problemei. Cuvintele scrise au 
fost distruse uşor, dar au rămas mustrarea şi avertizarea pe care le 
conţineau ele şi grabnica venire a pedepsei, pe care o pronunţase 
Dumnezeu împotriva lui Israel cel răzvrătit. Dar chiar şi sulul scris a 
fost reprodus la porunca Domnului. Cuvintele Celui Nemărginit nu 
trebuie nimicite. „Ieremia a luat o altă carte şi a dat-o lui Baruc, fiul 
lui Neriia, logofătul. Baruc a scris în ea, după spusele lui Ieremia, 
toate cuvintele din cartea pe care o arsese în foc Ioachim, împăratul 
lui Iuda. Multe alte cuvinte de felul acesta au mai fost adăugate la 
ea.“ 

Dumnezeu n-a trimis judecăți asupra poporului Său fără ca mai 
întâi să-i avertizeze să se pocăiască. El foloseşte fiecare mijloc ca 
să-i aducă înapoi la ascultare şi nu abate judecăți asupra nelegiuirii 
lor până ce nu le-a dat bogate ocazii să se pocăiască. Mânia omului 
a căutat să împiedice lucrările profetului lui Dumnezeu, lipsindu-l 
de libertate; dar Dumnezeu le poate vorbi oamenilor prin zidurile 
închisorii şi chiar îi foloseşte pe slujitorii Săi tocmai prin mijloacele 
prin care persecutorii lor caută să le limiteze influenţa. 

Acum, mulţi dispreţuiesc mustrarea fidelă dată de Dumnezeu în 
mărturie. Mi-a fost arătat că în aceste zile unii au mers chiar atât 
de departe, încât au ars cuvintele scrise de mustrare şi avertizare, 
cum a făcut şi împăratul cel rău al lui Israel. Dar împotrivirea faţă 
de amenințările lui Dumnezeu nu va împiedica executarea lor. A 
sfida cuvintele Domnului, rostite prin uneltele Sale alese, nu va face 
decât să provoace mânia Lui şi în cele din urmă să aducă nimicire 
sigură asupra răufăcătorului. Indignarea se aprinde adesea în inima 
păcătosului împotriva unelte: pe care o alege Dumnezeu să rostească 
mustrările Sale. Aşa a fost întotdeauna, şi astăzi există acelaşi spirit 
care l-a persecutat şi întemnițat pe Ieremia pentru că a ascultat de 
Cuvântul Domnului. 

În timp ce nu vor să ia seama la avertizări repetate, oamenii 
sunt mulţumiţi cu învăţători falşi, care le măgulesc vanitatea şi le 
întăresc nelegiuirea, dar care nu vor reuşi să-i ajute în ziua necazului. 
Slujitorii aleşi ai lui Dumnezeu trebuie să întâmpine cu curaj şi 
răbdare orice necazuri şi suferinţe ce li s-ar întâmpla prin reproş, 

neluare în seamă sau declarații false, pentru că au îndeplinit cu 
credincioşie sarcina pe care le-a dat-o Dumnezeu s-o facă. Ei să-şi 
aducă aminte că profeţii din vechime şi Mântuitorul lumii au îndurat 
de asemenea abuz şi persecuție de dragul Cuvântului. Ei trebuie să 
se aştepte să întâmpine aceeaşi opoziţie manifestată prin arderea 
sulului care a fost scris, fiind dictat de Dumnezeu. 

Domnul pregăteşte un popor pentru cer. Defectele de caracter, 
voinţă încăpăţânată, idolatrie egoistă, plăcerea găsirii de greşeli, 
ura, cearta provoacă mânia lui Dumnezeu şi trebuie înlăturate de 
la poporul care păzeşte poruncile Lui. Cei care trăiesc în aceste 
păcate sunt înşelaţi şi orbiţi prin vicleniile lui Satana. Ei cred că 
sunt în lumină, când, de fapt, bâjbâie în întuneric. Ei acum murmură 
printre noi, întocmai cum murmurau israeliţii din vechime. Cei care, 
prin simpatie neînţeleaptă, încurajează pe oameni la răzvrătire, când 
iubirea lor de sine suferă sub mustrarea meritată, nu sunt prietenii 
lui Dumnezeu, marele Mustrător. Dumnezeu va trimite mustrare şi 
avertizare poporului Său atâta timp cât continuă să fie pe pământ. 

Cei care iau curajoşi atitudine de partea cea dreaptă, care încura- 
jează supunerea faţă de voinţa descoperită a lui Dumnezeu şi întăresc 
pe alţii în eforturile lor de a îndepărta faptele lor rele, sunt adevărații 
prieteni ai Domnului, care, cu iubire, încearcă să corecteze păcatele 
poporului Său, ca să-i poată spăla şi curăţi de orice întinăciune, să-i 
facă potriviţi pentru sfânta Sa Împărăţie. 

După Ioachim, a urmat să domnească Zedechia la Ierusalim. Dar 
nici noul împărat, nici curtea sa, nici poporul ţării n-au ascultat de 
cuvintele Domnului spuse prin leremia. Haldeii au început asediul 
împotriva Ierusalimului, dar pentru un timp s-au îndepărtat spre a 
întoarce armele împotriva egiptenilor. Zedechia a trimis un sol şi la 
Jeremia, cerându-i să se roage Dumnezeului lui Israel în favoarea lor; 
dar răspunsul înspăimântător al profetului a fost că oştirea haldeilor 
se va întoarce şi va nimici cetatea. În felul acesta, Dumnezeu le-a 
arătat că omului îi este imposibil să abată judecata divină. „Aşa 
vorbeşte Domnul: «Nu vă înşelaţi zicând: Haldeii se vor depărta 
de noi! Căci nu se vor depărta! Şi chiar dacă aţi bate toată oastea 
haldeilor, care se războiesc cu voi, chiar dacă n-ar mai rămâne din 
ei decât câţiva oameni răniţi, tot s-ar ridica fiecare din cortul lui şi ar 
arde cetatea aceasta cu foc».“ 

Jeremia a socotit că şi-a îndeplinit lucrarea şi a încercat să pără- 
sească cetatea, dar a fost împiedicat de unul dintre fiii unui profet 
fals, care a raportat că el era gata să se unească cu inamicul. Ieremia 
a tăgăduit învinuirea mincinoasă, dar, cu toate acestea, el a fost adus 
înapoi. Căpeteniile au fost gata să creadă pe fiul profetului fals pen- 
tru că îl urau pe Ieremia. Se părea că ei credeau că el a adus asupra 
lor nenorocirea pe care a prezis-o. În mânia lor, l-au bătut şi l-au 
aruncat în temniţă. 

După ce a stat multe zile la închisoare, împăratul Zedechia a 
trimis după el şi I-a întrebat în taină dacă are vreun cuvânt din partea 
Domnului. Ieremia a repetat din nou avertizarea că națiunea avea să 
fie dată în mâinile împăratului Babilonului. 

„leremia a mai spus împăratului Zedechia: «Cu ce am păcătuit 
eu împotriva ta, împotriva slujitorilor tăi, şi împotriva poporului 
acestuia, de m-aţi aruncat în temniţă? Şi unde sunt proorocii voştri, 
care vă prooroceau şi ziceau: Împăratul Babilonului nu va veni 
împotriva voastră, nici împotriva ţării acesteia? Acum ascultă, te 
rog, împărate, domnul meu! Fie bine primite înaintea ta rugăminţile 
mele! Nu mă trimite iarăşi în casa logofătului Ionatan, ca nu cumva 
să mor acolo!» Împăratul Zedechia a poruncit să păzească pe Ieremia 
în curtea temniţei, şi să-i dea în fiecare zi o pâine din uliţa brutarilor, 
până s-a sfârşit toată pâinea din cetate. Astfel Ieremia a rămas în 
curtea temniţei.“ 

Împăratul cel păcătos n-a îndrăznit să-şi manifeste în public 
încrederea în Ieremia, dar frica l-a dus să obţină informaţie de la 
el. Totuşi, el era prea slab ca să înfrunte cu curaj dezaprobarea 
căpeteniilor lui şi a poporului, supunându-se voinţei lui Dumnezeu, 
cum declarase profetul. În cele din urmă, bărbaţii cu autoritate, care 
erau furioşi din cauză că Ieremia stăruia să profetizeze răul, au mers 
la împărat şi i-au spus că, atâta timp cât trăieşte, profetul nu va înceta 
să prezică nenorocirea. Ei au susţinut că el era un vrăjmaş al naţiunii 
şi cuvintele sale au slăbit mâinile poporului şi au adus nenorocirea 
asupra lor, iar ei doresc să fie condamnat la moarte. 

Împăratul cel fricos ştia că învinuirile acestea erau false; dar 
pentru a face pe placul celor care ocupau poziţii înalte şi influente în 
naţiune, s-a prefăcut că le crede minciunile şi l-a predat pe Ieremia 
în mâinile lor, să facă cu el ce le place. În consecinţă, profetul a 
fost luat şi „aruncat în groapa lui Malchia, fiul împăratului, care se 

afla în curtea temniţei, şi au pogorât în ea pe Ieremia cu funii. În 
groapă nu era apă, dar era noroi; şi Ieremia s-a afundat în noroi.“ Dar 
Dumnezeu a ridicat prieteni pentru el, care l-au implorat pe împărat 
în favoarea lui şi l-au readus în curtea închisorii. 

Împăratul a trimis încă o dată în secret după Ieremia şi i-a cerut 
să-i spună cinstit despre planul lui Dumnezeu faţă de Ierusalim. 
„leremia a răspuns lui Zedechia: «Dacă ţi-l voi spune, mă vei omori, 
iar dacă-ţi voi da un sfat, nu mă vei asculta». Împăratul Zedechia 
a jurat în taină lui Ieremia, şi a zis: «Viu este Domnul, care ne-a 
dat viaţa, că nu te voi omorî şi nu te voi lăsa în mâinile oamenilor 
acelora, care vor să-ţi ia viaţa!» Ieremia a zis atunci lui Zedechia: 
«Aşa vorbeşte Domnul, Dumnezeul oştirilor, Dumnezeul lui Israel: 
Dacă te vei supune căpeteniilor împăratului Babilonului, vei scăpa 
cu viaţă, şi nici cetatea aceasta nu va fi arsă cu foc, iar tu vei trăi îm- 
preună cu casa ta. Dar dacă nu te vei supune căpeteniilor împăratului 
Babilonului, cetatea aceasta va fi dată în mâinile haldeilor, care o vor 
arde cu foc; iar tu nu vei scăpa din mâinile lor!» Împăratul Zedechia 
a zis lui leremia: «Mă tem de iudeii care au trecut la haldei; mă 
tem să nu mă dea în mâinile lor, şi să mă batjocorească.» Ieremia a 
răspuns: «Nu te vor da. Ascultă glasul Domnului în ce-ţi spun, căci 
o vei duce bine şi vei scăpa cu viaţă».“ 

Aici este prezentată îndurarea îndelung răbdătoare a lui Dumne- 
zeu. Chiar şi în acest ceas, dacă ar fi fost o supunere faţă de cerinţele 
sale, viaţa oamenilor ar fi fost cruţată şi cetatea salvată de la in- 
cendiere. Dar împăratul a socotit că a mers prea departe spre a se 
mai retrage. El se temea de iudei, se temea că va deveni subiect 
de batjocură, se temea pentru viaţa lui. Era prea umilitor în acea zi 
târzie să spună poporului: „Accept cuvântul Domnului aşa cum a 
fost rostit prin leremia, profetul Său. Nu îndrăznesc să mă aventurez 
în război împotriva vrăjmaşului în faţa tuturor acestor avertizări.“ 

Jeremia l-a implorat cu lacrimi pe împărat să se salveze pe sine şi 
poporul lui. Cu durere în suflet, l-a asigurat că nu-şi va putea scăpa 
Viaţa şi toate posesiunile lui aveau să cadă în mâinile împăratului 
Babilonului. El ar fi putut salva cetatea, dacă ar fi vrut. Dar a pornit 
pe calea cea rea şi n-a vrut să se mai întoarcă de pe acel drum. El 
a hotărât să urmeze sfatul profeților falşi şi al oamenilor pe care, 
în realitate, îi dispreţuia şi care îşi băteau joc de slăbiciunea lui de 
caracter, supunându-se aşa de repede dorințelor lor. A renunţat la 

nobila libertate a bărbăției lui, spre a deveni un sclav care se ploco- 
neşte în fața opiniei publice. În timp ce nu avea un scop bine stabilit 
în ce priveşte răul, el, de asemenea, nu avea o poziție curajoasă în ce 
priveşte binele. În timp ce era convins de adevărul rostit de Ieremia, 
el nu avea vigoarea morală să asculte de sfaturile lui, ci a înaintat 
neclintit în direcția cea rea. 

El era chiar prea slab spre a fi dispus să ştie curtenii lui şi poporul 
că avusese o consfătuire cu profetul, aşa de mult a pus stăpânire 
pe sufletul lui teama de om. Dacă acest conducător fricos ar fi stat 
cu curaj în faţa poporului şi ar fi declarat că a crezut cuvintele 
profetului, pe jumătate împlinite deja, ce pustiire ar fi putut fi evitată! 
EI ar fi trebuit să spună: „Vreau să ascult de Domnul şi să salvez 
cetatea de ruină completă. Nu îndrăznesc să dispreţuiesc poruncile 
lui Dumnezeu de teama sau favoarea oamenilor. Iubesc adevărul, 
urăsc păcatul şi vreau să urmez sfatul Celui Atotputernic din Israel.“ 
Poporul ar fi respectat atunci spiritul său curajos şi cei care şovăiau 
între credinţă şi necredinţă ar fi luat o poziţie fermă pentru dreptate. 
Tocmai această cutezanţă şi justeţea acestei căi i-ar fi inspirat pe 
supuşii lui cu admiraţie şi loialitate. Ar fi avut un sprijin larg şi Israel 
ar fi fost cruțat de nespusa nenorocire de foc, măcel şi foamete. 

Dar slăbiciunea lui Zedechia a fost un păcat pentru care el a 
plătit cu o pedeapsă înfricoşătoare. Inamicul s-a abătut ca o avalanşă 
irezistibilă şi a devastat cetatea. Oştirea ebraică a fost respinsă în 
învălmăşeală. Națiunea a fost cucerită. Zedechia a fost luat prizonier 
şi fiii lui au fost ucişi în faţa lui. Apoi el a fost dus din Ierusalim 
ca prizonier, auzind strigătele nenorocitului său popor şi trosnetul 
flăcărilor care le mistuiau casele. Lui i-au scos ochii, şi când a ajuns 
la Babilon, a pierit în mod mizerabil. 

Aceasta a fost pedeapsa necredinţei şi urmarea sfatului celor 
necredincioşi. 

În aceste zile sunt mulţi profeţi falşi, pentru care păcatul nu apare 
deosebit de respingător. Ei se plâng, fără a fi necesar, că pacea popo- 
rului este tulburată de mustrările şi avertizările solilor lui Dumnezeu. 
În ce-i priveşte, adorm sufletele păcătoşilor într-o comoditate fatală, 
prin învăţăturile lor liniştitoare şi înşelătoare. În felul acesta a fost 
fermecat vechiul Israel prin soliile măgulitoare ale preoților corupți. 
Prezicerea lor de prosperitate era mai plăcută decât adevăratul profet, 
care sfătuia la supunere şi pocăință. 


[186] 


178 Mărturii pentru comunitate vol.4 


Slujitorii lui Dumnezeu trebuie să manifeste un spirit iubitor 
şi compătimitor şi să arate tuturor că ei nu sunt mânaţi de motive 
personale în conduita lor cu oamenii şi că n-au plăcere să prezinte 
solii ale mâniei în Numele Domnului. Dar ei niciodată nu trebuie 
să se sustragă de la arătarea păcatelor care corup pe pretinsul popor 
al lui Dumnezeu, nici să înceteze a se strădui să-i influenţeze să se 
întoarcă de la păcatele lor şi să asculte de Domnul. 

Cei care caută să acopere păcatul, şi să-l facă să apară mai puţin 
agravant pentru cugetul călcătorului de lege, fac lucrarea profeților 
falşi şi pot să se aştepte la mânia răzbunătoare a lui Dumnezeu, ca 
urmare a unei astfel de căi. Domnul niciodată nu-Şi va adapta căile 
după dorinţele oamenilor stricaţi. Profetul fals l-a condamnat pe 
Ieremia pentru că supăra poporul cu condamnările lui severe şi a 
căutat să-i reasigure, promiţându-le prosperitate, socotind că bieţilor 
oameni nu trebuie să li se amintească mereu de păcatul lor şi să fie 
ameninţaţi cu pedeapsa. Acest procedeu i-a întărit pe oameni să se 
opună sfatului adevăratului profet şi a intensificat duşmănia lor faţă 
de el. 

Dumnezeu nu simpatizează cu făcătorul de rele. El nu dă nimănui 
libertatea de a ascunde sub o aparenţă înşelătoare păcatele poporului 
Său, nici să strige: „Pace, pace“, când El a declarat că nu va fi pace 
pentru cei răi. Cei care stârnesc răzvrătire împotriva slujitorilor lui 
Dumnezeu, trimişi să prezinte soliile Sale, se răzvrătesc împotriva 
cuvântului Domnului. 

Mărturia următoare, care mi-a fost prezentată în ultima mea 
viziune, la 5 ianuarie 1875, am scris-o în cortul meu, între serviciile 
divine de la adunarea de tabără din Vermont, în august 1875. Ea 
arată starea lucrurilor de la „ din ianuarie 1875. Desfăşurarea 
evenimentelor din timpul verii următoare a îndreptăţit pe deplin 
aparenta severitate a mărturiei. În septembrie, am citit părţi din ea 
pentru acea comunitate şi a început o mare lucrare printre lucrătorii 
noştri. Totuşi, pentru folosul comunităţii şi al altora, prezint mărturia 
în această lucrare smerită. 

Întunericul pune stăpânire acolo unde numai Duhul lui Dumne- 
zeu trebuie să stăpânească. Doar puţini dintre cei care sunt angajaţi 
în lucrare îşi dau seama de nevoia efortului personal şi a respon- 
sabilităţii individuale în oricare departament ar activa. Puţini simt 
sfinţenia lucrării în care sunt angajaţi. Ei o socotesc la nivelul comun 
al întreprinderilor obişnuite. 

Egoismul predomină la mulţi care ar trebui să ştie că o viaţă de 
iubire jertfitoare de sine este o viaţă de pace şi libertate. Cei care ca- 
ută fericirea prin satisfacerea de sine şi prin a avea grijă de propriile 
lor interese sunt pe drumul cel greşit spre a obţine fericirea chiar şi 
pe pământ. Oricine este necredincios în cele mai mici îndatoriri este 
necredincios şi în cele mai mari. Dacă neglijează să îndeplinească 
fidel micile sarcini care-i revin, se dovedeşte incapabil să poarte 
răspunderi mai mari; el arată că nu este cu toată inima pentru lucrare 
şi că nu are privirea îndreptată numai spre slava lui Dumnezeu. 

Unii sunt gata să precizeze sarcinile care aparţin altora dându-și 
seama de completa importanţă a răspunderilor lor, dar nu reuşesc 
să-şi dea seama aşa de uşor de ale lor proprii. Credincioşie personală 
şi răspundere individuală sunt necesare mai ales la Institutul de 
Sănătate ( acum sanatoriu ), la birou, biserică şi şcoală. Dacă toţi cei 
ce au legătură cu aceste instituţii ar asculta cu ardoare la ceea ce îi 
îndrumă Isus să facă, în loc să se întoarcă să întrebe ce trebuie să facă 
omul acesta sau acela, am fi martori la o schimbare mare în fiecare 

departament al lucrării. Dacă vorbirea fiecărei inimi era: „Trebuie să 
fiu atent la învăţăturile lui Hristos şi să ascult de glasul Lui; nimeni 
nu poate face lucrarea mea pentru mine; atenţia altora nu poate 
îndrepta niciodată neglijenţa mea“, atunci am putea vedea cauza lui 
Dumnezeu înaintând cum n-a înaintat niciodată până atunci. 

Această reţinere, această aşteptare ca alţii să facă este ceea ce 
aduce slăbiciune spirituală. A reţine energiile cuiva este o cale sigură 
de a le micşora. Isus cere ascultare absolută şi supunere de bună 
voie de la toți slujitorii Săi. Nu trebuie să fie nici o ezitare sau auto- 
indulgență în slujba lui Hristos. Între Hristos şi Belial nu există nici 
o înţelegere. Ce lipsă de consacrare pentru lucrarea lui Dumnezeu, 
ce lipsă de purtare de grijă a fost acolo, la ___! 

Inima lui A. n-a fost consacrată lui Dumnezeu. El are aptitudini 
şi talente pentru care trebuie să dea socoteală Marelui Dătător a 
toate. Inima lui a fost neconsacrată şi viaţa lui nevrednică de mărtu- 
risirea lui; totuşi, el a fost în strânsă legătură cu lucrarea sacră a lui 
Dumnezeu pentru mai mult de douăzeci de ani. Ce lumină a avut el, 
ce privilegii! S-a bucurat de cele mai rare ocazii să-şi dezvolte un 
caracter creştin adevărat. Cuvintele Domnului Hristos, când a plâns 
pentru Ierusalim, i se aplică şi lui: „Dacă ai fi cunoscut şi tu, măcar 
în această zi, lucrurile care puteau să-ţi dea pacea! Dar acum ele 
sunt ascunse de ochii tăi.“ A., pedeapsa lui Dumnezeu atârnă asupra 
ta, „pentru că n-ai cunoscut vremea când ai fost cercetat.“ 

B. are aceeaşi structură mintală, dar nu este atât de egoist. Amân- 
doi sunt iubitori de plăceri mai mult decât iubitori de Dumnezeu. 
Calea lor este cu totul în dezacord cu viaţa creştină. Le lipsesc stabi- 
litatea, sobrietatea şi consacrarea faţă de Dumnezeu. La B., lucrarea 
harului este întru totul superficială. El doreşte să fie creştin, dar 
nu-şi dă silinţa să păstreze biruinţa asupra eului şi să acţioneze după 
convingerile sale despre bine şi rău. Fapte, nu cuvinte fără temei şi 
intenţii goale, sunt acceptate de Dumnezeu. 

A., tu ai auzit cuvântul lui Dumnezeu în mustrări, în sfaturi, în 
avertizări, ca şi în rugăminţi de iubire. Dar auzirea nu-i de-ajuns. 
„Fiţi împlinitori ai Cuvântului, nu numai ascultători, înşelân-du-vă 
singuri.“ Este uşor să fii purtat de curent şi să strigi „Osana“ împre- 
ună cu mulţimea; dar în viaţa liniştită de fiecare zi, când nu există o 
emoție sau exaltare specială, vine punerea la probă a adevăratului 

creştinism. Acesta este timpul în care inima ta devine rece, zelul tău 
slăbeşte şi exerciţiile religioase devin neplăcute pentru tine. 

Tu neglijezi în mod sigur să faci voia lui Dumnezeu. Hristos 
spune: „Voi sunteţi prietenii Mei, dacă faceţi ce vă poruncesc Eu.“ 
Aceasta este condiţia impusă; aceasta este proba care dovedeşte 
caracterul oamenilor. Simţămintele adesea înşeală, emoţiile nu sunt 
o apărare sigură, pentru că sunt schimbătoare şi supuse împrejurări- 
lor externe. Mulți sunt înşelaţi prin faptul că se încred în impresii 
senzaţionale. Proba este: Ce faci tu pentru Hristos? Ce sacrificii 
faci? Ce biruinţe ai câştigat? Biruirea spiritului egoist, rezistarea la o 
ispită de neglijare a datoriei, o patimă înfrânată, o ascultare de bună 
voie şi bucuroasă faţă de voinţa lui Hristos sunt dovezi mult mai 
mari că eşti un copil al lui Dumnezeu decât o evlavie spasmodică şi 
o religie emoţională. 

Amândoi v-aţi împotrivit mustrării; ea întotdeauna a trezit ne- 
mulţumire şi murmurare în inima voastră împotriva celui mai bun 
Prieten al vostru, care totdeauna a căutat să vă facă bine şi pe care 
voi aveaţi toate motivele să-L respectaţi. V-aţi despărțit de El şi ați 
întristat pe Duhul lui Dumnezeu, ridicându-vă împotriva cuvintelor 
pe care EI le-a dat slujitorilor Săi să le rostească cu privire la calea 
voastră. Voi n-aţi ascultat de aceste îndemnuri, refuzând astfel pe 
Duhul lui Dumnezeu; L-aţi scos din inima voastră şi aţi devenit 
nepăsători şi indiferenți în purtarea voastră. 

Frate A., tu ar fi trebuit să câştigi o experienţă de valoare în tim- 
pul atât de multor ani în care ai fost binecuvântat cu lumina cea mare 
pe care Dumnezeu a îngăduit să strălucească pe calea ta. Cu referire 
la tine, am auzit un glas spunând: „Acesta este un pom fără rod; de 
ce să umbrească ramurile lui fără rod locul pe care l-ar putea ocupa 
un pom roditor? Tăiaţi-l! De ce să împovăreze pământul?“ Apoi am 
auzit sunete dulci ale glasului îndurării spunând: „Mai cruţă-l puţin 
timp, Eu am să-l sap la rădăcini; am să-l curăţ. Mai încearcă-l încă o 
dată; dacă nu va face rod, îl poţi tăia.“ Astfel, pomului fără rod i s-a 
mai acordat o punere la probă, pentru ca viaţa stearpă să înflorească 
şi să aducă rod. Fi-va oare folosită ocazia acordată? Se va ţine seamă 
de avertizările Duhului lui Dumnezeu? Cuvintele lui Isus cu privire 
la Ierusalim, după ce a disprețuit mântuirea oferită atât de îndurător 
de Răscumpărătorul, sunt rostite în esenţă şi către tine: „lerusalime, 
lerusalime de câte ori am vrut să strâng pe copiii tăi cum îşi strânge 

găina puii sub aripi, şi n-aţi vrut!“ Hristos a insistat, El a invitat; dar 
iubirea Sa n-a fost răsplătită de poporul pe care a venit să-l salveze. 
Tu n-ai făcut mai bine la vremea ta decât au făcut la vremea lor bieţii 
iudei autoînşelaţi şi orbiţi. Tu puteai să foloseşti binecuvântatele tale 
privilegii şi ocazii şi să-ţi desăvârşeşti un caracter creştin; dar inima 
ta a fost răzvrătită şi n-ai vrut să te umileşti spre a fi convertit cu 
adevărat şi a trăi în ascultare de cerinţele lui Dumnezeu. 

Neîmpăcatele simţăminte şi murmurări pe care le-au exprimat 
unii au copt, de asemenea, în sufletul tău, cu toate că n-ai îndrăznit să 
vorbeşti deschis cu acelaşi efect. Ar fi fost mai bine pentru serviciu 
şi pentru toţi cei în cauză dacă te-ai fi depărtat de el cu ani în 
urmă. Cu cât ai avut lumină mai multă, cu cât te-ai bucurat de 
privilegii mai multe, cu atât ai manifestat mai puţină sinceritate şi 
neprihănire. Inima ta este firească şi tu ai nesocotit Cuvântul expres 
al lui Dumnezeu. Deşi ai fost împrejmuit de avertizări şi sfaturi şi ai 
avut cea mai puternică dovadă că Dumnezeu era în această lucrare 
şi că îţi vorbea glasul Lui, totuşi ai disprețuit şi ai refuzat mustrările 
solemne şi ai mers pe propria ta cale egoistă şi îndărătnică. 

Uneori, temerile tale au fost trezite, totuşi nu ţi-ai dat seama de 
starea ta nenorocită şi primejdia absolută în care te aflai. Ai căzut de 
repetate ori în aceeaşi stare de indiferenţă şi egoism. Pocăinţa ta n-a 
mers niciodată destul de adânc spre a desăvârşi o schimbare totală. 
Tu ai făcut o lucrare de suprafaţă, şi nu toată schimbarea care este 
necesară pentru a fi acceptat de Dumnezeu. „Cine Mă urmează pe 
Mine“, zice Hristos, „nu va umbla în întuneric.“ Dar cea mai mare 
parte a pretinsei tale vieţi creştine tu ai umblat în întuneric pentru că 
n-ai ajuns să faci legătura cu cerul şi să primeşti lumina cea curată a 
Duhului lui Dumnezeu. 

Dacă ai fi fost într-o zilnică părtăşie cu Domnul şi dacă ai fi 
cultivat o iubire pentru suflete, ai fi eliminat eul şi ai fi devenit un 
lucrător serios în via Domnului. Ai fi văzut cum îndeplinirea fidelă 
a datoriilor vieţii te-ar fi apărat de iubirea şi mulţumirea de sine. 
Tu n-ai fost harnic în căutarea de a câştiga o experienţă înaintată 
în fiecare zi. La ora aceasta trebuia să fii un bărbat demn de încre- 
dere în oricare poziţie de răspundere, dar egoismul şi-a pus pecetea 
asupra împlinirii oricărui lucru pe care te-ai apucat să-l faci. Tu ai 
fost înţelept, după propria ta părere, dar n-ai reuşit să dobândeşti 
înţelepciune din experienţa multor ani. 

B. a fost îngâmfat. El putea să înainteze sigur, să crească în har, 
dar înfăţişarea exterioară 1 s-a părut de mai mare importanţă decât 
podoaba lăuntrică şi veşmântul unui duh blând şi liniştit, pe care 
Dumnezeu le socoteşte de mare valoare. Necredincioşi care au fost 
folosiţi în slujbă, dar care nu avuseseră lumina adevărului prezent 
cum aţi avut-o voi, au fost, cu toate acestea, mult mai credincioşi 
şi conştiincioşi decât oricare dintre voi cărora mă adresez. Dacă aţi 
fi adunat harnic împreună cu Hristos, unii dintre aceştia ar fi acum 
împreună cu noi. Dar viaţa voastră a fost o piatră pe poticnire pentru 
ei. Dumnezeu priveşte asupra acestor necredincioşi cu o mai mare 
milă şi favoare decât asupra celor care cred adevărul, dar care ÎI 
tăgăduiesc prin faptele lor. Acea credinţă care este lăsată la o parte 
când e convenabil fiind luată şi lăsată ca o haină nu este religia lui 
Hristos, ci un obiect fals, care nu va suporta nici măcar proba acestei 
lumi. 

Adevărata religie este totdeauna distinct văzută în cuvintele şi 
purtarea noastră şi în fiecare faptă a vieţii. La urmaşii lui Hristos, 
religia nu trebuie să fie niciodată despărțită de afaceri. Ele trebuie să 
meargă mână în mână şi poruncile lui Dumnezeu trebuie să fie păzite 
cu stricteţe în toate amănuntele problemelor lumeşti. Conştienţa 
că suntem copii ai lui Dumnezeu ar trebui să dea un înalt nivel 
caracterului chiar şi în sarcinile vieţii de fiecare zi, care să nu ne 
facă nepăsători în afaceri, ci înfocaţi în spirit. O religie ca aceasta 
suportă cercetarea critică a lumii cu conştienţa integrităţii. 

Fiecare lucrător al instituţiei trebuie să se considere pe sine ca 
ispravnic al lui Dumnezeu şi trebuie să-şi facă lucrarea cu exactitate 
şi vigilenţă fidelă. Întrebarea continuă să fie: „Este aceasta în deza- 
cord cu voinţa lui Dumnezeu? Va plăcea aceasta Răscumpărătorului 
meu?“ Religia biblică înalţă raţiunea până ce Hristos este oglindit 
în toate gândurile. Fiecare acţiune, fiecare cuvânt şi fiecare moment 
din viaţa noastră trebuie să poarte pecetea sfintei noastre credinţe. 
Sfârşitul tuturor lucrurilor este aproape, şi noi n-avem timp să fim 
leneşi sau să trăim în plăceri, împotriva scopurilor lui Dumnezeu. 

Domnul nu vrea să se glumească cu El. Cei care neglijează îndu- 
rările şi binecuvântările în acest timp al ocaziilor vor aduce întuneric 
de nepătruns asupra lor înşişi şi vor fi candidaţi pentru mânia lui 
Dumnezeu. Asupra Sodomei şi Gomorei s-a abătut blestemul Celui 
Atotputernic pentru păcatele şi nelegiuirile lor. În zilele noastre, sunt 

dintre cei care au abuzat de îndurările lui Dumnezeu şi au disprețuit 
avertismentele Sale. Va fi mai uşor pentru Sodoma şi Gomora în ziua 
judecății decât pentru cei care poartă Numele lui Hristos, dar care 
Îl necinstesc prin viaţa lor neconsacrată. Această grupă îşi adună o 
pedeapsă înfricoşătoare când, în mânia Sa, Dumnezeu îi va cerceta 
cu judecăţile Sale. 

Păcătoşii care n-au avut lumina privilegiilor de care s-au bucurat 
adventiştii de ziua a şaptea, în neştiinţa lor, vor fi într-o situaţie mai 
favorabilă înaintea lui Dumnezeu decât cei care au fost necredincioşi, 
în timp ce erau în strânsă legătură cu lucrarea Lui şi mărturiseau 
că-L iubesc şi Îi servesc. Lacrimile lui Hristos pe munte au venit 
dintr-o inimă chinuită şi frântă din cauza nerăsplătitei Lui iubiri şi 
nerecunoştinţei poporului Său ales. El a lucrat neobosit spre a-i salva 
de soarta pe care se părea că sunt hotărâți s-o aducă asupra lor, dar 
ei au refuzat îndurarea Lui şi n-au cunoscut vremea cercetării lor. 
Timpul lor de cercetare era încheiat, dar totuşi au fost atât de orbiţi 
de păcat, încât nu ştiau acest lucru. 

Isus a privit peste secole, până la încheierea timpului, şi, cerce- 
tând cazurile tuturor celor care au răsplătit iubirea şi îndemnurile 
Lui cu egoism şi neglijenţă şi pe toţi cei care Îi vor răsplăti astfel, El 
le-a adresat acele cuvinte solemne, care declarau că n-au cunoscut 
vremea cercetării lor. Iudeii adunau în jurul lor nori negri de pe- 
deapsă, şi astăzi, în acelaşi fel, atrag asupra lor mânia lui Dumnezeu, 
din cauza ocaziilor nefolosite, a sfaturilor şi iubirii lui Isus luate în 
batjocură şi din cauza dispreţului şi urii faţă de slujitorii Lui pentru 
că vorbesc adevărul. 

Nu există nici un loc pe faţa pământului unde a fost dată o lumină 
atât de mare ca la ____. Nici chiar vechiul Ierusalim n-a fost mai mult 
favorizat cu raze de lumină cerească spre a străluci pe calea pe care 
să meargă poporul Lui. Totuşi, ei n-au umblat prin ascultare fidelă 
în deplina strălucire a luminii, slujindu-l lui Dumnezeu noapte şi zi. 
O religie bolnăvicioasă şi pipernicită este rezultatul neglijenţei de 
a urma lumina descoperită a Duhului Domnului. Energia şi iubirea 
cresc pe măsură ce le exercităm şi darurile creştine sunt dezvoltate 
numai prin cultivare atentă. 

Necesitatea disciplinei în familie 


Starea multora din ____ este într-adevăr alarmantă; în mod de- 
osebit în această situaţie se află majoritatea celor tineri. Familiile 
s-au mutat în localitate cu condiţia să nu fie o povară pentru comu- 
nitate, ci un ajutor. Cu un număr considerabil, rezultatul a fost exact 
invers. Neglijenţa părinţilor de a-şi instrui cum se cuvine copiii a 
fost o bogată sursă de rele în multe familii. Tinerii n-au fost înfrânaţi 
cum ar fi trebuit să fie. Părinţii au neglijat să urmeze instrucţiunile 
Cuvântului lui Dumnezeu în această privinţă, şi copiii au luat frâiele 
conducerii în propriile lor mâini. Urmarea a fost că, în general, au 
reuşit să-şi conducă părinţii, în loc ca ei să fie sub autoritatea lor. 

Părinţii sunt orbi faţă de starea adevărată a copiilor lor, care au 
reuşit să-i înşele cu totul. Dar cei care au pierdut controlul asupra 
copiilor lor nu sunt mulţumiţi când alţii caută să-i stăpânească sau 
să le arate defectele cu scopul de a-i corecta. Cauza lui Dumnezeu 
a fost întârziată în ___, prin aducerea de către părinţi a copiilor 
lor nesupuşi şi nedisciplinaţi în această biserică mare. Mulţi îşi 
neglijează constant datoria de a-şi creşte copiii oferindu-le hrană şi 
povaţa Domnului; cu toate acestea, ei au fost primii care au vorbit 
despre răutatea tinerilor din ____, când tocmai influenţa şi exemplul 
rău al propriilor copii au demoralizat pe tinerii cu care s-au asociat. 

Astfel de familii au adus asupra acestei comunităţi cele mai grele 
poveri ale lor. Ei au venit cu idei preconcepute în acest loc şi se pare 
că aşteaptă ca biserica să fie perfectă şi să preia responsabilitatea de 
a-i face creştini pe acei copii pe care ei, ca părinţi, nu sunt în stare 
să-i stăpânească sau să-i facă să nu treacă limita. Ei aruncă asupra 
comunităţii o greutate teribilă şi zdrobitoare. Ei ar putea fi de ajutor, 
dacă ar renunţa la egoism şi s-ar strădui să-L onoreze pe Dumnezeu 
şi să îndrepte greşelile pe care le-au făcut în viaţă. Dar ei nu fac 
aşa ceva; se ţin la distanţă, gata să critice lipsa de spiritualitate din 
comunitate, a cărei mare nenorocire este că printre membrii ei se 
numără prea mulţi asemenea lor — capacităţi nefolosite, persoane ale 
căror inimi şi vieţi sunt neconsacrate şi ale căror căi sunt întru totul 
rele. Instituţiile stabilite la au purtat cu ele prea multe trupuri 
bolnave şi fără viaţă pentru propria lor prosperitate şi vitalitate 
spirituală. 

Criticând pe purtătorii de poveri 


Biserica suferă din lipsă de lucrători creştini neegoişti. Dacă toți 
cei care nu sunt în stare să reziste ispitei, fiind prea slabi să stea 
singuri, ar rămâne departe de_____, ar fi o atmosferă spirituală mult 
mai curată în acea biserică. Cei care se hrănesc cu pleava slăbiciu- 
nilor şi deficienţelor altora şi care îşi adună miasma nesănătoasă 
a neglijenţelor şi a cusururilor semenilor lor, făcându-se gunoierii 
comunităţii, nu sunt de nici un folos pentru societatea din care ei 
reprezintă o parte, ci sunt o adevărată povară pentru comunitatea în 
care trăiesc. 

Comunitatea are nevoie nu de poveri, ci de lucrători serioşi; nu 
de căutători de greşeli, ci de constructori în Sion. Este nevoie într- 
adevăr de misionari la centrul marii lucrări — bărbaţi care vor păzi 
fortăreaţa, care vor fi credincioşi să apere onoarea celor pe care i-a 
pus Dumnezeu în fruntea lucrării Sale şi care vor face tot posibilul 
să susţină cauza în toate departamentele ei, chiar cu sacrificarea 
intereselor lor şi a vieţii, dacă este necesar. Dar mi-a fost arătat că 
sunt puţini cei în care adevărul a pătruns până în suflet, care pot 
suporta proba cercetătoare a lui Dumnezeu. Sunt mulţi care se ţin de 
adevăr, dar adevărul nu se ţine de ei spre a le schimba inima şi a-i 
curăţi de tot egoismul. Sunt, de asemenea, cei care au venit în ___- 
_ pentru a ajuta lucrarea, precum şi mulţi dintre membrii cei vechi 
care au de dat o socoteală înfricoşătoare lui Dumnezeu, deoarece au 
fost o piedică pentru lucrare prin viaţa lor egoistă şi neconsacrată. 

Religia nu are nici o virtute salvatoare în cazul în care caracterele 
celor care o mărturisesc nu corespund cu mărturisirea lor. Dumnezeu 
a dat mare lumină poporului Său din _____; dar Satana are de adus la 
îndeplinire lucrarea sa şi el face ca puterea lui să apese cât mai tare 
asupra marelui centru al lucrării. El pune mâna pe bărbaţi şi femei 
care sunt egoişti şi neconsacraţi şi face din ei santinele care să supra- 
vegheze pe slujitorii credincioşi ai lui Dumnezeu, punând la îndoială 
cuvintele, acţiunile şi motivele lor, găsind defecte şi murmurând faţă 
de mustrările şi avertismentele lor. Prin ei, el dă naştere la bănuială 
şi invidie şi caută să slăbească curajul celor credincioşi, mulţumind 
pe cei nesfințiți şi nimicind lucrarea slujitorilor lui Dumnezeu. 

Satana a avut o mare putere asupra minţii părinților prin copiii lor 
nedisciplinaţi. Păcatul neglijenţei părinteşti stă pecetluit împotriva 
multor părinţi, păzitori ai Sabatului. 

Spiritul clevetirii şi al preocupării cu fleacuri este unul dintre 
agenţii speciali ai lui Satana spre a semăna discordie şi ceartă, a 
despărți prieteni şi a submina credinţa multora în veracitatea po- 
ziţiilor noastre. Fraţii şi surorile sunt prea nerăbdători să discute 
despre defectele şi păcatele pe care cred că le au alţii, şi mai ales cei 
care au adus în mod hotărât soliile de mustrare şi avertizare date de 
Dumnezeu. 

Copiii acestor plângăreţi ascultă cu urechile larg deschise şi 
primesc otrava nemulțumirii. În felul acesta, părinţii închid orbește 
căile prin care s-ar putea ajunge la inima copiilor. Cât de multe 
familii îşi condimentează zilnic mesele cu îndoială şi semne de 
întrebare! Ei disecă bine caracterele prietenilor lor şi le servesc ca 
pe un desert delicios. E grozavă bucăţica de bârfă care este trecută 
în jurul mesei, spre a fi comentată nu numai de adulţi, ci şi de copii. 
Prin aceasta, Dumnezeu este dezonorat. Isus a zis: „Ori de câte ori 
aţi făcut aceste lucruri unuia dintre aceşti foarte neînsemnaţi fraţi ai 
Mei, Mie Mi le-aţi făcut.“ De aceea, Hristos este disprețuit şi insultat 
de către cei care îi bârfesc pe slujitorii Lui. 

Numele servilor aleşi ai lui Dumnezeu au fost tratate cu lipsă de 
respect şi în unele cazuri cu dispreţ absolut de către unele persoane a 
căror datorie este să-i susţină. Copiii au auzit observațiile lipsite de 
respect ale părinţilor cu referire la solemnele mustrări şi avertizări 
ale slujitorilor lui Dumnezeu. Ei au înţeles glumele dispreţuitoare şi 
vorbirile depreciatoare care au ajuns din când în când la urechile lor 
şi tendinţa este să aducă în mintea lor interesele sacre şi veşnice la 
acelaşi nivel cu obişnuitele afaceri ale lumii. Ce lucrare realizează 
aceşti părinţi, care îi fac necredincioşi pe copiii lor chiar din copilă- 
rie! Acesta este felul în care sunt învăţaţi copiii să fie necuviincioşi 
şi răzvrătiți împotriva mustrării de către Cer a păcatului. Decăderea 
spirituală poate reuşi numai unde există astfel de rele. Tocmai aceşti 
taţi şi mame, orbiţi de vrăjmaş, se miră de ce sunt copiii lor atât de 
înclinați spre necredinţă şi spre îndoială faţă de adevărul Bibliei. 
Ei se miră de ce este atât de greu să se ajungă la ei prin morală şi 
influenţe religioase. Dacă ar avea o vedere spirituală, ar descoperi 
de îndată că această deplorabilă stare de lucruri este rezultatul influ- 

enţei din propriul lor cămin, lăstarul invidiei şi al neîncrederii lor. 
În felul acesta, sunt educați mulţi necredincioşi în cercul familial al 
pretinşilor creştini. 

Sunt mulţi care găsesc o bucurie deosebită în a discuta şi a stărui 
asupra defectelor, reale sau închipuite, ale celor care poartă grele 
răspunderi în legătură cu instituțiile cauzei lui Dumnezeu. Ei trec 
cu vederea binele care a fost adus la îndeplinire, foloasele care au 
rezultat din muncă grea şi devoțiune neclintită pentru cauză, fixându- 
şi atenţia asupra unei greşeli aparente, asupra unei chestiuni care, 
după ce a fost făcută şi consecinţele i-au urmat, ei îşi închipuie că 
putea fi făcută mai bine şi cu rezultate mai satisfăcătoare; adevărul 
este că, dacă ar fi fost lăsaţi să facă ei lucrarea, fie că ar fi refuzat să 
acţioneze în împrejurările descurajante ale situaţiei respective, fie că 
ar fi procedat mai nesocotit decât cei care au făcut lucrarea şi care 
au urmat glasul providenţei lui Dumnezeu. 

Dar aceşti vorbitori turbulenţi vor să se agaţe de cele mai neplă- 
cute aspecte ale lucrării, întocmai cum se agaţă lichenii de asperită- 
tile stâncii. Persoanele acestea sunt pipernicite spiritual prin continua 
stăruire asupra lipsurilor şi greşelilor altora. Ei sunt incapabili din 
punct de vedere moral să discearnă acţiunile bune şi nobile, strădu- 
inţele altruiste, eroismul adevărat şi sacrificiul de sine. Ei nu devin 
mai nobili şi mai distinși în viaţa şi speranţele lor, mai generoşi şi 
mai largi în ideile şi planurile lor. Ei nu cultivă caritatea care trebuie 
să caracterizeze viaţa creştinului. Degenerează în fiecare zi şi devin 
tot mai înguşti în prejudecățile şi vederile lor. Caracteristica lor este 
micimea şi atmosfera care-i înconjoară este otrăvitoare pentru pace 
şi fericire. 

Păcatul cel mare al _____ este neglijenţa de a se împărtăşi de 
lumina pe care le-a dat-o Dumnezeu prin servii Săi. Hristos le-a spus 
apostolilor Săi: „Cine primeşte pe acela pe care-l trimit Eu, pe Mine 
Mă primeşte; şi cine Mă primeşte pe Mine, primeşte pe Cel ce M-a 
trimis pe Mine.“ Aici este arătat lămurit că cel care dispreţuieşte 
soliile slujitorilor lui Dumnezeu disprețuiește nu numai pe Fiul, ci şi 
pe Tatăl. 

El spune iarăşi: „Dar în oricare cetate veţi intra şi nu vă vor primi, 
să vă duceţi pe ulițele ei şi să ziceţi: «Scuturăm împotriva voastră, 
chiar şi praful din cetatea voastră, care s-a lipit de picioarele noastre; 
totuşi să ştiţi că Împărăţia lui Dumnezeu s-a apropiat de voi». Eu vă 

spun că în ziua judecății va fi mai uşor pentru Sodoma decât pentru 
cetatea aceea. Vai de tine, Horazine! Vai de tine, Betsaido! Căci dacă 
ar fi fost făcute în Tir şi Sidon lucrările puternice care au fost făcute 
în voi, de mult s-ar fi pocăit stând în sac şi cenuşă. De aceea, în ziua 
judecății, va fi mai uşor pentru Tir şi Sidon decât pentru voi. Şi tu, 
Capernaume, vei fi înălţat oare până la cer? Vei fi pogorât până în 
Locuinţa morţilor. Cine vă ascultă pe voi, pe Mine Mă ascultă, şi 
cine vă nesocoteşte pe voi, pe Mine Mă nesocoteşte; iar cine Mă 
nesocoteşte pe Mine, nesocoteşte pe Cel ce M-a trimis pe Mine.“ 

Cât de îngrozitor de solemne sunt aceste cuvinte! Cât de impor- 
tant este să nu fim găsiţi că respingem avertizările şi îndemnurile 
prezentate de Dumnezeu prin uneltele Sale umile; pentru că, dispre- 
țuind lumina adusă prin solii Săi, dispreţuim pe Mântuitorul lumii, 
Împăratul slavei. Mulţi iau parte la acest risc teribil şi atrag astfel 
asupra lor condamnarea lui Dumnezeu. Cu Cel Atotputernic nu se 
va glumi, nici nu va îngădui ca glasul Lui să fie nesocotit fără nici o 
consecinţă. 


Consecințele unei discipline laxe 


Frații C. şi D. nu au adus acea uşurare pentru lucrare la __- 
__, pe care ar fi trebuit s-o aducă. Dacă s-ar fi păstrat amândoi 
umiliţi, în temere de Dumnezeu, stăruind în facerea de bine atât în 
comunitate, cât şi la serviciu, ei ar fi fost o mare binecuvântare pentru 
lucrarea lui Dumnezeu. Dacă ar fi simţit răspunderea lor în faţa lui 
Dumnezeu pentru instruirea şi disciplinarea copiilor lor, ei ar fi fost 
exemple valoroase pentru alţii. Copiii aceştia aveau nevoie nu numai 
de educaţia obţinută la şcoală, ci şi de educaţia din cămin, pentru 
ca puterile lor mintale şi morale să se poată dezvolta în proporţia 
cuvenită, fiecare având exerciţiul necesar. Aptitudinile fizice, mintale 
şi spirituale trebuie dezvoltate pentru a forma un caracter complet şi 
echilibrat. 

Pentru a realiza această lucrare cu succes, copiii trebuie suprave- 
gheaţi, păziţi şi instruiți. Spre a-i modela pe cei tineri într-o manieră 
corectă, se cere iscusinţă şi efort răbdător. Anumite tendinţe rele 
trebuie restrânse cu grijă şi mustrate cu blândeţe; mintea trebuie 
stimulată în favoarea a ceea ce este drept. Copilul trebuie să fie în- 

curajat să manifeste stăpânire de sine şi toate acestea trebuie făcute 
cu înţelepciune, altfel scopul dorit nu va fi atins. 

Părinţii, pe drept, pot să întrebe: „Cine este potrivit pentru aceste 
lucruri?“ Numai Dumnezeu este îndestularea lor; şi dacă ei ÎI lasă 
pe dinafară, fără să caute ajutorul şi sfatul Lui, sarcina lor este, într- 
adevăr, fără nădejde. Dar, prin rugăciune, prin studiul Bibliei şi prin 
zel serios, ei pot avea un succes minunat în această sarcină impor- 
tantă, fiind răsplătiți de o sută de ori pentru tot timpul şi purtarea lor 
de grijă. Dar clevetirea şi grija pentru înfăţişarea exterioară au ocu- 
pat timpul preţios care trebuia devotat rugăciunii pentru înţelepciune 
şi putere de la Dumnezeu, spre a îndeplini răspunderea lor cea mai 
sacră. Părinții care sunt înţelepţi în ale mântuirii vor aranja în aşa 
fel cele din jurul lor, încât acestea să fie favorabile pentru formarea 
unui caracter corect în copiii lor. Ei pot face acest lucru aproape 
totdeauna. Izvorul înţelepciunii, din care pot scoate toată cunoştinţa 
necesară în această privinţă, este deschis. 

Biblia, o carte bogată în învăţătură, trebuie să fie manualul lor. 
Dacă îşi educă copiii în conformitate cu preceptele ei, nu numai 
că pun picioarele tinerilor pe calea cea dreaptă, ci se educă şi pe 
ei înşişi în cele mai sfinte sarcini ale lor. Impresiile făcute asupra 
tinerilor sunt greu de şters. Cât de important este, deci, ca aceste 
impresii să fie din cele bune, care să îndrepte facultăţile în formare 
ale tânărului în direcţia cea bună! 

Unii părinţi au venit la ___ cu copiii lor şi i-au depus în comu- 
nitate, ca şi cum de aici înainte ei nu mai au nici o răspundere în 
educaţia religioasă şi morală. Fratele şi sora C. şi fratele şi sora D. 
au făcut o greşeală în disciplinarea copiilor lor, precum şi în privinţa 
lor înşişi. Copiii lor s-au bucurat de libertate şi au făcut ceea ce le-a 
plăcut. Ei au fost scutiţi de răspunderi în cămin şi au disprețuit res- 
tricţia. O viaţă cu folos li se părea o viaţă de trudă. Conducerea slabă 
din cămin i-a făcut nepotriviţi pentru orice poziţie şi, ca o consecinţă 
naturală, ei s-au răzvrătit împotriva disciplinei şcolare. Părinţii i-au 
crezut atunci când s-au plâns şi, simpatizând cu necazurile lor imagi- 
nare, şi-au încurajat copiii să facă rele. Părinţii aceştia au crezut, în 
multe cazuri, neadevăruri evidente care le-au fost plasate de copiii 
lor, înşelându-i. Câteva astfel de cazuri de copii indisciplinaţi care se 
prefăceau aveau să contribuie mult la dărâmarea oricărei autorităţi 
în şcoală şi să demoralizeze tineretul din biserica noastră. 

În cer există ordine desăvârşită, armonie şi înţelegere perfectă. 
Dacă părinţii neglijează astfel să-şi aducă copiii sub autoritatea care 
se cuvine aici, cum pot spera că vor fi socotiți partenerii potriviţi 
pentru îngerii cei sfinţi într-o lume de pace şi armonie? Părinţii 
îngăduitori, care îşi îndreptăţesc copiii în facerea de rele, creează 
prin aceasta un element care va aduce discordie în societate şi va 
distruge autoritatea atât în comunitate, cât şi la şcoală. 

Copiii au nevoie de îngrijire şi călăuzire atentă ca niciodată mai 
înainte, pentru că Satana se străduieşte să pună stăpânire asupra 
minţii şi inimii lor şi să-L alunge pe Duhul lui Dumnezeu. Înfrico- 
şătoarea stare a tinerilor din acest veac constituie unul dintre cele mai 
puternice semne că trăim în zilele de pe urmă, însă ruinarea multora 
poate fi urmarea directă a greşitei conduceri a părinților. Spiritul de 
murmurare împotriva mustrării a prins rădăcini şi îşi aduce roada 
lui de insubordonare. Chiar dacă nu sunt mulţumiţi cum se dezvoltă 
caracterul copiilor lor, părinţii nu reuşesc să vadă greşelile care i-au 
adus în această stare. 

Eli i-a dojenit pe fiii lui, dar nu a acţionat prompt spre a-i ţine în 
frâu. Tatăl afectuos şi cu iubire neconstrângătoare a fost avertizat de 
Dumnezeu că neglijenţa lui va fi urmată de pedeapsă, dar, chiar şi 
atunci, el nu a fost impresionat de faptul că era important să înlăture 
răul cel dezgustător din Israel. El trebuia să ia măsuri prompte; dar, 
în loc de aceasta, a spus, cu o remarcabilă resemnare: „Domnul este 
acesta, să facă ce va crede!“ Dacă s-ar fi trezit şi şi-ar fi dat seama 
că este direct vinovat de neglijenţă, Israel ar fi putut fi salvat de 
înfrângerea umilitoare, şi chivotul lui Dumnezeu nu ar fi căzut în 
mâinile inamicului. 

Dumnezeu condamnă neglijenţa care cochetează cu păcatul, 
nelegiuirea şi nepăsarea care împiedică descoperirea prezenţei lui 
periculoase în familiile pretinşilor creştini. El îi face răspunzători, în 
mare măsură, pe părinţi pentru defectele şi nebuniile odraslelor lor. 
Dumnezeu a abătut blestemul Lui nu numai asupra fiilor lui Eli, ci 
şi asupra lui Eli însuşi, şi acest exemplu înfricoşător trebuie să fie o 
avertizare pentru părinţii din această vreme. 

În timp ce priveam asupra situaţiei periculoase a tinerilor noştri 
şi mi se arăta cât de indiferenți sunt părinţii faţă de bunăstarea lor, 
inima mea a fost deprimată şi slăbită; îngerii au fost mâhniţi şi 
au plâns îndureraţi. Tinerii merg în lume în mâinile lui Satana. Ei 

devin tot mai puţin sensibili faţă de plăcutele influenţe ale harului 
lui Dumnezeu, mai îndrăzneţi şi mai sfidători şi manifestă o lipsă de 
respect crescândă pentru interesele veşnice. L-am văzut pe Satana 
implantându-şi steagul în familiile celor care mărturisesc a fi cei aleşi 
de Dumnezeu, dar cei care umblă în lumină trebuie să fie în stare să 
vadă deosebirea dintre steagul negru al vrăjmaşului şi drapelul pătat 
de sânge al lui Hristos. 

Copiii trebuie să fie învăţaţi prin poruncă şi exemplu. Părinții 
trebuie să privească gravele lor răspunderi cu teamă şi cutremur. 
Rugăciuni fierbinţi trebuie înălțate pentru putere şi călăuzire divină 
în această însărcinare. În multe familii, seminţele vanităţii şi ale 
egoismului sunt semănate în inima copiilor aproape din timpul prun- 
ciei. Micile lor cuvinte şi comportarea drăgălaşă sunt comentate şi 
lăudate în prezenţa lor şi repetate altora cu exagerări. Micuţii iau 
notă de acestea şi se umflă de îngâmfare; ei îşi permit să interpreteze 
conversațiile şi devin încrezuţi şi neruşinaţi. Măgulirea şi indulgenţa 
hrănesc vanitatea şi încăpăţânarea lor, până când, destul de des, cel 
mai tânăr conduce întreaga familie, inclusiv pe tată şi mamă. 

Mentalitatea formată prin acest fel de educaţie nu poate fi lå- 
sată la o parte când copilul se coace pentru o judecată mai matură. 
Aceasta creşte o dată cu el şi ceea ce era drăgălaş devine vrednic 
de dispreţ şi păcătos la bărbatul sau femeia matură. Ei caută să 
stăpânească asupra colaboratorilor lor, şi dacă cineva refuză să se 
supună dorințelor lor, ei se consideră jigniţi şi insultaţi. Aceasta se 
datorează faptului că li s-a îngăduit să jignească în tinereţe, în loc să 
fi fost învăţaţi lepădarea de sine necesară pentru a suporta greutăţile 
şi muncile vieţii. 

Adesea, părinţii îi răsfaţă şi îi satisfac pe copii pentru că aceasta 
pare a fi o cale mai uşoară decât să-i mustre pentru înclinațiile lor 
nesupuse care apar cu putere în inima lor. Totuşi, acest procedeu este 
fals. Este ceva păcătos să te sustragi astfel de la răspundere, pentru 
că va veni timpul când aceşti copii, ale căror înclinații necontrolate 
s-au întărit în adevărate vicii, vor aduce ruşine şi dezonoare asupra 
lor înşişi şi a familiilor lor. Ei pornesc în munca grea din viaţă nepre- 
gătiţi pentru ispitirile ei, nu destul de tari să îndure încurcăturile şi 
necazurile; pătimaşi, aroganţi, nedisciplinaţi, ei caută să-i înduplece 
pe alţii faţă de voinţa lor şi, nereuşind, se consideră rău trataţi de 
lume şi se întorc împotriva ei. 

Lecţiile din copilărie, bune sau rele, nu sunt învăţate în zadar. La 
tineri, caracterul se dezvoltă spre bine sau spre rău. În cămin, poate 
să fie lăudat şi măgulit greşit; în lume însă, fiecare stă pe propriile 
lui merite. Cei răsfăţaţi, faţă de care s-a supus toată autoritatea 
familiei, sunt expuşi zilnic procesului de mortificare, fiind obligaţi 
să se supună altora. Mulţi învaţă chiar atunci care este locul pe care 
trebuie să-l ocupe prin aceste lecţii practice din viaţă. Prin eşecuri, 
dezamăgiri şi o evaluare clară din partea superiorilor lor, adesea 
ei descoperă adevăratul lor nivel şi sunt umiliţi spre a înţelege şi a 
accepta locul care li se cuvine. Dar această încercare prin care trec 
este aspră şi nenecesară şi putea fi evitată printr-o pregătire corectă 
în tinereţea lor. 

Majoritatea acestor tineri greşit disciplinaţi trec prin viaţă 
neînţelegându-se cu lumea, având eşec unde ar fi trebuit să aibă 
succes. Ei socotesc că lumea are ceva cu ei pentru că nu-i flatează 
şi nu-i mângâie; şi ei se revanşează, având ciudă faţă de lume şi 
desconsiderând-o. Uneori, împrejurările îi obligă să se prefacă umi- 
liţi, deşi nu sunt, dar aceasta nu îi înzestrează cu un dar natural şi, 
mai devreme sau mai târziu, adevăratele lor caractere vor fi date pe 
faţă. 

Dacă astfel de persoane au propriile lor familii, ei devin în cămin 
conducători arbitrari ŞI îşi prezintă acolo caracterul egoist şi irațional, 
pe care sunt obligaţi ca, în parte, să-l ascundă faţă de lumea din afară. 
Cei care sunt dependenţi de ei simt la maximum toate defectele 
educaţiei lor timpurii. De ce vor părinţii să-şi educe copiii în aşa fel, 
încât să fie în război cu cei cu care vin în contact? 

Experienţa lor religioasă este modelată de educaţia primită în co- 
pilărie. Tristele încercări grele, care se dovedesc atât de primejdioase 
pentru prosperitatea bisericii şi care îi fac pe cei necredincioşi să se 
poticnească şi să se îndepărteze cu îndoială şi descurajare, de obicei 
apar dintr-un spirit nesupus şi răzvrătit, odraslă a indulgenţei părin- 
teşti din tinereţea timpurie. Câte vieţi sunt naufragiate, câte păcate 
comise sub influenţa unei patimi, care a apărut brusc şi care putea fi 
stăpânită din copilărie, când mintea era impresionabilă, când inima 
era uşor de influenţat spre bine şi era supusă voinţei unei mame 
iubitoare! Educaţia nesatisfăcătoare a copiilor se află la temelia unui 
mare număr de nenorociri morale. 

Copiii cărora li se îngăduie să aibă propria lor cale nu sunt fericiţi. 
Inima nesupusă nu are în sine elemente de odihnă şi mulţumire. 
Mintea şi inima trebuie disciplinate şi aduse sub restricţia cuvenită 
pentru armonizarea caracterului cu legile înțelepte care guvernează 
fiinţa noastră. Neliniştea şi nemulţumirea sunt roadele răsfăţului şi 
ale egoismului. Ogorul inimii, ca şi cel al unei grădini, va produce 
buruieni şi mărăcini dacă nu sunt semănate acolo seminţe de flori 
preţioase şi dacă nu sunt îngrijite şi cultivate.??7? 

Tineretul din _____ este într-o stare uluitoare. În timp ce unii 
din comunitate au fost preocupaţi de cei care ocupă poziţii de răs- 
pundere, găsindu-le defecte şi murmurând împotriva mustrării, stre- 
curând îndoielile lor şi clevetind despre treburile altora, propriile 
lor suflete erau cuprinse de întuneric şi copiii lor erau îmbibaţi cu 
spiritul care lucra în părinţii lor. Acest aranjament era calculat spre 
a dărâma orice restricţie şi autoritate. Dumnezeu îi face răspunză- 
tori pe aceşti părinţi pentru răutatea şi răzvrătirea tinerilor de sub 
îngrijirea lor. 

Satana a reuşit minunat în planurile sale. Bărbaţi cu experienţă, 
taţi de familii, care manifestă o sfidare încăpăţânată când este con- 
tracarată calea lor, arată lămurit că nu pot sau nu doresc să se stăpâ- 
nească pe ei înşişi. Atunci, cum pot reuşi să-i stăpânească pe copiii 
lor, care le calcă pe urme şi se răzvrătesc împotriva autorităţii şi 
a oricărei restricţii, întocmai cum ei înşişi se răzvrătesc împotriva 
autorităţii comunităţii şi a instituţiilor cu care sunt în legătură? Unii 
dintre aceşti pretinşi creştini s-au predat în mâinile lui Satana şi au 
devenit instrumentele lui. Ei influenţează sufletele împotriva adevă- 
rului prin arătarea nesupunerii şi a agitatei lor nemulțumiri. În timp 
ce mărturisesc neprihănirea, ei Îl sfidează pe Cel Atotputernic şi, 
mai înainte de a-şi da seama de enormitatea păcatului lor, au împlinit 
scopul vrăjmaşului. Impresia a fost făcută, umbra întunericului a 
fost aruncată, săgețile lui Satana şi-au găsit ţinta. Într-adevăr, puţină 
plămădeală a dospit tot aluatul. Necredinţa se furişează înăuntru şi 
se prinde de mintea care voia să accepte adevărul întreg. 

Între timp, aceşti lucrători spasmodici ai lui Satana privesc ino- 
cenți la cei care au fost luaţi de curentul scepticismului şi care stau 
nemişcaţi sub mustrare sau implorare; şi în timp ce aceşti oameni 
care au fost influenţaţi în felul acesta au mers mai departe în ne- 
credinţă chiar decât ar fi îndrăznit ei înşişi să rişte, lor le place să 

creadă că, în comparaţie cu aceştia, sunt virtuoşi şi drepţi. Ei nu 
reuşesc să înţeleagă că acele cazuri triste sunt rezultatul propriei 
lor limbi neînfrânate şi a relei lor răzvrătiri, că cei ispitiţi au căzut 
prin influenţa lor cea rea. Ei au provocat încurcătura; ei au semănat 
seminţele anarhiei şi ale necredinţei. 

Nici o familie nu este îndreptăţită să aducă copiii care nu sunt sub 
stăpânirea părinţilor lor la ___. Dacă părinţii nu au ţinut seama de 
Cuvântul lui Dumnezeu în problema instruirii şi a educaţiei copiilor 
lor, ___ nu este un loc bun pentru ei. Aceştia nu vor fi decât nişte 
unelte pentru demoralizarea tinerilor din acel loc şi aducători de 
discordie acolo unde trebuie să domnească pacea şi prosperitatea. 
Astfel de părinţi să ia asupra lor lucrarea neglijată de educare şi 
disciplinare a copiilor lor înainte de a îndrăzni să solicite ajutorul 
comunității de la ___. 

Mulţi sunt tot aşa de vinovaţi de neglijenţă faţă de copiii lor cum 
a fost Eli, şi pedeapsa lui Dumnezeu se va abate asupra lor tot atât 
de sigur ca şi asupra lui. Cazul fratelui E. a fost semnificativ. Mâna 
lui Dumnezeu s-a întins în mânia pedepsei Lui nu numai asupra 
copiilor lui, ci şi asupra lui însuşi. Cuvântul lui Dumnezeu a fost 
lămurit, dar îndemnurile Lui au fost călcate în picioare; lui i-au fost 
date avertizări, i s-au aplicat mustrări, dar acestea nu au fost luate 
în seamă şi blestemul a căzut peste el. A neglija educaţia copiilor 
este un lucru teribil. Drept urmare, nu numai că ei vor fi pierduţi, dar 
părinţii înşişi, care s-au îndepărtat atât de mult de Dumnezeu încât 
să piardă orice simţ al răspunderii lor sacre, se află într-o poziţie 
foarte periculoasă în ceea ce priveşte viaţa veşnică. 

Părinţi iubitori şi îngăduitori, daţi-mi voie să vă prezint felul 
în care ne învaţă Biblia că trebuie să ne purtăm cu un fiu răzvrătit: 
„Dacă un om are un fiu neascultător şi îndărătnic, care nu ascultă 
nici de glasul tatălui său, nici de glasul mamei lui, şi nu-i ascultă 
nici chiar după ce l-au pedepsit, tatăl şi mama să-l ia, şi să-l ducă 
la bătrânii cetăţii lui şi la poarta locului în care locuieşte. Să spună 
bătrânilor cetăţii lui: «Iată, fiul nostru este neascultător şi îndărătnic, 
nu ascultă de glasul nostru şi este lacom şi beţiv». 

ŞI toţi oamenii din cetatea lui să-l ucidă cu pietre şi să moară. 
Astfel să cureţi răul din mijlocul tău, pentru ca tot Israelul s-audă şi 
să se teamă.“ 

Atât cei tineri, cât şi cei în vârstă care sunt în legătură cu Instituţia 
trebuie supravegheați îndeaproape, ca nu cumva influenţa lor să 
lucreze direct împotriva scopului trasat de aceasta. Dacă sunt angajaţi 
unii a căror influenţă este de aşa natură încât să îndepărteze de 
Dumnezeu şi de adevăr, să nu existe nici un moment de îndoială 
în ceea ce priveşte tratarea cazului lor. Ei trebuie să fie îndepărtați 
de îndată din Instituţie, pentru că îndepărtează de Hristos în loc să 
adune cu El. Ei sunt efectiv slujitori ai lui Satana. 

Dacă sunt tineri care au legătură cu Instituţia şi care nu respectă 
autoritatea părinţilor, fiind de nestăpânit acasă şi care dispreţuiesc 
sfatul şi restricţia, asupra lor va cădea blestemul lui Dumnezeu; şi 
el nu va rămâne numai asupra lor, ci şi asupra Instituţiei, dacă ei îşi 
păstrează slujbele şi li se dă în continuare ocazia să îi pervertească 
pe tinerii cu care vin acolo în contact. Cei care ocupă poziţii de 
răspundere în Instituţie sunt răspunzători de influenţa care domină 
acolo, şi dacă sunt nepăsător faţă de umblarea celor nesupuşi şi 
nepocăiţi în ocupaţia lor, ei devin părtaşi ai păcatului lor. 

În ____ există o acoperire a nelegiuirii. Dumnezeu cheamă pentru 
o altă ordine a lucrurilor. Tinerii legaţi de lucrarea Lui trebuie să fie 
aleşi dintre cei care vor să fie îndreptaţi, perfecţionaţi şi înnobilaţi 
prin venirea în legătură cu cauza lui Dumnezeu. Oameni gata să 
intre oricând în acţiune sunt necesari la fiecare loc al datoriei, mai 
ales la sediul central al lucrării. Ca şi santinelele mereu treze, cei 
care mărturisesc adevărul trebuie să păzească în Instituţie interesele 
cauzei; ei înşişi şi unul pe altul trebuie să se păzească cu sfinţenie de 
contaminare spirituală. 

Cei care şi-au asimilat spiritul de independenţă şi au venit la __- 
_ ca elevi în şcoala noastră, socotind să facă aşa cum le place în toate 
problemele, trebuie să fie treziţi şi aduşi sub disciplina cuvenită. Dar 
mai ales tinerii care locuiesc la ___ trebuie să fie aduşi sub cele mai 
stricte reguli, spre a-şi păzi integritatea şi moralitatea. Dacă refuză 
să se supună acestor reguli, ei trebuie să fie eliminaţi din şcoală şi 
despărțiți de asocierea cu cei pe care i-au demoralizat prin pilda lor 
cea rea. 

Părinţii care locuiesc mai departe îşi trimit copiii la ___ spre a 
fi educați, având o încredere totală că acolo ei vor primi o educaţie 
morală corespunzătoare şi nu vor fi expuşi influențelor rele. Este de 
datoria conducătorilor şcolilor noastre ca atmosfera morală de acolo 

să fie curăţită. O lipsă a decenţei şi o neglijare a unei virtuţi stricte 
s-a dezvoltat printre o anumită grupă de tineri şi femei în ___. Unii 
dintre aceştia sunt pe treapta de jos a moralității şi îi influenţează şi 
pe elevii cei tineri care au fost trimişi acolo de la depărtare şi nu au 
avantajul sfatului şi ocrotirii paterne. Această situaţie trebuie tratată 
de îndată, pentru că este foarte gravă. 

Influenţa unor tineri din ____ este demoralizatoare. Ei cred că 
vor fi lăudaţi dacă sunt independenţi şi arată lipsă de respect faţă de 
autoritatea părinţilor. Pavel face o descriere fidelă a acestei clase de 
tineri în aceste cuvinte: „Să ştii că în zilele din urmă vor fi vremuri 
grele. Căci oamenii vor fi iubitori de sine, iubitori de bani, lăudăroşi, 
trufaşi, hulitori, neascultători de părinţi, nemulţumitori, fără evlavie, 
fără dragoste firească, neînduplecaţi, clevetitori, neînfrânaţi, neîm- 
blânziţi, neiubitori de bine, vânzători, obraznici, îngâmfaţi, iubitori 
mai mult de plăceri decât iubitori de Dumnezeu.“ 

Influenţa acestei clase asupra tinerilor din ___ face mult rău. 
Conversaţia şi exemplul lor sunt dureros de josnice. Tinerii a căror 
morală este întemeiată şi ale căror gânduri sunt de un caracter înalt 
nu vor găsi nici o atracţie în societatea lor şi de aceea ei sunt mult 
în afara influenţei lor. Dar sunt tineri şi femei care găsesc plăcere 
chiar în compania unor astfel de persoane. Satana are un succes 
remarcabil în tocirea sensibilităţilor spirituale ale anumitor persoane 
care au crezut adevărul şi le întunecă mintea cu idei false, până ce 
nu mai sunt în stare să discearnă binele de rău. Apoi se fac sugestii 
spre a le submina încrederea în slujitorii aleşi ai lui Dumnezeu, fiind 
conduşi la necredinţă totală. 

Dacă tinerii ar căuta compania acelora ale căror vieţi sunt o 
cinste pentru mărturisirea lor de credinţă, ei ar fi scăpaţi de multe 
primejdii serioase. Satana caută continuu să-i ruineze pe cei care nu 
cunosc procedeele lui şi care nu simt că au nevoie de rugăciunile şi 
sfaturile prietenilor evlavioşi şi cu experienţă. Mulţi dintre tinerii 
care au venit la ____ cu hotărâri bune de a trăi o viaţă creştină ajung 
într-o grupă de tineri care îi iau de mână sub masca prieteniei şi îi 
conduc direct în cursa lui Satana. Vrăjmaşul nu vine întotdeauna ca 
un leu care răcneşte. Deseori, el apare ca un înger de lumină, dându- 
şi aere prieteneşti, prezentând ispite speciale cărora este greu să le 
reziste cei fără experienţă. Uneori, el îşi atinge scopul şi îi înşeală 

pe cei neatenţi, trezindu-le milă şi apoi prezentându-se înaintea lor 
ca o fiinţă cumsecade care a fost persecutată fără motiv. 

Satana găseşte unelte dispuse să facă această lucrare. El exercită 
în privinţa aceasta o iscusinţă care a fost perfectată de experienţa 
multor ani. Foloseşte cunoştinţa acumulată timp de veacuri în execu- 
tarea planurilor lui rătăcitoare. Tineri ignoranţi se aruncă în mâinile 
lui Satana ca să-i folosească drept unelte spre a conduce sufletele la 
ruină. Ei niciodată nu sunt mulţumiţi sau liniștiți. Sunt nemulţumiţi, 
plângăreţi şi iritabili, nerecunoscători şi răzvrătiți. Un astfel de tânăr 
este cel care se află acum sub cercetare. Dar Dumnezeu va avea milă 
de el dacă se pocăieşte sincer şi se converteşte. Păcatele lui pot fi 
spălate prin sângele ispăşitor al lui Isus. 

Mântuitorul lumii le oferă celor păcătoşi darul vieţii veşnice. El 
aşteaptă un răspuns la ofertele Sale de iubire şi iertare cu o milă mai 
afectuoasă decât aceea care mişcă inima unui părinte pământesc să 
ierte pe un fiu capricios care suferă şi se pocăieşte. 

El strigă după cel rătăcitor: „Întoarceţi-vă la Mine şi Mă voi 
întoarce şi Eu la voi“. Dacă păcătosul mai refuză încă să ia seama la 
glasul îndurării care îl cheamă cu atâta duioşie şi iubire milostivă, 
sufletul lui va fi lăsat în întuneric. Dacă el neglijează ocazia ce i s-a 
prezentat şi continuă să meargă pe calea lui cea rea, într-un moment 
neaşteptat, mânia lui Dumnezeu va izbucni asupra lui: „Un om care 
se împotriveşte tuturor mustrărilor, va fi zdrobit deodată şi fără leac“. 
Acest tânăr a tratat cu nepăsare autoritatea tatălui şi a disprețuit 
restricţia. Temerea de Domnul este începutul înţelepciunii. Ea se află 
la temelia unei educaţii corecte. Cei care, având o ocazie favorabilă, 
nu au ajuns să înveţe această primă lecţie nu sunt numai descalificaţi 
pentru slujire în cauza lui Dumnezeu, ci sunt şi o insultă pentru 
localitatea în care locuiesc. 

Solomon îi îndeamnă pe tineri: „Ascultă, fiule, învăţătura tatălui 
tău şi nu lepăda îndrumările mamei tale! Căci ele sunt o cunună 
plăcută pe capul tău şi un lanţ de aur la gâtul tău. Fiule, dacă nişte 
păcătoşi vor să te amăgească, nu te lăsa câştigat de ei! Înţelepciunea 
strigă pe uliţe, îşi înalţă glasul în pieţe; strigă unde e zarva mai mare: 
la porţi, în cetate, îşi spune cuvintele ei: «Până când veţi iubi prostia, 
proştilor? Până când le va plăcea batjocoritorilor batjocura şi vor urî 
nebunii ştiinţa? Întoarceţi-vă să ascultați mustrările mele! Iată, voi 
turna duhul meu peste voi, vă voi face cunoscut cuvintele mele. 

Fiindcă eu chem şi voi vă împotriviţi, fiindcă îmi întind mâna 
şi nimeni nu ia seama, fiindcă lepădaţi toate sfaturile mele şi nu vă 
plac mustrările mele, de aceea şi eu voi râde când veţi fi în vreo 
nenorocire, îmi voi bate joc de voi când vă va apuca groaza ca o 
furtună şi când vă va învălui nenorocirea ca un vârtej, când va da 
peste voi necazul şi strâmtorarea. Atunci mă veţi chema şi nu voi 
răspunde; mă veţi căuta şi nu mă veţi găsi. Pentru că au urât ştiinţa 
şi n-au ales frica Domnului, pentru că n-au iubit sfaturile mele şi 
au nesocotit toate mustrările mele. De aceea se vor hrăni cu roada 
umbletelor lor şi se vor sătura cu sfaturile lor. Căci împotrivirea 
proştilor îi ucide, şi liniştea nebunilor îi pierde; dar cel ce m-ascultă, 
va locui fără grijă, va trăi liniştit şi fără să se teamă de vreun rău.» 

În diferitele noastre instituţii de la ___ trebuie păstrată ordinea. 
Insubordonarea trebuie respinsă. Nici unul nu trebuie reţinut în In- 
stituţie dintre cei care au fost instruiți de părinţi păzitori ai Sabatului 
şi au avut privilegiul să audă adevărul şi totuşi se răzvrătesc împo- 
triva învățăturilor lui. Nici o persoană nu trebuie să aibă legătură cu 
lucrarea sacră a lui Dumnezeu, dacă vorbeşte uşuratic despre ea sau 
dacă tratează sfânta noastră credinţă cu lipsă de respect. Cei care 
au avut legătură cu Instituţia timp mai îndelungat şi au avut ocazii 
suficiente să facă cunoştinţă cu credinţa noastră, şi totuşi manifestă 
opoziţie faţă de adevăr, nu mai trebuie reţinuţi în acel loc. Influenţa 
lor este împotriva adevărului, dacă ei continuă să neglijeze lumina 
şi să dispreţuiască mântuirea. Tocmai această indiferenţă are o in- 
fluenţă descurajatoare asupra credinţei altora spre a-i îndepărta de 
Dumnezeu. Aceşti nepocăiţi şi insensibili nu trebuie să ocupe poziţii 
care pot fi ocupate de persoane ce vor să respecte adevărul şi se 
supun influenţei Duhului lui Dumnezeu, care sunt în strânsă legătură 
cu această lucrare sacră. 

Influenţa tinerilor noştri în Instituţie nu este ceea ce ar trebui să 
fie. A. şi B. au lucrat categoric împotriva cauzei. Influenţa conversa- 
tiei şi a comportamentului lor a fost de aşa natură, încât i-a dezgustat 
pe necredincioşi şi i-a îndepărtat de la credinţa noastră şi de Hristos. 
Tinerii care nu ţin seama de avertizările Cuvântului lui Dumnezeu şi 
dispreţuiesc Mărturiile Duhului Său pot fi numai nişte blesteme vii 
pentru Instituţie şi trebuie îndepărtați din ea. 

Tinerii a căror influenţă este demoralizatoare nu trebuie să aibă 
legătură cu colegiul nostru. Cei care au boala dragostei sentimentale 

şi folosesc frecventarea şcolii ca o ocazie de a face curte şi a schimba 
complimente indecente trebuie să fie aduşi sub cele mai stricte 
restricţii. Autoritatea trebuie să fie păstrată. Dreptatea şi mila sunt 
surori gemene, care merg una lângă cealaltă. 

Dacă nu se fac eforturi spre a îndrepta starea de lucruri care 
există la ____, în curând acesta va fi un loc pentru încurajarea imora- 
lității şi a desfrâului. Vor părinţii şi cei care poartă răspunderea în 
instituţiile noastre să doarmă în timp ce Satana pune stăpânire pe 
mintea copiilor? Dumnezeu are scârbă de păcatele care sunt hrănite 
şi ascunse de către comunitate, nutrite în Instituţie şi adăpostite sub 
acoperământul părintesc. Părinţii şi cei care deţin autoritatea să se 
apuce serios de lucru şi să curețe acest rău din mijlocul lor. 

Noi trăim în zilele de pe urmă. loan exclamă: „Vai de voi, pământ 
şi mare! Căci diavolul s-a pogorât la voi, cuprins de o mânie mare, 
fiindcă ştie că are puţină vreme“. Singurul loc de adăpost în aceste 
vremuri periculoase este Hristos. Satana este la lucru în taină şi 
întuneric. Cu abilitate, el îi conduce pe urmaşii lui Hristos în afara 
cărării lor, într-o stare de mulţumire de sine şi ticăloşie. 

La ___ sunt stabilite interese vitale, şi Satana este împotriva 
oricărui lucru care întăreşte cauza lui Hristos şi slăbeşte puterea lui 
proprie. El face planuri executate cu grijă spre a submina lucrarea 
lui Dumnezeu. Are legiuni de îngeri răi, pe care îi trimite în fiecare 
loc unde străluceşte din cer lumină asupra poporului. Aici, el îşi 
plasează avanposturile ca să înhaţe pe fiecare bărbat, femeie sau 
copil nepăzit şi să-i forţeze să intre în slujba lui. 

Inima cea mare a lucrării este la ___; şi după cum inima ome- 
nească trimite curentul de viaţă al sângelui în toate părţile trupului, 
aşa afectează şi conducerea din acest loc, sediul central al bisericii 
noastre, întregul corp al credincioşilor. Dacă inima fi-zică este sănă- 
toasă, sângele care este trimis din ea prin organism este de asemenea 
sănătos; dar dacă acest izvor nu este curat, organismul întreg ajunge 
bolnav prin otrava lichidului vital. Aşa este şi cu noi. Dacă inima 
lucrării ajunge stricată, biserica întreagă, în diferitele ei ramuri şi 
interese, răspândită în străinătate, pe toată faţa pământului, va suferi 
în consecinţă. 

Lucrarea principală a lui Satana este concentrată la sediul central 
al credinţei noastre. El 

nu economiseşte nici o osteneală spre a corupe pe bărbaţii din 
poziţiile de răspundere şi a-i convinge să fie necredincioşi faţă de 
diferitele lor răspunderi. El insinuează bănuielile şi invidule lui în 
mintea celor a căror ocupaţie este să facă cu credincioşie lucrarea 
lui Dumnezeu. În timp ce Dumnezeu încearcă să pună la probă 
aceste ajutoare şi îi pregăteşte pentru posturile lor, Satana face tot ce 
poate să-i înşele şi să-i ademenească pentru ca să poată fi nimiciţi 
nu numai ei înşişi, ci să poată influenţa şi pe alţii să facă rău şi să 
lezeze lucrarea cea mare. El caută prin toate mijloacele care-i stau la 
îndemână să zdruncine încrederea poporului lui Dumnezeu în glasul 
de avertizare şi mustrare prin care Dumnezeu intenţionează să curețe 
biserica şi să facă să prospere cauza Sa. 

Planul lui Satana este să slăbească credinţa poporului lui Dumne- 
zeu în Mărturii. După aceea, urmează îndoiala cu privire la punctele 
vitale ale credinţei noastre, stâlpii poziţiei noastre, apoi îndoiala faţă 
de Sfintele Scripturi şi apoi marşul la vale spre pierzare. Când Măr- 
turiile, în care mai înainte s-a avut încredere, sunt puse la îndoială 
şi se renunţă la ele, Satana ştie că cei înşelaţi nu se vor opri aici. 
Atunci, el îşi dublează eforturile până când îi lansează în răzvrătire 
pe faţă, care ajunge de nevindecat şi care se sfârşeşte în nimicire. 

Satana a câştigat un avantaj însemnat în ___, pentru că poporul 
lui Dumnezeu nu a păzit avanposturile. Tocmai acei bărbaţi ale 
căror lucrări Dumnezeu arătase că le va accepta, dacă erau pe deplin 
consacraţi, au fost cei care erau înşelaţi să dea greş în însărcinările 
lor, dovedindu-se o povară şi o descurajare teribilă în loc de ajutorul 
şi binecuvântarea care ar fi trebuit să fie. Aceşti bărbaţi, cărora li s-a 
încredinţat să păstreze fortăreaţa, aproape că au trădat-o în mâinile 
vrăjmaşului. Ei au deschis porțile pentru un vrăjmaş viclean, care a 
încercat să-i nimicească. 

Bărbaţi cu experienţă au văzut mâini tainice împingând zăvoarele 
pentru ca Satana să poată intra; totuşi, ei şi-au păstrat liniştea cu 
o indiferenţă aparentă în privinţa rezultatelor. Văzând aceasta, unii 
s-au bucurat, deoarece aceasta părea o atenuare a neglijenţei lor 
din trecut, datorită căreia a fost necesar să fie chemaţi alţii ca să 
ocupe posturile de răspundere, de care ei au abuzat sau pe care le-au 
neglijat. 

Această lipsă de vigilenţă din partea acestor titulari mai noi părea 
să-i scuze pe cei de dinainte pentru propria lor lipsă de credincioşie, 

deoarece aceasta arată că alţii sunt tot atât de neglijenţi la datorie. 
Persoanele acestea nu înţeleg că Dumnezeu îi face responsabili pen- 
tru fiecare avantaj câştigat de duşmanul care este admis în fortăreață. 
Pustiirea şi ruina se află la uşa santinelelor necredincioase care, prin 
neglijenţa lor, devin agenţi în mâinile adversarului spre a câştiga su- 
flete pentru nimicire. Bărbaţii din posturile de răspundere trebuie să 
caute înţelepciune şi călăuzire de la Dumnezeu, şi nu să se încreadă 
în propria lor judecată şi cunoştinţă. Ca Solomon, ei trebuie să se 
roage serios pentru credinţă şi lumină şi Dumnezeu le va da fără 
plată din bogatele Sale provizii. 

Dumnezeu doreşte ca lucrarea Sa să fie făcută în cunoştinţă 
de cauză, nu într-o manieră întâmplătoare. El doreşte ca ea să fie 
făcută cu credinţă şi exactitate, pentru ca El să-Şi poată pune pe 
ea pecetea de aprobare. Pe cei care Îl iubesc pe El, şi umblă cu 
frică şi cu umilinţă înaintea Lui, El îi va binecuvânta şi călăuzi şi 
le va face legătura cu cerul. Dacă lucrătorii se încred în El, le va da 
înţelepciune şi le va îndrepta slăbiciunile, aşa încât să fie în stare să 
facă lucrarea Domnului în mod desăvârşit. 

Noi trebuie să îmbrăcăm armura şi să fim pregătiţi să rezistăm 
cu succes tuturor atacurilor lui Satana. Răutatea şi cruzimea puterii 
lui nu sunt evaluate suficient. Când se vede înfrânt într-un loc, el 
ocupă o poziţie nouă, cu tactici noi, şi încearcă din nou, făcând 
minuni pentru ca să înşele şi să nimicească pe fiii oamenilor. Tinerii 
trebuie să fie avertizaţi cu precauţie despre puterea lui şi cu răbdare 
şi rugăciune să fie îndrumați cum să rabde necazurile care vor veni 
cu siguranţă asupra lor în această viaţă. Ei trebuie să fie conduşi 
să se prindă de Cuvântul lui Dumnezeu şi să dea atenţie sfatului şi 
îndemnului. 

Credinţa vie în meritele Răscumpărătorului răstignit îi va duce 
prin cuptorul de foc al suferinţei şi încercării. Figura Celui de- 
al patrulea va fi cu ei în dogoarea de foc a cuptorului, care nu 
va lăsa nici măcar mirosul de foc pe îmbrăcămintea lor. Copiii 
trebuie încurajați să devină cercetători ai Bibliei şi să aibă principii 
religioase ferme, care vor rezista testului pericolelor prin care trec, 
cu siguranţă, toţi cei care trăiesc pe pământ în timpul zilelor din 
urmă de la încheierea istoriei acestei lumi. 


Consacrare totală 


Mărturia care urmează a fost scrisă în ianuarie 1875, şi veracita- 
tea ei a fost recunoscută de fratele C., care a spus că aceasta i-a dat 
lumină şi speranţă. 

Frate C., tu te-ai îndepărtat din nou de Dumnezeu. Vederile tale 
despre cerinţele Lui nu au fost niciodată prea bine definite şi nici 
prea stricte. Nu ai nici o scuză să devii neglijent la datorie şi mai 
puţin vigilent pentru că umblarea atât de multor pretinşi creştini este 
rea. Tu nu ai fost consacrat lui Dumnezeu. Nu ai fost dependent 
de EI, ca să te păzească, şi de aceea ai fost biruit şi adus în sclavia 
îndoielii; robia necredinţei ţi-a înlănţuit sufletul. Tu nu-L slăveşt 
pe Dumnezeu în viaţa ta. Credinţa noastră uneori ți se pare foarte 
îndoielnică. Motivul eşti tu însuţi. În lume, adevărul şi minciuna 
sunt aşa de amestecate, încât nu le poţi distinge întotdeauna. Dar 
de ce are aşa de puţină putere unul care mărturiseşte adevărul? 
Pentru că el nu-şi dă seama de propria lui ignoranță şi slăbiciune. 
Dacă el ar cunoaşte aceasta, dacă nu s-ar încrede în sine, ar simţi 
importanţa ajutorului divin pentru a-l apăra de vicleniile vrăjmaşului. 
Noi trebuie să fim lucrători creştini activi, neegoişti în inimă şi viaţă, 
având ca singur ţel slăvirea lui Dumnezeu. Ah, câte ruine întâlnim 
peste tot! Câte buze tăcute şi vieţi fără rod! „Aceasta“, a spus îngerul, 
„este din cauza căderii în ispită. Nimic nu tulbură pacea sufletului ca 
necredinţa păcătoasă.“ 

Tu nu trebuie să disperi, crezând că trebuie să trăieşti şi să mori 
în robia îndoielii şi a necredinţei. În Domnul avem îndreptăţire şi 
putere. Sprijină-te pe EI; şi prin puterea Lui, poţi stinge toate săgețile 
arzătoare ale vrăjmaşului şi să fii mai mult decât biruitor. Tu poţi 
fi sfințit prin adevăr; sau, dacă alegi, poţi să umbli în întunericul 
necredinţei şi, pierzând cerul, să pierzi totul. Umblând în lumină şi 
făcând voia lui Dumnezeu, poţi birui firea ta egoistă. 

Tu ai fost gata să dai din banii tăi, dar te-ai reţinut pe tine însuţi. 
N-ai simţit chemarea pentru facerea de sacrificii, care aveau să im- 
plice necaz, nu ai fost dispus să faci nici o lucrare pentru Hristos, 

oricât de modestă. Dumnezeu te va face să câştigi teren mereu, până 
ce, cu inimă smerită şi judecată supusă, vei putea suporta testul pe 
care ţi-l aplică EI, fiind pe deplin sfinţit pentru serviciul şi lucrarea 
Lui. Atunci poţi câştiga viaţa nemuritoare. Tu poţi fi un bărbat pe 
deplin dezvoltat în Isus Hristos sau poţi fi un pitic spiritual, necâşti- 
gând biruinţe. Ce vei alege, frate al meu? Vrei tu să trăieşti o viaţă de 
lepădare şi sacrificiu de sine, făcându-ţi lucrarea cu voie bună şi cu 
bucurie, desăvârşindu-ţi un caracter creştin şi urmărind îndeaproape 
răsplata nepieritoare, sau vrei să trăieşti pentru tine însuţi şi să pierzi 
cerul? Cu Dumnezeu nu este de glumit! Hristos nu acceptă o slujire 
împărțită. El cere totul. Nimic nu se va reţine. El te-a cumpărat cu 
un preţ nemărginit şi cere ca tot ce ai să-l fie cedat Lui ca o jertfă 
de bunăvoie. Dacă eşti pe deplin consacrat Lui cu inima şi viaţa, 
credinţa va lua locul îndoielii şi încrederea, locul neîncrederii şi 
necredinţei. 

Frate al meu, tu te afli într-o primejdie sigură pentru că neglijezi 
să duci la bun sfârşit reforma sănătăţii cu mai multă stricteţe în 
viaţa ta şi a familiei tale. Sângele tău nu este curat şi tu îl strici şi îl 
înfierbânţi prin satisfacerea gustului. Să nu te laşi niciodată înşelat 
de plăcerea de a folosi excitante, pentru că aceasta va rezulta nu 
numai în reacţia şi pierderea puterii fizice, ci şi în tocirea intelectului. 
Obiceiuri strict cumpătate în mâncare şi băutură şi o hotărâtă încre- 
dere în Dumnezeu vor îmbunătăţi sănătatea fizică, mintală şi morală. 
Tu ai un temperament foarte excitabil. Ai doar puţină stăpânire de 
sine şi, iritat fiind, adesea spui şi faci lucruri pe care după aceea 
le regreţi. Tu trebuie să chemi o voinţă hotărâtă în ajutorul tău în 
lupta împotriva înclinațiilor şi tendinţelor tale. Trebuie să ţii deschise 
căile sufletului tău pentru primirea luminii şi a adevărului. Dar când 
se întâmplă ceva care te pune la probă şi te testează, adesea apare 
prejudecata, şi tu te ridici de îndată împotriva a ceea ce consideri o 
restricție a libertăţii tale sau o încălcare a drepturilor tale. 

Cuvântul lui Dumnezeu ne prezintă lămurit acest adevăr, că 
natura noastră fizică se va afla în luptă cu cea spirituală. Apostolul ne 
îndeamnă să ne abţinem de la poftele trupeşti, care se luptă împotriva 
sufletului. Fiecare apetit stricat devine o poftă care lucrează. Apetitul 
satisfăcut, în paguba puterii fizice, pricinuieşte boala sufletului. Pofta 
pe care o menţionează apostolul nu este limitată la călcarea poruncii 
a şaptea, ci fiecare satisfacere a gustului care micşorează vigoarea 

fizică, este o poftă evidentă. Apostolul declară că el, care ar vrea să 
câştige biruinţe speciale şi mai înalte realizări în neprihănire, trebuie 
„să se supună la tot felul de înfrânări“. Cumpătarea în mâncare şi 
băutură, ca şi în orice altă privinţă, este importantă, dacă vrem să 
biruim cum a biruit Hristos. Dumnezeu nu ne-a dat lumină pentru a 
fi tratată cu indiferenţă, ci să ne fie călăuză şi ajutor. 

Tu trebuie să cultivi stăpânirea de sine. Lecţia pe care trebuia 
s-o înveţi în tinereţe trebuie s-o stăpâneşti acum. Învaţă-te să mori 
faţă de eu şi să te supui voinţei lui Hristos. O convertire profundă 
şi totală este esenţială, altfel, frate iubit, nu vei avea parte de viaţa 
veşnică. Slujirea ta în cauza lui Dumnezeu trebuie să fie mai sinceră, 
mai deplină şi mai conştiincioasă. Tu nu-ţi poţi desăvârşi un caracter 
creştin prin slujirea lui Dumnezeu, dacă te simţi înclinat să continui 
astfel, neglijând să lucrezi când nu îţi convine. În viaţa ta, trebuie să 
aibă loc o schimbare decisivă şi trebuie să dobândegşti o experienţă 
diferită de oricare alta pe care ai avut-o până acum, altfel slujirea ta 
nu va fi acceptată de Dumnezeu. 

Tatăl nostru cel ceresc a fost foarte îndurător cu tine. Te-a tratat 
cu duioşie. Boala a venit asupra ta când nu erai pregătit pentru 
moarte; căci tu nu ţi-ai desăvârşit un caracter creştin şi nu aveai 
o destoinicie morală pentru cer. Satana stătea alături de tine să te 
facă să suferi şi să te distrugă. Rugăciunea fierbinte şi eficientă a 
prevalat în favoarea ta. Au fost trimişi îngeri să te servească şi să 
vegheze asupra ta, să te păzească şi să te ocrotească faţă de puterea 
lui Satana şi să-ţi păstreze viaţa. Dumnezeu, în iubirea Sa fără egal, 
ţi-a dăruit o altă experienţă. Nu pentru vreo bunătate sau virtute de-a 
ta, ci din cauza îndurării Lui, El a răspuns rugăciunilor credinţei. 
Punerea ta la probă a fost prelungită, ca să ai ocazia să răscumperi 
trecutul, să birui defectele din caracterul tău şi să arăţi în viaţa ta 
consacrarea pe care o cere Dumnezeu de la tine. Tu ai avut emoţii de 
recunoştinţă, dar nu ai experimentat recunoştinţa şi umilinţa aprinse 
de neîntrecuta Lui iubire. 

Tu nu ai simţit îndeajuns obligaţiile tale faţă de Dumnezeu pentru 
cruţarea vieţii tale. Din motivele iritabilităţii tale, te-ai scuzat tot 
mereu de îndatoririle religioase care ne revin în toate vremurile şi 
în toate împrejurările. Simţămintele de descurajare nu sunt o scuză 
înaintea lui Dumnezeu pentru neglijarea nici unei îndatoriri. Tu nu-ţi 

aparţii; ai fost cumpărat cu sângele lui Hristos. El cere tot ce eşti 
capabil să faci: timpul şi puterea ta nu sunt ale tale. 

Dumnezeu a arătat că ai putea fi educat să lucrezi într-o anumită 
parte a cauzei Lui, dar a fost necesar ca mintea ta să fie educată şi 
disciplinată să lucreze în armonie cu planul lui Dumnezeu. Tu ai 
putea câştiga experienţa care se cere, dacă ai vrea; ţi s-a prezentat 
privilegiul de a respinge înclinația ta, după cum Mântuitorul tău ţi-a 
dat un exemplu în viaţa Lui. Dar tu nu ai luat poziţia de a învăţa tot 
ce se putea învăţa şi tot ce era important pentru tine să înveţi, ca să 
devii un lucrător corect în cauza lui Dumnezeu. Înainte ca Domnul 
să te poată folosi ca unealtă eficientă a Lui, la tine trebuie reformate 
unele lucruri. 

Frate C., pentru tine a fost un sacrificiu să-ţi părăseşti ferma; 
tu te-ai bucurat de viaţă acolo. Nu ai venit la ___ din întâmplare. 
Nu ai nici o cunoştinţă despre lucrarea de publicaţii. Dar ai fost 
hotărât să faci tot ce poţi mai bine, şi în multe privinţe ai făcut 
bine. Dar s-au ridicat multe lucruri ca pietre de poticnire în calea 
ta. Procedeul fratelui F. a fost rău în multe privinţe, dar tu nu ţi-ai 
păstrat consacrarea faţă de Dumnezeu; te-ai unit, în duh, cu el şi nu 
ai fost liber; L-ai nemulţumit pe Dumnezeu în multe lucruri şi ţi-ai 
despărţit sufletul de El. Satana a obţinut asupra ta o putere mare, 
paşii tăi aproape că au alunecat; aproape că erai dus în necredinţă, 
când umblarea ta a fost oprită de boală. A fost o mare îndurare că 
Dumnezeu ţi-a cruțat viaţa şi ţi-a dat posibilitatea de a mai trăi. Dar 
tu nu I-ai predat-o Lui pe deplin; voinţa ta încăpăţânată nu s-a supus 
şi nu s-a îmblânzit; tu ai nevoie de o convertire nouă. Eşti foarte 
iritabil şi neliniştit şi ţi-ai adunat toate forţele spre a rezista la orice 
din ceea ce tu credeai că este îndreptat asupra ta; simţămintele tale 
s-au trezit ca o străfulgerare când ceva s-a atins de mândria ta. Ei 
bine, iubitul meu frate, toate acestea sunt rele. Pe acestea trebuie să 
le birui, altfel vrăjmaşul va câştiga biruinţa asupra ta. 

Tu te-ai simţit bolnav de inimă pentru că nu ţi-a plăcut lucrarea 
din ___. Ai privit înapoi spre ____ pentru că inima ta este acolo şi 
corpul tău trebuie să fie acolo unde este inima ta. Dumnezeu te testa 
şi te punea la încercare; cum ai suportat încercarea? Era nevoie să fii 
dat la rindea şi şlefuit, pentru ca asperităţile şi punctele colţuroase 
din caracterul tău să fie îndepărtate, ca să poţi deveni curăţit pentru 
Împărăţia cerului. Cât de greu este pentru firea omenească să renunţe 

la înclinaţie! Cât de greu este pentru oameni să părăsească atrăgă- 
toarele tentaţii lumești şi, din iubire pentru Mântuitorul şi semenii 
lor, să renunţe la plăcerile lor şi să se angajeze mai direct în slujba 
lui Dumnezeu! 

Frate C., tu nu intri în lucrare cu trup şi suflet. Niciodată nu te-a 
interesat în mod personal, direct, şi nici nu ţi-a plăcut. Dacă ai fi fost 
dispus, ţi-ai fi putut antrena mintea să înţelegi lucrarea mai bine; dar, 
într-o anumită măsură, tu te-ai ţinut la distanţă faţă de ea; nu te-ai 
legat mai strâns de ea şi nu ai încercat să te obişnuieşti cu diferitele 
ei ramuri. 

Tu nu eşti aşa de sociabil şi de curtenitor cum ar fi trebuit să 
fii şi felul tău rece şi distant nu place lui Dumnezeu. Tu îngădui ca 
simţămintele tale să fie excitate cu uşurinţă. Nici un om nu poate 
ocupa cum se cuvine o poziţie în lucrarea lui Dumnezeu, dacă este 
stăpânit de simţăminte şi acţionează din impuls. Judecata ta trebuie 
să vină într-o mai strânsă legătură cu Dumnezeu şi cu simpatie şi 
interes trebuie să te identifici mai strâns cu cei care sunt angajaţi 
în lucrarea Lui, altfel nu poţi fi de nici un folos pentru înaintarea 
cauzei din ____. Eşti prea independent şi exclusivist; tu trebuie sã- 
(i potoleşti temperamentul şi să-l faci asemănător cu judecata şi 
simţămintele celorlalţi. Ca om de afaceri şi în calitate de creştin, poţi 
face un serviciu de valoare pentru cauza lui Dumnezeu, dacă vrei 
să-ți predai voinţa şi calea ta Domnului. Tu trebuie să fii sfinţit prin 
adevăr, având judecata ta mai presus de orice consideraţie personală 
şi de orice interes egoist. 

Eu te îndrept spre viaţa lui Isus ca model desăvârşit. Viaţa Lui 
s-a caracterizat prin bunăvoință dezinteresată. Mântuitor scump! Ce 
sacrificiu a făcut El ca noi să nu pierim, ci să avem viaţă veşnică! 
Cerul va fi destul de ieftin dacă renunţăm la orice interes egoist spre 
a-l dobândi. Ne putem permite să avem propria noastră cale şi să 
ne scoatem din mâinile lui Dumnezeu, pentru că aceasta este mai 
plăcut pentru inima firească? Dumnezeu cere supunere şi ascultare 
desăvârşită. Pentru noi, viaţa veşnică este mai valoroasă decât orice 
altceva. Tu poţi veni în strânsă legătură cu Dumnezeu dacă te vei 
strădui să intri pe poarta cea strâmtă. 

Niciodată nu ai fi putut să-ţi dai seama de defectele tale, dacă nu 
ai fi fost adus acolo unde aceste defecte au fost scoase la lumină de 
împrejurări. Tu nu ai simţit cum ar fi trebuit să simţi de când ai venit 

la ____. Nu ai intrat de bunăvoie şi sincer în lucrare şi nu ai făcut 
din ea interesul tău de căpetenie. Ai cultivat o independenţă pe care 
nu ai fi putut-o păstra, dacă ai fi înţeles adevărata ta poziţie, că tu 
eşti un ucenic, care învaţă cum să lucreze în felul cel mai bun pentru 
prosperitatea cauzei lui Dumnezeu; că eşti un elev, care caută să 
descopere ceea ce nu ştie. Ai fi putut face un progres mult mai mare 
dacă ai fi încercat serios să-l serveşti lui Dumnezeu ca un lucrător 
eficient. 

Ai fost prea rezervat. Nu ai venit în strânsă legătură cu bărbaţii 
angajaţi în diferitele departamente ale lucrării, nu te-ai consultat cu 
ei aşa de familiar cum ar fi trebuit, pentru a acţiona înţelepţeşte. Dacă 
ai fi făcut aşa, ai fi putut ajunge un ajutor mai eficient. Tu ai acţionat 
prea mult după propria ta judecată şi ai îndeplinit propriile tale idei 
şi planuri. Între lucrători nu a existat unire. Cei care ar fi putut să te 
ajute au ezitat s-o facă din cauza acestei lipse de familiaritate din 
partea lor, precum şi datorită faptului că tu acţionezi aşa de mult din 
impuls, încât aceasta i-a înspăimântat să se apropie de tine. 

Mântuitorul lumii a fost cel adorat de îngeri, a fost un Prinţ în 
curţile împărăteşti din ceruri, dar S-a dezbrăcat de slava Lui şi Şi-a 
îmbrăcat divinitatea cu natură omenească. El a devenit Isus cel blând 
şi smerit. Şi-a lăsat bogăţiile şi slava în ceruri şi a devenit sărac, 
pentru ca, prin sărăcia Lui, noi să ne putem îmbogăţi. Timp de trei 
ani, El a călătorit din loc în loc, ca un peregrin fără cămin. Dar 
oamenii egoişti se vor plânge şi vor murmura dacă sunt chemaţi să 
părăsească mica lor comoară pământească de dragul lui Hristos sau 
să muncească în lucrarea de câştigare de suflete, pentru care El Şi-a 
dat sângele Său cel preţios. O, ce ingratitudine! Ei nu pot aprecia 
binecuvântările răscumpărării, decât dacă vor face cu bucurie orice 
sacrificiu pentru iubirea lui Hristos. Orice sacrificiu făcut pentru 
El îl îmbogăţeşte pe dătător şi fiecare suferinţă şi lipsă îndurate de 
dragul Lui măresc bucuria finală din ceruri a biruitorului. 

Tu cunoşti numai puţin despre sacrificiul real şi adevăratul refuz 
al eului. Ai avut puţină experienţă în încercări grele şi în împovărarea 
energiilor tale. Povara ta este uşoară, în timp ce alţii sunt încărcaţi 
cu răspunderi serioase. Tânărului care L-a întrebat pe Isus ce să facă 
pentru a moşteni viaţa veşnică i s-a răspuns: „Păzeşte poruncile“. 

EI, sigur pe sine, a răspuns: „Toate aceste porunci le-am păzit cu 
grijă din tinereţea mea; ce-mi mai lipseşte?“ Isus l-a privit milostiv 

pe tânăr; El îl iubea şi ştia că ceea ce-i va spune avea să-l despartă pe 
tânăr pentru totdeauna de El. Cu toate acestea, Isus a atins punctul 
bolnav al sufletului lui. El i-a spus: „Du-te de vinde tot ce ai, dă 
săracilor şi vei avea o comoară în cer! Apoi vino şi urmează-Mă.“ 
Tânărul dorea cerul, dar nu îndeajuns spre a retrage afecțiunile lui 
de la comoara pământească. El a refuzat să se supună condiţiilor 
cerute de Dumnezeu pentru a intra în viaţă. El a fost foarte întristat, 
pentru că avea multe avuţii, pe care le socotea prea valoroase spre a fi 
schimbate cu răsplătirile veşnice. El întrebase ce trebuie să facă spre 
a fi mântuit şi răspunsul a fost dat; dar inima lui lumească nu putea 
să sacrifice bogăţia spre a deveni ucenic al lui Hristos. Hotărârea lui 
a fost să renunţe la cer şi să se lipească de comoara pământească. 
Cât de mulţi iau acum tocmai acea hotărâre care a pecetluit soarta 
acestui tânăr! 

Dacă cineva dintre noi are o ocazie să facă ceva pentru Hristos, 
cu câtă râvnă ar trebui să folosim această ocazie şi cu ce zel să facem 
tot ce putem spre a fi împreună lucrători cu EI! Tocmai încercările 
care ne pun la probă credinţa în modul cel mai sever, şi fac să pară 
că Dumnezeu ne-a părăsit, au ca scop să ne aducă şi mai aproape de 
Hristos, pentru ca noi să putem depune povara noastră la picioarele 
Sale şi să avem parte de pacea pe care ne-o dă El în schimb. Tu ai 
nevoie de o nouă convertire, trebuie să fii sfinţit prin adevăr şi să devii 
cu duhul ca un copilaş, blând şi smerit, încrezându-te întru totul în 
Hristos, ca Răscumpărător al nostru. Mândria şi independenţa ta ţi-au 
închis inima faţă de influenţa binecuvântată a Duhului lui Dumnezeu, 
făcând-o tot aşa de neimpresionabilă ca şi o şosea bătătorită. Tu încă 
mai trebuie să înveţi lecţia cea mare a credinţei. Dacă te predai 
complet lui Dumnezeu, dacă vei cădea întru totul zdrobit pe Isus, 
vei fi răsplătit cu o biruinţă a cărei bucurie nu ai experimentat-o 
niciodată până acum. Dacă revizuieşti trecutul cu o privire clară, vei 
vedea, tocmai la timpul când viaţa ţi se părea numai o încurcătură şi o 
povară, că Isus Însuşi a fost aproape de tine, căutând să te conducă la 
lumină. Tatăl tău ceresc a fost alături de tine, aplecându-Se asupra ta 
cu o iubire de negrăit, făcându-te să suferi pentru binele tău, aşa cum 
curăţitorul purifică minereul cel preţios. Când te-ai crezut părăsit, El 
a fost aproape de tine să te mângâie şi să te susţină. Noi rareori Îl 
vedem pe Isus aşa cum este şi niciodată nu suntem gata să-l primim 
ajutorul pe cât este El de gata să ne ajute. 

Ce biruinţă vei câştiga dacă înveţi să urmezi providenţa lui Dum- 
nezeu cu o inimă recunoscătoare şi cu hotărârea de a trăi numai spre 
slava Sa, în boală sau moarte, în belşug sau lipsă! Eul este viu şi 
tremură la fiecare atingere. Eul trebuie să fie răstignit înainte ca tu să 
poţi birui în Numele lui Isus şi să primeşti răsplata celor credincioşi. 


Necesitatea armoniei 


Duhul lui Dumnezeu nu rămâne acolo unde este dezbinare şi 
controversă printre cei credincioşi faţă de adevăr. Chiar dacă aceste 
simţăminte nu sunt exprimate, ele pun stăpânire pe inimi şi alungă 
pacea şi iubirea care ar trebui să caracterizeze biserica creştină. Ele 
sunt rezultatul egoismului în sensul lui cel mai deplin. Răul acesta 
poate lua forma dezordonată a supraaprecierii de sine sau a unei 
dorinţe fierbinţi după aprobarea nejustă a altora, chiar dacă acea 
aprobare este obţinută fără să fie meritată. Cei care mărturisesc 
faptul că ÎI iubesc pe Dumnezeu şi păzesc poruncile Lui trebuie 
să renunțe la înălţarea de sine, altfel nu au de ce să aştepte să fie 
binecuvântaţi de favoarea divină. 

Influenţa morală şi religioasă la Institutul de Sănătate trebuie 
înălţată pentru a primi aprobarea cerului. Satisfacerea egoismului cu 
siguranţă că va mâhni Spiritul lui Dumnezeu din acel loc. Medicul, 
conducătorul şi ajutoarele trebuie să lucreze armonios în spiritul lui 
Hristos, fiecare dând cinste altora mai mult decât lui însuşi. 

Apostolul Iuda spune: „Pentru unii să aveţi compasiune, dar cu 
discernământ“. Această discernere nu trebuie exercitată într-un spirit 
de favoritism. Nici un sprijin nu trebuie dat unui spirit care dă de 
înţeles că: „Dacă mă favorizezi, te voi favoriza şi eu“. Aceasta este 
politică lumească, nesfântă, care nu-l place lui Dumnezeu. Aceasta 
acordă favoruri şi admiraţia de dragul câştigului şi dovedeşte o 
părtinire a unora de la care se aşteaptă să dobândească avantaje. Se 
caută bunăvoința lor prin satisfacerea unei dorinţe pentru a fi mai 
preţuiţi decât alţii, care sunt tot aşa de merituoşi ca şi noi. Este un 
lucru greu ca cineva să-şi vadă greşelile; dar fiecare ar trebui să-şi dea 
seama cât de crude sunt spiritul de invidie, rivalitatea, neîncrederea, 
găsirea de greşeli şi dezbinarea. 

Noi Îl numim pe Dumnezeul nostru Tată; pretindem că suntem 
copii ai unei familii, şi când există tendinţa de a micşora respectul 
şi influenţa altuia spre a le înălța pe ale noastre, îi facem pe plac 
vrăjmaşului şi Îl mâhnim pe Cel pe care mărturisim că-L urmăm. 

Afecţiunea şi mila pe care le-a arătat Isus în preţioasa Lui viaţă 
trebuie să fie un exemplu pentru noi de felul în care trebuie să-i 
tratăm pe semenii noştri şi mai ales pe cei care sunt fraţii noştri în 
Hristos. 

Dumnezeu continuu ne face bine, dar noi suntem prea nepăsători 
faţă de favorurile Sale. Noi suntem iubiţi cu o iubire nemărginită, 
şi totuşi, mulţi dintre noi au atât de puţină iubire unul faţă de altul. 
Suntem prea aspri faţă de cei pe care îi presupunem că sunt greşiţi şi 
suntem foarte sensibili faţă de cea mai mică învinuire sau îndoială 
cu privire la umblarea noastră. 

Se fac aluzii şi critici tăioase unii faţă de alţii, dar, în acelaşi timp, 
tocmai cei care fac aceste aluzii şi critici sunt orbi faţă de lipsurile 
lor. Alţii pot să le vadă greşelile, ei neputându-le vedea pe ale lor. 
Noi în fiecare zi suntem beneficiari ai darurilor cerului şi ar trebui să 
avem o recunoştinţă iubitoare, care să ţâşnească din inima noastră 
faţă de Dumnezeu, care să ne facă să simpatizăm cu semenii noştri 
şi să facem din interesele lor propriile noastre interese. Cugetarea 
asupra bunătăţii lui Dumnezeu faţă de noi va închide căile sufletului 
pentru sugestiile lui Satana. 

Iubirea lui Dumnezeu faţă de noi este dovedită zilnic; totuşi, sun- 
tem nepăsători faţă de favorurile Lui şi indiferenți la stăruinţele Sale. 
El caută să ne imprime Duhul afecțiunii Sale, iubirea şi răbdarea 
Lui; dar noi cu greu recunoaştem semnele bunătăţii Lui şi înţelegem 
puţin lecţia de iubire pe care El doreşte să o învăţăm. Unii, întocmai 
ca Haman, uită toate favorurile lui Dumnezeu, pentru că Mardoheu 
este în faţa lor şi nu este dizgraţiat; pentru că inima lor este plină de 
vrăjmăşie şi ură mai degrabă decât de iubirea şi spiritul scumpului 
nostru Răscumpărător, care Şi-a dat preţioasa lui viaţă pentru vrăj- 
maşii Săi. Noi mărturisim că avem acelaşi Tată, că suntem în drum 
spre acelaşi cămin nepieritor, că ne bucurăm de aceeaşi credinţă 
solemnă şi credem aceeaşi solie cercetătoare; şi totuşi, mulţi sunt în 
disensiuni unul cu altul ca şi copiii certăreţi. Unii care sunt angajaţi 
în aceeaşi ramură a lucrării sunt în contradicţie unul cu altul şi de 
aceea în dezacord cu Duhul lui Hristos. 

Iubirea de laudă a corupt multe inimi. Cei care sunt în legătură 
cu Institutul de Sănătate au manifestat uneori un spirit de a găsi 
defecte cu un anumit plan; şi Satana le-a dat putere asupra minţii 
altora de acolo, care au acceptat astfel de persoane ca nevinovate, în 

timp ce persoane inocente au fost învinuite de rele. Aceasta este o 
mândrie păcătoasă, care simte plăcere în vanitatea propriilor lucrări, 
care laudă calităţile excelente ale unuia, căutând să facă pe alţii să 
pară inferiori pentru a înălța eul, pretinzând mai multă slavă decât 
este dispusă inima insensibilă să-l dea lui Dumnezeu. Ucenicii lui 
Hristos vor ţine seama de sfatul Domnului. El ne-a poruncit să ne 
iubim unii pe alţii aşa cum ne-a iubit El. Religia este întemeiată pe 
iubirea faţă de Dumnezeu, care ne determină să ne iubim unii pe 
alţii. Ea este plină de recunoştinţă, umilinţă, îndelungă răbdare. Este 
jertfitoare de sine, răbdătoare, îndurătoare şi iertătoare. Ea sfinţeşte 
întreaga viaţă şi îşi extinde influenţa asupra altora. 

Cei care ÎL iubesc pe Dumnezeu nu pot nutri ura şi invidia. Când 
principiul ceresc al iubirii veşnice umple inima, ea se va revărsa 
asupra altora, nu pentru că sunt primite favoruri de la ei, ci pentru că 
iubirea este principiul de acţiune care schimbă caracterul, stăpâneşte 
impulsurile, controlează pasiunile, supune vrăjmăşia şi înalţă şi în- 
nobilează afecțiunile. Iubirea aceasta nu este atât de mică încât să 
cuprindă numai „pe mine şi pe al meu“, ci este întinsă cât lumea şi 
aşa de înaltă cât cerul şi este în armonie cu aceea a îngerilor slujitori. 
Iubirea aceasta nutrită în suflet îndulceşte întreaga viaţă şi revarsă o 
influenţă curăţitoare asupra tuturor celor din jur. Având-o, nu putem 
fi decât fericiţi, fie că soarta surâde sau se încruntă. Dacă ÎI iubim 
pe Dumnezeu din toată inima, trebuie să-i iubim şi pe copiii Lui. 
Această iubire este Spiritul lui Dumnezeu. Ea este podoaba cerească, 
aceea care dă sufletului adevărata nobleţe şi demnitate şi face ca 
viața noastră să se asemene cu aceea a Domnului. Nu are importanţă 
cât de multe calităţi putem avea, cât de onorabili şi de distinşi ne 
putem considera pe noi înşine; dacă sufletul nu este botezat cu darul 
ceresc al iubirii de Dumnezeu şi unul faţă de altul, suntem deficitari 
faţă de adevărata bunătate şi nedestoinici pentru cer, unde totul este 
iubire şi unitate. 

Unii care mai înainte L-au iubit pe Dumnezeu şi au trăit 
bucurându-se zilnic de favoarea Lui se află acum într-o nelinişte 
continuă. Ei peregrinează prin întuneric şi tristeţe disperată, pentru 
că îşi hrănesc eul, şi caută atât de îndârjit să se favorizeze pe ei înşişi, 
încât toate celelalte consideraţii sunt înghiţite de aceasta. Dumnezeu, 
în providenţa Sa, a hotărât ca nimeni să nu poată obţine fericirea, 
trăind numai pentru sine. Bucuria Domnului nostru a constat din 

îndurarea greului şi a ruşinii pentru alţii, pentru ca, prin aceasta, ei 
să poată beneficia. Noi putem fi fericiţi, urmând exemplul Lui şi 
trăind spre a-i binecuvânta pe semenii noştri. 

Suntem invitaţi de Domnul nostru să luăm jugul Lui şi să purtăm 
sarcina Sa. Făcând aceasta, putem fi fericiţi. Purtând jugul impus 
de noi înşine şi cărând propriile noastre poveri, nu găsim odihnă, 
dar, purtând jugul lui Hristos, există odihnă pentru suflet. Cei care 
doresc să facă vreo lucrare mare pentru Domnul pot să o găsească 
chiar acolo unde sunt, făcând bine, sacrificându-se pe sine şi uitând 
de sine, amintindu-şi de alţii şi purtând lumina soarelui pe oriunde 
merg. 

Este nevoie ca gingăşia milostivitoare a lui Hristos să fie mani- 
festată tot timpul şi în tot locul — nu acea simpatie oarbă, care va 
acoperi păcatul şi care va face de ruşine cauza lui Dumnezeu prin 
producerea de rele, ci acea iubire care este un principiu conducător 
al vieţii care se revarsă în mod natural asupra altora în facerea de 
fapte bune, aducându-și aminte că Hristos a spus: „Ori de câte ori 
aţi făcut aceste lucruri unuia dintre aceşti foarte neînsemnaţi fraţi ai 
Mei, Mie Mi le-aţi făcut“. 

Cei de la Institutul de Sănătate sunt angajaţi în marea lucrare. În 
timpul vieţii lui Hristos, bolnavii şi suferinzii erau subiecte speciale 
ale purtării Sale de grijă. Când i-a trimis în lucrare pe ucenicii 
Săi, El i-a însărcinat să-i vindece pe bolnavi, precum şi să predice 
Evanghelia. Când i-a trimis pe cei şaptezeci, El le-a poruncit să-i 
vindece pe bolnavi şi apoi să predice că Împărăţia Lui s-a apropiat 
de ei. În primul rând, trebuia să se îngrijească de sănătatea lor fizică, 
pentru ca să fie pregătită calea ca mintea lor să fie influenţată de 
acele adevăruri pe care aveau să le predice apostolii. 

Mântuitorul lumii a devotat mai mult timp şi mai multă muncă 
pentru a-i vindeca pe cei suferinzi de bolile lor decât pentru pre- 
dicare. Ultima Lui poruncă dată apostolilor Săi, reprezentanţii Lui 
pe pământ, a fost să-şi pună mâinile peste bolnavi, ca aceştia să se 
poată însănătoşi. Când va veni Stăpânul, El îi va binecuvânta pe cei 
care i-au vizitat pe bolnavi şi au uşurat nevoile celor suferinzi. 

Noi suntem greoi în a afla puternica influenţă a lucrurilor mărunte 
şi însemnătatea lor privind mântuirea sufletelor. La Institutul de 
Sănătate, cei care doresc să fie misionari au un câmp întins în care 
să lucreze. Dumnezeu nu vrea să spună că fiecare dintre noi trebuie 

să facă parte dintre puţinii privilegiați care să fie priviţi cu mare 
respect, în timp ce alţii sunt neglijaţi. Isus a fost Maiestatea cerului; 
totuşi, El S-a coborât să slujească celor mai smeriţi, neţinând seama 
de persoană sau rang. 

Cei care sunt cu toată inima pentru lucrare la Institutul de Să- 
nătate vor găsi destul de făcut pentru Domnul în uşurarea celor 
suferinzi, daţi în grija lor. Domnul nostru, după ce a îndeplinit cea 
mai umilitoare slujire pentru ucenicii Săi, le-a recomandat să urmeze 
exemplul Său. Acest lucru trebuia să păstreze mereu înaintea lor 
gândul că ei nu trebuie să se simtă superiori faţă de cel mai modest 
dintre sfinţi. 

Cei care mărturisesc slăvita noastră credinţă, care păzesc porun- 
cile lui Dumnezeu şi aşteaptă venirea în curând a Domnului nostru 
trebuie să fie deosebiți şi despărțiți de lumea din jurul lor, un popor 
deosebit, zelos pentru fapte bune. Printre caracteristicile care trebuie 
să deosebească pe poporul lui Dumnezeu de lume în aceste zile de 
pe urmă sunt umilinţa şi blândeţea. „învățați de la Mine“, a spus 
Hristos, „căci Eu sunt blând şi smerit cu inima şi veţi găsi odihnă 
pentru sufletele voastre“. Aici este odihna pe care o râvnesc atât 
de mulţi şi îşi folosesc în zadar timpul şi banii spre a o obţine. În 
loc să fim ambiţioşi ca să fim egali cu un altul în onoare şi poziţie 
sau poate chiar mai sus, noi trebuie să căutăm a fi slujitori umili şi 
credincioşi ai lui Hristos. Spiritul acesta de înălţare de sine a dat 
naştere la controversă între apostoli chiar pe timpul când Hristos era 
împreună cu ei. Ei discutau cine să fie mai mare. Isus S-a aşezat Jos 
şi, chemându-i pe cei doisprezece, le-a zis: „Dacă vrea cineva să fie 
cel dintâi, trebuie să fie cel mai de pe urmă dintre toţi şi slujitorul 
tuturor!“ 

Când mama celor doi fii a cerut ca fiii ei să fie favorizați în mod 
special, unul să stea la dreapta şi altul la stânga în Împărăţia Sa, 
Isus le-a întipărit în minte faptul că onoarea şi slava Împărăției Sale 
aveau să fie opusul onoarei şi slavei din această lume. Oricine vrea 
să fie mare trebuie să fie slujitor umil al altora şi oricine vrea să fie 
şef trebuie să fie slujitor întocmai cum a fost Fiul lui Dumnezeu, un 
slujitor şi serv al fiilor oamenilor. 

Din nou, Mântuitorul nostru i-a învăţat pe ucenicii Săi să nu fie 
dornici după poziţii şi nume: „Voi, să nu vă numiţi Rabi Să nu vă 

numiţi «dascăli» Cel mai mare dintre voi să fie slujitorul vostru. 
Oricine se va înălța, va fi smerit“. 

Isus a citat învățătorului legii codul sfintei Legi date pe Sinai: 
„Să iubeşti pe Domnul, Dumnezeul tău, cu toată inima ta, cu tot 
sufletul tău, cu toată puterea ta şi cu tot cugetul tău; şi pe aproapele 
tău ca pe tine însuţi“. El i-a spus că, dacă a făcut aceasta, va intra în 
viaţă. 

„Pe aproapele tău ca pe tine însuţi.“ S-a ridicat întrebarea: „Şi 
cine este aproapele meu?“ Răspunsul Lui este pilda samariteanului 
milos, care ne învaţă că semenul nostru este orice fiinţă umană care 
are nevoie de simpatia şi serviciile noastre amabile. Toţi suferinzii 
şi nevoiaşii din toate categoriile sociale sunt semenii noştri; şi când 
nevoile lor ne sunt aduse la cunoştinţă, este datoria noastră să le 
alinăm atât cât ne stă în putinţă. În această parabolă, este scos în 
evidenţă un principiu care ar fi bine să fie adoptat de urmaşii lui 
Hristos. Mai întâi, să faci faţă necesităţilor celor nevoiaşi şi să alini 
hpsurile şi suferinţele lor fizice şi apoi vei găsi deschisă calea spre 
inimă, unde vei putea semăna sămânţa cea bună a virtuţii şi religiei. 

Ca să fim fericiţi, trebuie să ne străduim să obţinem acel caracter 
care a fost manifestat de Hristos. Două dintre caracteristicile însem- 
nate ale lui Hristos au fost lepădarea de sine şi binefacerea. El nu a 
venit să caute avantajul Său. El a venit să facă bine, şi aceasta a fost 
mâncarea şi băutura Lui. Urmând exemplul Mântuitorului nostru, 
noi putem fi în părtăşie sfântă cu EI; şi căutând zilnic să imităm 
caracterul Lui şi să urmăm pilda Lui, vom fi o binecuvântare pentru 
lume şi vom avea mulţumire aici şi viaţa veşnică după aceea. 

La 3 ianuarie 1875, mi-a fost arătat că este o mare lucrare de 
făcut pentru cei care mărturisesc a crede adevărul în California, mai 
înainte ca Dumnezeu să poată lucra pentru ei. Multora le place să 
creadă că sunt în relaţii bune cu Dumnezeu, când ei nu au principiile 
adevărului în inima lor. Această clasă poate fi adusă în situaţia de 
a activa numai căutând cu sârguinţă şi stăruitoare seriozitate de 
a lua aminte la sfatul Martorului Credincios. Ei sunt într-o stare 
rece, formală, de alunecare de la credinţă. Acestora li se adresează 
Martorul credincios: „Ştiu faptele tale: că nu eşti nici rece, nici în 
clocot! O, dacă ai fi rece sau în clocot! Dar, fiindcă eşti căldicel, 
nici rece, nici în clocot, am să te vărs din gura Mea. Pentru că zici: 
«Sunt bogat, m-am îmbogăţit şi nu duc lipsă de nimic» şi nu ştii că 
eşti ticălos, nenorocit, sărac, orb şi gol, te sfătuiesc să cumperi de la 
Mine aur curăţit prin foc, ca să te îmbogăţeşti; şi haine albe ca să te 
îmbraci cu ele, şi să nu ţi se vadă ruşinea goliciunii tale; şi doftorie 
pentru ochi ca să-ţi ungi ochii şi să vezi. Eu mustru şi pedepsesc pe 
toţi aceia pe care-i iubesc. Fii plin de râvnă dar şi pocăieşte-te!“ 

Frate G., Dumnezeu are cerinţe în dreptul tău la care tu nu 
răspunzi. Puterea spirituală şi creşterea ta în har vor fi proporţionale 
cu lucrarea din iubire şi faptele bune pe care le faci cu bucurie pentru 
Mântuitorul tău, care nu a reţinut nimic, nici chiar propria Lui viaţă, 
pentru ca să te poată mântui. Tu ai porunca apostolului: „Purtaţi-vă 
sarcinile unii altora şi veţi împlini astfel legea lui Hristos“. Nu este 
de ajuns doar să mărturiseşti credinţă în poruncile lui Dumnezeu; 
tu trebuie să fii un făptuitor al lucrării. Tu eşti un călcător al Legii 
Lui. Nu-L iubeşti pe Dumnezeu cu toată inima ta, cu tot sufletul 
tău şi cu toată puterea ta; nu trăieşti nici în ascultare de ultimele 
şase porunci, iubind pe semenul tău ca pe tine însuţi. Tu te iubeşti 
pe tine mai mult decât iubeşti pe Dumnezeu sau pe aproapele tău. 
Păzirea poruncilor lui Dumnezeu cere de la noi mai mult decât eşti tu 
dispus să împlineşti. Dumnezeu cere de la tine fapte bune, lepădare 

de sine, jertfire de sine şi consacrare pentru binele altora, pentru ca 
prin concursul tău să poată fi aduse suflete la adevăr. 

Faptele noastre singure nu ne pot mântui, dar nu putem fi mântuiţi 
fără fapte bune. Şi după ce am făcut tot ce am putut, în Numele şi 
puterea lui Isus, trebuie să spunem: „Suntem nişte robi netrebnici“. 
Nu trebuie să gândim că am făcut sacrificii mari şi că trebuie să 
primim o răsplată mare pentru slabele noastre servicii. 

Îndreptăţirea de sine şi încrederea firească te-au încercuit ase- 
menea unor cercuri de fier. Tu trebuie să fii zelos şi să te pocăieşti. 
Din nefericire, tu simpatizezi cu cei ostili, a căror umblare este în 
opoziţie cu lucrarea Domnului care se face prin servii Lui, pe ţărmul 
acesta. Oamenii cei greşiţi avuseseră simpatia ta. Pentru că inima ta 
nu era în rânduială cu Dumnezeu, nu ai primit lumina pe care ţi-a 
trimis-o El. Ai făcut ca voinţa ta încăpăţânată să reziste mustrării 
pe care Domnul ţi-a dat-o cu iubire. Tu ştiai că aceste lucruri erau 
adevărate, dar ai încercat să închizi ochii faţă de adevărata stare a 
cazului tău. Fie că iei seama la mustrarea şi avertizarea pe care ţi le-a 
trimis Dumnezeu sau nu, fie că te schimbi sau îţi păstrezi defectele 
tale de caracter, într-o bună zi vei înţelege ce ai pierdut prin faptul că 
ai luat o poziţie de sfidare, luptându-te în spirit împotriva slujitorilor 
lui Dumnezeu. Înverşunarea simţămintelor tale faţă de pastorul H. 
este surprinzătoare. El a îndurat, a sacrificat şi a muncit din greu în 
această zonă spre a face lucrarea lui Dumnezeu. Dar, în orbirea ta, 
fiind neconsacrat în inimă şi viaţă, te-ai încumetat împreună cu I. 
şi J. să-l trataţi pe servul lui Dumnezeu într-o manieră crudă. „Nu 
vă atingeţi de unşii Mei“, zice Dumnezeu, „şi nu faceţi nici un rău 
proorocilor Mei“. Nu este o problemă neînsemnată în dreptul tău 
să te desfăşori, aşa cum ai făcut, împotriva bărbaţilor pe care i-a 
trimis Dumnezeu cu lumină şi adevăr pentru popor. Observă cum 
influenţa ta îndepărtează sufletele de la adevărul pe care Dumnezeu 
l-a transmis prin slujitorii Săi, pentru că asupra ta atârnă un vai greu. 

Satana te foloseşte ca pe un agent al lui spre a insinua îndoieli 
şi pentru a repeta aluzii răutăcioase şi relatări inexacte, care îşi au 
originea într-o inimă nesfinţită pe care Dumnezeu ar fi curăţat-o de 
pângărirea ei. Dar tu ai refuzat să fii instruit, ai refuzat corectarea, 
ai respins mustrarea şi ai urmat propria ta cale după voinţa ta. Prin 
această sursă de amărăciune, sufletele sunt corupte şi, prin aceste 
îndoieli şi murmurări ale unora, sunt aduse acolo unde mărturia de 

mustrare pe care o trimite Dumnezeu nu va ajunge la ei. De sângele 
acestor suflete vei răspunde tu şi oamenii cu care eşti în armonie. 

Dumnezeu ne-a dat, ca unor slujitori ai Săi, lucrarea noastră. 
El ne-a dat o solie s-o ducem oamenilor. Timp de treizeci de ani, 
noi am primit cuvintele lui Dumnezeu şi le-am spus poporului Său. 
Am tremurat faţă de răspunderea pe care am acceptat-o cu multă 
rugăciune şi meditaţie. Am stat ca ambasadori ai lui Dumnezeu, în 
locul lui Hristos, implorând sufletele să se împace cu Dumnezeu. 
Am avertizat despre primejdie aşa cum a prezentat Dumnezeu în 
faţa noastră pericolele poporului Său. Lucrarea ne-a fost dată de 
Dumnezeu. Care va fi atunci situaţia celor care refuză să asculte 
cuvintele pe care le-a trimis Dumnezeu pentru ei, deoarece le barează 
calea sau le mustră relele? Dacă eşti întru totul convins că Dumnezeu 
nu a vorbit prin noi, de ce nu acţionezi în conformitate cu credinţa ta 
şi să nu mai ai de-a face cu oameni care sunt într-o înşelăciune atât 
de mare cum sunt aceşti oameni? Dacă tu ai acţionat în conformitate 
cu directivele Duhului lui Dumnezeu, tu ai dreptate, iar noi suntem 
greşiţi. Dumnezeu sau învaţă biserica Sa, mustrându-i greşelile şi 
întărindu-i credinţa, sau nu o învaţă. Lucrarea aceasta ori este de 
la Dumnezeu, ori nu este. Dumnezeu nu face nimic în părtăşie cu 
Satana. Lucrarea mea din ultimii treizeci de ani poartă pecetea lui 
Dumnezeu sau pecetea vrăjmaşului. În această problemă nu există 
lucrare pe jumătate. Mărturiile sunt ori ale Duhului lui Dumnezeu, 
ori ale diavolului. Ridicându-te împotriva slujitorilor lui Dumnezeu, 
tu faci fie lucrarea lui Dumnezeu, fie a diavolului. „Aşa că după 
roadele lor îi veţi cunoaşte.“ Ce pecete poartă lucrarea ta? Se cuvine 
să priveşti critic la rezultatul conduitei tale. 

Nu este ceva nou ca un om să fie înşelat de arhivrăjmaşul şi să se 
ridice împotriva lui Dumnezeu. Priveşte critic asupra umblării tale 
înainte de a risca să mergi mai departe pe calea pe care ai apucat. 
Iudeii au fost autoînşelaţi. Ei au refuzat învăţăturile lui Hristos pentru 
că El a prezentat tainele inimii lor şi le-a mustrat păcatele. Ei nu 
au vrut să vină la lumină, temându-se că vor fi mustrate faptele. Au 
ales mai degrabă întunericul decât lumina. „Şi judecata aceasta“, a 
spus Isus, „stă în faptul că, o dată venită Lumina în lume, oamenii 
au iubit mai mult întunericul decât lumina, pentru că faptele lor 
erau rele“. Iudeii au urmat pe calea lor de lepădare a lui Hristos, 
până când, în starea lor de autoînşelare şi inducere în eroare, au 

crezut că, răstignindu-L, făceau lucrarea lui Dumnezeu. Acesta a 
fost rezultatul refuzului de către ei a luminii. Tu eşti în primejdia unei 
înşelăciuni asemănătoare. Ar fi folositor pentru sufletul tău, frate 
G., să reflectezi unde se va sfârşi calea pe care continui să mergi 
acum. Dumnezeu poate lucra fără tine, dar tu nu-ţi poţi permite să 
lucrezi fără Dumnezeu. El nu constrânge pe nici un om să creadă. 
El pune în faţa oamenilor lumina, iar Satana prezintă întunericul. În 
timp ce înşelătorul strigă continuu: „Lumina este aici; adevărul este 
aici“, Isus zice: „Eu sunt adevărul, Eu am cuvintele vieţii veşnice. 
Dacă Mă urmează cineva, nu va umbla în întuneric.“ Dumnezeu 
ne dă tuturor dovezi suficiente spre a echilibra credinţa noastră de 
partea adevărului. Dacă ne predăm lui Dumnezeu, vom alege lumina 
şi vom respinge întunericul. Dacă dorim să păstrăm independenţa 
inimii fireşti şi refuzăm corectarea lui Dumnezeu, noi vom aduce 
cu încăpățânare la îndeplinire, aşa cum au făcut iudeii, scopurile 
şi ideile noastre, în ciuda celei mai clare dovezi şi vom fi într-o 
primejdie de înşelăciune mai mare decât cea care a venit asupra lor; 
ŞI, în pasiunea noastră oarbă, putem merge tot atât de departe cât 
au mers ei, şi totuşi să ne placă să credem că facem lucrarea lui 
Dumnezeu. 

Frate G., tu nu vei sta mult acolo unde te afli acum. Calea pe 
care ai pornit se abate de la calea cea adevărată şi te desparte de 
poporul pe care Dumnezeu îl pune la probă ca să-l curăţească pentru 
biruinţa finală. Tu fie că vei veni să te uneşti cu această biserică şi să 
lucrezi serios spre a răspunde rugăciunii lui Hristos, fie vei deveni 
din ce în ce mai necredincios. Vei pune la îndoială unul după altul 
punctele de credinţă stabilite ale acestei biserici, vei deveni tot mai 
încăpățânat în părerea ta şi vei ajunge din ce în ce mai întunecat cu 
privire la lucrarea lui Dumnezeu pentru acest timp, până ce vei lua 
lumina drept întuneric şi întunericul drept lumină. 

Satana are mare putere să zăpăcească sufletele, producând confu- 
zie în mintea celor care nu păstrează lumina şi privilegiile pe care li 
le trimite Providența. Mintea care este supusă controlului lui Satana 
este continuu condusă de la lumina adevărului la rătăcire şi întuneric. 
Dacă îi dai lui Satana cel mai mic avantaj, el va pretinde mai mult 
şi va supraveghea avanposturile spre a face tot ce se poate din orice 
împrejurare, pentru a avantaja cauza lui şi a ruina sufletul tău. 

Frate şi soră G., nici unul dintre voi nu sunteți într-o situație bună. 
Voi disprețuiți mustrarea. Dacă vi s-ar fi adresat cuvinte mieroase 
mai degrabă decât cuvinte de mustrare, dacă ați fi fost läudați şi 
măguliți, ați fi ocupat o poziție foarte diferită față de cea pe care 
o aveţi acum faţă de Mărturii. Sunt unii în aceste zile de pe urmă 
care vor striga: „Spuneţi-ne lucruri măgulitoare, proorociţi-ne lucruri 
închipuite“. Dar aceasta nu este lucrarea mea. Dumnezeu m-a pus 
ca mustrător al poporului Său; şi tot atât de sigur precum El a pus 
asupra mea această grea povară, El le va cere socoteală de felul cum 
o tratează celor cărora le este trimisă această solie. Cu Dumnezeu 
nu este de glumit şi cei care dispreţuiesc lucrarea Sa vor primi după 
faptele lor. Nu eu am ales această lucrare neplăcută. Ea nu îmi va 
aduce favoarea şi lauda oamenilor. Este o lucrare pe care numai 
puţini o vor aprecia. Dar cei care caută să dubleze greutatea muncii 
mele prin interpretări false, bănuieli invidioase şi necredinţă, dând 
astfel naştere la prejudecăţi în mintea altora împotriva Mărturiilor pe 
care mi le-a dat Dumnezeu şi limitând lucrarea mea, vor răspunde 
în faţa lui Dumnezeu, în timp ce eu voi merge înainte, după cum 
Providența şi fraţii mei vor deschide calea înaintea mea. În Numele 
şi puterea Răscumpărătorului meu, voi face ceea ce pot. Voi avertiza, 
vol sfătui, voi mustra şi voi încuraja, după dispoziţiile Duhului lui 
Dumnezeu, fie că oamenii vor asculta, fie că se vor abţine. Sarcina 
mea nu este să mă mulţumesc pe mine, ci să fac voia Tatălui meu 
ceresc care mi-a dat lucrarea aceasta. 

Hristos i-a avertizat pe ucenicii Săi: „Păziţi-vă de prooroci min- 
cinoşi. Ei vin la voi îmbrăcaţi în haine de oi, dar pe dinăuntru sunt 
nişte lupi răpitori. Îi veţi cunoaşte după roadele lor. Culeg oamenii 
struguri din spini sau smochine din mărăcini? Tot aşa, orice pom bun 
face roade bune, dar pomul rău face roade rele. Pomul bun nu poate 
face roade rele, nici pomul rău nu poate face roade bune. Orice pom, 
care nu face roade bune, este tăiat şi aruncat în foc. Aşa că după 
roadele lor îi veţi cunoaşte“. Aici este un test şi, frate G., dacă vrei, tu 
îl poţi aplica. Nu trebuie să umbli în nesiguranţă şi îndoială. Satana 
este gata să sugereze o varietate de îndoieli, dar, dacă îţi vei deschide 
ochii, vei găsi dovezi suficiente pentru credinţă. Dar Dumnezeu nu 
va îndepărta de la nici un om toate motivele de îndoială. Aceia că- 
rora le place să stea într-o atmosferă de îndoială şi necredinţă care 
contestă pot avea acest privilegiu de neinvidiat. Dumnezeu oferă 

dovezi suficiente pentru ca mintea sinceră să creadă; dar cel care se 
abate de la greutatea dovezii, pentru că sunt câteva lucruri pe care 
nu le înțelege, va fi lăsat în atmosfera rece, glacială a necredinței şi a 
îndoielii contestatare şi va suferi naufragiul credinței. Se pare că tu 
ai socotit drept virtute faptul de a fi de partea îndoielii mai degrabă 
decât de partea credinței. Isus nu a lăudat niciodată necredința şi 
îndoielile. El a dat națiunii Lui dovezi despre mesianitatea Sa prin 
minunile pe care le-a făcut; dar erau unii care socoteau îndoiala o 
virtute şi care aveau să îndepărteze pe cale rațională aceste dovezi şi 
să găsească ceva în orice lucrare bună spre a se îndoi şi a critica. 

Sutaşul care a dorit ca Hristos să-l vindece pe robul său s-a simţit 
nevrednic ca Isus să intre în casa sa; credinţa lui a fost atât de tare 
în puterea lui Hristos, încât L-a rugat să spună doar un cuvânt, şi 
lucrarea avea să fie făcută. „Când a auzit Isus aceste vorbe, S-a mirat 
şi a zis celor ce veneau după el: «Adevărat vă spun că nici în Israel 
n-am găsit o credinţă aşa de mare. Dar vă spun că vor veni mulți de 
la răsărit şi de la apus şi vor sta la masă cu Avraam, Isaac şi Iacov în 
Împărăţia cerurilor. Iar fiii Împărăției vor fi aruncaţi în întunericul de 
afară, unde va fi plânsul şi scrâşnirea dinţilor». Apoi a zis sutaşului: 
«Du-te, şi facă-ţi-se după credinţa ta». Şi robul lui s-a tămăduit chiar 
în ceasul acela.“ 

Aici, Hristos înalţă credinţa în contrast cu îndoiala. El a arătat 
că israeliţii aveau să se poticnească din cauza necredinţei lor, fapt 
care avea să ducă la respingerea lor. Toma a declarat că el nu va 
crede dacă nu va pune degetul în semnul cuielor şi dacă nu va pune 
mâna în coasta Domnului său. Hristos i-a prezentat dovada pe care 
a dorit-o şi apoi a mustrat necredinţa lui: „Pentru că M-ai văzut, ai 
crezut. Ferice de cei ce n-au văzut şi au crezut“. 

În acest veac de întuneric şi rătăcire, bărbaţi care mărturisesc a fi 
urmaşii lui Hristos par să creadă că ei sunt liberi să primească sau să 
respingă cum le place pe slujitorii Domnului şi că nu vor fi chemaţi 
să dea socoteală de această atitudine. La aceasta îi conduc necredinţa 
şi întunericul. Simţămintele lor sunt tocite de necredinţă. Ei îşi 
calcă conştiinţa, devin nestatornici faţă de propriile lor convingeri şi 
slăbesc în putere morală. Ei văd pe alţii în aceeaşi lumină ca a lor. 

Când Hristos i-a trimis pe cei doisprezece, El le-a poruncit: „În 
orice cetate sau sat veţi merge, să cercetaţi cine este acolo vrednic şi 
să rămâneţi la el până veţi pleca. La intrarea voastră în casă, uraţi-i 

de bine; şi dacă este casa aceea vrednică, pacea voastră să vină peste 
ea; dar dacă nu este vrednică, pacea voastră să se întoarcă la voi. 
Dacă nu vă va primi cineva, nici nu va asculta cuvintele voastre, 
să ieşiţi din casa sau din cetatea aceea, şi să scuturați praful de 
pe picioarele voastre. Adevărat vă spun că, în ziua judecății, va fi 
mai uşor pentru ţinutul Sodomei şi Gomorei, decât pentru cetatea 
aceea“. El i-a avertizat să se păzească de oameni pentru că îi vor da 
în judecata soboarelor şi îi vor bate în sinagogi. 

Inimile oamenilor nu sunt mai blânde astăzi decât atunci când 
a fost Hristos pe pământ. Ei vor face tot ce le stă în putere spre a 
ajuta pe marele adversar să le facă viaţa grea slujitorilor lui Hristos, 
întocmai cum a făcut poporul cu Hristos când a fost pe pământ. Ei 
vor bate cu limba ponegririi şi a minciunii. Vor critica şi vor întoarce 
împotriva servului lui Dumnezeu tocmai eforturile pe care el îi pune 
să le facă. Cu presupunerile lor rele, ei vor vedea fraudă şi necinste 
acolo unde totul este în regulă şi unde există integritate perfectă. Ei 
prezintă motive egoiste spre a învinui pe servii lui Dumnezeu, în timp 
ce El Însuşi îi conduce, iar ei şi-ar da chiar şi viaţa, dacă Dumnezeu 
ar cere-o, înaintând astfel cauza Lui. Ei, care au făcut cel mai puţin 
şi care au investit cel mai puţin în cauza adevărului, sunt primii 
care îşi manifestă neîncrederea faţă de integritatea slujitorilor lui 
Dumnezeu, care sunt aleşi să poarte răspunderi financiare în lucrarea 
cea mare. Ei, care au încredere în lucrarea lui Dumnezeu, sunt puşi 
să rişte ceva pentru înaintarea ei; şi prosperitatea lor spirituală va fi 
proporţională cu faptele lor de credinţă. Norma noastră este Cuvântul 
lui Dumnezeu, dar cât de puţini îl urmează! Religia noastră va fi doar 
de mică valoare pentru semenii noştri, dacă este numai teoretică, şi 
nu practică. Mulţi dintre cei care mărturisesc că urmează învăţăturile 
Bibliei sunt lumeşti şi egoişti. 


Incăpăţânare, nu independenţă 


Frate G., pentru tine va fi o lucrare grea să cultivi o iubire curată, 
neegoistă, şi o bunăvoință dezinteresată. Tu nu eşti obişnuit să-ţi 
supui părerile şi să renunţi uneori la judecata ta, spre a fi călăuzit de 
sfatul altora. Frate şi soră G., amândoi aveţi nevoie de mai puţin „eu“ 
şi de mai mult har divin. Amândoi trebuie să dobândiţi deprinderea 
de a vă autocontrola, astfel încât gândurile voastre să poată fi aduse 

în supunere faţă de Duhul lui Hristos. Aveţi nevoie de harul lui 
Dumnezeu pentru ca gândurile voastre să poată fi disciplinate să se 
îndrepte în direcţia cea bună şi cuvintele pe care le rostiţi să poată 
fi cuvinte corespunzătoare, pentru ca pasiunile şi apetitul vostru să 
poată fi supuse controlului raţiunii, iar limba să fie ţinută în frâu 
faţă de uşurătate, critica răutăcioasă şi căutarea de greşeli. „Dacă 
nu greşeşte cineva în vorbire, este un om desăvârşit şi poate să-şi 
ună în frâu tot trupul.“ Triumful cel mai mare dat nouă de religia 
lui Hristos este stăpânirea asupra noastră înşine. Înclinaţiile noastre 
fireşti trebuie stăpânite; altfel, niciodată nu putem birui cum a biruit 
Hristos. 

Sunt unii printre preuinşii urmaşi ai lui Hristos care sunt dis- 
peptici din punct de vedere spiritual. Ei s-au făcut singuri invalizi 
şi slăbiciunea lor spirituală este rezultatul direct al propriilor lor 
cusururi. Ei nu ascultă de legile lui Dumnezeu, nici nu îndeplinesc 
principiile poruncilor Lui. Sunt indolenţi faţă de cauza şi lucrarea 
Lui, ei înşişi nefăcând nimic; dar când cred că văd ceva la care pot 
găsi defecte, atunci sunt activi şi zeloşi. Un creştin care nu lucrează 
nu poate fi sănătos. Boala spirituală este rezultatul datoriei neglijate. 
Pentru ca credinţa cuiva să fie puternică, el trebuie să petreacă mult 
timp împreună cu Dumnezeu în rugăciune tainică. Cum poate fi 
bunăvoința unui om o binecuvântare pentru el, dacă nu o exercită 
niciodată? Cum putem cere ca Dumnezeu să ne ajute la converti- 
rea sufletelor, dacă nu facem tot ce ne stă în putere să le aducem 
la cunoştinţa adevărului? Voi aţi adus asupra voastră o slăbiciune 
care v-a făcut nefolositori pentru voi înşivă şi pentru comunitate; 
iar remediul constă în pocăință, mărturisire şi reformă. Aveţi nevoie 
de putere morală şi de hrana adevărată a harului lui Dumnezeu. 
Nimic nu va da tărie şi vigoare evlaviei voastre ca lucrarea pentru 
înaintarea cauzei pe care mărturisiţi că o iubiţi, în loc să o încătuşaţi. 
Pentru lenevia spirituală nu există decât un singur leac adevărat, 
şi acesta este lucrul — lucrarea pentru sufletele care au nevoie de 
ajutorul vostru. În loc să întăriţi sufletele, voi aţi descurajat şi aţi 
slăbit inimile şi mâinile celor care vor să vadă înaintând cauza lui 
Dumnezeu. 

Dumnezeu v-a dat aptitudini pe care le puteţi folosi cu eficienţă 
sau puteţi să abuzaţi de ele spre răul vostru şi spre răul altora. Voi nu 
v-aţi dat seama de pretenţiile lui Dumnezeu asupra voastră. Trebuie 

să ne amintim mereu că trăim în această lume spre a forma caractere 
pentru cea care urmează. Şi toate legăturile cu semenii noştri trebuie 
să fie cu referire la interesele veşnice ale lor şi ale noastre; dar 
dacă întrevederile noastre cu ei sunt devotate numai plăcerii şi spre 
satisfacerea eului nostru, dacă suntem neserioşi şi uşuratici, dacă ne 
dedăm la fapte rele, noi nu suntem împreună lucrători cu Dumnezeu, 
ci lucrăm hotărât împotriva Lui. Viaţa prețioasă pe care am primit-o 
de la Dumnezeu nu trebuie să fie modelată de rudele necredincioase, 
în aşa fel ca să placă firii pământeşti, ci trebuie să fie folosită în aşa 
fel ca Dumnezeu s-o poată aproba. 

Dacă i-ar plăcea iubirea faţă de Dumnezeu, fratele J. ar fi un 
canal de lumină. El are prea puţină putere morală, dar puternice 
tendinţe spre necredinţă. Este compătimit de îngerii cereşti pentru 
că este înconjurat de întuneric. Urechile lui ascultă aproape conti- 
nuu cuvintele necredinţei şi întunericului. El are continuu în faţa 
lui îndoieli şi întrebări de pus. Limba este o lume de nelegiuiri. 
„Limba nici un om nu o poate îmblânzi. Ea este un rău care nu 
se poate înfrâna, este plină de o otravă de moarte.“ Dacă fratele 
J. s-ar prinde de Dumnezeu mai hotărât şi ar simţi că trebuie să-şi 
păstreze integritatea înaintea lui Dumnezeu, chiar cu preţul vieţii lui 
naturale, el ar primi putere de sus. Dacă îngăduie să fie afectat de 
întunericul şi necredinţa care îl înconjoară, de îndoielile, punerea de 
întrebări şi multă discuţie, în curând el va fi tot în întuneric, îndoială 
şi necredinţă şi nu va avea lumină sau putere în adevăr. 

El nu trebuie să creadă că, făcând compromis cu prietenii lui, 
care sunt înverşunaţi împotriva credinţei noastre, îi va fi mai uşor. 
Dacă s-ar ridica cu unicul scop de a asculta de Dumnezeu cu orice 
preţ, el ar avea ajutor şi putere. Dumnezeu îl iubeşte şi are milă de 
fratele J. El cunoaşte orice încurcătură, orice descurajare, fiecare 
vorbire tăioasă. Este obişnuit cu toate acestea. Dacă vrea să se lase 
de necredinţă şi să stea nemișcat în Dumnezeu, credinţa lui va fi 
întărită prin exerciţiu. „Şi cel neprihănit va trăi prin credinţă: dar 
dacă dă înapoi, sufletul Meu nu găseşte plăcere în el.“ 

I-am văzut pe fraţii J. şi G. în primejdia specială de a pierde 
viaţa veşnică. Ei nu văd că stau direct în calea înaintării lucrării lui 
Dumnezeu din ___. Când s-a ţinut acolo pentru prima dată adunarea 
de tabără, noi eram pe ţărmul acela şi sute au fost convinşi de ade- 
văr; dar Dumnezeu cunoştea materialul din care era alcătuită acea 

comunitate. Când veneau suflete la adevăr, nu era nimeni care să 
le hrănească şi să se ocupe de ele spre a le conduce la o viaţă mai 
înaltă. Fratele I. avea un spirit invidios, gelos şi căutător de greşeli. 
Dacă nu putea să fie primul, nu voia să facă nimic. El se preţuia 
pe sine cu mult mai mult decât îl preţuia Dumnezeu pe el. Un om 
cu temperamentul lui nu avea să fie, timp îndelungat, de acord cu 
nimeni, pentru că este obiceiul lui să discute în contradictoriu şi să 
se arate în opoziţie cu tot ce nu se potrivea cu ideile lui. Domnul 
l-a lăsat să urmeze propria lui cale şi să manifeste spiritul din care 
era alcătuit. El a adus în comunitate şi a căutat să pună în practică 
exact acelaşi spirit pe care îl avea în familia lui. Vorbele lui amare şi 
tăioase împotriva servilor lui Dumnezeu sunt scrise în carte. El se 
va întâlni din nou cu ele. A plecat de la noi pentru că nu era de-al 
nostru şi în nici un caz comunitatea să nu-l încurajeze să se unească 
din nou cu ea; deoarece, cu spiritul pe care îl are acum, el s-ar certa 
chiar şi cu îngerii lui Dumnezeu. El ar vrea să conducă şi să dicteze 
lucrarea îngerilor. Nici un astfel de spirit nu poate intra în cer. 

I. şi J., către care Dumnezeu Se încruntă, au îndrăznit să se îm- 
potrivească servilor lui Dumnezeu, să-i calomnieze şi să le atribuie 
motive rele. Ei au încercat să nimicească încrederea fraţilor în aceşti 
lucrători, precum şi în Mărturii. Dar, dacă lucrarea este de la Dum- 
nezeu, ei nu o pot nimici. Eforturile lor vor fi zadarnice. Frate G., tu 
ai fost într-un aşa întuneric, încât ai crezut că oamenii aceştia aveau 
dreptate. Ai repetat cuvintele lor şi ai vorbit despre „puterea unui 
om“. Ah, ce puţin ştiai despre ce vorbeşti! 

Unii erau gata să spună orice, să prezinte orice învinuire împo- 
triva servilor lui Dumnezeu, să fie invidioşi şi defăimători. Şi, dacă 
pot găsi vreun caz, unde, în zelul lor pentru cauza lui Dumnezeu, ei 
cred că slujitorii au vorbit hotărât şi poate sever, sunt dispuşi să facă 
ce pot mai mult din cuvintele lor, simțindu-se liberi să nutrească 
spiritul cel mai amar şi răutăcios şi să învinuiască pe servii Domnu- 
lui de motive rele. Să fie întrebaţi aceşti defăimători ce ar fi făcut 
în împrejurări asemănătoare, purtând poveri asemănătoare. Ei să 
privească, să cerceteze şi să condamne propria lor umblare rea şi 
arogantă şi propria lor nerăbdare şi irascibilitate şi ei înşişi, neavând 
nici un păcat, să arunce cei dintâi piatra criticii asupra fraţilor care 
încearcă să-i pună în rânduială. Un Dumnezeu sfânt nu va scoate su- 
flete la adevăr ca să ajungă sub o astfel de influenţă ca cea care există 

în comunitate. Tatăl nostru cel ceresc este prea înţelept să aducă la 
adevăr suflete spre a fi modelate de influenţa acestor oameni care 
sunt neconsacraţi în inimă şi viaţă. Aceşti bărbaţi nu sunt în armonie 
cu adevărul. Ei nu sunt uniţi cu biserica şi se îndepărtează de co- 
munitate. Ei lucrează împotriva scopurilor celor pe care îi foloseşte 
Dumnezeu să aducă suflete la adevăr. 

Cine îi va hrăni pe cei care s-au hotărât să asculte de toate po- 
runcile lui Dumnezeu? Cine va fi tată şi mamă care să îngrijească 
de cei care au nevoie de ajutor şi putere? Ştiu fraţii aceştia ce fac? 
Ei stau direct în calea păcătoşilor. Ei le blochează calea prin um- 
blarea lor cea rea. Sângele sufletelor se va afla pe îmbrăcămintea 
lor, dacă nu se pocăiesc şi nu-şi schimbă complet umblarea. Cred 
aceşti împotrivitori că sunt corecţi şi corpul păzitorilor Sabatului este 
înşelat? „Aşa că după roadele lor îi veţi cunoaşte.“ Cine face bine în 
lucrarea de a duce adevărul înaintea altora? Cred aceşti oameni că 
biserica va veni la ei şi va renunţa la experienţa şi vederile ei spre a 
urma judecata acestor neconsacraţi? Sau ei vor ajunge în armonie 
cu biserica? 

Fratele G. se laudă cu independenţa lui de spirit şi judecată, în 
timp ce blochează calea celor păcătoşi prin viaţa lui neconsacrată şi 
opoziţia lui faţă de lucrare, luptându-se orbeşte împotriva lui Hristos 
în persoana slujitorilor Lui; dar este înşelat în ce priveşte calitatea 
adevăratei independenţe. Independenţa nu este încăpățânare, cu toate 
că adesea încăpăţânarea este confundată cu independenţa. Când fra- 
tele G. şi-a format o părere şi a exprimat-o în familia sa sau în 
comunitate, cu o încredere considerabilă şi cu o oarecare publicitate, 
atunci el este înclinat să facă să pară că are dreptate, folosind orice 
argument pe care-l poate produce. El este în primejdie, în mare pri- 
mejdie de a-şi închide ochii şi a-şi adormi conştiinţa prin îndârjirea 
lui, pentru că ispitirea vrăjmaşului este puternică asupra lui. Mândria 
de a-şi expune opinia este greu de supus, chiar în faţa luminii şi a 
dovezii îndestulătoare spre a-l convinge, dacă ar vrea să fie convins. 
El crede că, dacă admite că a greşit, aceasta ar fi o pată pe judecata 
şi discernământul lui. 

Frate G., eşti în mare primejdie să-ţi pierzi sufletul. Tu doreşti 
să fii deasupra celorlalţi. Suferi profund uneori, dacă crezi că eşti 
desconsiderat. Nu eşti un om fericit. Tu nu vei fi fericit dacă părăseşti 
poporul lui Dumnezeu, jignind prin cuvinte grele şi fapte aşa cum 

au făcut mulţi dintre urmaşii lui Hristos, pentru că adevărul spus a 
fost prea riguros. Tu nu vei fi un om fericit pentru că vei lua eul tău 
cu tine. Nu eşti drept; îţi vei produce singur necazuri. Vrăjmaşul tău 
este temperamentul şi, oriunde te vei duce, vei lua cu tine nefericirea 
şi povara ta. Este o cinste a mărturisi o greşeală de îndată ce este 
observată. 

Sunt multe probleme în legătură cu lucrarea lui Dumnezeu la care 
tu găseşti defecte, pentru că pentru tine este natural să faci astfel. Şi, 
deoarece ai întors spatele luminii pe care ţi-a descoperit-o Dumnezeu 
cu privire la tine însuţi, aproape că ţi-ai pierdut discernământul şi 
eşti gata, mai mult ca oricând, să găseşti cusur la orice. Tu îţi prezinţi 
opinia cu o încredere dictatorială şi tratezi întrebările îndoielnice ale 
altora în legătură cu părerea ta ca un abuz personal. Este adevărat că 
independenţa curată niciodată nu consideră ca nedemn a căuta sfatul 
celor cu experienţă şi înţelepciune şi ea tratează cu respect sfatul 
altora. 


Religia în familie 


Frate G., tu trebuie să fii un om convertit, altfel vei pierde viaţa 
veşnică. Nu poţi fi un om fericit până nu obţii blândeţea înţelep- 
ciunii. Tu şi soția ta aţi fost în neînțelegere unul cu altul timp prea 
îndelungat. Voi trebuie să renunţaţi la această defăimare, la aceste 
bănuieli, gelozii şi ciorovăieli nenorocite. Spiritul care este dezvoltat 
în familia voastră este dus în practica voastră religioasă. Fiţi atenţi 
cum vorbiţi fiecare despre defectele celuilalt în prezenţa copiilor 
voştri şi fiţi atenţi cum lăsaţi ca spiritul vostru să vă stăpânească. 
La fiul vostru cel mai mare voi vedeţi numai ce este rău în el; nu 
daţi nici un credit bunelor lui calităţi pe care, dacă el ar muri, voi 
aţi fi de îndată convinşi că el le avea. Nici unul dintre voi nu aveţi o 
comportare consecventă faţă de fiul vostru. Stăruiţi asupra defectelor 
lui în prezenţa altora şi arătaţi că nu aveţi încredere în bunele lui 
trăsături de caracter. 

În fiecare dintre voi există dispoziţia de a vedea defectele celuilalt 
şi ale altora, dar sunteţi orbi faţă de propriile voastre defecte şi 
multele greşeli. Amândoi sunteţi nervoși, uşor excitabili şi iritaţi. 
Aveţi nevoie de blândeţea înţelepciunii. Voi ţineţi tare la propriile 
voastre slăbiciuni, pasiuni şi prejudecăţi ca şi cum, dacă aţi renunţa 

la ele, nu aţi mai avea fericire în viaţa aceasta, pe când acestea sunt 
spini care înţeapă şi zgârie. Isus vă invită să puneţi jos jugul pe 
care-l purtaţi şi care v-a ros gâtul şi să luaţi jugul Lui, care este uşor 
şi sarcina Lui, care nu este grea. Cât de obositoare este povara de 
iubire de sine, lăcomie, mândrie, patimă, invidie şi bănuială rea! 
Totuşi, cât de strâns se ţin oamenii de aceste blesteme şi cât sunt ei 
de puţin înclinați să renunţe le ele! Hristos înţelege cât de dureroase 
sunt aceste poveri autoimpuse şi ne invită să le punem jos. El invită 
sufletele greu împovărate şi obosite să vină la El şi să ia sarcina 
Lui, care este uşoară, în schimbul sarcinilor faţă de care singuri s-au 
obligat. El spune: „Veţi găsi odihnă pentru sufletele voastre. Căci 
jugul meu este bun, şi sarcina mea este uşoară“. Toate cerinţele 
Mântuitorului nostru sunt consecvente şi armonioase, şi dacă sunt 
nutrite cu bucurie, vor aduce sufletului pace şi odihnă. 

O dată ce fratele G. a luat o poziţie de partea cea rea, nu este 
uşor pentru el să mărturisească faptul că a greşit; dar, dacă poate 
să-şi scoată din minte, precum şi din memoria celorlalți, umblarea 
sa greşită şi dacă poate să facă unele schimbări spre mai bine, fără 
o recunoaştere publică a greşeli lui, el va încerca astfel. Dar toate 
aceste greşeli şi păcate nemărturisite sunt înregistrate în cer şi nu 
vor fi şterse până ce fratele nu se va conforma instrucţiunilor date 
în Cuvântul lui Dumnezeu. „Mărturisiţi-vă unii altora păcatele, şi 
rugaţi-vă unii pentru alţii, ca să fiţi vindecaţi““. Dacă fratele G. a 
găsit un alt plan în afară de cel dat nouă de Domnul, acesta nu este o 
cale sigură, şi până la urmă se va dovedi a fi spre ruina lui. Această 
altă cale este dezastruoasă pentru biserică şi dezastruoasă pentru 
prosperitatea şi fericirea familiei lui. El trebuie să-şi moaie inima 
şi să lase să intre în sufletul lui afecţiune, umilinţă şi iubire. El 
trebuie să cultive calităţile altruiste. Frate şi soră G., voi trebuie să 
cultivați calităţile spiritului care vă vor face curaţi, să uitaţi de eu şi 
să vă interesaţi mai mult de cei cu care veniţi în contact. Există o 
înclinaţie spre iubire de sine şi de îngrijire de sine care nu măreşte 
fericirea voastră, ci vă aduce necaz şi durere. Aveţi un conflict cu voi 
înşivă pe care numai voi îl puteţi controla. Amândoi trebuie să vă 
stăpâniţi limba şi să reţineţi multe lucruri pe care le rostiţi. Primul 
pas greşit este că vă gândiţi la rău; apoi vin cuvintele care sunt rele. 
Dar voi lăsaţi nefăcută lucrarea de a cultiva consideraţie şi respect 
unul pentru altul. Fiţi amabili şi atenţi fiecare faţă de simţămintele 

celuilalt şi căutaţi să păstraţi ca sacră fericirea celuilalt. Puteţi face 
aceasta numai prin puterea şi în Numele lui Isus. 

Sora G. a făcut eforturi puternice să câştige biruinţe, dar nu a 
avut multă încurajare din partea soţului ei. În loc să-L caute pe Dum- 
nezeu în rugăciune serioasă pentru putere, spre a birui defectele din 
caracterul lor, priveau fiecare la umblarea altora, ei înşişi devenind 
slabi prin găsirea de defecte în purtarea altora. Grădinii inimii nu i 
s-a dat nici o atenţie. 

Dacă fratele G. ar fi primit lumina pe care i-a trimis-o Domnul 
cu luni în urmă şi ar fi discutat sincer cu soţia lui, dacă amândoi şi-ar 
fi zdrobit inima lor cea tare înaintea Domnului, ce diferenţă ar fi în 
starea lor prezentă! Amândoi au disprețuit cuvintele de mustrare şi 
de implorare a Duhului lui Dumnezeu şi nu şi-au schimbat viaţa. 
Dar, închizându-şi ochii faţă de lumina trimisă lor de Dumnezeu, nu 
au micşorat gravitatea defectelor lor în faţa lui Dumnezeu, nici nu au 
micşorat răspunderea lor. Lor nu le-a plăcut mustrarea pe care le-a 
trimis-o Domnul în afecțiunea Sa milostuivă. Fratele G. are din fire o 
inimă iubitoare, dar ea este acoperită cu o coajă de iubire de sine, 
vanitate şi bănuială rea. Inima lui nu este împietrită, dar îi lipseşte 
puterea morală. El este un laş de îndată ce i se pune în faţă lepădarea 
de sine şi jertfirea de sine, pentru că se iubeşte pe sine însuşi. A 
stăpâni eul, a pune o strajă cuvintelor lui, a recunoaşte că a greşit 
vorbind nepotrivit este o cruce pe care el simte că este prea umilitor 
s-o ridice; totuşi, dacă este să fie vreodată mântuit, această cruce 
trebuie să fie ridicată. 

Frate şi soră G., amândoi trebuie să vă păziţi cuvintele; pentru că 
tot atât de sigur cum nu există o strajă asupra gândurilor şi acţiunilor 
voastre, voi vă veţi descuraja unul pe altul, făcând sigur faptul că 
nici unul dintre voi nu poate fi mântuit. Fiecare dintre voi trebuie 
să se păzească de un spirit pripit, care inspiră cuvinte şi acţiuni 
pripite. Resentimentul care este nutrit pentru că socotiți că aţi fost 
rău trataţi este spiritul lui Satana şi duce la un mare rău moral. Când 
sunteţi stăpâniţi de un spirit pripit vă lipsiţi de raţiunea voastră pentru 
acel timp şi de puterea de a tempera cuvintele şi purtarea voastră, 
în timp ce singuri vă faceţi răspunzători pentru toate consecinţele 
cele rele. Ceea ce este făcut în pripă şi cu mânie nu este scuzabil. 
Acţiunea este rea. Voi puteţi, printr-un singur cuvânt spus în pripă şi 
cu patimă, să lăsaţi o înţepătură în inima prietenilor, care poate să nu 


Opoziţie faţă de avertizărifăcute cu credincioşie 231 


fie uitată niciodată. Dacă nu exercitaţi stăpânire de sine, veţi fi cea 
mai nefericită pereche. Fiecare dintre voi atribuie viaţa lui nefericită 
defectelor celuilalt; dar să nu mai faceţi aceasta. Luaţi-vă ca regulă 
să nu spuneţi celuilalt niciodată un cuvânt de critică, ci să lăudaţi ori 
de câte ori puteţi. 

Unii cred că este o virtute să nu ai nici o restricţie şi se vor 
lăuda cu obiceiul de a discuta pe toate laturile lucruri neplăcute 
care sunt în inimă. Ei lasă ca un spirit de mânie să iasă asemenea 
unui torent de reproş şi defăimare. Cu cât discută mai mult, cu atât 
devin mai excitaţi, şi Satana stă alături să ajute la lucrare, pentru 
că aceasta 1 se potriveşte lui. Cuvintele îl irită pe cel căruia îi sunt 
spuse şi vor fi întoarse, provocând cuvinte şi mai dure, până când 
o chestiune mică izbucnește într-o flacără mare. Amândoi simţiţi 
că aveţi parte de toate necazurile posibile şi că viaţa voastră este 
cea mai nefericită. Începeţi în mod hotărât să vă stăpâniţi gândurile, 
cuvintele şi acţiunile voastre. Când oricare dintre voi simte apariţia 
resentimentului, faceţi-vă ca regulă să lăsaţi de la voi înşivă, să vă 
rugaţi în umilinţă lui Dumnezeu, care va asculta rugăciunea care nu 
iese de pe buze ipocrite. 

Fiecare patimă trebuie să fie sub stăpânirea conştiinţei lumi- 
nate. „Astfel dar, ca nişte aleşi ai lui Dumnezeu sfinţi şi prea iubiţi, 
îmbrăcaţi-vă cu o inimă plină de îndurare, cu bunătate, cu smerenie, 
cu blândeţe, cu îndelungă răbdare. Îngăduiţi-vă unii pe alţii, şi, dacă 
unul are pricină să se plângă de altul, iertaţi-vă unul pe altul. Cum 
v-a iertat Hristos, aşa iertaţi-vă şi voi. Dar mai presus de toate aces- 
tea, îmbrăcaţi-vă cu dragostea care este legătura desăvârşirii. Pacea 
lui Hristos, la care aţi fost chemaţi, ca să alcătuiți un singur trup, să 
stăpânească în inimile voastre, şi fiţi recunoscători.“ 

Dacă trăiţi după regula adunării, adăugând har după har, Dum- 
nezeu va înmulţi harul Său pentru voi. În timp ce voi adăugaţi, 
Dumnezeu înmulţeşte. Dacă cultivați impresia că Dumnezeu vede şi 
aude tot ce faceţi şi spuneţi şi păstrează un raport fidel despre toate 
cuvintele şi faptele voastre, şi că trebuie să vă întâlniți cu toate aces- 
tea, atunci în tot ce faceţi şi spuneţi veţi căuta să urmaţi directivele 
unei conştiinţe treze şi luminate. Limba voastră va fi folosită spre 
slava lui Dumnezeu şi va fi un izvor de binecuvântare pentru voi 
înşivă şi pentru alţii. Dar dacă vă despărțiți de Dumnezeu, precum aţi 
făcut, băgaţi de seamă ca nu cumva limba voastră să se dovedească 

a fi o lume de nelegiuire şi să aducă asupra voastră o condamnare 
înfricoşătoare, pentru că suflete vor fi pierdute prin voi. 


Datoria stăpânirii de sine 


Poftele firii noastre trupeşti trebuie ţinute sub supunere strictă. 
Poftele acestea ne-au fost date pentru scopuri importante spre bine, 
iar nu să devină slujitori ai morţii, fiind pervertite şi devenind pofte 
păcătoase de neîmpăcat. Pofta pentru tutun, pe care tu, frate G., ai 
întărit-o prin satisfacerea ei, devine o poftă activă împotriva sufle- 
tului tău. Un om necumpătat nu poate fi un om răbdător. Cea mai 
imperceptibilă satisfacere a gustului va da naştere la o poftă după 
un stimulent mai puternic. Dacă gândurile, pasiunile şi poftele sunt 
în supunere cuvenită, limba va fi stăpânită. Cheamă în ajutorul tău 
putere morală şi părăseşte pentru totdeauna folosirea tutunului. Tu 
ai încercat să ascunzi de alţii faptul că ai folosit tutun, dar nu ai putut 
ascunde acest lucru de Dumnezeu. „Curăţiţi-vă mâinile, păcătoşilor; 
curăţiţi-vă inima, oameni cu inima împărțită! Simţiţi-vă ticăloşia; 
tânguiţi-vă şi plângeţi! Râsul vostru să se prefacă în tânguire şi bu- 
curia voastră în întristare. Smeriţi-vă înaintea Domnului şi El vă va 
înălța.“ Vă încredinţez aceste cuvinte în Numele lui Isus, care mi-a 
dat această însărcinare. Să nu le refuzaţi. 

Tu niciodată nu ai fi refuzat Mărturiile aşa cum ai făcut, dacă 
faptele tale rele nu ar fi fost mustrate. Tu ai crezut că ar fi mai 
uşor să sacrifici Mărturiile şi să-ţi închizi ochii faţă de lumina pe 
care ţi-a dat-o Dumnezeu decât să renunţi la tutun şi să încetezi cu 
viaţa de uşurătate şi glumă cu necredincioşii. Procesul de curăţire 
cuprinde refuz şi restrângere, pe care tu nu ai puterea morală să le 
înduri; de aceea, tu urmăreşti să-ţi scuzi păcatele prin necredinţa ta 
în lumina pe care ţi-a trimis-o Dumnezeu. Aminteşte-ţi că trebuie 
să te întâlneşti cu toate aceste lucruri din nou, pentru că ele sunt 
scrise în carte împreună cu toate avertizările şi mustrările pe care 
Dumnezeu mi le-a încredinţat să ţi le predau ţie. 

Fratele J. este de compătimit, pentru că el are din fire un orga- 
nism defectuos. Speranţa lui e mică. Necredinţa şi îndoielile lui îi 
stăpânesc judecata. Este în firea lui să se dea de partea îndoielii şi a 
punerii de întrebări. Singura cale de a birui acest rău mare este să 
cultive trăsături de caracter opuse. El trebuie să reprime necredinţa, 

nu să o cultive. El nu trebuie să-şi exprime îndoielile. Nu are nici 
un drept să prezinte altora defectele caracterului său, pricinuindu-le 
întristare şi descurajare. Dacă trebuie să fie afectat de acest rău re- 
gretabil, el nu trebuie să amărască fericirea altora prin prezentarea 
necredinţei lui, răcind astfel credinţa fraților săi. El este înclinat să 
treacă aproape peste orice element din fiecare discuţie şi îndemn în 
care ar putea găsi mângâiere şi încurajare şi să adune, în schimb, 
ceva ce crede că îi va oferi o scuză pentru punerea de întrebări şi 
critică. Căile sufletului sunt larg deschise şi lăsate nepăzite pentru 
ca Satana să intre şi să-i modeleze mintea pentru scopurile sale. 

Mi-a fost arătat că întâlnirile voastre pierd interesul pentru că 
Duhul lui Dumnezeu nu ia parte la ele. Fraţii şi surorile sunt în 
robie completă din cauza acestor doi bărbaţi. Ei nu îndrăznesc să-şi 
exercite libertatea şi să-şi exprime credinţa în simplitatea sufletelor 
lor, pentru că acolo este fratele J., cu ochiul lui rece, sever şi critic 
care veghează şi este gata să se prindă de orice cuvânt care-i va da 
ocazia să-şi exercite facultăţile necredincioase ale minţii lui. Datorită 
acestora, Duhul lui Dumnezeu se îndepărtează mâhnit de la aceste 
adunări. Când fraţii manifestă spiritul balaurului spre a se război 
cu cei care cred că Dumnezeu le-a împărtăşit lumină şi mângâiere 
prin Mărturii, este timpul pentru fraţi şi surori să-şi afirme şi să-şi 
desăvârşească libertatea de conştiinţă. Dumnezeu le-a dat lumină 
şi este privilegiul lor să o păstreze şi să vorbească despre ea spre a 
se întări şi încuraja unul pe altul. Fratele J. vrea să încurce minţile, 
căutând ca lumina pe care a dat-o Dumnezeu prin Mărturii să apară 
ca un adaos la Cuvântul lui Dumnezeu; dar, prin aceasta, el prezintă 
problema într-o lumină falsă. Dumnezeu a văzut potrivit să atragă în 
felul acesta atenţia poporului Său la Cuvântul Său, prezentându-le o 
înţelegere mai clară a acestuia. 

Comunitatea din ____ devine din ce în ce mai slabă din cauza 
influenţei care a fost exercitată asupra ei — nu o influenţă care să-i 
ajute să înainteze, ci care să împiedice roţile. Este privilegiul fratelui 
J. să se debaraseze de necredinţa lui şi să înainteze împreună cu 
lumina, dacă vrea. Dacă refuză să facă acest lucru, cauza lui Dumne- 
zeu va înainta şi aşa, fără ajutorul lui. Dar Dumnezeu intenţionează 
să se facă o schimbare în comunitatea din ___. Ei sau vor înainta, sau 
vor da înapoi. Dumnezeu poate face mult mai mult cu şase suflete 
care sunt unite în acelaşi cuget şi raționament decât cu douăzeci de 

oameni care fac precum fraţii J. şi G. Ei nu au adus în adunare îngerii 
luminii, ci pe îngerii întunericului. Adunările au fost nefolositoare 
şi uneori vădit vătămătoare. Dumnezeu îi cheamă pe aceşti bărbaţi 
să treacă de partea Domnului şi să fie uniţi cu trupul bisericii sau să 
înceteze să mai facă greutăţi celor care vor să fie întru totul pentru 
Domnul. 

Motivul principal pentru care atât de mulţi pretinşi ucenici ai 
lui Hristos cad în ispită şi fac fapte pentru pocăință este că nu se 
cunosc bine pe ei înşişi. În această privinţă, Petru a fost atât de 
complet cernut de vrăjmaş. În acest punct vor naufragia în credinţă 
cu miile. Voi nu puneţi la inimă relele şi greşelile voastre şi nu vă 
amărâţi sufletele din cauza lor. Vă implor să vă curăţiţi sufletele prin 
ascultare de adevăr. Luaţi legătura cu cerul. Şi fie ca Domnul să vă 
salveze de autoînşelare. 


Sfinţenia poruncilor lui Dumnezeu 


Mult stimate frate K.: În ianuarie 1875, mi-a fost arătat că erau 
multe piedici în calea prosperității spirituale a comunităţii. Duhul lui 
Dumnezeu este întristat pentru că mulţi nu sunt în regulă în sufletul 
şi viaţa lor, iar mărturisirea lor de credinţă nu se armonizează cu 
faptele. Sfânta zi de odihnă a lui Iehova nu este păzită cum ar trebui. 
În fiecare săptămână, Dumnezeu este jefuit prin încălcarea limite- 
lor timpului Său cel sfânt; şi orele care ar trebui să fie consacrate 
rugăciunii şi meditaţiei sunt atribuite ocupaţiilor lumești. 

Dumnezeu ne-a dat poruncile Sale nu numai pentru a crede în 
ele, ci pentru a fi ascultate. Marele Iehova, când a pus temeliile 
pământului şi a îmbrăcat lumea întreagă cu veşmântul frumuseţii, 
umplându-l cu lucruri folositoare pentru om, când a creat toate mi- 
nunile de pe uscat şi mare, a instituit Sabatul şi l-a sfințit. Dumnezeu 
a binecuvântat şi a sfinţit ziua a şaptea, pentru că El S-a odihnit în ea 
de toată lucrarea minunată a creaţiunii. Sabatul a fost făcut pentru 
om, şi Dumnezeu vrea ca el să lase la o parte munca în acea zi, aşa 
cum El Însuşi S-a odihnit după lucrarea celor şase zile de creaţiune. 

Cei care respectă poruncile lui Iehova, după ce le-a fost dată 
lumina cu privire la a patra poruncă a Decalogului, vor asculta de 
ea fără să se îndoiască de posibilitatea sau utilitatea unei astfel de 
ascultări. Dumnezeu l-a făcut pe om după chipul Lui şi apoi i-a 
dat un exemplu de păzire a zilei a şaptea, pe care a sfinţit-o. El a 
plănuit ca în acea zi omul să se închine Lui şi să nu se angajeze în 
nici o ocupaţie vremelnică. Nici unul dintre cei care nu ţin seamă 
de porunca a patra, după ce au fost luminaţi cu privire la cerinţele 
Sabatului, nu poate fi fără vină înaintea lui Dumnezeu. 

Frate K., tu recunoşti cerinţele lui Dumnezeu de a păzi Sabatul, 
dar faptele tale nu sunt în armonie cu declaraţia ta de credinţă. Laşi 
influenţa ta de partea celor necredincioşi în aşa măsură, încât calci 
Legea lui Dumnezeu. 

Când împrejurările vremelnice par să-ţi ceară atenţie, tu calci 
porunca a patra fără nici o remuşcare. Faci din păzirea Legii lui 

Dumnezeu o problemă de avantaj, ascultând sau neascultând după 
cum îți indică ocupaţia sau înclinația ta. Aceasta nu este cinstirea 
Sabatului ca instituţie sacră. Tu ÎI întristezi pe Duhul lui Dumnezeu 
şi ÎI dezonorezi pe Răscumpărătorul tău, urmând pe această cale 
nesăbuită. 

O păzire parţială a legii Sabatului nu este acceptată de Domnul şi 
are un efect mai rău asupra minţii păcătoşilor decât dacă nu ai fi făcut 
nici o mărturisire că eşti un păzitor al Sabatului. Ei observă că viaţa 
ta contrazice credinţa ta şi îşi pierd încrederea în creştinism. Domnul 
înţelege ce spune, şi omul nu poate înlătura poruncile Sale fără să 
fie pedepsit. Exemplul lui Adam şi al Evei din grădină ar trebui să 
ne avertizeze îndeajuns împotriva oricărei neascultări faţă de Legea 
divină. Păcatul primilor noştri părinţi care au ascultat de ispiurile 
amăgitoare ale vrăjmaşului a adus vinovăţie şi durere asupra lumii 
şi a făcut ca Fiul lui Dumnezeu să părăsească curţile împărăteşti 
din cer şi să ia un loc umil pe pământ. El a fost supus la insultă, 
respingere şi răstignire chiar de către cei pe care El a venit să-i 
binecuvânteze. Ce cheltuială nemărginită a însoţit acea neascultare 
din grădina Edenului! Domnul Hristos, Maiestatea cerului, a fost 
sacrificat spre a mântui pe om din pedeapsa păcatului său. 

Dumnezeu nu va trece peste nici o călcare a Legii Sale mai 
uşor acum decât în ziua când El a pronunţat judecata împotriva lui 
Adam. Mântuitorul lumii Îşi ridică glasul ca protest împotriva celor 
care tratează divinele Sale porunci cu nepăsare şi indiferenţă. El 
a spus: „Aşa că, oricine va strica una dintre cele mai mici dintre 
aceste porunci şi va învăţa pe oameni aşa, va fi chemat cel mai mic 
în Împărăţia cerurilor; dar oricine le va păzi şi va învăţa pe alţii să le 
păzească, va fi chemat mare în Împărăţia cerurilor“. Învățătura vieţii 
noastre este întru totul pentru sau împotriva adevărului. Dacă faptele 
tale par să îndreptăţească pe călcătorul de lege în păcatul său, dacă 
influenţa ta uşurează călcarea poruncilor lui Dumnezeu, atunci nu 
eşti vinovat numai de greşelile tale, ci, într-o anumită măsură, eşti 
răspunzător şi de greşelile care urmează a fi făcute de alţii. 

Chiar la începutul poruncii a patra, Dumnezeu a spus: „Adu-ţi 
aminte“, ştiind că omul, în mulţimea grijilor şi încurcăturilor lui, 
avea să fie ispitit să se scuze de a veni în întâmpinarea deplinelor 
cerinţe ale Legii sau, în aglomeraţia ocupaţiilor lumești, avea să 
uite importanţa ei sacră. „Să lucrezi şase zile şi să-ţi faci tot lucrul 

tău“, ocupația obişnuită a vieții pentru câştig vremelnic sau bucurie. 
Cuvintele acestea sunt foarte lămurite; ele nu pot fi înțelese greşit. 
Frate K., cum îndrăzneşti să-ți permiţi să calci o poruncă atât de 
solemnă şi importantă? A făcut Domnul vreo excepţie prin care tu 
să fii scutit de Legea pe care a dat-o El pentru lume? Sunt omise 
călcările tale de lege din registrul de rapoarte? A fost El de acord 
să scuze neascultarea ta când naţiunile vor veni înaintea Lui pentru 
judecată? Nici o clipă să nu te înşeli cu gândul că păcatul tău nu va 
aduce pedeapsa meritată. Călcările tale de lege vor fi răsplătite cu 
nuiaua, pentru că tu ai avut lumina şi totuşi ai umblat direct împotriva 
ei. „Robul acela, care a ştiut voia stăpânului său, şi nu s-a pregătit 
deloc şi n-a lucrat după voia lui, va fi bătut cu multe lovituri.“ 

Dumnezeu 1-a dat omului şase zile în care să-şi facă lucrarea şi 
să continue cu ocupaţia obişnuită a vieţii, dar El pretinde o zi pe 
care a pus-o deoparte şi a sfinţit-o. El i-a dat omului o zi în care 
se poate odihni de munca lui şi să se consacre pentru închinare şi 
îmbunătăţirea stării lui spirituale. Ce nelegiuire flagrantă ca omul să 
fure acea zi sfinţită a lui Iehova şi să şi-o însuşească pentru scopurile 
lui egoiste! 

Este cea mai grosolană cutezanţă pentru omul muritor să ajungă 
la un compromis cu cel Atotputernic pentru a-şi asigura măruntele 
şi vremelnicele lui interese. Este tot atât de grav a călca Legea 
folosind ocazional Sabatul pentru ocupaţii vremelnice ca şi când 
al respinge-o în întregime; pentru că aceasta face din poruncile 
Domnului o problemă de avantaj. „Eu, Domnul, Dumnezeul tău, 
sunt un Dumnezeu gelos“, a răsunat de pe Sinai. Nici o ascultare 
parțială şi nici un interes împărțit nu sunt acceptate de El, care 
declară că nelegiuirea părinţilor se va abate asupra copiilor până la 
al treilea şi al patrulea neam al celor ce-L urăsc şi că Se va îndura 
până în al miilea neam de cei care ÎI iubesc şi păzesc poruncile Lui. 
Nu este un lucru mic să jefuieşti pe un vecin şi mare este ruşinea 
pentru unul care este găsit vinovat de o astfel de faptă; totuşi, cel care 
ar socoti nedemn să escrocheze pe semenul său vrea să jefuiască 
fără ruşine pe Tatăl său ceresc de timpul pe care El l-a binecuvântat 
şi l-a pus deoparte pentru un scop special. 

Iubitul meu frate, faptele tale sunt în dezacord cu mărturisirea ta 
de credinţă şi singura ta scuză este modestul pretext al avantajului. 
Slujitorii lui Dumnezeu din vremurile trecute au fost chemaţi să-şi 

dea viaţa pentru apărarea credinţei lor. Calea ta cu greu se aseamănă 
cu aceea a creştinilor martiri, care au suferit foame şi sete, tortură şi 
moarte, mai degrabă decât să renunţe la religia lor sau la principiile 
adevărului. 

Stă scris: „Fraţii mei, ce-i foloseşte cuiva să spună că are credinţă 
dacă n-are fapte? Poate oare credinţa aceasta să-l mântuiască?“ De 
fiecare dată când pui mâna să faci vreo lucrare în Sabat, îți tăgăduieşti 
de fapt credinţa. Sfânta Scriptură ne învaţă că credinţa fără fapte 
este moartă şi că mărturia vieţii cuiva vesteşte lumii dacă el este 
fidel sau nu faţă de credinţa pe care o mărturiseşte. Purtarea ta scade 
aprecierea faţă de Legea lui Dumnezeu, a prietenilor tăi din lume. 
Ea le spune: „Voi puteţi asculta de poruncile lui Dumnezeu sau nu. 
Eu cred că Legea lui Dumnezeu este, într-un fel, obligatorie pentru 
oameni, dar, la urma urmei, Domnul nu este chiar atât de deosebit 
de strict pentru păzirea poruncilor Lui şi o încălcare ocazională nu 
este tratată cu severitate din partea Lui.“ 

Mulți se scuză pentru călcarea Sabatului, referindu-se la exem- 
plul tău. Ei susţin că, dacă un om atât de bun, care crede că ziua a 
şaptea este Sabatul, se poate angaja în ocupaţii lumești în acea zi 
când împrejurările par să o ceară, desigur că şi ei pot face acelaşi lu- 
cru fără condamnare. Multe suflete se vor întâlni cu tine la judecată, 
prezentând influenţa ta ca scuză pentru neascultarea lor de Legea lui 
Dumnezeu. Deşi aceasta nu va fi o scuză pentru păcatul lor, totuşi 
ea va spune ceva înfricoşător împotriva ta. 

Dumnezeu a vorbit şi vrea să spună că omul trebuie să asculte. 

El nu întreabă dacă este convenabil pentru el să facă aşa. Domnul 
vieţii şi al slavei nu a ţinut seama de comoditatea sau plăcerea Lui 
când a părăsit poziţia Sa înaltă de comandă pentru a deveni om al 
durerii şi obişnuit cu suferinţa, acceptând dezonoarea şi moartea ca 
să-l elibereze pe om de consecinţa neascultării lui. Isus nu a murit 
pentru a mântui pe om în păcatele sale, ci din păcatele sale. Omul 
trebuie să-şi părăsească greşelile, să urmeze exemplul lui Hristos, 
să-şi ia crucea şi să-L urmeze pe EI, lepădându-se de eu şi ascultând 
cu orice preţ de Dumnezeu. 

Isus a spus: „Nimeni nu poate sluji la doi stăpâni. Căci sau va uri 
pe unul şi va iubi pe celălalt, sau va ţinea la unul şi va nesocoti pe 
celălalt. Nu puteți sluji lui Dumnezeu şi lui Mamona“. Dacă suntem 
slujitori fideli ai lui Dumnezeu, nu ar trebui să fie nici o îndoială 

în mintea noastră dacă să păzim poruncile Lui sau să ţinem seama 
de interesele noastre vremelnice. Dacă credincioşii adevărului nu 
sunt susținuți de credinţa lor, în aceste zile de pace relativă, ce-i 
va susţine în încercarea cea mare, când va fi dat decretul împotriva 
tuturor celor care nu se vor închina chipului fiarei şi nu vor primi 
semnul ei pe frunte sau pe mână? Timpul acesta solemn nu este prea 
îndepărtat. În loc să devină slab şi şovăitor, poporul lui Dumnezeu 
trebuie să-şi adune putere şi curaj pentru timpul strâmtorării. 

Isus, marele nostru Exemplu, prin viaţa şi moartea Sa, ne-a învă- 
ţat cea mai strictă ascultare. El a murit, Cel drept pentru cel nedrept, 
Cel nevinovat pentru cel vinovat, pentru ca onoarea Legii lui Dum- 
nezeu să poată fi păstrată şi totuşi omul să nu piară cu desăvârşire. 
Păcatul este călcarea legii. Dacă păcatul lui Adam a adus o astfel 
de nenorocire de nedescris, care să pretindă jertfirea scumpului Fiu 
al lui Dumnezeu, ce pedeapsă vor primi cei care, văzând lumina 
adevărului, dispreţuiesc a patra poruncă a Domnului? 

Împrejurările nu vor îndreptăţi pe nimeni care lucrează în Sabat 
de dragul unui profit lumesc. Dacă Dumnezeu scuză un om, El îi 
poate scuza pe toţi. De ce să nu poată fratele L., care este un om 
sărac, să lucreze în Sabat spre a câştiga bani pentru hrană, când, 
făcând aşa, ar putea fi în stare să-şi întreţină mai bine familia? De 
ce nu ar putea alţi fraţi sau noi toţi să păzim Sabatul numai când ne 
convine să facem astfel? Glasul de pe Sinai răspunde: „Să lucrezi 
şase zile şi să-ţi faci tot lucrul tău. Dar ziua a şaptea este ziua de 
odihnă închinată Domnului, Dumnezeului tău“. 

Păcatele săvârşite de cei care cred adevărul aduc mare slăbiciune 
asupra bisericii. Aceştia sunt pietre de poticnire în calea păcătoşilor, 
împiedicându-i să vină la lumină. Frate, Dumnezeu te cheamă să vii 
complet de partea Sa, faptele tale să arate că respecţi poruncile Lui şi 
păzeşti neştirbit Sabatul. El îţi porunceşte să te trezeşti la datoria ta 
şi să fii credincios faţă de răspunderile care-ţi revin. Aceste cuvinte 
solemne îţi sunt adresate ţie: „Dacă îţi vei opri piciorul în ziua 
Sabatului, ca să nu-ţi faci gusturile tale în ziua Mea cea sfântă; 
dacă Sabatul va fi desfătarea ta, ca să sfinţeşti pe Domnul, slăvindu- 
L, şi dacă-L vei cinsti, neurmând căile tale, neîndeletnicindu-te cu 
treburile tale şi nededându-te la flecării, atunci te vei putea desfăta 
în Domnul şi Eu te voi sui pe înălțimile ţării, te voi face să te bucuri 
de moştenirea tatălui tău Iacov; căci gura Domnului a vorbit“. 

Ca mulţi dintre fraţii noştri, tu ajungi prins în probleme împre- 
ună cu călcătorii Legii lui Dumnezeu, văzând lucrurile în lumina 
lor şi căzând în greşelile lor. Dumnezeu îi va judeca pe cei care 
mărturisesc a-l sluji Lui, dar care, în realitate, servesc lui Mamona. 
Cei care dispreţuiesc porunca expresă a Domnului pentru avantajul 
lor personal îşi adună asupra lor o nenorocire viitoare. Membrii 
comunităţii din ___ trebuie să se informeze îndeaproape dacă nu 
cumva au făcut din templu un loc de negustorie, aşa cum făcuseră 
iudeii. Hristos a spus: „Este scris: «Casa Mea se va chema o casă de 
rugăciune». Dar voi aţi făcut din ea o peşteră de tâlhari“. 

Nu cade oare poporul nostru în păcatul de a sacrifica religia de 
dragul unui câştig lumesc, având o formă de evlavie şi toată energia 
minţii lor fiind atribuită preocupărilor vremelnice? Înainte de toate, 
trebuie să avem grijă ca Legea lui Dumnezeu să fie ascultată în 
spirit şi literă. Dacă Cuvântul lui Dumnezeu, rostit într-o solemnitate 
înfricoşătoare de pe muntele cel sfânt, este privit în mod uşuratic, 
cum vor fi primite Mărturiile Duhului Său? Minţile care sunt atât 
de întunecate, încât nu recunosc autoritatea poruncilor Domnului 
date direct omului, pot primi puţin folos de la unealta slabă pe care 
a ales-o El să instruiască pe poporul Său. 

Vârsta nu te scuteşte de ascultarea de poruncile divine. Avraam 
a fost dureros de încercat la vârsta lui înaintată. Cuvintele Domnului 
păreau teribile şi nepotrivite pentru bătrânul năpăstuit; totuşi, el 
niciodată nu s-a îndoit de justeţea lor şi nici n-a ezitat să le asculte. 
El putea să se scuze că este bătrân şi slab şi nu putea să-şi jertfească 
fiul, care era bucuria vieţii lui. El putea să-l amintească Domnului că 
porunca aceasta venea în conflict cu făgăduinţele care au fost făcute 
cu privire la acest fiu. Dar Avraam a ascultat fără murmur şi reproş. 
Încrederea lui în Dumnezeu era totală. 

Credinţa lui Avraam trebuie să ne fie pildă; totuşi, cât de puţini 
vor suporta cu răbdare o simplă încercare de reproş pentru păcate 
care pun în pericol bunăstarea veşnică! Cât de puţini primesc mus- 
trarea cu umilinţă, profitând de ea! Cerinţei lui Dumnezeu asupra 
credinţei, slujirii şi afecţiunilor noastre trebuie să i se vină în în- 
tâmpinare cu un răspuns voios. Noi suntem datornici insolvabili 
faţă de Domnul şi ar trebui să ascultăm fără ezitare chiar de cea 
mai mică dintre cerinţele Sale. Ca să fim un călcător al poruncii nu 
este necesar să călcăm întregul cod moral. Dacă este dispreţuită una 

dintre porunci, noi suntem călcători ai sfintei Legi. Dar dacă vrem 
să fim adevăraţi păzitori ai poruncii, trebuie să păzim cu stricteţe 
fiecare cerinţă prescrisă de Dumnezeu pentru noi. 

Dumnezeu a îngăduit ca Fiul Său să fie condamnat la moarte 
pentru a ispăşi pedeapsa călcării Legii; atunci, cum îi va trata El pe 
cei care, în faţa tuturor acestor dovezi, îndrăznesc să se aventureze 
pe calea neascultării după ce au primit lumina adevărului? Omul nu 
are nici un drept să stăruie asupra avantajului sau lipsurilor lui în 
această privinţă. Dumnezeu va purta de grijă; EI, care l-a hrănit pe 
Ilie la râu, făcând ca un corb să fie mesagerul Lui, nu va îngădui ca 
servii Lui să ducă lipsă de hrană. 

Mântuitorul i-a întrebat pe ucenicii Lui, care erau apăsaţi de 
sărăcie, de ce erau aşa de îngrijoraţi şi de tulburaţi cu privire la ce 
aveau să mănânce sau cu ce să se îmbrace. El a spus: „Uitaţi-vă la 
păsările cerului: ele nici nu seamănă, nici nu seceră şi nici nu strâng 
nimic în grânare; şi totuşi Tatăl vostru cel ceresc le hrăneşte. Oare nu 
sunteţi voi cu mult mai de preţ decât ele?“ Apoi a arătat spre florile 
cele frumoase, făcute şi colorate de o mână divină, spunând: „Şi 
de ce vă îngrijoraţi de îmbrăcăminte? Uitaţi-vă cu băgare de seamă 
cum cresc crinii de pe câmp: ei nici nu torc, nici nu ţes; totuşi, vă 
spun că nici chiar Solomon, în toată slava lui, nu s-a îmbrăcat ca 
unul dintre ei. Aşa că, dacă astfel îmbracă Dumnezeu iarba de pe 
câmp, care astăzi este, dar mâine va fi aruncată în cuptor, nu vă va 
îmbrăca El cu mult mai mult pe voi, puţin credincioşilor?“ 

Unde este credinţa poporului lui Dumnezeu? De ce sunt atât de 
necredincioşi şi de neîncrezători în El, care Se îngrijeşte de nevoile 
lor şi îi susţine prin puterea Lui? Dumnezeu va pune la încercare 
credinţa poporului Său; El va trimite mustrări care vor fi urmate de 
suferinţe, dacă nu se ţine seamă de aceste avertizări. El va întrerupe 
letargia fatală a păcatului cu orice preţ pentru cei care s-au depărtat 
de legământul faţă de El şi-i va trezi la simţământul datoriei lor. 

Frate al meu, sufletul tău trebuie să fie înviorat şi credinţa ta 
mărită. Tu ţi-ai scuzat neascultarea foarte mult timp, aducând diverse 
pretexte, încât ţi-ai liniştit conştiinţa ca să se odihnească şi să nu-ţi 
mai aducă aminte de greşelile tale. Tu ai urmărit atât de mult timp 
propriul avantaj cu privire la păzirea Sabatului, încât mintea ta nu 
a mai fost impresionată de neascultare; dar tu nu eşti mai puţin 
responsabil, pentru că singur te-ai adus în această situaţie. Începe 

de îndată să asculţi de poruncile divine şi încrede-te în Dumnezeu. 

Nu-l provoca mânia, ca să nu se abată asupra ta o pedeapsă teribilă. 

Întoarce-te la El cât încă nu e prea târziu, ca să găseşti iertare pentru 

călcările tale de lege. El este bogat în îndurare; îţi va da pacea şi 
[255] aprobarea Sa, dacă vii la El cu credinţă smerită. 


Egoism în biserică şi în familie 


Iubite frate M.: Mi-a fost arătat în viziune că ai defecte de carac- 
ter care trebuie îndreptate. Tu nu eşti corect în vederile şi simţămin- 
tele tale faţă de soţia ta. Nu o apreciezi. Ea nu a primit din partea 
ta cuvintele de simpatie şi iubire pe care ar fi trebuit să i le spui. 
Aceasta nu ar fi micşorat demnitatea ta de bărbat, dacă ai fi lăudat-o 
pentru purtarea ei de grijă şi pentru poverile pe care le poartă în 
familie. 

Eşti egoist şi exigent. Observi lucruri mărunte şi vorbeşti despre 
faci din conştiinţa ta criteriul conştiinţei lor, dorind să fii conştiinţă 
pentru ei. Soţia ta are identitatea ei proprie, care niciodată nu poate fi 
absorbită de cea a soţului ei. Ea are o individualitate pe care trebuie 
să şi-o păstreze, pentru că este răspunzătoare înaintea lui Dumnezeu 
pentru ea însăşi. Tu, frate M., nu poţi fi răspunzător înaintea lui 
Dumnezeu pentru conformaţia caracterului soţiei tale. Ea singură va 
purta această responsabilitate. Dumnezeu este tot atât de dispus să 
impresioneze conştiinţa soţiei tale temătoare de Dumnezeu cât este 
a impresiona şi conştiinţa ta pentru ea. 

Aştepţi prea mult de la soţia şi copiii tăi. Îi critici prea mult. 
Dacă tu însuţi ai încuraja o stare de spirit veselă, fericită şi ai vorbi 
amabil şi afectuos cu ei, ai aduce în locuinţa ta lumină, în loc de 
nori, supărare şi nefericire. Tu insişti prea mult asupra părerii tale; 
ai adoptat poziţii extreme şi n-ai fost dispus ca judecata soţiei tale 
să aibă greutatea pe care ar fi trebuit s-o aibă în familia ta. Tu n-ai 
încurajat respectul pentru soţia ta, nici n-ai educat copiii să-i respecte 
judecata. N-ai făcut-o egală cu tine, ci ai luat frâiele conducerii şi 
ale stăpânirii în mâinile tale şi le ţii cu fermitate. Tu n-ai o dispoziţie 
afectuoasă, sensibilă. Trebuie să cultivi aceste trăsături de caracter, 
dacă doreşti să fii un biruitor şi dacă doreşti binecuvântarea lui 
Dumnezeu în familia ta. 

Tu eşti neclintit şi inflexibil în părerea ta, ceea ce este foarte greu 
de suportat pentru familie. Ai nevoie ca inima să-ţi fie înmuiată prin 

harul lui Dumnezeu. Ai nevoie de o astfel de iubire ca aceea care a 
caracterizat lucrările lui Hristos. Iubirea purcede de la Dumnezeu. 
Ea este o plantă de provenienţă cerească şi nu poate trăi şi înflori 
într-o inimă firească. Unde există, ea este adevăr, viaţă şi putere. Dar 
nu poate trăi fără activitate, şi ori de câte ori este exercitată, creşte 
şi se extinde. Ea nu va observa greşelile mărunte şi nu se va grăbi 
să consemneze micile erori. Când argumentele şi cuvintele se vor 
dovedi zadarnice şi nefolositoare, ea va convinge. Cea mai bună 
cale de a schimba caracterul şi de a pune în regulă comportamentul 
familiei tale este prin principiul iubirii. Ea este într-adevăr o forţă 
care va îndeplini ceea ce nici banii, nici puterea nu pot face niciodată. 

Fratele meu, cuvintele tale aspre şi neînţelegătoare taie şi rănesc. 
Îţi este foarte uşor să critici şi să cauţi defecte, dar acest lucru nu 
aduce decât nefericire. Te-ai simţi repede jignit dacă cuvintele pe 
care le-ai adresat altora ţi-ar fi fost spuse ţie. Tu ai socotit drept 
slăbiciune să fii amabil, afectuos şi înţelegător şi ai crezut că îţi 
scade demnitatea dacă vorbeşti afectuos, gentil şi iubitor cu soţia ta. 
Aici greşeşti, în ceea ce priveşte înţelegerea adevăratei bărbăţii şi 
demnități. Înclinaţia de a lăsa nefăcute faptele de amabilitate este o 
manifestare a slăbiciunii şi a defectului din caracterul tău. Ceea ce tu 
vezi ca slăbiciune, Dumnezeu o socoteşte ca adevărată amabilitate 
creştină, care ar trebui practicată de fiecare creştin, pentru că acesta 
a fost spiritul pe care l-a manifestat Isus. 

Tu ai înclinația de a fi foarte egoist şi te gândeşti la tine mai 
mult decât ar trebui. Adesea, iei concepţii ciudate din Scriptură şi 
nu rareori te ţii de ele atât de zelos, cum au făcut iudeii cu tradiţiile 
lor. Neavând dispoziţia de a te lăsa învăţat, vei fi într-o primejdie 
continuă de a face tulburare în biserică, dacă nu te apuci de lucrarea 
de a corecta acele rele cu ajutorul puternicului Biruitor. Este alarmant 
faptul că tu crezi că ştii aceste lucruri mai bine decât fraţii tăi şi de 
aceea este foarte greu să fii ajutat. Ai un spirit fariseic, de îndreptățire 
de sine, care va spune: „Stai departe, nu te apropia de mine, pentru 
că eu sunt mai sfânt decât tine.“ 

Tu n-ai văzut stricăciunea propriei tale inimi şi că ai făcut din 
viaţă aproape un eşec. Părerile tale nu pot şi nu trebuie să stăpânească 
în biserica lui Dumnezeu. Ai nevoie să cultivi toate darurile creştine, 
mai ales dragostea care suferă îndelung, este plină de bunătate, nu 
pizmuieşte, nu se laudă, nu se umflă de mândrie, „nu se poartă 

necuviincios, nu caută folosul său, nu se mânie, nu se gândeşte la 
rău, nu se bucură de nelegiuire, ci se bucură de adevăr, acoperă 
totul, crede totul, nădăjduieşte totul, suferă totul“. „Astfel dar, ca 
nişte aleşi ai lui Dumnezeu, sfinţi şi prea iubiţi, îmbrăcaţi-vă cu o 
inimă plină de îndurare, cu bunătate, cu smerenie, cu blândeţe, cu 
îndelungă răbdare. Îngăduiţi-vă unii pe alţii, şi dacă unul are pricină 
să se plângă de altul, iertaţi-vă unul pe altul. Cum v-a iertat Hristos, 
aşa iertaţi-vă şi voi. Dar mai pe sus de toate acestea, îmbrăcaţi-vă 
cu dragostea, care este legătura desăvârşirii. Pacea lui Hristos, la 
care ați fost chemaţi ca să alcătuiți un singur trup, să stăpânească în 
inimile voastre, şi fiţi recunoscători.“ 

Tu observi micile abateri de la ceea ce crezi că este drept şi 
apoi cauţi să le corectezi cu asprime. În timp ce eşti în felul acesta 
autoritar şi dictatorial, grabnic să găseşti defectele unui frate, tu nu-ţi 
cercetezi propria ta inimă să vezi relele care există în viaţa ta. Tu 
dai dovadă de o mare slăbiciune morală în satisfacerea apetitului şi 
pasiunilor tale. Robia apetitului pentru tutun este atât de stăpână pe 
tine, încât, cu toate că te-ai hotărât şi rehotărât să biruieşti obiceiul, 
n-ai realizat acest lucru. Acest obicei rău ţi-a pervertit simţurile. 
Frate, unde este lepădarea ta de sine? Unde este puterea ta morală 
ca să biruieşti? Hristos a biruit puterea apetitului în pustia ispitirii în 
folosul tău. Acum, lupta este a ta. În Numele Biruitorului, ai ocazia 
să te lepezi de apetitul tău şi să câştigi o victorie pentru tine însuţi. 

Ceri mult de la alţii, dar ce eşti tu dispus să faci pentru a obține 
biruinţa asupra unei plăceri care este dezgustătoare, nimicitoare de 
sănătate şi pângăritoare de suflet? Lupta este a ta. Nimeni nu se 
poate lupta pentru tine. Alţii se pot ruga pentru tine, dar lucrarea 
trebuie să fie întru totul a ta. 

Dumnezeu te chemă să nu mai cochetezi cu ispititorul, ci să 
te curăţeşti de toată murdăria cărnii şi a spiritului, desăvârşind, în 
temere de EI, sfinţenia. Tu trebuie să lucrezi repede spre a îndepărta 
defectele din caracterul tău. Tu te afli în atelierul lui Dumnezeu. 
Dacă te vei supune procesului de finisare, de ajustare şi de făţuire, 
pentru ca asperităţile să poată fi îndepărtate, nodurile şi suprafaţa 
aspră să fie nivelate şi potrivite cu ajutorul cuţitului de rindea al 
lui Dumnezeu, tu vei fi destoinic prin harul Lui, pentru locaşul 
ceresc. Dar, dacă te cramponezi de eul tău şi nu eşti dispus să suporţi 
procesul de probă pentru locaşul ceresc, nu vei avea nici un loc în 

acea construcţie care se alcătuieşte fără sunet de secure sau ciocan. 
Dacă firea ta nu este transformată, dacă nu eşti curăţit şi ridicat 
prin sfinţirea adevărului pentru aceste zile de pe urmă, vei fi găsit 
nevrednic pentru un loc printre îngerii cei sfinți şi curaţi. 

Îţi poţi permite să te prinzi de obiceiurile tale stricate şi la sfârşit 
să fii găsit printre cei necredincioşi şi nesfinţiţi? Îţi poţi permite să 
rişti în această problemă? Este prea mult în joc pentru tine să te 
aventurezi să mergi pe calea satisfacerii plăcerii pe care ai urmat-o. 
Tu ai fost dispus să le vorbeşti despre adevăr necredincioşilor într-o 
manieră categorică şi neplăcută, fapt care a avut o influenţă foarte 
rea asupra minţii lor. Când cineva este un apărător inconsecvent 
al adevărului, Satana îl foloseşte pentru avantajul său special ca să 
dezguste pe cel care, sub o influenţă bună, ar fi fost impresionat 
în mod favorabil. Tu trebuie să-ţi cizelezi manierele şi, când aperi 
adevărul, fă-o cu duhul blândeţii. 

„Fiţi totdeauna gata să răspundeţi oricui vă cere socoteală de 
nădejdea care este în voi; dar cu blândeţe şi teamă.“ Teama de 
care se vorbeşte aici nu înseamnă neîncredere sau nehotărâre, ci 
precauţie cuvenită, veghind asupra oricărui amănunt, ca să nu fie 
spus un cuvânt nechibzuit sau să prevaleze sentimentalismul şi astfel 
să lase impresii nefavorabile asupra minţii şi să-i îndrume într-o 
direcţie greşită. Teamă evlavioasă, umilinţă şi blândeţe sunt foarte 
necesare pentru toţi, pentru ca adevărul lui Dumnezeu să fie corect 
reprezentat. 

Una dintre primejdiile tale cele mai mari este spiritul de încredere 
în sine şi de mândrie. Nefericirea cea mare care există la tine şi în 
familia ta rezultă imediat din acţiunea mândriei. Utilitatea unui 
om care are această mândrie trebuie să fie limitată mult, pentru 
că mândria aceasta şi iubirea de sine îl ţine într-o sferă îngustă. 
Spiritul lui nu este generos. Eforturile lui nu sunt întinse, ci restrânse. 
Dacă această mândrie există, ea va fi descoperită prin conversaţia şi 
comportamentul lui. 

Iubite frate, influenţa sub care a fost format caracterul tău ţi-a 
dat un spirit arogant şi trufaş. Acest spirit îl manifeşti în familia ta, 
printre vecini şi toţi cei cu care te asociezi. Ca să biruieşti aceste 
obiceiuri rele, trebuie să veghezi şi să te rogi. Acum tu trebuie să fii 
foarte serios, pentru că mai ai puţin timp în care să lucrezi. Să nu 
socoteşti că eşti destul de tare în propria ta putere. Tu poţi câştiga 

victoria numai în Numele puternicului Biruitor. În conversaţia cu 
alţii, stăruie asupra îndurării, bunătăţii şi iubirii lui Dumnezeu în loc 
de dreptatea şi judecata Lui necruțătoare. Ţine-te tare de făgăduinţele 
Lui. Tu nu poţi face nimic prin puterea ta; dar, prin puterea lui Isus, 
poți face toate lucrurile. Dacă eşti în Hristos şi Hristos este în tine, 
vei fi schimbat, reînnoit şi sfinţit. „Dacă rămâneţi în Mine, şi dacă 
rămân în voi cuvintele Mele, cereţi orice veţi vrea, şi vi se va da.“ 
Asigură-te că Hristos este în tine, că inima ta este zdrobită, supusă 
şi umilă. Dumnezeu va accepta numai pe cel umilit care se căieşte. 
Cerul merită un efort perseverent de o viaţă întreagă, da, merită orice. 
Dumnezeu te va ajuta în eforturile tale, dacă te străduieşti numai în 
El. În familia ta este o lucrare de făcut, pe care Dumnezeu te va ajuta 
s-o aduci la îndeplinire dacă te ţii bine de ea. Eu stărui călduros pe 
lângă tine să-ţi pui inima în rânduială şi apoi să cauţi să lucrezi cu 
răbdare pentru salvarea familiei tale, astfel ca îngerii lui Dumnezeu 
să poată veni în căminul vostru şi să rămână cu voi. 

Noi trăim în timpul cel mai solemn. Toţi avem o lucrare de 
făcut care necesită hărnicie. Acest lucru este valabil în mod deosebit 
pentru pastor, care trebuie să îngrijească şi să hrănească turma lui 
Dumnezeu. Cel a cărui lucrare specială este să conducă poporul pe 
calea adevărului trebuie să fie în stare să prezinte Cuvântul, capabil 
să-şi adapteze învăţăturile la lipsurile poporului. El trebuie să fie atât 
de strâns legat cu cerul, încât să devină un canal viu de lumină, un 
purtător de cuvânt al lui Dumnezeu. 

Un pastor ar trebui să înţeleagă corect Cuvântul, precum şi ca- 
racterul uman. Credinţa noastră este nepopulară. Oamenii nu sunt 
dispuşi să accepte că sunt atât de adânciţi în eroare; este de făcut 
o mare lucrare, şi în prezent sunt doar puţini dispuşi s-o facă. De 
obicei, un om face lucrarea la care ar trebui să ia parte doi; lucra- 
rea evanghelistului ar trebui să fie combinată cu aceea a pastorului, 
ridicând astfel povara dublă care apasă asupra lucrătorului din câmp. 

Slujitorul lui Hristos trebuie să fie un cercetător al Bibliei, pentru 
ca mintea lui să poată fi aprovizionată cu dovezi biblice, deoarece 
un pastor este puternic numai când este întărit de adevărul Scripturii. 
Argumentul este bun la locul lui, dar se poate ajunge la mult mai 
mult prin explicaţii simple ale Cuvântului lui Dumnezeu. Învățăturile 
lui Hristos erau explicate atât de lămurit, încât şi cel mai de Jos şi 
mai naiv putea uşor să le înţeleagă. În cuvântările Sale, Isus n-a 
folosit cuvinte lungi şi dificile, ci limba clară, adaptată pentru mintea 
oamenilor de rând. El nu S-a aventurat să meargă mai departe cu 
subiectul pe care-l prezenta decât erau ei în stare să-L urmărească. 

Sunt mulţi bărbaţi educați care cunosc Scripturile, dar care, fo- 
losind metode defectuoase, nu le prezintă cu eficienţă. Unii pastori 
se angajează în lucrarea de salvare de suflete şi nu reuşesc să-şi 
asigure cele mai bune rezultate pentru că nu îndeplinesc desăvârşit 
lucrarea pe care au început-o cu atât de mult entuziasm. Alţii nu sunt 
acceptabili pentru că nu renunţă la ideile lor preconcepute, cărora le 
dau mare importanţă, şi din cauza aceasta nu reuşesc să-şi adapteze 

învăţăturile la nevoile reale ale oamenilor. Mulţi nu-şi dau seama 
că trebuie să se adapteze la împrejurări şi să vină în întâmpinarea 
oamenilor acolo unde se află. Ei nu se identifică cu cei pe care do- 
resc să-i ajute, ridicându-i astfel la adevăratul nivel al creştinismului 
biblic. 

Ca să fie un adevărat pastor cu succes, el trebuie să se consacre 
întru totul lucrării de câştigare de suflete. Este foarte important 
să fie în strânsă legătură cu Hristos, căutând continuu sfat de la 
El şi depinzând de ajutorul Lui. Unii nu reuşesc să aibă succes 
pentru că se încred numai în puterea argumentului şi nu strigă serios 
la Dumnezeu după înţelepciunea Lui, spre a-i îndruma, şi după 
harul Lui, spre a sfinţi eforturile lor. Cuvântări lungi şi rugăciuni 
obositoare sunt categoric păgubitoare interesului religios care putea 
să producă rezultate mari. 

Adevăratul ambasador al lui Hristos este în perfectă unire cu EI, 
pe care-L reprezintă, şi obiectivul care-l preocupă este salvarea de 
suflete. Bogăția pământească îşi pierde însemnătatea când este com- 
parată cu valoarea unui singur suflet pentru care a murit Domnul şi 
Învățătorul nostru. El, care cântăreşte dealurile cu cântarul şi munţii 
cu cumpăna, socoteşte sufletul unui om de o valoare nemărginită. 

În lucrarea de slujire sunt lupte de dus şi biruinţe de câştigat. 
„Să nu credeţi că am venit să aduc pacea pe pământ“, a spus Hristos, 
„n-am venit să aduc pacea, ci sabia“. Lucrătorii de la început ai bise- 
ricii creştine au avut parte de greutăţi şi necazuri amare, şi urmaşii 
apostolilor au aflat că trebuia să întâmpine încercări asemănătoare; 
lipsuri, calomnie şi toate felurile de împotrivire i-au întâmpinat în 
lucrarea lor. Ei trebuia să fie bărbaţi cu un dezvoltat curaj moral şi 
forţă spirituală. 

Un mare întuneric moral stăpâneşte şi numai puterea adevărului 
poate alunga umbrele dintr-o minte sinceră. Noi ne luptăm cu erori 
uriaşe şi cu cele mai puternice prejudecăţi; fără ajutorul special al 
lui Dumnezeu, eforturile noastre nu vor reuşi nici să convertească 
suflete, nici să ridice propria noastră natură morală. Iscusinţa ome- 
nească şi cele mai bune capacităţi şi însuşiri naturale sunt neputin- 
cioase spre a stimula sufletul să vadă enormitatea păcatului şi să-l 
alunge din inimă. 

Pastorii trebuie să fie atenţi să nu aştepte prea mult de la persoane 
care mai bâjbâie încă în întunericul erorii. Ei trebuie să-şi facă bine 

lucrarea, încrezându-se în Dumnezeu pentru a împărtăşi sufletelor 
interesate influenţa tainică, înviorătoare a Duhului Său cel Sfânt, 
ştiind că fără acesta lucrarea lor nu va avea succes. Ei trebuie să 
fie răbdători şi înţelepţi în lucrarea lor cu sufletele, amintindu-şi cât 
de multiple sunt împrejurările care au dezvoltat astfel de trăsături 
diferite în indivizi. De asemenea, trebuie să se păzească cu stricteţe, 
ca nu cumva eul să obțină supremaţia, iar Isus să fie neglijat. 

Unii pastori n-au succes pentru că nu acordă lucrării interesul lor 
neîmpărţit, deoarece foarte mult depinde de o muncă stăruitoare şi 
bine organizată. Mulți nu sunt lucrători; ei nu-şi continuă lucrarea în 
afară de amvon. Se sustrag de la datoria de a merge din casă în casă 
şi de a lucra cu înţelepciune în cercul căminului. Ei au nevoie să 
cultive acea rară amabilitate creştină, care-i va face să fie binevoitori 
şi atenţi faţă de sufletele de sub îngrijirea lor, lucrând pentru ele cu 
ardoare sinceră şi credinţă, învăţându-i calea vieţii. 

Pastorii pot face mult pentru modelarea caracterelor acelora cu 
care se asociază. Dacă sunt aspri, critici şi exigenţi, ei pot fi siguri că 
se vor întâlni cu aceste elemente nefericite în oamenii asupra cărora 
influenţa lor este cea mai puternică; şi deşi rezultatul poate că nu 
este cel dorit, totuşi el este efectul propriului lor exemplu. 

Nu se poate aştepta ca poporul să se bucure de pace şi armonie 
dacă învățătorii lor religioşi, pe ale căror urme merg, n-au dezvol- 
tat în mare măsură aceste principii şi nu le manifestă în viaţa lor. 
Slujbaşul lui Hristos are de purtat responsabilităţi mari, dacă vrea 
să devină un exemplu pentru poporul lui şi un corect exponent al 
doctrinei Învăţătorului său. Oamenii au fost inspirați de curăţia şi 
demnitatea morală a Mântuitorului nostru, în timp ce iubirea Sa 
neegoistă şi bunătatea mărinimoasă le-au cucerit inima. El a fost 
întruparea perfecțiunii. Dacă reprezentanţii Săi vor să vadă roade 
care însoțesc lucrarea lor asemenea celor care au încununat lucrarea 
lui Hristos, ei trebuie să se străduiască serios să imite virtuțile Lui şi 
să cultive acele trăsături de caracter care să-i facă asemenea Lui. 

Este nevoie de multă chibzuinţă şi multă înţelepciune de la Dum- 
nezeu spre a lucra cu succes pentru mântuirea celor păcătoşi. Dacă 
sufletul lucrătorului este plin de harul lui Dumnezeu, învăţătura lui 
nu îi va irita pe ascultătorii săi, ci le va înduioşa inimile şi le va 
deschide pentru primirea adevărului. 

Lucrătorii din câmp nu trebuie să se descurajeze, ci oricare ar fi 
mediul lor înconjurător, ei trebuie să exercite speranţă şi credinţă. 
Lucrarea pastorului de abia a început când a prezentat adevărul de la 
amvon. El trebuie să facă apoi cunoştinţă cu ascultătorii săi. Mulţi 
nu reuşesc să vină într-o mai strânsă legătură de simpatie cu cei care 
au cea mai mare nevoie de ajutorul lor. Cu Biblia în mână, ei trebuie 
să caute într-o manieră amabilă şi să afle obiecţiunile care există în 
mintea celor care încep să întrebe: „Ce este adevărul?“ 

Ei trebuie să fie călăuziţi cu atenţie, delicat, şi educați precum 
copiii la şcoală. Mulţi trebuie să uite teoriile care le-au fost inoculate 
în minte. Pe măsură ce sunt convinşi că erau greşiţi în ce priveşte 
subiectele biblice, trăiesc un sentiment de încurcătură şi îndoială. 
Ei au nevoie de cea mai afectuoasă simpatie şi cel mai judicios 
ajutor; trebuie să fie instruiți cu grijă, să se facă rugăciuni pentru ei 
şi împreună cu ei, să fie supravegheați şi păziţi cu cea mai duioasă 
purtare de grijă. Cei care au căzut în ispită şi s-au îndepărtat de 
Dumnezeu au nevoie de ajutor. Grupa aceasta este reprezentată în 
învăţătura lui Hristos prin oaia pierdută. Păstorul a lăsat pe cele 
nouăzeci şi nouă în pustie şi a căutat oaia pierdută până a găsit-o; 
apoi s-a întors cu bucurie, aducând-o pe umeri. De asemenea, şi prin 
pilda femeii care a pierdut banul de argint, dar l-a căutat până l-a 
găsit şi i-a chemat pe vecini să se bucure împreună cu ea pentru 
că ce era pierdut a fost găsit. Aici este lămurit adusă la lumină 
legătura îngerilor cu lucrarea creştinului. Este mai mare bucurie 
printre îngerii din cer pentru un singur păcătos pocăit decât pentru 
nouăzeci şi nouă de neprihăniţi care n-au nevoie de pocăință. Tatăl şi 
Hristos se bucură. Tot cerul este interesat în mântuirea omului. Cel 
care este unealta de salvare a unui suflet este liber să se bucure; căci 
îngerii lui Dumnezeu au fost martori ai eforturilor lui cu deosebit 
interes şi se bucură împreună cu el de succes. 

Deci, cât de conştiincios ar trebui să fie lucrătorul şi cât de adâncă 
simpatia omului pentru semenul său! A fi conlucrător cu Isus Hristos 
în salvarea de suflete este un mare privilegiu. El a căutat să ridice 
cu răbdare şi neegoist pe om din starea lui căzută şi să-l salveze 
de urmările păcatului. De aceea, ucenicii Lui, care sunt învăţători 
ai Cuvântului Lui, trebuie să imite îndeaproape pe Exemplul lor 
suprem. 

Pentru a continua această lucrare mare şi grea, este necesar ca 
slujitorii lui Hristos să fie sănătoşi fizic. Pentru atingerea acestui 
scop, ei trebuie să fie ordonaţi în obiceiuri şi să adopte un mod de 
viaţă sănătos. Mulţi se plâng şi suferă continuu de diferite indis- 
poziţii. Aceasta se întâmplă aproape întotdeauna din cauză că nu 
lucrează cu înţelepciune şi nici nu păzesc legile sănătăţii. Adesea 
rămân prea mult în casă, stând în camere încălzite, pline cu aer care 
nu este curat. Acolo ei se apucă de studiu intens sau de scris, fă- 
când puţin exerciţiu fizic şi având puţină variaţie a ocupaţiei. Drept 
urmare, sângele devine leneş şi puterile minţii sunt slăbite. 

Întregul organism are nevoie de influenţa înviorătoare a exerciţi- 
ului în aer liber. Câteva ceasuri de muncă manuală în fiecare zi vor 
reînnoi vigoarea trupească şi vor odihni şi relaxa mintea. În felul 
acesta, sănătatea generală va fi îmbunătăţită şi o mai mare cantitate 
de lucrare pastorală va putea fi adusă la îndeplinire. Mulţi pastori 
citesc şi scriu neîncetat, ceea ce îi face nepotriviţi pentru lucrarea 
pastorală. Ei consumă timp valoros cu studiul abstract, timp care ar 
trebui să fie folosit la ajutorarea celor nevoiaşi la momentul potrivit. 

Unii pastori s-au apucat de lucrarea de a scrie în timpul unei 
perioade de interes religios hotărât şi adesea scrierile lor n-au avut 
nici o legătură deosebită cu lucrarea la zi. Aceasta este o greşeală 
bătătoare la ochi, pentru că într-un astfel de timp pastorul are datoria 
să-şi folosească toată puterea spre a duce înainte cauza lui Dumne- 
zeu. Mintea lui trebuie să fie clară şi concentrată asupra singurului 
scop de câştigare de suflete. Dacă gândurile lui sunt ocupate cu alte 
subiecte, mulţi pot fi pierduţi pentru adevăr, dar care puteau fi salvaţi 
prin instruire la timp. Unii pastori sunt uşor abătuţi de la lucrarea 
lor. Ei ajung descurajaţi sau sunt atraşi de căminul lor şi lasă ca 
un interes în creştere să moară din lipsă de atenţie. Paguba adusă 
cauzei în felul acesta cu greu poate fi evaluată. Când este început 
un efort de răspândire a adevărului, pastorul de serviciu trebuie să 
se simtă responsabil să-l termine cu succes. Dacă lucrarea lui pare 
să fie fără rezultat, el trebuie să caute cu rugăciune serioasă să afle 
dacă a fost ceea ce trebuia să fie. Să-şi umilească sufletul înaintea 
lui Dumnezeu în cercetare de sine şi, prin credinţă, să se prindă de 
făgăduinţele divine, continuând în smerenie eforturile lui, până când 
este mulţumit că s-a achitat cu credincioşie de sarcina sa şi a făcut 
tot ce a putut ca să câştige rezultatul dorit. 

Adesea, pastorii raportează că au părăsit locul în care interesul 
era cel mai bun la un moment dat, pentru a intra într-un câmp nou. 
Aceasta este o greşeală; ei trebuie să termine lucrarea pe care au 
început-o; părăsind-o, ei fac mai mult rău decât bine, lăsând câm- 
pul stricat pentru lucrătorul următor. Nici un câmp nu este aşa de 
nepromiţător ca acela care a fost tocmai îndeajuns de cultivat spre a 
favoriza buruienilor o dezvoltare mai bogată. 

În câmpurile cele noi este nevoie de multă rugăciune şi lucrare 
înţeleaptă. Sunt căutaţi oameni ai lui Dumnezeu, nu numai oameni 
care pot vorbi, ci dintre acei care cunosc din experienţă taina evlaviei 
şi pot să vină în întâmpinarea nevoilor urgente ale poporului; din 
aceia care înţeleg cu solemnitate importanţa poziţiei lor ca slujitori 
ai lui Isus şi vor lua cu bucurie crucea pe care El i-a învăţat cum să 
o poarte. 

Când sunt ispitiţi să se izoleze şi să se dedea la citit şi scris, într- 
un timp când alte îndatoriri reclamă imediata lor atenţie, ei trebuie 
să fie destul de tari să refuze eul şi să se consacre lucrării care îi 
aşteaptă. Aceasta, fără îndoială, este una dintre cele mai apăsătoare 
încercări prin care este chemată să treacă o minte studioasă. 

Îndatoririle unui pastor sunt adesea ruşinos de neglijate, pentru că 
pastorului îi lipseşte puterea de a sacrifica înclinațiile lui personale 
pentru izolare şi studiu. Pastorul trebuie să viziteze casă cu casă 
pe cei din turma lui, învățând, conversând şi rugându-se cu fiecare 
familie şi căutând bunăstarea sufletelor lor. Cei care şi-au manifestat 
dorinţa de a face cunoştinţă cu principiile credinţei noastre nu trebuie 
să fie neglijaţi, ci învăţaţi în amănunţime adevărul. Nici o ocazie de 
a face bine să nu fie pierdută de veghetorul şi zelosul slujbaş al lui 
Dumnezeu. 

Unii pastori care au fost invitaţi acasă de către capii de familie 
au petrecut puţinele ceasuri ale vizitei lor izolându-se într-o cameră 
neocupată, spre a-şi satisface înclinația pentru citit şi scris. Familia 
care i-a primit ca musafiri nu a avut nici un folos din vizita lor. 
Pastorii au acceptat ospitalitatea oferită fără să dea un echivalent de 
lucrare care era necesară atât de mult. 

La oameni se poate ajunge uşor pe calea întâlnirilor sociale. Dar 
multor pastori le este groază de sarcina de a face vizite; ei n-au 
cultivat aptitudini sociale, n-au dobândit acel spirit care cucereşte 
inimile oamenilor. Este foarte important ca pastorul să se amestece 

mult cu poporul lui, ca să poată ajunge să cunoască diferitele faze de 
dezvoltare ale naturii umane, să poată înţelege mai uşor activităţile 
minţii, să adapteze astfel învăţăturile sale la intelectul oamenilor 
şi să înveţe acea generozitate pe care o au numai cei care studiază 
îndeaproape natura şi nevoile oamenilor. 

Cei care se izolează de oameni nu sunt în situaţia de a-i ajuta. Un 
medic înţelept trebuie să înţeleagă natura diferitelor boli şi trebuie 
să aibă o cunoaştere completă a organismului uman. El trebuie să fie 
gata să-şi îngrijească pacienţii. El ştie că amânările sunt primejdi- 
oase. Când mâna lui cu experienţă este pusă pe pulsul suferindului şi 
observă cu atenţie indicaţia specifică a bolii, experienţa lui anterioară 
îl face în stare să determine natura bolii şi tratamentul necesar spre 
a opri evoluţia ei. Aşa cum medicul tratează boala fizică, tot aşa să 
facă şi pastorul pentru sufletul bolnav de păcat. Şi lucrarea lui este 
cu atât mai importantă decât a celui dintâi, după cum viaţa veşnică 
este mai de valoare decât existenţa vremelnică. Pastorul întâlneşte 
o nesfârşită varietate de temperamente; şi este datoria lui să facă 
cunoştinţă cu membrii familiilor care ascultă învăţăturile sale, spre a 
stabili ce mijloace îi vor influenţa cel mai bine în direcţia cea bună. 

Având în vedere aceste răspunderi serioase, se va ridica întreba- 
rea: „Şi cine este pregătit pentru aceste lucruri?“ Inima lucrătorului 
aproape că va leşina când se gândeşte la diferitele sarcini grele care 
îi revin; dar cuvintele lui Hristos întăresc sufletul cu mângâietoarea 
asigurare: „Eu sunt cu voi în toate zilele, până la sfârşitul veacului“. 
Greutățile şi primejdiile care ameninţă siguranţa celor pe care-i iu- 
beşte trebuie să-l facă să fie precaut şi prudent în maniera de a lucra 
cu ei, fiind atent ca unul care trebuie să dea socoteală. El trebuie să 
folosească influenţa lui spre a câştiga suflete pentru Hristos şi să im- 
prime adevărul asupra minţilor cercetătoare. El trebuie să aibă grijă 
ca lumea, cu atracțiile ei amăgitoare, să nu-i abată de la Dumnezeu 
şi să nu le împietrească inimile faţă de influenţa harului Său. 

Pastorul nu trebuie să stăpânească în mod autoritar asupra turmei 
încredințate în grija lui, ci să fie exemplul lor şi să le arate calea 
spre cer. Urmând pilda lui Hristos, el să mijlocească la Dumnezeu 
pentru poporul de sub grija lui până ce vede că rugăciunile lui au 
primit răspuns. Isus a manifestat simpatie divină şi umană faţă de 
om. El este pilda noastră în toate privinţele. DumnezeeReste Tatăl şi 
Stăpânul nostru, iar pastorul creştin este reprezentantul Fiului Său 


Apel către pastori 255 


pe pământ. Principiile care stăpânesc în ceruri trebuie să stăpânească 
şi pe pământ; aceeaşi iubire care îi însufleţeşte pe îngeri, aceeaşi 
curăţie şi aceeaşi sfinţenie care domnesc în ceruri trebuie, pe cât 
posibil, să fie reproduse pe pământ. Dumnezeu îl face pe pastor 
răspunzător pentru puterea pe care o exercită, dar nu îi îndreptățește 
pe slujitorii Săi să pervertească puterea în despotism asupra turmei 
de sub grija lor. 

Dumnezeu le-a dat slujitorilor Lui o cunoaştere adecvată despre 
adevărul Său şi El doreşte ca ei să aibă o legătură mai strânsă cu 
Isus şi, prin simpatie, să se apropie de fraţii lor ca să le poată face tot 
binele care le stă în putere. Răscumpărătorul lumii nu S-a sfătuit cu 
propria Sa plăcere, ci a plecat să facă bine. El S-a unit cu Tatăl, ca 
puterea lor să poată influenţa sufletele oamenilor spre a le salva de 
ruină veşnică. Tot aşa şi slujitorii Săi trebuie să cultive spiritualitatea, 
dacă aşteaptă să reuşească în lucrarea lor. 

Isus a avut atâta milă de sărmanii păcătoşi, încât a părăsit curţile 
cereşti, a lăsat deoparte îmbrăcămintea Lui împărătească, umilindu- 
Se să ia natura omenească, pentru ca să poată fi familiarizat cu 
nevoile omului şi să-l ajute să se ridice deasupra degradării datorate 
căderii. Dacă El i-a dat omului o dovadă atât de incontestabilă despre 
iubirea şi cea mai afectuoasă simpatie a Lui, cât de important este ca 
reprezentanţii Săi să imite exemplul Lui, apropiindu-se de semenii 
lor şi ajutându-i să-şi formeze un adevărat caracter creştin. Dar unii 
au fost gata să se angajeze în acţiuni de judecare a bisericii şi au 
adus o mărturie tăioasă şi lipsită de simpatie împotriva celor greşiţi. 
Făcând aşa, ei au cedat unei înclinații fireşti, care ar fi trebuit supusă 
în mod hotărât. 

Aceasta nu este justiţia calmă a conducătorului creştin, ci critica 
tăioasă a unui temperament pripit. 

Comunitățile au nevoie mai mult de educaţie decât de critică. În 
loc să-i mustre prea sever pentru lipsa lor de spiritualitate, pastorul, 
prin învăţătură şi exemplu, trebuie să-i înveţe cum să crească în har 
şi în cunoaşterea adevărului. „Slujitorul ei am fost făcut eu, după 
isprăvnicia pe care mi-a dat-o Dumnezeu pentru voi ca să întregesc 
Cuvântul lui Dumnezeu. Vreau să zic: taina ţinută ascunsă din 
veşnicii în toate veacurile, dar descoperită acum sfinţilor Lui, cărora 
Dumnezeu a voit să le facă cunoscut care este bogăţia slavei tainei 
acesteia între neamuri, şi anume: Hristos în voi, nădejdea slavei. Pe 

EI Îl propovăduim noi, şi sfătuim pe orice om, şi învăţăm pe orice 
om în toată înţelepciunea, ca să înfăţişăm pe orice om desăvârşit în 
Hristos Isus. lată la ce lucrez eu, şi mă lupt după lucrarea puterii 
Lui, care lucrează cu tărie în mine.“ 

Pastorii noştri care au ajuns la vârsta de patruzeci sau cinci-zeci 
de ani nu trebuie să presupună că lucrarea lor este mai puţin eficientă 
decât cea de mai înainte. Bărbaţi în vârstă şi cu experienţă, tocmai 
ei sunt cei care trebuie să depună eforturi puternice şi bine orientate. 
Mai ales în acest timp este nevoie de ei; comunităţile nu-şi pot 
permite să se despartă de ei. Unii ca aceştia nu trebuie să vorbească 
despre slăbiciunea lor fizică şi mintală, nici să presupună că vremea 
folosirii lor a trecut. 

Mulţi dintre ei au suferit de încordare mintală severă, fără a se 
relaxa prin exerciţiu fizic. Rezultatul este o deteriorare a puterilor 
lor şi o tendinţă de a se sustrage de la răspunderi. Ei au nevoie de 
o muncă mai activă. Aceasta nu se limitează numai la cei ale căror 
capete au albit o dată cu trecerea timpului, ci şi la bărbaţi tineri 
care au căzut în aceeaşi stare şi au ajuns slăbiţi din punct de vedere 
mintal. Ei au o listă de cuvântări bine pregătite, dar când trec de 
limitele acestora, aproape că îşi pierd glasul. 

Pastorul demodat, care a călătorit cu calul şi a petrecut mult 
timp vizitându-şi turma, s-a bucurat de o sănătate mai bună, cu toate 
greutăţile şi expunerea la pericole, decât pastorii noştri de astăzi, 
care evită orice efort fizic pe cât la stă în putinţă şi se limitează să 
rămână la cărțile lor. 

Pastorii în vârstă şi cu experienţă trebuie să socotească de da- 
toria lor, ca slujitori angajaţi ai lui Dumnezeu, să meargă înainte, 
progresând în fiecare zi, devenind continuu mai eficienţi în lucra- 
rea lor, şi, în mod constant, să adune material nou spre a-l prezenta 
poporului. Fiecare efort de a prezenta Evanghelia trebuie să fie o 
îmbunătăţire a celui care l-a precedat. În fiecare an, ei trebuie să 
dezvolte o evlavie mai adâncă, un spirit mai afectuos, o spiritualitate 
mai mare şi o mai desăvârşită cunoaştere a adevărului biblic. Cu cât 
sunt mai mari vârsta şi experienţa, cu atât mai mult ar trebui să se 
apropie de inima oamenilor, având o mai bună cunoaştere a lor. 

În acest timp, este nevoie de bărbaţi care nu se tem să-şi ridice 
glasurile pentru dreptate, oricine li s-ar împotrivi. Ei trebuie să aibă 
o integritate puternică şi un curaj încercat. Biserica are nevoie de ei 

şi Dumnezeu va lucra cu eforturile lor spre a susține toate ramurile 
lucrării Evangheliei. [271] 

Motivul pentru care trimit o altă Mărturie iubiţilor mei fraţi şi 
surori în acest timp este pentru că Domnul a fost îndurător faţă de 
mine şi mi-a descoperit din nou problemele de foarte mare impor- 
tanţă cu care se confruntă cei care mărturisesc că păzesc poruncile 
lui Dumnezeu şi aşteaptă venirea Fiului omului. Au trecut mai bine 
de trei ani de la viziunea pe care am avut-o la 3 ianuarie 1875 până 
la recenta manifestare a iubirii şi puterii lui Dumnezeu. Dar înainte 
de a începe să cercetăm ceea ce mi s-a arătat, voi prezenta o scurtă 
schiţă din experienţa mea de acum un an sau doi. 

La 11 mai 1877 am plecat din Oakland, California, la Battle 
Creek, Michigan. Eram mâhnită de durere în inima mea timp de 
câteva luni şi am suferit mult datorită respirației greoaie pe parcursul 
călătoriei mele, de-a lungul câmpiilor. Dificultatea nu m-a părăsit 
când am ajuns la Michigan. Căminul nostru de la Battle Creek era 
ocupat de alţii şi noi n-am avut rude acolo care să ne poarte de grijă, 
copiii noştri fiind toţi în California. Totuşi, prieteni amabili au făcut 
tot ce au putut pentru mine; dar eu nu mă simţeam în largul meu, 
ştiind că-i împovărez, pe lângă grija pe care le-o purtau propriilor 
lor familii. 

Soţul meu a primit o telegramă, care îi cerea să fie prezent la 
Battle Creek pentru a se ocupa de o problemă importantă în le- 
gătură cu lucrarea, dar mai ales să preia supravegherea unei mari 
clădiri pentru sanatoriu. Ca răspuns la această chemare, el a venit 
şi s-a angajat serios în lucrarea de predicare, scriere şi de ţinere 
de adunări de comitet la biroul Review, la colegiu şi la sanatoriu, 
aproape totdeauna lucrând până în noapte. Aceasta l-a consumat 
teribil. El şi-a dat seama de importanţa acestor instituţii, dar mai 
ales de clădirea sanatoriului, în care se investiseră peste cincizeci 
de mii de dolari. Continua lui nelinişte mintală îi pregătea calea 
spre o prăbuşire bruscă. Amândoi ne-am dat seama de primejdie 
şi am hotărât să mergem în Colorado, să ne bucurăm de un loc re- 
tras şi de odihnă. Când ne făceam planul pentru călătorie, mi s-a 

părut că un glas îmi spune: „Îmbrăcaţi-vă armura. Am pentru voi 
o lucrare de făcut în Battle Creek.“ Vocea părea atât de clară, încât 
involuntar m-am întors să văd cine vorbea. N-am văzut pe nimeni 
ŞI, la simţământul prezenţei lui Dumnezeu, inima mea a fost frântă 
de afecţiune înaintea Lui. Când soţul meu a intrat în cameră, i-am 
spus despre cele petrecute în mintea mea. Am plâns şi ne-am rugat 
împreună. Noi aranjasem să plecăm peste trei zile, dar acum toate 
planurile au fost schimbate. 

La 30 mai, pacienţii şi corpul personalului medical al sanatoriului 
plănuiseră să petreacă ziua la vreo trei km de Battle Creek, într-un 
crâng frumos, care se mărginea cu lacul Goguac, iar eu am fost 
îndemnată să fiu prezentă şi să le vorbesc pacienţilor. Dacă mi-aş 
fi consultat simţămintele, n-aş fi riscat, dar m-am gândit că aceasta 
putea fi o parte din lucrarea pe care trebuia s-o fac la Battle Creek. 
La ora obişnuită au fost întinse mese cu hrană sănătoasă, care s-a 
consumat cu plăcere. La orele trei, serviciile au început cu cântare 
şi rugăciune. Am fost foarte degajată să vorbesc poporului. Toţi 
au ascultat cu cel mai adânc interes. După ce am încetat să mai 
vorbesc, Judge Graham din Wisconsin, un pacient al sanatoriului, 
s-a ridicat şi a propus ca lectura să fie tipărită şi răspândită printre 
pacienţi şi pentru alţii pentru folosul lor moral şi fizic, astfel încât 
cuvintele rostite să nu fie niciodată uitate sau neluate în seamă. 
Propunerea a fost aprobată printr-un vot unanim şi cuvântarea a fost 
publicată într-o mică broşură, intitulată: „Pacienţii Sanatoriului la 
lacul Goguac“. 

Încheierea anului şcolar de la Colegiul Battle Creek era aproape. 
Eu am fost foarte neliniştită din cauza studenţilor, dintre care mulţi 
erau fie neconvertiţi, fie abătuţi de la Dumnezeu. Eu am dorit să 
le vorbesc şi să depun un efort pentru mântuirea lor înainte de a 
se răspândi pe la căminele lor, dar am fost prea slăbită spre a mă 
angaja în lucrarea pentru ei. După experienţa pe care am relatat-o, 
aveam dovada deplină că puteam cere ca Dumnezeu să mă susţină 
în lucrarea pentru mântuirea studenţilor. 

Au fost hotărâte adunări în casa de rugăciune pentru folosul stu- 
denţilor. Am petrecut o săptămână lucrând pentru ei, ţinând adunări 
în fiecare seară, în Sabat şi în ziua întâi. Inima mea a fost mişcată să 
văd casa de rugăciune aproape plină cu studenţii şcolii noastre. Am 
încercat să le imprim faptul că o viaţă de curăţie şi rugăciune n-avea 

să fie o piedică spre a obţine o cunoaştere completă a ştiinţelor, ci că 
aceasta va îndepărta multe piedici pentru înaintarea lor în cunoştinţă. 
Făcând legătura cu Mântuitorul, ei sunt aduşi în şcoala lui Hristos, 
şi dacă sunt studenţi sârguincioşi în această şcoală, viciul şi imo- 
ralitatea vor fi eliminate din mijlocul lor. Acestea fiind îndepărtate, 
rezultatul va fi o creştere a cunoștinței. Toţi care devin învăţăcei 
în şcoala lui Hristos excelează atât în calitate, cât şi în extinderea 
educaţiei lor. L-am prezentat pe Hristos în faţa lor ca fiind Marele 
Învățător, izvorul a toată înţelepciunea, cel mai mare Educator pe 
care l-a cunoscut vreodată lumea. 

„Frica Domnului este începutul înţelepciunii.“ O cunoaştere a 
lui Dumnezeu şi a cerinţelor Lui va deschide priceperea studentului, 
ca să-şi dea seama de responsabilităţile lui faţă de Dumnezeu şi faţă 
de lume. În scopul acesta, el va simţi că talentele lui trebuie să fie 
dezvoltate în aşa fel, încât ele să producă cele mai bune rezultate. 
Acest lucru nu poate fi făcut decât dacă toate învăţăturile religiei 
sunt unite cu educaţia lui şcolară. În nici un caz Dumnezeu nu 
trebuie înlăturat din studiile sale. În goana după cunoştinţe, el caută 
adevărul, şi tot adevărul vine de la Dumnezeu, izvorul adevărului. 
Studenţii care sunt virtuoşi şi inspirați de Duhul lui Hristos se vor 

Colegiul de la Battle Creek a fost înfiinţat cu scopul de a se preda 
ştiinţele şi în acelaşi timp de a-i conduce pe studenţi la Mântuitorul, 
de unde se revarsă toată cunoştinţa cea adevărată. Educaţia dobân- 
dită fără religia Bibliei este dezbrăcată de adevărata ei strălucire 
şi splendoare. Am căutat să-i fac pe studenţi să înţeleagă faptul că 
şcoala noastră trebuie să ocupe o poziţie mai înaltă din punct de 
vedere educaţional decât oricare altă instituţie de învăţământ, pre- 
zentând înaintea lor perspective, ţinte şi scopuri mai nobile în viaţă şi 
educându-i spre a avea o cunoaştere corectă despre datoria umană şi 
interesele veşnice. Obiectivul cel mare al înfiinţării colegiului nostru 
a fost să prezinte vederi corecte prin care să se arate armonia dintre 
ştiinţă şi religia biblică. 

Domnul m-a întărit şi a binecuvântat eforturile noastre. Un mare 
număr de oameni au venit în faţă pentru rugăciuni. Unii dintre 
aceştia, din lipsă de veghere şi rugăciune, şi-au pierdut credinţa şi 
dovada legăturii lor cu Dumnezeu. Mulţi au mărturisit că, făcând 

acest pas, au primit binecuvântare de la Dumnezeu. Ca rezultat al 
adunărilor, destul de mulţi s-au prezentat pentru botez. 

Deoarece manifestările de încheiere de an ale colegiului urmau 
să aibă loc la lacul Goguac, s-a hotărât ca botezul să fie efectuat 
acolo. Serviciile divine cu această ocazie au fost de un profund 
interes pentru adunarea cea mare întrunită acolo şi au fost conduse 
cu solemnitatea cuvenită şi încheiată în mod potrivit cu această sacră 
orânduire. Soţul meu a condus paisprezece tineri preţioşi la apa 
frumosului lac şi i-a înmormântat cu Domnul lor în botez. Mai mulţi 
dintre cei care s-au prezentat drept candidaţi pentru botez au ales să 
primească această orânduire în localităţile lor. Astfel s-au încheiat 
serviciile divine deosebite ale acestui an de colegiu din iubita noastră 
şcoală. 


Adunări de temperanţă 


Dar lucrarea mea nu era încă făcută în Battle Creek. De îndată 
ce ne-am întors de la lac, am fost insistent solicitată să iau parte la o 
mare adunare de temperanţă, un efort foarte lăudabil în dezvoltare 
printre o bună parte dintre cetăţenii din Battle Creek. Mişcarea 
cuprindea Clubul de Reformă Battle Creek, cu un efectiv de şase 
sute de membri şi Uniunea femeilor creştine pentru promovarea 
temperanţei, cu un efectiv de două sute şaizeci. Dumnezeu, Hristos, 
Duhul Sfânt şi Biblia erau cuvinte obişnuite la aceşti lucrători serioşi. 
Mult bine era deja adus la îndeplinire şi activitatea lucrătorilor, 
sistemul după care lucrau şi spiritul adunărilor lor promiteau în 
viitor un şi mai mare bine. 

Aceasta a fost şi ocazia vizitei marii menagerii Barnum în acest 
oraş, la 28 iunie, când doamnele de la Uniunea de temperanţă a 
femeilor creştine au dat o lovitură straşnică pentru temperanţă şi 
reformă, organizând un restaurant enorm de temperanţă pentru a 
aproviziona mulțimile de oameni care s-au adunat din ţară să viziteze 
menageria, împiedicându-i astfel să viziteze barurile şi cârciumile 
unde puteau fi expuşi la ispită. Cortul uriaş, care putea să ofere 
locuri pentru cinci mii de oameni, folosit de Conferinţa Michigan 
pentru scopuri de adunări de tabără a fost pus la dispoziţie cu această 
ocazie. Sub imensul templu de pânză, au fost aranjate şaisprezece 
sau douăzeci de mese pentru găzduirea oaspeţilor. 

La invitaţie, sanatoriul a pus o masă mare în centrul marelui 
pavilion, bogat aprovizionat cu fructe delicioase, cereale şi vegetale. 
Masa aceasta a format atracţia principală şi a avut mai mulţi clienţi 
decât oricare alta. Deşi era lungă de peste zece metri, ea a fost atât 
de aglomerată, încât a fost necesar să se aranjeze alta lungă cam cât 
două treimi din ea, care a fost de asemenea aglomerată. 

La invitaţia comitetului de organizare, format din primarul Aus- 
tin, W.H. Skinner, casierul Primei Bănci Naţionale şi C.C. Peavey, 
am vorbit în cortul cel uriaş duminică seara, la 1 iulie, despre tempe- 
ranţa creştină. În acea seară, Dumnezeu m-a ajutat; şi deşi am vorbit 
nouăzeci de minute, mulţimea de mai bine de cinci mii de persoane 
a ascultat aproape într-o tăcere fără răsuflare. 


Vizită în indiana 


Între 9-14 august, am luat parte la adunarea de tabără din Indiana, 
însoţită de fiica mea, Mary K.White. Soţul meu a socotit că îi este 
cu neputinţă să plece din Battle Creek. La această adunare, Domnul 
m-a întărit să lucrez foarte serios. El mi-a dat claritate şi putere să 
fac apel către popor. Când am privit asupra bărbaţilor şi femeilor 
adunaţi aici, nobili la înfăţişare şi impunători în influenţă, şi i-am 
comparat cu mica grupă adunată cu şase ani în urmă, dintre care cei 
mai mulţi erau săraci şi fără educaţie, n-am putut decât să exclam: 
„Ce lucruri mari a făcut Dumnezeu!“ 

Luni am suferit mult cu plămânii, care răciseră zdravăn; dar 
L-am rugat pe Domnul să mă întărească să mai pot face un efort 
pentru mântuirea sufletelor. Am fost ridicată deasupra infirmităţii 
mele şi am fost binecuvântată cu mare libertate şi putere. Am făcut 
apel către popor să-şi predea inima lui Dumnezeu. Cam cincizeci 
au venit în faţă pentru rugăciuni. S-a manifestat interesul cel mai 
profund. Ca rezultat al adunării, cincisprezece au fost înmormântați 
cu Hristos prin botez. 

Am făcut planul să particip la adunările de tabără din Ohio şi 
din Răsărit, dar cum sănătatea mea era cam şubredă, am hotărât 
să rămânem la Battle Creek. Mă dureau mult gâtul şi plămânii, iar 
inima era afectată şi ea. Fiind în mare parte a timpului suferindă, 
m-am internat pentru tratament la sanatoriu. 

Efectele muncii excesive 


Soţul meu a lucrat continuu pentru înaintarea intereselor cauzei 
lui Dumnezeu din diferitele departamente ale lucrării care se aflau 
în centrul din Battle Creek. Prietenii lui s-au mirat de cantitatea 
de muncă îndeplinită de el. În dimineaţa Sabatului de 18 august, 
a vorbit în casa noastră de rugăciune. După-amiază, mintea lui a 
fost grozav de antrenată timp de patru ore consecutiv, în timp ce a 
ascultat lectura manuscrisului pentru Spiritul Profeţiei, volumul trei. 
Conţinutul era foarte interesant şi menit să mişte sufletul până în 
străfunduri, fiind o relatare a judecății, răstignirii, învierii şi înălțării 
lui Hristos. Înainte de a ne da noi seama, el era foarte obosit. A 
început să lucreze duminică la ora cinci dimineaţa şi a continuat să 
muncească până la douăsprezece noaptea. 

A doua zi dimineaţa, cam pe la şase şi jumătate, a fost apucat de 
ameţeală şi ameninţat de paralizie. Nouă ne-a fost foarte teamă de 
această boală îngrozitoare, dar Domnul a fost îndurător şi ne-a cruțat 
de această suferinţă. Totuşi, acest atac a fost urmat de o mare istovire 
fizică şi mintală şi acum, într-adevăr, părea imposibil să luăm parte 
la adunările de tabără din Răsărit sau ca eu să particip şi să-l las pe 
soţul meu deprimat psihic şi cu sănătatea slăbită. 

Când soţul meu era slăbit în felul acesta, am spus: „Aceasta 
este lucrarea vrăjmaşului. Noi nu trebuie să ne supunem puterii lui, 
Dumnezeu va lucra în favoarea noastră“. În ziua de miercuri, am 
avut o oră specială de rugăciune, ca binecuvântarea lui Dumnezeu 
să-l susțină şi să-i dea sănătate. Am cerut şi înţelepciune ca să ne 
putem cunoaşte datoria cu privire la participarea la adunările de 
tabără. De multe ori, Domnul ne-a întărit credinţa ca să mergem 
să lucrăm pentru El în condiţii de descurajări şi infirmităţi; şi în 
astfel de timpuri, El ne-a păstrat şi ne-a susţinut. Dar prietenii noştri 
insistau că trebuie să ne odihnim pentru că părea incompatibil şi 
nejudicios să încercăm o astfel de călătorie şi să înfruntăm oboseala 
şi expunerea la viaţa de tabără. Noi înşine am încercat să gândim că 
lucrarea lui Dumnezeu avea să înainteze la fel dacă am rămâne pe 
dinafară şi n-am activa în cadrul ei. Dumnezeu avea să ridice pe alţii 
să facă lucrarea Lui. 

Totuşi, eu n-am putut afla odihnă şi libertate la gândul că voi 
rămâne departe de câmpul de lucru. Mi se părea că Satana se străduia 

să-mi bareze calea spre a mă împiedica să-mi aduc mărturia şi să-mi 
fac lucrarea pe care mi-a dat-o Dumnezeu să o fac. Aproape că 
hotărâsem să merg singură şi să-mi fac partea mea, încrezându-mă 
în Dumnezeu să-mi dea puterea necesară, când am primit o scrisoare 
de la fratele şi sora Haskell, în care îşi exprimau recunoştinţa faţă de 
Dumnezeu că fratele şi sora White aveau să participe la adunarea 
de tabără din Noua Anglie. Pastorul Canright scrisese că nu putea 
să fie prezent, deoarece era imposibil să părăsească lucrarea din 
Danvers şi, de asemenea, că nu se putea dispensa de nici unul din 
grupă. Pastorul Haskell spune în scrisoare că toate pregătirile sunt 
făcute pentru o mare adunare la Groveland şi că el a hotărât să ţină 
adunarea, cu ajutorul lui Dumnezeu, chiar dacă ar fi s-o termine 
singur. 

Din nou am prezentat Domnului problema în rugăciune. Noi 
ştiam că Vindecătorul cel puternic ne putea reda sănătatea, atât soţu- 
lui meu, cât şi mie, dacă era spre slava Lui. Părea greu să ne deplasăm 
obosiţi, bolnavi şi descurajaţi, dar din când în când simţeam că Dum- 
nezeu avea să facă din această călătorie o binecuvântare pentru noi 
amândoi, dacă mergeam încrezându-ne în El. Gândul acesta avea să 
apară mereu în mintea mea: „Unde este credinţa voastră? Dumnezeu 
a făgăduit: «Şi puterea ta să ţină cât zilele tale».“ 

M-am gândit să-l încurajez pe soţul meu; el credea că, dacă eu 
mă simţeam în stare să îndur oboseala şi munca de la adunarea de 
tabără, ar fi cel mai bine pentru mine să merg; dar el nu putea să 
suporte gândul de a mă însoţi în starea lui de slăbiciune, nefiind în 
stare să lucreze cu mintea întunecată de deprimare, fiind el însuşi 
subiect de milă pentru fraţii lui. Nu se putea ridica decât puţin de 
când avusese atacul şi se părea că nu capătă deloc putere. Am căutat 
mereu şi mereu pe Domnul, sperând să se facă o despicătură în nor, 
dar n-a venit o lumină specială. În timp ce căruţa venea să ne ia la 
gară, din nou am mers înaintea Domnului în rugăciune şi L-am rugat 
să ne sprijine în călătoria noastră. Amândoi am hotărât să pornim 
prin credinţă şi să îndrăznim totul, întemeiaţi pe făgăduinţele lui 
Dumnezeu. Deplasarea aceasta cerea din partea noastră o credinţă 
considerabilă, dar după ce ne-am ocupat locurile în vagon, am simţit 
că suntem pe calea datoriei. În timpul călătoriei ne-am odihnit şi 
noaptea am dormit. 

Adunări de tabără 


Vineri seara, pe la orele opt, am ajuns la Boston. A doua zi am 
luat primul tren spre Groveland. Când am ajuns la locul taberei, 
ploua de-a binelea. 

Pastorul Haskell lucrase fără răgaz până atunci şi au fost raportate 
adunări excelente. Pe teren erau patruzeci şi şapte de corturi, în 
afară de trei corturi mari, cel pentru adunare fiind de 25/38 metri ca 
dimensiuni. Adunările din Sabat au fost de cel mai profund interes. 
Biserica a fost reînviorată şi întărită, în timp ce păcătoşii şi cei care 
au alunecat au fost treziţi să-şi dea seama de primejdia în care se 
aflau. 

Duminică dimineaţa, vremea mai era încă închisă, dar înainte de 
timpul de adunare a poporului, soarele strălucea. Bărcile şi trenurile 
şi-au descărcat încărcătura vie pe teren; veneau cu miile. Pasto- 
rul Smith a vorbit în cursul dimineţii despre problema răsăriteană. 
Subiectul a trezit un interes deosebit, şi poporul a ascultat cu cea 
mai serioasă atenţie. După-masă mi-a fost greu să-mi fac drum spre 
amvon prin mulţimea care stătea în picioare. Când am ajuns la el, 
o mare de capete se afla în faţa mea. Cortul uriaş era plin şi mii 
stăteau pe afară, dând naştere la un perete viu cu grosimea de câţiva 
metri. Plămânii şi gâtul mă dureau foarte tare, dar totuşi am cre- 
zut că Dumnezeu mă va ajuta cu această ocazie atât de importantă. 
Vorbind, oboseala şi durerea au fost uitate, când mi-am dat seama 
că vorbeam unor oameni care n-au luat cuvintele mele ca pe nişte 
poveşti fără temei. Cuvântarea a durat cam o oră şi tot timpul i-a 
fost acordată cea mai mare atenţie. În timp ce se cânta imnul de 
încheiere, funcţionari de la Clubul de Reformă şi 'Temperanţă din 
Haverhill m-au solicitat, ca şi cu un an mai înainte, să vorbesc luni 
seara înaintea membrilor asociaţiei lor. Fiind programată să vorbesc 
la Danvers, a trebuit să refuz invitaţia. 

Luni dimineaţa am avut o oră de rugăciune în cortul nostru, pen- 
tru refacerea soţului meu. Am prezentat cazul lui înaintea Marelui 
Medic. A fost o întâlnire prețioasă; pacea cerului a coborât asupra 
noastră. Cuvintele acestea mi-au venit cu putere în minte: „Şi ceea 
ce câştigă biruinţa asupra lumii este credinţa noastră“. Cu toţii am 
simţit binecuvântarea lui Dumnezeu odihnindu-se asupra noastră. 
Apoi ne-am adunat în cortul cel mare; soţul meu era împreună cu 

noi Şi a vorbit un timp scurt, rostind cuvinte preţioase dintr-o inimă 
calmă şi cu faţa strălucind de un adânc simţământ de îndurare şi de 
bunătate a lui Dumnezeu. EI s-a străduit să-i facă pe cei ce credeau 
adevărul să înţeleagă că este privilegiul lor să primească asigurarea 
harului lui Dumnezeu în inimile lor şi că marile adevăruri pe care 
noi le credem trebuie să sfinţească viaţa, să înnobileze caracterul 
şi să aibă o influenţă salvatoare asupra lumii. Ochii înlăcrimaţi ai 
oamenilor arătau că inimile lor au fost mişcate şi muiate prin aceste 
explicaţii. 

Apoi am reluat lucrarea de acolo de unde am lăsat-o în Sabat; 
dimineaţa a fost folosită pentru lucrarea specială pentru păcătoşi şi 
cei care s-au abătut, dintre care două sute au venit în faţă pentru 
rugăciune, întinzându-se ca vârstă de la copilul de zece ani până 
la oameni, bărbaţi şi femei, cărunţi. Dintre aceştia, mai multe zeci 
au pornit pe o astfel de cale pentru prima dată în viaţă. În după- 
amiaza zilei, au fost botezate treizeci şi opt de persoane şi un număr 
asemănător şi-au amânat botezul până se vor întoarce la casele lor. 

Luni seara, împreună cu pastorul Canright şi alți câţiva, am luat 
trenul pentru Danvers. Soţul meu n-a fost în stare să mă însoţească. 
Atunci când am fost eliberată de apăsarea imediată a adunării de 
tabără, mi-am dat seama că eram bolnavă şi slăbită; dar trenul ne 
ducea repede spre întâlnirea din Danvers. Aici trebuia să stau în faţa 
unor oameni cu totul străini, ale căror minţi fuseseră vătămate de 
rapoarte false şi calomnii. M-am gândit că, dacă aş avea putere în 
plămâni, claritate în glas şi liberare de durerea de inimă, I-aş fi foarte 
recunoscătoare lui Dumnezeu. Aceste gânduri şi simţăminte le-am 
păstrat pentru mine şi, în mare întristare, dar în tăcere, am strigat 
către Dumnezeu, căci eram prea obosită să-mi adun gândurile în 
cuvinte legate; simţeam însă că trebuie să am ajutor şi l-am cerut 
din toată inima mea. Dacă trebuia să vorbesc în seara asta, aveam 
nevoie de putere fizică şi mintală. În rugăciunea mea tainică spuneam 
mereu: „Sufletul meu neajutorat se ţine de Tine. Ah, Dumnezeule, 
Eliberatorul meu, nu mă părăsi în acest ceas al nevoii mele.“ 

Pe măsură ce se apropia timpul de adunare, spiritul meu se lupta 
în rugăciune chinuitoare pentru tărie şi putere de la Dumnezeu. După 
ce s-a cântat ultimul imn, am mers la amvon. Stăteam în picioare 
slăbită, ştiind că dacă într-o oarecare măsură succesul ar fi însoţit 
lucrarea mea, acesta avea să fie prin tăria Celui Puternic. Când am 

început să vorbesc, Duhul lui Dumnezeu a venit asupra mea. L- 
am simțit asupra inimii mele ca un şoc electric şi toată durerea a 
fost de îndată îndepărtată. Suferisem de o durere mare a nervilor 
din creier; şi aceasta a fost întru totul îndepărtată. Braţul stâng şi 
mâna deveniseră aproape de nefolosit, ca urmare a durerii cardiace, 
dar sensibilitatea naturală era acum refăcută. Mintea îmi era clară, 
iar sufletul era plin de lumina şi iubirea lui Dumnezeu. Îngerii lui 
Dumnezeu păreau a fi, de fiecare parte, ca un zid de foc. 

Cortul era plin şi cam două sute de persoane stăteau pe dinafara 
lui, neputând găsi loc înăuntru. Eu am vorbit din cuvintele lui Hris- 
tos, ca răspuns la întrebarea pusă de cărturar despre cea mai mare 
poruncă din Lege: „Să iubeşti pe Domnul, Dumnezeul tău cu toată 
inima ta, cu tot sufletul tău, şi cu tot cugetul tău“. Binecuvântarea 
lui Dumnezeu a rămas asupra mea, şi durerea şi slăbiciunea m-au 
părăsit. În faţa mea se afla un popor pe care era posibil să nu-l mai 
reîntâlnesc până la judecată, iar dorinţa pentru mântuirea lor m-a 
făcut să vorbesc cu zel şi în temere de Dumnezeu, ca să pot fi elibe- 
rată de sângele lor. Efortul meu, timp de o oră şi zece minute, a fost 
însoţit de o mare libertate. Isus a fost ajutorul meu şi Numelui Său i 
se cuvine toată slava. Asistenţa a fost foarte atentă. 

Marţi ne-am întors la Groveland, spre a afla că adunarea de 
tabără se împrăştia, corturile fiind demontate, iar fraţii îşi luau rămas 
bun şi erau gata să urce în tren pentru a se întoarce la casele lor. 
Aceasta a fost una dintre cele mai bune adunări de tabără la care 
am participat vreodată. Înainte de a părăsi terenul, pastorii Canright 
şi Haskell, soţul meu, sora Ings şi cu mine am căutat un loc retras 
într-un crâng şi ne-am unit în rugăciune pentru ca binecuvântarea 
sănătăţii şi a harului lui Dumnezeu să se reverse mai bogat asupra 
soţului meu. Simţeam cu toţii nevoie de ajutorul soţului meu când 
veneau atât de multe cereri urgente pentru predicare din toate părțile. 
Această şedinţă de rugăciune a fost foarte prețioasă şi pacea cea 
dulce şi bucuria care ne-au cuprins au fost asigurarea noastră că 
Dumnezeu a auzit cererile noastre. În după-amiaza zilei, pastorul 
Haskell ne-a luat în căruţa lui şi am pornit spre South Lancaster să 
ne odihnim pentru un timp în căminul lor. Am preferat acest fel de 
călătorie, gândindu-ne că va fi spre folosul sănătăţii noastre. 

Noi am avut conflicte zilnice cu puterile vrăjmaşe ale întunericu- 
lui, dar n-am renunţat la credinţa noastră şi nici nu ne-am descurajat 

măcar. Din cauza bolii, soţul meu era deprimat, şi ispitirile lui Sa- 
tana se părea că-i tulbură mult mintea. Dar n-aveam de gând să fim 
biruiţi de vrăjmaş. Nu mai puţin de trei ori pe zi l-am prezentat 
Marelui Medic cazul lui, Celui care poate vindeca atât sufletul, cât şi 
trupul. Fiecare ocazie de rugăciune era pentru noi foarte prețioasă; 
la fiecare ocazie am avut manifestări speciale ale luminii şi iubirii 
lui Dumnezeu. În timp ce imploram pe Dumnezeu în favoarea soţu- 
lui meu, într-o seară, la fratele Haskell, se părea că Domnul era în 
mijlocul nostru în realitate. Acesta a fost un timp pe care nu-l vom 
uita niciodată. Camera părea luminată de prezenţa îngerilor. Noi ÎL 
lăudam pe Domnul în inimile noastre şi cu glasurile noastre. O soră 
nevăzătoare, fiind de faţă, a zis: „Este aceasta o viziune? Este cerul?“ 
Inimile noastre erau într-o aşa de strânsă părtăşie cu Dumnezeu, 
încât am simţit că ceasurile sfinţite erau prea sacre spre a fi irosite 
în somn. Ne-am retras pentru odihnă; dar aproape toată noaptea a 
trecut discutând şi meditând asupra bunătăţii şi iubirii lui Dumnezeu 
şi slăvindu-L pe EI cu bucurie. 

Am hotărât să călătorim cu un mijloc de transport particular o 
parte din drum, până la adunarea de tabără din Vermont, întrucât 
socoteam că aceasta ar fi spre folosul soţului meu. La amiază aveam 
să ne oprim pe marginea drumului, să aprindem un foc, să pregătim 
gustarea de prânz şi să avem un timp pentru rugăciune. Aceste ore 
preţioase petrecute împreună cu fratele şi sora Haskell, sora Ings 
şi sora Huntley nu vor fi uitate niciodată. Rugăciunile noastre s-au 
înălţat către Dumnezeu tot drumul de la South Lancaster la Vermont. 
După ce am călătorit trei zile, am luat trenul şi astfel am încheiat 
călătoria. 

Adunarea a fost de un folos special pentru lucrarea din Vermont. 
Domnul mi-a dat putere să vorbesc poporului o dată în fiecare zi. Re- 
dau următoarele din raportul pastorului Uriah Smith despre adunare, 
publicat în Review and Herald: „Fratele şi sora White şi fratele Has- 
kell au fost la această adunare, spre marea bucurie a fraţilor. Sabatul 
din 8 septembrie, care a fost hotărât ca zi de post cu referire specială 
la starea sănătăţii fratelui White, a fost serbat pe terenul unde se ţinea 
adunarea. Acolo s-au înălţat rugăciuni din inimă şi avem semne bune 
că aceste rugăciuni n-au fost în zadar. Binecuvântarea Domnului a 
fost cu poporul Său în mare măsură. În Sabat după-amiază a vorbit 
sora White, foarte liberă şi cu efect. Cam o sută de oameni au venit 

în față pentru rugăciuni, manifestând simţământul adânc şi dorinţa 
serioasă de a căuta pe Domnul.“ 

De la Vermont am plecat direct la adunarea de tabără de la New 
York. Domnul mi-a dat o mare libertate ca să vorbesc poporului, 
dar unii nu erau pregătiţi să câştige ceva în urma acestei adunări. 
Ei n-au reuşit să-şi dea seama de starea în care se aflau şi nu L- 
au căutat pe Domnul în mod serios, mărturisindu-şi alunecarea şi 
cerând îndepărtarea păcatelor lor. Unul dintre marile scopuri pentru 
a ţine adunări de tabără este ca fraţii noştri să simtă primejdia de a fi 
mult împovăraţi cu grijile acestei zile. Este o mare pierdere când nu 
se profită de aceste privilegii. 

Ne-am întors la Michigan şi după câteva zile am mers la Lansing 
spre a participa la adunarea de tabără de acolo, care a continuat 
timp de două săptămâni. Aici am lucrat foarte serios şi am fost spri- 
jinită de Duhul Domnului. Am fost foarte binecuvântată, vorbind 
studenţilor şi lucrând pentru mântuirea lor. Aceasta a fost o adunare 
remarcabilă. Duhul lui Dumnezeu a fost prezent de la început până 
la sfârşit. Ca rezultat al adunării, au fost botezați o sută treizeci de 
oameni. O mare parte dintre aceştia erau studenţi de la colegiul nos- 
tru. Noi ne-am bucurat văzând mântuirea lui Dumnezeu în această 
adunare. După ce am petrecut câteva săptămâni la Battle Creek, am 
hotărât să traversăm câmpiile spre California. 


Activităţi în California 


Soţul meu a lucrat numai puţin în California. Refacerea lui părea 
să fie amânată. Rugăciunile noastre se înălţau spre cer nu mai puţin 
de trei ori şi uneori de cinci ori pe zi; şi pacea lui Dumnezeu adesea 
cobora asupra noastră. Eu nu eram câtuşi de puţin descurajată. Ne- 
putând să dorm mult noaptea, o mare parte din timp era petrecută 
în rugăciune şi laudă recunoscătoare faţă de Dumnezeu pentru în- 
durările Sale. Simţeam că pacea lui Dumnezeu stăpâneşte în inima 
mea în mod constant şi puteam să spun într-adevăr că pacea era ca 
un râu. Asupra mea au venit necazuri neprevăzute şi neaşteptate, 
care, ca adaos la boala soţului meu, aproape că m-au copleşit. Dar 
încrederea mea în Dumnezeu a fost neclintită. El a fost cu adevărat 
un ajutor prezent la fiecare vreme de nevoie. 

Noi am vizitat Healdsburg, St. Helena, Vacaville şi Pacheco. 
Soțul meu mă însoțea când vremea era favorabilă. Iarna era mai 
degrabă obositoare pentru noi şi deoarece sănătatea soțului meu s-a 
îmbunătățit, iar vremea în Michigan a devenit blândă, el s-a întors 
să fie tratat la sanatoriu. Aici a primit un mare ajutor şi a reînceput 
să scrie pentru revistele noastre cu obişnuita lui claritate şi forţă. 

Eu n-am îndrăznit să-l însoțesc pe soţul meu de-a curmezişul 
câmpiilor, căci constanta îngrijorare şi nelinişte şi neputinţa de a 
dormi au adus asupra inimii mele dificultăţi alarmante. Noi simţeam 
tot mai mult că ceasul despărțirii noastre se apropia. A fost imposibil 
să ne reținem lacrimile, pentru că nu ştiam dacă ne vom mai întâlni 
iarăşi în această lume. Soţul meu s-a întors la Michigan şi am hotărât 
că este recomandabil pentru mine să vizitez Oregonul şi să duc 
mărturia mea celor care nu m-au auzit niciodată. 

Am plecat de la Healdsburg spre Oakland la 7 iunie şi m-am 
întâlnit cu comunităţile din Oakland şi San Francisco sub un mare 
cort din San Francisco, unde lucrase fratele Healey. Am simţit povara 
mărturiei şi a marii nevoi de a stărui în eforturi personale de partea 
acestor comunităţi pentru a aduce şi pe alţii la cunoştinţa adevărului. 
Mi-a fost arătat că San Fracinsco şi Oakland erau câmpuri misionare 
şi vor fi întotdeauna. Creşterea numărului lor va fi lentă; dar dacă 
toţi din aceste biserici ar fi membri vii şi ar face ceea ce pot în a 
duce lumina înaintea altora, mult mai mulţi ar fi aduşi în rândurile 
lor şi ar asculta de adevăr. Actualii credincioşi ai adevărului nu erau 
interesaţi pentru mântuirea altora cum ar trebui să fie. Inactivitatea 
şi indolenţa în cauza lui Dumnezeu vor avea ca rezultat abaterea lor 
înşişi de la Dumnezeu, şi prin exemplul lor, ei vor împiedica şi pe 
alţii să înainteze. Altruismul, stăruința, exerciţiul activ ar fi productiv 
cu cele mai bune rezultate. Am încercat să imprim asupra lor ceea 
ce mi-a prezentat Domnul mie, şi anume că El dorea ca adevărul să 
fie prezentat altora de către lucrători serioşi, activi, nu de către cei 
care doar mărturisesc a-l crede. Ei trebuie să prezinte adevărul nu 
numai prin cuvinte, ci printr-o viaţă precaută, fiind reprezentanţii vii 
ai adevărului. 

Mi-a fost arătat că cei care alcătuiesc aceste comunităţi trebuie 
să fie cercetători ai Bibliei, cercetând voia lui Dumnezeu mult mai 
serios pentru ca ei să poată învăţa să fie lucrători în cauza lui Dum- 
nezeu. Ei trebuie să semene seminţele adevărului oriunde se află, în 

cămin, în atelierul de lucru, în piaţă, precum şi în casa de adunare. 
Pentru a deveni obişnuiţi cu Biblia, trebuie s-o citească cu atenţie 
şi rugăciune. Pentru ca să se predea ei înşişi şi să arunce povara 
lor asupra lui Hristos, trebuie să înceapă de îndată să studieze să 
înţeleagă valoarea crucii lui Hristos şi să înveţe s-o poarte. Dacă vor 
să trăiască o viaţă sfântă, ei trebuie să se teamă de Dumnezeu. 

Acesta este procesul care ne conduce să ne vedem cum suntem. 
Când este ispitit, omul poate avea o privire rapidă asupra adevăratului 
său caracter şi poate înţelege necesitatea cultivării înclinațiilor bune. 
Încrezându-se în binecuvântarea lui Dumnezeu, creştinul este în 
siguranţă oriunde. În oraş, el n-are să fie corupt. La contabilitate, va 
fi remarcat pentru obiceiurile lui de strictă integritate. În atelierul 
mecanic, fiecare parte a lucrării lui va fi făcută cu credincioşie, numai 
spre slava lui Dumnezeu. Când este urmată calea aceasta de către 
membrii ei individuali, comunitatea va avea succes. Niciodată nu 
va fi realizată prosperitatea acestor comunităţi până când membrii 
individuali nu vor fi în strânsă legătură cu Dumnezeu, având un 
interes neegoist în salvarea sufletelor. Pastorii pot să ţină cuvântări 
plăcute şi puternice şi multă muncă poate fi depusă spre a face 
comunitatea prosperă; dar, dacă membrii individuali nu-şi fac partea 
ca slujitori ai lui Isus Hristos, comunitatea va fi totdeauna în întuneric 
şi fără putere. Oricât de dificilă şi întunecoasă este lumea, influenţa 
unui exemplu cu adevărat constant va fi o putere spre bine. 

O persoană poate să aştepte tot atât de bine să secere unde n-a 
semănat niciodată sau să afle cunoştinţă unde niciodată n-a căutat-o, 
cât să aştepte să fie mântuit în lenevie. Un om leneş şi trândav nicio- 
dată nu va avea succes să frângă mândria sau să biruie puterea ispitei 
pentru satisfacţii păcătoase, care-l ţine departe de Mântuitorul lui. 
Lumina adevărului care sfinţeşte va descoperi primitorului patimile 
păcătoase din inima lui, care se luptă pentru dominație, ceea ce face 
necesar pentru el să-şi încordeze fiecare nerv şi să se străduiască din 
toate puterile să-i reziste lui Satana, ca să poată birui prin meritele 
lui Hristos. Când este înconjurat de influenţe menite să-l îndepărteze 
de Dumnezeu, cererile lui trebuie să fie fără încetare pentru ajutor şi 
putere de la Isus ca să poată birui planurile lui Satana. 

Unii din aceste comunităţi se află într-o primejdie continuă pen- 
tru că îngrijorările acestei vieţi şi gândurile lumegşti le ocupă atât 
de mult mintea, încât nu se mai gândesc la Dumnezeu sau la cer 

şi la nevoile sufletelor lor. Ei se trezesc din amorţeală din când în 
când, dar cad înapoi într-un somn şi mai adânc. Dacă nu se trezesc 
de-a binelea, Dumnezeu va îndepărta de la ei lumina pe care le-a 
dat-o. În mânia Lui, va îndepărta sfeşnicul din locul lui. Din aceste 
comunităţi, El a făcut depozitarul Legii Sale. Dacă părăsesc păcatul 
ŞI, prin evlavie zeloasă şi activă, dau pe faţă stabilitate şi supunere 
faţă de învăţăturile Cuvântului lui Dumnezeu fiind credincioşi în 
îndeplinirea datoriei religioase, ei vor ajuta la punerea sfeşnicului 
la locul lui şi vor avea dovada că Domnul oştirilor este cu ei şi că 
Dumnezeul lui Iacov este adăpostul lor. 


Vizită în Oregon 


Duminică, 10 iunie, ziua în care trebuia să plecăm în Oregon, eu 
eram istovită datorită bolii de inimă. Prietenii mei credeau că este 
aproape îndrăzneţ pentru mine să iau vaporul, dar eu am socotit că 
m-aş odihni dacă m-aş îmbarca pe vas. Am aranjat să scriu foarte 
mult în timpul călătoriei pe apă. 

Împreună cu o doamnă prietenă şi cu pastorul I.N. Loughborough 
am părăsit San Francisco în după-amiaza zilei de 10 cu vaporul 
„Oregon“. Căpitanul Conner, care răspundea de splendidul vapor, 
a fost foarte atent cu pasagerii lui. După ce am trecut de Golden 
Gate şi am intrat în oceanul nesfârşit, acesta a fost foarte agitat. 
Vântul ne era împotrivă, şi vaporul se înclina teribil, în timp ce 
oceanul era grozav de înfuriat de vânt. Eu priveam cerul înnorat, 
valurile care, grăbite, se ridicau înalte ca un munte şi stropii de apă 
care reflectau culorile curcubeului. Priveliştea era înfricoşător de 
grandioasă, şi eu am fost plină de venerație în timp ce contemplam 
tainele adâncului. Acesta este teribil în mânia lui. Există o frumuseţe 
grozavă în înălțimea mândrelor lui valuri care urlă şi apoi cad în 
suspine jalnice. Puteam să văd manifestarea puterii lui Dumnezeu 
în mişcările agitate ale apelor care gemeau sub acţiunea nemiloasă a 
vânturilor ce înălţau valurile ca şi când ar fi în convulsiile agoniei. 

Ne aflam într-un vas frumos, zgâlţâit de valuri mereu neliniştite; 
dar exista o putere nevăzută care ţinea ferm în stăpânire valurile. 
Numai Dumnezeu are puterea de a le menţine în limitele lor hotărâte. 
El poate să ţină apele ca în căuşul mâinii. Adâncul va asculta de 

glasul Creatorului lui: „Până aici să vii, să nu treci mai departe, aici 
să ți se oprească mândria valurilor tale“. 

Ce subiect de cugetat a fost întinsul şi grandiosul Ocean Pacific! 
În aparenţă, el era chiar opusul pacificului: era turbare şi furie. Când 
aruncăm o privire superficială asupra apei, se pare că nimic nu 
este atât de greu de stăpânit, atât de lipsit de lege şi ordine, ca 
marele adânc. Dar Legea lui Dumnezeu este ascultată de ocean. 
El cântăreşte apele şi delimitează albia lor. În timp ce priveam la 
cerurile de sus şi la apele de jos, mă întrebam: „Cine sunt eu? Unde 
merg? În jurul meu nu sunt decât nemărginitele ape. Cât de mulţi 
s-au îmbarcat pe ape şi niciodată n-au mai văzut câmpiile cele verzi 
sau fericitele lor cămine! Ei au căzut în adânc ca un bob de nisip şi 
astfel şi-au încheiat viaţa.“ 

În timp ce priveam la acele talazuri albe la vârf care urlau, mi-am 
adus aminte de acea scenă din viaţa lui Hristos, când ucenicii, în 
ascultare de porunca Învăţătorului lor, au mers cu corabia de partea 
cealaltă a mării. Asupra lor s-a abătut o furtună teribilă. Corabia 
nu voia să asculte de ei şi au fost duşi încoace şi încolo până ce, 
în disperare, au renunţat la vâsle. Ei se aşteptau să piară acolo; 
dar, în timp ce furtuna şi talazurile prevesteau moartea, Hristos, pe 
care ei Îl lăsaseră de cealaltă parte, li S-a arătat, mergând liniştit pe 
agitatele valuri spumegânde. Ei erau dezorientaţi datorită eforturilor 
zadarnice şi, în situaţia lor aparent deznădăjduită, au renunţat la 
tot, considerându-se pierduţi. Când L-au văzut în faţa lor pe Isus 
mergând pe apă, s-au îngrozit şi mai mult. Ei au interpretat lucrul 
acesta ca o prevestire a morţii lor imediate. Au ţipat de teamă. Dar, 
în loc ca apariţia Sa să vestească prezenţa morţii, El a venit ca 
un mesager al vieţii. Glasul Lui a fost auzit mai presus de urletul 
elementelor naturii: „Eu sunt, nu vă temeţi!“ Cât de repede s-a 
schimbat acum scena, din groaza disperării, în bucuria credinţei şi 
a speranţei în prezenţa iubitului Învățător! Ucenicii n-au mai simţit 
nelinişte şi nici teamă de moarte, pentru că Hristos era cu ei. 

Să refuzăm noi ascultarea de Izvorul oricărei puteri, de a cărui 
Lege ascultă chiar marea şi valurile? Să mă tem eu de a mă încrede 
în ocrotirea Lui, când El a spus că nici o vrabie nu cade pe pământ 
fără ca Tatăl nostru cel ceresc să observe? 

Când au plecat aproape toţi la cabinele lor, eu am continuat să 
rămân pe punte. Căpitanul mi-a adus un scaun înclinat din trestie 

împletită şi pături ca protecţie pentru aerul rece. Eu ştiam că, dacă 
mergeam în cabină, mă îmbolnăveam. S-a lăsat noaptea, întunericul 
a acoperit marea, şi valurile se năpusteau furioase asupra vasului 
nostru. Vasul acesta mare nu era decât o aşchie pe apele nemiloase; 
dar el a fost păzit şi ocrotit pe drumul lui de îngeri cereşti, însărcinaţi 
de Dumnezeu să împlinească poruncile Lui. Altfel, noi puteam fi 
înghiţiţi într-o clipă, nerămânând nici o urmă din vasul cel splendid. 
Dar acel Dumnezeu care hrăneşte corbii şi care numără perii capului 
nostru nu ne va uita. 

Căpitanul a socotit că era prea rece pentru mine să rămân pe 
punte. Eu i-am spus că, în ce priveşte siguranţa sănătăţii mele, mai 
degrabă aş dori să rămân pe punte toată noaptea decât să intru în 
cabină, unde erau două doamne care aveau rău de mare şi unde aş 
fi lipsită de aer curat. El a spus: „Dumneavoastră nu vi se cere să 
vă ocupați cabina. Am să mă îngrijesc să aveţi un loc bun pentru 
dormit.“ Am fost ajutată de stewardesă până în salonul de sus şi 
pe duşumea a fost pusă o saltea de păr. Deşi totul a fost adus la 
îndeplinire în cel mai repede timp posibil, eu am devenit foarte 
abătută. M-am aşezat jos pe patul meu şi nu m-am ridicat de pe el 
decât în dimineaţa următoare a zilei de joi. În acel timp am mâncat 
numai o dată, câteva linguri de supă de carne concentrată şi biscuiţi. 

În timpul celor patru zile de călătorie cu vaporul, unul sau altul 
îndrăzneau să iasă din cabinele lor; erau palizi, slabi şi, clătinându- 
se, încercau să-şi facă plimbarea pe punte. Pe fiecare faţă se citea 
tristeţea. Însăşi viaţa părea de nedorit. Toţi tânjeam după odihna 
pe care n-o puteam găsi şi voiam să vedem ceva ce stătea liniştit. 
Atunci, importanţa personală nu era avută prea mult în vedere. Din 
aceasta putem învăţa o lecţie despre micimea omului. 

Călătoria noastră pe ocean a continuat să fie foarte agitată până 
am trecut de bancul de nisip şi am intrat pe râul Columbia, care avea 
un luciu ca sticla. Am fost ajutată să merg pe punte. Era o dimineaţă 
frumoasă şi pasagerii s-au revărsat afară ca un roi de albine. Formau 
o grupă cu înfăţişare foarte tristă la început, dar aerul înviorător şi 
lumina îmbucurătoare a soarelui, după vânt şi furtună, în curând au 
dat naştere la bucurie şi veselie. 

Pentru ultima noapte în care am fost pe vas am fost foarte re- 
cunoscătoare faţă de Tatăl meu ceresc. Acolo am învăţat o lecţie 
pe care n-am s-o uit niciodată. Dumnezeu a vorbit inimii mele în 

furtună, în valuri şi în liniştea care a urmat. Şi să nu ne închinăm noi 
Lui? Să se ridice voinţa omului împotriva voinţei lui Dumnezeu? Să 
fim noi neascultători de poruncile unui Comandant atât de puternic? 
Să ne luptăm cu Cel Prea Înalt, care este sursa oricărei puteri şi din 
a cărui inimă se revarsă iubire nemărginită şi binecuvântare pentru 
fiinţele de sub grija Lui? 

Vizita mea în Oregon a fost de un interes deosebit. După o 
despărţire de patru ani, m-am întâlnit acolo cu scumpii mei prieteni, 
fratele şi sora Van Horn, pe care îi revendicăm ca fiind copiii noştri. 
Fratele Van Horn n-a prezentat rapoarte atât de favorabile ale lucrării 
lui cum ar fi putut, pe drept, s-o facă. În consecinţă, am fost oarecum 
surprinsă şi foarte mulţumită să aflu cauza lui Dumnezeu într-o stare 
atât de prosperă în Oregon. Prin eforturile neobosite ale acestor 
misionari credincioşi, a fost înfiinţată o Conferinţă adventistă de 
ziua a şaptea şi au fost angajaţi câţiva pastori ca să lucreze în acel 
câmp întins. 

Marţi seara, la 18 iunie, m-am întâlnit cu un frumos număr de 
păzitori ai Sabatului din acest stat. Inima mea a fost înduioşată de 
Duhul lui Dumnezeu. Mi-am prezentat mărturia pentru Isus şi mi-am 
exprimat recunoştinţa pentru privilegiul plăcut pe care-l aveam de a 
ne încrede în iubirea Lui şi de a cere ca puterea Lui să se unească cu 
eforturile noastre pentru salvarea de la pierzare a păcătoşilor. Dacă 
vrem ca lucrarea lui Dumnezeu să prospere, trebuie ca Hristos să 
locuiască în noi; pe scurt, trebuie să facem lucrările lui Hristos. Ori- 
unde privim, secerişul apare copt; dar lucrătorii sunt atât de puţini! 
Mi-am simţit inima plină de pacea lui Dumnezeu şi revărsată în 
iubire pentru poporul Lui cel scump, cu care mă închinam pentru 
prima dată. 

În ziua de duminică, 20 iunie, am vorbit în biserica metodistă 
din Salem despre subiectul cumpătării. Prezenţa a fost neobişnuit 
de bună şi eram liberă să tratez acest subiect favorit pentru mine. 
Mi s-a cerut să vorbesc din nou în acelaşi loc duminică după adu- 
narea de tabără, dar am fost împiedicată de răguşeală. Marţi, seara 
următoare, am vorbit totuşi din nou în această biserică. Mi-au fost 
făcute multe invitaţii să vorbesc despre cumpătare în diferite oraşe 
şi orăşele din Oregon, dar starea sănătăţii mele mi-a interzis să mă 
conformez acestor cereri. Vorbirea continuă şi schimbarea climei 
mi-au provocat o răguşeală temporară, dar severă. 

Am intrat în adunarea de tabără cu simțăminte de interes profund. 
Când am stat în faţa poporului, Domnul mi-a dat putere şi har. În timp 
ce priveam peste audiența atentă, inima mea a fost frântă înaintea 
lui Dumnezeu. Aceasta a fost prima adunare de tabără ţinută de 
poporul nostru în acel stat. Am încercat să vorbesc, dar graiul meu a 
fost întrerupt din cauza plânsului. M-am simţit foarte neliniştită din 
cauza slabei sănătăţi a soţului meu. În timp ce vorbeam, mi-a apărut 
în faţa ochilor minţii mele, foarte viu, o adunare din comunitatea 
Battle Creek, soţul meu fiind în mijlocul ei, cu lumina blândă a 
Domnului planând asupra lui şi înconjurându-l. Faţa lui purta semne 
ale sănătăţii şi el părea foarte fericit. 

Am încercat să prezint înaintea poporului recunoştinţa pe care 
ar trebui s-o simţim pentru afectuoasa compasiune şi marea iubire 
a lui Dumnezeu. Bunătatea şi slava Lui mi-au impresionat mintea 
într-o manieră remarcabilă. Am fost copleşită de un simţământ al 
inegalabilei Lui îndurări şi de lucrarea pe care o face El, nu numai 
în Oregon, în California şi în Michigan, unde se află importantele 
noastre instituţii, ci şi în ţări străine. Nu pot să prezint altora tablo- 
urile care au impresionat în mod atât de viu mintea mea cu acea 
ocazie. Pentru un moment, mi-a apărut în faţă întinderea lucrării şi 
am pierdut din vedere cele ce erau în jurul meu. Ocazia şi poporul 
căruia mă adresam au pierit din mintea mea. Lumina, preţioasa lu- 
mină din cer, strălucea cu mare putere asupra acelor instituţii care 
erau angajate în solemna şi înalta lucrare de reflectare a razelor de 
lumină pe care cerul le-a lăsat să strălucească asupra lor. 

Pe tot parcursul adunării de tabără, Domnul mi s-a părut a fi 
foarte aproape de mine. Când ea s-a încheiat, eram extrem de obosită, 
dar liberă în Domnul. Acesta a fost un timp de muncă folositoare care 
a întărit biserica spre a continua în lupta pentru adevăr. Chiar înainte 
de a începe adunarea de tabără, multe lucruri mi-au fost descoperite 
în viziune în timpul nopţii; dar mi-a fost impusă tăcerea, ca să nu 
amintesc nimănui chestiunea la acea dată. După ce s-a încheiat 
adunarea, am avut în timpul nopţii o altă manifestare remarcabilă a 
puterii lui Dumnezeu. 

În duminica de după adunarea de tabără, am vorbit după-masă în 
piaţa publică. În inima mea era iubirea lui Dumnezeu şi am stăruit 
asupra simplităţii religiei Evangheliei. Inima mea a fost topită şi 

înmuiată de iubirea lui Isus şi am dorit să-L prezint pe El în aşa fel, 
încât toți să poată fi fermecaţi de frumuseţea caracterului Său. 

În timpul şederii mele în Oregon, am vizitat închisoarea din 
Salem împreună cu fratele şi sora Carter şi sora Jordan. Când a sosit 
timpul pentru slujbă, am fost conduşi la capelă, care era plăcută prin 
lumina bogată şi aerul curat şi proaspăt. La un semnal al clopotului, 
doi bărbaţi au deschis porţile mari de fier, şi întemniţaţii au intrat cu 
grămada. Pentru siguranţă, uşile au fost încuiate în urma lor şi pentru 
prima dată în viaţa mea am fost închisă între pereţii unei temnițe. 

Mă aşteptam să văd oameni cu înfăţişare respingătoare, dar am 
fost dezamăgită; mulţi dintre ei păreau inteligenţi şi unii chiar dotați. 
Erau grosolan îmbrăcaţi, dar într-o uniformă curată de închisoare, 
cu părul tuns şi cu bocanci lustruiţi. Când priveam la diferitele fizio- 
nomii din faţa mea, mă gândeam: „Fiecăruia dintre aceşti oameni 
i-au fost încredințate daruri sau talente, ca să fie folosite spre slava 
lui Dumnezeu şi spre folosul lumii, dar ei au disprețuit aceste daruri 
ale cerului, au abuzat de ele şi le-au aplicat greşit.“ Când îi priveam 
pe tineri, în vârstă de optsprezece, douăzeci şi treizeci de ani, m-am 
gândit la nefericitele lor mame şi la durerea şi mustrarea lor de con- 
ştiinţă care erau partea lor amară. Multe inimi ale acestor mame au 
fost zdrobite de calea neevlavioasă urmată de copiii lor. Dar şi-au 
făcut ele datoria pentru aceşti copii? Nu le-au satisfăcut ele propria 
lor voinţă şi umblare şi n-au neglijat ele să-i înveţe poruncile lui 
Dumnezeu şi pretențiile Lui asupra lor? 

Când toată lumea a fost adunată, fratele Carter a citit un imn. 
Toţi aveau cărți şi s-au unit cântând din inimă. Unul, care era un 
muzician perfect, a cântat la armoniu. Apoi eu am început adunarea 
cu rugăciune şi din nou am cântat împreună. Am vorbit din cuvintele 
lui Ioan: „Vedeţi ce dragoste ne-a arătat Tatăl, să ne numim copii 
al lui Dumnezeu! Şi suntem. Lumea nu ne cunoaşte pentru că nu 
L-a cunoscut nici pe El. Prea iubiţilor, acum suntem copii ai lui 
Dumnezeu. Şi ce vom fi nu s-a arătat încă. Dar ştim că atunci când 
Se va arăta El, vom fi ca EI; pentru că ÎI vom vedea aşa cum este“. 

Am înălţat înaintea lor sacrificiul nemărginit făcut de Tatăl, dând 
pe iubitul Său Fiu pentru oamenii căzuţi, pentru ca prin ascultare, 
să poată fi schimbaţi şi să devină fii recunoscuţi ai lui Dumnezeu. 
Biserica şi lumea sunt chemate să admire iubirea care, exprimată 
astfel, întrece priceperea omenească şi care uimeşte chiar şi pe îngerii 

din cer. Această iubire este atât de adâncă, atât de largă, atât de înaltă, 
încât apostolul inspirat, nereuşind să găsească cuvinte cu care s-o 
descrie, invită biserica şi lumea s-o privească — să facă din ea tema 
contemplării şi meditaţiei. 

Am prezentat înaintea ascultătorilor mei păcatul lui Adam făcut 
prin călcarea poruncilor exprese ale Tatălui. Dumnezeu a făcut pe 
om drept, perfect, sfânt şi fericit, dar el a pierdut favoarea divină 
şi a nimicit propria lui fericire prin neascultarea de Legea Tatălui. 
Păcatul lui Adam a afundat neamul omenesc în mizerie şi disperare. 
Dar Dumnezeu, în minunata Sa iubire şi îndurare, n-a lăsat pe oameni 
să piară în starea lor deznădăjduită şi căzută. El a dat pe prea iubitul 
Său Fiu pentru mântuirea lor. Hristos a intrat în lume cu natura 
Lui divină îmbrăcată în natura omenească. El a trecut peste terenul 
unde a căzut Adam, a suportat proba pe care Adam n-a reuşit să o 
îndure; El a biruit fiecare ispită a lui Satana şi a răscumpărat astfel 
dezonorantul eşec şi căderea lui Adam. 

Apoi m-am referit la postul îndelungat al lui Hristos din pustie. 
Păcatul satisfacerii apetitului şi puterea lui asupra naturii umane 
nu pot fi niciodată înţelese, afară de cazul că acel post îndelungat 
al lui Hristos, când Se lupta de unul singur cu prinţul puterilor în- 
tunericului, este studiat şi înţeles. În joc era mântuirea omului. Va 
ieşi biruitor Satana sau Răscumpărătorul lumii? Este imposibil să 
ne închipuim cu ce interes au privit îngerii lui Dumnezeu încercarea 
iubitului lor Comandant. 

Isus a fost ispitit în toate lucrurile aşa cum suntem şi noi, pentru 
ca să poată şti cum să-i ajute pe cei care aveau să fie ispitiţi. Viaţa Lui 
este exemplul nostru. El dovedeşte, prin ascultarea Lui de bunăvoie, 
că omul poate asculta de Legea lui Dumnezeu, şi călcarea Legii, 
iar nu ascultarea de ea, îl duce în robie. Mântuitorul a fost plin 
de compasiune şi iubire; El niciodată n-a disprețuit pe cel care se 
pocăieşte cu adevărat, oricât de mare era vina lui, dar a denunţat 
cu tărie ipocrizia de orice fel. El cunoaşte păcatele oamenilor, ştie 
toate faptele lor şi citeşte toate motivele lor secrete, totuşi nu Se 
îndepărtează de ei în nelegiuirea lor. El insistă pe lângă păcătos şi 
discută cu el, şi într-un sens — acela că ia asupra Sa slăbiciunea 
naturii omeneşti -, El Se aşează pe Sine la acelaşi nivel cu el. „Veniţi 
totuşi să ne judecăm, zice Domnul. De vor fi păcatele voastre cum e 

cârmâzul, se vor face albe ca zăpada; de vor fi roşii ca purpura, se 
vor face ca lâna.“ 

Omul, care a stricat chipul lui Dumnezeu în sufletul lui printr-o 
viaţă coruptă, nu poate produce o schimbare radicală în el însuşi 
numai prin efort omenesc. El trebuie să accepte prevederile Evan- 
gheliei; trebuie să fie împăcat cu Dumnezeu prin ascultare faţă de 
Lega Sa şi credinţa în Isus Hristos. De aici înainte, viaţa lui trebuie 
să fie condusă după un principiu nou. Prin pocăință, credinţă şi fapte 
bune, el poate perfecționa un caracter drept şi să ceară, prin meritele 
lui Hristos, privilegiul de fii ai lui Dumnezeu. Principiile adevărului 
divin, primite şi nutrite în inimă, ne vor duce la o desăvârşire morală 
pe care noi n-am considerat-o ca fiind posibil s-o ajungem. „ŞI ce 
vom fi nu s-a arătat încă. Dar ştim că atunci când Se va arăta El, vom 
fi ca El, pentru că Îl vom vedea aşa cum este. Oricine are nădejdea 
aceasta în El, se curăţeşte, după cum El este curat.“ 

Iată lucrarea pe care s-o facă omul. El trebuie să privească în 
oglinda Legii lui Dumnezeu, să observe defectele din caracterul lui 
moral şi să îndepărteze păcatele, spălându-şi haina caracterului său 
în sângele Mielului. Invidie, mândrie, răutate, înşelăciune, ceartă şi 
crimă vor fi curățate din inima care primeşte iubirea lui Hristos şi 
care nutreşte speranţa de a fi făcut asemenea Lui când îl vom vedea 
aşa cum este EI. Religia lui Hristos curăţă şi face demn pe posesorul 
ei, oricare ar fi legăturile sale sau starea lui socială. Oamenii care au 
devenit creştini transformați se ridică deasupra nivelului fostului lor 
caracter, având o putere mintală şi morală mai mare. Acei care au 
căzut şi s-au degradat prin păcat şi crimă pot fi ridicaţi prin meritele 
Mântuitorului la o poziţie numai cu puţin mai jos decât aceea a 
îngerilor. 

Dar influenţa nădejdu Evangheliei nu-l face pe păcătos să pri- 
vească la mântuirea lui Hristos ca la o problemă a harului fără plată, 
în timp ce el trăieşte în continuă călcare a Legii lui Dumnezeu. Când 
lumina adevărului apare în mintea lui şi înţelege pe deplin cerin- 
tele lui Dumnezeu şi îşi dă seama de întinderea păcatelor lui, el îşi 
va schimba căile, va deveni fidel faţă de Dumnezeu prin puterea 
obţinută de la Mântuitorul lui şi va duce o viaţă nouă şi mai curată. 

În timp ce eram la Salem, am făcut cunoştinţă cu fratele şi sora 
Donaldson, care doreau ca fiica lor să se întoarcă la Battle Creek 
împreună cu noi, ca să frecventeze colegiul. Sănătatea ei era slabă şi 

a fost o luptă foarte mare pentru ei să se despartă de ea, singura lor 
fiică; dar avantajele spirituale pe care avea să le primească acolo i-au 
convins să facă sacrificiul. Şi suntem fericiţi să spunem aici că, la 
recenta adunare de tabără din Battle Creek, acest copil scump a fost 
afundat cu Hristos în botez. Iată o altă dovadă a importanţei faptului 
ca adventiştii de ziua a şaptea să-şi trimită copiii la şcolile noastre, 
unde pot fi aduşi direct sub influenţa salvatoare. 

Călătoria noastră de la Oregon a fost agitată, dar n-am mai fost 
aşa de bolnavă ca în precedenta mea călătorie pe mare. Acest vas, 
„Idaho“, n-avea tangaj, ci doar ruliu. Pe vas am fost trataţi foarte 
amabil. Am făcut multe cunoştinţe plăcute şi am împărţit unora 
publicaţiile noastre, care au dus la conversații folositoare. Când am 
ajuns la Oakland, am aflat că a fost ridicat cortul şi că un număr 
destul de mare de oameni au îmbrăţişat adevărul prin lucrarea fratelui 
Healey. În cort, am vorbit de mai multe ori. În Sabat şi în ziua întâi, 
comunităţile din San Francisco şi Oakland s-au adunat împreună şi 
am avut adunări interesante şi folositoare. 

Am dorit mult să iau parte la adunarea de tabără din California, 
dar am fost chemată urgent să particip la adunările de tabără din Est. 
Când mi-a fost prezentată starea lucrurilor de acolo, ştiam că aveam 
de dus o mărturie mai ales pentru fraţii noştri din Conferinţa New 
England şi nu mă simţeam liberă să mai rămân în California. 


In drum spre răsărit 


La 28 iulie, însoţită de fiica noastră, d-na Emma White, şi Edith 
Donaldson, am plecat din Oakland spre Est. Am sosit la Sacramento 
în aceeaşi zi şi am fost întâmpinați de fratele şi sora Wilkinson, 
care ne-au urat un călduros bun venit şi ne-au luat în căminul lor, 
unde ne-am întreţinut agreabil în timpul şederii noastre. Conform 
programului, eu am vorbit duminică. Încăperea a fost bine ocupată 
cu o adunare atentă, şi Domnul mi-a dat libertate să le vorbesc din 
Cuvântul Său. Luni am luat din nou trenul, oprindu-ne la Reno, 
Nevada, unde eram programată să vorbesc marţi seara în cortul în 
care pastorul Loughborough ţinea un curs de lecturi. Am vorbit liberă 
la patru sute de ascultători atenţi despre cuvintele lui Ioan: „Vedeţi 
ce dragoste ne-a arătat Tatăl, să ne numim copii ai lui Dumnezeu“. 

În timp ce treceam peste întinsul deşert american, în căldură şi 
praf de sărătură, am devenit foarte obosiţi de peisajul sterp, deşi ne 
împărtăşisem de toată comoditatea şi alunecam repede şi lin pe şinele 
de cale ferată, traşi de locomotivă. Mi-am adus aminte de evreii 
din vechime, care au călătorit peste stânci şi deşerturi aride timp 
de patruzeci de ani. Căldura, praful şi asprimea drumului au atras 
plângeri şi oftări de oboseală din partea celor care au făcut acel drum 
obositor. Mă gândeam că, dacă noi am fi obligaţi să călătorim pe jos 
peste un deşert sterp, adesea suferind de sete, căldură şi oboseală, 
foarte mulţi dintre noi am murmura mai mult decât au murmurat 
israeliți. 

Înfăţişarea specifică peisajului muntos pe drumul de ţară a fost 
schiţată adesea de peniță şi creion. Probabil că toţi cei care sunt 
delectaţi de grandoarea şi frumuseţea naturii simt o tresărire de 
bucurie când privesc aceşti vechi munţi grandioşi, dealuri frumoase 
şi canioane sălbatice şi stâncoase. Aceasta este adevărat mai ales 
în dreptul unui creştin. El vede în stâncile de granit şi în susurul 
râurilor lucrarea braţului atotputernic al lui Dumnezeu. El doreşte să 
se caţere pe munţii cei înalţi, pentru că i se pare că atunci ar fi mai 
aproape de cer, deşi el ştie că Dumnezeu aude rugăciunile copiilor 
Săi atât din vale, cât şi de pe vârful muntelui. 


Colorado 


Pe drumul de la Denver la Walling,,s Mills, staţiunea muntoasă 
unde soţul meu a petrecut lunile de vară, ne-am oprit în oraşul 
Boulder şi cu bucurie am văzut casa noastră de adunare din pânză 
de cort, unde pastorul Cornell ţinea o serie de adunări. Am găsit un 
adăpost liniştit în căminul confortabil al sorei Dartt. Cortul a fost dat 
cu împrumut spre a ţine în el adunări despre cumpătare şi, datorită 
invitaţiei speciale, am vorbit în cortul plin de ascultători atenţi. Deşi 
obosită din cauza călătoriei mele, Domnul m-a ajutat să prezint cu 
deplin succes în faţa poporului necesitatea de a practica o cumpătare 
strictă în toate lucrurile. 

Luni, 8 august, m-am întâlnit cu soţul meu şi l-am găsit cu să- 
nătatea într-o stare mult mai bună, vesel şi activ, drept pentru care 
am fost recunoscătoare faţă de Dumnezeu. Pastorul Canright, care a 
petrecut câtva timp împreună cu soţul meu în munţi, a fost în acest 

timp chemat acasă la soţia lui care era bolnavă, şi duminică, soţul 
meu şi cu mine l-am însoţit în oraşul Boulder să ia trenul. Seara am 
vorbit în cort, şi dimineaţa următoare ne-am întors la căminul nostru 
vremelnic din Walling“s Mills. Sabatul următor am vorbit din nou 
celor adunaţi în cort. După explicaţiile mele, am avut o şedinţă de 
consfătuire. Au fost aduse unele mărturisiri excelente. Unii păzeau 
primul lor Sabat. Seara, după Sabat, am vorbit poporului, şi duminică 
seara de asemenea. 

Toată familia noastră era prezentă în munţi, afară de fiul nostru 
Edson. Soţul meu şi copiii au socotit că, deoarece eram mult sleită 
de puteri, fiindcă am lucrat aproape continuu de când cu adunarea de 
tabără din Oregon, era privilegiul meu să mă odihnesc; dar în mintea 
mea era întipărit gândul să iau parte la adunările de tabără din Est, 
mai ales la cea din Massachusetts. Rugăciunea mea a fost că, dacă 
aceasta era voia lui Dumnezeu ca să particip la aceste adunări, soţul 
meu să fie de acord ca eu să merg. 

După ce ne-am întors în Boulder, am găsit o scrisoare de la 
fratele Haskell, în care ne îndemna pe amândoi să participăm la 
adunarea de tabără; dar dacă soţul meu nu putea să vină, el dorea ca 
măcar eu să vin, dacă este posibil. I-am citit soţului meu scrisoarea 
şi am aşteptat să văd ce va spune. După câteva momente de tăcere, 
el a spus: „Ellen, tu va trebui să participi la adunarea de tabără din 
New England.“ A doua zi, cuferele noastre au fost făcute. La orele 
două din noapte, favorizați de lumina lunii, am pornit spre gară şi la 
şase şi jumătate ne-am urcat în tren. Călătoria numai plăcută nu a 
fost, deoarece căldura a fost mare, şi eu eram mult epuizată. 


Adunări în est 


Ajungând la Battle Creek, am aflat că am fost programată să 
vorbesc duminică seara în cortul gigant ridicat pe terenul colegiu- 
lui. Cortul era supraaglomerat şi inima mea s-a revărsat în apeluri 
serioase către popor. 

Am zăbovit acasă o foarte scurtă perioadă de timp şi apoi, însoţită 
de sora Mary Smith Abbey şi fratele Farnsworth, din nou mi-am luat 
zborul în drum spre răsărit. Când am ajuns la Boston, eram epuizată. 
Fraţii Wood şi Haskell ne-au întâmpinat la gară şi ne-au însoţit la 
Ballard Vale, locul adunării. Am fost primiţi cu căldură de vechii 

noştri prieteni şi cu cordialitatea care, pentru un moment, se părea că 
mă odihneşte. Vremea era excesiv de caldă şi schimbarea de la clima 
reconfortantă din Colorado la căldura apăsătoare din Massachusetts 
a făcut ca aceasta din urmă să fie aproape insuportabilă. Am încercat 
să vorbesc poporului, cu toată oboseala mea cea mare, şi am fost 
întărită să-mi aduc mărturia. Cuvintele păreau că merg drept la inimă. 
Se cerea multă muncă la această adunare. De când cu ultima adunare 
de tabără, au fost înfiinţate comunităţi noi. Suflete preţioase au 
acceptat adevărul, şi acestea era necesar să fie conduse mai departe 
spre o mai adâncă şi mai completă cunoaştere a evlaviei practice. 
Domnul mi-a dat uşurinţă să-mi aduc mărturia. 

Cu o ocazie din timpul acestei adunări, am făcut unele observaţii 
cu privire la necesitatea practicării unei economii în îmbrăcăminte 
şi în cheltuirea banilor. Există primejdia de a deveni neatenţi şi 
nepăsători în folosirea banilor Domnului. Tinerii care se angajează 
în lucrarea de la cort trebuie să fie atenţi să nu facă cheltuieli inutile. 
Pe măsură ce corturile intră în câmpuri noi şi lucrarea misionară 
se extinde, nevoile cauzei sunt multe şi, fără zgârcenie, în această 
problemă, trebuie folosită cea mai rigidă economie. Este mai uşor să 
laşi să crească o notă de plată decât s-o plăteşti. Sunt multe lucruri 
care ar fi convenabile şi plăcute, dar care nu sunt necesare şi de care 
te poţi dispensa fără suferinţă reală. Este foarte uşor să înmulţeşti 
notele de plată de la hotel, costul biletelor de tren, cheltuieli care 
pot fi evitate sau foarte mult micşorate. Noi am făcut drumul spre 
California dus-întors de douăsprezece ori şi n-am cheltuit nici un 
singur dolar pe mâncare la restaurante sau la vagonul-restaurant 
ataşat. Am mâncat hrana din coşul nostru cu mâncare. Fiind plecaţi 
de trei zile, hrana devine foarte stătută, dar puţin lapte sau fulgi de 
ovăz proaspeţi împlinesc nevoile noastre. 

Cu o altă ocazie, m-am referit la sfinţirea adevărată, care nu este 
nimic mai puţin decât o zilnică moarte a eului şi o zilnică conformare 
cu voia lui Dumnezeu. Când am fost la Oregon, mi-a fost arătat că 
unele dintre tinerele comunităţi din Conferinţa New England erau 
în primejdie datorită influenţei vătămătoare a ceea ce se cheamă 
sanctificare. Unii vor ajunge înşelaţi de această doctrină, în timp ce 
alții, cunoscând influenţa ei înşelătoare, îşi vor da seama de primejdie 
şi se vor îndepărta de ea. Sfințirea lui Pavel a fost o luptă continuă 
cu eul. El a spus: „Eu mor zilnic“. 

Voința şi dorinţa lui se ciocneau în fiecare zi cu datoria şi vo- 
inţa lui Dumnezeu. În loc să urmeze înclinația, el a făcut voia lui 
Dumnezeu, oricât de neplăcută era pentru natura lui. 

I-am chemat pe cei care doreau să fie botezați şi pe cei care pă- 
zeau Sabatul pentru prima dată, să vină în faţă. Au răspuns douăzeci 
şi cinci. Ei au adus mărturii excelente, şi înainte de a se închide 
adunarea de tabără, douăzeci şi doi au primit botezul. 

Aici, am avut plăcerea să întâlnim pe vechii noştri prieteni ai 
cauzei cu care am făcut cunoştinţă cu treizeci de ani în urmă. Mult 
stimatul nostru frate Hastings este tot atât de profund interesat de 
adevăr astăzi cum a fost şi atunci. Ne-a făcut plăcere să ne întâlnim 
cu sora Temple şi cu sora Collins din Dartsmouth, Massachusetts, 
şi cu fratele şi sora Wilkinson, în a căror casă ne-am întreţinut cu 
peste treizeci de ani în urmă. Peregrinarea unora dintre aceşti scumpi 
prieteni poate să se încheie în scurt timp; dar, dacă rămân credincioşi 
până la sfârşit, ei vor primi cununa vieţii. 

Ne-am interesat de fratele Kimbal, care este mut şi a fost un 
misionar printre cei muţi. Prin munca lui stăruitoare, o mică grupă 
a acceptat adevărul. Noi am cunoscut pe acest frate credincios la 
adunările de tabără anuale, înconjurat de câţiva muţi convertiți de el. 
Cineva care poate să audă scrie din cuvântare atât cât este posibil, 
şi el şade înconjurat de prietenii lui cei muţi, citind şi predicând 
din nou cu însufleţire pentru ei, cu mâinile lui. El şi-a folosit de 
bunăvoie banii pentru înaintarea lucrării misionare, onorând astfel 
pe Dumnezeu cu averea lui. 

Am plecat din Ballard Vale marţi dimineaţa, la 3 septembrie, să 
participăm la adunarea de tabără din Maine. Ne-am bucurat de o 
odihnă liniştită în căminul tânărului frate Morton, aproape de Por- 
tland. El şi buna lui soţie au făcut ca oprirea noastră la ei să fie foarte 
plăcută. Înainte de Sabat, ne aflam pe terenul taberei din Maine şi 
am fost foarte fericiţi să întâlnim aici pe unii din încercaţii prieteni 
ai lucrării. Sunt unii care se află totdeauna la postul datoriei lor, în 
zile cu soare sau cu furtună. Aici există şi o grupă de creştini ai zilei 
cu soare. Când totul merge bine şi este plăcut pentru simţămintele 
lor, ei sunt înfocaţi şi zeloşi; dar când sunt nori şi lucruri neplăcute 
de întâmpinat, aceştia nu vor avea nimic de spus sau de făcut. Bine- 
cuvântarea lui Dumnezeu a planat asupra lucrătorilor activi, în timp 
ce acei care n-au făcut nimic n-au fost folosiţi de adunări cum ar fi 

putut fi. Domnul a fost cu slujitorii Săi care lucrează cu credincioşie, 
la prezentarea atât a subiectelor doctrinare, cât şi a celor practice. 
Am dorit foarte mult să vedem pe mulţi dintre cei care au benefi- 
ciat de această adunare, dar care n-au dat nici o dovadă că au fost 
binecuvântaţi de Dumnezeu. Doresc mult să-i văd pe aceşti oameni 
scumpi corespunzând cu înaltele lor privilegii. 

Am părăsit locul de tabără în ziua de luni, simţindu-mă extenuată. 
Am plănuit să participăm la adunările de tabără din Iowa şi Kansas. 
Soţul meu îmi scrisese că vrea să se întâlnească cu mine în lowa. 
Nefiind în stare să particip la adunarea din Vermont, am plecat din 
Maine direct la South Lancaster. Respiram foarte greu, iar inima mă 
durea continuu. M-am odihnit în căminul liniştit al sorei Harris, care 
a făcut tot ce i-a stat în putere să mă ajute. Joi seara, am îndrăznit să 
ne reluăm călătoria spre Battle Creek. N-am îndrăznit să călătoresc 
cu trenul timp îndelungat datorită stării mele de sănătate; astfel că 
ne-am oprit la Rome, New York, şi am vorbit poporului în Sabat. A 
fost o prezenţă bună. 

Luni dimineaţa, am vizitat pe fratele şi sora Ira Abbey la Brook- 
field. Am avut o întrevedere folositoare cu această familie. Am fost 
preocupaţi şi doritori ca, în final, ei să fie biruitori în lupta creştină 
spre a câştiga viaţa veşnică. Am dorit mult ca fratele Abbey să-şi 
biruie descurajările şi să se încreadă fără rezerve în meritele lui 
Hristos, să biruie cu succes şi, în cele din urmă, să poarte coroana 
victoriei. 

Marţi, am luat trenul pentru Battle Creek, şi a doua zi am ajuns 
acasă, unde am fost bucuroasă să mă odihnesc încă o dată şi să mă 
tratez la sanatoriu. Am simţit că eram într-adevăr favorizată să am 
parte de avantajele acestei instituţii. Ajutoarele au fost amabile şi 
atente, gata în orice timp din zi şi din noapte să facă totul pentru 
a-mi uşura suferinţa. 


La Battle Creek 


Adunarea de tabără naţională s-a ţinut la Battle Creek, între 2-14 
octombrie. Aceasta a fost cea mai mare adunare adventistă de ziua a 
şaptea ţinută vreodată. 

Au fost prezenţi peste patruzeci de pastori. Toţi am fost fericiţi 
să întâlnim aici pe pastorii Andrews şi Bourdeau din Europa şi pe 

pastorul Loughborough din California. La această adunare, erau pre- 
zenţi reprezentanţii lucrării din Europa, California, Texas, Alabama, 
Virginia, Dakota, Colorado şi din toate statele nordice, de la Maine 
la Nebraska. 

Aici, am fost fericită să mă alătur soţului meu în lucrare. Şi cu 
toate că eram epuizată şi sufeream cu inima, Domnul mi-a dat putere 
să vorbesc poporului aproape în fiecare zi şi uneori şi de două ori 
pe zi. Soţul meu a lucrat foarte greu. El a fost prezent aproape la 
toate şedinţele administrative şi a predicat aproape în fiecare zi în 
stilul lui clar şi accentuat. N-am crezut că voi avea putere să vorbesc 
mai mult de două sau trei ori în timpul adunării, dar, pe măsură 
ce adunarea progresa, puterea mea a crescut. În câteva ocazii am 
stat în picioare patru ore, invitând poporul în faţă pentru rugăciuni. 
Niciodată n-am simţit mai mult ajutorul lui Dumnezeu ca în timpul 
acestei adunări. În ciuda acestor lucrări, eu am sporit în putere. 
Spre lauda lui Dumnezeu, înregistrez aici faptul că eram mult mai 
sănătoasă la încheierea acestei adunări decât fusesem timp de şase 
luni. 

În ziua de miercuri a celei de-a doua săptămâni a adunării, câţiva 
dintre noi ne-am unit în rugăciune pentru o soră care era descurajată. 
În timp ce mă rugam, am fost foarte mult binecuvântată. Domnul 
părea foarte aproape. Am fost luată în viziunea slavei lui Dumnezeu 
şi mi-au fost arătate multe lucruri. Apoi am mers la adunare şi, 
cu un solemn simţământ al stării poporului nostru, am făcut scurte 
declaraţii despre lucrurile care mi-au fost arătate. De atunci, am scris 
unele dintre acestea în mărturii către persoane, apeluri către pastori 
şi în diferite alte articole redate în această carte. 

Acestea au fost adunări de cea mai solemnă putere şi cel mai 
adânc interes. Câţiva dintre cei care aveau legătură cu serviciul 
nostru de publicaţii s-au convins şi s-au convertit la adevăr şi au 
dat mărturii clare şi inteligente. Au fost convinşi necredincioşi care 
şi-au ocupat locul sub steagul Prințului Emanuel. Adunarea aceasta 
a fost o victorie categorică. Înainte de încheierea ei, au fost botezați 
o sută douăsprezece persoane. 

În săptămâna care a urmat după adunarea de tabără, lucrarea mea 
în vorbire, rugăciune şi scriere de mărturii a fost mai împovărată 
decât în timpul adunării. Au fost ţinute două sau trei şedinţe în 
fiecare zi, spre folosul pastorilor noştri. Acestea au fost de un interes 

intens şi de o mare importanţă. Cei care duc această solie lumii 
trebuie să aibă o experienţă zilnică în lucrările lui Dumnezeu şi să 
fie în orice privinţă bărbaţi convertiți, sfinţiţi prin adevărul pe care 
ei îl prezintă altora, reprezentând pe Isus Hristos în viaţa lor. După 
aceea, şi nu până atunci, ei vor avea succes în lucrarea lor. Au fost 
făcute multe eforturi serioase spre a-i atrage aproape de Dumnezeu 
prin mărturisire, umilinţă şi rugăciune. Mulţi au spus că au văzut 
şi au simţit importanţa lucrării lor ca slujitori ai lui Hristos cum 
nu văzuseră şi nu simţiseră niciodată mai înainte. Unii au simţit 
profund măreţia lucrării şi răspunderea lor înaintea lui Dumnezeu, 
dar noi am dorit mult să vedem o manifestare mai mare a Duhului 
lui Dumnezeu. Eu ştiam că, atunci când calea este liberă, Duhul lui 
Dumnezeu avea să vină ca în Ziua Cincizecimii. Dar erau atât de 
mulţi la o aşa de mare depărtare de Dumnezeu şi păreau că nu ştiu 
cum să exercite credinţa. Apelurile către pastori se află în altă parte a 
acestui număr, mult mai clare, despre ceea ce mi-a arătat Dumnezeu 
în legătură cu starea lor tristă şi înaltele lor privilegii. 


Adunările de tabără din Kansas 


Însoţită de fiica mea, Emma, la 23 octombrie, am plecat din 
Battle Creek pentru adunarea de tabără din Kansas. La Topeka, 
Kansas, am părăsit trenul şi am călătorit cu un transport particular 
18 km până la Richland, locul adunării. Am găsit aşezarea corturilor 
într-un crâng. Întrucât timpul pentru adunări de tabără era întârziat, 
au fost făcute toate pregătirile care puteau fi făcute, pentru vremea 
rece. În afară de cortul cel mare, pe teren mai erau şaptesprezece 
corturi, care găzduiau mai multe familii, şi fiecare cort avea o sobă. 

În dimineaţa zilei de Sabat, a început să ningă, dar nici una din 
adunări n-a fost suspendată. A căzut zăpadă aproape de 2,5 cm şi 
aerul rece te pătrundea. Soţiile cu copiii mici s-au adunat în jurul 
sobelor. A fost mişcător să vezi o sută cincizeci de oameni convocați 
pentru o întrunire, adunaţi în astfel de împrejurări. Unii au venit cu 
mijloace de transport personale, de la peste trei sute de kilometri. 
Toţi păreau flămânzi după pâinea vieţii şi însetaţi după apa mântuirii. 

Pastorul Haskell a vorbit vineri după-amiază şi seara. În Sabat 
dimineaţa, am fost invitată să adresez cuvinte de încurajare pentru 
cei care au făcut un efort atât de mare ca să participe la adunare. 

Duminică după-amiază a fost o participare foarte mare, ţinând seama 
că adunarea se afla atât de departe de principalele artere de circulaţie. 

Luni dimineaţa le-am vorbit fraţilor din capitolul al treilea din 
Maleahi. Apoi i-am chemat în faţă pe cei care doreau să fie creştini şi 
care nu aveau dovada acceptării lor de către Dumnezeu. Au răspuns 
cam treizeci. Unii ÎL căutau pe Domnul pentru prima dată, iar alţii, 
care erau membri în alte biserici, au luat poziţie pentru Sabat. Am 
dat tuturor ocazie să vorbească şi Duhul Domnului a fost prezent în 
adunarea noastră. După ce s-au înălţat rugăciuni pentru cei care au 
venit în faţă, au fost examinaţi candidaţii pentru botez. Şase au fost 
botezați. 

Am fost bucuroasă să-l aud pe pastorul Haskell prezentând îna- 
intea poporului necesitatea de a avea în familiile lor mai ales cele 
trei volume din Spiritul Profeţiei şi cele patru volume din Mărturii. 
Acestea puteau fi citite cu glas tare de vreun membru al familiei, 
astfel ca toată familia să poată fi instruită. Eu am vorbit apoi des- 
pre necesitatea ca părinţii să-şi instruiască şi să-şi educe copiii aşa 
cum se cuvine. Cea mai mare dovadă a puterii creştinismului care 
poate fi prezentată lumii este o familie bine ordonată şi bine instru- 
ită. Aceasta va recomanda adevărul cum nimic altceva nu o poate 
face, pentru că este o mărturie vie despre puterea lui practică asupra 
inimii. 

Marţi dimineaţa, adunarea s-a încheiat şi împreună cu fiica mea 
Emma, fratele Haskell şi fratele Stover am mers la Topeka şi am 
luat trenul pentru Sherman, Kansas, unde a fost programată o altă 
adunare de tabără. Adunarea aceasta a fost interesantă şi folositoare. 
Ea mi s-a părut mică în comparaţie cu adunările de tabără din alte 
state, deoarece au fost prezenţi numai aproape o sută de fraţi şi surori. 
Ea a fost plănuită pentru adunarea generală a celor din răspândiri. 
Unii erau prezenţi din sudul Kansas-ului, din Arkansas, Kentucky, 
Missouri, Nebraska şi Tennessee. La această adunare mi s-a alăturat 
şi soțul meu, iar de aici, împreună cu pastorul Haskell şi fiica noastră, 
am plecat spre Dallas, Texas. 


Vizită în Texas 


Joi am mers la fratele McDearman's, la Grand Prairie. Aici, fiica 
noastră s-a întâlnit cu părinţii, fratele şi sora ei, care au fost la un pas 

de moarte din cauza frigurilor care au existat în acest stat, în ultima 
perioadă. Am avut mare plăcere să slujim nevoilor acestei familii 
îndurerate, care în anii trecuţi ne-au ajutat generos în necazul nostru. 

I-am părăsit oarecum cu sănătatea îmbunătăţită, pentru a parti- 
cipa la adunarea de tabără de la Plano. Adunarea aceasta s-a ţinut 
între 12-19 noiembrie. La început, vremea a fost frumoasă; dar în 
curând a început să plouă şi, pe lângă aceasta, vânturi puternice au 
împiedicat prezenţa generală din regiunea înconjurătoare. Aici am 
fost fericiţi să-i întâlnim pe vechii noştri prieteni, pastorul R.M. Kul- 
gore şi soţia sa. Am fost foarte mulţumiţi să găsim o mare mulţime 
de fraţi la faţa locului. Nici una din prejudecățile care au existat aici 
împotriva oamenilor din nord n-au apărut printre aceşti scumpi fraţi 
ŞI surori. 

Mărturia mea niciodată n-a fost primită mai cu plăcere şi cu toată 
inima decât de către aceşti oameni. Eu am devenit profund interesată 
în lucrarea din acest mare stat. Obiectivul lui Satana a fost totdeauna 
să ocupe el primul fiecare câmp important şi probabil că niciodată 
n-a fost mai activ cu ocazia introducerii adevărului în alt stat cum a 
fost în Texas. Aceasta este cea mai bună dovadă pentru mintea mea 
că aici este o mare lucrare de făcut. 

În ultima mea viziune de la Battle Creek, din timpul adunării de 
tabără generală, mi-a fost arătată primejdia noastră, ca popor, de a 
ne asemăna cu lumea mai degrabă decât cu chipul lui Hristos. Noi 
ne aflăm acum chiar la hotarele veşnice, dar este scopul vrăjmaşului 
sufletelor să ne facă să punem deoparte pregătirea pentru încheierea 
timpului. Satana vrea să îi atace pe toate căile posibile pe cei care 
mărturisesc a fi poporul care păzeşte poruncile lui Dumnezeu şi 
aşteaptă a doua venire a Mântuitorului nostru pe norii cerului cu 
putere şi mare slavă. El vrea să-i facă pe cât mai mulţi posibil să 
amâne ziua socotelilor şi să devină în spirit asemenea lumii, imitând 
obiceiurile ei. Am fost alarmată când am văzut că spiritul lumii stă- 
pânea inima şi mintea multora dintre cei care mărturisesc adevărul. 
Ei cultivă egoismul şi cedarea în faţa plăcerilor, iar adevărata evlavie 
şi integritatea veritabilă sunt neglijate. 

Îngerul lui Dumnezeu a arătat spre cei care mărturisesc adevărul 
ŞI, cu un glas solemn, a repetat aceste cuvinte: „Luaţi seama la voi 
înşivă, ca nu cumva să vi se îngreuieze inimile cu îmbuibare de 
mâncare şi băutură şi cu îngrijorările vieţii acesteia, şi astfel ziua 
aceea să vină fără veste asupra voastră. Căci ziua aceea va veni ca 
un laţ peste toţi cei ce locuiesc pe toată faţa pământului. Vegheaţi 
dar în tot timpul şi rugaţi-vă, ca să aveţi putere să scăpaţi de toate 
lucrurile acestea care se vor întâmpla şi să staţi în picioare înaintea 
Fiului omului.“ 

Având în vedere scurtimea timpului, noi, ca popor, să veghem şi 
să ne rugăm Şi în nici un caz să nu ne lăsăm abătuţi de la lucrarea de 
pregătire pentru marele eveniment din faţa noastră. Pentru că timpul 
este aparent prelungit, mulţi au devenit nepăsători şi indiferenți cu 
privire la cuvintele şi acţiunile lor. Ei nu-şi dau seama de primejdia 
în care se află, nu văd şi nu înţeleg îndurarea Dumnezeului nostru 
în prelungirea timpului de probă, ca să aibă vreme să-şi formeze 
caractere pentru viitoarea viaţă nemuritoare. Fiecare clipă este de 
cea mai mare valoare. Nu li se acordă timp ca să-l folosească în 

căutarea după confort şi comoditate şi spre a se potrivi locuitorilor 
de pe pământ, ci pentru a fi folosit în lucrarea de învingere a oricărui 
defect din caracterele lor şi de a-i ajuta pe alţii, prin exemplu şi efort 
personal, să vadă frumuseţea sfinţeniei. Dumnezeu are pe pământ 
un popor care urmăreşte rapida desfăşurare a împlinirii profeţiei şi 
caută să-şi curețe sufletul prin ascultare de adevăr, ca să nu fie găsiți 
fără haină de nuntă când Se va arăta Hristos. 

Mulţi dintre cei care s-au numit adventişti s-au ocupat cu fixarea 
de date. A fost fixat timp după timp pentru venirea lui Hristos, dar 
rezultatul a fost un eşec repetat. Timpul hotărât al venirii Domnului 
nostru este declarat a fi dincolo de puterea de pricepere a fiinţelor 
omeneşti. Nici chiar îngerii care slujesc celor ce vor fi moştenitori ai 
mântuirii nu cunosc ziua, nici ceasul. „Despre ziua aceea şi despre 
ceasul acela nu ştie nimeni: nici îngerii din ceruri, nici Fiul, ci numai 
Tatăl.“ Pentru că timpul fixat de repetate ori a trecut, lumea este 
într-o stare de necredinţă mai hotărâtă decât înainte în ce priveşte 
apropiata venire a lui Hristos. Ei privesc cu dezgust la eşecurile celor 
ce au fixat date; şi pentru că oamenii au fost astfel înşelaţi, se întorc 
de la adevărul din Cuvântul lui Dumnezeu, care spune că sfârşitul 
tuturor lucrurilor este aproape. 

Cei care cu cutezanţă predică date precise satisfac pe vrăjma- 
şul sufletelor, pentru că fac să progreseze mai mult necredinţa decât 
creştinismul. Ei prezintă Scriptura şi, printr-o interpretare falsă, arată 
un şir de argumente care aparent atestă poziţia lor. Dar eşecurile 
lor arată că sunt profeţi falşi, întrucât nu interpretează corect me- 
sajul inspiraţiei. Cuvântul lui Dumnezeu este adevăr şi dreptate, 
dar oamenii au pervertit sensul lui. Greşelile acestea au făcut ca 
adevărul lui Dumnezeu să aibă o reputaţie rea în aceste zile de pe 
urmă. Adventiştii sunt luaţi în bătaie de joc de către pastorii tuturor 
denominaţiunilor; totuşi, slujitorii lui Dumnezeu nu trebuie să caute 
pacea lor. Semnele prezise în profeție se împlinesc repede în jurul 
nostru. Aceasta ar trebui să trezească pe fiecare urmaş adevărat al 
lui Hristos la acţiune zeloasă. 

Cei care cred că trebuie să predice un timp hotărât pentru a face 
impresie asupra poporului nu fac lucrarea dintr-un punct de vedere 
corect. Simţămintele oamenilor pot fi stârnite şi temerile lor trezite, 
dar ei nu acţionează din principiu. Este creată o excitare, dar când 
timpul trece, cum s-a făcut de repetate ori, cei care au mizat pe timp 

cad iarăşi în răceală, întuneric şi păcat şi este aproape imposibil să 
le trezeşti conştiinţa fără o mai mare excitare. 

În zilele lui Noe, locuitorii lumii vechi au râs şi au disprețuit ceea 
ce ei au numit temerile şi prezicerile superstiţioase ale predicatorului 
neprihănirii. El a fost denunţat ca un personaj vizionar, fanatic şi 
alarmist. „Cum s-a întâmplat în zilele lui Noe, aidoma se va întâmpla 
şi la venirea Fiului omului.“ În zilele noastre, oamenii vor lepăda 
solemnul mesaj de avertizare, aşa cum au făcut în timpul lui Noe. 
Ei se vor referi la acei învăţători falşi, care au prezis evenimentul şi 
au fixat un timp hotărât, şi vor spune că n-au mai multă încredere 
în avertizarea noastră decât în a lor. Aceasta este atitudinea lumii 
de astăzi. Necredinţa este foarte răspândită şi predicarea venirii 
lui Hristos este batjocorită şi luată în râs. Aceasta face să fie şi 
mai important ca cei care cred adevărul prezent să-şi dovedească 
credinţa prin fapte. Ei trebuie să fie sfinţiţi prin adevărul pe care 
mărturisesc că îl cred, pentru că sunt o mireasmă de viaţă spre viaţă 
sau de moarte spre moarte. 

Noe a predicat oamenilor din timpul lui că Dumnezeu avea să le 
mai dea o sută douăzeci de ani în care să se pocăiască de păcatele 
lor şi să găsească scăpare în corabie, dar ei au refuzat generoasa 
invitaţie. Li s-a dat timp din belşug să se întoarcă de la păcatele lor, 
să biruiască obiceiurile lor rele şi să-şi dezvolte caractere drepte. Dar 
înclinația spre păcat, deşi slabă la început, la mulţi s-a întărit prin 
satisfacere repetată şi 1-a grăbit spre o ruină iremediabilă. Avertizarea 
îndurătoare a lui Dumnezeu a fost respinsă cu dispreţ, cu bătaie de 
Joc şi cu derâdere, şi ei au fost lăsaţi în întuneric să urmeze calea 
aleasă de inimile lor păcătoase. Dar necredinţa lor n-a împiedicat 
evenimentul prezis. El a venit şi mare a fost mânia lui Dumnezeu, 
care s-a văzut în ruina generală. 

Cuvintele acestea ale lui Hristos trebuie să pătrundă în inimile 
tuturor celor ce cred adevărul prezent. „Luaţi seama la voi înşivă, 
ca nu cumva să vi se îngreuieze inimile cu îmbuibare de mâncare 
şi băutură şi cu îngrijorările vieţii acesteia, şi astfel ziua aceea să 
vină fără veste asupra voastră.“ Primejdia noastră ne este prezentată 
chiar de către Hristos Însuşi. El cunoştea pericolele care aveau să 
ne întâmpine în aceste zile de pe urmă şi dorea să ne aibă pregă- 
titi pentru ele. „Cum s-a întâmplat în zilele lui Noe, aidoma se va 
întâmpla şi la venirea Fiului omului.“ Ei mâncau şi beau, sădeau 

şi clădeau, se însurau şi se măritau şi n-au ştiut nimic până în ziua 
când a intrat Noe în corabie şi a venit potopul şi i-a luat pe toţi. 
Ziua lui Dumnezeu îi va găsi pe oameni absorbiți în acelaşi fel în 
afaceri şi plăcerile lumii, în ospeţe şi îmbuibare şi în satisfacerea 
poftelor stricate şi folosirea pângăritoare a băuturilor îmbătătoare 
şi a tutunului. Aceasta este deja situaţia lumii noastre şi aceste în- 
găduinţe se găsesc chiar în pretinsul popor al lui Dumnezeu, dintre 
care unii urmează obiceiurile şi participă la păcatele lumii. Jurişti, 
meşteşugari, fermieri şi chiar pastori de la amvon strigă: „Pace şi 
linişte“, când o prăpădenie grabnică vine peste ei. 

Credinţa în apropiata venire a Fiului omului pe norii cerului nu-l 
va face pe adevăratul creştin să fie neglijent şi nepăsător faţă de ocu- 
paţiile obişnuite ale vieţii. Aşteptătorii care privesc spre arătarea pe 
curând a lui Hristos nu vor fi leneşi, ci harnici în lucrare. Lucrarea lor 
nu va fi făcută cu nepăsare şi dezordonat, ci cu credincioşie, prompti- 
tudine şi perfecţiune. Acei cărora le place să creadă că neatenţia faţă 
de lucrurile acestei vieţi este o dovadă a spiritualităţii şi a despărțirii 
lor de lume sunt sub o mare înşelăciune. Veracitatea, credincioşia şi 
integritatea lor sunt puse la probă în lucrurile vremelnice. Dacă ei 
sunt credincioşi în cele mici, vor fi credincioşi şi în cele mari. 

Mi-a fost arătat că aici este punctul unde mulţi nu vor reuşi să 
suporte proba. Ei îşi dezvoltă adevăratele caractere în administra- 
rea treburilor lor vremelnice. Ei manifestă necredincioşie, intrigă, 
necinste în relaţiile cu semenii lor. Ei 

nu ţin seama de faptul că posesiunea lor asupra viitoarei vieţi ne- 
muritoare depinde de felul cum se comportă în preocupările acestei 
vieți şi că este necesară cea mai strictă integritate pentru formarea 
unui caracter virtuos. Necinstea este practicată peste tot în rându- 
rile noastre, şi aceasta este cauza încropelii din partea multora care 
mărturisesc a crede adevărul. Ei nu sunt în legătură cu Hristos şi îşi 
înşeală propriile lor suflete. Mă doare să afirm că este o alarmantă 
lipsă de cinste chiar printre păzitori Sabatului. 

Am fost îndrumată la predica lui Hristos de pe munte. Aici avem 
porunca Marelui Învățător: „Tot ce voiţi să vă facă vouă oamenii, 
faceţi-le şi voi la fel; căci în aceasta este cuprinsă Legea şi Proorocii“. 
Această poruncă a lui Hristos este de cea mai mare importanţă şi 
trebuie să fie ascultată cu stricteţe. Ea este ca merele de aur într-un 
coşuleţ de argint. Cât de mulți îndeplinesc în viaţa lor principiul pe 

care l-a poruncit Hristos şi îi tratează pe alţii exact cum ar fi dorit să 
fie trataţi ei în împrejurări similare? Cititorule, te rog să răspunzi. 

Un om cinstit este, după măsura lui Hristos, cel care va manifesta 
o integritate neînduplecată. Greutăţi înşelătoare şi cântare false, cu 
care unii caută să-şi promoveze interesele în lume, sunt o urâciune 
înaintea lui Dumnezeu. Totuşi, mulţi care mărturisesc a păzi porun- 
cile lui Dumnezeu au de-a face cu greutăţi şi cântare false. Când 
un om este într-adevăr în legătură cu Dumnezeu şi păzeşte Legea 
Sa, viaţa lui va descoperi acest fapt; pentru că toate acţiunile lui vor 
fi în armonie cu învăţăturile lui Hristos. El nu-şi va vinde cinstea 
pentru câştig. Principiile lui sunt clădite pe temelia cea sigură şi 
comportarea lui în problemele lumești este o transcriere a princi- 
piilor lui. Integritatea fermă străluceşte ca aurul în mijlocul zgurii 
şi al gunoiului lumii. Înşelăciunea, falsitatea şi necredincioşia pot 
fi acoperite sub o aparenţă înşelătoare şi ascunse de vederea omu- 
lui, dar nu de vederea lui Dumnezeu. Îngerii lui Dumnezeu, care 
supraveghează dezvoltarea caracterului şi cântăresc valoarea morală, 
înregistrează în cărţile din cer aceste mici tranzacţii care descoperă 
caracterul. Dacă un muncitor, în ocupațiile zilnice ale vieţii, este 
necredincios şi superficial în lucrarea lui, lumea nu va judeca inco- 
rect dacă evaluează standardul lui în religie după standardul lui în 
afaceri. 

„Cine este credincios în cele mai mici lucruri, este credincios 
şi în cele mari; şi cine este nedrept în cele mai mici lucruri, este 
nedrept şi în cele mari.“ Nu mărimea problemei o face să fie dreaptă 
sau nedreaptă. După cum tratează un om pe semenii lui, aşa va 
trata şi pe Dumnezeu. Celui care este necredincios cu bogăţiile 
nedrepte, niciodată nu i se vor încredința adevăratele bogății. Copiii 
lui Dumnezeu nu trebuie să uite că în toate tranzacţiile de afaceri ei 
sunt puşi la încercare, cântăriţi în cântarul sanctuarului. 

Hristos a spus: „Pomul bun nu poate face roade rele, nici pomul 
rău nu face roade bune. Aşa că după roadele lor îi veţi cunoaşte“. 
Faptele vieţii unui om sunt roadele pe care le aduce. Dacă el este 
necredincios şi necinstit în problemele vremelnice, el produce spini 
şi mărăcini; el va fi necredincios în viaţa religioasă şi va jefui pe 
Dumnezeu în zecimi şi daruri. 

Biblia condamnă în termenii cei mai puternici orice minciună, 
comportare falsă şi necinste. Este spus clar ce e bine şi ce e rău. Dar 

mie mi-a fost arătat că poporul lui Dumnezeu s-a aşezat pe terenul 
vrăjmaşului; ei s-au supus ispitirilor lui şi au urmat înşelăciunile lui 
până ce sensibilităţile lor au devenit îngrozitor de tocite. La urma 
urmei, se crede că o uşoară abatere de la adevăr, o mică modificare 
a cerinţelor lui Dumnezeu nu este chiar aşa de păcătoasă când este 
vorba de câştig sau pierdere bănească. Dar păcatul este păcat, fie 
că este comis de cel care deţine milioane, fie de cerşetorul de pe 
străzi. Cei care îşi procură avere utilizând falsuri aduc condamnare 
asupra sufletelor lor. Tot ce este obţinut prin înşelăciune şi fraudă va 
fi numai un blestem pentru primitor. 

Adam şi Eva au suferit consecinţele teribile ale neascultării lor de 
porunca expresă a lui Dumnezeu. E posibil să se fi gândit că acesta 
este un păcat foarte mic şi niciodată nu va fi luat în seamă. Dar 
Dumnezeu a tratat problema ca pe un rău îngrozitor şi nenorocirea 
păcatului lor va fi simțită de-a lungul tuturor timpurilor. În vremurile 
în care trăim noi, adesea sunt comise păcate de o mărime şi mai 
mare de către cei care mărturisesc că sunt copii ai lui Dumnezeu. 
În tranzacţii de afaceri, minciunile sunt rostite şi folosite de către 
pretinsul popor al lui Dumnezeu, care atrage neplăcerea Lui asupra 
lor şi ruşine asupra cauzei Lui. Cea mai mică îndepărtare de la 
credincioşie şi corectitudine este o călcare a Legii lui Dumnezeu. 
Satisfacerea continuă a păcatului obişnuieşte persoana cu obiceiul de 
a face rău, dar nu micşorează caracterul grav al păcatului. Dumnezeu 
a stabilit principii imuabile, pe care El nu le poate schimba fără 
revizuirea naturii întregi. Dacă Cuvântul lui Dumnezeu ar fi cercetat 
de către toţi cei care mărturisesc a crede adevărul, ei n-ar fi piperniciţi 
în cele spirituale. Cei care dispreţuiesc în această viaţă cerinţele lui 
Dumnezeu nu vor respecta autoritatea Lui, chiar dacă ar fi în cer. 

Orice fel de imoralitate este clar descrisă în Cuvântul lui Dumne- 
zeu, şi rezultatul ei, desfăşurat înaintea noastră. Satisfacerea pasiu- 
nilor josnice este prezentată înaintea noastră în caracterul ei cel mai 
revoltător. Nici unul, oricât de întunecată ar putea fi priceperea lui, 
nu este necesar să păcătuiască. Dar mi-a fost arătat că păcatul acesta 
este nutrit de mulţi dintre cei care mărturisesc a umbla în ascultare 
de toate poruncile lui Dumnezeu. Dumnezeu va judeca pe fiecare 
om după Cuvântul Lui. 

Hristos a spus: „Cercetaţi Scripturile, pentru că socotiți că în 
ele aveţi viaţa veşnică, dar tocmai ele mărturisesc despre Mine“. 

Biblia este o călăuză care nu greşeşte. Ea cere curăţie perfectă 
în cuvânt, cuget şi faptă. Numai caractere virtuoase şi fără pată 
vor fi îngăduite să intre în prezenţa unui Dumnezeu curat şi sfânt. 
Cuvântul lui Dumnezeu, dacă este cercetat şi ascultat, îi va călăuzi 
pe fiii oamenilor cum au fost călăuziţi israeliți printr-un stâlp de 
foc noaptea şi un stâlp de nor ziua. Biblia este voinţa lui Dumnezeu 
exprimată pentru oameni. Ea este singurul standard de caracter 
perfect şi tratează datoria omului pentru fiecare împrejurare a vieţii. 
Sunt multe responsabilităţi care apasă asupra noastră în această viaţă, 
a căror neglijare ne va pricinui suferință nu numai nouă înşine, ci, 
ca urmare, vor suporta pierderi şi alţii. 

Bărbaţi şi femei care mărturisesc că respectă Biblia şi urmează 
învăţăturile ei nu reuşesc să îndeplinească cerinţele ei în multe pri- 
vinţe. În educarea copiilor lor, ei urmează propria lor natură perversă 
mai degrabă decât voinţa descoperită a lui Dumnezeu. Această ne- 
glijenţă a datoriei implică pierderea a mii de suflete. Biblia stabileşte 
reguli pentru corecta instruire a copiilor. Dacă părinţii ar ţine seamă 
de aceste cerinţe ale lui Dumnezeu, noi am vedea astăzi o altă clasă 
de tineri, venind pe scena de acţiune. Dar părinţi care mărturisesc 
a fi cititori ai Bibliei şi urmaşi ai Bibliei merg direct împotriva în- 
văţăturilor ei. Noi auzim strigătul îndurerat şi chinuit al taţilor şi 
mamelor care deplâng purtarea copiilor lor, puţini dându-şi seama 
că ei aduc durerea şi chinul asupra lor înşişi şi ruina copiilor lor, prin 
afecțiunea lor greşită. Ei nu-şi dau seama de răspunderea dată lor de 
Dumnezeu de a educa pe copiii lor pentru obiceiuri bune încă din 
pruncie. 

Părinților, voi sunteţi într-o mare măsură răspunzători pentru 
sufletele copiilor voştri. Mulţi îşi neglijează datoria în primii ani 
ai vieţii copiilor lor, socotind că atunci când vor fi mai în vârstă 
vor fi foarte atenţi să reprime răul şi să se instruiască în cele bune. 
Dar timpul potrivit pentru ei când să facă această lucrare este atunci 
când copiii sunt bebeluşi în braţele lor. Nu este bine ca părinţii să 
dezmierde sau să satisfacă toate capriciile copiilor lor, după cum nu 
este drept nici să abuzeze de ei. O cale de acţiune hotărâtă şi cinstită 
va produce cele mai bune rezultate. 

Nouă ne-a fost încredinţat un mare şi solemn adevăr, pentru 
care suntem răspunzători. Acest adevăr este prea adesea prezentat 
sub forma unei teorii reci. Predici după predici despre punctele de 
doctrină sunt prezentate oamenilor care vin şi pleacă, dintre care 
unii nu vor avea niciodată o altă ocazie favorabilă de a fi convinşi şi 
convertiți la Hristos. Sunt pierdute ocazii de aur prin prezentarea de 
cuvântări minuţios alcătuite, care satisfac eul, dar nu preamăresc pe 
Hristos. O teorie a adevărului fără evlavie vitală nu poate îndepărta 
întunericul moral care înfăşoară sufletul. 

Mărgăritarele cele mai preţioase ale adevărului sunt adesea expri- 
mate fără putere prin înţelepciunea cuvintelor în care sunt îmbrăcate, 
în timp ce puterea Duhului lui Dumnezeu lipseşte. Hristos a pre- 
zentat adevărul în simplitatea lui; şi El a ajuns nu numai până la 
cel mai înalt nivel, dar şi până la cei mai de jos dintre oamenii de 
pe pământ. Pastorul, trimisul lui Dumnezeu şi reprezentantul lui 
Hristos pe pământ, care se umileşte pe sine pentru ca Dumnezeu să 
poată fi înălţat, va poseda adevărata calitate a elocvenţei. Adevărata 
evlavie, legătura strânsă cu Dumnezeu şi o zilnică experienţă vie în 
cunoaşterea lui Hristos vor face elocventă chiar şi limba bâlbâită. 

Când văd lipsurile din comunităţile tinere, când văd şi îmi dau 
seama de marea lor nevoie de evlavie şi de lipsa lor de adevărată 
experienţă religioasă, inima mea este tristă. Eu ştiu că cei care le 
duc solia adevărului nu-i instruiesc cum se cuvine în toate punc- 
tele principale pentru perfecțiunea unui caracter echilibrat în Isus 
Hristos. Lucrurile acestea au fost neglijate timp prea îndelungat 
de către învățătorii adevărului. Vorbind despre Evanghelie, Pavel 
spune: „Slujitorul ei am fost făcut eu, după isprăvnicia pe care mi-a 
dat-o Dumnezeu pentru voi, ca să întregesc Cuvântul lui Dumnezeu. 
Vreau să zic: taina ţinută ascunsă din veşnicii în toate veacurile, dar 
descoperită acum sfinţilor Lui, cărora Dumnezeu a voit să le facă 
cunoscut care este bogăţia slavei tainei acesteia între neamuri, şi 
anume: Hristos în voi, nădejdea slavei. Pe El Îl propovăduim noi şi 

sfătuim pe orice om şi învăţăm pe orice om în toată înţelepciunea, ca 
să înfăţişăm pe orice om desăvârşit în Hristos Isus. Iată ce lucrez eu 
şi mă lupt după lucrarea puterii Lui care lucrează cu tărie în mine“. 

Slujitorii lui Hristos au aici lămurit definită lucrarea şi calificarea 
lor, precum şi puterea harului lui Dumnezeu care lucrează în ei. De 
curând, Dumnezeu a binevoit să-mi arate marea lipsă a multora 
care mărturisesc a fi reprezentanţi ai lui Hristos. Pe scurt, dacă sunt 
deficienţi în credinţă şi în cunoaşterea evlaviei vii, ei nu numai că îşi 
înşeală propriile lor suflete, ci au insucces în lucrarea de a înfăţişa pe 
orice om desăvârşit în Hristos. Mulţi pe care ei îi aduc la adevăr sunt 
lipsiți de evlavie. Ei pot avea teoria adevărului, dar nu sunt pe deplin 
convertiți. Inimile lor sunt fireşti; ei nu rămân în Hristos şi El în ei. 
Este de datoria pastorului să prezinte teoria adevărului, dar el nu 
trebuie să stea liniştit, făcând numai atât. El trebuie să-şi însuşească 
vorbirea lui Pavel: „Iată la ce lucrez eu şi mă lupt după lucrarea 
puterii Lui, care lucrează cu tărie în mine“. 

O legătură vie cu Marele Păstor va face pe sub-păstor un repre- 
zentant viu al lui Hristos, o adevărată lumină pentru lume. O înţele- 
gere a tuturor punctelor credinţei noastre este, într-adevăr, esenţială, 
dar este de mai mare importanţă ca pastorul să fie sfinţit prin adevă- 
rul pe care-l prezintă cu scopul de a lumina conştiinţa ascultătorilor 
săi. Într-o serie de adunări să nu fie prezentată nici o cuvântare 
care constă numai din teorie şi să nu fie făcută o rugăciune lungă şi 
obositoare. Dumnezeu nu aude astfel de rugăciuni. Eu am ascultat 
multe rugăciuni plictisitoare, adevărate predici, care erau nepotrivite 
şi nelalocul lor. O rugăciune cu jumătate din numărul de cuvinte, 
înălţată cu înflăcărare şi credinţă, ar fi muiat inimile ascultătorilor, 
dar, în loc de aceasta, i-am văzut că aşteptau nerăbdători, ca şi când 
ar fi dorit ca fiecare cuvânt să încheie rugăciunea. Dacă pastorul 
s-ar fi luptat cu Dumnezeu în cămăruţa lui până ce ar fi simţit cum 
credinţa lui putea să apuce făgăduinţa veşnică, „Cereţi şi vi se va 
da“, el ar fi venit la subiect de îndată, cerând cu seriozitate şi credinţă 
ceea ce avea nevoie. 

Avem nevoie de un corp pastoral convertit; altfel, comunităţile 
cresc prin lucrarea lor, neavând rădăcină în ei înşişi şi nefiind în 
stare să stea singuri. Slujitorul credincios al lui Hristos va lua povara 
asupra sufletului său. El nu va flămânzi după popularitate. Pastorul 
creştin niciodată nu se va urca la amvon până ce n-a căutat mai întâi 

pe Dumnezeu în cămăruţa lui şi nu a venit în strânsă legătură cu El. 
În umilinţă, el poate să-şi înalțe sufletul însetat către Dumnezeu şi 
să fie reîmprospătat cu roua harului înainte de a vorbi poporului. Cu 
ungerea Duhului Sfânt asupra lui, care-i va da sentimentul responsa- 
bilităţiui pentru suflete, el nu va da drumul adunării fără să prezinte 
înaintea lor pe Isus Hristos, singurul refugiu al celor păcătoşi, făcând 
apeluri serioase care să atingă inimile lor. El trebuie să presupună că 
s-ar putea să nu-i mai întâlnească pe aceşti ascultători până în ziua 
cea mare a lui Dumnezeu. 

Domnul, care l-a ales, care cunoaşte inimile tuturor oamenilor, 
îi va da limbă şi grai, ca să poată spune cuvintele pe care trebuie să 
le vorbească la timp potrivit şi cu putere. Şi cei care se conving cu 
adevărat de păcat şi sunt încântați de Cel care este Calea, Adevărul 
şi Viaţa vor găsi că au destul de făcut, fără să laude şi să ridice în 
slăvi priceperea pastorului. Mai presus de orice unealtă omenească, 
ei vor înălța pe Hristos şi iubirea Sa. Omul va fi pierdut din vedere, 
pentru că Hristos este preamărit şi El este subiectul cugetării. Mulţi 
sunt convertiți pentru pastorul care el însuşi nu este convertit într- 
adevăr la Hristos. Noi ne mirăm de amorţeala care toceşte simţurile. 
Există o lipsă de putere vitală. Se înalţă rugăciuni fără viaţă, se aduc 
mărturii care nu reuşesc să clădească sau să întărească pe ascultători. 
Se cade ca fiecare slujitor al lui Hristos să cerceteze cauza acestora. 

Pavel scrie fraţilor lui coloseni: „Cum aţi învăţat de la Epafras, 
prea iubitul nostru tovarăş de slujbă. El este un credincios slujitor 
al lui Hristos pentru voi şi ne-a vorbit despre dragostea voastră în 
Duhul. [Nu o dragoste nesfinţită privind iscusinţa, abilitatea sau 
oratoria predicatorului, ci o iubire născută din Duhul lui Dumnezeu, 
pe care slujitorul Lui a reprezentat-o în cuvintele şi caracterul lui.] 
De aceea şi noi, din ziua când am auzit aceste lucruri, nu încetăm să 
ne rugăm pentru voi şi să cerem să vă umpleţi de cunoştinţa voii Lui, 
în orice fel de înţelepciune şi pricepere duhovnicească; pentru ca 
astfel să vă purtaţi într-un chip vrednic de Domnul, ca să-I fiţi plăcuţi 
în orice lucru: aducând roade în tot felul de fapte bune şi crescând în 
cunoştinţa lui Dumnezeu: întăriţi cu toată puterea, potrivit cu tăria 
slavei Lui, pentru orice răbdare şi îndelungă răbdare, cu bucurie, 
multumind Tatălui, care v-a învrednicit să aveţi parte de moştenirea 

Pastorii care lucrează în comune şi oraşe spre a prezenta adevărul 
nu trebuie să se simtă mulţumiţi, nici să considere că lucrarea lor 
s-a încheiat, până când cei care au acceptat teoria adevărului înţeleg 
într-adevăr efectul puterii lui sfinţitoare şi sunt cu adevărat convertiți 
la Dumnezeu. El ar fi mai mulţumit să aibă şase convertiți pe deplin 
la adevăr ca rezultat al lucrării lor decât să aibă şaizeci care să facă 
o mărturisire formală şi să nu fie convertiți cu adevărat. Pastorii 
aceştia trebuie să consacre mai puţin timp pentru predici şi să-şi 
rezerve o parte din puterea lor spre a vizita şi a se ruga cu cei care 
sunt interesaţi, cărora să le dea învăţătură religioasă, cu scopul de a 
putea „prezenta pe fiecare om desăvârşit în Isus Hristos“. 

Iubirea lui Dumnezeu trebuie să fie vie în inima celui care învaţă 
pe alţii adevărul. Propria lui inimă trebuie să fie îmbibată cu acea 
iubire adâncă şi fierbinte pe care a avut-o Hristos; atunci ea se va 
revărsa asupra altora. Pastorii trebuie să-i înveţe pe toţi cei care 
acceptă adevărul că trebuie să aducă roade spre slava lui Dumnezeu. 
Ei trebuie să-i înveţe că jertfirea de sine trebuie să fie practicată 
zilnic; că trebuie să renunţe la multe lucruri pe care le îndrăgiseră 
şi că multe datorii, oricât de neplăcute ar putea să pară, trebuie 
aduse la îndeplinire. Interese de afaceri, atracţii sociale, comoditate, 
onoare, reputaţie — pe scurt, totul trebuie să fie ţinut în supunere 
faţă de cerinţele superioare şi veşnice ale lui Hristos. Pastorii care 
nu sunt bărbaţi ai evlaviei dătătoare de viaţă, care stârnesc un interes 
printre oameni, dar care lasă lucrarea neterminată, creează un câmp 
extrem de dificil pentru ca alţii să intre să săvârşească lucrarea pe 
care ei n-au reuşit s-o finalizeze. Oamenii aceştia vor fi puşi la 
încercare; şi dacă nu-şi fac lucrarea cu mai multă credincioşie, după 
încă un test, să fie lăsaţi la o parte ca fiind stânjenitori pe cale, străjeri 
necredincioşi. 

Dumnezeu nu doreşte să aibă bărbaţi care să meargă să-i înveţe 
pe alţii dacă n-au învăţat cu seriozitate ceea ce au de spus şi nu 
continuă să studieze, astfel încât să poată prezenta fiecare punct 
al adevărului prezent într-o manieră acceptabilă şi inteligentă. Pe 
lângă cunoaşterea teoriei, ei să continue să obţină o cunoaştere mai 
adâncă a lui Isus Hristos. Reguli de conduită şi studii sunt necesare; 
dar pastorul să combine cu ele rugăciunea serioasă, ca să poată fi 
credincios, să nu clădească pe o temelie de lemn, fân sau paie, care 
vor fi mistuite de foc în ziua de apoi. Rugăciunea şi studiul trebuie 

să meargă mână în mână. Faptul că un pastor este aplaudat şi lăudat 
nu este nici o dovadă că a vorbit sub influenţa Duhului. 

Este prea adesea întâlnit cazul în care cei convertiți de curând, 
dacă nu se veghează asupra lor, vor acorda afecțiunea mai mult 
pastorului decât Răscumpărătorului. Ei socotesc că au beneficiat 
foarte mult prin lucrarea pastorului lor. Îşi închipuie că el are darurile 
cele mai înalte şi că nimeni altul nu poate lucra aşa de bine ca el, de 
aceea dau o importanţă necuvenită omului şi lucrării lui. Aceasta este 
o încredere care îi predispune să idolatrizeze pe om şi să privească 
la el mai mult decât la Dumnezeu; şi făcând acest lucru, nu sunt 
plăcuţi lui Dumnezeu şi nici nu cresc în har. Ei fac pastorului un 
mare rău, mai ales dacă este tânăr şi se dezvoltă ca un promiţător 
lucrător evanghelic. 

Învăţătorii aceştia, dacă sunt într-adevăr oameni ai lui Dumnezeu, 
primesc cuvintele lor de la Dumnezeu. Felul lor de a se adresa 
poate să fie cu greşeli şi necesită multe îmbunătăţiri; totuşi, dacă 
Dumnezeu exprimă prin ei cuvintele inspiraţiei, puterea nu este a 
omului, ci a lui Dumnezeu. Dătătorului trebuie să-l aparţină slava 
şi afecțiunile inimii lui, în timp ce pastorul trebuie să fie stimat, 
iubit şi respectat de dragul lucrării lui, pentru că el este slujitorul 
lui Dumnezeu spre a duce solia îndurării celor păcătoşi. Fiul lui 
Dumnezeu este adesea eclipsat de către omul care stă între El şi 
popor. Omul este lăudat, răsfăţat şi poporul abia că aruncă o privire 
fugară spre Isus, care, prin preţioasele raze de lumină reflectate de 
la EI, trebuie să fie mai presus de orice. 

Slujitorul lui Hristos care este umplut cu Duhul şi iubirea Dom- 
nului său va lucra în aşa fel, încât caracterul lui Dumnezeu şi al 
scumpului Său Fiu să poată fi manifestat în felul cel mai deplin şi 
clar. El se va strădui ca ascultătorii lui să fie lămuriţi în conştiinţa 
lor cu privire la caracterul lui Dumnezeu, astfel ca slava Lui să poată 
fi recunoscută pe pământ. Un om nu este mai degrabă convertit 
decât atunci când în inima lui s-a născut dorinţa de a face cunoscut 
altora ce prieten preţios a găsit în Isus; adevărul mântuitor şi sfinţitor 
nu poate fi închis în inima lui. Duhul lui Hristos care luminează 
sufletul este reprezentat prin lumina care risipeşte tot întunericul; 
este comparat cu sarea, din cauza calităţilor ei de conservare, şi cu 
aluatul, care îşi exercită tainic puterea transformatoare. 

Cei pe care Hristos i-a unit cu Sine, atât cât depinde de ei, vor 
lucra cu hărnicie şi stăruinţă în aşa fel cum a lucrat El, ca să salveze 
sufletele care pier în jurul lor. Ei vor ajunge la oameni prin rugă- 
ciune, prin serioasă şi fierbinte rugăciune, şi prin efort personal. Este 
imposibil pentru cei care sunt pe deplin convertiți la Dumnezeu, care 
se bucură de părtăşie cu EI, să fie neglijenţi faţă de interesele vitale 
ale celor care pier străini de Hristos. 

Pastorul nu trebuie să facă el toată lucrarea, ci trebuie să unească 
cu sine pe cei care se ţin de adevăr. Îi va învăţa astfel pe alţii să 
lucreze după ce va pleca el. O comunitate lucrătoare va fi totdeauna 
o comunitate în creştere. Ei vor afla mereu un stimulent şi un tonic 
în încercarea de a ajuta pe alţii, şi făcând acest lucru, ei vor fi întăriți 
şi încurajați. 

Am citit despre un om care călătorea într-o zi de iarnă prin 
zăpada troienită şi a amorţit de frig, fapt care, aproape pe nesimţite, 
i-a luat puterea de viaţă. Şi când a fost aproape să moară de frig, 
în gerul atotputernic, şi aproape să renunţe la lupta pentru viaţă, 
el a auzit gemetele unui tovarăş de drum care pierea de frig, după 
cum era gata să piară şi el. Omenia lui a fost trezită să-l salveze. I-a 
frecat membrele acoperite cu gheaţă ale nefericitului om şi, după 
un efort considerabil, l-a ridicat în picioare. Deoarece nu putea să 
stea în picioare, l-a purtat în braţele lui compătimitoare tocmai prin 
troienele pe care el nu crezuse că le va putea trece singur. Şi după ce 
l-a dus pe tovarăşul lui de călătorie la un loc sigur, şi-a dat seama că, 
salvându-l pe semenul său, se salvase pe sine. Eforturile lui serioase 
de a salva pe altul a înviorat sângele care-i îngheţa în vene şi a dat 
naştere la o căldură sănătoasă la extremităţile corpului. 

Lecţiile acestea trebuie aduse înaintea celor tineri în credinţă 
în mod continuu, nu numai prin învăţătură, ci şi prin exemplu, ca 
în experienţa lor creştină să poată realiza rezultate asemănătoare. 
Cei descurajaţi, cei care sunt înclinați să creadă că viaţa este grea şi 
dificilă, să meargă să lucreze şi să caute să-i ajute pe alţii. În astfel 
de eforturi, amestecate cu rugăciune pentru lumină divină, propriile 
lor inimi vor bate puternic sub influenţa înviorătoare a harului lui 
Dumnezeu; propriile lor afecţiuni vor arde cu mai multă înflăcărare 
şi întreaga lor viaţă creştină va fi mai reală, mai serioasă şi mai 
evlavioasă. 

Slujitorul lui Hristos trebuie să fie un om al rugăciunii, un om al 
evlaviei; vesel, dar niciodată aspru şi nemanierat, glumeţ sau frivol. 
Spiritul frivolităţii poate fi potrivit clovnilor de profesie şi actorilor 
de teatru, dar este întru totul sub demnitatea unui om ales să stea 
între vii şi morţi pentru a fi portavocea lui Dumnezeu. 

Lucrarea fiecărei zile este înregistrată cu credincioşie în cărțile 
lui Dumnezeu. Ca bărbaţi care pretindeţi iluminarea spirituală, veți 
da o înfăţişare morală caracterului tuturor celor cu care veniţi în con- 
tact. Ca pastori credincioşi ai Evangheliei, trebuie să vă concentrați 
toate energiile minţii şi toate ocaziile vieţii voastre spre a vă face 
lucrarea cu succes deplin şi a prezenta pe fiecare om desăvârşit în 
Isus Hristos. Pentru ca să puteţi face acest lucru, trebuie să vă rugaţi 
serios. Slujitorii Evangheliei trebuie să aibă acea putere care a făcut 
astfel de minuni pentru umilii pescari din Galilea. 

Este nevoie de putere morală şi intelectuală pentru a vă achita cu 
credincioşie de îndatoririle importante care vă revin; dar pe acestea 
le puteţi avea şi totuşi să fie o mare lipsă de evlavie. Înzestrarea 
Duhului Sfânt este absolut necesară pentru a avea succes în lucrarea 
voastră cea mare. Hristos a spus: „Despărţiţi de Mine nu puteţi face 
nimic“. Dar prin Hristos, care vă întăreşte, puteţi face toate lucrurile. 

Iubite frate A.: M-am sculat devreme ca să-ți scriu. În ultimul 
timp mi-a fost dată lumină suplimentară, pentru care sunt răspun- 
zătoare. De când sunt în acest stat, Domnul mi S-a descoperit de 
două ori. În timp ce-L imploram în timpul nopţii, mi s-au arătat în 
viziune multe lucruri în legătură cu cauza lui Dumnezeu. Mi-a fost 
prezentată starea lucrurilor din biserică, din colegiu, sanatoriu şi casa 
de editură cu sediul în Battle Creek şi lucrarea lui Dumnezeu din 
Europa şi Anglia, din Oregon şi Texas şi din alte câmpuri noi. Este 
cea mai mare nevoie ca lucrarea în aceste câmpuri noi să pornească 
aşa cum trebuie, purtând pecetea divină. Mulţi din aceste câmpuri 
noi vor fi în primejdia de a accepta adevărul sau de a fi de acord cu 
el, neavând însă o adevărată convertire a inimii. Când este încercată 
de furtună şi vijelie, se va descoperi că nu au casa clădită pe stâncă, 
ci pe nisip alunecos. Pastorul trebuie să aibă o evlavie practică, pe 
care să o dezvolte zilnic în viaţa şi caracterul lui. Cuvântările lui să 
nu fie exclusiv teoretice. 

Am văzut unele lucruri nefavorabile pentru prosperitatea ade- 
vărului în Texas. Frații B. şi familiile lor n-au fost până acum o 
binecuvântare sau ajutor pentru cauza lui Dumnezeu în nici un loc. 
Înainte de aceasta, mi s-a arătat că influenţa lor nu poate fi bună, 
plăcută. Ei nu pot clădi cauza lui Dumnezeu pentru că n-au în ei 
elementele care să-i facă în stare să exercite o influenţă sănătoasă 
de partea lui Dumnezeu şi a adevărului. Dacă ai fi avut gândul lui 
Dumnezeu, n-ai fi atât de lipsit de discernământ, mai ales după ce 
ai fost cu credincioşie avertizat de către cei în care ar fi trebuit să ai 
încredere. Vorbele dulci şi discursurile blânde te-au înşelat. Aceşti 
fraţi nu sunt toţi la fel, dar toţi au caractere defectuoase. Prin veghere 
constantă asupra lor înşişi şi prin rugăciune serioasă prin credinţă 
către Dumnezeu, ei pot avea succes spre a se păstra în poziţia cuve- 
nită. Prin Isus Hristos, ei pot fi schimbaţi şi pot obţine destoinicie 
morală spre a-L întâmpina pe Domnul la venirea Sa; dar Dumnezeu 
nu va pune nici o răspundere asupra lor, pentru că sufletele ar fi 

puse în pericol. Bărbaţii aceştia nu sunt potriviţi să conducă turma 
lui Dumnezeu. Tocmai la timpul când cuvintele lor ar trebui să fie 
puţine şi bine alese, modeste şi simple, trăsăturile caracterului lor 
firesc sunt întreţesute în tot ce fac şi spun, şi lucrarea lui Dumnezeu 
este păgubită. 

Tu şi fratele C. n-aţi avut discernământ adevărat. Aţi avut prea 
mare încredere în priceperea acestor oameni. O corabie poate fi 
solidă aproape în toate privinţele, dar, dacă există un singur defect 
— o bucăţică de material lemnos mâncate de viermi -, viaţa tuturor 
celor de pe punte este pusă în pericol. Aproape toate verigile unui 
lanţ pot fi solide, dar o verigă defectuoasă nimiceşte toată valoarea 
lui. Persoane cu calităţi excelente pot avea unele trăsături de caracter 
care îi fac nepotriviţi pentru solemna şi sacra lucrare a lui Dumnezeu. 
Dar aceşti oameni sunt deficitari aproape în orice privinţă ce aparţine 
caracterului creştin. Exemplul lor nu este vrednic de imitat. 

Tu ai nevoie, frate, să faci mult pentru tine, înainte ca lucrarea 
ta să poată fi ceea ce ar putea să fie. Priceperea ta a fost întunecată. 
Simpatizarea şi unirea cu cei ale căror caractere au fost turnate într- 
un tipar inferior nu te vor ridica şi înnobila, ci îţi vor rugini şi îţi vor 
roade duhul, te vor face ineficient şi te vor despărți de Dumnezeu. 
Tu ai o fire impulsivă. Sarcinile vieţii de gospodărie şi ale cauzei 
nu apasă foarte greu asupra ta, iar dacă nu eşti în mod constant sub 
influenţa curăţitoare a Duhului lui Dumnezeu, vei fi în primejdie de a 
deveni aspru în manierele tale. Pentru a reprezenta corect caracterul 
lui Hristos, ai nevoie de spiritualitate şi de o legătură mai strânsă cu 
Dumnezeu în lucrarea cea mare în care eşti angajat. Gândurile tale 
trebuie să fie înălțate, inima ta sfinţită, ca să fii un împreună lucrător 
cu Isus Hristos. „„Curăţaţi-vă cei ce purtaţi vasele Domnului.“ 

Lucrarea lui Dumnezeu din Texas ar fi avansat mai mult dacă 
frații B. n-ar fi fost implicaţi. Aş putea să amintesc mai multe motive 
pentru care situaţia este astfel, dar nu o voi face de data aceasta. 
Este de ajuns să spun că oamenii aceştia nu stau bine cu Dumne- 
zeu. Bizuindu-se pe propriile lor forţe şi simțindu-se competenţi 
pentru aproape orice chemare, ei n-au făcut eforturi să-şi corecteze 
trăsăturile rele de caracter care le-au fost transmise prin naştere, dar 
care, prin educaţie, cultură şi instruire, ar fi putut fi biruite. Ei au 
făcut unele îmbunătăţiri în această direcţie; dar, dacă ar fi cântăriți 
în balanţă, tot ar mai fi găsiţi uşori. 

Cuvântul lui Dumnezeu abundă în principii generale pentru for- 
marea de obiceiuri de viaţă corecte şi mărturiile generale şi personale 
au fost menite să atragă atenţia cu deosebire asupra acelor principii; 
dar toate acestea nu le-au impresionat suficient inima şi mintea ca 
să-şi dea seama că au nevoie de o reformă categorică. Dacă s-ar 
vedea corect pe ei înşişi, în contrast cu Modelul desăvârşit, ei ar cul- 
tiva acea credinţă care lucrează prin iubire şi purifică sufletul. Frații 
aceştia, cu excepţia lui A. şi B., sunt din fire arbitrari, dictatoriali şi 
îngâmfaţi. Ei nu consideră pe alţii mai buni decât ei. Sunt invidioşi 
şi geloşi pe orice membru al comunităţii care, cred ei, este stimat 
mai mult decât sunt ei. Pretind de la alţii conştiinciozitate, dar ei 
strecoară ţânţarul şi înghit cămila în afacerile cu fraţii lor, despre 
care cred că vor fi socotiți superiori în raport cu ei înşişi. Ei se ţin de 
lucruri mici şi discută despre mărunţişuri, interpretând cuvintele şi 
faptele după părerea lor. Aceasta este adevărat mai ales în dreptul 
acestor doi fraţi. 

Bărbaţii aceştia, mai ales A. şi B., vorbesc liber şi uşor. Maniera 
lor blândă de a etala lucrurile are o astfel de aparenţă de cinste şi 
interes adevărat pentru cauza lui Dumnezeu, încât are tendinţa de a 
înşela şi întuneca mintea celor care îi ascultă. Când scriu, mă doare 
inima de tristeţe pentru că ştiu influenţa acestei familii peste tot unde 
este simțită. N-am avut de gând să vorbesc din nou despre aceste 
persoane, dar solemna expunere în faţa mea a acestor probleme mă 
obligă să scriu încă o dată. Dacă slujitorii Cuvântului, care mărtu- 
risesc a fi în legătură cu Dumnezeu, nu pot discerne influenţa unor 
astfel de oameni, ei nu sunt potriviţi să stea ca învăţători ai adevăru- 
lui lui Dumnezeu. Dacă persoanele acestea şi-ar păstra poziţia lor 
cuvenită şi n-ar mai încerca niciodată să-i înveţe pe alţii sau să-i 
conducă, aş fi liniştită; dar când văd că este în primejdie să sufere 
cauza lui Dumnezeu, atunci nu mai pot fi liniştită. 

Acestor fraţi n-ar trebui să li se îngăduie să se stabilească cu toţii 
într-un loc şi să alcătuiască elementul conducător din comunitate. 
Lor le lipseşte afecțiunea naturală. Ei nu manifestă simpatie, iubire 
şi simţăminte curate unul faţă de altul, ci nutresc invidie, gelozie şi 
se ceartă între ei. Conştiinţa lor nu este sensibilă. Iubirea, politeţea 
şi blândeţea lui Hristos nu fac parte din experienţa lor. Ferească 
Dumnezeu ca un astfel de element să existe în biserică! Dacă nu 
sunt convertite, aceste persoane nu pot vedea Împărăţia cerurilor. 

Este mult mai corespunzător simţămintelor lor să dărâme, să culeagă 
defecte şi să caute pete la alţii decât să-şi spele hainele caracterului 
lor de mânjitura păcatului spre a le albi în sângele Mielului. 

Dar acum, vin la cea mai dureroasă parte a acestei istorisiri, care 
îl priveşte pe fratele D. Domnul m-a făcut martora unei cercetări în 
care tu şi fratele C. aţi apărut în mare parte. Dumnezeu era întristat 
din cauza voastră. Am văzut şi am auzit ceea ce mi-a pricinuit 
durere şi regret. O astfel de cale iraţională şi păcătoasă ca cea urmată 
în această investigaţie era exact ceea ce putea fi găsită la fraţii 
B.; dar am fost foarte surprinsă şi mâhnită să constat că astfel de 
oameni ca fratele C. şi tu însuţi aveţi parte activă la această ruşinoasă 
investigaţie părtinitoare. 

Fratelui C., care a făcut pe juristul, spre a chestiona şi a scoate 
la cea mai puternică lumină amănuntele inutile, i-aş spune: Eu n-aş 
fi dorit să-mi fie pusă în sarcină acea lucrare pentru toate bogăţiile 
acestei lumi. Tu, pur şi simplu, ai fost indus în eroare şi amăgit de 
un spirit străin, care n-a avut nici o formă de îndurare, nici un pic de 
respect. Invidia, gelozia, bănuielile răutăcioase şi discuţiile dubioase 
s-au bucurat de o adevărată sărbătoare cu acea ocazie. 

Poate că voi mă socotiți prea severă, dar nu pot fi îndeajuns de 
severă cum cere situaţia. V-aţi gândit voi toţi când l-aţi condamnat 
pe cel nevinovat dacă Dumnezeu era de acord cu vreunul din voi? 
Starea care a urmat a fratelui D. a fost rezultatul poziţiei luată de 
voi cu acea ocazie. Dacă aţi fi arătat nepărtinire şi simpatie, el s-ar 
afla astăzi acolo unde influenţa lui ar fi de partea adevărului, cu 
puterea pe care o exercită un spirit blând şi liniştit. Fratele D. n-a 
fost un vorbitor pregătit şi cuvintele mieroase şi cuvântările blânde 
ale lui A. şi B., rostite cu calm şi candoare aparente, au avut efect. 
Sărmanul om nevăzător trebuia tratat cu milă şi afecţiune, dar, în loc 
de acestea, el a fost pus în cea mai rea lumină cu putinţă. Dumnezeu 
a văzut şi nu va considera nevinovat pe nici unul dintre cei care 
au luat parte la acea neplăcută cercetare. Frate A., nu ţi se va mai 
părea atât de amuzant ca atunci când stăteai să judeci pe un frate orb. 
Din această experienţă, voi trebuie să învăţaţi ceva, şi anume să vă 
închideţi urechile faţă de cei care ar vrea să vă influenţeze tocmai 
împotriva celor pe care Dumnezeu ar dori ca voi să-i susţineţi, să 
aveţi milă de ei şi să-i întăriţi. 

Fratele C. nu putea să vadă defectele fraţilor B.; nici nu putea să 
discearnă trăsăturile de caracter opuse ale fratelui D. Dar influenţa 
lui, sfințită prin Duhul lui Dumnezeu, şi-ar fi făcut efectul asupra 
cauzei lui Dumnezeu ca o putere de zece ori mai mare decât a fraţilor 
B. Tu ai făcut mult să-l răneşti pe fratele D.; şi eu te sfătuiesc să 
te pocăieşti de acest rău tot atât de sincer cum l-ai înfăptuit. În 
Numele Domnului, te rog stăruitor să te descotoroseşti de influenţele 
omeneşti şi să închizi urechile pentru rapoartele clevetitoare. Nu lăsa 
nici O persoană să-ţi pună în gură o mărturie; ci lasă-L mai degrabă 
pe Dumnezeu, decât pe oamenii neconsacraţi din cămin şi din afară, 
să-ţi dea sarcini pentru cauza Lui. 

Fratele C. are nevoie în inima lui de Duhul lui Dumnezeu, care 
calmează şi curăţă. El are nevoie să-L pună în practică în căminul 
lui. „Dragostea să fie fără prefăcătorie.“ Spiritul arbitrar, dictatorial 
şi critic trebuie să fie alungat din căminul lui, împreună cu toată 
răutatea. 

Acelaşi spirit arogant şi arbitrar va fi dus şi în comunitate. Dacă 
simţămintele lui sunt deocamdată calmate, el va acţiona într-o ma- 
nieră mai amabilă, dar, dacă s-ar întâmpla să fie invers, va acţiona 
în consecinţă. El n-a exersat stăpânirea de sine şi autodisciplina. 
Acolo unde fratele D. are un defect, judecătorii lui şi cei care l-au 
condamnat au zece. 

Frate A., de ce n-ai fost întru totul de partea celui apăsat? De 
ce n-ai făcut compromis în această problemă? De ce nu ţi-ai ridicat 
glasul cum a făcut Mântuitorul şi să spui: „Cine dintre voi este fără 
păcat, să arunce cel dintâi piatra“? Aţi făcut o greşeală îngrozitoare, 
care poate avea ca rezultat pierderea mai multor suflete, nu numai 
unul, cu toate că voi aţi făcut-o din ignoranță. Dacă i-ai fi spus 
fratelui un cuvânt de adevărată milă afectuoasă, acesta ar fi fost 
înregistrat în cer în contul tău. Dar tu n-ai avut un simţământ al 
lucrării pe care o faci pentru acum şi pentru veşnicie mai mult decât 
au avut cei care L-au condamnat pe Hristos, iar tu L-ai judecat 
şi condamnat pe Mântuitorul tău în persoana credinciosului Său. 
„Ori de câte ori aţi făcut aceste lucruri unuia dintre aceşti foarte 
neînsemnaţi fraţi ai Mei, Mie Mi le-aţi făcut.“ Întotdeauna ipocrizia 
a întâmpinat din partea lui Isus cea mai severă mustrare, în timp ce 
cei mai păcătoşi care veneau la El cu pocăință sinceră erau primiţi, 
iertaţi şi mângâiaţi. 

Crezi că fratele D. putea fi făcut să creadă că răul era bine şi 
binele rău pentru că frații lui voiau ca el să creadă acest lucru? 
El era bolnav şi nervos. Pentru el, totul arăta întunecat şi nesigur. 
Încrederea lui în tine şi în fratele C. a dispărut şi nu a mai avut la 
cine să privească. El a fost criticat pentru un lucru, şi apoi pentru 
altul, până a devenit confuz, buimăcit şi disperat. Cei care l-au adus 
în această stare au comis un păcat mai mare. 

Unde a fost împreuna simţire, chiar în domeniul omeniei obiş- 
nuite? Cei lumești, în general, n-ar fi fost atât de nepăsători, atât 
de lipsiţi de îndurare şi bunăvoință; ei ar fi exercitat mai multă îm- 
preună simţire faţă de un om, ţinând seama tocmai de infirmitatea 
lui, considerându-l îndreptăţit la cea mai afectuoasă consideraţie şi 
iubire din partea semenilor lui. Dar iată că aici era un om orb, un 
frate în Hristos, şi câţiva dintre fraţii lui îl judecau. 

În timp ce avea loc procesul, când un frate era urmărit ca un 
iepure spre moartea lui, tu aveai să izbucneşti într-un râs zgomotos, 
şi nu numai o dată. Acolo era fratele C., din fire aşa de amabil şi 
de înţelegător, încât îi critica pe fraţi pentru cruzime, când aceştia 
vânau păsări pentru mâncare; dar aici era un biet om orb, mult mai 
valoros decât o pasăre, fiind creat după chipul lui Dumnezeu. Voi 
„strecuraţi ţânţarul şi înghiţiţi cămila“ ar fi fost verdictul Celui care 
a vorbit cum n-a vorbit niciodată un om, dacă în adunarea voastră ar 
fi fost auzit glasul Lui. 

EI, care are o compasiune atât de sensibilă faţă de păsări, ar fi 
putut exercita o compasiune şi o iubire vrednică de laudă pentru 
Hristos în persoana credinciosului Său îndurerat. Dar, ca oameni, 
voi aţi fost legaţi la ochi. Fratele B. a prezentat o cuvântare mieroasă 
şi abilă. Fratele D. nu era un vorbitor pregătit. Ideile lui n-au putut fi 
îmbrăcate într-un limbaj prin care să-şi dovedească nevinovăția şi n-a 
putut face faţă situaţiei. Fraţii lui, aspri criticanţi, s-au transformat în 
jurişti şi l-au pus pe omul cel orb într-un mare dezavantaj. Dumnezeu 
a văzut şi a notat lucrările acelei zile. Aceşti bărbaţi, specialişti în 
a ponegri şi a taxa un caz, în aparenţă au obţinut un triumf, în timp 
ce fratele cel orb, rău tratat şi de care s-a abuzat, a simţit că totul 
se scufundă sub picioarele lui. Încrederea în cei pe care i-a crezut 
reprezentanţii lui Hristos s-a dovedit a fi ruina lui spirituală şi fizică. 
Toţi cei care au fost angajaţi în această lucrare ar trebui să simtă 

cea mai profundă mustrare de conştiinţă şi pocăință înaintea lui 
Dumnezeu. 

Fratele D. a făcut o greşeală lăsându-se strivit sub această povară 
de reproş şi critică nemeritată, care ar fi trebuit să cadă pe capul 
altora, şi nu pe al lui. El a iubit cauza lui Dumnezeu din tot sufletul. 
Dumnezeu Şi-a arătat purtarea de grijă faţă de orb, dându-i prosperi- 
tate, dar chiar aceasta a fost întoarsă împotriva lui de către fraţii lui 
invidioşi. Dumnezeu a mişcat inima necredincioşilor să fie amabili 
şi să simpatizeze cu el pentru că era un om orb. Fratele D. a fost un 
creştin onorabil şi a făcut ca vrăjmaşii lui din lume să fie în pace cu 
el. Dumnezeu a fost pentru el un Tată iubitor şi i-a netezit calea. El 
ar fi trebuit să fie credincios faţă de cunoştinţa adevărului şi să-L fi 
servit pe Dumnezeu cu inimă sinceră, independent de critică, invidie 
şi acuzaţii false. Poziţia pe care ai luat-o tu, frate A., a fost ca o 
lovitură finală pentru fratele D. Cu toate acestea, el n-ar fi trebuit să 
se despartă de Dumnezeu, chiar dacă slujbaşii şi poporul au apucat 
pe calea în care el nu putea să vadă nici o dreptate. Țintuit pe Stânca 
cea veşnică, el trebuia să stea tare la principii şi să ducă la bun sfârşit 
credinţa lui şi adevărul cu orice risc. Ah, cât de necesar este ca fratele 
D. să se ţină mai strâns de braţul care este puternic spre a mântui! 

Toată valoarea şi măreţia acestei vieţi derivă din legătura ei cu 
cerul şi viitoarea viaţă nemuritoare. Braţul cel veşnic al lui Dumne- 
zeu înconjoară sufletul care se întoarce spre El pentru ajutor, oricât 
de slab ar putea fi acel suflet. Preţioasele lucruri ale munţilor vor 
pieri; dar sufletul care trăieşte pentru Dumnezeu, nemişcat de critică, 
neperturbat de aplauze, va rămâne pentru totdeauna împreună cu EI. 
Cetatea lui Dumnezeu îşi va deschide porţile ei de aur ca să-l pri- 
mească pe cel care, în timp ce era pe pământ, a învăţat să se sprijine 
pe Dumnezeu pentru călăuzire şi înţelepciune, pentru mângâiere şi 
speranţă în mijlocul pierderii şi mâhnirii. Cântările îngerilor îi vor 
spune acolo bun venit şi pomul vieţii îşi va aduce roadele pentru el. 

Fratele D. n-a reuşit acolo unde trebuia să fie biruitor. Dar privi- 
rea milostivă a lui Dumnezeu este asupra lui. Cu toate că împreuna 
simţire a omului poate să lipsească, totuşi Dumnezeu iubeşte, Se în- 
dură şi Îşi întinde mâna care ajută. Numai dacă este umil, blând şi cu 
inima smerită, El îi va înălța capul şi-i va pune picioarele hotărât pe 
Stânca veacurilor. „Pot să se mute munţii, pot să se clatine dealurile, 

dar dragostea Mea nu se va muta de la tine, şi legământul Meu de 
pace nu se va clătina, zice Domnul, care are milă de tine.“ 

Indiferent ce încercări ar veni peste noi, nu ne putem scuza 
în nici un fel dacă încrederea noastră în Dumnezeu slăbeşte. El 
este izvorul puterii noastre, fortăreaţa noastră în orice necaz. Când 
strigăm la El după ajutor, mâna Lui puternică va fi întinsă să ne 
salveze. Fratele D. trebuia să simtă că, avându-L pe Dumnezeu ca 
Tată, putea să nădăjduiască şi să se bucure, chiar dacă l-ar fi părăsit 
toți prietenii de pe pământ. Eu îl rog insistent să nu-L jefuiască pe 
Dumnezeu de serviciul lui pentru că oamenii slabi l-au judecat greşit, 
ci să se grăbească să se consacre lui Dumnezeu şi să-l slujească 
cu toate puterile fiinţei lui. Dumnezeu îl iubeşte şi el Îl iubeşte 
pe Dumnezeu; şi faptele lui trebuie să se conformeze credinţei, 
indiferent de atitudinea oamenilor faţă de el. Vrăjmaşii lui pot să 
arate spre poziţia lui actuală, ca dovadă că au fost corecţi în judecarea 
lui. Calea fratelui D. a fost grăbită şi fără cugetarea cuvenită. Sufletul 
lui a fost dezgustat şi el crede că a fost prea profund rănit pentru a se 
mai reface. Cei care au condus atât de neîndurător ancheta au fost, 
în viaţă şi caracter, departe de a fi nevinovaţi. Dacă Dumnezeu ar fi 
tratat căile lor strâmbe şi caracterul lor imperfect aşa cum l-au tratat 
ei pe fratele D., ei ar fi pierit de mult. Dar Dumnezeu cel îndurător 
i-a suportat şi nu i-a tratat după păcatele lor. 

Dumnezeu a fost credincios faţă de fratele D. şi el ar trebui să 
răspundă purtării Sale îndurătoare, deşi i s-a arătat atât de puţină 
dragoste şi compasiune. Este privilegiul fratelui D. să se ascundă 
în Hristos de cearta de cuvinte şi să simtă că izvoare nesecate de 
recunoştinţă, mulţumire şi pace sunt deschise pentru el şi accesibile 
în fiecare moment. Dacă ar avea nemărginitele comori pământeşti, 
el n-ar fi aşa de bogat cum poate fi acum, având privilegiul de a fi de 
partea binelui şi de a bea din belşug din apele mântuirii. 

Ce n-a făcut Dumnezeu pentru fratele D., dând pe Fiul Său să 
moară pentru el, şi nu-i va da împreună cu Fl toate lucrurile? De 
ce să fie necredincios faţă de Dumnezeu pentru că oamenii au fost 
necredincioşi faţă de el? Cu mult mai puternică decât moartea este 
iubirea care leagă inima mamei de copilul ei îndurerat şi totuşi 
Dumnezeu declară că, chiar dacă o mamă îşi poate uita copilul, 
„totuşi Eu nu te voi uita cu nici un chip“. Nu, nici un suflet care îşi 
pune încrederea în El nu va fi uitat. Dumnezeu Se gândeşte la copiii 

[330] Lui cu cea mai afectuoasă purtare de grijă şi ţine o carte de amintire 
înaintea Lui, pentru ca niciodată să nu uite pe copiii din grija Lui. 


„Orice legătură umană poate pieri. 

Prietenii între ei, infideli pot fi, 
Iubirea de mamă se poate sfârşi, 

Cer şi pământ, pân-la urmă-ndepărtate vor fi. 
Dar iubirea lui Dumnezeu 

Nici o schimbare n-o poate însoţi.“ 


Fratele şi sora D. ar fi fost un ajutor preţios pentru biserică, dacă 
i-ar fi ajutat să obţină o mai bună înţelegere şi dacă ar fi acceptat 
eforturile lor. Dar invidia, bănuielile rele şi gelozia i-au condus în 
afara bisericii. Ar fi fost mai bine pentru ei dacă, mai repede decât 
au făcut-o, ar fi lăsat la o parte scenele încercării lor. Salem, Oregon, 
8 iulie 1878 


Lucrarea în Texas 


Dumnezeu mi-a arătat multe în legătură cu lucrarea lui Satana 
în Texas şi cu purtarea necreştină a unora care s-au mutat acolo din 
Michigan. Mi s-a arătat că frații B. n-au primit în inimă mărturia 
care le-a fost dată. Ei au mai multă încredere în ei înşişi decât în 
spiritul profeţiei. Au socotit că lumina dată nu era din cer, ci că îşi 
avea originea în comunicările care mi-au fost făcute cu privire la ei. 
Aceasta nu este corect. Dar daţi-mi voie să întreb: Nu există oare 
motive pentru rapoarte? Purtarea lor nu este condamnată chiar de 
istoria vieţii lor? 

Nici un membru al acestei familii n-a avut o experienţă religioasă 
care să-l califice să ia un post de conducere şi să-i înveţe adevărul pe 
alții. „„Curăţiţi-vă cei ce purtaţi vasele Domnului“ au fost cuvintele 
rostite de îngerul lui Dumnezeu. „Voi nu puteţi fi vase alese de 
Dumnezeu să faceţi vreo parte din cea mai sacră lucrare a Lui. Voi 
ruinaţi şi nimiciţi, dar nu curăţiţi şi binecuvântaţi.““ Totdeauna v-aţi 
tinut la un nivel inferior de creştinism. Acum, când nu sunteţi pe 
deplin cunoscuţi, aveţi influenţă. 

O dată aceasta fiind câştigată, voi deveniți mai puţin veghetori 
şi daţi pe faţă înclinațiile inimii voastre fireşti, până când iubitorii 
adevărului îşi dau seama că sunteţi o mare piedică pentru înaintarea 
lucrării lui Dumnezeu. Aceasta nu este o bănuială răutăcioasă, ci 
fapte reale ale cazului. 

Dacă aţi manifesta amabilitate, respect, iubire nobilă şi genero- 
zitate, chiar şi faţă de oameni răi, aţi putea face un serviciu efectiv 
pentru Hristos. Dacă Duhul lui Hristos locuieşte în voi, L-aţi repre- 
zenta în cuvintele voastre, în acţiunile voastre şi chiar în expresia 
feţei voastre. Conversaţia voastră ar fi expresia blândeţii, nu a mân- 
driei şi lăudăroşeniei. Nu trebuia să căutaţi să înălţaţi şi să slăviţi 
eul. Umilinţa este un dar creştin cu care voi nu sunteţi familiarizați. 
Acesta a fost cazul mai ales la A. B. El şi soția lui nu pot să avanseze 
poziţia normală şi spirituală a lucrării lui Dumnezeu prin influenţa 
lor. Cu cât este mai limitată sfera lor în legătură cu lucrarea lui 

Dumnezeu, cu atât mai bine va fi pentru ea. Cuvintele şi faptele lor 
în situaţia de faţă nu sunt demne de încredere. Acesta este cazul cu 
A.B. şi frații lui în general. Lumea şi biserica au dreptul să spună 
că religia lor este zadarnică. Ei sunt lumeşti şi intriganţi şi veghează 
să prindă ocazia să facă o afacere. Ei sunt aspri şi severi faţă de cei 
care au legături cu ei. Sunt invidioşi, geloşi şi plini de mândrie. 

Cei care reprezintă în felul acesta adevărul construiesc o barieră 
puternică pentru mântuirea altora. Dacă nu se schimbă, ar fi fost mai 
bine să nu fi îmbrăţişat adevărul. Mintea lor este stăpânită mai mult 
de Satana decât de Duhul lui Dumnezeu. Soţia fratelui A.B. este din 
fire amabilă, dar a fost modelată de soţul ei. Ea nu dă atenţie vorbelor. 
Adesea, limba ei aprinde focul iadului; este de neîmblânzit. „Cine 
vorbeşte mult nu se poate să nu păcătuiască“, zice Solomon. Acest 
lucru este în mod sigur adevărat în cazul ei. Ea exagerează şi depune 
mărturie mincinoasă, în felul acesta călcând continuu porunca lui 
Dumnezeu, în timp ce mărturiseşte că păzeşte poruncile. Ea nu vrea 
să facă rău, ci inima ei nu este sfinţită prin adevăr. 

Frate B., în timp ce erai gata să te angajezi în controversă cu alţii 
asupra punctelor credinţei noastre, de fapt, nu cunoşteai nimic despre 
creştinism. Tu nici nu îţi dai seama de poziţia periculoasă pe care o 
ocupi. Apatia se extinde peste comunitate şi peste fiecare om care, 
mărturisindu-L pe Hristos aşa cum ai făcut tu, ÎL tăgăduieşte prin 
faptele sale. Tu îi conduci pe alţii pe aceeaşi cale a nepăsării pe care 
mergi şi tu. Cuvântul lui Dumnezeu declară că fără sfințire nici un 
om nu-L va vedea pe Dumnezeu. Isus a murit ca să ne răscumpere 
din orice nelegiuire şi să-Şi curăţească un popor deosebit, zelos 
pentru fapte bune. 

„Căci harul lui Dumnezeu, care aduce mântuire pentru toţi oa- 
menii, a fost arătat şi ne învaţă să o rupem cu păgânătatea şi cu 
poftele lumeşti, şi să trăim în veacul de acum cu cumpătare, drep- 
tate şi evlavie.“ Hristos spune: „Voi fiţi dar desăvârşiţi după cum 
şi Tatăl vostru cel ceresc este desăvârşit.“ Ce poate face mulţimea 
rugăciunilor voastre în timp ce păcatul este bine văzut în inimile 
voastre? Dacă nu faceţi o schimbare totală, nu peste mult timp, veţi 
ajunge sătui de mustrare, ca şi copiii lui Israel, şi, ca şi ei, vă veţi 
lepăda de Dumnezeu. Unii dintre voi recunoaşteţi mustrarea prin 
cuvinte, dar nu o acceptaţi în inimă. Faceţi aceleaşi lucruri ca şi mai 
înainte, numai că sunteţi mai puţin susceptibili la influenţa Duhului 

lui Dumnezeu, devenind din ce în ce mai orbiţi, având mai puţină 
înţelepciune, mai puţină stăpânire de sine, mai puţină putere morală 
şi mai puţin zel şi atracţie pentru exerciţii religioase; şi dacă nu 
vă convertiți, în cele din urmă veţi renunţa de tot să vă mai ţineţi 
de Dumnezeu. Voi n-aţi făcut schimbări decisive în viaţa voastră 
când aţi fost mustraţi, pentru că n-aţi văzut şi nu v-aţi dat seama de 
defectele voastre de caracter şi de contrastul cel mare dintre viaţa 
voastră şi viaţa lui Hristos. A fost tactica voastră să vă aşezaţi în 
poziţia din care n-aveaţi să pierdeţi întru totul încrederea fraților 
voştri. 

Mi-a fost arătat că situația comunităţii ____ este vrednică de plâns. 
Influenţa ta, frate A.B., şi a soției tale a dat naştere, după cum voi 
şi toți pot să vadă, la discordie şi ceartă şi se va dovedi a fi o ruină 
totală pentru comunitate, dacă nu vă schimbaţi localitatea sau nu 
vă pocăiți. Voi ruginiți şi nimiciți pe cei care vin în legătură cu 
voi. Aveţi simpatizanți pentru că ceilalți nu vă văd aşa cum vă vede 
Dumnezeu. Percepția lor este pervertită de mulțimea cuvintelor şi 
frumoasele voastre cuvântări. Aceasta este o stare de lucruri tristă şi 
descurajantă. 

Mi-a fost arătat că, în ceea ce priveşte discuţia, A.B. este calificat 
să conducă şedinţele; dar când este cântărită destoinicia morală, el 
este găsit uşor. Inima lui nu este legată de Dumnezeu. Când alţii 
sunt puşi să conducă, vor întâmpina spiritul de opoziţie al lui şi al 
soţiei sale. Spiritul acesta nesfinţit nu este manifestat în public, ci 
lucrează în taină spre a-i împiedica, încurca şi descuraja pe cei care 
încearcă să facă totul cât mai bine. Dumnezeu vede acest lucru, şi 
la timpul potrivit se va primi răsplata meritată. Dominaţie sau ruină 
este politica acestui frate, şi soţia lui nu este acum într-o situaţie mai 
bună. Simţurile ei sunt pervertite. Ea nu este într-o poziţie corectă 
faţă de Dumnezeu. 

Frate A.B., un raport despre trista istorie pe care o faci este 
păstrat în cer. În inima ta, te afli în război cu mărturiile de mustrare. 
Familia E. a fost, şi mai este încă, indusă în eroare de tine. Altele sunt 
mai mult sau mai puţin încurcate pentru că tu poţi vorbi bine despre 
adevărul prezent. Armonia şi unitatea nu există în comunitatea __. 
Tu n-ai primit şi n-ai acţionat după lumina care ţi-a fost dată. Dacă 
al fi luat aminte la cuvintele lui Solomon, n-ai fi fost astăzi pe o 
astfel de cale alunecoasă. El spune: „Încrede-te în Domnul din toată 

inima ta, şi nu te bizui pe înţelepciunea ta“. O supunere totală faţă de 
voinţa şi căile lui Dumnezeu, unită cu adâncă neîncredere în propria 
ta înţelepciune, te-ar fi condus pe o cale mai sigură. 

Încrederea ta în sine a fost foarte mare. De îndată ce unui frate 
i-a fost sugerat să conducă întâlnirile sau să ia o poziţie mai de 
încredere în comparaţie cu a ta, tu ai şi hotărât ca el să nu reuşească, 
dacă ai putea ajuta la aceasta; şi cu puterea voinţei tale perverse, ai 
pus spiritul tău să se opună. 

Purtarea ta faţă de fratele D. a fost abuzivă. Inima lui a fost 
mişcată de cea mai adâncă simpatie pentru tine. El a fost prietenul 
tău, dar faptul că s-a despărţit de tine a fost suficient să creeze în 
tine un spirit de gelozie, care a fost tot atât de crud ca mormântul. 
Acest spirit a fost exercitat faţă de un om orb, unul care trebuia să 
beneficieze de cea mai amabilă purtare de grijă şi cea mai profundă 
simpatie din partea tuturor. Spiritul tău pervers şi înşelător 1-a făcut 
pe alții să simpatizeze cu tine mai degrabă decât cu el. Când a văzut 
că lumina clară a cazului nu putea fi adusă înaintea fraţilor şi era pe 
deplin convins că răul triumfa asupra binelui, spiritul lui a fost aşa 
de rănit, încât a ajuns disperat. Atunci s-a desprins de Dumnezeu. 
Asupra lui a venit un şoc de paralizie parţială. El a fost aproape 
ruinat, mintal şi fizic. În şedinţele comunităţii, au fost discutate şi 
s-a stăruit asupra problemelor fără nici o însemnătate specială şi s-a 
făcut din ele cel mai mare caz; şi impresii rele, extrem de rele au 
fost făcute asupra minţii celor prezenţi. 

A căuta să răneşti un om care este în posesia deplinelor lui facul- 
tăți este un mare păcat; dar o astfel de purtare faţă de un om care este 
orb, şi care ar fi trebuit tratat în aşa fel ca să nu îşi simtă handicapul, 
este un păcat de o dimensiune cu mult mai mare. Dacă ai fi fost un 
bărbat cu simţăminte fine sau un creştin aşa cum mărturiseşti că eşti, 
n-ai fi putut să abuzezi de el aşa cum ai făcut. Dar fratele D. are 
un Prieten în cer care a pledat pentru cauza lui şi l-a încurajat să se 
prindă din nou de făgăduinţele lui Dumnezeu. Fratele D. a fost şocat 
de necazul lui cel mare şi de tratamentul pe care l-a primit şi, în 
consecinţă, a acţionat ca un om nebun. Acest fapt a fost folosit împo- 
triva lui ca dovadă că el avea un duh rău. Judecătorul atoatevăzător 
cântăreşte motivele şi El va răsplăti după cum au fost faptele. 

Tu, frate A.B., te-ai umflat de o îngâmfare amăgitoare şi te-ai 
socotit competent pentru orice sarcină. Ai renunţat la Mărturiile 


Lucrarea în Texas 319 


Duhului lui Dumnezeu; şi dacă aveai propria ta cale, voiai să topeşti 
orice într-un tipar nou. Cât de greu îţi este să vezi lucrurile într-o 
lumină corectă, când datoria te călăuzeşte într-o direcţie, şi înclinația 
în alta. Ideile tale despre caracterul lui Hristos şi pregătirea necesară 
pentru viaţa viitoare sunt înguste şi pervertite. 

Mi-a fost arătat că fraţii B. şi familiile lor coboară din ce în ce 
mai Jos. „Sunt nişte nori fără apă, mânaţi încoace şi încolo de vânturi, 
nişte pomi tomnatici, fără rod“, şi dacă ei continuă pe calea pe care 
o urmează, vor fi în cele din urmă „de două ori morţi, dezrădăcinaţi.“ 
Bazându-se pe propria lor pricepere, ei au coborât până la punctul 
unde nu mai au evlavie practică, nu mai au cer, nici Dumnezeu al 
lor. 

Dacă tot poporul lui Dumnezeu ar avea legătură cu EI, ar fi 
sesizat capacităţile limitate ale acestor oameni, prejudecățile lor, 
invidia, gelozia şi încrederea lor în sine. Obiecţiile pe care inima lor 
rea le poate ridica împotriva Mărturiilor Duhului lui Dumnezeu, în 
providenţa lui Dumnezeu, nu vor fi îndepărtate. Ei se pot poticni şi 
pot cădea datorită unor chestiuni care îşi au originea în ei înşişi. Dar 
poporul lui Dumnezeu ar trebui să vadă că inima lor îngâmfată nu s-a 
umilit niciodată şi că privirea lor mândră n-a fost coborâtă niciodată. 
Biblia vorbeşte clar despre toate aspectele datoriei creştine. Toți cei 
care fac voia lui Dumnezeu vor cunoaşte teoria. Dar aceste persoane 
caută lumină de la ei înşişi, şi nu de la Soarele Îndreptăţirii. 

Nici un om care nu exprimă adevăratul sentiment al inimii lui 
nu poate fi numit un om cinstit. Falsitatea constă, în mod virtual, din 
intenţia de a înşela, şi aceasta poate fi arătată prin privire sau cuvânt. 
Chiar şi faptele pot fi astfel aranjate şi declarate ca să constituie 
falsităţi. Unii sunt specialişti în această ocupaţie şi vor căuta să se 
îndreptăţească pentru îndepărtarea de la stricta veracitate. Sunt unii 
care, pentru a dărâma sau a vătăma reputaţia altora, vor fabrica, din 
pură răutate, minciuni cu privire la ei. Minciuni din interes egoist 
sunt rostite la cumpărări şi vânzări de bunuri, vite sau orice fel de 
negustorie. Sunt rostite minciuni din vanitate de către oameni cărora 
le place să pară ceea ce ei nu sunt. O întâmplare nu poate să treacă 
prin mâinile lor fără înfrumusețare. O, cât de multe lucruri se fac 
în lume, pe care făptuitorii vor dori într-o zi să le schimbe! Dar 
înregistrarea cuvintelor şi a faptelor din cărțile din ceruri vor povesti 
trista istorie a falsităţilor vorbite şi făcute. 

Falsitatea şi înşelăciunea de orice fel sunt păcate împotriva Dum- 
nezeului adevărului şi veracităţii. Cuvântul lui Dumnezeu este clar 
asupra acestor puncte. „Să nu minţiţi, nici să nu vă înşelaţi unii pe 
alții.“ „ŞI toţi mincinoşii, partea lor este în iazul care arde cu foc şi 
cu pucioasă, adică moartea a doua.“ Dumnezeu este un Dumnezeu 
al sincerităţii şi al adevărului. Cuvântul lui Dumnezeu este o carte a 
adevărului. Isus este un martor credincios şi adevărat. Biserica este 
martorul şi temelia adevărului. Toate poruncile Celui Prea Înalt sunt 
adevărate şi îndreptăţite. Cum apare atunci în faţa Lui vorbirea în 
doi peri şi orice exagerare şi înşelăciune? Pentru minciuna pe care a 
rostit-o din cauză că a poftit darurile pe care profetul le-a refuzat, 
slujitorul lui Elisei a fost lovit cu lepră, care s-a terminat numai la 
moarte. 

Nici chiar viaţa însăşi nu trebuie cumpărată cu preţul unei min- 
ciuni. Printr-un cuvânt sau o dare din cap, martirii ar fi putut renega 
adevărul şi şi-ar fi salvat viaţa. Dacă ar fi consimţit să arunce un bob 
de tămâie pe altarul idolului, ei s-ar fi salvat de roată, eşafod sau 
cruce. Dar ei au refuzat să fie falşi în cuvânt sau faptă, deşi viaţa era 
darul pe care l-ar fi primit dacă făceau astfel. Întemniţare, torturi şi 
moarte, cu o conştiinţă curată, erau binevenite pentru ei, mai degrabă 
decât eliberarea cu condiţia înşelăciunii, a minciunii şi a apostaziei. 
Prin fidelitate şi credinţă în Hristos, ei au câştigat haine fără pată şi 
coroane împodobite cu pietre preţioase. Viaţa lor a fost înnobilată şi 
înălţată în faţa lui Dumnezeu pentru că au stat hotărâți pentru adevăr 
în cele mai grave împrejurări. 

Oamenii sunt muritori. Ei pot să fie evlavioşi, sinceri şi totuşi să 
aibă erori de înţelegere şi multe defecte de caracter; dar ei nu pot fi 
urmaşi ai lui Hristos şi totuşi să fie în legătură cu cel care „iubeşte 
minciuna şi trăieşte în minciună“. O astfel de viaţă este escrocherie, 
o falsitate continuă, o înşelăciune fatală. Este o încercare riguroasă 
pentru curajul bărbaţilor şi femeilor, să înfrunte propriile lor păcate şi 
să le recunoască deschis. A spune: „Acea greşeală trebuie să fie pusă 
în contul meu“ cere o putere a principiului lăuntric pe care lumea 
îl posedă numai într-o măsură limitată. Dar cel care are curajul să 
spună acest lucru cu sinceritate câştigă o biruinţă decisivă asupra 
eului şi închide în mod efectiv uşa în faţa vrăjmaşului. 

O aderare la principiile stricte ale adevărului va pricinui adesea 
neplăceri prezente şi poate să implice chiar şi o pierdere vremelnică, 

dar aceasta va mări răsplata din viaţa viitoare. Religia nu constă 
numai dintr-un sistem de doctrine seci, ci din credinţă practică ce 
sfinţeşte viaţa şi cercetează purtarea în cercul familiei şi în biserică. 
Mulţi pot să dea zecime din izmă şi mărar, dar să neglijeze proble- 
mele mai grele, mila şi iubirea lui Dumnezeu. A umbla smerit cu 
Dumnezeu este important pentru desăvârşirea caracterului creştin. 
Dumnezeu cere principii de neabătut în cele mai mici amănunte ale 
treburilor vieţii. Hristos a spus: „Cine este credincios în cele mai 
mici lucruri, este credincios şi în cele mari“. 

Nu este nici mărimea Şi nici aşa-zisa neînsemnătate a unei lucrări 
de tranzacţie care o face dreaptă sau nedreaptă, cinstită sau necinstită. 
La cea mai mică îndepărtare de corectitudine, noi ne plasăm pe 
terenul vrăjmaşului şi putem să continuăm să mergem pas cu pas 
spre orice mărime de nedreptate. O mare parte din lumea creştină 
desparte religia de ocupaţia lor. Mu de mici şiretlicuri şi de necinste 
măruntă sunt practicate în relaţiile cu semenii lor, ceea ce descoperă 
adevărata stare a inimii, care arată corupția ei. 

Tu, frate A.B., n-ai onorat cauza adevărului. Este necesar ca iz- 
vorul să fie curăţit, ca râul să poată fi curat. Soţia ta s-a angajat prea 
mult în căutarea de pete şi greşeli în caracterul fraţilor şi surorilor 
ei. În timp ce caută să curețe de buruieni grădina vecinilor, ea o 
neglijează pe a ei. Ea trebuie să facă eforturi mult mai sârguincioase 
pentru a clădi un caracter fără pată. Există pericolul cel mai înfri- 
coşător ca în acest punct să nu reuşească. Dacă pierde cerul, pierde 
totul. Amândoi trebuie să vă curăţaţi templul sufletului, care a deve- 
nit teribil de pângărit. Mintea voastră a ajuns regretabil de pervertită. 
„Frica de Domnul este începutul înțelepciunii.“ Fiţi foarte grijulii 
şi neîncrezători în eul vostru şi niciodată să nu vă lăsaţi limba să 
exprime invidia inimii voastre cu privire la alţii. 

Pentru voi amândoi rămâne o mare lucrare de făcut, să vă umiliţi 
în aşa fel înaintea lui Dumnezeu, încât EI să vrea să accepte pocăinţa 
voastră. Până acum, aţi fost ascultători, dar nu făptuitori sârguincioşi 
ai Cuvântului. Voi aţi admis iar şi iar că aţi greşit, dar mintea firească 
a rămas neschimbată. Aţi făcut o mică schimbare sub influenţa sim- 
țămintelor, dar n-a avut loc nici o reformă a principiului. Am văzut 
că a sosit complet timpul când trebuie să se acţioneze în cazurile 
voastre, dacă nu are loc o schimbare completă în viaţa voastră. Bi- 

serica lui Dumnezeu nu trebuie să fie compromisă de căile voastre 
necuviincioase şi de creştinismul vostru de slabă calitate. 

Unul dintre voi este de ajuns într-un loc. Voi vă certaţi şi vă 
luptaţi încontinuu, vă duşmăniţi şi vă urâţi unul pe altul. Dar cu toate 
că cei din lume, cu care sunteţi asociaţi, râd de voi, totuşi sunteţi 
aşa de departe de Dumnezeu, încât nu puteţi vedea decât că sunteţi 
bine. Fiecare dintre voi are nevoie de o cercetare mai apropiată 
a caracterului lui Hristos, ca să vă puteţi da seama mai clar ce 
înseamnă a fi asemenea Lui. Dacă nu vă schimbaţi comportamentul 
şi nu biruiţi întru totul felul vostru de purtare înfumurată, dictatorială 
şi necurtenitoare, veţi dezonora lucrarea oriunde aţi fi; şi ar fi fost mai 
bine dacă nu v-aţi fi născut niciodată. A sosit timpul să vă întoarceţi 
fie spre dreapta, fie spre stânga. „Dacă Domnul este Dumnezeu, 
mergeţi după EI; iar dacă este Baal, mergeţi după Baal.“ Caracterul 
deformat care s-a dezvoltat în voi este o ocară pentru numele de 
creştin. Nici o comunitate nu va progresa sub conducerea voastră 
pentru că nu aveţi legătură cu Dumnezeu. Sunteţi lăudăroşi, mândri 
şi înfumuraţi şi aţi forma pe alţii după acelaşi model ca al vostru. 

Biserica lui Dumnezeu a fost mult timp împovărată cu acţiunile 
şi comportamentul vostru necreştin. Fie ca Dumnezeu să vă ajute să 
vedeţi şi să simţiţi că interesele voastre veşnice cer o transformare 
totală. Prin exemplul vostru, alţii sunt îndepărtați de la calea curată 
şi înaltă a sfinţeniei. Adevăraţii oameni mari sunt invariabil modeşti. 
Umilinţa este un dar care rămâne asupra lor ca o haină firească. Cei 
care au acumulat cunoştinţe folositoare şi deţin talente şi curăţie 
adevărată sunt cei care vor fi dispuşi să admită slăbiciunea propriei 
lor priceperi. Ei nu sunt încrezuţi şi nici lăudăroşi, ci, prin raportare 
la cunoştinţe mai înalte, cu ajutorul cărora să se poată ridica la 
o mai mare valoare intelectuală, li se pare că de-abia au început 
urcarea. Cel care de-abia a început sau are o spoială de cunoştinţă, 
care se consideră pe sine înţelept şi care îşi dă aere de o importanţă 
dezgustătoare, este un cugetător superficial. 

Voi puteaţi fi astăzi bărbaţi de cinste şi de încredere, dar aţi fost 
atât de sauisfăcuţi cu voi înşivă, încât n-aţi folosit lumina şi privile- 
giile care v-au fost acordate cu atâta îndurare. Mintea voastră n-a 
fost dezvoltată prin darurile creştine, nici afecțiunile voastre n-au 
fost sfinţite prin părtăşie cu Dătătorul vieţii. Există o micime de su- 
flet, ceva pământesc care marchează caracterul exterior şi descoperă 

faptul neîndoielnic că mergeţi pe calea inimii voastre, după plăcerea 
ochilor voştri, şi că sunteţi plini de propriile voastre planuri. 

Când este în legătură cu Dumnezeu şi caută sincer să-L cunoască, 
omul devine înălţat, înnobilat şi sfinţit. Lucrarea de ridicare este o 
lucrare pe care omul trebuie s-o îndeplinească pentru sine, prin Isus 
Hristos. Cerul poate să-i dea orice avantaj în măsura în care este 
vorba de lucruri vremelnice şi spirituale, dar totul este în zadar, dacă 
el nu este dispus să-şi însuşească aceste binecuvântări şi să se ajute 
pe sine. Puterile lui trebuie puse la lucru, altfel el va fi cântărit în 
cele din urmă şi declarat uşor; va fi un eşec în viaţa aceasta şi va 
pierde viaţa viitoare. 

Toţi cei care vor căuta cu efort hotărât ajutor de sus şi vor supune 
şi răstigni eul vor avea succes în această lume şi pot câştiga viitoarea 
viaţă nemuritoare. Lumea aceasta este câmpul de lucru al omului. 
Pregătirea lui pentru lumea viitoare depinde de felul cum se achită 
de îndatoririle lui din această lume. El este menit de Dumnezeu să 
fie o binecuvântare pentru societate; şi el nu poate, dacă ar vrea, 
să trăiască şi să moară pentru sine însuşi. Dumnezeu ne-a legat 
împreună ca membri ai unei familii, şi această legătură obligă pe 
fiecare s-o cultive. Sunt servicii pe care le datorăm altora şi pe 
care nu le putem trece cu vederea şi totuşi să păzim poruncile lui 
Dumnezeu. A trăi, a cugeta şi a activa numai pentru sine însuşi 
înseamnă a deveni nefolositor ca slujitor al lui Dumnezeu. Înalte 
titluri sonore şi mari talente nu sunt esenţiale pentru un cetăţean bun 
sau un creştin exemplar. 

Avem în rândurile noastre prea mulţi care sunt neliniştiţi, gura- 
livi, lăudăroşi şi care îşi iau libertatea să se afişeze în faţă, neavând 
respect pentru vârstă, experienţă sau slujbă. Biserica suferă astăzi 
după ajutorul unui caracter opus — modest, liniştit, oameni temători 
de Dumnezeu, care vor să poarte poveri dezagreabile, când sunt puse 
asupra lor, nu pentru renume, ci pentru a sluji Domnului lor, care 
a murit pentru ei. Persoane cu un astfel de caracter nu socotesc că 
le-ar reduce din demnitate să se ridice înaintea celui bătrân şi să 
trateze cu respect perii cărunţi. Comunitățile noastre au nevoie să fie 
plivite. Printre membrii noştri există prea multă înălţare de sine şi 
îngâmfare. 

Pe cei care se tem şi venerează pe Dumnezeu, El va avea plăcere 
să-i onoreze. Omul poate fi atât de mult ridicat, încât să formeze 

veriga de legătură între cer şi pământ. El a ieşit din mâna Creatorului 
cu un caracter simetric, dăruit cu capacităţi pe care să şi le dezvolte, 
astfel încât, combinând influenţa divină cu efortul omenesc, ar fi 
putut să se înalțe aproape de sfera unui înger. Şi, ajuns aşa de înălţat, 
el nu-şi va atribui lui însuşi bunătatea şi măreţia. 

Dumnezeu i-a dat omului facultăţi intelectuale capabile de 
dezvoltarea cea mai înaltă. Dacă fraţii B. ar fi văzut grosolănia 
şi asprimea caracterelor lor şi, cu grijă asiduă, şi-ar fi cultivat şi edu- 
cat mintea, întărind punctele slabe de caracter şi biruind defectele 
bătătoare la ochi, unii dintre ei ar fi fost acceptaţi ca mesageri ai lui 
Hristos. Dar, aşa cum sunt acum, Dumnezeu nu-i poate accepta ca 
reprezentanţi ai Săi. Ei n-au înţeles îndeajuns nevoia de îmbunătăţire 
spre a-i face s-o caute. Mintea lor n-a fost instruită pe deplin pentru 
îndatoririle vieţii. Mijloacele de îmbunătăţire sunt la îndemâna tutu- 
ror. Nimeni nu este aşa de sărac sau aşa de ocupat, încât Isus să nu-i 
ajute să-şi îmbunătăţească viaţa şi caracterul. 


Pastori care se îngrijesc de ei înşişi 


Frate şi soră F.: Mi-a fost arătată marea îndurare şi nemărginita 
iubire a lui Dumnezeu trecându-vă printr-un alt necaz. Va fi o ne- 
cesitate să vă ţineţi tare de puternicul Vindecător, ca să puteţi avea 
putere fizică şi spirituală. Voi aveţi o sănătate slabă, dar sunteţi în 
primejdia de a crede că sunteţi într-o stare mai rea decât în realitate. 
Voi nu aţi avut putere să rezistaţi pentru că n-aţi cultivat un spirit 
răbdător, plin de speranţă şi curajos. Vă supuneţi infirmităţilor, în 
loc să vă ridicaţi deasupra lor. Ispitele vă vor asalta din dreapta şi din 
stânga, dar, prin perseverenţă răbdătoare în facerea de bine, puteţi 
birui defectele din caracterul vostru. Mi-a fost arătat că într-adevăr 
picioarele voastre continuă să meargă spre pierzare, dar Dumnezeu 
nu v-a părăsit întru totul pe nici unul dintre voi. Îndurarea Lui fără 
asemănare v-a dat o altă ocazie spre a vă dovedi credincioşia faţă 
de El şi vă cheamă să umblau cu mare umilinţă şi să vă păzaţi eul. 
Voi v-aţi răsfăţat şi v-aţi făcut pe plac atât de mult, încât acum aveţi 
nevoie să lucraţi în direcţia opusă. 

Tu, frate F., eşti foarte egoist, şi acest lucru este vrednic de dispreţ 
înaintea lui Dumnezeu. Tu şi soţia ta aţi căzut iarăşi şi iarăşi în acest 
păcat. Puterile voastre au fost foarte mult pipernicite de satisfacerea 
de sine şi cedare în faţa comodităţii. Nici unuia dintre voi nu-i 
lipseşte raţiunea; dar voi aţi urmat mai mult înclinația decât calea 
datoriei şi n-aţi reuşit să reprimaţi trăsăturile rele de caracter şi să 
întăriţi puterea morală care era slăbită. 

Frate F., tu eşti din fire un om nerăbdător, irascibil şi pretenţios, 
trăsături pe care le manifeşti în cămin. Dar, după o scurtă perioadă 
de cunoaştere, le dai pe faţă şi în alte locuri. Tu discuţi adesea într-o 
manieră nerăbdătoare şi arogantă. Trebuie să te pocăieşti de toate 
acestea. Acum poţi să începi din nou. În îndurarea Sa nemărginită, 
Dumnezeu ţi-a dat o altă ocazie. Soţia ta are mult de luptat împotriva 
firii ei, şi tu trebuie să ai grijă ca nu cumva s-o arunci pe terenul 
lui Satana. Jignirea, criticarea, declaraţiile înţepătoare trebuie să 
fie părăsite. Cât timp ţi-ai luat ca să câştigi biruinţa asupra voinţei 

tale perverse şi a defectelor din caracterul tău? Cu înaintarea pe 
care o faci acum, timpul tău de probă se poate încheia înainte ca 
tu să fi făcut eforturi hotărâte pentru a birui eul. În providenţa lui 
Dumnezeu, tu vei fi pus în poziţii unde trăsăturile tale caracteristice, 
dacă există, vor fi încercate şi descoperite. Tu nici nu vezi şi nici 
nu-ţi dai seama de efectul cuvintelor tale necugetate, nerăbdătoare, 
plângăreţe şi jelitoare. 

Tu şi soţia ta aveţi o altă ocazie de aur să suferiţi de dragul lui 
Hristos. Dacă însă faceţi aceasta plângându-vă, nu veţi avea răsplată. 
Dacă o faceţi de bună voie, cu bucurie, având acelaşi spirit pe care 
l-a avut Petru după apostazia lui, veţi fi biruitori. Toată viaţa, el s-a 
simţit laş pentru că s-a lepădat de Hristos; şi când a fost chemat să 
sufere martirajul pentru credinţa lui, acest fapt umilitor se afla mereu 
înaintea lui şi el a socotit că nu putea să fie răstignit exact în felul în 
care a suferit Domnul lui, temându-se că aceasta ar fi o onoare prea 
mare după apostazia lui. A cerut să fie răstignit cu capul în jos. Ce 
simţământ al păcatului a avut Petru, lepădându-se de Domnul său! 
Ce convertire a experimentat! După aceea, toată viaţa lui a fost plină 
de pocăință şi umilinţă. 

Voi puteţi avea motiv să vă fie teamă când vedeţi pe Dumnezeu 
prin Lega Sa. Când a văzut în felul acesta maiestatea lui Dumnezeu, 
Moise a exclamat: „Sunt îngrozit şi tremur“. Legea pronunţă moarte 
asupra călcătorului de lege. Apoi lui Moise i-a fost prezentată jertfa 
ispăşitoare. A fost descoperit sângele curăţitor al lui Hristos, ca să-l 
purifice pe păcătos, şi temerile lui au dispărut ca şi ceața dimineţii 
în faţa razelor răsăritului de soare. Aşa a văzut el că poate fi şi cu cel 
păcătos. Prin pocăință faţă de Dumnezeu şi credinţă faţă de Domnul 
nostru Isus Hristos, este scrisă iertarea şi Soarele Îndreptăţirii Îşi 
revarsă asupra lui razele Sale strălucitoare şi vindecătoare, risipind 
îndoiala şi teama care a înceţoşat sufletul lui. Moise a coborât de pe 
munte, unde a vorbit cu Dumnezeu, faţa lui radiind de o strălucire 
cerească, ce a fost reflectată asupra poporului. El le-a părut ca un în- 
ger venit direct din slavă. Acea strălucire divină era dureroasă pentru 
cei păcătoşi, aceştia fugind de Moise şi cerând ca slava strălucitoare 
să fie acoperită de vederea lor, ca să nu-i omoare dacă se apropiau 
de el. 

Moise era un învăţat. El a fost educat în toată ştiinţa egiptenilor, 
dar aceasta n-a fost singura calificare necesară spre a-l pregăti pentru 

lucrarea lui. În providenţa lui Dumnezeu el trebuia să înveţe să fie 
răbdător şi să-şi tempereze pasiunile. În şcoala lepădării de sine 
şi a greutăților, trebuia să primească o educaţie care avea să fie 
de cea mai mare importanţă pentru el. Aceste încercări aveau să-l 
pregătească să exercite o purtare de grijă părintească pentru toţi cei 
care aveau nevoie de ajutorul lui. Nici cunoştinţa, nici învăţătura, nici 
elocvenţa nu puteau să fie un înlocuitor al acestei încercări pentru 
cel care trebuia să vegheze asupra sufletelor, ca unul care trebuia 
să dea socoteală. Făcând lucrarea unui păstor smerit, uitând de eu 
şi interesându-se de turma care i-a fost dată în grija lui, el avea să 
devină potrivit pentru cea mai înaltă lucrare încredinţată vreodată 
muritorilor, aceea de a fi păstorul oilor păşunii Domnului. Cei care 
se tem de Dumnezeu în lume trebuie să fie în legătură cu El. Hristos 
este cel mai desăvârşit educator pe care l-a cunoscut lumea vreodată. 
Pentru Moise, a primi înţelepciune şi cunoştinţă de la El era mai 
valoros decât toată învăţătura egiptenilor. 

Frate şi soră F., vă rog stăruitor să vorbiţi serios şi să veniţi la 
Dumnezeu prin Isus Hristos. „Nu vă înşelaţi: «Dumnezeu nu Se 
lasă să fie batjocorit». Ce seamănă omul, aceea va şi secera.“ Cel 
care îşi cheltuie talentele şi banii pentru satisfacerea plăcerilor şi 
pasiunilor josnice va secera stricăciunea. Recolta lui este sigură. 
Mintea lui îşi va pierde susceptibilitatea şi puterea. Intelectul lui va 
fi zdruncinat şi viaţa scurtată. Dumnezeu vă cere să faceţi eforturi 
ferme pentru a supune şi stăpâni eul. Mi-a fost arătat că Dumnezeu şi 
îngerii sunt gata şi aşteaptă să vă ajute în această lucrare importantă. 
Dacă amânaţi, dacă tergiversaţi, poate fi prea târziu. Punerea voastră 
la probă este prelungită, caracterul nostru este acum în formare 
şi curând, iubite frate şi iubită soră, el va fi fixat pentru veşnicie. 
Lucrarea pe jumătate nu vă va face să înaintați nici cu un pas spre 
cer. Nehotărârea devine curând hotărârea pentru direcţia cea rea. 
Mulţi se hotărăsc să se servească pe ei înşişi şi pe Satana, prin 
faptul că nu fac eforturi hotărâte să biruie defectele de caracter. În 
timp ce mulți răsfaţă înclinații păcătoase, aşteptând să fie biruitori 
vreodată, se hotărăsc pentru pierzare. Frate şi soră F., în Numele 
lui Isus Hristos voi puteţi fi biruitori chiar acum, „în această zi a 
voastră“. Nu plănuiţi şi nu studiaţi pentru voi înşivă. Nu puteți fi cu 
totul ai Domnului, în timp ce încurajați în orice măsură egoismul. 
O iubire aşa de mare ca cea dovedită de Răscumpărătorul ar trebui 

să o primiți cu mare umilință şi bucurie continuă. Ca să fiți fericiți, 
trebuie să vă stăpâniți cugetele şi cuvintele. Aceasta va cere un efort 
desăvârşit din partea voastră; cu toate acestea, el trebuie să fie făcut, 
dacă vreţi să fiţi recunoscuţi drept copii ai lui Dumnezeu. Să nu 
obosiţi în eforturile voastre. Satana se luptă pentru sufletele voastre 
şi el trebuie să fie dezamăgit. 

Când tu, frate F., începi să lucrezi într-un loc, în general, ai 
încrederea oamenilor, dar, după o cunoaştere mai atentă, defectele 
tale de caracter devin atât de vizibile, încât mulţi îşi pierd încrederea 
în evlavia ta. Şi astfel sunt criticaţi toţi pastorii denominaţiunii. O 
scurtă şedere într-un loc nu i-ar vătăma reputaţia. În timp ce eşti 
angajat în lucrare serioasă, presat de influenţe opuse, mintea ta este 
absorbită de lucrarea în care eşti angajat şi nu ai nici timp şi nici 
ocazii să te gândeşti şi să fii preocupat de tine însuţi. Dar, după ce 
lucrarea s-a terminat şi tu începi să cugeţi la eu, cum ţi se pare normal 
să faci, te răsfeţi pe tine însuţi, devii copilăros, aspru şi supărat 
din fire, vătămând astfel în mare măsură lucrarea lui Dumnezeu. 
Tu manifeşti acelaşi spirit în comunitate şi astfel influenţa ta este 
vătămată în mare măsură în localitate, în unele cazuri fără remediu. 
Adesea, ai adoptat o manieră de a discuta copilărească, chiar şi atunci 
când lucrai să converteşti suflete la adevăr; şi impresiile făcute au 
fost teribile asupra celor care erau de faţă. Acum trebuie făcut unul 
din două lucruri: ori eşti un bărbat consacrat, acasă, în familia ta, 
şi în comunitate, tot timpul afectuos şi răbdător, ori nu trebuie să 
te stabileşti într-o comunitate, pentru că defectele tale vor deveni 
vizibile, iar Răscumpărătorul, pe care tu mărturiseşti că Îl iubeşti şi 
ÎI slujeşti, va fi dezonorat. 

Credinţa l-a făcut pe Moise să privească la lucruri nevăzute, dar 
veşnice. El a părăsit atracțiile vieţii de la palatul faraonului pentru că 
acolo era păcatul. A renunţat la prezent şi aşa-zisul bine, care încânta 
numai pentru a ruina şi a distruge. Adevăratele atracţii, cele veşnice, 
erau valoroase pentru el. În realitate, sacrificiile făcute de Moise 
nu erau sacrificii. El a lăsat un prezent, aparent un bine încântător, 
pentru un bine sigur, înalt şi nemuritor. 

Moise a îndurat ocara lui Hristos, socotind-o ca o bogăţie mai 
mare decât toate comorile Egiptului. El a crezut ceea ce a spus 
Dumnezeu şi n-a fost influenţat să se abată de la integritatea lui prin 
nici una dintre ocările lumii. El a umblat pe pământ ca un om liber al 

lui Dumnezeu. În sufletul său avea iubirea lui Hristos, care n-a făcut 
din el doar un om al demnității, ci la demnitatea omului a adăugat 
strălucirea adevăratelor daruri creştine. Moise a umblat pe o cale 
aspră şi periculoasă, dar a privit la lucrurile nevăzute şi n-a şovăit. 
Răsplata era atractivă pentru el şi ea poate fi şi pentru voi. El era 
prieten apropiat cu Dumnezeu. 

Lucrarea este în faţa ta, aceea de a îmbunătăţi restul vieţii tale 
prin reformarea şi înălţarea caracterului. În sufletul reînnoit începe o 
viaţă nouă. Hristos este Mântuitorul care locuieşte înăuntru. Trăsătu- 
rile rele de caracter, la care se crede că este greu să renunţi, trebuie 
supuse. Cuvântul arogant, dictatorial, trebuie să rămână nespus, iar 
atunci va fi câştigată o biruinţă prețioasă. Fericirea va fi rezultatul 
oricărei lepădări de sine, oricărei răstigniri a eului. O victorie câşti- 
gată face ca următoarea să fie mai uşor de obţinut. Dacă ar fi neglijat 
ocaziile şi privilegiile acordate de Dumnezeu, Moise ar fi neglijat 
lumina din cer şi ar fi fost un om dezamăgit şi nenorocit. Păcatul 
este în firea omului, şi dacă este îngăduit, Satana este astfel cinstit 
în suflet, urmând ca acolo să aprindă chiar focul iadului. Dumnezeu 
n-a dat Legea Sa ca să împiedice mântuirea sufletelor, ci doreşte 
ca toţi să fie mântuiţi. Omul are lumină şi ocazii şi, dacă vrea să le 
folosească, el poate birui. Tu poţi arăta prin viaţa ta puterea spre 
biruinţă a harului lui Dumnezeu. Satana încearcă să-şi aşeze tronul 
în templul sufletului. Când stăpâneşte, el se face auzit şi simţit în 
patimi mânioase, în cuvinte amare, care întristează şi rănesc, dar 
deoarece lumina n-are părtăşie cu întunericul şi Hristos legătură cu 
Belial, omul trebuie să fie întru totul fie pentru unul, fie pentru celă- 
lalt. În supunerea faţă de satisfacerea de sine, avariţie, înşelăciune, 
fraudă sau păcat de orice fel, el încurajează principiile lui Satana 
în sufletul lui şi închide uşa cerului pentru el. Din cauza păcatului, 
Satana a fost dat afară din cer şi nici un om care îngăduie şi nutreşte 
păcatul nu poate merge la cer, pentru că Satana ar avea din nou un 
cap de pod acolo. 

Când un om este angajat zi de zi în mod serios în biruirea defec- 
telor din caracterul lui, el păstrează pe Hristos în templul sufletului 
său; lumina lui Hristos este în el. Sub strălucirea razelor luminii de 
la faţa lui Hristos, întreaga lui fiinţă ajunge înălţată şi înnobilată. 
EI are în suflet pacea cerului. Mulţi dau frâu liber pentru pasiune, 
avariţie, egoism şi înşelăciune şi tot timpul se scuză şi dau vina pe 

împrejurările care au adus necazul asupra lor. Acesta a fost cazul tău. 
Dumnezeu a îngăduit ca mediul tău înconjurător să poată fi folosit 
pentru a-ţi dezvolta caracterul. Însă puteai să-ţi creezi propriile con- 
diţii, şi astfel, rezistând şi suportând ispita, împrejurările puteau fi 
stăpânite de puterea voinţei, în Numele lui Isus. Aceasta înseamnă a 
birui cum a biruit Hristos. „Şi ceea ce câştigă biruinţa asupra lumii, 
este credinţa noastră.“ 

Frate F., Dumnezeu este îndurător cu tine. Viaţa ta a fost o gre- 
şeală, nimic din ceea ce ar fi putut şi ar fi trebuit să fie. În tine n-a 
existat bărbăţie veritabilă, adevărată înălţare şi puritate a simţurilor. 
Tu n-ai avut cuvenitul respect de sine şi de aceea n-ai avut nici pentru 
alții respectul cuvenit. Tu n-ai preamărit pe Hristos şi puterea harului 
Său. Pe tot parcursul vieţii, ai fi avut nevoie de paznici. 

Aceeaşi frivolitate şi nestatornicie, aceeaşi nesocotinţă şi lipsă 
de stăpânire de sine, acelaşi egoism şi aceeaşi nerăbdare care s-au 
văzut în purtarea ta din prima perioadă a vieţii tale sunt dezvoltate 
într-o manieră pronunţată acum, când ai trecut de jumătatea vârstei. 
Aceasta nu trebuia să se întâmple, dacă ai fi lăsat la o parte simţă- 
mintele şi temperamentul copilăresc şi te-ai fi îmbrăcat cu fermitatea 
de bărbat. Tu te-ai favorizat pe tine însuţi întru totul spre paguba ta. 
Durerile şi infirmităţile tale au fost exagerate. Tu priveşti la ele şi 
discuţi plângător despre ele, dar nu priveşti la Isus. Gândeşte-te cât 
de puţin suferi, cât de puţin înduri în comparaţie cu suferinţele lui 
Hristos, şi El era fără păcat — Cel Drept suferind pentru cel nedrept. 

Un pom bun nu face fructe stricate. Conversaţia bună va însoţi 
o conştiinţă bună, tot atât de sigur după cum fructele bune vor fi 
produse de un pom bun. Dacă un om este aspru şi bădăran în familia 
sa şi faţă de alţii când sunt în legătură cu el, nimeni nu are nevoie 
să se informeze cum va conduce el în comunitate. El va prezenta 
acelaşi temperament arogant şi iritabil pe care-l arată în cămin. Nici 
un om nu poate avea spiritul şi gândul lui Hristos fără să fi fost făcut 
prin El mai bun în toate relaţiile şi îndatoririle vieţii. Murmurarea, 
văicăreala şi pasiunea iritabilă nu sunt roadele principiilor bune. Tu 
ai avea urgent nevoie de rugăciune, pentru că n-ai întărit înaltele şi 
nobilele trăsături morale ale caracterului. Aceasta trebuie s-o faci 
acum. Lucrarea va fi grea, dar este foarte importantă. 

Când erai în Texas, erai fără nădejde şi simţeai că eşti părăsit 
de Dumnezeu şi de oameni, dar acum, la un nou început, lasă ca 

lucrarea de reformă să fie completă, pocăinţa ta să fie în aşa fel, 
încât să nu-ţi pară rău. Cele mai bune zile ale tale, în măsura în 
care este vorba de sănătate şi vigoare, sunt în trecut, dar cu obiceiuri 
potrivite, o minte bine dispusă şi o conştiinţă clară, făcând referire la 
comportamentul tău actual, poţi să schimbi înfrângerea în biruinţă. 
Tu n-ai timp de pierdut. Soţia ta te poate ajuta în toate eforturile 
tale din câmpul de lucru. Dacă este sfinţită prin adevăr, ea poate fi o 
binecuvântare pentru tine şi pentru cauza lui Dumnezeu, stând de 
vorbă cu alţii şi fiind sociabilă. 

Mulţi se clatină şi cad din cauza satisfacerii unui capriciu stricat. 
Alexandru şi Cezar au fost în stare să subjuge mult mai uşor un 
regat decât să-şi stăpânească propriul lor spirit. După ce au cucerit 
naţiuni, aşa-numiţii oameni mari ai lumii au căzut, unul dintre ei 
prin satisfacerea apetitului, o victimă a necumpătării, celălalt prin 
cutezanţă şi ambiţie nebună. 

Dumnezeu vă cheamă să renunţaţi la mândrie şi încăpățânare şi 
să lăsaţi ca pacea Lui să stăpânească în inima voastră. Trebuie nutrit 
un spirit blând şi liniştit. Purtaţi blândeţea lui Hristos cu voi în toate 
lucrările. Un temperament excitat şi critica tăioasă nu vor impresiona 
poporul şi nu-i vor câştiga simpatia. Vorbirea noastră trebuie să fie 
modestă şi înălțătoare. Spiritul pe care l-aţi nutrit şi-a lăsat pecetea 
pe înfăţişare. Hristos întronat în templul sufletului va şterge acea 
privire ursuză, morocănoasă şi nefericită, şi când martorii privesc 
asupra omului care reflectă chipul lui Hristos, vor înţelege că el este 
înconjurat de o atmosferă plăcută. Lumea va vedea că, în mijlocul 
furtunilor de insulte, el stă nemişcat ca un cedru înalt. Bărbatul acela 
este unul dintre eroii lui Dumnezeu. El s-a biruit pe sine însuşi. 

Cea mai mare parte a supărărilor din viaţă, grijile ei zilnice 
care sunt distrugătoare, durerile de inimă, iritarea sunt rezultatul 
unui temperament nestăpânit. Armonia cercului familial adesea este 
distrusă de un cuvânt pripit şi de o jignire. Ar fi fost cu mult mai bine 
să fi rămas nespuse! Un zâmbet plăcut, un cuvânt paşnic, aprobator, 
spus cu duhul blândeţii, ar fi o putere spre a alina, a mângâia şi a 
binecuvânta. Stăpânirea eului este cea mai bună stăpânire de sine. 
Îmbrăcând podoaba unui duh blând şi liniştit, nouăzeci şi nouă la sută 
din necazurile care amărăsc atât de teribil viaţa ar putea fi salvate. 
Mulţi îşi scuză cuvintele pripite şi temperamentul pasionat, spunând: 
„Eu sunt sensibil, am un temperament iute.“ Aceasta niciodată nu 

va vindeca rănile făcute prin cuvinte pripite şi pătimaşe. Într-adevăr, 
unii sunt pătimaşi din fire mai mult decât alţii, dar spiritul acesta 
niciodată nu poate să se armonizeze cu Duhul lui Dumnezeu. Omul 
firesc trebuie să moară, şi omul cel nou, Isus Hristos, pune stăpânire 
pe suflet, aşa încât urmaşul lui Isus să poată spune cu toată siguranţa 
şi adevărul: „Trăiesc dar nu mai trăiesc eu, ci Hristos trăieşte în 
mine“. 

Eul este greu de cucerit. Stricăciunea omenească, sub orice 
formă, nu este uşor de supus faţă de Duhul lui Hristos. Dar tu- 
turor trebuie să ni se întipărească faptul că, dacă această biruinţă 
nu este câştigată prin Hristos, nu există nici o speranţă pentru ei. 
Biruinţa poate fi câştigată, pentru că la Dumnezeu nimic nu este 
imposibil. Prin harul Lui, care ne ajută, tot temperamentul cel rău şi 
toată stricăciunea omenească pot fi biruite. Fiecare creştin trebuie 
să înveţe de la Hristos care, „când era batjocorit, nu răspundea cu 
batjocuri“. 

Lucrarea din faţa voastră nu este o sarcină uşoară, nu este un 
joc de copii. Voi n-aţi reuşit să înaintați spre desăvârşire, dar acum 
puteţi începe din nou. Puteţi arăta prin viaţa voastră ce poate face 
harul lui Dumnezeu, care schimbă omul firesc într-un om spiritual 
în Isus Hristos. Voi puteţi fi biruitori dacă vreţi ca, în Numele lui 
Hristos, să vă ţineţi hotărâți de lucrare. 

Există o declaraţie solemnă pe care aş dori s-o scriu în inima 
voastră. Dacă persoanele care s-au supus planurilor lui Satana şi s-au 
aşezat astfel pe terenul lui vor să scape din capcanele lui prin harul 
lui Dumnezeu, trebuie să vină în strânsă legătură cu El, să răstig- 
nească zilnic eul şi să fie pe deplin transformate, ca să poată câştiga 
biruinţa şi să obţină viaţa veşnică. Amândoi v-aţi îndepărtat mult de 
Dumnezeu. Voi aţi adus o mare ocară asupra cauzei lui Dumnezeu. 
Acum trebuie să aveţi zelul cel mai sincer, spre a birui fiecare defect 
din caracterul vostru, şi să duceţi o viaţă de smerenie şi încredere în 
rugăciunea de mijlocire; cereţi prin credinţă ca Dumnezeu, de dragul 
lui Hristos, să anuleze trecutul, astfel ca seminţele celui rău, pe care 
voi le-aţi semănat, să nu se întindă spre a fi adunate ca mânie pentru 
ziua mâniei. 

Acum, faptul de a merge pe aceeaşi cale, fiind certăreţi în spirit, 
dezmierdându-vă pe voi înşivă, vorbind pueril despre infirmitățile 
voastre, discutând pe larg despre simţămintele voastre şi stăruind 

asupra părţii întunecate, vă va face slabi şi fără viaţă. Acestea au 
fost lucrurile care v-au făcut să fiţi uşor de subjugat pentru planu- 
rile lui Satana. Dacă începeţi aceeaşi cale pe care aţi urmat-o când 
picioarele voastre au început să alunece, cazurile voastre vor fi fără 
speranţă. Dacă, prin pocăință, puneţi capăt păcatelor voastre şi evitaţi 
consecinţele înfricoşătoare, adăpostindu-vă în mijlocirea Mântuito- 
rului, rugându-vă serios la Dumnezeu pentru Duhul Său, ca să puteți 
fi călăuziţi, învăţaţi şi reînvioraţi, puteţi câştiga viaţa veşnică. Să nu 
ezitaţi ca, în unitate şi cu umilinţă, să aduceţi prin credinţă sufletele 
voastre neajutorate la Hristos. 

Frate G.: Tu mi-ai fost arătat în ultima mea viziune. Am văzut 
că iubeşti adevărul pe care-l mărturiseşti, dar nu eşti sfinţit prin el. 
Afecţiunile au fost împărţite între slujirea lui Dumnezeu şi Mamona. 
Această împărţire a sentimentelor te împiedică să fii un misionar 
pentru Dumnezeu. În timp ce, conform mărturisirii tale, serveşti 
cauza lui Dumnezeu, interesul personal a vătămat lucrarea ta şi a 
ştirbit în mare măsură influenţa ta. Dumnezeu nu putea lucra cu tine 
din cauză că inima ta nu era în rânduială cu El. 

În măsura în care este vorba de cuvinte, tu eşti profund interesat 
de adevăr; dar când este vorba să-ţi arăţi credinţa prin fapte, aici 
există o mare lipsă. Tu nu reprezinţi corect credinţa noastră. Tu 
vatămi cauza lui Dumnezeu prin manifestarea iubirii tale după câştig 
şi iubirea ta de a face negustorie şi de a te certa nu este spre binele 
tău, nici pentru sănătatea spirituală a celor cu care vii în contact. În 
negustorie eşti un om priceput şi adesea ştii să obţii avantaje. Ai un 
tact deosebit de a urmări cel mai bun final al afacerii, fiind atent la 
binele tău propriu, mai degrabă decât la cel al altora. Dacă un om 
s-ar înşela pe sine, şi tu, prin aceasta, ai fi avantajat, l-ai lăsa să se 
înşele. Aceasta nu înseamnă a urma regula de aur, să faci altora ce 
ai dori ca ei să-ţi facă ție. 

În timp ce erai angajat în lucrarea misionară, ţi-ai manifestat 
înclinațiile de a face planuri de cumpărare şi vânzare. Aceasta este 
o combinaţie nefericită. Tu trebuie să faci ori una, ori alta. „Dacă 
Domnul este Dumnezeu, mergeţi după EI; iar dacă este Baal, mergeţi 
după Baal.“ „Alegeţi astăzi cui vreţi să slujiți.“ Dumnezeu nu va 
accepta lucrarea ta în ogorul şi lucrarea misionară atâta timp cât faci 
planuri pentru a te avantaja pe tine. Eşti în primejdia de a socoti 
câştigul drept evlavie. Ispititorul va prezenta ispite măgulitoare în 
faţa ta spre a te ademeni şi tu te laşi în voia unui spirit de a face 
planuri care vor ucide spiritualitatea ta. 

Lumea, îngerii şi oamenii privesc la tine ca la un escroc, ca la 
un om care îşi caută interesul şi dobândirea de avantaje pentru sine, 

fără să fie atent şi conştiincios faţă de interesul celor cu care are de-a 
face. În viaţa ta de afaceri există o înclinaţie de necinste care pătează 
sufletul şi opreşte dezvoltarea experienţei religioase şi creşterea în 
har. Tu urmăreşti cu un pasionat ochi de afacerist cea mai bună şansă 
de a face rost de o afacere. Această înclinaţie de a face planuri a 
devenit a doua natură a ta şi nu vezi şi nu-ţi dai seama de răul pe 
care-l faci, încurajând-o. 

Afacerea în care te poţi angaja, acceptabilă şi cinstită, care îi 
avantajează pe alţii tot atât de bine ca şi pe tine, va fi în regulă în 
măsura în care este vorba de o treabă cinstită; dar Domnul ar fi 
acceptat slujirea ta şi folosirea puterilor tale, a calităţilor evidente 
pe care le ai pentru asigurarea mântuirii sufletelor, dacă erau sfinţite 
prin adevăr. Dorinţa de a urmări iubirea de câştig se luptă împotriva 
Duhului. Obiceiurile şi cultura vremii şi-au lăsat pecetea lor defor- 
matoare asupra caracterului tău şi te descalifici pentru lucrarea lui 
Dumnezeu. Tu ai o constantă dorinţă arzătoare de a face negustorie. 
Dacă ai fi sfinţit pentru slujirea lui Dumnezeu, aceasta ar face din 
tine un lucrător serios şi perseverent pentru Domnul, dar aşa cum 
s-a abuzat de ea, aceasta a primejduit propriul tău suflet şi alţii sunt 
de asemenea în primejdia de a fi pierduţi prin influenţa ta. 

Uneori, raţiunea şi conştiinţa protestează şi te simţi mustrat din 
cauza procedeului tău; sufletul tău doreşte cu înfocare după sfințire 
şi asigurarea cerului; zarva lumii îţi apare respingătoare şi o laşi la 
o parte şi îndrăgeşti Duhul lui Dumnezeu. Apoi apare din nou acea 
înclinaţie lumească, ce pune stăpânire pe orice. Cu siguranţă, vei 
avea de întâmpinat asalturile lui Satana şi ar trebui să te pregăteşti 
pentru ele spre a rezista ferm înclinaţiei tale. 

Apostolul Pavel, în timp ce era întemnițat între zidurile închiso- 
rii, care miroseau a umezeală, el însuşi suferind datorită propriilor 
infirmităţi, a dorit foarte mult să-l vadă pe Timotei, fiul lui în cele ale 
Evangheliei şi să-i lase cu limbă de moarte însărcinarea lui. El nu 
avea nici o speranţă de eliberare din închisoare până îşi va încheia 
viaţa. Inima rea a lui Nero era întru totul satanică, şi la un cuvânt sau 
la o simplă înclinare din cap, viaţa apostolului avea să fie scurtată. 
Pavel a urgentat prezenţa imediată a lui Timotei, totuşi s-a temut 
că el n-avea să vină destul de curând spre a primi de pe buzele lui 
ultima mărturie. De aceea, cuvintele pe care le-ar fi spus lui Timotei 
i le-a repetat unuia dintre colaboratorii lui, căruia i-a fost îngăduit 

să fie tovarăşul lui în închisoare. Acest însoțitor a scris însărcinarea 
lăsată de Pavel cu limbă de moarte, din care cităm aici o mică parte: 

„Cei ce vor să se îmbogăţească, dimpotrivă, cad în ispită, în laţ 
şi în multe pofte nesăbuite şi vătămătoare, care cufundă pe oameni 
în prăpăd şi pierzare. Căci iubirea de bani este rădăcina tuturor 
relelor; şi unii care au umblat după ea, au rătăcit de la credinţă, 
şi s-au străpuns singuri cu o mulţime de chinuri. Iar tu, om al lui 
Dumnezeu, fugi de aceste lucruri, şi caută neprihănirea, evlavia, 
apucă viaţa veşnică la care ai fost chemat şi pentru care ai făcut acea 
frumoasă mărturisire înaintea multor martori“. „Îndeamnă pe bogaţii 
veacului acestuia să nu se îngâmfe şi să nu-şi pună nădejdea în nişte 
bogății nestatornice, ci în Dumnezeu care ne dă toate lucrurile din 
belşug ca să ne bucurăm de ele. Îndeamnă-i să facă binele, să fie 
bogaţi în fapte bune şi să fie darnici, gata să simtă împreună cu 
alții, aşa ca să-şi strângă pentru viaţa viitoare drept comoară o bună 
temelie, pentru ca să apuce adevărata viaţă.“ „Şi ce-ai auzit de la 
mine, în faţa multor martori, încredinţează la oameni de încredere, 
care să fie în stare să înveţe şi pe alţii. Suferă împreună cu mine, ca 
un bun ostaş al lui Hristos. Nici un ostaş nu se încurcă cu treburile 
vieţii, dacă vrea să placă celui ce l-a scris la oaste. Şi cine luptă 
la jocuri, nu este încununat, dacă nu s-a luptat după rânduieli.“ Un 
om poate să fie zgârcit şi totuşi să se scuze, spunând că lucrează 
pentru cauza lui Dumnezeu, dar el nu obţine nici o răsplată pentru 
că Dumnezeu nu doreşte bani obţinuţi prin înşelăciune sau prin tot 
ce seamănă a necinste. 

Pavel îl îndeamnă pe Timotei mai departe: „Caută de vino cu- 
rând la mine. Căci Dima, din dragoste pentru lumea de acum, m-a 
părăsit şi a plecat la Tesalonic“. Cuvintele acestea dictate de Pavel 
chiar înainte de moartea lui au fost scrise de Luca pentru folosul şi 
avertizarea noastră. 

Hristos, învățând pe ucenicii Săi, a spus: „Eu sunt adevărata 
viţă, şi Tatăl Meu este vierul. Pe orice mlădiţă care aduce roadă, 
o curăţeşte, ca să aducă şi mai multă roadă.“ Cel care este unit cu 
Hristos, care se împărtăşeşte de seva şi hrana Viţei, va face lucrările 
lui Hristos. Iubirea lui Hristos trebuie să fie în el, altfel el nu poate fi 
în Viţă. Iubirea supremă faţă de Dumnezeu şi faţă de aproapele tău, 
asemenea celei pe care o ai faţă de tine însuţi, este temelia adevăratei 
religii. 

Hristos întreabă pe fiecare care mărturiseşte Numele Lui: „Mă 
iubeşti?“ Dacă ÎI iubeşti pe Isus, vei iubi şi sufletele pentru care a 
murit El. Un om poate să nu aibă cea mai plăcută înfăţişare exteri- 
oară, poate să aibă lipsuri în multe privinţe, dar, dacă este onest, el va 
câştiga încrederea altora. Iubirea adevărului, încrederea şi siguranţa 
pe care oamenii o pot avea în el vor îndepărta sau vor compensa tră- 
săturile neplăcute din caracterul lui. Onestitatea la locul şi chemarea 
ta şi o dispoziţie de a respinge eul, cu scopul de a fi folositor altora, 
vor aduce pacea sufletului şi favoarea lui Dumnezeu. 

Cei care vor umbla îndeaproape pe urmele paşilor Răscumpără- 
torului care a manifestat jertfire şi lepădare de sine vor avea gândul 
lui Hristos reflectat în mintea lor. Curăţia şi iubirea lui Hristos vor 
străluci zilnic în viaţa şi caracterul lor, în timp ce blândeţea şi adevă- 
rul îi vor călăuzi pe cale. Fiecare mlădiţă cu rod este curăţită, ca să 
poată aduce rod mai mult. Chiar şi mlădiţele cu rod pot să prezinte 
prea mult frunziş şi să apară ceea ce în realitate nu sunt. Urmaşii lui 
Hristos pot face vreo lucrare pentru Domnul lor şi totuşi să nu facă 
nici jumătate din ceea ce puteau face. Atunci El îi curăţă, pentru că 
în viaţa lor apar deşertăciunea lumească, satisfacerea plăcerilor şi 
mândria. Gospodarii taie surplusul de cârcei ai viței care se agaţă de 
gunoiul pământului, făcând-o astfel şi mai roditoare. Aceste cauze 
care împiedică trebuie îndepărtate şi ce a crescut prea mult trebuie 
tăiat ca să facă loc razelor vindecătoare ale Soarelui Îndreptăţirii. 

Dumnezeu a plănuit ca prin Hristos omul căzut să aibă un alt curs 
al vieţii. Mulţi înţeleg greşit scopul pentru care au fost creaţi. Acesta 
a fost ca să fie o binecuvântare pentru omenire şi să slăvească pe 
Dumnezeu, mai degrabă decât să-şi satisfacă şi să-şi slăvească eul. 
Dumnezeu curăţă mereu pe poporul Său, tăind mlădiţele care s-au 
dezvoltat de prisos, ca ei să poată aduce rod pentru slava Sa şi să nu 
facă numai frunze. Dumnezeu ne curăţă cu mâhnire, cu dezamăgire 
şi întristare, pentru ca acele trăsături de caracter care au crescut 
peste măsură de corupte şi puternice să poată fi slăbite şi ca alte 
trăsături mai bune să aibă ocazia favorabilă să se dezvolte. Trebuie 
să se renunţe la idoli, conştiinţa trebuie să devină mai sensibilă, 
meditaţiile inimii trebuie să fie spirituale, iar caracterul întreg trebuie 
să devină simetric. Cei care doresc într-adevăr să-L slăvească pe 
Dumnezeu vor fi recunoscători pentru demascarea oricărui idol şi a 
oricărui păcat, ca ei să poată vedea aceste rele şi să le îndepărteze; 

dar cel cu inima împărţită va pleda pentru satisfacerea de sine mai 
degrabă decât pentru refuzul acesteia. 

Mlădiţa aparent uscată, fiind în legătură cu viţa care este vie, 
devine o parte din ea. Fibră cu fibră şi nervură cu nervură, ea aderă 
la viţă până când primeşte viaţă şi hrană din tulpina mamă. Mugurii 
altoiului înfloresc şi produc rod. Sufletul mort în fărădelege şi păcat 
trebuie să experimenteze un proces asemănător pentru a fi împăcat 
cu Dumnezeu şi a deveni părtaş al vieţii şi bucuriei lui Hristos. După 
cum altoiul primeşte viaţă când este unit cu viţa, tot aşa şi păcătosul 
se împărtăşeşte de natura divină când este în legătură cu Hristos. 
Omul mărginit este unit cu Dumnezeul cel nemărginit. Când suntem 
astfel uniţi, cuvintele lui Hristos rămân în noi, şi noi nu suntem 
mânaţi de sentimente, spasmodic, ci de un principiu viu şi statornic. 
Asupra cuvintelor lui Hristos trebuie să se mediteze, ele trebuie să fie 
nutrite şi păstrate cu duioşie în inimă. Ele nu trebuie să fie repetate 
papagaliceşte, spre a nu găsi în memorie nici un loc şi neavând nici 
o influenţă asupra inimii şi vieţii. 

După cum mlădiţa trebuie să rămână în viţă spre a obţine seva 
vitală care o face să înflorească, tot aşa şi cei care Îl iubesc pe 
Dumnezeu şi păzesc toate cuvintele Lui trebuie să rămână în iubirea 
Lui. Fără Hristos, noi nu putem înfrâna nici un singur păcat şi nu 
putem birui nici cea mai mică ispită. Mulţi au nevoie de Duhul lui 
Hristos şi de puterea Lui spre a lumina priceperea lor tot atât de 
mult cât a avut nevoie orbul Bartimeu de vederea naturală. „După 
cum mlădiţa nu poate aduce roadă de la sine, dacă nu rămâne în 
viţă, tot aşa, nici voi nu puteţi aduce roadă, dacă nu rămâneţi în 
Mine.“ Toţi cei care sunt într-adevăr în Hristos vor experimenta 
folosul acestei uniri. Tatăl îi acceptă în Preaiubitul Lui şi ei devin 
obiectul afectuoasei şi iubitoarei Sale purtări de grijă. Legătura 
aceasta cu Hristos va avea ca rezultat purificarea inimii, o viaţă trăită 
cu grijă şi un caracter fără defect. Roada adusă de pomul creştin este 
„dragostea, blândeţea, bucuria, pacea, îndelunga răbdare, bunătatea, 
facerea de bine, credincioşia, blândeţea, înfrânarea poftelor“. 

Frate al meu, tu ai nevoie de o strânsă legătură cu Dumnezeu. 
Tu ai trăsături de caracter pentru care eşti răspunzător. Puterilor 
tale li s-au dat o folosinţă rea. Dumnezeu nu poate aproba purtarea 
ta. Standardul tău este cel al lumii, şi nu cel care a fost pus de 
Hristos înaintea noastră pentru această viaţă. Ai privit prin ochii 

lumii şi ai judecat cu judecata ei nesfinţită. Sufletul tău trebuie să 
fie curăţit de influenţa poluantă a lumii. Te-ai abătut de repetate ori 
de la integritatea strictă pentru ceea ce ţi-a plăcut să crezi că era 
câştig, dar care în realitate era pierdere. Orice faptă de înşelăciune în 
afaceri va reduce din răsplata ta din cer, în cazul în care vei dobândi 
acolo un cămin. Fiecare om îşi va primi răsplata după cum i-au fost 
faptele. 

Tu n-ai timp de pierdut, ci trebuie să faci eforturi stăruitoare 
spre a birui trăsăturile rele semnalate în caracterul tău, care, dacă 
sunt îngăduite, vor închide uşa slavei în faţa ta. Nu-ţi poţi permite 
să pierzi cerul. Tu trebuie să faci acum o schimbare hotărâtă în 
cuvinte şi fapte, să birui spiritul tău zgârcit şi să-ţi aduci gândurile 
pe calea adevărului sacru. Pe scurt, trebuie să fii transformat. Atunci 
Dumnezeu va accepta lucrarea ta în cauza Lui. Tu trebuie să fii 
un bărbat de o aşa principialitate neabătută, încât iubirea de câştig 
să nu te seducă şi ispita să nu te învingă. Domnul cere de la toţi 
cei care mărturisesc Numele Lui o strictă aderare la adevăr. Acesta 
va fi ca sarea care nu şi-a pierdut gustul, ca o lumină în mijlocul 
întunericului moral şi înşelăciuniui din lume. 

„Voi sunteţi lumina lumii“, spune Hristos. Cei care sunt cu ade- 
vărat în legătură cu Dumnezeu, prin reflectarea luminii cereşti, vor 
avea o putere salvatoare în biserică, precum şi în lume; pentru că 
parfumul faptelor bune şi al acţiunilor cinstite le va face o reputaţie 
bună chiar printre cei care nu sunt de credinţa noastră. Cei care se 
tem de Dumnezeu vor onora şi vor respecta astfel de caractere şi 
chiar vrăjmaşii credinţei noastre, când văd spiritul şi viaţa lui Hristos 
manifestate în lucrările lor zilnice, vor slăvi pe Dumnezeu, izvorul 
puterii şi al cinstei lor. 

Tu, frate, ar fi trebuit să fii convertit cu adevărat cu ani în urmă 
şi predat întru totul lucrării lui Dumnezeu. Au fost pierduţi ani 
preţioşi, care ar fi trebuit să fie bogaţi în experienţă în lucrurile lui 
Dumnezeu şi în muncă practică în cauza Sa. În timp ce ar trebui să 
fii acum în stare să-i înveţi pe alţii, tu însuţi n-ai reuşit să ajungi la 
deplina cunoştinţă a adevărului. Ar trebui să ai acum o cunoaştere 
experimentală a adevărului şi să fu calificat să duci lumii solia de 
avertizare. Serviciile tale au fost aproape pierdute pentru cauza 
lui Dumnezeu pentru că hotărârea ta era împărțită; tu faci planuri, 
proiecte, cumperi, vinzi, slujeşti la mese. 

Mucegaiul lumii ţi-a întunecat priceperea şi ţi-a pervertit intelec- 
tul, aşa încât slabele tale eforturi nu sunt jertfe acceptabile pentru 
Dumnezeu. Dacă te-ai fi despărțit de înclinațiile tale speculative şi 
ai fi lucrat în direcţie opusă, ai fi fost îmbogăţit cu cunoştinţă divină 
şi, în general, ai fi un câştigător în lucrurile spirituale; dar aşa, tu 
pierzi mereu putere spirituală şi împiedici dezvoltarea experienţei 
tale religioase. 

Spre a avea părtăşie cu Tatăl şi cu Fiul Său, Isus Hristos, trebuie 
să fii înnobilat, înălţat şi făcut părtaş bucuriei lor de nespus şi slavei 
depline. Hrana, îmbrăcămintea, poziţia şi bogăţia pot avea valoarea 
lor; dar a avea legătură cu Dumnezeu şi a fi părtaş al naturii Sale 
divine, acestea au o valoare nepreţuită. Viaţa noastră trebuie să fie 
ascunsă cu Hristos în Dumnezeu şi, deşi „ce vom fi nu s-a arătat 
încă“, „când Se va arăta Hristos, viaţa noastră“, „vom fi ca El, pentru 
că Îl vom vedea aşa cum este.“ Demnitatea princiară a caracterului 
creştin va străluci ca soarele, şi razele de lumină de pe faţa lui Hristos 
vor fi reflectate asupra celor care s-au curăţit după cum EI este curat. 
Privilegiul de a deveni fii ai lui Dumnezeu este ieftin plătit, chiar 
dacă ar trebui să sacrificăm tot ce avem, fie chiar viaţa însăşi. 

Iubite frate, tu trebuie să te hotărăşti să fii un om după inima 
lui Dumnezeu. Orice ar îndrăzni alţii să facă sau să spună, ceea 
ce nu este în concordanţă cu standardul creştin, nu trebuie să fie o 
scuză pentru tine. Tu trebuie să stai înaintea Judecătorului întregului 
pământ, răspunzând nu pentru altul, ci pentru tine însuţi. Noi răspun- 
dem individual şi nici unul dintre defectele de caracter ale vreunui 
om nu ne va scuza vinovăția, pentru că Hristos ne-a dat prin viaţa 
Sa fără cusur un model de caracter desăvârşit. 

Atacurile cele mai stăruitoare ale vrăjmaşului sufletelor sunt date 
asupra adevărului pe care-l mărturisim şi orice abatere de la dreptate 
aduce dezonoare asupra lui. Primejdia cea mare este să ne abatem 
mintea de la Hristos. Numele lui Isus are putere să respingă ispitele 
lui Satana şi să ridice pentru noi un stindard împotriva lui. Atâta 
timp cât rămâne cu încredere neclintită în virtutea şi puterea ispăşirii, 
sufletul va sta la principiu ferm ca o stâncă şi toate puterile lui Satana 
şi ale îngerilor lui nu îl pot clătina de la i pegritatea lui. Adevărul, 
aşa cum este în Isus, este un zid de foc în jurul sufletului care se ţine 
de El. Ispitele se vor abate asupra noastră pentru că prin ele suntem 
încercaţi în timpul punerii noastre la probă aici, pe pământ. Aceasta 

este probarea din partea lui Dumnezeu, o descoperire a inimilor 
noastre. A fi ispitit nu este nici un păcat; dar păcatul apare când 
cedăm ispitei. 

Dacă iscusinţa ta ar fi fost tot atât de mult exercitată pentru 
câştigarea de suflete şi în răspândirea adevărului celor care sunt în 
întuneric cum a fost pentru a câştiga şi a înmulţi bunurile pământeşti, 
tu ai fi avut multe stele în coroana bucuriei tale, din Împărăţia slavei. 
Sunt puţini cei care sunt tot aşa de credincioşi în slujirea lui Dumne- 
zeu cum sunt în slujirea propriilor lor interese vremelnice. O ţintă 
hotărâtă va duce sigur la sfârşitul dorit. Mulţi nu înţeleg să fie tot 
atât de cu tragere de inimă, de vrednici şi de împlinitori în lucrarea 
lui Dumnezeu, ca în ocupaţia lor vremelnică. Mintea şi inima celor 
care mărturisesc a crede adevărul trebuie să fie înălțate, curăţite, în- 
nobilate şi spiritualizate. Lucrarea de a educa mintea pentru această 
problemă mare şi importantă este înfricoşător de neglijată. Lucrarea 
lui Dumnezeu este făcută cu nepăsare şi într-o manieră neglijentă, 
pentru că atât de des este lăsată pe seama capriciului, mai degrabă 
decât pe seama principiului sacru şi a scopului sfânt. 

Este foarte mare nevoie ca aceia care cunosc voia lui Dumnezeu 
să înveţe să devină lucrători cu succes în cauza Lui. Ei trebuie să 
fie persoane cu maniere alese, înţelegătoare, nu având o înşelătoare 
strălucire exterioară, dar cochetând cu cele lumeşti, ci acea amabi- 
litate şi acea curăţie care au savoarea cerului şi pe care le va avea 
fiecare creştin, dacă este părtaş al naturii divine. Lipsa adevăratei 
demnități şi a curăţiei creştine în rândurile păzitorilor Sabatului este 
împotriva noastră ca popor şi face ca adevărul pe care-l mărturisim 
să fie dezgustător. Lucrarea de educare a minţii şi a manierelor poate 
fi continuată spre desăvârşire. Dacă cei care mărturisesc adevărul nu 
folosesc acum privilegiile şi ocaziile lor spre a creşte până la statura 
plinătăţii de bărbaţi şi femei în Hristos Isus, ei nu vor fi o cinste 
pentru cauza adevărului şi nici pentru Hristos. 

Dacă tu ai fi studiat Sfintele Scripturi tot atât de credincios cum ai 
vegheat ca să obţii câştiguri lumegşti, te-ai pricepe în cele ale Cuvân- 
tului lui Dumnezeu şi ai fi în stare să-i înveţi şi pe alţii. Este greşeala 
ta că nu eşti calificat să înveţi adevărul pe alţii. Tu n-ai cultivat acele 
capacităţi care vor face din tine un lucrător inteligent, spiritual şi 
cu succes pentru Domnul tău. Astfel de trăsături de caracter, cum 
sunt ascuţimea minţii şi dorinţa de acaparare în treburile lumești, au 

fost atât de mult exercitate, încât mintea ta a fost dezvoltată în mare 
măsură în direcţia de cumpărare şi vânzare şi atingerea celui mai bun 
sfârşit al afacerii. În loc să te statorniceşti în încrederea fraţilor, su- 
rorilor şi prietenilor tăi ca un bărbat care posedă o adevărată nobleţe 
de caracter, care se ridică mai presus de orice micime şi lăcomie, tu 
îi faci să se teamă de tine. Credinţa ta religioasă a fost folosită spre a 
dobândi încrederea fraţilor tăi pentru ca să poţi practica necinstita ta 
ocupaţie şi să faci o agoniseală. Ai făcut aceasta de atâtea ori, încât 
ea a devenit ca o a doua natură pentru tine, şi tu nu-ţi dai seama cum 
li se pare altora calea ta. Toată viaţa ta viitoare şi calea de acţiune 
trebuie să fie marcate de evlavie adevărată, dacă vrei să contracarezi 
influenţa pe care ai exercitat-o spre a risipi de la Hristos şi adevăr. 

Legătura ta cu Dumnezeu şi cu semenii cere o schimbare în viaţa 
ta. În Predica de pe Munte, porunca Răscumpărătorului lumii a fost: 
„Tot ce voiţi să vă facă vouă oamenii, faceţi-le şi voi la fel; căci în 
aceasta este cuprinsă Legea şi Proorocii“. Cuvintele acestea au cea 
mai mare valoare pentru noi, o regulă de aur care ne este dată spre a 
ne măsura purtarea. Aceasta este adevărata regulă a cinstei. În aceste 
cuvinte se cuprind foarte multe. Ni se cere să-i tratăm pe semenii 
noştri aşa cum am dori să ne trateze ei pe noi, dacă am fi în situaţia 
lor. 

Plano, Texas, 24 noiembrie 1878 

Frate H: Mi-a fost arătat că tu iubeşti adevărul, dar nu eşti sfințit 
prin el. Ai în faţa ta o mare lucrare de făcut. „Oricine are nădejdea 
aceasta în El se curăţeşte, după cum El este curat.“ Tu ai această 
lucrare de făcut şi n-ai timp de pierdut. Mi-a fost arătat că viaţa ta 
a fost o viaţă furtunoasă. Tu însuţi n-ai fsit corect; ai greşit mult şi 
motivele tale au fost judecate greşit. Dar dezamăgirile şi pierderile 
tale băneşti, în providenţa lui Dumnezeu, au fost stopate spre binele 
tău. 

A fost greu pentru tine să simţi că Tatăl tău ceresc mai este încă 
binefăcătorul tău amabil. Necazurile şi încurcăturile tale au avut 
tendinţa de a descuraja, şi tu ai socotit că moartea ar fi preferabilă 
vieţii. Dar la un anumit moment, dacă ochii tăi ar fi putut fi deschişi, 
ai fi văzut îngerii lui Dumnezeu căutând să te salveze de tine însuţi. 
Îngerii lui Dumnezeu te-au condus acolo unde puteai primi adevărul, 
punându-ţi picioarele pe o temelie care avea să fie mai fermă decât 
munţii cei veşnici. Aici tu ai văzut lumină şi ai îndrăgit-o. Pe calea ta 
a apărut o credinţă nouă, o viaţă nouă. În providenţa Sa, Dumnezeu 
te-a pus în legătură cu lucrarea Lui de la Pacific Press. El lucra pen- 
tru tine şi tu trebuia să vezi mâna Sa călăuzitoare. Ai avut parte de 
întristare; dar o mare parte ţi-ai adus-o asupra ta pentru că n-ai avut 
stăpânire de sine. Uneori erai foarte sever. Ai un temperament iute, 
care trebuie biruit. În viaţa ta ai fost în primejdie fie din cauza ten- 
dinţei de a te încrede în tine, fie datorită pesimismului şi descuraţării. 
O continuă dependenţă de Cuvântul şi providenţa lui Dumnezeu te 
va califica să-ţi exerciţi puterile întru totul pentru Răscumpărătorul 
tău, care te-a chemat, spunând: „Urmează-Mă“. Trebuie să cultivi 
un spirit de totală supunere faţă de voinţa lui Dumnezeu, să cauţi 
serios şi smerit să cunoşti căile Lui şi să urmezi călăuzirea Duhului 
Lui. Tu nu trebuie să te bazezi pe propria ta pricepere. Trebuie să 
ai o profundă neîncredere în propria ta înţelepciune şi presupusa 
prudenţă. Situaţia ta cere aceste precauţii. Este riscant pentru om 
să se încreadă în propria lui judecată. În cel mai bun caz, el are 

capacităţi limitate, multe avându-le drept moştenire, atât puncte de 
caracter tari, cât şi slabe, care sunt defecte reale. Aceste trăsături 
caracteristice colorează întreaga viaţă. 

Înţelepciunea pe care o dă Dumnezeu îi va determina pe oameni 
să se cerceteze. Adevărul îi va convinge de erorile lor şi relele 
existente. Inima trebuie să fie deschisă spre a vedea, a-şi da seama 
şi a recunoaşte relele acestea şi apoi, cu ajutorul lui Isus, fiecare 
trebuie să se angajeze serios în lucrarea de a le învinge. Cunoştinţa 
câştigată prin înţelepciunea lumii, oricât s-ar strădui să o obțină, 
este la urma urmei limitată şi, comparativ, inferioară. Dar puţini 
înţeleg căile şi lucrările lui Dumnezeu în tainele providenţei Lui. Ei 
avansează câţiva paşi, şi apoi nu mai sunt în stare să atingă fundul 
sau ţărmul. Cugetătorul superficial este cel care se socoteşte înţelept. 
Bărbații de o valoare certă, cu cunoştinţe înalte, sunt cei mai dispuşi 
să admită slăbiciunea propriei lor înţelegeri. Dumnezeu doreşte ca 
fiecare care pretinde că este ucenicul Lui să fie un învățăcel, să fie 
înclinat mai mult să înveţe decât să predea lecţii. 

Cât de mulţi oameni din acest veac al lumii nu reuşesc să pă- 
trundă destul de adânc! Ei tratează problema superficial. Nu vor să 
cugete cu destulă atenţie, ca să vadă dificultăţile şi să se lupte cu 
ele, şi nu vor să examineze fiecare subiect important cu cercetare 
profundă, cu rugăciune şi suficientă precauţie şi interes pentru a 
vedea adevărata problemă în discuţie. Ei vorbesc despre chestiuni 
pe care nu le-au cântărit pe deplin şi cu atenţie. Adesea, persoane 
spirituale şi sincere au părerile lor proprii, cărora trebuie să li se 
opună o rezistenţă fermă, altfel cei mai slabi din punct de vedere 
intelectual pot fi induşi în eroare. Prin idei preconcepute sunt for- 
mate obiceiuri, iar deprinderile, simţămintele şi dorinţele vor avea 
o influenţă mai mare sau mai mică. Uneori, un fel de conduită este 
urmată în fiecare zi şi se stăruie în ea pentru că este un obicei, şi 
nu pentru că îl aprobă raţionamentul. În aceste cazuri, în balanţă 
cântăreşte mai mult simţământul decât datoria. 

Dacă am putea să ne dăm seama de slăbiciunile noastre şi să 
vedem trăsăturile aspre din caracterul nostru, care trebuie reprimate, 
am vedea că avem atât de mult de lucru pentru noi înşine, încât ne- 
am umili inima sub braţul puternic al lui Dumnezeu. Sprijinindu-ne 
sufletele neajutorate pe Hristos, noi trebuie să suplimentăm neprice- 
perea noastră cu înţelepciunea Lui, slăbiciunea noastră cu tăria Lui, 

neputinţa noastră cu puterea Lui trainică şi, uniţi cu Dumnezeu, vom 
putea fi într-adevăr lumini în lume. 

Iubite frate, Dumnezeu te iubeşte şi este foarte răbdător cu tine, 
în ciuda multelor tale greşeli. Având în vedere afectuoasa şi milostiva 
iubire a lui Dumnezeu, exercitată în favoarea ta, n-ar trebui să fii 
mai amabil, mai tolerant, mai răbdător şi iertător faţă de copiii tăi? 
Prin asprimea şi severitatea pe care le manifeşti, îi îndepărtezi de 
tine. Nu le poţi da lecţii de răbdare, toleranţă, îndelungă răbdare şi 
gentileţe, când tu eşti prea autoritar şi te înfurii pe ei. Aceşti copii 
au pecetea caracterului dat de către părinţii lor; şi dacă vrei să-i 
sfătuieşti, să-i îndrumi şi să-i ajuţi să nu apuce pe nici o cale rea, 
(inta nu poate fi atinsă prin asprime şi prin ceea ce lor li se pare 
tiranie. Dacă în temere de Dumnezeu poţi să-i povăţuieşti cu toată 
grija şi iubirea afectuoasă pe care trebuie să le manifeste un tată 
faţă de copiii care greşesc, atunci tu va trebui să le demonstrezi că 
într-adevăr există putere spre a-i transforma pe cei care îl primesc. 
Când copiii nu procedează în conformitate cu ideile tale, în loc să-ţi 
manifeşti mâhnirea pentru relele lor, în loc să insişti pe lângă ei şi 
să te rogi pentru ei, tu eşti cuprins de patimă şi mergi pe o cale care 
lor nu le va face bine, ci doar va face să înceteze afecțiunea lor şi în 
final să-i despartă de tine. 

Fiul tău cel mai mic este pervers; el nu face bine. Inima lui este 
răzvrăută împotriva lui Dumnezeu şi a adevărului. Este atacat de 
influenţe care-l fac să fie necioplit, aspru şi nepoliticos. El este o 
încercare pentru tine, şi dacă nu se convertește, îți va pune răbdarea 
la mare încercare. Dar asprimea şi severitatea oprimantă nu-l vor 
schimba. Tu trebuie să cauţi să faci pentru el tot ce poţi în spiritul 
lui Hristos, nu în spiritul tău, nu sub influenţa patimii. Trebuie să 
te stăpâneşti în dirijarea copiilor tăi. Trebuie să-ţi aduci aminte că 
Dreptatea are o soră geamănă, Mila. Când vrei să aplici dreptatea, 
arată milă, gingăşie şi iubire şi nu vei lucra în zadar. 

Fiul tău are o voinţă încăpăţânată şi are nevoie de cea mai chib- 
zuită disciplină. Ține seama de mediul înconjurător pe care l-au avut 
copiii tăi şi cât de nefavorabil a fost pentru formarea de caractere 
bune. Ei au nevoie de milă şi iubire. Cel mai tânăr este acum în 
perioada cea mai critică a vieţii lui. Acum se conturează intelectual; 
afecțiunile îşi primesc sensul lor caracteristic. Toată cariera viitoare 
a acestui tânăr este hotărâtă de calea pe care apucă acum. El intră pe 

cărarea care duce la virtute sau care duce la viciu. Apelez la tânăr 
să-şi umple mintea cu imagini de adevăr şi curăţie. Nu va fi spre 
avantajul lui să se dedea la păcat. El poate să creadă că este foarte 
plăcut să păcătuieşti şi să aibă propria lui cale; dar aceasta este, 
în cele din urmă, o cale înfricoşătoare. Dacă el iubeşte societatea 
celor cărora le place păcatul şi le place să facă rău, cugetele lui vor 
apuca pe o cale inferioară şi nu va vedea nimic atractiv în curăţie şi 
sfinţenie. Dar dacă ar putea să vadă sfârşitul celui nelegiuit, că plata 
păcatului este moartea, ar fi cuprins de alarmă şi ar striga: „Iată! Tu 
să fii Prietenul tinereții mele!“ 

Succesul lui în această viaţă depinde foarte mult de calea pe care 
o urmează acum. F] trebuie să poarte răspunderile vieţii. El n-a fost 
un tânăr promiţător. Este nerăbdător şi îi lipseşte stăpânirea de sine. 
Aceasta este sămânţa pe care o seamănă tatăl lui, care va recolta ceea 
ce a semănat. „Ce seamănă omul aceea va şi secera.“ Cu câtă grijă 
trebuie să aruncăm sămânţa, ştiind că trebuie să recoltăm ceea ce am 
semănat! Isus îl mai iubeşte încă pe acest tânăr. El a murit pentru el 
şi îl invită să vină în braţele Lui, unde va găsi pace şi fericire, linişte 
şi odihnă. Tânărul acesta îşi formează tovărăşii care îi vor modela 
întreaga viaţă. El 

trebuie să aibă legătură cu Dumnezeu şi să-l dea fără întârziere şi 
fără reţinere afecțiunea lui. El nu trebuie să ezite. Satana îl va asalta 
cu cele mai cumplite ispite, dar el nu trebuie să se lase înfrânt. 

Mi-au fost arătate pericolele celor tineri. Inimile lor sunt pline 
de aşteptări mari şi văd calea care coboară presărată cu plăceri is- 
pititoare, care par foarte atrăgătoare; dar acolo este moartea. Calea 
cea îngustă a vieţii poate să li se pară lipsită de atracţii, o cale cu 
spini şi mărăcini, dar nu este aşa. Ea este o cale care cere refuzarea 
plăcerilor păcătoase; este o cale îngustă, lăsată pentru ca răscumpă- 
raţii Domnului să meargă pe ea. Nimeni nu poate merge pe calea 
aceasta cărând poverile de mândrie, încăpățânare, înşelătorie, min- 
ciună, necinste, patimă şi plăceri trupeşti. Calea este atât de îngustă, 
încât lucrurile acestea trebuie lăsate în urmă; dar pe calea cea largă 
este destul loc pentru ca păcătoşii să călătorească pe ea cu toate 
înclinațiile lor păcătoase. 

Tinere, dacă-l respingi pe Satana cu toate ispitele sale, poţi umbla 
pe urma paşilor Răscumpărătorului tău şi să ai pacea cerului şi 
bucuriile lui Hristos. Tu nu poţi fi fericit în satisfacerea păcatului. Te 

poţi crede fericit, dar nu poţi cunoaşte adevărata fericire. Caracterul 
a ajuns deformat prin satisfacerea păcatului. Primejdia te întâmpină 
la fiecare pas făcut pe calea care coboară, şi cei care ar putea să-i 
ajute pe tineri nu văd sau nu-şi dau seama de acest lucru. Acel fel 
de interes afectuos care ar trebui să fie arătat faţă de tineri nu este 
manifestat. Mulţi ar putea fi păziţi de influenţele păcătoase dacă ar fi 
înconjurați de tovărăşii bune şi dacă li s-ar vorbi amabil şi cu iubire. 

Iubite frate, sper că n-ai să te descurajezi pentru că simţămintele 
te domină atât de des când calea sau voinţa ta este barată. Să nu te 
descurajezi niciodată. Refugiază-te în fortăreață. Veghează, roagă-te 
şi încearcă din nou. „Împotriviţi-vă diavolului, şi el va fugi de la voi. 
Apropiaţi-vă de Dumnezeu şi El Se va apropia de voi.“ 

Un alt punct trebuie avut în vedere. Tu nu eşti totdeauna aşa de 
precaut cum ar trebui ca să te abţii de la orice aparenţă rea. Eşti 
în primejdie de a fi prea familiar cu surorile, de a vorbi cu ele într- 
un fel uşuratic şi nechibzuit. Aceasta va aduce vătămare influenţei 
tale. Fereşte-te şi fii atent la toate aceste aspecte; veghează faţă de 
prima apropiere a ispititorului. Tu eşti foarte nervos şi excitabil. 
Ceaiul are influenţa de a excita nervii, iar cafeaua amorţeşte creierul; 
amândouă sunt foarte vătămătoare. Trebuie să fii atent la dietă. 
Mănâncă mâncarea cea mai hrănitoare şi mai sănătoasă şi păstrează- 
te într-o stare sufletească liniştită, astfel încât să nu ajungi aşa de 
excitat şi cuprins de patimă. 

Tu poţi fi de mare folos instituţiei, pentru că poţi ocupa un 
loc important dacă vrei să te schimbi; dar aşa cum eşti acum, cu 
siguranţă că nu vei reuşi să faci ceea ce ai putea face. Mi-a fost 
arătat că eşti aspru şi nemanierat. Aceste trăsături au nevoie să fie 
domolite, curăţite, înălțate. În tot cursul acţiunii tale, trebuie să-ţi 
disciplinezi şi să-ţi controlezi impulsurile. Cu spiritul pe care-l ai 
acum nu poţi să intri niciodată în cer. 

„Prea iubiţilor, acum suntem copii ai lui Dumnezeu.“ Poate să 
egaleze aceasta vreo demnitate umană? Ce poziţie mai înaltă putem 
ocupa decât să fim numiţi fii ai Nemărginitului Dumnezeu? Ai fi 
gata să faci o mare lucrare pentru Domnul; dar tu neglijezi tocmai 
lucrurile pe care Lui I-ar plăcea cel mai mult să le faci. N-ai vrea să 
fii statornic în biruirea eului, ca să poţi avea pacea lui Hristos şi un 
Mântuitor personal? 

Fiul tău îndurerat are nevoie să fie tratat cu calm şi tandreţe; are 
nevoie de compasiunea ta. El nu trebuie să fie expus temperamentului 
tău nesăbuit şi cererilor tale nerezonabile. În privinţa spiritului pe 
care îl manifeşti, tu trebuie să te reformezi. Patimi nestăpânite nu 
pot fi supuse într-o clipă; dar lucrarea vieţii tale care se află în faţa ta 
este să cureţi grădina inimii de buruienile otrăvitoare ale nerăbdării, 
cicălirii şi ale unei înclinații arogante. „Roada Duhului, dimpotrivă, 
este: dragostea, bucuria, pacea, îndelunga răbdare, bunătatea, facerea 
de bine, credincioşia, blândeţea, înfrânarea poftelor.“* Cei care sunt 
ai lui Hristos au răstignit firea pământească cu toate afecțiunile şi 
poftele ei; dar partea inferioară a naturii preia controlul şi conduce 
partea spirituală. Aceasta este ordinea lui Dumnezeu răsturnată. 

Credincioşia ta la serviciu este vrednică de laudă. Colegii tăi ar 
face bine să imite exemplul tău de fidelitate, hărnicie şi conştiinciozi- 
tate. Dar ţie îţi lipsesc darurile Duhului lui Dumnezeu. Eşti un bărbat 
inteligent, dar s-a abuzat de puterile tale. Isus îţi prezintă harul, răb- 
darea şi iubirea Lui. Vrei să accepţi darul? Fii atent la cuvintele şi 
acţiunile tale. Tu semeni sămânță în viaţa ta zilnică. Fiecare gând, 
fiecare cuvânt rostit, fiecare acţiune îndeplinită reprezintă o sămânță 
aruncată în ogor, care va răsări şi va aduce rod pentru viaţa veşnică 
sau nenorocire şi stricăciune. Gândeşte-te, frate, cum privesc îngerii 
lui Dumnezeu la starea ta cea tristă, când te laşi stăpânit de patimă. 
Şi apoi, ea este scrisă în cărţile din cer. După cum este sămânţa 
semănată, aşa va fi şi secerişul. Vei recolta ce ai semănat. 

Tu trebuie să-ţi stăpâneşti apetitul şi, în Numele lui Isus, să fii 
un biruitor asupra acestui punct. Sănătatea ta se poate îmbunătăţi 
prin obiceiuri corecte. Sistemul tău nervos este în mare măsură 
zdruncinat; dar Marele Medic poate să vindece atât trupul, cât şi 
sufletul. Fă din puterea Lui sprijinul tău şi din harul Lui tăria ta, şi 
puterile tale fizice, morale şi spirituale vor fi îmbunătăţite în mare 
măsură. Tu ai de biruit mai multe decât alţii şi de aceea vei avea 
conflicte mai severe; dar Isus va ţine cont de eforturile tale serioase; 
El ştie cât de greu îţi este să-ţi ţii eul sub stăpânirea Duhului Său. 
Aşează-te în braţele lui Isus. Preocuparea ta trebuie să fie propria-ţi 
cultivare, având ca obiectiv faptul de a fi o binecuvântare pentru 
copiii tăi şi pentru toţi cei cu care te asociezi. Cerul va privi cu 
plăcere la fiecare victorie câştigată. Dacă laşi la o parte mânia şi 
patima şi priveşti la Isus, care este Autorul şi Desăvârşitorul credinţei 

tale, prin meritele Lui, poţi dezvolta un caracter creştin. Fă de îndată 
o schimbare decisivă şi fii hotărât că vrei să activezi partea demnă a 
intelectului cu care te-a înzestrat Dumnezeu. 

Când mi-a fost arătată starea prezentă a omului privind puterea 
fizică, mintală şi morală şi ce ar putea deveni el prin meritele lui 
Hristos, am rămas uimită că se menţine la un nivel atât de inferior. 
Omul poate creşte în Hristos, care este capul cel viu al trupului. 
Aceasta nu este o lucrare de-o clipă, ci aceea a unei vieţi întregi. 
Crescând zilnic în viaţa spirituală, el nu va atinge statura deplină 
a omului desăvârşit în Hristos până când încetează punerea lui la 
probă. Creşterea este o lucrare continuă. Oameni cu patimi aprinse 
au de dus o luptă continuă cu eul; dar cu cât e lupta mai grea, cu atât 
mai glorioase vor fi victoria şi răsplata veşnică. 

Tu eşti implicat în serviciul de publicaţii. În această poziţie, deo- 
sebitele tale trăsături de caracter vor fi dezvoltate. Trebuie cultivate 
micile amabilităţi ale vieţii. Un temperament amabil şi plăcut, com- 
binat cu un hotărât principiu de dreptate şi onestitate, te va face un 
om influent. Acum este timpul pentru a obţine o destoinicie morală 
pentru cer. Comunitatea căreia îi aparţii trebuie să aibă harul curăţi- 
tor şi înălțător al lui Hristos. Dumnezeu le cere urmaşilor Lui să fie 
oameni vorbiţi de bine, curaţi, înălţaţi şi cinstiţi, amabili şi credin- 
cioşi. Este esenţial să fii corect în problemele mai importante; dar 
aceasta nu este o scuză pentru neglijarea lucrurilor în aparenţă mai 
puţin importante. Principiile Legii lui Dumnezeu trebuie dezvoltate 
în viaţă şi caracter. Un temperament amabil, combinat cu integritate 
şi credincioşie fermă, va constitui o recomandare morală pentru 
orice poziţie. Apostolul Petru îndeamnă: „Fiţi smeriţi“. 

În şcoala lui Hristos, noi trebuie să fim învăţăcei. Nu putem 
imita exemplul Lui dacă nu avem un temperament plăcut şi un com- 
portament binevoitor. Trebuie cultivată adevărata politeţe creştină. 
Nimeni nu poate micşora influenţa noastră aşa cum o putem micşora 
noi înşine, prin satisfacerea unui temperament necontrolabil. Un 
om iritabil din fire nu cunoaşte fericirea adevărată şi rareori este 
mulţumit. El speră mereu să obţină o poziţie mai favorabilă sau să 
schimbe în aşa fel mediul înconjurător, încât să aibă pace şi linişte 
sufletească. Viaţa lui pare să fie împovărată de necazuri şi cruci 
grele, când, dacă şi-ar fi stăpânit temperamentul şi şi-ar fi înfrânat 
limba, multe dintre aceste supărări puteau fi evitate. „Un răspuns 

blând“ este cel care „potoleşte mânia.“ Niciodată răzbunarea n-a 
cucerit pe vrăjmaş. Un temperament bine reglat exercită o influenţă 
bună peste tot în jur, dar „omul care nu este stăpân pe sine este ca o 
cetate surpată şi fără ziduri.“ 

Cugetă la viaţa lui Moise. În mijlocul murmurării, al reproşului 
şi al provocării, blândeţea a constituit cea mai luminoasă trăsătură 
din caracterul lui. Daniel a avut un spirit smerit. Cu toate că a fost 
înconjurat de neîncredere şi bănuială şi vrăjmaşii i-au întins o cursă 
pentru viaţa lui, totuşi el niciodată nu s-a abătut de la principiu. A 
păstrat o încredere optimistă în Dumnezeu. Mai presus de toate, lasă 
să te înveţe viaţa lui Hristos. Când a fost batjocorit, El n-a răspuns 
cu batjocură; când a suferit, n-a ameninţat. Această lecţie trebuie 
s-o înveţi, altfel niciodată nu vei intra în cer. Hristos trebuie să fie 
puterea ta. În Numele Lui vei fi mai mult decât biruitor. Nici farmece 
împotriva lui Iacov, nici vrăjitorie împotriva lui Israel nu vor izbuti. 
Dacă sufletul tău este fixat pe Stânca cea veşnică, eşti în siguranţă. 
Vină bucurie sau vină durere, nimic nu te poate abate de la dreptate. 

Tu ai plutit în lume, dar adevărul cel veşnic se va dovedi ca o 
ancoră pentru tine. Trebuie să-ţi păzeşti credinţa. Să nu acţionezi 
din impuls, nici să nu susţii teorii vagi. Credinţa experimentală în 
Hristos şi supunerea faţă de Legea lui Dumnezeu sunt de cea mai 
mare importanţă pentru tine. Fii dispus să primeşti sfatul şi povaţa 
celor care au experienţă. Nu întârzia cu lucrarea de biruinţă. Fii 
credincios faţă de tine, faţă de copiii tăi şi faţă de Dumnezeu. Fiul 
tău mâhnit are nevoie să fie tratat cu afecţiune. Ca tată, să-ţi aduci 
aminte că nervii pot să tresalte de plăcere, dar pot să tresalte şi de 
cea mai aprigă durere. Domnul identifică interesul Său cu acela al 
omenirii suferinde. 

Mulţi părinți uită că au datoria faţă de Dumnezeu să-şi educe 
copiii să fie utili, astfel încât să fie o binecuvântare pentru ei şi 
pentru alţii. Adesea, copiilor li se face pe plac încă din copilărie şi 
obiceiurile rele se întăresc. Părinţii îndoaie pomişorul. Prin felul lor 
de educare, caracterul se dezvoltă fie pentru deformare, fie pentru 
simetrie şi frumuseţe. Dar, în timp ce unii sunt prea îngăduitori, alţii 
merg în extrema opusă şi îşi conduc copiii cu un toiag de fier. Nici 
unul din aceştia nu urmează învăţăturile Bibliei, ci şi unii, şi alţii fac 
o lucrare înfricoşătoare. Ei modelează mintea copiilor lor şi trebuie 
să dea socoteală în ziua lui Dumnezeu despre felul cum au făcut 

această lucrare. Veşnicia va descoperi rezultatele lucrării făcute în 
această viaţă. „Cum este îndoită crenguţa, aşa este înclinat copacul.“ 

Felul tău de conducere este greşit, absolut greşit. Tu nu eşti 
un tată afectuos, milos. Ce exemplu dai tu copiilor tăi în explozi- 
ile nechibzuite ale patimii tale! Ce răspundere vei avea de dat lui 
Dumnezeu pentru disciplinarea ta stricată! Dacă vrei să te bucuri 
de iubirea şi respectul copiilor tăi, trebuie să manifeşti afecţiune 
pentru ei. Satisfacerea patimei nu este niciodată scuzabilă; ea este 
întotdeauna oarbă şi perversă. 

Dumnezeu te invită să schimbi cursul acţiunii tale. Tu poţi fi la 
serviciu un bărbat de folos şi eficient, dacă vei face eforturi hotărâte 
spre a birui. Nu lua părerile tale drept criteriu. Domnul te-a adus 
în legătură cu poporul Său ca să poţi fi un învățăcel în şcoala lui 
Hristos. Ideile tale au fost pervertite; acum tu nu trebuie să te bazezi 
pe priceperea ta. Nu poţi fi mântuit dacă nu-ţi schimbi starea de 
spirit. Cu toate că Moise a fost cel mai blând om care a trăit pe 
pământ, cu o ocazie el şi-a atras neplăcerea lui Dumnezeu asupra 
lui. A fost hărțuit foarte mult de murmurarea pentru apă a copiilor 
lui Israel. Reproşul nemeritat al poporului care a căzut asupra lui l-a 
făcut să uite pentru un moment că murmurarea lor nu era împotriva 
lui, ci împotriva lui Dumnezeu; şi în loc să fie mâhnit pentru că 
a fost insultat Duhul lui Dumnezeu, el s-a mâniat şi, într-un mod 
care trăda încăpăţânarea şi nerăbdarea, a lovit stânca de două ori, 
spunând: „Ascultaţi, răzvrătiților! Vom putea noi oare să vă scoatem 
apă din stânca aceasta?“ Moise şi Aaron s-au pus pe ei în faţă în 
locul lui Dumnezeu, ca şi când minunea avea să fie făcută prin ei. 
Ei nu L-au înălţat pe Dumnezeu înaintea poporului, ci s-au înălţat 
pe ei înşişi. Mulţi vor pierde viaţa veşnică pentru că îşi îngăduie să 
meargă pe o cale asemănătoare. 

Moise a dat pe faţă o mare slăbiciune în faţa poporului. 

A arătat că nu a putut să fie stăpân pe sine, dovedind un spirit ase- 
mănător cu al acelora care murmurau. El trebuia să fie un exemplu 
de răbdare înaintea mulţimii, care era gata să-şi scuze lipsurile, ne- 
mulţumirile şi murmurările iraționale din cauza manifestării acestei 
greşeli din partea lui. Păcatul cel mai mare a constat în faptul că s-a 
aşezat în locul lui Dumnezeu. Poziţia de onoare pe care a ocupat-o 
Moise până atunci n-a micşorat vinovăția lui, ci a mărit-o foarte 
mult. lată un om căzut, care până acum era nevinovat. Mulţi din 

poziţii asemănătoare vor crede că păcatul lor va fi trecut cu vederea 
din cauza îndelungatei lor vieţi de credincioşie neşovăielnică. Dar 
nu; era o problemă mai serioasă pentru un bărbat care a fost onorat 
de Dumnezeu să dovedească slăbiciune de caracter în manifestarea 
patimei lui decât dacă ar fi ocupat o poziţie cu răspundere mai mică. 
Moise a fost un reprezentant al lui Hristos, dar ce trist că modelul a 
fost stricat! Moise a păcătuit şi credincioşia lui din trecut n-a putut 
face ispăşire pentru păcatul lui actual. Toată adunarea lui Israel făcea 
istorie pentru generaţiile viitoare. Pana care nu greşeşte a inspiraţiei 
trebuie să urmărească această istorie cu fidelitate deplină. Bărbaţii 
din veacurile viitoare trebuie să-L vadă pe Dumnezeul cerului ca 
un conducător ferm, neîndreptăţind păcatul în nici un caz. Moise şi 
Aaron trebuia să moară fără să intre în Canaan, fiind supuşi aceleiaşi 
pedepse care a căzut asupra celorlalți. Ei s-au plecat cu resemnare, 
deşi cu inexprimabilă suferinţă în inimă; dar iubirea lor pentru Dum- 
nezeu şi încrederea lor în El au fost neclintite. Exemplul lor este 
o lecţie pe care mulţi o trec cu vederea fără să înveţe din ea cum 
ar trebui. Păcatul nu le apare odios. Înălţarea de sine nu li se pare 
grozavă. 

Numai puţini îşi dau seama de gravitatea păcatului; lor le place 
să creadă că Dumnezeu este prea bun ca să îl pedepsească pe păcătos. 
Cazurile lui Moise şi Aaron, al lui David şi al multor altora arată că 
nu este prudent să păcătuieşti cu cuvântul, cu gândul sau cu fapta. 
Dumnezeu este o Fiinţă a iubirii şi compasiunii fără margini. În 
cuvântarea de despărţire pe care a adresat-o Moise copiilor lui Israel, 
el a spus: „Căci Domnul, Dumnezeul tău, este un foc mistuitor, un 
Dumnezeu gelos“. Cererea mişcătoare pe care a făcut-o Moise ca să 
poată fi privilegiat să intre în Canaan a fost respinsă în mod hotărât. 
Păcatul de la Cadeş a fost public şi însemnat; şi cu cât a fost mai 
înaltă poziţia celui păcătos, cu cât a fost mai distins omul, cu atât 
mai hotărâtă a fost decizia şi cu atât mai sigură pedeapsa. 

Iubite frate, ia seama la avertizare. Fii credincios faţă de lumina 
care străluceşte pe cărarea ta. Pavel a spus: „Mă port aspru cu trupul 
meu, şi-l ţin în stăpânire, ca nu cumva, după ce am propovăduit 
altora, eu însumi să fiu lepădat“. 


Consacrare la slujitori 


Acum trei ani, Domnul mi-a dat o viziune despre lucrurile din 
trecut, prezent şi viitor. Am văzut tineri predicând adevărul, dintre 
care unii, în acel timp, nu-l primiseră încă ei înşişi. De atunci ei s-au 
ținut de adevăr şi încearcă să conducă şi pe alţii la el. Am văzut 
cazul tău, frate I. Viaţa ta din trecut n-a fost de un astfel de caracter 
care să te despartă şi să te conducă mai presus de tine însuţi. Din fire, 
tu eşti egoist şi îngâmfat şi ai încredere în propria ta putere. Aceasta 
te va împiedica să dobândeşti experienţa necesară care să te facă un 
smerit şi un eficient slujitor al lui Hristos. 

Sunt mulţi în câmp care se află într-o situaţie asemănătoare. Ei 
pot prezenta teoria adevărului, dar le lipseşte adevărata evlavie. Dacă 
pastorii care lucrează acum în câmpul Evangheliei, inclusiv tu însuţi, 
simt necesitatea de cercetare zilnică a eului şi zilnica părtăşie cu 
Dumnezeu, atunci vor primi cuvintele de la Dumnezeu spre a fi 
predate poporului. Cuvintele lor şi viaţa zilnică vor fi o mireasmă de 
viaţă spre viaţă sau de moarte spre moarte. 

Cu mintea poţi crede adevărul, dar mai ai încă de luptat pentru ca 
fiecare acţiune şi fiecare simţământ al inimii tale să fie în armonie cu 
credinţa ta. Rugăciunea lui Hristos pentru ucenicii Săi, chiar înainte 
de răstignirea Sa, a fost: „Sfinţeşte-i prin adevărul Tău; Cuvântul 
Tău este adevărul“. 

Influenţa adevărului trebuie să afecteze nu numai raţiunea, ci 
ŞI inima şi viaţa. Adevărata religie practică va face pe posesorul ei 
să-şi controleze afecțiunile. Comportamentul lui exterior trebuie să 
fie sfinţit prin adevăr. Eu te asigur înaintea lui Dumnezeu că tu eşti 
serios deficitar în evlavia practică. Pastorii nu trebuie să-şi asume 
răspunderea de învăţători ai poporului, imitându-L pe Hristos, marele 
Model, dacă nu sunt sfinţiţi pentru lucrarea cea mare, ca să poată fi 
exemple pentru turma lui Dumnezeu. Un pastor nesfinţit poate face 
o pagubă incalculabiă. Mărturisind a fi trimisul lui Hristos, exemplul 
lui va fi imitat de alţii; şi dacă lui îi lipsesc adevăratele caracteristici 
ale creştinului, greşelile şi deficienţele lui vor fi reproduse în ei. 

Oamenii pot fi în stare să repete cu uşurinţă marile adevăruri 
scoase la lumină cu atâta profunzime şi perfecţiune în publicațiile 
noastre; ei pot să vorbească înfocat şi inteligent despre declinul reli- 
giei în biserică; pot prezenta standardul evanghelic în faţa poporului 
într-o manieră foarte iscusită, în timp ce îndatoririle de fiecare zi 
ale vieţii creştine, care cer acţiune şi implicare, sunt privite de ei 
ca nefăcând parte din problemele importante. Aceasta-i primejdia 
ta. Religia practică îşi revendică pretenţiile atât asupra inimii şi a 
minţii, Cât şi asupra vieţii zilnice. Credinţa noastră sacră nu constă 
numai din simţire sau numai din acţiune, ci cele două trebuie să fie 
combinate în viaţa creştină. Religia practică nu există independent 
de lucrarea Duhului Sfânt. Frate, tu ai nevoie de această acţiune şi 
tot aşa au nevoie toţi cei care lucrează să-i convingă pe păcătoşi 
de starea lor pierdută. Această acţiune a Duhului lui Dumnezeu 
nu îndepărtează de la noi necesitatea de a ne exercita facultăţile şi 
talentele, ci ne învaţă cum să folosim fiecare putere spre slava lui 
Dumnezeu. Facultăţile omeneşti, când sunt sub îndrumarea specială 
a harului lui Dumnezeu, pot fi folosite pentru cel mai bun scop de 
pe pământ şi vor fi exercitate în viaţa viitoare, nemuritoare. 

Frate al meu, mi-a fost arătat că tu ai putea fi un propovăduitor 
cu foarte mult succes, dacă ai deveni complet sfinţit pentru lucrare, 
dar că vei fi un lucrător foarte slab dacă nu eşti astfel consacrat. Tu 
nu vrei, aşa cum a făcut Răscumpărătorul lumii, să accepţi calitatea 
de serv, partea obositoare a sarcinii predicatorului Evangheliei; şi 
în acest amănunt, mulţi sunt tot aşa de deficitari ca şi tine. Ei îşi 
primesc salariul fără să se gândească măcar dacă au făcut tot ce au 
putut spre a se servi pe ei înşişi sau cauza, dacă şi-au predat timpul şi 
talentele întru totul lucrării lui Dumnezeu sau dacă au vorbit doar la 
amvon, iar restul timpului l-au dedicat satisfacerii propriilor interese, 
înclinații sau plăceri. 

Hristos, Maiestatea cerului, a lăsat la o parte veşmintele Sale 
împărăteşti şi a venit în lumea aceasta, veştejită şi ruinată de blestem, 
să-i înveţe pe oameni cum să trăiască o viaţă de abnegaţie şi sacrificiu 
de sine şi cum să îndeplinească religia practică în viaţa lor zilnică. 
El a venit să dea un exemplu corect de pastor al Evangheliei. A 
lucrat continuu pentru un scop; toate puterile Sale au fost folosite 
pentru mântuirea oamenilor şi fiecare faptă a vieţii Lui a tins spre 
acel final. El a călătorit pe Jos, învăţându-i pe ucenicii Săi în timp 

ce mergea. Îmbrăcămintea Lui era prăfuită şi pătată de călătorie şi 
înfăţişarea Lui era neatrăgătoare. Dar adevărurile simple care ieşeau 
de pe buzele Sale divine i-au făcut pe ascultători să uite înfăţişarea 
Lui şi să fie încântați nu de om, ci de învăţătura pe care o predica 
EI. După ce învăţa pe parcursul zilei întregi, adesea, noaptea era 
consacrată pentru rugăciune. El Îşi înălța rugăminţile fierbinţi către 
Tatăl Său cu strigăt puternic şi cu lacrimi. Nu Se ruga pentru Sine, 
ci pentru cei pe care a venit să-i răscumpere. 

Puţini pastori se roagă toată noaptea, cum a făcut Mântuitorul 
nostru, sau consacră ceasuri întregi din zi pentru rugăciune, ca să 
poată fi pastori capabili ai Evangheliei şi să fie salvaţi prin meritele 
lui Hristos. Daniel se ruga de trei ori pe zi, dar mulţi dintre cei care 
fac cea mai înflăcărată mărturisire de credinţă nu-şi umilesc sufletele 
înaintea lui Dumnezeu în rugăciune nici măcar o dată pe zi. Isus, 
scumpul Mântuitor, a dat tuturor însemnate lecţii de umilinţă, dar 
mai ales slujitorilor Evangheliei. În umilinţă, când lucrarea Sa pe 
pământ era aproape terminată şi El era aproape să Se întoarcă la 
tronul Tatălui Său de unde venise, cu toată puterea în mâinile Lui şi 
toată slava Sa, printre ultimele învățături date ucenicilor Săi a fost 
una despre importanţa umilinţei. În timp ce ucenicii Lui se certau 
cu privire la cine să fie cel mai mare în Împărăţia făgăduită, El S-a 
încins ca serv şi a spălat picioarele celor care L-au numit Domn şi 
Învățător. 

Lucrarea Lui era aproape încheiată; El mai avea puţine învățături 
de împărtăşit. Şi ca ei să nu poată uita niciodată umilinţa Mielului 
lui Dumnezeu curat şi fără pată, marea şi folositoarea Jertfă adusă 
pentru noi, S-a umilit ca să spele picioarele ucenicilor Săi. Îţi va 
face bine — şi în general tuturor pastorilor noştri — să revezi des 
scenele finale ale vieţii Răscumpărătorului nostru. Aici, asaltaţi de 
ispite, cum a fost şi El, cu toţii putem învăţa lecţii de cea mai mare 
importanţă pentru noi. Ar fi bine să petreci în fiecare zi o oră în 
meditaţie, revăzând viaţa lui Hristos de la iesle la Golgota. Noi ar 
trebui să o luăm punct cu punct şi, cu însufleţire, să ne prindem de 
fiecare scenă, mai ales de cele de încheiere ale vieţii Lui pământeşti. 
Contemplând în felul acesta învăţăturile şi suferinţele Sale şi sacri- 
ficiul nemărginit pe care l-a făcut pentru răscumpărarea neamului 
omenesc, ne putem întări credinţa, reînviora iubirea şi putem deveni 
mai plini de spiritul care L-a susţinut pe Mântuitorul nostru. Dacă 

vrem ca în cele din urmă să fim mântuiţi, noi toţi trebuie să învă- 
tām lecţia răbdării şi a credinţei la piciorul crucii. Hristos a suferit 
umilinţa pentru a ne salva de la dizgraţia veşnică. El a consimţit să 
cadă asupra Sa dispreţ, batjocură şi insultă ca să ne ocrotească pe 
noi. Nelegiuirea noastră a fost cea care a adunat vălul de întuneric în 
jurul sufletului Său şi a scos strigătul de la EI, ca al unuia care a fost 
lovit şi părăsit de Dumnezeu. El a purtat durerile noastre, a suferit 
pentru păcatele noastre, S-a dat pe Sine ca jertfă pentru păcat, ca noi 
să fim îndreptăţiţi înaintea lui Dumnezeu prin El. Fiecare om nobil 
şi generos va răspunde contemplării lui Hristos pe cruce. 

Doresc foarte mult ca pastorii noştri să stăruie mai mult asupra 
crucii lui Hristos şi, între timp, inimile lor să fie uşurate şi supuse de 
iubirea fără egal a Mântuitorului care a inspirat acea jertfă nemărgi- 
nită. Dacă, pe lângă teoria adevărului, pastorii noştri ar stărui mai 
mult asupra evlaviei practice, vorbind dintr-o inimă plină de spiritul 
adevărului, noi am vedea mult mai multe suflete venind la stindardul 
adevărului; inimile lor ar fi mişcate de pledoariile crucii lui Hristos, 
de generozitatea infinită şi de mila lui Isus pentru omul suferind. 
Aceste subiecte vitale, în legătură cu punctele de doctrină ale cre- 
dinţei noastre, vor face oamenilor mult bine. Dar inima învățătorului 
trebuie să fie plină de cunoştinţa experimentală a iubirii lui Hristos. 

Puternicul argument al crucii va convinge de păcat. Iubirea divină 
a lui Dumnezeu pentru păcătoşi, exprimată în darul Fiului Său dat să 
sufere ruşinea şi moartea, ca ei să poată fi înnobilaţi şi dăruiţi cu viaţă 
veşnică, este un studiu de-o viaţă întreagă. Eu te invit să studiezi din 
nou crucea lui Hristos. Dacă toţi cei mândri şi vanitoşi, ale căror 
inimi doresc mult după aplauzele oamenilor şi după consideraţie 
mai presus de semenii lor, ar putea să preţuiască corect valoarea 
celei mai mari glorii pământeşti în contrast cu valoarea Fiului lui 
Dumnezeu, lepădat, disprețuit, scuipat tocmai de cei pe care El a 
venit să-i răscumpere, cât de neînsemnată ar părea toată onoarea pe 
care o poate acorda omul mărginit. 

Iubite frate, tu simţi, privind la talentele tale, oricum nedesăvâr- 
şite, că eşti calificat aproape pentru orice poziţie. Dar n-ai fost găsit 
pregătit spre a te stăpâni pe tine însuţi. Te simţi competent să dai 
directive oamenilor cu experienţă, când ar trebui să fii dispus să te 
laşi condus şi să ocupi poziţia unui învățăcel. Cu cât vei medita mai 
puţin la Hristos şi la iubirea Sa fără egal şi cu cât mai puţin te vei 

asemăna chipului Său, cu atât mai bun vei apărea în ochii tăi şi cu 
atât vei fi mai încrezător şi mai mulţumit de tine însuţi. Dacă ÎI vei 
cunoaşte pe Hristos şi vei privi neîncetat la Căpetenia şi Desăvârşi- 
rea credinţei noastre, vei avea o astfel de viziune a caracterului unui 
creştin adevărat, încât nu vei putea să nu faci o corectă preţuire a 
Vieţii şi caracterului tău în contrast cu acela al marelui Model. Atunci 
vei vedea propria ta slăbiciune, ignoranţa ta, iubirea de comoditate 
şi lipsa ta de voinţă de a te lepăda de eu. 

Tu de-abia ai început să studiezi Sfântul Cuvânt al lui Dumnezeu. 
Ai cules unele mărgăritare ale adevărului care, cu multă muncă şi 
rugăciune, au fost dezgropate de alţii; dar Biblia este plină de ele; 
fă din această carte studiul tău serios şi regulă a vieţii tale. Vei fi 
mereu în primejdia de a dispreţui sfatul şi a te socoti mai valoros 
decât te socoteşte Dumnezeu. Mulţi sunt totdeauna gata să flateze şi 
să laude pe un pastor care poate vorbi. Un pastor tânăr este mereu în 
primejdia de a fi răsfăţat şi aplaudat spre paguba lui, în timp ce el 
poate fi deficitar în principiile de bază pe care le cere Dumnezeu de 
la cei care mărturisesc că sunt portavocea Lui. Tu de-abia ai intrat în 
şcoala lui Hristos. Punerea ta în rânduială pentru lucrarea ta este o 
treabă de-o viaţă, o laborioasă luptă zilnică corp la corp cu obiceiuri 
împământenite, înclinații şi tendinţe ereditare. Aceasta cere un efort 
serios, constant şi vigilent pentru a supraveghea şi stăpâni eul, a-L 
păstra pe Isus în faţă, având eul pierdut din vedere. 

Este necesar să veghezi asupra punctelor slabe din caracterul 
tău, să înfrânezi tendinţele rele, să întăreşti şi să dezvolţi facultăţile 
nobile care n-au fost exersate cum trebuie. Lumea niciodată nu va 
cunoaşte lucrarea tainică ce se desfăşoară între suflet şi Dumnezeu, 
nici amărăciunea lăuntrică a spiritului, detestarea de sine şi eforturile 
constante de a stăpâni eul; dar mulţi din lume vor fi în măsură 
să aprecieze rezultatul acestor eforturi. Ei Îl vor vedea pe Hristos 
descoperit în viaţa ta zilnică. Vei fi o epistolă vie, cunoscută şi citită 
de toţi oamenii, şi vei avea un caracter nobil şi simetric dezvoltat. 

„Învăţaţi de la Mine“, a spus Hristos, „căci Eu sunt blând şi 
smerit cu inima, şi veţi găsi odihnă pentru sufletele voastre.“ El va 
instrui pe cei care vin la El pentru cunoştinţă. În lume sunt o mulţime 
de învăţători falşi. Apostolul declară că în zilele din urmă „oamenii 
nu vor putea să sufere învăţătura sănătoasă, ci îi vor gâdila urechile 

să audă lucruri plăcute“. Împotriva acestora, Hristos ne-a avertizat: 
„Păziţi-vă de prooroci mincinoşi. Ei 

vin la voi îmbrăcați în haine de oi, dar pe dinăuntru sunt nişte 
lupi răpitori. Îi veţi cunoaşte după roadele lor“. Învăţătorii religioşi 
descrişi aici mărturisesc a fi creştini. Ei au o formă de evlavie şi 
apar ca lucrând pentru binele sufletelor, în timp ce cu inima sunt 
zgârciţi, egoişti, iubitori de huzur, urmând după îndemnurile propriei 
lor inimi nesfinţite. Ei sunt în conflict cu Hristos şi învăţăturile Sale 
şi sunt lipsiţi de spiritul Lui cel blând şi smerit. 

Învățătorul care duce adevărul pentru aceste zile de pe urmă 
trebuie să fie opusul tuturor acestora şi, prin viaţa lui de evlavie 
practică, să arate lămurit deosebirea care există între păstorul cel fals 
şi cel adevărat. Păstorul cel Bun a venit să caute şi să mântuiască 
ce era pierdut. Prin lucrările Sale, El Şi-a manifestat iubirea pentru 
oile Lui. Toţi păstorii care lucrează sub conducerea Marelui Păstor 
vor poseda caracteristicile Lui; ei vor fi blânzi şi smeriţi cu inima. 
Credinţa ca de copil aduce sufletului odihnă şi lucrează de asemenea 
din iubire şi totdeauna este interesat de alţii. Dacă Duhul lui Hristos 
locuieşte în ei, vor fi asemenea lui Hristos şi vor face lucrările Lui. 
Mulţi dintre cei care mărturisesc a fi slujitorii lui Hristos şi-au greşit 
stăpânul. Ei pretind a fi servii lui Hristos şi nu-şi dau seama că se 
adună sub steagul lui Satana. Pot avea înţelepciune, după standardele 
lumii, fiind atraşi de polemici şi aplauze, făcând un spectacol din 
realizarea vreunei lucrări mari; dar Dumnezeu n-are nevoie de ei. 
Motivele care îndeamnă la acţiune dau caracterul lucrării. Cu toate 
că oamenii nu pot discerne deficienţa, Dumnezeu o observă. 

Epistola adevărului poate convinge unele suflete care se vor ţine 
tare de credinţă şi, în final, vor fi mântuite; dar predicatorul egoist 
care le prezintă adevărul nu va avea credit la Dumnezeu pentru 
convertirea lor. El va fi judecat pentru necredincioşie, în timp ce 
mărturiseşte a fi străjer pe zidurile Sionului. Mândria inimii este o 
înfricoşătoare trăsătură de caracter. „„Mândria merge înaintea pieirii.“ 
Acest lucru este adevărat în familie, în biserică şi naţiune. Ca şi 
atunci când a fost pe pământ, Mântuitorul lumii caută bărbați simpli, 
needucaţi, şi îi învaţă să ducă lumii şi mai ales celor săraci adevărul 
Său, frumos în simplitatea lui. 

Marele Păstor îi va pune pe sub păstori în legătură cu Sine. El nu 
are în plan ca aceşti bărbaţi neînvăţaţi să rămână ignoranţi în timp 

ce îşi văd de lucrarea lor, ci doreşte ca ei să primească cunoştinţă de 
la El Însuşi, Izvorul oricărei cunoştinţe, lumini şi puteri. 

Lipsa Duhului Sfânt şi a harului lui Dumnezeu face ca lucrarea 
Evangheliei să nu aibă putere de convingere şi convertire. După 
înălţarea lui Isus, doctori, avocaţi, preoţi, conducători, cărturari şi 
teologi au ascultat cu uimire cuvintele pline de înţelepciune şi putere 
rostite de oameni neînvăţaţi şi umili. Bărbaţii aceştia înţelepţi s- 
au mirat de succesul ucenicilor modegşti şi, în cele din urmă, spre 
mulțumirea lor, au explicat că aceasta se datorează faptului că au fost 
cu Isus şi au învăţat de la El. Caracterul lor şi simplitatea învățăturilor 
lor erau asemenea caracterului şi învățăturilor lui Hristos. Apostolul 
le descrie în aceste cuvinte: „Dar Dumnezeu a ales lucrurile nebune 
ale lumii, ca să facă de ruşine pe cele tari. Şi Dumnezeu a ales 
lucrurile josnice ale lumii şi lucrurile dispreţuite, ba încă lucrurile 
care nu sunt, ca să nimicească pe cele ce sunt; pentru ca nimeni să 
nu se laude înaintea lui Dumnezeu“. 

Cei care învaţă astăzi un adevăr nepopular trebuie să aibă putere 
de sus spre a fi combinată cu doctrina lor, altfel eforturile lor vor avea 
puţină valoare. Preţiosul dar al smereniei este întristător de absent 
în slujire şi în biserică. Bărbaţi care predică adevărul socotesc prea 
înalte propriile lor aptitudini. Adevărata smerenie îl va face pe om 
să-L înalțe pe Hristos şi adevărul şi să-şi dea seama de dependenţa 
lui absolută de Dumnezeul adevărului. Este dureros să înveţi lecţii 
de umilinţă, totuşi nimic nu este mai folositor în final. Durerea 
care însoţeşte învăţarea lecţiilor de umilinţă este consecinţa faptului 
că noi ne-am încurajat printr-o falsă preţuire de sine, aşa încât nu 
suntem în stare să vedem nevoia noastră cea mare. Vanitatea şi 
mândria umplu inimile oamenilor. Numai harul lui Dumnezeu poate 
opera o reformă. 

Lucrarea ta, frate, este să te umileşti şi să nu aştepţi să te umi- 
lească Dumnezeu. Mâna lui Dumnezeu uneori apasă greu asupra 
oamenilor spre a-i umili şi a-i aduce într-o poziţie cuvenită înaintea 
Lui; dar cu cât mai bine este să păstrăm umilită inima noastră zilnic 
înaintea lui Dumnezeu. Ne putem umili noi înşine sau ne putem 
înălța în mândrie şi să aşteptăm până ce ne umileşte Dumnezeu. 
Astăzi slujitorii Evangheliei suferă puţin de dragul adevărului. Dacă 
ar fi persecutați cum au fost apostolii lui Hristos şi oamenii lui 
Dumnezeu în vremurile de mai târziu, ar fi o hotărâtă alergare de 

partea lui Isus, şi această strânsă legătură cu Mântuitorul ar face ca 
toate cuvintele lor să aibă o putere printre oameni. Hristos a fost 
un om al durerii şi obişnuit cu suferinţa. El a îndurat persecuția şi 
nerecunoştinţa păcătoşilor. A fost sărac şi a suferit de foame şi de 
oboseală; a fost ispitit de Diavolul, şi lucrările şi învăţăturile Sale au 
atras ura cea mai amară. La ce renunţăm noi de dragul lui Hristos? 
Unde este consacrarea noastră pentru adevăr? Noi evităm lucrurile 
care nu ne sunt pe plac şi ne ferim de griji şi răspunderi. Putem noi 
să aşteptăm ca puterea lui Dumnezeu să lucreze cu eforturile noastre 
când avem aşa de puţină consacrare faţă de lucrare? 

Frate al meu, mi-a fost arătat că nivelul evlaviei tale nu este înalt. 
Este nevoie să ai un simţământ mai adânc al răspunderii faţă de 
Dumnezeu şi societate. Atunci nu vei fi mulţumit de tine însuţi, nici 
nu vei încerca să te scuzi, arătând spre lipsurile altora. Tu nu cunoşti 
complet adevărul încât să poţi slăbi eforturile spre a te califica să 
instruieşti pe alţii. Trebuie să te converteşti din nou, ca să poţi 
deveni un slujbaş capabil şi consacrat al Evangheliei, un bărbat al 
evlaviei şi sfinţeniei. Dacă ar trebui să-ţi consacri toate energiile 
cauzei lui Dumnezeu, n-ai da prea mult. Aceasta este cel mult o 
jertfă nedesăvârşită, pe care fiecare dintre noi o poate face. Dacă Îi 
cauţi continuu pe Dumnezeu şi încerci să ai o consacrare tot mai 
profundă faţă de EI, vei aduna idei noi din cercetarea Scripturilor. 

Pentru a înţelege adevărul, trebuie să-ţi disciplinezi şi să-ţi in- 
struieşti mintea, căutând continuu să deţii darurile adevăratei evlavii. 
Tu abia dacă ştii ceva acum despre ce este aceasta. Când Hristos 
este în tine, vei avea ceva mai mult decât o teorie a adevărului. Tu 
nu vei repeta doar învăţăturile pe care le-a dat Hristos când a fost pe 
pământ, ci vei educa pe alţii prin viaţa ta de abnegaţie şi consacrare 
pentru cauza lui Dumnezeu. Viaţa ta va fi o predică vie, care are 
putere mai mare decât oricare cuvântare prezentată la amvon. 

Tu ai nevoie să cultivi în tine acel spirit altruist, acel dar de abn- 
egaţie şi consacrare pură, pe care doreşti să vezi că alţii le realizează 
în viaţa lor. Ca să creşti continuu în înţelepciune spirituală şi să 
devii din ce în ce mai eficient, este nevoie să cultivi deprinderi folo- 
sitoare prin micile îndatoriri care se află în calea ta. Nu trebuie să 
aştepţi ocazii pentru a face o lucrare mare, ci foloseşte prima şansă, 
dovedindu-te credincios în ceea ce este neînsemnat, şi astfel vei 
putea deschide calea de la o poziţie de încredere la alta. Vei ajunge 

să crezi că nu eşti lipsit de cunoştinţă şi vei fi înclinat să neglijezi ru- 
găciunea în taină, vegherea şi studierea Scripturilor şi, drept urmare, 
vei fi biruit de vrăjmaşul. După propria ta vedere, căile tale pot să 
apară perfecte, în timp ce, în realitate, ele pot fi foarte defectuoase. 
Tu nu ai timp să stai de vorbă cu adversarul sufletelor. Acum este 
timpul să iei poziţie şi să-l dezamăgeşti pe vrăjmaş. Este nevoie să 
te critici pe tine îndeaproape şi cu zel. Vei fi înclinat să înalţi părerea 
ta ca standard, fără a ține seamă de părerile şi judecata bărbaţilor 
cu experienţă pe care i-a folosit Dumnezeu pentru înaintarea cauzei 
Sale. Tinerii din lucrare cunosc numai puţin din greutăţi; şi mulţi nu 
vor reuşi să ajungă aşa de folositori cum ar putea fi, tocmai pentru 
motivul că lucrurile sunt făcute aşa de uşoare pentru ei. 

Tu ai responsabilităţi în familia ta pe care crezi că le înţelegi, 
dar le cunoşti mai puţin decât ar trebui. Trebuie să te dezveţi de 
multe lucruri din pricina cărora te-ai îngâmfat. Mi-a fost arătat că 
ai adunat idei pe care le iei drept realitate şi adevăr, dar care sunt în 
opoziţie directă cu Biblia. Pavel a avut de întâmpinat aceste lucruri 
şi a trebuit să se lupte cu ele la slujitorii tineri din zilele lui. Tu ai 
fost prea dispus să accepţi spusele şi poziţiile oamenilor; dar fii atent 
cum îţi exprimi ideile ca fiind adevăr biblic. Fii atent la paşii tăi! Eu 
am sperat că în viaţa ta a avut loc o astfel de reformă, încât să nu fiu 
invitată niciodată să scriu aceste cuvinte. 

Tu ai o sarcină de îndeplinit în cămin şi faţă de încrederea dată 
ție de Dumnezeu. La ceea ce mă refer acum nu mi-a fost arătat în 
mod hotărât cazul tău, ci sute de cazuri similare; de aceea, când văd 
că greşeşti în acelaşi punct ca mulți părinţi din acest veac al lumii, 
nu pot să scuz neglijarea datoriei tale. Tu ai un copil, un suflet care 
ţi-a fost încredinţat. Dar când arăţi slăbiciune vădită şi o evidentă 
lipsă de înţelepciune în educarea acestui copil, urmând mai degrabă 
ideile tale decât regula biblică, cum ți se poate încredința să înveţi şi 
să duci la bun sfârşit probleme care implică interesele veşnice ale 
multora? 

Eu mă adresez amândurora, ţie şi soţiei tale. Poziţia mea în cauza 
şi lucrarea lui Dumnezeu cere să mă exprim în probleme de disci- 
plină. Exemplul vostru în problemele familiale va produce cauzei 
lui Dumnezeu o mare vătămare. Câmpul Evangheliei este lumea. 
Voi doriţi să semănaţi ogorul cu adevărul Evangheliei, aşteptând 
ca Dumnezeu să ude sămânţa semănată, ca ea să poată aduce rod. 

Vouă v-a fost încredinţat un mic lot de pământ; dar în curtea din faţa 
casei voastre aţi lăsat să crească spini şi mărăcini, în timp ce sunteţi 
angajaţi să pliviţi buruienile din grădinile altora. Aceasta nu este 
o lucrare mică, ci una de mare importanţă. Tu, care predici altora 
Evanghelia, pune-o în practică în căminul tău. Tu satisfaci capriciile 
şi pasiunile unui copil pervers şi, făcând aşa, cultivi trăsături de 
caracter pe care Dumnezeu la urăşte şi care îl fac pe copil nefericit. 
Satana profită de neglijenţa ta şi pune stăpânire pe minte. Tu ai o 
lucrare de făcut spre a dovedi că înţelegi îndatoririle care îi revin 
unui tată creştin în modelarea caracterului copilului după Modelul 
divin. Dacă ai fi început această lucrare din copilărie, acum ar fi 
uşor şi copila ar fi mult mai fericită. Dar sub disciplina ta, voinţa şi 
perversitatea copilei au fost tot timpul întărâtate. 

Acum se va cere o severitate mai mare, un efort mai constant 
şi mai stăruitor, spre a desface ceea ce aţi făcut. Dacă tu nu poţi 
să conduci un singur copil, ceea ce este datoria ta specială, vei 
fi deficitar în înţelepciune spre a conduce interesele spirituale ale 
bisericii lui Hristos. 

Sunt greşeli care se află chiar la temelia experienţei tale şi care 
trebuie dezrădăcinate, iar tu trebuie să devii un învățăcel în şcoala 
lui Hristos. Deschide-ţi ochii să vezi în ce constă dificultatea şi 
apoi grăbeşte-te să te pocăieşti de aceste lucruri şi începe să lucrezi 
dintr-un punct de vedere corect. Să nu lucrezi motivat de eu, ci de 
Dumnezeu. Lasă la o parte mândria, înălţarea de sine şi vanitatea şi 
învaţă de la Hristos plăcutele lecţii ale crucii. Tu trebuie să te predai 
lucrării fără rezerve. Fii o jertfă vie pe altarul lui Dumnezeu. 

Dacă un copil al unui pastor manifestă patimă şi 1 se satisfac 
aproape toate dorinţele, aceasta are influenţa de a contracara mărtu- 
riile date mie de Dumnezeu pentru părinţi cu privire la conducerea 
cuvenită a copiilor lor. Tu mergi direct împotriva luminii pe care a 
binevoit Dumnezeu să o dea şi alegi o metodă care îţi place. Dar 
experienţa aceasta atât de direct în opoziţie cu instrucţiunile Cuvân- 
tului lui Dumnezeu nu trebuie adusă la îndeplinire până acolo încât 
să-l vatăme chiar pe cei pe care Dumnezeu doreşte să-i instruim în 
legătură cu educarea copiilor noştri. 

Interesul tău nu trebuie să fie mărginit doar la propria ta familie, 
excluzându-i pe ceilalţi. Dacă tu te împărtăşeşti de ospitalitatea 
fraţilor tăi, ei pot în mod rezonabil să se aştepte la ceva în schimb. 

Identifică interesele tale cu cele ale părinţilor şi copiilor şi caută 
să instruieşti şi să binecuvântezi. Sfinţeşte-te pentru lucrarea lui 
Dumnezeu şi fii o binecuvântare pentru cei cu care te întreţii, stând 
de vorbă cu părinţii şi în nici un caz să nu treci cu vederea copiii. 
Să nu socoteşti că micuța ta este mai de preţ înaintea lui Dumnezeu 
decât sunt alţi copii. Tu eşti predispus să-i neglijezi pe alţii în timp 
ce o răsfeţi şi îi faci pe plac micuţei tale; dar tocmai această copilă 
face dovada conducerii tale deficitare. Ea este vinovată de fapte de 
neascultare şi patimă ori de câte ori ceva i se opune voinţei ei. 

Ce influenţă are aceasta asupra familiilor pe care Dumnezeu 
caută să le înveţe şi să le schimbe ideile delăsătoare cu privire la 
disciplină! 

În iubirea voastră oarbă şi nebunească, amândoi v-aţi supus 
copilului vostru. l-aţi îngăduit să ţină frâiele în pumnii ei micuţi 
şi ea v-a condus pe amândoi înainte să fie în stare să meargă. Ce 
se poate aştepta de la viitor, având în vedere trecutul? Nu lăsa ca 
exemplul acestei copile răsfăţate, căreia i s-a făcut pe plac, să dea 
lecţii care vor mărturisi împotriva ta şi pe care judecata le va arăta că 
au avut ca rezultat pierderea a zeci de copii. Dacă bărbaţii şi femeile 
te acceptă ca învăţător de la Dumnezeu, nu vor fi ei înclinați să 
urmeze exemplul vătămător în a face pe placul copiilor lor? Păcatul 
lui Eli nu va fi păcatul vostru? Şi pedeapsa care a căzut peste el nu va 
cădea şi peste voi? Copila voastră nu va vedea niciodată Împărăţia 
lui Dumnezeu cu temperamentul şi obiceiurile ei actuale. Şi voi, 
părinţii ei, veţi fi cei care aţi închis porţile cerului în faţa ei. Care va 
fi atunci situaţia cu privire la propria voastră mântuire? Aduceţi-vă 
aminte că veţi secera ceea ce aţi semănat. 

Judecata 


În dimineaţa zilei de 23 octombrie 1879, cam pe la orele două, 
Duhul Domnului a coborât asupra mea şi am văzut scene din judecata 
care vine. Limba nu mă ajută să descriu corespunzător lucrurile care 
au trecut prin faţa mea şi efectul pe care l-au avut asupra minţii mele. 

Se părea că a venit ziua cea mare a judecății finale a lui Dum- 
nezeu. De zece mii de ori zece mii erau adunaţi înaintea unui mare 
tron, pe care şedea o persoană cu o înfăţişare maiestuoasă. În faţa 
Lui se aflau mai multe cărţi, şi pe fiecare copertă era scris cu litere de 
aur, care păreau ca nişte flăcări de foc arzânde: „Registrul cerului“. 
Una dintre aceste cărţi, care conţinea numele celor care susțineau 
că cred adevărul, a fost apoi deschisă. De îndată am pierdut din 
vedere milioanele nenumărate din preajma tronului şi atenţia mea 
a fost atrasă numai de cei care erau presupuşi copii ai luminii şi 
adevărului. Când persoanele acestea au fost numite, una câte una 
şi au fost amintite faptele lor cele bune, feţele lor erau luminate de 
o bucurie sfântă, reflectată în toate părţile. Dar aceasta nu părea să 
rămână asupra minţii mele cu cea mai mare tărie. 

A fost deschisă o altă carte, unde erau înregistrate păcatele celor 
care mărturiseau adevărul. Sub titlul general al egoismului venea 
oricare alt păcat. Erau de asemenea titluri deasupra fiecărei coloane, 
şi sub acestea, în faţa fiecărui nume, erau înregistrate în coloanele 
lor respective păcatele mai mici. 

Sub lăcomie veneau minciuna, furtul, jaful, frauda şi zgârcenia; 
sub ambiţie, veneau mândria şi extravaganţa; gelozia se afla în frun- 
tea vrăjmăşiei, invidiei şi urii; şi necumpătarea era titlul unei lungi 
liste de păcate, precum înclinaţie spre senzualism, adulter, satisface- 
rea poftelor senzuale etc. Când priveam, am fost cuprinsă de un chin 
nespus şi am exclamat: „Cine poate fi mântuit? Cine va sta drept 
înaintea lui Dumnezeu? Hainele cui sunt fără pată? Cine este fără 
greşeală în faţa unui Dumnezeu curat şi sfânt?“ 

Când Cel Sfânt de pe tron a întors încet foile registrului, privirea 
I s-a oprit pentru un moment asupra persoanelor. Privirea Lui părea 

că arde în sufletele lor, şi în aceeaşi clipă, fiecare cuvânt şi fiecare 
faptă din viaţa lor au trecut prin faţa lor asemenea unei panorame 
cu litere de foc. Au început să tremure, iar feţele lor au devenit 
palide. Prima lor înfăţişare când se aflau în jurul tronului era cea de 
indiferenţă nepăsătoare. Dar ce schimbată era înfăţişarea lor acum! 
Simţământul de siguranţă a dispărut şi în locul lui este o groază 
înspăimântătoare. O spaimă se află asupra fiecărui suflet, pentru 
ca să nu fie găsit printre cei care sunt uşori. Fiecare privire este 
aţintită asupra feţei Celui de pe tron, şi când solemna Lui privire 
cercetătoare se roteşte pe deasupra mulţimii, inima tremură, pentru 
că se condamnă singuri, fără să fie rostit nici un cuvânt. Cu sufletul 
în chinuri, fiecare îşi declară vinovăția şi cu teribilă claritate vede 
că, păcătuind, a ignorat preţioasa favoare a vieţii veşnice. 

O grupă era înregistrată ca făcând umbră pământului. Când 
privirea pătrunzătoare a Judecătorului s-a oprit asupra acestora, 
păcatele neglijenţei lor au fost clar descoperite. Cu buze palide şi 
tremurânde, ei au recunoscut că au trădat adevărul sfânt. Ei avuseseră 
avertizări şi privilegii, dar n-au ţinut seama de ele, nici nu le-au 
folosit. Acum puteau să vadă că au abuzat prea mult de îndurarea lui 
Dumnezeu. Este adevărat că ei nu aveau de făcut astfel de mărturisiri 
ca cel josnici şi netrebnici, ca stricaţii, dar, ca şi smochinul, ei au 
fost blestemaţi pentru că n-au adus rod, pentru că n-au folosit talanţii 
care le-au fost încredinţaţi. 

Această grupă a făcut din eul lor punctul suprem, lucrând nu- 
mai pentru interese egoiste. Ei nu erau bogaţi faţă de Dumnezeu, 
nerăspunzând pretențiilor Lui asupra lor. Deşi mărturiseau că sunt 
slujitori ai lui Hristos, ei n-au adus suflete la El. Dacă ar fi depins de 
eforturile lor, lucrarea lui Dumnezeu ar fi lâncezit, pentru că ei n-au 
reţinut numai mijloacele împrumutate de Dumnezeu, ci s-au reţinut 
pe ei înşişi. Dar aceştia puteau acum să vadă şi să simtă că, ocupând 
o poziţie iresponsabilă cu privire la lucrarea şi cauza lui Dumnezeu, 
ei s-au aşezat de partea stângă. Ei avuseseră ocazii, dar n-au vrut să 
facă lucrarea pe care puteau şi trebuia s-o facă. 

Au fost amintite numele tuturor celor care mărturisesc adevărul. 
Unii au fost condamnaţi pentru necredinţa lor, alţii pentru că au fost 
servi leneşi. Ei au lăsat ca alţii să facă lucrarea din via Domnului 
şi să poarte răspunderile cele mai grele, în timp ce ei serveau în 
mod egoist propriile lor interese vremelnice. Dacă ar fi cultivat 

aptitudinile pe care li le-a dat Dumnezeu, ei ar fi putut să fie capabili 
să poarte poveri, lucrând pentru interesul Stăpânului lor. „Toţi vor 
fi îndreptăţiţi prin credinţa lor şi judecaţi după faptele lor.“ Cât 
de evidentă a apărut atunci neglijenţa lor şi cât de înţelept este 
aranjamentul lui Dumnezeu de a da fiecăruia o lucrare de făcut 
spre a promova cauza şi a-i salva pe semenii lui! Fiecare trebuia 
să demonstreze credinţă în familia sa şi în vecinătate, arătându-se 
amabil faţă de săraci, simpatizând cu cei în suferinţă, angajându-se 
în lucrarea misionară şi ajutând cauza lui Dumnezeu prin mijloacele 
sale. Dar, ca şi Meroza, blestemul lui Dumnezeu rămâne asupra lor 
pentru ceea ce n-au făcut. Ei au iubit acea lucrare care avea să aducă 
cel mai mare profit în această viaţă, şi în partea opusă numelui lor 
din registru, destinată faptelor bune, era un gol întristător. 

Cuvintele spuse acestora erau cele mai solemne: „Voi aţi fost 
cântăriți în balanţă şi găsiţi uşori. Aţi neglijat răspunderile spirituale 
din cauza prea multor treburi vremelnice, în timp ce tocmai poziţia 
de încredere pe care o aveaţi făcea necesar ca voi să aveţi înţelep- 
ciune mai mult decât umană şi judecată mai mare decât mărginită. 
De aceasta aveaţi nevoie ca să puteţi aduce la îndeplinire chiar şi 
partea mecanică a muncii voastre; şi când aţi desfăcut legătura cu 
Dumnezeu şi slava Sa de ocupaţia voastră, voi v-aţi îndepărtat de 
binecuvântarea Lui.“ 

Apoi a fost pusă întrebarea: „De ce n-aţi spălat hainele caracte- 
rului vostru şi nu le-aţi albit în sângele Mielului? Dumnezeu a trimis 
pe Fiul Său în lume nu ca să condamne lumea, ci ca prin El să poată 
fi mântuită. Iubirea Mea pentru voi a fost o dăruire de sine mai mare 
decât iubirea unei mame. Aceasta a fost ca să pot şterge raportul 
întunecos al nelegiuirii şi să pun cupa mântuirii la buzele voastre, 
de aceea am suferit moartea crucii şi am purtat povara blestemului 
vinovăţiei voastre. Am îndurat chinurile morţii şi ororile întunericu- 
lui mormântului ca să-l pot învinge pe cel care are puterea morţii, să 
descui închisoarea şi să deschid pentru voi porţile vieţii. M-am supus 
ruşinii şi chinului pentru că v-am iubit cu o iubire fără margini şi am 
vrut să aduc turma Mea îndărătnică, rătăcitoare, înapoi în paradisul 
lui Dumnezeu, la pomul vieţii. Voi aţi disprețuit acea viaţă fericită, 
pe care am cumpărat-o pentru voi cu un astfel de preţ. Aţi evitat 
ruşinea, reproşul şi infamia pe care Domnul vostru le-a suportat 
pentru voi. N-aţi apreciat privilegiile pentru care a murit El, spre a le 


Judecata 369 


pune la îndemâna voastră. Voi n-aţi vrut să fiţi părtaşi ai suferințelor 
Lui, şi acum nu puteţi fi părtaşi cu El la slava Lui.“ Apoi au fost 
rostite aceste cuvinte solemne: „Cine este nedrept să fie nedrept şi 
mai departe, cine este întinat să se întineze şi mai departe; cine este 
fără prihană să trăiască şi mai departe fără prihană. Şi cine este sfânt 
să se sfinţească şi mai departe“. Cartea a fost apoi închisă şi vălul a 
căzut de pe Persoana de pe tron, descoperind înfricoşătoarea slavă a 
Fiului lui Dumnezeu. 

Apoi scena a dispărut, şi eu m-am aflat tot pe pământ, nespus de 
recunoscătoare că ziua lui Dumnezeu nu venise încă şi că ne mai 
este dăruit timp de probă în care să ne pregătim pentru veşnicie. 

Unele lucruri de gravă importanţă n-au primit atenţia cuvenită 
la departamentele noastre de publicaţii. Bărbaţii din poziţii de răs- 
pundere trebuia să facă planuri prin care cărţile noastre să poată 
fi puse în circulaţie, şi nu să stea în rafturi, ieşind moarte de sub 
tipar. Poporul nostru este în urma timpului şi nu urmează ocaziile 
favorabile ale providenţei lui Dumnezeu. 

Multe dintre publicaţiile noastre au fost puse pe piaţă la un preţ 
aşa de mic, încât profiturile nu sunt suficiente spre a susţine instituţia 
şi a păstra un fond bun pentru folosire în continuare. Şi cei din 
poporul nostru care n-au o sarcină specială în diferitele ramuri ale 
lucrării la Battle Creek şi Oakland nu sunt informaţi cu privire la 
nevoile cauzei şi capitalul necesar spre a menţine lucrarea în acţiune. 
Ei nu înţeleg răspunderea faţă de pierderi şi cheltuiala zilnică la 
astfel de instituţii. Se pare că ei cred că totul se desfăşoară fără multă 
grijă şi bani şi de aceea vor susţine necesitatea celor mai mici preţuri 
pentru publicaţiile noastre, în felul acesta nelăsând aproape nici o 
rezervă de bani. Şi după ce preţurile au fost reduse până aproape 
de un nivel dezastruos, ei manifestă doar un interes slab faţă de 
creşterea vânzării chiar a acelor cărți pentru care au cerut astfel de 
preţuri mici. Scopul fiind atins, sarcina lor încetează, când ar trebui 
să aibă un interes serios şi o grijă reală spre a insista asupra vânzării 
publicaţiilor, prin aceasta semănând seminţele adevărului şi ducând 
bani la editură pentru a-i investi în alte publicaţii. 

Pastorii îşi neglijează foarte mult datoria prin faptul că nu pre- 
zintă această problemă în comunităţile unde lucrează, astfel ca aces- 
tea să devină interesate. O dată ce preţul cărţilor este redus, este o 
problemă foarte dificilă de a le obţine din nou pe o bază rentabilă, 
în timp ce oameni înguşti la minte vor striga „speculație“, fără să 
discearnă că nimeni nu este beneficiar şi că mijloacele lui Dumnezeu 
nu trebuie să fie paralizate din lipsă de capital. Cărţi care trebuia 
să circule, în mare măsură, zac nefolosite în birourile editurii noas- 

tre pentru că nu este manifestat interes suficient spre a le pune în 
circulație. 

Presa este o putere, dar dacă produsele ei zac moarte din lipsă 
de bărbați care să facă planuri pentru o largă circulație a lor, pute- 
rea ei este pierdută. În timp ce s-a acționat repede spre a discerne 
posibilitatea de a cheltui bani în condiţii favorabile, spre a înmulți 
cărțile şi broşurile, au fost neglijate planurile de a recupera banii 
astfel investiţi, spre a produce alte publicaţii. Puterea presei, cu toate 
avantajele ei, se află în mâinile lor şi pot s-o folosească cu cel mai 
bun profit sau pot fi pe jumătate adormiţi, iar prin lipsă de acţiune 
să piardă avantajele pe care le puteau câştiga. Prin calcul judicios, 
ei pot extinde lumina prin vânzare de cărţi şi broşuri. Ei pot să le 
trimită miilor de familii care acum se află în întuneric şi rătăcire. 

Alţi editori au sisteme regulate de a prezenta pe piaţă cărţi fără 
nici un interes important. „Căci fiii veacului acestuia, faţă de semenii 
lor, sunt mai înţelepţi decât fiii luminii.“ Ocazii de aur au loc aproape 
zilnic unde liniştiţii mesageri ai adevărului se pot prezenta în familii 
şi persoanelor; dar cei indolenţi şi nepăsători nu profită deloc de 
aceste ocazii. Predicatorii vii sunt puţini. Acolo unde ar trebui să fie 
o sută, este numai unul. Mulţi fac marea greşeală de a nu-şi pune 
talentele în acţiune spre a căuta să salveze sufletele semenilor lor. Ar 
trebui angajaţi sute de oameni care să ducă lumina în toate oraşele, 
satele şi comunele noastre. Spiritul public trebuie agitat. Dumnezeu 
spune: „Lăsaţi ca lumina să fie trimisă în toate părţile câmpului.“ 
Planul Lui este ca oamenii să fie canale ale luminii, care s-o ducă 
celor care sunt în întuneric. 

Misionari sunt necesari peste tot. În toate părţile câmpului trebuie 
aleşi vânzători de cărţi, nu dintre elementele instabile ale societăţii, 
nu dintre bărbaţii şi femeile care nu sunt buni de nimic altceva şi n- 
au avut nici un succes, ci dintre cei care au o îndemânare bună, tact, 
previziune entuziastă şi abilitate. De unii ca aceştia este nevoie spre 
a avea succes ca agenţi, colportori şi vânzători ambulanți. Oameni 
potriviţi îşi asumă răspunderea acestei lucrări, dar unii pastori nechi- 
bzuiţi îi vor lăuda, spunându-le că darul lor ar trebui folosit la amvon 
în locul simplei lucrări de colportor. În felul acesta, lucrarea este 
depreciată. Ei sunt influenţaţi să obţină o autorizaţie de a predica; 
şi tocmai cei care ar putea fi instruiți ca buni misionari, să viziteze 
familiile în căminul lor şi să vorbească şi să se roage împreună cu 

ele, sunt luaţi spre a-i face pastori slabi, iar câmpul unde este nevoie 
de atâta muncă şi unde ar putea fi făcut atât de mult bine pentru 
cauză este neglijat. Colportorul eficient, ca şi pastorul, trebuie să 
aibă o remuneraţie suficientă pentru serviciile lui, dacă lucrează cu 
credincioşie. 

Dacă există o lucrare mai importantă decât cealaltă, atunci aceea 
este de a prezenta publicaţiile noastre în public, făcându-i pe oameni 
să cerceteze Scripturile. Lucrarea misionară — prezentarea publica- 
țuilor noastre în familii, discutarea şi înălţarea de rugăciuni cu ei şi 
pentru ei — este o lucrare bună, care-i va educa pe bărbaţi şi femei 
să facă lucrare pastorală. 

Nu toţi sunt potriviţi pentru această lucrare. Cei cu talent şi 
abilitatea cea mai bună, care se pot ţine de lucrare cu pricepere şi 
sistematic şi o vor duce mai departe cu stăruinţă şi energie, aceştia 
sunt cei care trebuie aleşi. Trebuie să existe un plan complet şi foarte 
bine alcătuit, iar acesta să fie adus la îndeplinire cu credincioşie. 
Comunitățile din fiecare loc trebuie să simtă cel mai adânc interes 
pentru lucrarea misionară cu broşuri. 

Cărțile Spiritul Profeţiei, precum şi Mărturiile ar trebui să fie in- 
troduse în fiecare familie a păzitorilor Sabatului şi fraţii să cunoască 
valoarea lor şi să fie îndemnați să le citească. N-a fost planul cel mai 
înţelept de a pune acestor cărţi un preţ mic şi de a avea numai un 
singur set într-o comunitate. Ele trebuie să se găsească în biblioteca 
fiecărei familii şi citite iar şi iar. Să fie acolo unde pot fi citite de 
mulţi şi lăsate să fie uzate, fiind citite de toţi vecinii. 

Ar trebui să fie lecturi de seară, în care unul citeşte cu glas tare 
pentru cei adunaţi iarna în jurul focului din cămin. Se manifestă doar 
puţin interes spre a folosi la maximum lumina dată de Dumnezeu. 
O mare parte din ea este cu privire la îndatoririle de familie şi 
multe instrucţiuni sunt date spre a face faţă aproape fiecărui caz şi 
împrejurări. Vor fi cheltuiţi bani pentru ceai, cafea, panglici, gulere 
încreţite şi ornamente vestimentare, precum şi timp şi muncă pentru 
pregătirea îmbrăcămintei, în timp ce lucrarea lăuntrică a inimii este 
neglijată. Dumnezeu a oferit o lumină prețioasă spre a fi prezentată în 
publicaţii, iar acestea trebuie să se afle în posesia fiecărei familii spre 
a fi citite. Părinţi, copiii voştri sunt în primejdia să meargă împotriva 
luminii date de cer, şi voi trebuie atât să cumpăraţi, cât şi să citiți 
cărțile, pentru că ele vor fi o binecuvântare pentru voi şi ai voştri. 

Ar trebui să împrumutați vecinilor voştri Spiritul Profeției şi să-i 
convingeţi să cumpere exemplare pentru ei înşişi. Misionari pentru 
Dumnezeu, voi trebuie să fiţi lucrători serioşi, activi şi energici! 

Mulți merg direct împotriva luminii pe care a dat-o Dumnezeu 
poporului Său, pentru că ei nu citesc cărţile care conţin lumină şi 
înţelepciune, mustrări şi avertismente. Gnijile lumii, iubirea modei 
şi lipsa religiei au îndepărtat atenţia de la lumina pe care a dat-o 
Dumnezeu atât de binevoitor, în timp ce cărţi şi reviste care conţin 
erezii circulă peste tot în ţară. Scepticismul şi necredinţa se înmulţesc 
peste tot. Lumina cea atât de prețioasă, care vine de la tronul lui 
Dumnezeu, este ascunsă sub obroc. Dumnezeu va trage la răspundere 
pe poporul Său pentru această neglijenţă. Lui trebuie să I se dea 
socoteală de fiecare rază de lumină pe care a lăsat-o să strălucească 
pe cărarea noastră, fie că a fost folosită pentru înaintarea noastră în 
lucrurile spirituale, fie că a fost respinsă pentru că a fost mai plăcut 
să urmăm înclinația. 

Noi avem acum condiţii foarte favorabile să răspândim adevărul; 
dar poporul nostru nu se ridică la înălțimea privilegiilor date. Ei nu 
văd şi nu simt în fiecare comunitate nevoia de a-şi folosi capacităţile 
spre a câştiga suflete. Ei nu-şi dau seama de datoria lor de a obţine 
abonamente pentru revistele noastre, inclusiv revista noastră de să- 
nătate, şi de a prezenta cărţile şi broşurile noastre. În lucrare trebuie 
să fie oameni dispuşi să înveţe care sunt căile cele mai bune de a 
se apropia de persoane şi familii. Îmbrăcămintea lor trebuie să fie 
plăcută, şi nu spilcuită, iar manierele lor să nu îi dezguste pe oameni. 
Este o mare lipsă de politeţe adevărată în rândurile poporului nostru. 
Aceasta trebuie să fie cultivată de toţi cei care fac lucrare misionară. 

Casele noastre de editură trebuie să prezinte o prosperitate însem- 
nată. Poporul nostru poate să le susţină, dacă vrea să arate un interes 
hotărât faţă de lucrarea publicaţiilor noastre pe piaţă. Dar dacă va fi 
manifestat un interes tot atât de mic în anul care vine cât a fost arătat 
în anul care a trecut, atunci va fi doar o mică rezervă de bani pe care 
se poate conta. Cu cât va fi mai largă circulaţia publicaţiilor noastre, 
cu atât mai mare va fi cererea de cărți care prezintă lămurit adevă- 
rul Scripturilor. Mulţi ajung dezgustaţi de contradicţiile, erorile şi 
apostazia bisericilor, precum şi de festivalurile, bazarurile, loteriile 
şi numeroasele investiţii făcute cu scopul de a stoarce bani pentru 
biserică. Sunt mulţi care caută lumina în întuneric. Dacă ziarele, 

broşurile şi cărţile noastre, care exprimă adevărul în limba clară a 
Bibliei, ar putea avea o circulaţie largă, mulţi ar descoperi că ele 
sunt exact ceea ce doreau ei. Dar mulţi dintre fraţii noştri acţionează 
ca şi când oamenii trebuie să vină la ei sau să-i trimită la birourile 
noastre spre a obţine publicaţiile, când mii nici nu ştiu că ele există. 

Dumnezeu cheamă pe poporul Său să acţioneze ca bărbaţi vii şi 
să nu fie indolenţi, leneşi şi nepăsători. Noi ar trebui să ducem publi- 
caţiile oamenilor şi să-i îndemnăm să le accepte, arătându-le că vor 
primi cu mult mai mult decât valoarea banilor lor. Înălţaţi valoarea 
cărților pe care le oferiţi. Voi nu le puteţi aprecia la adevărata lor 
valoare. 

Sufletul meu a fost chinuit când am văzut indiferența poporului 
nostru care face o atât de înaltă mărturisire. Am văzut că sângele 
sufletelor va fi pe îmbrăcămintea multora care acum se simt comozi 
şi neresponsabili pentru sufletele care pier în jurul lor din lipsă de 
lumină şi cunoştinţă. Ei au venit în legătură cu ei, dar niciodată nu 
i-au avertizat, niciodată nu s-au rugat împreună cu ei şi pentru ei 
şi niciodată n-au făcut eforturi serioase să le prezinte adevărul. Mi 
s-a arătat că în privinţa aceasta a fost o neglijenţă surprinzătoare. 
Pastorii nu fac nici jumătate din ceea ce ar putea face spre a-i educa 
pe oamenii pentru care lucrează asupra tuturor punctelor adevărului 
şi datoriei, şi ca urmare, oamenii sunt nespirituali şi inactivi. Rugul 
şi eşafodul nu sunt alese pentru acest timp spre a pune la încercare 
pe poporul lui Dumnezeu; şi tocmai din acest motiv iubirea multora 
s-a răcit. Când apar încercări, harul este proporţional cu pericolele. 
Noi trebuie să ne consacrăm în mod individual exact în locul unde 
Dumnezeu a spus că ne va întâmpina. 


Ambasadori ai lui Hristos 


Ambasadorii lui Hristos au o lucrare solemnă şi importantă, care 
asupra unora apasă prea uşor. În timp ce Hristos slujeşte în sanctuarul 
de sus, El este de asemenea, prin delegaţii Săi, slujitorul bisericii 
Sale de pe pământ. El le vorbeşte oamenilor prin bărbaţi aleşi şi 
duce înainte lucrarea Lui prin ei, aşa cum în zilele umilinţei Sale a 
activat vizibil pe pământ. Deşi au trecut secole, scurgerea timpului 
n-a schimbat făgăduinţa Lui rostită la despărţirea de ucenicii Săi: 
„ŞI iată că Eu sunt cu voi în toate zilele, până la sfârşitul veacului“. 
De la înălţarea lui Hristos până în ziua de astăzi, bărbaţi rânduiţi 
de Dumnezeu, cu autoritate derivată de la El, au devenit învăţători 
ai credinţei. Hristos, Păstorul adevărat, supraveghează lucrarea Sa 
prin intermediul acestor subpăstori. În felul acesta, poziţia celor ce 
lucrează prin cuvânt şi învăţătură devine foarte importantă. În locul 
lui Hristos, ei îi imploră pe oameni să se împace cu Dumnezeu. 

Poporul nu trebuie să privească la pastorii lor ca la nişte vorbitori 
şi oratori publici, ci ca la ambasadorii lui Hristos, care primesc 
înţelepciune şi putere de la Căpetenia bisericii. A dispreţui şi a 
desconsidera Cuvântul vorbit de reprezentantul lui Hristos înseamnă 
nu numai a arăta dispreţ faţă de om, ci şi faţă de Domnul care l-a 
trimis. El este în locul lui Hristos, iar prin reprezentanţii Săi, trebuie 
auzit glasul Mântuitorului. 

Mulți dintre pastorii noştri au făcut o mare greşeală, ținând cu- 
vântări care erau întru totul argumentative. Sunt suflete care ascultă 
teoria adevărului şi sunt impresionați de dovezile aduse, iar apoi, 
dacă o parte din cuvântare Îl prezintă pe Hristos ca Mântuitor al 
lumii, sămânţa semănată poate să răsară şi să aducă rod spre slava 
lui Dumnezeu. Dar în multe cuvântări crucea lui Hristos nu este pre- 
zentată înaintea poporului. Unii s-ar putea să asculte ultima predică 
pe care o vor auzi vreodată şi unii niciodată nu vor mai fi într-o astfel 
de situaţie, încât să poată avea lanţul adevărului prezentat înaintea 
lor şi aplicaţia practică făcută pentru inimile lor. Acea ocazie de aur 
este pierdută pentru totdeauna. Dacă în legătură cu teoria adevărului 

ar fi fost înălţat Hristos şi iubirea Sa răscumpărătoare, aceasta ar fi 
putut înclina balanţa de partea Lui. 

Există mai multe suflete decât ne închipuim noi care doresc mult 
să înţeleagă cum pot veni la Hristos. Mulţi ascultă predici populare 
de la amvon, după care nu sunt mai edificaţi şi nu ştiu cum să-L gä- 
sească pe Isus, pacea şi odihna pe care le doreşte sufletul lor. Pastorii 
care propovăduiesc lumii ultima solie de îndurare trebuie să aibă în 
minte că Hristos trebuie să fie înălţat ca loc de scăpare al păcătoşilor. 
Mulţi pastori cred că nu este necesar să predice pocăinţa şi credinţa 
pentru inimi supuse prin iubirea lui Dumnezeu; ei consideră de la 
sine înţeles că ascultătorii lor sunt întru totul familiarizați cu Evan- 
ghelia şi că trebuie prezentate probleme de natură diferită pentru a 
le menţine atenţia. Dacă ascultătorii sunt interesaţi, ei iau aceasta ca 
o dovadă de succes. Poporul este mult mai necunoscător cu privire 
la planul de mântuire şi este necesară mai multă instruire cu privire 
la acest subiect foarte important decât pentru oricare altul. 

Cei care sunt adunaţi să asculte adevărul se aşteaptă să fie folosiţi 
aşa cum au făcut Corneliu şi prietenii săi: „Acum dar, toţi suntem aici 
înaintea lui Dumnezeu, ca să ascultăm tot ce ţi-a poruncit Domnul 
să ne spui“. 

Cuvântările teoretice sunt esenţiale ca toţi să poată cunoaşte 
forma de învăţătură şi să vadă lanţul adevărului, verigă cu verigă, 
care se unesc într-un întreg perfect. Dar nici o cuvântare să nu 
fie ţinută fără prezentarea lui Hristos şi El răstignit ca temelie a 
Evangheliei, făcând o aplicaţie practică a adevărurilor prezentate şi 
imprimând asupra poporului faptul că învăţătura lui Hristos nu este 
Da şi Nu, ci Da şi Amin, în Hristos Isus. 

După ce a fost prezentată teoria adevărului, urmează partea grea 
a lucrării. Poporul nu trebuie lăsat fără instrucţiunea adevărurilor 
practice care au legătură cu viaţa de fiecare zi. Ei trebuie să vadă şi 
să simtă că sunt păcătoşi şi trebuie să fie convertiți la Dumnezeu. 
Ceea ce a spus Hristos, ceea ce a făcut El şi ceea ce a învăţat El 
trebuie să le fie prezentat în mărimea cea mai impresionantă. 

Lucrarea pastorului este de-abia la început atunci când este pre- 
zentat adevărul spre înţelegerea poporului. Hristos este Mijlocitorul 
nostru şi Marele Preot care slujeşte în prezenţa Tatălui. El a fost 
arătat lui loan ca un Miel care a fost înjunghiat şi Şi-a vărsat sângele 
în favoarea păcătosului. Când Legea lui Dumnezeu este pusă în faţa 

păcătosului, care îi arată profunzimea păcatelor lui, el trebuie să fie 
îndreptat atunci spre Mielul lui Dumnezeu, care ridică păcatul lumii. 
El trebuie să fie învățat pocăinţa față de Dumnezeu şi credința față 
de Domnul Isus Hristos. În felul acesta, lucrarea reprezentanților lui 
Hristos va fi în armonie cu lucrarea Lui din Sanctuarul ceresc. 

Pastorii ar ajunge la mult mai multe inimi dacă ar stărui mai mult 
asupra evlaviei practice. Adesea, când se fac eforturi de prezentare a 
adevărului în câmpuri noi, lucrarea este aproape în întregime teo- 
retică. Poporul este nedecis. Ei văd forța adevărului şi sunt doritori 
să obţină o temelie sigură. Când simţămintele lor sunt înduioşate, 
este timpul, mai presus de orice altceva, să stărui asupra religiei lui 
Hristos pe care s-o imprimi asupra conştiinţei lor; dar prea adesea 
cursul lecturilor a fost lăsat să se încheie fără să fie făcută lucrarea 
de care oamenii aveau nevoie. Acel efort s-a asemănat cu jertfa lui 
Cain, care nu vărsase sânge, astfel ca Dumnezeu să o accepte. Cain 
a făcut bine aducând o jertfă, dar el a lăsat afară tot ceea ce o făcea 
să aibă vreo valoare — sângele ispăşitor. 

Este un fapt trist că motivul pentru care mulţi stăruie atât de mult 
asupra teoriei şi atât de puţin asupra evlaviei practice este că Hristos 
nu locuieşte în inimile lor. Ei n-au o legătură vie cu Dumnezeu. 
Multe suflete se hotărăsc în favoarea adevărului pentru greutatea do- 
vezilor, fără să fie convertiți. N-au fost prezentate cuvântări practice 
în legătură cu doctrina, încât ascultătorii să vadă frumosul lanţ al 
adevărului şi să poată să se îndrăgostească de Autorul lui şi să fie 
sfințiţi prin ascultare. Lucrarea pastorului nu este făcută până când 
nu s-a imprimat asupra ascultătorilor necesitatea unei schimbări a 
caracterului în concordanţă cu principiile curate ale adevărului pe 
care l-au primit. 

O religie de formă trebuie să fie de temut, pentru că în ea nu este 
nici un Mântuitor. Hristos a prezentat cuvântări practice lămurite, 
amănunțite şi cercetătoare. Trimişii Lui trebuie să urmeze exemplul 
Său în orice cuvântare. Hristos şi Tatăl Său erau una; Hristos a fost 
cu bucurie de acord cu toate cerinţele Tatălui Său. El avea gândul 
lui Dumnezeu. Răscumpărătorul era Modelul desăvârşit. lehova era 
manifestat în El. Cerul a fost încorporat în natură omenească şi 
natura omenească a fost înglobată în inima Iubirii nemărginite. Dacă 
pastorii vor să se aşeze în smerenie la picioarele lui Isus, curând vor 
putea obţine o vedere corectă a caracterului lui Dumnezeu şi vor fi, 


[397] 


378 Mărturii pentru comunitate vol.4 


de asemenea, în stare să înveţe şi pe alţii. Unii intră în lucrarea de 
slujire fără o profundă iubire faţă de Dumnezeu şi faţă de semenii 
lor. În viaţa unora ca aceştia se va manifesta egoism şi satisfacere 
de plăceri şi, în timp ce aceşti străjeri neconsacraţi şi necredincioşi 
se slujesc pe ei înşişi, în loc să hrănească turma şi să se îngrijească 
de îndatoririle lor pastorale, poporul piere din lipsă de instruire 
potrivită. 

În fiecare cuvântare trebuie făcute apeluri fierbinţi poporului 
ca să renunţe la păcatele lor şi să se întoarcă la Hristos. Păcatele 
şi satisfacerea plăcerilor populare din zilele noastre trebuie să fie 
condamnate şi să fie aplicată evlavia practică. Pastorul însuşi să 
fie foarte serios, simțind din inimă cuvintele pe care le rosteşte şi 
nefiind în stare să înăbuşe simţământul de îngrijorare pentru sufletele 
bărbaţilor şi femeilor pentru care a murit Hristos. Despre Domnul 
s-a spus: „Căci râvna casei Tale mă mănâncă“. Aceeaşi râvnă trebuie 
să fie simțită şi de reprezentanţii Săi. 

Pentru om a fost făcut un sacrificiu nemărginit şi făcut în zadar 
pentru fiecare suflet care nu vrea să accepte mântuirea. Deci, cât este 
de important ca cel care prezintă adevărul să facă aceasta cu simţul 
deplinei responsabilităţi care apasă asupra lui. Cât de afectuoasă, 
miloasă şi curtenitoare trebuie să fie toată purtarea lui în lucrarea 
cu sufletele oamenilor, când Răscumpărătorul lumii a arătat că El 
le preţuieşte atât de mult! Întrebarea pusă de Hristos este: „Care 
este deci robul credincios şi înţelept pe care l-a pus stăpânul său 
peste ceata slugilor sale?“ Isus întreabă: Cine? Şi fiecare slujitor 
al Evangheliei trebuie să repete întrebarea pentru propria sa inimă. 
Când el examinează adevărurile şi mintea lui reţine tabloul schiţat 
de ispravnicul credincios şi înţelept, sufletul lui va fi răscolit până în 
străfunduri. 

Fiecărui om îi este dată lucrarea lui; nici unul nu este scutit. 
Fiecare are o parte de făcut după capacitatea lui şi cel care prezintă 
adevărul are sarcina să afle, cu atenţie şi cu rugăciune, îndemâna- 
rea tuturor celor care acceptă adevărul, apoi să-i instruiască şi să-i 
conducă pas cu pas, făcându-i să-şi dea seama de răspunderea pe 
care o au de a face lucrarea pe care le-a încredinţat-o Dumnezeu. 
Acestora trebuie să li se spună mereu că nimeni nu va fi în stare să 
reziste ispitei, să corespundă scopului lui Dumnezeu şi să trăiască 
viaţa unui creştin dacă nu-şi va lua lucrarea sa, mare sau mică şi să 

o îndeplinească în mod conştiincios. Fiecare are ceva de făcut în 
afară de a merge la biserică şi a asculta Cuvântul lui Dumnezeu. Ei 
trebuie să pună în practică adevărul auzit, aducând principiile lui în 
viaţa de fiecare zi. Ei trebuie să facă lucrare pentru Hristos în mod 
constant, nu din motive egoiste, ci numai în scopul de a-L slăvi pe 
El, care a făcut orice sacrificiu spre a-i salva de la ruină. 

Pastorii să întipărească asupra minţii celor care acceptă adevărul 
că ei trebuie să-L aibă pe Hristos în căminul lor, că au nevoie de 
har şi înţelepciune de la El pentru a-i călăuzi şi stăpâni pe copiii 
lor. O parte din lucrarea pe care le-a lăsat-o Dumnezeu să o facă 
este de a-i educa şi instrui pe aceşti copii, aducându-i la supunere. 
Amabilitatea şi bunăvoința pastorului să fie vizibile în modul în 
care îi tratează pe copii. El totdeauna trebuie să-şi aducă aminte că 
ei sunt bărbaţi şi femei în miniatură, membri mai tineri ai familiei 
Domnului. Aceştia pot fi foarte apropiaţi şi scumpi pentru Domnul, 
iar dacă sunt educați şi instruiți cum trebuie, vor face lucrare pentru 
El chiar în tinereţea lor. Hristos este întristat de orice cuvânt aspru, 
sever şi nesocotit rostit către copii. Drepturile lor nu sunt respectate 
totdeauna şi adesea sunt trataţi ca şi când n-ar avea o personalitate 
proprie care are nevoie să fie dezvoltată cum trebuie, astfel încât 
să nu poată fi înăbuşită şi scopul lui Dumnezeu în viaţa lor să se 
dovedească un eşec. 

Timotei cunoştea din pruncie Scripturile şi cunoştinţa lui a fost 
un scut pentru el împotriva influențelor rele care-l înconjurau şi a 
ispitei de a alege plăcerea şi satisfacția egoistă înaintea datoriei. De 
un astfel de scut au nevoie toţi copiii noştri. Părinţii şi ambasadorii 
lui Hristos au datoria să le dea copiilor o învăţătură corectă din 
Cuvântul lui Dumnezeu. 

Dacă vrea să primească aprobarea Domnului său, pastorul tre- 
buie să lucreze cu credincioşie ca să prezinte pe fiecare om desăvârşit 
în Hristos. În maniera lui de lucru, el nu trebuie să lase impresia că 
nu are prea mare importanţă dacă oamenii acceptă sau nu adevărul 
şi dacă practică adevărata evlavie, ci credincioşia şi abnegaţia mani- 
festate în viaţa lui să-l convingă pe păcătos că în joc sunt interesele 
veşnice şi că sufletul lui este în pericol dacă nu răspunde faţă de 
munca serioasă depusă în favoarea lui. Cei care au fost aduşi din 
eroare şi întuneric la adevăr şi lumină au de făcut schimbări mari, iar 
dacă nu este imprimată asupra conştiinţei necesitatea unei reforme 

complete, ei vor fi ca omul care se priveşte în oglindă, Legea lui 
Dumnezeu, şi descoperă defectele din caracterul lui moral, dar care a 
plecat şi a uitat ce fel de om era. Mintea trebuie ţinută trează într-un 
simţământ de responsabilitate, altfel ea va recădea într-o stare şi mai 
mare de neatenţie şi neglijenţă decât înainte de a fi trezită. 

Lucrarea ambasadorilor lui Hristos este mult mai mare şi are o 
răspundere mai mare decât îşi închipuie mulţi. Ei nu trebuie să fie 
mulţumiţi de succes până ce, prin muncă serioasă şi binecuvântarea 
lui Dumnezeu, pot să-i prezinte creştini gata pentru servire, care au 
un simț adevărat al responsabilităţii şi vor să facă lucrare hotărâtă 
pentru ei. Munca şi instruirea propriu-zisă va rezulta în aducerea 
în stare de activitate a acelor bărbaţi şi femei ale căror caractere 
sunt puternice şi convingerile le sunt atât de ferme, încât nimic din 
ceea ce aparţine unui caracter egoist să nu permită să-i împiedice 
în lucrarea lor, micşorându-le credinţa sau abătându-i de la datoria 
lor. Dacă pastorul i-a instruit cum trebuie pe cei de sub îngrijirea 
lui, când el pleacă într-un alt câmp de lucru, lucrarea lăsată nu se 
va destrăma pentru că este aşa de ferm întărită, încât este asigurată. 
Dacă cei care primesc adevărul nu sunt cu totul convertiți şi dacă 
nu există o schimbare radicală în viaţa şi caracterul lor, sufletul nu 
este consolidat pe Stânca cea veşnică; şi după ce lucrarea pastorului 
încetează şi noutatea s-a dus, impresia se şterge în curând, adevărul 
îşi pierde puterea de a încânta şi ei nu exercită o influenţă sfântă şi 
nu mai sunt buni pentru mărturisirea lor despre adevăr. 

Eu sunt uimită că, cu exemplele din faţa noastră despre ce ar 
putea fi omul şi ce-ar putea face, nu suntem stimulaţi la un efort 
mai mare ca să egalăm faptele bune ale celor drepţi. Nu toţi pot 
ocupa o poziţie înaltă; totuşi, toţi pot ocupa poziţii de folos şi de 
încredere şi pot, prin credincioşia lor stăruitoare, să facă mult mai 
mult bine decât şi-au închipuit că pot face. Cei care îmbrăţişează 
adevărul trebuie să caute după o înţelegere clară a Scripturilor şi o 
cunoaştere experimentală a unui Mântuitor. Intelectul trebuie să fie 
cultivat, memoria încărcată. Orice lenevie intelectuală este păcat şi 
letargia spirituală este moarte. 

O, dac-aş dispune de o vorbire destul de puternică să fac impresia 
pe care doresc s-o fac asupra colaboratorilor mei din lucrarea Evan- 
gheliei! Fraţii mei, voi mânuiţi cuvintele vieţii, voi aveţi de-a face 
cu minţi capabile de cea mai înaltă dezvoltare, dacă sunt îndrumate 

pe calea cea dreaptă. Dar în cuvântările prezentate se expune prea 
mult eul. Hristos răstignit, Hristos înălţat la cer, Hristos care vine 
iarăşi trebuie să înduioşeze, să bucure şi să umple mintea pastorului 
Evangheliei, încât să prezinte aceste adevăruri poporului cu iubire 
şi seriozitate profundă. Atunci pastorul se va pierde din vedere şi 
Isus va fi proslăvit. Ascultătorii vor fi atât de impresionați de aceste 
subiecte întru totul atrăgătoare, încât vor vorbi despre ele şi le vor 
lăuda, în loc să-l laude pe pastor, care nu este decât o simplă unealtă. 
Dar, dacă poporul, în timp ce îl laudă pe pastor, manifestă puţin 
interes faţă de Cuvântul predicat, el poate să ştie că adevărul nu 
sfinţeşte propriul său suflet. El nu le vorbeşte ascultătorilor lui în aşa 
fel încât Isus să fie onorat şi iubirea Lui slăvită. 

Hristos a zis: „Tot aşa să lumineze şi lumina voastră înaintea 
oamenilor, ca ei să vadă faptele voastre bune, şi să slăvească pe Tatăl 
vostru, care este în ceruri“. Aşa să lumineze lumina voastră, încât 
slava să-l revină lui Dumnezeu, şi nu vouă înşivă. Dacă lauda vă 
este dată vouă, pe bună dreptate vă poate fi frică şi ruşine, pentru 
că obiectivul cel mare este pierdut — nu Dumnezeu, ci servul este 
slăvit. Tot aşa să lumineze şi lumina voastră! Fii atent, slujitor al 
lui Hristos, în ce fel luminează lumina ta! Dacă străluceşte spre cer, 
descoperind desăvârşirea lui Hristos, ea luminează corect. Dacă este 
îndreptată asupra ta, dacă te prezintă pe tine şi atragi poporul să te 
admire pe tine, ar fi mai bine să taci cu desăvârşire pentru că lumina 
ta luminează într-o direcţie greşită. 

Slujitori ai lui Hristos, voi puteţi fi în legătură cu Dumnezeu dacă 
vreţi să vegheaţi şi să vă rugaţi. Faceţi ca toate cuvintele voastre să 
fie drese cu sare şi lăsaţi ca bunăvoința şi noblețea creştină să stă- 
pânească purtarea voastră. Dacă pacea lui Dumnezeu stăpâneşte în 
ea, puterea ei nu numai că va întări, dar va şi muia inimile voastre şi 
voi veţi fi reprezentanţii vii ai lui Hristos. Poporul care mărturiseşte 
adevărul se îndepărtează de Dumnezeu. Isus vine în curând şi ei sunt 
nepregătiţi. Pastorul trebuie să ajungă el însuşi la un standard mai 
înalt, o credinţă marcată de o fermitate mai mare, o experienţă vie şi 
însufleţită, nu ştearsă şi banală, asemenea aceleia a mărturisitorilor 
cu numele. Dumnezeu pune în faţa voastră o ţintă înaltă. Vreţi voi, 
prin efort cu post şi rugăciune, să ajungeţi la întregirea şi stabilitatea 
caracterului creştin? Trebuie să faceţi o cale dreaptă cu picioarele 
voastre pentru ca cel şchiop să nu fie abătut din cale. O legătură 

strânsă cu Dumnezeu va aduce pentru tine în lucrarea ta acea putere 
care trezeşte conştiinţa şi îl convinge pe păcătos de păcat, făcându-l 
să strige: „Ce să fac ca să fiu mântuit?“ 

Mandatul dat de Hristos ucenicilor Săi chiar înainte de înălţarea 
Sa la cer a fost: „Duceţi-vă şi faceţi ucenici din toate neamurile, 
botezându-i în Numele Tatălui şi al Fiului şi al Sfântului Duh. Şi 
învăţaţi-i să păzească tot ce v-am poruncit. Şi iată că Eu sunt cu 
voi în toate zilele, până la sfârşitul veacului“. „Şi Mă rog nu numai 
pentru ei, ci şi pentru cei ce vor crede în Mine, prin cuvântul lor.“ 
Mandatul ajunge la cei care vor crede în cuvântul Lui prin ucenicii 
Săi. Şi toţi cei care sunt chemaţi de Dumnezeu să stea ca ambasadori 
pentru El trebuie să ia lecţiile despre evlavia practică date lor de 
Hristos în Cuvântul Său şi să le dea ca învăţătură pentru popor. 

Hristos a deschis Scripturile pentru ucenicii Săi, începând de la 
Moise şi toţi proorocii, i-a învăţat în toate lucrurile cu privire la El 
şi le-a explicat profeţiile. Apostolii, în propovăduirea lor, au mers 
înapoi până la vremea lui Adam şi i-au adus pe ascultătorii lor, peste 
secole, prin istoria profetică şi au încheiat cu Hristos şi El răstignit, 
chemându-i pe păcătoşi la pocăință şi să se întoarcă de la păcatele lor 
la Dumnezeu. Reprezentanţii lui Hristos din zilele noastre trebuie să 
urmeze exemplul lor şi în orice cuvântare să proslăvească pe Hristos 
cel Înălţat ca totul în toţi. 

Formalitatea nu pune stăpânire numai pe bisericile cu numele, 
ci ea este în creştere până la o măsură alarmantă printre cei care 
mărturisesc că păzesc poruncile lui Dumnezeu şi aşteaptă arătarea 
pe curând a lui Hristos pe norii cerului. Noi nu trebuie să fim înguşti 
la minte şi să ne limităm posibilitățile de a face bine; totuşi, când 
extindem influenţa noastră şi lărgim planurile noastre, când Provi- 
denţa deschide calea, trebuie să fim mai serioşi spre a evita idolatria 
lumii. Când facem eforturi mari spre a mări utilitatea noastră, tre- 
buie să facem eforturi corespunzătoare spre a obţine înţelepciune 
de la Dumnezeu pentru ducerea mai departe a tuturor ramurilor 
lucrării după porunca Lui, şi nu dintr-un punct de vedere lumesc. 
Noi nu trebuie să ne potrivim obiceiurilor lumii, ci să facem tot ce 
putem cu posibilităţile puse de Dumnezeu la îndemâna noastră spre 
a descoperi adevărul înaintea poporului. 

Când lucrările noastre ca popor corespund cu mărturisirea noas- 
tră de credinţă, vom vedea adus la îndeplinire mult mai mult decât 

acum. Când avem bărbaţi tot aşa de consacraţi ca Ilie, posedând 
credinţa pe care a posedat-o el, vom vedea că Dumnezeu ni Se va 
descoperi şi nouă aşa cum S-a descoperit bărbaţilor din vechime. 
Când avem oameni care, în timp ce îşi recunosc lipsurile, se vor 
ruga stăruitor la Dumnezeu cum a făcut Iacov, vom vedea aceleaşi 
rezultate. Omul va primi putere de la Dumnezeu ca răspuns la ru- 
găciunea credinţei. În lume există puţină credinţă. Sunt puţini cei 
care trăiesc aproape de Dumnezeu. Şi cum putem să ne aşteptăm la 
putere mai multă şi ca Dumnezeu să Se descopere oamenilor, când 
Cuvântul Lui este tratat cu neglijenţă şi când inimile nu sunt sfinţite 
prin adevăr? Oameni care nu sunt nici pe jumătate convertiți, care 
sunt încrezuţi şi îngâmfaţi în caracter, predică altora adevărul. Dar 
Dumnezeu nu lucrează cu ei, pentru că nu sunt sfinţiţi în inimă şi 
viaţă. Ei nu umblă smeriţi cu Dumnezeu. Noi trebuie să avem un 
corp de pastori convertiți şi atunci vom vedea lumina lui Dumnezeu 
şi puterea Lui care ajută tuturor eforturilor noastre. 

Străjerii din vechime puşi pe zidurile Ierusalimului şi ale altor 
oraşe ocupau o poziţie de cea mai mare răspundere. Siguranţa tuturor 
celor din interiorul oraşelor depindea de credincioşia lor. Când se 
aşteptau la primejdie, ei nu trebuia să stea liniștiți nici zi, nici noapte. 
La fiecare câteva momente, trebuia să se strige unul pe altul, spre a 
vedea dacă erau treji şi că nu se întâmplase nimic rău. Santinelele 
erau postate pe o înălțime de unde vedeau poziţiile importante care 
trebuia păzite şi de acolo sunau strigătul de avertizare sau de încu- 
rajare. Acesta era dus de la unul la altul, fiecare repetând cuvintele, 
până ce înconjura cetatea întreagă. 

Aceşti străjeri reprezintă corpul pastoral, de credincioşia că- 
ruia depinde mântuirea sufletelor. Ispravnicii tainelor lui Dumnezeu 
trebuie să vegheze pe zidurile Sionului, şi dacă văd sabia venind, 
trebuie să sune semnalul de alarmă. Dacă sunt santinele adormite 
şi simţurile lor spirituale sunt atât de amorţite, încât nu văd şi nu-şi 
dau seama de primejdie, şi poporul piere, Dumnezeu va cere sângele 
lor din mâinile străjerilor. 

„Acum, fiul omului, te-am pus străjer peste casa lui Israel. Tu 
trebuie să asculţi Cuvântul care iese din gura Mea şi să-i înştiinţezi 
din partea Mea.“ Străjerii trebuie să trăiască foarte aproape de Dum- 
nezeu, ca să audă Cuvântul şi să li se imprime Duhul Lui, pentru ca 
poporul să nu privească la ei în zadar. „Când zic celui rău: «Răule, 

vei muri negreşit!» şi tu nu-i spui ca să-l întorci de la calea lui cea 
rea, răul acela va muri în nelegiuirea lui, dar sângele lui îl voi cere 
din mâna ta. Dar dacă vei înştiinţa pe cel rău, ca să se întoarcă de la 
calea lui, şi el nu se va întoarce, va muri în nelegiuirea lui, dar tu îți 
vei mântui sufletul.“ Ambasadorii lui Hristos trebuie să ia seama ca, 
prin necredincioşia lor, să nu-şi piardă propriul lor suflet şi sufletele 
celor care îi ascultă. 

Mi-au fost arătate comunităţile din diferite state care mărturisesc 
a păzi poruncile lui Dumnezeu şi aşteaptă a doua venire a lui Hristos. 
Printre ei există multă nepăsare, mândrie, iubire de lume şi o forma- 
litate rece. Şi acesta este poporul care ajunge repede să se asemene 
cu vechiul Israel în ce priveşte lipsa evlaviei. Mulţi fac mare caz de 
evlavie şi totuşi sunt lipsiţi de stăpânire de sine. Apetitul şi patima 
domină, egoismului i se dă importanţă. Mulţi sunt arbitrari, dicta- 
toriali, îngâmfaţi, lăudăroşi, mândri şi neconsacraţi. Şi totuşi, unele 
dintre aceste persoane sunt pastori, care se ocupă cu adevăruri sacre. 
Dacă nu se pocăiesc, sfeşnicul va fi mutat din locul lui. Blestemul 
Mântuitorului pronunţat asupra smochinului fără rod este o predică 
pentru toţi formaliştii şi ipocriţii lăudăroşi, care se prezintă în faţa 
lumii cu frunziş pretenţios, dar lipsit de rod. Ce mustrare pentru cei 
ce au o formă de evlavie, în timp ce prin viaţa lor necreştină ei neagă 
puterea acesteia! Cel care a tratat cu delicateţe chiar pe căpetenia 
păcătoşilor, Cel care niciodată n-a disprețuit blândeţea şi adevărata 
pocăință, oricât de mare era vinovăția, a mustrat cu denunţări ustură- 
toare pe cei care fac mari mărturisiri de evlavie, dar care prin fapte 
îşi tăgăduiesc credinţa. 


Modul de a vorbi 


Unii dintre cei mai talentaţi pastori îşi fac lor înşişi un mare 
rău prin felul lor de vorbire defectuoasă. În timp ce învaţă pe popor 
datoria de a asculta de Legea morală a lui Dumnezeu, ei nu trebuie 
să fie găsiţi că violează legile lui Dumnezeu cu privire la sănătate şi 
viaţă. Pastorii trebuie să stea drept şi să vorbească fără grabă, hotărât 
şi limpede, luând după fiecare propoziţie o inspiraţie de aer completă 
şi exprimând cuvintele prin exercitarea muşchilor abdominali. Dacă 
vor observa această regulă simplă, dând atenţie legilor sănătăţii şi 

în alte privinţe, ei îşi pot conserva viaţa şi utilitatea timp mult mai 
îndelungat decât oamenii din oricare altă profesie. 

Pieptul va deveni mai larg şi, prin educarea vocii, vorbitorul 
rareori ajunge răguşit chiar prin vorbire continuă. În loc ca pastorii 
noştri să devină epuizați prin vorbire, prin îngrijire, ei pot birui orice 
tendinţă spre epuizare. Eu le-aş spune fraţilor mei din lucrare: Dacă 
nu vă educați să vorbiţi conform cu legile fizice, veți sacrifica viaţa 
şi mulți vor deplânge pierderea „acelor martiri ai cauzei adevărului“, 
când, de fapt, prin îngăduinţa obiceiurilor rele, v-aţi făcut rău vouă 
înşivă şi adevărului pe care îl reprezentaţi şi aţi jefuit pe Dumnezeu 
şi lumea de lucrarea pe care aţi fi putut să o faceţi. Dumnezeu ar fi 
fost bucuros să vă aibă în viaţă, dar voi aţi comis o sinucidere lentă. 

Felul în care este prezentat adevărul are adesea mult de-a face cu 
hotărârea dacă acesta va fi acceptat sau respins. Toţi cei care lucrează 
pentru cauza cea mare a reformei trebuie să caute să devină lucrători 
eficienţi, ca să poată aduce la îndeplinire cea mai mare cantitate de 
bine posibil, şi nu să reducă din forţa adevărului prin propriile lor 
deficienţe. 

Pastorii şi învățătorii trebuie să se instruiască pe ei înşişi pentru 
o pronunție clară şi distinctă, dând fiecărui cuvânt sunet deplin. Cei 
care vorbesc repede din gât, amestecând cuvintele şi ridicând glasul 
până la o înălţime nenaturală, răguşesc repede şi cuvintele rostite 
pierd jumătate din forţa pe care ar fi avut-o dacă s-ar fi vorbit răspicat, 
distinct şi nu aşa de tare. Simpatiile ascultătorilor sunt slăbite faţă de 
vorbitor pentru că ei ştiu că el îşi face rău şi se tem că se va prăbuşi în 
orice clipă. Nu este nici o dovadă că omul are zel pentru Dumnezeu 
pentru că lucrează într-o frenezie de excitare şi gesticulaţie. „Căci 
deprinderea trupească“, spune apostolul, „este de puţin folos“. 

Mântuitorul lumii a dorit ca însoțitorii Lui colaboratori să-L 
reprezinte pe El; şi cu cât un om umblă mai aproape cu Dumnezeu, 
cu atât mai fără greşeli va fi felul lui de a se adresa, comportamentul 
lui, atitudinea lui şi gesturile lui. Maniere grosolane şi stângace 
n-au fost văzute niciodată la Modelul nostru Isus Hristos. El era un 
reprezentant al cerului şi urmaşii Lui trebuie să fie ca El. 

Unii cred că Domnul, prin Duhul Său, îl va califica pe om să 
vorbească aşa cum doreşte el să vorbească, dar Domnul n-are de 
gând să facă lucrarea pe care El a dat-o omului s-o facă. El ne-a 
dat putere să gândim şi ocazii să ne educăm mintea şi manierele. 

După ce am făcut tot ce am putut, folosind la maximum avantajele 
care ne stau la îndemână, ne putem întoarce apoi spre Dumnezeu 
cu rugăciune serioasă să facă, prin Duhul Său, ceea ce noi înşine nu 
putem face şi totdeauna vom găsi putere şi eficienţă la Mântuitorul 
nostru. 


Calificaţi pentru lucrare 


Tinerilor noştri li se face un mare rău prin îngăduinţa de a în- 
cepe să predice când nu cunosc suficient Scripturile spre a prezenta 
credinţa noastră într-o manieră inteligentă. Unii dintre cei care intră 
în câmp sunt începători în ale Scripturii. Şi în alte lucruri ei sunt 
incompetenţi şi ineficienţi. Ei nu pot citi Scripturile fără ezitări şi 
pronunţă greşit cuvintele, amestecându-le în aşa fel, încât Cuvântul 
lui Dumnezeu este înjosit. Cei care nu sunt calificaţi să prezinte 
adevărul într-o manieră potrivită nu trebuie să fie încurcaţi cu privire 
la datoria pe care o au. Locul lor este acela al învăţăcelului, nu al 
învățătorului. Tinerilor care doresc să se pregătească pentru lucrarea 
de slujire le este de mare folos să frecventeze colegiul nostru; dar 
mai sunt necesare şi alte avantaje ca să poată fi calificaţi să devină 
vorbitori acceptabili. Trebuie folosit un profesor care să-i educe pe 
tineri să vorbească fără să obosească organele vocale. Şi manierelor 
trebuie să li se dea atenţie. 

Unii tineri care intră în câmp n-au succes în a-i învăţa pe alţii 
adevărul, pentru că ei nu s-au educat pe ei înşişi. Cei care nu pot citi 
corect trebuie să înveţe şi trebuie să devină apți să-i înveţe pe alţii 
înainte de a încerca să stea în faţa publicului. Învăţătorii din şcolile 
noastre sunt obligaţi să se dedice şi mai mult studiului, ca să poată fi 
pregătiţi să-i instruiască pe alţii. Învăţătorii aceştia nu sunt acceptaţi 
până n-au trecut un examen riguros şi capacitatea lor de a preda lecţii 
n-a fost testată de judecători competenţi. În examinarea pastorilor 
nu trebuie folosită o atenţie mai mică, cei care sunt pe punctul de 
a intra în sacra lucrare de învăţare a adevărului biblic pentru lume 
necesitând a fi examinaţi cu grijă de către persoane credincioase, cu 
experienţă. 

Când aceştia au avut o oarecare experienţă, mai este încă o altă 
lucrare de făcut pentru ei. Trebuie să fie prezentaţi înaintea Domnului 
în rugăciune serioasă, ca prin Duhul Său cel Sfânt să arate dacă 

sunt acceptaţi de El. Apostolul spune: „Să nu-ţi pui mâinile peste 
nimeni cu grabă“. Pe vremea apostolilor, slujbaşi lui Dumnezeu nu 
îndrăzneau să aibă încredere în propria lor judecată la alegerea sau 
acceptarea bărbaţilor spre a ocupa solemna şi importanta poziţie de 
purtători de cuvânt pentru Dumnezeu. Ei alegeau bărbaţi pe care îi 
accepta judecata lor, apoi îi puneau înaintea Domnului, să vadă dacă 
EI îi va accepta să meargă în câmp ca reprezentanţi ai Săi. Astăzi nu 
trebuie să se facă mai puţin. 

Am întâlnit în multe locuri bărbaţi care s-au grăbit să ocupe 
poziţii de răspundere ca prezbiteri ai comunităţii, nefiind calificaţi 
pentru o astfel de slujbă. Ei n-au control suficient asupra lor înşişi. 
Influenţa lor nu este bună. Comunitatea este în necaz continuu ca 
urmare a caracterului defectuos al conducătorului. Mâinile au fost 
puse prea cu grabă asupra acestor bărbaţi. 

Slujbaşii lui Dumnezeu trebuie să aibă o reputaţie bună, fiind 
capabili să ducă la bun sfârşit un interes pe care l-au trezit. Avem 
mare nevoie de bărbaţi competenţi care vor aduce onoare, şi nu ocară, 
asupra cauzei pe care o reprezintă. Pastorii trebuie să fie examinaţi 
în mod deosebit spre a se vedea dacă au o înţelegere inteligentă a 
adevărului pentru acest timp, aşa încât să poată ţine o expunere bine 
ordonată a profeților biblice sau a subiectelor practice. Dacă nu pot 
prezenta în mod clar subiectele biblice, este necesar să mai fie încă 
ascultători şi învățăcel. Ei trebuie să cerceteze Scripturile serios şi 
cu rugăciune şi să se familiarizeze cu ele, pentru a fi învăţători ai 
adevărului biblic pentru alţii. Toate lucrurile acestea trebuie avute în 
vedere cu atenţie şi rugăciune înainte ca oamenii să se grăbească să 
intre în câmpul de lucru. 

Planul care a fost adoptat ca pastorul Smith să ţină cursuri biblice 
în diferite state este aprobat de Dumnezeu. Prin aceste cursuri s-a 
făcut mult bine, dar nu este devotat tot timpul acestei lucrări, care ar fi 
de folos pentru pastorii tineri şi pentru cauza lui Dumnezeu. Roadele 
eforturilor care au fost făcute deja nu vor putea fi niciodată evaluate 
pe deplin în această viaţă, ele putând fi văzute doar în veşnicie. 

Frate A.: Mi-a fost arătat că tu nu eşti pregătit să activezi cu 
succes în lucrarea de slujire. Într-un timp, succesul a însotit în parte 
eforturile tale; dar în timp ce acesta ar fi trebuit să te inspire cu o 
şi mai mare seriozitate şi zel, efectul a fost contrar. Simţământul 
bunătăţii lui Dumnezeu ar fi trebuit să te facă să continui lucrarea 
în umilinţă şi neîncrezător în eu. Dar, mai ales după întărirea ta 
ca pastor, ai început să consideri că eşti complet dezvoltat, capabil 
să prezinţi adevărul în localităţi mari; ai devenit astfel delăsător, 
nemaisimţind nici o sarcină pentru suflete, şi din acel timp, lucrarea 
ta a fost de mică valoare pentru cauza lui Dumnezeu. Posedând 
putere fizică, tu nu-ţi dai seama că eşti tot atât de responsabil pentru 
felul cum o foloseşti ca şi omul înstărit de felul cum îşi foloseşte 
banii. Ție nu-ţi place munca manuală; totuşi, ai un organism care 
are nevoie de o severă încordare fizică atât pentru ocrotirea sănătăţii, 
cât şi pentru înviorarea puterilor mintale. Cât priveşte sănătatea, 
exerciţiul fizic ar fi de cea mai mare valoare pentru toţi pastorii 
noştri; şi ori de câte ori pot, ei ar trebui să simtă ca o datorie să se 
angajeze în muncă fizică pentru întreţinerea familiilor lor. 

Frate A., ţi-ai pierdut vremea lenevind în somn care, în loc să 
fie vital pentru sănătatea ta, a fost păgubitor. Ceasurile preţioase pe 
care le-ai pierdut nefăcând nimic bun, pentru tine sau pentru oricine 
altcineva, stau împotriva ta în registrul cerului. Numele tău mi-a fost 
arătat la rubrica: „Slujitori leneşi“. Lucrarea ta nu va trece proba 
judecății. Tu ai petrecut atât de mult timp preţios în somn, încât 
toate puterile tale par paralizate. Sănătatea poate fi dobândită prin 
obiceiuri cuviincioase de viaţă şi poate fi făcută să producă dobândă, 
şi încă o dobândă sporită. Dar acest capital, mai preţios decât oricare 
depozit din bancă, poate fi sacrificat prin necumpătare în mâncare şi 
băutură sau lăsând organele să ruginească de inactivitate. Trebuie să 
se renunţe la îngăduinţele favorite; lenevia trebuie biruită. 

Motivul pentru care mulți dintre pastorii noştri se plâng de boală 
este că ei nu reuşesc să facă exerciţiu suficient şi îşi îngăduie să 

mănânce peste măsură. Ei nu-şi dau seama că o astfel de cale vatămă 
şi cel mai puternic organism. Cei care, ca şi tine, au o fire leneşă 
trebuie să mănânce foarte cumpătat şi să nu se ferească de încordare 
fizică. Mulți dintre pastorii noştri îşi sapă mormântul cu dinţii lor. 
Organismul, îngrijindu-se de povara pusă asupra organelor digestive, 
suferă, şi asupra creierului este pusă o notă de plată severă. 

Pentru fiecare delict comis împotriva legilor sănătăţii, delincven- 
tul trebuie să plătească pedeapsa în propriul lui trup. 

Când n-a fost angajat activ în lucrarea de propovăduire, apostolul 
Pavel a muncit la meseria lui de făcător de corturi. El a fost obligat 
s-o facă din cauza acceptării unui adevăr nepopular. Înainte de a 
îmbrăţişa creştinismul, el a ocupat o poziţie înaltă şi n-a fost nevoie 
să muncească pentru a se întreţine. Evreii obişnuiau să-şi înveţe 
copiii o meserie, oricât de înaltă era poziţia pe care se aşteptau 
s-o ocupe, pentru ca o schimbare a împrejurărilor să nu-i lase în 
neputinţa de a se întreţine. După acest obicei, Pavel făcea corturi, şi 
când banii lui au fost cheltuiţi pentru înaintarea cauzei lui Hristos 
şi pentru întreţinerea sa, el a recurs la meseria lui pentru câştigarea 
mijloacelor de existenţă. 

N-a existat niciodată vreun ucenic al lui Hristos care să fi fost 
mai zelos, mai energic şi mai jertfitor de sine decât a fost Pavel. 
EI a fost unul dintre cei mai mari învăţători ai lumii. A traversat 
mările şi a călătorit pretutindeni, până ce o mare parte a lumii a aflat 
din gura lui istoria crucii lui Hristos. El a avut dorinţa arzătoare 
de a aduce pe omul pieritor la cunoaşterea adevărului prin iubirea 
unui Mântuitor. Sufletul lui era ascuns în lucrarea de slujire şi el s-a 
retras cu simţăminte de durere din lucrarea lui spre a munci pentru 
nevoile sale trupeşti; dar s-a apucat de munca grea de meşteşugar ca 
să nu fie o povară pentru comunităţi, care erau apăsate de sărăcie. 
Deşi a înfiinţat multe comunităţi, el a refuzat să fie întreţinut de 
ele, temându-se că utilitatea şi succesul lui ca slujitor al Evangheliei 
puteau fi împiedicate de bănuieli cu privire la motivele lui. El avea să 
înlăture orice ocazie pentru vrăjmaşii lui de a-l calomnia, reducând 
astfel din forţa mesajului lui. 

Pavel face apel la fraţi lui corinteni să înţeleagă că, fiind un 
lucrător al Evangheliei, putea să pretindă să fie întreţinut, în loc 
să se întreţină el însuşi, dar a fost dispus să renunţe la acest drept, 
temându-se că acceptarea de bani pentru întreţinerea sa putea să 

stea în calea utilității lui. Deşi cu sănătatea slabă, el lucra în timpul 
zilei slujind cauzei lui Hristos, apoi muncea o mare parte din noapte 
şi adesea toată noaptea ca să poată avea provizii pentru nevoile 
lui şi ale altora. Apostolul voia, de asemenea, să le dea fraţilor 
lui un exemplu, cinstind şi onorând astfel hărnicia. Când pastorii 
noştri socotesc că suferă greutăţi şi lipsuri în cauza lui Hristos, 
să-şi închipuie că fac o vizită în atelierul apostolului Pavel, unde 
acest bărbat ales de Dumnezeu dădea formă pânzei, lucrând pentru 
pâinea pe care o putea câştiga pe merit prin lucrarea lui ca apostol 
al lui Isus Hristos. La chemarea datoriei, acest mare apostol avea 
să-şi părăsească ocupaţia pentru a-i întâmpina pe cei mai violenţi 
împotrivitori şi a opri îngâmfata lor lăudăroşenie şi apoi avea să-şi 
reia umila lui ocupaţie. Hărnicia lui religioasă este o mustrare pentru 
lenevia unora dintre pastorii noştri. Când au ocazia să lucreze ca să 
ajute la întreţinerea lor, ei trebuie să facă aceasta cu bucurie. 

Niciodată Dumnezeu n-a intenţionat ca omul să trăiască în lene- 
vie. Când Adam a fost în Eden, au fost prevăzute mijloace pentru 
ocupaţia lui. Deşi alergarea nu este totdeauna pentru cel iute, nici 
lupta pentru cel tare, totuşi cel care lucrează cu mână leneşă va să- 
răci. Cei care sunt harnici în afaceri pot să nu prospere totdeauna; dar 
moţăiala şi indolenţa cu siguranţă că întristează Duhul lui Dumnezeu 
şi nimiceşte adevărata evlavie. Un lac stătut devine neplăcut; dar un 
pârâu curat şi curgător răspândeşte peste tot sănătate şi bucurie. Un 
om care stăruie în hărnicie va fi oriunde o binecuvântare. Omul are 
nevoie de exerciţiu fizic şi mintal pentru a se dezvolta pe deplin şi 
armonios. 

Pastorii tineri trebuie să caute să se facă folositori oriunde se 
află. Când sunt invitaţi să viziteze persoane în căminul lor, ei nu 
trebuie să fie leneşi, nefăcând nici un efort spre a-i ajuta pe cei de a 
căror ospitalitate au parte. Obligaţiile sunt mutuale; dacă pastorul are 
parte de ospitalitatea prietenilor lui, este de datoria lui să răspundă 
amabilităţiu lor, fiind precaut şi amabil în comportarea lui faţă de 
ei. Gazda poate fi un om cu griji şi muncă grea. Prin manifestarea 
unei dispoziţii nu numai de a aştepta să fie servit, ci de a da ajutor la 
timp, pastorul adesea poate găsi acces la inimă şi să deschidă calea 
pentru primirea adevărului. 

Dumnezeu n-are nici un folos de oamenii leneşi în cauza Lui. 
El doreşte lucrători precauţi, amabili, afectuoşi şi serioşi. Exerciţiul 

activ va face bine pastorilor noştri. Lenea este dovada corupţiei. 
Fiecare facultate a minţii, fiecare os la trupului, fiecare muşchi al 
mădularelor arată că Dumnezeu a intenţionat ca aceste aptitudini să 
fie folosite, nu să rămână inactive. Fratele A. este prea leneş pentru 
a-şi pune energiile în lucrare şi să se angajeze în muncă stăruitoare. 
Oamenii care îşi petrec preţioasele ceasuri ale zilei dormind, fără 
să fie necesar, n-au simțământul valorii preţioaselor momente de 
aur. Astfel de oameni se vor dovedi a fi numai un blestem pentru 
cauza lui Dumnezeu. Fratele A. este plin de sine însuşi. El nu este un 
cercetător biblic atent. El nu este ce ar trebui să fie, nici ce ar putea 
deveni prin efort serios. El se trezeşte ocazional să facă câte ceva; dar 
lenevia şi plăcerea lui firească pentru comoditate îl fac să cadă din 
nou pe aceeaşi cale trândavă. Persoane care n-au dobândit obiceiuri 
de riguroasă hărnicie şi economie de timp ar trebui să-şi stabilească 
reguli care să-i îndemne la regularitate şi rezolvare promptă. 

Washington, omul de stat al naţiunii, a fost în stare să îndepli- 
nească marea cantitate de treburi pentru că a fost conştiincios în a 
păstra ordinea şi regularitatea. Fiecare hârtie îşi avea data şi locul ei 
şi astfel nu se pierdea nimic. Oamenii lui Dumnezeu trebuie să fie 
harnici la studiu, serioşi în dobândirea de cunoştinţe, să nu piardă 
nici măcar o oră. Prin efort stăruitor, ei se pot ridica aproape la orice 
grad de distincţie ca creştini, ca bărbaţi cu putere şi influenţă. Dar 
mulţi nu vor ajunge niciodată la un grad superior la amvon sau ocu- 
paţie, din cauza instabilității scopului lor şi a obiceiurilor delăsătoare 
contractate în tinereţea lor. Se vede o neglijenţă nepăsătoare în tot 
ce întreprind. Un impuls brusc, din când în când, nu este suficient ca 
să se înfăptuiască o reformă în aceşti leneşi iubitori de comoditate; 
aceasta este o lucrare care reclamă o răbdătoare consecvență în bună 
comportare. Oamenii de afaceri pot să aibă succes adevărat numai 
dacă au ore regulate pentru sculare, pentru rugăciune, pentru mân- 
care şi pentru culcare. Dacă ordinea şi regularitatea sunt importante 
pentru afacerile lumești, cu atât mai mult sunt necesare în lucrarea 
pentru Dumnezeu. 

Minunatele ceasuri ale dimineţii sunt irosite de mulţi în pat. 
Aceste ceasuri preţioase, o dată pierdute, nu se mai întorc niciodată; 
ele sunt pierdute pentru veşnicie. Dacă se pierde un singur ceas în 
fiecare zi, cât timp pierdut se acumulează în cursul unui an! Cel care 
iubeşte somnul să se gândească la acest lucru, să se oprească şi să 

mediteze cum se va justifica înaintea lui Dumnezeu pentru ocaziile 
pierdute. 

Pastorii trebuie să consacre timp pentru citit, pentru studiu, pen- 
tru meditaţie şi rugăciune. Ei trebuie să strângă cunoştinţe folosi- 
toare, memorând părți din Scriptură, schiţând împlinirea profeților 
şi învățând lecțiile pe care le-a dat Hristos ucenicilor Săi. Luaţi cu 
voi o carte pentru citit când călătoriţi cu trenul sau aşteptaţi în gară. 
Folosiţi orice moment disponibil făcând ceva. În felul acesta va fi 
închisă o uşă eficientă împotriva a mii de ispite. Dacă regele David 
ar fi fost angajat în vreo ocupaţie folositoare, el n-ar fi fost vinovat 
de uciderea lui Urie. Satana totdeauna este gata să-l folosească pe 
cel care este neocupat. Mintea care se străduieşte continuu să se 
ridice la înălțimea marii valori intelectuale nu va găsi timp pentru 
gânduri ieftine şi nebune, care sunt părinţii faptelor rele. Sunt printre 
noi bărbaţi bine dotați care, prin cultivare potrivită, pot deveni foarte 
folositori. Totuşi, lor nu le place efortul şi, nereuşind să vadă păcatul 
neglijenţei de a folosi cât mai bine facultăţile cu care au fost dăruiți 
de Creator, ei se aşează comozi, rămânând necultivaţi intelectual. 
Doar puţini sunt cei care vin în întâmpinarea gândului lui Dumnezeu. 
Pe aceşti servi leneşi Dumnezeu îi va întreba: „Ce-ai făcut cu talanţii 
pe care ţi i-am dat?“ În acea zi, vor fi mulţi care, având un talant, 
l-au înfăşurat într-un şerveţel şi l-au îngropat în pământ. Slujitorii 
netrebnici vor fi aruncaţi în întunericul de afară, în timp ce cei care 
şi-au pus talanţi la schimbător şi i-au dublat vor auzi aprobarea: 
„Bine, rob bun şi credincios, ai fost credincios în puţine lucruri, te 
voi pune peste multe lucruri, intră în bucuria stăpânului tău“. 

Când sunt răspunderi de încredinţat unei persoane, întrebarea 
nu este dacă ea este elocventă sau bogată, ci dacă este cinstită, 
credincioasă şi harnică, pentru că, oricare ar putea fi aptitudinile ei, 
fără aceste calităţi nu este întru totul potrivită pentru vreo poziţie 
de încredere. Mulţi dintre cei care au început viaţa cu perspective 
frumoase n-au succes pentru că le lipseşte hărnicia. Tinerii care 
de obicei se amestecă în mici grupe adunate în prăvălii sau pe 
stradă, angajându-se mereu în discuţii sau bârfe, niciodată nu vor 
creşte şi nu vor deveni nişte oameni înţelepţi. Stăruinţa continuă va 
îndeplini pentru om ceea ce nimic altceva nu poate îndeplini. Cei 
care niciodată nu sunt mulţumiţi, afară numai dacă sunt conştienţi 
că ei cresc în fiecare zi, vor avea cu adevărat succes în viaţă. 

Mulţi au avut eşec, mare eşec, acolo unde puteau să aibă succes. 
Ei n-au simţit povara lucrării; ei au luat lucrurile aşa de încet, ca şi 
când aveau timp de un mileniu în care să lucreze pentru salvarea 
de suflete. Din cauza acestei lipse de seriozitate şi zel, numai puţini 
aveau să aibă impresia că ei credeau într-adevăr ceea ce spuneau. 
Cauza lui Dumnezeu nu are atât de mult nevoie de predicatori cât 
de lucrători serioşi şi stăruitori pentru Domnul. Numai Dumnezeu 
poate măsura puterile minţii omeneşti. N-a fost planul Lui ca omul 
să rămână în sferele inferioare ale ignoranței, ci ca el să-şi asigure 
toate avantajele unui intelect luminat şi cultivat. Fiecare bărbat şi 
fiecare femeie trebuie să simtă că asupra lor apasă obligaţia de a 
ajunge la cel mai înalt nivel intelectual. În timp ce nimeni nu trebuie 
să se umple de mândrie din cauza cunoștinței pe care a dobândit-o, 
este privilegiul tuturor să se bucure de plăcerea de a cunoaşte că, 
cu fiecare pas de înaintare, ei ajung să fie mai capabili de a cinsti şi 
slăvi pe Dumnezeu. Ei se pot inspira dintr-o fântână inepuizabilă, 
Izvorul oricărei înţelepciuni şi cunoştinţe. 

Intrând în şcoala lui Hristos, studentul este pregătit să se anga- 
jeze în goana după cunoştinţă fără să ameţească de înălțimea spre 
care urcă. În timp ce merge din adevăr în adevăr, înțelegând mai clar 
şi mai luminos minunatele legi ale ştiinţei şi ale naturii, el devine 
încântat de manifestările uimitoare ale iubirii lui Dumnezeu pentru 
om. El vede cu ochi inteligenţi desăvârşirea, cunoştinţa şi înţelep- 
ciunea lui Dumnezeu, întinzându-se dincolo de infinit. Pe măsură 
ce mintea lui se lărgeşte şi se dezvoltă, torente de lumină curată se 
revarsă în sufletul lui. Cu cât bea mai mult din fântâna cunoștinței, cu 
atât mai pură şi mai fericită este contemplarea de către el a infinităţii 
lui Dumnezeu şi cu atât mai mare este dorinţa lui după înţelepciune 
suficientă pentru a înţelege profunzimea lucrurilor lui Dumnezeu. 

Avem nevoie, ca popor, de cultura intelectuală pe care trebuie s-o 
dobândim ca să venim în întâmpinarea cerinţelor timpului. Sărăcia, 
originea umilă şi mediul înconjurător nefavorabil nu trebuie să îm- 
piedice cultivarea minţii. Facultăţile mintale trebuie să fie ţinute sub 
controlul voinţei şi să nu i se îngăduie minţii să hoinărească sau să 
fie buimăcită cu diferite subiecte în acelaşi timp, nefiind temeinici în 
nici unul. În toate studiile vor fi întâlnite greutăţi; dar niciodată să nu 
încetezi prin descurajare. Cercetează, studiază şi roagă-te, înfruntă 
fiecare dificultate bărbăteşte şi viguros; cheamă puterea voinţei şi 

darul răbdării în ajutorul tău şi apoi sapă mai serios, până când măr- 
găritarul adevărului se va afla în faţa ta, clar, frumos şi mai preţios 
datorită dificultăţilor implicate în găsirea lui. Apoi, nu continua să 
stărui asupra unui singur punct, concentrându-ţi toate energiile min- 
ţii asupra lui, prezentându-l continuu atenţiei altora, ci alege un alt 
subiect şi cercetează-l cu atenţie pe acela. În felul acesta, vei înţelege 
taină după taină. Prin această metodă vor fi câştigate două victorii 
de valoare. Nu numai că ţi-ai asigurat nişte cunoştinţe folositoare, 
ci exercitarea minţii a mărit tăria şi puterea mintală. Cheia găsită 
pentru a descuia o taină poate scoate la iveală şi alte mărgăritare 
preţioase ale cunoaşterii, până aici nedescoperite. 

Mulţi dintre pastorii noştri pot prezenta poporului puţine cuvân- 
tări doctrinare. Acelaşi efort şi aceeaşi stăruinţă care i-au făcut să fie 
obişnuiţi cu acele puncte îi vor face în stare să câştige înţelegerea 
altora. Toţi trebuie să înţeleagă pe deplin profeţiile şi alte subiecte 
doctrinare. Dar unii care au fost angajaţi în lucrarea de predicare 
de ani de zile sunt mulţumiţi să se limiteze la câteva subiecte, fi- 
ind prea leneşi să cerceteze Scripturile cu atenţie şi rugăciune ca să 
poată ajunge uriaşi în înţelegerea doctrinelor biblice şi a învățăturilor 
practice ale lui Hristos. Mintea tuturor trebuie să fie aprovizionată 
cu cunoaşterea adevărurilor Cuvântului lui Dumnezeu, ca să poată 
fi pregătiţi în orice moment să prezinte din vistierie lucruri noi şi 
vechi. 

Minţile au fost mutilate şi pipernicite din lipsă de zel şi indis- 
ciplină serioasă şi severă. A venit timpul când Dumnezeu spune: 
„Du-te înainte şi cultivă aptitudinile pe care ţi le-am dat“. 

Lumea mişună de erori şi fabule. Noutăţi sub formă de drame 
senzaţionale apar continuu spre a absorbi mintea şi abundă teorii 
absurde, distrugătoare pentru înaintarea morală şi spirituală. Cauza 
lui Dumnezeu are nevoie de oameni inteligenţi, oameni ai cugetării, 
oamenii pricepuţi în ale Scripturii, spre a face faţă curentului năvă- 
litor al opoziţiei. Noi nu trebuie să încurajăm aroganţa, îngustimea 
de minte şi nestatornicia, cu toate că veşmântul presupusei evlavii 
poate fi aruncat peste ele. Cei care au puterea sfinţitoare a adevărului 
asupra inimilor lor vor exercita o influenţă convingătoare. Știind că 
adepţii erorilor nu pot crea sau nimici adevărul, ei pot să-şi permită 
să fie calmi şi amabili. 

Nu este de ajuns ca pastorii noştri să aibă o cunoştinţă superfi- 
cială a adevărului. Subiecte tratate de oameni care şi-au pervertit 
puterile primite de la Dumnezeu spre a dărâma adevărul se ridică 
continuu pentru cercetare. Bigotismul trebuie abandonat. Înşelăciu- 
nile satanice ale veacului trebuie întâmpinate în mod clar şi inteligent 
cu sabia Duhului, care este Cuvântul lui Dumnezeu. Aceeaşi mână 
nevăzută, care conduce planetele pe căile lor şi care susţine lumina 
prin puterea Lui, a luat măsuri pentru omul făcut după chipul Său, 
ca el să poată fi cu puţin mai prejos decât îngerii lui Dumnezeu 
în aducerea la îndeplinire a îndatoririlor sale pe pământ. Oamenii 
n-au răspuns scopurilor lui Dumnezeu, care le-a încredinţat cel mai 
solemn adevăr dat vreodată omului. Planul Lui este ca noi să ne 
ridicăm tot mai mult spre starea de desăvârşire, văzând şi dându-ne 
seama la fiecare pas de puterea şi slava lui Dumnezeu. Omul nu 
se cunoaşte pe sine. Responsabilităţile noastre sunt proporționale 
cu lumina, ocaziile şi privilegiile noastre. Noi suntem răspunzători 
pentru binele pe care-l puteam face, dar pe care nu l-am făcut pentru 
că am fost prea leneşi ca să folosim mijloacele pentru îmbunătăţire, 
care au fost puse la îndemâna noastră. 

Cartea cea prețioasă a lui Dumnezeu conţine reguli de viaţă 
pentru oameni din orice profesie. În ea se află exemple care ar fi 
bine să fie studiate şi imitate de toţi. „Fiul omului n-a venit să I 
se slujească, ci El să slujească.“ Cinstea şi slava slujitorului lui 
Hristos nu constau în numărul predicilor ţinute, nici în cantitatea 
de scriere îndeplinită, ci în lucrarea de slujire credincioasă pentru 
nevoile oamenilor. Dacă el neglijează această parte a lucrării lui, 
n-are drept la numele de pastor. 

Pentru acest timp este nevoie de oameni care pot înţelege nevoile 
poporului şi să slujească necesităţilor lor. Slujitorul credincios al 
lui Hristos veghează la fiecare avanpost spre a-i avertiza, mustra, 
sfătui, implora şi încuraja pe semenii lui, muncind în Spiritul lui 
Dumnezeu care lucrează cu putere în el, ca să poată prezenta pe 
fiecare om desăvârşit în Hristos. Un astfel de om este recunoscut în 
cer ca pastor, care calcă pe urmele marelui său Model. 

Predicatorii noştri nu sunt destul de atenţi cu privire la obiceiurile 
din alimentaţie. Ei mănâncă prea multă hrană şi prea multe feluri de 
mâncare la aceeaşi masă. Unii sunt reformatori numai cu numele. 
N-au reguli după care să-şi aranjeze dieta, ci îşi îngăduie să mănânce 

fructe sau nuci între mese şi pun astfel o povară prea grea asupra 
organelor digestive. Unii mănâncă trei mese pe zi, când două ar 
contribui mai mult la sănătatea fizică şi spirituală. Dacă sunt călcate 
legile pe care le-a lăsat Dumnezeu să guverneze organismul fizic, 
pedeapsa trebuie să urmeze în mod sigur. 

Din cauza imprudenţei în mâncare, simţurile unora par să fie pe 
jumătate paralizate şi ei sunt leneşi şi somnoroşi. Pastorii aceştia cu 
faţă palidă, care suferă ca urmare a satisfacerii egoiste a apetitului, 
nu sunt o recomandare a reformei sănătăţii. Când suferă datorită 
muncii excesive, ar fi mult mai bine ca, din când în când, să re- 
nunţe la o mâncare, dând astfel organismului şansa să se întremeze. 
Lucrătorii noştri ar putea face să înainteze reforma sănătăţii mai 
mult prin exemplul lor decât prin a o predica. Atunci când prieteni 
bine intenţionaţi le pregătesc feluri de mâncare aranjate cu grijă, ei 
sunt puternic ispitiţi să nu ţină seama de principiu; dar, refuzând 
mâncarea gustoasă, condimentele bogate, ceaiul şi cafeaua, ei se 
pot dovedi reformatori practici ai sănătăţii. Unu suferă acum pentru 
că au călcat legile vieţii, făcând astfel să planeze un stigmat asupra 
cauzei reformei sănătăţii. 

Îngăduinţa excesivă în mâncare, băutură, dormit sau vizionat este 
păcat. Armonioasa acţiune sănătoasă a tuturor puterilor trupului şi 
minţii are ca rezultat fericirea şi, cu cât sunt puterile mai înalte 
şi curate, cu atât mai pură şi desăvârşită este fericirea. O viaţă 
fără ţintă este o moarte vie. Puterile minţii trebuie să fie exercitate 
asupra temelor în legătură cu interesele noastre veşnice. Aceasta va 
contribui la sănătatea trupului şi a minţii. Sunt mulţi, chiar şi printre 
predicatorii noştri, care doresc să se ridice în lume fără efort. Ei 
sunt ambiţioşi să facă o mare lucrare necesară, în timp ce nesocotesc 
micile îndatoriri de fiecare zi, care i-ar face să fie de ajutor şi slujbaşi 
corespunzători, după rânduiala lui Hristos. Ei doresc să facă lucrarea 
pe care o fac alţii, dar n-au atracţie pentru disciplina necesară să-i 
facă potriviţi pentru ea. Această dorinţă fierbinte atât a bărbaţilor, 
cât şi a femeilor, de a face ceva cu mult înainte ca prezentele lor 
aptitudini să le permită aceasta, pur şi simplu îi face să aibă eşecuri 
sigure de la început. Ei refuză cu indignare să urce scara, dorind să 
fie ridicaţi printr-un efort mai puţin obositor. 


Colegiul nostru 


Educarea şi instruirea tineretului este o lucrare importantă şi 
solemnă. Marele obiectiv care trebuie să fie asigurat este dezvoltarea 
potrivită a caracterului, pentru ca persoana să poată fi destoinică 
spre a se achita de îndatoririle vieţii prezente şi spre a intra în cele 
din urmă în viitoarea viaţă nemuritoare. Veşnicia va descoperi felul 
în care a fost făcută lucrarea. Dacă pastorii şi profesorii ar putea 
să aibă un simţământ complet al responsabilităţii lor, am vedea o 
stare de lucruri diferită în lumea de astăzi. Dar ei sunt prea înguşti 
în vederile şi scopurile lor. Ei nu-şi dau seama de importanţa lucrării 
lor sau a rezultatelor ei. 

Dumnezeu nu putea face mai mult pentru om decât a făcut, 
dând pe iubitul Lui Fiu, nici să facă mai puţin şi totuşi să asigure 
răscumpărarea omului şi menţinerea demnităţii Legii divine. El a 
turnat în favoarea noastră întreaga comoară a cerului; pentru că, 
dând pe Fiul Său, El ne-a deschis porţile de aur ale cerului, făcând 
un dar nemărginit celor care vor accepta jertfa şi se vor întoarce la 
credincioşia lor faţă de Dumnezeu. Hristos a venit în lumea noastră 
cu o iubire în inima Lui atât de vastă cât veşnicia, oferindu-Se să-l 
facă pe om moştenitor al tuturor bogățiilor şi slavei Lui. În fapta Lui, 
El a descoperit omului caracterul Tatălui Său, arătând fiecărei ființe 
omeneşti că El poate fi drept şi totuşi să îndreptăţească pe cel care 
crede în Isus. Maiestatea cerului nu Şi-a plăcut Sieşi. Orice a făcut 
era cu referire la mântuirea omului. Egoismul, sub toate formele lui, 
era mustrat în prezenţa Lui. El a luat asupra Sa natura noastră ca 
să poată suferi în locul nostru, făcând sufletul Său o jertfă pentru 
păcat. El a fost lovit de Dumnezeu şi a suferit pentru a salva pe 
om din nenorocirea pe care o merita pentru că a călcat Legea lui 
Dumnezeu. Prin lumina care străluceşte de la cruce, Hristos Şi-a 
propus să atragă pe toţi oamenii la Sine. Inima Sa umană tânjea după 
neamul omenesc. Braţele Lui erau deschise să-i primească şi El i-a 
invitat pe toţi să vină la El. Viaţa Lui de pe pământ a fost o continuă 
lepădare de sine şi bunăvoință. 

Deoarece omul a costat cerul atât de mult, preţul scumpului 
Fiu al lui Dumnezeu, cu câtă atenţie ar trebui să se ocupe pastorii, 
profesorii şi părinţii de sufletele celor care se află sub influenţa 
lor. Este o lucrare plăcută să te ocupi de formarea minţii şi în ea 
trebuie să te angajezi cu frică şi cutremur. Educatorii tinerilor trebuie 
să păstreze o stăpânire de sine perfectă. A nimici influenţa cuiva 
asupra unui suflet omenesc prin nerăbdare sau păstrând o demnitate 
şi supremație nejustă este o greşeală teribilă, pentru că ea poate fi 
mijlocul de a pierde sufletul acela pentru Hristos. Mintea tinerilor 
poate ajunge atât de pervertită printr-o conducere nesocotită, încât 
rana făcută să nu mai poată fi niciodată complet vindecată. Religia lui 
Hristos trebuie să aibă o influenţă dominantă în educaţia şi instruirea 
tinerilor. Exemplul Mântuitorului de lepădare de sine, amabilitate 
generală şi iubire îndelung răbdătoare constituie o mustrare pentru 
pastorii şi profesorii nerăbdători. El îi întreabă pe aceşti profesori 
impetuoşi: „Acesta este felul în care trataţi voi sufletele celor pentru 
care Eu Mi-am dat viaţa? N-aveţi voi o apreciere mai mare pentru 
preţul pe care L-am plătit Eu pentru răscumpărarea lor?“ 

Toţi cei care au legătură cu colegiul trebuie să fie bărbaţi şi 
femei care au teamă de Dumnezeu şi sunt pătrunşi de iubirea Lui. Ei 
trebuie să facă atrăgătoare religia lor pentru tinerii care vin în sfera 
lor de influenţă. Profesorii şi învățătorii trebuie să simtă continuu 
dependenţa lor de Dumnezeu. Lucrarea lor este în această lume, dar 
Izvorul înţelepciunii şi al cunoștinței din care ei trebuie să scoată 
continuu este sus. Eul nu trebuie să obţină supremație. Duhul lui 
Dumnezeu trebuie să stăpânească. Ei trebuie să umble smeriţi cu 
Dumnezeu şi să simtă responsabilitatea lor, care nu este mai mică 
decât cea a pastorului. Influenţa pe care o exercită profesorii şi 
învățătorii asupra tinerilor din colegiul nostru va fi dusă peste tot 
pe unde pot să meargă aceşti tineri. Din acel colegiu trebuie să 
pornească o influenţă sacră pentru a întâmpina întunericul moral 
care există peste tot. Când îngerul lui Dumnezeu mi-a arătat că 
trebuie întemeiată o instituţie pentru educarea tinerilor noştri, am 
văzut că aceasta va fi unul dintre cele mai mari mijloace rânduite de 
Dumnezeu pentru mântuirea sufletelor. 

Cei care vor să aibă succes în educaţia tinerilor trebuie să-i ia 
aşa cum sunt, nu aşa cum ar trebui să fie, nici cum vor fi când vor 
ieşi de sub instruirea lor. Cu elevii grei de cap vor avea de lucru şi 

va trebui să le suporte cu răbdare ignoranţa. Cu elevii sensibili şi 
nervoşi trebuie să lucreze afectuos şi foarte amabil, amintindu-și că 
la ziua de apoi se vor întâlni cu studenţii lor înaintea scaunului de 
judecată al lui Hristos. Un simţământ al propriilor lor nedesăvârşiri 
trebuie să-i facă în mod constant pe educatori să cultive simţăminte 
de afectuoasă simpatie şi toleranţă pentru cei care se luptă cu aceleaşi 
dificultăţi. Ei nu-i ajută pe studenţi trecându-le cu vederea defectele, 
ci prin corectare onestă a greşeli, în aşa fel încât cel mustrat să fie 
şi mai strâns legat de inima profesorului lui. Dumnezeu a unit pe 
tânăr şi bătrân prin legea dependenţei mutuale. Educatorii tinerilor 
trebuie să simtă un interes neegoist pentru mieluşeii turmei, aşa cum 
Hristos ne-a dat un exemplu în viaţa Lui. Este prea puţină afecţiune 
compătimitoare şi prea multă demnitate rigidă a judecătorului aspru. 
Tuturor trebuie să li se facă dreptate exactă şi nepărtinitoare, pentru 
că aceasta o cere religia lui Hristos; dar întotdeauna trebuie amintit 
că fermitatea şi dreptatea au o soră, care este mila. A sta la distanţă 
de studenţi, a-i trata cu nepăsare, a fi de neapropiat, aspru şi critic 
este împotriva spiritului lui Hristos. 

Noi avem nevoie să ne deschidem în mod individual inima faţă de 
iubirea lui Dumnezeu pentru a birui egoismul şi asprimea, lăsându-L 
pe Isus să intre pentru a pune stăpânire pe suflet. Educatorul tinerilor 
va face bine să-şi amintească de faptul că, cu toate avantajele vârstei, 
ale educaţiei şi experienţei sale, el nu este încă un biruitor perfect; el 
însuşi mai greşeşte şi are multe lipsuri. Cum îl tratează Hristos pe el, 
aşa trebuie să se străduiască să-i trateze şi el pe tinerii de sub grija 
lui, care au avut avantaje mai puţine şi un mediu înconjurător mai 
puţin favorabil decât s-a bucurat el însuşi. Hristos l-a suportat pe cel 
greşit, cu toată evidenta lui pervertire şi răzvrătire. Iubirea Sa pentru 
păcătos nu s-a răcit, eforturile Lui n-au încetat şi El nu l-a părăsit ca 
Satana să-l lovească. El a stat cu braţele deschise pentru a-i spune 
iarăşi bun-venit celui greşit, celui răzvrătit şi chiar celui apostaziat. 
Prin învăţătură şi exemplu, profesorii trebuie să-L reprezinte pe 
Hristos în educarea şi instruirea tinerilor, şi în ziua judecății, ei nu 
vor fi făcuţi de ruşine, atunci când se vor întâlni cu studenţii lor şi 
istoria activităţii lor de conducere. 

Tot mereu, educatorul tinerilor a adus în sala de clasă umbra 
întunericului care s-a adunat asupra sufletului său. El a fost supra- 
împovărat şi a devenit nervos; sau dispepsia a colorat totul într-o 

nuanţă mohorâtă. El intră în sala de clasă cu nervi tremurânzi şi 
stomac iritat. Se pare că nimic nu-i face plăcere şi crede că elevii lui 
sunt înclinați să-i arate lipsă de respect, iar dezaprobările şi criticile 
lui sunt aruncate în toate părțile. 

Poate că unul sau mai mulţi fac greşeli sau sunt gălăgioşi. În 
mintea lui, cazul este exagerat şi el devine nedrept, sever şi tăios în 
mustrare, chiar certându-l pe cel pe care-l consideră vinovat. Tocmai 
această nedreptate îl împiedică, după aceea, să admită că nu s-a 
purtat bine. Spre a-şi păstra demnitatea poziţiei sale, el a pierdut o 
prețioasă ocazie de aur de a manifesta spiritul lui Hristos, poate spre 
a câştiga un suflet pentru cer. 

Bărbaţii şi femeile cu experienţă trebuie să înţeleagă că acesta 
este un timp de primejdie deosebită pentru tineri. Ispitele îi încon- 
joară din toate părțile; şi în timp ce este uşor să pluteşti împreună 
cu curentul, se cere efortul cel mai puternic să te opui curentului cel 
rău. Acesta este efortul studiat al lui Satana să-l prindă pe tânăr în 
păcat, pentru că apoi el este mai sigur de bărbatul matur. Vrăjmaşul 
sufletelor este plin de ură înverşunată împotriva oricărei strădanii 
de a-i influenţa pe tineri în direcţia cea bună. El urăşte tot ce va 
da o concepţie corectă despre Dumnezeu şi Mântuitorul nostru şi 
eforturile lui sunt îndreptate în mod deosebit împotriva tuturor celor 
care sunt puşi în poziţii favorabile spre a primi lumină din cer. El ştie 
că orice mişcare din partea lor de a veni în legătură cu Dumnezeu le 
va da putere să reziste planurilor lui. Cei care se complac în păcat 
sunt în siguranţă sub steagul lui. Dar de îndată ce aceştia fac eforturi 
să-i frângă puterea, mânia lui este trezită şi îşi începe serios lucrarea 
de zădărnicire a scopului lui Dumnezeu, dacă este cu putinţă. 

Dacă influenţa din colegiul nostru este ceea ce ar trebui să fie, 
tinerii educați acolo vor fi în stare să-L recunoască pe Dumnezeu şi 
să-L slăvească în toate lucrările Lui; şi în timp ce sunt angajaţi în 
cultivarea facultăţilor date lor de Dumnezeu, ei se vor pregău să-l 
aducă un serviciu mai eficient. Intelectul sfinţit va descuia comorile 
Cuvântului lui Dumnezeu şi va aduna mărgăritarele lui preţioase, 
pentru a le prezenta altora, făcându-i, de asemenea, să cerceteze 
lucrurile adânci ale lui Dumnezeu. O cunoaştere a bogățiilor harului 
Lui va înnobila şi înălța sufletul uman şi, prin legătura cu Hristos, 
el va deveni părtaş al naturii divine şi va dobândi putere să reziste 
înaintării lui Satana. Studenţilor trebuie să li se imprime faptul că 

cunoaşterea singură poate fi, în mâinile vrăjmaşului oricărui bine, 
o putere spre a-i distruge. Acesta a fost o fiinţă foarte inteligentă, 
unul care a ocupat o poziţie înaltă printre îngeri şi care, în cele din 
urmă, a devenit un răzvrătit; şi multe minţi cu realizări intelectuale 
superioare sunt conduse acum de el, fiind luate captive de puterea 
lui. Cunoştinţa sfinţită pe care o împărtăşeşte Dumnezeu este de 
bună calitate şi va arăta spre slava Lui. 

Lucrarea profesorilor din colegiul nostru va fi obositoare. Printre 
cei care vor frecventa şcoala vor fi unii care nu sunt altceva decât 
agenţi ai lui Satana. Ei n-au nici un respect pentru regulile şcolii şi 
demoralizează pe toţi cei cu care se asociază. După ce profesorii au 
făcut tot ce-au putut spre a reforma această grupă, prin efort personal, 
prin rugăminţi stăruitoare şi rugăciune, după ce s-au străduit să 
ajungă la ei şi ei refuză orice efort făcut în favoarea lor, continuând 
pe calea lor de păcat, atunci va fi necesar să fie exmatriculaţi din 
şcoală, ca alţii să nu poată fi contaminaţi prin influenţa lor cea rea. 

Pentru păstrarea unei discipline corecte, şi totuşi exercitând 
iubire şi afecţiune milostivă pentru sufletele de sub îngrijirea sa, 
profesorul are nevoie să obțină constant înţelepciune şi har de la 
Dumnezeu. Ordinea trebuie păstrată. Dar cei care iubesc sufletele, 
răscumpărate prin sângele lui Hristos, trebuie să facă tot ce pot spre 
a-i salva pe cei greşiţi. Aceşti sărmani păcătoşi prea adesea sunt 
lăsaţi în întuneric şi înşelăciune să urmeze propria lor cale şi cei care 
ar trebui să-i ajute îi lasă în pace să meargă spre ruină. Mulţi se scuză 
că i-au neglijat pe aceşti nepăsători şi nestatornici, referindu-se la 
privilegiile religioase de la Battle Creek. Ei spun că, dacă acestea 
nu-i cheamă la pocăință, nimic nu-i va chema. Ocazia de a participa 
la Şcoala de Sabat şi ascultarea de predici de la amvon sunt într- 
adevăr privilegii preţioase, dar ele pot trece fără a fi luate în seamă, 
în timp ce, dacă ar veni unul cu interes adevărat să se apropie de 
aceste suflete cu simpatie şi iubire, el ar putea reuşi să ajungă la ele. 
Mi-a fost arătat că acest efort personal făcut cu înţelepciune va avea 
o influenţă grăitoare asupra acestor cazuri socotite atât de împietrite. 
Nu toţi sunt atât de împietriţi la inimă precum par. Poporul nostru de 
la Battle Creek ar trebui să simtă un interes adânc pentru tinerii pe 
care providenţa lui Dumnezeu i-a adus sub influenţa lor. Am văzut 
că a fost făcută o lucrare bună pentru salvarea multora care au venit 

la colegiul nostru, dar, prin efort personal, poate fi făcut mult mai 
mult. 

Iubirea egoistă de „eu şi al meu“ îi reţine pe mulți să-şi facă 
datoria pentru alţii. Cred ei că toată lucrarea pe care o au de făcut 
este pentru ei înşişi şi copiii lor? „Ori de câte ori“, spune Hristos, „n- 
aţi făcut aceste lucruri unuia dintre aceşti foarte neînsemnaţi fraţi ai 
Mei, Mie nu Mi le-aţi făcut.“ Au copiii voştri înaintea lui Dumnezeu 
o valoare mai mare decât copiii vecinilor voştri? Dumnezeu nu 
se uită la persoane. Noi trebuie să facem tot ce putem pentru a 
salva suflete. Nimeni nu trebuie trecut cu vederea pentru că nu are 
cultura şi educaţia religioasă a copiilor mai favorizați. Dacă aceste 
suflete greşite şi neglijate s-ar fi bucurat de aceleaşi avantaje ale 
căminului, puteau dovedi o nobleţe de suflet şi talent cu mult mai 
mare pentru a fi utili decât mulţi asupra cărora s-a vegheat zi şi 
noapte cu grijă delicată şi iubire îmbelşugată. Îngerilor le este milă 
de aceşti mieluşei rătăciţi; ei plâng, în timp ce ochii omeneşti sunt 
uscați şi inimile omeneşti sunt închise. Dacă Dumnezeu nu mi-ar 
fi dat o altă lucrare, eu aş fi făcut din aceasta ocupaţia vieţii mele, 
îngrijindu-mă de cei pe care alţii nu vor să-şi dea silinţa să-i salveze. 

La ziua lui Dumnezeu, cineva va fi făcut răspunzător pentru 
pierderea acestor suflete scumpe. 

Părinţii care au neglijat răspunderile date de Dumnezeu se vor 
întâlni cu acea neglijenţă la judecată. Atunci Domnul va întreba: 
„Unde sunt copiii pe care ţi i-am dat să-i creşti pentru Mine? De ce 
nu sunt ei de partea dreptei Mele?“ Atunci, mulţi părinţi vor vedea că 
iubirea nechibzuită le-a orbit ochii faţă de greşelile copiilor lor şi au 
lăsat ca aceştia să-şi dezvolte caractere deformate, nepotrivite pentru 
cer. Alţii vor vedea că n-au acordat copiilor lor timp, atenţie, iubire 
şi gingăşie, neglijarea datoriei lor făcând din copii ceea ce sunt. 
Profesorii vor vedea unde ar fi putut lucra pentru Domnul, căutând 
să salveze cazurile aparent incorigibile pe care ei le-au părăsit în 
anii fragezi ai tinereţii. Şi membrii comunităţii vor vedea că ar fi 
putut face lucrare bună pentru Domnul, căutând să-i ajute pe cei care 
aveau cea mai mare nevoie de ajutor. În timp ce interesul şi iubirea 
lor erau cheltuite pentru propriile lor familii, erau mulţi tineri fără 
experienţă care puteau fi apropiaţi de inimile lor şi luaţi în căminul 
lor, aceste suflete preţioase putând fi salvate prin interesul pentru ele 
şi o amabilă purtare de grijă. 

Educatorii trebuie să ştie cum să apere sănătatea studenţilor lor. 
Ei trebuie să-i reţină să-şi împovăreze mintea cu prea multe studii. 
Dacă ei pleacă de la colegiu cunoscând ştiinţele, dar cu organismele 
dărâmate, ar fi fost mai bine să nu fi venit deloc la şcoală. Unii părinţi 
socotesc că educaţia copiilor lor costă foarte mult şi îi îndeamnă 
să se grăbească cu studiile. Studenţii sunt doritori să aibă cât mai 
multe studii, ca să-şi completeze educaţia într-un timp cât mai scurt 
posibil. Profesorii au îngăduit unora să înainteze prea repede. În 
timp ce unii au nevoie să fie îndemnați, alţii trebuie să fie reținuți. 
Studenţii trebuie să fie silitori mereu, dar nu să-şi încarce mintea 
în aşa fel, încât să devină dispeptici intelectual. Ei nu trebuie să fie 
atât de presaţi de studii încât să neglijeze cultivarea manierelor şi, 
mai presus de toate, nu trebuie să lase nimic să împiedice timpul 
lor de rugăciune, care-i aduce în legătură cu Isus Hristos, cel mai 
bun profesor pe care L-a cunoscut vreodată lumea. În nici un caz să 
nu se lipsească de privilegiile religioase. Mulţi studenţi au făcut din 
studii primul mare obiectiv al lor şi au neglijat rugăciunea, lipsind de 
la Şcoala de Sabat şi ora de rugăciune; şi, neglijându-şi îndatoririle 
religioase, ei s-au întors la casele lor îndepărtați de Dumnezeu. Cea 
mai importantă parte a educaţiei lor a fost neglijată. Ceea ce se 
află la temelia oricărei ştiinţe adevărate nu trebuie să fie considerat 
secundar. „Frica Domnului este începutul înţelepciunii.“ „Căutaţi 
mai întâi Împărăţia lui Dumnezeu şi neprihănirea Lui.“ Aceasta 
nu trebuie făcut în ultimul, ci în primul rând. Studentul trebuie să 
aibă ocazii să se familiarizeze cu Biblia. Pentru aceasta, are nevoie 
de timp. Un student care face ca Dumnezeu să fie tăria lui, care 
ajunge să-L cunoască bine pe Dumnezeu, aşa cum este descoperit în 
Cuvântul Său, pune temelia pentru o educaţie completă. 

Dumnezeu intenţionează ca acest colegiu de la Battle Creek să 
ajungă la un standard intelectual şi de cultură morală mai înalt decât 
oricare altă instituţie de acest fel din ţara noastră. Tinerii trebuie să 
fie învăţaţi cu privire la importanţa de a-şi cultiva puterile fizice, 
mintale şi morale, nu doar spre a ajunge la cele mai înalte realizări 
în ştiinţă, ci, prin cunoaşterea lui Dumnezeu, să poată fi educați să-L 
slăvească pe El ca să-şi poată dezvolta caractere simetrice şi astfel 
să fie pe deplin pregătiţi pentru a fi folosiţi în această lume şi pentru 
a obţine o destoinicie morală pentru viaţa nemuritoare. 

Doresc să pot găsi cuvinte prin care să exprim importanţa cole- 
giului nostru. Toţi trebuie să simtă că el este unul dintre mijloacele 
lui Dumnezeu de a Se face cunoscut omului. Profesorii pot face 
o lucrare mai mare decât cea pe care au contat până acum. Minţi 
trebuie modelate şi caractere trebuie dezvoltate printr-o activitate 
susținută. Fiecare strădanie de a dezvolta facultățile cele înalte, chiar 
dacă aceasta este marcată de imperfecţiune, trebuie să fie, în temere 
de Dumnezeu, încurajată şi întărită. Mintea multor tineri este bogată 
în talente care nu sunt deloc folosite pentru că nu au avut ocazia 
să le dezvolte. Puterile lor fizice au fost întărite prin exerciţiu, dar 
facultățile minţii rămân ascunse pentru că discernământul şi tactul 
date de Dumnezeu educatorului n-au fost exersate spre a le pune în 
folosinţă. Tinerii trebuie ajutaţi să se dezvolte, trebuie să fie scoşi 
din rezervă, să fie stimulaţi, încurajați şi îndemnați la acţiune. 

Peste tot în lume este nevoie de lucrători. Adevărul lui Dumnezeu 
trebuie dus în ţări străine, pentru ca cei din întuneric să poată fi 
luminaţi prin el. Dumnezeu cere ca în această privinţă să se arate un 
zel infinit mai mare decât cel care a fost manifestat acum. Ca popor, 
noi suntem aproape paralizaţi. Nu facem nici a douăzecea parte din 
binele pe care l-am putea face, pentru că, într-o mare măsură, printre 
noi predomină egoismul. Acum, pentru cauza lui Dumnezeu este 
nevoie de un intelect cultivat, pentru că începătorii nu pot face o 
lucrare acceptabilă. Dumnezeu a plănuit ca şcoala noastră să fie 
un mijloc pentru dezvoltarea lucrătorilor de care să nu-I fie ruşine. 
Înălţimea la care omul poate să ajungă printr-o cultură potrivită n-a 
fost atinsă până acum. Avem printre noi mulţi bărbaţi cu capacităţi 
deosebite. Dacă talentele lor ar fi fost folosite, am avea douăzeci de 
pastori acolo unde acum avem numai unul. 

Profesorii să nu creadă că şi-au făcut datoria dacă i-au învăţat 
pe elevi cele ale ştiinţei. Ci ei trebuie să-şi dea seama că au cel 
mai important câmp misionar din lume. Dacă aptitudinile tuturor 
celor angajaţi ca instructori sunt folosite aşa cum doreşte Dumnezeu, 
ei vor fi misionarii cei mai cu succes. Trebuie amintit că tinerii 
îşi formează obiceiuri care, în nouă cazuri din zece, le vor hotărî 
viitorul. Influenţa grupei în care se menţin, asociaţiile pe care le 
formează şi principiile pe care le adoptă vor fi luate cu ei de-a lungul 
Vieţii. 

Este un fapt teribil, care ar trebui să facă să tremure inimile pă- 
rinţilor, că şcolile la care sunt trimişi tinerii zilelor noastre pentru 
cultivarea minţii le periclitează morala. Când sunt puşi tinerii ino- 
cenți împreună cu păcătoşii înverşunaţi, ei învaţă lecţia păcatului care 
mai înainte nici prin minte nu le-a trecut şi astfel tineri cu sufletul 
curat, prin asocierea cu colegi de colegiu care au obiceiuri corupte, 
îşi pierd curăţia de caracter şi devin vicioşi şi josnici. Părinţii trebuie 
să se trezească faţă de responsabilităţile lor şi să înţeleagă ce fac 
când îşi trimit copiii de acasă la colegiu, unde nu se pot aştepta la 
nimic altceva decât să devină depravaţi. Colegiul de la Battle Creek 
trebuie să stea la un nivel moral mai înalt decât oricare alt colegiu 
din ţară, ca siguranţa copiilor încredinţaţi în grija lui să nu poată 
fi pusă în primejdie. Dacă profesorii îşi fac lucrarea în temere de 
Dumnezeu, lucrând în spiritul lui Hristos, pentru salvarea sufletelor 
studenţilor, Dumnezeu va încununa cu succes eforturile lor. Părinţii 
temători de Dumnezeu vor fi mai interesaţi cu privire la caracterele 
pe care le aduc acasă copiii lor de la colegiu decât cu privire la 
succesul şi progresul făcut în studiile lor. 

Mi-a fost arătat că colegiul nostru a fost intenţionat de Dumnezeu 
să îndeplinească marea lucrare de câştigare de suflete. Numai când 
talentele unui individ sunt aduse sub controlul deplin al Duhului lui 
Dumnezeu ele sunt redate spre folosinţă în cea mai deplină extin- 
dere. Poruncile şi principiile religiei sunt primii paşi în dobândirea 
cunoștinței şi se află chiar la temelia adevăratei educaţii. Cunoştinţa 
şi ştiinţa trebuie să fie vitalizate prin Duhul lui Dumnezeu ca să 
slujească celor mai nobile scopuri. Numai creştinul poate folosi cum 
trebuie cunoştinţa. Ştiinţa, pentru a fi apreciată pe deplin, trebuie 
privită din punct de vedere religios. Inima care este înnobilată prin 
harul lui Dumnezeu poate să înţeleagă cel mai bine valoarea reală a 
educaţiei. Atributele lui Dumnezeu, aşa cum le vedem în lucrurile 
create de EI, pot fi apreciate numai dacă avem o cunoaştere a Crea- 
torului. Pentru a-i conduce pe tineri la izvorul adevărului, la Mielul 
lui Dumnezeu care ridică păcatele lumii, profesorii nu trebuie să 
fie familiarizați numai cu teoria adevărului, ci trebuie să aibă şi o 
cunoaştere experimentală despre calea sfinţeniei. Cunoştinţa este 
putere când este unită cu evlavia. 

Datoria părinţilor faţă de Colegiu 


Fraţii şi surorile de pretutindeni ar trebui să simtă că au datoria 
să sprijine această instituţie, care a fost plănuită de Dumnezeu. Unii 
dintre studenţi se întorc acasă cu murmur şi plângeri şi atât părinţii, 
cât şi membrii comunităţii ascultă cu atenţie afirmaţiile lor exagerate 
şi unilaterale. Ei ar face bine să ţină seama de faptul că istorisirea are 
două laturi. Dar, în schimb, ei îngăduie ca aceste rapoarte denaturate 
să pună o barieră între ei şi colegiu. Apoi încep să-şi exprime temeri, 
întrebări şi bănuieli cu privire la felul cum este condus colegiul. O 
astfel de influenţă face multă pagubă. Cuvintele de nemulţumire se 
răspândesc ca o boală molipsitoare şi impresia făcută asupra minţii 
este greu de şters. Povestirea se măreşte cu fiecare repetiţie, până 
când ajunge de proporţii uriaşe, când de fapt cercetarea avea să 
descopere că învățătorii sau profesorii n-au avut nici o vină. Ei şi-au 
făcut pur şi simplu datoria de a impune regulile şcolii, care trebuia 
aplicate, altfel şcoala avea să devină fără standarde morale. 

Părinţii nu acţionează totdeauna înţelept. Mulţi sunt foarte pre- 
tențioşi, dorind să-i câştige şi pe alţii pentru ideile lor, şi devin nerăb- 
dători şi agitaţi dacă nu pot face acest lucru; dar când copiilor lor li 
se cere să respecte regulile şi regulamentele şcolii, şi aceşti copii se 
irită sub restricţia necesară, prea adesea părinţii lor, care mărturisesc 
că ÎI iubesc şi se tem de Dumnezeu, se unesc cu copiii lor în loc să-i 
mustre şi să le corecteze greşelile. Aceasta se dovedeşte adesea a fi 
punctul de cotitură în caracterul copiilor lor. Regulile şi ordinea sunt 
dărâmate şi disciplina este călcată în picioare. Copiii dispreţuiesc 
restricţia şi li se îngăduie să vorbească dispreţuitor despre instituţiile 
de la Battle Creek. Dacă părinţii ar sta să cugete doar, ei ar vedea 
rezultatul cel rău al procedeului urmat de ei. Ar fi într-adevăr cel mai 
minunat lucru dacă, într-o şcoală cu patru sute de elevi, condusă de 
bărbaţi şi femei supuşi slăbiciunilor naturii umane, fiecare acţiune 
ar fi atât de perfectă, atât de exactă, încât să sfideze critica. 

Dacă părinţii s-ar pune în locul profesorilor şi ar vedea cât de 
dificil este să conduci şi să disciplinezi o şcoală cu sute de elevi atât 
de diferiţi ca nivel de instruire şi temperament, după ce ar reflecta, 
ar putea să vadă lucrurile diferit. Ei trebuie să aibă în vedere faptul 
că unii copii n-au fost niciodată disciplinaţi acasă. Făcându-li-se 
totdeauna pe plac şi nefiind niciodată educați să asculte, ar fi foarte 

mult spre avantajul lor să fie luaţi de la părinții lor nechibzuiţi şi 
puşi sub reguli severe şi instrucţie asemenea soldaţilor în armată. 
Dacă nu se face ceva pentru aceşti copii care au fost întristător de 
neglijaţi de părinți necredincioşi, ei niciodată nu vor fi acceptaţi de 
Isus; dacă nu este îndreptată asupra lor o putere care să-i controleze, 
ei nu vor avea nici o valoare în această viaţă şi nu vor avea parte de 
viaţa viitoare. 

În cer există ordine perfectă, ascultare perfectă, pace şi armonie 
perfectă. Cei care n-au avut nici un respect pentru ordine şi disciplină 
în viaţa aceasta nu ar avea respect nici pentru ordinea care este păzită 
în cer. Ei nu pot fi admişi în cer niciodată, pentru că toţi cei care sunt 
vrednici să intre acolo vor iubi ordinea şi vor respecta disciplina. 
Caracterele formate în această viaţă vor hotărî destinul viitor. Când 
va veni Hristos, El nu va schimba caracterul nici unei persoane. Este 
acordat un timp de probă preţios pentru a spăla hainele caracterului 
nostru şi a le albi în sângele Mielului. Pentru a îndepărta petele 
păcatului este necesară lucrarea unei vieţi întregi. În fiecare zi este 
nevoie de eforturi înnoite spre a restrânge şi refuza eul. În fiecare 
zi sunt lupte de dus şi biruinţe de câştigat. În fiecare zi sufletul 
trebuie să fie mobilizat în implorare serioasă către Dumnezeu pentru 
puternicele biruinţe ale crucii. Părinţii, din partea lor, să nu neglijeze 
nici O datorie pentru binele copiilor lor. Ei să-i crească în aşa fel, 
încât să poată fi o binecuvântare pentru societatea de aici şi să poată 
recolta dincolo răsplata vieţii veşnice. 


[430] 


[431] 


Lucrarea în Iowa 


Mi-a fost arătat că în Iowa lucrarea este într-o stare deplorabilă. 
Bărbaţi tineri, care nu aveau o stare spirituală spre binele poporu- 
lui, au fost puşi în legătură cu diferitele ramuri ale lucrării. Destul 
de mulți bărbaţi fără experiență şi incapabili lucrau pentru cauză, 
bărbaţi care aveau nevoie ca mai întâi o mare lucrare să fie făcută 
pentru ei. 


Studenţii de la Colegiu 


Influenţa fratelui B. n-a fost întru totul ceea ce trebuia să fie. În 
timp ce era la colegiul din Battle Creek, el a fost în multe privinţe un 
tânăr exemplar; dar împreună cu alţi tineri şi tinere, într-o manieră 
tăinuită, au făcut o excursie la _____. Acesta n-a fost un lucru nobil, 
cinstit şi drept. Toţi ştiau că prin aceasta încălcau regulile, dar ei 
s-au aventurat pe calea încălcării. Aceşti tineri, prin fapta aceasta şi 
atitudinea lor de acum, au aruncat asupra colegiului pete care sunt 
foarte nedrepte. 

Fraţii din lowa au greşit pentru că au acceptat lucrarea fratelui 
B. în astfel de împrejurări. Dacă vor urma o cale asemănătoare şi în 
alte cazuri, ei vor nemulţumi foarte mult pe Dumnezeu. Deoarece a 
fost un tânăr cu un comportament excelent, el a avut o influenţă mai 
mare asupra altora, şi poziţia lui de sfidare a regulilor şi autorităţii 
care susţin şi controlează şcoala i-a influenţat pe alţii să facă ceea 
ce a făcut el. Legile şi regulamentul nu vor avea nici o forţă în 
conducerea şcolii dacă astfel de lucruri sunt aprobate de cei de afară. 
O influenţă demoralizatoare este uşor de introdus într-o şcoală. Mulţi 
vor fi gata să participe la spiritul de răzvrătire şi sfidare dacă nu sunt 
puse în aplicare în mod continuu eforturi prompte şi vigilente pentru 
a menţine standardul şcolii prin reguli stricte care reglementează 
comportamentul studenţilor. 

Lucrarea fratelui B. nu este acceptabilă pentru Dumnezeu până 
când el nu va vedea şi nu-şi va recunoaşte greşeala că a călcat 

regulile colegiului şi nu se va strădui să contracareze influenţa pe 
care a exercitat-o spre a vătăma reputaţia lui. Din lowa ar fi venit 
mult mai mulţi elevi dacă n-ar fi fost această întâmplare nefericită. 
Dacă ai putea, frate B., să-ţi dai seama de influenţa acestui singur pas 
greşit şi de simţămintele de patimă, de invidie şi aproape de ură care 
(i-au umplut inima, pentru că profesorul Brownsberger a cercetat 
purtarea ta, ai tremura văzându-te pe tine însuţi şi triumful celor 
care nu pot suporta restricţii şi care duc război împotriva regulilor şi 
regulamentelor care îi împiedică să facă ce vor. Fiind un mărturisit 
ucenic al blândului şi umilului Isus, influenţa şi responsabilitatea ta 
sunt foarte mult mărite. 

Frate B., sper că vei studia cu atenţie problema şi vei reflecta 
asupra primei tale ispite de a te abate de la regulile colegiului. 
Studiază serios caracterul conducerii şcolii noastre. Nici una din 
regulile care au fost aplicate n-a fost prea strictă. Însă a fost nutrită 
mânia; pentru un moment, raţiunea a fost detronată şi inima ta a fost 
făcută o pradă pentru patima de nestăpânit. Înainte să-ţi dai seama, 
ai făcut un pas pe care, cu câteva ore mai înainte, nu l-ai fi făcut 
sub presiunea nici unei ispite. Impulsul a biruit raţiunea, şi tu nu 
ţi-ai putut aduce aminte nici de răul făcut ţie însuţi, nici de cel făcut 
unei instituţii a lui Dumnezeu. Singura noastră siguranţă în toate 
împrejurările este ca întotdeauna să fim stăpâni asupra noastră prin 
puterea lui Isus, Răscumpărătorul nostru. 

Colegiul nostru nu are acea influenţă a opiniei populare, care 
există în alte colegii, pentru a-l sprijini în exercitarea conducerii şi 
aplicarea regulilor lui. Într-o privinţă, el este o şcoală denominaţio- 
nală; dar, dacă nu se veghează, va ajunge să aibă un caracter şi o 
influenţă lumească. Elevii păzitori ai Sabatului trebuie să aibă mai 
mult curaj moral decât a fost manifestat până acum, spre a păstra 
influenţa morală şi religioasă a şcolii, altfel el nu se va deosebi de 
colegiile celorlalte denominaţiuni decât prin nume. Dumnezeu a 
plănuit şi a întemeiat acest colegiu, destinându-l să fie modelat după 
înalte interese religioase şi, ca în fiecare an, elevii neconvertiţi care 
sunt trimişi la Battle Creek să se întoarcă la casele lor ca soldaţi ai 
crucii lui Hristos. 

Profesorii şi învățătorii să se gândească la cele mai bune mijloace 
spre a menţine caracterul specific al colegiului nostru; toţi trebuie 
să preţuiască foarte mult privilegiile de care ne bucurăm având o 

astfel de şcoală, s-o susţină cu credincioşie şi s-o păzească de orice 
adiere de reproş. Egoismul poate răci energiile elevilor, şi elementul 
lumesc poate câştiga o influenţă dominantă asupra şcolii întregi. 
Aceasta ar aduce indignarea lui Dumnezeu asupra acelei instituţii. 

Acei elevi care mărturisesc că Îl iubesc pe Dumnezeu şi ascultă 
de adevăr trebuie să aibă acea măsură de stăpânire de sine şi tărie a 
principiului religios care îi va face în stare să rămână neclintiţi în 
mijlocul ispitelor şi să ia apărarea lui Isus în colegiu, în internatele 
lor sau oriunde s-ar putea afla. Religia nu este pentru a fi purtată 
numai ca o haină în casa lui Dumnezeu, ci întreaga viaţă trebuie să 
fie caracterizată de principiul religios. Acei care beau din izvorul 
vieţii nu vor manifesta, asemenea celor lumești, o dorinţă fierbinte 
după schimbare şi plăcere. În comportamentul şi caracterul lor se 
va vedea odihnă, pace şi fericire, pe care le-au găsit în Isus prin 
depunerea zilnică a problemelor şi poverilor lor la picioarele Lui. 
Ei vor arăta că există satisfacţie şi chiar bucurie pe calea ascultării 
şi a datoriei. Astfel se va exercita o influenţă asupra colegilor, al 
cărei efect va fi vizibil în toată şcoala. Cei care vor alcătui această 
oştire îi vor reîmprospăta şi întări pe învăţători şi pe profesori în 
eforturile lor prin descurajarea oricărui fel de necredincioşie, de 
discordie şi neglijenţă spre a se supune regulilor şi regulamentelor. 
Influenţa lor va fi salvatoare, şi faptele lor nu vor pieri în ziua cea 
mare a lui Dumnezeu, ci îi vor urma în lumea viitoare; şi influenţa 
vieţii lor de aici îşi va produce efectul de-a lungul nesfârşitelor 
veacuri ale eternității. Un tânăr serios, conştiincios şi credincios este 
pentru şcoală o comoară nepreţuită. Îngerii din cer privesc cu iubire 
asupra lui. Scumpul lui Mântuitor îl iubeşte şi în cărțile cerului vor fi 
înregistrate fiecare faptă de dreptate, fiecare ispită refuzată şi fiecare 
rău biruit. El va pune în felul acesta o bună temelie pentru timpul 
care vine, ca să poată obţine viaţa veşnică. 

Calea urmată la colegiu de fratele C., care căuta societatea fetelor, 
a fost rea. Nu a fost acesta scopul pentru care a fost trimis la Battle 
Creek. Elevii nu sunt trimişi aici pentru a stabili prietenii, a face 
curte sau a se deda la flirt, ci pentru a obţine o educaţie. Dacă în 
această privinţă li s-ar îngădui să facă ceea ce vor, în curând colegiul 
ar deveni fără standarde morale. Câţiva au folosit preţioasele zile de 
şcoală pentru a flirta şi a curta fetele pe ascuns, cu toată vigilenţa 
profesorilor şi a învăţătorilor. Când un profesor din oricare ramură 

profită de poziția sa spre a câştiga sentimentele elevelor lui în vederea 
căsătoriei, procedeul lui merită cea mai severă dezaprobare. 

Influenţa fiilor fratelui D. şi a câtorva din Iowa, precum şi aceea a 
fratelui E. din Illinois n-a fost de nici un folos pentru şcoala noastră. 
Rudele şi prietenii acestor elevi i-au susţinut, aruncând pete asupra 
colegiului. Fiii fratelui D. au îndemânare şi aptitudini, care sunt 
o sursă de satisfacție pentru părinţi; dar când îndemânarea acestor 
tineri este exercitată spre a călca regulile şi regulamentele colegiului, 
nu există nimic care să trezească plăcere în inima cuiva. Documen- 
tul care conţine acea dezaprobare potrivită şi tăioasă cu privire la 
cineva care predă la colegiu nu va fi citit cu o astfel de satisfacţie 
în ziua când lucrarea fiecărui om va fi trecută în revistă prin faţa 
lui Dumnezeu. Fratele şi sora D. se vor întâlni atunci cu un raport 
despre lucrarea pe care au făcut-o, dând fiului lor o justificare ne- 
întemeiată în această privinţă. Ei trebuie să răspundă atunci pentru 
influenţa pe care au exercitat-o împotriva şcolii, unul din mijloacele 
lui Dumnezeu, şi pentru că au făcut declaraţii false care i-au împie- 
dicat pe tineri să vină la colegiu, unde puteau fi influenţaţi de adevăr. 
Unii vor fi pierduţi ca urmare a acestei influenţe rele. Marea zi de 
judecată a lui Dumnezeu va scoate la iveală influenţa cuvintelor şi 
a atitudinilor. Fratele şi sora D. şi-au neglijat sarcinile din cămin. 
Ei au fost îmbătaţi de grijile acestei vieţi. Lucru, grabă şi plimbare 
cu trăsura sunt la ordinea zilei, şi puternicul lor spirit lumesc şi-a 
lăsat amprenta asupra copiilor lor, asupra bisericii şi asupra lumii. 
Acesta este exemplul celor care deţin adevărul în neprihănire, care 
va condamna lumea. 

De tineretul creştin depinde în mare măsură păstrarea şi perpe- 
tuarea instituţiilor pe care le-a plănuit Dumnezeu ca mijloace prin 
care să înainteze lucrarea Sa. Responsabilitatea aceasta gravă apasă 
asupra tinerilor de astăzi care vin pe scena de acţiune. N-a existat 
niciodată o perioadă când rezultate atât de importante să depindă de 
o generaţie de oameni; aşadar, cât de important este ca tinerii să fie 
calificaţi pentru lucrarea cea mare, ca Dumnezeu să-i poată folosi 
ca unelte ale Sale! Creatorul lor are pretenţii asupra lor care sunt 
superioare oricăror altora. 

Dumnezeu este cel care le-a dat viaţă şi orice dar fizic şi mintal 
pe care-l posedă. El le-a acordat capacităţi pentru folosire înţeleaptă 
ca să li se poată încredința o lucrare care va fi atât de durabilă cât 

veşnicia. Ca răspuns pentru darurile Sale cele mari, El pretinde cul- 
tivarea şi exercitarea corespunzătoare a facultăţilor lor morale şi 
intelectuale. El nu le-a dat aceste facultăți numai pentru amuza- 
mentul lor sau pentru a abuza de ele, lucrând împotriva voinţei şi 
a providenţei Lui, ci pentru a le folosi pentru înaintarea cunoştin- 
tei adevărului şi a sfinţeniei în lume. El pretinde recunoştinţa lor, 
venerarea şi iubirea lor, pentru continua Sa amabilitate şi îndurare 
nemărginită. Este numai drept ca El să ceară ascultare de legile 
Sale şi de toate regulamentele înțelepte care să-i ferească şi să-i 
apere pe tineri de născocirile lui Satana şi să-i călăuzească pe calea 
păcii. Dacă tinerii ar putea să vadă că prin ascultarea de legile şi 
regulamentele instituţiilor noastre nu fac decât să-şi îmbunătăţească 
poziţia în societate, să-şi ridice caracterul, să-şi înnobileze mintea şi 
să-şi mărească fericirea, ei nu s-ar răzvrăti împotriva regulilor drepte 
şi a cerinţelor sănătoase, nici nu s-ar angaja să creeze bănuială şi 
prejudicii împotriva acestor instituţii. Tinerii noştri trebuie să aibă un 
spirit de tărie şi credincioşie spre a veni în întâmpinarea cerinţelor, 
aceasta fiind o garanţie a succesului. Caracterul furtunos şi nesăbuit 
al multor tineri din această generaţie a lumii este deprimant. Multă 
vină o au părinţii lor de acasă. Fără teama de Dumnezeu, nimeni nu 
poate fi fericit cu adevărat. 

Cei care şi-au bătut joc de autoritate şi s-au întors la casele lor 
pentru a arunca un reproş asupra colegiului va trebui să-şi vadă 
păcatele şi să contracareze influenţa pe care au lăsat-o înainte de 
a avea aprobarea lui Dumnezeu. Credincioşii din Iowa n-au plăcut 
lui Dumnezeu în credulitatea lor de a accepta rapoartele aduse. Ei 
totdeauna trebuie să fie găsiţi de partea ordinei şi a disciplinei, în loc 
de a încuraja o conducere nepăsătoare. 

Un tânăr este trimis dintr-un stat îndepărtat să se împărtăşească 
de binefacerile colegiului de la Battle Creek. El pleacă din cămi- 
nul lui cu binecuvântarea părinţilor. El a ascultat zilnic rugăciunile 
serioase înălțate la altarul familial şi, aparent, a pornit bine într-o 
viaţă de nobilă hotărâre şi curăţie. Convingerile şi planurile lui sunt 
corecte când părăseşte căminul. La Battle Creek el va întâlni colegi 
din toate categoriile. Va face cunoştinţă cu unii al căror exemplu este 
o binecuvântare pentru toţi cei care vin în sfera lor de influenţă. Şi 
iarăşi, el face cunoştinţă cu cei care aparent sunt amabili şi interesaţi 
şi a căror inteligenţă îl încântă; dar aceştia au un nivel inferior de 

moralitate şi le lipseşte orice credinţă religioasă. Pentru un timp, el 
rezistă la orice ademenire de a ceda ispitei; dar când observă că cei 
care mărturisesc a fi creştini par să se bucure de societatea acestei 
grupe de nereligioşi, scopurile şi înaltele lui hotărâri încep să se 
clatine. Lui îi plac vorbele de duh şi spiritul jovial al acestor tineri şi 
este aproape impercepuibil atras din ce în ce mai mult în societatea 
lor. Fortăreaţa lui pare să cedeze; inima lui cea bravă de până aici 
creşte în slăbiciune. El este invitat să-i însoţească într-o plimbare 
şi ei îl conduc la un bar. Se comandă stridii sau alte aperitive şi lui 
îi este ruşine să se abţină şi să refuze ospătarea. O dată ce a trecut 
limitele, el va merge din nou. Un pahar de bere este socotit a fi tole- 
rabil, şi el îl acceptă, dar, cu toate acestea, au loc aspre mustrări de 
conştiinţă. El nu ia o poziţie în mod public de partea lui Dumnezeu, 
a adevărului şi dreptăţii; îi place societatea ascunsă, înşelătoare a 
grupei cu care s-a unit şi este condus un pas mai departe. Ispititorii 
lui susţin că a lua parte la jocul de cărţi cu siguranţă nu este un lucru 
vătămător, precum şi a privi la jucătorii dintr-o sală de biliard, şi 
astfel el cedează de repetate ori în faţa ispitelor. 

Colegiul nostru este frecventat de tineri care, nebănuiţi de părinți 
sau tutori, dau târcoale barurilor, beau bere, joacă cărți şi iau parte 
la jocurile de biliard. Elevii încearcă să păstreze între ei lucrurile 
acestea ca fiind un mare secret, şi profesorii şi învățătorii sunt ţinuţi 
în necunoştinţă despre satanica lucrare care are loc. Când este amăgit 
să urmeze o cale rea pe care trebuie s-o ascundă, acest tânăr se află 
în luptă cu conştiinţa, dar înclinația triumfă. El a intenţionat să fie un 
creştin când a venit la Battle Creek, dar este condus în mod hotărât 
şi sigur pe drumul de coborâre. Colegii răi şi seducători aflaţi printre 
tinerii părinților păzitori ai Sabatului, unii dintre ei locuind în Battle 
Creek, află că el poate fi ispitit şi în taină jubilează de puterea lor 
şi de faptul că el este slab şi că va ceda aşa uşor influențelor lor 
seducătoare. Ei constată că el poate fi încurcat şi, de ruşine, făcut să 
se dezobişnuiască de-ale lui de către cei care au avut lumină şi care 
şi-au împietrit inimile în păcat. Exact astfel de influenţe ca acestea 
se vor afla oriunde tinerii se strâng împreună. 

Va veni timpul când acel tânăr, care a părăsit casa tatălui său cu- 
rat şi credincios, cu ţinte nobile, va fi ruinat. El a învăţat să iubească 
răul şi să refuze binele. Nu şi-a dat seama de pericol, nefiind înarmat 
cu veghere şi rugăciune. El nu s-a aşezat de îndată sub păzitoarea 

purtare de grijă a bisericii. A fost făcut să creadă că era bărbătesc 
a fi independent, neîngăduind ca libertatea lui să fie restrânsă. El a 
fost învăţat că a ignora regulile şi a sfida legile înseamnă a te bucura 
de libertate adevărată; că era un fel de sclavie faptul de a te teme şi 
a tremura mereu ca să nu faci cuiva rău. El a cedat influenţei per- 
soanelor necredincioase care, în timp ce aveau o corectă comportare 
exterioară, practicau înşelăciunea, ticăloşia şi nelegiuirea; şi el a fost 
disprețuit şi luat în bătaie de joc pentru că a fost înşelat atât de uşor. 
El a mers acolo unde nu se putea aştepta să afle ce era curat şi bun. A 
învăţat căi de viaţă şi obiceiuri de vorbire care nu erau înălțătoare şi 
înnobilatoare. Mulţi sunt în primejdia de a fi conduşi astfel departe, 
pe nesimţite, până ajung să-şi piardă stima de sine. Pentru a câştiga 
aplauzele celor împietriţi şi necredincioşi, ei sunt în pericolul de 
a renunţa la curăţia şi noblețea bărbătească şi a deveni robi ai lui 
Satana. 


Pastori tineri 


Mi-a fost arătat că statul Iowa va fi lăsat mult în urma altor state 
în privinţa standardului adevăratei evlavii, dacă tinerilor li se permite 
să aibă influenţă în acea Conferinţă, când se vede clar că ei n-au 
legătură cu Dumnezeu. Simt că am datoria solemnă să spun că Iowa 
ar fi într-o stare mai bună astăzi dacă fraţii F. şi G. ar fi rămas muţi. 
Neavând ei înşişi o evlavie experimentală, cum pot să-i conducă pe 
oameni la acel Izvor cu care ei înşişi sunt nefamiliarizaţi? 

Un scepticism dominant este în continuă creştere în privinţa 
Mărturiilor Spiritului lui Dumnezeu; şi aceşti tineri încurajează 
punerea de întrebări şi îndoieli în loc să le îndepărteze, pentru că nu 
cunosc spiritul, puterea şi forţa Mărturiilor. În timp ce sunt astfel 
nesfinţiţi în inimă, lucrarea lor nu poate face nici un bine poporului. 
Aparent, ei pot convinge pe oameni că noi avem adevărul, dar unde 
sunt Duhul şi puterea lui Dumnezeu să impresioneze inima şi să 
trezească convingerea de păcat? Unde este puterea să conducă pe cei 
convinşi la o cunoaştere experimentală a evlaviei vitale? Pe aceasta 
n-o cunosc nici ei înşişi, atunci, cum pot ei să reprezinte religia lui 
Hristos? Dacă tinerii doresc să intre în câmp, în nici un fel să nu-i 
descurajaţi, dar mai întâi lăsaţi-i să înveţe ceea ce au de făcut. 

Fratele G. îşi putea uni eforturile cu cele ale medicilor de la 
sanatoriu, dar el nu s-a înţeles cu ei. El era prea îngâmfat ca să fie 
ucenic. Era 

plin de sine şi egoist. Avea o perspectivă tot atât de bună ca 
alți tineri; dar, în timp ce ei erau gata să primească instruire şi să 
ocupe orice poziţie unde puteau servi cel mai bine, el nu voia să 
se adapteze situaţiei. Credea că ştie prea multe pentru a ocupa o 
poziţie secundară. El nu se interesa de pacienţi. Era aşa de arogant 
şi dictatorial, încât influenţa lui nu putea fi tolerată în sanatoriu. Lui 
nu-i lipsea abilitatea şi, dacă ar fi fost dispus să se lase învăţat, putea 
să câştige cunoaşterea practică a lucrării unui medic; iar dacă şi-ar 
fi păstrat spiritul în blândeţe şi smerenie, el putea să aibă succes. 
Dar defectele de caracter naturale n-au fost văzute şi biruite. Exista 
din partea lui o dispoziţie de a induce în eroare, de a ocoli adevărul. 
Aceasta avea să nimicească utilitatea vieţii oricui şi avea să-i închidă 
uşile slujirii. Trebuie cultivat cel mai strict adevăr şi evitată orice 
inducere în eroare aşa cum evită cineva lepra. El se simţea stânjenit 
din cauza foarte măruntei lui staturi. Acest lucru nu putea fi remediat, 
dar stătea în puterea lui să-şi corecteze defectele din caracter, dacă 
voia. Mintea şi caracterul pot fi modelate, cu grijă, după Modelul 
divin. 

Ceea ce face ca omul să fie om nu este o simulare a superiorității, 
ci adevărata înălţare a minţii. Cuvenita cultivare a puterilor mintale 
face din om ceea ce este. Facultăţile acestea înnobilatoare sunt 
date spre a ajuta la formarea caracterului pentru viitoarea viaţă 
nemuritoare. Omul a fost creat pentru o stare de bucurie mai înaltă 
şi mai sfântă decât poate să ofere această lume. El a fost făcut după 
chipul lui Dumnezeu pentru scopuri înalte şi nobile, ca acelea în 
care sunt implicaţi îngerii. 

Tinerii de astăzi, în general, nu cugetă adânc şi nu acţionează 
înţelept. Dacă ar fi atenţi la primejdiile care îi împresoară la fiecare 
pas, ei ar acţiona cu precauţie spre a scăpa de cursele cele multe pe 
care le-a pregătit Satana pentru picioarele lor. Fii atent, frate, să nu 
pari ceea ce nu eşti. Imitaţia aurită va fi repede deosebită de metalul 
curat. Cercetează-te cu cea mai mare grijă nu numai pe tine însuţi, ci 
şi poziţia pe care o ocupă fiecare membru al familiei tale. Urmăreşte 
istoria fiecăruia şi cugetă asupra rezultatelor căii urmate. Meditează 
de ce sunt unele persoane respectate de cei cu adevărat buni, în timp 

ce altele sunt dispreţuite şi evitate. Priveşte asupra acestor lucruri în 
lumina veşniciei şi, oriunde ai descoperit că alţii au greşit, evită cu 
grijă calea urmată de ei. Va fi bine să-ţi aduci aminte că tendinţele 
caracterului sunt transmise de la părinţi la copii. Meditează serios 
asupra acestor lucruri şi apoi, în temere de Dumnezeu, încinge-te cu 
armura pentru lupta de-o viaţă cu tendinţele moştenite, imitând nimic 
altceva în afară de Modelul divin. Tu trebuie să lucrezi stăruitor, 
constant şi zelos dacă vrei să reuşeşti. Va trebui să te cucereşti pe 
tine însuţi, aceasta fiind lupta cea mai grea dintre toate. Opoziția 
hotărâtă faţă de căile şi obiceiurile tale rele îţi va asigura victorii 
preţioase şi veşnice. Dar, dacă sunt cultivate puternicele tale trăsături 
de caracter, dacă doreşti să conduci, în loc să fii dispus să asculţi, tu 
nu vei avea nici un succes. Sentimentele tale sunt repezite, şi dacă 
nu te controlezi, te laşi în voia temperamentului. Cei tineri trebuie 
să fie conştienţi de responsabilităţile pe care le au şi să se achite 
de sarcini importante; eşti tu calificat să-ţi faci partea în temere de 
Dumnezeu? 

Fratele F. nu este destoinic pentru această lucrare. El trebuie să 
înveţe aproape totul. Caracterul lui este defectuos. El n-a fost educat 
din copilărie să fie un purtător de grijă, un muncitor, un purtător 
de povară. El n-a văzut şi n-a simţit lucrarea care trebuia făcută 
pentru el însuşi şi, prin urmare, nu este pregătit să aprecieze lucrarea 
care trebuie făcută pentru alţii. El este îngâmfat. Pretuinde că ştie 
mai multe decât ştie în realitate. Când se va consacra pe deplin prin 
Duhul lui Dumnezeu şi îşi va da complet seama de solemnitatea şi 
responsabilitatea lucrării unui slujitor al lui Hristos, el se va simţi 
întru totul neîndestulător pentru însărcinare. El are lipsuri în multe 
privinţe; şi aceste lipsuri vor fi reproduse în alţii, făcând lumii o 
impresie defavorabilă despre caracterul lucrării noastre şi despre 
pastorii care sunt angajaţi în ea. El trebuie să devină familiarizat cu 
poverile şi îndatoririle vieţii practice, fiind destoinic să se angajeze 
în cea mai responsabilă lucrare dată vreodată fiinţei umane. Toţi 
pastorii tineri trebuie să fie învăţăcei înainte de a fi învăţători. În 
timp ce i-aş încuraja pe tineri să intre în lucrarea de slujire, aş spune 
că sunt autorizată de Dumnezeu să recomand şi să insist asupra 
destoiniciei lor pentru lucrarea în care urmează să se angajeze. 

Fraţii F. nu sunt înclinați să fie purtători de griji şi purtători 
de poveri. În tot ce întreprind, se văd nepăsarea şi imperfecţiunea. 


Lucrarea în lowa 417 


Ei sunt nesăbuiţi în conversaţia şi comportamentul lor. Influenţa 
solemnă, înălţătoare şi înnobilatoare care trebuie să caracterizeze 
pe orice slujitor al Evangheliei nu poate fi exercitată în viaţa lor 
până ce n-au fost transformați şi modelaţi după chipul divin. La 
fiecare dintre ei există egoism, mai mult sau mai puţin, deşi într-o 
măsură mai mare în unii decât în alţii. În aceşti tineri există un spirit 
de îngâmfare şi de independenţă care îi face nedestoinici pentru 
lucrarea lui Dumnezeu. Ei au nevoie de o severă autodisciplinare 
înainte de a putea fi acceptaţi de Dumnezeu ca lucrători pentru cauza 
Lui. Există o lene naturală care trebuie învinsă. Ei trebuie să aibă o 
instruire corectă în ocupațiile vremelnice ale vieţii. Trebuie să fie 
învăţăcei; şi când vor prezenta un succes însemnat în răspunderi mai 
MICI, atunci vor fi destoinici să li se încredinţeze răspunderi mai 
mari. Este mai bine ca unele Conferinţe să se lipsească de astfel de 
lucrători incapabili. Poverile sufletelor nu pot apăsa mai mult asupra 
oamenilor în starea lor de neconsacrare decât asupra copilaşilor. Ei 
sunt necunoscători ai evlaviei vitale şi au nevoie de cea mai completă 
convertire înainte de a putea fi măcar creştini. 

Fratele A. F. are nevoie de o şlefuire completă în colegiul nostru. 
Vorbirea lui este defectuoasă. În comportamentul său există groso- 
lănie şi lipsă de eleganţă; totuşi, el este îngâmfat şi cu totul înşelat 
cu privire la abilitatea lui. El n-are o credinţă reală în Mărturiile 
Spiritului lui Dumnezeu. Nu le-a studiat cu atenţie şi n-a practicat 
adevărurile descoperite. Cât timp are o aşa de puţină spiritualitate, 
el nu va înţelege valoarea Mărturiilor, nici scopul lor adevărat. 

Tinerii aceştia citesc Biblia, dar au prea puţină experienţă în 
cercetarea serioasă, smerită şi cu rugăciune a Scripturilor, ca să 
poată fi cu totul destoinici pentru orice lucrare bună. 

Este o mare primejdie în a încuraja să intre în câmp o clasă de 
oameni care nu simt o adevărată povară pentru suflete. Ei pot fi în 
măsură să intereseze pe oameni şi să se angajeze în controverse, 
în timp ce cu nici un chip nu sunt oameni ai cugetării, care îşi vor 
îmbunătăţi abilitatea şi îşi vor mări capacităţile. Noi avem o slujire 
pipernicită şi defectuoasă. Dacă Hristos nu va locui în oamenii care 
propovăduiesc adevărul, ei vor coborî nivelul religios şi moral ori- 
unde sunt îngăduiţi. Chiar Hristos le este dat ca exemplu. „Toată 
Scriptura este insuflată de Dumnezeu şi de folos ca să înveţe, să 
mustre şi să îndrepte, să dea înţelepciune în neprihănire, pentru ca 

omul lui Dumnezeu să fie desăvârşit şi cu totul destoinic pentru 
orice lucrare bună.“ În Biblie avem un sfătuitor al lui Dumnezeu 
care nu greşeşte. Învățăturile ei, puse în practică, vor face pe oameni 
destoinici pentru orice poziţie a slujbei. Ea este glasul lui Dumnezeu 
care vorbeşte sufletului în fiecare zi. Cât de atent ar trebui să studieze 
tinerii Cuvântul lui Dumnezeu şi să strângă în inimă ca pe o comoară 
învăţăturile lui, astfel ca poruncile să poată fi în măsură să conducă 
întreaga comportare. Pastorii noştri cei tineri şi cei care propovădu- 
jesc de câtva timp dovedesc o însemnată deficiență în înţelegerea 
Scripturilor. Lucrarea Duhului Sfânt este să lumineze înţelegerea 
întunecată, să dizolve egoismul, să înmoaie inima împietrită, să su- 
pună pe răzvrătitul călcător de Lege şi să-l salveze de influenţele 
stricăcioase ale lumii. Rugăciunea lui Hristos pentru ucenicii Săi a 
fost: „Sfinţeşte-i prin adevărul Tău; Cuvântul Tău este adevărul“. 
Sabia Duhului, care este Cuvântul lui Dumnezeu, străpunge inima 
celui păcătos şi o taie în bucăţi. Când este repetată teoria adevărului 
fără a fi simțită influenţa lui asupra sufletului vorbitorului, el n-are 
nici O putere asupra ascultătorilor, ci este respins ca eroare, răspun- 
zător fiind însuşi vorbitorul de pierderea sufletelor. Noi trebuie să 
fim siguri că pastorii noştri sunt oameni convertiți, umili, blânzi şi 
smeriţi cu inima. 

Trebuie să fie o schimbare hotărâtă în lucrarea de slujire. Este 
necesară o examinare mai riguroasă în legătură cu calificarea unui 
pastor. Moise a fost îndrumat de Dumnezeu în purtarea de grijă, în 
chibzuinţă şi atenţie afectuoasă pentru turma lui, pentru ca, fiind un 
păstor credincios, să poată fi gata când îl va chema Dumnezeu să ia 
conducerea poporului Său. O experienţă asemănătoare este esenţială 
pentru cei care se angajează în lucrarea cea mare de propovăduire a 
adevărului. Pentru ca să conducă sufletele la Izvorul dătător de viaţă, 
predicatorul trebuie să bea mai întâi el însuşi din izvor. El trebuie 
să vadă sacrificiul fără margini făcut de Fiul lui Dumnezeu spre a 
salva oamenii căzuţi şi propriul lui suflet trebuie să fie îmbibat cu 
spiritul iubirii nemuritoare. Dacă Dumnezeu stabileşte pentru noi o 
muncă greu de adus la îndeplinire, trebuie s-o facem fără murmur. 
Dacă drumul este dificil şi periculos, este planul lui Dumnezeu 
să-l urmăm cu resemnare şi strigăt către El pentru putere. Trebuie 
învățată o lecţie din experienţa unor pastori ai noştri care, comparativ, 
nu cunoşteau nimic despre dificultăţi şi necazuri, totuşi s-au privit 

ca martiri. Ei trebuia să înveţe să accepte cu recunoştinţă calea 
alegerii lui Dumnezeu, aducându-şi aminte de Căpetenia mântuirii 
noastre. Lucrarea pastorului trebuie făcută cu seriozitate, energie şi 
un zel cu atât mai mare decât cel depus în tranzacţiile de afaceri, cu 
cât lucrarea este mai sacră şi rezultatele mai importante. Lucrarea 
fiecărei zile trebuie să fie redată în rapoartele veşnice cu „bine, rob 
bun“, aşa încât, dacă nici o altă zi nu ar mai fi dăruită spre a lucra, 
lucrarea să fie întru totul încheiată. Pastorii noştri, mai ales cei tineri, 
să-şi dea seama de necesitatea pregătirii spre a fi potriviţi pentru 
lucrarea solemnă la care au fost chemaţi şi pentru a se pregăti pentru 
societatea îngerilor curaţi. Pentru a fi acasă în ceruri, noi trebuie să 
avem cerul încorporat aici, în inimile noastre. Dacă acesta nu este 
cazul nostru, ar fi fost mai bine să nu fi avut nici o parte în lucrarea 
lui Dumnezeu. 

Lucrarea de slujire este blamată prin pastori nesfinţiţi. Dacă nu 
va fi un nivel mai înalt şi mai spiritual pentru lucrarea de slujire, 
adevărul Evangheliei va deveni din ce în ce mai fără putere. Mintea 
omenească este reprezentată prin pământul bogat al unei grădini. 
Dacă nu este cultivată cum trebuie, ea va fi năpădită de buruienile şi 
mărăcinii ignoranței. Mintea şi inima au nevoie de cultivare zilnică 
şi neglijenţa va fi producătoare de rău. Cu cât mai multă iscusinţă 
a dăruit Dumnezeu unui individ, cu atât mai mare îmbunătăţire 
1 se cere să facă şi cu atât mai mare este responsabilitatea de a- 
şi folosi timpul şi talentele spre slava lui Dumnezeu. Mintea nu 
trebuie să rămână adormită. Dacă nu este exercitată în dobândirea 
de cunoştinţă, va avea loc o cufundare în ignoranță, superstiție şi 
ficțiune. Dacă facultăţile intelectuale nu sunt cultivate cum ar trebui, 
spre slava lui Dumnezeu, ele vor deveni ajutoare tari şi puternice pe 
drumul spre pierzare. 

În timp ce trebuie să se păzească să nu fie îngâmfaţi şi inde- 
pendenţi, tinerii trebuie să se ocupe permanent de dezvoltarea lor. 
Ei trebuie să privească cu ochi buni fiecare ocazie spre a cultiva 
trăsături de caracter mai nobile şi mai generoase. Dacă ar simţi în 
fiecare moment dependenţa lor de Dumnezeu şi ar nutri un spirit de 
rugăciune, o năzuinţă a sufletului spre Dumnezeu în orice timp şi în 
orice loc, ei ar putea cunoaşte mai bine voinţa lui Dumnezeu. Dar 
mie mi-a fost arătat că fraţii F. şi G. sunt aproape cu totul nefamilia- 
rizaţi cu lucrările Duhului lui Dumnezeu. Ei lucrează prin propria 

lor putere şi au fost atât de bine ascunși în ei înşişi, încât n-au văzut 
şi nu şi-au dat seama de lipsa lor cea mare. Ei vorbesc nereverenţios 
despre Mărturiile date de Dumnezeu pentru folosul poporului şi le 
judecă, exprimându-și opinia şi criticând una sau alta, când mai bine 
şi-ar pune mâinile la gură şi s-ar prosterna cu feţele în praf, pentru că 
nu cunosc mai mult din spiritul Mărturiilor decât cunosc din Spiritul 
lui Dumnezeu. 

Ei sunt începători în ale adevărului şi pitici în experienţa reli- 
gioasă. Cele mai mari biruinţe pentru lucrare nu se obţin printr-o 
argumentare elaborată, avantaje evidente, belşug de influenţă şi mij- 
loace abundente; ci ele sunt câştigate în camera de audienţă a lui 
Dumnezeu, când credinţa serioasă, în agonie, se ţine de braţul cel 
tare al puterii. Când a fost complet istovit şi într-o situaţie neaju- 
torată, Iacov şi-a vărsat sufletul înaintea lui Dumnezeu în agonie. 
Îngerul lui Dumnezeu a cerut să fie lăsat să plece, dar Iacov n-avea 
să-l lase. Bărbatul lovit, suferind o durere trupească, a prezentat 
rugămintea cea mai fierbinte cu îndrăzneala pe care o împărtăşeşte 
credinţa cea vie. „Nu te voi lăsa să pleci“, a spus el, „până nu mă 
vei binecuvânta.“ 

În Cuvântul lui Dumnezeu sunt taine adânci care nu vor fi desco- 
perite niciodată de mintea neajutorată de Duhul lui Dumnezeu. Sunt, 
de asemenea, taine de nepătruns în planul de mântuire, pe care min- 
tea mărginită niciodată nu le poate pricepe. Tinerii fără experienţă ar 
putea mai bine să-şi încarce mintea şi să-şi exercite isteţimea ca să 
înţeleagă problemele care sunt descoperite; pentru că, dacă nu au o 
iluminare spirituală mai mare decât cea actuală, le va trebui o viaţă 
întreagă să afle voinţa descoperită a lui Dumnezeu. Dacă ei au prețuit 
lumina pe care o au deja şi s-au folosit practic de ea, vor fi în stare 
să facă un pas mai departe. Providența lui Dumnezeu este o şcoală 
continuă, în care El îi conduce mereu pe oameni să vadă adevăratele 
ținte ale vieţii. Nimeni nu este prea tânăr sau prea bătrân pentru a 
învăţa în această şcoală, dând o atenţie deosebită lecţiilor predate de 
Învățătorul divin. El este Păstorul adevărat care Îşi cheamă oile pe 
nume. Pentru pribegi, glasul Lui este auzit spunând: „lată drumul, 
mergeţi pe el“. 

Tinerii care n-au avut niciodată succes în sarcinile vremelnice ale 
vieţii vor fi tot aşa de nepregătiţi să se angajeze în sarcini mai înalte. 
O experienţă religioasă se obţine numai prin luptă, prin dezamăgire, 

prin severă disciplină a eului, prin rugăciune serioasă. Credinţa vie 
trebuie să se prindă ferm de făgăduinţe, şi atunci mulţi pot veni de 
la comuniunea strânsă cu Dumnezeu cu feţele strălucind, spunând 
cum a spus Iacov: „Am văzut pe Dumnezeu faţă în faţă şi totuşi am 
scăpat cu viaţă“. 

Paşii spre cer trebuie să fie făcuţi unul câte unul, fiecare pas de 
înaintare întărindu-ne pentru pasul următor. Puterea transformatoare 
a harului lui Dumnezeu asupra inimii omeneşti este o lucrare pe 
care numai puţini o pricep, pentru că sunt prea leneşi să facă efortul 
necesar. Lecţiile pe care le învaţă pastorii tineri, mergând încoace 
şi încolo şi fiind serviţi, când n-au o destoinicie pentru lucrare, au 
asupra lor o influenţă demoralizatoare. Ei nu-şi cunosc locul lor şi 
nu şi-l păstrează. Nu sunt echilibraţi de principii ferme. Ei vorbesc 
cu bună ştiinţă despre lucruri pe care nu le cunosc deloc şi astfel cei 
care îi primesc ca învăţători sunt induşi în eroare. O singură astfel 
de persoană va inspira mai multă îndoială în minte decât sunt în 
stare câteva persoane s-o contracareze, făcând tot ce pot mai bine. 
Oameni cu minte slabă se complac în a despica firul în patru, a critica, 
a căuta după ceva ce să pună la îndoială, crezând că aceasta este 
un semn al puterii de pătrundere; dar, în schimb, aceasta dovedeşte 
lipsă de curăţie şi înălțime. Cu cât mai bine este să fie angajaţi 
în a căuta să se cultive pe ei înşişi, să-şi înnobileze şi să-şi înalțe 
mintea! Aşa cum floarea se întoarce spre soare, ca razele luminoase 
să poată ajuta la desăvârşirea frumuseţii şi simetriei ei, tot aşa să 
se îndrepte şi tinerii spre Soarele Neprihănirii, ca lumina cerului 
să poată străluci asupra lor, desăvârşindu-le caracterul şi dându-le 
o adâncă şi continuă experienţă în lucrurile lui Dumnezeu. Atunci 
ei pot reflecta razele divine ale luminii asupra altora. Cei care aleg 
să adune îndoieli, necredinţă şi scepticism nu vor avea experienţa 
creşterii în har sau spiritualitate şi sunt nedestoinici pentru solemna 
răspundere de a duce altora adevărul. 

Lumea trebuie avertizată despre soarta ei tragică. Somnolenţa 
celor care zac în păcate şi greşeli este atât de adâncă, atât de mor- 
tală, încât este necesar ca glasul lui Dumnezeu, făcut auzit printr-un 
slujitor în stare să vegheze, să-i trezească. Dacă pastorii nu sunt 
convertiți, nici poporul nu va fi. Formalismul rece care există acum 
printre noi trebuie să cedeze locul puterii de viaţă a evlaviei experi- 
mentale. În teoria adevărului nu există nici o greşeală; acesta este 

perfect de clar şi armonios. Dar pastorii tineri pot rosti adevărul 
cu uşurinţă şi totuşi să nu aibă sensul real al cuvintelor pe care le 
rostesc. Ei nu apreciază valoarea adevărului pe care-l prezintă şi îşi 
dau seama prea puţin cât a costat aceasta pe cei care, cu rugăminţi 
şi lacrimi, prin necazuri şi opoziţie, l-au căutat ca pe o comoară 
ascunsă. Fiecare verigă din lanţul adevărului a fost pentru ei aşa de 
prețioasă ca aurul încercat. 

Verigile acestea sunt acum unite într-un întreg perfect. Adevă- 
rurile au fost dezgropate de sub gunoiul superstiţiei şi erorii, prin 
rugăciune serioasă pentru lumină şi cunoştinţă şi prezentate poporu- 
lui ca mărgăritare preţioase de neasemuită valoare. 

Evanghelia este o descoperire pentru om a razelor de lumină şi 
speranţă din lumea cea veşnică. Lumina nu izbucnegşte toată deo- 
dată, ci vine pe măsură ce o putem suporta. Minţile cercetătoare 
care flămânzesc după cunoaşterea voinţei lui Dumnezeu nu sunt 
satisfăcute niciodată; cu cât cercetează mai adânc, cu atât îşi dau 
seama mai mult de ignoranţa lor şi deplâng orbirea lor. Este peste 
puterea omului de a concepe înaltele şi nobilele realizări care sunt la 
îndemâna lui, dacă va combina efortul uman cu harul lui Dumnezeu, 
care este Izvorul a toată înţelepciunea şi puterea. Şi dincolo este o 
greutate veşnică de slavă. „Lucruri pe care ochiul nu le-a văzut, ure- 
chea nu le-a auzit şi la inima omului nu s-au suit, aşa sunt lucrurile 
pe care le-a pregătit Dumnezeu pentru cei ce-L iubesc.“ 

Noi avem cel mai solemn mesaj al adevărului adus vreodată 
pentru lume. Adevărul acesta este din ce în ce mai respectat de către 
necredincioşi pentru că el nu poate fi contrazis. Având în vedere 
acest fapt, tinerii noştri devin încrezuţi şi îngâmfaţi. Ei iau ade- 
vărurile care au fost scoase la iveală de alte minţi şi, fără studiu 
sau rugăciune serioasă, întâmpină pe oponenți şi se angajează în 
controverse, îngăduindu-şi vorbiri tăioase şi glume, plăcându-le să 
creadă că prin aceasta fac lucrul slujitorului Evangheliei. Pentru a fi 
destoinici pentru lucrarea lui Dumnezeu, oamenii aceştia au nevoie 
de o convertire completă, ca aceea experimentată de Pavel. Pastorii 
trebuie să fie reprezentanţii vii ai adevărului pe care-l predică. Ei 
trebuie să aibă o viaţă spirituală mai înălţătoare şi o simplitate mai 
mare. Cuvintele trebuie primite de la Dumnezeu şi predate popo- 
rului. Atenţia poporului trebuie să fie reţinută. Solia noastră este o 
mireasmă de viaţă spre viaţă sau de moarte spre moarte. Destinele 

sufletelor sunt cântărite. Mulţimile sunt în valea hotărârii. Un glas 
va fi auzit strigând: „Dacă Domnul este Dumnezeu, mergeţi după 
EI; dacă este Baal, mergeţi după Baal“. 

Acţiunea promptă, energică şi serioasă poate salva un suflet 
nedecis. Nimeni nu poate spune cât se pierde prin încercarea de a 
predica fără ungerea Duhului Sfânt. Există suflete în fiecare grupare 
religioasă care sunt şovăitoare, aproape convinse să fie întru totul 
pentru Dumnezeu. Hotărârea care urmează să fie luată priveşte 
timpul şi veşnicia, dar prea adesea se întâmplă ca pastorul să nu 
aibă puterea soliei adevărului în inima lui şi, deci, nu se face nici un 
apel direct pentru acele suflete care tremură în balanţă. Rezultatul 
este că impresiile nu sunt adâncite în inimile celor convinşi şi ei 
părăsesc adunarea, simțindu-se mai puţin înclinați să accepte slujirea 
lui Hristos decât când au venit. Ei se hotărăsc să aştepte o ocazie mai 
favorabilă, dar aceasta nu mai vine niciodată. Din acea cuvântare 
atee, ca şi din jertfa lui Cain, a lipsit Mântuitorul. Ocazia de aur este 
pierdută şi cazurile acestor suflete sunt hotărâte. Nu este prea mult 
în joc, predicând într-o manieră indiferentă, fără simţământul poverii 
sufletelor? 

În această epocă de întuneric moral se va recurge la ceva mai 
mult decât la o teorie spre a mişca sufletele. Pastorii trebuie să aibă 
legătură cu Dumnezeu. Ei trebuie să predice ca unii care cred ceea 
ce spun. Adevărurile vii, care ies de pe buzele omului lui Dumnezeu, 
vor face ca păcătoşii să tremure şi cei condamnaţi să strige: „Iehova 
este Dumnezeu. M-am hotărât să fiu întru totul de partea Domnului“. 
Mesagerul lui Dumnezeu niciodată să nu înceteze străduinţele lui 
după lumină şi putere mai mare de sus. El să muncească din greu 
încontinuu, să se roage şi să spere mereu, în mijlocul descurajării şi al 
întunericului, hotărât să câştige o cunoaştere completă a Scripturilor 
şi să nu rămână în urmă cu nici un dar. Atâta timp cât există un singur 
suflet care să poată avea un folos, el trebuie să insiste înainte cu un 
nou curaj la fiecare efort. Este o lucrare serioasă de făcut. Sufletele 
pentru care a murit Hristos sunt în pericol. Atâta timp cât Isus a 
spus: „Nicidecum n-am să te las, cu nici un chip nu te voi părăsi“, 
atâta timp cât cununa neprihănirii este oferită biruitorului, atâta timp 
cât Mijlocitorul nostru pledează în favoarea celor păcătoşi, slujitorii 
lui Hristos trebuie să lucreze cu nădejde, cu energie neobosită şi 
credinţă stăruitoare. 

Dar când adevărul lui Dumnezeu este predicat de bărbați tineri 
şi fără experiență, ale căror inimi abia dacă au fost mişcate de harul 
lui Dumnezeu, lucrarea va lâncezi. Fratele F. şi G. mai degrabă ar 
discuta în contradictoriu decât să se roage; ei preferă să se lupte 
decât să convingă, străduindu-se să impresioneze poporul cu solem- 
nul caracter al lucrării pentru acest timp. Bărbații care îndrăznesc 
să-şi asume răspunderea de a primi cuvântul din gura lui Dumnezeu 
pentru a-l preda poporului se fac răspunzători pentru adevărul pe 
care-l prezintă şi influenţa pe care o exercită. Dacă ei sunt într-adevăr 
oamenii lui Dumnezeu, speranţa lor nu este în ei înşişi, ci în ceea 
ce va face El pentru ei şi prin ei. Ei nu se vor arăta îngâmfaţi, atră- 
gând atenţia oamenilor asupra isteţimii şi aptitudinilor lor; ei simt 
responsabilitatea lor şi lucrează cu energie spirituală, mergând pe 
calea lepădării de sine pe care a mers Domnul. Jertfirea de sine se 
vede la orice pas şi ei jelesc din cauza incapacității lor de a face mai 
mult pentru cauza lui Dumnezeu. Calea lor este calea încercării şi a 
conflictului, dar ea este însemnată de urmele picioarelor Răscum- 
părătorului lor, Căpetenia mântuirii lor, care a fost făcut desăvârşit 
prin suferinţă. 

În lucrarea lor, subpăstorii trebuie să urmeze îndeaproape in- 
strucţiunile şi să manifeste spiritul Marelui Păstor. Scepticismul şi 
apostazia se întâlnesc peste tot. Dumnezeu doreşte bărbaţi care să 
lucreze pentru cauza Sa, ale căror inimi sunt credincioase şi care 
vor sta fermi în integritate, neînfricaţi de împrejurări. În mijlocul 
necazului şi tristeţii, ei sunt exact ceea ce au fost când perspectivele 
lor erau luminate de speranţă şi când mediul lor înconjurător era 
cum şi-l puteau dori. Daniel în groapa cu lei este acelaşi Daniel care 
a stat înaintea împăratului învăluit de lumina lui Dumnezeu. Pavel 
din temniţa întunecoasă, așteptând sentinţa de la Nero cel crud, este 
acelaşi Pavel care s-a adresat adunării din Areopag. Un om a cărui 
inimă s-a sprijinit pe Dumnezeu în ceasul celei mai dureroase încer- 
cări şi al celor mai descurajatoare împrejurări este exact ce a fost el 
în prosperitate, când lumina şi favoarea lui Dumnezeu păreau că îl 
învăluie. Credinţa atinge nevăzutul şi apucă lucrurile cele veşnice. 

Sunt mulţi în lowa care dărâmă mai degrabă decât să clădească, 
care răspândesc mai degrabă necredinţă şi întuneric decât lumină, iar 
cauza lui Dumnezeu lâncezeşte când ar trebui să înflorească. Pastorii 
să îndrăznească să fie credincioşi. Pavel îi scria lui Timotei: „Nimeni 

să nu-ţi dispreţuiască tinereţea, ci fii o pildă pentru credincioşi: 
în vorbire, în purtare, în dragoste, în credinţă, în curăţie. Pune-ţi 
pe inimă aceste lucruri, îndeletniceşte-te în totul cu ele, pentru ca 
înaintarea ta să fie văzută de toţi. Fii cu luare aminte asupra ta însuţi 
şi asupra învăţăturii pe care o dai altora; stăruie în aceste lucruri, căci 
dacă vei face aşa, te vei mântui pe tine însuţi şi pe cei ce te ascultă“. 
Cuvântul şi voinţa lui Dumnezeu sunt exprimate în Scripturi de către 
scriitorii inspirați. Noi ar trebui să le legăm ca fruntarii între ochi şi 
să umblăm conform cu poruncile lor; atunci vom umbla în siguranţă. 
Fiecare capitol şi fiecare verset sunt o comunicare a lui Dumnezeu 
pentru om. Studiind Cuvântul, sufletul care flămânzeşte şi însetează 
după dreptate va fi impresionat de rostirile divine. Scepticismul nu 
poate avea nici o putere asupra sufletului care cercetează cu smerenie 
Scripturile. 


Casele noastre de editură 


Dumnezeu doreşte ca toţi cei care sunt în legătură cu instituţiile 
Sale să dovedească destoinicie, discernământ şi prudenţă. El ar vrea 
ca ei să devină bărbaţi şi femei cu un intelect cultivat, să nu rămână 
în urmă cu nici o calificare, şi când vor simţi în mod individual 
necesitatea aceasta şi vor lucra în sensul acesta, Isus îi va ajuta 
în străduinţele lor. În timp ce ei lucrează după planul adăugirii 
în privinţa darurilor Duhului, Dumnezeu va lucra în favoarea lor 
după planul înmulţirii. Legătura cu Dumnezeu va da sufletului o 
dezvoltare, îl va înălța, îl va transforma, îl va face sensibil faţă de 
puterile lui şi-i va da un simţământ mai clar al responsabilităţii care 
revine fiecărei persoane, spre a folosi cu înţelepciune facultăţile pe 
care 1 le-a acordat Dumnezeu. 

Fiecare trebuie să înveţe să facă o economie strictă în cheltuirea 
banilor, exercitând o mai mare credincioşie în mânuirea a ceea ce 
aparţine altuia decât în administrarea propriilor afaceri. Dar aceasta 
se întâmplă rar. Nu cineva în mod individual va beneficia sau va 
pierde de pe urma profiturilor sau lipsurilor înregistrate de instituțiile 
noastre; ci, deoarece proprietatea aparţine lui Dumnezeu, cauza 
Sa este cea care va fi afectată de modul în care este îndeplinită 
munca. Dacă lucrarea lui Dumnezeu este limitată în resursele ei, va 
fi neglijată astfel o lucrare importantă care ar fi trebuit şi ar fi putut 
fi făcută. 

În timp ce economia trebuie practicată totdeauna, ea niciodată 
nu trebuie să degenereze în zgârcenie. Toți cei care lucrează în in- 
stituţiile noastre trebuie să simtă că ei se ocupă de proprietatea lui 
Dumnezeu, că sunt răspunzători de creşterea capitalului investit şi 
că la ziua lui Dumnezeu vor da socoteală dacă, prin lipsă de hărnicie 
şi cugetare atentă, acesta a scăzut în mâinile lor. Toţi sunt chemaţi 
să evite risipa de timp şi bani. Credincioşia sau necredincioşia lucră- 
torilor faţă de încredințarea lor actuală va hotărî destoinicia lor spre 
a li se încredința bogăţiile veşnice. Fiecăruia Dumnezeu îi cere să 
execute lucrarea atribuită lui cu exactitate şi promptitudine. Exem- 

plul fiecăruia trebuie să stimuleze hărnicia şi chibzuința din partea 
altora. Prin credincioşie serioasă şi conştiincioasă în toate lucrurile, 
pământul poate fi dus mai aproape de cer şi fructe preţioase pot fi 
aduse pentru ambele lumi. 

Lucrătorii angajaţi în diferitele departamente ale serviciilor noas- 
tre de publicaţii nu îndeplinesc cantitatea de lucrare care li s-ar cere 
s-o aducă la îndeplinire în oricare alt serviciu de acelaşi fel. Mult 
timp este irosit în conversaţie inutilă, stând la taifas ceasuri preţi- 
oase, în timp ce lucrarea este întârziată. În unele departamente, sunt 
pricinuite pierderi pentru editură din cauza persoanelor angajate în 
lucrare care n-au exercitat grija şi economia. Dacă aceste persoane 
ar fi angajate să facă lucrarea pentru ei înşişi, unii ar fi făcut cu o 
treime de lucrare mai mult pe zi decât fac acum. Alţii n-ar face mai 
mult decât fac acum. 

Orele de serviciu trebuie să fie folosite cu exactitate. A fi risipitor 
de timp sau de material este necinstit înaintea lui Dumnezeu. Câteva 
momente risipite aici şi câteva momente dincolo se pot ridica în 
cursul unei săptămâni la aproape sau chiar la o zi, 

uneori şi mai mult. „Timpul înseamnă bani“, şi risipa de timp 
este şi risipă de bani pentru cauza lui Dumnezeu. Când cei care 
mărturisesc credinţa sunt neglijenţi şi nepăsători faţă de timp, arătând 
că nu sunt interesaţi pentru prosperitatea lucrării, necredincioşii, care 
sunt angajaţi, le vor urma exemplul. Dacă toţi ar folosi cel mai bine 
timpul, foarte mulți bani ar fi economisiţi pentru cauza adevărului. 
Dacă se pune interes în lucrare, aceasta va fi făcută cu seriozitate, 
energie şi promptitudine. Toţi trebuie să fie treji, să vadă ce nevoi 
trebuie îndeplinite şi să execute cu îndemânare şi repede, lucrând ca 
sub directa supraveghere a marelui Stăpân, Isus Hristos. 

Şi iarăşi, pierderile au loc din lipsă de grijă în folosirea mate- 
rialului şi a maşinilor. Este o lipsă în urmărirea materialelor, mari 
sau mici, ca nimic să nu se risipească sau să se strice prin negli- 
jenţă. Puţină risipă aici şi puţină acolo se ridică la o sumă mare în 
cursul unui an. Unii n-au învăţat niciodată să-şi exercite facultățile 
spre a economisi resturile, în ciuda poruncii lui Hristos: „Strângeţi 
firimiturile care au rămas, ca să nu se piardă nimic“. Materialul nu 
trebuie tăiat la întâmplare, spre a obţine o piesă mică. Cu o grijă 
atentă, se pot culege şi folosi piese mici, care acum sunt aruncate şi 
pierdute. Cu mare atenţie, trebuie să fie economisite chiar şi materi- 

alele fără importanţă, cum ar fi hârtia maculatură, pentru că poate fi 
transformată în bani. 

Din lipsă de interes, multe lucruri sunt risipite, lucruri pe care 
câteva momente de atenţie le-ar fi salvat la timp. „Am uitat“ produce 
multă pierdere în instituţiile noastre. Şi unii nu simt nici un interes 
faţă de nici o lucrare sau faţă de nimic din ceea ce nu aparţine ramurii 
speciale în care lucrează. Toate acestea sunt greşeli. Egoismul va 
sugera ideea: „Aceasta nu-mi aparţine ca să-i port de grijă“, dar 
credincioşia şi datoria vor îndemna pe fiecare să aibă grijă de tot ce 
este sub observaţia lui. 

Exemplul lucrătorilor şefi din legătoria de cărţi este urmat de 
angajaţi; toţi devin neglijenţi şi nepăsători şi este risipită o can- 
titate egală cu salariile lor. O persoană grijulie în fruntea lucrării 
ar economisi anual sute de dolari pentru instituţie în acel singur 
departament. 

Peste tot în instituţie trebuie să existe un principiu pentru econo- 
misire. Pentru a economisi dolari trebuie să se strângă bănuţ cu bănuţ. 
Oamenii care au avut succes în afaceri au fost totdeauna economi, 
stăruitori şi energici. Toți cei implicaţi în lucrarea lui Dumnezeu să 
se pregătească să devină grijulii şi responsabili. Chiar dacă lucrarea 
lor nu este apreciată pe pământ, niciodată să nu se degradeze în 
ochii lor prin necredincioşie în ceea ce întreprind. Se cere timp ca o 
persoană să devină aşa de obişnuită cu un curs de viaţă dat, încât să 
fie fericit să-l urmeze. Noi vom fi în mod individual, pentru acum şi 
veşnicie, ceea ce au făcut din noi obiceiurile noastre. Viaţa celor care 
îşi formează obiceiuri bune şi sunt credincioşi în aducerea la îndepli- 
nire a fiecărei sarcini va fi o lumină, revărsând raze strălucitoare pe 
cărarea altora; dar, dacă sunt satisfăcute obiceiuri ale necredincioşiei, 
dacă se îngăduie să se întărească obiceiuri nedisciplinate, indolente 
şi neglijente, un nor mai negru decât miezul nopţii se va aşeza asupra 
perspectivelor din această viaţă, iar persoana va fi exclusă pentru 
vecie din viaţa viitoare. 

Un singur cuget egoist îngăduit sau o singură datorie neglijată 
pregăteşte calea pentru alta. Ceea ce îndrăznim să facem o dată ne 
face să fim mai capabili să facem din nou. Obiceiuri de sobrietate, 
de stăpânire de sine, de economie, de străduinţă susţinută, de con- 
versaţie sănătoasă şi cu bun simţ, de răbdare şi amabilitate adevărată 
nu sunt dobândite fără o supraveghere atentă şi minuțioasă a eului. 

Este mult mai uşor să ajungi demoralizat şi depravat decât să în- 
vingi defecte, ţinând eul sub control şi cultivând virtuţi adevărate. 
Se cer eforturi stăruitoare pentru ca darurile creştine să fie perfectate 
cândva în viaţa noastră. 

În instituţiile noastre trebuie să aibă loc schimbări importante. 
A amâna lucrarea căreia trebuie să i se dea o atenţie imediată până 
la un timp mai convenabil este o greşeală şi dă naştere la pierdere. 
Uneori, lucrarea de reparare durează de două ori mai mult decât dacă 
1 s-ar fi dat atenţie la timp. Multe pierderi teribile şi accidente fatale 
au avut loc prin amânarea problemelor cărora ar fi trebuit să li se dea 
atenţie imediată. Adesea, timpul pentru acţiune este irosit în ezitare, 
crezând că mâine este o zi mai bună, dar se descoperă că mâine este 
prea târziu. Instituţiile noastre suferă financiar în fiecare zi din cauza 
nehotărârii, tărăgănării, nepăsării, indolenţei şi necinstei evidente 
din partea unora. Sunt unii angajaţi în aceste instituţii care trec pe 
alături atât de indiferenți, ca şi când Dumnezeu nu i-ar fi înzestrat 
cu inteligenţă pentru a fi exercitată în purtarea de grijă. Aceştia nu 
sunt potriviţi pentru nici o activitate. Ei niciodată nu pot fi supuşi. 
Bărbaţii şi femeile care evită sarcinile în care sunt incluse dificultăţi 
vor rămâne slabi şi incapabili. 

Cei care s-au educat să-şi facă lucrarea cu promptitudine şi cu 
economie îşi vor conduce treburile, în loc să le permită acestora 
să-i domine. Ei nu vor fi încontinuu grăbiţi şi încurcaţi pentru că 
lucrarea lor este în dezordine. Hărnicia şi fidelitatea serioasă sunt 
absolut necesare pentru succes. Fiecare oră de lucru este trecută 
în revistă înaintea lui Dumnezeu şi înregistrată la credincioşie sau 
necredincioşie. Raportul momentelor irosite şi al ocaziilor nefolosite 
trebuie să fie întâmpinat când se va ţine judecata şi cărțile vor fi des- 
chise, iar fiecare va fi judecat după lucrurile scrise în cărţi. Egoism, 
invidie, mândrie, gelozie, lenevie şi orice alt păcat nutrit în inimă îl 
vor exclude pe cel în cauză de la fericirea cerului. „Dacă vă daţi robi 
cuiva, ca să-l ascultați, sunteţi robii aceluia de care ascultați.“ 

Instituţiile noastre suferă din lipsă de bărbaţi fermi şi statornici. 
Când mi s-au arătat, pe rând, birourile, am văzut că lucrarea era 
condusă cu nepăsare. Pierderi sunt suferite la fiecare funcţie de 
încredere. Lipsa de conştiinciozitate este evidentă. În timp ce unii 
purtau poverile grijii şi răspunderii, alţii, în loc să participe la aceste 
poveri, sporeau îngrijorarea. Cei care n-au învăţat lecţia economiei 

şi n-au dobândit obiceiul de a profita cât mai mult de timpul lor 
din copilărie şi tinereţe nu vor fi prevăzători şi economi în nici o 
ocupaţie în care se angajează. Este păcat să neglijăm dezvoltarea 
capacităţilor noastre ca să poată fi folosite spre slava lui Dumnezeu. 
Toţi trebuie să poarte răspunderi, nu este nici unul scutit. 

Există o varietate de minţi şi toate au nevoie, mai mult sau mai 
puţin, să fie cultivate şi instruite. Fiecare mişcare din cadrul lucrării 
lui Dumnezeu trebuie să fie caracterizată prin prudenţă şi hotărâre. 
Un individ nehotărât este nestatornic şi instabil ca apa şi niciodată nu 
poate fi cu adevărat încununat de succes. Toţi cei care ÎI mărturisesc 
pe Hristos trebuie să fie muncitori. În gospodăria credinţei nu există 
trântori. Fiecărui membru al familiei îi este repartizată o sarcină, o 
porţiune a viei Domnului în care să lucreze. Singura cale spre a veni 
în întâmpinarea cerinţei lui Dumnezeu este să fim perseverenţi în 
străduinţele noastre pentru o utilitate mai înaltă. Ceea ce noi putem 
face cel mai bine este doar puţin, dar efortul fiecărei zile va mări 
capacitatea noastră de a lucra eficient şi a aduce roade spre slava lui 
Dumnezeu. 

Unii nu îşi controlează apetitul, ci îşi satisfac gustul pe cheltuiala 
sănătăţii. Ca rezultat, creierul este întunecat, cugetările lor devin 
apatice şi nu reuşesc să facă ce puteau face dacă erau tăgăduitori 
de sine şi cumpătaţi. Aceştia Îl jefuiesc pe Dumnezeu de puterea 
fizică şi mintală care putea fi consacrată slujirii Lui, dacă ar fi fost 
cumpătaţi în toate lucrurile. Pavel a fost un reformator al sănătăţii. 
EI a spus: „Ci mă port aspru cu trupul meu, şi-l ţin în stăpânire, ca 
nu cumva, după ce am propovăduit altora, eu însumi să fiu lepădat“. 
El a simțit că asupra lui apasă răspunderea de a-şi întări trupul 
ca să-l poată folosi spre slava lui Dumnezeu. Dacă Pavel era în 
primejdie datorită necumpătării, noi suntem într-o primejdie şi mai 
mare, pentru că nu simţim şi nu ne dăm seama ca el de nevoia de 
a-L slăvi pe Dumnezeu în trupul şi duhul nostru, care sunt ale Lui. 
Îmbuibarea este păcatul acestui veac. 

Cuvântul lui Dumnezeu pune păcatul lăcomiei în aceeaşi grupă 
cu beţia. Atât de scârbos era păcatul acesta în faţa lui Dumnezeu, 
încât El i-a dat instrucţiuni lui Moise ca acel copil, care nu era reţinut 
în privinţa apetitului, ci avea să se îndoape cu orice lucru râvnit de 
gustul lui, să fie adus de părinţi înaintea judecătorilor lui Israel şi să 
fie omorât cu pietre. Situaţia celui lacom era socotită fără speranţă. 

EI nu era de nici un folos pentru alţii, iar pentru sine era un blestem. 
Nu se putea avea încredere în el. Influenţa lui avea să contamineze tot 
mereu pe alţii şi lumea avea să fie mai bună fără un astfel de individ, 
pentru că defectele lui teribile aveau să fie perpetuate. Nimeni, care 
are simţământul responsabilităţi faţă de Dumnezeu, nu va îngădui ca 
înclinațiile senzuale să stăpânească raţiunea. Cei ce fac acest lucru 
nu sunt creştini, oricine ar fi ei şi oricât de înaltă ar fi mărturisirea 
lor. Porunca lui Hristos este: „Voi fiţi dar desăvârşiţi, după cum şi 
Tatăl vostru cel ceresc este desăvârşit“. 

Angajaţii caselor noastre de editură nu se perfecţionează aşa 
cum ar dori Dumnezeu. Există o lipsă de interes serios şi altruist 
în lucrarea în care sunt angajaţi. Dumnezeu le cere acestor mun- 
citori din lucrarea Sa să avanseze zilnic în cunoştinţă. Ei trebuie 
să facă o îmbunătăţire înţeleaptă a facultăţilor pe care li le-a dat 
Dumnezeu, ca să poată deveni eficienţi, muncitori conştiincioşi şi 
să-şi îndeplinească munca fără pierderi pentru instituţie. 

Cel mai înţelept dintre oameni poate învăţa lecţii folositoare din 
procedeele şi obiceiurile micilor fiinţe ale pământului. Albina cea 
harnică le dă oamenilor, cu inteligenţă, un exemplu pe care ar fi bine 
ca ei să-l imite. Insectele acestea păstrează o ordine perfectă şi nici 
un leneş nu este îngăduit în stup. Ele îşi fac treaba cu o înţelepciune 
şi o activitate care întrec priceperea noastră. Furnicile, pe care noi le 
socotim dăunătoare, fiind bune numai să fie strivite cu piciorul, sunt 
în multe privinţe superioare omului, pentru că el nu-şi dezvoltă în 
mod atât de înţelept darurile primite de la Dumnezeu. Înțeleptul ne 
atrage atenţia la lucrurile cele mici ale pământului: „Du-te la furnică, 
leneşule, uită-te cu băgare de seamă la căile ei şi înţelepţeşte-te! Ea 
n-are nici căpetenie, nici priveghetor, nici stăpân; totuşi îşi pregă- 
teşte hrana vara şi strânge de-ale mâncării în timpul secerişului“. 
„Furnicile, care nu sunt un popor tare, dar îşi pregătesc hrana vara.“ 
De la aceşti mici învăţători putem învăţa lecţia credincioşiei. Dacă 
am fi cultivat cu aceeaşi hărnicie capacităţile pe care ni le-a atribuit 
un Creator atotînţelept, cât de mult ar fi crescut ele spre a fi de folos! 
Dacă privirea lui Dumnezeu este asupra celor mai mici creaturi ale 
Sale, atunci nu va privi El la omul făcut după chipul Lui şi nu va 
cere de la el un venit corespunzător pentru toate avantajele date lui 
de către El? 

Instituţiile care se ocupă de publicaţii trebuie puse în ordine. 
Cei care lucrează în aceste instituţii trebuie să aibă ţinte înalte şi o 
adâncă şi bogată experienţă în cunoaşterea voinţei lui Dumnezeu. 
Ei totdeauna trebuie să stea de partea binelui şi să exercite o in- 
fluenţă salvatoare. Fiecare suflet care cheamă Numele lui Hristos 
trebuie să folosească foarte bine privilegiile de care se bucură şi să-şi 
îndeplinească cu credincioşie sarcinile, fără murmur şi fără să se 
plângă. Conversaţia fiecăruia trebuie să aibă un caracter înalt, având 
drept scop să conducă mintea altora pe calea cea dreaptă. Sporadica 
menționare a bunătăţii divine şi a iubirii lui Dumnezeu denotă o 
nerecunoştinţă evidentă şi că Hristos nu este prețuit cu sfinţenie în 
inimă. 

Instituţiile nu vor prospera niciodată dacă nu sunt muncitori 
dezinteresaţi şi mai altruişti, care să fie bărbaţi şi femei într-adevăr 
temători de Dumnezeu, tăgăduitori de sine şi în mod conştiincios 
independenţi pentru Dumnezeu şi dreptate. Editorul local de la 
Review and Herald va avea ocazia să vorbească cu seriozitate şi 
fermitate. El trebuie să apere dreptatea, exercitând toată influenţa 
pe care i-o acordă poziţia lui. Pastorul Waggoner a fost pus într-o 
poziţie de neinvidiat, dar n-a fost lăsat singur. Dumnezeu l-a ajutat 
în împrejurările date, iar el a lucrat în mod minunat. Domnul nu l-a 
eliberat din funcţie; iar el mai trebuie să lucreze în Oakland şi San 
Francisco. 

De la cei cărora le-a încredinţat mult, Dumnezeu pretinde mult, 
în timp ce de la cei care au doar puţin li se cere să dea în mod 
corespunzător, dar toţi se pot preda pe ei înşişi şi în acţiunile lor să 
dovedească credincioşie faţă de preţioasa cauză a lui Hristos. Mulţi 
îşi pot reduce cheltuielile, mărind astfel generozitatea lor pentru 
Hristos. Lupta din faţa noastră este lepădarea de sine de dragul lui 
Hristos. 

„Căci dragostea lui Hristos“, a spus Pavel, „ne strânge.“ Acesta 
a fost principiul care a pus în mişcare conduita lui, aceasta a fost 
forţa motrice pentru el. Dacă vreodată, pe calea datoriei, zelul lui a 
slăbit pentru un moment, o privire fugară spre cruce şi spre uimi- 
toarea iubire a lui Hristos, descoperită în jertfa Lui fără egal, era 
suficientă spre a-l face să-şi încingă din nou coapsele minţii şi să 
persevereze înainte pe calea lepădării de sine. În lucrarea pentru 
fraţii lui, el s-a sprijinit mult pe manifestarea nemărginitei iubiri în 

minunata bunăvoință a lui Hristos, cu toată puterea ei, cuceritoare şi 
constrângătoare. 

Cât de serios şi cât de mişcător este apelul său: „Căci cunoaşteţi 
harul Domnului nostru Isus Hristos. El, măcar că era bogat, S-a făcut 
sărac pentru voi, pentru ca prin sărăcia Lui, voi să vă îmbogăţiţi “. 
Voi cunoaşteţi înălţimea de la care S-a coborât; sunteţi familiarizați 
cu adâncimea umilinţei la care a ajuns. Picioarele Lui au intrat pe 
calea lepădării de sine şi a sacrificiului de sine şi nu S-a dat la o 
parte până ce nu Şi-a dat viaţa. Între tronul din cer şi cruce, pentru El 
n-a existat odihnă. Iubirea pentru om L-a făcut să primească bucuros 
orice jignire şi să sufere orice abuz. „Şi Eu Însumi Mă sfinţesc 
pentru ei.“ Toată slava Mea şi tot ce sunt am dat pentru lucrarea de 
răscumpărare a omului. Cât de puţin activi sunt acum oamenii să 
se sfinţească pentru lucrarea lui Dumnezeu, ca sufletele să poată fi 
salvate prin ei! 

Pavel ne îndeamnă ca „fiecare dintre noi să se uite nu la foloasele 
lui, ci şi la foloasele altora“. El ne invită să imităm viaţa marelui 
Model şi ne îndeamnă să avem în noi „gândul acesta, care era şi 
în Hristos Isus: El, măcar că avea chipul lui Dumnezeu, totuşi n-a 
crezut ca un lucru de apucat, să fie deopotrivă cu Dumnezeu, ci S-a 
dezbrăcat pe Sine Însuşi şi a luat chip de rob, făcându-Se asemenea 
oamenilor. La înfăţişare a fost găsit ca un om, S-a smerit şi S-a făcut 
ascultător până la moarte, şi încă moarte de cruce“. Apostolul stăruie 
asupra subiectului punct cu punct, pentru ca mintea noastră să poată 
prinde şi să înţeleagă pe deplin minunata bunăvoință a Mântuitorului 
în favoarea păcătoşilor. El Îl prezintă pe Hristos când a fost egal cu 
Dumnezeu şi primea adoraţia îngerilor, apoi urmăreşte coborârea 
Lui până ce ajunge la cele mai de jos adâncimi ale umilinţei, pentru 
a putea, cu braţul Său uman, să ajungă la omul căzut şi să-l ridice 
din decăderea lui la speranţă, la bucurie şi la cer. 

Pavel era profund neliniştit deoarece voia ca umilinţa lui Hristos 
să fie văzută şi înţeleasă. El era convins că, dacă mintea oamenilor 
putea fi adusă să privească uimitoarea jertfă făcută de Maiestatea 
cerului, orice egoism avea să fie alungat din inima lor. Mai întâi, el 
îndreaptă mintea spre poziţia pe care a ocupat-o Hristos în cer, la 
sânul Tatălui Său; apoi Îl descoperă ca dezbrăcându-Se de slava Lui, 
supunându-Se de bună voie la toate condiţiile umilitoare ale naturii 
omului, luându-Şi responsabilităţile de rob şi devenind ascultător 

până la moarte, şi încă cea mai infamă şi revoltătoare moarte, cea 
mai ruşinoasă, cea mai chinuitoare — moartea pe cruce. Pot creştinii 
să contemple această manifestare minunată a iubirii lui Dumnezeu 
faţă de om fără emoţii de iubire şi un simţământ de înţelegere a 
faptului că noi nu suntem ai noştri? Un astfel de Stăpân nu trebuie 
să fie servit de silă, din lăcomie sau egoism. 

„Căci ştiţi“, zice Petru, „că nu cu lucruri pieritoare, cu argint 
sau cu aur, aţi fost răscumpăraţi din felul vostru deşert de vieţuire.“ 
O, dacă acestea ar fi fost îndestulătoare spre a cumpăra mântuirea 
omului, cât de uşor ar fi putut să fie adusă la îndeplinire de către 
EI, care spune: „Al Meu este argintul, şi al Meu este aurul“. Dar 
călcătorul Legii lui Dumnezeu putea fi răscumpărat numai prin 
sângele preţios al Fiului lui Dumnezeu. Cei care nu apreciază jertfa 
cea minunată adusă pentru ei, reţinându-şi banii şi puterile fizice, 
mintale şi morale de la slujirea lui Hristos, vor pieri în egoismul lor. 

„De la cel ce n-are“ [care n-a pus pentru cea mai bună folosinţă 
capacităţile şi mijloacele lui] „se va lua chiar şi ce are.“ Cei care sunt 
prea leneşi spre a-şi da seama de responsabilităţile care le revin şi 
să-şi exercite facultăţile nu vor primi binecuvântarea lui Dumnezeu, 
şi capacitatea pe care au avut-o le va fi luată şi dată lucrătorilor activi 
şi zeloşi care-şi înmulţesc talentele prin folosire continuă. „Dacă 
vezi un om iscusit în lucrul lui, acela poate sta lângă împărați, nu 
lângă oamenii de rând.“ O persoană care lucrează cu hărnicie sub 
conducerea Duhului lui Dumnezeu va avea putere şi influenţă, pentru 
că toţi pot să vadă la el un spirit de neobosită devoțiune pentru cauza 
lui Dumnezeu în oricare departament la care-l cheamă datoria. 

Toţi lucrătorii din instituţiile noastre trebuie să ia poziţia cea 
mai favorabilă pentru formarea de obiceiuri bune şi corecte. De 
câteva ori în fiecare zi, preţioase momente de aur să fie consacrate 
rugăciunii şi studiului Scripturilor, chiar dacă este vorba numai de 
memorarea unui text, pentru ca în suflet să existe viaţă spirituală. 
Diferitele interese ale lucrării ne procură hrană pentru meditaţie şi 
inspiraţie pentru rugăciunile noastre. Părtăşia cu Dumnezeu este 
foarte importantă pentru sănătatea spirituală şi numai aici pot fi 
obţinute acea înţelepciune şi acea judecată corectă atât de necesare 
pentru îndeplinirea datoriei de fiecare zi. 

Puterea obţinută în rugăciune către Dumnezeu, unită cu efort 
individual în educarea minţii pentru solicitudine şi purtare de grijă, 

pregăteşte persoana pentru îndatoririle zilnice şi păstrează spiritul 
de pace în toate împrejurările, oricât de critice ar fi. Ispitele la care 
suntem expuşi zilnic fac din rugăciune o necesitate. Ca să putem 
fi păziţi de puterea lui Dumnezeu prin credinţă, dorinţele sufletului 
să urce continuu în rugăciune tăcută pentru ajutor, pentru lumină, 
pentru putere, pentru cunoştinţă. Dar gândul şi rugăciunea nu pot lua 
locul folosirii serioase şi credincioase a timpului. Atât lucrarea, cât 
şi rugăciunea sunt necesare pentru perfectarea caracterului creştin. 

Noi trebuie să trăim o viaţă dublă — o viaţă de meditaţie şi 
una de acţiune, de rugăciune tainică, dar şi de lucrare serioasă. Toţi 
cei care au primit lumina adevărului trebuie să simtă că au datoria 
să reverse raze de lumină pe cărarea celor nepocăiţi. Ei trebuie să 
fie martori pentru Hristos tot atât de adevăraţi la serviciu, ca şi în 
comunitate. Dumnezeu cere de la noi să fim epistole vii, cunoscute 
şi citite de toţi oamenii. Sufletul care se întoarce la Dumnezeu pentru 
puterea şi sprijinul lui, prin serioasă rugăciune zilnică, va avea aspi- 
raţii nobile, o percepere clară a adevărului şi datoriei, înalte scopuri 
de acţiune şi o continuă foame şi sete după dreptate. Prin menţinerea 
legăturii cu Dumnezeu, noi putem fi în măsură să răspândim pentru 
alţii, prin asocierea noastră cu ei, lumină, pace, seninătate, care stă- 
pânesc în inima noastră, şi să punem în faţa lor o pildă de fidelitate 
neşovăitoare pentru interesele lucrării în care suntem angajaţi. 

Multor lucrători din instituţiile noastre le lipsesc aproape complet 
iubirea şi temerea de Dumnezeu. Eul conduce, eul stăpâneşte, şi 
Dumnezeu şi cerul de-abia dacă mai au loc în minte. Dacă persoanele 
acestea ar putea să vadă că se află chiar la hotarul lumii veşnice şi 
că interesele lor viitoare vor fi hotărâte de acţiunea lor prezentă, ar 
avea loc o schimbare însemnată în fiecare lucrător angajat în aceste 
instituții. 

Dar mulţi care sunt angajaţi în sfânta lucrare a lui Dumnezeu 
sunt paralizaţi de înşelăciunile lui Satana. Ei sunt adormiţi pe terenul 
fermecat. Trec zile şi luni, şi ei rămân nepăsători şi indiferenți ca şi 
când n-ar exista Dumnezeu, nici viitor, nici cer, nici pedeapsă pentru 
neglijarea datoriei sau evitarea răspunderilor. Dar se apropie repede 
ziua când cazul fiecăruia va fi hotărât după faptele lui. Mulţi au un 
raport grozav de pătat în registrul cerului. 

Când lucrătorii aceştia se vor trezi, înțelegând propria lor răs- 
pundere, când îşi vor aduce sufletele murdare înaintea lui Dumnezeu 

exact aşa cum sunt şi când în rugăciunea lor serioasă se vor apuca 
de puterea Lui, atunci vor afla ei înşişi că Dumnezeu aude şi răs- 
punde la rugăciune. Şi când se trezesc, vor vedea ce-au pierdut prin 
indiferența şi necredincioşia lor. Atunci vor descoperi că se află la 
un nivel inferior, pe când, dacă şi-ar fi cultivat şi folosit mintea şi 
capacităţile pentru Dumnezeu, ei ar fi putut avea o experienţă bogată 
şi ar fi putut fi unelte pentru salvarea semenilor lor. Şi chiar dacă 
până la urmă vor fi mântuiţi, ei îşi vor da seama pe parcursul întregii 
veşnicii de pierderea ocaziilor irosite în timpul de probă. 

Privilegiile religioase au fost prea mult neglijate de cei angajaţi 
în instituţiile noastre. Nici unul nu trebuie să fie angajat în lucrarea 
lui Dumnezeu dacă tratează cu indiferenţă aceste privilegii, pentru 
că unii ca aceştia sunt în legătură cu îngerii răi şi sunt un nor de 
întuneric şi o piedică pentru alţii. Pentru ca lucrarea să aibă succes, 
fiecare departament din aceste instituţii trebuie să aibă prezenţa 
îngerilor cereşti. Când Duhul lui Dumnezeu va lucra asupra inimii, 
curăţind templul sufletului de pângărirea lumească şi de iubirea de 
plăceri, toţi vor fi văzuţi la adunarea pentru rugăciune, făcându-şi cu 
credincioşie datoria, fiind zeloşi şi doritori să recolteze tot beneficiul 
pe care-l pot câştiga. Lucrătorul credincios pentru Stăpânul lui va 
folosi orice ocazie să se aşeze direct sub razele de lumină de la tronul 
lui Dumnezeu, şi această lumină va fi reflectată asupra altora. 

Şi nu doar adunarea de rugăciune să fie frecventată cu credin- 
CIOŞIE, Ci, O dată pe săptămână, să se ţină o adunare de laudă. La 
aceasta să se stăruie asupra bunătăţii şi multiplelor îndurări ale lui 
Dumnezeu. Dacă am fi tot aşa de degajaţi să ne exprimăm mulţu- 
mirea pentru îndurările primite precum suntem să vorbim despre 
nemulțumiri, îndoieli şi necredinţă, am putea aduce bucurie pentru 
inimile altora, în loc să aruncăm o întunecime de descurajare asupra 
lor. Cei care se plâng şi murmură, care totdeauna văd descurajări în 
calea lor şi vorbesc despre necazuri şi greutăţi, ar trebui să privească 
la jertfa infinită pe care a adus-o Hristos în favoarea lor. Atunci vor 
preţui toate binecuvântările în lumina crucii. În timp ce privim la 
Isus, Căpetenia şi Desăvârşitorul credinţei noastre, pe care L-au stră- 
puns păcatele şi L-au apăsat durerile noastre, vom vedea un motiv 
de recunoştinţă şi laudă, şi gândurile şi dorinţele noastre vor fi aduse 
în supunere faţă de voinţa lui Hristos. 

În milostivele binecuvântări pe care ni le-a acordat Tatăl nostru 
ceresc, putem discerne nenumărate dovezi ale iubirii nemărginite 
şi milă afectuoasă, care întrec iubirea fierbinte a mamei pentru co- 
pilul ei capricios. Când studiem caracterul divin în lumina crucii, 
vedem îndurare, afecţiune şi iertare, împletite cu echitate şi drep- 
tate. Asemenea lui loan, exclamăm: „Vedeţi ce dragoste ne-a arătat 
Tatăl, să ne numim copii ai lui Dumnezeu“. Noi vedem în mijlocul 
tronului pe Unul care poartă în mâinile, în picioarele şi coasta Sa 
semnele suferinţei îndurate pentru a împăca pe om cu Dumnezeu şi 
pe Dumnezeu cu omul. Incomparabila îndurare ne descoperă un Tată 
nemărginit, care locuieşte într-o lumină de neapropiat şi care totuşi 
ne primeşte la Sine, prin meritele Fiului Său. Norul răzbunării care a 
prevestit numai mizerie şi disperare, în lumina reflectată de la cruce, 
descoperă despre cele scrise de Dumnezeu: Trăieşte, păcătosule, 
trăieşte! Sufletelor pocăite şi cei care credeţi, trăiţi! Eu am plătit 
răscumpărarea! 

Noi trebuie să ne adunăm în jurul crucii. Hristos, şi El răstignit, 
trebuie să fie subiectul contemplaţiei, al conversaţiei şi al celei mai 
mari emoţii de bucurie. Noi trebuie să avem aceste întâlniri speciale 
în scopul de a păstra proaspete în gândul nostru tot ce am primit de 
la Dumnezeu şi pentru a ne exprima recunoştinţa pentru iubirea Lui 
cea mare şi a consimţi să ne încredinţăm totul în mâna care a fost 
pironită pe cruce pentru noi. Noi trebuie să învăţăm aici să vorbim 
în limba Canaanului, să cântăm cântările Sionului. Prin taina şi slava 
crucii putem preţui valoarea omului şi apoi vom vedea şi vom simţi 
importanţa de a lucra pentru semenii noştri, ca ei să poată fi înălțaţi 
la tronul lui Dumnezeu. 

Istorisirea scurtă, dar teribilă, despre Anania şi Safira este scrisă 
de pana inspirată pentru folosul tuturor celor care mărturisesc că 
sunt urmaşii lui Hristos. Această lecţie importantă n-a apăsat cu 
destulă greutate asupra minţii poporului nostru. Va fi folositor pentru 
toți să reflecteze cu atenţie asupra naturii acestui păcat, pentru care 
vinovaţii aceştia au fost daţi ca exemplu. Această dovadă însemnată 
a judecății de pedepsire este înfricoşătoare şi ar trebui să-i facă pe 
toţi să le fie frică şi să tremure să repete păcate care au adus o 
astfel de pedeapsă. Egoismul a fost marele păcat care a înceţoşat 
caracterele acestei perechi vinovate. 

Împreună cu alţii, Anania şi Safira au avut privilegiul de a auzi 
Evanghelia predicată de apostoli. Cuvântul vorbit a fost însoţit de 
puterea lui Dumnezeu şi asupra tuturor celor prezenţi plana o con- 
vingere adâncă. Influenţa înduioşătoare a harului lui Dumnezeu a 
avut ca efect eliberarea inimii lor de deținerea egoistă a averilor 
pământeşti. În timp ce se aflau sub influenţa directă a Duhului lui 
Dumnezeu, ei au făcut o juruinţă să dea Domnului o anumită țarină, 
dar când n-au mai fost sub această influenţă cerească, impresia a 
fost mai puţin convingătoare şi au început să se îndoiască şi să se 
retragă de la împlinirea juruinţei pe care au făcut-o. Ei au socotit că 
s-au grăbit şi au dorit să reconsidere problema. În felul acesta, a fost 
deschisă o uşă prin care Satana a intrat de îndată şi a pus stăpânire 
pe mintea lor. 

Cazul acesta ar trebui să fie o avertizare pentru toţi spre a se 
păzi împotriva primei apropieri a lui Satana. Mai întâi, a fost nutrită 
lăcomia, apoi, fiindu-le ruşine ca fraţii lor să ştie că sufletele lor 
egoiste au râvnit la ceea ce dedicaseră şi făgăduiseră în mod solemn 
lui Dumnezeu, a fost practicată minciuna. Ei au discutat problema 
împreună şi în mod deliberat au hotărât să reţină o parte din preţul 
moşioarei. Când au fost condamnaţi pentru minciună, pedeapsa lor 
instantanee a fost moartea. Ei ştiau că Domnul, pe care L-au înşelat, 
i-a descoperit, pentru că Petru a spus: „Pentru ce ţi-a umplut Satana 

inima ca să minţi pe Duhul Sfânt, şi să ascunzi o parte din preţul 
moşioarei? Dacă n-o vindeai, nu rămânea ea a ta? Şi după ce ai 
vândut-o, nu puteai să faci ce vroiai cu preţul ei? Cum s-a putut 
naşte un astfel de gând în inima ta? N-ai minţit pe oameni, ci pe 
Dumnezeu“. 

A fost necesar un exemplu special pentru a apăra tânăra biserică 
să nu devină coruptă, pentru că numărul lor creştea rapid. Astfel a 
fost dată o avertizare în acel timp tuturor celor care Îl mărturiseau pe 
Hristos şi tuturor celor care aveau să mărturisească Numele Lui după 
aceea, că Dumnezeu cere credincioşie în aducerea la îndeplinire a 
juruinţelor. Dar cu tot semnalul acesta de pedepsire a înşelăciunii şi 
minciunii, aceleaşi păcate au fost adesea repetate în biserica creştină 
şi sunt mult răspândite în zilele noastre. Mi-a 

fost arătat că Dumnezeu a dat acest exemplu ca avertizare pentru 
toţi cei care aveau să fie ispitiţi într-un fel asemănător. În biserică 
se practică zilnic egoismul şi frauda, reţinând ceea ce El reclamă, 
jefuindu-L în felul acesta şi venind în conflict cu planurile Sale de a 
răspândi lumina şi cunoaşterea adevărului peste tot, în lungul şi în 
latul ţării. 

În planurile Sale înțelepte, Dumnezeu a făcut ca înaintarea cauzei 
Lui să fie dependentă de eforturile personale ale poporului Său şi de 
darurile lor de bunăvoie. Acceptând conlucrarea omului în marele 
plan de răscumpărare, El i-a acordat o mare cinste. Pastorul nu poate 
predica dacă nu este trimis. Lucrarea de a răspândi lumină nu apasă 
numai asupra pastorului. Fiecare ins, devenind membru al bisericii, 
se angajează solemn să fie un reprezentant al lui Hristos, trăind 
adevărul pe care-l mărturiseşte. Urmaşii lui Hristos trebuie să ducă 
mai departe lucrarea pe care El le-a încredinţat-o, când S-a înălţat la 
cer. 

Instituţiile, care sunt unelte ale lui Dumnezeu de a continua 
lucrarea de pe pământ, trebuie să fie sprijinite. Trebuie clădite case 
de rugăciune, întemeiate şcoli şi case de editură prevăzute cu condiţii 
favorabile, pentru a face o lucrare mare de publicare a adevărului în 
toată părțile lumii. Instituţiile acestea au fost rânduite de Dumnezeu 
şi trebuie susţinute prin zecimi şi daruri de bunăvoie. Pe măsură 
ce lucrarea creşte, vor fi necesare mijloace spre a o duce înainte cu 
toate ramurile ei. Cei care au fost convertiți la adevăr şi au fost făcuţi 
părtaşi ai harului Său pot deveni conlucrători cu Hristos, făcând 

sacrificii voluntare şi aducând daruri de bunăvoie. Iar când membrii 
bisericii doresc în inima lor să nu mai fie făcute apeluri pentru bani, 
ei spun în realitate să sunt mulţumiţi ca lucrarea lui Dumnezeu să 
nu mai progreseze. 

„Lacov a făcut o juruinţă şi a zis: «Dacă va fi Dumnezeu cu mine 
şi mă va păzi în timpul călătoriei pe care o fac, dacă-mi va da pâine să 
mănânc şi haine să mă îmbrac, şi dacă mă voi întoarce în pace în casa 
tatălui meu, atunci Domnul va fi Dumnezeul meu; piatra aceasta, pe 
care am pus-o ca stâlp de aducere aminte, va fi casa lui Dumnezeu şi 
Îţi voi da a zecea parte din tot ce-mi vei da».“ Împrejurările care l-au 
îndemnat pe Iacov să facă Domnului o juruinţă erau asemănătoare cu 
cele care îi îndeamnă pe bărbaţi şi femei să facă Domnului juruinţe 
în zilele noastre. Printr-o faptă păcătoasă, el a obţinut binecuvântarea 
care ştia că i-a fost promisă prin cuvântul sigur al lui Dumnezeu. 
Făcând aceasta, el a dovedit o mare lipsă de credinţă în puterea lui 
Dumnezeu de a-$i aduce la îndeplinire scopurile, oricât ar părea de 
descurajatoare aparențele actuale. În loc să ocupe poziţia pe care a 
râvnit-o, el a fost obligat să fugă ca să-şi scape viaţa de mânia lui 
Esau. Având numai un toiag în mână, a trebuit să călătorească sute 
de kilometri printr-o regiune pustie. I-a pierit curajul, era copleşit de 
remuşcare şi frică şi căuta să evite oamenii, ca să nu fie urmărit de 
fratele său mâniat. El n-avea pacea lui Dumnezeu care să-l mângâie, 
pentru că era hărțuit de gândul că a pierdut ocrotirea divină. 

A două zi a călătoriei lui se apropia de sfârşit. El este obosit, 
flămând, fără adăpost şi simte că este părăsit de Dumnezeu. Ştie că 
propria-i purtare a adus acest necaz asupra lui. Se îngrămădesc nori 
întunecoşi de disperare şi simte că este un exilat. Inima lui este plină 
de o groază de nedescris şi cu greu îndrăzneşte să se roage. Dar 
este atât de singuratic, încât simte, ca niciodată mai înainte, că are 
nevoie de ocrotirea lui Dumnezeu. Plânge şi-şi mărturiseşte păcatele 
înaintea lui Dumnezeu, implorând stăruitor o dovadă că El nu l-a 
părăsit de tot. Dar inima lui împovărată nu găseşte uşurare. Şi-a 
pierdut încrederea în sine şi se teme că Dumnezeul părinţilor lui 
l-a lepădat. Dar lui Dumnezeu, Dumnezeului celui îndurător, Îi este 
milă de omul părăsit, lovit de durere, care adună pietre ca pernă şi 
are numai bolta cerului ca învelitoare. 

Într-un vis, vede o scară misterioasă, cu partea de jos rezemată 
de pământ şi al cărei vârf ajungea dincolo de oştirea stelelor, până 

la cerurile înalte. Îngerii urcau şi coborau pe această scară de o 
strălucire luminoasă, care-i arăta comunicarea dintre pământ şi cer. 

Este auzit un glas care reînnoieşte făgăduinţa de îndurare, de 
ocrotire şi de binecuvântări viitoare. Când s-a trezit din vis, Iacov a 
spus: „Cu adevărat Domnul este în locul acesta, şi eu n-am ştiut“. El 
a privit în jurul lui ca şi când se aştepta să vadă mesagerii cereşti; dar 
privirea lui uimită şi serioasă n-a întâlnit decât contururile obiectelor 
pământeşti şi cerurile de sus, cu strălucitoare mărgăritare de lumină. 
Scara şi mesagerii strălucitori au dispărut, iar glorioasa Maiestate de 
deasupra ei putea s-o vadă numai în închipuire. 

Iacov a fost inspirat cu venerație de liniştea adâncă a nopţii şi 
avea impresia că se află în imediata prezenţă a lui Dumnezeu. Inima 
lui era plină de recunoştinţă pentru că n-a fost nimicit. În acea noapte 
n-a mai avut somn; sufletul i s-a umplut de recunoştinţă adâncă şi 
fierbinte, amestecată cu bucurie sfântă. „Şi Iacov s-a sculat dis-de- 
dimineaţă, a luat piatra pe care o pusese căpătâi, a pus-o ca stâlp de 
aducere aminte şi a turnat untdelemn pe vârful ei.“ Şi aici a făcut el 
juruinţa lui solemnă faţă de Dumnezeu. 

Iacov a făcut juruinţa în timp ce a fost reînviorat de roua harului 
şi întărit de prezenţa şi asigurarea lui Dumnezeu. După ce slava 
divină a dispărut, el a fost ispitit ca şi oamenii din zilele noastre, dar 
a rămas credincios faţă de juruinţa lui şi nu avea să se răzgândească 
în privinţa aceasta. El putea să raţioneze, cum fac oamenii acum, că 
această descoperire n-a fost decât un vis, că a fost excesiv de excitat 
când a făcut juruinţa şi că, prin urmare, nu trebuie să fie ţinută. Dar 
el n-a făcut aşa. 

Au trecut mulţi ani înainte ca Iacov să îndrăznească să se întoarcă 
în ţara lui, dar când s-a întors, el s-a achitat cu credincioşie de datoria 
sa faţă de Domnul. Devenise un om bogat şi foarte multe bunuri din 
averile lui au trecut în tezaurul Domnului. 

Mulţi din zilele noastre nu reuşesc acolo unde Iacov a avut 
succes. Cei cărora Dumnezeu le-a dat cel mai mult au o puternică 
înclinaţie de a reţine ceea ce au, pentru că ei trebuie să dea o sumă 
proporţională cu averea lor. Iacov a dat zecime din tot ce avea, apoi 
a calculat folosirea zecimii şi a dat Domnului beneficiul a ceea ce 
folosise pentru interesele lui în timpul când era într-o ţară păgână, 
unde nu putea plăti ceea ce făgăduise. Aceasta a fost o cantitate 

mare, dar el n-a ezitat; ceea ce a făgăduit solemn lui Dumnezeu n-a 
socotit ca fiind al lui, ci al lui Dumnezeu. 

În conformitate cu cantitatea atribuită, va fi şi cantitatea solici- 
tată. Cu cât este mai mare capitalul încredinţat, cu atât mai valoros 
este darul pe care-l cere Dumnezeu să-l fie retrocedat. Dacă un creş- 
tin are zece sau douăzeci de mii de dolari, cerinţele lui Dumnezeu 
sunt obligatorii pentru el nu numai în a da partea sa proporţională 
după sistemul zecimii, ci să prezinte lui Dumnezeu şi jertfa sa pentru 
păcat şi jertfa sa de mulţumire. Dispensaţiunea levitică s-a evidenţiat 
într-o manieră remarcabilă, prin sfinţirea proprietăţii. Când vorbim 
despre zecime, ca standard al contribuţiilor iudaice pentru scopuri 
religioase, noi nu vorbim în mod înţelept. Domnul Şi-a păstrat pre- 
tenţiile Sale înalte şi prin fiecare produs, lor li se amintea de Dătător, 
cerându-li-se să I se facă restituiri. Li se cerea să plătească o răscum- 
părare pentru fiul lor întâi născut, pentru primele roade ale turmelor 
lor şi pentru primul cules al recoltelor. Tot ceea ce cădea la cules 
era lăsat pentru săraci şi, o dată la fiecare şapte ani, ţarinile erau 
lăsate să producă de la sine pentru cei nevoiaşi. Apoi erau jertfele de 
ispăşire, jertfele pentru vină, jertfele pentru păcat şi scutirea de toate 
datoriile la fiecare al şaptelea an. Mai erau şi numeroase cheltuieli 
pentru ospitalitate şi daruri pentru săraci şi erau şi impozite asupra 
proprietăţilor lor. 

La perioade stabilite, pentru a păstra integritatea legii, oamenii 
erau chestionaţi dacă şi-au îndeplinit juruinţele cu credincioşie sau 
nu. O minoritate conştiincioasă a restituit lui Dumnezeu cam o tre- 
ime din tot venitul pentru folosul intereselor religioase şi pentru cei 
săraci. Aceste lucruri nu erau cerute din partea unei anumite clase de 
oameni, ci de la toţi, cerința fiind proporţională cu cantitatea avută. 
În afară de toate aceste donaţii sistematice şi regulate, mai erau şi 
scopuri speciale care apelau la daruri de bunăvoie, precum clădirea 
cortului întâlnirii din pustie şi templul construit la Ierusalim. Pro- 
jectele acestea au fost făcute de Dumnezeu şi puse asupra poporului 
spre binele lor, precum şi spre a susţine lucrarea Lui. 

În privinţa aceasta trebuie să aibă loc printre noi, ca popor, o 
trezire. Sunt puţini oameni care simt mustrări de conştiinţă dacă 
şi-au neglijat datoria privind facerea de bine. Numai puţini simt 
remuşcări pentru că ÎI jefuiesc zilnic pe Dumnezeu. Dacă un creştin 
îl plăteşte pe semenul său insuficient în mod deliberat sau accidental 

sau refuză să se achite de o datorie adevărată, conştiinţa lui, dacă 
nu este veştejită, îl va tulbura; el nu se poate odihni, deşi nu mai 
ştie nimeni în afară de el. Sunt multe juruinţe neglijate şi făgăduieli 
neplătite şi totuşi cât de puţini îşi tulbură mintea cu această problemă; 
cât de puţini simt vinovăția acestei încălcări a datoriei! Asupra 
acestui subiect trebuie să avem convingeri noi şi mai profunde. 
Conştiinţa trebuie să fie trezită şi problemei trebuie să i se dea o 
atenţie serioasă, pentru că în ziua de apoi trebuie să se dea socoteală 
lui Dumnezeu şi cerinţele Lui trebuie să fie satisfăcute. 

Responsabilităţile omului de afaceri, oricât de mare sau de mic 
este capitalul lui, vor fi în proporţie exactă cu darurile primite de 
la Dumnezeu. Înşelăciunea bogățiilor a ruinat mii şi zeci de mii. 
Aceşti oameni bogaţi uită că sunt ispravnici şi că se apropie cu 
grăbire ziua când li se va spune: „Dă-mi socoteală de isprăvnicia ta“. 
Aşa cum este arătat în pilda talanţilor, fiecare om este răspunzător 
pentru înţeleapta folosire a darurilor acordate. Omul sărman, din 
pildă, fiindcă a avut darul cel mai mic, a simţit responsabilitatea cea 
mai mică şi n-a folosit talantul care i-a fost încredinţat; de aceea a 
fost aruncat în întunericul de afară. 

Hristos a spus: „Cât de anevoie vor intra în Împărăţia lui Dum- 
nezeu cei ce au avuţii““. Şi ucenicii Lui s-au mirat de învăţătura Lui. 
Când un slujbaş, care a lucrat cu succes în aducerea de suflete la Isus 
Hristos, părăseşte lucrarea sacră pentru a obţine un câştig vremelnic, 
el se cheamă un apostat şi va fi făcut răspunzător faţă de Dumnezeu 
pentru talentele care au fost întrebuințate greşit. Când oameni de 
afaceri, fermieri, meseriaşi, negustori, avocaţi etc. devin membri ai 
bisericii, ei devin slujbaşi ai lui Hristos, şi cu toate că talentele lor 
pot fi complet diferite, responsabilitatea lor de a face să înainteze 
cauza lui Dumnezeu, prin efort personal şi cu mijloace proprii, nu 
este mai mică decât cea care apasă asupra pastorului. Vaiul care va 
cădea asupra pastorului, dacă nu predică Evanghelia, va cădea tot 
atât de sigur asupra omului de afaceri dacă, cu diferiţii lui talanţi, nu 
vrea să fie conlucrător cu Hristos în realizarea aceloraşi rezultate. 
Când li se explică acest lucru, unii vor spune: „Aceasta este o vorbă 
prea tare“; cu toate acestea, ea este adevărată, deşi este continuu 
contrazisă de practica oamenilor care mărturisesc că sunt urmaşi ai 
lui Hristos. 

Dumnezeu a procurat pâine pentru poporul Său din pustie printr- 
o minune a îndurării şi El ar fi putut procura tot ce era necesar 
pentru slujba religioasă, dar n-a făcut-o, pentru că, în nemărginita Sa 
înţelepciune, a văzut că instruirea morală a poporului Său depindea 
de conlucrarea lor cu El, fiecare dintre ei trebuind să facă ceva. 
Atâta timp cât adevărul este progresiv, cerinţele lui Dumnezeu apasă 
asupra oamenilor să dea ceea ce le-a încredinţat El tocmai pentru 
scopul acesta. Dumnezeu, Creatorul omului, prin instituirea planului 
de binefacere sistematică, a făcut ca lucrarea să fie suportată în 
mod egal de către toţi, în funcţie de aptitudini. Fiecare trebuie să 
fie propriul său controlor şi este lăsat să dea cum îşi propune în 
inima sa. Dar sunt unii vinovaţi de acelaşi păcat ca şi Anania şi 
Safira, crezând că, dacă rețin o parte din ceea ce cere Dumnezeu, 
prin sistemul zecimii, fraţii niciodată nu vor cunoaşte acest lucru. 
Aşa a crezut perechea vinovată al cărei exemplu ne este dat ca o 
avertizare. Prin acest caz, Dumnezeu dovedeşte că El cercetează 
inima. Motivele şi scopurile omului nu pot fi ascunse de El. Domnul 
a lăsat o avertizare veşnică pentru creştinii din toate veacurile, ca 
să se păzească de păcatul spre care sunt înclinate continuu inimile 
oamenilor. 

Deşi acum nu se vede nici un semn al dezaprobării lui Dumnezeu, 
pentru repetarea păcatului comis de Anania şi Safira, totuşi păcatul 
este tot atât de hidos în faţa lui Dumnezeu şi aduce pedeapsa tot 
atât de sigur asupra păcătosului la ziua judecății; însă mulţi vor 
simţi blestemul lui Dumnezeu chiar în această viaţă. Când se face o 
făgăduinţă pentru cauză, aceasta este o juruinţă făcută lui Dumnezeu 
şi ea trebuie ţinută. În faţa lui Dumnezeu nu este mai puţin decât 
un sacrilegiu a ne însuşi pentru propriul nostru folos ceea ce a fost 
făgăduit o dată pentru înaintarea sfintei Sale lucrări. 

Când am promis verbal sau scris, în prezenţa fraţilor noştri să 
dăm o sumă anumită, ei sunt martori oculari ai contractului făcut 
între noi şi Dumnezeu. Promisiunea nu este făcută omului, ci lui 
Dumnezeu, şi este ca o notă scrisă unui vecin. Pentru creştin, nici 
un angajament legal nu îl obligă pentru plata banilor mai mult decât 
făgăduinţa făcută lui Dumnezeu. 

Persoanele care făgăduiesc în felul acesta semenilor lor, în gene- 
ral, nu se gândesc să ceară să fie eliberate de făgăduinţele lor. Dar 
pentru o juruinţă făcută lui Dumnezeu, Dătătorul tuturor favorurilor, 

care este de o importanţă şi mai mare, de ce căutăm să fim eliberaţi? 
Vrea omul să considere făgăduinţa lui mai puţin obligatorie pentru 
că este făcută lui Dumnezeu? Vrea omul, care mărturiseşte că este 
mântuit prin sacrificiul fără margini al lui Isus Hristos, să-L „jefu- 
iască pe Dumnezeu“? Juruinţele şi acţiunile lui nu sunt cântărite în 
balanţa dreptăţii tribunalului ceresc? 

Fiecare dintre noi are un proces în curs de desfăşurare la tribuna- 
lul ceresc. Umblarea noastră să constituie dovada împotriva noastră? 
Cazul lui Anania şi al Safirei a fost foarte grav. Reţinând o parte 
din preţ, ei L-au minţit pe Duhul Sfânt. O vinovăţie asemănătoare 
apasă asupra fiecărui ins care comite astfel de păcate. Când inimile 
oamenilor sunt înduioşate prin prezenţa Duhului lui Dumnezeu, ele 
sunt mai sensibile la impresiile Duhului Sfânt şi sunt luate hotărâri 
pentru a renunţa la eu şi a se sacrifica pentru cauza lui Dumnezeu. 
Când lumina divină străluceşte în încăperile minţii cu claritate şi cu 
o putere neobişnuită, atunci sunt învinse simţămintele omului firesc, 
egoismul îşi pierde puterea asupra inimii şi este trezită dorinţa de 
a imita Modelul, pe Isus Hristos, practicând lepădarea de sine şi 
binefacerea. 

Dispoziţia omului egoist din fire devine atunci amabilă şi miloasă 
faţă de păcătoşii pierduţi şi el Îi face lui Dumnezeu o făgăduinţă 
solemnă, cum au făcut Avraam şi Iacov. La astfel de ocazii sunt 
prezenţi îngeri cereşti. Iubirea de Dumnezeu şi iubirea pentru suflete 
triumfă peste egoism şi iubirea de lume. Acesta este cazul mai ales 
când vorbitorul prezintă, în puterea Duhului lui Dumnezeu, planul 
de răscumpărare prezentat de Maiestatea cerului în jertfa crucii. 
Din următoarele texte biblice putem vedea cum priveşte Dumnezeu 
subiectul juruinţelor: 

„Moise a vorbit căpeteniilor seminţiilor copiilor lui Israel, şi a 
zis: «lată ce porunceşte Domnul. Când un om va face o juruinţă 
Domnului sau un jurământ prin care se va lega printr-o făgăduială, să 
nu-şi calce cuvântul, ci să facă potrivit cu tot ce i-a ieşit din gură». 
„Nu lăsa gura ta să te bage în păcat şi nu zice înaintea trimisului lui 
Dumnezeu: «M-am pripit». Pentru ce să Se mânie Dumnezeu din 
pricina cuvintelor tale şi să te nimicească lucrarea mâinilor tale?“. 
„De aceea voi merge în casa Ta cu arderi de tot, îmi voi împlini 
juruinţele făcute Ție, juruinţe care mi-au ieşit de pe buze, pe care mi 
le-a rostit gura când eram la strâmtorare.“ „Este o cursă pentru om 

să facă în pripă o făgăduinţă sfântă şi abia după ce a făcut juruinţa să 
se gândească.“ „Dacă faci o juruinţă Domnului, Dumnezeului tău, 
să nu pregeţi s-o împlineşti, căci Domnul, Dumnezeul tău, îţi va cere 
socoteală şi te vei face vinovat de un păcat. Dacă te fereşti să faci 
o juruinţă, nu faci un păcat. Dar să păzeşti şi să împlineşti ce-ţi va 
ieşi de pe buze, şi anume juruinţele pe care le vei face de bunăvoie 
Domnului, Dumnezeului tău şi pe care le vei rosti cu gura ta.“ 

„Faceţi juruinţe Domnului, Dumnezeului vostru, şi împliniţi-le! 
Toţi cei ce-L înconjoară să aducă daruri Dumnezeului celui înfri- 
coşat.“ „Dar voi îl pângăriţi, prin faptul că ziceţi: «Masa Domnului 
este spurcată şi ce aduce ea este o mâncare de disprețuit!» Voi ziceţi: 
«Ce mai osteneală!» şi o dispreţuiţi, zice Domnul oştirilor; şi aduceţi 
ce este furat, şchiop sau beteag: «Iată darurile de mâncare pe care le 
aduceţi! Pot Eu să le primesc din mâinile voastre?» zice Domnul. 
Nu! Blestemat să fie înşelătorul, care are în turma lui o vită de parte 
bărbătească şi totuşi juruieşte şi jertfeşte Domnului o vită beteagă! 
Căci Eu sunt un Împărat mare, zice Domnul oştirilor, şi Numele Meu 
este înfricoşat printre neamuri.“ 

„Dacă ai făcut o juruinţă lui Dumnezeu, nu zăbovi s-o împlineşti, 
căci Lui nu-l plac cei fără minte, de aceea împlineşte juruinţa pe 
care ai făcut-o. Mai bine să nu faci nici o juruinţă, decât să faci o 
juruință şi să n-o împlineşti“ ( Eclesiastul 5, 4.5 ). 

Dumnezeu a dat omului o parte de făcut în realizarea mântuirii 
semenilor săi. El poate lucra în legătură cu Hristos, făcând fapte de 
îndurare şi de binefacere. Dar el nu-i poate mântui, nefiind în stare 
să satisfacă cerinţele dreptăţii insultate. Aceasta o poate face numai 
Fiul lui Dumnezeu, lăsând la o parte onoarea şi slava, îmbrăcând 
natura Sa divină cu natură omenească şi venind pe pământ spre a Se 
umili şi a vărsa sângele Său în favoarea neamului omenesc. 

Însărcinându-i pe ucenicii Săi să meargă „în toată lumea să pre- 
dice Evanghelia la orice făptură“, Hristos le-a încredinţat oamenilor 
lucrarea de răspândire a Evangheliei. Dar, în timp ce unii merg să 
propovăduiască, El îi cheamă pe alţii să răspundă cerinţelor Sale 
asupra lor pentru zecimi şi daruri, cu care să sprijine lucrarea de 
slujire şi să răspândească adevărul tipărit peste tot în ţară. Acestea 
sunt mijloacele lui Dumnezeu de înălţare a omului. Este tocmai lu- 
crarea de care are El nevoie, pentru că ea va stârni cele mai profunde 

simpatii ale inimii şi va pune în exerciţiu cele mai înalte aptitudini 
ale minţii. 

Orice lucru bun de pe pământ a fost pus aici de mâna darnică 
a lui Dumnezeu, ca expresie a iubirii Sale pentru om. Cei săraci 
sunt ai Lui şi cauza religiei este tot a Lui. El a pus mijloace în 
mâinile oamenilor, ca darurile Sale divine să se poată scurge prin 
canale umane, pentru a face lucrarea hotărâtă nouă pentru salvarea 
semenilor noştri. Fiecare are lucrarea lui hotărâtă în marele câmp. 
Şi totuşi, nimeni să nu creadă că Dumnezeu este dependent de om. 
El putea rosti cuvântul, şi fiecare fiu al sărăciei avea să fie făcut 
bogat. Într-o clipită de timp, El putea să vindece neamul omenesc 
de toate bolile lui. El putea să se lipsească de pastori cu desăvârşire 
şi să-i facă pe îngeri ambasadori ai adevărului Său. El putea să scrie 
adevărul pe firmament, sau să-l tipărească pe frunzele pomilor şi 
pe florile câmpului, sau, printr-un glas auzibil, putea să-l proclame 
din cer. Dar Tatăl cel atotînţelept n-a ales nici una dintre aceste 
căi. El ştia că omul trebuia să facă ceva pentru ca viaţa să poată fi 
o binecuvântare pentru el. Aurul şi argintul sunt ale Domnului şi, 
dacă alegea, El putea să le plouă din cer; dar, în loc de aceasta, El 
l-a făcut pe om ispravnic al Lui, încredinţându-i mijloace, nu să fie 
acumulate, ci să fie folosite pentru binele altora. În felul acesta, omul 
devine mijlocul prin care El Îşi împarte binecuvântările pe pământ. 
Dumnezeu a făcut planul sistemului de binefacere pentru ca omul 
să poată deveni asemenea Creatorului său, binevoitor şi neegoist în 
caracter, în cele din urmă părtaş cu EI la slăvita răsplată veşnică. 

Dumnezeu lucrează prin unelte omeneşti şi oricine va trezi con- 
ştiinţa oamenilor, provocându-i pentru fapte bune şi pentru un interes 
adevărat în înaintarea cauzei adevărului, nu face aceasta de le sine, 
ci prin Duhul lui Dumnezeu care lucrează în el. Făgăduinţele făcute 
în astfel de împrejurări au un caracter sacru, fiind roade ale lucrării 
Duhului lui Dumnezeu. Când făgăduinţele acestea sunt îndeplinite, 
Cerul acceptă jertfa şi aceşti lucrători generoşi sunt creditaţi cu o ast- 
fel de comoară investită în banca cerului. Unii ca aceştia pun o bună 
temelie pentru timpul care vine, ca să poată apuca viaţa veşnică. 

Dar când prezenţa imediată a Duhului lui Dumnezeu nu este aşa 
de viu simțită şi mintea ajunge antrenată în îngrijorările vremelnice 
ale vieţii, ei sunt atunci ispitiţi să pună la îndoială forţa obligaţiei 
pe care şi-au asumat-o de bunăvoie şi, cedând sugestiilor lui Satana, 

ei raționează că asupra lor a fost făcută o presiune exagerată şi că 
au acţionat sub excitarea ocaziei; că cererea de mijloace spre a fi 
folosite pentru cauza lui Dumnezeu a fost exagerată şi că ei au fost 
convinşi să făgăduiască sub pretexte false, fără să înţeleagă pe deplin 
subiectul, şi de aceea doresc să fie eliberaţi. Au pastorii puterea să 
le accepte scuzele şi să spună: „Voi nu mai sunteţi obligaţi faţă 
de făgăduinţa voastră; sunteţi dezlegaţi de juruinţa voastră“? Dacă 
îndrăznesc să facă aceasta, ei devin părtaşi la păcatul de care se face 
vinovat cel care îşi retrage făgăduinţa. 

Prima alocare din tot venitul nostru s-o facem pentru Dumne- 
zeu. În sistemul de binefacere prescris pentru iudei li se cerea ori 
să aducă Domnului primele roade din toate darurile Sale, fie din 
turmele şi cirezile lor, fie din produsele ţarinilor, livezilor sau viei, 
ori să le răscumpere printr-un echivalent. Cum s-a schimbat ordinea 
lucrurilor în zilele noastre! Cerinţele şi pretențiile Domnului, dacă 
li se va da vreo atenţie, sunt lăsate tocmai la urmă. Totuşi, lucrarea 
noastră are nevoie de mijloace de zece ori mai multe acum decât 
au avut nevoie iudeii. Însărcinarea cea mare dată apostolilor a fost 
să meargă în toată lumea şi să propovăduiască Evanghelia. Aceasta 
arată întinderea lucrării şi creşterea răspunderii care apasă asupra 
urmaşilor lui Hristos din zilele noastre. Dacă legea cerea zecimi şi 
daruri cu mii de ani în urmă, cu cât sunt ele mult mai importante 
acum! Dacă bogaţii şi săracii trebuia să dea o sumă proporțională 
cu averea lor în economia iudaică, acum ea este de două ori mai 
importantă. 

Majoritatea celor care mărturisesc a fi creştini îşi împart mijloa- 
cele cu mare silă. Mulţi dintre ei nu dau lui Dumnezeu a douăzecea 
parte din venitul lor, iar mulţi dau cu mult mai puţin decât atât; 
în acelaşi timp, este o mare grupă care jefuieşte pe Dumnezeu de 
zecimea cea mică şi alţii care vor să dea numai zecimea. Dacă toată 
zecimea s-ar vărsa în tezaurul Domnului aşa cum ar trebui, s-ar primi 
astfel de binecuvântări, încât darurile şi jertfele pentru scopuri sacre 
s-ar înmulţi de zece ori şi astfel ar fi păstrată deschisă calea între 
Dumnezeu şi om. Urmașii lui Hristos să nu aştepte apeluri mişcă- 
toare pentru a-i trezi la acţiune. Dacă sunt treziţi spiritual, ei vor auzi 
în venitul fiecărei săptămâni, mare sau mic, glasul lui Dumnezeu 
şi al conştiinţei cerând cu autoritate zecimile şi darurile datorate 
Domnului. 

Lucrarea şi darurile urmaşilor Lui nu sunt numai dorite, ci, într- 
un sens, ele sunt absolut necesare. Cerul întreg este interesat în 
salvarea omului şi aşteaptă ca oamenii să devină interesaţi de propria 
lor mântuire şi de aceea a semenilor lor. Toate lucrurile sunt gata, 
dar biserica este aparent pe terenul fermecat. Când se vor trezi şi vor 
depune la picioarele lui Isus rugăciunile, averea şi toate energiile şi 
resursele lor, cauza adevărului va triumfa. Îngerii sunt uimiţi văzând 
cum creştinii fac atât de puţin, când Isus le-a dat un astfel de exemplu, 
neretrăgându-Se nici de la moarte, şi încă o moarte ruşinoasă. Este 
o mirare pentru ei faptul că, atunci când mărturisitorii vin în contact 
cu egoismul lumii, ei pot să revină la vederile lor strâmte şi la motive 
egoiste. 

Două dintre cele mai mari păcate din lumea creştină de astăzi 
sunt prefăcătoria şi lăcomia în cele care au de-a face cu Dumnezeu. 
Există o creştere a nepăsării din partea multora în ce priveşte îm- 
plinirea făgăduinţelor lor faţă de diferitele instituţii şi întreprinderi 
religioase. Mulți privesc la actul făgăduinţei ca şi când acesta nu le- 
ar impune nici o obligaţie de îndeplinit. Dacă socotesc că banii lor le 
vor aduce un profit considerabil, fiind investiţi în acţiunile de bancă 
sau în negustorie, sau dacă sunt indivizi în legătură cu instituţia pe 
care au făgăduit s-o ajute, care fac excepţie de la această acţiune de 
susţinere, ei se simt perfect liberi să-şi folosească banii după cum 
le place. Această lipsă de integritate este existentă în mare măsură 
printre cei care mărturisesc că păzesc poruncile lui Dumnezeu şi 
privesc spre arătarea pe curând a Domnului şi Mântuitorului lor. 

Planul dăruirii benevole a fost orânduit de Dumnezeu, dar în- 
deplinirea fidelă a cerinţelor lui Dumnezeu adesea este refuzată ori 
amânată, ca şi când făgăduinţele solemne n-ar avea nici o semnifica- 
tie. Din cauza faptului că membrii bisericii neglijează plata zecimii 
şi împlinirea făgăduinţelor, instituțiile noastre nu sunt scutite de 
lipsuri financiare. Dacă cu toţii, bogaţi şi săraci, ar aduce zecimea la 
vistierie, ar fi provizii suficiente de mijloace pentru a scoate cauza 
din criza financiară şi ar duce înainte în mod remarcabil lucrarea 
misionară din diferitele ei departamente. Dumnezeu apelează la cei 
care cred adevărul să-l predea lucrurile care sunt ale Sale. Cei care 
au crezut că a reţine de la Dumnezeu este un câştig vor experimenta, 
în cele din urmă, blestemul Lui ca rezultat al jefuirii Sale de către 
ei. Nimic altceva decât incapacitatea totală de a plăti poate scuza 

pe cineva de neglijarea de a împlini prompt obligațiile sale faţă de 
Domnul. Nepăsarea faţă de problema aceasta dovedeşte că te afli 
în starea de orbire şi înşelăciune şi că nu eşti vrednic de numele de 
creştin. 

O comunitate este răspunzătoare pentru făgăduinţele membrilor 
ei individuali. Dacă văd că este un frate care neglijează să-şi îm- 
plinească juruinţele, ei trebuie să lucreze cu el amabil, dar lămurit. 
Dacă nu se află în împrejurări care să-i dea posibilitatea să-şi plă- 
tească juruinţa şi este un membru merituos şi cu inimă binevoitoare, 
atunci comunitatea să-l ajute în mod compătimitor. Astfel, ei pot 
trece dificultatea şi pot primi ei înşişi o binecuvântare. 

Dumnezeu doreşte ca membrii bisericii Sale să considere obli- 
gaţiile lor faţă de El tot aşa de stricte ca şi îndatoririle lor faţă de 
comerciant sau faţă de piaţă. Fiecare să-şi revizuiască viaţa din 
trecut, să vadă dacă au fost neglijate făgăduinţele neplăcute sau ne- 
răscumpărate, şi apoi să facă eforturi în plus spre a plăti „ultimul 
bănuţ“; pentru că toţi trebuie să fim confruntaţi şi să aşteptăm rezul- 
tatul final al unui tribunal unde nimic nu va rămâne în picioare la 
test, decât integritatea şi adevărul. 

„Nu vă strângeţi comori pe pământ, unde le mănâncă moliile 
şi rugina, şi unde le sapă şi le fură hoţii; ci strângeţi-vă comori în 
cer, unde nu le mănâncă moliile şi rugina, şi unde hoţii nu le sapă, 
nici nu le fură.“ Egoismul este un păcat care distruge sufletul. Sub 
acest titlu vine lăcomia, care este idolatrie. Toate lucrurile aparţin lui 
Dumnezeu. Toată prosperitatea de care ne bucurăm este rezultatul 
binefacerii divine. Dumnezeu este marele Dătător. Dacă El cere o 
parte din generoasa alocaţie pe care ne-a dat-o, nu o face ca să Se 
îmbogăţească prin darurile noastre, pentru că El n-are nevoie de 
nimic din mâna noastră; dar o face pentru ca noi să avem ocazia să 
exercităm lepădare de sine, iubire şi simpatie pentru semenii noştri 
şi astfel să devenim cu mult mai buni. În fiecare dispensaţiune de la 
Adam până în zilele noastre, Dumnezeu a pretins proprietatea omu- 
lui, spunând: Eu sunt adevăratul proprietar al Universului, de aceea 
consacră-Mi Mie primele tale roade, adu un tribut de credincioşie, 
predă-Mi Mie ce este al Meu, recunoscând astfel suveranitatea Mea, 
şi tu vei fi liber să reţii şi să te bucuri de darurile Mele, şi binecu- 
vântările Mele te vor însoţi. „Cinsteşte pe Domnul cu averile tale, şi 
cu cele dintâi roade din tot venitul tău.“ 

În primul rând vin cerinţele lui Dumnezeu. Noi nu facem voia 
Lui dacă Îi consacrăm ceea ce a rămas din venitul nostru după ce 
au fost îndeplinite toate lipsurile noastre imaginare. Înainte de a fi 
consumat vreo parte din veniturile noastre, trebuie să luăm şi să-l 
prezentăm Lui acea parte pe care o cere El. În vechea dispensaţiune, 
pe altar ardea continuu o jertfă de mulţumire, care arăta astfel nesfâr- 
şita obligaţie a omului faţă de Dumnezeu. Dacă avem prosperitate 
în ocupaţia noastră vremelnică, se datorează faptului că Dumnezeu 
ne binecuvântează. O parte din acest venit trebuie consacrat pentru 
săraci şi o mare parte să fie dedicată cauzei lui Dumnezeu. Când 
este predat lui Dumnezeu ceea ce pretinde El, restul va fi sfinţit şi 
binecuvântat pentru folosul nostru propriu. Dar când un om jefuieşte 

pe Dumnezeu prin reținerea a ceea ce cere El, blestemul Lui rămâne 
asupra întregului. 

Dumnezeu i-a făcut pe oameni canale prin care să curgă darurile 
Sale pentru a susține lucrarea care vrea să fie dusă înainte în lume. 
El le-a dat proprietăți ca să fie folosite cu înțelepciune, şi nu îngră- 
mădite în mod egoist sau cheltuite extravagant în lux şi satisfacere 
egoistă, nici pentru îmbrăcăminte sau împodobirea caselor lor. El le- 
a încredinţat mijloace cu care să-i sprijine pe slujitorii Săi în lucrarea 
lor ca propovăduitori şi misionari şi pentru a susține instituţiile pe 
care El le-a rânduit în mijlocul nostru. Cei care se bucură de preţi- 
oasa lumină a adevărului ar trebui să simtă o dorinţă arzătoare spre 
a fi trimisă peste tot. Sunt câţiva purtători de steaguri credincioşi 
care niciodată nu se dau înapoi de la datorie sau să se eschiveze 
de la răspunderi. Inimile şi pungile lor sunt totdeauna deschise la 
fiecare apel pentru mijloace spre înaintarea cauzei lui Dumnezeu. 
Într-adevăr, se pare că unii sunt gata să depăşească datoria lor, ca 
şi când se tem că vor pierde ocazia de a-şi investi partea în banca 
cerului. Alţii vor să facă cât mai puţin posibil. Ei îşi strâng comoara 
sau risipesc bani pentru ei înşişi, dând fără plăcere o nimica toată 
pentru susţinerea cauzei lui Dumnezeu. Dacă fac o promisiune sau 
o juruinţă lui Dumnezeu, după aceea o regretă şi vor să evite plata 
ei atâta timp cât pot, dacă nu întru totul. Ei fac ca zecimea lor să 
fie cât mai mică cu putinţă, ca şi când s-ar teme că ceea ce redă 
lui Dumnezeu este pierdut. Diferitele noastre instituţii se pot afla 
în criză de bani, dar această categorie acţionează ca şi când pentru 
ei nu contează dacă ele progresează sau nu. Şi totuşi, acestea sunt 
uneltele lui Dumnezeu cu care să se lumineze lumea. 

Aceste instituţii n-au primit donaţii sau moşteniri, ca alte institu- 
ţii de acelaşi fel. Şi totuşi Dumnezeu le-a făcut să progreseze, le-a 
binecuvântat şi le-a făcut mijloace pentru binele multora. Printre noi 
se află oameni în vârstă, care se apropie de încheierea timpului de 
probă; dar, din lipsă de bărbați prudenţi care să procure pentru cauza 
lui Dumnezeu mijloacele din posesia lor, acestea trec în mâinile 
celor care îi slujesc lui Satana. Aceste mijloace nu le-au fost date 
decât cu împrumut, spre a le returna Lui; dar, în nouă cazuri din 
zece, fraţii aceştia, când coboară de pe scena de acţiune, destinează 
proprietatea lui Dumnezeu în aşa fel, încât nu poate fi spre slava 
Lui, pentru că din ea nici un dolar nu va ajunge vreodată în vistieria 

Domnului. În unele cazuri, aceşti fraţi aparent buni au avut sfetnici 
neconsacraţi, care au sfătuit din punctul lor de vedere şi nu după 
gândul lui Dumnezeu. Adesea, averea este lăsată prin testament 
copiilor şi nepoților numai spre paguba lor. Ei nu-L iubesc pe Dum- 
nezeu şi nici adevărul şi de aceea aceste mijloace, care sunt toate 
ale Domnului, trec în rândurile lui Satana, spre a fi controlate de el. 
Satana este mult mai vigilent, mai ager şi mai dibaci în a născoci 
să-şi asigure mijloace decât sunt fraţii noştri pregătiţi să asigure ce 
este al Domnului pentru lucrarea Sa. Unele testamente sunt făcute 
atât de confuz, încât ele nu pot corespunde exigenţelor legii şi în 
felul acesta au fost pierduţi mii de dolari pentru cauză. Fraţii noştri 
ar trebui să simtă că asupra lor apasă responsabilitatea, ca slujbaşi 
credincioşi în cauza lui Dumnezeu, să exerseze intelectul lor faţă de 
această problemă şi să asigure Domnului ceea ce este al Lui. 

Mulţi manifestă o sensibilitate inutilă în această privinţă. Ei so- 
cotesc că păşesc pe teren interzis când prezintă subiectul averii celor 
în vârstă sau invalizilor pentru a afla ce dispoziţie testamentară inten- 
ționează să facă cu privire la ea. Dar această îndatorire este tot atât 
de sacră ca şi datoria de a propovădui Cuvântul spre a salva suflete. 
Iată un om cu banii lui Dumnezeu sau averea Lui în mâinile sale. 
El este pe punctul de a preda isprăvnicia lui. Va pune el mijloacele 
pe care i le-a împrumutat Dumnezeu, spre a fi folosite în cauza Lui, 
în mâinile oamenilor păcătoşi numai pentru că îi sunt rude? Să nu 
se simtă bărbaţii creştini interesaţi şi doritori pentru binele viitor al 
acelui om, cât şi pentru interesul cauzei lui Dumnezeu, astfel ca el să 
facă o dispoziţie testamentară corectă privind banii Domnului său, 
talanţi care i-au fost împrumutaţi pentru o îmbunătăţire înţeleaptă? 
Vor sta fraţii lui să-l vadă pierzându-și stăpânirea asupra acestei vieţi 
şi în acelaşi timp jefuind vistieria lui Dumnezeu? Aceasta ar fi o 
pierdere teribilă pentru el şi pentru cauză; pentru că, prin punerea 
talantului banilor în mâinile celor care n-au nici o consideraţie pen- 
tru adevărul lui Dumnezeu, el l-ar înfăşura în mod practic într-un 
prosop şi l-ar ascunde în pământ. 

Domnul doreşte ca urmaşii Săi să se lipsească de mijloacele lor 
în timp ce pot s-o facă ei înşişi. Unii pot să întrebe: „Trebuie să ne 
deposedăm într-adevăr de tot ce se cheamă a fi al nostru?“ Nouă 
poate să nu ni se ceară să facem aceasta acum, dar trebuie să fim 
dispuşi să facem aşa de dragul lui Hristos. Trebuie să recunoaştem 

că posesiunile noastre sunt în mod absolut ale Lui, folosindu-le cu 
generozitate oricând sunt necesari bani pentru avansarea cauzei Sale. 
Unii îşi închid urechile faţă de apelurile făcute pentru bani spre a fi 
folosiţi la trimiterea misionarilor în ţări străine şi pentru publicarea 
adevărului şi răspândirea lui ca frunzele toamna, peste tot în lume. 
Astfel ei îşi scuză lăcomia, spunând că au făcut aranjamente pentru 
a fi generoşi la moarte. Ei au ţinut seamă de cauza lui Dumnezeu 
în testamentele lor. De aceea trăiesc o viaţă de zgârcenie, jefuind 
pe Dumnezeu de zecimi şi daruri, iar în testamente, Îi redau lui 
Dumnezeu numai o mică parte din ce le-a împrumutat El, în timp 
ce o foarte mare parte este luată în stăpânire de rude care n-au nici 
un interes pentru adevăr. Acesta este cel mai rău fel de jaf. Ei ÎL 
jefuiesc pe Dumnezeu de ceea ce I se cuvine de drept, nu numai pe 
tot parcursul vieţii lor, ci şi la moarte. 

Este o nebunie curată să se amâne pregătirile pentru viaţa viitoare 
până aproape de ultimul ceas al vieţii prezente. De asemenea, este o 
mare greşeală a amâna să se răspundă cerinţelor lui Dumnezeu de 
generozitate pentru cauza Sa până ce vine timpul ca să transferați 
isprăvnicia voastră asupra altora. Cei cărora le încredinţaţi talanţii 
voştri sub formă de bani pot să nu-i întrebuinţeze atât de bine cum 
i-ați întrebuința voi. Cum îndrăznesc oamenii bogaţi să se expună 
unui risc atât de mare? Cei care aşteaptă până la moarte ca să facă 
o dispoziţie testamentară a averii lor o predau mai degrabă morţii 
decât lui Dumnezeu. Făcând astfel, mulţi acţionează direct împotriva 
planului lui Dumnezeu, lămurit arătat în Cuvântul Său. Dacă vor să 
facă bine, ei trebuie să prindă momentele actuale de aur şi să lucreze 
cu toată puterea lor, ca şi cum s-ar teme că pot pierde ocazia favorită. 

Cei care îşi neglijează datoria pe care o cunosc, nerăspunzând ce- 
rinţelor lui Dumnezeu în această viaţă, şi care îşi liniştesc conştiinţa 
contând pe întocmirea testamentului nu vor primi cuvinte de laudă 
de la Stăpânul lor şi nu vor primi nici răsplată. Ei n-au practicat le- 
pădarea de sine, ci au reţinut în mod egoist mijloacele lor atâta timp 
cât au putut, renunțând la ele numai când i-a pretins moartea. Ceea 
ce mulţi îşi propun să amâne până ce sunt gata să moară, dacă ar fi 
într-adevăr creştini, ar face în timpul vieţii, atunci când sunt sănătoşi. 
Ei s-ar consacra pe sine şi averea lor lui Dumnezeu şi, lucrând ca 
ispravnici ai Lui, ar avea mulţumirea că îşi fac datoria. Devenind 
propriii lor executori, pot veni ei înşişi în întâmpinarea cerinţelor lui 

Dumnezeu, în loc să transfere răspunderea asupra altora. Noi trebuie 
să ne socotim ispravnici ai proprietăţii Domnului şi pe Dumnezeu ca 
pe proprietarul suprem, căruia trebuie să-l restituim ceea ce este al 
Lui, când o va cere El. Când va veni să primească cu dobândă ceea 
ce este al Lui, cei lacomi vor vedea că, în loc de înmulţirea talanţilor 
încredinţaţi lor, ei şi-au atras asupra lor condamnarea pronunţată 
asupra slujitorului netrebnic. 

Domnul socoteşte ca moartea slujitorilor Lui să fie privită ca 
o pierdere din cauza influenţei spre bine pe care au exercitat-o 
şi multelor daruri de bunăvoie pe care le-au dat spre a întreţine 
vistieria lui Dumnezeu. 'Testamentele muribunzilor sunt un înlocuitor 
nenorocit pentru dărnicia din timpul vieţii. Slujitorii lui Dumnezeu 
trebuie să-şi facă testamentele în fiecare zi prin fapte bune şi daruri 
generoase pentru Dumnezeu. Ei nu trebuie să îngăduie ca suma dată 
lui Dumnezeu să fie disproporționat de mică în comparaţie cu ce 
şi-au însuşit pentru folosul lor. Făcându-şi zilnic testamentul, îşi vor 
aduce aminte de acele obiective şi de acei prieteni de care sunt legaţi 
afectiv. Cel mai bun prieten al lor este Isus. El nu Şi-a cruțat propria 
Lui viaţă, ci de dragul lor a devenit sărac, pentru ca prin sărăcia Lui 
ei să se poată îmbogăţi. El merită inima întreagă, averea, tot ceea ce 
sunt şi au. Dar mulţi care mărturisesc a fi creştini amână cerinţele lui 
Isus cât trăiesc şi-L insultă, dându-l o nimica toată la moarte. Aceşti 
oameni să-şi aducă aminte că această jefuire a lui Dumnezeu nu este 
o acţiune impulsivă, ci un plan premeditat, pe care ei îl prefaţează 
cu expresia: „Fiind cu mintea întreagă“. După ce au păgubit cauza 
lui Dumnezeu pe parcursul vieţii, ei continuă s-o fraudeze şi după 
moarte. Şi aceasta are loc cu consimţământul tuturor puterilor minţii. 
Mulţi se mulţumesc să întocmească un astfel de testament pe patul 
morţii. Testamentul este o parte a pregătirii lor pentru moarte şi este 
în aşa fel pregătit, ca averea să nu le tulbure ultimele ceasuri din 
viaţă. Pot acestea să stea cu plăcere alături de solicitarea care li se 
va face de a da socoteală de isprăvnicia lor? 

Noi toţi trebuie să fim bogaţi în fapte bune în această viaţă, dacă 
dorim să ne asigurăm viitorul, viaţa veşnică. Când se va ţine ju- 
decata şi cărţile vor fi deschise, fiecare va fi răsplătit după faptele 
lui. Multe nume sunt înregistrate în registrul comunităţii în dreptul 
cărora, în Registrul cerului, s-a înregistrat jefuire. Şi dacă aceştia nu 
se pocăiesc şi nu lucrează pentru Domnul cu bunăvoință dezintere- 

sată, cu siguranţă că vor avea parte de condamnarea ispravnicului 
necredincios. 

Adesea se întâmplă ca un om de afaceri activ să fie doborât fără 
nici o avertizare prealabilă şi la cercetarea afacerii lui se află a fi în 
cea mai încurcată situaţie. În efortul de a-şi pune în ordine averea, 
onorariile avocaţilor consumă din avere o mare parte, dacă nu totul, 
în timp ce soţia, copiii şi cauza lui Hristos sunt jefuiţi. Cei care sunt 
ispravnici credincioşi ai mijloacelor Domnului vor şti exact care este 
starea afacerii lor şi, ca oameni înţelepţi, vor fi pregătiţi pentru orice 
caz de urgenţă. Dacă timpul lor de probă se va încheia brusc, ei nu 
vor lăsa o încurcătură aşa de mare asupra celor care sunt chemaţi să 
le aranjeze averea. 

Mulţi nu sunt instruiți să-şi facă testamentele atâta timp cât 
sunt sănătoşi. Dar această precauţie trebuie s-o aibă fraţii noştri. Ei 
trebuie să cunoască starea lor financiară şi să nu îngăduie ca afacerea 
lor să ajungă încurcată. Ei trebuie să-şi aranjeze averea în aşa fel, 
încât s-o poată părăsi oricând. 

Testamentele să fie făcute în aşa fel, încât să corespundă pre- 
vederilor legale. După ce au fost redactate, ele pot rămâne ani de 
zile fără să aducă nici o vătămare, dacă donațiile continuă să fie 
făcute din timp în timp, după cum are nevoie cauza. Moartea nu va 
veni cu o zi mai devreme, fraţilor, pentru că v-aţi făcut testamentul. 
Lăsându-vă averea prin testament rudelor voastre, asiguraţi-vă că nu 
aţi uitat cauza lui Dumnezeu. Voi sunteţi agenţii Săi, care deţineţi 
averea Lui, şi de cerinţele Lui trebuie să ţineţi seamă în primul rând. 
Desigur că soţia şi copiii voştri nu trebuie lăsaţi să fie săraci; pentru 
ei trebuie făcute prevederi, dacă sunt nevoiaşi. Dar să nu puneţi în 
testamentul vostru o lungă listă de rude care nu sunt nevoiaşe, numai 
pentru simplul fapt că aşa este obiceiul. 

Păstraţi mereu în minte faptul că actualul sistem egoist de a dis- 
pune de avere nu este planul lui Dumnezeu, ci născocirea omului. 
Creştinii trebuie să fie reformatori şi să desființeze sistemul pre- 
zent, dând alcătuirii testamentelor un aspect cu totul nou. Fie ca 
ideea căstverea pe care o administrăm este a Domnului să fie mereu 
prezentă. Voința lui Dumnezeu în această privinţă este lege. Dacă 
un om te-a făcut executor testamentar al averii lui, nu vei studia 
îndeaproape voinţa testamentului, pentru ca cea mai mică sumă să 
nu fie deturnată? Tatăl vostru ceresc v-a încredinţat avere şi v-a dat 

testamentul Lui pentru a şti cum să fie folosită. Dacă acest testament 
este studiat cu inimă altruistă, ceea ce aparţine lui Dumnezeu nu 
va fi deturnat. Cauza Domnului a fost ruşinos neglijată, în timp ce 
El i-a aprovizionat pe oameni cu mijloace suficiente pentru a face 
faţă oricărei urgenţe, numai dacă ei ar fi recunoscători şi cu inimi 
ascultătoare. 

Cei care îşi fac testamentul nu trebuie să presupună că, dacă 
acesta este făcut, ei nu mai au nici o îndatorire, ci trebuie să fie 
continuu la lucru, folosind talentele încredințate lor pentru înălţarea 
cauzei Domnului. Dumnezeu a lăsat prin testament planuri ca fiecare 
să poată lucra conştient la distribuirea banilor lor. El nu-Şi propune să 
susțină lucrarea Sa prin minuni. El are câţiva ispravnici credincioşi, 
care îşi economisesc şi folosesc banii pentru înaintarea cauzei Sale. 
În loc ca lepădarea de sine şi binefacerea lor să fie o excepţie, ele 
trebuie să fie regulă. Nevoile crescânde ale cauzei lui Dumnezeu 
cer mijloace. În mod continuu vin apeluri atât din partea oamenilor 
din ţara noastră, cât şi din ţări străine, ca mesagerii să vină la ei cu 
lumina adevărului. Aceasta va necesita mai mulţi lucrători şi mai 
mulţi bani pentru a-i întreţine. 

În vistieria Domnului intră numai o mică sumă de bani spre a 
fi destinată pentru salvarea de suflete, şi chiar şi aceasta se obţine 
cu muncă grea. Dacă ar putea fi deschişi ochii tuturor, pentru a ve- 
dea cum a împiedicat lăcomia care predomină înaintarea lucrării lui 
Dumnezeu şi cât de mult s-ar fi putut face dacă toţi ar fi acţionat după 
planul lui Dumnezeu în aducerea de zecimi şi daruri, ar fi avut loc o 
reformă hotărâtă din partea multora; pentru că ei n-ar mai îndrăzni 
să împiedice lucrarea de înaintare a cauzei lui Dumnezeu aşa cum 
au făcut. Biserica este adormită în privinţa lucrării pe care o putea 
face dacă ar fi renunţat la totul pentru Hristos. Un adevărat spirit de 
sacrificiu de sine ar fi un argument pentru realitatea şi puterea Evan- 
gheliei pe care lumea nu le-ar putea înţelege greşit sau contrazice, şi 
asupra bisericii ar fi revărsate binecuvântări îmbelşugate. 

Fac apel la fraţii noştri să înceteze cu jefuirea lui Dumnezeu. Unii 
trebuie să-şi facă testamente. Dar, făcând acest lucru, trebuie avut în 
vedere să nu fie daţi fiilor şi fiicelor banii care trebuia să fie vărsaţi în 
vistieria lui Dumnezeu. Adesea, testamentele acestea devin subiect 
de ceartă şi dezbinare. Spre lauda vechiului popor al lui Dumnezeu, 
este raportat că Lui nu I-a fost ruşine să fie numit Dumnezeul lor; şi 

motivul atribuit este că, în loc să fie egoişti, căutând şi lăcomind după 
avere pământească sau căutându-şi fericirea în plăceri lumești, ei 
s-au predat pe ei înşişi şi tot ce aveau în mâinile lui Dumnezeu. Ei au 
trăit numai spre slava Lui, declarând lămurit că ei căutau o ţară mai 
bună, chiar una cerească. De un astfel de popor, lui Dumnezeu nu 
I-a fost ruşine. Ei nu L-au făcut de ocară în ochii lumii. Maiestatea 
cerului nu S-a ruşinat să-i numească fraţi. 

Sunt mulţi care susţin că nu pot face mai mult pentru cauza 
lui Dumnezeu decât fac acum, dar ei nu dau după posibilităţile lor. 
Uneori Domnul deschide ochii orbiţi de egoism prin simpla reducere 
a venitului lor la suma pe care ei sunt dispuşi să o dea. Caii sunt 
găsiţi morţi pe câmp sau în grajd, case sau şoproane sunt distruse 
de foc sau recoltele lipsesc. În multe cazuri, Dumnezeu îl încearcă 
pe om prin binecuvântări, şi dacă se manifestă necredincioşie în 
a-l preda Lui zecimile şi darurile, binecuvântarea Lui este retrasă. 
„Cine seamănă puţin, puţin va secera.“ Prin îndurările lui Hristos şi 
bogăţiile bunătăţii Lui şi spre cinstirea adevărului şi a religiei, vă 
implorăm pe voi, care sunteţi urmaşi ai lui Hristos, să consacraţi din 
nou lui Dumnezeu fiinţa şi averea voastră. Având în vedere iubirea 
şi mila lui Hristos, care L-au adus din curţile împărăteşti să sufere 
lepădare de sine, umilinţă şi moarte, fiecare să se întrebe pe sine: 
„Cât de mult Îi datorez eu Domnului meu?“ Şi apoi faceţi ca darurile 
voastre de recunoştinţă să fie pe măsura aprecierii marelui dar al 
cerului în persoana scumpului Fiu al lui Dumnezeu. 

Hotărând proporţia care urmează să fie dată pentru cauza lui 
Dumnezeu, asiguraţi-vă ca mai degrabă să fie mai mult decât mai 
puţin, din ceea ce cere datoria. Gândiţi-vă pentru cine sunt făcute 
darurile. Amintirea aceasta va pune lăcomia pe fugă. Gândiţi-vă 
numai la iubirea cea mare cu care ne-a iubit Hristos şi bogatele 
noastre daruri vor părea nevrednice de acceptarea Lui. Când Hristos 
este obiectul afecţiunilor noastre, cei care au primit iubirea Lui 
iertătoare nu se vor opri să calculeze valoarea vasului de alabastru cu 
mirul cel scump. Aceasta o putea face Iuda cel lacom, dar primitorul 
darului mântuirii va regreta numai pentru că darul n-are un parfum 
mai bogat şi o valoare mai mare. Creştinii trebuie să privească la ei 
înşişi numai ca la nişte canale prin care îndurările şi binecuvântările 
curg din Izvorul a toată bunătatea către semenii lor, prin convertirea 


Testamente şi moşteniri 459 


cărora ei pot trimite spre cer valuri de slavă, lauda şi darurile din 
partea celor care devin astfel părtaşi, împreună cu ei, la darul ceresc. 

Fiecare om care se străduieşte să învingă va avea slăbiciunile lui 
cu care să se lupte; dar este cu mult mai uşor ca el să vadă greşelile 
fraţilor lui decât să le vadă pe ale sale, astfel că ar trebui să fie mult 
mai grijuliu şi critic cu privire la el însuşi decât cu privire la alţii. 

Toţi membrii bisericii, dacă sunt fii şi fiice ale lui Dumnezeu, va 
trebui să se supună unui proces de disciplină, înainte ca ei să poată fi 
lumini în lume. Dumnezeu nu-i va face pe bărbaţi şi femei canale de 
lumină în timp ce sunt în întuneric şi sunt mulţumiţi să rămână aşa, 
nefăcând eforturi speciale spre a face legătura cu Izvorul de lumină. 
Cei care-şi simt propria lor nevoie şi se trezesc la cea mai profundă 
cugetare şi cea mai serioasă şi stăruitoare rugăciune şi acţiune vor 
primi ajutor divin. Pentru fiecare sunt multe de dezvăţat cu privire 
la sine însuşi, precum şi multe de învăţat. Vechi obiceiuri şi datini 
trebuie să fie înlăturate şi aceste erori se corectează numai prin 
lupte serioase şi printr-o totală primire a adevărului în împlinirea 
principiilor lui, victoria putând fi câştigată numai prin harul lui 
Dumnezeu. 

Aş dori să rostesc cuvinte care să ne impresioneze pe toţi că 
singura noastră speranţă, ca indivizi, este să fim în legătură cu Dum- 
nezeu. Trebuie obţinută curăţia sufletului; trebuie făcută multă cer- 
cetare de inimă şi învinsă multă îndărătnicie şi iubire de sine, care 
vor cere rugăciune constantă şi serioasă. 

Oamenii aspri şi severi adesea se scuză sau încearcă să justifice 
lipsa lor de politeţe creştină prin faptul că unii reformatori au lucrat 
cu un astfel de spirit, şi ei pretind că lucrarea pentru acest timp cere 
acelaşi spirit; dar aceasta nu este aşa. Un spirit calm şi sub control 
perfect este mai bun în orice loc, chiar şi în cea mai grosolană 
societate. Un zel furios nu face bine nimănui. Dumnezeu nu i-a 
ales pe reformatori pentru că erau oameni autoritari şi furioşi. El 
i-a acceptat aşa cum erau, cu toate aceste trăsături de caracter, dar 
El ar fi pus răspunderi de zece ori mai mari asupra lor, dacă ar fi 
fost smeriţi cu inima, având spiritul sub controlul raţiunii. În timp 

ce slujitorii lui Hristos trebuie să denunțe păcatul şi impietatea, 
necurăţia şi minciuna, în timp ce uneori sunt chemaţi să mustre 
nelegiuirea printre cei de sus, cât şi printre cei de jos, arătându-le că 
asupra călcătorilor Legii va cădea indignarea lui Dumnezeu, totuşi 
ei nu trebuie să fie autoritari sau tiranici; trebuie să arate amabilitate 
şi iubire, un spirit de a salva mai degrabă decât de a nimici. 

Îndelunga răbdare a lui Iehova îi învaţă pe pastori şi pe membrii 
bisericii care aspiră să fie conlucrători cu Hristos lecţii clare de 
răbdare şi iubire. Hristos a unit cu Sine pe Iuda şi pe impulsivul 
Petru, nu pentru că luda a fost lacom şi Petru înfocat, ci ca să poată 
învăţa de la El, marele lor Învățător, şi să devină ca El, neegoist, 
blând şi smerit cu inima. El a văzut în amândoi un material bun. 
Iuda era priceput în problemele financiare şi ar fi fost valoros pentru 
biserică, dacă ar fi luat la inimă lecţiile pe care le dădea Hristos 
prin mustrarea egoismului, a fraudei şi zgârceniei, chiar în micile 
probleme ale vieții. 

Lecţiile acestea au fost repetate des: „Cine este credincios în cele 
mai mici lucruri, este credincios şi în cele mari; şi cine este nedrept 
în cele mai mici lucruri, este nedrept şi în cele mari“. 

Mântuitorul nostru a căutat să imprime asupra ascultătorilor Lui 
faptul că un om care se avantajează pe sine prin înşelarea seme- 
nului său în cele mai mici lucruri, dacă ocazia ar fi favorabilă, l-ar 
înşela şi în lucrurile mai mari. Cea mai mică abatere de la corecti- 
tudinea strictă doboară barierele şi pregăteşte inima pentru a face 
o nedreptate mai mare. Prin poruncă şi exemplu, Hristos a învăţat 
că integritatea cea mai strictă trebuie să guverneze acţiunile noastre 
faţă de semeni. „lot ce voiţi să vă facă vouă oamenii, faceţi-le şi voi 
la fel.“ Hristos a arătat continuu viaţa defectuoasă a fariseilor şi i-a 
mustrat. Ei mărturiseau că sunt păzitori ai Legii lui Dumnezeu, dar 
prin faptele lor zilnice practicau nedreptatea. Multe văduve şi mulţi 
orfani erau jefuiţi de tot puţinul lor spre a satisface o dorinţă avară 
de câştig. 

Iuda ar fi putut beneficia de toate învăţăturile acestea dacă ar 
fi vrut să fie drept cu inima, dar dorinţa lui de acaparare l-a biruit 
şi iubirea de bani a devenit o putere stăpânitoare. El ţinea punga 
cu banii care trebuia să fie folosiţi pentru ducerea mai departe a 
lucrării lui Hristos, şi din când în când, sume mici erau folosite 
pentru propriul lui profit. Inima lui egoistă s-a opus darului vasului 

de alabastru cu mir făcut de Maria şi a mustrat-o pentru nesocotința 
ei. Aşadar, în loc să fie un învățăcel, el voia să fie învățător şi să-L 
înveţe pe Domnul cu privire la corectitudinea faptei ei. 

Aceşti doi bărbaţi au avut aceleaşi ocazii şi privilegii continue 
ale învățăturilor şi exemplului lui Hristos pentru a-şi corecta păcă- 
toasele lor trăsături de caracter. În timp ce ascultau fulgerătoarele 
Lui mustrări şi denunţări împotriva ipocriziei şi a corupţiei, ei au 
văzut că cei denunţaţi atât de teribil erau ţintele activităţii neobosite 
şi pline de solicitudine pentru reformarea lor. Mântuitorul a plâns 
din cauza erorii şi întunecimii lor. El i-a compătimit cu nemărginită 
compasiune şi iubire, spunând Ierusalimului: „De câte ori am vrut 
să strâng pe copiii tăi cum strânge găina puii sub aripi, şi n-aţi vrut“. 

Petru era prompt şi zelos în acţiune, îndrăzneţ şi necompromiţă- 
tor, şi Hristos a văzut în el calităţi care aveau să fie de mare valoare 
pentru biserică. De aceea, El a unit pe Petru cu Sine ca tot ce era bun 
şi de valoare să poată fi păstrat şi ca, prin învăţăturile şi exemplul 
Lui, să se poată muia tot ce era aspru în temperamentul său şi netezi 
tot ce era gloduros în comportamentul lui. Dacă inima era schimbată 
într-adevăr prin harul divin, avea să se vadă o schimbare exterioară 
în adevărată amabilitate, simpatie şi politeţe. Isus n-a fost niciodată 
rece şi de neapropiat. Cei suferinzi adesea dădeau buzna în locul Lui 
de retragere când avea nevoie de reîmprospătare şi odihnă, dar El 
avea o privire amabilă şi un cuvânt de încurajare pentru toţi. El era 
Modelul adevăratei amabilităţi. Petru s-a lepădat de Domnul Său, 
dar după aceea s-a pocăit şi a fost profund umilit din cauza marelui 
său păcat, iar Hristos a arătat că l-a iertat pe ucenicul său greşit, 
binevoind să-l amintească pe nume după învierea Sa. 

Iuda a cedat ispitirilor lui Satana şi L-a trădat pe prietenul lui 
cel mai bun. Petru a învăţat şi a profitat de învăţăturile lui Hristos şi 
a dus mai departe lucrarea de reformă care a fost lăsată ucenicilor 
când Domnul lor S-a înălţat la cer. Aceşti doi bărbaţi reprezintă cele 
două clase pe care Hristos le uneşte cu Sine, dându-le avantajele 
învățăturilor Lui şi exemplul vieţii Lui neegoiste şi compătimitoare, 
ca ei să poată învăţa de la El. 

Cu cât priveşte un om mai mult la Mântuitorul lui şi ajunge să fie 
familiarizat cu El, cu atât mai mult va deveni asemenea chipului Lui 
şi va face lucrările lui Hristos. Epoca în care trăim cheamă la acţiune 
reformatoare. Lumina adevărului care străluceşte asupra noastră îi 

cheamă pe oameni la acţiune hotărâtă şi valoare morală veritabilă 
spre a lucra sârguincios şi stăruitor pentru a salva sufletele tuturor 
celor care vor să audă invitaţia Duhului lui Dumnezeu. 

Iubirea care trebuie să existe între membrii bisericii adesea dă 
loc la critică şi învinuire; şi acestea apar chiar în serviciile religioase, 
în blamări şi grave atacuri personale. Lucrurile acestea nu trebuie 
să fie sprijinite de pastori, prezbiteri sau popor. Slujbele bisericii 
trebuie să se desfăşoare având în vedere numai slava lui Dumne- 
zeu. Când oamenii, cu particularităţile lor individuale, se adună în 
locaşul bisericii, dacă adevărul lui Dumnezeu nu domoleşte şi nu 
supune părţile ascuţite din caracter, biserica va fi afectată, iar pacea 
şi armonia ei sacrificate pentru a îngădui aceste trăsături egoiste şi 
nesfinţite. Mulţi, fiind atenţi să descopere greşelile fraților lor, negli- 
jează cercetarea propriilor inimi şi curățirea propriei vieţi. Aceasta 
atrage neplăcerea lui Dumnezeu. Membrii individuali ai bisericii 
trebuie să fie geloşi pentru propriul lor suflet, supraveghind critic 
faptele lor, ca să nu fie mânaţi de motive egoiste şi să fie cauză de 
poticnire pentru fraţii lor cei slabi. 

Dumnezeu ia pe oameni aşa cum sunt, cu elementul uman în 
caracterul lor, şi apoi îi pregăteşte pentru serviciul Lui, dacă ei vor 
să fie instruiți şi învăţaţi de El. Rădăcina amărăciunii, invidiei, neîn- 
crederii, geloziei şi chiar a urii, care există în inima unor membri ai 
bisericii, este lucrarea lui Satana. Astfel de elemente au o influenţă 
otrăvitoare asupra bisericii. „Puțin aluat dospeşte toată plămădeala.“ 
Zelul religios care se manifestă printr-un atac asupra fraţilor nu este 
un zel conform cu cunoştinţa. Hristos n-are nimic de-a face cu o 
astfel de mărturie. 

„Căci iubirea de bani este rădăcina tuturor relelor.“ Unii care 
mărturisesc adevărul nu rezistă ispitei în această privinţă. Printre 
abaterile acestei generaţii, cele mai mari crime sunt săvârşite dato- 
rită iubirii de bani. Dacă bogăţia nu poate fi dobândită prin hărnicie 
cinstită, oamenii vor recurge la fraudă, înşelăciune şi crimă spre a 
o obţine. Paharul nelegiuirii este aproape plin şi dreptatea aducă- 
toare de pedeapsă a lui Dumnezeu este gata să coboare asupra celor 
vinovaţi. Văduvele sunt jefuite de puţinul lor de către avocaţi şi 
presupuşii prieteni interesaţi, iar oameni săraci sunt lipsiţi de cele 
necesare vieţii din cauza necinstei care este practicată pentru a satis- 
face extravaganţa. Raportul îngrozitor al crimei din lumea noastră 
este suficient spre a îngheţa sângele şi a umple sufletul cu oroare; 
dar faptul că până şi printre cei care mărturisesc a crede adevărul 
se furişează aceleaşi rele şi sunt îngăduite aceleaşi păcate, într-o 
măsură mai mare sau mai mică, solicită adâncă umilinţă a sufletului. 

Un om care se teme de Dumnezeu mai degrabă va munci zi şi 
noapte, va suferi lipsa şi va mânca pâinea sărăciei decât să se lase în 
voia patimii după câştig, care va oprima pe văduve şi pe orfani sau va 
lipsi pe străin de dreptul lui. Păcatele care sunt comise pentru iubirea 
de fală şi iubirea de bani fac din această lume un bârlog al hoţilor şi 
jefuitorilor şi îi fac pe îngeri să plângă. Dar creştinii, după propria 
mărturisire, nu sunt locuitori ai acestui pământ; ei sunt într-o ţară 
străină, oprindu-se, ca să zicem aşa, numai pentru o noapte. Căminul 
nostru este în locaşurile pe care Isus a mers să le pregătească pentru 
noi. Viaţa aceasta nu-i decât un abur care trece. 

Pentru unii, achiziţia de avere devine o manie. Regula de aur este 
tot timpul călcată, Hristos fiind înşelat în persoana sfinţilor Lui. Orice 
avantaj obţinut în defavoarea semenilor, fie credincioşi sau păcătoşi, 
se va trece ca fraudă în registrul cerului. Dumnezeu a intenţionat ca 
Viaţa noastră să reprezinte viaţa marelui nostru Model în facerea de 
bine pentru alţii şi în asumarea unui rol sfânt în ridicarea omului. 
Deasupra acestei lucrări planează o demnitate adevărată, dar care 

va fi pe deplin apreciată în viaţa viitoare. Raportul despre fapte 
amabile şi acţiuni generoase va ajunge în veșnicie. Exact în măsura 
în care un om se va avantaja pe sine spre dezavantajul semenului 
său, sufletul lui va deveni împietrit faţă de influenţa Duhului lui 
Dumnezeu. Câştigul astfel obţinut este o pierdere înfricoşătoare. 

Au fost bărbaţi în posturi importante care n-au apărat interesele 
altora. Ei au fost întru totul absorbiți de propriile lor interese şi 
au neglijat să apere reputaţia bisericii. Au fost egoişti şi zgârciţi, 
neacţionând numai spre slava lui Dumnezeu. Ca întreg, biserica este 
responsabilă într-o oarecare măsură pentru relele membrilor ei indi- 
viduali, pentru că încurajează răul neridicându-şi glasul împotriva 
lui. Nu se bucură de favoarea lui Dumnezeu din mai multe motive. 
Duhul Lui este mâhnit din cauza mândriei, extravaganţei, necinstei şi 
înşelăciunii care sunt tolerate de unii care mărturisesc evlavia. Toate 
lucrurile acestea aduc neplăcerea lui Dumnezeu asupra poporului 
Său. 

Mi-au fost prezentate necredinţa şi păcatele vechiului Israel şi 
am văzut că rele şi nelegiuiri asemănătoare există şi la Israelul cel 
nou. Pana inspiraţiei a raportat păcatele lor pentru folosul celor 
care trăiesc în aceste zile de pe urmă, pentru ca noi să putem evita 
exemplul lor cel rău. Acan a profitat şi a ascuns un lingou de aur şi o 
frumoasă manta babiloniană pe care le-a luat ca pradă de la inamic. 
Dar Domnul pronunţase blestemul asupra cetăţii lerihonului şi a 
poruncit poporului să nu ia prada vrăjmaşilor lor pentru propria lor 
folosinţă. „Feriţi-vă numai de ceea ce va fi dat spre nimicire; căci 
dacă veţi lua din ceea ce va fi dat spre nimicire, veţi face ca tabăra 
lui Israel să fie dată spre nimicire şi o veţi nenoroci. Tot argintul şi 
tot aurul, toate lucrurile de aramă şi de fier să fie închinate Domnului 
şi să intre în vistieria Domnului.“ 

Dar Acan, din seminţia lui Iuda, a luat din lucrurile blestemate 
şi mânia Domnului s-a aprins împotriva copiilor lui Israel. Când 
oştirea lui Israel a ieşit să lupte împotriva vrăjmaşului, ei au fost 
respinşi şi daţi înapoi, iar unii dintre ei au fost ucişi. Aceasta a adus 
asupra poporului o mare descurajare. Iosua, conducătorul lor, a fost 
încurcat şi uluit. În cea mai mare umilinţă, el a căzut cu faţa la 
pământ şi s-a rugat: „Ah! Doamne, Dumnezeule, pentru ce ai trecut 
pe poporul acesta Iordanul, ca să ne dai în mâinile Amoniţilor şi 
să ne prăpădeşti? De am fi ştiut să rămânem de cealaltă parte a 

Iordanului! Dar, Doamne, ce voi zice, după ce Israel a dat dosul 
înaintea vrăjmaşilor lui? Canaaniţii şi toţi locuitorii ţării vor afla; ne 
vor înconjura şi ne vor şterge numele de pe pământ. Şi ce vei face 
Tu Numelui Tău celui mare?“ 

Răspunsul Domnului către Iosua a fost: „Scoală-te! Pentru ce 
stai culcat astfel pe faţa ta? Israel a păcătuit, au călcat legământul 
Meu pe care li l-am dat, au luat lucruri date spre nimicire, le-au 
furat şi au minţit şi le-au ascuns printre lucrurile lor“. Acan furase 
ceea ce trebuia să fie păstrat pentru Dumnezeu şi pus în vistieria 
Lui; el a trecut sub tăcere faptul, iar când a văzut că tabăra lui 
Israel era tulburată, nu şi-a mărturisit vina, pentru că ştia că Iosua 
repetase poporului cuvintele Domnului conform cărora, dacă cineva 
îşi însuşea ceea ce era rezervat pentru Dumnezeu, tabăra lui Israel 
avea să ajungă în necaz. 

În timp ce el se bucura de câştigul obţinut prin mijloace necin- 
stite, siguranţa lui este întreruptă; el aude că urmează să se facă o 
cercetare. Aceasta îl nelinişteşte. Repetă mereu pentru sine: „Ce îi 
interesează pe ei? Eu sunt responsabil pentru faptele mele“. Aparent, 
el prezintă o înfăţişare curajoasă şi, în maniera cea mai demonstra- 
tivă, condamnă pe cel vinovat. Dacă şi-ar fi mărturisit păcatul, putea 
fi salvat; dar păcatul împietreşte inima şi el continuă să-şi afirme 
nevinovăția. Într-o mulţime aşa de mare, el crede că nu va fi des- 
coperit. Se trage la sorţi pentru a-l căuta pe păcătos; sorţul cade 
pe seminţia lui Iuda. Acum inima lui Acan începe să tremure de 
frica vinovăţiei, pentru că el face parte din acea seminţie; dar încă 
îi place să creadă că va scăpa. Sorţul este aruncat din nou şi iese 
familia căreia îi aparţine el. Acum, pe faţa lui palidă, Iosua îi citeşte 
vinovăția. Sorţul aruncat din nou îl alege pe nefericitul bărbat. El 
stă acolo, arătat de degetul lui Dumnezeu ca fiind vinovatul care a 
pricinuit tot necazul acesta. 

Dacă, atunci când a cedat ispitei, Acan ar fi fost întrebat dacă 
doreşte să aducă înfrângere şi moarte în tabăra lui Israel, el ar fi 
răspuns: „Nu, nu! Este servul tău un câine ca să facă această mare 
nelegiuire?“ Dar el a zăbovit în faţa ispitei spre a-şi satisface lä- 
comia, iar când s-a prezentat ocazia, a mers mai departe decât îşi 
propusese. Exact acesta este felul în care membrii individuali ai bise- 
ricii sunt conduşi pe nesimţite să întristeze pe Duhul lui Dumnezeu, 
să înşele pe semenii lor şi să aducă neplăcerea lui Dumnezeu asupra 

bisericii. Nici un om nu trăieşte pentru sine. Ruşine, înfrângere şi 
moarte au fost aduse asupra lui Israel de către păcatul unui singur 
om. Ocrotirea care acoperise capetele lor în timp de luptă a fost 
retrasă. Diferitele păcate care sunt nutrite şi practicate de cei ce 
pretind a fi creştini aduc încruntarea lui Dumnezeu asupra bisericii. 
În ziua când va fi deschis registrul cerului, Judecătorul nu va exprima 
omului în cuvinte vinovăția lui, ci va arunca o privire pătrunzătoare 
şi condamnatoare şi fiecare faptă, fiecare tranzacţie a vieţii va fi viu 
imprimată în memoria făcătorului de rele. Persoana nu va trebui gă- 
sită, ca în zilele lui Iosua, de la seminţie până la familie, ci buzele lui 
vor mărturisi ruşinea, egoismul, lăcomia, necinstea, înşelăciunea şi 
frauda. Păcatele lui, ascunse cunoştinţei omului, vor fi atunci vestite, 
ca să zicem aşa, de pe acoperişul caselor. 

Influenţa de care să se teamă biserica cel mai mult nu este cea 
a împotrivitorilor pe faţă, a necredincioşilor, a blasfemiatorilor, ci 
a inconsecvenţilor mărturisitori ai lui Hristos. Aceştia sunt cei care 
opresc binecuvântarea Dumnezeului lui Israel şi aduc slăbiciunea 
asupra bisericii, un reproş care nu este înlăturat uşor. Când Iosua 
zăcea cu faţa la pământ, vărsându-şi sufletul înaintea lui Dumnezeu 
cu duh chinuit şi cu lacrimi, porunca lui a fost o mustrare: „Scoală-te! 
Pentru ce stai culcat astfel pe faţa ta?“ 

Bisericile populare sunt pline de oameni care, în timp ce au 
pretenţia că servesc pe Dumnezeu, sunt hoţi, ucigaşi, adulteri şi 
desfrânaţi; dar cei care mărturisesc umila noastră credinţă pretind 
un nivel mai înalt. Ei trebuie să fie creştini ai Bibliei şi trebuie să fie 
sârguincioşi în studiul Cărţii vieţii. Ei ar trebui să studieze cu atenţie 
şi rugăciune motivele care i-au îndemnat la acţiune. Cei care vor 
să-şi pună încrederea în Hristos trebuie să înceapă să studieze acum 
frumuseţile crucii. Dacă vor să fie creştini vii, ei trebuie acum să 
înceapă să se teamă şi să asculte de Dumnezeu. Dacă vor, ei pot să-şi 
salveze sufletele de la nimicire şi să obţină succes pentru câştigarea 
Vieţii veşnice. 

Obiceiul de a înşela în negustorie, care există în lume, nu este 
un exemplu pentru creştini. Ei nu trebuie să se abată de la integritate 
perfectă, nici chiar în lucrurile cele mici. A vinde un articol pentru 
mai mult decât valorează, profitând de ignoranţa cumpărătorilor, este 
fraudă. Câştigurile ilegale, micile şiretlicuri de negustorie, exagera- 
rea, concurenţa, vânzarea sub preţul de cost faţă de un frate ce caută 

să facă o afacere cinstită — toate lucrurile acestea corup curăţia 
bisericii şi sunt ruinătoare pentru spiritualitatea ei. 

Lumea de afaceri nu se află în afara limitelor conducerii lui 
Dumnezeu. De creştinism nu trebuie să se facă paradă numai în Sabat 
şi nu trebuie etalat doar în casa de rugăciune; el trebuie manifestat 
în fiecare zi din săptămână şi în orice loc. Cerinţele lui trebuie 
recunoscute şi ascultate în atelier, acasă şi în tranzacţiile de afaceri 
cu fraţii şi cu lumea. La mulţi, un captivant spirit lumesc eclipsează 
adevăratul simţ al obligaţiei creştine. Religia lui Hristos va avea o 
astfel de influenţă asupra inimii, încât va stăpâni viaţa. Acei oameni 
care au un element autentic al adevăratei religii, în toate tranzacţiile 
lor de afaceri, vor da pe faţă o sensibilitate faţă de ce este drept tot 
atât de clară ca şi atunci când prezintă rugăciunile lor fierbinţi la 
tronul harului. Viaţa, cu toate capacităţile ei, aparţine lui Dumnezeu 
şi trebuie folosită pentru slava Sa, în loc să fie pervertită pentru 
slujirea lui Satana, în înşelarea semenilor noştri. 

Sfetnicul unora a fost Satana. El le spune că, dacă vor să prospere, 
trebuie să-i asculte sfatul: „Nu fii prea conştiincios cu privire la 
onoare sau cinste; caută cu atenţie propriile tale interese şi nu te 
lăsa purtat de milă, blândeţe şi generozitate. Nu este nevoie să te 
îngrijeşti de văduvă şi de orfani. Nu-i încuraja să privească la tine şi 
să depindă de tine, lasă-i să-şi poarte singuri de grijă. Nu îi întreba 
dacă au hrană sau dacă îi poţi ferici cu atenţie grijulie şi amabilă. 
Poartă-ţi de grijă ţie. Pune mâna pe tot ce poţi. Jefuieşte pe văduvă 
şi pe orfan şi lipseşte-l pe străin de dreptul lui şi vei avea bani să-şi 
împlineşt diferitele tale dorinţe“. Unii au luat aminte la acest sfat 
şi au disprețuit pe Cel care a spus: „Religia curată şi neîntinată, 
înaintea lui Dumnezeu, Tatăl nostru, este să cercetăm pe văduve şi 
pe orfani în necazurile lor, şi să ne păzim neîntinaţi de lume“. 

Satana le oferă oamenilor împărăţiile lumii, dacă vor să se supună 
supremaţiei lui. Mulţi fac acest lucru şi sacrifică cerul. Este mai bine 
să mori decât să păcătuieşti; mai bine să fii lipsit decât să înşeli, 
mai bine să flămânzeşti decât să minţi. Toţi cei care sunt ispitiţi 
trebuie să întâmpine pe Satana cu aceste cuvinte: „Ferice de oricine 
se teme de Domnul, şi umblă pe căile Lui! Căci atunci te bucuri de 
lucrul mâinilor tale, eşti fericit şi-ţi merge bine“. lată o condiţie şi 
totodată o făgăduinţă, care se va realiza cu siguranţă. Fericirea şi 
prosperitatea vor fi rezultatul slujirii Domnului. 

Soră H.: Eu cunosc puţin din viaţa ta înainte ca tu să-L mărturi- 
seşti pe Hristos; dar, începând din acel timp, n-ai fost o femeie cu 
adevărat convertită; tu nu L-ai reprezentat cum trebuie pe Hristos, 
Domnul tău. Ai acceptat teoria adevărului, dar n-ai ajuns să fii sfin- 
țită prin el. Tu nu ai practicat stăpânirea de sine, ci ţi-ai satisfăcut 
dorinţele şi poftele pe socoteala sănătăţii şi a religiei. Te iriţi uşor 
şi, în loc să pui o pază strictă cuvintelor şi acţiunilor tale, ai dat frâu 
liber pasiunilor. Mintea este stăpânită fie de Satana, fie de Isus; şi 
când nu practici stăpânirea de sine, Satana te stăpâneşte şi te conduce 
să faci şi să spui lucruri care sunt întru totul satanice. Aceasta s-a 
repetat atât de des, încât a devenit o obişnuinţă. 

De când trăieşti cu actualul tău soţ, ţi-ai îngăduit să devii exaspe- 
rată pentru cele mai banale chestiuni, şi atunci se pare că ai o furie 
pătimaşă, în timp ce Satana stă alături şi râde de nenorocirea pe care 
al adus-o asupra ta şi a celor pe care tu ai datoria să-i faci fericiţi. 
Asupra copiilor tăi au fost transmise trăsăturile tale de caracter şi, în 
afară de aceasta, ei imită zilnic patima iraţională şi oarbă, nerăbdarea 
şi iritarea ta. 

În inima omenească există egoism şi stricăciune naturală, care 
pot fi biruite numai prin cea mai conştiincioasă disciplină şi restricție 
severă; şi chiar şi atunci va fi nevoie de ani de zile de efort răbdător 
şi rezistenţă serioasă. Dumnezeu îngăduie să experimentăm relele 
sărăciei şi ne pune în situaţii dificile, ca să fie descoperite defectele 
caracterului nostru şi asperităţile să fie înlăturate. Dar dacă, după 
ce privilegiile şi ocaziile au fost date de Dumnezeu, după ce au 
înţeles lumina şi adevărul, oamenii încă mai scuză diformitatea 
caracterului lor şi continuă cu egoismul şi gelozia lor, inimile lor 
devin ca granitul, nemaiputând fi schimbaţi decât cu dalta, ciocanul 
şi lustruirea Duhului lui Dumnezeu. 

Atenţia mi-a fost îndreptată spre trecutul vieţii şi experienţei tale, 
când ai venit prima dată la ____. Purtarea ta n-a fost consecventă, le- 
găturile tale nu erau corecte. Faptul că frecventai împreună cu copiii 

tăi grădina de vară cu berărie n-a făcut o impresie favorabilă asupra 
altora cu privire la starea ta morală. Acestea sunt capitole triste ale 
experienţei tale. Tu aveai lumină şi cunoştinţă, dar înclinațiile şi 
nebuniile tale te-au despărţit de Dumnezeu. 

Mi-au fost arătate multe împrejurări care au avut loc în timp ce 
locuiai în ____. Voința ta puternică şi perversă te-a făcut să faci de 
ocară adevărul pe care l-ai mărturisit. Purtarea ta înaintea lumii era 
nejustificată. Pedeapsa pe care a primit-o fiica ta la şcoală pentru 
neascultare încăpăţânată ai considerat-o exagerată, până ce a devenit 
o ofensă atât de odioasă, încât te-a făcut să cauţi protecţia legii. 
Înşelăciunea practicată de tine acolo, exagerarea adevărului, a fost 
lecţia cea mai primejdioasă pentru morală. Lucrurile acestea stau 
înregistrate împotriva ta în cărțile din cer. Tu ai un temperament 
încăpățânat şi nu vrei să-ți umileşti inima să mărturiseşti o greşeală, 
ci vrei să-ţi îndreptăţeşti purtarea înaintea oamenilor fără să ţii seama 
cum apare ea în faţa lui Dumnezeu. Te mai poţi mira de faptul că, 
având o aşa educaţie înşelătoare, fiica ta a devenit ceea ce este? 
Ce influenţă putea să aibă o astfel de metodă de educare asupra 
minţii tinerei, decât s-o facă să creadă că nimeni n-are dreptul să 
stăpânească voinţa ei perversă? Sămânţa semănată cu propria ta 
mână a înflorit şi a adus rodul, care este foarte amar. 

Ceea ce mă face să-ţi scriu acum este iubirea pentru sufletul 
tău. Sunt apăsată de povara responsabilităţii pe care mi-o iau acum, 
scriind aceste lucruri pentru tine. Prin propria ta purtare, tu închizi 
porţile cerului pentru tine şi copiii tăi, pentru că nici tu, nici ei nu 
veţi intra niciodată acolo cu actualele voastre defecte de caracter. 
Tu, sora mea, joci un trist joc al vieţii, pe care-l pierzi. Îngeri sfinţi 
te urmăresc cu tristeţe, iar spirite rele privesc la tine cu triumf când 
te văd pierzând, şi încă repede, darurile care împodobesc caracterul 
creştin, în timp ce, în locul lor, Satana sădeşte propriile lui trăsături 
rele. 

Te-ai dedat la citirea de romane şi poveşti până ce ai ajuns să 
trăieşti într-o lume imaginară. Influenţa unei astfel de lecturi este 
vătămătoare atât pentru minte, cât şi pentru trup; ea slăbeşte intelec- 
tul şi aduce o încordare teribilă asupra puterii fizice. Uneori, mintea 
ta abia că mai este întreagă, pentru că imaginaţia te-a supraexcitat 
şi îmbolnăvit prin citirea povestirilor fictive. Mintea trebuie să fie 
în aşa fel instruită, încât toate puterile ei să se dezvolte simetric. O 

anumită metodă de educație poate să întărească anumite facultăți şi 
în acelaşi timp să lase pe altele fără îmbunătăţire, aşa încât utilitatea 
lor va fi paralizată. Memoria este foarte mult vătămată printr-o citire 
rău aleasă, care are tendinţa de a dezechilibra puterile raționale şi 
să creeze nervozitate, să obosească creierul şi să istovească întregul 
organism. Dacă este în mod constant suprasolicitată şi stimulată prin 
literatură fictivă, în curând imaginaţia va deveni un tiran, stăpânind 
toate celelalte facultăţi ale minţii, şi va da naştere gustului de a 
deveni capricios şi cu tendinţe perverse. 

Tu eşti un dispeptic mintal. Mintea ta a fost îndopată cu cunoş- 
tinţă de toate soiurile — politică, istorie, teologie şi anecdote — 
din care numai o parte poate fi reţinută de memoria suprasolicitată. 
Informaţie mult mai puţină, cu o minte bine instruită, ar fi mai valo- 
roasă. Tu ai neglijat să-ţi formezi mintea pentru acţiune viguroasă; 
de aceea voinţa şi înclinația te-au stăpânit şi au fost stăpânii tăi în 
loc de slujitorii tăi. 

Timp de ani, mintea ta a fost ca un pârâu cu murmurul lui, 
aproape plin de roci şi buruieni, apa curgând spre a se pierde. Dacă 
puterile tale ar fi fost stăpânite de ţinte mai înalte, n-ai mai fi fost 
invalidă. Tu îţi închipui că trebuie să-ţi satisfaci capriciul apetitului 
şi al cititului excesiv. Am văzut lampa arzând la miezul nopţii în 
camera ta, în timp ce aveai privirea aţintită asupra vreunei povestiri 
fascinante, stimulând astfel creierul şi aşa destul de suprasolicitat. 
Procedeul acesta îţi micşorează puterea asupra vieţii şi te slăbeşte 
fizic, mintal şi moral. Neregularitatea a creat dezordine în casa ta 
şi, dacă va continua, va face ca mintea ta să se afunde în debilitate. 
Perioada de probă care ţi-a fost dată de Dumnezeu a fost nesocotită, 
iar timpul dat de Dumnezeu a fost pierdut. 

Dumnezeu ne-a dat talente pentru folosire înţeleaptă, nu pentru 
abuz. Educaţia este doar o pregătire a puterilor fizice, intelectuale şi 
morale pentru cea mai bună îndeplinire a tuturor îndatoririlor vieţii. 
Lectura nepotrivită produce o educaţie falsă. Puterea de rezistenţă, 
tăria şi activitatea creierului pot fi micşorate sau crescute după felul 
cum sunt folosite. În faţa ta se află o lucrare de făcut, de aceea 
trebuie să termini cu lectura ta uşoară. Îndepărteaz-o din casa ta! 
Să nu ai înaintea ta ispita pentru a-ţi perverti imaginaţia, pentru 
a-ţi dezechilibra sistemul nervos şi pentru a-ţi ruina copiii. Datorită 

lecturii excesive, eşti nedestoinică pentru îndatoririle tale ca mamă şi 
soţie şi, de fapt, te descalifici pe tine însăţi să faci binele pretutindeni. 

Biblia nu este studiată aşa cum ar trebui; de aceea, tu nu ajungi 
înţeleaptă în Scripturi şi nu eşti întru totul înzestrată pentru orice 
faptă bună. Lectura uşoară fascinează mintea şi face ca lectura Cu- 
vântului lui Dumnezeu să fie neinteresantă. Tu cauţi să-i faci pe 
alţii să creadă că eşti familiarizată cu Scripturile; dar aceasta nu se 
poate întâmpla, pentru că mintea ta este plină cu gunoi. Biblia cere 
o cercetare atentă şi cu rugăciune. Nu este de ajuns s-o citeşti su- 
perficial. În timp ce unele texte sunt prea lămurite, spre a fi înţelese, 
altele sunt mai complicate şi cer un studiu atent şi cu răbdare. Ca 
şi metalul cel preţios, ascuns în dealuri şi munţi, mărgăritarele de 
adevăr ale Scripturii trebuie să fie descoperite şi adunate în minte 
pentru a fi folosite în viitor. O, dacă toţi şi-ar exersa mintea tot aşa 
de mult pentru căutarea aurului ceresc ca şi pentru aurul care piere! 

Când cercetezi Scripturile, cu dorinţa sinceră de a afla adevărul, 
Dumnezeu îți va inspira inima cu Duhul Său şi îți va impresiona 
mintea cu lumina Cuvântului Său. Biblia este propriul ei interpret, 
un text explicându-l pe altul. Comparând Scripturile care se referă la 
acelaşi subiect, vei înţelege frumuseţea şi armonia la care niciodată 
n-ai visat. Nu există altă carte a cărei citire atentă întăreşte, dezvoltă, 
înalţă şi înnobilează mintea cum face citirea atentă a Cărţii cărților. 
Studierea ei împărtăşeşte minţii o vigoare nouă, fiind adusă astfel 
în legătură cu subiecte care cer cugetare serioasă, înălțându-se în 
rugăciune către Dumnezeu pentru puterea de a înţelege adevărurile 
descoperite. Dacă mintea este lăsată să se ocupe cu subiecte banale, 
în loc de probleme adânci şi dificile, ea va deveni limitată până la 
nivelul de jos al subiectelor asupra cărora meditează şi în cele din 
urmă îşi va pierde puterea de dezvoltare. 

Ceea ce este cel mai de plâns cu privire la calea ta este că erorile 
şi greşelile tale sunt reproduse în copii. I. este absorbită de lectură; 
puterile ei mintale sunt vătămate, permanent vătămate pentru că 
îți urmează exemplul. Ea nu va avea gust sau aptitudine pentru 
studiu. La începutul vieţii, mintea este impresionabilă. Atunci lasă 
ca sămânţa cea bună să fie semănată în pământ bun, şi ea va aduce 
rod pentru viaţa veşnică. 

Obiceiurile formate în tinereţe, deşi în viaţa de mai târziu pot fi 
oarecum modificate, în esenţă, sunt rareori schimbate. Întreaga ta 

viaţă a fost modelată de moştenirea caracterului transmis la naştere. 
Temperamentul pervers al tatălui tău se vede în copiii săi. Harul lui 
Dumnezeu poate birui aceste tendinţe rele, dar ce luptă trebuie să fie 
dusă! Tot aşa este şi cu copiii tăi. Tu le faci plăcerea cum ţi-o faci 
şi ţie. N-ai putere să refuzi pofta şi, în felul acesta, îţi împovărezi 
teribil organele digestive. Nici o femeie nu poate avea o sănătate 
bună atâta timp cât îşi satisface gustul aşa cum faci tu. 

Acelaşi lucru este adevărat şi pentru copiii tăi. Disciplina greşită 
a mamei lor, când era în stare să le poarte de gijă, şi timpul lung 
scurs fără îngrijirea ei aproape că i-au ruinat. Totuşi, o metodă 
fermă şi neabătută va face o mare îmbunătăţire; ei nu sunt în afara 
controlului, deşi va fi foarte dificil să-i faci să fie ceea ce ar fi putut fi, 
dacă părinţii lor ar fi fost corecţi. Dacă doreşte, mama poate să vadă 
rezultatul căii pe care a urmat-o sau poate să reformeze şi să încerce 
să contracareze răul făcut. Calea pe care au păşit acum copiii ei 
poate să-i conducă la virtute sau la viciu, la cinste sau la dezonoare, 
spre cer sau spre iad. Influenţa unei mame temătoare de Dumnezeu, 
care se roagă, va dura pe parcursul veşniciei. Ea poate să moară, dar 
lucrarea ei va rămâne. 

Frate şi soră H., nici unul dintre voi nu vă daţi seama de starea 
tristă a copiilor voştri. Fratele H. a neglijat să ia o poziţie hotărâtă 
să-i stăpânească. Băiatul cel mic conduce în mare măsură familia. 
Îndrumarea celor doi copii mai mari ai voştri a fost total greşită. În 
timp ce uneori fratele H. era prea sever şi exigent, cerându-le ceea ce 
n-ar fi cerut propriilor lui copii, procedeul tău, soră H., a fost cu mult 
mai rău. Tu le-ai luat partea copiilor în prezenţa lor şi ai alimentat 
inimile lor tinere cu răzbunare. Le-ai dat lecţii de nesupunere şi i-ai 
vorbit soţului tău în mod nerespectuos în faţa lor. Procedeul acesta 
a fost aranjat exact spre a-i face să dispreţuiască restricţia. Asupra 
minţii lor s-a întipărit în felul acesta o impresie de neşters. 

Acum, începi să vezi în copiii tăi mai mari rezultatele acestei 
educaţii; totuşi, faci aceeaşi lucrare, în mare măsură, cu copiii pe 
care ţi i-a mai încredinţat Dumnezeu să le porţi de grijă. Spiritul tău 
inconsecvent şi nestăpânit este ca o otravă perfidă luată în organism, 
şi rezultatele amare vor apărea mai devreme sau mai târziu. Semnele 
ei sunt făcute nu pe nisip, ci în stâncă, şi în anii de mai târziu, ele 
vor mărturisi despre lucrarea ta. 

Sora mea, tu n-ai o conştiinţă sensibilă. Trebuie să fii foarte 
atentă ce obiceiuri formezi şi roagă-te serios pentru ca, în sângele 
Mielului, caracterul tău stricat să fie spălat de mânjitura lui. Conşti- 
inţa trebuie să fie luminată, pasiunile restrânse şi iubirea adevărului 
nutrită în suflet mai înainte să vezi Împărăţia lui Dumnezeu. 

Pe tot parcursul vieţii, aveai nevoie de principii stabile şi solide. 
Satana mai este încă pe urmele tale. Acum, singura ta speranţă este 
o pocăință totală şi întoarcerea la Dumnezeu. Să nu te înşeli, pentru 
că Dumnezeu nu Se lasă batjocorit. Dacă timpul tău de probă s-ar 
încheia astăzi, eu nu cred că ai putea fi mântuită. Sănătatea ta fizică, 
mintală şi morală depinde de cuvenita stăpânire a temperamentului. 
Fără îndoială că vei întâmpina lucruri care îţi vor irita spiritul şi te 
vor încerca aspru; dar stăpânirea de sine poate fi a ta, prin puterea 
lui Isus. Solomon îl pune pe cel ce este stăpân pe sine mai presus 
decât cel ce învinge în luptă: „Cel încet la mânie preţuieşte mai mult 
decât cine cucereşte cetăţi“. 

Îngăduindu-ţi să devii nespus de excitată, tu ai stabilit o stare 
de lucruri în organismul tău care te va costa viaţa, dacă nu are loc 
o schimbare. Abuzezi de soţul tău; îi spui lucruri de care nici o 
soţie n-ar trebui să se facă vinovată, spunându-le. Tu ai ocolit mereu 
adevărul şi ai mers atât de departe, încât te faci vinovată de minciună 
premeditată pentru a-ţi împlini scopurile. Caracteristica dominantă 
a familiei tale este hotărârea de a împlini, cu orice risc, propria lor 
voinţă. 

Comportarea fratelui H. n-a fost corespunzătoare. Simpatiile şi 
antipatiile lui sunt foarte puternice şi nu şi-a păstrat simţămintele sub 
controlul raţiunii. Frate H., sănătatea ta este foarte mult vătămată de 
prea multă mâncare la ore nepotrivite. Aceasta provoacă o circulaţie 
redusă a sângelui spre creier. Mintea devine confuză şi nu poţi avea 
asupra ta controlul cuvenit. Tu apari ca un om a cărui minte este 
dezechilibrată. Faci mişcări puternice, te iriţi uşor şi vezi lucrurile 
într-o lumină exagerată şi denaturată. Exerciţiu mult în aer liber 
şi o dietă cumpătată sunt esenţiale pentru sănătate. Nu trebuie să 
mănânci mai mult de două ori pe zi. Dacă simţi că trebuie să mănânci 
seara, bea un pahar cu apă rece, şi dimineaţa te vei simţi mult mai 
bine pentru că n-ai mâncat. 

Nu trebuie să le îngădui copiilor să mănânce bomboane, fructe, 
nuci sau orice altceva între mese. Două mese pe zi sunt mai bune de- 

cât trei. Dacă părinții dau exemplu şi se îndepărtează de la principii, 
în curând copiii îi urmează. Neregularităţile în mâncare nimicesc 
vigoarea sănătoasă a organelor digestive, şi când vin la masă, copiii 
voştri n-au poftă de mâncare hrănitoare; apetitul lor doreşte după 
ceea ce îi vatămă cel mai mult. De multe ori, copiii voştri au suferit 
de febră şi friguri provocate de mâncare nepotrivită, părinţii lor fiind 
răspunzători pentru boala lor. Părinţii au datoria să aibă grijă ca toți 
copiii lor să-şi formeze obiceiuri care întăresc sănătatea, în felul 
acesta evitând multă întristare. 

Fratele H. este în pericol de apoplexie, şi dacă continuă să nu 
asculte de legile sănătăţii, viaţa lui va fi scurtată brusc. Ca familie, 
puteţi fi fericiţi sau nenorociţi. Aceasta depinde de voi înşivă. Pro- 
pria voastră cale de acţiune va hotărî viitorul. Amândoi trebuie să vă 
atenuaţi părţile aspre ale caracterelor voastre şi să vorbiţi numai cu- 
vinte cu care să nu vă fie ruşine să vă întâlniți în ziua lui Dumnezeu. 
Faceţi ca regulă a vieţii voastre să mergeţi drept înainte, pe calea da- 
toriei. În ciuda numeroaselor ispite care vă vor asalta, fiţi credincioşi 
faţă de o bună conştiinţă şi faţă de Dumnezeu, şi cărarea voastră va 
fi netedă pentru picioarele voastre. Puteţi discuta în contradictoriu 
despre lucruri mărunte, care nu merită să fie discutate, şi rezultatul 
va fi necaz. Cărarea celor drepţi este calea păcii. Ea este aşa de 
netedă, încât omul smerit şi temător de Dumnezeu poate merge pe 
ea fără să se poticnească şi fără a face cărări strâmbe. Ea este o cale 
strâmtă; dar oameni cu temperamente diferite pot merge unul lângă 
altul doar dacă urmează pe Căpetenia mântuirii lor. Cei care doresc 
să ducă cu ei toate trăsăturile lor rele şi obiceiurile egoiste nu pot 
merge pe această cărare, pentru că este prea îngustă. 

Cât Se osteneşte Marele Păstor să-Şi cheme oile pe nume pentru 
a-L urma! El o caută pe cea rătăcită. Scapără lumina din Cuvântul 
Său să le arate pericolul. Le vorbeşte din cer, prin avertizări, mustrări 
şi prin invitaţii, să se întoarcă la calea cea dreaptă. El caută să-i ajute 
pe cei greşiţi prin prezenţa Lui şi îi ridică atunci când cad. Dar 
mulţi au mers timp atât de îndelungat pe calea păcatului, încât nu 
vor să audă glasul lui Isus. Ei părăsesc tot ce le poate da odihnă şi 
siguranţă şi se supun unei călăuze false şi cu îndrăzneală se grăbesc 
spre încrederea în sine, îndepărtându-se din ce în ce mai mult de 
lumină şi pace, de fericire şi odihnă. 

Eu vă implor să luaţi aminte la lumina dată de Dumnezeu şi să 
vă schimbaţi. Singura noastră speranţă este crucea lui Hristos. Ea 
ne descoperă măreţia iubirii Tatălui nostru şi faptul că Maiestatea 
cerului S-a supus insultei, batjocurii, umilinţei şi suferinţei pentru 
bucuria de a vedea suflete pieritoare mântuite în Împărăţia Sa. Dacă 
vă iubiți copiii, lăsaţi ca preocuparea voastră principală să fie aceea 
de a-i pregăti pentru viitor, pentru viaţa nemuritoare. Cu nefericitele 
lor temperamente pe care le au acum, niciodată ei nu vor vedea 
paradisul lui Dumnezeu. Lucraţi cât este ziuă, răscumpăraţi vremea 
şi câştigaţi cununa nemuritoare a slavei. Salvaţi-vă pe voi şi casa 
voastră, pentru că mântuirea sufletelor este prețioasă. 

Noi trăim în zilele de pe urmă, când mania cu privire la subiec- 
tul căsătoriei constituie unul dintre semnele apropiatei veniri a lui 
Hristos. În problemele acestea, Dumnezeu nu este consultat. Reli- 
gie, datorie şi principii sunt sacrificate spre a aduce la îndeplinire 
îndemnurile unei inimi neconsacrate. N-ar trebui să ne fălim atât de 
mult şi să ne bucurăm pentru unirea părților. 

Nu există una din o sută din care să rezulte fericire, care să aducă 
aprobarea lui Dumnezeu şi să pună părţile într-o situaţie mai bună 
spre a-L slăvi pe El. Urmările rele ale căsătoriilor nepotrivite sunt 
fără număr. Ele sunt încheiate din impuls. La o revizuire obiectivă a 
problemei, abia că se mai gândeşte, şi consultarea celor cu experienţă 
este considerată de modă veche. 

În locul iubirii curate există impuls şi pasiune nesfinţită. Mulţi îşi 
pun în pericol sufletele şi aduc asupra lor blestemul lui Dumnezeu, 
intrând în relaţii de căsătorie numai pentru a-şi satisface plăcerea. 
Mi-au fost arătate cazurile unora care mărturisesc a crede adevărul 
şi care au făcut o mare greşeală, căsătorindu-se cu necredincioşi. 
Ei au nutrit speranţa că cel necredincios va îmbrăţişa adevărul; dar 
după ce şi-a atins scopul, el este mai departe de adevăr decât înainte. 
Şi apoi începe lucrarea subtilă, eforturi continue ale vrăjmaşului de 
a-l îndepărta pe cel credincios de la credinţă. 

Mulți îşi pierd acum interesul şi încrederea în adevăr pentru că 
ei înşişi au venit într-o strânsă legătură cu necredinţa. Ei respiră 
atmosfera de îndoială, de contestare şi necredincioşie. Ei văd şi 
aud necredinţă şi în cele din urmă o nutresc. Unii pot avea curajul 
să reziste acestor influenţe, dar, în multe cazuri, credinţa lor este 
subminată pe nesimţite şi în final este nimicită. Satana a reuşit în 
planurile lui. El a lucrat prin agenţii săi atât de subtil, încât barierele 
credinţei şi adevărul au fost înlăturate mai înainte ca cei credincioşi 
să aibă vreo idee unde duce curentul. 

A forma o legătură lumească este un lucru primejdios. Satana 
ştie bine că, în ceasul în care asistă la căsătoria multor tineri şi tinere, 

istoria experienţei şi utilității lor în cele spirituale se încheie. Ei sunt 
pierduţi pentru Hristos. Pentru un timp, ei pot face un efort să trăiască 
o viaţă creştină, dar toate stăruinţele lor sunt făcute împotriva unei 
influenţe permanente din direcţia opusă. Cândva, era un privilegiu şi 
o bucurie să vorbească despre credinţa şi speranţa lor, dar au ajuns 
să fie indispuşi să mai amintească subiectul, ştiind că pe cel cu care 
şi-au unit destinul nu-l interesează deloc. Ca rezultat, credinţa în 
adevărul cel preţios piere, şi Satana, în mod perfid, ţese în jurul lor o 
pânză de scepticism. 

Ceea ce face să fie un păcat grav este faptul de a duce până la 
extrem ceea ce este legal. Cei care mărturisesc adevărul calcă voinţa 
lui Dumnezeu, căsătorindu-se cu necredincioşii; ei pierd favoarea 
Lui şi fac o lucrare amară pentru pocăință. Cel necredincios poate 
avea un caracter moral excelent, dar faptul că el sau ea n-a răspuns 
cerinţelor lui Dumnezeu şi a neglijat o mântuire atât de mare este 
un motiv suficient pentru care nu trebuie să aibă loc o astfel de 
unire. Caracterul celui necredincios poate fi asemănător cu cel al 
tânărului căruia Isus i-a spus cuvintele: „Îţi lipseşte un lucru“; acela 
era singurul lucru necesar. 

Uneori, justificarea care se face este că cel necredincios este 
favorabil faţă de religie şi este tot ce se poate dori de la un înso- 
titor, cu excepţia unui singur lucru — el nu este creştin. Cu toate 
că judecata mai bună a celui credincios poate sugera nepotrivirea 
unirii pe viaţă cu un necredincios, totuşi, în nouă cazuri din zece, 
triumfă înclinația. Decăderea spirituală începe din momentul în care 
jurământul este făcut la altar; fervoarea religioasă este potolită şi o 
fortăreață după alta sunt dărâmate până când ambii stau unul lângă 
altul sub steagul negru al lui Satana. Chiar în festivitatea cununiei, 
spiritul lumii triumfă împotriva conştiinţei, a credinţei şi adevărului. 
În căminul cel nou, timpul rugăciunii nu este respectat. Mireasa şi 
mirele s-au ales unul pe altul şi L-au îndepărtat pe Isus. 

La început, cel necredincios poate că nu-şi arată deloc opoziţia 
în legătura cea nouă, dar când este prezentat adevărul biblic pentru 
atenţie şi consideraţie, sensibilitatea este trezită de îndată: „Te-ai 
căsătorit cu mine, ştiind că eu sunt ceea ce sunt, nu doresc să fiu 
tulburat. Începând de aici înainte, să fim înţeleşi că discuţiile cu 
privire la părerile tale ciudate sunt interzise“. Dacă cel credincios ar 
manifesta un interes special cu privire la credinţa sa, ar putea să pară 

ca lipsă de bunăvoință faţă de cel care n-are nici un interes pentru 
experienţa creştină. 

Cel credincios raţionează că trebuie să facă puţină concesie celui 
pe care şi l-a ales ca tovarăş. Sunt organizate petreceri de societate, 
lumești. La început, are un simţământ de repulsie să facă acest lucru, 
dar interesul pentru adevăr scade din ce în ce mai mult şi credinţa 
face schimb cu îndoiala şi necredinţa. Nimeni n-ar fi bănuit că cel ce 
era odată un credincios hotărât, un conştiincios şi devotat urmaş al lui 
Hristos, putea să devină vreodată persoana îndoielnică şi şovăielnică 
de acum. Ah, schimbarea a fost făcută de acea căsătorie neînţeleaptă! 

Ce ar trebui să facă fiecare creştin când este adus în situaţia critică 
ce pune la probă temeinicia principiului religios? Cu o hotărâre 
vrednică de imitat, el trebuie să spună deschis: „Eu sunt un creştin 
conştiincios. Eu cred că a şaptea zi a săptămânii este Sabatul biblic. 
Credinţa şi principiile noastre sunt de aşa natură că ne conduc în 
direcția opusă. Noi nu putem fi fericiţi împreună pentru că, dacă eu 
continuu să cunosc mai bine voia lui Dumnezeu, voi deveni din ce în 
ce mai diferit de lume şi mai asemenea lui Hristos. Dacă tu continui 
să nu vezi nici o frumuseţe în Hristos, nici o atracţie spre adevăr, vei 
iubi lumea, pe care eu n-o pot iubi, în timp ce eu voi iubi lucrurile 
lui Dumnezeu, pe care tu nu le poţi iubi. Lucrurile spirituale sunt 
văzute în mod spiritual. Fără discernământ spiritual, tu nu vei fi 
în stare să vezi cerinţele lui Dumnezeu pentru mine sau să înţelegi 
obligaţiile mele faţă de Domnul căruia Îi servesc; de aceea, vei socoti 
că te neglijez din cauza îndatoririlor mele religioase. Tu n-ai să fii 
fericit; vei fi gelos din cauza iubirii mele pentru Dumnezeu, şi eu 
voi fi singur(ă ) în credinţa mea religioasă. Când vederile tale se 
vor schimba şi când inima ta va răspunde cerinţelor lui Dumnezeu şi 
vei învăţa să-L iubeşti pe Mântuitorul meu, atunci legătura noastră 
poate fi reînnoită“. 

În felul acesta, cel credincios aduce o jertfă pentru Hristos, pe 
care conştiinţa lui o aprobă şi care arată că el preţuieşte viaţa veşnică 
prea multrientru a risca să o piardă. EI ( ea ) simte că ar fi mai bine să 
rămână necăsătorit(_ă ) decât să-şi lege viaţa de unul care alege mai 
degrabă lumea decât pe Isus şi care avea să-l îndepărteze de crucea 
lui Hristos. Dar primejdia de a te lega afectiv de cei necredincioşi 
nu este înţeleasă. În mintea celor tineri, căsătoria este îmbrăcată în 
culori romantice şi este greu s-o dezbraci de această caracteristică cu 

care o acoperă imaginaţia şi să impresioneze mintea cu simţământul 
grelei răspunderi implicate în legământul căsătoriei. Legământul 
acesta uneşte destinul a două persoane cu legături pe care nu trebuie 
să le desfacă nimic altceva decât moartea. 

Cel care caută slava, cinstea, nemurirea şi viaţa veşnică se va uni 
el cu unul care refuză să intre în rândurile ostaşilor crucii lui Hristos? 
Tu, care mărturiseşti că Îl alegi pe Hristos ca învăţător al tău şi eşti 
ascultător faţă de El în toate lucrurile, vei uni interesele tale cu unul 
care este condus de prinţul puterilor întunericului? „Merg oare doi 
oameni împreună, fără să fie învoiţi?“. „Dacă doi dintre voi se unesc 
pe pământ să ceară un lucru oarecare, le va fi dat de Tatăl Meu care 
este în ceruri.“ Dar cât de ciudată este priveliştea! În timp ce unul 
dintre cei care s-au legat atât de strâns este angajat în consacrare, 
celălalt este indiferent şi nepăsător; în timp ce unul caută calea spre 
viaţa veşnică, celălalt este pe calea largă spre moarte. 

Sute au sacrificat pe Hristos şi cerul ca urmare a căsătoriei cu 
persoane neconvertite. Se poate ca iubirea şi părtăşia lui Hristos să 
aibă o valoare aşa de mică pentru ei, încât preferă întovărăşirea cu 
sărmanele fiinţe muritoare? Preţuiesc ei cerul atât de puţin, încât 
sunt dispuşi să rişte bucuriile lui pentru unul care n-are iubire pentru 
Mântuitorul cel scump? 

Fericirea şi prosperitatea vieţii de căsătorie depind de unitatea 
celor două părţi. Cum poate mintea firească să fie în armonie cu 
mintea care este asemănătoare celei a lui Hristos? Unul seamănă 
în firea pământească, cugetând şi făcând după îndemnurile propriei 
lui inimi; celălalt seamănă în Duhul, căutând să reprime egoismul, 
să învingă înclinația şi să trăiască în ascultare de Domnul, al cărui 
slujitor mărturiseşte că este. În felul acesta, există o diferenţă conti- 
nuă de gust, înclinaţie şi scop. Dacă, prin hotărâre fermă de aderare 
la principiu, cel credincios nu-l va câştiga pe cel nepocăit, ceea ce 
este mult mai obişnuit, el se descurajează şi vinde principiile sale 
religioase pentru biata întovărăşire cu unul care n-are nici o legătură 
cu cerul. 

Dumnezeu a interzis cu stricteţe căsătoria mixtă, a celor din 
poporul Său din vechime cu alte naţiuni. Obiecţiunea oferită acum 
este că opreliştea aceasta a fost făcută ca să-i împiedice pe evrei 
să se căsătorească cu idolatrii şi să încheie legături cu familule 
păgâne. Dar păgânii se aflau într-o situaţie mai favorabilă decât 

nepocăiţii din acest veac, care, având lumina adevărului, totuşi refuză 
cu perseverenţă să-l accepte. Păcătosul de astăzi este cu mult mai 
vinovat decât păgânul, pentru că lumina Evangheliei străluceşte clar 
peste tot în jurul lui. El calcă conştiinţa şi este un vrăjmaş premeditat 
al lui Dumnezeu. Motivul pentru care Dumnezeu interzice aceste 
căsătorii a fost: „Căci ar abate de la Mine pe fiii tăi“. Acei din 
vechiul Israel care s-au aventurat să nu ţină seama de interdicţia 
lui Dumnezeu au făcut-o cu sacrificarea principiului religios. la 
ca exemplu cazul lui Solomon. Soţiile lui i-au abătut inima de la 
Dumnezeul lui. 

Mi-a fost arătat că cei din poporul nostru care locuiesc afară din 
Battle Creek nu apreciază îngrijorările şi poverile care le revin celor 
din centrul lucrării. Ei îngăduie membrilor comunităţii lor, care nu 
sunt în stare să se întreţină singuri, să vină la Battle Creek, crezând 
că pot obţine de lucru în instituţiile noastre. Aceasta o fac înainte să 
scrie şi să se asigure dacă acolo există o ocazie favorabilă pentru ei; 
astfel, aglomerează comunitatea şi, după ce au făcut cerere pentru 
serviciu, află că acolo este deja un surplus de mână de lucru, mulţi 
dintre aceştia fiind tot aşa de nevoiaşi ca şi ei. Ei au fost luaţi la lucru 
din milă şi mai sunt reţinuţi nu pentru că instituţiile ar avea mare 
nevoie de ei, ci pentru că sunt atât de nevoiaşi. 

Sunt familii din Battle Creek care au văzut crescând aceste in- 
stituţii şi aveau nevoie şi erau vrednici de posturi în ele, dar pe care 
nu le pot obţine pentru că sunt atât de mulţi din afara localităţii care 
vor suferi dacă nu sunt angajaţi. Acest lucru pune comunitatea şi 
instituțiile într-o postură dificilă, fiind nevoite să rezolve toate cazu- 
rile acestea cu înţelepciune, fără să ofenseze pe nimeni şi să arate 
îndurare faţă de toţi. Instituțiile noastre au suferit pierderi, căutând 
să ajute aceste cazuri, pentru că adesea solicitanţii au o sănătate 
slabă şi de aceea nu te puteai bizui pe ei. Dacă locurile lor ar putea 
fi ocupate de lucrători capabili şi eficienţi, s-ar economisi o sumă 
frumoasă pentru cauza lui Dumnezeu. 

Fiecare comunitate are datoria să simtă interes pentru săracii ei. 
Dar mulți, fiind egoişti, au fost mulţumiţi ca membrii lor săraci să 
se mute la Battle Creek, pentru că atunci nu mai trebuia să-i susţină. 
Comunitatea din Battle Creek cheltuieşte în fiecare an până la cinci 
sute de dolari pentru întreţinerea celor săraci şi bolnavi, ale căror 
familii trebuie să sufere dacă nu sunt sprijiniți prin facere de bine. 
Dumnezeu n-ar fi mulţumit ca această comunitate să îngăduie ca 
săracii din mijlocul ei să ducă lipsă de cele necesare vieţii; de aceea, 
este o poliţă continuă asupra fondurilor celor de la centrul lucrării. 

Frații noştri trebuie să reţină acasă pe săracii lor şi să-i ia de 
la comunitate pe cei care sunt deja la Battle Creek. Ei pot face 
mult mai mult decât fac acum pentru săraci, procurându-le de lucru, 
ajutându-i astfel să se întreţină singuri. Ar fi mult mai bine să daţi 
de lucru acestor persoane în ocupațiile voastre vremelnice decât să-i 
trimiteţi la centrul lucrării şi să împovăraţi cauza lui Dumnezeu cu 
această clasă de muncitori ineficienţi. La Battle Creek sunt necesari 
numai bărbaţi şi femei instruiți, cu putere fizică şi mintală, oameni 
responsabili, care sunt obişnuiţi să-şi folosească propriul lor creier, 
şi nu creierul altora. Credeţi voi, fraţilor, că ar fi recomandat să se 
adune în posturi de răspundere persoane care nu sunt în stare să se 
întrețină lucrând în ocupațiile obişnuite ale vieţii? 

Sunt tineri, bărbaţi şi femei, care au nevoie să fie învăţaţi cum 
să-şi folosească talentele chiar acolo unde se află. 

Aceasta nu este o sarcină plăcută; dar fiecare comunitate este 
răspunzătoare pentru membrii ei individuali şi nu trebuie să lase ca 
o grupă care nu poate obţine cele necesare pentru trai acolo unde se 
află, la ţară, să se mute la Battle Creek. Fraţii de la ţară au ferme şi-şi 
pot cultiva propriile lor provizii. Este, deci, mult mai puţin costisitor 
ca cei săraci să fie ajutaţi la ţară, unde proviziile sunt ieftine, decât să 
vină la Battle Creek, unde, în loc să ajute comunitatea şi instituţiile 
noastre, din vistierie trebuie scoşi continuu bani pentru a-i ajuta. Cei 
care locuiesc la oraş trebuie să-şi cumpere aproape toate alimentele 
şi este destul de costisitor să mai aibă grijă de cei săraci. 

Fraţilor din comunităţi mai mici, dacă Dumnezeu v-a lăsat o 
lucrare de făcut, să îngrijiţi de cei săraci, să mângâiaţi pe cei descu- 
rajaţi, să vizitaţi pe cei bolnavi, să faceţi parte celor nevoiaşi, să nu 
fiţi atât de generoşi, încât să doriţi ca toate aceste binecuvântări să le 
aibă comunitatea din Battle Creek. Voi veți fi îndreptățiţi să râvniţi 
după binecuvântările făgăduite de Dumnezeu celor care vor purta de 
grijă celor săraci şi vor simpatiza cu cei suferinzi. 

Trebuie să existe un fond de caritate adunat spre a veni în întâm- 
pinarea nevoilor celor săraci, cărora li s-a îngăduit să vină la Battle 
Creek. În fiecare an, sanatoriul dă mii de dolari pentru a face bine 
pacienţilor, dar cine apreciază această mare taxă care este asupra 
instituției? Nici unul dintre cei ale căror nume se află în registrul 
comunităţii nu trebuie să fie lăsat să sufere an după an de boală, când 
câteva luni la sanatoriu le-ar da uşurare şi o valoroasă experienţă 

cum să se îngrijească de ei şi de alţii când sunt bolnavi. Fiecare 
comunitate ar trebui să simtă ca o îndatorire biblică să se îngrijească 
de săraci şi de bolnavii lor merituoşi. 

Când un copil merituos al lui Dumnezeu are nevoie de bineface- 
rea sanatoriului şi poate plăti o mică parte din cheltuieli, comunitatea 
să acţioneze generoasă şi să completeze suma. Unii poate că nu sunt 
în stare să plătească nimic, dar să nu-i lăsaţi să sufere din cauza 
egoismului vostru. Trimiteţi-i la sanatoriu, şi împreună cu ei trimi- 
teţi şi angajamentul vostru şi banii voştri pentru a plăti cheltuielile. 
Făcând aceasta, veţi câştiga o binecuvântare prețioasă. Costă ceva ca 
să administrezi o astfel de instituţie şi n-ar trebui să aveţi pretenţia 
ca bolnavii să fie trataţi gratuit. Dacă ar putea fi refăcută suma care 
a fost cheltuită pentru binefacerea pacienţilor, ar trebui parcursă o 
cale lungă până la uşurarea crizei ei financiare de acum. 

Fraţilor, nu-i lăsaţi pe bolnavii voştri în sarcina poporului şi insti- 
tuțiilor din Battle Creek, ci apucaţi-vă generoşi de lucru şi faceţi-vă 
datoria. Renunţaţi la unele lucruri din casa voastră sau din îmbrăcă- 
mintea voastră şi puneţi deoparte o sumă în loc sigur pentru săracii 
nevoiaşi. Prin aceasta să nu scadă zecimea şi darurile voastre aduse 
lui Dumnezeu, ci să fie ca adaus. Dumnezeu n-are de gând să plouă 
bani din cer cu care să-i întreţină pe cei săraci, ci El a pus bunurile 
Sale în mâinile reprezentanţilor Săi. Ei trebuie să Îl recunoască pe 
Hristos în persoana sfinților Săi. Şi ceea ce fac pentru copiii Lui 
în suferinţă este pentru EI, pentru că El Îşi identifică interesele cu 
acelea ale omenirii suferinde. 

Dumnezeu îi cheamă pe tineri să renunţe la podoabe inutile şi 
la articole de îmbrăcăminte, chiar dacă aceasta costă doar câţiva 
bani, şi să pună suma în cutia pentru binefacere. El, de asemenea, 
îi cheamă pe cei mai în vârstă ca, atunci când examinează un ceas 
de aur, un lanţ ori articole de mobilă scumpă, să se oprească şi să-şi 
pună întrebarea: Ar fi drept să cheltuim o sumă atât de mare pentru 
ceea ce ne putem lipsi sau când un articol mai ieftin ar putea servi 
tot atât de bine scopului nostru? Prin lepădarea de sine şi luarea 
crucii lui Isus, care a devenit sărac de dragul vostru, puteţi face 
mult, uşurând suferinţa celor săraci din mijlocul nostru şi, imitând 
astfel pilda Domnului şi Învăţătorului vostru, veţi primi aprobarea şi 
binecuvântarea Lui. 

Mulţi dintre cei care au venit la Battle Creek n-au venit cu scopul 
de a purta poveri. Ei n-au venit pentru că simt o dorinţă specială 
pentru prosperitatea cauzei de aici, ci pentru propriul lor interes, 
pentru că doresc avantaje pentru ei înşişi. Ei speră să-şi asigure 
beneficiile care se obţin de la instituţiile care se află aici, fără să 
poarte nici o răspundere. 

Unii dintre cei care s-au stabilit la Battle Creek pentru avantaje 
personale sunt vinovaţi de egoism şi chiar de fraudă în comportarea 
faţă de fraţii lor care au venit din alte părţi. Dacă este de câştigat 
nişte avantaje, ar trebui să le câştige instituţiile noastre, şi nu acele 
persoane care n-au făcut nimic spre a le construi şi care au faţă de 
ele numai un interes egoist. Mulţi dintre cei care vin la Battle Creek 
nu pot imprima forţă lucrării, din punct de vedere spiritual. În inimă, 
ei sunt asemenea lui Core, Datan şi Abiram; şi dacă s-ar prezenta 
o ocazie favorabilă, ei ar urma pilda acestor oameni păcătoşi. Este 
adevărat că tranzacţiile lor frauduloase, în general, pot fi ascunse de 
privirea fraţilor, dar Dumnezeu notează umblarea lor şi, în cele din 
urmă, vor fi răsplătiți după faptele lor. 

Unii dintre cei care se află de mult timp în Battle Creek, şi 
care ar trebui să fie oameni responsabili, ocupă posturi de încredere 
numai cu numele. Ei au fost făcuţi păzitori ai instituţiilor noastre, 
dar cursul acţiunilor lor arată că ei n-au nici un interes special şi nu 
simt o povară pentru ele. Gândurile lor sunt concentrate asupra lor 
înşişi. Dacă ar fi să-i judecăm după fapte, ar trebui să hotărâm că ei 
consideră prea preţioase energiile lor spre a fi exercitate pentru aceste 
mijloace ale lui Dumnezeu, afară doar dacă îşi pot asigura avantaje 
vremelnice pentru ei înşişi. Ei neglijează să păstreze fortăreaţa, nu 
pentru că nu pot s-o păstreze, ci pentru că se îngrijesc de ei înşişi şi 
sunt mulţumiţi să se legene pentru a adormi în leagănul siguranţei 
fireşti. 

Oamenii, care au drept ţintă în viaţă să-şi satisfacă toate dorinţele 
şi să aibă tot felul de avantaje n-ar trebui să rămână în aceste posturi 

importante. Ei n-au nici un drept să fie aici, pentru că stau direct 
în calea lucrării lui Dumnezeu. Cei care îi neglijează pe săracii 
Domnului şi care nu simt nici o povară pentru văduvă şi orfan, 
neînsuşindu-şi aceste cazuri şi neactivând ca să facă dreptate şi 
echitate între om şi om, sunt vinovaţi că ÎI neglijează pe Hristos, 
în persoana sfinţilor Săi, pentru că nu fac şi nu explorează lucrarea 
pe care o cunosc. Ei n-au poveri şi nu fac nici un efort să susțină 
dreptatea. Dacă nu este manifestată influenţa cea mai serioasă la 
marele centru al lucrării spre a ocroti interesele lucrării, biserica va 
deveni tot atât de coruptă ca şi bisericile altor denominaţiuni. 

Toţi cei care locuiesc în Battle Creek vor avea de dat un raport 
înfricoşător lui Dumnezeu, dacă îngăduie păcatul unui frate. Este 
un fapt alarmant că indiferența, somnolenţa şi apatia au caracterizat 
pe bărbaţii din posturi de răspundere şi că există o continuă creştere 
a mândriei şi o alarmantă nepăsare faţă de avertizările Duhului lui 
Dumnezeu. Barierele pe care le-a pus Dumnezeu în jurul poporului 
Său sunt dărâmate. Oamenii care cunosc modul în care a condus 
Dumnezeu pe poporul Său în trecut, în loc să întrebe de cărările 
cele vechi şi să apere poziţia noastră ca popor deosebit, au dat mâna 
cu lumea. Dar aspectul cel mai alarmant în această situaţie este 
că glasurile de avertizare n-au fost auzite în mustrare, implorare şi 
avertizări. Ochii poporului lui Dumnezeu par să fie orbiţi, în timp ce 
biserica este dusă repede de valuri pe calea spre cele lumești. 

Dumnezeu nu doreşte oameni de lemn să păzească interesele 
instituţiilor şi bisericii Sale, ci El are nevoie de oameni vii, muncitori, 
oameni care au o percepţie ageră, oameni care au ochi şi îi deschid 
ca să poată vedea şi inimi care sunt sensibile la influenţa Duhului 
Său. El îi face pe oameni strict responsabili de apărarea intereselor 
cauzei Sale din Battle Creek. 

Sunt unii în Battle Creek care niciodată n-au acceptat reproşul. 
Ei şi-au ales propria cale. Ei întotdeauna au exercitat, într-o măsură 
mai mare sau mai mică, o influenţă împotriva celor care au stat să 
apere dreptatea şi să mustre răul. Influenţa acestor persoane asupra 
indivizilor care vin aici şi care sunt aduşi în legătură cu ei, ca chiriaşi 
sau primiţi în gazdă, este foarte rea. Ei umplu capul acestor noi 
veniţi cu întrebări şi îndoieli cu privire la Mărturiile Duhului lui 
Dumnezeu. Fi 

interpretează fals Mărturiile; în loc să conducă persoanele să 
devină consacraţi lui Dumnezeu şi să asculte de glasul bisericii, 
ei îi învaţă să fie independenţi şi să nu ţină seamă de părerile şi 
judecata altora. Influenţa acestei clase a lucrat în taină. Unii nu sunt 
conştienţi de paguba pe care o fac, dar, fiind ei înşişi neconsacraţi, 
mândri şi răzvrătiți, conduc şi pe alţii pe un drum greşit. De la aceşti 
neconsacraţi se inhalează o atmosferă otrăvitoare. Sângele sufletelor 
este pe îmbrăcămintea unora ca aceştia, şi Hristos le va spune în 
ziua socotelilor finale: „Depărtaţi-vă de la Mine, voi toţi lucrătorii 
fărădelegii“. Ei vor fi uimiţi, dar viaţa lor creştină, după propria 
mărturisire, a fost o înşelăciune, o fraudă. 

Dacă toţi cei din Battle Creek ar fi credincioşi faţă de lumina 
dată lor de Dumnezeu, credincioşi faţă de interesele bisericii şi im- 
presionaţi de valoarea sufletelor pentru care a murit Hristos, ar fi 
fost exercitată o influenţă diferită. Dar aici vedem activată, în mare 
măsură, experienţa copiilor lui Israel. Când stăteau în faţa muntelui 
Sinai, ascultând glasul lui Dumnezeu, israeliţii au fost atât de puter- 
nic impresionați de prezenţa Lui sacră, încât s-au retras îngroziţi şi 
au strigat către Moise: „Vorbeşte-ne tu însuţi şi te vom asculta; dar 
să nu ne mai vorbească Dumnezeu, ca să nu murim“. Acolo, în faţa 
muntelui, ei au făcut juruinţe solemne de credincioşie faţă de Dum- 
nezeu, dar, doar ce-au încetat tunetele, trâmbiţa şi glasul Domnului, 
că ei s-au şi plecat în genunchi înaintea unui idol. Conducătorul lor 
fusese chemat în afara câmpului lor vizual şi era înfăşurat într-un 
nor dens, vorbind cu Dumnezeu. 

Colaboratorul lui Moise, căruia i-a fost lăsată grija solemnă a 
poporului în absenţa sa, i-a auzit plângându-se că Moise i-a părăsit 
şi exprimându-și dorinţa de a se întoarce în Egipt; dar de teamă să 
nu jignească poporul, el a tăcut. El n-a stat cu îndrăzneală pentru 
Dumnezeu, ci, spre a fi pe placul poporului, a făcut un vițel de aur. 
Se pare că, la începutul răului, el a fost adormit. Când a fost rostit 
primul cuvânt de răzvrătire, Aaron putea să-l mustre. Dar el era atât 
de fricos să nu jignească poporul, încât în mod vădit s-a unit cu ei şi 
până la urmă a fost convins să le facă un vițel de aur căruia să i se 
închine. 

Pastorii trebuie să fie străjeri credincioşi, care să vadă răul şi să 
avertizeze poporul. Primejdiile trebuie să le fie puse mereu în faţă 

şi să se insiste asupra lor. Îndemnul dat lui Timotei era: „Mustră, 
ceartă, îndeamnă, cu toată blândeţea şi învăţătura“. 

În Battle Creek s-au format legături de căsătorie cu care Dum- 
nezeu nu are nimic de-a face. În unele cazuri, căsătoriile au fost 
nepotrivite, iar în alte cazuri, premature. Hristos ne-a avertizat că 
această stare de lucruri va exista înainte de a doua Lui venire. Ea 
constituie unul dintre semnele zilelor de pe urmă. O situaţie asemă- 
nătoare a existat înainte de potop. Mintea oamenilor a fost vrăjită de 
subiectul căsătoriei. Când există o nesiguranţă atât de mare, nu este 
nici un motiv să facem mare paradă sau etalare, chiar dacă părțile se 
potrivesc una cu alta, deşi aceasta rămâne de testat. 

Când cei care mărturisesc a fi reformatori, care trăiesc o viaţă 
umilă, imită datinile şi moda celor bogaţi din lume, acesta este un 
reproş pentru credinţa noastră. Sunt unii pe care Dumnezeu i-a 
avertizat. Dar i-a oprit cineva? Nu, ei nu s-au temut de Dumnezeu, 
pentru că asupra lor era puterea fascinantă a lui Satana. Şi unii din 
Battle Creek i-au influenţat pe aceşti sărmani cu minţile sucite să 
urmeze propria lor judecată şi, făcând acest lucru, ei au paralizat 
utilitatea lor şi au atras neplăcerea lui Dumnezeu asupra lor. 

Dumnezeu doreşte ca oamenii să cultive tăria de caracter. Cei 
care sunt simpli oportunişti nu vor fi dintre cei care vor primi în 
curând răsplata bogată. El doreşte ca cei care lucrează în cauza 
Lui să aibă simţ ager şi intuiţie rapidă. Ei trebuie să fie cumpătaţi 
la mâncare; pe mesele lor nu trebuie să se afle hrană bogată şi 
somptuoasă, şi când creierul este împovărat în mod continuu şi există 
o lipsă de exerciţiu fizic, ei trebuie să mănânce cu economie chiar 
din hrana cea simplă. Limpezimea minţii lui Daniel şi hotărârea 
scopului lui, puterea intelectului de a dobândi cunoştinţă se datorau 
în mare măsură simplităţii dietei şi vieţii lui de rugăciune. Eli a fost 
un om bun, cu obiceiuri curate; dar a fost prea îngăduitor. El şi-a 
atras neplăcerea lui Dumnezeu pentru că n-a întărit părţile slabe din 
caracterul lui. El n-a dorit să rănească simţămintele nimănui şi n-a 
avut curajul moral să mustre şi să dojenească păcatul. Fiii lui erau 
oameni răi; totuşi, el nu i-a îndepărtat din poziţia lor de încredere. 
Fiii aceştia au pângărit casa lui Dumnezeu. El cunoştea acel lucru şi, 
drept urmare, s-a simţit întristat pentru că iubea curăţia şi dreptatea; 
dar n-a avut suficientă forță morală să suprime răul. El iubea pacea 
şi armonia şi a devenit din ce în ce mai insensibil faţă de necurăţie şi 

păcat. Dar Dumnezeul cel mare a luat problema în mâinile Lui. Când 
mustrarea a venit prin mijlocirea unui copil, el a acceptat-o, simțind 
că aceasta este ceea ce merita. El n-a arătat nici un resentiment faţă 
de Samuel, trimisul lui Dumnezeu; el l-a iubit ca şi mai înainte, dar 
se condamna pe sine. 

Fiii vinovaţi ai lui Eli au fost ucişi în luptă. El a putut îndura să 
audă că fiii lui au fost ucişi, dar n-a putut îndura ştirea că a fost luat 
chivotul lui Dumnezeu. El ştia că păcatul neglijenţei lui, prin faptul 
că n-a luptat pentru dreptate şi n-a înfrânat răul, în cele din urmă, a 
lipsit pe Israel de tăria şi slava lui. Pe faţă i-a apărut paloarea morţii, 
a căzut pe spate şi a murit. 

Ce învăţătură avem aici pentru părinţii şi tutorii celor tineri 
şi pentru cei care slujesc în lucrarea lui Dumnezeu! Când relele 
existente nu sunt înfruntate şi mustrate, pentru că oamenii au prea 
puţin curaj să mustre răul, sau pentru că au prea puţin interes, sau 
sunt prea indolenţi să-şi împovăreze puterile pentru a depune eforturi 
serioase spre a curăţi familia sau biserica lui Dumnezeu, ei sunt 
răspunzători pentru răul care poate rezulta ca urmare a neglijenţei 
de a-şi face datoria. Noi suntem tot atât de răspunzători pentru relele 
care puteau fi împiedicate în alţii, prin mustrare, prin avertizare, prin 
exercitarea autorităţii părinteşti sau pastorale, ca şi când am fi făcut 
noi acele fapte. 

Eli trebuia să încerce să înfrâneze răul prin măsuri blânde, dar 
dacă acestea nu foloseau, el trebuia să-i stăpânească pe răufăcători 
prin măsuri aspre. Onoarea lui Dumnezeu trebuie să fie păstrată cu 
sfinţenie, chiar dacă aceasta ne desparte de cele mai apropiate rude. 
Un defect la un om care de altfel este talentat poate nimici utilitatea 
lui în această viaţă şi-l poate face să audă în ziua lui Dumnezeu 
neplăcutele cuvinte: „Depărtaţi-vă de la Mine, voi toţi care lucraţi 
fărădelege“. 

Eli a fost binevoitor, iubitor şi amabil şi avea un interes adevărat 
în slujirea lui Dumnezeu şi prosperitatea cauzei Lui. El a fost un om 
care avea putere în rugăciune. El niciodată nu s-a răzvrătit împotriva 
cuvintelor lui Dumnezeu. Dar el avea lipsuri; n-avea tăria de caracter 
să mustre păcatul şi să execute dreptatea împotriva păcătoşilor, aşa 
încât Dumnezeu să poată conta pe el să păstreze pe Israel curat. 
El n-a adăugat la credinţa lui curajul şi puterea de a spune NU la 
timpul potrivit şi la locul potrivit. Păcatul este păcat; dreptatea este 

dreptate. Sunetul trâmbiţei de avertizare trebuie să sune. Noi trăim 
într-o epocă teribil de păcătoasă. Închinarea adusă lui Dumnezeu va 
ajunge coruptă dacă nu există bărbați treji la fiecare post al datoriei. 
Acum nu este timp să fim absorbiți de comoditate egoistă. Nici un 
cuvânt spus de Dumnezeu nu trebuie lăsat să cadă pe pământ. 

În timp ce unii din Battle Creek mărturisesc a crede în Mărturii, 
ei le calcă în picioare. Doar puțini le-au citit cu interes şi doar puțini 
au luat seama la ele. Satisfacerea eului, a mândriei, modei şi a etală- 
rii sunt amestecate cu închinarea lui Dumnezeu. El doreşte oameni 
bravi pentru acțiune, care nu vor privi la instaurarea idolilor şi intra- 
rea urâciunii fără să ridice glasul ca o trâmbiţă, arătând poporului 
nelegiuirile lor şi casei lui Iacov păcatele lor. 

De îndată ce Samuel a început să judece pe Israel, chiar în tinere- 
tea lui, el a convocat o adunare a poporului pentru post şi rugăciune 
şi adâncă smerenie înaintea lui Dumnezeu. El a adus mărturia lui 
solemnă din gura lui Dumnezeu. Atunci a început poporul să afle 
unde este puterea lor. Ei au implorat pe Samuel să nu înceteze să 
strige către Dumnezeu pentru ei. Vrăjmaşii lor s-au ridicat să-i în- 
tâmpine în luptă, dar Dumnezeu a auzit rugăciunea în favoarea lor. 
El a lucrat pentru ei şi biruinţa a revenit de partea lui Israel. 

În Battle Creek este de făcut o lucrare mare. Au fost neglijate 
îndatoriri, încrederi au fost trădate. Au venit aici oameni care n- 
au adăugat nimic la puterea cauzei, dar care sunt continuu la lucru 
să adune puţinele mijloace posedate de alţii în propriile lor mâini, 
jefuind vistieria lui Dumnezeu. Egoismul natural al inimii lor este 
manifestat oriunde se prezintă o ocazie favorabilă spre a se avantaja 
pe ei în dezavantajul altora. Ei au făcut aşa până ce s-a atins nivelul 
lumesc şi există numai o mică deosebire între maniera lor de a 
acționa şi aceea a lumii. 

Poporul nostru din Battle Creek are responsabilităţi mai mari de 
purtat decât cei din oricare alt loc. Toţi cei care aleg să se stabilească 
aici să facă aceasta nu doar pentru propriul lor avantaj şi beneficiu, 
ci cu privirea îndreptată spre slava lui Dumnezeu. Ei trebuie să fie 
pe deplin pregătiți să ridice sarcinile acolo unde şi când e nevoie 
şi cu devotată jertfire de sine să sprijine instituţiile pe care le-a pus 
Dumnezeu în mijlocul lor. Acei care nu sunt dispuşi să urmeze calea 
aceasta, să meargă acolo unde nu sunt atâtea poveri grele de purtat. 
În acest post important, unde atât de mult depinde de efort personal, 

toţi trebuie să-şi facă partea în mod hotărât; ei trebuie să fie pe deplin 
treji pentru ca lucrarea Stăpânului lor să nu sufere pierderea nici 
unui suflet. Mulţi nu reuşesc să se ridice la nivelul Evangheliei; ei au 
o consideraţie egoistă pentru propriul lor interes şi neglijează să vadă 
ce pot face spre a fi o binecuvântare pentru semenii lor. Dumnezeu 
nu-Şi doreşte leneşi în via Lui. El cere ca fiecare să lucreze pentru 
acum şi pentru veşnicie. 

Dumnezeu pretinde ca îmbunătăţirea să fie lucrarea vieţii tuturor 
urmaşilor Lui şi ca aceasta să fie călăuzită şi stăpânită de o experienţă 
corectă. Adevăratul om este cel care este dispus să sacrifice propriul 
lui interes spre binele altora şi care se antrenează în a se uni cu cei 
cu inima zdrobită. Adevăratul scop al vieţii abia că a început să fie 
înţeles de mulţi, şi ceea ce este real şi important în viaţa lor este 
sacrificat din cauză că nutresc greşelile. 

Nero şi Cezar au fost recunoscuţi de lume ca oameni mari. Dar 
aşa i-a privit şi Dumnezeu? Nu; ei n-au fost legaţi prin credinţă 
vie cu Inima cea mare a omenirii. Ei erau din lume, au mâncat, au 
băut şi au dormit ca oameni ai lumii, dar în cruzimea lor, ei erau 
satanici. Oriunde mergeau aceşti monştri ai omenirii, calea lor era 
marcată de vărsări de sânge şi distrugeri. Lumea i-a lăudat cât au 
fost în viaţă, dar, după ce au fost înmormântați, lumea s-a bucurat. 
În contrast cu viaţa acestor oameni este viaţa lui Luther. El nu s-a 
născut ca prinţ. El n-a purtat coroană împărătească. Dintr-o celulă de 
mănăstire, glasul lui a fost auzit şi influenţa lui s-a făcut simțită. El 
a avut o inimă umană, care a fost exercitată pentru binele oamenilor. 
El a luptat vitejeşte pentru adevăr şi dreptate şi a înfruntat opoziţia 
lumii ca să poată fi spre folosul semenilor lui. 

Intelectul singur nu-l face pe om după standardul divin. În inte- 
lect există o putere dacă este sfinţit şi stăpânit de Duhul lui Dumne- 
zeu. Acesta este superior bogățiilor şi puterii fizice, totuşi el trebuie 
să fie cultivat spre a face ca omul să fie om. Dreptul pe care-l pre- 
tinde cineva spre a fi om este determinat de folosirea intelectului său. 
Byron avea putere intelectuală şi cugetare adâncă, dar n-a fost un 
om după standardul lui Dumnezeu. El a fost un agent al lui Satana. 
Pasiunile lui erau pătimaşe şi nestăpânite. Prin viaţa lui, a semănat 
seminţe care au adus ca rod recoltă de stricăciune. Lucrarea vieţii 
lui a coborât nivelul virtuţii. Acest bărbat a fost unul dintre cei mai 
distinşi oameni ai lumii; totuşi, Domnul nu-l va recunoaşte ca om, 
ci numai ca pe unul care a abuzat de talentele date lui de Dumnezeu. 

Gibbon cel sceptic şi mulţi alţii, care au fost dăruiţi de Dumnezeu 
cu minţi uriaşe şi pe care lumea îi numeşte oameni mari, s-au adunat 
sub steagul lui Satana şi au folosit darurile lui Dumnezeu pentru 
pervertirea adevărului şi nimicirea sufletelor oamenilor. Intelectul 
mare, când este făcut un slujitor al viciului, este un blestem pentru 
posesor şi pentru toţi cei care vin în sfera lui de influenţă. 

Ceea ce va binecuvânta omenirea este viaţa spirituală. Dacă 
omul este în armonie cu Dumnezeu, el va depinde continuu de El 
pentru putere. „Voi fiţi dar desăvârşiţi, după cum şi Tatăl vostru 
cel ceresc este desăvârşit“. Lucrarea vieţii noastre este de a ajunge 
la desăvârşirea caracterului creştin, străduindu-ne continuu să ne 
conformăm voinţei lui Dumnezeu. Eforturile începute pe pământ 
vor continua pe parcursul veşniciei. Standardul lui Dumnezeu pentru 
om este ridicat la cea mai înaltă semnificaţie a termenului, şi dacă 
el este la înălțimea maturității date lui de Dumnezeu, el va fi fericit 
în această viaţă şi îl va conduce la slavă şi răsplată veşnică în viaţa 
viitoare. 

Membrii familiei umane sunt îndreptăţiţi la numele de bărbaţi şi 
femei numai dacă îşi folosesc talentele, pe orice cale posibilă, pentru 
binele altora. Viaţa lui Hristos este în faţa noastră ca model şi numai 
când slujeşte, asemenea îngerilor îndurării, nevoilor altora omul este 
un aliat apropiat al lui Dumnezeu. Natura creştinismului este să facă 
familii fericite şi o societate fericită. Discordie, egoism şi ceartă vor 
fi înlăturate de la fiecare bărbat şi femeie care posedă adevăratul 
spirit al lui Hristos. 

Cei care sunt părtaşi ai iubirii lui Hristos n-au dreptul să creadă 
că există o limită a influenţei şi lucrării lor în încercarea de a fi 
folositori omenirii. A obosit Hristos în eforturile Lui de a salva pe 
omul căzut? Lucrarea noastră trebuie să fie continuă şi stăruitoare. 
Noi trebuie să găsim de lucru până ce Stăpânul ne poruncește să 
depunem armura la picioarele Sale. Dumnezeu este un conducător 
moral, şi noi trebuie să aşteptăm, supuşi faţă de voinţa Lui, gata şi 
dispuşi să sărim la datoria noastră oricând este nevoie să lucrăm. 

Îngerii sunt angajaţi zi şi noapte în serviciul lui Dumnezeu pentru 
ridicarea omului în conformitate cu planul de mântuire. Omului i se 
cere să iubească în gradul cel mai înalt pe Dumnezeu, adică cu toată 
puterea lui, cu tot cugetul lui şi cu toată tăria lui, şi pe aproapele 
ca pe el însuşi. Aceasta este cu neputinţă dacă nu va renunţa la eu. 


[521] 


[522] 


494 Mărturii pentru comunitate vol.4 


Hristos a spus: „Dacă voieşte cineva să vină după Mine, să se lepede 
de sine însuşi, să-şi ia crucea şi să Mă urmeze“. 

Lepădarea de sine înseamnă a conduce spiritul când pasiunile 
caută să stăpânească; a rezista ispitei de a critica şi de a spune 
cuvinte defăimătoare; a avea răbdare cu copilul greu de cap şi a 
cărui putere este slabă şi apăsătoare; a sta la postul datoriei când alţii 
pot să cedeze; a lua responsabilităţi oriunde şi oricând poţi, nu pentru 
scopul de a fi aplaudat, nu pentru diplomaţie, ci de dragul Stăpânului, 
care ţi-a dat o lucrare de făcut cu credincioşie neşovăielnică; când 
al putea să te lauzi, să păstrezi tăcere şi să laşi ca buzele altora 
să te laude. Lepădarea de sine este pentru a face bine altora, unde 
înclinația te-ar face să te slujeşti pe tine însuţi. Cu toate că semenii 
tăi nu îţi apreciază întotdeauna eforturile, totuşi trebuie să lucrezi 
mai departe. 

Cercetaţi cu atenţie şi vedeţi dacă adevărul pe care l-ați acceptat 
a devenit un principiu ferm în voi. ÎL luaţi pe Hristos cu voi când 
părăsiţi odăiţa de rugăciune? Stă religia voastră ca paznic la uşa 
buzelor voastre? Este inima voastră atrasă de simpatie şi iubire 
pentru alţii din afara familiei voastre? Căutaţi voi cu sârguinţă o mai 
clară înţelegere a adevărului Scripturii, ca să puteţi lăsa ca lumina 
voastră să lumineze viaţa altora? La aceste întrebări puteţi răspunde 
propriilor voastre suflete. Vorbirea voastră să fie dreasă cu har şi 
purtarea voastră să dovedească înălţimea creştină. 

A început un an nou. Care a fost raportul anului trecut din viaţa 
ta creştină? În ce stare se află raportul tău din cer? Eu vă implor să vă 
predaţi fără rezervă lui Dumnezeu. Sunt inimile voastre împărțite? 
Predaţi-le acum pe deplin Domnului. Faceţi ca istoria vieţii din anul 
care vine să fie diferită de cea din trecut. Smeriţi-vă sufletele înaintea 
lui Dumnezeu. „Ferice de cel ce rabdă ispita. Căci după ce a fost 
găsit bun, va primi cununa vieţii, pe care a făgăduit-o Dumnezeu 
celor ce-L iubesc.“ Lăsaţi la o parte orice pretenţie şi prefăcătorie. 
Procedaţi conform cu personalitatea voastră simplă şi naturală. Fiţi 
sinceri în orice cuget, cuvânt şi faptă şi „în smerenie fiecare să 
privească pe altul mai presus de el însuşi“. Aduceţi-vă mereu aminte 
că natura morală are nevoie să fie susţinută de o constantă veghere şi 
rugăciune. Atâta timp cât priviţi la Hristos, sunteţi siguri, dar în clipa 
în care vă gândiţi la sacrificiile şi dificultăţile voastre şi începeţi 

să simpatizaţi cu ele şi să vă dezmierdaţi, vă pierdeţi încrederea în 
Dumnezeu şi sunteţi în mare pericol. 

Mulţi limitează providenţa lui Dumnezeu şi despart îndurarea 
şi iubirea din caracterul Lui. Ei susţin că măreţia şi maiestatea lui 
Dumnezeu L-ar împiedica să se intereseze El Însuşi de problemele 
celor mai slabe creaturi ale Sale. „Nu se vând oare două vrăbii la 
un ban? Totuşi, nici una din ele nu cade pe pământ fără voia Tatălui 
vostru. Cât despre voi, până şi perii din cap, toţi vă sunt numărați. 
Deci să nu vă temeţi; voi sunteţi mai de preţ decât multe vrăbii.“ 

Pentru fiinţele umane, este greu să dea atenţie problemelor mai 
mici ale vieţii, în timp ce mintea este ocupată într-o afacere de mare 
importanţă. Dar nu trebuie să existe această unire? Omul făcut după 
chipul Făcătorului său ar trebui să unească responsabilităile mai 
mari cu cele mai mici. El poate fi absorbit de ocupaţii de o importanţă 
covârşitoare şi să neglijeze învăţătura de care au nevoie copiii Săi. 
Aceste îndatoriri pot fi privite ca îndatoriri mai mici ale vieţii, când 
în realitate ele se află chiar la temelia societăţii. Fericirea familiilor şi 
a comunităților depinde de influenţele căminului. Interesele veşnice 
depind de cuvenita achitare de îndatoririle acestei vieţi. Lumea n-are 
atât de mult nevoie de minţi mari, cât de oameni buni, care vor fi o 
binecuvântare în căminele lor. 

Slujitorii lui Dumnezeu 


Dumnezeu l-a ales pe Avraam ca trimis al Său prin care să comu- 
nice lumii lumina. Cuvântul lui Dumnezeu a venit la el prezentându-i 
nu perspective măgulitoare în această viaţă, un venit mare sau apre- 
ciere şi onoare lumească. Mesajul divin pentru Avraam a fost: „leşi 
din ţara ta, din rudenia ta şi din casa tatălui tău, şi vino în ţara pe 
care ţi-o voi arăta“. Patriarhul a ascultat „şi a plecat fără să ştie unde 
se duce“, ca purtător de lumină al lui Dumnezeu, pentru a păstra viu 
pe pământ Numele Lui. El şi-a părăsit ţara, căminul, rudele şi toate 
plăcutele legături de societate din viaţa lui de mai înainte, pentru a 
deveni un peregrin şi un străin. 

Adesea este mai important ca mulți să înţeleagă faptul că asocie- 
rile de mai înainte trebuia să fie desfăcute, pentru ca cei care urmează 
să vorbească „în locul lui Hristos“ să poată sta într-o poziţie unde 
Dumnezeu îi poate educa şi califica pentru lucrarea Lui cea mare. 
Rudele şi prietenii au adesea o influenţă pe care Dumnezeu o vede 
că va stânjeni în mare măsură instrucţiunile pe care El intenţionează 
să le dea slujitorilor Lui. Cei care nu sunt în strânsă legătură cu cerul 
vor face sugestii care, dacă se vor lua în seamă, îi vor abate de la 
sfânta lor lucrare pe cei care trebuie să fie purtători de lumină pentru 
lume. 

Înainte ca Dumnezeu să-l poată folosi, Avraam trebuia să se 
despartă de vechile legături, ca să nu fie stăpânit de influenţă ome- 
nească sau să se încreadă în ajutor uman. Întrucât el a ajuns unit 
cu Dumnezeu, trebuia ca de aici înainte să locuiască printre străini. 
Caracterul lui trebuia să fie distins, deosebindu-se de toată lumea. El 
nu putea nici măcar să explice cursul acţiunii sale, în aşa fel încât să 
fie înţeles de prieteni, pentru că ei erau idolatri. Lucrurile spirituale 
trebuie judecate spiritual, de aceea motivele şi acţiunile lui au depăşit 
capacitatea de înţelegere a rudelor şi prietenilor. 

Ascultarea fără murmur a lui Avraam a fost unul dintre cele mai 
remarcabile exemple de credinţă şi încredere în Dumnezeu aflate în 
Raportul sacru. Numai cu făgăduinţa simplă că urmaşii lui vor stă- 

pâni Canaanul, fără cea mai mică dovadă vizibilă, el a mers încotro 
avea să-l conducă Dumnezeu, conformându-se pe deplin şi sincer 
condiţiilor puse de EI, încrezător că Domnul avea să împlinească 
cu credincioşie Cuvântul Său. Patriarhul a mers oriunde i-a arătat 
Dumnezeu că era datoria lui să meargă; el a trecut fără teamă prin 
pustiuri; a mers printre naţiunile idolatre cu singurul gând: „Dum- 
nezeu a vorbit; eu ascult de glasul Lui; El mă va călăuzi şi mă va 
ocroti“. 

Mesagerii lui Dumnezeu de astăzi au nevoie exact de credinţa 
şi încrederea pe care le-a avut Avraam. Dar mulţi dintre cei pe care 
Domnul i-ar putea folosi nu vor să înainteze, să audă şi să asculte 
de acel Glas mai presus de toate celelalte. Legătura cu rudele şi 
prietenii, obiceiurile şi asocierile de mai înainte, prea adesea au 
o influenţă aşa de mare asupra slujitorilor lui Dumnezeu, încât El 
nu le poate da decât puţină instruire, nu le poate comunica decât 
puţină cunoştinţă despre scopurile Sale; şi adesea, după un timp, 
EI îi înlătură şi cheamă pe alţii în locul lor, pe care îi probează şi 
îi încearcă în acelaşi fel. Dumnezeu ar face mult mai mult pentru 
slujitorii Săi, dacă ar fi pe deplin consacraţi faţă de EI, preţuind 
slujirea Lui mai presus de legăturile de rudenie, şi de toate celelalte 
asocieri pământeşti. 

Slujitorii Evangheliei au de făcut o lucrare sacră. Ei au de dus 
lumii o solemnă solie de avertizare — o solie care va fi o mireasmă 
de viaţă spre viaţă sau de moarte spre moarte. Ei sunt trimişii lui 
Dumnezeu pentru om şi niciodată nu trebuie să piardă din vedere 
misiunea sau responsabilităţile lor. Ei nu sunt ca cei lumești; nu pot 
fi ca ei. Dacă vor să fie credincioşi faţă de Dumnezeu, ei trebuie să-şi 
păstreze caracterul deosebit şi sfânt. Dacă încetează să ţină legătura 
cu cerul, ei sunt în pericol mai mare decât alţii şi pot exercita o 
influenţă mai puternică în direcţia cea rea, pentru că Satana este 
continuu cu ochii pe ei, aşteptând să se dezvolte vreo slăbiciune 
prin care să poată ataca cu succes. Şi ce mai triumfă când reuşeşte! 
Pentru că atunci când un ambasador al lui Hristos nu veghează, prin 
el, vrăjmaşul cel mare poate să câştige multe suflete pentru sine. 

Cei care sunt în strânsă legătură cu Dumnezeu pot să nu fie 
prosperi în lucrurile acestei vieţi; ei pot fi adesea greu încercaţi şi 
năpăstuiţi. Iosif a fost calomniat şi persecutat pentru că şi-a păstrat 
virtutea şi integritatea. David, acel mesager ales de Dumnezeu, a fost 

urmărit ca o fiară de pradă de către vrăjmaşii lui păcătoşi. Daniel a 
fost aruncat în groapa cu lei, pentru că a fost credincios şi neclintit 
în supunerea lui faţă de Dumnezeu. lov a fost deposedat de averile 
lumeşti şi atât de năpăstuit în trupul lui, încât a fost privit cu dezgust 
de rude şi prieteni; totuşi, el şi-a păstrat integritatea şi credincioşia 
faţă de Dumnezeu. leremia avea să rostească cuvintele pe care le- 
a pus Dumnezeu în gura lui, şi mărturia lui lăuntrică i-a înfuriat 
în aşa măsură pe împărat şi pe prinți, încât a fost aruncat într-o 
groapă dezgustătoare. Ştefan a fost omorât cu pietre pentru că voia 
să predice pe Hristos, şi pe El răstignit. Pavel a fost întemnițat, bătut 
cu bastoane, cu pietre şi, în cele din urmă, condamnat la moarte 
pentru că a fost un mesager credincios în ducerea Evangheliei la 
neamuri. loan cel iubit a fost exilat pe insula Patmos „din pricina 
Cuvântului lui Dumnezeu şi din pricina mărturiei lui Isus Hristos“. 

Aceste exemple de statornicie omenească în tăria puterii divine 
sunt o mărturie pentru lume despre corectitudinea făgăduinţelor lui 
Dumnezeu — despre continua prezenţă a Lui şi a harului susţinător. 
Când priveşte la aceşti oameni umili, lumea nu poate discerne valoa- 
rea lor morală înaintea lui Dumnezeu. Este o lucrare a credinţei să 
te încrezi liniştit în Dumnezeu în ceasul cel mai întunecat, oricât de 
sever încercat şi bătut de furtună ai fi, şi să simţi că Tatăl nostru este 
la cârmă. Numai ochiul credinţei poate privi dincolo de circumstanţe 
şi poate preţui valoarea bogățiilor veşnice. 

Marele comandant militar cucereşte naţiuni şi zguduie oştirile 
unei jumătăţi de lume, dar el moare dezamăgit şi în exil. Filozoful 
care cutreieră prin Univers, întâlnind peste tot manifestările puterii 
lui Dumnezeu şi delectându-se de armonia lor, adesea nu reuşeşte 
să vadă în aceste minuni uimitoare mâna care le-a făcut pe toate. 
„Omul pus în cinste şi fără pricepere este ca dobitoacele pe care 
le tai.“ Nici o speranţă de nemurire slăvită nu luminează viitorul 
vrăjmaşilor lui Dumnezeu. Dar acei eroi ai credinţei au făgăduinţa 
unei moşteniri de o valoare mai mare decât orice bogății pămân- 
teşti — o moştenire care va satisface dorinţele sufletului. Ei pot fi 
necunoscuţi şi neacreditaţi de lume, dar sunt înscrişi ca cetăţeni în 
registrele cerului. Răsplata finală a celor pe care Dumnezeu i-a făcut 
moştenitori ai tuturor lucrurilor va fi o măreție slăvită, o trainică şi 
veşnică greutate de glorie. 

Slujitorii Evangheliei trebuie să facă din adevărul lui Dumnezeu 
un subiect de studiu, meditație şi conversație. Mintea care stăruie 
mult asupra voinței descoperite a lui Dumnezeu pentru om va deveni 
tare în adevăr. Cei care citesc şi studiază cu dorința sinceră după 
lumină divină, fie că sunt pastori sau nu, vor descoperi curând în 
Scripturi o frumuseţe şi o armonie care le vor captiva atenţia, le vor 
înălța cugetele şi le vor da o inspiraţie şi o putere de argumentare 
care vor convinge şi converti suflete. 

Există primejdia ca pastorii care mărturisesc a crede adevărul 
prezent să rămână mulţumiţi numai cu prezentarea teoriei, în timp 
ce sufletele lor nu simt puterea sfinţitoare. Unii n-au iubirea lui 
Dumnezeu în inimă, care să le îmblânzească, să le modeleze şi să le 
înnobileze viaţa. Psalmistul declară despre omul cel bun: „Îşi găseşte 
plăcerea în Legea Domnului, şi zi şi noapte cugetă la Legea Lui“. El 
se referea la propria lui experienţă şi exclamă: „Cât de mult iubesc 
Legea Ta! Toată ziua mă gândesc la ea“. „O iau înaintea străjerilor 
de noapte, şi deschid ochii, ca să mă gândesc adânc la Cuvântul 
Tău.“ 

Nici un om nu este calificat să stea la amvonul sacru dacă n-a 
simţit influenţa transformatoare a adevărului lui Dumnezeu asupra 
propriului său suflet. Atunci, şi nu mai înainte, poate să reprezinte, 
prin învăţătură şi exemplu, viaţa lui Hristos. Dar, în lucrarea lor, mulţi 
se înalţă pe ei înşişi mai degrabă decât pe Domnul lor, şi oamenii 
sunt convertiți pentru pastor, în loc să fie convertiți la Hristos. 

Sunt îndurerată să ştiu că unii dintre cei care predică astăzi 
adevărul prezent sunt într-adevăr oameni neconvertiţi. Ei nu sunt în 
legătură cu Dumnezeu. Au religia în minte, dar n-au inima convertită, 
şi aceştia sunt tocmai cei mai încrezuţi în sine şi cei mai îngâmfaţi; 
şi această îngâmfare va sta în calea câştigării acelei experienţe care 
este esenţială pentru a-i face lucrători în via Domnului. Doresc să-i 
pot trezi pe cei care pretind că sunt străjeri pe zidurile Sionului, să-şi 
dea seama de răspunderea pe care o au. Ei trebuie să se trezească să 
ia o poziţie mai înaltă pentru Dumnezeu, pentru sufletele care pier 
din cauza neglijenţei lor. Ei trebuie să aibă acea consacrare sinceră 
faţă de Dumnezeu, care îi va face să vadă cum vede Dumnezeu, să ia 
cuvintele de avertizare de la El şi să sune alarma pentru cei care sunt 
în pericol. Domnul nu va ascunde adevărul Său pentru străjerul cel 
credincios. Cei care fac voia lui Dumnezeu vor cunoaşte învăţătura 

Lui. „Cei pricepuți vor înțelege“, dar „cei răi vor face răul, şi nici 
unul dintre cei răi nu va înţelege“. 

Isus le-a spus ucenicilor Lui: „Învăţaţi de la Mine, căci Eu sunt 
blând şi smerit cu inima“. Aş pleda pe lângă cei care au acceptat 
poziţia de învăţători, ca mai întâi să devină învăţăcei umili şi să 
rămână mereu ca nişte copii în şcoala lui Hristos, pentru a primi de 
la Învățător lecţii de blândeţe şi smerenie a inimii. Smerenia duhului, 
combinată cu o activitate serioasă, va avea ca rezultat mântuirea 
sufletelor cumpărate atât de scump cu sângele lui Hristos. Pastorul 
poate să înţeleagă, să creadă teoria adevărului şi să fie în stare să-l 
prezinte altora; dar aceasta nu este tot ce 1 se cere. „Credinţa fără 
fapte este moartă.“ El are nevoie de acea credinţă care lucrează din 
iubire şi curăţă sufletul. O credinţă vie în Hristos va aduce fiecare 
acţiune a vieţii şi fiecare emoție a sufletului în armonie cu adevărul 
şi dreptatea lui Dumnezeu. 

Iritarea, înălţarea de sine, mândria, patima şi orice altă trăsătură 
de caracter neasemănătoare cu Modelul sfânt trebuie să fie biruite, şi 
atunci smerenia, blândeţea şi recunoştinţa sinceră faţă de Isus pentru 
mântuirea Lui cea mare se vor revărsa continuu din fântâna curată a 
inimii. Glasul lui Isus trebuie să fie auzit în mesajul care vine din 
gura ambasadorului Său. 

Noi trebuie să avem un corp de pastori convertiți. Eficienţa şi 
puterea care îi însoțesc pe pastorii cu adevărat convertiți vor face ca 
ipocriţii din Sion să tremure şi păcătoşii să se teamă. Stindardul ade- 
vărului şi sfinţeniei este târât în praf. Dacă cei care sună solemnele 
sunete de avertizare pentru acest timp ar putea să-şi dea seama de 
răspunderea pe care o au faţă de Dumnezeu, ei ar vedea necesitatea 
pentru rugăciune fierbinte. Când oraşele erau cufundate în somnul 
miezului nopţii, când fiecare om s-a dus la casa lui, Hristos, Exem- 
plul nostru, pe Muntele Măslinilor şi acolo, printre copacii umbroşi, 
petrecea toată noaptea în rugăciune. El, care nu era întinat de păcat, 
fiind o comoară de binecuvântare; EI, al cărui glas a fost auzit în 
a patra strajă din noapte de către ucenicii îngroziţi pe marea furtu- 
noasă, în binecuvântarea cerească; EI, al cărui cuvânt putea să cheme 
pe morţi din mormintele lor, El a fost Cel care S-a rugat cu strigăt 
puternic şi lacrimi. El nu S-a rugat pentru Sine, ci pentru cei pe care 
a venit să-i mântuiască. Atunci când El a devenit unul care Se roagă, 
căutând la braţul Tatălui Său provizii de putere proaspătă şi venind 

reîmprospătat şi întărit ca înlocuitor al omului, El S-a identificat cu 
omenirea suferindă şi i-a dat o pildă despre necesitatea rugăciunii. 

Natura Lui nu era întinată de păcat. Ca Fiu al omului, El S-a rugat 
Tatălui Său, arătând că natura omenească are nevoie de tot sprijinul 
divin pe care-l poate obţine ca să poată fi întărit pentru însărcinare 
şi pregătit pentru încercare. Ca Prinţ al vieţii, El avea putere la 
Dumnezeu, pe care a extins-o peste poporul Său. Acest Mântuitor, 
care S-a rugat pentru cei care nu simt că au nevoie de rugăciune şi a 
plâns pentru cei care nu simt că au nevoie de lacrimi, Se află acum 
înaintea tronului, ca să primească şi să prezinte Tatălui Său cererile 
celor pentru care S-a rugat cât a fost pe pământ. Exemplul lui Hristos 
este pentru noi ca să-l urmăm. Rugăciunea este necesară în lucrarea 
noastră pentru salvarea de suflete. Numai Dumnezeu poate face să 
crească sămânţa pe care o semănăm. 

De multe ori, nu reuşim pentru că nu ne dăm seama că Hristos 
este cu noi prin Spiritul Său tot atât de adevărat ca şi atunci când, 
în zilele umilinţei Lui, El a umblat vizibil pe pământ. Trecerea tim- 
pului n-a produs nici o schimbare în făgăduinţa făcută ucenicilor la 
înălţarea Sa: „lată că Eu sunt cu voi în toate zilele, până la sfârşitul 
veacului“. El a poruncit că trebuie să fie o succesiune de bărbaţi care 
obţin autoritatea de la primii învăţători ai credinţei pentru propovă- 
duirea continuă a lui Hristos, şi El răstignit. Marele Învățător le-a 
dat putere slujitorilor Lui, celor care „purtăm această comoară în 
nişte vase de lut“. Hristos va supraveghea lucrarea ambasadorilor 
Lui, dacă ei caută îndrumarea şi călăuzirea Lui. 

Pastorii, care sunt într-adevăr reprezentanţii lui Hristos, vor fi oa- 
meni ai rugăciunii. Cu o seriozitate şi o credinţă care nu vor fi negate, 
ei ÎI vor ruga pe Dumnezeu să-i întărească şi să-i împuternicească 
pentru însărcinare şi încercare şi ca buzele lor să poată fi sfinţite prin 
atingerea cărbunelui viu de pe altar, spre a rosti poporului cuvintele 
lui Dumnezeu. „Domnul Dumnezeu Mi-a dat o limbă iscusită, ca să 
ştiu să înviorez cu vorba pe cel doborât de întristare. El Îmi trezeşte, 
în fiecare dimineaţă, El Îmi trezeşte urechea, să ascult cum ascultă 
nişte ucenici.“ 

Hristos i-a spus lui Petru: „Simone, Simone, Satana v-a cerut să 
vă cearnă, ca grâul. Dar Eu M-am rugat pentru tine, ca să nu se piardă 
credinţa ta“. Cine poate preţui rezultatul rugăciunilor Mântuitorului 
lumii? Când Hristos va vedea rodul muncii sufletului Său şi va fi 

mulțumit, atunci se va vedea şi se va înțelege valoarea serioaselor 
Lui rugăciuni, în timp ce divinitatea Lui era cuprinsă în natura 
omenească. 

Isus nu S-a rugat numai pentru unul, ci pentru toți ucenicii Săi: 
„Tată, vreau ca acolo unde sunt Eu, să fie împreună cu Mine şi aceia, 
pe care Mi i-ai dat Tu“. Privirea Lui a străpuns vălul întunecos al 
viitorului şi a citit istoria vieţii fiecărui fiu şi a fiecărei fiice a lui 
Adam. El a simţit poverile şi durerile fiecărui suflet bătut de furtună, 
şi acea rugăciune fierbinte a cuprins, împreună cu ucenicii Lui în 
viaţă, pe toţi urmaşii Lui până la încheierea timpului. „Şi Mă rog nu 
numai pentru ei, ci şi pentru cei ce vor crede în Mine prin cuvântul 
lor.“ Da, acea rugăciune a lui Hristos ne cuprinde chiar şi pe noi. Noi 
trebuie să fim îmbărbătaţi, gândindu-ne că avem un mare Mijlocitor 
în ceruri, care prezintă cererile noastre înaintea lui Dumnezeu. „Dacă 
cineva a păcătuit, avem la Tatăl un Mijlocitor, pe Isus Hristos, Cel 
neprihănit.“ În ceasul celei mai mari nevoi, când descurajarea va 
copleşi sufletul, atunci ochiul veghetor al lui Isus vede că avem 
nevoie de ajutorul Lui. Ceasul nevoii omului este ceasul ocaziei 
lui Dumnezeu. Când tot sprijinul omenesc nu reuşeşte, atunci vine 
Isus în ajutorul nostru, şi prezenţa Lui împrăştie întunericul şi ridică 
norul de întunecime. 

În mica lor corabie pe Marea Galileii, în mijlocul furtunii şi al 
întunericului, ucenicii au muncit din greu să ajungă la țărm; dar 
au văzut că toate eforturile lor erau fără succes. Când i-a cuprins 
disperarea, Isus a fost văzut umblând pe valurile înspumate. La 
început, ei nu şi-au dat seama nici chiar de prezenţa lui Hristos, şi 
groaza lor a crescut până ce glasul Lui, care a spus: „Eu sunt; nu 
vă temeţi“ le-a risipit temerile şi le-a dat speranţă şi bucurie. Cât 
de dispuşi au fost atunci sărmanii ucenici obosiţi să se oprească, 
încrezându-se cu toţii în Domnul lor! 

Acest remarcabil incident ilustrează experienţa urmaşilor lui 
Hristos. Cât de des tragem din greu la vâsle, ca şi când tăria şi 
înţelepciunea noastră ar fi îndestulătoare, până când descoperim că 
eforturile noastre sunt zadarnice! Atunci, cu mâini tremurânde şi 
putere scăzută, predăm lucrarea lui Isus şi mărturisim că nu suntem 
în stare s-o ducem la îndeplinire. Milostivul nostru Răscumpărător 
are milă de slăbiciunea noastră; şi când, ca răspuns la strigătul 

credinţei, El preia lucrarea pe care I-am cerut s-o facă, cât de uşor 
îndeplineşte El ceea ce nouă ni s-a părut atât de greu. 

Istoria vechiului popor al lui Dumnezeu ne procură multe exem- 
ple de rugăciune biruitoare. Când au venit amaleciţii să atace tabăra 
lui Israel în pustie, Moise ştia că poporul lui nu era pregătit pentru 
confruntare. El a trimis pe Iosua cu o trupă de ostaşi să-l întâmpine 
pe vrăjmaş, în timp ce el, Aaron şi Hur au stat pe un munte, cu faţa 
spre câmpul de bătaie. Acolo, bărbatul lui Dumnezeu a pus problema 
înaintea Lui, singurul care era în stare să le dea biruinţa. Cu mâinile 
întinse spre cer, Moise s-a rugat cu toată seriozitatea pentru succesul 
oştirilor lui Israel. S-a observat că, în timp ce mâinile îi erau ridicate, 
Israel era biruitor împotriva vrăjmaşului, dar când, datorită oboselii, 
mâinile îi cădeau, biruia Amalec. Aaron şi Hur i-au sprijinit mâinile 
lui Moise până ce victoria deplină şi completă s-a întors de partea 
lui Israel, iar vrăjmaşii lor au fost alungaţi de pe câmpul de luptă. 

Cazul acesta ar trebui să fie o învăţătură pentru tot Israelul până 
la încheierea timpului, şi anume că Dumnezeu este tăria poporului 
Său. Când triumfa Israel, Moise era cu mâinile ridicate spre cer şi 
mijlocea în favoarea lor; tot aşa, când tot Israelul lui Dumnezeu 
învinge, aceasta este pentru că Cel Puternic preia cazul lor şi luptă 
pentru ei. Moise n-a cerut şi n-a crezut că Dumnezeu îi va învinge 
pe vrăjmaşii lor, atâta timp cât Israel era inactiv. El a aranjat toate 
forţele de care dispunea şi le-a trimis să iasă, atât de pregătite cum 
le-a permis situaţia, şi apoi a adus problema în rugăciune înaintea 
lui Dumnezeu. Moise, pe munte, mijloceşte la Domnul, în timp ce 
Iosua şi bravii lui urmaşi sunt jos, înfruntându-i şi respingându-i pe 
vrăjmaşii lui Israel şi ai lui Dumnezeu. 

Rugăciunea care vine dintr-o inimă sinceră, care crede, este rugă- 
ciunea eficientă, fierbinte, care câştigă mult. Dumnezeu nu răspunde 
totdeauna la rugăciuni aşa cum aşteptăm, pentru că noi nu putem 
cere ceea ce ar fi spre cel mai mare bine al nostru; dar în iubirea 
şi înţelepciunea Lui nemărginită, El ne va da acele lucruri de care 
noi avem cea mai mare nevoie. Ferice de pastorul care are un Aaron 
credincios şi un Hur pentru a-i întări braţele când obosesc şi a le ţine 
în sus prin credinţă şi rugăciune. Un astfel de sprijin este un ajutor 
puternic pentru slujitorul lui Hristos în lucrarea lui şi adesea va face 
să triumfe în mod glorios cauza adevărului. 

După nelegiuirea lui Israel, prin turnarea viţelului de aur, Moise 

mijloceşte din nou la Dumnezeu în favoarea poporului său. El a 
început să-i cunoască pe cei care i-au fost daţi în grijă; el cunoaşte 
perversitatea inimii omeneşti şi îşi dă seama de dificultăţile cu care 
trebuie să lupte. Dar el a învăţat să aibă putere de la Dumnezeu. 
Domnul citeşte sinceritatea şi scopul altruist al inimii slujitorului 
Său şi consimte să comunice cu fiinţa aceasta slabă, faţă către faţă, 
cum vorbeşte un om cu prietenul său. Moise se predă pe sine şi 
aruncă cu desăvârşire toate poverile sale asupra lui Dumnezeu şi 
îşi varsă de bunăvoie sufletul înaintea Lui. Domnul nu-l mustră pe 
slujitorul Său, ci binevoieşte să-i asculte rugămințile. 

Moise are un simţ adânc al nevredniciei şi nedestoiniciei lui 
pentru lucrarea cea mare la care l-a chemat Dumnezeu. El se roagă 
cu seriozitate intensă ca Domnul să binevoiască să meargă împreună 
cu el. Răspunsul vine: „Voi merge Eu Însumi cu tine, ŞI îţi voi 
da odihnă“. Dar Moise nu socoteşte că se poate opri aici. El a 
câştigat mult, dar doreşte să vină şi mai aproape de Dumnezeu, să 
obţină o puternică asigurare a prezenţei Lui permanente. El a purtat 
povara lui Israel; a purtat o copleşitoare greutate de responsabilitate; 
când poporul a păcătuit, el a suferit o aspră mustrare de cuget, ca 
şi când el însuşi ar fi fost vinovat; şi acum, asupra sufletului său 
apasă un simţământ al rezultatelor teribile, dacă Dumnezeu îl va lăsa 
pe Israel în mizerie şi împietrirea inimii sale. Ei n-ar fi ezitat să-l 
omoare pe Moise, şi în iuţimea şi perversitatea lor, în curând ar fi 
căzut pradă pentru vrăjmaşii lor şi astfel ar fi necinstit Numele lui 
Dumnezeu înaintea păgânilor. Moise stăruie în cererea lui cu o astfel 
de seriozitate şi înflăcărare, încât răspunsul vine: „Voi face şi ceea 
ce-mi ceri acum, căci ai căpătat trecere înaintea Mea, şi te cunosc 
pe nume“. 

Acum, într-adevăr, încurajat de succesul lui, îndrăzneşte să vină 
şi mai aproape de Dumnezeu, cu o intimitate sfântă care aproape că 
întrece capacitatea noastră de înţelegere. El Îi cere acum ceea ce nici 
o fiinţă omenească nu-l mai ceruse: „Arată-mi slava Ta“. Ce cerere 
să vină de la omul mărginit şi muritor! 

Dar este el respins? Îl mustră Dumnezeu pentru îndrăzneala 
lui? Nu, noi auzim binevoitoarele cuvinte: „Voi face să treacă pe 
dinaintea ta toată frumuseţea Mea“. 

Omul n-ar putea privi slava descoperită a lui Dumnezeu şi apoi 
să trăiască, dar Moise este asigurat că va vedea din slava divină atât 

cât va putea să suporte în starea muritoare prezentă. Acea mână 
care a făcut lumea, care ţine munţii în locurile lor, îl ia pe acest 
om din ţărână — acest om cu credinţă puternică — şi îl ascunde 
în crăpătura stâncii, în timp ce trece pe dinaintea lui toată slava lui 
Dumnezeu şi toată bunătatea Lui. Ne mai putem mira că „slava 
minunată“ reflectată de la Cel Atotputernic strălucea pe faţa lui 
Moise cu aşa strălucire încât poporul n-a putut s-o privească? Faţa 
lui reflecta slava lui Dumnezeu, făcându-l să apară ca unul dintre 
îngerii strălucitori de la tron. 

Experienţa aceasta, mai mult decât orice altceva, asigurarea că 
Dumnezeu avea să îi asculte rugăciunile şi că prezenţa divină avea 
să-l însoţească, a fost pentru Moise de o mai mare valoare, în calitate 
de conducător, decât ştiinţa Egiptului sau toate cunoştinţele din 
ştiinţa lui militară. Nici o putere pământească, sau iscusinţă, sau 
ştiinţă nu poate înlocui prezenţa imediată a lui Dumnezeu. În istoria 
lui Moise putem vedea de ce comuniune apropiată cu Dumnezeu 
are omul privilegiul să se bucure. Pentru cel nelegiuit este un lucru 
înfricoşător să cadă în mâinile viului Dumnezeu. Dar Moise nu s-a 
temut să fie singur cu Autorul acelei legi care a fost rostită cu o aşa 
grandoare înfricoşătoare de pe Muntele Sinai, pentru să sufletul lui 
era în armonie cu voinţa Făcătorului său. 

Rugăciunea este deschiderea inimii faţă de Dumnezeu ca faţă de 
un prieten. Ochiul credinţei va discerne pe Dumnezeu foarte aproape 
ŞI, cel care se roagă poate obţine dovada prețioasă a iubirii divine 
şi a purtării de grijă pentru el. Dar de ce sunt atâtea rugăciuni care 
nu primesc răspuns niciodată? David spune: „Am strigat către El 
cu gura mea, şi îndată lauda a fost pe limba mea. Dacă aş fi cugetat 
lucruri nelegiuite în inima mea, nu m-ar fi ascultat Domnul“. Printr- 
un alt profet, Domnul ne dă făgăduinţa: „Mă veţi căuta, şi Mă veţi 
găsi, dacă Mă veţi căuta cu toată inima“. Din nou, El vorbeşte despre 
unii care „nu strigă către Mine, din inimă“. Astfel de cereri sunt 
rugăciuni de formă, serviciu numai cu buzele, pe care Domnul nu le 
acceptă. 

Rugăciunea pe care a înălţat-o Natanael în timp ce era sub smo- 
chin venea dintr-o inimă sinceră şi ea a fost auzită şi a primit răspuns 
de la Domnul. Hristos a spus despre el: „Iată, cu adevărat un israelit 
în care nu este vicleşug“. Domnul citeşte inimile tuturor şi înţelege 
scopurile şi motivele lor. „Rugăciunea celor fără prihană Îi este plă- 


[535] 


508 Mărturii pentru comunitate vol.4 


cută.“ El nu va întârzia să audă pe cei care îşi deschid inima faţă de 
EI, nu înălțându-se pe sine, ci simțind sincer marea lor slăbiciune şi 
nevrednicie. 

Este nevoie de rugăciune — de cea mai serioasă, arzătoare şi 
chinuitoare rugăciune — o astfel de rugăciune ca cea înălţată de 
David când a exclamat: „Cum doreşte un cerb izvoarele de apă, aşa 
Te doreşte sufletul meu pe Tine, Dumnezeule“. „Mi se topeşte sufle- 
tul de dor după legile Tale.“ „Suspin după mântuirea ta.“ „Sufletul 
meu suspină şi tânjeşte după curţile Domnului, inima şi carnea mea 
strigă către Dumnezeul cel viu.“ „Iată, doresc să împlinesc poruncile 
Tale.“ Acesta este spiritul rugăciunii luptătoare, asemenea celui de 
care a fost stăpânit psalmistul regal. 

Daniel s-a rugat lui Dumnezeu nu înălțându-se pe sine sau reven- 
dicând vreo virtute: „Ascultă, Doamne! lartă, Doamne! la aminte, 
Doamne! Lucrează şi nu zăbovi, din dragoste pentru Tine“. Aceasta 
este ceea ce Iacov numeşte rugăciune eficientă şi fierbinte. Despre 
Hristos este spus: „A ajuns într-un chin ca de moarte, şi a început 
să Se roage şi mai fierbinte“. În ce contrast faţă de această mijlocire 
din partea Maiestăţii cerului sunt rugăciunile slabe, fără tragere de 
inimă, care sunt înălțate către Dumnezeu! Mulți sunt mulţumiţi cu o 
slujire a buzelor şi puţini au o dorinţă sinceră, serioasă şi afectuoasă 
după Dumnezeu. 

Comuniunea cu Dumnezeu împărtăşeşte sufletului o cunoaştere 
personală a voinţei Lui. Dar mulţi care mărturisesc credinţa nu 
ştiu ce este adevărata convertire. Ei n-au avut nici o experienţă 
de comuniune cu Tatăl prin Isus Hristos şi niciodată n-au simţit 
puterea harului divin pentru sfinţirea inimii. Rugăciune şi păcătuire, 
păcătuire şi rugăciune, viaţa lor este plină de răutate, înşelăciune, 
invidie şi iubire de sine. Rugăciunile acestei clase sunt o scârbă 
înaintea lui Dumnezeu. Rugăciunea adevărată angajează energiile 
sufletului şi schimbă viaţa. Cel care îşi varsă în felul acesta dorinţele 
înaintea lui Dumnezeu simte nimicnicia oricărui alt lucru de sub 
cer. David a spus: „Doamne, toate dorinţele mele sunt înaintea Ta şi 
suspinele mele nu-Ţi sunt ascunse“. „Sufletul meu însetează după 
Dumnezeu, după Dumnezeul cel viu; când mă voi duce şi mă voi 
arăta înaintea lui Dumnezeu?“ „Mi-aduc aminte, şi-mi vărs tot focul 
inimii în mine.“ 

Pe măsură ce numărul nostru este în creştere, trebuie făcute 
planuri mai ample spre a veni în întâmpinarea crescândă a cerinţelor 
vremii; dar nu vedem nici o creştere fierbinte a pietăţii, a simplităţii 
creştine şi a consacrării serioase. Se pare că biserica este mulţumită 
să facă numai primii paşi de convertire. Ei sunt mai dispuşi pentru 
muncă activă decât pentru consacrare smerită, mai grabnici să se 
angajeze în activitate religioasă exterioară decât în lucrarea lăuntrică 
a inimii. Meditaţia şi rugăciunea sunt neglijate pentru agitaţie şi 
spectacol. Religia trebuie să înceapă cu golirea şi purificarea inimii 
şi trebuie să fie hrănită prin rugăciune zilnică. 

Progresul continuu al lucrării noastre şi condiţiile favorabile 
în creştere umplu inima şi mintea multora din poporul nostru cu 
satisfacție şi mândrie, care ne temem că va lua locul iubirii pentru 
Dumnezeu în suflet. Multa activitate din sectorul lucrativ, chiar al 
lucrării lui Dumnezeu, poate să ocupe mintea, încât rugăciunea să fie 
neglijată, şi îngâmfarea şi înfumurarea să fie aşa de gata să-şi facă 
loc, să înlocuiască adevărata bunătate, blândeţe şi smerenie a inimii. 
Poate să fie auzit strigătul zelos: „Acesta este Templul Domnului, 
Templul Domnului“. „Vino cu mine, şi vei vedea râvna mea pentru 
Domnul.“ Dar unde sunt purtătorii de poveri? Unde sunt taţii şi 
mamele din Israel? Unde sunt cei care poartă pe inima lor povara 
pentru suflete şi care vin în strânsă legătură cu semenii lor, gata să 
se aşeze în orice postură spre a-i salva de la ruină veşnică? 

„Nici prin putere, nici prin tărie, ci prin Duhul Meu, — zice 
Domnul oştirilor.“ Hristos zice: „Voi sunteţi lumina lunii“. Ce res- 
ponsabilitate! Avem nevoie de post, umilinţă şi rugăciune pentru 
a învinge declinul zelului şi slăbirea spiritualităţii noastre. Iubirea 
multora se răceşte. Eforturile multora din predicatorii noştri nu sunt 
ceea ce ar trebui să fie. Când unii, cărora le lipsesc Duhul şi puterea 
lui Dumnezeu, intră într-un câmp nou, încep să denunțe alte deno- 
minaţiuni, crezând că îi pot convinge pe oameni despre adevăr prin 
prezentarea greşelilor doctrinare ale bisericilor populare. Se poate să 
fie necesar ca în unele ocazii să se vorbească despre aceste lucruri, 
dar, în general, aceasta creează numai prejudiciu împotriva lucrării 
noastre şi închide urechile multora care altfel ar fi putut asculta de 
adevăr. Dacă aceşti învăţători ar fi strâns uniţi cu Hristos, ei ar avea 
înţelepciune divină şi ar şti cum să se apropie de oameni. Ei nu vor 

uita aşa de curând întunericul şi eroarea, pasiunea şi prejudecata 
care i-au ţinut departe de adevăr. 

Dacă aceşti învăţători ar lucra cu Duhul Domnului, ar fi urmat 
rezultate foarte diferite. Cu blândeţe şi îndelungă răbdare, gentileţe 
şi iubire sau cu seriozitate fermă, ei ar căuta să îndrepte aceste suflete 
greşite la un Mântuitor răstignit şi înviat. Când aceasta s-a făcut, ÎL 
vom vedea pe Dumnezeu mişcând inimile oamenilor. Marele apostol 
spune: „Căci noi suntem împreună lucrători cu Dumnezeu“. Ce 
lucrare pentru bieţii muritori! Noi suntem echipați cu arme spirituale 
ca să luptăm „lupta cea bună a credinţei“; dar se pare că unii au scos 
din arsenalul ceresc numai trăsnetele. Cât timp trebuie să mai existe 
aceste defecte? 

În timp ce se află în mijlocul unui interes religios, unii neglijează 
cea mai importantă parte a lucrării. Ei uită să viziteze şi să facă 
cunoştinţă cu cei care au fost interesaţi şi s-au prezentat seară de 
seară să asculte explicarea Scripturilor. Conversaţia, privind subiecte 
religioase şi rugăciune serioasă, cu unii ca a-ceştia la timp potrivit 
ar putea îndruma multe suflete în direcţia cea bună. Pastorii care-şi 
neglijează datoria în această privinţă nu sunt adevărații păstori ai 
turmei. Tocmai în timpul când ar trebui să fie cei mai activi în a 
vizita, a conversa şi a se ruga cu aceşti interesaţi, unii vor fi ocupați 
să scrie lungi scrisori inutile persoanelor din depărtări. O, ce facem 
noi pentru Domnul! Când se va încheia harul, cât de mulţi vor vedea 
ocaziile pe care le-au neglijat de a sluji pe Domnul lor care a murit 
pentru ei! Şi chiar cei care au fost socotiți cei mai credincioşi vor 
vedea că puteau face mult mai mult, dacă mintea lor n-ar fi fost 
sustrasă de anturajul lumesc. 

Rugăm fierbinte pe vestitorii Evangheliei lui Hristos să nu se 
descurajeze niciodată în lucrare, să nu considere niciodată pe cel 
mai împietrit păcătos dincolo de posibilitatea de a ajunge la el harul 
lui Dumnezeu. Unul ca acesta poate să accepte adevărul din iubire 
pentru el şi să devină sarea pământului. Cel care schimbă inimile 
oamenilor precum este schimbată apa râurilor poate determina sufle- 
tul cel mai egoist şi împietrit în păcat să se predea lui Hristos. Este 
cumva prea greu pentru Dumnezeu să facă acest lucru? „Cuvântul 
Meu“, zice El, „care iese din gura Mea, nu se întoarce la Mine fără 
rod, ci va face voia Mea, şi va împlini planurile Mele.“ 

Dumnezeu nu va lăsa binecuvântarea Sa asupra celor care sunt 
neglijenți, egoişti şi iubitori de comoditate — care nu vor să ridice 
poveri în cauza Lui. „Bine, rob bun“, va fi pronunţat numai asupra 
celor care au lucrat bine. Fiecare om va fi răsplătit „după fapta lui“. 
Nouă ne lipseşte un corp pastoral activ, bărbaţi ai rugăciunii care se 
luptă cu Dumnezeu cum s-a luptat Iacov, care să spună: „Nu te voi 
lăsa să pleci, până nu mă vei binecuvânta“. Ca să obţinem coroana 
biruinţei, trebuie să ne încordăm fiecare nerv şi să exercităm toată 
puterea. Niciodată nu putem fi mântuiţi în inactivitate. A fi un leneş 
în via Domnului înseamnă a pierde orice drept de răsplătire a celor 
drepţi. 

La 23 noiembrie 1879, mi-au fost arătate unele lucruri cu referire 
la instituțiile din mijlocul nostru şi îndatoririle şi primejdiile pentru 
cei care ocupă poziţii de conducere în legătură cu ele. Am văzut că 
bărbaţii aceştia au fost ridicaţi să facă o lucrare specială ca unelte 
ale lui Dumnezeu, fiind conduşi, călăuziţi şi stăpâniţi de Duhul Lui. 
Ei trebuie să corespundă cerinţelor lui Dumnezeu şi niciodată să 
nu considere că sunt propriii lor stăpâni şi că îşi pot folosi puterile 
cum vor socoti că este cel mai profitabil pentru ei înşişi. Deşi este 
ținta lor să fie şi să facă binele, totuşi, este foarte sigur că vor greşi, 
dacă nu sunt învăţăcei permanenţi în şcoala lui Hristos. Singura lor 
siguranţă este în umblarea smerită cu Dumnezeu. 

Primejdiile abundă pe fiecare cărare şi cel care iese biruitor va 
cânta într-adevăr un imn triumfător în cetatea lui Dumnezeu. Unii au 
puternice trăsături de caracter pe care va trebui să le reprime. Dacă 
sunt ţinute sub controlul Duhului lui Dumnezeu, aceste trăsături 
vor fi o binecuvântare; dar dacă nu, ele se vor dovedi un blestem. 
Dacă cei care călătoresc acum pe valul popularității nu devin ameţiţi, 
aceasta va fi o minune a îndurării. Dacă ei se bazează pe propria lor 
înţelepciune, aşa cum au făcut mulţi în astfel de situaţii, înţelepciunea 
lor se va dovedi o nebunie. Dar dacă se vor preda neegoişti lucrării lui 
Dumnezeu, neabătându-se niciodată câtuşi de puţin de la principiu, 
Domnul îi va cuprinde cu braţul Lui cel veşnic şi va fi pentru ei un 
ajutor puternic. „Căci voi cinsti pe cine Mă cinstește.“ 

Aceasta este o epocă periculoasă pentru orice om care are ta- 
lente care pot fi de valoare în lucrarea lui Dumnezeu; pentru că 
Satana îşi îndreaptă în mod continuu ispitele asupra unei astfel de 
persoane, încercând mereu să o umple de mândrie şi ambiţie, şi când 
vrea Dumnezeu să o folosească, prea adesea este cazul că devine 
independentă şi îngâmfată, socotindu-se capabilă să lupte singură. 
Aceasta va fi primejdia voastră, fraţilor, dacă nu aveţi o viaţă de 
continuă credinţă şi rugăciune. Puteţi avea un simţământ adânc şi 
constant despre lucrurile veşnice şi acea iubire pentru omenire pe 

care a arătat-o Hristos în viaţa Sa. O strânsă legătură cu cerul va da 
tonul pentru credincioşia voastră şi va fi temelia succesului vostru. 
Simţământul vostru de dependenţă vă va aduce la rugăciune şi simţul 
datoriei vă va chema la efort. Rugăciune şi efort, efort şi rugăciune 
vor fi ocupaţia vieţii voastre. Trebuie să vă rugaţi ca şi când eficienţa 
şi lauda s-ar datora întru totul lui Dumnezeu şi să lucraţi ca şi când 
toată datoria ar fi a voastră. Dacă doriţi să aveţi putere, o puteţi avea; 
cecul vostru pentru ea vă aşteaptă. Numai să credeţi în Dumnezeu, 
credeţi-L pe Cuvânt, acţionaţi prin credinţă, şi binecuvântările vor 
veni. 

În această privință, geniul, logica şi elocvența nu vor ajuta. Pe cei 
care au o inimă smerită, statornică, pocăită, Dumnezeu îi acceptă şi 
aude rugăciunile lor, şi când Dumnezeu ajută, toate obstacolele vor 
fi învinse. Cât de mulţi bărbaţi, cu mari daruri naturale şi cunoştinţe 
înalte, n-au reuşit când au fost puşi în poziţii de răspundere, în timp 
ce aceia cu un intelect mai slab, care trăiesc într-un mediu mai puţin 
favorabil, au avut un succes minunat. Secretul a constat în faptul că 
cei dintâi s-au încrezut în ei înşişi, în timp ce cei de pe urmă s-au 
unit cu Cel care este minunat la sfat şi puternic în lucrare spre a 
împlini ceea ce vrea El. 

Lucrarea lor fiind totdeauna presantă, unora le este greu să-şi ia 
timp pentru meditaţie şi rugăciune; dar ei nu trebuie să facă această 
greşeală. Binecuvântarea cerului, obţinută prin rugăciune zilnică, 
va fi ca pâinea vieţii pentru suflet şi-i va face să crească în putere 
morală şi spirituală, ca pomul sădit lângă râul cu apă, ale cărui frunze 
sunt totdeauna verzi şi ale cărui roade se vor arăta la timp potrivit. 

Unii au făcut o greşeală serioasă, neglijând să ia parte la serviciul 
divin public. Privilegiile serviciului divin vor fi tot atât de folositoare 
atât pentru ei, cât şi pentru alţii, şi sunt absolut necesare. Se poate 
ca ei să nu fie în stare să se folosească de aceste privilegii atât de 
des cum se folosesc de ele mulţi alţii. Adesea, medicii sunt chemaţi 
în Sabat să-i viziteze pe bolnavi şi astfel, ziua de odihnă să devină 
o zi de muncă obositoare. Astfel de muncă de uşurare a suferinţei 
a fost declarată de Mântuitorul nostru o lucrare de binefacere, care 
nu este o călcare a Sabatului. Dar acei care consacră în mod regulat 
Sabatele lor scrisului sau muncii, nefăcând nici o schimbare specială, 
îşi vatămă propriile lor suflete, dau altora un exemplu care nu merită 
să fie imitat şi nu cinstesc pe Dumnezeu. 

Unii n-au ajuns să vadă importanţa reală a participării la adună- 
rile religioase şi faptul de a se da mărturie pentru Hristos şi adevăr. 
Dacă aceşti fraţi nu obțin tărie spirituală prin îndeplinirea cu cre- 
dincioşie a fiecărei îndatoriri creştine, venind astfel într-o legătură 
mai strânsă şi mai sacră cu Răscumpărătorul lor, ei vor deveni slabi 
în putere morală. Cu siguranţă că se vor ofili spiritual dacă nu-şi 
schimbă în această privinţă felul lor de a fi. 

Bărbaţii care au fost puşi în slujba instituţiilor noastre ocupă pos- 
turi importante şi de răspundere. Deşi nu pot fi înlocuiţi aşa de uşor, 
totuşi ei nu trebuie să creadă că sunt absolut necesari. Dumnezeu 
poate lucra şi fără ei, dar ei nu pot lucra fără Dumnezeu. Bărbaţii 
aceştia trebuie să lucreze în armonie. Dacă îşi îndeplineşte funcţia 
în mod onorabil, fiecare trebuie să apere interesele financiare ale 
instituţiei, încredințate în grija lui. Dar bărbaţii aceştia trebuie să 
fie foarte atenţi ca să nu aibă în vedere numai lucrarea domeniului 
lor şi să lucreze pentru departamentul lor în paguba altor ramuri de 
aceeaşi importanţă. 

Fraţilor, voi sunteţi în primejdia de a face greşeli grave în tranzac- 
tiile voastre de afaceri. Dumnezeu vă avertizează să fiţi atenţi ca să 
nu nutriţi tendinţa de a vă împovăra unii pe alţii. Fiţi cu băgare de 
seamă să nu cultivați tactica şmecherului, pentru că aceasta nu va 
rezista probei din ziua lui Dumnezeu. Este nevoie de ascuţime de 
minte şi de chibzuinţă amănunţită, pentru că aveţi de-a face cu tot 
felul de oameni; trebuie să apăraţi interesele instituţiilor, altfel mii 
de dolari vor merge în mâinile oamenilor necinstiţi. Dar nu lăsaţi ca 
aceste trăsături de caracter să domine. Sub un control bun, ele sunt 
elemente principale în caracter şi, având temerea de Dumnezeu în 
faţă şi iubirea Lui în inimă, veţi fi în siguranţă. 

Este mult mai bine să se renunţe la unele avantaje care ar putea 
fi câştigate decât să se cultive un spirit de zgârcenie, făcându-l astfel 
o lege a firii. Înşelătoria meschină nu este vrednică de un creştin. 
Noi ne-am despărţit de lume datorită acţiunii de separare pe care o 
exercită adevărul. Relele noastre trăsături de caracter nu sunt totdea- 
una vizibile pentru noi, deşi ele pot fi foarte evidente pentru alţii. 
Dar timpul şi împrejurările ne vor dovedi cu siguranţă şi vor aduce 
la lumină aurul caracterului sau vor descoperi metalul de proastă 
calitate. Nici unul dintre noi nu este cunoscut sau citit de toţi oame- 
nii, până ce nu ne testează cuptorul de topit al lui Dumnezeu. Orice 

cuget josnic, orice acţiune rea descoperă vreun defect de caracter. 
Toate aceste trăsături aspre trebuie să fie aduse sub dalta şi ciocanul 
din marele atelier al lui Dumnezeu şi harul lui Dumnezeu trebuie 
să le netezească şi să le finiseze mai înainte de a putea fi potriviţi 
pentru un loc în templul cel slăvit. 

Dumnezeu poate să-i facă pe aceşti fraţi mai preţioşi decât aurul 
fin, chiar decât aurul din Ofir, dacă se vor supune braţului Lui trans- 
formator. Ei trebuie să fie hotărâți să folosească în cea mai nobilă 
manieră fiecare aptitudine şi fiecare ocazie. Cuvântul lui Dumne- 
zeu trebuie să fie obiectul lor de studiu şi călăuza lor când este să 
hotărască ce este cel mai de seamă şi cel mai bine în toate cazurile. 
Caracterul cel nepătat, Modelul desăvârşit prezentat în faţa lor în 
Evanghelie, trebuie studiat cu cel mai profund interes. Lecţia cea mai 
importantă pentru ei este că numai curăţia sufletească redă noblețea 
sufletului. Dumnezeu să ne libereze de folosirea oamenilor înţelepţi 
în felul lumii. Singura lor speranţă este să devină nebuni, ca să poată 
fi cu adevărat înţelepţi. 

Cel mai slab urmaş al lui Hristos a intrat în legătură cu puterea 
nemărginită. În multe cazuri, Dumnezeu poate face puţin pentru 
oamenii de ştiinţă pentru că ei nu simt nevoia să se sprijinească pe 
EI, care este izvorul a toată înţelepciunea; de aceea, după o încercare, 
El îi înlătură pentru bărbaţi cu talent inferior dar care au învăţat să 
se încreadă în EI, ale căror suflete sunt întărite prin bunătate, adevăr 
şi credincioşie neşovăielnică şi care nu vor ceda la nimic din ceea ce 
va lăsa o pată pe conştiinţă. 

Fraţilor, dacă vă veţi uni sufletele cu Dumnezeu, prin credinţă 
vie, El vă va face oameni puternici. Dacă vă încredeţi în tăria şi 
înţelepciunea voastră, veţi da greş, cu siguranţă. Nu este plăcerea 
lui Dumnezeu ca voi să aveţi un interes atât de mic faţă de serviciul 
religios. Sunteţi oameni reprezentativi şi, ca atare, exercitaţi o influ- 
enţă mai întinsă decât persoanele din poziţii mai puţin importante. 
Voi trebuie să căutaţi totdeauna mai întâi Împărăţia lui Dumnezeu 
şi neprihănirea Lui. Trebuie să fiţi lucrători activi şi interesaţi în 
comunitate, cultivând capacităţile voastre religioase şi păstrându-vă 
propriile voastre suflete în iubirea lui Dumnezeu. Domnul are preten- 
(ii asupra voastră în această privinţă pe care voi nu le puteţi nesocoti; 
voi trebuie să creşteţi în har sau să fiți piperniciţi şi schilodiți în 
lucrurile spirituale. 

Nu este numai privilegiul vostru, ci şi datoria voastră de a măr- 
turisi pentru Hristos oricând şi oriunde puteţi şi, exercitând mintea 
în acest fel, veţi cultiva o iubire pentru lucrurile sfinte. 

Noi suntem în primejdia de a-i privi pe slujitorii lui Hristos ca 
pe nişte oameni simpli, nerecunoscându-i ca reprezentanţi ai Lui. 
Toate consideraţiile personale trebuie să fie lăsate deoparte; trebuie 
să ascultăm de Cuvântul lui Dumnezeu trimis prin ambasadorii 
Săi. Hristos trimite mereu mesaje celor ce ascultă de glasul Lui. 
În noaptea agoniei Mântuitorului nostru din grădina Ghetsemani, 
ucenicii adormiţi n-au auzit glasul lui Isus; ei nu au simţit prezenţa 
îngerului şi au pierdut puterea şi slava scenei datorită somnolenţei, 
nereuşind astfel să primească dovada care le-ar fi întărit sufletele 
pentru scenele teribile care îi aşteptau. În felul acesta, chiar bărbaţii 
care au cea mai mare nevoie de îndrumare divină, adesea, nu reuşesc 
să o primească deoarece nu comunică cu cerul. Satana caută mereu 
să impresioneze şi să stăpânească mintea şi nici unul dintre noi nu 
este în siguranţă, dacă nu avem o legătură continuă cu Dumnezeu. 
Noi trebuie să primim în fiecare clipă provizii din cer şi, dacă vom 
fi păstraţi prin puterea lui Dumnezeu, trebuie să ascultăm de toate 
cerinţele Lui. 

Condiţia ca voi să aduceţi roade este să rămâneţi în Viţa cea vie. 
„Rămâneţi în Mine, şi Eu voi rămâne în voi. După cum mlădiţa nu 
poate aduce roadă de la sine, dacă nu rămâne în viţă, tot aşa, nici voi 
nu puteţi aduce roadă, dacă nu rămâneţi în Mine. Eu sunt Viţa, voi 
sunteţi mlădiţele. Cine rămâne în Mine, şi în cine rămân Eu, aduce 
multă roadă; căci despărțiți de Mine nu puteţi face nimic. Dacă nu 
rămâne cineva în Mine, este aruncat afară, ca mlădiţa neroditoare, şi 
se usucă; apoi mlădiţele uscate sunt strânse, aruncate în foc şi ard.“ 

Toate ţintele şi intenţiile voastre bune nu vor fi în stare să reziste 
testului ispitirii. Voi trebuie să fiți bărbați ai rugăciunii. Cererile 
voastre nu trebuie să fie nelămurite, ocazionale, pe apucate, ci se- 
rioase, stăruitoare şi constante. Nu este necesar să fii singur sau să 
te pleci pe genunchi ca să te rogi, ci, în timp ce munciţi, sufletele 
voastre adesea pot fi înălțate la Dumnezeu, prinzându-se de tăria 
Lui; atunci veţi fi bărbaţi hotărâți, integri, care nu vor fi nicicum 
abătuţi de la adevăr, corectitudine şi dreptate. 

Voi sunteţi apăsaţi de griji urgente, de poveri şi îndatoriri, dar cu 
cât este mai mare apăsarea, cu cât mai grele sunt poverile pe care 

trebuie să le duceți, cu atât aveți mai mare nevoie de ajutor divin. 
Ajutorul vostru va fi Isus. Voi aveți nevoie continuă de lumina vieții 
pentru a vă lumina calea, şi apoi razele ei divine se vor reflecta asupra 
altora. Lucrarea lui Dumnezeu este un tot desăvârşit pentru că toate 
părțile ei sunt perfecte. Atenţia conştiincioasă faţă de lucrurile pe 
care lumea le numeşte mărunte este ceea ce face marea frumuseţe şi 
succesul vieţii. Mici fapte de caritate, puţine cuvinte de amabilitate, 
mici fapte de lepădare de sine, o înţeleaptă folosire a ocaziilor mici 
şi o atentă cultivare a micilor talente fac ca bărbaţii să fie mari 
înaintea lui Dumnezeu. Dacă acele lucruri mici sunt luate în seamă 
cu credincioşie, dacă darurile acelea sunt în voi şi abundă, ele vă vor 
face desăvârşiţi în orice lucrare bună. 

Nu este de ajuns să daţi cu generozitate pentru cauza lui Dum- 
nezeu. El cere o consacrare fără rezerve a tuturor puterilor voastre. 
Poate că voi credeţi că este dificil ca, în poziţia pe care o aveţi, să 
menţineţi o strânsă legătură cu Dumnezeu; dar lucrarea voastră va 
fi de zece ori mai grea dacă nu veţi face acest lucru. Satana vă va 
bloca drumul cu ispitirile sale, dar voi veţi putea câştiga biruinţa 
numai prin Hristos. Aceeaşi voinţă cu neputinţă de domolit, care 
dă succes în urmărirea îndeletnicirilor intelectuale, este esenţială pe 
calea creştină. Voi trebuie să fiţi reprezentanţi ai lui Isus Hristos. 
Energia şi perseverenţa voastră în desăvârşirea unui caracter creştin 
trebuie să fie cu atât mai mare decât cele arătate în oricare altă în- 
deletnicire, cu cât lucrurile veşnice sunt mult mai importante decât 
treburile vremelnice. 

Ca să aveţi vreodată succes în viaţa creştină, trebuie să vă hotărâți 
să fiţi oameni după inima lui Dumnezeu. Domnul doreşte ca influenţa 
voastră să fie exercitată în biserică şi în lume spre a înălța stindardul 
creştinismului. Caracterul cu adevărat creştin trebuie să fie marcat 
de fermitatea scopului, de o hotărâre de nestăpânit, să nu poată 
fi modelat sau îngenuncheat de pământ sau iad. Cel care nu este 
orb faţă de atracțiile onorurilor lumeşti, indiferent la ameninţări şi 
nemişcat de momeli va fi pe neaşteptate doborât de născocirile lui 
Satana. 

Dumnezeu cheamă la o completă şi totală consacrare, şi El nu 
va accepta nimic mai puţin decât aceasta. Cu cât este mai dificilă 
poziţia voastră, cu atât mai mult aveţi nevoie de Isus. Iubirea şi 
teama de Dumnezeu l-a păstrat pe Iosif curat şi nepătat la curtea 

regelui. El a fost înălţat, oferindu-i-se bogății şi onoarea de a fi al 
doilea după rege; şi această înălţare pe cât a fost de neaşteptată, pe 
atât a fost de mare. Este imposibil să te afli pe o înălţime dominantă 
fără primejdie. Furtuna lasă nevătămată floarea modestă din vale, 
în timp ce se luptă cu copacul foarte înalt de pe vârful muntelui. 
Există mulţi bărbaţi pe care Dumnezeu putea să-i folosească cu un 
succes minunat când erau apăsaţi de sărăcie — El putea să-i facă 
aici de folos şi dincolo să-i încununeze cu slavă, — dar prosperitatea 
i-a ruinat; ei au fost traşi în groapă pentru că au uitat să fie smeriţi, 
au uitat că Dumnezeu era tăria lor şi au devenit independenţi şi 
îngâmfaţi. 

Iosif a suportat proba caracterului în adversitate şi aurul nu s-a 
înnegrit datorită prosperității. El a dovedit acelaşi respect sacru faţă 
de voinţa lui Dumnezeu când a stat alături de tron ca şi atunci când 
s-a aflat în celula întemniţatului. Iosif a dus religia lui peste tot, 
şi acesta a fost secretul credincioşiei lui neşovăielnice. Ca bărbaţi 
reprezentativi, voi trebuie să aveţi puterea atot pătrunzătoare a ade- 
văratei evlavii. Vă spun, cu frică de Dumnezeu, că sunteţi asaltaţi de 
primejdii pe care nu le vedeţi şi de care nu vă daţi seama. Trebuie să 
vă ascundeţi în Isus. Nu sunteţi în siguranţă dacă nu apucaţi mâna 
lui Hristos. Trebuie să vă păziţi de orice fel de îngâmfare şi să nutriţi 
acel spirit care e gata mai degrabă să sufere decât să păcătuiască. 
Nici o biruinţă pe care o puteţi câştiga nu va fi aşa de prețioasă ca 
cea câştigată asupra eului. 


Cultură morală şi intelectuală 


În viziunea care mi-a fost dată la 9 octombrie 1878, mi s-a arătat 
poziţia pe care ar trebui să o ocupe sanatoriul la Battle Creek precum 
şi caracterul şi influenţa care ar trebui să fie menținute de către toţi 
cei în legătură cu el. Această instituţie importantă a fost înfiinţată 
prin providenţa lui Dumnezeu, şi binecuvântarea Lui este indispen- 
sabilă pentru succesul ei. Medicii nu sunt vraci, nici necredincioşi, 
ci bărbaţi care cunosc organismul uman şi cele mai bune metode de 
tratare a bolii — bărbaţi care au teamă de Dumnezeu şi un interes 
serios pentru bunăstarea morală şi spirituală a pacienţilor. Acest 
interes, manifestat atât pentru binele spiritual, cât şi pentru cel fizic, 
nu trebuie să fie ascuns de către administratori. Printr-o viaţă de 
adevărată integritate creştină, ei pot da lumii o pildă vrednică de imi- 
tat; şi ei nu trebuie să ezite să lase să se vadă că, pe lângă iscusinţa 
lor în tratarea bolii, ei câştigă continuu înţelepciune şi cunoştinţă 
de la Hristos, cel mai mare Învățător cunoscut vreodată de lume. 
Ei trebuie să aibă această legătură cu Izvorul a toată înţelepciunea 
pentru a face ca munca lor să aibă succes. 

Adevărul are puterea de a ridica pe primitor. Dacă adevărul bi- 
blic îşi exercită influenţa lui sfinţitoare asupra inimii şi caracterului, 
aceasta îi va face pe credincioşi mai inteligenţi. Un creştin va înţe- 
lege responsabilităţile lui faţă de Dumnezeu şi faţă de semenii săi 
dacă este într-adevăr unit cu Mielul lui Dumnezeu, care Şi-a dat 
viaţa pentru lume. Numai printr-o continuă folosire atât a puteri- 
lor intelectuale, cât şi a celor morale putem spera să corespundem 
scopului Creatorului nostru. 

Dumnezeu n-are plăcere de cei care sunt indiferenți sau delă- 
sători spre a deveni lucrători eficienţi şi bine informaţi. Creştinul 
trebuie să aibă mai multă inteligenţă şi un discernământ mai ager 
decât cel lumesc. Studiul Cuvântului lui Dumnezeu dezvoltă con- 
tinuu mintea şi întăreşte intelectul. Nu există nimic care să curețe 
şi să ridice în aşa fel caracterul şi să dea vigoare fiecărei aptitudini 

ca exerciţiul continuu al minţii de a prinde şi a pricepe greutatea şi 
importanţa adevărurilor. 

Mintea umană ajunge pipernicită şi slăbită când se ocupă numai 
cu chestiuni banale, neridicându-se niciodată deasupra nivelului lu- 
crurilor vremelnice şi nedobândind simţul necesar pentru a pătrunde 
tainele nevăzutului. Înțelegerea este adusă în mod gradat în dreptul 
subiectelor cu care ea este obişnuită în mod continuu. Mintea îşi va 
micşora puterile şi îşi va pierde capacitatea dacă nu este exercitată 
să dobândească cunoştinţă în plus şi nu este pusă sub presiune spre a 
pricepe descoperirile puterii divine din natură şi din Cuvântul sacru. 

Dar o cunoştinţă a faptelor şi a teoriilor, oricât de importante ar fi 
ele, sunt de mică valoare, dacă nu sunt aplicate. Există primejdia ca 
cei care şi-au dobândit educaţia din cărți să nu reuşească să înţeleagă 
că sunt novici în ce priveşte cunoştinţa experimentală. Aceasta este 
adevărat mai ales în dreptul celor care lucrează la sanatoriu. Insti- 
tuţia aceasta are nevoie de bărbaţi ai gândirii şi priceperii. Medicii, 
administratorul, infirmiera-şefă şi ajutoarele trebuie să fie persoane 
culte şi cu experienţă. Dar unii nu înţeleg necesităţile unei astfel de 
instituţii şi înaintează greoi an după an, nefăcând nici o îmbunătăţire 
mai de seamă. Acţiunile lor se repetă fără nici o schimbare; fiecare 
zi nu este decât repetarea celei precedente. 

Mintea şi inima acestor lucrători mecanici sunt slăbite. În faţa 
lor se află ocazii; dacă sunt studioşi, pot obţine o educaţie de cea mai 
mare valoare, dar ei nu apreciază privilegiile acordate. Nici unul nu 
trebuie să se mulţumească cu educaţia prezentă, ci să se pregătească 
zilnic pentru o mai mare responsabilitate. 

Este de mare importanţă ca cel care este ales să poarte grija 
intereselor spirituale ale pacienţilor şi ajutoarelor să fie un om cu 
judecată sănătoasă şi de principiu ferm, un om cu influenţă morală, 
care ştie cum să lucreze cu sufletele. El trebuie să fie înţelept şi cult, 
afectuos şi inteligent. Se poate ca la început să nu fie întru totul 
eficient în toate privinţele, dar prin cugetare serioasă şi prin exerci- 
tarea abilităţilor sale trebuie să se pregătească pentru această lucrare 
importantă. Cea mai mare înţelepciune şi gentileţe sunt necesare 
pentru a lucra competent în această direcţie, totuşi cu integritate 
inflexibilă pentru că trebuie întâmpinate prejudecata, bigotismul şi 
eroarea de toate felurile. 

Locul acesta nu trebuie să fie ocupat de un om care are un 
temperament iritabil şi combativitate tăioasă. Trebuie atenţie, ca 
religia lui Hristos să nu apară respingătoare datorită asprimii şi 
nerăbdării. Slujitorul lui Dumnezeu trebuie să caute ca, prin blândeţe, 
gentileţe şi iubire, să reprezinte corect sfânta noastră credinţă. În 
timp ce crucea nu trebuie să fie niciodată ascunsă, el trebuie să 
prezinte şi iubirea desăvârşită a Mântuitorului. Lucrătorul trebuie 
să fie îmbibat cu spiritul lui Isus şi atunci comorile sufletului vor fi 
prezentate în cuvinte care îşi vor găsi drum spre inimile celor care 
ascultă. Religia lui Hristos exemplificată în viaţa zilnică a urmaşilor 
Săi va exercita o influenţă de zece ori mai mare decât cele mai 
elocvente predici. 

Lucrătorii inteligenţi şi temători de Dumnezeu pot face mult 
pentru a-i schimba în bine pe cei care vin să se trateze la sanatoriu. 
Persoanele acestea sunt bolnave nu numai fizic, ci şi mintal şi moral. 
În multe cazuri, educaţia, obiceiurile şi întreaga viaţă au fost greşite. 
Ei nu pot face în câteva zile schimbările necesare pentru adoptarea 
obiceiurilor corecte. Trebuie să aibă timp să cerceteze problema şi 
să înveţe calea cea dreaptă. Dacă toţi cei implicaţi în lucrarea de 
la sanatoriu ar reprezenta corect adevărurile reformei sănătăţii şi 
sfânta noastră credinţă, ei ar influenţa şi ar modela mintea pacienţilor. 
Contrastul dintre obiceiurile greşite şi cele care sunt în armonie cu 
adevărul lui Dumnezeu are o putere convingătoare. 

Omul nu este ce ar putea fi şi ceea ce doreşte Dumnezeu să fie. 
Puterea cea mare a lui Satana asupra neamului omenesc îi ţine pe 
oameni la un nivel inferior; dar aceasta nu trebuia să fie aşa, altfel 
Enoh nu putea să devină atât de onorat şi de înnobilat, încât să umble 
cu Dumnezeu. Omul nu trebuie să înceteze să crească intelectual 
şi spiritual în timpul întregii lui vieţi. Dar mintea multora este atât 
de ocupată cu ei înşişi şi cu propriile lor interese egoiste, încât nu 
mai lasă loc pentru cugete mai înalte şi mai nobile. Şi standardul 
realizărilor intelectuale şi spirituale este mult prea scăzut. Sunt mulţi 
care, cu cât este mai responsabilă poziţia pe care o ocupă, cu atât 
sunt mai mulţumiţi de ei înşişi şi nutresc ideea că poziţia dă reputaţie 
omului. Puţini înţeleg că au o lucrare continuă în faţa lor, şi anume 
să dezvolte răbdare, simpatie, iubire de oameni, conştiinciozitate şi 
credincioşie — trăsături de caracter indispensabile pentru cei care 
ocupă poziţii de răspundere. Toți cei care lucrează în sanatoriu ar 

trebui să aibă o consideraţie sacră pentru drepturile altora, care nu 
este altceva decât ascultare de principiile Legii lui Dumnezeu. 

Unii din această instituţie sunt dureros de lipsiţi de calităţile atât 
de necesare pentru fericirea celor ce vin în contact cu ei. Medicii şi 
ajutoarele din diferitele ramuri ale lucrării ar trebui să se ferească cu 
atenţie de răceală egoistă, de o predispoziţie distantă, nesociabilă, 
pentru că aceasta va înstrăina afecțiunea şi încrederea pacienţilor. 
Mulţi dintre cei care vin la sanatoriu sunt persoane distinse, sensibile, 
cu un delicat discernământ pătrunzător. Persoanele acestea descoperă 
de îndată astfel de defecte şi le comentează. Oamenii nu pot să-L 
iubească pe Dumnezeu în gradul cel mai înalt şi pe semenii lor 
ca pe ei înşişi şi să fie atât de reci ca muntele de gheaţă. Ei nu-L 
jefuiesc numai pe Dumnezeu de iubirea datorată Lui, ci îi jefuiesc 
şi pe semenii lor. Iubirea este o plantă de cultură cerească şi trebuie 
îngrijită şi hrănită. Inimi afectuoase, cuvinte de iubire vrednice de 
încredere vor ferici familii şi vor exercita o influenţă înălţătoare 
asupra tuturor celor din sfera lor de influenţă. 

Cei care folosesc cel mai mult privilegiile şi ocaziile pe care 
le au vor fi, în sensul biblic, oameni talentaţi şi educați; nu numai 
învăţaţi, ci educați în ce priveşte mintea, manierele, comportamentul. 
Ei vor fi distinși, delicaţi, afectuoşi. Aceasta mi-a fost arătat că este 
ceea ce Dumnezeul din cer cere în instituţiile de la Battle Creek. 
Dumnezeu ne-a dat puteri pentru a fi folosite, dezvoltate şi întărite 
prin educaţie. Noi trebuie să raţionăm şi să reflectăm, să facem cu 
precauţie legătura dintre cauză şi efect. Când este practicat acest 
lucru, va fi, din partea unora, o chibzuinţă şi o grijă mai mari, în ce 
priveşte cuvintele şi acţiunile lor, ca să poată corespunde întru totul 
scopului lui Dumnezeu în aducerea lor la fiinţă. 

Noi trebuie să ţinem mereu minte că nu suntem numai învăţători, 
ci şi învăţăcei în această lume, pregătindu-ne pe noi înşine şi pe alții 
pentru o sferă de acţiune mai înaltă din viaţa viitoare. Măsura raţiunii 
de a fi a omului se află în cunoaşterea voinţei lui Dumnezeu şi a 
îndeplinirii ei. Stă în puterea noastră să cultivăm atât de mult mintea 
şi manierele, încât lui Dumnezeu să nu-l fie ruşine să ne recunoască. 
La sanatoriu trebuie să fie un standard înalt. Dacă există în rândurile 
noastre oameni de cultură, cu putere intelectuală şi morală, ei trebuie 
să fie chemaţi în faţă, să ocupe posturi în instituţiile noastre. 

Medicii noştri nu trebuie să fie deficitari în nici o privinţă. În 
faţa lor este deschis un câmp larg de activitate, şi dacă nu devin 
îndemânatici în profesia lor, n-au decât să se învinuiască pe ei înşişi. 
Ei trebuie să fie cercetători sârguincioşi, şi printr-o aplicare discretă 
şi o corectă atenţie la amănunte, ei trebuie să devină purtători de 
grijă. Să nu fie necesar ca cineva să meargă după ei, să vadă dacă îşi 
fac bine lucrarea. 

Cei care ocupă poziţii de răspundere trebuie să se educe şi să 
se instruiască pe ei înşişi în aşa fel, încât toţi cei care sunt în sfera 
lor de influenţă să poată vedea ce poate fi omul şi ce poate face 
când este în legătură cu Dumnezeul înţelepciunii şi puterii. Un om 
astfel privilegiat de ce să nu devină puternic din punct de vedere 
intelectual? Cei din lume au susţinut mereu, în mod batjocoritor, că 
cei care cred adevărul prezent sunt slabi la minte, defectuoşi în edu- 
caţie, fără poziţie sau influenţă. Noi ştim că aceasta nu este adevărat; 
dar nu cumva există vreun motiv pentru astfel de declaraţii? Mulţi 
au socotit că este un semn de umilinţă să fii ignorant şi necultivat. 
Astfel de persoane sunt înşelate în privinţa adevăratei umilinţe şi a 
blândeţii creştine. 


Datoria faţă de cei săraci 


Administratorii sanatoriului nu trebuie să se conducă după prin- 
cipiile care stăpânesc celelalte instituţii de acest fel, în care conducă- 
torii, acţionând din motive politice, îi onorează pe cei bogaţi, în timp 
ce săracii sunt neglijaţi. Adesea, aceştia din urmă au mare nevoie de 
simpatie şi sfat, pe care nu le primesc totdeauna, deşi, din punct de 
vedere moral, ei sunt mai valoroşi înaintea lui Dumnezeu decât cei 
bogaţi. Apostolul Iacov a dat un sfat precis cu privire la felul în care 
trebuie trataţi cei bogaţi şi cei săraci: 

„Căci, de pildă, dacă intră în adunarea voastră un om cu inel de 
aur şi cu o haină strălucitoare, şi intră şi un sărac îmbrăcat prost; 
şi voi puneţi ochii pe cel ce poartă haina strălucitoare, şi-i ziceţi: 
«Tu şezi în locul acesta bun!» Şi apoi ziceţi săracului: «Tu stai colo 
în picioare!» Sau: «Şezi jos la picioarele mele!» Nu faceţi voi oare 
o deosebire în voi înşivă şi nu vă faceţi voi judecători cu gânduri 
rele? Ascultaţi, prea iubiții mei fraţi: n-a ales Dumnezeu pe cei ce 
sunt săraci în ochii lumii acesteia, ca să-i facă bogaţi în credinţă şi 
moştenitori ai Împărăției pe care a făgăduit-o celor ce-L iubesc?“ 

Deşi Hristos a fost bogat în curţile cereşti, totuşi El a devenit 
sărac pentru ca, prin sărăcia Lui, noi să putem fi bogaţi. Isus i-a 
onorat pe cei săraci, împărtăşind starea lor umilă. Din istoria vieţii 
Lui noi trebuie să învăţăm cum să-i tratăm pe cei săraci. Unii duc 
datoria de binefacere până la extreme, dar, în realitate vatămă pe 
cei nevoiaşi, făcând prea mult pentru ei. Săracii nu se străduiesc 
întotdeauna aşa cum ar trebui. În timp ce nu trebuie neglijaţi şi lăsaţi 
să sufere, ei trebuie să fie învăţaţi să se ajute singuri. 

Cauza lui Dumnezeu nu trebuie trecută cu vederea pentru că 
atenţia noastră a fost acordată săracilor. Odată, Hristos le-a dat uce- 
nicilor Săi o învăţătură foarte importantă cu privire la acest subiect. 
Când Maria a turnat untdelemnul pe capul lui Isus, lacomul Iuda 
a mijlocit în favoarea celor săraci, murmurând pentru ceea ce el a 
socotit a fi o pierdere de bani. Dar Isus a apărat fapta, spunând: „De 
ce-i faceţi supărare? 

Ea a făcut un lucru frumos faţă de Mine“. „Oriunde va fi propo- 
văduită Evanghelia aceasta, în toată lumea, se va istorisi şi ce a făcut 
femeia aceasta, spre pomenirea ei.“ Prin aceasta, suntem învăţaţi 
că Hristos trebuie să fie onorat cu tot ce avem mai bun din avutul 
nostru. Dacă toată atenţia voastră ar fi îndreptată numai spre uşurarea 
nevoilor celor săraci, cauza lui Dumnezeu ar fi neglijată. Nici unul 
nu va suferi dacă ispravnicii Lui îşi fac datoria, dar în primul rând 
trebuie să fie susţinută cauza lui Hristos. 

Cei săraci trebuie să fie trataţi cu tot atât de mult interes ca şi 
cei bogaţi. Practica de a cinsti pe bogaţi şi a dispreţui şi neglija pe 
săraci este un păcat în faţa lui Dumnezeu. Cei care sunt înconjurați 
de toate comodităţile vieţii sau care sunt răsfăţaţi şi alintaţi de către 
lume pentru să sunt bogaţi nu simt nevoie de simpatie şi consideraţie 
afectuoasă cum simt persoanele ale căror viaţă a fost o lungă luptă 
cu sărăcia. Aceştia din urmă au puţin în această viaţă spre a-i face 
fericiţi sau veseli şi ei vor aprecia simpatia şi iubirea. Medicii şi 
ajutoarele lor nu trebuie să neglijeze în nici un caz această categorie, 
pentru că, făcând aşa, ei pot să neglijeze pe Hristos în persoana 
sfinţilor Săi. 

Sanatoriul nostru a fost construit spre folosul omenirii suferinde, 
bogaţi sau săraci din toată lumea. Multe dintre comunităţile noastre 
au doar un mic interes faţă de această instituţie, cu toate că au dovezi 
suficiente că ea este unul dintre mijloacele hotărâte de Dumnezeu 
să-i aducă pe bărbaţi şi femei sub influenţa adevărului şi spre a salva 
multe suflete. Comunitățile care au săraci în mijlocul lor nu trebuie 
să neglijeze isprăvnicia lor şi să arunce sarcina celor săraci şi bolnavi 
asupra sanatoriului. Toţi membrii diferitelor comunităţi sunt răspun- 
zători înaintea lui Dumnezeu pentru cei în suferinţă apropiaţi lor. Ei 
trebuie să poarte propriile lor poveri. Dacă au persoane bolnave în 
mijlocul lor cărora doresc să le fie de folos prin tratament, ar trebui, 
dacă sunt în stare, să-i trimită la sanatoriu. Făcând acest lucru, ei nu 
numai Că vor sprijini instituţia pe care a înfiinţat-o Dumnezeu, dar îi 
şi ajută pe cei care au nevoie de ajutor, îngrijindu-se de săraci aşa 
cum ne cere Dumnezeu. 

N-a fost în planul lui Dumnezeu ca sărăcia să părăsească vreo- 
dată lumea. Păturile sociale n-aveau să fie egalizate niciodată, pentru 
că starea de diversitate care caracterizează rasa noastră este unul din 
mijloacele prin care Dumnezeu a hotărât să pună la încercare şi să 

dezvolte caracterul. Mulţi au susţinut cu un mare entuziasm că toţi 
oamenii trebuie să aibă parte egală din binecuvântările vremelnice 
ale lui Dumnezeu, dar nu acesta a fost scopul Creatorului. Hristos a 
spus că pe săraci îi vom avea totdeauna cu noi. Săracii, ca şi bogaţii, 
sunt cumpăraţi prin sângele Său; şi printre urmaşii Lui, în cele mai 
multe cazuri, primii Îi servesc, urmărind un singur scop, în timp ce 
ultimii îşi leagă continuu afecțiunile lor de comorile pământeşti, iar 
Hristos este uitat. Grijile acestei vieţi şi lăcomia de bogății întunecă 
slava lumii veşnice. Ar fi cea mai mare nenorocire care să se abată 
vreodată asupra omenirii dacă toţi ar fi puşi pe o treaptă egală în ce 
priveşte avuţiile lumești. 


Sănătate şi religie 


Frica de Domnul va face mai mult pentru vizitatorii sanatoriu- 
lui decât oricare alte mijloace care pot fi folosite pentru refacerea 
sănătăţii. În nici un caz religia nu trebuie pusă pe planul al doilea, 
ca şi când ar fi spre paguba celor care vin să fie trataţi. Dimpotrivă, 
totdeauna trebuie scos în evidenţă faptul că legile lui Dumnezeu 
din natură şi revelaţie sunt „viaţă pentru cei ce le găsesc şi sănătate 
pentru tot trupul lor“. 

Mândria şi moda îi ţin pe bărbaţi şi femei în cea mai veritabilă 
sclavie a obiceiurilor fatale pentru sănătate şi chiar pentru viaţa 
însăşi. Apetitul şi pasiunile, care cer cu tărie să fie satisfăcute, calcă 
în picioare raţiunea şi conştiinţa. Aceasta este lucrarea teribilă a 
lui Satana, şi el depune continuu cele mai hotărâte eforturi spre a 
întări lanţurile cu care îşi leagă victimele. Cei care toată viaţa şi-au 
satisfăcut obiceiurile rele nu-şi dau seama totdeauna de necesitatea 
unei schimbări. Şi mulţi vor să persite cu orice preţ în satisfacerea 
dorinţei pentru plăcerea păcătoasă. Lăsaţi conştiinţa să fie trezită şi 
veţi câştiga mult. 

Numai harul lui Hristos poate convinge şi converti inima; numai 
prin acesta pot sclavii obiceiului să obţină putere pentru a rupe 
lanţurile care îi leagă. Îngăduinţa de sine trebuie adusă să vadă 
şi să simtă că este necesară o mare reînnoire morală, dacă vor să 
facă faţă cerinţelor legii divine; templul sufletului a fost profanat, 
şi Dumnezeu îi cheamă să se trezească şi să se străduiască cu toată 
puterea să recâştige natura umană dată de Dumnezeu care a fost 
sacrificată prin satisfacere păcătoasă. 

Adevărul divin nu poate să influenţeze intelectul atâta timp cât 
datinile şi obiceiurile se opun principiilor lui. Cei care sunt dispuşi 
să se informeze cu privire la efectul satisfacerii păcătoase asupra 
sănătăţii şi care încep lucrarea de reformă, chiar dacă o fac din 
motive egoiste, se aşează acolo unde adevărul lui Dumnezeu poate 
găsi acces la inima lor. Şi pe de altă parte, conştiinţa celor care sunt 
atinşi de prezentarea adevărului Scripturii, va fi trezită în ceea ce 

priveşte subiectul sănătății. Ei văd şi simt nevoia de a se desprinde 
de obiceiurile şi apetitul care i-au terorizat şi stăpânit timp atât 
de îndelungat. Sunt mulți care ar primi adevărurile Cuvântului lui 
Dumnezeu, judecata lor fiind convinsă de dovada cea mai clară; dar 
dorințele trupeşti, care cer cu tărie satisfacție, stăpânesc intelectul 
şi resping adevărul ca fiind fals, pentru că el vine în contradicție cu 
înclinațiile lor păcătoase. 

„Frica Domnului este începutul înțelepciunii“. Când oamenii cu 
obiceiuri rele şi practici păcătoase se supun puterii divine a adevă- 
rului, pătrunderea Cuvântului lui Dumnezeu dă lumină şi pricepere 
celui neştiutor. Aceasta este o aplicare a adevărului pentru inimă; şi 
puterea morală, care părea că este paralizată, se trezeşte. Primitorul 
este stăpânit de o inteligență mai puternică şi mai clară decât înainte. 
El a pironit sufletul lui de Stânca cea veşnică. Sănătatea se îmbu- 
nătăţeşte exact în măsura încrederii lui în Hristos. În felul acesta, 
religia şi legile sănătăţii merg mână în mână. 


Lucrătorii credincioşi 


Administrarea unei instituţii atât de mari şi importante ca sa- 
natoriul implică, în mod necesar, o mare responsabilitate, atât în 
problemele materiale, cât şi spirituale. Este de cea mai mare impor- 
tanţă ca această casă de sănătate pentru cei care sunt bolnavi, atât 
trupeşte, cât şi sufleteşte, să fie în aşa fel, încât Isus, marele Vindecă- 
tor, să poată prezida în mijlocul lor şi tot ce este de făcut să se poată 
face sub controlul Duhului Său. Toţi cei care au legătură cu această 
instituţie trebuie să se pregătească pentru credincioasa îndeplinire 
a răspunderii date de Dumnezeu. Ei trebuie să participe la fiecare 
sarcină mică cu tot atât de multă credincioşie ca şi pentru problemele 
de mare importanţă. Toţi trebuie să cerceteze cu rugăciune cum pot 
să devină folositori şi cum să facă din acest loc de adăpost pentru 
bolnavi un mare succes. 

Noi nu ne dăm prea bine seama cât de îngrijoraţi sunt pacienţii 
care vin la sanatoriu cu privire la bolile de care suferă, toţi dorind 
ajutor, unii fiind îndoielnici şi neîncrezători, în timp ce alţii sunt 
mai încrezători că li se vor alina suferinţele. Cei care ne-au vizitat 
instituţia privesc cu interes fiecare îndrumare către principiile care 
sunt cultivate de administratorii ei. 

Toţi cei care mărturisesc a fi copii ai lui Dumnezeu, trebuie să 
aibă mereu în vedere că sunt misionari, atunci când în lucrările lor 
vin în legătură cu toate tipurile de temperamente. Acolo va fi cel 
cult şi cel incult, cel umil şi cel mândru, cel religios şi cel sceptic, 
cel încrezător şi cel bănuitor, cel generos şi cel zgârcit, bogatul şi 
săracul; de fapt, printre pacienţii de la sanatoriu se vor găsi toate 
felurile de caractere şi stări sociale. Cei care vin la această casă 
de sănătate vin pentru că au nevoie de ajutor; şi astfel, oricare ar 
fi starea sau situaţia lor, ei recunosc că nu sunt în stare să se ajute 
singuri. Aceste temperamente diferite nu pot fi tratate la fel; cu toate 
acestea, fie că sunt bogaţi sau săraci, de sus sau de jos, dependenţi 
sau independenţi, cu toţii au nevoie de amabilitate, simpatie şi iubire. 

Prin contactul mutual, temperamentele noastre trebuie să primească 
şlefuire şi purificare. Noi 

suntem dependenţi unul de altul, strâns legaţi împreună prin 
legături de frăţietate umană. 


„Făcuţi dependenţi unul de altul, 

— Slugă sau stăpân ori prieten — de către Înaltul, 
EI cheamă pe unul şi pe-altul, la strigăt de-ajutor, 

Până ce slăbiciunea unuia măreşte puterea tuturor.“ 


Creştinismul vine în contact cu lumea prin relaţii sociale. Fiecă- 
rui bărbat sau femeie, care a gustat din iubirea lui Hristos şi a primit 
în inimă iluminarea divină, Dumnezeu îi cere să reverse lumină pe 
cărarea întunecoasă a celor care nu cunosc calea mai bună. Fiecare 
lucrător din acel sanatoriu trebuie să devină un martor al lui Isus. 
Puterea socială, sfinţită prin Duhul lui Hristos, trebuie să fie folosită 
spre a câştiga suflete pentru Mântuitorul. 

Cel care are de-a face cu persoane care se deosebesc atât de mult 
în caracter, dispoziţie şi temperament va avea necazuri, încurcături 
şi conflicte, chiar dacă procedează în felul cel mai bun. El poate 
fi dezgustat de ignoranţa, mândria şi independenţa pe care le va 
întâlni; dar aceasta nu trebuie să-l descurajeze. El trebuie să stea 
unde va dirija, mai degrabă decât să fie dirijat. Tare ca o stâncă faţă 
de principiu, cu o credinţă conştientă, el trebuie să stea necorupt de 
influenţele din jur. Poporul lui Dumnezeu nu trebuie să fie schimbat 
prin influenţele diferite la care trebuie să fie expuşi în mod necesar, 
ci trebuie să fie de partea lui Isus şi, cu ajutorul Duhului Său, să exer- 
cite o putere transformatoare asupra minţii deformate de obiceiuri 
eronate şi corupte de păcat. 

Hristos nu trebuie să fie ascuns în inimă şi încuiat înăuntru ca 
o comoară râvnită, sacră şi plăcută, spre a se bucura de ea numai 
posesorul. Noi trebuie să-L avem pe Hristos în inima noastră ca un 
izvor de apă care ţâşneşte în viaţa veşnică, reîmprospătându-i pe toți 
cei care vin în contact cu noi. Noi trebuie să-L mărturisim pe Hristos 
deschis şi cu curaj, arătând în caracterul nostru blândeţea, umilinţa şi 
iubirea Lui până ce oamenii vor fi încântați de frumuseţea sfinţeniei. 
Nu este cea mai bună cale de a ne păstra religia aşa cum astupăm 
parfumul în flacon, ca să nu-şi piardă mirosul. 

Tocmai conflictele şi eşecurile pe care le întâlnim trebuie să ne 
facă mai tari şi să dea stabilitate credinţei noastre. Noi nu trebuie 
să fim clătinaţi, ca o trestie în vânt, de orice influenţă trecătoare. 
Sufletele noastre, încălzite şi întărite de adevărurile Evangheliei şi 
reîmprospătate de harul divin, trebuie să se deschidă, să se dezvolte 
şi să reverse aroma lor asupra altora. Îmbrăcaţi cu toată armura 
neprihănirii, putem ţine piept oricărei influenţe, iar curăţia noastră 
va rămâne nepătată. 

Toţi trebuie să aibă în vedere că cerinţele lui Dumnezeu asupra 
lor sunt importante pentru toţi ceilalţi. Dumnezeu a dat fiecărei 
persoane capacităţi spre a le îmbunătăţi, astfel ca să poată reflecta 
slava Dătătorului. În fiecare zi trebuie făcut un oarecare progres. 
Dacă lucrătorii pleacă de la sanatoriu aşa cum au venit, fără nici o 
îmbunătăţire categorică şi fără să dobândească cunoştinţă şi tărie 
spirituală, ei au suferit o pierdere. Planul lui Dumnezeu este ca 
fiii Săi să crească continuu, să crească până la statura plinătăţii de 
bărbaţi şi femei în Hristos. Toți cei care nu cresc spre a deveni mai 
tari, mai ferm înrădăcinaţi şi întemeiaţi în adevăr, retrogradează în 
mod continuu. 

Trebuie făcut un efort special pentru asigurarea serviciilor de 
către lucrători creştini conştiincioşi. Planul lui Dumnezeu este ca 
o instituţie de sănătate să fie organizată şi controlată exclusiv de 
către adventiştii de ziua a şaptea; şi când sunt aduşi necredincioşi 
să ocupe posturi de răspundere, acolo va domina o influenţă care va 
avea o pondere grea cu efect negativ pentru sanatoriu. Dumnezeu 
n-a intenţionat ca această instituţie să funcţioneze după rânduiala 
vreunui alt institut de sănătate din ţară, ci să fie unul dintre cele mai 
eficiente mijloace în mâinile Sale, spre a da lumină pentru lume. Ea 
trebuie să continue înaintarea în domeniul științific, al puterii morale 
şi spirituale, ca santinelă credincioasă a reformei, din toate punctele 
de vedere; şi toţi cei care lucrează în ea trebuie să fie reformatori, 
respectându-i regulile şi ţinând seama de lumina reformei sănătăţii, 
care străluceşte acum asupra noastră ca popor. 

Toţi pot fi o binecuvântare pentru alţii, dacă se vor aşeza acolo 
unde vor reprezenta corect religia lui Isus Hristos. 

Dar a fost mai mare dorinţa de a face prezentabilă, pe orice 
cale, înfăţişarea exterioară care să poată ajunge la mintea pacienţilor 
lumeşti decât să se menţină o legătură vie cu cerul, să vegheze şi 

să se roage ca această unealtă a lui Dumnezeu să poată avea succes 
deplin în a face bine atât trupurilor, cât şi sufletelor oamenilor. 

Ce poate fi spus şi ce poate fi făcut spre a trezi convingerea în 
inimile tuturor celor care au legătură cu această instituţie impor- 
tantă? Cum pot fi conduşi să vadă şi să simtă pericolul de a face 
mişcări greşite, dacă nu au zilnic o experienţă vie în lucrurile lui 
Dumnezeu? Medicii au o astfel de misiune, încât, dacă ar exercita o 
influenţă în conformitate cu credinţa lor, ar avea o putere modela- 
toare asupra tuturor celor care au legătură cu instituţia. Acesta este 
unul dintre cele mai bune câmpuri misionare din lume şi toţi cei din 
poziţii de răspundere trebuie să devină familiarizați cu Dumnezeu, 
primind mereu lumină din cer. Niciodată n-a fost o perioadă atât 
de importantă în istoria sanatoriului ca cea prezentă, niciodată un 
timp în care să fie în joc atât de multe. Noi suntem înconjurați de 
pericolele zilelor de pe urmă; Satana a coborât cu mare putere şi 
lucrează cu toate amăgirile nelegiuirii pentru cei care pier, pentru 
că ştie că timpul lui este scurt. Lumina trebuie acum să lumineze în 
cuvintele şi comportamentul nostru cu strălucire crescândă pe calea 
celor care sunt în întuneric. 

Unii nu sunt ceea ce Domnul doreşte ca ei să fie. Ei sunt repeziţi 
şi aspri şi au nevoie de influenţa îmblânzitoare şi calmantă a Duhului 
lui Dumnezeu. Nu este niciodată convenabil să iei crucea şi să 
urmezi pe calea lepădării de sine; dar totuşi, acest lucru trebuie făcut. 
Dumnezeu doreşte ca toţi să aibă harul şi Duhul Său pentru a face 
ca viaţa lor să fie plăcut mirositoare. Unii sunt prea independenţi, 
prea încrezuţi în sine şi nu se sfătuiesc cu alţii aşa cum ar trebui. 

Fraţii mei, trăim într-un timp solemn. Trebuie făcută o lucrare 
importantă pentru propriile noastre suflete şi pentru sufletele altora, 
altfel vom avea de întâmpinat o pierdere infinită. Noi trebuie să fim 
transformați prin harul lui Dumnezeu, altfel vom lipsi din cer şi, 
prin influenţa noastră, vor lipsi şi alţii împreună cu noi. Îngăduiţi-mi 
să vă asigur că luptele şi conflictele care trebuia să fie îndurate în 
îndeplinirea datoriei, lepădarea de sine şi sacrificiile care trebuie 
făcute, dacă suntem credincioşi faţă de Hristos, nu sunt provocate 
de EI. Ele nu sunt impuse printr-o poruncă arbitrară sau inutilă şi 
nu vin din asprimea vieţii pe care ne cere El s-o ducem în slujba 
Lui. Necazurile vor exista mai mari şi mai multe la număr dacă vom 

refuza ascultarea faţă de Hristos, devenind slujitorii lui Satana şi 
robi ai păcatului. 

Isus ne invită să venim la EI, şi El va lua greutatea de pe umerii 
noştri obosiţi şi va pune asupra noastră jugul Lui, care este bun, şi 
povara Lui, care este uşoară. Calea pe care ne invită El să umblăm 
nu ne-ar fi costat niciodată vreun chin dacă am fi umblat totdeauna 
pe ea. Numai atunci când ne abatem de la cărarea datoriei ea devine 
grea şi spinoasă. Sacrificiile pe care trebuie să le facem în umblarea 
noastră pe urmele lui Hristos, sunt tot atâţia paşi de întoarcere pe 
cărarea luminii, a păcii şi a fericirii. Îndoielile şi temerile cresc prin 
îngăduinţă faţă de propriile slăbiciuni şi cu cât sunt satisfăcute mai 
mult, cu atât sunt mai greu de învins. Este mai sigur să părăseşti 
orice sprijin pământesc şi să apuci mâna Aceluia care a ridicat şi 
salvat pe ucenicul care se afunda în marea furtunoasă. 

Dumnezeu vă cheamă să uniţi simplitatea încrezătoare a copilu- 
lui cu tăria şi maturitatea bărbatului. El ar dori ca voi să dezvoltați 
adevăratul caracter de aur şi, prin meritele lui Hristos, puteţi face 
acest lucru. Sufletul meu este împovărat pentru cei care nu simt 
nevoia unei constante legături cu cerul spre a face lucrarea care le 
revine ca santinele credincioase ale lui Dumnezeu. 

Religia este ceea ce lipseşte. Noi trebuie să mâncăm din pâinea 
vieţii şi să bem din apa mântuirii. Trebuie să cultivăm iubire, nu 
ceea ce pe nedrept este numit dragoste, care ne conduce să iubim 
păcatul şi să îndrăgim pe păcătoşi, ci dragostea de semeni descrisă 
în Biblie şi înţelepciunea biblică, aceea care este întâi curată, apoi 
paşnică, blândă, uşor de înduplecat, plină de îndurare şi roade bune. 

Toţi cei care au vreo influenţă în sanatoriu trebuie să se con- 
formeze faţă de voinţa lui Dumnezeu, să-şi umilească eul şi să-şi 
deschidă inima pentru preţioasa influenţă a Duhului lui Hristos. Au- 
rul curăţit în foc reprezintă iubirea şi credinţa. Mulţi sunt aproape 
lipsiţi de iubire. Înfumurarea le orbeşte ochii faţă de marea lor ne- 
voie. Este nevoie de o convertire zilnică la Dumnezeu, de o nouă, 
adâncă şi zilnică experienţă în viaţa religioasă. 

Inimile medicilor trebuie să fie trezite, manifestând cea mai seri- 
oasă dorinţă de a avea acea înţelepciune pe care numai Dumnezeu o 
poate împărtăşi; pentru că, de îndată ce devin încrezuţi în ei înşişi, 
sunt lăsaţi singuri să urmeze impulsul inimii nesfinţite. Când văd ce 
pot deveni aceşti medici dacă s-ar uni cu Hristos şi ce nu vor reuşi 

să devină dacă nu ţin o zilnică legătură cu El, sunt plină de teamă 
că ei vor fi mulţumiţi cu ajungerea la un standard lumesc, neavând 
o dorinţă fierbinte, nici foame şi sete după frumuseţea sfinţeniei, 
podoaba unui spirit blând şi liniştit, care sunt de mare preţ înaintea 
lui Dumnezeu. 

Pacea lui Hristos, pacea lui Hristos — banii n-o pot cumpăra, 
talentul strălucitor n-o poate insufla, intelectul n-o poate asigura; ea 
este darul lui Dumnezeu. Religia lui Hristos — cum să-i fac pe toți să 
înţeleagă pierderea lor cea mare, dacă nu ajung să aducă principiile 
ei în viaţa de toate zilele? Puterea creștinului constă în blândeţea şi 
smerenia lui Hristos. Acestea sunt într-adevăr mai preţioase decât 
toate lucrurile pe care le poate făuri geniul sau le poate cumpăra 
bogăţia. Dintre toate lucrurile care sunt căutate, îndrăgite şi cultivate, 
nu există nimic aşa de valoros înaintea lui Dumnezeu ca o inimă 
curată, o dispoziţie îmbibată cu recunoştinţă şi pace. 

Dacă în inimă există armonia divină a adevărului şi iubirii, aces- 
tea vor străluci în afară în cuvinte şi fapte. Cea mai atentă practicare 
exterioară a corectitudinii şi etichetei din viaţă n-are putere suficientă 
să înlăture iritarea, judecata severă şi vorbirea nepotrivită. În inimă 
trebuie să sălăşluiască spiritul adevăratei generozităţi. Iubirea împăr- 
tăşeşte posesorului ei har, bunăcuviinţă şi farmec în comportament. 
Iubirea luminează înfăţişarea şi potoleşte vocea, ea perfecţionează 
şi înalţă omul întreg. ÎI aduce în armonie cu Dumnezeu pentru că 
este un atribut ceresc. 

Mulţi sunt în primejdia de a gândi că, în purtarea responsabilită- 
ților, în a scrie sau a practica în calitate de medici sau în îndeplinirea 
îndatoririlor diferitelor departamente, există o scuză pentru renun- 
tarea la rugăciune, neglijarea Sabatului şi a serviciului religios. În 
felul acesta, lucrurile sacre sunt coborâte spre a veni în întâmpinarea 
comodităţii lor, în timp ce îndatoririle, lepădarea de sine şi crucea 
sunt lăsate neatinse. Nici medicii şi nici ajutoarele să nu încerce să-şi 
îndeplinească munca fără să-şi ia timp pentru rugăciune. Dumnezeu 
ar fi ajutorul tuturor celor care mărturisesc că-L iubesc, dacă ei ar 
veni la El în credinţă şi cu simţământul propriei lor slăbiciuni, cerând 
cu ardoare puterea Lui. Când se despart de Dumnezeu, înţelepciunea 
lor se va dovedi că este nebunie. Când sunt mici în ochii lor şi se 
sprijinesc puternic pe Dumnezeu, atunci El va fi braţul puterii lor şi 
succesul le va însoţi eforturile; dar când ei îngăduie ca mintea să fie 

abătută de la Dumnezeu, atunci Satana intră în scenă, stăpânindu-le 
cugetele şi pervertindu-le judecata. 

Nici unul nu se află într-o primejdie mai mare decât cel care 
socoteşte că muntele lui stă singur. Tocmai atunci încep picioarele 
lui să alunece. Vor veni ispite, una după alta, şi atât de imperceptibilă 
va fi influenţa lor asupra vieţii şi caracterului, încât, dacă nu este 
susţinut de puterea divină, el va fi corupt de spiritul lumii şi nu 
va reuşi să îndeplinească scopul lui Dumnezeu. Tot ce are omul 
îi este dat de Dumnezeu, iar cel care îşi foloseşte capacităţile spre 
slava lui Dumnezeu va fi o unealtă de a face binele; dar noi nu 
putem trăi o viaţă religioasă fără rugăciune continuă şi îndeplinirea 
datoriilor religioase, după cum nu putem avea putere fizică fără să 
ne împărtăşim de hrana vremelnică. Zilnic, noi trebuie să luăm loc la 
masa lui Dumnezeu. Dacă suntem hrăniţi, vom primi tărie din Viţa 
cea vie. 

Calea pe care merg unii, folosind metoda lumească pentru a- 
şi aduce la îndeplinire scopurile, nu este în armonie cu voinţa lui 
Dumnezeu. Ei văd rele care au nevoie de corectare, dar nu doresc 
ca reproşul să cadă asupra capului lor şi, în loc să înfrunte lucrurile 
acelea cu curaj, ei aruncă povara asupra altuia şi-l lasă pe el să 
înfrunte dificultăţile pe care ei le-au evitat şi, în prea multe cazuri, 
cel care foloseşte vorbirea pe faţă este făcut marele vinovat. 

Fraților, vă implor să acţionaţi numai spre slava lui Dumnezeu. 
Încrederea voastră să fie în puterea Lui, harul Lui să fie tăria voastră. 
Prin studierea Scripturilor şi rugăciune serioasă, căutaţi să obţineţi 
concepţii lămurite despre datoria voastră şi apoi îndepliniţi-o cu 
credincioşie. Este important să cultivați credincioşia în lucrurile mici 
şi, făcând aşa, veţi dobândi obiceiuri de integritate în responsabilităţi 
mai mari. Incidentele cele mici ale vieţii de toate zilele adesea 
trec neobservate, dar tocmai acestea sunt lucrurile care formează 
caracterul. Fiecare eveniment din viaţă aduce cu sine consecinţe, 
fie spre bine, fie spre rău. Mintea trebuie să fie instruită prin teste 
zilnice, ca să poată dobândi putere să reziste în orice poziţie dificilă. 
În zilele de încercare şi pericol, voi aveţi nevoie să fiţi întăriţi pentru 
a sta hotărât pentru dreptate, fiind independenţi de fiecare influenţă 
opusă. 

Dumnezeu este binevoitor să facă mult pentru voi, doar dacă 
veţi simţi că aveţi nevoie de El. Isus vă iubeşte. Căutaţi totdeauna 

să umblaţi în lumina înţelepciunii lui Dumnezeu, şi prin toate sce- 
nele schimbătoare ale vieţii, să nu vă liniştiţi decât dacă ştiţi că 
voinţa voastră este în armonie cu voinţa Creatorului vostru. Prin 
credinţă în El, puteţi obţine putere să rezistaţi la fiecare ispită a lui 
Satana şi astfel creşteţi în putere morală cu fiecare test din partea lui 
Dumnezeu. 

Voi puteţi deveni oameni responsabili şi influenţi, dacă prin 
puterea voinţei voastre, unită cu puterea divină, vă angajaţi serios 
în lucrare. Exercitaţi-vă puterile mintale şi în nici un caz să nu le 
neglijaţi pe cele fizice. Nu lăsaţi ca lenevia intelectuală să vă închidă 
calea spre o cunoaştere mai mare. Învăţaţi să reflectaţi şi să studiati, 
pentru ca mintea voastră să se lărgească, să se întărească şi să se 
dezvolte. Niciodată să nu gândiţi că aţi învăţat de ajuns şi acum puteţi 
să vă slăbiţi eforturile. Omul se măsoară după cultivarea minţii. 
Educaţia voastră trebuie să continue în tot timpul vieţii voastre; 
trebuie să vă sporiţi cunoştinţele în fiecare zi şi să puneţi în practică 
ceea ce aţi învăţat. 

Voi creşteţi în adevărata demnitate şi valoare morală când practi- 
caţi virtutea şi cultivați integritatea în inimă şi viaţă. Nu îngăduiţi ca 
vreo umbră a egoismului să vă afecteze caracterul. Un suflet nobil, 
unit cu un intelect cultivat, va face din voi bărbaţi pe care Dumnezeu 
îi va folosi în poziţii de încredere sacră. 

Prima lucrare a tuturor celor care au legătură cu această instituţie 
ar trebui să fie ca ei înşişi să fie corecţi înaintea lui Dumnezeu şi apoi, 
în puterea lui Hristos, să rămână neafectaţi de influenţele rele la care 
vor fi expuşi. Dacă fac din cuprinzătoarele principii ale Cuvântului 
lui Dumnezeu temelia caracterului lor, ei pot să facă faţă oriunde îi 
va chema Domnul, în providenţa Sa, înconjurați de orice influenţă 
vătămătoare, şi totuşi să nu fie abătuţi de la calea cea dreaptă. 

Mulţi nu reuşesc acolo unde ar trebui să aibă succes pentru că 
nu-şi dau seama cât de mare este influenţa cuvintelor şi faptelor lor. 
Ei sunt influenţaţi de împrejurări şi par să creadă că viaţa este a lor şi 
că pot urma orice cale care pare a fi cea mai agreabilă pentru ei, fără 
a ţine seama de alţii. Astfel de oameni sunt îngâmfaţi şi nu poţi conta 
pe ei. Ei nu consideră în mod evlavios poziţia şi responsabilităţile 
lor şi nu-şi dau seama că numai printr-o credincioasă îndeplinire a 
îndatoririlor din viaţa prezentă pot spera să o câştige pe cea viitoare, 
viaţa nemuritoare. 

Dacă aceste persoane ar face din Cuvântul lui Dumnezeu studiul 
şi călăuza lor, ar vedea că nici un om „nu trăieşte pentru sine“. Ei 
ar afla din Raportul inspirat că Dumnezeu preţuieşte foarte mult 
familia omenească. Lucrările creaţiunii Sale, ale fiecărei zile, au 
fost numite bune; dar omul, făcut după chipul Creatorului Său, a 
fost declarat ca „foarte bun“. Nici o altă creatură pe care a făcut-o 
Dumnezeu n-a dat naştere la astfel de manifestări ale iubirii Lui. Şi 
când totul a fost pierdut prin păcat, Dumnezeu a dat pe scumpul Său 
Fiu să răscumpere neamul omenesc căzut. Voia Lui a fost ca ei să 
nu piară în păcatele lor, ci să trăiască spre a-şi folosi puterile pentru 
a binecuvânta lumea şi a onora pe Creatorul lor. Pretinşii creştini, 
care nu trăiesc spre folosul altora, urmează mai degrabă propria lor 
voinţă perversă decât voinţa lui Dumnezeu, şi ei vor fi chemaţi de 
către Stăpân să dea socoteală pentru abuzarea de binecuvântările pe 
care EI li le-a dat. 

Isus, marele Comandant al cerului, a părăsit curţile împărăteşti 
spre a veni într-o lume veştejită şi mânjită de blestem. El a luat 
asupra Sa natura noastră ca să poată cuprinde rasa umană cu braţul 
Lui omenesc, în timp ce cu braţul Lui divin apucă Atotputernicia, 
şi astfel uneşte pe omul mărginit cu Dumnezeul cel nemărginit. 
Răscumpărătorul nostru a venit în lume spre a arăta omului cum să 
trăiască pentru ca să-şi asigure viaţa nemuritoare. Tatăl nostru cel 
ceresc a făcut un sacrificiu nemărginit, dând pe Fiul Său să moară 
pentru omul căzut. Preţul plătit pentru răscumpărarea noastră ar 
trebui să ne ofere înalta perspectivă a ceea ce putem deveni prin 
Hristos. 

În timp ce priveşte la înălţimea, adâncimea şi lăţimea iubirii 
Tatălui faţă de omenirea noastră căzută, loan este plin de admiraţie 
şi venerație. El nu poate găsi un limbaj potrivit care să exprime 
această iubire, ci cheamă lumea s-o privească: „Vedeţi ce dragoste 
ne-a arătat Tatăl, să ne numim copii ai lui Dumnezeu“. Cât de valoros 
îl face aceasta pe om! Prin păcătuire, fiii oamenilor au devenit supuşii 
lui Satana. Prin nemărginitul sacrificiu al lui Dumnezeu şi credinţa 
în Numele Lui, fiii lui Adam devin fii ai lui Dumnezeu. Prin luarea 
naturii umane asupra Sa, Hristos înalţă omenirea. Oamenilor căzuţi 
le este acordată o altă încercare şi sunt puşi acolo unde, prin unire 
cu Hristos, ei se pot educa, îmbunătăţi şi ridica pe sine ca să poată 
deveni într-adevăr vrednici de numele de „fii ai lui Dumnezeu“. 

O astfel de iubire nu este egalată. Isus pretinde ca aceia care au 
fost cumpăraţi cu preţul vieţii Sale să folosească cât se poate mai bine 
talentele pe care EI li le-a dat. Ei trebuie să crească în cunoaşterea 
voinţei divine şi să-şi îmbunătăţească încontinuu intelectul şi morala, 
până vor ajunge la o desăvârşire de caracter numai cu puţin mai 
prejos decât a îngerilor. 

Dacă cei care mărturisesc a crede adevărul prezent ar fi într- 
adevăr reprezentanţi ai adevărului, trăind după toată lumina care 
luminează pe calea lor, ei ar exercita continuu asupra altora o influ- 
enţă spre bine, lăsând astfel o urmă luminoasă spre cer pentru toţi cei 
care vin în contact cu ei. Dar lipsa de credincioşie şi integritate prin- 
tre cei care mărturisesc a fi prietenii lui este o serioasă piedică pentru 
prosperitatea cauzei lui Dumnezeu. Satana lucrează prin oamenii 
care sunt sub stăpânirea lui. Sanatoriul, biserica şi alte instituţii de la 
Battle Creek au mai puţine motive să se teamă de cei necredincioşi şi 
de blasfemiatorii pe faţă decât de inconsecvenţii mărturisitori ai lui 
Hristos. În tabără sunt Acani, care aduc ruşine şi înfrângere. Sunt cei 
care rețin binecuvântarea lui Dumnezeu şi descurajează pe lucrătorii 
zeloşi, pe cei care se leapădă de sine pentru cauza lui Hristos. 

În comportarea lor faţă de pacienţi, toţi trebuie să acţioneze din 
motive mai înalte decât interesul egoist. Fiecare trebuie să considere 
că instituţia aceasta este unul din mijloacele lui Dumnezeu pentru 
uşurarea bolii trupului şi îndreptarea sufletului bolnav de păcat spre 
Cel care poate vindeca atât sufletul, cât şi trupul. Pe lângă îndepli- 
nirea datoriilor speciale atribuite lor, toţi trebuie să fie interesaţi de 
bunăstarea celorlalți. Egoismul este contrar spiritului creştinismului. 
El este întru totul satanic în natura şi evoluţia sa. 

În una din preţioasele Sale învățături pentru ucenicii Săi, Mân- 
tuitorul nostru a descris purtarea de grijă a lui Dumnezeu pentru 
creaturile Sale în aceste cuvinte: „Nu se vând oare cinci vrăbii cu doi 
bani? Totuşi nici una dintre ele nu este uitată înaintea lui Dumnezeu. 
Şi chiar perii din cap, toţi vă sunt numărați.“ Cel care Se apleacă 
să observe chiar şi micile păsări are o grijă deosebită pentru fiecare 
ramură a lucrării Sale. Toţi cei angajaţi în instituţiile noastre sunt 
sub privirea nemărginitului Dumnezeu. El vede dacă îndatoririle 
lor sunt aduse la îndeplinire cu onestitate strictă sau într-o manieră 
nepăsătoare şi necinstită. Îngeri nevăzuţi umblă prin fiecare cameră 
a instituţiei. Îngerii urcă încontinuu spre cer, ducând raportul cu 

bucurie sau întristare. Fiecare faptă de credincioşie este înregistrată; 
fiecare faptă de necinste este, de asemenea, raportată şi fiecare per- 


soană urmează să fie, în cele din urmă, răsplătită după cum i-au fost 
faptele. 

În relaţiile lor cu ceilalţi, toţi cei de la sanatoriu care sunt urmaşi 
al lui Hristos trebuie să caute să înalțe standardul creştinismului. 
Despre aceasta am evitat să vorbesc, pentru că unii dintre cei care 
sunt gata mereu să meargă la extreme vor conchide că este necesar 
să se discute cu pacienţii despre punctele de doctrină, şi în adună- 
rile religioase care au loc la sanatoriu să vorbească în acelaşi fel 
cum vorbesc cu fraţii lor din casele noastre de rugăciune. Unii nu 
dovedesc înţelepciune în prezentarea mărturiilor lor în aceste mici 
adunări, intenţionate mai degrabă pentru folosul pacienţilor, ci în 
zelul lor se grăbesc să vorbească despre solia îngerului al treilea sau 
despre alte puncte speciale ale credinţei noastre, în timp ce aceşti 
oameni bolnavi nu înţeleg mai mult despre ce vorbesc aceştia decât 
dacă ar vorbi în limba greacă. 

Ar putea fi destul de bine prezentate aceste subiecte într-o oră de 
rugăciune a credincioşilor, dar nu acolo unde trebuie să îi ajute pe 
cei care nu cunosc nimic despre credinţa noastră. Noi trebuie să ne 
adaptăm rugăciunile şi mărturiile ocaziei şi grupei prezente. Cei care 
nu pot face acest lucru nu sunt necesari în astfel de adunări. Sunt 
teme asupra cărora creştinii pot oricând să stăruie cu folos, precum 
experienţa creştină, iubirea lui Hristos şi simplitatea credinţei; şi 
dacă inima lor este îmbibată de iubirea lui Isus, ei o vor lăsa să stră- 
lucească în fiecare rugăciune şi predică. Lăsaţi ca roadele adevărului 
sfinţitor să fie văzute în viaţă în exemple evlavioase, şi aceasta va 
face o impresie pe care nici o influenţă opusă n-o poate anula. 

Este o ruşine pentru numele de creştin faptul că în viaţa multora 
dintre cei care mărturisesc pe Hristos se vede aşa de puţină stabilitate 
şi evlavie adevărată. Când vin în contact cu influenţele lumești, 
ei devin împărţiţi cu inima. Se apleacă mai mult spre lume decât 
spre Hristos. Dacă nu există o emoție puternică pentru a le stârni 
simţămintele, niciodată cineva n-ar putea crede, din comportamentul 
lor, că ei iubesc adevărul sau că sunt creştini. 

Unii vor recunoaşte exactitatea celor pe care le-am scris, dar nu 
vor să facă nici o schimbare radicală; ei nu pot discerne lucrările 
amăgitoare ale inimii fireşti, şi din cauza orbirii lor spirituale, vor 
fi ademeniţi de influenţe care corup şi ruinează sufletul. Farmecul 
ispitei va ţine sub vraja ei pe cei care nu văd şi nu simt primejdia în 
care se află. La fiecare ocazie favorabilă, vrăjmaşul sufletelor îi va 
folosi ca agenţi ai săi şi va stârni fiecare element de stricăciune care 
există în firea lor nesfinţită. Ei vor manifesta o tendinţă continuă 
spre ceea ce este rău. Apetitul şi patima vor striga să li se facă pe 
plac. Obiceiurile din cursul anilor vor fi date la iveală prin puterea 
ispitirilor lui Satana. Dacă această grupă s-ar fi aflat la mulţi kilo- 
metri depărtare de instituţiile noastre din Battle Creek, cauza lui 
Dumnezeu ar fi fost mult mai prosperă. 

Astfel de persoane se puteau reforma dacă ar fi avut un adevărat 
simţ al stării lor şi al periculoasei influenţe pe care o exercită şi 
dacă ar fi făcut eforturi hotărâte să corecteze greşelile lor. Dar ei nu 
meditează, nu se roagă şi nu studiază Scripturile aşa cum ar trebui. 
Sunt uşuratici şi schimbători. Nu sunt ancoraţi nicăieri. Cei care 
vor fi credincioşi şi vor exercita o influenţă salvatoare asupra altora 
găsesc această clasă ca fiind o piatră de poticnire în calea lor, şi 
lucrarea lor este de zece ori mai grea decât ar fi altfel. 

Mi-a fost arătat că medicii trebuie să vină într-o legătură mai 
strânsă cu Dumnezeu, stând şi lucrând serios în tăria Lui. Ei au de 
făcut o lucrare responsabilă. Este în joc nu numai viaţa pacienţilor, 
ci şi sufletele lor. Mulţi dintre cei care beneficiază trupeşte pot, în 
acelaşi timp, să fie mult ajutaţi spiritual. Atât sănătatea trupului, 
cât şi mântuirea sufletului sunt, în mare măsură, dependente de 
comportarea medicilor. Este de cea mai mare importanţă ca ei să fie 
corecţi, neavând numai cunoştinţă ştiinţifică, ci şi cunoştinţa voii şi 
a căilor lui Dumnezeu. Asupra lor apasă o mare responsabilitate. 

Frații mei, voi trebuie să vedeţi şi să simţiţi responsabilitatea 
care vă revine şi, având-o în vedere, să vă umiliţi sufletele înain- 
tea lui Dumnezeu, rugându-L stăruitor pentru înţelepciune. Nu vă 
daţi seama cât de mult depinde de cuvintele voastre, de acţiunile şi 
comportamentul vostru mântuirea sufletelor celor ale căror corpuri 
încercaţi să le uşuraţi de suferinţă. Voi faceţi o lucrare care trebuie să 
suporte testul judecății. Trebuie să vă păziţi propriile voastre suflete 
de păcatele egoismului, înfumurării şi încrederii în sine. 

Voi trebuie să vă păstraţi demnitatea creştină, evitând orice prefă- 
cătorie. Fiți foarte cinstiți în inimă şi viață. Lăsaţi credința, asemenea 
palmierului, să-şi înfigă rădăcinile pătrunzătoare dedesubtul lucru- 
rilor care vă ies în cale şi obţineţi reîmprospătarea spirituală de la 
izvoarele vii ale harului şi îndurării lui Dumnezeu. Există un izvor 
de apă care ţâşneşte în viaţa veşnică. Voi trebuie să vă trageţi viaţa 
din acest izvor ascuns. Dacă vă dezbrăcaţi de egoism şi vă întăriţi 
sufletele printr-o continuă comuniune cu Dumnezeu, puteţi promova 
fericirea tuturor celor cu care veniţi în contact. Veţi băga în seamă 
pe cei neglijaţi, veţi informa pe cei neştiutori, veţi încuraja pe cei 
apăsaţi şi întristaţi, şi pe cât posibil veţi uşura pe cei suferinzi. Şi nu 
veţi arăta doar calea spre cer, ci veţi merge voi înşivă pe acea cale. 

Să nu fiţi mulţumiţi cu o cunoştinţă superficială. Să nu vă bu- 
curaţi de linguşire şi nici să nu fiţi deprimaţi de critică. Satana vă 
va ademeni să urmaţi o astfel de cale, încât să puteţi fi admiraţi şi 
linguşiţi, dar voi trebuie să vă îndepărtați de născocirile lui. Voi 
sunteţi slujitori ai viului Dumnezeu. 

Legătura voastră cu bolnavii este un proces istovitor şi, în mod 
gradat, va seca chiar izvorul de viaţă, dacă nu ar fi nici o schimbare, 
nici o ocazie pentru recreare şi dacă îngerii lui Dumnezeu nu v-ar 
păzi şi ocroti. Dacă aţi putea vedea multele pericole prin care sunteţi 
conduşi în siguranţă în fiecare zi de către aceşti mesageri ai cerului, 
ar ţâşni recunoştinţa din inima voastră şi şi-ar găsi exprimare pe 
buzele voastre. Dacă faceţi pe Dumnezeu tăria voastră, voi puteţi 
în cele mai descurajatoare împrejurări să atingeţi înălţimea şi lărgi- 
mea desăvârşirii creştine la care socotiți că ajungeţi greu. Cugetele 
voastre pot fi înălțate, puteţi avea aspirații nobile, o înţelegere clară 
a adevărului şi scopuri de acţiune care să vă ridice deasupra tuturor 
motivelor josnice. 

Atât meditaţia, cât şi acţiunea vor fi necesare dacă vreţi să ajun- 
geţi la desăvârşirea de caracter. Când veniţi în contact cu lumea, 
trebuie să vă păziţi să nu căutaţi cu înflăcărare după aplauzele oame- 
nilor şi să trăiţi pentru aprecierea lor. Umblaţi cu atenţie dacă vreţi să 
umblaţi în siguranţă. Cultivaţi darul umilinţei şi încredinţaţi-vă su- 
fletele neajutorate lui Hristos. Voi puteţi fi, în orice sens, oamenii lui 
Dumnezeu. În mijlocul confuziei şi ispitei din mulţimea lumească, 
voi puteţi să vă păstraţi independenţa sufletului şi o prospeţime 
desăvârşită. 

Dacă sunteţi în comuniune zilnică cu Dumnezeu, veţi învăţa să 
acordaţi oamenilor prețuirea Lui, şi obligaţiile care apasă asupra 
voastră pentru a ferici omenirea suferindă vor fi întâmpinate cu un 
răspuns binevoitor. Voi nu sunteţi ai voştri; Domnul are pretenţii 
sacre asupra afecţiunilor voastre supreme şi a celor mai deosebite 
servicii ale vieţii voastre. El are dreptul de a vă folosi în trupul 
şi spiritul vostru, până la cea mai deplină extindere a aptitudinilor 
voastre, pentru onoarea şi slava Lui. Orice cruce vi s-ar cere s- 
o purtaţi, orice muncă sau suferinţe v-ar fi impuse de mâna Lui, 
trebuie să le acceptaţi fără murmur. 

Cei pentru care lucraţi sunt fraţii voştri îndureraţi, care suferă 
de boli fizice şi de lepra spirituală a păcatului. Dacă voi sunteţi mai 
bine decât ei, aceasta trebuie atribuită crucii lui Hristos. Mulți sunt 
fără Dumnezeu şi fără speranţă în lume. Ei sunt vinovaţi, stricaţi şi 
degradaţi, robiţi de născocirile lui Satana. Totuşi, aceştia sunt cei pe 
care Hristos a venit din cer să-i răscumpere. Ei sunt subiecte pentru 
cea mai afectuoasă milostivire, simpatie şi efort neobosit; pentru că 
ei sunt în pragul ruinei. Ei suferă de dorinţe nesatisfăcute, patimi 
stricate şi condamnarea propriei lor conştiinţe; sunt nenorociţi în 
orice sens al cuvântului, pentru că pierd stăpânirea asupra acestei 
vieți ŞI n-au nici o perspectivă pentru viaţa viitoare. 

Voi aveţi un important câmp de lucru şi trebuie să fiți activi şi vi- 
gilenţi, dând ascultare voioasă şi fără rezerve chemărilor Domnului. 
Țineţi mereu minte că eforturile voastre de a reforma pe alţii trebuie 
făcute în spiritul neşovăielnicei amabilităţi. Nu veţi câştiga nimic 
niciodată dacă vă ţineţi la distanţă de cei pe care vreţi să-i ajutaţi. Voi 
trebuie să păstraţi în faţa minţii pacienţilor faptul că, sugerându-le 
schimbarea obiceiurilor şi datinilor lor voi le prezentaţi nu ceea ce 
îi ruinează, ci ceea ce îi salvează, că, în timp ce renunţă la ceea ce 
au prețuit şi iubit până acum, ei trebuie să pună o temelie mult mai 
sigură. În timp ce reforma trebuie susţinută cu fermitate şi hotărâre, 
orice aparenţă de bigotism sau spirit arogant să fie evitată cu grijă. 
Hristos ne-a dat învățături preţioase despre perseverenţă, răbdare 
şi iubire. Asprimea nu este putere, nici tiranizarea eroism. Fiul lui 
Dumnezeu a fost convingător. El S-a manifestat spre a atrage pe toţi 
oamenii la Sine. Urmaşii Lui trebuie să-l studieze mai îndeaproape 
viaţa şi să umble în lumina exemplului Său, oricât ar sacrifica pentru 

aceasta. În fața oamenilor trebuie păstrată reforma, reforma continuă, 
iar exemplul vostru trebuie să vă întărească învățătura. 

Înaintea mea a fost prezentat cazul lui Daniel. Deşi el a fost un 
om cu aceleaşi pasiuni ca şi noi, pana inspirației îl prezintă ca pe un 
caracter fără cusur. Viața lui ne este dată ca un strălucit exemplu de 
ceea ce poate deveni omul, chiar în această viață, dacă vrea să-L facă 
pe Dumnezeu tăria lui şi să folosească ocaziile şi privilegiile care-i 
sunt la îndemână. Daniel a fost un intelectual de o largă cuprindere; 
totuşi, el căuta continuu să-şi îmbogăţească cunoştinţele. Alţi tineri 
au avut aceleaşi avantaje, dar nu şi-au concentrat — aşa ca el — 
toate energiile să caute înţelepciunea — cunoaşterea de Dumnezeu, 
aşa cum este descoperită în Cuvântul şi lucrările Lui. Deşi Daniel a 
fost unul dintre bărbaţii cei mari ai lumii, el n-a fost mândru şi nici 
îngâmfat. El simţea nevoia de reînviorare a sufletului prin rugăciune 
şi fiecare zi îl găsea în rugăciune serioasă înaintea lui Dumnezeu. El 
n-avea să fie lipsit de acest privilegiu chiar când a fost deschisă o 
groapă cu lei spre a-l primi, dacă mai continua să se roage. 

Daniel L-a iubit, s-a temut şi a ascultat de Dumnezeu. Totuşi, el 
n-a fugit departe de lume pentru a evita influenţa ei stricăcioasă. În 
providenţa lui Dumnezeu, el trebuia să fie în lume, dar nu din lume. 
Cu toate ispitirile şi fascinaţiile vieţii de curte care îl înconjurau, 
sufletul i-a rămas integru, ca o stâncă în aderarea lui la principii. El a 
făcut din Dumnezeu tăria lui şi n-a fost părăsit de El în timpul celei 
mai mari încercări. 

Daniel a fost credincios, nobil şi generos. În timp ce era doritor 
să fie în pace cu toţi oamenii, el n-avea să permită nici unei puteri 
să-l abată de pe calea datoriei. Era dispus să asculte de cei care 
aveau autoritate asupra lui, în măsura în care putea s-o facă, fiind 
consecvent cu adevărul şi dreptatea; dar împărați şi decrete nu l- 
au putut face să se abată de la credincioşia lui faţă de Împăratul 
împăraţilor. Daniel a fost în vârstă de numai optsprezece ani când a 
fost adus la curtea păgână în slujba împăratului Babilonului şi din 
cauza tinereţii lui, rezistenţa lui nobilă faţă de rău şi aderarea sa 
statornică faţă de dreptate sunt cu atât mai admirabile. Exemplul lui 
cel nobil ar trebui să aducă tărie celor încercaţi şi ispitiţi chiar şi în 
timpul de acum. 

O strictă conformare cu cerinţele biblice va fi o binecuvântare 
nu numai pentru suflet, ci şi pentru trup. Roada Duhului nu este 

numai iubire, bucurie şi pace, ci şi cumpătare. Nouă ni se poruncește 
să nu ne pângărim trupul pentru că el este templul Duhului Sfânt. 
Cazul lui Daniel ne arată că, prin mijlocirea principiului religios, 
tinerii pot triumfa asupra poftelor cărnii, rămânând credincioşi faţă 
de cerinţele lui Dumnezeu, chiar dacă aceasta i-ar costa un mare 
sacrificiu. Ce-ar fi fost dacă ar fi făcut un compromis cu acei slujitori 
păgâni şi ar fi cedat presiunii ocaziei prin mâncare şi băutură aşa 
cum obişnuiau babilonienii? Acel singur pas greşit probabil că l-ar 
fi condus la alţii, până când, legătura lui cu cerul fiind întreruptă, 
ispitele l-ar fi îndepărtat de la calea lui. Dar în timp ce el s-a ţinut 
cu încredere neşovăielnică de Dumnezeu, puterea spiritului profetic 
a venit asupra lui. În timp ce era instruit de oameni în îndatoririle 
vieţii de la curte, el a fost învăţat de Dumnezeu să explice tainele 
veacurilor viitoare. 

Economie şi lepădare de sine 


Economia în cheltuirea banilor este o ramură minunată a înţelep- 
ciunii creştine. Problema aceasta nu este suficient dezbătută de către 
cei care ocupă poziţii de răspundere în instituţiile noastre. Banii sunt 
un dar minunat al lui Dumnezeu. În mâinile copiilor Lui, ei sunt 
hrană pentru cei flămânzi, băutură pentru cei însetaţi şi îmbrăcă- 
minte pentru cei goi; ei sunt o apărare pentru cei oprimaţi şi mijloc 
de sănătate pentru cei bolnavi. Banii nu trebuie să fie cheltuiţi inutil 
sau risipiţi pentru satisfacerea mândriei sau ambiţiei. 

Pentru a veni în întâmpinarea adevăratelor nevoi ale oamenilor, 
rigoarea principiului religios trebuie să fie puterea dominantă. Când 
creştinii se întrunesc cu cei din lume, elementul creştin nu trebuie 
să fie asimilat de cel nesfinţit. Contrastul dintre cei doi trebuie să 
fie păstrat clar şi evident. Ei sunt slujitori ai celor doi stăpâni. O 
grupă se străduieşte să se țină pe calea umilă a ascultării de cerinţele 
lui Dumnezeu — calea simplităţii, a blândeţi şi a umilinţei — care 
imită Modelul, pe Isus Hristos. Grupa cealaltă este în orice privinţă 
opusul celei dintâi. Ei sunt slujitori ai lumii, dornici şi ambiţioşi 
să urmeze după manierele ei în îmbrăcăminte extravagantă şi în 
satisfacerea apetitului. Acesta este domeniul în care Hristos le-a 
dat celor de la sanatoriu o lucrare de făcut. Nu trebuie să micşorăm 
distanţa dintre noi şi cei din lume venind la nivelul lor, coborând de 
pe cărarea înaltă pe care răscumpăraţii Domnului trebuie să meargă. 
Dar farmecul manifestat în viaţa creştinului — aplicarea principiilor 
în ocupaţia noastră zilnică, ţinerea apetitului sub controlul raţiunii, 
păstrarea simplităţii în îmbrăcăminte şi angajarea în conversaţie 
sfântă — vor fi o lumină continuă care va străluci pe cărarea celor 
ale căror obiceiuri sunt greşite. 

Există oameni slabi şi vanitoşi care n-au o judecată profundă 
sau tărie a principiului şi care sunt destul de nesăbuiţi pentru a fi 
influenţaţi şi abătuţi de la simplitatea Evangheliei de către adepţii 
modei. Dacă ei văd că cei care mărturisesc a fi reformatori, în măsura 
în care împrejurările le permit, îşi satisfac apetitul şi se îmbracă 

după obiceiurile lumii, robii plăcerilor vor fi întăriți în obiceiurile lor 
perverse. Ei trag concluzia că, la urma urmei, nu sunt aşa de departe 
de cale şi că nu au nevoie să facă o schimbare aşa de mare. Poporul 
lui Dumnezeu ar trebui ca, în mod categoric, să înalțe stindardul 
dreptăţii şi să exercite o influenţă care să corecteze obiceiurile rele 
ale celor care se închină pe altarul modei şi să rupă vraja pe care 
o are Satana asupra acestor suflete sărmane. Cei din lume ar trebui 
să vadă un contrast însemnat între extravaganţa lor şi simplitatea 
reformatorilor care sunt urmaşi ai lui Hristos. 

Secretul succesului în viaţă constă într-o grijulie şi conştiincioasă 
atenţie pentru lucrurile mici. Dumnezeu acordă unei frunze simple, 
unei floricele, unui fir de iarbă tot atât grijă ca şi atunci când creează 
o lume. Structura simetrică a unui puternic caracter frumos este 
clădită pe faptele individuale ale datoriei. Toţi trebuie să înveţe să 
fie credincioşi atât în cele mai mici îndatoriri, cât şi în cele mari. 
Lucrarea lor nu poate suporta cercetarea lui Dumnezeu dacă nu 
este găsită ca incluzând o grijă fidelă, responsabilă şi atentă faţă de 
lucrurile mici. 

Toţi cei care au legătură cu instituţiile noastre trebuie să aibă 
o mare grijă ca nimic să nu se piardă, chiar dacă chestiunea nu 
aparţine domeniului lor de activitate. Fiecare poate face ceva în 
privinţa economisirii. Toți trebuie să-şi îndeplinească lucrarea nu 
pentru a câştiga lauda oamenilor, ci să poată suporta cercetarea 
amănunţită a lui Dumnezeu. 

Odată, Hristos le-a dat ucenicilor Săi o învăţătură despre eco- 
nomie, căreia merită să i se dea atenţie. El a făcut o minune spre a 
sătura miile de oameni flămânzi care au venit să asculte învăţăturile 
Lui; dar după ce au mâncat toţi şi au fost săturaţi, El n-a îngăduit 
ca firimiturile să se piardă. El care, având în vedere nevoia lor, a 
putut hrăni gloata cea mare prin puterea Lui divină, le-a poruncit 
ucenicilor Săi să adune firimiturile, pentru ca nimic să nu se piardă. 
Învățătura aceasta a fost dată atât pentru folosul nostru, cât şi pentru 
al celor care au trăit pe timpul lui Hristos. Fiul lui Dumnezeu are 
grijă de nevoile vieţii vremelnice. El n-a neglijat firimiturile rămase, 
deşi, dacă ar fi dorit, ar fi putut să facă oricând un astfel de praznic. 
Ar fi bine ca lucrătorii din instituţiile noastre să ia seama la această 
învăţătură: „Strângeţi firimiturile, care au rămas, ca să nu se piardă 

nimic“. Aceasta este datoria tuturor; şi cei care ocupă poziţii de 
conducere trebuie să dea exemplu. 

Cei care sunt gata să răspundă apelurilor după mijloace pentru 
susţinerea cauzei lui Dumnezeu şi pentru uşurarea celor suferinzi şi 
nevoiaşi nu sunt cei găsiţi neglijenţi, risipitori şi întârzietori în admi- 
nistrarea afacerii lor. Ei sunt totdeauna atenţi să păstreze cheltuielile 
în cadrul venitului. Sunt economi din principiu, simt că este datoria 
lor să facă economie, ca să aibă ce să dea. 

Unii dintre lucrători, asemenea copiilor lui Israel, îngăduie ape- 
titului pervertit şi vechilor obiceiuri de satisfacere a plăcerilor să 
clameze pentru victorie. Ei doresc, cum a dorit vechiul Israel, după 
prazul şi ceapa din Egipt. Toţi cei care au legătură cu aceste instituţii 
trebuie să adere cu stricteţe la legile vieţii şi sănătăţii şi astfel să nu 
încurajeze, prin exemplul lor, obiceiurile rele ale altora. 

Păcătuirea în lucrurile mici este ceea ce atrage după sine prima 
îndepărtare a sufletului de Dumnezeu. Adam şi Eva au deschis 
porţile potopului de nenorociri asupra lumii prin singurul lor păcat 
de a mânca din fructul oprit. Unii pot considera că acea încălcare a 
fost un lucru foarte mic, dar noi vedem că urmările ei numai mici 
n-au fost. Îngerii din ceruri au o mult mai largă şi mai înaltă sferă de 
acţiune decât noi, dar dreptatea înseamnă acelaşi lucru atât pentru ei 
cât şi pentru noi. 

Nu este un spirit inferior cel care îi face pe anumiţi funcţionari să 
mustre relele existente şi să ceară de la toţi lucrătorii corectitudine, 
economie şi lepădare de sine. A păzi interesele instituţiilor noastre în 
această privinţă nu înseamnă a cobori demnitatea cuvenită. Cei care 
sunt ei înşişi credincioşi, în mod natural, caută credincioşia în alţii. 
Îndeletnicirile administratorilor trebuie să fie stăpânite de integritate, 
care să fie cerută tuturor celor care lucrează sub îndrumarea lor. 

Oamenii de principiu n-au nevoie de restricţia regulilor şi re- 
gulamentelor; ei nu trebuie să fie supravegheați şi păziţi. Ei vor 
lucra cu sinceritate şi onorabil tot timpul, neacordându-şi atenţie lor 
înşişi nici când sunt singuri, nici când sunt în public. Ei nu-şi vor 
păta cu nimic sufletele pentru nici un câştig sau avantaj egoist. Ei 
dispreţuiesc o faptă nedemnă. Cu toate că nimeni nu ar cunoaşte-o, 
ei înşişi o cunosc şi ştiu că aceasta va nimici simţul respectului lor 
de sine. Cei care nu sunt conştiincioşi şi credincioşi în lucrurile mici 

nu vor fi schimbaţi chiar dacă ar exista legi, restricții şi pedepse în 
această privinţă. 

Puţini au tăria morală de a rezista ispitei, mai ales celei a ape- 
titului, şi să practice lepădarea de sine. Pentru unii, ispita este prea 
puternică să-i reziste, dacă văd pe alţii că mănâncă a treia masă; şi 
ei îşi închipuie că sunt flămânzi, în timp ce senzaţia nu este o soli- 
citare pentru hrană a stomacului, ci o dorinţă a minţii care n-a fost 
întărită cu fermitatea principiului şi disciplină pentru lepădarea de 
sine. Zidurile stăpânirii de sine şi ale cumpătării nu trebuie slăbite şi 
dărâmate nici într-un singur caz. Pavel, apostolul neamurilor, spune: 
„Ci mă port aspru cu trupul meu, şi-l ţin în stăpânire, ca nu cumva, 
după ce am propovăduit altora, eu însumi să fiu lepădat“. 

Cei care nu biruie în lucrurile mici nu vor avea puterea morală 
să reziste ispitelor mai mari. Toţi cei care caută să facă din cinste 
principiul conducător în ocupațiile zilnice ale vieţii va trebui să se 
păzească să nu râvnească „la argintul, nici la arul, nici la hainele 
cuiva“. Atâta timp cât sunt mulţumiţi cu hrana şi îmbrăcămintea de 
care dispun, va fi o problemă uşoară să-şi păstreze inima şi mâinile 
neatinse de pângărirea lăcomiei şi a necinstei. 

Obiceiurile formate în copilărie şi tinereţe au mai multă influenţă 
de a face, din punct de vedere intelectual, mari oameni sau nişte pig- 
mei şi schilozi decât oricare înzestrare naturală; pentru că talentele 
cele mai bune pot ajunge deformate şi slăbite, prin obiceiuri rele. 
Într-o mare măsură, caracterul este decis în anii de început. Obiceiuri 
corecte şi virtuoase formate în tinereţe, în general, vor marca drumul 
individului în viaţă. În multe cazuri, cei care au o adorare pioasă faţă 
de Dumnezeu şi respectă dreptatea vor fi găsiţi că au învăţat această 
lecţie înainte ca lumea să-şi fi putut pune pecetea păcatului asupra 
sufletului. Bărbaţii şi femeile de vârstă matură sunt, în general, tot 
atât de insensibili la impresii noi precum este stânca cea tare; dar 
tinerii sunt impresionabili şi un caracter corect poate fi format atunci 
cu uşurinţă. 

Cei care sunt angajaţi în instituţiile noastre au, în multe privinţe, 
cele mai bune avantaje pentru formarea de obiceiuri corecte. Nimeni 
nu se află în afara pericolului de a fi ispitit, pentru că în fiecare 
caracter există puncte slabe care sunt în primejdie, când sunt atacate. 
Cei care mărturisesc Numele lui Hristos nu trebuie să se afle printre 
cei care au mare plăcere să enumere faptele lor bune, ca fariseul cel 

încrezut în sine, ci toţi trebuie să simtă nevoia de a păstra natura 
morală sprijinită prin veghere constantă. Ca santinele credincioase, 
ei trebuie să păzească fortăreaţa sufletului, neadmiţând vreodată că 
îşi pot slăbi vigilenţa pentru o clipă. Singura lor siguranţă este în 
rugăciune serioasă şi credinţă vie. 

Cei care încep să fie neglijenţi cu privire la paşii lor vor afla 
Că, înainte de a-şi da seama, picioarele le vor fi încurcate într-o 
țesătură din care este imposibil să iasă singuri. Ar trebui să fie un 
principiu bine stabilit, ca toţi să fie credincioşi şi cinstiţi. Fie că sunt 
bogaţi sau săraci, fie că au prieteni sau sunt lăsaţi singuri, orice ar 
veni, ei trebuie să se hotărască în puterea lui Dumnezeu ca nici o 
influenţă să nu-i facă să comită nici cea mai mică faptă rea. Fiecare 
în parte şi toţi împreună trebuie să înţeleagă că de ei depinde, în mod 
individual, în mare măsură, prosperitatea instituţiilor pe care le-a 
înfiinţat Dumnezeu în mijlocul nostru. 


Poziţia şi lucrarea sanatoriului 


În timp ce călătoream în statul Maine, nu demult, am făcut cunoş- 
tinţă cu sora A., o doamnă care a acceptat adevărul pe când se afla la 
sanatoriu. Soţul ei fusese cândva un mare industriaş; dar situaţia s-a 
schimbat şi el a fost adus la sărăcie. Sora A. şi-a pierdut sănătatea şi 
a mers la sanatoriul nostru pentru tratament. Acolo a primit adevărul 
pe care ea îl înfrumuseţează printr-o consecventă viaţă creştină. Ea 
are patru copii frumoşi şi inteligenţi, care sunt eminenţi reformatori 
ai sănătăţii şi care pot spune de ce sunt aşa. O astfel de familie poate 
face mult bine într-o comunitate. Ei exercită o influenţă puternică în 
direcţia cea bună. 

Multora dintre cei care vin la sanatoriu pentru tratament li se 
face cunoscut adevărul, şi astfel sunt vindecaţi nu numai la trup, 
ci camerele întunecate ale minţii sunt iluminate de lumina iubirii 
scumpului Mântuitor. Dar cât de mult bine s-ar putea face dacă toţi 
cei de acolo ar fi mai întâi în legătură cu Dumnezeul înţelepciunii şi 
ar deveni astfel canale de lumină pentru alţii! Obiceiurile şi datinile 
lumii, mândria înfăţişării, egoismul şi înălţarea de sine intervin prea 
des, şi păcatele acestea ale urmaşilor Săi sunt atât de ofensatoare 
pentru Dumnezeu, încât El nu poate lucra cu putere pentru ei sau 
prin ei. 

Cei care sunt necredincioşi în treburile vremelnice vor fi la fel 
de necredincioşi şi în lucrurile spirituale. Pe de altă parte, o neglijare 
a cerinţelor lui Dumnezeu duce la neglijarea cerinţelor omenirii. 
Necredincioşia domină în această epocă degenerată; ea se extinde în 
comunităţile şi instituţiile noastre. Urma ei lipicioasă se vede peste 
tot. Acesta este unul dintre păcatele osânditoare ale acestei epoci 
şi va duce mii şi zeci de mii la pierzare. Dacă cei care mărturisesc 
adevărul în instituțiile noastre de la Battle Creek ar fi reprezentanţi 
vii ai lui Hristos, din ei ar ieşi o putere care ar fi simțită peste tot. 
Satana ştie bine acest lucru şi lucrează cu toată puterea şi amăgirile 
nelegiuirii în cei care pier, pentru ca Numele lui Hristos să nu poată 
fi preamărit în cei care mărturisesc a fi urmaşii Săi. Mă doare inima 

când văd cum Isus este batjocorit prin viața nedemnă şi caracterele 
defectuoase ale celor care ar putea fi o podoabă şi o cinste pentru 
cauza Sa. 

Ispitele prin care a fost asaltat Hristos în pustie — apetitul, iu- 
birea de lume şi încumetarea — sunt cele trei momeli principale 
prin care oamenii sunt cel mai adesea învinşi. Administratorii vor 
fi ispitiţi adesea să se îndepărteze de principiile care ar trebui să 
guverneze o astfel de instituţie. Dar ei nu trebuie să se îndepărteze 
de calea cea dreaptă spre a satisface înclinațiile sau a sluji poftelor 
pacienţilor bogaţi sau prietenilor. Influenţa unui astfel de procedeu 
nu poate fi decât rea. Devierile de la învăţăturile date prin prelegeri 
sau prin presă au efectul cel mai nefavorabil asupra influenţei şi mo- 
ralei instituţiei şi, în mare măsură, vor contracara toate eforturile de 
instruire şi schimbare a victimelor apetitului pervertit şi a pasiunilor 
şi de a-i conduce la Hristos, singurul refugiu sigur. 

Răul nu se va sfârşi aici. Influenţa nu îi afectează numai pe 
pacienţi, ci şi pe lucrători. O dată ce barierele au fost dărâmate, se 
merge pas după pas în direcția cea rea. Satana prezintă perspective 
lumeşti măgulitoare celor care se vor depărta de principii şi vor 
sacrifica integritatea şi onoarea creştină spre a câştiga aprobarea 
celor necredincioşi. Prea adesea, eforturile lui au succes. El câştigă 
biruinţa acolo unde ar trebui să fie refuzat şi înfrânt. 

Hristos i-a rezistat lui Satana în favoarea noastră. Noi avem 
exemplul Mântuitorului nostru spre a întări hotărârile şi ţintele slabe; 
dar, cu toate acestea, unii vor cădea prin ispitirile lui Satana, şi nu 
vor cădea singuri. Fiecare suflet care nu reuşeşte să obțină biruinţa 
îi doboară şi pe alţii prin influenţa lui. Cei care nu ajung să aibă o 
legătură cu Dumnezeu şi să obţină înţelepciune şi har spre a-şi curăţi 
şi înălța viaţa, vor fi judecaţi pentru binele pe care l-ar fi putut face, 
dar nu l-au făcut pentru că au fost mulţumiţi cu plăcerile lumești şi 
cu prietenia celor nesfinţiţi. 

Tot cerul este interesat de mântuirea omului şi este gata să reverse 
asupra lui darurile sale binefăcătoare, dacă vrea să se conformeze 
condiţiilor puse de Hristos: „leşiţi din mijlocul lor, şi despărțiți-vă 
de ei, zice Domnul; nu vă atingeţi de ce este necurat şi vă voi primi“. 

Cei care poartă răspunderea la sanatoriu trebuie să fie extrem 
de precauţi ca natura distracţiilor să nu coboare standardul creşti- 
nismului, aducând această instituţie la nivelul celorlalte şi slăbind 

puterea adevăratei evlavii în mintea celor care vin în legătură cu 
ea. Distracţii lumești sau teatrale nu sunt neapărat necesare pentru 
prosperitatea sanatoriului sau pentru sănătatea pacienţilor. Cu cât au 
mai mult din acest fel de distracţii, cu atât mai puţin vor fi mulţumiţi, 
afară numai dacă ceva de felul acesta se va face mai departe în mod 
continuu. Mintea este într-o stare de nelinişte după ceva nou şi exci- 
tant, exact după ceea ce nu le este necesar. Şi, dacă aceste distracţii 
sunt îngăduite o dată, ei le aşteaptă din nou, pacienţii pierzându-și 
gustul pentru nişte aranjamente simple care să le ocupe timpul. Dar 
mulţi pacienţi au nevoie de repaus mai degrabă decât de distracţii. 

De îndată ce sunt prezentate aceste distracţii, obiecţiunile mer- 
gerii la teatru sunt îndepărtate din mintea multora, şi pretextul că 
la teatru trebuie prezentată morala şi scene demne dărâmă ultima 
barieră. Cei care vor să permită această categorie de distracţii la 
sanatoriu ar fi mai bine să caute înţelepciune de la Dumnezeu pentru 
a conduce aceste suflete flămânde şi însetate la Izvorul bucuriei, al 
păcii şi al fericirii. 

Când a avut loc o abatere de la calea cea dreaptă, întoarcerea 
este grea. Barierele au fost îndepărtate, siguranţele rupte. Un pas în 
direcţia cea rea pregăteşte calea pentru un altul. Un singur pahar de 
vin poate deschide uşa ispitei care va duce la obiceiul de a se îmbăta. 
Un singur simţ de răzbunare îngăduit poate deschide calea pentru un 
şir de simţăminte care vor sfârşi în ucidere. Cea mai mică abatere de 
la dreptate şi principiu va duce la despărţirea de Dumnezeu şi poate 
sfârşi în apostazie. Ceea ce facem o dată suntem gata mult mai uşor 
şi mai natural să facem din nou; şi a merge înainte pe o anumită cale, 
fie ea bună sau rea, este mai uşor decât de a o lua de la capăt. Avem 
nevoie de timp mai puţin şi muncă mai puţină să pervertim umblarea 
noastră înaintea lui Dumnezeu decât să grefăm asupra caracterului 
obiceiuri de dreptate şi adevăr. Omul părăseşte greu ceva cu care s-a 
obişnuit, fie aceasta o influenţă bună sau rea. 

Administratorii sanatoriului pot, de asemenea, să conchidă că ei 
niciodată nu vor fi în stare să satisfacă mintea acelei clase care poate 
găsi fericire numai în ceva nou şi excitant. 

Pentru multe persoane, aceasta a fost hrana intelectuală pe tot 
parcursul vieţii lor; există dispeptici psihici în aceeaşi măsură în 
care există şi fizici. Mulţi suferă de boli ale sufletului cu mult mai 
mult decât de boli ale trupului şi ei nu vor găsi uşurare până nu vin 

la Hristos, Izvorul vieţii. Plângerile de plictiseală, singurătate şi de 
nemulţumire atunci vor înceta. Bucurii satisfăcătoare vor da vigoare 
psihicului şi sănătate şi energie vitală trupului. 

Dacă medicilor şi lucrătorilor le place să creadă că trebuie 
să afle un leac pentru diferitele nenorociri ale pacienţilor lor, 
aprovizionându-i cu o serie de distracţii asemănătoare cu cele care 
au fost blestemul vieţii lor, ei vor fi dezamăgiţi. Nu lăsaţi ca distrac- 
tiile acestea să fie puse în locul care trebuie să fie ocupat de Izvorul 
cel viu. Sufletul flămând şi însetat va continua să flămânzească şi să 
înseteze atâta timp cât ia parte la aceste plăceri nesatisfăcătoare. Dar 
cei care beau din apa vie nu vor mai înseta după distracţii frivole, 
senzuale, incitante. Principiile înnobilatoare ale religiei vor întări 
puterile mintale şi vor nimici gustul pentru aceste satisfacţii. 

Povara păcatului, cu dorinţele lui neliniştite şi nesatisfăcute, se 
află la temelia unui mare număr de boli de care suferă cel păcătos. 
Marele vindecător al sufletului bolnav de păcat este Hristos. Aceşti 
sărmani îndureraţi au nevoie de o mai clară cunoaştere a Lui, având 
prin aceasta viaţă veşnică. Ei au nevoie să fie învăţaţi cu răbdare şi 
blândeţe şi să lase ca lumina soarelui iubirii lui Dumnezeu să vină să 
lumineze camerele întunecate ale minţii. Cele mai înalte adevăruri 
spirituale pot fi explicate inimii prin lucrurile din natură. Păsările 
cerului, florile câmpului, în frumuseţea lor strălucitoare, grăuntele 
care răsare, mlădiţele roditoare ale viţei-de-vie, pomii care lasă să 
apară mugurii lor cei fragezi, gloriosul apus de soare, norii purpurii 
care prezic o dimineaţă frumoasă — toate acestea ne pot învăţa lecţii 
preţioase despre adevăr şi credinţă. Imaginaţia are aici un domeniu 
bogat în care să se desfăşoare. 

Mintea ageră poate contempla cu mare satisfacţie acele învățături 
ale adevărului divin pe care Răscumpărătorul lumii le-a asociat cu 
lucrurile din natură. 

Hristos i-a mustrat aspru pe oamenii timpului Său pentru că ei 
n-au învăţat din natură lecţiile spirituale pe care le-ar fi putut învăţa. 
Toate lucrurile, însuflețite şi neînsufleţite, vorbesc omului despre 
cunoaşterea de Dumnezeu. Aceeaşi inteligenţă divină care lucrează 
asupra lucrurilor din natură vorbeşte minţii şi inimii oamenilor şi 
creează o dorinţă fierbinte după ceva ce ei nu au. Lucrurile lumii 
nu le pot satisface dorinţa. Tuturor acestor suflete însetate, li se 
adresează mesajul divin: „Duhul şi Mireasa zic: «Vino!» Şi cine 

aude, să zică: «Vino!» Şi celui ce îi este sete, să vină; cine vrea să ia 
apa vieţii fără plată!“ 

Duhul lui Dumnezeu impresionează continuu mintea oamenilor 
să caute după acele lucruri care numai ele le pot da pace şi odihnă — 
bucuriile mai mari şi mai sfinte ale cerului. Hristos, Domnul vieții 
şi al slavei, Şi-a dat viaţa pentru a răscumpăra pe om din puterea 
lui Satana. Mântuitorul nostru este continuu la lucru, prin influenţe 
văzute şi nevăzute, pentru a atrage mintea oamenilor de la plăcerile 
nesatisfăcătoare ale acestei vieţi spre nepreţuitele comori care pot fi 
ale lor într-un viitor nemuritor. 

Dumnezeu doreşte ca poporul Său să arate lumii, prin cuvinte şi 
comportament, că nici o atracţie pământească sau bogăţie lumească 
nu pot compensa pierderea moştenirii cereşti. Cei care sunt într- 
adevăr copii ai luminii şi ai zilei nu vor fi uşurauici şi frivoli în 
conversaţie, în îmbrăcăminte sau în comportament, ci sobri, medi- 
tauvi, exercitând în mod constant o influenţă care atrage sufletele 
la Mântuitorul. Iubirea lui Hristos, reflectată de la cruce, pledează 
în favoarea păcătosului, atrăgându-l cu funii de nemărginită iubire 
la pacea şi fericirea găsite în Mântuitorul nostru. Dumnezeu cere 
tuturor urmaşilor Săi să aducă o mărturie prin vorbirea, purtarea, 
îmbrăcămintea şi conversaţia lor, în toate domeniile vieţii, că puterea 
adevăratei evlavii este avantajoasă tuturor în această viaţă şi în viaţa 
viitoare şi că numai aceasta poate satisface sufletul primitorului. 

Slava lui Dumnezeu este arătată în lucrarea mâinilor Sale. Aici 
sunt taine care, fiind cercetate, vor întări mintea. Minţile care au fost 
amăgite şi abuzate prin lectura ficţiunilor pot găsi în natură o carte 
deschisă din care să citească adevărul în lucrările lui Dumnezeu 
din jurul lor. Toţi pot găsi subiecte de studiu în frunza cea simplă a 
copacilor pădurii, în plante şi flori, în maiestuoşii copaci ai pădurii, 
în munţii cei înalţi, stâncile de granit, oceanul agitat, preţioasele 
perle de lumină care împodobesc cerurile spre a face ca noaptea 
să fie frumoasă, nesecatele bogății ale luminii solare, solemnele 
splendori ale lunii, frigul iernii, căldura verii, periodicele schimbări 
ale anotimpurilor, în desăvârşită ordine şi armonie, stăpânite de 
puterea nemărginită; iată subiecte care solicită o cugetare adâncă şi 
dezvoltarea imaginaţiei. 

Dacă cei uşuratici şi căutători de plăceri vor îngădui ca min- 
tea lor să stăruie asupra a ceea ce este real şi adevărat, inima nu 

poate fi decât plină de respect şi ei vor adora pe Dumnezeul naturii. 
Contemplarea şi studierea caracterului lui Dumnezeu, aşa cum este 
descoperit în lucrările create de El, vor deschide un domeniu de 
cugetare care va îndepărta mintea de distracţiile josnice, înjositoare 
şi enervante. Cunoaşterea lucrărilor şi a căilor lui Dumnezeu doar 
începe în această lume; studiul va fi continuat pe parcursul veşniciei. 
Dumnezeu a procurat pentru om subiecte de cugetare care vor pune 
în acţiune fiecare capacitate a minţii. Noi putem descifra caracterul 
Creatorului în cerurile de sus şi în pământul de jos, umplând inima 
cu recunoştinţă şi mulţumire. Fiecare nerv şi simţ vor răspunde ex- 
presiilor iubirii lui Dumnezeu în lucrările Sale minunate. Satana 
inventează atracţii pământeşti, astfel ca mintea firească să fie atrasă 
de acele lucruri care nu pot înălța, curăța şi înnobila; puterile ei sunt 
astfel pipernicite şi schilodite, iar bărbaţii şi femeile care ar putea 
ajunge la desăvârşirea caracterului devin înguşti, slabi şi defectuoşi. 

Dumnezeu a intenţionat ca sanatoriul pe care l-a înfiinţat să stea 
în faţă ca un semnal de lumină, de avertizare şi mustrare. El va 
dovedi lumii că o instituţie condusă de principii religioase, ca o 
casă de sănătate pentru bolnavi, poate fi susţinută fără sacrificarea 
caracterului ei special şi sfânt; că ea poate fi păstrată liberă de 
caracteristicile neplăcute care există în alte instituţii de acelaşi fel. 
Ea trebuie să fie o unealtă în mâna Lui spre a înfăptui reforme 
mari. Obiceiurile rele trebuie corectate, morala ridicată, gusturile 
schimbate, îmbrăcămintea reformată. 

Multe boli sunt aduse asupra trupului printr-un stil nesănătos de 
îmbrăcăminte care este la modă şi trebuie scos în evidenţă faptul că 
trebuie să aibă loc o reformă înainte ca tratamentul să efectueze o 
vindecare. Apetitului pervertit i s-a făcut pe plac până ce a rezultat 
boala. Aptitudinile şi organele schilodite şi pipernicite nu pot fi 
întărite şi fortificate fără reforme hotărâte. Şi dacă cei care lucrează 
la sanatoriu nu sunt în orice privinţă reprezentanţi ai adevărurilor 
despre reforma sănătăţii, atunci o reformă categorică trebuie să-i 
facă ceea ce ar trebui să fie, altfel ei trebuie să fie îndepărtați din 
instituţie. 

Mintea multora se află la un nivel atât de scăzut, încât Dumne- 
zeu nu poate lucra pentru ei sau prin ei. Felul de cugetare trebuie 
schimbat, sensibilităuile morale trebuie trezite spre a simţi cerinţele 
lui Dumnezeu. Fondul principal al adevăratei religii este să avem şi 


Poziţia şi lucrarea sanatoriului 557 


să mărturisim continuu legătura noastră cu Dumnezeu, prin cuvinte, 
prin îmbrăcăminte şi prin comportament. Smerenia trebuie să ia 
locul mândriei; sobrietatea, locul uşurătăţii; devoţiunea, pe cel al 
nereligiozităţii şi indiferenţei nepăsătoare. 

Cei care au mulți ani de experienţă în lucrarea lui Dumnezeu ar 
trebui, mai presus de toţi ceilalţi, să pună la lucru în cel mai înalt 
grad talentele încredințate lor de Stăpân. Dar exemplul unora a fost 
mai degrabă de partea conformării cu lumea decât de cea a păstrării 
caracterului distinct al poporului deosebit al lui Dumnezeu. Ei au 
influenţat mai degrabă satisfacerea apetitului şi înclinația de a se 
îmbrăca în acord cu standardul lumii. Toate acestea sunt în opoziţie 
cu lucrarea pe care Dumnezeu şi îngerii caută s-o facă pentru noi, 
ca popor, de a ne scoate, a ne despărţi şi a ne deosebi de lume. Noi 
trebuie să ne sfinţim ca popor şi să cerem putere de la Dumnezeu 
spre a întâmpina nevoile acestui timp. Când nelegiuirea predomină 
în lume, poporul lui Dumnezeu trebuie să caute a fi într-o legătură 
mai strânsă cu cerul. Torentul de morală primejdioasă vine asupra 
noastră cu aşa putere, încât noi ne vom pierde echilibrul şi vom fi 
măturaţi de curent, dacă picioarele noastre nu stau ferm pe Stânca 
Isus Hristos. 

Prosperitatea sanatoriului nu este dependentă numai de inteli- 
genţa şi cunoştinţele medicilor lui, ci şi de favoarea lui Dumnezeu. 
Dacă este condus într-o aşa manieră, încât Dumnezeu să-l poată 
binecuvânta, el va avea mult succes şi va sta înaintea oricărei alte 
instituţii de acest fel din lume. Au fost date multă lumină, multă 
cunoştinţă şi privilegii superioare. Şi în conformitate cu lumina care 
a fost primită, dar care n-a fost folosită pentru luminarea altora, va fi 
şi condamnarea. 

Mintea unora a intrat pe făgaşul necredinţei. Persoanele acestea 
cred că au motive să se îndoiască de Cuvântul şi lucrarea lui Dum- 
nezeu, pentru că umblarea unora, care mărturisesc a fi creştini, li se 
pare îndoielnică. Dar îndepărtează aceasta temelia? Noi nu trebuie 
să facem din umblarea altora baza credinţei noastre. Trebuie să-l 
imităm pe Hristos, Modelul desăvârşit. Dacă îngăduim ca prinderea 
noastră de El să slăbească, pentru că oamenii greşesc, pentru că 
se văd defecte în caracterele celor care mărturisesc adevărul, ei se 
vor afla mereu pe nisipul mişcător. Privirea lor trebuie îndreptată 
spre Autorul şi Desăvârşitorul credinţei lor; ei trebuie să-şi întă- 

rească sufletele cu asigurarea marelui apostol: „Totuşi, temelia tare 
a lui Dumnezeu stă nezguduită, având pecetea aceasta: «Domnul 
cunoaşte pe cei ce sunt ai Lui»“. Dumnezeu nu poate fi înşelat. El 
citeşte corect caracterul. El cântăreşte motivele. Nimic nu scapă 
privirii Lui atotvăzătoare: gândurile, intenţiile şi ţintele noastre — 
toate sunt văzute de El. 

Nu există nici o scuză pentru îndoială sau scepticism. Dumnezeu 
Şi-a luat măsuri de precauţie pentru a întări credinţa tuturor oame- 
nilor, dacă unii vor să se hotărască doar pe baza greutăţii evidenţei. 
Dar, dacă aşteaptă să fie îndepărtată orice obiecţiune aparentă înainte 
să creadă, ei nu vor fi niciodată stabiliţi, înrădăcinaţi şi întemeiaţi 
în adevăr. Dumnezeu nu va îndepărta niciodată toate dificultăţile 
aparente din calea noastră. Cei care doresc să se îndoiască vor avea 
prilejul să o facă; cei care vor să creadă vor găsi dovezi bogate pe 
care să-şi întemeieze credinţa. Poziţia unora este inexplicabilă, chiar 
şi pentru ei. Sunt purtaţi de curent fără ancoră, mânaţi încoace şi 
încolo în ceața nesiguranţei. Atunci, Satana pune repede mâna pe 
cârmă şi duce barca lor fragilă oriunde îi place. Ei devin supuşii 
voinţei lui. Dacă n-ar fi ascultat de Satana, aceştia n-ar fi fost înşelaţi 
de sofismele lui; dacă s-ar fi înclinat de partea lui Dumnezeu, n-ar fi 
devenit confuzi şi n-ar fi fost induşi în eroare. 

Dumnezeu şi îngerii urmăresc cu mare interes dezvoltarea carac- 
terului şi cântăresc valoarea morală. Cei care rezistă născocirilor lui 
Satana vor ieşi ca aurul încercat în foc. Cei care sunt luaţi de valurile 
ispitei îşi închipuie, aşa cum a făcut Eva, că devin extraordinar de 
înţelepţi, ieşind din ignoranţa şi conştiinciozitatea lor îngustă; dar, 
ca şi ea, ei vor afla cu durere că au fost înşelaţi. Alergau după umbre, 
schimbând înţelepciunea cerească cu slaba judecată omenească. Pu- 
țină cunoştinţă i-a făcut îngâmfaţi. O cunoaştere mai adâncă şi mai 
amănunțită a lor înşişi şi a lui Dumnezeu i-ar face din nou oameni 
rezonabili şi sensibili şi i-ar înclina de partea adevărului, a îngerilor 
şi a lui Dumnezeu. 

La ziua de apoi, Cuvântul lui Dumnezeu ne va judeca pe fiecare 
dintre noi. Tinerii vorbesc despre ştiinţă şi despre faptul că sunt 
înţelepţi mai presus de ce este scris; ei încearcă să explice căile şi 
lucrarea lui Dumnezeu spre a corespunde cu priceperea lor mărgi- 
nită; dar totul este un eşec mizerabil. Ştiinţa adevărată şi inspiraţia 
sunt în armonie desăvârşită. Ştiinţa falsă este ceva independent de 

Dumnezeu. Fa este o ignoranță pretențioasă. Această putere înşelă- 
toare a captivat şi a înrobit mintea multora şi ei au ales întunericul 
mai degrabă decât lumina. Au luat poziție de partea necredinței, ca 
şi când aceasta ar fi o virtute, iar a se îndoi, semnul unei minți inteli- 
gente, când acest lucru arată o minte prea slabă şi prea îngustă spre 
a-L zări pe Dumnezeu în lucrările create de El. Ei nu puteau înțelege 
taina providenței Sale, chiar dacă ar fi studiat cu toată puterea lor 
timp de o viaţă întreagă. Şi pentru că lucrările lui Dumnezeu nu 
pot fi explicate de minţi mărginite, Satana aduce sofismele lui spre 
a le îndrepta asupra lor şi a-i încurca în plasele necredinţei. Dacă 
aceşti îndoielnici vor veni într-o legătură strânsă cu Dumnezeu, El 
va lămuri, pentru priceperea lor, scopurile Sale. 

Lucrurile spirituale sunt judecate spiritual. Mintea firească nu 
poate pricepe aceste taine. Dacă cei care se îndoiesc continuă să-l 
urmeze pe marele înşelător, impresiile şi convingerile Duhului lui 
Dumnezeu vor descreşte din ce în ce, sugestiile lui Satana vor fi mai 
frecvente, până ce mintea va ajunge întru totul supusă controlului lui. 
Atunci, ceea ce li se pare acestor minţi rătăcite ca fiind nebunie va fi 
puterea lui Dumnezeu, şi ceea ce Dumnezeu priveşte ca nebunie va 
fi pentru ei tărie şi înţelepciune. 

Una dintre consecinţele rele care însoțesc cercetarea şi investi- 
gaţiile ştiinţei este că, de multe ori, cei care se angajează în aceste 
cercetări prea adesea pierd din vedere caracterul curat şi nealterat 
al religiei. Înţelepţii în felul lumii au încercat să explice, pe baza 
principiilor ştiinţifice, influenţa Duhului lui Dumnezeu asupra ini- 
mii. Cea mai mică înaintare în această direcţie va conduce sufletul 
la încurcături şi scepticism. Religia Bibliei este simplitatea tainei 
evlaviei; nici o minte omenească n-o poate înţelege pe deplin şi este 
cu desăvârşire de neînțeles pentru inima nerenăscută. 

Fiul lui Dumnezeu a comparat lucrările Duhului Sfânt cu vântul, 
care „suflă încotro vrea şi-i auzi vuietul; dar nu ştii de unde vine, nici 
încotro merge“. Şi iarăşi, citim în raportul sacru că Răscumpărătorul 
lumii s-a bucurat în duhul şi a spus: „Ie laud, Tată, Doamne al 
cerului şi al pământului, pentru că ai ascuns aceste lucruri de cei 
înţelepţi şi pricepuţi, şi le-ai descoperit pruncilor“. 

Mântuitorul S-a bucurat pentru că planul mântuirii este întoc- 
mit în aşa fel, încât cei care sunt înţelepţi, după propria lor părere, 
care sunt plini de mândrie datorită învățăturilor filozofiei trufaşe, nu 

pot vedea frumuseţea, puterea şi taina ascunsă a Evangheliei. Dar 
tuturor celor care sunt smeriţi cu inima, care au o dorinţă sinceră, ca 
de copil, care se lasă învăţaţi să cunoască şi să facă voia Tatălui lor 
ceresc, le este descoperit Cuvântul ca putere a lui Dumnezeu pentru 
mântuirea lor. Lucrarea Duhului lui Dumnezeu este nebunie pentru 
omul nerenăscut. Apostolul Pavel spune: „Şi dacă Evanghelia noas- 
tră este acoperită, este acoperită pentru cei ce sunt pe calea pierzării, 
a căror minte necredincioasă a orbit-o dumnezeul veacului acestuia, 
ca să nu vadă strălucind lumina Evangheliei slavei lui Hristos, care 
este chipul lui Dumnezeu“. 

Succesul sanatoriului depinde de păstrarea simplităţii evlaviei 
şi a evitării nebuniilor lumii în mâncare, băutură, îmbrăcăminte şi 
distracţii. El trebuie să fie reformator în toate principiile lui. Nimic să 
nu fie inventat spre a satisface dorinţele sufletului, luând astfel locul 
şi timpul pe care le cere Hristos în slujirea Lui; pentru că aceasta va 
nimici puterea instituţiei ca unealtă a lui Dumnezeu pentru conver- 
tirea sufletelor sărmane, bolnave de păcat, care, necunoscând calea 
Vieţii şi a păcii, au căutat fericirea în mândrie şi nebunie zadarnică. 

„Susținerea unui scop adevărat“ să fie poziţia tuturor celor care 
lucrează la sanatoriu. În timp ce nimeni nu trebuie să impună cre- 
dinţa noastră pacienţilor sau să se angajeze în controverse cu ei, 
broşurile şi publicaţiile noastre, alese cu atenţie, trebuie să fie la 
vedere aproape peste tot. Elementul religios trebuie să predomine. 
Aceasta a fost şi va fi mereu puterea acelei instituţii. Căminul nostru 
de sănătate să nu fie pervertit pentru slujirea deşertăciunii lumești 
şi a modei. În ţara noastră există destule instituţii igienice care sea- 
mănă mai mult cu un hotel serviabil decât cu un loc unde cei bolnavi 
şi suferinzi pot obţine alinare pentru infirmitățile lor trupeşti şi unde 
sufletul bolnav de păcat poate găsi pace şi odihnă în Isus, care nu se 
află nicăieri în altă parte. 

Faceţi ca principiile religioase să fie predominante şi păstraţi- 
le aşa; mândria şi popularitatea să fie îndepărtate; simplitatea şi 
claritatea, amabilitatea şi credincioşia să fie văzute peste tot; atunci 
sanatoriul va fi exact ceea ce a intenţionat Dumnezeu să fie; atunci 
Domnul îl va favoriza. 


Influenţa anturajului 


În instituţiile noastre cu mulţi lucrători, influenţa anturajului este 
foarte mare. A căuta să te împrieteneşti este ceva natural. Fiecare va 
găsi prieteni sau şi-i va face. Şi exact proporțional cu puterea prie- 
teniei va fi şi cantitatea de influenţă pe care aceştia o vor manifesta 
unul asupra altuia, spre bine sau spre rău. Toţi vor avea tovarăşi pe 
care îi vor influenţa şi de care vor fi influenţaţi la rândul lor. 

Ceea ce aduce inimile oamenilor laolaltă este o legătură misteri- 
oasă, astfel încât simţămintele, gusturile şi principiile ce caracteri- 
zează doi indivizi sunt strâns asociate. Unul reţine şi imită spiritul, 
căile şi faptele celuilalt. După cum ceara reţine chipul sigiliului, tot 
aşa mintea reţine impresia produsă de o relaţie interumană. Se poate 
să nu-ţi dai seama de influenţă, totuşi aceasta nu o face mai puţin 
puternică. 

Dacă tinerii ar putea fi convinşi să se asocieze cu cei curaţi, cu 
cei cugetători şi buni la suflet, efectul ar fi cel mai binefăcător. Dacă 
alegerea este făcută dintre cei care se tem de Domnul, influenţa va 
duce la adevăr, la datorie şi la sfinţenie. O adevărată viaţă creştină 
este o putere spre bine. Dar, pe de altă parte, cei care se asociază 
cu bărbaţi şi femei cu o morală îndoielnică, cu principii şi practici 
rele, în curând vor merge pe aceeaşi cale. Tendinţa inimii fireşti este 
de a coborî. Cel care se asociază cu scepticii în curând va deveni 
sceptic; cel care se întovărăşeşte cu ticăloşii va deveni, foarte sigur, 
un ticălos. A merge la sfatul celor răi este primul pas spre a se opri 
pe calea celor păcătoşi şi a se aşeza pe scaunul celor batjocoritori. 

Toţi cei care doresc să-şi formeze un caracter bun trebuie să-şi 
aleagă prieteni dintre cei care au mintea înclinată către seriozitate, 
meditaţie şi care sunt atraşi de cele religioase. Cei care calculează 
preţul şi doresc să clădească pentru veşnicie trebuie să pună material 
bun în clădirea lor. Dacă acceptă lemnărie putredă, dacă sunt mul- 
țumiţi cu un caracter deficient, clădirea este condamnată la ruină. 
Toţi să ia seama cum clădesc. Furtuna ispitei va sufla peste clădire, 

şi dacă nu este construită ferm şi cu credincioşie, ea nu va rămâne 
în picioare la încercare. 

Un nume bun este mai preţios decât aurul. Tinerii au înclinația 
să se unească cu cei care sunt inferiori în cugetare şi morală. Ce 
fericire adevărată poate să aştepte o persoană tânără de la legătura 
cu persoane care au un nivel inferior de cugetare, simţăminte şi 
comportament? Unii sunt stricaţi la gust şi depravaţi în obiceiuri 
şi toţi cei care aleg astfel de întovărăşiri vor urma exemplul lor. 
Noi trăim în vremuri de primejdie, care ar trebui să facă să se teamă 
inimile tuturor. Noi vedem mintea multora rătăcind prin încurcăturile 
scepticismului. Cauzele acestui fapt sunt: ignoranţa, mândria şi un 
caracter defectuos. Umilinţa este o lecţie greu de învăţat pentru 
omul căzut. În inima omenească există ceva care se ridică împotriva 
adevărului descoperit despre Dumnezeu şi păcătoşi, călcarea legii 
divine şi iertarea prin Hristos. 

Fraţi şi surori, bătrâni şi tineri, când aveţi un ceas de răgaz, des- 
chideţi Biblia şi îmbogăţiţi-vă mintea cu adevărurile ei preţioase. 
Când sunteţi angajaţi în lucru, păziţi-vă mintea, păstraţi-o să se spri- 
jine pe Dumnezeu, vorbiţi mai puţin şi meditaţi mai mult. Aduceţi-vă 
aminte că: „în ziua judecății, oamenii vor da socoteală de orice cu- 
vânt nefolositor, pe care-l vor fi rostit“. Cuvintele voastre să fie alese; 
aceasta va închide uşa împotriva vrăjmaşului sufletelor. Faceţi ca 
ziua voastră să înceapă cu rugăciune; lucraţi ca în faţa lui Dumnezeu. 
Îngerii Lui se află totdeauna alături de voi, înregistrând cuvintele, 
comportamentul şi felul în care este făcută lucrarea voastră. Dacă 
vă îndepărtați de sfatul cel bun, alegând să vă asociaţi cu cei pe care 
aveţi motiv să-i bănuiţi că nu sunt înclinați spre cele religioase, cu 
toate că ei mărturisesc a fi creştini, curând veţi deveni asemenea lor. 
Voi vă aşezaţi în calea ispitei, pe terenul de luptă al lui Satana, şi 
dacă nu sunteţi continuu păziţi, veţi fi biruiţi de urzelile lui. Sunt 
unele persoane care pentru un timp au făcut o mărturisire de credinţă 
religioasă, dar care sunt în toate privinţele fără Dumnezeu şi fără o 
conştiinţă sensibilă. Ei sunt uşuratici şi superficiali, iar conversaţia 
lor este de calitate inferioară. Mintea este preocupată de curtenie şi 
căsătorie, excluzând astfel cugetele mai înalte şi nobile. 

Asocierile alese de lucrători hotărăsc destinul lor pentru lumea 
aceasta şi cea viitoare. Unii care au fost cândva conştiincioşi şi 
credincioşi s-au schimbat întristător de mult; ei s-au despărţit de 

Dumnezeu şi Satana 1-a ademenit de partea lui. Acum ei sunt nereli- 
gioşi şi fără respect şi au o influenţă asupra altora care sunt modelaţi 
uşor. Asocierile cele rele corup caracterul, principiul fiind submi- 
nat. „Cine umblă cu înţelepţii, se face înţelept, dar cui îi place să se 
însoţească cu nebunii o duce rău“. 

Tinerii sunt în primejdie, dar ei sunt orbi şi nu pot discerne 
tendinţele şi rezultatul căii urmate de ei. Mulţi sunt angajaţi în 
cochetărie. Ei par îndrăgostiţi nebuneşte. În aceste afecţiuni nu 
este nimic nobil, demn sau sacru; deoarece ele sunt inspirate de 
Satana, influenţa este aşa încât să-i placă lui. Avertizările pentru 
aceste persoane nu au nici un fel de efect, nefiind luate în seamă. 
Sunt încăpăţânaţi, îndărătnici, sfidători. Ei cred că avertizarea, sfatul 
sau mustrarea nu li se aplică lor. Purtarea lor nu-i îngrijorează. 
Ei se separă continuu de lumina şi iubirea lui Dumnezeu. Pierd 
orice discernământ al lucrurilor sacre şi veşnice şi, în timp ce pot să 
păstreze o formă seacă a îndatoririlor creştine, nu au nici o atracţie 
faţă de aceste exerciţii religioase. Aceste suflete înşelate vor afla 
mult prea târziu că „strâmtă este poarta, îngustă este calea care duce 
la viaţă, şi puţini sunt cei ce o află“. 

Cuvintele, faptele şi motivele sunt înregistrate; dar cât de puţin 
înţeleg aceste capete uşoare şi superficiale şi aceste inimi împietrite 
că un înger al lui Dumnezeu stă şi scrie felul în care sunt folosite 
aceste momente preţioase! Dumnezeu va aduce la lumină fiecare 
cuvânt şi fiecare faptă. El este în orice loc. Mesagerii Lui, deşi 
nevăzuţi, sunt vizitatori în camera de lucru şi în dormitor. Faptele 
ascunse ale întunericului vor fi aduse la lumină. Cugetele, intenţiile 
şi planurile inimii vor fi descoperite. Toate lucrurile sunt descoperite 
şi deschise privirii Aceluia cu care avem de-a face. 

Lucrătorii trebuie să-L ia pe Isus cu ei în fiecare departament 
al muncii lor. Totul trebuie să fie făcut cu exactitate şi desăvârşire, 
pentru că va fi probat. În lucrare trebuie să se afle tot interesul. 
Credincioşia este tot atât de esenţială în îndatoririle obişnuite ale 
Vieţii, ca şi în cele care implică o responsabilitate mai mare. Unii 
pot crede că munca lor nu este înnobilatoare, dar aceasta este exact 
aşa cum aleg ei s-o facă. Numai ei sunt capabili de degradarea 
sau ridicarea serviciului lor. Noi dorim ca fiecare trântor să poată 
fi obligat să muncească pentru pâinea cea de toate zilele; pentru 
că munca este o binecuvântare, nu un blestem. Munca executată 

cu grijă ne va păzi de multe capcane ale lui Satana, care „găseşte 
totdeauna pentru mâinile leneşe să facă ceva rău“. 

Nici unuia dintre noi să nu-i fie ruşine de lucru, oricât de neîn- 
semnat şi servil poate să pară. Munca este înnobilatoare. Toţi cei 
care muncesc cu capul sau mâinile sunt oameni muncitori. ŞI toţi îşi 
fac datoria şi cinstesc religia lor tot atât de mult în timp ce spală rufe 
sau vase, ca şi atunci când merg la biserică. În timp ce mâinile sunt 
ocupate cu cea mai obişnuită muncă, mintea poate fi înălţată şi înno- 
bilată prin cugete curate şi sfinte. Dacă unii lucrători manifestă lipsă 
de respect pentru lucrurile religioase, ei trebuie să fie îndepărtați din 
lucrare. Nimeni să nu creadă că instituţia este dependentă de ei. 

Cei care sunt angajaţi de mult timp în instituţiile noastre, acum ar 
trebui să fie muncitori responsabili, vrednici de încredere în orice loc, 
tot aşa de credincioşi faţă de datorie ca şi busola faţă de pol. Dacă ar fi 
folosit corect ocaziile pe care le-au avut, ar putea avea acum caractere 
simetrice şi o profundă şi vie experienţă în lucrurile religioase. Dar 
unii dintre aceşti lucrători s-au despărţit de Dumnezeu. 

Religia a fost lăsată la o parte. Ea nu este un principiu stabil, 
cultivat cu grijă oriunde merg, în orice fel de societate s-ar afla, 
dovedindu-se ca o ancoră pentru suflet. Doresc ca toţi muncitorii 
să ia serios în considerare faptul că succesul în această viaţă şi în 
câştigarea vieţii viitoare depinde în mare măsură de credincioşia în 
lucrurile cele mici. Cei care doresc responsabilităţi mai mari trebuie 
să manifeste credincioşie în îndeplinirea îndatoririlor exact acolo 
unde i-a pus Dumnezeu. 

Desăvârşirea lucrării lui Dumnezeu este lămurit văzută atât în 
insecta cea mai mică, cât şi în regele păsărilor. Sufletul copilaşului, 
care crede în Hristos, este tot atât de preţios înaintea Lui cum sunt 
îngerii din jurul tronului Său. „Voi fiţi dar desăvârşiţi, după cum şi 
Tatăl vostru cel ceresc este desăvârşit“. Aşa cum Dumnezeu este de- 
săvârşit în sfera Lui, tot aşa omul poate fi desăvârşit în sfera sa. Orice 
găseşte mâna să facă trebuie făcut desăvârşit şi cu promptitudine. 
Credincioşia şi integritatea în lucrurile mici, îndeplinirea micilor 
îndatoriri şi a micilor fapte de amabilitate vor înveseli şi bucura calea 
vieţii şi, când lucrarea noastră de pe pământ este terminată, fiecare 
din micile îndatoriri îndeplinite cu credincioşie va fi tezaurizată ca o 
piatră prețioasă înaintea lui Dumnezeu. 


Societăţile de tractate 


În ultima mea viziune, am fost dusă înapoi la momentul începu- 
tului şi apoi al progresului cauzei adevărului prezent. Când a fost 
înfiinţată casa noastră de editură de la Battle Creek, la început, prie- 
tenii cauzei erau puţini şi poporul nostru era, în general, sărac. Dar 
când au fost făcute apeluri pentru ajutor, mulți au fost generoşi şi au 
ajutat, cumpărând acţiuni pentru lucrarea de editare. Domnul a fost 
foarte mulţumit de spiritul de sacrificiu manifestat. 

De atunci au trecut douăzeci şi şase de ani şi, datorită providenţei 
lui Dumnezeu, lumina adevărului luminează peste tot. Începutul a 
fost mic şi era necesar să fie făcute sacrificii mari de către primii pri- 
eteni ai cauzei. La fiecare pas trebuia întâmpinate şi biruite obstacole 
mari. 

Fraţii noştri care şi-au investit banii în publicarea revistei Review 
au făcut tocmai lucrarea pe care Domnul dorea ca ei să o facă. El 
le-a dat mijloace spre a fi folosite tocmai pentru scopul înaintării 
cauzei Sale. 

Trecerea timpului a adus schimbări mari. Lumina a crescut şi s-a 
răspândit. În timp ce poporul, care este dornic după adevăr, striga: 
„Străjerule, cât mai este din noapte?“, a fost dat un răspuns inteligent: 
„Vine dimineaţa, şi este tot noapte“. Prin cercetarea amănunţită a 
profeţiilor, noi înţelegem unde suntem în istoria acestei lumi şi ştim 
precis că a doua venire a lui Hristos este aproape. Rezultatul acestor 
cercetări trebuie prezentat lumii prin presă. Şi, întrucât lucrarea s-a 
întins şi a crescut, s-au cerut înzestrări noi de la an la an; îmbună- 
tăţirile au înaintat mereu. Pentru lume, a fost un motiv de mirare 
faptul că, având acest adevăr nepopular, lucrarea a prosperat. Dar, 
cu o lumină crescândă şi un adevăr confirmat, precum şi cu avantaje 
tot mai mari în toate privinţele pentru înaintarea cauzei, lucrările 
noastre nu corespund cu credinţa noastră. 

Dacă a fost drept pentru fraţi să cumpere acţiuni pentru edi- 
tura noastră când lucrarea era restrânsă şi influenţa noastră limitată, 
nu este de importanţă mai mare astăzi, când înaintează o lucrare 

mult mai mare şi când este nevoie de o creştere corespunzătoare de 
mijloace? Temeinicia poziţiei noastre a crescut în fiecare an. Am 
primit recent o asigurare că avem adevărul aşa cum este descoperit 
în Cuvântul lui Dumnezeu şi că, acceptând a treia solie îngerească, 
noi nu ne ţinem de fabule, ci de „Cuvântul proorociei“. Acum trăim 
în deplină strălucire a luminii adevărului biblic. 

Dumnezeu cheamă pe poporul Său să se trezească şi să-şi arate 
credinţa prin fapte. În trecut, când numărul credincioşilor noştri era 
MIC, când cei care erau în stare au simţit că au datoria să cumpere 
acţiuni pentru editura noastră, rugăciunile şi milosteniile lor, rodul 
stăruinţei, al efortului de lepădare de sine au venit înaintea lui Dum- 
nezeu ca o mireasmă plăcută. Fraţii şi surorile noastre care au primit 
preţioasa pâine a vieţii, adusă lor prin publicaţiile noastre, ar trebui 
să fie şi mai binevoitori să dea din mijloacele lor pentru a sprijini 
cauza decât au fost cei care au iubit adevărul în anii de mai înainte. 

Fraţilor, Dumnezeu v-ar binecuvânta proporţional cu arătarea 
interesului vostru pentru editurile noastre, făcându-le proprietatea 
voastră. Cei care n-au acţiuni în aceste instituţii au privilegiul de a 
investi banii lor în această lucrare bună. Avem nevoie de simpatia, 
de rugăciunile şi de mijloacele voastre. Avem nevoie de conlucrarea 
voastră sinceră. Nădăjduim că toți cei ale căror inimi le va face 
Domnul să fie binevoitoare se vor prezenta cu banii lor spre a-i 
investi în aceste instituţii. Este oare adevărat că noi avem ultima 
solie de îndurare pentru lume? Este adevărat că lucrarea noastră 
se va încheia curând? Aşa spune Cuvântul lui Dumnezeu. Sfârşitul 
tuturor lucrurilor este aproape. Atunci, avertizarea trebuie trimisă în 
toate părțile pământului. 

Editurile noastre au devenit o putere în lume. A avut loc o mare 
schimbare. Cu posibilităţile mărite, făcând ca lumina clară să strălu- 
cească pentru cei care sunt în întuneric, acum nu este aşa de greu, 
cum era odată, să se înţeleagă şi să se accepte adevărul. Cei care au 
condus lucrarea la început au fost ţintele asalturilor combinate ale 
oamenilor răi şi ale îngerilor răi. Vrăjmăşia lui Satana, lucrând prin 
oameni ca unelte ale sale, a fost foarte mult sporită. Pe de altă parte, 
credincioşii, deşi puţini la număr, au fost serioşi şi zeloşi să apere 
onoarea lui Dumnezeu, înălţând Legea Sa care fusese desfiinţată, 
şi să respingă lucrările lui Satana, descoperite în fiecare formă de 
eroare distrugătoare. 

De la început, Satana a fost împotriva acestei lucrări. El a fost 
hotărât să aducă toată puterea lui spre a reduce la tăcere şi a mătura 
de pe pământ pe cei care lucrau pentru înaintarea luminii şi adevă- 
rului. Totdeauna el a avut un oarecare succes. Calomnia şi cea mai 
aprigă opoziţie au fost puse în mişcare spre a distruge adevărul cel 
preţios, descurajând pe apărătorii lui. Adversarul cel mare a folosit 
toate înşelăciunile lui diabolice în diferite feluri, şi fiecare efort făcut 
a adus de partea sa unul sau mai mulţi dintre cei pretinşi a fi urmaşi 
ai lui Hristos. Cei ale căror inimi sunt fireşti, care sunt în armonie 
mai mult cu arhiînşelătorul decât cu Hristos, după un timp şi-au dat 
pe faţă adevăratul caracter şi au plecat la grupa din care făceau parte. 

Satana ţine sub stăpânirea lui nu puţini dintre cei care trec drept 
prieteni ai adevărului, iar prin ei lucrează împotriva înaintării lui. El 
îi foloseşte să semene neghină printre copiii lui Dumnezeu. Astfel, 
când primejdia nu era bănuită, au existat în mijlocul nostru rele mari. 
Dar, în timp ce Satana lucra cu toate amăgirile nelegiuirii pentru cei 
de pe calea pierzării, apărătorii credincioşi ai adevărului au luptat 
împotriva curentului opoziţiei şi au păstrat Cuvântul nealterat în 
mijlocul potopului de erezii. Cu toate că, uneori, biserica a fost 
slăbită prin numeroase descurajări şi elemente răzvrătite cărora 
a trebuit să le facă faţă, totuşi adevărul a luminat mai strălucitor 
cu fiecare conflict. Energiile poporului lui Dumnezeu n-au fost 
epuizate. Puterea harului Său i-a însufleţit, reînviorat şi înnobilat pe 
cei statornici şi credincioşi. 

Vechiul Israel a fost tot mereu chinuit de cei răzvrătiți. Aceştia nu 
erau totdeauna persoane cu influenţă slabă. În multe cazuri, bărbaţi 
cu renume, conducători în Israel, s-au întors împotriva conducerii 
providenţiale a lui Dumnezeu şi s-au apucat să lucreze cu înverşunare 
să dărâme ceea ce au clădit cândva cu atât zel. Noi am văzut ceva din 
acestea, repetându-se de multe ori în experienţa noastră. Este nesigur 
pentru oricare comunitate să se sprijine pe vreun pastor favorit sau 
să se încreadă în vreun braţ de carne. Numai braţul lui Dumnezeu 
este în stare să-i susţină pe toţi cei care se sprijină pe el. 

Până când Hristos va apărea pe norii cerului cu putere şi slavă 
mare, oamenii vor deveni perverşi în spirit şi se vor întoarce de 
la adevăr la fabule. Biserica va mai vedea vremuri tulburi. Ea va 
prooroci, îmbrăcată în saci. Dar cu toate că va trebui să întâmpine 
erezie şi persecuție, cu toate că va trebui să lupte cu necredincioşii şi 

cu apostaziaţii, totuşi, cu ajutorul lui Dumnezeu, ea va zdrobi capul 
lui Satana. Domnul va avea un popor aşa de veritabil cum este oţelul 
şi cu o credinţă aşa de fermă ca stânca de granit. Ei trebuie să fie 
martorii Săi în lume, uneltele Sale spre a face o lucrare specială şi 
glorioasă în ziua pregătirii Lui. 

Solia Evangheliei n-a câştigat nici un singur suflet la Hristos 
sau nu şi-a făcut drum la nici o singură inimă, fără să lezeze capul 
lui Satana. Ori de câte ori este smuls un captiv din prinsoarea lui, 
eliberat din oprimarea lui, tiranul este învins. Casele de editură sunt 
unelte în mâna lui Dumnezeu pentru a trimite fiecărei limbi şi naţiuni 
lumina cea prețioasă a adevărului. Lumina aceasta ajunge chiar până 
la ţările păgâne şi continuu face incursiuni asupra superstiţiei şi a 
oricărei rătăciri imaginabile. 

Pastori, care au predicat adevărul cu tot zelul şi seriozitatea, pot 
apostazia şi se pot alătura vrăjmaşilor noştri, dar va schimba aceasta 
adevărul lui Dumnezeu în minciună? „Totuşi“, zice apostolul, „te- 
melia tare a lui Dumnezeu stă nezguduită“. Credinţa şi simţămintele 
oamenilor se pot schimba, dar adevărul lui Dumnezeu, niciodată. 
Solia îngerului al treilea răsună; ea este infailibilă. 

Nici un om nu poate sluji lui Dumnezeu fără a se uni împotriva 
lui oameni răi şi îngeri răi. Duhuri rele sunt puse pe urmele fiecărui 
suflet care caută să intre în rândurile lui Hristos, pentru că Satana 
doreşte să redobândească prada luată din prinsoarea lui. Oameni răi 
se vor apuca să răspândească minciuni rafinate, pentru ca aceştia să 
poată fi condamnaţi. Oamenii aceştia vor îmbrăca haina sincerităţii 
şi vor înşela, dacă este cu putinţă, chiar şi pe cei aleşi. 

Este tot atât de sigur că avem adevărul ca şi faptul că Dumnezeu 
trăieşte, iar Satana, cu toată măiestria şi puterea lui, nu poate schimba 
adevărul lui Dumnezeu în minciună. În timp ce marele adversar va 
încerca totul spre a face fără efect Cuvântul lui Dumnezeu, adevărul 
trebuie să înainteze ca o lampă care arde. 

Domnul ne-a ales şi ne-a făcut supuşi ai minunatei Lui îndurări. 
Să fim vrăjii de vorbăriile celui apostaziat? Să alegem să luăm 
poziţie alături de Satana şi oştirea lui? Să ne unim noi cu călcă- 
torii Legii lui Dumnezeu? Mai degrabă rugăciunea noastră să fie: 
„Pune, Doamne, vrăjmăşie între mine şi şarpe“. Dacă nu suntem în 
vrăjmăşie cu lucrările sale, puterile lui ne vor încercui, şi sulița lui 
este gata în orice clipă să fie înfiptă în inimile noastre. Noi trebuie 

să-l socotim ca pe un duşman de moarte. Trebuie să ne împotrivim 
lui în Numele lui Hristos. Lucrarea noastră înaintează. Noi trebuie 
să luptăm pentru fiecare centimetru de teren. Toţi cei care cheamă 
Numele lui Hristos să se îmbrace cu armura neprihănirii. 

Fraţi şi surori, în numele caselor noastre de editură, facem apel 
la voi să cumpăraţi acţiuni pentru aceste instituţii. Nu vă temeţi de 
nimic; investiţi-vă banii într-o lucrare bună, aceea de a răspândi raze 
de lumină până în cele mai întunecate părţi ale lumii. În această 
lucrare nu există eşec. Este privilegiul şi datoria voastră să faceţi 
aşa cum au făcut fraţii voştri când erau doar puţini prieteni ai cauzei 
adevărului. Cumpăraţi acţiuni la casele noastre de editură, ca să 
puteţi simţi că aveţi un interes faţă de ele. Mulţi îşi investesc banii în 
speculaţii lumești şi, făcând astfel, sunt jefuiţi de fiecare dolar. Noi 
vă rugăm să vă dovediţi generozitatea, făcând investiţii în lucrarea 
noastră de publicaţii. Aceasta vă va face bine. Banii voştri nu se 
vor pierde, ci vor fi puşi cu dobândă, ca să crească capitalul vostru 
din ceruri. Hristos a dat totul pentru voi; ce veţi da voi pentru El? 
EI vă cere inima, daţi-o Lui, ea Îi aparţine. El vă cere inteligenţa 
voastră, daţi-o Lui, ea Îi aparţine. El vă cere banii voştri, daţi-i, sunt 
ai Lui. „Voi nu sunteţi ai voştri. Căci aţi fost cumpăraţi cu un preţ“. 
Dumnezeu vă doreşte pe voi şi tot ce-i al vostru. Lăsaţi cuvintele 
psalmistului regal să exprime sentimentul inimilor voastre: „Totul 
vine de la Tine, şi din mâna Ta primim ce-i aducem“. 

A venit timpul când trebuie să ştim pentru noi înşine de ce cre- 
dem ceea ce credem. Noi trebuie să stăm pentru Dumnezeu şi pentru 
adevăr în faţa unei generaţii indiferente şi necredincioase. Omul care 
a cunoscut odată calea vieţii şi s-a întors de la convingerile inimii lui 
la sofismele lui Satana va fi mai inaccesibil şi mai neimpresionabil 
decât cel care n-a gustat niciodată iubirea lui Hristos. El va fi înţelept 
să facă răul. El s-a legat pe sine de Satana, chiar împotriva luminii 
şi a cunoștinței. Eu le spun fraţilor mei: singura voastră speranţă 
este în Dumnezeu. Noi trebuie să fim îmbrăcaţi cu neprihănirea lui 
Hristos, dacă vrem să rezistăm nelegiuirii care predomină. Trebuie 
să ne dovedim credinţa prin fapte. Să punem o bună temelie pentru 
vremurile care vor veni, ca să putem apuca viaţa veşnică. Noi tre- 
buie să lucrăm, nu în propria noastră putere, ci în puterea Domnului 
nostru înviat. Ce vrem să facem şi să îndrăznim pentru Isus? 

Casele noastre de editură sunt proprietatea întregului nostru 
popor şi toţi trebuie să lucreze până ce ele vor depăşi dificultăţile. 
Pentru ca publicaţiile noastre să circule, ele au fost oferite la un 
preţ atât de mic, încât numai un mic profit a putut fi realizat pentru 
a reproduce aceleaşi lucrări. Aceasta s-a făcut din cele mai bune 
motive, dar nu cu o judecată experimentată şi pentru o perspectivă 
îndepărtată. 

Cu preţurile reduse ale publicaţiilor, administraţia nu putea dis- 
pune de un capital cu care să lucreze. Aceasta n-a fost pe deplin 
sesizat şi critic cercetat. Preţurile acestea mici i-au făcut pe oameni 
să subaprecieze lucrările şi nu s-a observat pe deplin că, o dată ce 
publicaţiile au fost vândute la un preţ mic, era greu să fie aduse la 
cuvenita lor valoare. 

Pastorii noştri n-au avut un sprijin corespunzător. Ei trebuie să 
aibă mijloace ca să trăiască. A fost o regretabilă lipsă de prevedere 
fixând preţuri mici pentru publicațiile noastre şi apoi profiturile 
fiind deturnate în mare măsură, spre societăţile de tractate şi cele 
misionare. Problemele acestea au fost duse la extrem şi va avea loc 
o reacţie. Pentru ca societăţile misionare şi de tractate să înflorească, 
mijloacele de producere şi tipărire de cărţi trebuie să înflorească. 
Paralizaţi aceste mijloace, împovăraţi cu datorii casele de editură, şi 
societăţile de tractate şi cele misionare se vor dovedi fără succes. 

A fost o conducere greşită, nepremeditată, ci datorită zelului de a 
face să înainteze lucrarea misionară. În distribuirea şi circulaţia largă 
a ziarelor, tractatelor şi broşurilor, mijloacele de producţie a acestor 
publicaţii au fost paralizate şi încurcate. Totdeauna este o primejdie 
în a duce o lucrare bună până la extreme. Bărbaţi cu răspundere sunt 
în pericol să devină bărbaţi ai unei singure idei, să-şi concentreze 
atenţia asupra unei ramuri de lucrare, neglijând alte sectoare ale 
marelui câmp. 

Ca popor, noi trebuie să fim păziţi în orice privinţă. Nu există 
nici cea mai mică siguranţă pentru nimeni dacă nu căutăm zilnic 
înţelepciunea lui Dumnezeu şi nu renunţăm să acţionăm în propria 
noastră putere. Primejdia ne înconjoară mereu şi trebuie să fim foarte 
atenţi ca nici o ramură a lucrării să nu fie preferată, în timp ce alte 
interese sunt lăsate să sufere. 

Au fost făcute greşeli datorită reducerii preţurilor publicaţiilor 
spre a face faţă unor dificultăţi. Aceste lucruri trebuie schimbate. 

Cei care au făcut această mişcare au fost sinceri. Ei au crezut că 
generozitatea lor avea să provoace pe pastori şi popor să lucreze 
pentru a creşte, în mare măsură, cererea pentru publicaţii. 

Pastorii şi poporul trebuie să acţioneze dezinteresaţi şi generoşi 
în conduita lor faţă de casele noastre de editură. În loc să studieze şi 
să urmărească cum pot obţine periodicele, tractatele şi cărţile la cel 
mai mic preţ, ei trebuie să caute să convingă poporul să vadă ade- 
vărata valoare a publicaţiilor. Toți aceşti bănuţi lipsă, adunaţi de la 
mii de publicaţii, au pricinuit o pierdere de mii de dolari instituţiilor 
noastre, când câţiva bănuţi mai mult de la fiecare persoană abia că 
s-ar fi simţit. 

Review and Herald şi Sings of the Times sunt reviste ieftine 
la preţul de vânzare. Review este o revistă de valoare; ea conţine 
subiecte de mare interes pentru biserică şi ar trebui plasată în fiecare 
familie de credincioşi. Dacă cineva este prea sărac pentru a o lua, ar 
trebui ca, prin subscripţii, comunitatea să adune suma pentru preţul 
întreg al revistei spre a o da familiilor nevoiaşe. Ar fi mult mai bun 
acest plan decât a-i lăsa pe săraci la mila casei de editură sau a 
societăţii misionare şi de tractate. 

Aceeaşi cale trebuie urmată şi faţă de Sings. Cu mici variaţii, 
revista aceasta, de la înfiinţarea ei, a crescut ca interes şi valoare mo- 
rală ca o foaie de pionierat. Periodicele acestea au acelaşi obiect. Ele 
sunt două unelte în câmpul cel mare spre a face lucrarea lor specială 
de răspândire a luminii în această zi de pregătire a lui Dumnezeu. 
Toţi trebuie să se angajeze să le susţină serios pe amândouă. 

„Ochii Domnului sunt peste cei fără prihană, şi urechile Lui iau 
aminte la strigătele lor“. Hristos va sprijini pe cei care aleargă la 
El pentru înţelepciune şi putere. Dacă aceştia întâmpină obligaţia şi 
necazul cu suflet smerit, depinzând de Isus, îngerul Lui cel puternic 
va veni în jurul lor, şi El, în care ei s-au încrezut, Se va dovedi un 
ajutor întru totul îndestulător în orice împrejurare critică. Cei care 
ocupă poziţii de răspundere trebuie ca zilnic să devină familiarizați 
cu desăvârşirea, credincioşia şi iubirea lui Hristos. Ei trebuie să fie 
în stare să exclame cu siguranţă: „Ştiu în cine am crezut“. Oamenii 
aceştia trebuie să lucreze ca fraţi, fără nici un simţământ de ceartă. 
Fiecare trebuie să-şi facă datoria, ştiind că ochiul lui Dumnezeu 
cercetează motivele şi scopurile şi citeşte cele mai lăuntrice simţă- 
minte ale sufletului. Lucrarea este una singură. Şi dacă bărbaţii care 

conduc nu vor lăsa ca propria lor judecată, simțămintele şi ideile lor 
să conducă şi să schimbe planul Domnului, va fi cea mai perfectă 
armonie între aceste două ramuri ale aceleiaşi lucrări. 

Poporul nostru trebuie să facă eforturi mai mari pentru a extinde 
circulaţia revistei Review. Dacă fraţii şi surorile noastre vor să arate 
o seriozitate mai mare, să depună eforturi mai stăruitoare spre a 
îndeplini acest lucru. Această revistă trebuie să fie în fiecare familie. 
Şi dacă ei înşişi ar renunţa la obiectele lor de lux favorite, la ceai şi 
la cafea, mulţi dintre cei care acum n-au vizitatorii lor săptămânali ar 
putea plăti pentru ca mesajul luminii să vină în familia lor. Aproape 
fiecare familie ia unul sau mai multe ziare lumești; şi acestea conţin 
istorioare de dragoste şi poveşti excitante despre ticăloşie şi crimă, 
care vatămă mintea tuturor celor care le citesc. Cei care consimt să 
n-aibă Review and Herald pierd mult. Prin paginile ei, Hristos le 
vorbeşte prin avertizări, mustrări şi sfaturi, care ar schimba curentul 
gândurilor lor şi ar fi pentru ei ca o pâine a vieţii. 

Revistele noastre nu trebuie să fie pline cu discuţii sau argumen- 
tări lungi despre doctrină, care l-ar obosi pe cititor; ci ele trebuie să 
conţină scurte şi interesante articole practice şi doctrinare. Preţul 
publicaţiilor noastre nu trebuie să fie atât de mic încât să nu rămână 
NICI O acoperire pentru lucrare. Acelaşi interes care a fost manifestat 
pentru circulaţia revistei Sings of the Times trebuie să fie arătat şi 
faţă de extinderea circulaţiei lui Review and Herald. Dacă se face 
acest lucru, efortul va fi însoţit de succes. 

Noi suntem pe un teren fermecat şi Satana este continuu la lucru 
spre a legăna pe poporul nostru să doarmă în leagănul siguranţei 
pământeşti. Există o nepăsare şi o lipsă de zel care paralizează toate 
eforturile noastre. Isus a fost un muncitor zelos, iar când urmaşii 
Lui se vor sprijini pe El şi vor lucra cum a lucrat EI, vor vedea şi 
vor realiza rezultate corespunzătoare. Trebuie făcut un efort pentru a 
acorda valoarea cuvenită publicaţiilor noastre şi pentru a le readuce, 
în mod gradat, pe o bază convenabilă. Noi nu trebuie să fim afectaţi 
de strigătul speculaţiei câştigătoare de bani. Noi trebuie să mergem 
stăruitori înainte, neclintiţi de critică, necorupţi de aplauze. Va fi 
o sarcină mai grea de a reveni la o bază potrivită decât presupun 
unii; dar acest lucru trebuie făcut pentru a salva instituţiile noastre 
de încurcătură. 

Fraţii noştri trebuie să se păzească să nu devină stereotipi în 
planurile şi lucrările lor. Ei pot să cheltuiască timp şi bani, pregătind 
un făgaş exact, crezând că lucrarea trebuie făcută exact aşa, şi nu 
altfel. Există primejdia de a fi prea pretenţioşi. Trebuie avută o 
mai mare grijă pentru a evita cheltuiala cu transportul cărţilor şi al 
persoanelor. Influenţa asupra cauzei lui Dumnezeu este rea. Fraţilor, 
trebuie să acţionaţi prudent, economic şi judicios. Trebuie făcută o 
lucrare mare, dar instituţiile noastre sunt încurcate. Sunt oameni care 
lucrează cu credincioşie în instituţiile din Battle Creek şi care nu 
primesc un echivalent pentru munca lor. Acestor oameni nu le este 
aplicată dreptatea. În altă lucrare, ei ar putea câştiga dublul sumei 
primite aici, dar ei îşi păstrează cu conştiinciozitate ocupaţia pentru 
că simt că lucrarea lui Dumnezeu are nevoie de ajutorul lor. 

În timpul pregătirii noastre pentru ziua lui Dumnezeu este o 
mare lucrare de făcut în plănuirea şi executarea planurilor pentru 
înaintarea cauzei Sale. Publicaţiile noastre trebuie să aibă o circulaţie 
mare, pentru că ele fac o mare lucrare. Este de făcut o mare lucrare 
misionară. Dar mi-a fost arătat că există primejdia ca această lucrare 
să fie prea mecanică, aşa de încâlcită şi complicată, încât va fi realizat 
mai puţin decât dacă ar fi mai simplă, directă, clară şi hotărâtă. Noi 
n-avem nici timp, nici mijloace ca să menţinem toate părțile acestei 
maşinării într-o acţiune armonioasă. 

Fraţii noştri care poartă responsabilităţi în alcătuirea de planuri 
pentru îndeplinirea în continuare a acestei părţi de lucrare trebuie 
să-şi amintească de faptul că, în timp ce o anumită educaţie şi o anu- 
mită instruire sunt esenţiale pentru a lucra în mod inteligent, există 
primejdia de a face din aceasta o problemă prea mare. Obţinând 
educaţia cea mai completă în toate amănuntele şi lăsând la o parte 
principiile vitale, devenim muncitori uscați şi formali. Inimile pe 
care Dumnezeu le-a făcut binevoitoare prin lucrarea harului Său sunt 
pregătite pentru lucrare. 

Dumnezeu doreşte o lucrare din inimă. El va accepta scopul 
neegoist, principiul înalt şi curat, motivul înalt şi sfânt. Harul şi 
puterea Lui vor lucra împreună cu aceste eforturi. Toţi cei care 
înţeleg că este lucrarea lui Dumnezeu să pregătească un popor pentru 
a doua Sa venire vor afla, în eforturile lor dezinteresate, ocazii în 
care pot face lucrare cu tractate şi lucrare misionară. Dar pot fi prea 
mulţi bani cheltuiţi şi prea mult timp investit în a produce materiale 

atât de exacte şi minuţioase, încât lucrarea din inimă este neglijată, 
păstrându-se doar forma seacă. 

Vă spun deschis că Isus şi puterea harului Său sunt lăsate afară 
din chestiune. Rezultatele vor arăta că lucrarea mecanică a luat 
locul evlaviei, smereniei şi sfinţeniei inimii şi vieţii. Lucrătorii mai 
spirituali, consacraţi şi smeriţi nu găsesc loc unde să lucreze şi de 
aceea se retrag. Tinerii şi cei fără experienţă învaţă ritualul şi îşi fac 
munca în mod mecanic, dar iubirea adevărată, povara pentru suflete, 
nu este simțită. O mai puţină stăruire asupra formelor este neapărat 
necesară în aceste zile de solemne şi înfricoşătoare responsabilităţi. 

În cer este ordine şi trebuie să fie sistem şi ordine şi pe pământ, 
pentru ca lucrarea să înainteze fără confuzie şi fanatism. Fraţii noştri 
lucrează în acest sfârşit de vreme; dar în timp ce unii dintre pastorii 
noştri poartă continuu povara sufletelor şi caută mereu să-i ridice pe 
oameni la înalte realizări spirituale, cei care nu sunt atât de conştiin- 
CIOŞI, care n-au purtat crucea lui Hristos şi n-au simţit nici valoarea 
sufletelor aşa cum este reflectată de la Golgota, învățând şi educând 
pe alţii în munca mecanică, vor deveni formali şi fără putere ei înşişi 
şi nu vor aduce oamenilor nici un Mântuitor. 

Satana lucrează mereu pentru ca slujirea lui Dumnezeu să dege- 
nereze în forme goale şi să devină fără putere spre a câştiga suflete. 
În timp ce energia, seriozitatea şi eficienţa lucrătorilor se pierd prin 
eforturile ca totul să fie ordonat, greutatea muncii care trebuie fă- 
cută de pastorii noştri pentru a menţine în acţiune această maşinărie 
complicată absoarbe atât de mult timp, încât lucrarea spirituală este 
neglijată. Şi cu atât de multe lucruri de pus în mişcare, lucrarea 
aceasta cere o aşa de mare sumă de bani, încât alte ramuri ale lucră- 
rii se vor veşteji şi vor muri din lipsă de atenţie. 

În timp ce mesagerii tăcuţi ai adevărului trebuie să fie răspân- 
diţi ca frunzele toamna, pastorii noştri nu trebuie să facă această 
lucrare de formă şi să lase la o parte devoţiunea şi evlavia adevărată. 
Zece lucrători convertiți cu adevărat, cu o dispoziţie sufletească bi- 
nevoitoare, neegoişti, pot face în câmpul misionar mai mult decât o 
sută care îşi limitează eforturile la repetarea unor forme şi păstra- 
rea regulilor în mod mecanic, lucrând fără o profundă iubire pentru 
suflete. 

Lucrarea misionară prudentă nu trebuie neglijată cu nici un chip. 
Ea a făcut mult pentru salvarea de suflete. Succesul lucrării lui 

Dumnezeu depinde foarte mult de aceasta, dar cei care fac această 
lucrare trebuie să fie cei care sunt spirituali, care vor inspira lumina 
şi iubirea lui Isus şi care simt povara lucrării. Ei trebuie să fie bărbați 
şi femei care se pot ruga, care au o strânsă legătură cu Dumnezeu. 
Sunt necesare prezenţă de spirit, voință sfințită şi judecată sănătoasă. 
Învățătorul ceresc îi va învăţa cea mai bună metodă de a ajunge 
la sufletele oamenilor. Ei vor învăţa în şcoala lui Hristos. Vor face 
lucrarea numai spre slava lui Dumnezeu. 

Fără această educaţie, toate învăţăturile primite de la instructorii 
voştri cu privire la forme şi reguli, oricât de perfecte ar fi, vă vor 
lăsa totuşi începători în lucrare. Voi trebuie să învăţaţi de la Hristos. 
Trebuie să respingeţi eul pentru Hristos. Trebuie să vă aşezaţi gâtul 
sub jugul lui Hristos, să purtaţi povara lui Hristos. Trebuie să simţiţi 
că nu sunteţi ai voştri, ci slujitori ai lui Hristos, făcând o lucrare pe 
care El v-a poruncit-o, nu pentru vreo laudă, sau onoare, ori slavă pe 
care o veţi primi, ci numai de dragul Lui. În toată lucrarea voastră 
trebuie să ţeseţi harul Lui, iubirea Lui, consacrarea Lui, zelul Lui, 
stăruința neobosită a Lui, energia Lui de nestăpânit, care vor vorbi 
pentru acum şi pentru veşnicie. 

Lucrarea misionară şi cu tractate este o lucrare bună. Ea este 
lucrarea lui Dumnezeu. Ea nu trebuie să fie cu nici un chip depre- 
ciată, dar există o primejdie continuă de a-i denatura scopul adevărat. 
Pentru lucrarea din câmpul misionar este nevoie de persoane care să 
facă abonamente. Persoanele cu maniere ciudate nu sunt potrivite 
pentru această lucrare. Bărbaţii şi femeile care au tact, maniere alese, 
prevedere pătrunzătoare şi minte judicioasă, şi care îşi dau seama de 
valoarea sufletelor, sunt cei care pot avea succes. 

Lucrarea colportorului este superioară şi se va dovedi ca având 
succes, dacă el este cinstit, serios, răbdător, urmărind neîntrerupt 
lucrarea pe care a luat-o asupra sa. Inima sa trebuie să fie în lucrare. 
Trebuie să se scoale devreme şi să lucreze cu sârguinţă, folosind cum 
se cuvine capacităţile date de Dumnezeu. Dificultăţilor trebuie să li 
se facă faţă. Dacă vor avea de întâmpinat o rezistenţă neîntreruptă, 
vor fi biruitori. Prin amabilitate se câştigă mult. Lucrătorul îşi poate 
forma continuu un caracter simetric. Caracterele cele mari sunt 
formate prin fapte şi eforturi mici. 

Există primejdia de a nu-i încuraja suficient pe pastorii noştri. 
Mi-au fost arătaţi unii bărbaţi pe care Dumnezeu îi chemase în 

lucrarea de slujire, intrând în câmp în calitate de colportori. Aceasta 
este o pregătire excelentă dacă ţinta lor este să răspândească lumina, 
să aducă adevărul descoperit în Cuvântul lui Dumnezeu direct în 
cercul căminului. În timpul conversaţiei, adesea se va deschide calea 
să se vorbească despre religia Bibliei. Dacă lucrarea va fi îndeplinită 
aşa cum ar trebui, familiile vor fi vizitate, lucrătorii vor duce cu 
ei inimi afectuoase şi iubire pentru suflete şi vor aduce, în cuvinte 
şi comportament, aroma harului lui Hristos, iar rezultatul va fi un 
mare bine. Aceasta va fi o experienţă minunată pentru oricine are în 
vedere lucrarea de slujire. 

Dar mulţi sunt în activitatea de colportaj pentru a vinde cărţi şi 
tablouri care nu exprimă credinţa noastră şi nu aduc cumpărătorului 
lumină. Ei sunt stimulaţi să facă această lucrare pentru că perspecti- 
vele financiare sunt mai atrăgătoare decât cele pe care le pot obține 
ca licenţiaţi. Persoanele acestea nu au nici o destoinicie specială pen- 
tru lucrarea Evangheliei. Ele nu dobândesc acea experienţă care i-ar 
face potriviţi pentru lucrare. Prin acest fel de lucrare, ei pierd timp 
şi ocazii. Ei nu învaţă să poarte povara sufletelor şi zilnic să obţină 
cunoştinţă despre calea cea mai cu succes de câştigare a oamenilor la 
adevăr. Oamenii aceştia se abat frecvent de la convingerile Duhului 
lui Dumnezeu şi primesc pecetea caracterului lumesc, uitând cât 
de mult Îi datorează Domnului, care Şi-a dat viaţa pentru ei. Ei îşi 
folosesc puterile pentru propriile lor interese egoiste şi refuză să 
lucreze în via Domnului. 

Am fost alarmată când am văzut plasele lui Satana, ţesute în jurul 
bărbaţilor pe care Dumnezeu voia să-i folosească, îndepărtându-i de 
la lucrarea de slujire. Cu siguranţă că va fi o lipsă de lucrători, dacă 
oamenii nu sunt încurajați mai mult să-şi îmbunătăţească aptitudinile 
cu scopul de a deveni slujitori ai lui Hristos. Satana prezintă continuu 
şi stăruitor câştiguri financiare şi avantaje lumeşti, ca să-i atragă pe 
oameni de la îndatoririle principale care le asigură o experienţă în 
lucrurile lui Dumnezeu. Şi când vede că oamenii vor să înainteze, 
predându-se lucrării de învăţare a adevărului pentru cei care sunt în 
întuneric, el va face tot posibilul să-i împingă spre extreme, pentru 
a le slăbi influenţa şi a-i face să piardă avantajele pe care le-ar fi 
câştigat, dacă ar fi fost echilibraţi de Duhul lui Dumnezeu. 

Mi s-a arătat că pastorii noştri îşi aduc o mare vătămare prin 
folosirea nepăsătoare a organelor lor vocale. Atenţia lor a fost atrasă 

asupra acestei probleme importante şi avertismente şi instrucţiuni le- 
au fost date de către Duhul lui Dumnezeu. Era de datoria lor să înveţe 
cea mai înţeleaptă manieră de folosire a acestor organe. Glasul, acest 
dar al cerului, este o puternică aptitudine pentru bine, şi dacă nu 
este pervertit, va slăvi pe Dumnezeu. Important era să studieze şi 
să urmeze, în mod conştiincios, câteva reguli simple. Dar, în loc 
să se instruiască pe ei înşişi, cum ar fi putut să facă, exercitându-şi 
judecata sănătoasă, ei au angajat un profesor de retorică. 

Drept rezultat, mulţi dintre cei care au simţit că Dumnezeu avea 
o lucrare de făcut prin ei, aceea de a-i învăţa adevărul pe alţii, au 
devenit zăpăciţi şi înnebuniţi din cauza elocinţei. Unii dintre aceştia 
abia aşteptau să li se prezinte această ispită. Interesul lor a fost atras 
de noutate, şi tinerii şi unii pastori au fost ademeniţi de această 
emoție. Ei au părăsit câmpul de lucru, totul a fost neglijat în via 
Domnului, au plătit bani şi au dat timpul lor preţios pentru a frecventa 
o şcoală de retorică. Atunci când au venit de la acest instructaj, 
consacrarea şi religia au fost pierdute, iar povara pentru suflete a fost 
dată la o parte, cum ai da la o parte o haină. Fi au acceptat sugestiile 
lui Satana, şi el i-a condus unde a vrut. 

Unii s-au erijat în profesori de retorică, dar n-au avut nici înţe- 
lepciune şi nici abilitate, dezgustând publicul, pentru că n-au folosit 
cum trebuie cunoştinţa dobândită. Realizările lor au fost lipsite de 
demnitate şi bun simţ; şi aceste isprăvi din partea lor au închis uşa, 
în măsura în care sunt cunoscuţi, pentru orice influenţă pe care pu- 
teau s-o aibă, în viitor, ca bărbaţi care să ducă solia adevărului în 
lume. Aceasta a fost născocirea lui Satana. Era bine să se facă o 
îmbunătăţire în vorbire; dar a da timp şi bani pentru această ramură 
şi a preocupa mintea cu ea însemna a se grăbi spre extreme şi a fi 
dovedită o mare slăbiciune. 

Tinerii care se numesc păzitori ai Sabatului ataşează la numele 
lor titlul de „profesor“ şi abuzează de ceilalţi prin ceea ce ei nu 
înţeleg. În felul acesta, mulţi pervertesc lumina pe care Dumnezeu 
le-a dat-o. Ei n-au o minte bine echilibrată. Elocinţa a devenit subiect 
de discuţie. Ea 

i-a prins pe oameni să se angajeze într-o lucrare pe care nu 
o pot face cu înţelepciune, care i-a stricat pentru a face lucrarea 
pentru care, dacă ar fi căutat s-o aducă la îndeplinire, cu smerenie şi 
modestie, în temere de Dumnezeu, ei ar fi avut un succes strălucit. 

Tinerii aceştia ar fi putut fi de folos în câmpul misionar ca strângători 
de abonamente şi colportori sau ca licenţiaţi, dovedindu-se a fi buni 
pentru lucrarea pastorală, făcând o lucrare pentru acum şi pentru 
veşnicie. Dar au fost înnebuniţi de ideea de a deveni profesori de 
retorică, iar Satana râde că i-a prins în plasa pe care le-a pus-o 
înainte. 

Slujitorii lui Dumnezeu trebuie să fie tot mereu uniţi. Ei trebuie 
să reprime şi să stăpânească trăsături tari de caracter şi, zi de zi, 
trebuie să reflecteze cu atenţie asupra felului de structură a vieţii 
pe care şi-o clădesc. Sunt ei creştini onorabili în viaţa lor de toate 
zilele? Se văd în viaţa lor fapte nobile, corecte, care vor face clădirea 
caracterului lor să arate ca un templu frumos al lui Dumnezeu? 
După cum o lemnărie slabă va scufunda un vas, iar o plesnitură 
face ca lanţul să fie fără valoare, tot aşa o trăsătură de caracter 
demoralizatoare, descoperită în cuvinte sau fapte, îşi va lăsa influenţa 
spre rău şi, dacă nu este biruită, va distruge toate virtuțile. 

Fiecare facultate din om este ca un muncitor care construieşte 
pentru acum şi pentru veşnicie. Zi de zi, clădirea se înalţă, deşi 
posesorul nu-şi dă seama de acest lucru. Ea este o clădire care 
trebuie să stea fie ca un turn de avertizare din cauza diformităţii 
ei, fie ca o construcţie pe care o vor admira Dumnezeu şi îngerii, 
pentru armonia ei cu Modelul divin. Puterile mintale şi morale pe 
care ni le-a dat Dumnezeu nu constituie caracterul. Ele sunt talente 
pe care trebuie să le folosim, şi care, dacă sunt folosite cum trebuie, 
vor forma un caracter corect. Un om poate avea sămânță prețioasă 
în mâna lui, dar acea sămânță nu este o livadă cu pomi fructiferi. 
Pentru ca sămânţa să poată deveni un pom, trebuie mai întâi să fie 
semănată. Mintea este grădina; caracterul este fructul. Dumnezeu 
ne-a dat talente ca să le cultivăm şi să le dezvoltăm. Propria noastră 
cale determină caracterul nostru. Exersând aceste puteri în aşa fel ca 
ele să se armonizeze şi să formeze un caracter de valoare, noi avem 
o lucrare pe care nimeni, în afară de noi, nu o poate face. 

Cei care au trăsături de caracter aspre şi grosolane sunt vinovaţi 
înaintea lui Dumnezeu dacă, prin exersare, nu reprimă şi nu smulg 
din rădăcină toată amărăciunea firii lor. Omul care cedează în faţa 
nerăbdării îi slujeşte lui Satana. „Dacă vă daţi robi cuiva, ca să-l 
ascultați, sunteţi robii aceluia de care ascultați“. Un caracter bun 
este mai preţios înaintea lui Dumnezeu decât aurul din Ofir. Domnul 

doreşte să aibă oameni care să acţioneze pentru acum şi pentru veş- 
nicie. Noi am primit ca moştenire şi bune, şi rele, iar prin cultivarea 
lor le putem face pe cele rele şi mai rele sau pe cele bune mai bune. 
Va câştiga răul teren, ca la Iuda, sau va fi curăţat din sufletele noastre, 
predominând binele? 

Să fie nutrite principul, dreptatea, cinstea. Cinstea nu va locui 
unde sălăşluieşte politica. Ele niciodată nu vor fi de acord; una este 
a lui Baal, cealaltă a lui Dumnezeu. Stăpânul cere de la slujitorii Săi 
să fie cinstiţi în rațiune şi faptă. Lăcomia şi avariţia trebuie să fie 
biruite. Cei care îşi aleg ca asociat cinstea o vor încorpora în toate 
faptele lor. Oamenii aceştia nu sunt plăcuţi unei categorii mari, dar, 
pentru Dumnezeu, ei sunt minunaţi. 

Satana lucrează pentru a se infiltra peste tot. El îi va despărţi 
chiar şi pe prieteni. Sunt oameni care vorbesc tot timpul, clevetesc 
şi depun mărturie falsă, care seamănă sămânţa discordiei şi stârnesc 
ceartă. Dumnezeu priveşte spre această clasă ca fiind cei mai eficienţi 
slujitori ai lui Satana. Dar omul care este jignit se află într-o poziţie 
mult mai puţin periculoasă decât când este linguşit şi lăudat pentru 
câteva eforturi care par să aibă succes. Lauda aşa-zişilor prieteni 
este mai primejdioasă decât reproşul. 

Fiecare om care se laudă înlătură lustrul de pe cele mai bune 
eforturi ale sale. Un caracter cu adevărat nobil nu se va înjosi să 
se simtă jignit de acuzaţiile false ale vrăjmaşilor; fiecare cuvânt 
rostit piere fără să vatăme, pentru că el întăreşte ceea ce nu poate fi 
răsturnat. Domnul doreşte ca poporul Său să fie strâns unit cu EI, 
Dumnezeul răbdării şi al iubirii. Toți trebuie să manifeste în viaţa lor 
iubirea lui Hristos. Nimeni să nu-şi permită să deprecieze reputaţia 
sau poziţia altuia; aceasta este egoism. El spune: „Eu sunt cu mult 
mai bun şi mai capabil decât tine, aşa că Dumnezeu mă preferă pe 
mine. Tu nu eşti de mare însemnătate.“ 

Pastorii noştri din locuri de răspundere sunt bărbaţi pe care 
Dumnezeu i-a acceptat. N-are importanţă care este originea lor, 
n-are importanţă poziţia lor de mai înainte, dacă au mers în urma 
plugului, dacă au lucrat în meseria de tâmplar sau dacă s-au bucurat 
de instruirea unui colegiu; dacă i-a acceptat Dumnezeu, nimeni 
să nu arunce asupra lor nici cel mai mic blam. Niciodată să nu 
se vorbească defăimător despre nici un om, pentru că el poate fi 
mare în faţa Domnului, în timp ce acei care se simt mari pot fi 

puţin preţuiţi de Dumnezeu din cauza perversităţii inimii lor. Unica 
noastră siguranţă este să ne aşezăm smeriţi la piciorul crucii, să fim 
MICI în ochii noştri şi să ne încredem în Dumnezeu, pentru că numai 
El singur are putere să ne facă mari. 

Pastorii noştri sunt în primejdie să-şi atribuie merite în lucrarea 
pe care o fac. Ei cred că Dumnezeu îi favorizează şi devin astfel inde- 
pendenţi şi îngâmfaţi; atunci, Domnul îi lasă pe seama loviturilor lui 
Satana. Pentru a face să fie acceptată lucrarea lui Dumnezeu, trebuie 
să avem duhul blândeţii, al smereniei sufletului, fiecare stimând pe 
alţii mai mult decât pe sine. Sunt multe în joc. Acum este nevoie de 
judecata şi abilitatea tuturor. Lucrarea fiecărui om este suficient de 
importantă pentru a pretinde să fie adusă la îndeplinire cu grijă şi 
credincioşie. Un om nu poate face lucrarea tuturor. Fiecare are locul 
lui respectiv şi lucrarea lui specială şi fiecare trebuie să înţeleagă că 
lucrarea trebuie să reziste la încercarea judecății. 

Lucrarea din faţa noastră este importantă şi întinsă. Ziua lui 
Dumnezeu se grăbeşte şi toţi lucrătorii din câmpul cel mare al Dom- 
nului trebuie să fie bărbaţi care se străduiesc să devină desăvârşiţi, 
nelipsindu-le nimic, nerămânând în urmă cu nici un dar, aşteptând 
arătarea Fiului omului pe norii cerului. Nici un moment din timpul 
nostru cel preţios să nu fie devotat spre a face pe alţii să se confor- 
meze ideilor şi părerilor noastre personale. Dumnezeu va educa pe 
bărbaţii angajaţi ca şi colaboratori în această lucrare până la cea mai 
mare exercitare a credinţei şi a dezvoltării unui caracter armonios. 

Oamenii au diferite daruri, şi unul este mai bine adaptat pentru 
o ramură a lucrării decât un altul. Ceea ce unul nu reuşeşte să facă, 
fratele său pastor poate fi în măsură să aducă la îndeplinire. 

Lucrarea fiecăruia este importantă în poziţia în care se află. 
Mintea unui om nu trebuie s-o stăpânească pe a celuilalt. Dacă un 
om se ridică, socotind că nimeni nu-l va influenţa şi că se pricepe în 
orice ramură a lucrării, omul acela va cădea din harul lui Dumnezeu. 

Soţul meu are experienţă şi calităţi valoroase, şi dacă acestea pot 
fi sfinţite prin harul lui Hristos, Dumnezeu va face ca lucrarea lui să 
fie întru totul acceptată, dacă el va imita Modelul. 

Dumnezeu doreşte ca pastorii Haskell, Butler, Whitney şi White 
să vină mai aproape de El. Bărbaţii aceştia pot avea calităţi preţioase, 
dar, dacă Hristos nu este descoperit în caracter, acestea nu vor fi mai 

acceptabile decât jertfa lui Cain. Jertfa lui, în ea însăşi, a fost bună, 
dar în ea nu era Mântuitorul. 

Iubiţi fraţi şi surori din ___: Voi vă aflaţi într-o ţară bogată şi 
frumoasă, unde darurile providenţei lui Dumnezeu au fost răspândite 
cu mână largă, dar dacă nu sunt folosite cu înţelepciune, chiar aceste 
binecuvântări se vor dovedi a fi un blestem. Unii dintre voi sunteţi 
supraaglomeraţi cu grijile acestei vieţi, iar alţii au devenit îmbătaţi 
de spiritul lumii. Poziţia voastră este primejdioasă. Acesta este cazul 
mai ales al tinerilor din mijlocul vostru. Părinţii nu sunt uniţi cu 
Dumnezeu ca să poată lucra inteligent, în Duhul şi puterea Lui, 
pentru convertirea copiilor lor. Vorbirea continuă nu-i va converti. 
Mustrarea şi restrângerea sunt adesea necesare, dar acestea sunt 
duse, de multe ori, prea departe, mai ales când evlavia vie nu este 
exemplificată în viaţa celor care administrează mustrarea. 

Cuvintele şi faptele noastre alcătuiesc rodul pe care-l aducem. 
O viaţă consacrată este o zilnică predică vie. Dar evlavia lăuntrică 
şi adevărata consacrare dau repede locul formelor exterioare. O 
religie curată şi nepătată este nevoia cea mare a comunităţii din 
___. Ei trebuie să facă o lucrare individuală spre a se apropia de 
Dumnezeu. Nimeni nu poate fi mântuit prin delegaţie, ci fiecare 
trebuie să lucreze la propria lui mântuire, cu frică şi cutremur. Satana 
are mult mai multă putere asupra unora care mărturisesc adevărul 
decât îşi dau seama multi. În locul lui Hristos, în inimă domneşte 
eul. Încăpăţânarea, urmărirea interesului personal, invidia şi mândria 
exclud prezenţa lui Dumnezeu. 

Iubirea lui Dumnezeu trebuie să cuprindă sufletul, altfel nu vor 
apărea roadele neprihănirii. Nu este sănătos să satisfaci vanitatea, 
mândria sau iubirea de putere şi câştig. Cea mai rea formă a egois- 
mului este a necăji, a critica şi a-ţi arăta nemulţumirea pentru că ai 
putere să faci acest lucru şi cei pe care îi ponegreşti în felul acesta 
nu te pot împiedica. Egoismul este cel care dă naştere la dezacord 
în cercul familiei şi în comunitate. Inimi necreştine vor socoti că 
pot descoperi greşeli mari în alţii, unde nu există nici una, stăruind 
asupra chestiunilor mici până când ele apar foarte mult mărite. Dum- 

nezeu i-a lăsat pe urmaşii Săi să pună în ordine aceste chestiuni mici, 
care unora li se par atât de mari. Nu lăsaţi ca acele mici diferenţe 
nefericite să rămână până ce devin o rădăcină de amărăciune în co- 
munitate, prin care mulţi vor fi mânjiţi. Când în inimă se află Hristos, 
aceasta va fi aşa de blândă şi supusă de iubirea pentru Dumnezeu 
şi om, încât hărţuiala, defăimarea şi discordia nu vor mai exista. 
Religia lui Hristos în inimă va câştiga pentru posesorul ei o biruinţă 
deplină asupra acelor pasiuni care caută să stăpânească. 

Hristos a spus: „Căutaţi mai întâi Împărăţia lui Dumnezeu şi 
neprihănirea Lui, şi toate aceste lucruri vi se vor da pe deasupra“. 
Făgăduinţa aceasta nu va da greş niciodată. Noi nu ne putem bucura 
de favoarea lui Dumnezeu, dacă nu suntem de acord cu condiţiile 
pe baza cărora acordă favoarea Sa. Făcând astfel, vom avea pacea, 
mulţumirea şi înţelepciunea pe care lumea nu le poate nici da, nici 
lua. Dacă vreţi, ca biserică, să vă asiguraţi binecuvântarea Lui bo- 
gată, trebuie să faceţi în mod individual ca El să fie primul, ultimul 
şi cel mai bun în fiecare cuget, plan şi lucrare. Ascultarea de Dum- 
nezeu este prima îndatorire a creştinului. Un spirit smerit şi o inimă 
recunoscătoare ne vor ridica mai presus de necazurile mărunte şi 
dificultăţile reale. Cu cât suntem mai puţin serioşi, energici şi vi- 
gilenţi în serviciul Stăpânului, cu atât va stărui mintea mai mult 
asupra eului, mărind muşuroaiele în munţi de dificultăți. Vom simţi 
că suntem insultaţi, când nici cea mai mică lipsă de respect n-a fost 
măcar intenţionată. 

Povara lucrării lui Dumnezeu, pusă asupra lui Moise, a făcut din 
el un bărbat puternic. În timp ce păzea atât de mulţi ani turmele lui 
Ietro, el a câştigat o experienţă care l-a învăţat adevărata umilinţă. 
Dar chemarea lui Dumnezeu l-a găsit pe Moise ineficient, ezitând şi 
neîncrezător în sine, aşa cum ne va găsi şi pe noi. Porunca de a elibera 
pe Israel părea copleşitoare, dar, în temere de Dumnezeu, Moise a 
acceptat încrederea. Observaţi rezultatul: el n-a adus lucrarea la 
nivelul deficienței lui, ci, în puterea lui Dumnezeu, el a depus cele 
mai serioase eforturi spre a se ridica şi a se sfinţi pe sine pentru 
sfânta lui misiune. 

Moise n-ar fi fost pregătit niciodată pentru poziţia lui de încredere 
dacă ar fi aşteptat ca Dumnezeu să facă lucrarea pentru el. Din cer 
va veni lumină pentru cei care-i simt nevoia şi care o caută ca pe o 
comoară ascunsă. Dar, dacă ne afundăm într-o stare de inactivitate, 

fiind dispuşi să fim stăpâniţi de puterea lui Satana, Dumnezeu nu 
ne va trimite inspiraţia Sa. Dacă nu exersăm la maximum puterile 
pe care ni le-a dat El, vom rămâne mereu slabi şi ineficienţi. Multă 
rugăciune şi cea mai viguroasă exercitare a minţii sunt necesare, 
dacă vrem să fim pregătiţi pentru lucrarea pe care ne-o va încredința 
Dumnezeu. Mulţi nu ajung la poziţia pe care ar putea-o ocupa, pentru 
că ei aşteaptă ca Dumnezeu să facă pentru ei ceea ce El le-a dat 
putere să facă ei înşişi. Toţi cei care sunt potriviţi pentru activitate în 
această viaţă trebuie să fie instruiți prin disciplina mintală şi morală 
cea mai severă, şi atunci Dumnezeu îi va ajuta prin combinarea 
puterii divine cu efortul uman. 

Mulţi din ____ nu vor reuşi pentru că nu ţin pasul cu înaintarea 
lucrării şi nu reprezintă cum se cuvine, în viaţa lor zilnică, sfinţirea 
adevărului. Ei nu-şi ridică viaţa, asemenea lui Moise, spre a veni 
în întâmpinarea standardului înălţat. Dacă ar fi făcut aceasta, mult 
mai mulţi ar fi fost acum adăugaţi la numărul lor, bucurându-se de 
adevăr. Este un lucru înfricoşător a îndepărta suflete de la Hristos 
prin viaţa noastră nesfinţită. Religia noastră trebuie să fie ceva mai 
mult decât o religie teoretică. Ea trebuie să afecteze inima, şi atunci 
va avea o influenţă care corectează viaţa. Obiceiurile rele nu sunt 
biruite printr-un singur efort. Eul este stăpânit numai prin lupte 
îndelungate şi severe. Această instruire de sine trebuie întreprinsă 
în mod individual de către membrii comunităţii, şi gunoiul care s-a 
adunat lângă uşa inimii trebuie să fie îndepărtat, mai înainte ca ei să 
poate sluji lui Dumnezeu cu unicul scop de a împodobi mărturisirea 
lor de credinţă printr-o viaţă ordonată şi o conversaţie evlavioasă. 
Atunci, şi numai atunci, pot ei să înveţe adevărul pe păcătoşi şi să 
câştige suflete la Hristos. 

În această comunitate sunt bărbaţi care socotesc că trebuie să-i 
înveţe pe alţii adevărul, în timp ce ei sunt irascibili, nerăbdători şi 
cicălitori în propriile lor familii. Pe unii ca aceştia este nevoie ca 
cineva să-i înveţe până devin răbdători, oameni temători de Dum- 
nezeu în cămin. Ei au nevoie să înveţe principiile de început ale 
adevăratei religii. Ei trebuie să caute pe Dumnezeu cu ardoarea su- 
fletului pentru că ei au fost o nenorocire în familiile lor, asemenea 
unei grindine pustiitoare spre a înjosi şi nimici pe fraţii lor. Bărbaţii 
aceştia nu merită numele de soţ, „susținătorul moral al casei“, pentru 
că nu leagă împreună familia cu iubire creştină, simpatie şi adevărată 

demnitate a unei vieţi evlavioase şi a unui caracter asemenea celui 
al lui Hristos. 

Adevărul solemn şi sacru — mesajul de punere la probă dat nouă 
de Dumnezeu spre a-l comunica lumii — ne pune pe fiecare dintre 
noi sub cea mai puternică obligaţie de a ne transforma zilnic viaţa 
şi caracterul pentru ca puterea adevărului să fie bine reprezentată. 
Noi trebuie să avem un simţământ continuu al scurtimii timpului 
şi al înfricoşătoarelor evenimente despre care profeția a declarat că 
trebuie să aibă loc cu repeziciune. Din cauză că aceste adevăruri 
n-au fost traduse în realitate, viaţa este atât de necorespunzătoare cu 
adevărurile pe care le mărturisim. Mulți ascund în pământ talanţii 
care ar trebui să fie investiţi unde vor fi înmulțiţi spre a fi redaţi lui 
Dumnezeu când va zice: „Dă-ţi socoteală de isprăvnicia ta“. Moise a 
ajuns mare pentru că şi-a folosit talentele în lucrarea lui Dumnezeu, 
şi atunci acestea i-au fost înmulţite. El a devenit elocvent, răbdător, 
sigur pe sine şi competent să facă cele mai mari lucrări încredințate 
vreodată unui muritor. Acesta este efectul asupra caracterului ori de 
câte ori oamenii se predau lui Dumnezeu cu tot sufletul lor şi când 
iau aminte la poruncile Lui ca să poată asculta de ele. 

Ascultarea de bună voie de cerinţele lui Dumnezeu dă sufletului 
energie vitală şi putere. O lucrare care durează cât veşnicia este 
făcută atât pentru lucrător, cât şi pentru aceia pentru care lucrează el. 
Oricât de limitată este capacitatea celui care se angajează în această 
lucrare, lucrul pe care îl aduce la îndeplinire în sfera lui umilă va fi 
acceptat de Dumnezeu. 

„Nu orişicine-Mi zice: «Doamne, Doamne» va intra în Împărăţia 
cerurilor, ci cel ce face voia Tatălui Meu care este în ceruri. Mulţi 
Îmi vor zice în ziua aceea: «Doamne, Doamne! N-am proorocit noi 
în Numele Tău? N-am scos noi demoni în Numele Tău? Şi n-am 
făcut noi multe minuni în Numele Tău?» Atunci le voi spune curat: 
«Niciodată nu v-am cunoscut; depărtaţi-vă de la Mine, voi toţi care 
lucraţi fărădelege». De aceea, pe oricine aude aceste cuvinte ale 
Mele şi le face, îl voi asemăna cu un om cu judecată, care şi-a zidit 
casa pe stâncă. A dat ploaia, au venit şuvoaiele, au suflat vânturile şi 
au bătut în casa aceea, dar ea nu s-a prăbuşit, pentru că avea temelia 
zidită pe stâncă. Însă oricine aude aceste cuvinte ale Mele, şi nu 
le face, va fi asemănat cu un om nechibzuit, care şi-a zidit casa pe 

nisip. A dat ploaia, au venit şuvoaiele, au suflat vânturile şi au izbit 
în casa aceea; ea s-a prăbuşit, şi prăbuşirea i-a fost mare“. 

Motivul pentru care poporul nostru nu are o putere mai mare 
este că mărturiseşte adevărul, dar nu-l practică; au puţină credinţă şi 
încredere în Dumnezeu. Puţini sunt cei care poartă poverile lucrării 
Lui. Domnul pretinde puterea creierului, a oaselor şi a mușchilor, 
dar prea adesea sunt reţinute de la El şi date lumii. Slujirea lui 
Dumnezeu a devenit o problemă secundară, în timp ce interesele 
lumeşti primesc o atenţie promptă. În felul acesta, lucrurilor minore 
li se dă mai multă importanţă, în timp ce cerinţele lui Dumnezeu, 
lucrurile spirituale şi veşnice, sunt tratate într-o manieră indiferentă, 
ca ceva ce poate fi luat oricând sau lăsat după plăcere. Dacă mintea 
ar stărui asupra lui Dumnezeu şi adevărul ar exercita o influenţă 
sfinţitoare asupra inimii, eul ar fi ascuns în Hristos. Dacă ne dăm 
seama de importanţa adevărului pe care mărturisim că-l credem, ar 
trebui să simţim că avem de adus la îndeplinire o misiune sacră, 
o responsabilitate care implică rezultate veşnice. Toate interesele 
vremelnice s-ar supune acesteia. 

Fraţi din ___, voi nu vă daţi seama de obligaţiile voastre faţă de 
Dumnezeu şi de lucrarea individuală pe care v-a dat-o s-o îndepliniţi 
pentru El. Voi aveţi teoria adevărului, dar nu-i simţiţi puterea în 
suflet. Smochinul neroditor se fălea cu ramurile lui pretenţioase în 
faţa cerului, dar când Răscumpărătorul a căutat roade, iată că nu era 
nimic, ci numai frunze. Dacă nu se face o lucrare totală pentru voi, 
ca indivizi şi ca biserică, blestemul lui Dumnezeu va veni asupra 
voastră tot atât de sigur cum a căzut asupra acelui pom fără rod. 

Membrii din comunitatea ____ posedă talente care ar fi de va- 
loare dacă ar fi întrebuințate corect. Cel slab poate deveni puternic, 
cel timid poate deveni curajos şi cei şovăitori şi nehotărâţi pot de- 
veni bărbaţi ai deciziei rapide şi ferme, când simt că Dumnezeu îi 
consideră potriviţi pentru a accepta lucrarea lor. 

Bărbaţii din această comunitate trebuie să simtă că Dumnezeu 
doreşte ca ei să devină lucrători în cauza Lui, destoinici în orice do- 
meniu. Dacă nu-şi schimbă purtarea, unii vor fi găsiţi într-o situaţie 
asemănătoare cu a fariseilor, când Domnul Hristos le-a spus: „Vame- 
şii şi desfrânatele merg înaintea voastră în Împărăţia lui Dumnezeu“. 
Mulţi se simt în siguranţă pentru că mărturisesc adevărul, în timp ce 

nu simt influenţa lui sfinţitoare asupra inimii lor şi nu înaintează în 
viaţa spirituală. 

Fraţilor, în timp ce voi, ca popor, mărturisiţi că aveţi o lumină cu 
mult mai mare decât alte denominaţiuni, faptele voastre nu cores- 
pund cu mărturisirea voastră de credinţă. Mulţi dintre cei care au fost 
în întunericul rătăcirii acceptă bucuroşi adevărul când le este des- 
chisă priceperea. Cu toate că ei şi-au petrecut viaţa în păcat, totuşi, 
când vin la Dumnezeu cu pocăință şi cu simţământul păcătoşeniei 
lor, ei sunt acceptaţi de El. Astfel de persoane sunt într-o poziţie mai 
favorabilă pentru desăvârşirea caracterului creştin decât unii care 
au avut o lumină mai mare şi n-au reuşit s-o folosească. Ceea ce îi 
lasă pe bărbaţi şi femei în întuneric este neglijenţa lor de a se folosi 
de lumina şi ocaziile acordate lor. Hristos detestă orice pretenţie 
deşartă. Când a fost pe pământ, totdeauna i-a tratat pe păcătoşi cu 
afecţiune, chiar dacă au fost dintre cei mai mari; dar condamnarea 
Lui a căzut cu greutate asupra oricărei ipocrizii. 

Dumnezeu a dat fiecărui om lucrarea lui şi nimeni altul nu poate 
face acea lucrare pentru el. O, dacă în mod individual aţi vrea să 
aplicaţi alifia pentru ochi, ca să vă puteţi vedea defectele de caracter 
şi să înţelegeţi cum priveşte Dumnezeu iubirea voastră de lume 
care înlătură iubirea de Dumnezeu! Nimic nu vă poate da o astfel 
de putere, o astfel de adevărată independenţă şi nobleţe de suflet 
ca simțământul demnităţii lucrării voastre, o asigurare că sunteţi 
conlucrători cu Dumnezeu în a face binele şi a salva suflete. 

Fiul lui Dumnezeu a venit în această lume spre a lăsa un exemplu 
de viaţă desăvârşită. El S-a jertfit pe Sine pentru bucuria care i-a fost 
pusă înainte, bucuria de a vedea suflete salvate din prinsoarea lui 
Satana şi mântuite în Împărăţia lui Dumnezeu. Porunca lui Hristos 
era: „Urmaţi-Mă“. Cei care urmează exemplul Lui vor participa 
la lucrarea divină de a face binele şi, în final, vor intra în bucuria 
Domnului lor. 

Astăzi, sunt mulţi oameni cu o purtare smerită, pe care Domnul 
i-ar putea numi cum l-a numit pe Avraam: „Prietenul lui Dumne- 
zeu“. Astfel de oameni aprobă ce aprobă Dumnezeu şi condamnă 
ce condamnă Dumnezeu. În prezenţa lor, chiar şi păcătosul simte o 
teamă respectuoasă, o reţinere; pentru că Dumnezeu este cu ei, şi ei 
sunt epistole vii, cunoscute şi citite de toţi oamenii. În comportamen- 

tul lor există o delicateţe alinătoare, o demnitate şi o corectitudine 
divină care le dau putere asupra inimilor semenilor lor. 

Urmându-L pe Hristos, privind la El, care este Autorul şi Desă- 
vârşitorul credinţei voastre, veţi simţi că lucraţi sub privirea Lui, că 
sunteţi influenţaţi de prezenţa Lui şi că El vă cunoaşte motivele. La 
fiecare pas, veţi întreba: Va plăcea aceasta lui Isus? Va slăvi aceasta 
pe Dumnezeu? 

Rugăciunile voastre să se înalțe spre Dumnezeu dimineaţa şi 
seara pentru binecuvântarea şi călăuzirea Sa. Rugăciunea adevărată 
se prinde de Atotputernicul şi vă dă biruinţa. Creştinul obţine putere 
pe genunchi să reziste ispitei. 

Tatăl, care este „susținătorul moral“ al familiei, îşi va lega copiii 
de tronul lui Dumnezeu printr-o credinţă vie. Neîncrezându-se în 
propria lui tărie, el îşi prinde sufletul neajutorat de Isus şi se leagă 
de tăria Celui Preaînalt. Fraţilor, rugaţi-vă acasă, în familia voastră, 
seara şi dimineaţa; rugaţi-vă cu seriozitate în cămăruţa voastră şi, în 
timp ce sunteţi angajaţi în lucrarea voastră zilnică, înălţaţi-vă sufletul 
către Dumnezeu în rugăciune. Aşa a umblat Enoh cu Dumnezeu. 
Rugăciunea tainică, fierbinte a sufletului se va înălța ca tămâia sfântă 
către tronul harului şi va fi tot atât de acceptabilă înaintea lui Dum- 
nezeu ca şi când ar fi adusă în sanctuar. Pentru toţi care ÎI caută în 
felul acesta, Hristos devine un ajutor prezent în timp de nevoie. Ei 
vor fi tari în ziua necazului. 

Cuvântul lui Dumnezeu este o lampă pentru picioarele noastre 
şi o lumină pe cărarea noastră. „Strâng Cuvântul Tău în inima mea, 
ca să nu păcătuiesc împotriva Ta“. Inima care se ocupă cu Cuvântul 
lui Dumnezeu este întărită împotriva lui Satana. Cei care fac ca 
Hristos să fie însoţitorul lor zilnic şi un prieten obişnuit vor simţi că 
de jur împrejurul lor sunt puteri ale unei lumi nevăzute şi, privind 
la Isus, vor deveni asemănători cu chipul Lui. Prin privire, ei ajung 
schimbaţi după modelul divin; caracterul lor este îmblânzit, curăţit 
şi înnobilat pentru Împărăţia cerească. 

Fraţilor din comunitatea ___, când în caracterul şi faptele voastre 
se manifestă un zel serios şi adevărat, necredincioşii vor vedea din 
comportarea voastră şi vor simţi în prezenţa voastră că aveţi o pace 
şi o seninătate pe care ei nu le-au simţit. Ei vor crede că lucraţi 
pentru Dumnezeu pentru că lucrarea voastră va fi făcută în El. Mi-a 
fost arătat că aceasta este caracteristica unui creştin. Satana a nimicit 

multe suflete, conducându-i să se aşeze în calea ispitei. El vine la 
ei cum a venit la Hristos, ispitindu-i să iubească lumea. El le spune 
că pot investi cu profit în întreprinderea aceasta sau aceea şi, fiind 
de bună credinţă, îi urmează ordinele. În curând, sunt ispitiţi să se 
abată de la integritate pentru a face, pe cât posibil, o bună afacere 
comercială. Procedeul lor poate să fie perfect legal, în concordanţă 
cu standardul de dreptate al lumii, şi totuşi să nu suporte testul Legii 
lui Dumnezeu. Motivele lor sunt puse la îndoială de către fraţi şi sunt 
bănuiţi de viclenie spre a se servi pe ei înşişi, şi astfel este sacrificată 
acea influenţă prețioasă care trebuie să fie păstrată cu sfinţenie în 
folosul cauzei lui Dumnezeu. Acea afacere, care poate fi un succes 
în mâinile unui escroc care îşi vinde integritatea pentru un câştig 
lumesc, este întru totul nepotrivită pentru un urmaş al lui Hristos. 

Toate speculațiile de felul acesta sunt însoţite de necazuri şi difi- 
cultăţi nevăzute şi sunt o grea încercare pentru cei care se angajează 
în ele. Adesea, au loc împrejurări care pricinuiesc în mod natural 
reflecţii care aruncă o umbră asupra motivelor acestor fraţi; dar, deşi 
unele lucruri pot părea în mod hotărât greşite, acestea nu trebuie să 
fie totdeauna considerate un test adevărat al caracterului. Cu toate 
acestea, se pot dovedi a fi punctul de cotitură în experienţa şi destinul 
cuiva. Caracterul ajunge transformat prin forţa împrejurărilor sub 
care s-a aşezat individul însuşi. 

Mi-a fost arătat că este un experiment primejdios pentru poporul 
nostru să se angajeze în speculație. Prin aceasta, ei se aşează sin- 
guri pe terenul vrăjmaşului, se supun unor mari ispite, dezamăgiri, 
încercări şi pierderi. Apoi urmează o nelinişte febrilă, o dorinţă în- 
flăcărată de a obţine bani mai repede decât vor permite împrejurările 
prezente. Anturajul lor este în felul acesta schimbat, în speranţa de a 
face bani mai mulţi. Dar, adesea, aşteptările lor nu sunt realizate şi 
ei ajung descurajaţi şi dau înapoi, în loc să înainteze. Acesta a fost 
cazul cu unii din ____. Ei s-au îndepărtat de credinţa în Dumnezeu. 
Dacă Domnul i-ar fi făcut să prospere pe unii din fraţii noştri în spe- 
culaţiile lor, aceasta s-ar fi dovedit a fi ruina lor veşnică. Dumnezeu 
iubeşte poporul Său şi El îi iubeşte şi pe cei care au fost nenorociţi. 
Dacă vor să înveţe lecţiile pe care El intenţionează să-i înveţe, în- 
frângerea lor se va dovedi, la sfârşit, o biruinţă prețioasă. Iubirea de 
lume a dat afară iubirea lui Hristos. Când gunoiul este curăţat din 
faţa uşii inimii, şi aceasta este larg deschisă, ca răspuns la invitaţia 

lui Hristos, El va intra şi va lua în stăpânire templul sufletului. Dacă 
li s-ar fi dat mai multă atenţie acestor cuvinte ale apostolului, mult 
necaz ar fi fost evitat. 

„Să nu fiţi iubitori de bani. Mulţumiţi-vă cu ce aveţi, căci El 
Însuşi a zis: «Nicidecum n-am să te las, cu nici un chip nu te voi pă- 
răsi».“ „Negreşit, evlavia, însoţită de mulţumire, este un mare câştig. 
Căci noi n-am adus nimic în lume, şi nici nu putem să luăm cu noi 
nimic din ea. Dacă avem dar cu ce să ne hrănim şi cu ce să ne îm- 
brăcăm, ne va fi de ajuns. Cei ce vor să se îmbogăţească, dimpotrivă, 
cad în ispită, în laţ şi în multe pofte nesăbuite şi vătămătoare, care 
cufundă pe oameni în prăpăd şi pierzare. Căci iubirea de bani este 
rădăcina tuturor relelor; şi unii, care au umblat după ea, au rătăcit 
de la credinţă şi s-au străpuns singuri cu o mulţime de chinuri. lar 
tu, om al lui Dumnezeu, fugi de aceste lucruri şi caută neprihănirea, 
evlavia, credinţa, dragostea, răbdarea, blândeţea. Luptă-te lupta cea 
bună a credinţei; apucă viaţa veşnică la care ai fost chemat şi pentru 
care ai făcut acea frumoasă mărturisire înaintea multor martori“. 

Prezentul este ziua în care ne putem încrede. Fiecărei persoane i 
s-a încredinţat un dar deosebit sau un talent care trebuie să fie folosit 
pentru înaintarea Împărăției Răscumpărătorului. Tuturor slujitorilor 
responsabili ai lui Dumnezeu, de la cel mai de jos şi cel mai necu- 
noscut până la cei din poziţii înalte din biserică, li s-au încredinţat 
bunurile Domnului. Nu numai pastorul poate lucra pentru salvarea 
sufletelor. Cei care au darurile cele mai mici nu sunt scutiţi de a 
folosi tocmai darurile bune pe care le au; şi făcând aşa, talentele 
lor vor creşte. Nu este bine să tratăm cu uşurinţă responsabilită- 
tile morale şi nici să dispreţuim ziua lucrurilor mici. Providența lui 
Dumnezeu proporţionează încredinţările Sale în conformitate cu 
capacităţile oamenilor. Nimeni să nu se plângă pentru că nu poate 
slăvi pe Dumnezeu cu talentele pe care niciodată nu le-a avut şi 
pentru care nu este responsabil. 

Una dintre marile cauze ale slăbiciunii din comunitatea ___ a 
fost că, în loc să folosească talanţii spre slava lui Dumnezeu, ei 
le-au înfăşurat într-un şervet şi le-au îngropat în lume. Cu toate 
că unii pot avea un singur talent, totuşi, dacă îl exercită, acesta va 
creşte. Dumnezeu preţuieşte slujirea conform cu ceea ce omul are, 
şi nu după ceea ce nu are. Dacă ne îndeplinim îndatoririle zilnic cu 
credincioşie şi iubire, vom primi aprobarea Stăpânului, ca şi când am 

fi îndeplinit o lucrare mai mare. Trebuie să încetăm a dori cu înfocare 
să facem o lucrare mare, cea a marilor talente, când suntem făcuţi 
răspunzători numai pentru micile talente şi îndeplinirea micilor 
îndatoriri. Trecând cu vederea micile îndatoriri zilnice şi sforţându- 
ne să ajungem la responsabilităţi mai înalte, noi uităm complet să 
facem lucrarea pe care ne-a dat-o Dumnezeu. 

O, dacă aş putea să întipăresc asupra acestei comunităţi faptul că 
Hristos are pretenţii asupra serviciului lor! Fraţii şi surorile mele, aţi 
devenit voi slujitori ai lui Hristos? Apoi, dacă cea mai mare parte 
a timpului vostru o consacraţi pentru a vă servi pe voi înşivă, ce Îi 
veţi răspunde Stăpânului când vă va cere socoteală de isprăvnicia 
voastră? Talanţii încredinţaţi nu sunt ai noştri, fie talanţi de avere, 
de putere sau abilitate mintală. Dacă abuzăm de unul sau de toate 
acestea, vom fi condamnaţi pe drept pentru nevrednicia isprăvniciei 
noastre. Cât de mari sunt obligaţiile care apasă asupra noastră de a 
da socoteală lui Dumnezeu de lucrurile care sunt ale Lui! 

Dacă cei din această comunitate nu se trezesc din letargia lor şi 
nu se debarasează de spiritul lumesc, ei vor plânge — prea târziu 
— când vor afla că ocaziile şi privilegiile lor sunt pierdute, pier- 
dute pentru totdeauna. Uneori Domnul încearcă pe poporul Său cu 
prosperitate în lucrurile vremelnice. Dar intenţia Lui este ca ei să 
folosească corect darurile Sale. Averea lor, timpul lor, puterea lor şi 
ocaziile lor, toate sunt ale lui Dumnezeu. Pentru toate aceste bine- 
cuvântări ei trebuie să dea socoteală Dătătorului. Când vedem fraţi 
săraci, care duc lipsă, şi noi nu-i ajutăm, când nevoile noastre au fost 
satisfăcute, noi neglijăm o datorie descoperită clar în Cuvântul lui 
Dumnezeu. El ne dă în mod generos ca să putem da altora. Aceasta 
este o binefacere care biruie egoismul şi înnobilează şi curăţă sufle- 
tul. Unii abuzează de talanţii daţi de Dumnezeu; ei îşi închid ochii ca 
să nu poată vedea nevoia cauzei Sale şi întorc urechea ca să nu poată 
auzi glasul Lui care le arată datoria pe care o au de a-i hrăni pe cei 
flămânzi şi a-i îmbrăca pe cei goi. Unii dintre cei care mărturisesc a 
fi copii ai lui Dumnezeu par dornici să-şi investească banii în lume, 
ca nu cumva să-i returneze Dătătorului ca daruri şi sacrificii. Ei uită 
misiunea lor divină, şi dacă continuă să urmeze poruncile inimilor 
lor egoiste şi să cheltuiască timp preţios şi bani pentru a-şi satisface 
mândria, Dumnezeu le va trimite contrariul, şi ei vor simţi apăsarea 
lipsei din cauza nerecunoştinţei lor. El va încredința talanţii unor 

ISpravnici mai credincioşi, care vor recunoaşte pretenţiile Lui asupra 
lor. 

Bogăția este o putere cu care poţi să faci bine sau rău. Dacă este 
folosită în mod corect, ea devine o sursă de recunoştinţă continuă 
pentru că darurile lui Dumnezeu sunt apreciate şi Dătătorul este 
recunoscut prin folosirea lor aşa cum a intenţionat Dumnezeu să 
fie folosite. Cei care jefuiesc pe Dumnezeu, neinvestind în cauza 
Sa şi pentru săracii care suferă, vor avea de-a face cu condamnarea 
adusă de dreptatea Lui. Tatăl nostru cel ceresc, care ne-a dat în 
păstrare orice dar bun, are milă de ignoranţa, de slăbiciunea şi de 
starea noastră fără nădejde. Pentru a ne salva de la moarte, El a dat 
de bunăvoie pe iubitul Său Fiu. El cere de la noi tot ce pretindem ca 
fiind al nostru. Neglijarea săracilor Lui care suferă este o neglijare a 
lui Hristos pentru că El ne spune că săracii sunt reprezentanţii Lui 
pe pământ. Mila şi binefacerea, arătate faţă de ei, sunt acceptate de 
Hristos ca şi când ar fi arătate faţă de El. 

Când săracii Domnului sunt neglijaţi şi uitaţi sau sunt salutaţi cu 
priviri reci şi cuvinte aspre, cel vinovat să nu uite că Îl neglijează 
pe Hristos în persoana sfinţilor Săi. Mântuitorul nostru identifică 
interesul Său cu cel al omenirii suferinde. După cum inima părintelui 
se simte atrasă cu afecţiune compătimitoare de cel suferind din mica 
sa turmă, tot aşa inima Răscumpărătorului nostru simpatizează cu 
cei mai săraci şi mai de jos dintre copiii Lui pământeşti. El i-a pus 
printre noi ca să trezească în inimile noastre acea iubire pe care o 
simte El faţă de cei suferinzi şi apăsaţi, şi El va lăsa să cadă judecăţile 
Sale peste oricine îi nedreptăţeşte, îi disprețuiește sau abuzează de 
el. 

Să nu uităm că Isus a luat toate nenorocirile şi durerile, sărăcia şi 
suferinţa omului în propria Sa inimă şi le-a făcut o parte a experienţei 
Sale. Deşi era Prinţul vieţii, El nu S-a identificat cu cei mari şi cu 
vază, ci cu cei smeriţi, apăsaţi şi suferinzi. El era Nazarineanul cel 
disprețuit, care n-avea unde să-Şi plece capul. El a devenit sărac de 
dragul nostru, ca noi, prin sărăcia Lui, să ne putem îmbogăţi. Acum 
El este Împăratul slavei, şi dacă ar veni încoronat cu maiestate, L-ar 
omagia milioane de oameni. Toţi s-ar lua la întrecere unul cu altul 
spre a-l da onoruri; toţi ar căuta să se afle în prezenţa Lui. Acum ne 
este acordată ocazia de a-L primi pe Hristos în persoana sfinților Săi. 
Dumnezeu doreşte ca voi să apreciaţi darurile Sale şi să le folosiţi 

spre slava Lui. Vă implor să vă deschideţi inimile pentru binefacere 
adevărată şi dezinteresată. 

Iubiţi fraţi, iubită comunitate, aţi neglijat întristător de mult dato- 
ria voastră faţă de copii şi tineri. În timp ce puneţi restricţii şi reguli 
asupra lor, trebuie să aveţi multă grijă să le arătaţi partea asemănă- 
toare cu Hristos din caracterul vostru, şi nu partea satanică. Copiii 
au nevoie continuă de supraveghere şi iubire afectuoasă. Legaţi-i 
de inima voastră şi păstraţi în faţa lor atât iubirea, cât şi temerea de 
Dumnezeu. Taţii şi mamele nu-şi stăpânesc propriul lor tempera- 
ment şi de aceea nu sunt potriviţi să stăpânească pe alţii. A înfrâna 
şi avertiza pe copiii voştri nu este tot ceea ce vi se cere. Mai trebuie 
să învăţaţi să faceţi ce este drept şi să iubiţi binefacerea, precum 
şi să umblaţi smeriţi cu Dumnezeu. Orice lucru îşi lasă amprenta 
asupra minţii tinere. Copiii vă studiază înfăţişarea, sunt influenţaţi 
de tonul vocii şi vă imită comportamentul. Taţi şi mame irascibili şi 
arţăgoşi predau copiilor lor lecţii pentru care, la o anumită perioadă 
din viaţa lor, ar da lumea întreagă, dacă le-ar aparţine, să-i dezveţe 
de ele. Copiii trebuie să vadă în viaţa părinţilor acea consecvență 
care este în conformitate cu credinţa lor. Printr-o viaţă consecventă 
şi exercitarea unei stăpâniri de sine, părinţii pot modela caracterul 
copiilor lor. 

În familiile noastre sunt aduse prea multe griji şi poveri şi este 
cultivată prea puţină simplitate naturală, pace şi fericire. Ar trebui 
să nu mai fiţi aşa de îngrijoraţi de ceea ce spune lumea şi să acordaţi 
mai multă atenţie membrilor familiei. Ar trebui să vă preocupe mai 
puţin politeţea lumească şi să daţi membrilor familiei mai multă 
afecţiune, iubire, voie bună şi curtoazie creştină. Mulţi trebuie să 
înveţe cum să facă din cămin un loc plăcut, un loc al bucuriei. Inimi 
recunoscătoare şi priviri amabile sunt mai valoroase decât bogăţia şi 
luxul şi mulţumirea cu lucrurile simple va face căminul fericit, dacă 
acolo este iubire. 

Isus, Răscumpărătorul nostru, a umblat pe pământ cu demnitatea 
unui rege; totuşi, El a fost blând şi smerit cu inima. În orice cămin, 
El a fost o lumină şi o binecuvântare pentru că a adus cu Sine voie 
bună, nădejde şi curaj. O, dacă ne-am mulţumi cu mai puţine dorinţe 
ale inimii, cu mai puţină străduinţă pentru lucruri greu de obţinut 
cu care să ne împodobim căminele şi să vedem ceea ce Dumnezeu 
preţuieşte mai mult decât bijuteriile, un duh blând şi liniştit, dar 

care nu este îndrăgit. Darul simplităţii, al blândeţii şi al adevăratei 
afecţiuni ar face un paradis din cel mai umil cămin. Este mai bine 
să înduri cu veselie orice neplăcere decât să te desparţi de pace şi 
mulţumire. 

Voi aveţi foarte mare nevoie să vă umiliţi inima înaintea lui 
Dumnezeu atunci când vedeţi starea tristă a copiilor voştri, fără 
Dumnezeu şi fără speranţă în lume. Ei nu apreciază şi nu respectă 
lucrurile sfinte pentru că treburile lumeşti obişnuite au fost pe acelaşi 
nivel cu interesele veşnice. Printre voi sunt tineri a căror slujire va fi 
acceptată de Dumnezeu dacă îşi vor preda Lui inimile, aşa cum au 
făcut Daniel şi tovarăşii lui. Dar puţini îşi dau seama într-adevăr de 
pericolul care împresoară tineretul de astăzi. Se cere mult curaj moral 
şi o rezistenţă constantă faţă de ispită spre a ajunge la o maturitate 
nobilă. Un caracter nepătat înaintea lui Dumnezeu este rar. Mulţi 
care nu se tem de Dumnezeu, şi ale căror picioare sunt pe calea cea 
largă spre moarte, aşteaptă să fie tovarăşii copiilor voştri. Aş dori să 
pot face ca tinerii să vadă şi să simtă primejdia lor, mai ales aceea 
de a încheia căsătorii nefericite. 

Puțin timp petrecut în semănarea unor seminţe sălbatice, dragi 
tineri, va produce o recoltă care vă va amărt toată viaţa; un ceas de 
necugetare şi o cedare în faţa ispitei vă pot orienta întreaga viaţă în 
direcţia cea rea. Puteţi avea numai o tinereţe; faceţi-o folositoare. 
O dată ce aţi trecut pragul, nu vă mai puteţi întoarce să îndreptaţi 
greşelile. Cel care refuză legătura cu Dumnezeu şi se aşează în calea 
ispitei va cădea cu siguranţă. Dumnezeu încearcă pe fiecare tânăr. 
Mulţi şi-au scuzat nepăsarea şi lipsa de respect din cauza exemplului 
rău pe care li l-au dat mărturisitori ai credinţei mai experimentați. 
Dar aceasta nu trebuie să împiedice pe nici unul să facă binele. La 
ziua socotelilor de pe urmă, nu veţi invoca astfel de scuze pe care 
le invocaţi acum. Veţi fi condamnaţi pe drept pentru că aţi cunoscut 
calea, dar n-aţi ales să mergeţi pe ea. 

Satana, acel arhivrăjmaş, se preface în înger de lumină şi vine la 
tineri cu ispitele lui amăgitoare, reuşind să-i câştige, pas cu pas, şi să- 
i întoarcă de pe calea datoriei. El este descris ca fiind un acuzator, un 
înşelător, un mincinos, un chinuitor şi un ucigaş. „Cine păcătuieşte, 
este de la Diavolul“. Fiecare călcare de lege atrage condamnarea 
sufletului şi provoacă neplăcerea divină. Gândurile inimii sunt cu- 
noscute de Dumnezeu. Când sunt nutrite gânduri necurate, nu este 

necesar ca ele să fie exprimate prin cuvinte sau fapte pentru a comite 
păcatul, aducând astfel condamnarea asupra sufletului. Curăţia lui 
este pătată şi ispititorul a triumfat. 

Fiecare om este ispitit când este atras de pofta lui însuşi şi momit. 
El s-a îndepărtat de calea virtuţii şi a binelui real, urmând după 
propriile lui înclinații. Dacă tinerii posedă integritate morală, ispitele 
cele mai puternice pot fi prezentate în zadar. Acţiunea lui Satana 
este să te ispitească, dar a te preda este propria ta acţiune. Nu stă 
în puterea întregii oştiri a lui Satana să forţeze pe cel ispitit să 
păcătuiască. Pentru păcat nu există scuză. 

În timp ce unii tineri îşi irosesc puterile în deşertăciune şi nebu- 
nie, alţii îşi instruiesc mintea, adunând cunoştinţă, încingân-du-se 
cu armură spre a se angaja în lupta vieţii, hotărâți s-o facă să fie un 
succes. Dar ei nu pot avea succes în viaţă, oricât de sus ar încerca să 
se caţere, dacă nu-şi concentrează afecțiunile asupra lui Dumnezeu. 
Dacă vor să se întoarcă la Domnul cu toată inima, respingând lingu- 
şirile celor care slăbesc în cea mai mică măsură ţinta lor de a face 
binele, ei vor avea tărie şi încredere în Dumnezeu. 

Cei care iubesc societatea îşi satisfac frecvent această caracte- 
ristică, până ce devine o pasiune dominantă. A se îmbrăca, a vizita 
locuri de distracţie, a râde şi a discuta despre subiecte mai uşoare 
decât deşertăciunea — aceasta este ţinta vieţii lor. Ei nu pot suporta 
să citească Biblia şi să-şi aţintească privirea spre lucrurile cereşti. 
Sunt nenorociţi dacă nu există ceva care să-i excite. N-au în ei putere 
spre a fi fericiţi, ci fericirea lor depinde de societatea altor tineri, tot 
atât de necugetaţi şi nepăsători ca şi ei. Puterile, care ar trebui să fie 
folosite pentru scopuri nobile, le predau nebuniei şi risipei. 

Tânărul care găseşte bucurie şi fericire în citirea Cuvântului lui 
Dumnezeu şi în ora de rugăciune este continuu reîmprospătat prin 
energia care vine din fântâna vieţii. El va atinge o înălţime de desă- 
vârşire morală şi o lărgime de cugetare pe care alţii n-o pot concepe. 
Comunicarea cu Dumnezeu încurajează cugete curate, aspirații no- 
bile, înţelegeri clare ale adevărului şi ţinte înalte de acţiune. Cei care 
îşi leagă în felul acesta sufletele de Dumnezeu sunt recunoscuţi de 
EI ca fii şi fiice ale Sale. Ei ajung continuu din ce în ce mai sus, 
obţinând vederi mai clare despre Dumnezeu şi veşnicie, până ce 
Domnul îi face canale de lumină şi înţelepciune pentru lume. 

Unii dintre tinerii din ____ sunt într-o împietrită stare de păcat; ei 
sunt necuviincioşi, necurtenitori, grosolani şi răzvrătiți. Au avut o 
mare lumină şi au refuzat-o. Dacă aleg acum calea păcii, ei trebuie să 
facă aceasta mai degrabă din principiu decât din simţământ. Păcatul 
şi sfinţenia nu pot face compromis. Biblia nu conţine nici o aprobare 
a impietăţii, nici cuvinte plăcute de îngăduinţă şi iubire pentru cel 
care stăruie în nepocăinţă. Isus a venit să atragă pe toţi oamenii 
la El, şi urmaşii Lui trebuie să umble în lumina exemplului Său, 
sacrificând orice comoditate sau reputaţie, implicând chiar orice 
pericol al averii sau al vieţii. Numai în felul acesta pot ei duce lupta 
cea bună a credinţei. 

Tinerilor le este oferit un mărgăritar de mare preţ. Ei pot vinde to- 
tul ca să cumpere acest mărgăritar sau pot să-l refuze, spre pierderea 
lor veşnică. Cerul poate fi dobândit de toţi cei care vor să corespundă 
condiţiilor puse în Cuvântul lui Dumnezeu. Răscumpărătorul nostru 
a fost ascultător până la moarte; El S-a dat pe Sine ca jertfă pentru 
păcat. Voi sunteţi răscumpăraţi „cu sângele scump al lui Hristos, 
Mielul fără cusur“. „Sângele lui Isus Hristos, Fiul Lui, ne curăţeşte 
de orice păcat“. Prieteni tineri, voi vă puteţi făuri scopuri serioase 
prin propria voastră putere, vă puteţi măguli că puteţi urma o cale 
dreaptă fără să vă supuneţi inima influenţei stăpânitoare a Duhului 
lui Dumnezeu, dar în felul acesta voi nu v-aţi făcut fericiţi. Spiri- 
tul vostru agitat cere varietate şi însetează după plăcere, distracţie 
şi râsete şi după societatea tovarăşilor voştri tineri. Voi vă săpaţi 
fântâni crăpate care nu conţin apă. Mintea şi acţiunile voastre sunt 
stăpânite de o putere amăgitoare. Fericirea este de găsit numai în 
pocăință faţă de Dumnezeu şi credinţă faţă de Domnul nostru Isus 
Hristos. Pentru că inima voastră este plină de răzvrătire, ea răsuflă în 
cuvintele voastre. Rugăciunile voastre egoiste şi formele religioase 
pot linguşi conştiinţa, dar ele nu fac decât să mărească pericolul. 
Firea voastră nu este reînnoită. 

Sângele preţios al lui Isus este izvorul pregătit să curețe sufletul 
de întinăciunea păcatului. Când vă hotărâți să-L acceptaţi pe El ca 
prieten, o lumină nouă şi trainică va străluci de la crucea lui Hristos. 
Un simţământ adevărat al sacrificiului şi mijlocirii scumpului nostru 
Mântuitor va zdrobi inima care devenise împietrită de păcat şi în 
suflet veţi avea iubire, recunoştinţă şi smerenie. Predarea inimii lui 
Isus îl face pe cel răzvrătit să se pocăiască şi apoi vorbirea sufletului 

ascultător este: „Cele vechi s-au dus; iată că toate lucrurile s-au făcut 
noi“. Aceasta este adevărata religie a Bibliei. Tot ce este mai puţin 
decât atât este înşelăciune. 

Tinerii n-au înţeles că libertatea şi lumina pot fi păstrate numai 
prin lepădare de sine şi o continuă veghere şi rugăciune, împreună cu 
o constantă încredere în meritele sângelui lui Hristos. Când Duhul 
Sfânt vine asupra sufletului, voinţa şi puterile omului trebuie să 
răspundă influenţei Lui. Cei care rămân în Hristos vor fi fericiţi, 
veseli şi bucuroşi în Dumnezeu. O blândeţe calmă se va manifesta în 
glas, un respect pentru lucrurile spirituale şi veşnice vor fi exprimate 
în acţiune şi muzică, o muzică veselă, care va răsuna de pe buze, 
pentru că ea adie de la tronul lui Dumnezeu. Aceasta este taina 
evlaviei, care nu-i uşor de explicat, dar, cu toate acestea, este simțită 
şi gustată. O inimă încăpăţânată şi răzvrătită poate închide uşa pentru 
toate plăcutele influenţe ale harului lui Dumnezeu şi pentru toată 
bucuria în Duhul Sfânt, dar căile înţelepciunii sunt căi ale prieteniei 
şi toate cărările ei sunt pace. Cu cât suntem mai strâns legaţi de 
Hristos, cu atât mai mult vor arăta cuvintele şi faptele noastre puterea 
alinătoare şi transformatoare a harului Său. 

Fac apel la tinerii din ___ să ia seama la căile lor şi să schimbe 
cursul acţiunii lor înainte de a fi prea târziu. Unii dintre voi vă mân- 
driţi cu capacităţile voastre, dar cu cât sunt mai de valoare talanţii 
încredinţaţi vouă spre păstrare, cu atât mai mare va fi condamna- 
rea voastră, dacă aceste daruri ale cerului sunt folosite în slujba lui 
Satana. Dumnezeu poate lucra fără voi, dar voi nu puteţi lucra fără 
Dumnezeu. Voi sunteţi cei care veţi suferi fără Isus. Pentru unii 
tineri din ___, poruncile lui Dumnezeu sunt ca tufele de mărăcini şi 
spini. Faptul că ei cunosc adevărul îi face să le fie greu să-şi îngă- 
duie plăceri păcătoase, pentru că nu îşi pot scoate de tot din minte 
pretenţiile pe care le are Dumnezeu de la ei. Există un simţământ de 
nelinişte faţă de restricţia astfel impusă. Ei încearcă să scape de acest 
glas dojenitor, dar se pomenesc că-şi fac singuri rău, provocându-şi 
multe dureri. O, de-ar veni la Izvorul apelor vii mai înainte de a fi 
întristat Duhul lui Dumnezeu pentru ultima dată! 

Încă câteva cuvinte pentru membrii comunităţii. Hristos a spus: 
„Dacă voieşte cineva să vine după Mine, să se lepede de sine, să-şi 
ia crucea, şi să Mă urmeze“. Nu trebuie să ne facem cruci pentru noi 
înşine, îmbrăcându-ne în saci, înţepându-ne trupurile sau refuzând 

mâncarea sănătoasă şi hrănitoare. Nu trebuie să ne închidem în 
mănăstiri, departe de lume, şi să nu facem nici un bine semenilor 
noştri, crezând că aceasta este crucea lui Hristos; nu ni se cere nici 
să ne expunem sănătatea şi viața inutil, nici să urcăm jelind dealul 
vieții creştine, socotind că este păcat să fii vesel, mulţumit, fericit 
şi bucuros. Toate acestea sunt cruci făcute de om, iar nu crucea lui 
Hristos. 

A purta crucea lui Hristos înseamnă a ne stăpâni patimile pă- 
cătoase, a practica bunăvoința creştină, chiar dacă este incomod; 
înseamnă a vedea lipsurile celor în nevoie şi celor suferinzi şi a ne 
lepăda de noi înşine pentru a-i uşura pe ei şi a ne deschide inimile 
şi uşile pentru orfanii fără cămin, cu toate că, făcând acest lucru, 
ne punem la încercare banii şi răbdarea. Aceşti copii sunt membri 
mai tineri ai familiei lui Dumnezeu şi trebuie să primească iubire 
şi îngrijire şi să fie crescuţi în învăţătura şi mustrarea Domnului. 
Aceasta este o cruce care, dacă este ridicată şi purtată cu bucurie 
pentru Hristos, se va dovedi o diademă de slavă în Împărăţia lui 
Dumnezeu. 

Fraţilor, de dragul lui Hristos, umpleţi-vă viaţa cu fapte bune, 
chiar dacă lumea nu vă apreciază eforturile şi nu vă dă nici un credit. 
Aceasta înseamnă lepădare de sine. Egoismul este cel mai chinuitor 
jug pe care membrii bisericii l-au pus vreodată pe gâtul lor; dar cât 
de mult este îndrăgit de cei care mărturisesc a fi urmaşi ai lui Hristos! 
Tot ce aveţi Îi aparţine lui Dumnezeu. Feriţi-vă să nu adunaţi în mod 
egoist darurile pe care vi le-a dat El pentru văduvă şi orfan. Hristos a 
părăsit slava, onoarea şi înalta Sa putere şi, de dragul nostru, a ajuns 
sărac pentru ca, prin sărăcia Lui, noi să ne putem îmbogăţi. Şi acum, 
întrebarea care ne confruntă: Ce vom face noi, în mod individual, 
pentru Isus, care Şi-a dat viaţa pentru o lume ruinată? 

În Predica Sa de pe Munte, Hristos îi îndeamnă pe urmaşii Săi 
să nu permită ca mintea să le fie absorbită de lucrurile pământeşti. 
EI spune lămurit: „Nu puteţi sluji lui Dumnezeu şi lui Mamona. 
De aceea vă spun: «Nu vă îngrijoraţi de viaţa voastră, gândindu-vă 
ce veţi mânca, sau ce veţi bea; nici de trupul vostru, gândindu-vă 
cu ce vă veţi îmbrăca. Oare nu este viaţa mai mult decât hrana, şi 
trupul mai mult decât îmbrăcămintea? Şi de ce vă îngrijoraţi de 
îmbrăcăminte? Uitaţi-vă cu băgare de seamă cum cresc crinii de pe 
câmp; ei nici nu torc, nici nu ţes; totuşi vă spun că nici Solomon, în 
toată slava lui, nu s-a îmbrăcat ca unul din ei»“. 

Cuvintele acestea sunt pline de însemnătate. Ele au fost aplica- 
bile în zilele lui Hristos şi sunt aplicabile şi în zilele noastre. Aici, 
Isus pune în contrast simplitatea naturală a florilor câmpului cu îm- 
brăcămintea împodobită artificial. El declară că slava lui Solomon 
nu suportă comparaţie cu frumuseţea florilor naturale. Aici este o 
învăţătură pentru toţi cei care doresc să cunoască şi să facă voia lui 
Dumnezeu. Isus a observat grija şi devoţiunea dată îmbrăcămintei 
şi ne-a avertizat, ba chiar ne-a poruncit să nu-i acordăm prea multă 
atenţie. Este important să luăm seama la cuvintele Lui. Solomon a 
fost atât de preocupat de înfăţişarea exterioară, încât n-a reuşit să-şi 
înalțe sufletul printr-o continuă legătură cu Dumnezeul înţelepciunii. 
Desăvârşirea şi frumuseţea de caracter au fost trecute cu vederea 
în încercarea lui de a obţine frumuseţe exterioară. El şi-a vândut 
onoarea şi integritatea de caracter, căutând să se slăvească pe sine 
înaintea lumii şi, în cele din urmă, a devenit un despot, susținându-şi 
extravaganţa prin împilare împovărătoare asupra poporului. La înce- 
put, el şi-a pervertit inima, apoi a căzut de la credinţa în Dumnezeu 
şi în cele din urmă a ajuns un închinător la idoli. 

Când le vedem pe surorile noastre că se îndepărtează de simpli- 
tatea în îmbrăcăminte şi cultivă iubire pentru moda lumii, ne simţim 
tulburaţi. Prin umblarea lor pe această cale, ele se despart de Dum- 
nezeu şi neglijează împodobirea lăuntrică. Ele nu trebuie să se simtă 

libere să folosească timpul dat lor de Dumnezeu cu împodobirea 
inutilă a îmbrăcămintei. Cu 

cât mai bine ar putea fi folosit acesta în cercetarea Scripturilor, 
obţinând astfel o completă cunoaştere a profeţiilor şi a învățăturilor 
practice ale lui Hristos. 

Fiind creştini, trebuie să nu ne angajăm în nici o ocupaţie asupra 
căreia nu putem cere cu conştiinţa împăcată binecuvântarea Domnu- 
lui. În lucrarea inutilă pe care o faceţi pentru îmbrăcămintea voastră, 
simţiţi voi, surorilor, o conştiinţă curată? În timp ce vă concentrați 
din greu mintea asupra încreţiturilor, fundelor şi panglicilor, puteţi 
înălța voi sufletul la Dumnezeu în rugăciune ca El să vă binecu- 
vânteze eforturile? Timpul consumat în felul acesta putea fi devotat 
pentru a face bine altora şi pentru cultivarea sufletelor voastre. 

Multe dintre surorile noastre sunt persoane cu o bună îndemânare 
şi, dacă talentele lor ar fi folosite spre slava lui Dumnezeu, ele ar 
avea succes în câştigarea multor suflete la Hristos. Nu vor fi ele 
răspunzătoare pentru sufletele pe care le-ar fi putut câştiga, dacă 
extravaganţa în îmbrăcăminte şi grijile acestei lumi n-ar fi schilodit 
şi pipernicit puterile date lor de Dumnezeu, încât ele nu au simţit 
povara lucrării? Satana a inventat moda pentru a ţine mintea femeilor 
atât de ocupată cu subiectul îmbrăcămintei, încât să nu poată cugeta 
decât puţin la altceva. 

Datoria care le revine mamelor de a-şi creşte copiii în învăţătura 
şi mustrarea Domnului nu poate fi îndeplinită dacă ele vor continua 
să se îmbrace în acelaşi fel. Ele n-au timp să se roage sau să cerceteze 
Scripturile ca să poată înţelege adevărul şi să-l predea copiilor lor. 
Nu este numai privilegiul, ci şi datoria fiecăruia să crească zilnic 
în cunoaşterea lui Dumnezeu şi a adevărului. Dar scopul lui Satana 
este câştigat dacă poate inventa ceva care să atragă mintea atât de 
mult, încât să nu poată face aceasta. Motivul pentru care atât de 
mulţi nu doresc să participe la orele de rugăciune şi de angajare 
în exerciţii religioase este că mintea este dedicată altor lucruri. Ei 
se conformează lumii în materie de îmbrăcăminte, iar sufletele pe 
care ar fi putut să le ajute, lăsând ca lumina lor să strălucească în 
fapte bune, sunt întărite în necredinţa lor prin umblarea discordantă 
a acestor pretinşi creştini. 

Dumnezeu ar fi bucuros ca surorile noastre să se îmbrace în 
haine simple şi de bun gust şi să se angajeze serios în lucrarea Dom- 

nului. Ele nu sunt deficitare în destoinicie, iar dacă şi-ar folosi corect 
talentele pe care le au deja, eficienţa lor ar fi mult mărită. Dacă 
timpul pe care îl irosesc acum în lucrare inutilă ar fi dedicat cerce- 
tării Cuvântului lui Dumnezeu, explicându-l apoi altora, propriul 
lor suflet ar fi îmbogăţit cu perle de adevăr, şi ele ar fi întărite şi 
înnobilate prin efortul făcut pentru a înţelege temeiurile credinţei 
noastre. Dacă surorile noastre ar fi creştine biblice conştiincioase, 
căutând să folosească orice ocazie spre a lumina pe alţii, am vedea 
zeci şi zeci de suflete îmbrăţişând adevărul numai prin sacrificiul de 
sine al străduinţelor lor. Surorilor, în ziua când socotelile tuturor vor 
fi cântărite, veţi fi bucuroase să vă revedeţi viaţa sau veţi simţi că a 
fost căutată frumuseţea exterioară a omului, în timp ce frumuseţea 
lăuntrică a sufletului a fost aproape în întregime neglijată? 

Au surorile noastre suficient zel şi curaj moral să ia loc fără 
scuză pe platforma biblică? În privinţa aceasta, apostolul a dat cele 
mai explicite îndrumări: „Vreau de asemenea ca femeile îmbrăcate 
în chip cuviincios, cu ruşine şi sfială, nu cu împletituri de păr, nici cu 
aur, nici cu mărgăritare, nici cu haine scumpe, ci cu fapte bune, cum 
se cuvine femeilor, care spun că sunt evlavioase“. Prin apostolul Său, 
Domnul vorbeşte aici, în mod expres, împotriva purtării bijuteriilor 
şi podoabelor din aur. Fie ca cei care au avut experienţă să înțeleagă 
şi să nu abată din cale pe alţii în privinţa aceasta prin exemplul lor. 
Acel inel de pe degetul vostru poate fi foarte simplu, dar el nu este 
necesar şi, purtându-l, are o influenţă rea asupra altora. 

În mod deosebit, soțiile pastorilor noştri să fie foarte atente să 
nu se îndepărteze de învăţăturile lămurite ale Bibliei cu privire la 
subiectul îmbrăcămintei. Multe socotesc aceste instrucțiuni prea 
demodate ca să mai ţină seama de ele, dar El, care le-a dat ucenicilor 
Săi, a înţeles primejdiile care vin din iubirea de îmbrăcăminte din 
timpul nostru şi ne-a trimis o notă de avertizare. Vom lua noi seama 
la avertizare şi vom fi înţelepţi? Extravaganţa în îmbrăcăminte este 
în continuă creştere. Dar sfârşitul nu este aici. Moda este în continuă 
schimbare şi surorile noastre urmează pe urmele ei, indiferent de 
timp sau cheltuială. Pe îmbrăcăminte se cheltuieşte o mare sumă de 
bani, când ar trebui ca ei să fie redaţi lui Dumnezeu, Dătătorul. 

Îmbrăcămintea simplă şi cu gust a clasei mai sărace adesea apare 
în contrast izbitor cu îmbrăcămintea surorilor mai bogate, şi această 
diferenţă, de multe ori, dă naştere unui simţământ de jenă din par- 


[631] 


[632] 


602 Mărturii pentru comunitate vol.4 


tea celor sărace. Unele încearcă să le imite pe surorile mai bogate, 
împodobind, încreţind şi potrivind materiale de o calitate inferioară, 
ca să se apropie cât mai mult posibil de ele în îmbrăcăminte. Fetele 
sărace, care primesc numai doi dolari pe săptămână pentru munca 
lor, vor cheltui fiecare bănuţ spre a se îmbrăca asemenea celorlalte 
care nu sunt obligate să-şi câştige traiul muncind. Tinerele acestea 
n-au nimic de pus în vistieria lui Dumnezeu. Şi timpul lor este pe 
deplin ocupat cu aranjarea îmbrăcămintei, ca hainele lor să fie cât 
mai la modă, asemenea surorilor lor; şi astfel ele n-au timp pentru 
dezvoltarea minţii, pentru studierea Cuvântului lui Dumnezeu, pen- 
tru rugăciunea în taină sau pentru adunarea de rugăciune. Mintea 
este întru totul ocupată cu planuri despre cum să apară aşa de bine, ca 
surorile lor. Pentru a împlini scopul acesta, este sacrificată sănătatea 
fizică, mintală şi morală. Fericirea şi favoarea lui Dumnezeu sunt 
puse pe altarul modei. 

Multe nu vor lua parte la serviciul divin din Sabat pentru că 
îmbrăcămintea lor nu este ca stil şi împodobire, asemenea celei a 
surorilor lor creştine. Vor ţine surorile mele seamă de aceste lucruri 
aşa cum sunt şi vor înţelege pe deplin greutatea influențelor asupra 
altora? Mergând pe o cale interzisă, ele conduc pe altele pe aceeaşi 
cale a neascultării şi alunecării. Simplitatea creştină este sacrificată 
pentru împodobirea exterioară. Surorile mele, cum să schimbăm 
toate acestea? Cum să scăpăm din cursa lui Satana şi să rupem 
lanţurile care ne-au legat în robia modei? Cum să recâştigăm ocaziile 
pierdute? Cum să aducem puterile noastre la o activitate sănătoasă, 
viguroasă? Există numai o singură cale, şi aceasta este să facem din 
Biblie regula noastră de viaţă. Toţi trebuie să lucreze serios spre a 
face bine altora, a veghea în rugăciune, a lua mult neglijata cruce 
şi a ţine seamă de avertismentele şi instrucţiunile Celui care a zis: 
„Dacă voieşte cineva să vine după Mine, să se lepede de sine însuşi, 
să-şi ia crucea, şi să Mă urmeze“. 

Surorile mele creştine, priviţi în oglindă, în Legea lui Dumne- 
zeu, şi verificaţi-vă umblarea prin primele patru porunci. Acestea 
definesc, în mod explicit, datoria noastră faţă de Dumnezeu. El cere 
afecţiuni neîmpărţite; şi tot ceea ce tinde să absoarbă mintea şi să 
o îndepărteze de Dumnezeu ia forma unui idol. Adevăratul şi viul 
Dumnezeu este îndepărtat din cuget şi inimă, şi templul sufletului 
este profanat prin închinarea la alți idoli înaintea Domnului. „Să nu 

ai alţi dumnezei afară de Mine“, zice porunca. Să ne cercetăm inima, 
să comparăm viaţa şi caracterul cu poruncile şi preceptele lui Iehova 
şi apoi să căutăm cu sârguinţă să ne corectăm greşelile. 

Ultimele şase porunci precizează datoriile omului faţă de semenii 
lui. Aici sunt scoase în evidenţă obligaţii solemne, care sunt călcate 
în picioare în fiecare zi de către cei care mărturisesc că păzesc porun- 
cile. Cei care au fost luminaţi prin harul lui Dumnezeu, care au fost 
adoptați în familia regală, nu trebuie să rămână tot copii în lucrarea 
Domnului. Dacă ei folosesc cu înţelepciune darul primit, capacitatea 
lor va creşte, cunoştinţa va fi mai extinsă, iar lor li se va încredința o 
şi mai mare măsură din puterea divină. Depunând eforturi serioase, 
bine îndrumate spre a aduce pe semenii lor la cunoştinţa adevărului, 
ei vor deveni tari în Domnul, şi pentru lucrarea neprihănirii de pe 
pământ, ei vor primi răsplata vieţii veşnice din Împărăţia cerurilor. 
Acesta este privilegiul surorilor noastre. Şi când le vedem folosind 
timpul lui Dumnezeu şi banii în expunerea inutilă a îmbrăcămintei, 
nu putem decât să le avertizăm că ele calcă nu numai primele pa- 
tru, ci şi uimele şase porunci. Ele nu fac ca Dumnezeu să fie ţinta 
supremă a închinării lor şi nici nu-şi iubesc semenii ca pe ele însele. 

Hristos este exemplul nostru. Noi trebuie să păstrăm modelul 
mereu în faţa noastră şi să contemplăm nemărginita jertfă care a fost 
adusă pentru a ne răscumpăra din robia păcatului. Dacă ne găsim 
condamnaţi când privim în oglindă, să nu ne aventurăm mai departe 
în călcarea Legii, ci să facem o întoarcere şi să spălăm hainele 
caracterului nostru în sângele Mielului, ca să poată fi fără pată. Să 
strigăm cum a strigat David: „Deschide-mi ochii, ca să văd lucrurile 
minunate ale Legii Tale!“ Cele cărora Dumnezeu le-a încredinţat 
timp şi bani ca să poată fi o binecuvântare pentru omenire, dar care 
au irosit inutil aceste daruri pentru ele şi copiii lor, vor avea de dat o 
socoteală înfricoşătoare la bara de judecată a lui Dumnezeu. 

„Căci iată, vine ziua care va arde ca un cuptor! Toţi cei trufaşi şi 
toți cei răi vor fi ca miriştea; ziua care vine îi va arde, zice Domnul 
oştirilor, şi nu le va lăsa nici rădăcină, nici ramură“. Cei necredincioşi 
în curând vor avea să cugete la altceva decât la îmbrăcăminte şi 
înfăţişarea lor; şi când mintea lor este smulsă de la aceste lucruri 
prin suferinţă şi încurcătură, ele n-au spre ce să se îndrepte. Nu 
sunt prizoniere ale speranţei şi de aceea nu se întorc spre Fortăreaţă. 
Inimile lor vor slăbi de nemulţumire şi teamă. Ele n-au făcut din 

Dumnezeu locul lor de scăpare şi El nu va fi mângâierea lor. El va 
râde de nenorocirea lor şi Îşi va bate joc, când frica va veni peste 
ele. 

Aceia dintre păzitorii Sabatului care au cedat influenţei faţă de 
lume trebuie să fie puşi la probă. Pericolele zilelor de pe urmă sunt 
asupra noastră şi o încercare, pe care mulţi n-au aşteptat-o, se află în 
faţa poporului care mărturiseşte a fi al lui Dumnezeu. Va fi pusă la 
încercare autenticitatea credinţei lor. Mulţi s-au unit cu cei lumeşti 
în mândrie, vanitate şi căutare de plăceri, plăcându-le să creadă că 
pot face acest lucru şi totuşi să fie creştini. Dar astfel de îngăduinţe 
îi despart de Dumnezeu şi fac din ei copii ai lumii. Hristos nu ne-a 
dat un astfel de exemplu. Numai cei care se leapădă de sine, şi duc o 
viaţă de cumpătare, smerenie şi sfințire, sunt adevărații urmaşi ai lui 
Isus, şi unii ca aceştia nu se pot bucura de societatea iubitorilor de 
lume. 

Mulţi se îmbracă la fel ca lumea pentru a avea o influenţă asupra 
necredincioşilor, dar fac o greşeală regretabilă. Dacă ei vor să aibă 
o influenţă adevărată şi salvatoare, să trăiască mărturisirea lor de 
credinţă, să-şi arate credinţa prin fapte bune şi să facă deosebire 
clară între creştin şi cel lumesc. Cuvintele, îmbrăcămintea, faptele să 
vorbească despre Dumnezeu. Atunci, asupra tuturor celor din jurul 
lor va fi revărsată o influenţă sfântă şi chiar şi necredincioşii vor 
lua cunoştinţă că ei au fost cu Isus. Dacă doreşte cineva să aibă o 
influenţă care să vorbească în favoarea adevărului, să trăiască după 
mărturisirea lor de credinţă şi să imite astfel Modelul cel smerit. 

Mândra, ignoranţa şi nebunia sunt însoțitori permanenţi. Dom- 
nul n-are plăcere de mândria manifestată în mijlocul poporului care 
mărturiseşte că este al Lui. El este dezonorat de conformarea lor faţă 
de moda nesănătoasă, lipsită de modestie şi scumpă a acestui veac 
degenerat. 

Moda stăpâneşte lumea; şi ea este o stăpână tiranică, adesea 
obligându-i pe cei devotați ei să se supună la mari neplăceri şi lipsă 
de confort. Moda pretinde lucruri iraționale şi nu se interesează de 
consecinţe. Ea are o putere fascinantă şi este gata să critice şi să râdă 
de săraci, dacă nu urmează calea ei cu orice preţ, chiar cu sacrificiul 
vieţii. Satana triumfă că planurile lui reuşesc aşa de bine şi moartea 
râde de nebunia nimicitoare de sănătate şi zelul orb al închinătorilor 
la altarul modei. 

Pentru a ocroti pe poporul lui Dumnezeu de influenţa corupătoare 
a lumii şi a promova sănătatea fizică şi morală în mijlocul nostru a 
fost prezentată reforma îmbrăcămintei. Ea n-a fost intenţionată să 
fie un jug al robiei, ci o binecuvântare; nu pentru a înmulţi munca, 
ci pentru a economisi cheltuiala. Aceasta ar deosebi pe poporul lui 
Dumnezeu de lume şi astfel ar servi ca o barieră împotriva modei şi 
nebuniilor ei. El, care cunoaşte sfârşitul de la început, care înţelege 
natura şi nevoile noastre — milostivul nostru Răscumpărător — a 
văzut primejdiile şi dificultăţile noastre şi a binevoit să ne dea la 
timp avertisment şi îndrumare cu privire la obiceiurile vieţii noastre, 
chiar şi în alegerea potrivită de hrană şi îmbrăcăminte. 

Satana născoceşte încontinuu câte un stil nou de îmbrăcăminte, 
care să se dovedească vătămător pentru sănătatea fizică şi morală, 
şi el nu mai poate de bucurie când îi vede pe cei care mărturisesc 
a fi creştini că acceptă cu înflăcărare moda pe care el a inventat-o. 
Cantitatea de suferinţă fizică provocată de îmbrăcămintea nefirească 
şi nesănătoasă nu poate fi estimată. Multe au devenit invalide pe 
viaţă prin conformarea lor la cerinţele modei. Dislocări şi diformi- 
tăţi, cancer şi alte boli îngrozitoare sunt printre rezultatele rele ale 
îmbrăcămintei la modă. 

Multe stiluri de îmbrăcăminte care erau nepotrivite şi chiar ridi- 
cole au fost, în general, adoptate pentru că aceasta era moda. Printre 
aceste mode periculoase erau acele cercuri mari, care adesea prici- 
nuiau o expunere necuviincioasă a persoanei. În contrast cu aceasta 
a fost prezentată o îmbrăcăminte cu gust, modestă şi care vine bine, 
care va scuti de acele cercuri şi rochii care ating pământul, oferind 
o acoperire potrivită membrelor corpului. Dar reforma în îmbră- 
căminte cuprinde mai mult decât scurtarea rochiei şi îmbrăcarea 
membrelor. Ea include fiecare articol de îmbrăcăminte al persoanei. 
Ridică greutatea de pe şolduri şi atârnă rochiile de umeri. Înlătură 
corsetele strâmte, care apasă pe plămâni, stomac şi alte organe in- 
terne, provocând încovoierea spinării şi aproape un nenumărat şir 
de boli. Reforma în îmbrăcăminte prevede protecţie şi dezvoltare 
potrivită pentru fiecare parte a trupului. 

Pentru cei care au adoptat complet reforma în îmbrăcăminte, 
apreciind avantajele ei şi luând cu dragă inimă poziţia lor în opoziţie 
cu mândria şi moda, ea s-a dovedit a fi o binecuvântare. Când e 
făcută cum trebuie, ea devine o îmbrăcăminte potrivită, care vine 

bine, recomandându-se persoanelor cu judecată sănătoasă, chiar şi 
celor care nu aveau credinţa noastră. 

Se poate pune întrebarea: „Pentru ce a fost lăsată la o parte 
această îmbrăcăminte şi pentru care motiv a încetat să fie apărată 
reforma în îmbrăcăminte? Motivul pentru această schimbare îl 
voi arăta aici pe scurt. În timp ce multe dintre surorile noastre au 
acceptat această reformă din principiu, altele s-au opus stilului de 
îmbrăcăminte simplu şi sănătos care era propus. A necesitat multă 
muncă spre a introduce această reformă în mijlocul poporului nostru. 
N-a fost de ajuns să fie prezentate înaintea surorilor noastre avan- 
tajele unei astfel de îmbrăcăminţi şi să le convingi că şi Dumnezeu 
o aprobă. Moda avea o putere aşa de mare asupra lor, încât nu se 
puteau desprinde de sub stăpânirea ei, chiar pentru a asculta de po- 
runcile raţiunii şi conştiinţei. Şi multe dintre cele care au mărturisit 
că vor accepta reforma n-au făcut nici o schimbare în obiceiurile lor 
rele de îmbrăcăminte, cu excepţia scurtării rochiilor şi a îmbrăcării 
membrelor. 

Şi asta nu era totul. Unele dintre cele care au adoptat reforma 
n-au fost gata să arate, prin exemplu, avantajele îmbrăcămintei, să 
prezinte, când erau întrebate, motivele pentru care au adoptat-o şi să 
lase problema să rămână aici. Ele au încercat să modeleze conştiinţa 
altora după a lor proprie. Dacă ele o purtau, însemna că şi altele 
trebuia s-o îmbrace. Ele au uitat că nimeni nu trebuie să fie obligat 
să aplice reforma în îmbrăcăminte. 

N-a fost datoria mea să impun acest subiect asupra surorilor mele. 
După ce l-am prezentat înaintea lor aşa cum mi-a fost arătat, le-am 
lăsat cu propria lor conştiinţă. Lucrarea de reformă este întotdeauna 
însoţită de sacrificiu. Ea cere ca iubirea de comoditate, de interes 
egoist şi patima ambiţiei să fie ţinute în supunere faţă de principiile 
de dreptate. Oricine are curajul să reformeze trebuie să întâmpine 
obstacole. I se va împotrivi conservatorismul celor ale căror afaceri 
sau plăceri îi aduc în legătură cu adepţii modei şi care vor pierde 
sprijinul prin schimbare. 

Multe simţăminte nefericite au fost pricinuite de cei care le 
impuneau surorilor reforma în îmbrăcăminte. Pentru extremişti, 
reforma aceasta însemna suma şi esenţa religiei. Aceasta era tema 
conversaţiei şi povara inimii lor, iar mintea le-a fost astfel îndepărtată 
de la Dumnezeu şi adevăr. Ei n-au reuşit să nutrească spiritul lui 

Hristos şi au manifestat o mare lipsă de amabilitate adevărată. În 
loc să preţuiască îmbrăcămintea pentru avantajele ei reale, se părea 
că ei erau mândri de originalitatea ei. Poate că nici o problemă 
n-a pricinuit vreodată în mijlocul nostru o astfel de dezvoltare a 
caracterului cum a făcut reforma în îmbrăcăminte. 

În timp ce multe tinere au adoptat această îmbrăcăminte, unele s- 
au străduit să evite crucea prin îngăduirea de ornamente vestimentare 
exterioare, făcând-o mai degrabă un blestem decât o binecuvântare. 
Pentru cele care au îmbrăcat-o fără tragere de inimă, dintr-un sim- 
țământ al datoriei, ea a devenit un jug greu. Iar altele, care erau, în 
aparenţă, cele mai zeloase reformatoare, au manifestat o regretabilă 
lipsă de aranjament şi de bun gust în îmbrăcăminte. Ea n-a fost 
conform cu modelul aprobat. Unele doreau să aibă un costum variat 
— haina dintr-un material, taiorul din altul, iar pantalonii din altul. 
Altele purtau fusta foarte lungă, aşa încât din pantaloni se puteau 
vedea doar vreo doi, trei centimetri, făcând astfel ca îmbrăcămintea 
să fie neproporțională şi fără gust. Costumele acestea groteşti şi 
dezordonate i-au dezgustat pe mulţi, care ar fi fost mulţumiţi cu 
reforma în îmbrăcăminte aşa cum a fost propusă iniţial. 

Unii au fost foarte tulburaţi pentru că n-am făcut din îmbrăcă- 
minte o chestiune de punere la probă, iar alţii pentru că le-am sfătuit 
pe cele care aveau soţi sau copii necredincioşi să nu adopte reforma 
în îmbrăcăminte, întrucât ea putea duce la nefericire, care ar fi con- 
tracarat tot binele care ar fi rezultat din folosirea ei. Timp de ani, am 
purtat povara acestei lucrări şi am muncit pentru a stabili unitatea de 
îmbrăcăminte în mijlocul surorilor noastre. 

Într-o viziune pe care am avut-o la Battle Creek, la 3 ianuarie 
1875, mi-a fost arătată starea de lucruri pe care am prezentat-o aici şi 
că diversitatea mare în îmbrăcăminte era un prejudiciu pentru cauza 
adevărului. Ceea ce s-ar fi dovedit o binecuvântare, dacă era adoptată 
în mod uniform şi purtată cum se cuvine, a devenit un reproş şi, în 
unele cazuri, chiar o ruşine. 

Unele dintre cele care purtau această îmbrăcăminte suspinau din 
cauza ei ca fiind o povară grea. Inimile lor spuneau astfel: „Orice 
altceva în afară de aceasta. Dacă am fi libere să renunţăm la acest 
stil special, am fi dispuse să adoptăm o îmbrăcăminte modestă, 
neîmpodobită şi de lungime obişnuită. Membrele ar putea fi tot 
aşa de cald îmbrăcate ca înainte şi am putea să ne asigurăm toate 

beneficiile fizice cu efort mai mic. Se cere multă muncă să pregăteşti 
o îmbrăcăminte după criteriile reformei, într-o manieră cuvenită.“ 
Murmurarea şi nemulţumirea nimiceau repede evlavia vitală. 

Eu n-am avut sarcina mărturiei cu privire la îmbrăcăminte. Eu 
n-am făcut nici o referire la ea în nici un fel, nici n-am apărat-o, nici 
n-am condamnat-o. A fost scopul Domnului ca să-i pună la probă pe 
cei care mărturisesc a fi poporul Lui şi să descopere motivele inimii 
lor. La adunările de tabără, rareori am vorbit despre acest subiect. 
Am evitat toate întrebările şi n-am răspuns la scrisori. 

Acum un an, subiectul acesta mi-a fost prezentat iarăşi. Am văzut 
că surorile noastre se îndepărtau de simplitatea Evangheliei. Tocmai 
acelea care socoteau că reforma în îmbrăcăminte cerea muncă inutilă 
şi care pretindeau că nu vor fi influențate de spiritul lumii au luat 
acum moda pe care odată au condamnat-o. Îmbrăcămintea lor a 
fost aranjată cu toate împodobirile inutile ale celor lumești într- 
o manieră nepotrivită pentru creştini şi întru totul în dezacord cu 
credinţa noastră. 

Astfel s-a dezvoltat mândria în inimă, încurajată de un popor care 
mărturiseşte că a ieşit din lume spre a fi deosebit. Inspirația declară 
că prietenia lumii este vrăjmăşie cu Dumnezeu; totuşi, poporul care 
mărturiseşte că este al Lui a cheltuit timpul şi mijloacele date de 
Dumnezeu pe altarul modei. 

Poporul nostru retrogradează continuu în lucrarea de reformă. 
Înţelepciunea şi judecata par să fie paralizate. Egoismul şi iubirea 
de paradă au corupt inima şi au stricat caracterul. Este o dispoziţie 
crescândă de a sacrifica sănătatea şi favoarea lui Dumnezeu pe altarul 
modei mereu schimbătoare şi niciodată satisfăcătoare. 

Nu există nici un stil de îmbrăcăminte mai potrivit de purtat 
la sanatoriu decât acela propus de reformă. Ideea unora că acest 
lucru va scădea din demnitatea sau utilitatea acelei instituţii este o 
greşeală. Este exact acea îmbrăcăminte pe care cineva s-ar aştepta 
să o găsească acolo şi nu ar fi trebuit înlăturată. În acest costum, 
ajutoarele puteau să-şi îndeplinească lucrarea cu mai puţin efort 
decât se cere acum. O astfel de îmbrăcăminte avea să ţină predica ei 
pentru adepţii modei. Contrastul dintre îmbrăcămintea lor nesănă- 
toasă, cu manşete şi trene, şi îmbrăcămintea-reformă, reprezentată 
cum trebuie, arătând cât de uşor şi comod pot fi folosite membrele, 

ar fi fost cel mai instructiv. Mulţi pacienţi ar fi făcut progrese mai 
mari dacă ar fi acceptat reforma în îmbrăcăminte. 

Regretăm că anumite influenţe s-au ridicat împotriva acestui 
tip de îmbrăcăminte cu gust, modestă şi sănătoasă. Inima firească 
pledează mereu în favoarea obiceiurilor lumii şi orice influenţă 
grăieşte cu putere înzecită când se exercită în direcţie greşită. 

În timp ce nimeni n-a fost obligat să adopte reforma în îmbrăcă- 
minte, poporul nostru ar fi putut şi ar fi trebuit să aprecieze avantajele 
ei şi s-o accepte ca pe o mare binecuvântare. Rezultatele rele ale căii 
opuse pot fi văzute acum. La sanatoriu, medicii şi ajutoarele s-au 
îndepărtat mult de instrucţiunile Domnului cu privire la îmbrăcă- 
minte. Acum, simplitatea este rară. În loc de îmbrăcămintea cu gust, 
neîmpodobită, pe care a prescris-o pana Inspiraţiei, poate fi văzut 
orice stil de îmbrăcăminte la modă. Aici, ca şi în altă parte, tocmai 
cele care s-au plâns de munca cerută pentru a pregăti reforma în 
îmbrăcăminte au căzut în extrema unei împodobiri inutile. Toate 
acestea necesită atât de mult timp şi muncă, încât multe sunt obli- 
gate să tocmească pe cineva să le facă munca plătind dublu faţă de 
ceea ce ar fi costat dacă era lucrată îmbrăcăminte simplă, cum le 
stă bine femeilor care mărturisesc evlavia. Confecţionarea acestor 
haine la modă adesea costă mai mult decât haina însăşi. Şi jumătate 
din valoarea materialului este adesea cheltuită pentru podoabe. Aici 
sunt expuse mândria şi vanitatea şi se vede o mare lipsă a adevă- 
ratului principiu. Dacă ele s-ar mulţumi cu îmbrăcăminte simplă, 
fără ornamente, multe femei, care depind de venitul lor săptămânal, 
şi-ar putea coase singure majoritatea hainelor. Dar aceasta este acum 
imposibil şi nota de plată a croitoreselor ia din micul lor salariu o 
sumă considerabilă. 

Dumnezeu a plănuit reforma în îmbrăcăminte ca o barieră pentru 
a împiedica inima surorilor noastre să se înstrăineze de El, urmând 
moda lumii. Cei care au îndepărtat acea barieră nu şi-au luat sarcina 
să îndepărteze primejdiile care trebuia să urmeze. Unii care se află 
în posturi de răspundere au exercitat o influenţă în favoarea obice- 
iurilor lumești şi cu totul în contradicţie cu standardul biblic. Ei au 
contribuit la înfăptuirea stării actuale de deşertăciune lumească şi 
apostazie. 

Dumnezeu încearcă pe poporul Său. El a îngăduit ca mărturia 
cu privire la îmbrăcăminte să treacă sub tăcere, pentru ca surorile 

noastre să poată urma propria lor înclinaţie şi să-şi dezvolte astfel 
mândria reală care există în inima lor. Reforma în îmbrăcăminte a 
fost recomandată pentru a împiedica actuala stare de deşertăciune 
lumească. Multe au disprețuit ideea că îmbrăcămintea aceasta era 
necesară pentru a le feri să urmeze moda, dar Domnul le-a îngăduit 
să dovedească faptul că în inima lor era nutrită mândria şi că aceasta 
era exact ceea ce ele aveau să facă. Acum a fost arătat că ele aveau 
nevoie de restricţia pe care a impus-o reforma în îmbrăcăminte. 

Dacă toate surorile noastre ar adopta o îmbrăcăminte simplă, 
fără podoabe, de lungime modestă, uniformitatea stabilită astfel ar fi 
plăcut cu mult mai mult lui Dumnezeu şi ar fi exercitat o influenţă 
mai binefăcătoare asupra lumii decât diversitatea prezentată cu patru 
ani în urmă. Pentru că surorile noastre, în general, nu vor să accepte 
reforma în îmbrăcăminte, acum este prezentat un alt stil, contra 
căruia se pot ridica mai puţine obiecţiuni. El este fără împodobiri 
inutile. Se compune dintr-un taior simplu sau o bluză şi o rochie, 
ultima destul de scurtă pentru a evita noroiul şi murdăria străzilor. 
Materialul să fie lipsit de adaosuri exterioare şi alte zorzoane şi 
să aibă o culoare simplă. Aceeaşi atenţie trebuie să fie acordată 
îmbrăcării membrelor ca şi la îmbrăcămintea scurtă. 

Vor vrea surorile mele să accepte acest stil de îmbrăcăminte, 
refuzând să imite moda, care este născocită de Satana şi care se află 
în continuă schimbare? Nimeni nu poate spune ce modă va urma. 
Cei lumeşti, a căror singură grijă este: „Ce vom mânca şi cu ce ne 
vom îmbrăca“, nu trebuie să fie modelul nostru. 

Unii au spus: „După ce voi purta această îmbrăcăminte până la 
uzare, următoarea mi-o voi face mai simplă“. Ei bine, dacă confor- 
marea cu moda lumii este corectă şi place lui Dumnezeu, de ce ar 
mai fi nevoie să se facă o schimbare? Dar, dacă este rea, este oare 
mai bine să se continue cu răul sau să se facă schimbarea? Chiar 
aici vă vom aminti de zelul şi seriozitatea, de isteţimea şi stăruința, 
manifestate de voi în pregătirea hainelor voastre la modă. N-ar fi 
vrednic de laudă să manifestaţi cel puţin o seriozitate egală spre a vă 
conforma standardului Bibliei? Pentru ca acea îmbrăcăminte să fie la 
modă, au fost folosiţi bani mulţi şi timp preţios, daţi de Dumnezeu; 
dar acum, ce sunteţi dispuşi să sacrificați pentru a îndrepta exemplul 
cel rău pe care l-aţi dat altora? 

Este o ruşine pentru surorile noastre să uite în aşa măsură ca- 
racterul lor sfânt şi datoria faţă de Dumnezeu, încât să imite moda 
lumii. Nu avem nici o scuză, afară de perversitatea inimii noastre. 
Printr-o astfel de acţiune, noi nu ne extindem influenţa. Aceasta este 
atât de nepotrivită cu mărturisirea noastră de credinţă, încât ne face 
ridicole în faţa celor din lume. 

Multe suflete care au fost convinse de adevăr au fost aduse să 
se hotărască împotriva lui prin mândria şi iubirea de lume arătate 
de surorile noastre. Învățătura predicată apărea clară şi armonioasă 
şi ascultătorii simțeau că trebuie să ridice o cruce grea, adoptând 
adevărul. Când persoanele acestea le-au văzut pe surorile noastre 
făcând atâta caz de îmbrăcămintea lor, au spus: „Acestea se îmbracă 
întru totul aşa cum ne îmbrăcăm şi noi. Ele nu pot crede cu adevărat 
ceea ce mărturisesc şi, la urma urmei, probabil că sunt amăgite. Dacă 
ele cred că Hristos vine curând, şi cazul fiecărui suflet avea să fie 
hotărât pentru viaţă veşnică sau moarte, nu puteau să dedice timp 
şi bani spre a se îmbrăca după moda zilei.“ Cât de puţin cunoşteau 
aceste pretinse surori credincioase despre predica pe care o ţinea 
îmbrăcămintea lor! 

Cuvintele, acţiunile şi îmbrăcămintea noastră sunt zilnic propo- 
văduitori vii, care adună cu Hristos sau împrăştie. Aceasta nu este o 
chestiune banală, astfel încât să se treacă peste ea cu ironie. Subiec- 
tul îmbrăcămintei necesită meditaţie serioasă şi multă rugăciune. 
Mulţi necredincioşi socotesc că nu făceau bine permiţându-şi să 
fie sclavii modei, dar când văd pe unii dintre cei care fac o mare 
mărturisire de evlavie îmbrăcându-se cum se îmbracă cei din lume, 
bucurându-se de o societate uşuratică, ei trag concluzia că nu poate 
fi ceva rău într-o astfel de purtare. 

Noi „am ajuns“, a zis apostolul cel inspirat, „o privelişte pentru 
lume, îngeri şi oameni“. Tot cerul notează influenţa zilnică pe care o 
exercită asupra lumii cei care mărturisesc a fi urmaşi ai lui Hristos. 
Surorile mele, îmbrăcămintea voastră vorbeşte fie în favoarea lui 
Hristos şi a adevărului sacru, fie în favoarea lumii. Care este aceasta? 
Amintiţi-vă că trebuie să răspundem înaintea lui Dumnezeu pentru 
influenţa pe care o exercităm. 

Noi nu vom încuraja prin nici un mijloc nepăsarea în îmbrăcă- 
minte. 

Lăsaţi ca îmbrăcămintea să fie potrivită şi să vină bine. Chiar 
dacă este o stambă de numai zece cenți, ea trebuie să fie bine păstrată 
şi curată. Dacă nu sunt încreţituri, purtătoarea poate nu numai să 
economisească ceva bani, lucrând-o ea însăşi, ci poate să economi- 
sească o sumă frumuşică, spălând-o şi călcând-o ea însăşi. Familiile 
pun poveri prea grele asupra lor prin îmbrăcarea copiilor după moda 
lumii. Ce pierdere de timp! Cei mici ar arăta foarte atrăgători într-o 
îmbrăcăminte fără încreţituri sau podoabe, dar bine păstrate şi curate. 
Este atât de uşor să speli şi să calci o astfel de haină, încât munca nu 
este simțită ca fiind o povară. 

De ce vor surorile noastre să jefuiască pe Dumnezeu de slujirea 
care I se datorează şi să jefuiască vistieria Lui de banii pe care 
ele ar trebui să-i dea pentru cauza Sa, slujind modei acestui veac? 
Gândurile cele dintâi şi cele mai bune sunt acordate îmbrăcămintei; 
timpul este irosit, iar banii pierduţi. Cultivarea minţii şi a inimii este 
neglijată. Caracterul este socotit de o importanţă mai mică decât 
îmbrăcămintea. Podoaba unui duh blând şi liniştit are o valoare 
infinită şi este cea mai păcătoasă nebunie de a pierde în scopuri 
frivole ocaziile pentru a ne asigura această prețioasă podoabă a 
sufletului. 

Surorilor, dacă vrem, noi putem face o lucrare nobilă pentru 
Dumnezeu. Femeia nu-şi cunoaşte puterea. Dumnezeu n-a inten- 
ţionat ca toate aptitudinile ei să fie absorbite de întrebarea: Ce să 
mănânc? Ce să beau şi cu ce să mă îmbrac? Pentru femei, există o 
țintă mai înaltă, un destin mai grandios. Ea trebuie să-şi dezvolte şi 
să-şi cultive puterile pentru că Dumnezeu poate să le folosească în 
marea lucrare de salvare de suflete din ruina cea veşnică. 

Duminica, bisericile populare apar mai mult ca un teatru decât 
ca un loc de închinare adusă lui Dumnezeu. Acolo este prezentat 
fiecare stil de îmbrăcăminte la modă. Cei săraci n-au curajul să intre 
în acele lăcaşuri de închinare. În auzul meu, un participant la una 
dintre bisericile la modă, a făcut următoarele observaţii: „Aceasta îţi 
oferă cea mai minunată ocazie pentru studierea modelor. Pot vedea 
efectul diferitelor stiluri de îmbrăcăminte şi ştiţi că eu câştig mari 
beneficii în ocupaţia mea privind efectul diferitelor îmbrăcăminţi de 
diferite forme şi nuanţe diferite. Aţi observat acea trenă grandioasă 
şi acea pălărie drăguță? 

Eu ştiu exact cum au fost făcute. Eu toată ziua iau lecţii pe care 
le voi pune în practică.“ 

Nici un cuvânt n-a fost spus despre Hristos sau despre predica 
ținută. Cum putea să considere Isus, mă gândeam eu, acea societate, 
cu expoziţia lor de podoabe şi îmbrăcăminte extravagantă? Ce dezo- 
noare era arătată faţă de casa lui Dumnezeu! Dacă Hristos ar fi fost 
pe pământ şi ar fi vizitat bisericile acelea, nu i-ar fi alungat din casa 
Tatălui Său pe acei profanatori? 

Dar răul cel mai mare este influenţa asupra copiilor şi tinerilor. 
După ce vin pe lume, ei sunt expuşi pretențiilor modei. Copilaşii 
aud mai multe despre îmbrăcăminte decât despre mântuirea lor. Ei 
le văd pe mamele lor consultând serios mai mult jurnalele de modă 
decât Biblia. Se fac mai multe vizite la magazinul de galanterie şi la 
modistă decât la biserică. Expunerea îmbrăcămintei este de mai mare 
importanţă decât împodobirea caracterului. Pătarea îmbrăcămintei 
curate dă naştere la mustrări tăioase, şi mintea devine prost dispusă 
şi iritabilă sub această restricţie continuă. 

Un caracter deformat nu o tulbură atât de mult pe mamă ca o 
îmbrăcăminte pătată. Copilul aude mai multe despre îmbrăcăminte 
decât despre virtute, pentru că mama este mai familiarizată cu moda 
decât cu Mântuitorul. Exemplul ei prea des îl înfăşoară pe tânăr cu o 
atmosferă otrăvitoare. Viciul, deghizat sub găteala modei, pătrunde 
printre copii. 

Simplitatea în îmbrăcăminte va face ca o femeie cu bun simţ 
să apară în cea mai favorabilă lumină. Noi judecăm caracterul unei 
persoane după stilul de îmbrăcăminte. Gătelile bătătoare la ochi 
trădează vanitatea şi slăbiciunea. O femeie modestă şi evlavioasă 
se va îmbrăca modest. Un gust rafinat şi o minte cultivată se vor 
descoperi în alegerea unor haine potrivite şi simple. 

Există o podoabă care nu va pieri niciodată, care va promova 
fericirea tuturor celor din jurul nostru în această viaţă şi va străluci 
în viitorul nepieritor. Aceasta este podoaba unui duh blând şi smerit. 
Dumnezeu ne-a poruncit să ne îmbrăcăm sufletul cu cea mai bogată 
îmbrăcăminte. La fiecare privire în oglindă, să li se amintească 
închinătorilor modei de neglijarea sufletului. Fiecare ceas irosit cu 
îmbrăcămintea le va mustra pentru lăsarea intelectului nefolosit. 
Apoi ar putea fi o reformă care va înălța şi înnobila toate ţintele şi 
scopurile vieţii. În loc de a căuta podoabe de aur pentru exterior, se 

va depune un efort serios pentru dobândirea acelei înţelepciuni care 
este cu mult mai valoroasă decât aurul curat şi mai prețioasă decât 
rubinele. 

Cele care se închină la altarul modei au puţină tărie de caracter şi 
puţină energie fizică. Ele nu trăiesc pentru o ţintă înaltă, iar viaţa lor 
nu îndeplineşte un scop vrednic de laudă. Peste tot întâmpinăm femei 
ale căror minte şi inimă sunt absorbite de iubirea de îmbrăcăminte şi 
de etalare. Sufletul feminităţii este pipernicit şi micşorat, şi gândurile 
sunt concentrate asupra eului sărman, vrednic de dispreţ. Când o 
domnişoară, îmbrăcată după modă, trecuse de câţiva domni pe stradă, 
unul dintre ei a pus unele întrebări cu privire la ea. Răspunsul a fost: 
„Este o podoabă frumoasă în casa tatălui ei, dar altfel nu e bună 
de nimic.“ Este regretabil că cele care mărturisesc a fi urmaşe ale 
lui Hristos socotesc a fi un lucru bun să imite îmbrăcămintea şi 
manierele acestor podoabe inutile. 

Petru dă o valoroasă instrucţiune cu privire la îmbrăcămintea 
femeii creştine: „Podoaba voastră să nu fie podoaba de afară, care stă 
în împletitura părului, în purtarea de scule de aur sau în îmbrăcarea 
hainelor, ci să fie omul ascuns al inimii, în curăţia nepieritoare a unui 
duh blând şi liniştit, care este de mare preţ înaintea lui Dumnezeu. 
Astfel se împodobeau odinioară sfintele femei, care nădăjduiau în 
Dumnezeu“. Tot ceea ce îndemnăm este să ne conformăm direc- 
tivelor Cuvântului lui Dumnezeu. Suntem noi cititori ai Bibliei şi 
urmaşi ai învățăturilor Bibliei? Vom asculta de Dumnezeu sau ne 
vom conforma obiceiurilor lumii? Vom sluji noi lui Dumnezeu sau 
lui Mamona? Putem aştepta să ne bucurăm de pacea sufletului şi 
de aprobarea lui Dumnezeu, în timp ce umblăm direct împotriva 
învățăturilor Cuvântului Său? 

Apostolul Pavel îi îndeamnă pe creştini să nu se conformeze 
lumii, ci să fie schimbaţi prin înnoirea minţii, „ca să puteţi deosebi 
bine voia lui Dumnezeu; cea bună, plăcută şi desăvârşită“. Dar multe 
din pretinsele fiice ale lui Dumnezeu nu simt mustrări de conştiinţă 
pentru conformarea cu obiceiurile lumii în purtarea de aur, perle 
şi găteală costisitoare. Cele care sunt prea conştiincioase spre a 
purta aceste obiecte sunt privite ca înguste la minte, superstiţioase 
şi chiar fanatice. Dar Cel care binevoieşte să ne dea aceste instruc- 
tiuni este Dumnezeu; ele sunt declaraţiile Înţelepciunii infinite şi 
cele care le nesocotesc o fac spre propriul lor pericol şi pierdere. 

Cele care se agaţă de podoabele interzise în Cuvântul lui Dumnezeu 
nutresc mândria şi vanitatea în inimă. Ele doresc să atragă atenţia. 
Îmbrăcămintea lor spune: „Priveşte la mine, admiră-mă!“ În felul 
acesta, vanitatea inerentă naturii umane creşte continuu prin încura- 
jare. Când sufletul este hotărât să placă numai lui Dumnezeu, toate 
împodobirile inutile ale persoanei dispar. 

Apostolul pune podoaba din afară în contrast direct cu un duh 
blând şi liniştit şi apoi face o declaraţie în favoarea valorii ultimei: 
„de mare preţ înaintea lui Dumnezeu“. Există o contradicţie cate- 
gorică între iubirea podoabei din afară şi darul blândeţii şi duhul 
liniştit. Pacea şi bucuria vor stăpâni în suflet numai când căutăm în 
toate lucrurile să ne conformăm voinţei lui Dumnezeu. 

Iubirea de îmbrăcăminte primejduieşte morala şi face din fe- 
meie opusul distinsei femei creştine, caracterizate prin modestie şi 
sobrietate. Îmbrăcămintea extravagantă, bătătoare la ochi, adesea 
încurajează pofta trupească în inima celei care o poartă şi trezeşte 
patimi josnice în inima privitorului. Dumnezeu vede că, adesea, 
ruina caracterului este precedată de satisfacerea mândriei şi a vani- 
tății în îmbrăcăminte. El vede că îmbrăcămintea costisitoare înăbuşă 
dorinţa de a face bine. 

Cu cât mai mulţi bani se cheltuiesc pentru îmbrăcăminte, cu atât 
mai puţini sunt pentru a-i hrăni pe cei flămânzi şi a-i îmbrăca pe cei 
goi, iar curenţii binefacerii, care ar trebui să curgă continuu, seacă. 
Fiecare dolar economisit prin a refuza eului podoabele inutile poate 
fi dat celor nevoiaşi sau poate fi pus în vistieria Domnului pentru 
a susţine Evanghelia, pentru a fi trimişi misionari în ţări străine, 
pentru a se înmulţi publicaţiile care duc raze de lumină sufletelor din 
întuneric şi rătăcire. Fiecare dolar folosit fără a fi necesar lipseşte pe 
cheltuitor de o prețioasă ocazie de a face bine. 

Surorile mele, cât de mult timp aţi folosit voi pentru ornamentare 
vestimentară, timp pentru care trebuie să daţi socoteală lui Dumne- 
zeu? Cât de mulţi bani aţi cheltuit pentru a place gustului vostru şi a 
câştiga admiraţia celor tot atât de îngâmfaţi ca şi voi? Aceştia erau 
banii lui Dumnezeu. Cât de mult bine aţi fi putut face cu ei! Şi, nefă- 
când acest lucru, ce pierdere aţi îndurat în viaţa aceasta şi în viaţa 
viitoare, nemuritoare! Fiecare suflet va fi judecat după faptele făcute 
în trup. Dumnezeu citeşte intenţiile şi motivele. Orice faptă şi orice 
lucru tainic sunt descoperite ochiului Său atotvăzător. Nici un gând, 

cuvânt sau faptă nu scapă observaţiei Sale. El ştie dacă ÎL iubim şi Îl 
slăvim pe El sau ne place să ne înălţăm pe noi înşine. El ştie dacă 
am fixat afecțiunile noastre asupra lucrurilor de sus, unde Hristos stă 
la dreapta lui Dumnezeu, sau asupra lucrurilor pământeşti, senzuale, 
diabolice. 

Când puneţi pe voi un obiect de îmbrăcăminte inutil sau extrava- 
gant, reţineţi de la cei goi. Când înşiraţi pe mesele voastre o varietate 
inutilă de hrană costisitoare, neglijaţi să-i hrăniţi pe cei flămânzi. 
Cum stai cu raportul tău, tu, care pretinzi că eşti creştin? Vă implor 
să nu risipiţi în satisfaceri nebuneşti şi vătămătoare ceea ce Dumne- 
zeu pretinde pentru vistieria Lui precum şi partea care ar trebui dată 
săracilor. Să nu ne îmbrăcăm cu haine costisitoare, ci ca femei care 
mărturisesc evlavia, cu fapte bune. Faceţi să nu se înalțe spre cer 
strigătul văduvei şi al orfanului împotriva noastră. Sângele sufletelor 
să nu fie găsit pe hainele noastre. Timpul preţios de probă să nu fie 
cheltuit, nutrind mândria inimii. Nu există săraci pentru a fi vizitaţi? 
Nici ochi întunecaţi pentru care să poţi citi Cuvântul lui Dumnezeu? 
Nici întristaţi sau descurajaţi care au nevoie de cuvintele voastre de 
mângâiere şi de rugăciunile voastre? 

Pe măsură ce Dumnezeu v-a făcut să prosperaţi, îngăduinţa mân- 
driei şi a vanităţii n-a crescut continuu? În timp ce dedicați timp 
preţios studiului îmbrăcămintei, podoaba lăuntrică este neglijată; nu 
există creştere în har. În loc să deveniți tot mai înclinați spre cele ce- 
reşti, voi deveniți din ce în ce mai mult înclinați spre cele pământeşti. 
Pofte nebuneşti şi vătămătoare, apetituri înjositoare întunecă simţul 
vostru pentru lucrurile sacre. De ce nu vor toţi cei care mărturisesc 
a iubi pe Isus să fugă de aceste îngăduinţe distrugătoare de suflet? 
Lumea este nebună după spectacol, modă şi plăcere. Destrăbălarea 
este într-o înfricoşătoare şi continuă creştere. De ce nu vor creştinii 
să fie credincioşi faţă de înalta lor mărturisire de credinţă? 

Lui Hristos Îi este ruşine de pretinşii Lui urmaşi. Prin ce ne 
asemănăm cu El? Prin ce se conformează îmbrăcămintea noastră 
cerinţelor Bibliei? Eu nu vreau să iau păcatele poporului asupra 
mea şi de aceea vreau să dau din trâmbiţă un sunet hotărât. Timp de 
ani de zile am adus o mărturie clară şi hotărâtă cu privire la acest 
subiect, prin scris şi de la amvon. Nu m-am ferit să fac cunoscută 
toată voia lui Dumnezeu. Eu trebuie să fiu curată de sângele tuturor. 
Faptul că stricăciunea lumească stăpâneşte aproape peste tot nu este 

o scuză pentru un creştin să facă cum fac ceilalţi. Dumnezeu a spus: 
„Să nu te iei după mulţime ca să faci rău“. 

Surorile mele, nu vă mai jucaţi cu propriile voastre suflete şi cu 
Dumnezeu. Mi-a fost arătat că principala cauză a alunecării voastre 
este iubirea de îmbrăcăminte. Aceasta vă face să neglijaţi respon- 
sabilităţi grave, şi voi abia dacă aveţi vreo scânteie din iubirea de 
Dumnezeu în inimile voastre. Renunţaţi fără întârziere la cauza 
alunecării voastre, pentru că aceasta este păcat împotriva sufletului 
vostru şi împotriva lui Dumnezeu. Nu vă împietriţi prin înşelăciunea 
păcatului. Moda corupe intelectul şi consumă spiritualitatea poporu- 
lui nostru. Ascultarea faţă de modă se răspândeşte în comunităţile 
noastre adventiste de ziua a şaptea şi separă mai mult decât orice altă 
putere pe poporul nostru de Dumnezeu. Mi-a fost arătat că regulile 
bisericii noastre sunt foarte defectuoase. Toate manifestările de mân- 
drie în îmbrăcăminte, care este interzisă în Cuvântul lui Dumnezeu, 
ar fi un motiv suficient pentru aplicarea disciplinei comunităţii. Dacă, 
în ciuda avertismentelor, apelurilor şi rugăminților stăruitoare, se 
continuă să se urmeze voinţa perversă, acest lucru poate fi privit ca 
dovadă că inima cu nici un chip nu este făcută asemenea lui Hristos. 
Eul, şi numai eul, este obiectul adorării şi o astfel de pretinsă creştină 
va îndepărta multe femei de Dumnezeu. 

Asupra noastră, ca popor, se află un mare păcat pentru că le- 
am permis membrilor bisericii noastre să se îmbrace într-un fel 
necorespunzător cu credinţa lor. Trebuie să ne ridicăm de îndată şi 
să închidem uşa împotriva momelilor modei. Dacă nu facem acest 
lucru, comunităţile noastre vor ajunge corupte. 

Educaţia cuprinde mai mult decât cunoştinţa din cărți. Educația 
corectă include nu numai disciplină mintală, ci acea instruire care 
va asigura o morală sănătoasă şi un comportament corect. Noi am 
avut multe temeri că cei care au luat elevi în casele lor nu-şi vor 
da seama de responsabilitatea lor, neglijând să exercite o influenţă 
corectă asupra acestor tineri. În felul acesta, elevii nu vor obţine tot 
beneficiul pe care ar trebui să-l primească la colegiu. Prea adesea 
se ridică întrebarea: „Sunt eu păzitorul fratelui meu?“. Ce grijă, ce 
sarcină sau responsabilitate să am pentru elevii care ocupă camere 
în casa noastră? Eu răspund: Exact acelaşi interes pe care îl ai pentru 
propriii copii. 

Hristos spune: „Să vă iubiţi unii pe alții, cum v-am iubit Eu“. 
Sufletele tinerilor care sunt aduşi sub acoperământul vostru sunt 
tot atât de preţioase în ochii Domnului cum sunt sufletele copiilor 
voştri. Când tinerii şi tinerele sunt despărțiți de influenţele alinătoare 
şi calme ale cercului familiei, este de datoria celor care au grijă 
de ei să exercite pentru ei influenţa unui cămin. Ei vor completa 
astfel o mare lipsă şi vor face o lucrare pentru Dumnezeu tot atât de 
adevărată ca şi pastorul la amvon. A răspândi în jurul acestor elevi o 
influenţă care îi va feri de ispite şi imoralitate şi a-i conduce la Isus 
este o lucrare pe care cerul o va aproba. 

Responsabilităţi grave apasă asupra celor care locuiesc în centrul 
cel mare al lucrării, unde sunt de susţinut interese importante. Cei 
care-şi aleg locuinţele la Battle Creek trebuie să fie bărbaţi şi femei 
ai credinţei, ai înţelepciunii şi ai rugăciunii. 

În şcoală, sunt laolaltă sute de tineri cu diferite temperamente 
şi educaţie diferită şi se cere o mare grijă, precum şi multă răbdare 
spre a înclina în direcţia cea bună minţile care au fost dependente 
de o conducere rea. Unii n-au fost disciplinaţi niciodată, iar alţii au 
fost stăpâniţi prea mult, şi când au fost departe de mâinile vigilente 
care ţineau frâiele de control, poate prea strâns, s-au simţit liberi să 
facă ce au dorit. Ei dispreţuiesc până şi ideea de restrângere. Aceste 

elemente diferite adunate în colegiul nostru aduc grijă, sarcini şi o 
responsabilitate grea, nu numai pentru profesori, ci pentru biserica 
întreagă. 

Elevii de la colegiul nostru sunt expuşi la nenumărate ispite. 
Ei vor fi aduşi în contact cu indivizi cu cele mai variate dispoziţii 
sufleteşti şi morale. Cei care au o oarecare experienţă religioasă sunt 
condamnabil dacă nu iau poziţie de a rezista fiecărei influenţe rele. 
Dar mulţi aleg să urmeze înclinația. Ei nu ţin seama de faptul că 
trebuie să-şi facă sau să-şi distrugă propria lor fericire. Stă în puterea 
lor să folosească timpul şi ocaziile ca să-şi dezvolte un caracter care 
îi va face fericiţi şi utili. 

Tinerii care locuiesc în Battle Creek sunt într-o primejdie conti- 
nuă pentru că ei n-au legătură cu cerul. Dacă ar fi credincioşi faţă 
de mărturisirea lor, ei ar putea fi misionari vii pentru Dumnezeu. 
Dând pe faţă interes creştin, simpatie şi iubire, ei ar putea fi de mare 
folos pentru tinerii care vin la Battle Creek din alte localităţi. Ar 
trebui făcut un efort serios pentru a-i reţine pe aceşti tineri să-şi 
aleagă tovărăşii frivole, căutătoare de plăceri. Această clasă exercită 
o influenţă demoralizatoare asupra colegiului, asupra sanatoriului şi 
asupra casei de editură. Numărul nostru creşte mereu, iar vigilenţa şi 
zelul de a păstra fortăreaţa sunt în continuă descreştere. Dacă îşi vor 
deschide ochii, toţi pot să vadă încotro se îndreaptă aceste lucruri. 

Mulţi se mută la Battle Creek pentru a le procura copiilor lor 
avantajele colegiului, dar, în acelaşi timp, nu simt propria lor răs- 
pundere, făcând această mutare. Ei nu-şi dau seama că trebuie avut 
în vedere ceva mai mult decât propriul lor interes egoist; că ei pot fi 
o piedică în loc de binecuvântare, dacă nu vin cu scopul bine deter- 
minat de a face bine, precum şi de a obţine binele. Totuşi, nimeni 
nu trebuie să-şi piardă spiritualitatea, venind la Battle Creek; dacă 
vrem să-L urmăm pe Hristos, nimeni nu poate să ne abată de la 
calea lăsată de Domnul pentru cei răscumpăraţi. Nimeni nu este 
obligat să imite greşelile pretinşilor creştini. Dacă vede greşelile 
şi defectele altora, el va fi răspunzător înaintea lui Dumnezeu şi 
înaintea semenilor lui dacă nu dă un exemplu mai bun. Dar unii fac 
din defectele altora o scuză pentru propriile lor defecte de caracter şi 
imită tocmai trăsăturile de caracter neplăcute pe care ei le condamnă. 
Astfel de persoane îi întăresc pe cei de care se plâng că urmează 
o cale necreştină. Ei merg cu ochii deschişi în plasa vrăjmaşului. 

Nu puţini din Battle Creek au urmat această cale. Unii au venit în 
localitatea unde se află instituţiile noastre din motivul egoist de a 
face bani. Aceştia nu sunt de nici un ajutor pentru tineri nici prin 
învăţătură, nici prin exemplu. 

Primejdiile tinerilor cresc mult mai mult când sunt lăsaţi într- 
o societate numeroasă de aceeaşi vârstă cu a lor, cu caractere şi 
obiceiuri de viaţă diferite. În astfel de împrejurări, părinţii sunt 
înclinați mai degrabă să se relaxeze decât să-şi dubleze eforturile 
ca să-şi păzească şi să-şi controleze copiii. În felul acesta, ei aruncă 
o sarcină enormă asupra celor care simt răspunderea. Când părinţii 
aceştia văd că odraslele lor devin deficitare în privinţa moralei, sunt 
înclinați să găsească defecte la cei care poartă răspunderea lucrării 
la Battle Creek, când relele au fost pricinuite tocmai de calea pe care 
au urmat-o părinţii înşişi. 

În loc să se unească cu cei care poartă poverile spre a ridica 
standardul moral şi să lucreze cu inimă şi suflet în temere de Dum- 
nezeu pentru a corecta relele din copiii lor, mulţi părinţi îşi linguşesc 
conştiinţa, spunând: „Copiii mei nu sunt mai răi decât alţii“. Ei caută 
să ascundă relele evidente pe care Dumnezeu le urăşte, ca să nu 
fie jigniţi copiii lor şi să ia vreo cale disperată. Dacă în inima lor 
este duhul răzvrătirii, cu mult mai bine este să fie supus acum decât 
să crească şi să se întărească prin satisfacere. Dacă părinţii şi-ar 
face datoria, am vedea o stare diferită de lucruri. Mulți dintre aceşti 
părinţi au căzut de la credinţa în Dumnezeu. Ei n-au înţelepciune de 
la El ca să observe urzelile lui Satana şi să reziste capcanelor lui. 

În acest veac al lumii, copiii trebuie să fie supravegheați cu 
stricteţe. Ei trebuie să fie sfătuiţi şi stăpâniţi. Eli a fost blestemat 
de Dumnezeu pentru că nu i-a stăpânit prompt şi hotărât pe fiii săi 
păcătoşi. La Battle Creek sunt părinţi care nu fac mai bine de cum 
a făcut Eli. Lor le este teamă să-şi stăpânească copiii. Ei îi văd 
slujindu-l pe Satana cu samavolnicie şi le trec cu vederea aceasta, ca 
pe o stare de fapt neplăcută care trebuie îndurată, întrucât nu poate 
fi schimbată. 

Copiii trebuie să fie traşi la răspundere dacă lipsesc noaptea de 
acasă. Părinţii trebuie să ştie în cel fel de societate se află copiii 
lor şi în casa cui îşi petrec serile. Unii copii îşi înşeală părinţii cu 
minciuni, pentru a evita să dea în vileag calea lor cea rea. Sunt cei 
care caută societatea tovarășilor stricaţi şi vizitează în taină barurile 

şi alte locuri de întâlnire interzise din oraş. Sunt elevi care vizitează 
saloanele de biliard şi care se angajează la jocul de cărţi, măgulindu- 
se că nu este nici o primejdie. Întrucât obiectivul lor nu este decât 
distracţia, ei se simt pe deplin în siguranţă. Nu numai cei din clasele 
inferioare fac acest lucru. Unii, care au fost crescuţi cu grijă şi au 
fost educați să privească la astfel de lucruri cu dispreţ, s-au aventurat 
pe terenul interzis. 

Tinerii trebuie să fie stăpâniţi de principii ferme pentru a putea 
folosi corect puterile date de Dumnezeu. Dar ei urmează impulsul 
atât de mult şi atât de orbeşte, fără nici o referire la principiu, încât 
se află într-o continuă primejdie. Deoarece nu pot avea totdeauna 
călăuzirea şi ocrotirea părinţilor şi tutorilor, ei trebuie să fie educați 
pentru a avea încredere în ei înşişi şi stăpânire de sine. Trebuie să 
fie învăţaţi să cugete şi să acţioneze din principiu conştiincios. 

Cei care sunt angajaţi în studiu trebuie să aibă perioade de rela- 
xare. Mintea nu trebuie să fie angajată continuu în cugetare concen- 
trată, pentru că delicata structură mintală ajunge istovită. Trupul, ca 
şi mintea, trebuie să facă exerciţiu. Dar este mare nevoie de cum- 
pătare în distracţii, ca şi în oricare altă îndeletnicire. Şi caracterul 
acestor distracţii trebuie să fie chibzuit cu multă atenţie şi minu- 
țozitate. Fiecare tânăr să se întrebe: Ce influenţă vor avea aceste 
distracţii asupra sănătăţii, fizice, mintale şi morale? Va deveni mintea 
mea atât de zăpăcită, încât să-L uit pe Dumnezeu? Să încetez oare 
să am în faţa mea slava Lui? 

Jocul de cărți trebuie interzis. Anturajele şi tendinţele dezvoltate 
de acesta sunt periculoase. Prinţul puterilor întunericului prezidează 
în camera jocului de noroc şi oriunde se joacă cărţi. Îngerii cei răi 
sunt oaspeţi obişnuiţi în aceste locuri. În aceste distracţii, nimic nu 
există de folos pentru suflet sau trup. Nu există nimic din ceea ce 
întăreşte intelectul, nimic care să-l îmbogăţească cu idei de valoare 
pentru folosirea viitoare. Conversaţia se desfăşoară pe teme josnice 
şi degradante. Acolo se aud glume necuviincioase, discuţii josnice 
şi ruşinoase care înjosesc şi nimicesc adevărata demnitate a bărbă- 
tiei. Jocurile acestea sunt ocupațiile cele mai stupide, nefolositoare, 
neprofitabile şi cele mai primejdioase pe care le pot avea tinerii. Cei 
care se angajează în jocul de cărţi devin foarte excitaţi şi în curând 
pierd tot gustul pentru ocupaţii folositoare înalte. Îndemânarea de a 
mânui cărțile va duce curând la dorinţa de a pune această cunoştinţă 

şi acest tact în folosul vreunui beneficiu personal. La joc este pusă 
o sumă mică, apoi mai mare, până ce se dezvoltă o sete pentru joc, 
care duce la ruină sigură. Pe cât de mulţi a dus această distracţie 
periculoasă la practici păcătoase, la sărăcie, la închisoare, la crimă 
şi la spânzurătoare! Şi totuşi, mulţi părinţi nu văd teribila prăpastie 
de ruină care se deschide pentru tinerii noştri. 

Printre cele mai primejdioase locuri de întâlnire pentru plăcere 
este teatrul. 

În loc să fie o şcoală a moralității şi a virtuţii, cum se pretinde 
adesea, el este tocmai răsadniţa imoralităţii. Obiceiuri vicioase şi 
înclinații păcătoase sunt întărite şi fortificate prin aceste distracţii. 
Cântece vulgare, gesturi desfrânate, expresii şi atitudini corup imagi- 
naţia şi degradează morala. Fiecare tânăr care obişnuieşte să ia parte 
la astfel de reprezentații va fi corupt din principiu. În ţara noastră 
nici o influenţă nu este mai puternică spre a otrăvi imaginaţia, a 
nimici impresiile religioase şi a slăbi gustul pentru plăceri liniştite şi 
realităţile moderate ale vieţii decât distracţiile teatrale. Iubirea pen- 
tru aceste scene creşte cu fiecare îngăduinţă, după cum se întăreşte 
dorinţa după băutură îmbătătoare, o dată cu folosirea ei. Singura 
cale sigură este a evita teatrul, circul şi orice alt loc de distracţie 
îndoielnic. 

Există mijloace de recreare cu mult mai folositoare atât pen- 
tru suflet, cât şi pentru trup. O minte luminată şi selectivă va găsi 
mijloace bogate de distracţie şi amuzament din surse nu numai ne- 
vinovate, ci şi instructive. Recreaţia în aer liber şi contemplarea 
lucrărilor lui Dumnezeu din natură vor fi de cel mai mare folos. 

Dumnezeul cel mare, a cărui slavă străluceşte din ceruri şi ale 
cărui mâini divine susţin milioane de lumi, este Tatăl nostru. Nu 
avem decât să-L iubim, să ne încredem în El, ca mici copii în credinţă 
şi încredere, şi El ne va accepta ca fii şi fiice ale Lui, iar noi vom 
moşteni toată slava de nespus a lumii veşnice. Pe toţi cei blânzi, El 
îi va călăuzi în judecată, pe cei blânzi El îi va învăţa calea Lui. Dacă 
vrem să umblăm în ascultare de voinţa Lui, să învăţăm cu bucurie şi 
stăruitor lecţiile providenţei Sale, curând El va spune: Copile, vino 
acasă la lăcaşurile cereşti pe care Eu le-am pregătit pentru tine. 

Noi trebuie să dăm socoteală lui Dumnezeu pentru folosirea 
înţeleaptă a fiecărei facultăţi mintale şi a fiecărei puteri fizice. Cine 
îşi poate măsura responsabilitatea? Trebuie să dăm socoteală de 
influenţa pe care o exercităm. Ceea ce nouă ni se pare un defect mic 
în caracterul nostru va fi reprodus în alţii într-o măsură mai mare, 
şi astfel influenţa pe care am exercitat-o spre rău poate fi mărită şi 
perpetuată. 

Nimeni să nu-şi permită să vorbească cu uşurinţă despre aver- 
tismentele date prin cei a căror datorie este să păzească bunăstarea 
lor morală şi spirituală. Cuvintele pot părea de mică importanţă, 
producând numai o impresie de moment asupra minţii ascultătorilor. 
Dar aceasta nu-i totul. În multe cazuri, cuvintele acestea găsesc răs- 
puns în inimile nesfinţite ale tinerilor care niciodată nu s-au supus 
avertismentului sau restricției. Influenţa unui cuvânt necugetat poate 
afecta destinul veşnic al unui suflet. Fiecare persoană exercită o 
influenţă asupra vieţii altora. Noi trebuie să fim fie ca o lumină care 
să le lumineze cărarea, fie ca o furtună pustiitoare care distruge. 
Noi îi călăuzim pe tovarăşii noştri fie spre Isus, la fericire şi viaţa 
nemuritoare, fie în jos, la durere şi ruină veşnică. Nici un om nu 
va pieri singur în nelegiuirea lui. Oricât de restrânsă poate fi sfera 
de influenţă a cuiva, ea este exercitată fie spre bine, fie spre rău. 
Un bărbat, pe patul de moarte, a declarat: „Adună influenţa mea şi 
îngroap-o împreună cu mine“. Se putea face acest lucru? Nu, nu; ca 
şi sămânţa de scaiete, ea a fost dusă peste tot, a prins rădăcini şi va 
aduce un rod bogat. 

Puţini sunt cei care îşi formează obiceiuri rele cu premeditare. 
Prin repetarea frecventă a unor acţiuni rele, obiceiurile se formează 
inconştient şi devin atât de ferm stabilite, încât se cere cel mai stăru- 
itor efort spre a efectua o schimbare. Nu trebuie să ezităm niciodată 
pentru a termina cu un obicei păcătos. Dacă obiceiurile rele nu sunt 
învinse, ne vor învinge ele pe noi şi ne vor distruge fericirea. Sunt 
multe fiinţe sărmane, acum nenorocite, dezamăgite şi degradate, 

un blestem pentru toţi cei din jurul lor, care ar fi putut fi oameni 
de folos şi fericiţi dacă ar fi folosit ocaziile lor. Mulţi tineri pierd 
preţioase ceasuri din viaţă în visare leneşă cu ochii deschişi. Astfel 
de persoane n-au multă tărie de caracter sau putere de principiu. 
Ei urmăresc peste tot distracţia care rezultă din fiecare împrejurare 
care se schimbă. Ei privesc totdeauna la alţii după simpatie, fericire, 
depinzând în zadar de alţii. Toţi cei care urmează calea aceasta vor 
eşua în speranţele lor, atât pentru viaţa aceasta, cât şi pentru viaţa 
viitoare. 

Persoanele tinere care ajung în altă societate pot face ca asoci- 
erea lor să fie o binecuvântare sau un blestem. Ei se pot povăţui, 
binecuvânta şi întări unul pe altul, îmbunătăţindu-şi purtarea, tem- 
peramentul, cunoştinţa; sau, permiţându-şi să devină nepăsători şi 
necredincioşi, ei pot exercita o influenţă demoralizatoare. 

Isus va fi ajutorul tuturor celor care îşi pun încrederea în El. Cei 
care sunt uniţi cu Hristos au fericirea la dispoziţia lor. Ei urmează pe 
calea pe care îi conduce Mântuitorul lor, de dragul Lui răstignindu-şi 
eul, afecțiunile şi poftele. Persoanele acestea şi-au clădit speranţele 
pe Hristos, şi furtunile pământului sunt fără putere să le măture de 
pe temelia cea sigură. 

Depinde de voi înşivă, tineri şi tinere, dacă veţi deveni persoane 
de încredere, integre şi utile. Trebuie să fiți gata şi hotărâți să luaţi 
poziţie pentru dreptate în toate împrejurările. Nu putem lua cu noi 
în cer obiceiurile noastre rele şi dacă nu le învingem aici, ele ne vor 
exclude din căminul celor drepţi. Obiceiurile rele vor oferi rezistenţa 
cea mai viguroasă, când li se arată împotrivire, dar când lupta este 
dusă cu energie şi perseverenţă, ele pot fi biruite. 

Pentru a forma obiceiuri corecte, trebuie să căutăm compania 
persoanelor cu influenţă morală şi religioasă sănătoasă. Totdeauna 
trebuie să urmărim a fi destoinici să locuim în curțile cereşti. Nouă 
ne sunt acordate preţioasele ceasuri de probă ca să putem îndepărta 
orice defect din caracterul nostru; şi noi trebuie să căutăm să facem 
acest lucru, nu numai ca să putem obţine viaţa viitoare, ci ca să pu- 
tem fi de folos aici. Tinerii şi tinerele trebuie să considere un caracter 
bun a fi un capital de mai mare valoare decât aurul sau argintul ori 
decât acţiunile. Acesta va fi neafectat de panică şi pierdere şi va 
aduce dobânzi bogate când averile pământeşti vor fi spulberate. Ti- 
nerii au nevoie de o concepţie mai înaltă, mai nobilă despre valoarea 

caracterului creştin. Păcatul orbeşte ochii şi mânjeşte inima. Integri- 
tatea, fermitatea şi perseverenţa sunt calităţi pe care toţi ar trebui să 
caute să le cultive cu seriozitate, pentru că ele îmbracă pe posesor 
cu o putere irezistibilă, o putere care-l face să fie puternic spre a 
face binele, puternic spre a rezista răului, puternic spre a suporta 
adversitatea. În acestea străluceşte adevărata desăvârşire de caracter 
cu cea mai mare strălucire. 

Tăna de caracter constă în două lucruri — puterea voinţei şi 
puterea stăpânirii de sine. Mulţi tineri confundă pasiunea puternică 
şi nestăpânită cu tăria de caracter, dar adevărul este că cel care este 
condus de pasiuni este un om slab. Mărimea şi noblețea unui om 
se măsoară prin puterea cu care îşi supune simţămintele, nu prin 
puterea cu care simţămintele îl supun pe el. Omul cel mai puternic 
este cel care, în timp ce este expus insultei, îşi va înfrâna pasiunea şi 
va ierta pe vrăjmaşul lui. Astfel de oameni sunt adevărații eroi. 

Mulţi au idei atât de sărace despre ce ar putea deveni, încât vor 
rămâne piperniciţi şi mărginiţi, pe când, dacă ar fi folosit puterile date 
de Dumnezeu, ar fi putut dezvolta un caracter şi exercita o influenţă 
care ar fi câştigat suflete la Hristos. Cunoştinţa este putere, dar 
capacitatea intelectuală, fără bunătatea inimii, este o putere pentru 
cele rele. 

Dumnezeu ne-a dat puteri intelectuale şi morale, dar fiecare per- 
soană este, în mare măsură, arhitectul propriului său caracter. În 
fiecare zi construcţia se înalţă. Cuvântul lui Dumnezeu ne averti- 
zează să luăm seama cum clădim; să vedem dacă clădirea noastră 
este întemeiată pe Stânca cea veşnică. Vine timpul când lucrarea 
noastră va sta descoperită, exact aşa cum este. Acum este timpul 
pentru toți să cultive puterile date de Dumnezeu ca să-şi poată forma 
caractere pentru a fi utile aici şi după aceea, în viaţa viitoare. 

Fiecare faptă din viaţă, oricât de neînsemnată, îşi are influenţa în 
formarea caracterului. Un caracter bun este mult mai de preţ decât 
averea lumească, şi lucrarea de a-l forma este cea mai nobilă în care 
se pot angaja oamenii. 

Caracterele formate de împrejurări sunt schimbătoare şi discor- 
dante — o mulţime de contradicții. Posesorii lor n-au o ţintă înaltă 
sau un scop în viaţă. Ei n-au o influenţă înnobilatoare asupra carac- 
terelor altora. Ei sunt fără rost şi fără putere. 

Durata scurtă a vieţii noastre aici trebuie folosită cu înţelepciune. 
Dumnezeu doreşte să aibă o biserică vie, consacrată şi lucrătoare. 
Dar poporul nostru, ca organizaţie, acum este departe de aşa ceva. 
Dumnezeu are nevoie de suflete puternice, curajoase, de creştini 
vii şi activi, care urmează adevăratul Model şi care vor exercita 
o influenţă hotărâtoare pentru Dumnezeu şi dreptate. Domnul ne- 
a încredinţat o răspundere sacră, adevărurile cele mai importante 
şi solemne, iar noi trebuie să arătăm influenţa lor asupra vieţii şi 
caracterelor noastre. 


